
CUVÂNT-ÎNAINTE 


În noiembrie 2007, am primit un telefon care avea să-mi 
schimbe viața pentru totdeauna. Harriet McDougal, soția şi 
editoarea regretatului Robert Jordan, m-a sunat ca să mă în- 
trebe dacă aș vrea să termin ultimul volum din seria Roata 
Timpului. 

Pentru aceia care nu au aflat că domnul Jordan a trecut în 
neființă, regret că trebuie să vă dau această veste. Îmi amin- 
tesc ce am simţit eu când - căutând ceva pe internet, în 16 
septembrie 2007 - am aflat că el murise. Am fost șocat, uluit 
şi descurajat. Acest bărbat minunat, un erou pentru mine în 
cariera mea de scriitor, nu mai era. Dintr-odată, lumea s-a 
schimbat. 

Am luat pentru prima oară în mână Ochiul Lumii în 1990, 
pe vremea când eram un adolescent pasionat de romanele 
fantastice, în librăria de la colțul străzii pe care locuiam. Am 
devenit pe loc un fan şi am așteptat cu nerăbdare al doilea 
volum, În căutarea Cornului. De-a lungul anilor, am citit vo- 
lumele de nenumărate ori, adeseori recitind seria de la înce- 
put atunci când era publicat un nou volum. Timpul a trecut, 
iar eu am hotărât că voiam să devin scriitor de romane fan- 
tastice - influențat, în mare parte, de cât de mult îmi plăcea 
seria Roata Timpului. Cu toate acestea, nu m-am gândit nici- 
odată că, într-o bună zi, voi primi acel telefon de la Harriet. 
Am fost luat complet prin surprindere. Nu am cerut, nu am 
aplicat, nici măcar nu am îndrăznit să îmi doresc o asemenea 
oportunitate - cu toate acestea, atunci când mi s-a făcut 
această propunere, răspunsul meu a fost imediat. Ador 
această serie aşa cum n-am adorat nicio alta, iar personajele 
îmi sunt ca niște prieteni vechi și dragi din copilărie. 


Nu îl pot înlocui pe Robert Jordan. Nimeni nu poate scrie 
această carte la fel de bine cum ar fi putut-o face el. Acesta 
este un adevăr. Din fericire, el a lăsat multe notițe, schiţe 
scene complete şi explicaţii dictate soției şi asistenţilor lui. 
Înainte să moară, i-a cerut lui Harriet să găsească pe cineva 
care să termine această serie pentru fanii lui. V-a iubit foarte 
mult pe toți şi şi-a petrecut ultimele săptămâni din viață dic- 
tând întâmplări pentru ultimul volum. Urma să fie intitulat O 
amintire a Luminii. 

Optsprezece luni mai târziu, ne aflăm aici. Domnul Jordan 
a promis că ultimul volum va fi amplu, însă manuscrisul a 
devenit de-a dreptul uriaș - era de trei ori mai mare decât un 
volum obişnuit al seriei Roata Timpului -, iar Harriet și Tor 
au luat decizia ca volumul O amintire a Luminii să fie tipărit 
în trei părți. Au existat câteva puncte culminante excelente 
care alcătuiau o poveste întreagă și completă în fiecare vo- 
lum. Puteţi considera Furtuna se apropie şi celelalte două 
părți ca fiind cele trei volume din O amintire a Luminii sau ca 
fiind ultimele trei volume din seria Roata Timpului. Ambele 
variante sunt corecte. 

Cât despre procesul de scriere, am ajuns la jumătatea ce- 
lui de-al doilea volum. Lucrăm cât putem de repede, deoarece 
nu vrem să vă facem să aşteptaţi prea mult pentru a afla sfâr- 
şitul care ne-a fost promis cu aproape douăzeci de ani în ur- 
mă. (Domnul Jordan a scris el însuşi sfârşitul înainte să trea- 
că în neființă, iar eu l-am citit. Și este fantastic.) Nu am încer- 
cat să imit stilul domnului Jordan. În schimb, am adaptat sti- 
lul propriu pentru a se potrivi cu seria Roata Timpului. Sco- 
pul meu principal a fost să rămân fidel spiritelor personaje- 
lor. Firul epic îi aparţine, în mare parte, lui Robert Jordan, cu 
toate că multe dintre cuvinte îmi aparțin. Imaginați-vă acest 
volum ca fiind produsul unui regizor nou care lucrează la 
unele scene dintr-un film, păstrând aceiași actori și acelaşi 
scenariu. 

Acesta este un proiect amplu și va fi nevoie de ceva timp 
pentru a fi finalizat. Vă rog să fiți răbdători, deoarece ne vom 
petrece următorii ani perfecționând această poveste. Ținem în 
mâinile noastre sfârșitul celei mai măreţe serii fantastice a 
vremii noastre și intenţionez să fac o treabă bună. Intenţionez 
să rămân fidel dorințelor și notițelor domnului Jordan. Integri- 


tatea mea artistică, precum și dragostea pentru cărți nu îmi 
vor îngădui să fac o treabă de mântuială. La sfârşit, las cuvin- 
tele să fie cea mai bună mărturie pentru ceea ce facem noi. 
Aceasta nu este cartea mea. Este cartea lui Robert Jordan 
şi, într-o oarecare măsură, este și a voastră. 
Vă mulţumesc că o citiţi. 


BRANDON SANDERSON 
iunie 2009 


Pentru Maria Simons și Alan Romanczuk, 
fără de care această carte nu ar fi văzut lumina zilei 


„Corbi şi ciori. Neguri şi nori. Insecte și stricăciune, în- 
tâmplări ciudate şi coincidenţe bizare. Firescul e sucit şi ciu- 
dat. Minuni! 

Morții încep să umble, iar unii îi văd. Alţii nu, dar cu toții 
ne temem din ce în ce mai mult de noapte. 

Acestea sunt vremurile noastre. Cad asupra noastră ca o 
ploaie dintr-un cer mort, strivindu-ne cu furia lor, până când 
implorăm într-un glas: «Să înceapă!»”. 


Jurnalul cărturarului necunoscut, 
introducere la Sărbătoarea Freia, 1000 NE 

PROLOG 


Renald Fanwar şedea în pridvorul casei sale, încălzind ba- 
lansoarul solid din lemn de stejar negru pe care îl meșteșu- 
gise nepotul său în urmă cu doi ani. Privea spre miazănoapte. 

La norii negri și argintii. 

Nu mai văzuse niciodată asemenea nori. Aceștia acope- 
reau ca o pătură întreg orizontul spre miazănoapte, până sus 
pe cer. Nu erau cenușii. Erau negri şi argintii. Nişte nori de 
furtună, negri cum era pivniţa în toiul nopții. Erau brăzdați 
de lumini argintii, fulgere care nu scoteau niciun sunet. 

Aerul era dens. Înţesat cu miros de praf şi pământ. De 
frunze moarte și de ploaie care se încăpățâna să cadă. Venise 
primăvara. Cu toate acestea, viitoarele lui recolte nu creş- 
teau. Nici măcar o mlădiţă nu îndrăznise să se ițească din 
pământ. 

Se ridică încet din balansoar - lemnul trosni, iar balan- 
soarul se legănă încet în spatele lui - și se duse la marginea 
pridvorului. Pufăia pipa, deşi aceasta nu mai ardea. Nu putea 
fi deranjat ca să o aprindă din nou. Norii aceia îl țintuiau lo- 
cului. Erau foarte negri, asemenea fumului ce se înălța 
dintr-o pădure ce ardea, doar că acel fum nu se înălța nicio- 
dată atât de sus în aer. Și ce însemnau norii aceia argintii? Se 
iveau printre cei negri tot aşa cum vedeai pe alocuri porțiuni 
de oțel lustruit printre cele acoperite cu funingine. 

Îşi frecă bărbia, coborându-și privirea spre curte. Un găr- 
duleț alb-spălăcit împrejmuia un petic de iarbă şi arbuști. 
Arbuştii erau veştezi acum, toţi până la ultimul. Nu rezista- 
seră acelei ierni. Trebuia să îi scoată din pământ în curând. 
lar iarba... ei bine, iarba era doar paie. Nu încolțiseră nici 
măcar buruienile. 

Bubuitul unui tunet îl zdruncină. Fu un sunet limpede, 
ascuţit, ca şi când s-ar fi lovit două bucăţi din metal una de 
cealaltă. Ferestrele casei zăngăniră, scândurile pridvorului hu- 
ruiră, iar el păru că vibrează din tot corpul. 

Sări în spate. Trăsnetul lovise aproape - poate chiar pe 
proprietatea lui. Simți nevoia să meargă ca să inspecteze da- 
unele. Focul trăsnetului putea distruge un om, să ardă și să-l 
facă una cu țărâna. Aici în nord, în Ținuturile de Hotar, atât 
de multe lucruri aduceau cu iasca - iarba uscată, șindrilele 
uscate, seminţele uscate. 

Dar norii se vedeau în continuare în depărtare. Trăsnetul 
acela nu avea cum să fi lovit proprietatea lui. Norii negri și 
argintii bubuiau şi se învolburau, hrănindu-se şi mistuindu-se. 

Îşi închise ochii, liniştindu-se, trăgând adânc aer în piept. 
Oare doar îşi închipuise tunetul? Oare o lua razna, cum obiş- 
nuia să glumească mereu Gaffin? îşi deschise ochii. 

Norii erau chiar acolo, chiar deasupra casei lui. 

Era ca şi când aceştia se rostogoliseră brusc înainte, inten- 
ționând să lovească atunci când el nu era atent. Acum, aceștia 
acopereau tot cerul, întinzându-se în toate direcţiile, imenşi și 
copleșitori. Mai că simțea cum apăsau cu greutatea lor aerul în 
jos, spre el. Trase aer în piept, care brusc păru plin de umidi- 
tate, iar pe frunte îi apărură broboane de sudoare. 

Norii aceia se frământau. Erau nori de furtună negri ca 
smoala și argintii, zguduiți de explozii albe. Dintr-odată, aceş- 
tia începură să se prăvălească spre el, asemenea unei torna- 
de. Țipă, ridicându-și o mână, așa cum făcea cineva care voia 
să se ferească de o lumină orbitoare. De întunecimea aceea. 
De întunecimea aceea nemărginită, sufocantă. 

Apoi, norii dispărură. 

Pipa îi căzu pe scândurile pridvorului cu un clinchet uşor, 
iar tutunul se împrăștie pe trepte. Nu își dăduse seama că o 
scăpase. Renald șovăi, ridicându-și privirea spre cerul senin, 
dându-și seama că se ferea degeaba. 


Norii se vedeau din nou la orizont, la o depărtare de vreo 
patruzeci de leghe. Se auzeau tunete înăbușite. 

Îşi ridică pipa de jos cu mâna tremurândă, pătată de tre- 
cerea anilor şi bronzată de atâţia ani petrecuţi în soare. „E 
doar un truc al minţii, Renald, își spuse el. Începi s-o iei raz- 
na; e limpede ca bună-ziua.” 

Era neliniștit din cauza recoltelor. Acest lucru îl neliniș- 
tea. Deși rostea cuvinte pline de încredere în faţa feciorilor, 
nu era firesc ce se întâmpla. Ceva trebuia să fi răsărit deja. 
Lucra pământul acela de patruzeci de ani! Orzului nu îi lua 
atât de mult timp ca să răsară. Arză-l-ar focu' dacă nu era aşa! 
Ce se petrecea în lume în ultima vreme? Nu te puteai baza pe 
plante că vor răsări, iar norii nu stăteau unde le era locul. 

Se forță să se aşeze din nou în balansoar. Picioarele îi tre- 
murau. „Îmbătrânesc eu, asta €...”, îşi zise el. 

Lucrase la fermă toată viaţa lui. Nu era ușor să ţii o astfel 
de gospodărie în Ținuturile de Hotar, dar dacă munceai din 
greu, puteai duce o viață prosperă în urma unei recolte bo- 
gate. „Eşti norocos atâta vreme cât ai seminţe pe câmpuri”, 
spunea mereu tatăl lui. 

Ei bine, Renald era unul dintre cei mai prosperi fermieri 
din regiune. Fusese destul de inspirat să cumpere alte două 
ferme în afară de-a lui, căci toamna putea duce la piaţă trei- 
zeci de căruțe încărcate. Acum avea şase bărbați de ispravă 
care munceau pentru el - arau câmpurile, verificau perime- 
trul. Nu că el nu era nevoit să calce în bălegar în fiecare zi și 
să le arate ce însemna să fii un fermier priceput. Nu trebuia 
să îngădui ca succesul să ţi se urce la cap. 

Da, el lucra pământul, se contopea cu pământul, aşa cum 
obișnuia să spună mereu tatăl lui. Cunoștea vremea cât de 
bine o putea cunoaște un om. Norii aceia erau ciudaţi. Se au- 
zeau bubuiturile îndepărtate ale tunetelor, asemenea unui 
animal care mârâia într-o noapte fără lună. Așteptând. Pân- 
dind în pădurile din apropiere. 

Tresări când se auzi bubuitul unui tunet care păru a fi 
prea aproape. Oare norii aceia erau la patruzeci de leghe de- 
părtare? Asta crezuse el? Acum, că îi privea mai bine, aceștia 
păreau a fi mai degrabă la zece leghe depărtare. 

„Nu te purta aşa”, bombăni el în sinea lui. Vocea lui îi suna 
bine. Reală. Era plăcut să mai audă şi altceva în afară de acele 

tunete și de scârțâitul obloanelor care se legănau din când în 
când în bătaia vântului. N-ar trebui să o audă pe Auaine, care 
era înăuntru și pregătea cina? 

„Eşti obosit. Asta e. Obosit.” 

Scotoci în buzunarul vestei și scoase punguţa cu tutun. 

Un bubuit estompat răzbătu din dreapta. La început, el 
presupuse că era tunetul. Bubuitul acesta era prea strident, 
prea regulat, însă. Nu era un tunet. Erau niște roți care se 
învârteau. 

Și, de bună seamă, o căruță mare, trasă de boi, își făcu 
apariţia pe coama Dealului lui Mallard, către răsărit. Renald îl 
botezase astfel. Orice deal bun avea nevoie de un nume. Dru- 
mul se numea Drumul lui Mallard. Atunci, de ce să nu se nu- 
mească la fel şi dealul? 

Se aplecă în față în balansoar, ignorând în mod voit norii 
aceia în vreme ce privea cu ochi mijiți căruţa, încercând să 
discearnă chipul cărăuşului. Thulin? Fierarul? Ce făcea de 
conducea o căruţă încărcată pe jumătate până la cer? Trebuia 
să lucreze la noul plug al lui Renald! 

Zvelt pentru cineva din breasla lui, Thulin era de două ori 
mai musculos decât majoritatea argaţilor. Avea părul negru şi 
pielea bronzată a unui shienaran, bărbierindu-se după moda 
lor, dar nu avea moţ. Poate că familia lui Thulin se trăgea din 
războinicii din Ținuturile de Hotar, dar el era doar un simplu 
țăran, ca ei. Avea o fierărie în Oak Water, un sat care se afla la 
cinci mile depărtare, spre răsărit. Renald petrecuse multe seri 
de iarnă jucând jocul cu pietrele împreună cu fierarul. 

Thulin îmbătrânea - nu era de aceeași vârstă cu Renald, 
dar ultimele ierni îl făcuseră pe Thulin să vorbească despre 
pensionare. A fi fierar nu era o îndeletnicire pentru un om în 
vârstă. Nici a fi fermier, desigur. Existau cu adevărat îndelet- 
niciri pe care să le poată face un om în vârstă? 

Căruţa lui Thulin înainta pe drumul de pământ bătătorit, 
apropiindu-se de gardul alb ce împrejmuia curtea lui Renald. 
„Ce lucru ciudat”, gândi Renald. În spatele căruţei venea un 
şir ordonat de animale: cinci capre și două vaci de lapte. Lăzi 
pline cu găini cu pene negre erau legate pe exteriorul căruţei, 
iar căruţa însăși era burdușşită cu mobilă, saci și butoaie. Fiica 
lui Thulin, Mirala, ședea pe capră cu el, lângă soţia lui, o fe- 
meie din sud cu părul bălai. Deşi era soția lui Thulin de do- 


uăzeci şi cinci de ani, Renald încă se mai gândea la Gallanha 
ca la „fata aceea din sud”. 

Toată familia se afla în căruţă, în fruntea șeptelurilor lor 
cele mai bune. Era limpede că se aşezaseră la drum. Dar în- 
cotro mergeau? Să viziteze niște rude, poate? El și Thulin nu 
mai jucaseră un joc cu pietrele de... oh, de vreo trei săptă- 
mâni. Nu prea mai era timp de vizite acum, că venea primă- 
vara şi trebuia să înceapă semănatul. Cineva trebuia să repa- 
re plugurile și să ascută coasele. Cine avea s-o facă dacă 
Thulin, fierarul, pleca? 

Renald puse un pic de tutun în pipă când Thulin îşi opri 
căruța lângă curtea lui. Fierarul zvelt, cu părul cărunt, îi dădu 
hățurile fetei, apoi coborî din căruţă, picioarele stârnind nori 
de praf în aer atunci când atinseră pământul. În spatele lui, 
furtuna îndepărtată clocotea în continuare. 

Thulin deschise poarta, apoi se apropie cu pașii mari de 
pridvor. Părea distras. Renald dădu să îl salute, dar Thulin i-o 
luă înainte: 

— Am îngropat cea mai bună nicovală pe care o am în 
vechea grădină cu căpşuni a Gallanhei, Renald, zise fierarul 
cel masiv. Îți aminteşti unde este, nu? Tot acolo am îngropat 
şi cele mai bune scule ale mele. Le-am uns bine şi le-am pus 
în cel mai bun cufăr al meu, căptușit, ca să nu se ude. N-ar 
trebui să ruginească. Cel puţin, o vreme. 

Renald își închise gura, ţinându-și pipa pe jumătate plină. 
Dacă Thulin își îngropa nicovala... ei bine, asta însemna că nu 
avea de gând să se întoarcă o vreme. 

— Thulin, ce... 

— Dacă nu mă întorc, zise Thulin, privind spre miază 
noapte, îmi vei dezgropa lucrurile și te vei ocupa de ele. Vin- 
de-le cuiva căruia îi pasă, Renald. Nu vreau să folosească ori- 
cine nicovala aceea. Mi-a luat douăzeci de ani să strâng unel- 
tele astea, doar știi. 

— Dar, Thulin! bolborosi Renald. Unde pleci? 

Thulin se întoarse înapoi spre el, punându-și un braț pe 
balustrada pridvorului. Privirea din ochii lui căprui era so- 
lemnă. 

— Furtuna se apropie, zise el. Aşa că m-am gândit că tre- 
buie s-o iau spre miazănoapte. 

— Furtună? întrebă Renald. Adică ce se întrezărește la 
orizont? Thulin, pare să fie năprasnică - arză-m-ar focu’ dacă 
n-o fi așa —, dar n-are niciun rost să fugi din calea ei. Am mai 
trecut prin furtuni năprasnice. 

— Nu ca asta, prietene, zise Thulin. Asta nu-i o furtună pe 
care s-o ignori. 

— Thulin? întrebă Renald. Despre ce vorbeşti? 

Înainte ca acesta să apuce să răspundă, Gallanha strigă 
din căruţă: 

— 1 -ai spus de oale? 

— A, făcu Thulin. Gallanha a lustruit setul acela de oale cu 
fundul din alamă care i-au plăcut întotdeauna soției tale. Sunt 
pe masa din bucătărie și o așteaptă pe Auaine, dacă le vrea. 

Zicând acestea, Thulin îl salută din cap pe Renald şi se în- 
toarse la căruţă. 

Renald rămase locului, stupefiat. Thulin fusese întotdea- 
una genul de om direct; prefera să spună ce gândea, apoi să-şi 
vadă de ale lui. Acesta era un moțţiv pentru care Renald îl 
plăcea. Însă fierarul putea, de asemenea, trece printr-o con- 
versaţie ca un bolovan printr-o turmă de oi, lăsând pe toată 
lumea nedumerită. 

Renald se ridică încet, lăsându-și pipa pe balansoar, și îl 
urmă pe Thulin prin curte și până la căruță. „Fir-ar să fie”, 
gândi Renald, aruncând o privire în lături şi observând din 
nou iarba și arbuştii veșteji. Lucrase din greu la curtea aceea. 

Fierarul verifica lăzile cu găini prinse pe părțile laterale 
ale căruţei. Renald îl ajunse din urmă și își întinse o mână, 
dar Gallanha îi distrase atenţia. 

— Uite, Renald, zise ea din căruţă. la astea. 

Ea îi întinse un coş cu ouă. O şuviță de păr bălai i se des- 
prinsese din coc. Renald se întinse să ia coşul. 

— Dă-i-l Auainei. Știu că nu v-au rămas prea multe găini 
din pricina vulpilor ălora din toamna trecută. 

Renald luă coșul cu ouă. Unele erau albe, altele erau maro. 

— Da, dar unde plecați, Gallanha? 

— Spre miazănoapte, prietene, zise Thulin. Acesta trecu 
pe lângă el și îşi puse o mână pe umărul lui. Se va strânge o 
oaste, bănuiesc. Vor avea nevoie de fierari. 

— Te rog, zise Renald, făcând un gest cu coșul cu ouă în 
braţe. Mai zăboviţi măcar câteva minute. Auaine a băgat niște 


pâine la cuptor, de-aia cu miere, care îţi place ţie. Putem vor- 
bi despre asta în vreme ce jucăm un joc cu pietrele. 

Thulin şovăi. 

— Am face bine să pornim la drum, zise Gallanha cu blân- 
deţe în glas. Furtuna aia se apropie. 

Thulin încuviinţă din cap, apoi urcă în căruţă. 

— Poate-ai vrea să pornești şi tu spre miazănoapte, Renald. 
Dacă o vei face, ia cu tine tot ce poți. El tăcu. Eşti destul de 
priceput cu uneltele pe care le ai aici ca să confecționezi mici 
obiecte din fier, așadar alege cele mai bune coase ale tale și 
transformă-le în arme cu coadă. 

Renald se încruntă. 

— De unde știi tu că va exista o oaste? Arză-m-ar focu', 
Thulin, eu nu-s soldat! 

Thulin continuă ca şi când nu auzise acest comentariu. 

— Cu o armă cu coadă poți trage un om jos din şa şi să-l 
înjunghii. Dacă stau să mă gândesc mai bine, ai putea alege 
uneltele mai puțin bune şi să-ți faci vreo două săbii. 

— Ce ştiu eu despre făurirea unei săbii? Sau cum s-o fo- 
losesc, că veni vorba? 

— Poţi învăța, zise Thulin, întorcându-se spre miază- 
noapte. Va fi nevoie de toată lumea, Renald. De toată lumea. 
Vor veni după noi. El îi aruncă o privire peste umăr lui 
Renald. Nu-i chiar așa de greu să făureşti o sabie. lei lama 
unei coase și o îndrepțţi, apoi cauţi o bucată de lemn pe care 
s-o foloseşti pe post de pavăză, astfel încât tăișul vrăjmaşului 
să nu alunece şi să-ți reteze mâna. Vei folosi în mare parte 
lucruri pe care le ai deja. 

Renald clipi. Nu mai punea întrebări, dar nu-și putea lua 
gândul de la ele. I se îngrămădeau în minte ca niște vite care 
încercau să iasă toate buluc pe aceeaşi poartă. 

— Adu-ţi toate animalele, Renald, zise Thulin. Le vei 
mânca - sau oamenii tăi le vor mânca - şi vei avea nevoie de 
lapte. Dacă nu, atunci vor exista oameni cu care să te toc- 
mești pentru carne de vită și de oaie. Hrana va fi puțină, căci 
totul începe să se strice, iar proviziile din beciuri încep să se 
împuțineze. Adu tot ce ai. Boabe uscate de fasole, fructe us- 
cate, tot. 

Renald se rezemă cu spatele de poartă. Se simţea slăbit și 
moale. În cele din urmă, reuși să rostească o singură întrebare: 

— De ce? 

Thulin şovăi, apoi se îndepărtă de căruță, punându-și din 
nou o mână pe umărul lui Renald. 

— Îmi pare rău că sunt atât de direct. Eu... ei bine, ştii că nu 
mă prea pricep la cuvinte, Renald. Nu știu ce e cu furtuna ace- 
ea, dar știu ce înseamnă. Eu n-am ţinut niciodată o sabie în 
mână, dar tatăl meu a luptat în Războiul Aiel. Eu sunt unul din 
Ținuturile de Hotar. lar furtuna aceea înseamnă că sfârșitul se 
apropie, Renald. Trebuie să fim acolo când acesta va veni. 

Tăcu, apoi se întoarse şi privi spre miazănoapte, uitân- 
du-se la norii aceia care se acumulau pe cer tot așa cum un 
argat s-ar uita la un șarpe veninos pe care l-a găsit pe câmp. 

— Lumina să ne aibă în paza ei, prietene! Trebuie să fim 
acolo. 

Zicând acestea, își retrase mâna şi urcă din nou în căruţă. 
Renald îi privi cum pornesc din loc, îmboldind boii să se pună 
în mișcare, îndreptându-se spre miazănoapte. Renald privi în 
urma lor vreme îndelungată, simțindu-se amorțit. 

Tunetul bubui în depărtare cu un sunet ce semăna cu cel 
făcut de un bici care lovea dealurile. 

Uşa casei se deschise şi se închise. Auaine veni lângă el, cu 
părul cărunt strâns într-un coc. Avea această nuanţă de păr 
de ani buni deja; încărunțise devreme, iar lui Renald îi plăcu- 
se întotdeauna nuanța aceasta. Argintiu, mai mult decât ce- 
nuşiu. Precum norii. 

— Thulin a fost? întrebă Auaine, privind cum căruţa ce se 
îndepărta lăsa în urma ei o dâră de praf. 

O pană neagră de găină plutea deasupra drumului. 

— Da. 

— Şi n-a rămas nici măcar la o poveste? 

Renald dădu din cap a negaţie. 

— O, dar Gallanha ne-a trimis ouă! 

Ea luă coşul și începu să-şi pună ouăle în şorț ca să le du- 
că înăuntru. 

— E o scumpă. Lasă coșul colo, pe pământ; sunt singuri că 
o să trimită pe cineva după el. 

Renald privea în continuare spre miazănoapte. 

— Renald? întrebă Auaine. Ce-ai păţit, moşneagule? 


— Şi-a lustruit oalele pentru tine, zise el. Alea cu fundul 
din alamă. Sunt pe masa din bucătărie. Sunt ale tale dacă le 
vrei. 

Auaine tăcu. Apoi, el auzi un sunet ascuţit ca un trosnet și 
privi peste umăr. Ea lăsase să i se înmoaie şorțul, iar ouăle 
începeau să alunece, aterizând pe pământ și spărgându-se. 

Auaine întrebă cu un glas foarte calm: 

— Ea a mai spus ceva? 

El se scărpină în cap, deşi nu mai avea prea mult păr. 

— A spus că se apropie furtuna şi că merg spre miază 
noapte. Thulin a zis că ar trebui să o luăm şi noi într-acolo. 

Rămaseră acolo preț de alte câteva clipe. Auaine ridică 
marginea șorțului, salvând majoritatea ouălor. Nu le aruncă 
nici măcar o privire celor care căzuseră. Privea spre miază- 
noapte. 

Renald se întoarse. Furtuna făcuse din nou un salt înainte. 
Și, cumva, părea să fi devenit mai întunecată. 

— Cred c-am face bine să îi ascultăm, Renald, zise Auaine. 
Mă... mă duc să pregătesc tot ce vom avea nevoie să luăm cu 
noi din casă. Tu du-te în spate şi adună-i pe bărbați. Au zis 
câtă vreme vom fi plecaţi? 

— Nu, răspunse el. Nici măcar n-au zis de ce. Doar că tre- 
buie să pornim spre miazănoapte din cauza furtunii. Şi... că 
acesta este sfârșitul. 

Auaine trase adânc aer în piept. 

— Ei bine, tu spune-le bărbaţilor să se pregătească. Mă 
ocup eu de casă. 

Ea începu să se agite înăuntru, iar Renald se forță să se 
întoarcă cu spatele la furtună. Ocoli casa şi intră în curtea 
hambarului, strigându-i pe argaţi să vină la el. Erau cu toţii 
voinici, bărbaţi de ispravă. Fiii lui își căutaseră norocul în alte 
părți, însă cei şase argați îi erau la fel de apropiaţi ca niște fii. 
Merk, Favidan, Rinnin, Veshir şi Adamad se strânseră în jurul 
lui. Simțindu-se în continuare ameţit, Renald îi trimise pe doi 
dintre ei să adune animalele, pe alți doi să pună grânele în 
saci şi proviziile ce le mai rămăseseră din iarnă, iar pe ulti- 
mul îl trimise după Geleni, care se dusese în sat după seminţe 
noi, în caz că semănatul mersese prost din cauza felului în 
care seminţele fuseseră păstrate. 

Cei cinci bărbaţi se împrăștiară. Renald rămase în curte o 
clipă, apoi intră în hambar ca să își scoată forja ușoară la lu- 
mină. Nu era doar o nicovală, ci o forjă compactă, mobilă. O 
pusese pe roți; nu puteai lucra la forjă în hambar. Toată pul- 
berea aceea putea lua foc. Ridică mânerele, împingând-o în 
alcovul ce se afla într-o parte a curții, construit din cărămidă 
trainică, unde putea face reparații mici atunci când era nevoie. 

După o oră, aprinse focul. Nu era la fel de priceput ca 
Thulin, dar învățase de la tatăl lui că dacă știai să foloseşti cât 
de cât forja însemna mare lucru. Uneori, nu puteai irosi ore 
ducându-te în oraș şi întorcându-te doar ca să repari o țâțână 
stricată. 

Norii erau tot acolo. Încercă să nu se uite la ei când lăsă 
forja şi se duse spre hambar. Norii aceia erau ca niște ochi ce 
aruncau o privire peste umărul lui. 

În hambar, lumina pătrundea prin crăpăturile din perete, 
aterizând pe praf şi pe fân. EI însuși construise hambarul cu 
douăzeci şi cinci de ani în urmă. Se gândea de ceva vreme să 
înlocuiască scândurile uzate ale acoperișului, dar acum nu mai 
avea timp. 

Când ajunse în dreptul peretelui cu scule, își întinse mâna 
după a treia cea mai bună coasă a lui, dar se opri. Inspirând 
adânc, o luă în schimb pe cea mai bună de pe perete. leși din 
nou unde era forja și desprinse mânerul. 

Când azvârli lemnul deoparte, Veshir - cel mai în vârstă 
dintre argaţii lui- se apropie, trăgând după el două capre. 
Când văzu tăișul coasei pe forjă, expresia de pe faţa lui se în- 
tunecă. Legă caprele de un stâlp, apoi se apropie cu pași gră- 
biți spre Renald, dar nu spuse nimic. 

Cum se făurea o armă cu coadă? Thulin spusese că era 
bună ca să tragi jos un om de pe cal. Ei bine, el va trebui să 
înlocuiască lemnul smuls cu o bucată mai lungă de lemn de 
frasin. Flanșa cozii avea să se întindă dincolo de tocul tăișu- 
lui, care era în formă de vârf de suliță, lucrat grosolan, şi în- 
velită într-o fâșie de tinichea ca să reziste mai bine. Apoi, el 
va trebui să încălzească tăișul şi să o bată cam până la jumă- 
tate, făurind un cârlig cu care puteai trage un om jos de pe cal 
şi să-l tai în același timp. Vâri tăișul în cărbunii încinşi ca să îl 
încălzească, apoi începu să-şi lege şorțul. 


Veshir rămase nemișcat un minut sau mai bine, privind. 
În cele din urmă, făcu un pas în față, luându-l de braț pe 
Renald. 

— Ce faci, Renald? 

Renald își smuci braţul din strânsoarea bărbatului. 

— Mergem spre miazănoapte. Se apropie furtuna, iar noi 
vom merge spre miazănoapte. 

— Vom merge spre miazănoapte din cauza unei furtuni? 
E o nebunie! 

Aproape acelaşi lucru îi spusese şi Renald lui Thulin. În 
depărtare se auzi bubuitul tunetului. 

Thulin avea dreptate. Culturile... cerul... hrana care se stri- 
ca fără niciun avertisment. Renald ştiuse încă dinainte să fi 
vorbit cu Thulin. Știuse, înlăuntrul lui. Furtuna aceasta nu 
avea să treacă peste ei, apoi să dispară. Trebuia înfruntată. 

— Veshir, zise Renald, reluându-și treaba, eşti argat la 
ferma asta de... cât timp? De cincisprezece ani deja? Eşti pri- 
mul pe care l-am tocmit. Cât de bine m-am purtat cu tine şi cu 
ai tăi? 

— Mi-ai făcut mult bine, zise Veshir. Arză-m-ar focu', 
Renald, niciodată până acum n-ai luat hotărârea să părăsești 
ferma asta! Se va alege praful de culturile astea dacă vom 
pleca. Asta nu-i o fermă din ținuturile mlăștinoase din sud. 
Cum să plecăm pur şi simplu? 

— Dacă nu vom pleca, zise Renald, nu va mai avea im- 
portanță dacă am plantat ceva sau nu. 

Veshir se încruntă. 

— Fiule, zise Renald, vei face cum îţi spun eu și cu asta 
basta. Du-te și termină de strâns animalele. 

Veshir se îndepărtă țanţoş, ascultând porunca pe care o 
primise. Era un bărbat de ispravă, chiar dacă era încăpățânat. 

Renald scoase tăișul din cărbunii încinși, metalul având o 
strălucire albă. Îl puse pe nicovala mică şi începu să lovească 
porțiunea denivelată, îndreptând-o. Se auzea ca bubuitul 
unui tunet, iar sunetele se contopiră. Ca și când fiecare lovi- 
tură de ciocan ar fi fost o părticică din furtună. 

În timp ce lucra, bubuiturile păreau să alcătuiască cuvin- 
te. Ca și când cineva ar fi bombănit într-un colţ al minții lui. 
Aceeaşi frază iar şi iar. 

„Se apropie furtuna. Se apropie furtuna...” 

El continuă să lovească, păstrând marginea coasei, dar 
îndreptând tăişul şi făurind un cârlig la capăt. Încă nu ştia de 
ce. Dar nu avea importanţă. 

Se apropia furtuna, iar el trebuia să fie pregătit. 


În vreme ce privea cum soldaţii cu picioarele crăcănate 
legau peste o şa trupul Tanerei, înfășurat într-o pătură, 
Falendre își înăbuși dorința de a începe să plângă din nou, 
dorinţa de a-și goli măruntaiele. Era mai în vârstă și trebuia 
să afișeze o oarecare stăpânire de sine dacă se aștepta să facă 
la fel celelalte patru femei sul'dam care supravieţuiseră. În- 
cerca să-şi spună că văzuse lucruri şi mai rele, bătălii în care 
muriseră mai multe sul'dame, mai multe damane. Acest lucru 
aproape că o duse cu gândul la modul exact în care muriseră 
Tanera şi Miri a ei, deşi mintea ei încerca să îl alunge. 

Stând lipită de ea, Nenci scâncea în timp ce Falendre o 
mângâia pe cap pe damane şi încerca să îi transmită senti- 
mente liniştitoare prin a'dam. Acest lucru părea să dea roade 
adeseori, dar nu fel de bine azi. Ea însăşi se simţea prea răs- 
colită. Dacă ar putea uita că o damane era despărțită de Iz- 
vor... Şi cine făcuse asta? De ce? Nenci scânci din nou. 

— Vei transmite mesajul cum ţi-am poruncit eu? zise un 
bărbat în spatele ei. 

Nu, nu era un bărbat oarecare. Sunetul vocii lui o făcea să 
simtă cum i se strânge stomacul. Se forță să se întoarcă cu fa- 
ţa la el. Se forță să privească în ochii aceia reci şi aspri. Culoa- 
rea lor se schimba în funcție de unghiul în care îşi înclina ca- 
pul - ba erau albaștri, ba erau gri, dar întotdeauna semănau 
cu niște nestemate lustruite. Ea cunoscuse mulți bărbaţi dârji, 
dar nu văzuse niciodată unul îndeajuns de dârz să îşi piardă o 
mână, iar în clipa următoare să accepte situaţia ca și când 
şi-ar fi pierdut o mănușă. Ea făcu o plecăciune formală, smu- 
cind a'damul astfel încât Nenci să facă la fel. Deocamdată, ele 
primiseră un tratament bun pentru niște prizoniere, având în 
vedere împrejurările, ba chiar obţinuseră și apă ca să se spe- 
le. Se presupunea că nu aveau să rămână prizoniere multă 
vreme. Cu toate acestea, când venea vorba despre bărbatul 
acesta, cine putea spune ce putea aduce această schimbare? 
Promisiunea de libertate putea face parte dintr-o intrigă. 


— Voi transmite mesajul cu grija de care este nevoie, în- 
cepu ea, apoi limba i se împletici. Cu ce titlu i se adresase? 
Seniore Dragon, se grăbi ea să adauge. 

Cuvintele îi uscau limba, însă el încuviință din cap, prin 
urmare trebuie că fusese de-ajuns. 

Una dintre marath'damane îşi făcu apariţia prin acea ga- 
ură imposibilă din aer. Era o femeie tânără, cu părul împletit 
într-o coadă lungă. Purta îndeajuns de multe podoabe ca să 
fie una dintre Cei de Sânge şi, în plus de asta, avea un punct 
roşu în mijlocul frunții. 

— Câtă vreme ai de gând să zăboveşti aici, Rand? întrebă 
ea pe un ton poruncitor, ca și când bărbatul cu ochi aspri era 
mai degrabă un servitor, nu cine era în realitate. Cât de 
aproape suntem aici de Ebou Dar? Locul este împânzit de 
seanchani, ştii, și probabil că zboară peste tot pe rakeni. 

— Cadsuane te-a trimis să pui această întrebare? zise el, 
iar ea se îmbujoră ușor. Nu mai zăbovim mult, Nynaeve. Doar 
câteva minute. 

Tânăra îşi mută privirea la celelalte femei sul'dam şi da- 
mane, toate imitând purtarea Falendrei, prefăcându-se că nu 
exista nicio marath'damane care le privea şi mai ales niciun 
bărbat în haină neagră. Celelalte se redresaseră cât putuseră 
mai bine. Surya îşi spălase sângele de pe față şi pe cel de pe 
fața lui Tabi, iar Malian înfășurase niște bandaje mari în jurul 
lor care le făceau să pară că purtau niște pălării ciudate. Chiar 
reuşise să curețe mare parte din voma care îi mânjise partea 
din faţă a rochiei. 

— Tot cred că ar trebui să le tămăduiesc, zise Nynaeve pe 
neașteptate. Loviturile la cap pot cauza reacţii ciudate care 
nu pot fi înlăturate imediat. 

Surya, a cărei expresie începea să se înăsprească, o mută 
pe Tabi în spatele ei ca şi când ar fi vrut să o protejeze pe da- 
mane. De parcă ar fi putut. Tabi făcu ochii mari de groază. 

Falendre își ridică o mână, în semn de îndurare, spre tâ- 
nărul înalt. Spre Dragonul Renăscut, pare-se. 

— Te rog. Vor primi ajutor medical de îndată ce vom 
ajunge în Ebou Dar. 

— Renunţă, Nynaeve, zise tânărul. Dacă nu vor să fie tă- 
măduite, atunci aşa să fie. 

Femeia marath'damane se încruntă la el, strângându-și în 
pumn coada împletită atât de tare, încât nodurile degetelor i 
se albiră. Bărbatul își îndreptă din nou atenţia asupra Falendrei. 

— Drumul spre Ebou Dar se află cam la o oră de aici, spre 
răsărit. Veţi putea ajunge în oraş până la lăsarea nopții dacă 
vă veţi grăbi. Scuturile de pe damane se vor evapora cam 
într-o jumătate de oră. Așa este în cazul scuturilor împletite 
cu saidar, Nynaeve? Femeia se încruntă la el fără să spună 
ceva. Am dreptate, Nynaeve? 

— O jumătate de oră, răspunse ea pe un ton ferm. Dar 
nimic din toate astea nu e bine, Rand al'Thor. Să le trimiţi pe 
damanele astea înapoi... Nu e bine, iar tu știi asta. 

Preţ de o clipă, ochii lui deveniră încă și mai glaciali. Nu 
mai aspri. Acest lucru ar fi fost imposibil. Însă în secunda ace- 
ea, aceştia semănară cu niște peșteri îngheţate. 

— Mi-era mai ușor să fac lucrurile bine atunci când aveam 
în grijă doar câteva oi, zise el încet. Mai nou, uneori totul pare 
mai greu. Întorcându-se, rosti cu voce tare: Logain, toată lu- 
mea să treacă din nou prin poartă. Da, da, Merise. Nu încerc 
să îți poruncesc. Vei binevoi să ni te alături? Se va închide în 
curând. 

Marath'damanele, cele care îşi ziceau „Aes Sedai”, începu- 
ră să treacă pe rând prin deschizătura aceea ciudată din aer; 
la fel și bărbaţii în haine negre, asha'manii, amestecându-se 
toţi cu soldaţii cu nasurile coroiate. Câţiva dintre aceștia ter- 
minară să o lege pe Tanera de şaua calului. Bestiile fuseseră 
aduse de Dragonul Renăscut. Cât de ciudat era ca el să le ofe- 
re daruri după toate cele petrecute. 

Tânărul cu ochi aspri se întoarse spre ea. 

— Repetă poruncile primite. 

— Mă voi întoarce în Ebou Dar cu un mesaj pentru con- 
ducătorii noștri de acolo. 

— Pentru Fiica celor Nouă Luni, zise Dragonul Renăscut 
pe un ton sever. Îi vei duce mesajul meu ei. 

Falendre se poticni. Nu era în niciun fel demnă să i se 
adreseze unuia dintre Cei de Sânge, darămite Înaltei Doamne, 
fiica împărătesei, fie-i viaţa veşnică! Însă expresia de pe faţa 
acestui bărbat nu lăsa loc de controverse. Falendre va găsi o 
modalitate. 


— Îi voi duce mesajul tău, continuă Falendre. Îi voi spune 
că nu îi porți pică pentru acest atac şi că doreşti o întâlnire. 

— Încă mai doresc una, zise Dragonul Renăscut. 

Din câte știa Falendre, Fiica celor Nouă Luni nu aflase ni- 
ciodată despre întâlnirea inițială. Fusese aranjată în taină de 
Anath. Tocmai de aceea Falendre era sigură că acest bărbat 
trebuie că era Dragonul Renăscut. Căci numai Dragonul Re- 
născut îl putea înfrunta pe unul dintre rătăciți și să iasă tri- 
umfător, nu numai să supraviețuiască. 

Oare asta fusese ea cu adevărat? Una dintre rătăciţți? 
Falendre mai cugeta încă asupra acestei idei. Imposibil. Și, cu 
toate acestea, iată-l pe Dragonul Renăscut. Dacă el trăia, dacă 
pășea pe acest pământ, atunci aveau s-o facă și rătăciţii. Ea 
ştia că era zăpăcită, că gândurile îi erau încâlcite. Îşi ascunse 
groaza - avea să se ocupe de asta mai târziu. Trebuia să fie 
stăpână pe sine. 

Se forță să întâlnească acele nestemate îngheţate care în- 
locuiau ochii acestui bărbat. Trebuia să își păstreze o oare- 
care demnitate, fie doar pentru a le da curaj celorlalte patru 
femei sul'dam care supravieţuiseră. Și damanelor, fireşte. Da- 
că femeile sul'dam se pierdeau din nou cu firea, nu avea să 
mai existe nicio nădejde pentru damane. 

— Îi voi spune, zise Falendre, reușind să îşi păstreze vo- 
cea calmă, că încă îți mai doreşti o întâlnire cu ea. Că crezi că 
trebuie să existe pace între neamurile noastre. Și îi voi spune 
că domniţa Anath a fost... una dintre rătăciţi. 

Ea le văzu cu coada ochiului pe câteva dintre marath 'da- 
mane împingând-o pe Anath prin gaura din aer, aceasta afi- 
şând o postură falnică în ciuda faptului că era prizonieră. Ea 
încercase mereu să își depăşească condiţia. Oare putea fi ea 
cu adevărat ce zicea el că era? 

Cum putea da ochii Falendre cu der'sul'dam și să îi explice 
această tragedie, acest dezastru îngrozitor? Îşi dorea să se 
poată sustrage de la treaba aceasta, să găsească un loc unde 
să se ascundă. 

— Trebuie să existe pace între noi, zise Dragonul Renăs- 
cut. Voi avea grijă ca acest lucru să se îndeplinească. Spune-i 
stăpânei tale că mă poate găsi în Arad Doman; voi pune capăt 
bătăliei împotriva forțelor voastre acolo. Anunţ-o că acesta 
va fi un semn de bună-credinţă, așa cum vă eliberez tot din 

bună-credinţă. Nu este o ruşine să fii manipulat de unul din- 
tre rătăciţi, mai ales de... ființa aceea. Într-un fel, mă simt mai 
liniștit acum. Mi-am făcut griji că unul dintre ei ar fi putut să 
se infiltreze în nobilimea seanchană. Ar fi trebuit să ghicesc 
că ar putea fi Semirhage. Întotdeauna a preferat o provocare. 

El vorbea despre rătăciți cu o familiaritate incredibilă, iar 
acest lucru o făcea pe Falendre să simtă fiori pe şira spinării. 

Rand îi aruncă o privire. 

— Poţi pleca, zise el, apoi se îndepărtă și trecu prin des- 
chizătura din aer. 

Ce n-ar fi dat ea să cunoască acest truc de călătorie pentru 
Nenci. Trecu și ultima marath'damane prin gaură, iar aceasta 
se închise, lăsându-le singure pe Falendre și pe celelalte. Al- 
cătuiau un grup deplorabil. Talha plângea în continuare, iar 
Malian părea gata să-și verse măruntaiele. Câteva dintre ce- 
lelalte avuseseră fețele pline de sânge înainte să se spele, iar 
acum dâre roşii şi bucăţi de sânge uscat le mai mânjeau pie- 
lea. Falendre era bucuroasă că reuşise să evite a accepta tă- 
măduirea pentru ele. Îl văzuse pe unul dintre bărbaţii aceia 
tămăduind membri ai grupului Dragonului. Cine știa ce pată 
avea să lase în urma ei pe o persoană atinsă de mâinile acelea 
păcătoase? 

— Fiți puternice, le porunci ea celorlalte, simțindu-se mult 
mai nesigură decât părea. 

El chiar o lăsase liberă! Abia dacă îndrăznise să nădăjdu- 
iască una ca asta. Cel mai bine era să plece în curând. Foarte 
curând. Le îndemnă pe celelalte să urce pe caii pe care îi lă- 
sase el şi, peste câteva minute, ele călăreau spre miazăzi, că- 
tre Ebou Dar, fiecare femeie sul'dam călărind alături de înso- 
țitoarea ei damane. 

Întâmplările din acea zi puteau însemna că va rămâne fă- 
ră damane, că i se va interzice să ţină din nou a'damul. Cum 
Anath nu mai era, cineva trebuia să fie pedepsit. Ce va zice 
Înalta Doamnă Suroth? Damane moarte, iar Dragonul Renăs- 
cut insultat. 

Cu siguranţă a pierde accesul la a'dam putea fi cel mai rău 
lucru care i se putea întâmpla. N-ar face o da'covale dintr-o 
femeie ca Falendre, nu? Acest gând făcu să i se strângă din 
nou stomacul. 


Urma să trebuiască să explice cu mare grijă întâmplările 
din acea zi. Trebuia să existe o cale prin care să le prezinte, 
astfel încât să îşi salveze viaţa. 

Îi făgăduise Dragonului că avea să i se adreseze direct 
Fiicei celor Nouă Luni. Şi asta avea să facă. Însă, era posibil să 
n-o facă imediat. Trebuia să gândească totul cu mare atenție, 
cu foarte mare atenţie. 

Se aplecă aproape de grumazul calului, îndemnându-l să 
pornească la drum, în fața celorlalte. Astfel, acestea nu ar ve- 
dea lacrimile de frustrare, de durere şi de groază din ochii ei. 


Tylee Khirgan, general-locotenent al Oştii Neînvinse, şe- 
dea pe cal pe coama împădurită a unui deal și privea spre 
miazănoapte. Ce loc diferit era acest ţinut. Tărâmul ei natal, 
Maram Kashor, era o insulă secetoasă, situată chiar la capătul 
dinspre sud-est al ținutului Seanchan. Acolo, copacii erau foar- 
te drepţi ca nişte monștri uriași, cu frunzele uriașe răsărind 
din vârf, asemenea crestelor Celor de Sânge de rang înalt. 

Plantele care treceau drept copaci în acest ținut erau niş- 
te arbuști noduroși și răsuciţi, cu crengi. Ramurile lor semă- 
nau cu degetele soldaților bătrâni, atinse de artrită după ce 
ținuseră ani la rând sabia în mână. Cum numeau băștinașii 
aceste plante? „Hăţiş”? Ce ciudat. Când se gândea că unii din- 
tre strămoşii ei se trăseseră din acest loc şi călătoriseră îm- 
preună cu Luthair Paendrag în Seanchan... 

Oastea ei mărșăluia de-a lungul drumului din vale, arun- 
când nori de praf în aer. Mii şi mii de bărbaţi. Erau mai puţini 
decât avusese înainte, dar nu cu mult. Trecuseră două săp- 
tămâni de când se luptase cu aielii, când planul lui Perrin 
Aybara funcționase impresionant de bine. A lupta alături de 
un bărbat ca el era întotdeauna o experiență dulce-amară. 
Dulce pentru genialitatea ei, amară din cauza grijii că, într-o 
bună zi, aveau să se înfrunte cu el pe câmpul de luptă. Lui 
Tylee nu îi plăceau provocările în timpul luptei. Întotdeauna 
preferase să iasă pe loc biruitoare. 

Unii generali spuneau că dacă nu întâmpinai niciodată 
greutăți însemna că nu erai obligat să evoluezi. Tylee crede 
că ea şi oamenii ei aveau să evolueze pe câmpul de antrena- 
ment şi să lase greutăţile în seama vrăjmaşilor ei. 

Nu i-ar fi plăcut să îl înfrunte pe Perrin. Nu, chiar nu i-a fi 
plăcut. Și nu doar pentru că ținea la el. 

Nişte tropote de copite lovind pământul se auziră înain- 
tând încet. Ea privi într-o parte în timp ce Mishima își mâna 
calul cu coama deschisă la culoare spre al ei. Acesta își legase 
coiful de şa, iar expresia de pe fața lui plină de cicatrici era 
îngândurată. Cei doi formau o echipă. Și pe fața ei se vedeau 
cicatrici vechi. 

Mishima o salută mai respectuos acum, după ce Tyle fu- 
sese ridicată la rangul de Cei de Sânge. Mesajul acela special, 
adus de un raken, fusese unul neaşteptat. Era o onoare, una 
cu care ea nu se obișnuise încă. 

— Încă te mai gândeşti la bătălie? o întrebă Mishima. 

— Da, răspunse Tylee. Trecuseră două săptămâni și încă 
nu reuşise să şi-o scoată din minte. Care este părerea ta? 

— Te referi la Aybara? întrebă Mishima. I se adresa în 
continuare ca unei prietene, chiar dacă se abținea să o pri- 
vească în ochi. Este un soldat iscusit. Poate prea concentrat, 
prea determinat. Dar e de nădejde. 

— Da, zise Tylee, apoi clătină nemulțumită din cap. Lu- 
mea se schimbă, Mishima. Într-un fel pe care noi nu îl putem 
prezice. Mai întâi Aybara, apoi toate ciudățeniile. 

Mishima încuviință din cap îngândurat. 

— Oamenii nu vor să vorbească despre ele. 

— Evenimentele s-au întâmplat prea des ca să fie lucra- 
rea unei închipuiri, zise Tylee. Iscoadele văd ceva. 

— Oamenii nu dispar pur şi simplu, zise Mishima. Crezi 
c-o fi Puterea Supremă? 

— Habar nu am ce este, zise ea. 

Aruncă o privire copacilor din jurul ei. Câțiva copaci pe 
lângă care trecuse mai devreme începuseră să înmugurească, 
dar nici măcar unul dintre aceştia. Semănau cu nişte schelete, 
cu toate că era deja îndeajuns de cald ca să înceapă semănatul. 

— Există astfel de copaci în Halamak? 

— Nu chiar ca aceştia, răspunse Mishima. Dar am mai vă- 
zut specia aceasta. 

— N-ar fi trebuit să înmugurească deja? 

El ridică din umeri. 

— Eu sunt soldat, generale Tylee. 

— Nu ştiam, zise ea pe un ton sec. 


El mârâi. 

— Voiam să zic că nu sunt atent la copaci. Copacii nu sân- 
gerează. Poate că ar fi trebuit să fi înmugurit, poate că nu. Pu- 
ține lucruri au logică de partea aceasta a oceanului. Copaci 
care nu înmuguresc primăvara... asta-i doar o altă ciudăţenie. 

Mai bine asta decât alte marath 'damane care se comportă 
de parcă ar fi dintre Cei de Sânge și toată lumea se pleacă în 
fața lor şi le lingușesc. 

El se cutremură vizibil. 

Tylee încuviință din cap, cu toate că nu îi împărtăşea sen- 
timentul de repulsie. Nu în totalitate. Nu știa ce să creadă 
despre Perrin Aybara şi surorile lui aes sedai, darămite de 
asha'manii lui. Și nu ştia mai multe lucruri despre copac de- 
cât Mishima. Doar că avea impresia că aceștia ar fi trebuit să 
înmugurească deja. Dar cum era posibil ca oamenii aceia pe 
care iscoadele îi vedeau mereu pe câmpuri să fi dispărut atât 
de repede, chiar şi cu ajutorul Puterii Supreme? 

Intendentul deschisese unul dintre pachetele cu merinde 
pe ziua de azi şi găsise doar țărână. Tylee nu ar fi poruncit să 
fie căutat hoțul sau pe acela care făcuse această glumă dacă 
intendentul nu ar fi insistat, zicând că verificase pachetul câ- 
teva clipe mai devreme. Karm era un bărbat de nădejde, era 
intendentul ei de ani buni. Nu făcea greşeli. 

Mâncarea stricată era un lucru obişnuit aici. Karm dădea 
vina pe căldura dogoritoare din acest ținut ciudat. Însă porți- 
ile cu hrană pentru călătorie nu puteau putrezi, nici nu se pu- 
teau strica, cel puţin nu atât de imprevizibil. Semnele erau 
toate de rău augur în ultima vreme. Mai devreme în ziua ace- 
ea ea văzuse doi șobolani morți zăcând pe spate, unul cu coa- 
da celuilalt în gură. Era cea mai rea prevestire pe care o vă- 
zuse în viața ei şi o străbătea un fior numai gândindu-se la ea. 

Se întâmpla ceva. Perrin nu fusese dispus să vorbească 
prea mult despre asta, dar ea văzuse cum îl apasă o greutate 
El știa mult mai mult decât spusese. 

„Nu ne putem permite să luptăm împotriva acestor oa- 
meni”, își zise ea. Însă aceasta era o răzvrătire, una despre 
care nu avea să-i vorbească lui Mishima. Nu îndrăznea să cu- 
gete mai bine la ea. Împărăteasa, fie-i viaţa veşnică, poruncise 
ca acest ținut să fie revendicat. Suroth şi Galgan erau condu- 
cătorii aleși ai imperiului în acest demers, până când Fiica 

celor Nouă Luni avea să se arate. Deși Tylee nu putea ști 
gândurile Înaltei Doamne Tuon, pe Suroth şi pe Galgan îi 
unea dorința comună de a vedea acest ţinut subjugat. Era, 
practic, singurul lucru asupra căruia erau de acord. 

Niciunul nu voia să asculte sugestia cum că ar trebui să 
caute să își facă aliați printre oamenii acestui ţinut în loc de 
duşmani. A te gândi la asta aproape că însemna trădare. Sau 
cel puțin nesupunere. Ea oftă şi se întoarse spre Mishima, 
pregătită să dea ordinul pentru a începe căutarea unui loc 
unde să îşi ridice tabăra în noaptea aceea. 

Ea încremeni. Mishima avea o săgeată împlântată în gru- 
maz, un obiect malefic, ascuţit. Nu o auzise lovind. El îi întâlni 
privirea, uluit, şi încercă să vorbească, însă din gură nu îi ieşi 
decât sânge. Mishima alunecă din şa şi se prăbușşi grămadă 
când siluetă uriașă năvăli din hățișul de lângă Tylee, rupând 
crengile noduroase, năpustindu-se asupra ei. Ea abia avu 
timp să își scoată sabia și să strige înainte ca Duster - un cal 
de război bun și solid, care nu o dezamăgise niciodată în lup- 
tă - să cabreze panicat şi s-o azvârle la pământ. 

Probabil că acest lucru îi salvase viaţa, deoarece atacato- 
rul ei își legănă sabia cu tăișul gros, tăind şaua în locul unde 
şezuse Tylee. Ea se ridică anevoie în picioare, armura zor- 
năindu-i, şi strigă ca să îi alerteze şi pe ceilalți: 

— La arme! Atac! 

Vocea ei se alătură altor sute care strigau același lucru în 
acelaşi timp. Oamenii ţipau. Caii nechezau. 

„O ambuscadă, gândi ea, ridicându-și sabia. Și toți am in- 
trat la fix în ea! Unde sunt iscoadele? Ce s-a întâmplat?” Ea se 
năpusti asupra bărbatului care încercase să o omoare. Acesta 
se roti, pufnind. 

Și, pentru prima oară, ea văzu ce era. Nu era chiar om - 
mai degrabă era o creatură cu trăsături schimonosite, cu ca- 
pul acoperit de fire de păr aspre şi maronii şi cu pielea groasă 
şi încrețită pe fruntea exagerat de lată. Ochii aceia semănau 
tulburător de mult cu cei ai unui om, dar nasul de sub ei era 
turtit ca botul unui porc mistreţ, iar din gură îi ieșeau doi 
colți ascuțiți. Creatura mugi la ea, împroşcând cu salivă de pe 
buzele ei aproape umane. 

„Pe sângele strămoşilor mei uitaţi, gândi ea. Peste ce am 
dat?” Monstrul era ca un coşmar care primise un trup și fu- 


sese lăsat liber să ucidă. Era un lucru pe care ea îl considera- 
se întotdeauna o superstiție. 

Ea atacă creatura, parându-i într-o parte sabia groasă când 
aceasta o atacă. Tylee se roti, folosind manevra „Taie tufişu- 
rile”, retezând braţul creaturii din umăr. Lovi din nou iar ca- 
pul acesteia căzu lângă braţul de pe pământ. Creatura se îm- 
pletici, reușind cumva să mai facă trei pași înainte să se pră- 
bușească la pământ. 

Copacii foşneau, auzindu-se alte ramuri trosnind. Tylee 
privi în josul pantei și văzu alte sute de astfel de creaturi nă- 
vălind din hăţiș, atacându-i pe oamenii ei pe la mijloc, pro- 
vocând haos. Puhoaie de monștri năvăleau printre copaci. 

Cum se întâmplase una ca asta? Cum se apropiaseră aces- 
te creaturi atât de mult de Ebou Dar? Se aflau în perimetrul 
defensiv seanchan, la doar câteva zile de mers pe jos până la 
capitală. 

Tylee o luă la fugă pe pantă în jos, strigând la garda ei de 
onoare în vreme ce alte bestii năvăleau de printre copacii din 
spatele ei. 

x 


Graendal stătea tolănită într-o încăpere cu pereţii din pia- 
tră prelucrată, de-a lungul cărora stăteau înșirați bărbaţi şi 
femei care o adulau - fiecare dintre ei un specimen perfect, 
fiecare dintre ei înveşmântat într-o robă dintr-un material 
alb, diafan. Un foc care răspândea căldură dansa în vatră, lu- 
minând un covor frumos de un roşu-sângeriu. Covorul acela 
era țesut cu modele ce reprezentau femei și bărbați tineri cu 
trupurile contopite în moduri care ar fi făcut-o să roşească 
până şi pe o curtezană experimentată. Prin ferestrele deschi- 
se pătrundea lumina după-amiezii, de la înălțimea mărețului 
palat zărindu-se pinii şi suprafața lucioasă a lacului de jos. 

Ea sorbea dintr-un suc de pere dulci și purta o rochie într-o 
nuanţă deschisă de albastru, croită după moda domani - în- 
cepea să îi placă această modă, cu toate că rochia ei era mult 
mai transparentă decât cele purtate de aceştia. Domani pre- 
ferau mai mult şoaptele, când Graendal prefera un țipăt. Mai 
luă o înghiţitură de suc. Ce gust interesant de acru avea. În 
această Vârstă, era ceva exotic, având în vedere faptul că, 
acum, copacii creşteau doar pe insulele îndepărtate. 

Fără niciun avertisment, o poartă se deschise în mijlocul 
încăperii. Ea înjură în barbă când una dintre cele mai frumoa- 
se premii ale ei - o tânără delicioasă, pe care o chema Thurasa, 
membră a Consiliului Negustorilor domani - fu cât pe ce să-şi 
piardă un braţ din cauza ei. Poarta lăsă să pătrundă înăuntru 
o căldură înăbușşitoare care strica echilibrul perfect dintre 
aerul răcoros de munte și căldura focului din şemineu pe ca- 
re îl îngrijise ea. 

Graendal își păstră stăpânirea de sine, forțându-se să ră- 
mână tolănită în fotoliul de catifea. Un mesager înveşmântat 
în negru trecu prin portal, iar ea ştiu ce voia, înainte ca acesta 
să vorbească. Doar Moridin știa unde să o găsească, acum, că 
Sammael era mort. 

— Domniţă, prezența dumneavoastră este... 

— Bine, bine, zise ea. Stai drept şi lasă-mă să te văd. 

Tânărul rămase nemișcat, după ce făcu doi pași în încăpe- 
re. Măiculiţă, ce atrăgător era! Avea părul bălai, o raritate 
prin aceste părți ale lumii, ochi verzi ca două iazuri acoperite 
cu mușchi și o siluetă zveltă și musculoasă. Graendal plescăi 
din limbă. Oare Moridin încerca să o ispitească trimițându-l 
pe cel mai chipeș om al lui sau alegerea era o coincidență? 

Nu. Nu existau coincidenţe printre Numiţi. Graendal fu cât 
pe ce să țeasă o împletitură de compulsiune(1! ca să îl păs- 
treze pe băiat doar pentru ea. Se abținu, însă. Odată ce un om 
cunoștea nivelul acela de compulsiune, nu mai aveai cum să îl 
recuperezi, iar Moridin se putea înfuria. Ea nu trebuia să își 
facă griji în privinţa capriciilor lui. Bărbatul nu fusese nicio- 
dată statornic, nici măcar în timpul anilor de început. Dacă ea 


1 Compulsion, în lb. engleză. Pentru prima dată Forțarea/ Com- 
pulsiunea apare în al patrulea roman din serie (Umbra se întinde, 
cap. 46 - Văluri). Acolo, compulsiunea este prezentată prin efectele 
sale, fără a fi însă denumită. În Prologul celui de-al şaselea roman 
al seriei, Seniorul haosului, traducătorul Darie Dorian Botezatu fo- 
loseşte, pentru prima dată, termenul de Forţare ca să traducă en- 
glezescul compulsion La redactarea romanului de față am înlocuit 
cuvântul Forțare cu Compulsiune pentru că, semantic, acesta din 
urmă este mai apropiat de cel folosit de Jordan. Efectele compul- 
siunii (reale) sunt asemănătoare cu cele pe care scriitorul le ima- 
ginează prin folosirea acelei împletituri din firele Puterii. (n.red.) 


intenționa să ajungă Nae'blis într-o bună zi, era important să 
nu îl scoată din sărite până când nu venea vremea să atace. 

Îşi luă privirea de la el - dacă nu îl putea avea, atunci nu 
era interesată de el - şi se uită prin poarta deschisă. Nu îi plă- 
cea când era obligată să se întâlnească cu unul dintre Numiţi 
în condiţiile impuse de acesta. Nu îi plăcea să își lase în urmă 
casa şi jucăriile ei. Cel mai mult îi displăcea să fie obligată să se 
ploconească în fața unuia care ar fi trebuit să fie subordonat. 

Nu putea face nimic în privința aceasta. Moridin era 
Nae'blis. Deocamdată. lar asta însemna că Graendal trebuia 
să răspundă chemării lui, fie că îi convenea, fie că nu. Prin 
urmare, ea își puse deoparte băutura, apoi se ridică în pi- 
cioare şi păşi prin poartă, rochia ei diafană, de un albas- 
tru-deschis strălucind datorită broderiilor cusute cu fir de 
aur. 

Era tulburător de cald de partea cealaltă a porții. Ea ţesu 
imediat împletituri de Aer și Apă, răcorind aerul din jurul 
său. Se afla într-o clădire neagră din piatră, prin ale cărei fe- 
restre abia dacă pătrundea lumina. Sticla din ele lipsea. Nu- 
anța aceea roșiatică sugera apusul de soare, dar în Arad Do- 
man abia dacă era amiază. Cu siguranță nu călătorise chiar 
atât de departe, nu? 

Încăperea era mobilată doar cu nişte jilţuri tari din lemn 
foarte negru. În ultima vreme, Moridin stătea prost cu ima- 
ginaţia. Totul era negru şi roşu și totul concentrat pe a-i ucide 
pe băieţii aceia neghiobi din satul lui Rand al'Thor. Oare era 
singura care vedea că doar al'Thor reprezenta o reală ame- 
nințare? De ce să nu îl omoare pur şi simplu şi să pună capăt 
acestei tărăşenii? 

Cel mai evident răspuns la această întrebare - că niciunul 
dintre ei nu se dovedise încă suficient de puternic pentru a-l în- 
frânge - era unul asupra căruia ei nu îi făcea plăcere să cugete. 

Se duse la fereastră şi descoperi motivul pentru care lu- 
mina avea acea nuanţă ruginie. Afară, terenul ca lutul avea 
pete roşii de la fierul din sol. Ea se afla la al doilea nivel al 
unui turn negru ca smoala, ale cărui pietre atrăgeau dogoa- 
rea din cer. Foarte puține plante răsăriseră afară, iar cele ca- 
re o făcuseră purtau pete negre. Așadar, era cel mai nord-estic 
punct al Manei Pustiitoare. Trecuse ceva vreme de când ea nu 

mai fusese aici. Lucru cel mai puțin neașteptat, Moridin părea 
să fi găsit o fortăreață. 

Câteva colibe sărăcăcioase stăteau în umbra fortăreței, iar 
cele câteva petice de pământ cu culturi marcau câmpurile în 
depărtare. Probabil că încercau culturi noi care ar fi putut 
crește în acea regiune. Poate erau câteva culturi diferite; asta 
putea explica existenţa peticelor. Gărzile făceau de strajă în acel 
perimetru, purtând uniforme negre, în ciuda căldurii toride. 
Era nevoie de soldaţi care să țină piept atacurilor Creaturilor 
Umbrei care își aveau sălașul în acest cotlon al Manei Pustii- 
toare. Creaturile acelea nu aveau alt stăpân în afară de însuşi 
Cel Întunecat. Ce căuta Moridin tocmai aici? 

Gândurile îi fură întrerupte de zgomot de paşi care anun- 
ţa sosirea altor persoane. Demandred intră pe uşa dinspre 
miazănoapte, însoţit de Mesaana. Sosiseră împreună, așadar? 
Aceştia presupuneau că Graendal nu știa nimic despre mica 
lor alianță, un pact care o includea și pe Semirhage. Sincer, 
dacă voiau ca această alianţă să fie secretă, nu vedeau că nu 
puteau răspunde împreună unei chemări? 

Graendal îşi ascunse un zâmbet când îi salută din cap pe 
cei doi, apoi se aşeză în cel mai mare jilț din încăpere, care 
părea a fi şi cel mai confortabil. Îşi trecu un deget de-a lungul 
lemnului neted şi negru, simțind granulele de sub stratul de 
lac. Demandred și Mesaana o priviră cu răceală, iar ea îi cu- 
noştea suficient de bine ca să observe o urmă de mirare pe 
chipurile lor când o văzură. Așadar, ei anticipaseră această 
întâlnire, nu-i aşa? Dar nu şi prezenţa lui Graendal? Cel mai 
bine era să nu trădeze faptul că şi ea era nedumerită. Le zâm- 
bi cu subînțelesuri celor doi și surprinse o scânteie de furie în 
ochii lui Demandred. 

Bărbatul acela o făcea să se simtă frustrată, cu toate că nu 
era dispusă să recunoască acest lucru cu voce tare. Mesaana 
era în Turnul Alb, prefăcându-se a fi una dintre femeile care 
treceau drept aes sedai în această Vârstă. Era ostentativă și 
ușor de citit; iscoadele lui Graendal din Turnul Alb o ţineau la 
curent cu activitățile Mesaanei. Desigur, asocierea recent pe- 
cetluită cu Arangar era, de asemenea, de mare ajutor. Arangar 
se juca cu rebelele aes sedai, cele care asediau Turnul Alb. 

Într-adevăr, Mesaana nu o zăpăcea, iar ceilalți erau la fel 
de ușor de găsit. Moridin strângea forţele Celui Întunecat 


pentru Ultima Bătălie, iar pregătirile lui pentru război îi lăsau 
foarte puţin timp liber pentru sud, cu toate că cele două pre- 
ferate ale lui, Cyndane și Moghedien, își mai făceau uneori 
apariţia acolo. Acestea îşi petreceau timpul adunându-le pe 
iscoadele Celui Întunecat şi încercând, uneori, să urmeze po- 
runcile lui Moridin astfel încât cei doi taveren - Perrin Aybara 
şi Matrim Cauthon - să fie uciși. 

Ea era convinsă că Sammael fusese răpus de Rand al'Thor 
în timpul luptei pentru Illian. De fapt- acum că Graendal 
avea un indiciu cum că Semirhage trăsese sforile în favoarea 
seanchanilor - era încrezătoare că știa planurile fiecăruia 
dintre cei şapte Numiţi rămași. 

În afară de Demandred. 

Ce punea la cale bărbatul acela blestemat? Ea ar fi dat la 
schimb toate cunoștințele pe care le avea despre activitățile 
Mesaanei și ale lui Arangar doar pentru o fărâmă din planu- 
rile lui Demandred. El stătea neclintit, chipeș, cu nasul lui de 
şoim şi cu buzele strânse, pe care se citea o furie continuă. 

Demandred nu zâmbea niciodată, nu părea să îi facă plă- 
cere nimic. Cu toate că era unul dintre generalii de frunte 
dintre Numiţi, războiul nu părea să îl bucure niciodată. Când- 
va, ea îl auzise spunând că va râde în ziua în care îi va putea 
frânge grumazul lui Lews Therin. Doar atunci. 

Era un prost că purta atâta ranchiună. Când te gândeai că 
el s-ar fi putut afla de partea cealaltă... și ar fi putut deveni el 
însuși Dragonul, lucrurile ar fi stat altfel. Totuși, prost sau nu, 
el era extrem de periculos, iar lui Graendal nu îi plăcea că nu 
îi cunoştea planurile. Unde descălecase el? Lui Demandred îi 
plăcea să comande oști, dar nu mai exista niciuna care să 
mărșăluiască în lume. 

În afară, poate, de oamenii aceia din Ținuturile de Hotar. 
Oare el reuşise să se infiltreze printre ei? Acest lucru ar fi fost 
cu siguranţă o lovitură. Ea ar fi auzit cu siguranță ceva despre 
asta; avea iscoade în tabăra aceea. 

Ea clătină nemulțumită din cap, dorindu-și să aibă ceva de 
băut ca să-şi umezească buzele. Aerul din nord era prea us- 
cat; ea prefera mai mult umiditatea din Doman. Demandred 
își încrucişă braţele la piept, rămânând în picioare, în vreme 
ce Mesaana se aşeză. Avea părul negru, lung până la bărbie, şi 
ochi albaștri și umezi. Rochia albă, lungă până la podea, nu 

avea nicio broderie, iar ea nu purta nicio podoabă. Era o eru- 
dită până în măduva oaselor. Uneori, Graendal credea că Mesaana 
se dusese la Umbră pentru că aceasta oferea mai multe opor- 
tunități interesante pentru cercetare. 

Acum, Mesaana îi era pe deplin loială Marelui Senior, în- 
tocmai ca toţi ceilalți, dar părea a fi un membru mediocru al 
Numiţilor. Se lăuda cu ceea ce nu putea face, se alia cu gru- 
puri mai puternice, deşi îi lipsea abilitatea de a le manipula, 
făcuse lucruri rele în numele Marelui Senior, dar nu reușise 
niciodată să înfăptuiască lucruri măreţe precum Numiţi ca 
Semirhage și Demandred, darămite Moridin. 

Și, tocmai când Graendal se gândea la Moridin, bărbatul 
intră în încăpere. lată, într-adevăr, o creatură chipeşă. În com- 
paraţie cu el, Demandred părea un ţărănoi necioplit. Da, tru- 
pul acesta era mult mai bun decât precedentul. Era aproape 
suficient de frumos ca să fie una dintre jucăriile ei, cu toate că 
bărbia aceea îi strica fața. Era prea proeminentă, prea puter- 
nică. Totuși, părul acela negru ca smoala deasupra trupului 
aceluia înalt şi cu umeri lați... Ea zâmbi, imaginându-și-l în- 
genunchind în roba aceea albă și diafană, privind-o cu adora- 
ție, cu mintea stăpânită de compulsiune până în punctul în 
care el nu mai vedea pe nimeni și nimic în afară de Graendal. 

Mesaana se ridică în picioare de îndată ce intră Moridin, 
iar Graendal făcu la fel, fără tragere de inimă. El nu era jucă- 
ria ei. Nu încă. Era Nae'blis și, în ultima vreme, începuse să le 
ceară din ce în ce mai multe dovezi de supunere. Marele Se- 
nior îi dădea această autoritate. Cei trei Numiţi îşi plecară 
capetele în faţa lui, fără tragere de inimă; dintre toţi bărbaţii, 
doar lui îi arătau respectul cuvenit. El luă seama de supune- 
rea lor cu o privire severă când se duse cu pași mari în partea 
din față a încăperii, unde, pe peretele din piatră neagră ca 
smoala, se afla polița unui şemineu. Ce fusese în capul aceluia 
care se gândise să construiască o fortăreață din piatră neagră 
în aerul torid din Mana Pustiitoare? 

Graendal se aşeză din nou. Aveau să vină și ceilalți Nu- 
miţi? Dacă nu, ce însemnau toate astea? 

Mesaana vorbi înainte ca Moridin să apuce să spună ceva: 

— Moridin, zise ea, făcând un pas în față, trebuie să o salvăm. 

— Vei vorbi atunci când îţi voi îngădui eu, Mesaana, răs- 
punse el pe un ton rece. Încă nu ești iertată. 


Ea se făcu mică, apoi se înfurie pe ea însăşi din această ca- 
uză. Moridin o ignoră şi îi aruncă o privire lui Graendal, mi- 
jind ochii. De ce se uita aşa la ea? 

— Poţi continua, i se adresă el Mesaanei într-un final, dar 
nu uita unde ţi-e locul. 

Buzele Mesaanei se subțiară, însă nu spuse nimic. 

— Moridin, zise ea, pe un ton mai puţin poruncitor. Ai în- 
țeles de ce este înțelept să accepţi să te întâlneşti cu noi. Cu 
siguranță motivul a fost pentru că ești la fel de șocat ca noi. 
Nouă nu ne stă în putinţă să o ajutăm; va fi păzită straşnic de 
aes sedai şi de ashamani. Trebuie să ne ajuţi să o eliberăm. 

— Semirhage merită să fie întemnițată, zise Moridin, odih- 
nindu-şi braţul pe poliţă şi stând în continuare cu spatele la 
Mesaana. 

Semirhage, prizonieră? Graendal abia aflase că femeia se 
dădea drept o seanchană importantă! Ce făcuse de ajunsese 
prizonieră? Dacă erau și ashamani, se părea că fusese captu- 
rată de însuşi al'Thor! 

În ciuda faptului că era uluită, Graendal îşi păstră acel 
zâmbet cu subînțelesuri. Demandred îi aruncă o privire. 

Dacă el și Mesaana ceruseră să aibă loc această întâlnire, 
atunci de ce trimisese Moridin după ea? 

— Gândește-te la ce ar putea dezvălui Semirhage! zise 
Mesaana, ignorând-o pe Graendal. În plus de asta, ea este una 
dintre Numiţi. Este de datoria noastră să venim în ajutorul ei. 

„În plus de asta, gândi Graendal, ea face parte din mica 
voastră alianță. Poate este cel mai puternic membru al ei. 
Pierderea ei ar fi o lovitură pentru încercarea voastră ascun- 
să de a-i controla pe Numiţi.” 

— Nu a ascultat poruncile, zise Moridin. Nu trebuia să în- 
cerce să îl omoare pe al'Thor. 

— Nu asta a vrut, se grăbi să spună Mesaana. Femeia 
noastră crede că fulgerul acela de Foc a fost o reacție cauzată 
de surpriză, nu o intenţie de a ucide. 

— Tu ce-ai de zis în privința asta, Demandred? zise Moridin, 
aruncându-i o privire bărbatului mai scund. 

— Eu îl vreau pe Lews Therin, răspunse Demandred cu o 
voce groasă și cu o expresie întunecată, ca întotdeauna. Semirhage 
ştie asta. Mai ştie că dacă l-ar fi ucis, aș fi găsit-o și i-aș fi luat 

viața în semn de răzbunare. Nimeni nu îl va ucide pe al'Thor. 
Nimeni în afară de mine. 

— În afară de tine sau de Marele Senior, Demandred, zise 
Moridin, pe un ton periculos. Voința lui ne domină pe toți. 

— Da, da, fireşte că da, interveni Mesaana, făcând un pas 
în față şi măturând cu rochia pardoseala de marmură neagră, 
lucioasă ca oglinda. Moridin, adevărul este că ea nu a vrut să 
îl ucidă, ci doar să-l ia prizonier. Eu... 

— Firește că a vrut să-l ia prizonier! tună Moridin, făcând-o 
pe Mesaana să tresară. Asta i s-a poruncit să facă. lar ea a dat 
greș, Mesaana. A greșit lamentabil, rănindu-l, în ciuda porun- 
cii mele exprese ca el să nu fie vătămat! lar din cauza acestei 
incompetenţe, ea va suferi. N-am să vă ajut să o salvaţi. De 
fapt, vă interzic să îi trimiteţi ajutor. Aţi priceput? 

Mesaana tresări din nou. Demandred, nu; el îl privi în ochi 
pe Moridin, apoi încuviință din cap. Da, era nemilos. Poate că 
Graendal îl subestimase. Se prea putea ca el să fie cel mai pu- 
ternic dintre cei trei, mai periculos decât Semirhage. Ea era 
lipsită de sentimente şi stăpână pe ea, adevărat, dar uneori, 
sentimentele erau binevenite. L-ar fi putut determina pe 
Demandred să acționeze într-un mod la care o persoană cu o 
gândire mai limpede nici nu s-ar fi gândit. 

Moridin îşi cobori privirea, mişcându-şi mâna stângă de 
parcă i-ar fi fost înțepenită. Graendal surprinse o urmă de 
durere umbrindu-i fața. 

— Semirhage n-are decât să putrezească acolo, mârâi 
Moridin. N-are decât să vadă cum este să fii supus interoga- 
toriului. Poate că Marele Senior îi va găsi o întrebuințare în 
săptămânile ce vor veni, dar el va fi acela care va hotări asta. 
Şi-acum, povestiți-mi despre pregătirile voastre. 

Mesaana păli ușor şi îi aruncă o privire lui Graendal. 
Demandred se făcu roșu la față, ca și când nu îi venea să crea- 
dă că erau interogaţi în prezenţa unuia dintre Numiţi. Graendal 
le zâmbi. 

— Sunt pe deplin pregătită, zise Mesaana, întorcându-și 
capul spre Moridin. Turnul Alb și proastele alea care îl con- 
duc îmi vor aparține în curând. Voi aduce dinaintea Marelui 
Senior nu numai un Turn Alb înfrânt, ci o întreagă șleahtă de 
conducătoare care, într-un fel sau altul, vor sluji cauzei noas- 


tre în Ultima Bătălie. De astă dată, surorile aes sedai vor lupta 
pentru noi! 

— O afirmaţie îndrăzneață, zise Moridin. 

— Voi avea grijă să se întâmple asta, zise Mesaana pe un 
ton calm. Acoliţii mei infestează Turnul ca o molimă nevăzută 
care puroiază înlăuntrul unui om ce pare a fi sănătos. Din ce 
în ce mai mulţi se alătură cauzei noastre. Unii de bunăvoie, 
alţii fără să știe. Oricum, e același lucru. 

Graendal asculta îngândurată. Arangar susținea că rebe- 
lele aes sedai vor pune stăpânire pe Turn în cele din urmă, cu 
toate că Graendal nu era prea convinsă de asta. Cine va ieşi 
biruitoare, copila sau nebuna? Avea vreo importanță? 

— Şi tu? îl întrebă Moridin pe Demandred. 

— Domnia mea este asigurată, zise simplu Demandred. 
Strâng o oaste pentru război. Vom fi pregătiți. 

Graendal își dorea ca el să spună mai mult de-atât, însă 
Moridin nu insistă. Totuși, aflase mai multe decât reușise să o 
facă de una singură. Se părea că Demandred şedea pe un tron 
şi avea oşti. Care erau strânse. Părea din ce în ce mai mult să 
fie vorba despre cei din Ținuturile de Hotar care mărșăluiau 
spre răsărit. 

— Voi doi vă puteţi retrage, zise Moridin. 

Mesaana pufni când auzi această poruncă, însă Demandred 
se întoarse şi se îndepărtă cu pași hotărâți. Graendal dădu 
din cap ca pentru sine; va trebui să stea cu ochii pe el. Mare- 
lui Senior îi plăcea acțiunea și, adeseori, cei care reușeau să 
strângă oști în numele lui erau răsplătiți cel mai bine. 
Demandred putea fi cel mai important rival al ei, după 
Moridin, desigur. 

Cum el nu o concedie, ea rămase așezată în vreme ce cei- 
lalți doi se retrăgeau. Moridin rămase pe loc, rezemându-și un 
braț pe poliţă. O vreme, în încăperea prea neagră domni tă- 
cerea, apoi intră un servitor în uniformă roşie, aducând două 
cupe. Era o creatură urâtă, cu fața turtită şi sprâncene stu- 
foase, căreia nu merita să-i arunci mai mult de o privire. 

Ea luă o înghiţitură, simțind gustul vinului, care, deşi pu- 
țin stricat, era destul de bun. Era din ce în ce mai greu să gă- 
seşti un vin bun; atingerea Marelui Senior asupra lumii pân- 
gărea totul, stricând mâncarea, chiar şi pe aceea care n-avea 
cum să se strice vreodată. 

Moridin îi făcu semn servitorului să plece, fără să ia cupa 
în mână. Graendal se temea de otravă, desigur. Întotdeauna 
se temea atunci când bea din cupa altcuiva. Cu toate acestea, 
Moridin nu avea niciun motiv pentru care să o otrăvească; el 
era Nae'blis. Deşi mulți dintre ei refuzau să i se supună, el îşi 
exercita din ce în ce mai mult puterea asupra lor, făcându-i să 
devină inferiorii lui. Ea bănuia că, dacă ar fi dorit, el ar fi pu- 
tut porunci executarea ei în mai multe feluri, iar Marele Se- 
nior nu l-ar fi împiedicat. Prin urmare, ea bea și aştepta. 

— Ai spicuit ceva din cele auzite, Graendal? o întrebă Moridin. 

— Cât de mult se poate spicui, răspunse ea cu băgare de 
seamă. 

— Ştiu cât de mult râvnești după informaţii. Moghedien a 
fost întotdeauna asemuită cu un păianjen, deoarece trăgea 
sforile de la depărtare, dar tu eşti mai pricepută decât ea în 
multe privințe. Ea țese atât de multe pânze, încât ajunge pri- 
zoniera lor. Tu ești mai precaută. Loveşti atunci când este 
momentul, dar nu te temi de conflict. Marele Senior aprobă 
inițiativa ta. 

— Dragul meu Moridin, zise ea, zâmbindu-i, mă flatezi. 

— Nu te juca cu mine, Graendal, zise el cu o voce aspră. 
Acceptă complimentele și taci din gură. 

Ea se făcu mică de parcă ar fi primit o palmă și nu mai zi- 
se nimic. 

— Ți-am îngăduit să-i asculți pe ceilalți doi drept răsplată, 
zise Moridin. A fost ales Nae'blis, dar mai există și alte poziţii 
înalte, de glorie în timpul domniei Marelui Senior. Unele sunt 
mult mai înalte decât altele. Azi ai gustat puțin din privilegiile 
de care te-ai putea bucura. 

— Trăiesc doar pentru a-i sluji Marelui Senior. 

— Atunci, slujește-l astfel, zise Moridin, privind-o drept în 
ochi. Al'Thor mărșăluiește spre Arad Doman. Va rămâne ne- 
vătămat până când noi doi ne vom înfrunta în ultima zi. Dar 
nu trebuie să îi fie îngăduit să aducă pacea în ţinuturile tale. 
El va încerca să restabilească ordinea. Tu trebuie să găseşti o 
modalitate prin care să împiedici ca acest lucru să se întâmple. 

— Aşa voi face. 

— Atunci, pleacă, zise Moridin, făcând un semn scurt cu mâna. 

Ea se ridică în picioare, îngândurată, şi porni spre uşă. 

— Şi... Graendal, zise el. 


Ea şovăi, apoi se uită la el. Moridin stătea sprijinit de po- 
liță, întors pe jumătate cu spatele la ea. Părea să privească în 
gol, la peretele îndepărtat din piatră neagră. Ciudat lucru, 
chiar semăna foarte mult cu al'Thor - despre care ea avea 
multe descrieri făcute de iscoadele ei - cum stătea așa. 

— Sfârşitul e aproape, zise Moridin. Roata se roteşte scâr- 
țâind pentru ultima oară, ceasul şi-a pierdut arcul, şarpele își 
trage ultima suflare. El trebuie să cunoască durere în suflet. 
Trebuie să cunoască frustrarea și trebuie să cunoască agonia. 
Fă-l să simtă toate acestea și vei fi răsplătită. 

Ea încuviință din cap, apoi trecu prin poarta care se des- 
chise, întorcându-se pe domeniul ei de pe dealurile din Arad 
Doman. 

Ca să pună la cale un plan. 

x 


Mamei lui Rodel Ituralde, care era îngropată de treizeci 
de ani în dealurile mocirloase de pe domeniul lui din Arad 
Doman, îi plăcea o vorbă anume: „Ca lucrurile să meargă bi- 
ne, trebuie să se înrăutățească mai întâi”. Ea spusese vorba 
asta atunci când îi smulsese primul dinte cu puroi pe când 
era băiat, o durere cu care se pricopsise pe când se juca cu să- 
biile împreună cu băieţii din sat. Ea spusese vorba aceasta 
atunci când el își pierduse prima iubire în favoarea unui bo- 
iernaș ce purta o pălărie cu pene și ale cărui mâini fine şi sa- 
bie bătută cu nestemate dovediseră că el nu luptase niciodată 
într-o bătălie adevărată. Și ar spune-o şi acum, dacă s-ar afla 
lângă el, pe coama dealului, privindu-i pe seanchani mărşălu- 
ind spre oraşul cuibărit în valea puțin adâncă de jos. 

El cerceta orașul Darluna prin ochean, umbrindu-i capă- 
tul cu mâna stângă. Juganul său stătea liniștit sub el în lumina 
serii. El şi câţiva domani ai săi stăteau ascunși în acest mic 
pâlc de copaci; ar fi fost nevoie de norocul Celui Întunecat ca 
seanchanii să îl zărească, chiar dacă ar fi avut și ei ocheane. 

Ca lucrurile să meargă bine, trebuiau să se înrăutățească 
mai întâi. El îi zgândărise pe seanchani distrugându-le prin 
foc depozitele de provizii din Câmpiile Almoth și până în 
Tarabon. N-ar trebui, atunci, să se mire că vedea o oaste nu- 
meroasă ca aceasta - cel puţin o sută cincizeci de mii de sol- 
daţi - care venea să stingă acel foc. Era o dovadă de respect. 

Acești seanchani cotropitori nu îl subestimau. El îşi dorea ca 
ei să o facă. 

Ituralde își mișcă ocheanul, studiind un grup de călăreți 
ce se afla printre soldaţii seanchani. Călăreau în pereche - o 
femeie din fiecare pereche purta veşminte gri, cealaltă, roşii 
şi albastre. Acestea erau mult prea departe, chiar și privind 
prin ochean, ca el să poată distinge fulgerele brodate pe ro- 
chiile acelora care purtau roșu și albastru, cum nu vedea nici 
lanţurile care legau fiecare pereche în parte. Damane şi 
sul'dame. 

Oastea aceasta avea cel puțin o sută de perechi, sau mai 
multe. Ca şi când acest lucru n-ar fi fost de-ajuns, el vedea 
una dintre bestiile acelea survolând pe cer, lăsându-se mai 
jos astfel încât călăreţul din spinarea ei să îi poată arunca un 
mesaj generalului. Cu creaturile acelea care cărau iscoadele 
în spinările lor, oastea seanchană avea un avantaj nemaiîn- 
tâlnit. Ituralde ar fi dat la schimb zece mii de soldaţi pentru 
una dintre acele bestii zburătoare. Alți comandanți și le-ar fi 
dorit pe damane, care erau capabile să azvârle fulgere și să 
facă pământul să erupă, dar bătăliile - la fel ca războaiele - 
erau câştigate adeseori cu ajutorul informaţiilor, nu numai cu 
ajutorul armelor. 

Fireşte, seanchanii aveau arme superioare, precum și is- 
coade superioare. De asemenea, aveau trupe superioare. Cu 
toate că Ituralde era mândru de soldaţii lui domani, mulţi 
dintre oamenii săi erau prost pregătiți sau prea bătrâni pen- 
tru a mai lupta. Mai că se încadra și el în ultima categorie, 
căci anii se adunau precum cărămizile când erau clădite. Însă 
nici nu îi trecea prin gând să se pensioneze. În copilărie, el 
avusese adeseori un sentiment de urgenţă - o îngrijorare că, 
până când avea să crească, marile bătălii vor înceta, iar gloria 
va fi deja dobândită. 

Uneori, îi invidia pe băieţi pentru nesăbuinţa lor. 

— Înaintează în marș forțat, Rodel, zise Lidrin. 

Era un tânăr cu o cicatrice pe obrazul stâng și o mustață 
subțire şi neagră după cum era moda. 

— Îşi doresc cu ardoare să cucerească oraşul. 

Lidrin nu fusese testat ca ofițer înainte să înceapă campa- 
nia, Acum era veteran. Cu toate că Ituralde şi soldaţii lui câș- 
tigaseră aproape toate luptele împotriva seanchanilor, Lidrin 


văzuse căzând trei dintre tovarășii lui ofițeri, printre ei 
numărându-se și bietul Jaalam Nishur. Din morțţile lor, Lidrin 
învățase o lecție de război care îi lăsase un gust extrem de 
amar: a câștiga nu însemna neapărat a trăi. Şi a urma ordine- 
le nu însemna nici că vei câștiga, nici că vei trăi. 

Lidrin nu purta uniforma lui obişnuită. Nici Ituralde sau 
vreunul dintre soldaţii lui. Fusese nevoie de uniformele lui 
altundeva, iar ei rămăseseră cu niște haine simple şi uzate şi 
pantaloni maro, multe dintre aceste veşminte fiind împru- 
mutate sau cumpărate de la localnici. 

lturalde își ridică din nou ocheanul, gândindu-se la co- 
mentariul lui Lidrin. Într-adevăr, seanchanii înaintau în forţă; 
aveau de gând să cucerească repede oraşul Darluna. Își dă- 
deau seama de avantajele pe care le oferea acesta, căci erau 
vrăjmași inteligenți, iar Ituralde simţea un entuziasm despre 
care crezuse că îl părăsise cu mulți ani în urmă. 

— Aşa e, ei înaintează în forță, zise el. Tu ce ai face, Lidrin? 
Cu o forță inamică de două sute de mii de soldaţi în spatele 
tău și cu o alta de o sută cincizeci de mii în fața ta. Dacă vrăj- 
mașii te-ar încolți din toate părțile, ai mărşălui împreună cu 
soldaţii tăi poate puţin mai repede dacă ai şti că vei găsi un 
refugiu la capătul drumului? 

Lidrin nu răspunse. Ituralde îşi întoarse ocheanul, cerce- 
tând câmpurile de primăvară pline cu lucraşi care își vedeau 
de semănatul lor. Darluna era un oraș mare pentru acest ți- 
nut. Desigur, niciun oraș de aici, din vest, nu se putea com- 
para cu marile oraşe din est sau din sud, indiferent ce le plă- 
cea să susțină oamenilor din Tanchico sau din Falme. Cu toa- 
te acestea, Darluna era împrejmuit de un zid solid de granit, 
înalt de mai bine de şase metri. Fortificația nu avea un aspect 
plăcut, dar zidul era trainic şi înconjura un oraș suficient de 
mare ca să facă un băiat de la ţară să se holbeze la el ca viţe- 
lul la poarta nouă. În tinerețe, Ituralde ar fi spus că era un 
oraș grandios. Asta până când merse ca să lupte împotriva 
aielilor în Tar Valon. 

Oricum, era cea mai bună fortificație ce putea fi întâlnită 
în această regiune, iar comandanții seanchani știau de bună 
seamă acest lucru. Aceştia ar fi putut alege să se tupileze pe 
coama unui deal; ar fi putut profita din plin de acele damane 
în luptă. Însă această tactică nu numai că nu oferea posibili- 

tatea de a se retrage, dar i-ar fi lăsat și fără vreo oportunitate 
de a pune mâna pe provizii. Un oraş avea fântâni și, poate, 
câteva cămări cu provizii rămase după iarnă în interiorul 
zidurilor sale, iar Darluna, ale cărui garnizoane fuseseră ne- 
voite să slujească altundeva, era un oraş mult prea mic pen- 
tru a opune rezistență serioasă. 

Ituralde își coborî ocheanul. Nu avea nevoie de el ca să 
ştie ce avea să se întâmple odată ce iscoadele seanchanilor 
ajungeau lângă oraş, cerând ca porțile să fie deschise pentru 
trupele cotropitoare. Îşi închise ochii, aşteptând. 

Lidrin expiră încet lângă el. 

— N-au observat, zise el în șoaptă. Îşi mişcă trupele spre 
ziduri şi aşteaptă să fie lăsaţi înăuntru! 

— Dă ordinul, zise Ituralde, deschizându-și ochii. 

Exista o sigură problemă cu iscoadele superioare precum 
raken. Atunci când aveai la îndemână o unealtă atât de utilă, 
aveai tendinţa să te bizui pe ea, iar o astfel de încredere pu- 
tea fi exploatată. 

În depărtare, „fermierii” de pe câmpuri îşi aruncară deo- 
parte uneltele şi îşi scoaseră arcurile ascunse în crăpăturile 
pământului. Porţile orașului se deschiseră, lăsându-i la ve- 
dere pe soldaţii ce se ascundeau înăuntru - soldaţi despre 
care iscoadele seanchane din spinările bestiilor raken susți- 
nuseră că se aflau la o depărtare de patru zile. 

Ituralde îşi ridică ocheanul. Bătălia începu. 

x 


Degetele Profetului mușcau din țărână, făcând şanţuri în 
sol în vreme ce urca dealul împădurit spre coamă. Adepții săi 
se chinuiau în urma lui. Erau foarte puţini. Atât de puţini! Dar 
el avea să se reorganizeze. Gloria Dragonului Renăscut îl ur- 
mărea și oriunde mergea, găsea suflete dornice. Pe aceia cu 
suflete curate, pe aceia ale căror mâini abia aşteptau să dis- 
trugă Umbra. 

Da! Nu te gândi la trecut, gândește-te la viitor, când Seni- 
orul Dragon va domni peste întreg ţinutul! Când oamenii i se 
vor supune doar lui și Profetului său. Vremurile acelea vor fi 
glorioase într-adevăr, vor fi vremuri în care nimeni nu va 
îndrăzni să îl dojenească pe Profet sau să îi încalce porunca. 
Vremuri în care Profetul nu va fi nevoit să suporte această 
umilință de a trăi aproape de tabără - chiar aceea - ca iscoa- 


dă a Celui Întunecat cum era acea creatură, Aybara. Vremuri 
glorioase. Veneau vremuri glorioase. 

Îi era greu să nu se gândească la acele viitoare glorii. Lu- 
mea din jurul lui era murdară. Oamenii îl negau pe Dragon și 
căutau Umbra. Până şi adepţii lui. Da! Acesta trebuie să fie 
motivul pentru care pieriseră. Acesta trebuie să fi fost moti- 
vul pentru care atât de mulți muriseră când atacaseră orașul 
Malden și pe iscoadele aiel ale Celui Întunecat. 

Profetul fusese sigur. El presupusese că Dragonul avea să 
îi protejeze pe oamenii lui, că urma să îi conducă spre o iz- 
bândă zdrobitoare. Apoi, Profetului avea să i se împlinească 
în sfârşit dorinţa. L-ar fi putut omori pe Perrin Aybara cu 
propriile mâini! l-ar fi putut frânge cu degetele grumazul ace- 
la gros ca al unui taur, i l-ar fi putut răsuci şi strânge ca să 
simtă cum îi trosnesc oasele, cum i se sucește pielea și cum i 
se opreşte respiraţia. 

Profetul ajunse pe coama dealului și își scutură țărâna de 
pe degete. Inspiră și expiră, cercetând împrejurimile cu pri- 
virea. Tufișurile foşniră când puținii lui adepți rămași urcară 
dealul spre el. Deasupra, coronamentul pădurii era des și 
foarte puţine raze de soare pătrundeau prin el. Lumină. O lu- 
mină strălucitoare. 

Dragonul îi apăruse în noaptea de dinaintea atacului, Apă- 
ruse învăluit în glorie! O siluetă din lumină, strălucind în aer, 
înveşmântată în robe strălucitoare. „Ucide-l pe Perrin Aybara! 
îi poruncise Dragonul. Ucide-l!” Prin urmare, Profetul își tri- 
misese cea mai bună unealtă, pe prietenul drag al lui Aybara. 

Băiatul, „unealta”, dăduse greş. Aram era mort. Oamenii 
Profetului confirmaseră acest lucru. Ce tragedie! Acesta era 
motivul pentru care ei nu prosperaseră? Acesta era motivul 
pentru care, din mii de adepți, el nu mai avea decât câţiva? 
Nu! Nu! Aceştia trebuie să se fi întors împotriva lui, venerând 
în taină Umbra. Aram! Iscoadă a Celui Întunecat! Acesta era 
motivul pentru care dăduse greş. 

Primii dintre adepţii lui - ponosiți, murdari, mânjiţi de 
sânge, istoviţi - ajunseră pe culmea dealului. Purtau veşmin- 
te ponosite. Veșminte care nu îi puneau mai presus decât 
alții. Veşminte ce sugerau simplitatea și bunătatea. 

Profetul îi numără. Erau mai puţini de o sută. Foarte pu- 
tini. Pădurea aceasta blestemată era atât de întunecată în 

ciuda faptului că era ziuă. Copacii cu trunchiurile groase erau 
foarte deşi, iar cerul de deasupra devenise cenușiu din cauza 
perdelei de nori. Pădurea tânără cu ramuri subțiri, arbuști 
subțiri ca oasele, lipiți unii de alţii, forma o barieră aproape 
nefirească şi îi zgâria pielea ca niște gheare. 

Datorită acelei păduri tinere şi malului abrupt de pământ, 
oastea nu le-ar fi putut lua urma pe aici. Deși Profetul scăpa- 
se din tabăra lui Aybara abia de o oră, se simţea deja în sigu- 
ranţă. Aveau să o ia spre miazănoapte, acolo unde Aybara și 
iscoadele Celui Întunecat ce îl însoțeau nu puteau să le ia ur- 
ma. Acolo, Profetul avea să reclădească. El stătuse cu Aybara 
doar pentru că adepții lui fuseseră îndeajuns de puternici ca 
să le ţină departe pe iscoadele Celui Întunecat ale lui Aybara. 

Scumpii lui adepți. Bărbaţi curajoși şi loiali până la ulti- 
mul. Ucişi de iscoadele Celui Întunecat. El îi jelea, plecându-și 
capul şi rostind o rugăciune. Adepții lui i se alăturară. Erau 
osteniţi, dar ochii lor străluceau de ardoare. Acei care erau 
slabi sau duceau lipsă de dedicare fie fugiseră, fie fuseseră 
uciși cu multă vreme în urmă. Cei care rămăseseră erau cei 
mai buni, cei mai măreţi, cei mai credincioşi. Fiecare dintre e 
ei ucisese multe iscoade ale Celui Întunecat în numele Dra- 
gonului Renăscut. 

El se putea reorganiza cu ajutorul lor. Dar mai întâi, tre- 
buia să scape de Aybara. Profetul era prea slăbit acum ca să îl 
înfrunte. Dar, mai târziu, avea să îl ucidă. Da... Îl va strânge de 
grumaz... Da. 

Profetul își amintea de o vreme când purtase un alt nume, 
Masema. Vremurile acelea începeau să devină foarte neclare 
asemenea unor amintiri dintr-o altă viață. Într-adevăr, așa 
cum toţi oamenii se renășteau în Pânză, tot aşa renăscuse și 
Masema - el se lepădase de vechea lui viață profană şi deve- 
nise Profet. 

Ultimii dintre adepţii lui i se alăturară în vârful stâncii. El 
scuipă la picioarele lor. Aceştia îl dezamăgiseră. Laşii. Ar fi tre- 
buit să lupte mai bine! El ar fi trebuit să poată cuceri orașul. 

Se întoarse spre miazănoapte şi porni la drum. Peisajul 
acesta începea să îi devină cunoscut, cu toate că nu exista așa 
ceva în Ținuturile de Hotar. Vor urca spre ţinuturile muntoa- 
se, apoi vor străbate munții și vor pătrunde în Câmpiile Almoth. 
Acolo se aflau Cei Juraţi Dragonului, adepţi ai Profetului, cu 


toate că mulți nu îl cunoșteau. Acolo, el se va putea reorgani- 
za repede. 

Trecu prin nişte tufişuri negre şi pătrunse într-un luminiș 
mic. Oamenii lui îl urmară repede. Vor avea nevoie de hrană 
în curând, iar el va trebui să îi trimită la vânătoare. Nu vor 
aprinde focuri. Nu îşi permiteau să atragă atenţia... 

— Bună, Masema, zise încet o voce. 

El șuieră, rotindu-se pe călcâie, iar adepţii lui se strânseră 
în jurul lui și îşi scoaseră armele. Unii aveau săbii, cuțite, bâ- 
te, alții, arme cu coadă. Profetul cercetă din priviri luminișul 
slab luminat în căutarea persoanei care vorbise. O zări stând 
pe o stâncă mică, aflată la mică depărtare. Era o femeie cu un 
nas proeminent saldaean, ochi ușor migdalaţi și părul negru, 
lung până la umeri. Purta veşminte verzi, cu poalele despica- 
te pentru a putea călări, și își ținea mâinile împreunate în față. 

Era Faile Aybara, soţia lui Perrin Aybara, iscoada Celui 
Întunecat. 

— Luaţi-o! strigă Profetul, arătând cu degetul spre ea. 

Câțiva dintre adepţii lui înaintară îngrămădindu-se, însă 
cei mai mulți şovăiră. Ei văzuseră ceea ce el nu văzuse: um- 
bre în pădure, în spatele soţiei lui Aybara, care formau o ju- 
mătate de cerc. Erau siluete de bărbaţi, care îşi țineau arcuri- 
le îndreptate spre luminiş. 

Faile făcu un gest scurt, iar săgețile zburară. Aceia dintre 
adepţii lui care fugiseră la porunca lui căzură primii, ţipând 
în pădurea cufundată în tăcere, înainte să se prăbușească pe 
pământul argilos. Profetul urla, fiecare săgeată părând a-i stră- 
punge inima. Dragii lui adepţi! Prietenii lui! Scumpii lui frați! 

O săgeată îl nimeri, azvârlindu-l pe spate, pe pământ. 
Oamenii mureau în jurul lui, tot așa cum o făcuseră mai de- 
vreme. De ce, de ce nu îi protejase Dragonul? De ce? Dintr-oda- 
tă, el înţelese grozăvia acestei întâmplări şi fu cuprins de te- 
roare în vreme ce își vedea oamenii prăbușindu-se rând pe 
rând, în vreme ce îi vedea murind de mâinile acestor iscoade 
aiel ale Celui Întunecat. 

Era vina lui Perrin Aybara. Măcar dacă Profetul şi-ar fi dat 
seama mai devreme, încă de la început, înainte să îl fi recu- 
noscut pe Seniorul Dragon pentru cine era! 

— Este vina mea, zise în şoaptă Profetul, când și ultimii 
adepți ai lui îşi dădură duhul. 

Fusese nevoie de mai multe săgeți pentru a-i opri pe unii 
dintre ei. Acest lucru îl făcea să se simtă mândru. 

El se ridică anevoie în picioare, ţinându-și mâna la umărul 
din care ieșea săgeata. Pierduse prea mult sânge. Ameţind, 
căzu în genunchi. 

Faile cobori de pe stâncă şi pătrunse în luminiş. Două fe- 
mei în pantaloni o urmară. Păreau îngrijorate, însă Faile le 
ignoră când acestea își spuseră să rămână pe loc. Ea se duse 
țintă la Profet, apoi își scoase cuțitul de la cingătoare. Era un 
cuțit frumos, cu mânerul turnat care arăta un cap de lup. Foar- 
te bine. Când se uită la el, Profetul își aminti de ziua în care 
dobândise și el propriul cuţit. Ziua în care i-l oferise tatăl lui. 

— Îţi mulțumesc că ai dat o mână de ajutor la asedierea 
oraşul Malden, Masema, zise Faile, oprindu-se chiar în fața lui. 

Apoi, ea îşi ridică mâna şi îi înfipse cuțitul în inimă. El căzu 
pe spate, iar sângele fierbinte începu să i se prelingă pe piept. 

— Uneori, o soţie trebuie să facă ceea ce nu poate soţul ei, 
o auzi el pe Faile zicându-le celorlalte femei în vreme ce cli- 
pea des, căci pleoapele încercau să i se închidă. A fost un lu- 
cru întunecat cel pe care l-am făcut azi, dar necesar. Să nu-i 
spuneți nimic soțului meu. Nu trebuie să afle niciodată. 

Vocea ei devenea din ce în ce mai îndepărtată. Profetul pieri. 

Masema. Acesta fusese numele lui. Primise pentru prima 
oară o sabie când împlinise cincisprezece ani. Tatăl lui fusese 
foarte mândru. 

„Aşadar, s-a terminat”, își zise el, neputând să-și mai ţină 
ochii deschişi. Şi-i închise, prăbușindu-se ca într-un abis fără 
fund. „M-am descurcat bine, tată, sau am dat greș?” 

Nu primi niciun răspuns. Apoi se alătură neantului, pră- 
bușindu-se într-o mare de întuneric fără sfârșit. 


CAPITOLUL 


Zei: 


Lacrimi din oţel 


Roata Timpului se învârte, Vârstele vin şi trec, lăsând în 
urmă amintiri care se transformă în legende, apoi în mituri, şi 
sunt uitate cu totul până la reîntoarcerea aceleiași Vârste. 
Într-o Vârstă, numită de unii Cea de-a Treia, o Vârstă ce va să 
vie, o epocă demult uitată, o adiere se ridică în jurul unei 
spirale de alabastru cunoscută ca Turnul Alb. Vântul nu era 
Începutul. Roata Timpului n-are nici începuturi, nici sfârşi- 
turi. Dar era un început. 

Vântul se încolăcea în jurul Turnului magnific, măturând 
pietrele perfect șlefuite şi făcând să fluture flamurile maies- 
tuoase. Cumva, construcția era grațioasă şi puternică în ace- 
lași timp; o metaforă, poate, pentru cele care locuiau în el de 
mai bine de trei mii de ani. Puţini dintre cei care priveau 
Turnul puteau ghici că nucleul său fusese atât frânt, cât şi 
corupt. Separat. 

Vântul sufla, trecând printr-un oraș care semăna mai de- 
grabă cu o operă de artă decât cu o capitală obișnuită, Fiecare 
clădire era o minune; până şi fațadele din granit ale prăvălii- 
lor fuseseră lucrate de mâinile pricepute ale ogierilor pentru 
a invoca minunea și frumuseţea. Ici, un dom făcea aluzie la 
forma soarelui care răsărea. Colo, o fântână răsărea chiar din 
vârful unei clădiri, formând o creastă ce aducea cu două va- 
luri care se ciocneau. Pe o stradă pavată cu dale din piatră, 

două clădiri abrupte, fiecare cu trei caturi, se oglindeau una 
pe cealaltă, fiecare având forma unei fecioare. Creaţiile din 
marmură - pe jumătate statui, pe jumătate locuinţe - își în- 
tindeau mâinile din piatră una spre cealaltă ca și când s-ar fi 
salutat, iar părul care le flutura în spate, nemișcat, era sculp- 
tat cu o asemenea fineţe, încât fiecare fir părea să se undu- 
iască în adierea vântului. 

Străzile erau mult mai puţin păzite. Acestea fuseseră gân- 
dite cu grijă, radiind de la Turnul Alb asemenea razelor soa- 
relui. Însă lumina soarelui era umbrită de gunoaie şi dezor- 
dine, indicii ale aglomerării provocate de asediu. Poate că 
aglomerarea nu era singurul motiv pentru acea stare de de- 
teriorare. Tăbliile și marchizele prăvăliilor nu mai fuseseră 
spălate sau lustruite de prea multă vreme. Gunoaiele înce- 
peau să putrezească pe străduţele lăturalnice, în locurile un- 
de fuseseră aruncate, atrăgând muștele și șobolanii, dar 
îndepărtându-i pe toți ceilalți. Bătăuşi periculoși pândeau la 
colțurile străzilor. Odinioară, aceştia nu îndrăzniseră să facă 
asta şi cu siguranță nu cu atât tupeu. 

Unde era Turnul Alb, legea? Tinerii neghiobi râdeau, zi- 
când că necazurile oraşului erau pricina asediului și că lucru- 
rile aveau să se liniştească odată ce rebelele erau reduse la 
tăcere. Bărbații mai în vârstă clătinau din capetele lor cărun- 
te și bombăneau, zicând că situaţia nu fusese niciodată atât 
de gravă, nici măcar atunci când sălbaticii aieli asediaseră 
Tar Valonul în urmă cu vreo douăzeci de ani. 

Negustorii îi ignorau atât pe tineri, cât și pe bătrâni, în- 
tâmpinaseră și ei obstacole, mai ales în Portul de Sud, unde 
negoţul în oraș pe calea apei aproape că fusese oprit. Lucră- 
tori cu pieptul lat trudeau sub privirile vreunei aes sedai ce 
purta şalul cu ciucurele roșu; aceasta folosea Puterea Su- 
premă pentru a îndepărta scuturile și a slăbi piatra, în vreme 
ce lucrătorii spărgeau pietrele și le cărau de acolo. 

Lucrătorii îşi suflecaseră mânecile, lăsând la vedere părul 
negru şi cârlionţat de pe brațele lor vânjoase, în vreme ce își 
legănau târnăcoapele sau ciocanele, lovind pietrele străvechi. 
Sudoarea acestora picura pe pietre sau în apa de jos în vreme 
ce săpau la rădăcina lanţului care bloca intrarea pe apă în 
oraş. Jumătate din lanţ era acum din cuendillar indestructibil, 
botezat de unii „inimă de piatră”. Efortul de a-l desprinde şi 


de a permite intrarea în oraș era epuizant; construcţiile din 
piatră ale portului - magnifice şi trainice, făurite de Putere - 
erau doar una dintre victimele mai vizibile ale războiului tă- 
cut dintre surorile aes sedai rebele şi acelea care stăpâneau 
Turnul. 

Vântul mătura portul, unde hamalii trândavi îi priveau pe 
lucrători cum spărgeau pietrele, una câte una, aruncând în 
aer nori mici de praf alb-cenușiu care pluteau pe apă. Aceia 
care aveau prea multă minte - sau, poate, prea puţină - spu- 
neau în şoaptă că astfel de semne de rău augur nu puteau în- 
semna decât un singur lucru: Tarmon Gai'don, Ultima bătălie, 
trebuie că se apropia cu repeziciune. 

Vântul se îndepărtă de docuri dansând, trecând peste 
bastioanele înalte și albe, cunoscute sub denumirea de „Zidu- 
rile Strălucitoare”. Aici, măcar, puteai găsi curățenie și atenţie 
printre Gărzile Turnului care stăteau de strajă, cu arcurile în 
mâini. Proaspăt rași şi purtând tunici albe, fără pete sau ur- 
me de uzură, arcaşii supravegheau baricadele pregătiți de 
luptă tot aşa cum era pregătit un șarpe să atace. Aceşti sol- 
dați nu aveau de gând să îngăduie ca orașul Tar Valon să cadă 
câtă vreme ei făceau de strajă. Tar Valonul respinsese fiecare 
vrăjmaș. Trolocii străpunseseră zidurile, dar fuseseră învinşi 
în interiorul oraşului. Artur Aripă-de-Şoim eşuase în a cuceri 
Tar Valonul. Nici măcar aielii cu văluri negre, care făcuseră 
ravagii în ținut în timpul Războiului Aiel, nu reuşiseră să cu- 
cerească orașul. Mulţi susțineau că aceasta era o mare iz- 
bândă. Alţii se întrebau ce s-ar fi întâmplat dacă aielii şi-ar fi 
dorit cu adevărat să pătrundă în oraş. 

Vântul trecu mai departe peste bifurcația dinspre apus a 
râului Erinin, lăsând în urma lui insula Tar Valon, trecând 
peste Podul Alindaer care țâșnea în sus în partea dreaptă, ca 
şi când i-ar fi provocat pe vrăjmași să îl treacă şi să moară. 
Când trecu dincolo de pod, vântul pătrunse în Alindaer, unul 
dintre multele sate din preajma orașului Tar Valon. Era un 
sat aproape pustiu, deoarece sătenii şi familiile lor trecuseră 
podul ca să se adăpostească în oraș. Oastea vrăjmașă își făcu- 
se apariția pe neaşteptate, fără niciun avertisment, ca şi când 
ar fi fost adusă de viscol. Puţini se minunară de ea. Oastea 
aceasta rebelă era condusă de aes sedai, iar aceia care trăiau 

în umbra Turnului Alb arareori se aventurau să pună rămă- 
şag despre care aes sedai era vorba. 

Mai că credeai că această tabără a rebelelor avea de gând 
să se statornicească acolo pentru totdeauna. În interiorul ei 
se desfășurau activităţi de zi cu zi. Siluete înveşmântate în alb 
mişunau de colo-colo, unele purtând rochiile formale de no- 
vice, multe altele cu veșminte asemănătoare. Dacă priveai 
mai atent, puteai vedea că multe dintre acestea erau departe 
de a fi tinere. Unele dintre ele ajunseseră deja la bătrâneţe. 
Acestora li se spunea „copile” și erau supuse în vreme ce spă- 
lau rufele, băteau covoarele și frecau corturile sub ochii suro- 
rilor aes sedai cu chipuri senine. lar dacă aceste aes sedai 
aruncau priviri neobișnuit de des spre Turnul Alb, al cărui 
profil aducea cu un cui, te-ai înșela dacă ai presupune că 
acestea erau stânjenite sau agitate. Surorile aes sedai erau 
stăpâne pe ele. Întotdeauna. Chiar şi acum, când suferiseră o 
înfrângere de neuitat: Egwene al'Vere, Suprema Înscăunată 
Amyrlin rebelă, fusese capturată și întemnițată în interiorul 
Turnului. 

Vântul flutură câteva poale, smulse câteva rufe de pe sfori, 
apoi îşi continuă drumul în grabă spre apus. Spre apus, tre- 
când peste falnicul Munte al Dragonului, cu vârful său distrus 
şi fumegând. Peste Dealurile Negre și peste Pajiștea Caralain. 
Aici, petice de zăpadă se zăreau la umbra streşinilor stân- 
coase sau lângă pădurile negre de munte. Era vremea să so- 
sească primăvara, vremea ca firele de iarbă să se mijească de 
sub iasca din timpul iernii şi vremea ca să înmugurească 
frunzele şi ramurile subțiri ale sălciilor. Însă puţine dintre 
acestea își făcuseră apariția. Ținutul încă mai dormita, ca şi 
când ar fi aşteptat, ţinându-și răsuflarea. Toamna neobișnuit 
de călduroasă se întinsese bine până în iarnă, aducând asupra 
ținutului o secetă care storsese viața din toate plantele, mai 
puțin din cele mai rezistente. Atunci când venise în cele din 
urmă și iarna, adusese cu ea o furtună de gheață și zăpadă, un 
îngheţ persistent şi ucigător. Acum, că frigul se domolise în 
sfârşit, puţinii fermieri căutau în zadar o rază de speranță. 

Vântul mătura iarba uscată rămasă din timpul iernii, scu- 
turând ramurile încă golaşe ale copacilor. Spre apus, pe când 
se apropia de ținutul cunoscut ca Arad Doman - dealuri înal- 
te şi piscuri joase - ceva se izbi brusc în el. Ceva nevăzut, ce- 


va născut din întunericul îndepărtat dinspre miazănoapte. 
Ceva care plutea împotriva curenților normali de aer. Vântul 
fu mistuit de acest ceva, azvârlit spre miazăzi într-o rafală, 
peste piscurile joase şi colinele maronii spre o cabană din 
lemn retrasă, care se afla pe un deal acoperit cu o pădure de 
conifere din estul ținutului Arad Doman. Vântul suflă peste 
conac şi peste corturile ridicate pe câmpul deschis din fața 
acestuia, făcând să zăngănească acele pinilor și scuturând 
corturile. 

Rand al'Thor, Dragonul Renăscut, stătea în picioare, cu 
mâinile la spate, și privea prin fereastra deschisă a conacului. 
El le considera în continuare „mâinile” lui, deși acum nu mai 
avea decât una. Mâna lui stângă era un ciot. Îşi pipăia cu de- 
getele mâinii sănătoase pielea fină, vindecată de saidar. Cu 
toate acestea, avea senzația că cealaltă mână a lui ar trebui să 
fie acolo pentru a fi atinsă. 

„Oțel, îşi zise el. Sunt precum oţelul. Problema aceasta nu 
poate fi reparată, așadar, voi merge mai departe.” 

Conacul - o construcţie din bușteni groşi de pin şi cedru, 
după moda preferată de bogații domani - trosni și se acomo- 
dă cu bătaia vântului. Acesta aducea cu el un miros de carne 
putredă. Nu era un miros neobișnuit în vremea aceea. Carnea 
se strica fără avertisment, la doar câteva minute după ce 
animalul era sacrificat. Uscarea sau sărarea ei nu era de aju- 
tor. Era atingerea Celui Întunecat, care se întindea tot mai 
departe pe zi ce trecea. Cât timp avea să treacă până când 
avea să devină la fel de copleșitoare, de uleioasă și de gre- 
țoasă ca mana care învelise odinioară saidinul, jumătatea 
masculină a Puterii Supreme? 

Încăperea în care stătea el era lată şi lungă, buștenii groși 
alcătuind peretele exterior. Scândurile de pin - mirosind încă 
slab a răşină și baiț - formau ceilalți pereţi. Încăperea era 
slab mobilată: un covor de blană pe jos, două săbii vechi în- 
crucişate deasupra şemineului, mobilă din lemn cu bucăţi de 
scoarță rămase pe ici, pe colo. Toată casa fusese ornată astfel 
încât să sugereze că era o cabană rustică din pădure, departe 
de forfota orașelor. Nu era o cabană, desigur - era mult prea 
mare şi extravagantă pentru asta. Era un adăpost. 

— Rand? întrebă o voce suavă. 

El nu se întoarse, dar simţi degetele lui Min atingându-i 
brațul. O clipă mai târziu, mâinile ei îi atinseră mijlocul şi îi 
simţi capul odihnindu-se pe braţul său. Îi putea simți îngrijo- 
rarea pentru el prin legătura pe care o aveau. 

„Oţel”, își spuse el. 

— Ştiu că nu-ți place... începu Min. 

— Crengile, zise el, arătând cu capul spre fereastră. Vezi 
pinii aceia, în partea laterală a taberei lui Bashere? 

— Da, Rand. Dar... 

— Se mişcă în direcţia greşită, zise Rand. 

Min şovăi și, chiar dacă nu avu nicio reacţie fizică, el îi 
simţi neliniştea ei prin legătură. Fereastra lor se afla la catul 
superior al conacului şi, dincolo de ea, flamurile montate dea- 
supra taberei fluturau, izbindu-se unele de celelalte: Flamura 
Luminii şi Flamura Dragonului pentru Rand, un stindard al- 
bastru mult mai mic pe care se vedeau cele trei flori roșii, 
care indica prezența Casei Bashere. Toate trei fluturau mân- 
dre... Cu toate acestea, mai în lateralul lor, acele pinilor se 
mișcau în direcția opusă. 

— Cel Întunecat se clintește, Min, zise Rand. 

El mai că putea crede că aceste vânturi erau rezultatul 
naturii sale de tavveren, dar evenimentele pe care le provoca 
el erau întotdeauna posibile. Vântul care sufla în două direcții 
diferite în acelaşi timp... ei bine, el simţea că era greşit felul în 
care se mişcau pinii aceia, chiar dacă îi era greu să distingă 
fiecare ac în parte. Vederea nu îi mai era aceeași din ziua ata- 
cului, în care își pierduse și mâna. Era ca şi când... se uita dis- 
torsionat la ceva prin apă. Începea să i se îmbunătățească, 
încetul cu încetul. 

Locul acesta era unul dintr-un lung şir de conace, domenii 
şi alte ascunzători izolate pe care le folosise Rand în ultimele 
săptămâni. El voise să continue să se miște, să sară dintr-un 
loc într-altul, după întâlnirea eşuată cu Semirhage. Îşi dorise 
să aibă timp să se gândească, să cugete şi, cu puţin noroc, 
timp să deruteze vrăjmaşii care l-ar fi putut căuta. Conacul 
seniorului Algarin din Tear fusese compromis; ce păcat. Fu- 
sese un loc bun de ședere. Dar Rand trebuie să se miște în 
continuare. 

Jos, saldaeanii lui Bashere ridicaseră o tabără pe pajiștea 
conacului - peticul mare de iarbă din față, împrejmuit de şi- 


ruri de brazi și pini. În vremurile acestea, era o ironie să ros- 
tești cuvântul „iarbă”. Aceasta nu fusese verde nici măcar 
înainte de sosirea oştii - fusese un petic maroniu, acoperit cu 
iarbă uscată, prin care se ițeau pe ici, pe colo câteva fire de 
iarbă. Acestea fuseseră firave și gălbui și fuseseră călcate de 
copite sau cizme. 

Corturile acopereau pajiștea. Din locul unde se afla Rand, 
la catul al doilea, rândurile ordonate de corturi mici şi ascu- 
țite îi aminteau de pătratele de pe tăblia jocului cu pietrele. 
Soldaţii observaseră vântul. Unii arătau cu degetul, alții își 
țineau capetele plecate, lustruindu-și armurile, cărând găleți 
cu apă la şirul de cai priponiţi, ascuţindu-și săbiile sau vârfu- 
rile lăncilor. Măcar nu erau din nou morții umblători. Și cei 
mai curajoşi oameni îşi puteau pierde voinţa atunci când spi- 
ritele se ridicau din morminte, iar Rand avea nevoie ca oas- 
tea lui să fie puternică. 

Nevoie. Nu mai era vorba despre ce voia sau își dorea 
Rand. Tot ceea ce făcea el se concentra pe nevoie, iar Rand 
avea mare nevoie de vieţile acelora care îl urmau. De soldaţi 
care luptau și mureau, pregătind lumea pentru Ultima Bătă- 
lie. Tarmon Gai'don era aproape. El avea nevoie ca toți să fie 
suficient de puternici ca să biruiască. 

În capătul îndepărtat al pajiştii, în partea stângă, curgând 
pe la poalele dealurilor joase unde se afla conacul, un râu șer- 
puitor traversa pământul, pe malul căruia se zăreau trestii 
subțiri ca degetul şi galbene și arbuşti care nu înmuguriseră 
încă. Era în mod cert un jgheab mic, dar o sursă minunată de 
apă dulce pentru oaste. 

Dincolo de fereastră, vânturile își mișcară brusc direcția 
iar flamurile începură să fluture în cealaltă direcție. Deci, la 
urma urmei, nu acele, ci flamurile fuseseră acelea care flutu- 
raseră în direcția greşită. Min oftă încet, iar el îi putea simți 
ușurarea, cu toate că ea îşi făcea în continuare griji în privin- 
ţa lui. În ultima vreme, această trăire era perpetuă. El simțea 
această trăire din partea tuturor, fiecare dintre cele patru 
mănunchiuri de trăiri stându-i ascuns într-un colț al minţii. 
Trei din partea femeilor cărora el le îngăduise să își ocupe 
locurile acolo, unul din partea femeii care îşi făcuse loc fără 
voia lui. Una dintre ele se apropia. Era Aviendha, care venea 
împreună cu Rhuarc ca să se întâlnească cu Rand la conac. 

Fiecare dintre cele patru femei avea să regrete hotărârea 
de a-l lega. El îşi dorea să poată regreta decizia lui de a le lă- 
sa — sau, cel puţin, decizia de a le lăsa pe cele trei pe care le 
iubea. Însă adevărul era că avea nevoie de Min, avea nevoie 
de forţa și de iubirea ei. Urma să o folosească așa cum le fo- 
losea şi pe altele. Nu, nu era loc pentru regrete. Își dorea însă 
să poată scăpa la fel de uşor de sentimentul de vină. 

„Ilyena! se auzi o voce îndepărtată în capul lui Rand. Dra- 
gostea mea...” Lews Therin Telamon, Ucigaşul de Neam, era 
destul de tăcut în acea zi. Rand încerca să nu se gândească 
prea mult la lucrurile pe care le spusese Semirhage în ziua în 
care își pierduse mâna. Ea era una dintre rătăciţi; ar spune 
orice dacă ar şti că i-ar provoca durere țintei sale. 

„A torturat un oraș întreg doar ca să dovedească de ce e 
în stare, şopti Lews Therin. A ucis o mie de oameni într-o mie 
de feluri doar ca să vadă cum difereau ţipetele acestora unele 
de altele. Dar arareori minte. Arareori” 

Rand alungă vocea. 

— Rand, zise Min, pe un ton mai suav decât înainte. 

El se întoarse ca să o privească. Ea era mlădioasă și firavă, 
iar el avea adeseori impresia că o domina. Părul îi era scurt și 
cârlionțat, de culoare neagră, dar nu la fel de neagră ca ochii 
săi în care se citeau intensitatea şi îngrijorarea. Ca de obicei, 
ea alesese să poarte o haină şi pantaloni. Azi, veșmintele ei 
erau de un verde-închis, asemenea acelor pinilor de afară. Cu 
toate acestea, în ciuda gusturilor ei privind croiala, ea porun- 
cise ca ținuta să fie croită astfel încât să îi scoată în evidență 
silueta. Manșetele aveau broderii argintii în formă de flori în 
jurul lor, iar de dedesubt se ivea dantela mânecilor. Ea miro- 
sea vag a levănțică, poate de la săpunul care îi plăcea atât de 
mult în ultima vreme. 

De ce purta pantaloni? Doar ca să se dichisească cu dan- 
telă? Rand renunțase demult să încerce să le înțeleagă pe 
femei. Faptul că le înțelegea nu îl ajuta să ajungă la Shayol 
Ghul. Și-apoi, nu era nevoie să le înțeleagă pe femei ca să se 
folosească de ele. Mai ales dacă acestea dețineau informații 
de care el avea nevoie. 

Scrâşni din dinţi. „Nu, își zise el. Nu, există limite pe care 
n-am să le încalc. Există lucruri pe care nici măcar eu nu le 
voi face.” 


— Te gândeşti din nou la ea, zise Min, pe un ton aproape 
acuzator. 

El se întreba adeseori dacă exista o legătură care să func- 
ționeze doar într-un singur sens. Ar fi dat orice pentru o ast- 
fel de legătură. 

— Rand, este una dintre rătăciţi, continuă Min. Ne-ar fi 
ucis pe toţi fără să stea pe gânduri. 

— N-a vrut să mă ucidă, zise Rand cu blândeţe, întorcân- 
du-se cu spatele la Min și privind din nou pe fereastră. Tre- 
buia să mă ia prizonier. 

Min se înfioră. Durere, îngrijorare. Se gândea la acel a'dam 
masculin neobişnuit pe care îl adusese Semirhage, ascuns, 
atunci când venise întruchipând-o pe Fiica celor Nouă Luni. 
Deghizarea rătăcitei fusese dată în vileag de ter'angrealul 
Cadsuanei, îngăduindu-i lui Rand să o recunoască pe Semirhage. 
Sau, cel puţin, îngăduindu-i lui Lews Therin să o recunoască. 

În urma acestei întâlniri, Rand îşi pierduse o mână, dar 
luase prizonieră o rătăcită. Ultima oară când el se aflase în- 
tr-o situație asemănătoare, aceasta nu se terminase cu bine. 
Încă nu ştia unde plecase Asmodean sau măcar de ce fugise 
bărbatul acela viclean, însă bănuia că omul îl trădase, dezvă- 
luind multe lucruri despre planurile și activităţile lui Rand. 

„Ar fi trebuit să îl omori. Ar fi trebuit să-i omori pe toţi.” 

Rand încuviință din cap, apoi încremeni. Oare acesta fu- 
sese gândul lui Lews Therin sau al lui? „Lews Therin, zise el 
în gând. Eşti acolo?” 

I se păru că aude râsete. Sau, poate, bocete. 

„Arză-te-ar focu'! zise Rand în gând. Vorbeşte cu mine! Se 
apropie vremea. Trebuie să ştiu ce știi și tu! Cum ai sigilat 
temniţa Celui Întunecat? Ce n-a mers bine şi de ce sigiliul a vi- 
ciat temnița? Vorbeşte cu mine!” 

Da, categoric erau bocete, și nu râsete. Uneori era greu de 
făcut diferenţa în cazul lui Lews Therin. Rand continua să se 
gândească la bărbatul mort ca la un individ diferit de el, indi- 
ferent ce spusese Semirhage. El curăţase saidinul! Pângărirea 
nu mai exista și nu îi mai putea atinge mintea. El nu avea să 
înnebunească. 

„Drumul spre nebunie poate fi... abrupt”, auzi el din nou 
cuvintele ei, rostite pentru a putea fi auzite de toată lumea. În 
sfârşit, secretul lui ieșise la iveală. Dar Min avusese o viziune 

despre Rand și un alt bărbat contopindu-se. Asta nu însemna 
că el şi Lews Therin erau două persoane diferite, doi indivizi 
obligaţi să împartă acelaşi trup? 

„Nu are importanţă că vocea lui este reală, zise Semirhage. 
De fapt, asta îi înrăutățește situaţia...” 

Rand privea un grup alcătuit din şase soldaţi care inspec- 
tau caii priponiţi ce stăteau înşiraţi de-a lungul laturii drepte 
a pajiştii, între ultimul rând de corturi și marginea pădurii. 
Aceştia verificau copitele câte una pe rând. 

Rand nu se putea gândi la nebunia lui. De asemenea, nu se 
putea gândi la ce făcea Cadsuane cu Semirhage. Mai rămâ- 
neau doar planurile lui. „Nordul și estul trebuie să se uneas- 
că. Vestul și sudul trebuie să se unească. Cele două trebuie să 
se unească.” Acesta era răspunsul pe care îl primise de la 
acele creaturi ciudate de dincolo de intrarea roșie din piatră. 
Trebuie să se lase îndrumat doar de aceste cuvinte. 

Nord și est. Trebuia să oblige ținuturile să facă pace, fie că 
voiau sau nu. Exista un echilibru fragil în est, cu Illian, Mayene, 
Cairhien şi Tear, toate aceste ținuturi aflându-se sub contro- 
lul lui într-un fel sau altul. Seanchanii domneau în sud, stăpâ- 
nind Altara, Amadicia şi Tarabon. Murandy putea cădea în 
curând în mâinile lor, dacă aceştia aveau să mărșăluiască în 
direcția aceea. Mai rămâneau Andor și Elayne. 

Elayne. Se afla departe, spre răsărit, însă el putea simți 
într-un colț al minţii mănunchiul ei de trăiri. De la o aseme- 
nea depărtare, îi era greu să distingă prea multe lucruri, dar i 
se părea că ea era... ușurată. Asta însemna că lupta ei pentru 
putere în Andor decurgea bine? Ce se întâmplase cu oștile ca- 
re o asediaseră? Și ce puneau la cale cei din Ținuturile de Ho- 
tar? Aceştia îşi părăsiseră posturile, se uniseră, iar acum măr- 
şăluiau spre miazăzi în căutarea lui Rand, fără să spună ce 
treabă aveau cu el. Erau unii dintre cei mai buni soldaţi ce și 
aflau la apus de Osia Lumii. Dar plecaseră din ținuturile de 
nord. De ce? 

Cu toate acestea, el nu era dispus să îi înfrunte, de teamă 
că acest lucru ar fi însemnat o altă luptă. Una pe care el nu 
şi-o permitea în acel moment. Lumină! Se gândise că, dintre 
toţi, el s-ar fi putut bizui pe cei din Ținuturile de Hotar să îl 
sprijine în lupta împotriva Umbrei. 


Nu avea importanţă, nu în acel moment. El restaurase pa- 
cea, sau ceva asemănător, în majoritatea ținuturilor. Încercă 
să nu se gândească la rebeliunea înăbușită recent împotriva 
lui în Tear sau la caracterul volatil al hotarelor cu ţinuturile 
seanchane sau la comploturile nobilimii din Cairhien. De fie- 
care dată când credea că adusese siguranța asupra unei na- 
țiuni, părea că alte câteva se destrămau. Cum putea aduce 
pace unui popor care refuza să o accepte? 

Min îl strânse cu degetele de braț, iar el inspiră adânc. El 
făcea tot ceea ce îi stătea în putinţă și, deocamdată, avea două 
țeluri: pacea în Arad Doman şi un armistițiu cu seanchanii. 
Cuvintele pe care le auzise dincolo de acea intrare erau lim- 
pezi acum: Nu putea lupta și cu seanchanii, şi cu Cel Întune- 
cat. Trebuia să îi oprească pe seanchani să înainteze până 
când Ultima Bătălie avea să ia sfârșit. După aceea, Lumina 
n-avea decât să-i ardă pe toți. 

De ce ignoraseră seanchanii solicitarea lui de a se întâlni? 
Se înfuriaseră pentru că o luase prizonieră pe Semirhage? Le 
lăsase să plece pe femeile sul'dam. Nu era acest lucru o do- 
vadă a bunăvoinţei lui? Arad Doman va dovedi intenţiile lui. 
Dacă puteau pune capăt luptei din Şesul Almoth, le-ar putea 
demonstra seanchanilor că era serios în demersurile lui pen- 
tru pace. Îi va face să înţeleagă! 

Rand inspiră adânc, privind cu atenţie pe fereastră. Cei 
opt mii de soldaţi ai lui Bashere ridicau corturi ascuţite și 
săpau un şanţ, construind un zid de pământ în jurul pajiștii. 
Zidul din ce în ce mai înalt de un maro-închis contrasta cu 
corturile albe. Rand le poruncise asha'manilor să dea o mână 
de ajutor la săpat şi, deşi se îndoia că aceştia agreau această 
muncă înjositoare, contribuţia lor grăbi considerabil proce- 
sul. Și-apoi, Rand bănuia că aceştia - la fel ca el - se bucurau 
în taină de orice scuză pentru a îmbrățișa saidinul. Îi vedea pe 
câțiva strânşi laolaltă, în hainele lor negre și sobre, țesând 
împletituri ce se roteau în jurul lor, în vreme ce săpau încă o 
porțiune de pământ. Erau zece în tabără, cu toate că doar 
Flinn, Naeff şi Narishma erau asha'mani cu dreptul depline. 

Saldaeanii munceau cu spor, în hainele lor scurte, în vre- 
me ce aveau grijă de cai şi de ţărușii împlântaţi în pământ. 
Alții luau cu lopeţile pământul din grămada făcută de 
Asha'mani și îl puneau pe zid, bătătorindu-l. Rand putea ve- 

dea nemulțumirea pe chipurile multora dintre saldaeanii cu 
nasurile coroiate. Nu le plăcea să își instaleze tabăra într-o 
zonă împădurită, fie ea şi una cu pini răzleţi cum era acest 
povârniș. Copacii îngreunau atacurile cavaleriei și îi puteau 
ascunde pe vrăjmașşii care se apropiau. 

Davram Bashere îşi mâna calul la pas prin tabără, dând 
ordine pe sub mustața aceea deasă a lui. Alături de el mergea 
seniorul Tellaen, un bărbat corpolent care purta o haină lun- 
gă şi avea o mustață în stilul domani. Era o cunoștință a lui 
Bashere. 

Seniorul Tellaen se punea în pericol găzduindu-l pe Rand; 
adăpostirea trupelor Dragonului Renăscut putea fi conside- 
rată trădare. Dar cine era acolo ca să îl pedepsească? În Arad 
Doman domnea haosul, iar tronul era ameninţat de mai mul- 
te facțiuni rebele. Apoi, la miazăzi, mai erau marele general 
domani Rodel lturalde și războiul lui surprinzător de eficient 
împotriva seanchanilor. 

La fel ca oamenii lui, Bashere se plimba prin tabără fără 
armură, doar în haina lui albastră şi scurtă. Mai purta, de ase- 
menea, o pereche de pantaloni bufanţi, preferaţii lui, vârâţi în 
cizmele înalte. Ce părerea avea Bashere că era prins în pânza 
ta'veren a lui Rand? Că era, dacă nu în directă opoziţie cu do- 
rința reginei lui, măcar implicat în mod inconfortabil? Câtă 
vreme trecuse de când nu îi mai raportase direct stăpânei sa- 
le de drept? Nu îi făgăduise el lui Rand că se va bucura în cu- 
rând de sprijinul reginei lui? Câte luni trecuseră de-atunci? 

„Eu sunt Dragonul Renăscut, îşi zise Rand. Eu încalc toate 
înțelegerile şi legămintele. Vechile jurăminte de loialitate sunt 
neimportante. Doar Tarmon Gai'don contează.” Tarmon Gai'don 
şi slujitorii Umbrei. 

— Mă întreb dacă o vom găsi pe Graendal aici, zise Rand, 
îngândurat. 

— Pe Graendal? întrebă Min. Ce te face să crezi că ar pu- 
tea fi aici? 

Rand clătină din cap. Asmodean spusese că Graendal era 
în Arad Doman, cu toate că asta fusese în urmă cu câteva luni. 
Ea mai era aici? Părea plauzibil; era una dintre puţinele na- 
țiuni importante unde ar putea fi. Lui Graendal îi plăcea să 
aibă o sursă de putere ascunsă, departe de locurile unde 
pândeau ceilalți rătăciţi; nu s-ar fi stabilit în Andor, Tear sau 


Ilian. Nici n-ar fi fost prinsă în ţinuturile din sud-vest; nu cu 
invazia seanchanilor. 

Trebuia să aibă vreo ascunzătoare pe undeva. Aşa acționa 
ea. Poate în munţi, într-un loc retras, undeva aici, în nord. El 
nu putea fi sigur că ea era în Arad Doman, deşi avea această 
senzație, din câte ştia el despre ea. Din câte ştia Lews Therin 
despre ea. 

Dar era doar o posibilitate. El avea să fie cu băgare de sea- 
mă la ea. Fiecare rătăcit pe care el avea să îl înlăture ar face 
Ultima Bătălie mult mai ușor de dus. Ar face... 

Un zgomot ușor de paşi se apropie de uşa lui închisă. 

Rand îi dădu drumul lui Min şi amândoi se rotiră pe căl- 
câie, Rand întinzându-se după sabie - un gest inutil acum. 

Lipsa mâinii, deși nu era cea cu care mânuia sabia, l-ar fi 
putut face vulnerabil dacă ar fi fost să înfrunte un adversar 
priceput. Chiar dacă ar fi putut îmbrăţișa saidinul pentru a 
avea o armă mult mai redutabilă, primul instinct îl făcu să se 
întindă după sabie. Trebuia să facă o schimbare în această 
privinţă. Putea să-i aducă moartea într-o bună zi. 

Uşa se deschise, iar Cadsuane păşi înăuntru, la fel de în- 
crezătoare ca o regină în fața curtenilor săi. Era o femeie 
frumoasă, cu ochi negri şi o față pătrăţoasă. Părul gri-închis îi 
era prins într-un coc, cu zeci de ornamente mici din aur - 
fiecare dintre ele un ter'angreal sau un angreal - atârnând 
din el. Rochia ei era din lână simplă și groasă, încinsă în jurul 
taliei cu o curea galbenă, iar pe guler existau alte broderii 
galbene. Rochia în sine era verde, lucru deloc neobișnuit, căci 
această culoare reprezenta frăția ajah din care provenea. 
Uneori, Rand avea impresia că fața ei severă - fără vârstă, 
precum cea a oricărei aes sedai care mânuise Puterea sufici- 
ent de mult timp - s-ar fi potrivit mai bine frăției Ajah Roşie. 

El își relaxă strânsoarea pe sabie, dar nu își luă mâna de 
pe ea. Pipăia mânerul înfășurat într-o bucată de material. 
Lama era lungă, ușor curbată, iar pe teaca lăcuită era pictat 
un dragon lung și șerpuitor, roșu cu auriu. Părea să fi fost 
făurită special pentru Rand - cu toate acestea, era veche de 
câteva secole, dezgropată abia de curând. „Cât e de ciudat că 
au găsit-o tocmai acum, își zise el, și mi-au oferit-o în dar, 
fără să ştie ce țineau în mână...” 

Se deprinsese să o poarte asupra lui imediat. O simțea 
Chiar sub degetele lui. Nu spusese nimănui, nici măcar lui Min, 
că recunoscuse arma. Și, în mod ciudat, nu din amintirile lui 
Lews Therin - ci din ale lui. 

Cadsuane era însoţită de alte câteva persoane. Prezenţa 
lui Nynaeve era de aşteptat; mai nou, o urma adeseori pe 
Cadsuane, asemenea unei pisici rivale care îi încălca teritoriul. 
Cel mai probabil, o făcea pentru el. Sora aes sedai cu părul 
negru nu renunțase pe deplin la a fi meștereasa din Emond's 
Field, indiferent ce spune ea, şi nu arăta îndurare nimănui 
despre care ea credea că abuza pe altcineva aflat sub protec- 
ţia ei. Fireşte, doar dacă Nynaeve însăși era cea care abuza. 

În ziua aceea, ea purta o rochie gri cu o panglică galbenă 
la mijloc peste curea - era o nouă modă domani, auzise el - şi 
avea pe frunte obișnuitul punct roşu. Purta un colier lung din 
aur și o curea subțire, tot din aur, precum şi brățări şi inele 
asortate, toate bătute cu nestemate roșii, verzi și albastre. 
Podoabele erau un ter'angreal - sau, mai degrabă, câteva din- 
tre ele, și un angreal - comparativ cu ce purta Cadsuane. Rand 
o auzea uneori pe Nynaeve bombănind că ter'angrealele ei, cu 
nestematele ei țipătoare, erau imposibil de asortat cu veş- 
mintele sale. 

Dacă prezenţa lui Nynaeve nu era o surpriză, cea a Aliviei 
era. Rand nu ştiuse că fosta damane fusese implicată în... 
strângerea de informaţii. Cu toate acestea, se presupunea că 
ea era încă și mai puternică decât Nynaeve în mânuirea Pute- 
rii Supreme, aşadar poate că fusese adusă pentru a oferi spri- 
jin. Când venea vorba despre rătăciţi, trebuia să fii cu mare 
băgare de seamă. 

Alivia avea fire albe în păr şi era doar puţin mai înaltă 
decât Nynaeve. Firele acelea albe din părul ei erau grăitoare - 
firele albe sau cărunte din părul unei femei care mânuia Pu- 
terea Supremă sugerau vârsta. Una foarte înaintată. Alivia 
susținea că avea patru sute de ani. În ziua aceea, damane 
purta o rochie izbitor de roșie, ca şi cum ar fi încercat să fie 
provocatoare. Majoritatea damanelor, odată ce li se scotea 
lesa, rămâneau sfioase. Nu era şi cazul Aliviei - avea o anume 
intensitate care mai că sugera o Mantie Albă. 

O simţi pe Min încordându-se şi îi simţi nemulţumirea. În 
cele din urmă, Alivia îl va ajuta pe Rand să moară. Aceasta 


fusese una dintre viziunile lui Min, iar viziunile ei se adeve- 
reau întotdeauna. Doar că ea spusese că se înșelase în pri- 
vința lui Moiraine. Poate că asta însemna că el nu va trebui să... 

Nu. Orice îl făcea să creadă că avea să rămână în viață 
după Ultima Bătălie, orice îi dădea speranţă era periculos. 
Trebuia să fie suficient de tare ca să accepte ceea ce îi era 
menit. Suficient de tare să moară atunci când avea să îi sune 
ceasul. 

„Ai spus că putem muri, zise Lews Therin într-un ungher 
al minții lui. Ai făgăduit!” 

Cadsuane nu zise nimic atunci când străbătu încăperea, 
servindu-se cu o cupă de vin cu mirodenii care se afla pe o 
măsuţță de lângă pat. Apoi, se așeză pe unul dintre scaunele 
roşii din lemn de cedru. Bine măcar că nu-i poruncise ca el 
să-i toarne vin. Astfel de lucruri nu erau greu de înţeles pen- 
tru ea. 

— Ei bine, ce-ai aflat? întrebă el, îndepărtându-se de fe- 
reastră și turnându-și şi el o cupă de vin. 

Min se apropie de pat- cu cadranul său din bușteni de 
cedru și tăblia decojită, cu pete pronunţate maro-roşiatice - 
şi se aşeză, cu mâinile în poală. O privea pe Alivia cu băgare 
de seamă. 

Cadsuane își arcui o sprânceană când simţi asprimea din 
glasul lui Rand. El oftă, înăbuşindu-și supărarea. O rugase să 
fie sfătuitoarea lui și fusese de acord cu condiţiile impuse de 
ea. Min spuse că el trebuia să afle ceva important de la 
Cadsuane - era o altă viziune - şi, adevărul fie spus, el consi- 
derase utile sfaturile ei în mai multe rânduri. Ea merita să ai- 
bă pretenţia la decenţă. 

— Cum a decurs interogatoriul, Cadsuane Sedai? o între- 
bă el pe un ton mai blând. 

Ea zâmbi ca pentru sine. 

— Destul de bine. 

— Destul de bine? izbucni Nynaeve. Ea nu îi făcuse nicio 
promisiune Cadsuanei în ceea ce privea decența. Femeia 
aceea este exasperantă! 

Cadsuane sorbi din vin. 

— Mă întreb la ce altceva te-ai putea aștepta din partea 
unui rătăcit, copilă. A avut tot timpul din lume ca să exerseze 
arta... exasperării. 

— Rand, această... creatură este o piatră, zise Nynaeve, 
întorcându-se spre el. Abia dacă a rostit o frază utilă, în ciuda 
faptului că a fost interogată zile în şir! Nu face decât să ne 
explice cât de inferiori și de înapoiaţi suntem, adăugând când 
şi când comentariul că ne va ucide pe toți. 

Nynaeve își ridică mâna spre coada lungă și împletită - 
dar se opri din a trage de ea. Reușea să se abţină din ce în ce 
mai mult. Rand se întreba de ce se mai ostenea, având în ve- 
dere cât de evident era temperamentul ei. 

— În ciuda discursului ei dramatic, zise Cadsuane, arătând 
cu capul spre Nynaeve, fata a înțeles foarte bine situaţia. Ptiu! 
Când am spus „destul de bine” trebuia să interpretezi „cât se 
poate de bine, având în vedere faptul că suntem strâmtoraţi”. 
Nu poți lega la ochi un artist, iar apoi să te miri că nu pictează 
nimic. 

— Asta nu e artă, Cadsuane, zise Rand pe un ton sec. Este 
tortură. 

Min îi aruncă o privire lui Rand, iar acesta îi simți îngrijo- 
rarea. Îngrijorare pentru el? Nu el era cel torturat. 

„Cutia, şopti Lews Therin. Ar fi trebuit să murim în cutie. 
Atunci... totul s-ar fi terminat” 

Cadsuane sorbi din vin. Rand nu îl gustase pe al lui - ştia 
deja că mirodeniile erau atât de puternice, încât alungau gus- 
tul respingător al băuturii. Mai bine asta decât cealaltă alter- 
nativă. 

— Ne presezi să obținem rezultate, băiete, zise Cadsuane. 
Cu toate acestea, nu ne îngădui să folosim uneltele de care 
avem nevoie pentru a le obține. Dacă tu îi spui tortură, inte- 
rogare sau coacere, eu îi spun nesăbuință. Și-acum, dacă 
ne-ar fi îngăduit să... 

— Nu! mârâi Rand, fluturându-și mâna... ciotul... spre ea. 
Nu o veţi ameninţa sau răni. 

„Timpul petrecut într-o cutie întunecată, hărțuiţi şi bătuţi 
în mod repetat.” El nu avea să îngăduie ca o femeie care se 
afla în puterea lui să aibă parte de același tratament. Nici mă- 
car una dintre rătăciţi. 

— O puteţi interoga, dar n-am să îngădui alte metode. 

Nynaeve pufni. 

— Rand, este una dintre rătăciți și este periculoasă cum 
nici nu-ţi poţi închipui! 


— Sunt conștient de această ameninţare, zise Rand pe un 
ton categoric, ridicându-și ciotul în locul căruia ar fi trebuit 
să fie mâna. Tatuajul auriu metalizat și roșu ce înfățișa trupul 
unui dragon scânteie în lumina lămpii. Capul acestuia fusese 
mistuit de focul care aproape că îl omorâse. 

Nynaeve inspiră adânc. 

— Da, păi atunci trebuie să te convingi că regulile obișnu- 
ite nui se aplică și ei! 

— Am spus nu! zise Rand. O veţi interoga, dar nu o veţi 
vătăma! 

„Niciuneia dintre femei. Voi păstra această fărâmă de lu- 
mină înlăuntrul meu. Le-am provocat deja moarte şi supărări 
prea multor femei.” 

— Dacă asta poruncești, băiete, zise Cadsuane pe un ton 
concis, atunci așa va fi. Numai să nu te smiorcăi dacă nu vom 
putea scoate de la ea nici măcar ce-a mâncat la micul dejun 
ieri, darămite locurile unde se află ceilalți rătăciți. Ne-am pu- 
tea întreba de ce insişti să continuăm această mascaradă. 
Poate ar trebui să o predăm pur şi simplu Turnului Alb şi să 
încetăm tărăşenia asta. 

Rand se întoarse cu spatele. Afară, soldații terminaseră 
munca la caii priponiţi. Arătau bine. Aşezate în şiruri drepte 
şi egale, animalele primeau cantitatea potrivită de nutreţ. 

S-o predea Turnului Alb? Acest lucru nu avea să se întâm- 
ple niciodată. Cadsuane nu avea să-i dea drumul lui Semirhage 
până când nu avea să obțină de la ea răspunsurile pe care și 
le dorea. Vântul sufla în continuare afară, flamurile lui fâlfâ- 
ind chiar dinaintea ochilor săi. 

— S-o predăm Turnului Alb, zici? spuse el, aruncând o 
privire peste umăr în odaie. Care Turn Alb? Ai încredința-o 
Elaidei? Sau te refereai la celelalte? Mă îndoiesc că Egwene ar 
fi încântată dacă i-aş lăsa pe cap un rătăcit. Egwene i-ar putea 
da drumul pur și simplu lui Semirhage şi să mă ia pe mine 
prizonier în locul ei. Să mă oblige să îngenunchez în fața jus- 
tiției Turnului Alb și să mă domolească doar ca să mă consi- 
dere o altă izbândă. 

Nynaeve se încruntă. 

— Rand! Egwene niciodată n-ar... 

— Este Amyrlin, zise el, golindu-şi cupa de vin dintr-o în- 
ghițitură. Avea un gust la fel de putred cum își amintea. E Aes 
Sedai până în măduva oaselor. Pentru ea, sunt doar un alt pion. 

„Da, zise Lews Therin. Trebuie să ne ținem departe de 
toate. Ştii că au refuzat să ne ajute. Au refuzat! Au zis că pla- 
nul meu este prea nesăbuit. Eu am rămas doar cu Cei o Sută 
de Tovarăși și fără nicio femeie care să formeze un cerc. Tră- 
dătoarele! Este vina lor. Dar... dar eu sunt cel care a omorât-o 
pe Ilyena. De ce?” 

Nynaeve spuse ceva, dar Rand o ignoră. „Lews Therin? se 
adresă el vocii. Ce ai făcut? Femeile n-au vrut să ajute? De ce?” 

Dar Lews Therin începuse din nou să bocească, iar vocea 
lui deveni din ce în ce mai îndepărtată. 

— Spune-mi! zbieră Rand, trântindu-şi cupa pe jos Ar- 
ză-te-ar focu', Ucigaşule de Neam! Vorbeşte cu mine! 

În încăpere se așternu tăcerea. 

Rand clipi. Nu încercase niciodată să vorbească cu voce 
tare cu Lews Therin atunci când erau și alte persoane prin 
preajmă. Și ele ştiau. Semirhage vorbise despre vocea pe care 
o auzea el, respingându-l pe Rand de parcă ar fi fost un ne- 
bun de rând. 

Rand îşi ridică mâna și și-o trecu prin păr. Sau încercă... 
Însă folosi mâna care nu era decât un ciot și nu reuși să facă 
nimic. 

„Lumină! gândi el. Îmi pierd controlul. Jumătate din timp, 
nu știu care este vocea mea și care este vocea lui. Acest lucru 
ar trebui să se îmbunătăţească odată ce am curăţat saidinul! 
Trebuia să fiu în siguranţă...” 

„Nu ești în siguranță, bombăni Lews Therin. Eram deja 
nebuni. Nu e cale de întoarcere acum.” Începu să chicotească, 
iar râsetele se transformară în bocete. 

Rand îşi plimbă privirea prin încăpere. Ochii negri ai lui 
Min erau atât de îngrijoraţi, încât fu nevoită să își ia privirea 
de la el. Alivia - care urmărise schimbul de replici despre 
Semirhage cu ochii aceia pătrunzători ai ei - părea prea cu- 
noscătoare. Nynaeve cedă în cele din urmă și se trase de 
coadă. Pentru prima oară, Cadsuane nu îl dojeni pentru ieşi- 
rea lui violentă. În schimb, ea doar sorbi din vin. Cum îi su- 
porta gustul? 


Acest gând era neimportant. Ridicol. Lui îi venea să râdă. 
Doar că sunetul nu i-ar ieşi pe gură. Nu mai era în stare nici 
măcar de umor sec. „Lumină! Nu pot continua așa. Ochii îmi 
văd ca prin ceață, mâna îmi este arsă, iar rănile vechi din 
partea laterală se deschid dacă fac un efort mai mare decât 
acela de a respira. Sunt secat, ca o fântână folosită de prea 
multe ori. Trebuie să-mi termin treaba aici și să mă îndrept 
spre Shayol Ghul. Altminteri, Cel Întunecat nu va mai avea pe 
cine să ucidă, căci nu va mai rămâne nimic din mine.” 

Nu era un gând care să stârnească râsete, ci unul care să 
aducă disperarea. Însă Rand nu plânse, căci lacrimile nu iz- 
vorau din oţel. 

Deocamdată, Lews Therin plângea pentru amândoi. 

CAPITOLUL 2 


Natura durerii 


Egwene stătea dreaptă, simțind cum spatele îi ia foc sub 
loviturile de-acum bine cunoscute, aplicate de mai-marea pes- 
te novice. Se simţea ca un covor care tocmai fusese scuturat 
de praf. Cu toate acestea, îşi netezi cu calm poalele albe, apoi 
se întoarse cu fața spre oglinda din încăpere și îşi şterse, tot 
cu calm, lacrimile din colțurile ochilor. Doar câte o lacrimă în 
fiecare ochi de astă dată. Zâmbi în oglindă, iar ea şi geamăna 
ei încuviințară din cap, satisfăcute. 

O odaie mică, cu lambriul negru, se reflecta în spatele ei pe 
suprafața argintie a oglinzii. Ce loc sumbru era, cu un scăunel 
solid într-un colţ, a cărui suprafaţă se înnegrise și se netezise 
datorită numeroșilor ani de folosinţă. Un birou masiv, pe care 
se afla registrul gros al mai-marei peste novice. Masa îngustă 
care se afla chiar în spatele lui Egwene avea câteva sculpturi, 
dar căptuşeala din piele era mult mai distinctă. Multe novi- 
ce - şi nu puţine alese - se aplecaseră peste masa aceea, su- 
portând pedeapsa pentru nesupunere. Egwene aproape că îşi 
putea imagina că acea culoare închisă a mesei se datora pe- 
telor lăsate de multele lacrimi vărsate. Și ea vărsase multe 
lacrimi acolo. 

Dar nu și în acea zi. Doar două lacrimi, şi niciuna nu că- 
zuse de pe obrajii ei. Nu că n-ar fi durut-o; întreg trupul îi era 
mistuit de durere. Într-adevăr, bătăile deveneau din ce în ce 


mai crunte pe măsură ce ea continua să sfideze autoritatea 
Turnului Alb. Dar, pe măsură ce bătăile deveniseră mai dese 
mai dureroase, Egwene devenise din ce în ce mai încăpățâ- 
nată. Nu reuşise încă să îmbrățişeze și să accepte durerea aşa 
cum făceau aielii, dar simţea că era pe-aproape. Aielii erau în 
stare să râdă atunci când erau supuși şi celor mai nemiloase 
torturi. Ei bine, ea a putut zâmbi în clipa în care se ridică în 
picioare. 

Fiecare lovitură de curea pe care o suporta, fiecare durere 
pe care o îndura, era o izbândă. lar izbânda era întotdeauna 
motiv de fericire, indiferent cât de rănită îți era mândria sau 
cât de mult te ardea pielea. 

Stând lângă masă în spatele lui Egwene, reflectându-se în 
oglindă, era însăși mai-marea peste novice. Silviana își cobori 
privirea la cureaua din piele pe care o ţinea în mână, încrun- 
tându-se. Pe fața ei pătrățoasă, fără vârstă, apăru o expresie 
uşor nedumerită; se uita la curea ca la un cuțit care refuza să 
taie sau ca la o lampă care refuza să lumineze. 

Femeia făcea parte din Ajah Roşie, lucru care se reflecta 
în tivul rochiei sale gri, simple, și în șalul cu ciucuri pe care îl 
purta pe umeri. Era înaltă şi voinică și îşi ținea părul negru 
strâns în coc. Din multe privințe, Egwene o vedea ca pe o 
mai-mare peste novice superioară. Chiar dacă îi aplicase un 
număr ridicol de mare de pedepse lui Egwene. Poate acesta 
era motivul. Silviana își făcea datoria. Numai Lumina ştia că, 
în ultima vreme, erau puţine în Turn despre care se putea 
spune acelaşi lucru! 

Silviana îşi ridică privirea și întâlni ochii lui Egwene în 
oglindă. Puse repede deoparte cureaua și își alungă orice 
urmă de emoție de pe față. Egwene se întoarse cu calm. 

Silviana oftă, lucru care nu-i stătea în obicei. 

— Când vei renunța la purtarea asta, copilă? întrebă ea. 
Ţi-ai demonstrat punctul de vedere într-un mod destul de 
admirabil, sunt nevoită să recunosc, dar trebuie să știi că voi 
continua să te pedepsesc până când te vei supune. Rânduiala 
cuvenită trebuie păstrată. 

Egwene își ascunse uluirea. Mai-marea peste novice ara- 
reori i se adresa lui Egwene, exceptând cazurile în care îi dă- 
dea instrucțiuni sau îşi exprima dezaprobarea. Totuși, se în- 
trezărise o deschizătură și înainte... 

— Rânduiala cuvenită, Silviana? întrebă Egwene. Așa cum 
este păstrată peste tot în Turn? 

Silviana îşi subție buzele până când acestea deveniră o li- 
nie. Se întoarse și notă ceva în registrul ei. 

— Ne vedem dimineaţă. Și-acum, du-te și ia cina. 

Pedeapsa de dimineaţă se datora faptului că Egwene i se 
adresase cu numele mai-marei peste novice, fără să adauge la 
sfârşit onorificul „Sedai”. Şi cel mai probabil pentru că amân- 
două știau că Egwene nu avea să facă o plecăciune înainte să 
plece. 

— Voi reveni dimineaţă, zise Egwene, dar cina trebuie să 
aștepte. Mi s-a poruncit să o servesc pe Elaida în seara aceas- 
ta în timp ce va mânca. 

Această sesiune cu Silviana se prelungise - Egwene adu- 
sese cu ea o listă lungă de nelegiuiri -, iar acum nu mai avea 
timp să mănânce. Stomacul începu să se plângă la acest gând. 

Silviana trădă emoția o fracțiune de secundă. Era mirare? 

— Şi n-ai spus nimic despre asta mai devreme? 

— Ar fi schimbat ceva dacă aș fi făcut-o? 

Silviana nu răspunse la această întrebare. 

— Atunci, vei mânca după ce o vei servi pe Amyrlin. Voi 
lăsa vorbă mai-marei peste bucătării să-ți pună deoparte ce- 
va de mâncare. Având în vedere de câtă tămăduire ai parte 
mai nou, copilă, va trebui să mănânci pe săturate. N-am de 
gând să te văd cum te prăbușești din lipsă de hrană. Severă şi 
totuși corectă. Era păcat că își găsise drumul spre Ajah Roşie. 

— Prea bine, zise Egwene. 

— Şi după ce vei termina de mâncat, zise Silviana, ridi- 
cându-şi un deget, te vei întoarce la mine pentru că nu i-ai 
arătat respectul cuvenit Supremei Înscăunate Amyrlin. Pen- 
tru tine, ea nu îţi este simplu „Elaida”, copilă. Apoi, reveni la 
registrul ei, adăugând: Şi-apoi, numai Lumina ştie în ce belele 
vei mai intra până diseară. 

Pe când lăsa odaia mică în urmă - pătrunzând pe un co- 
ridor lat, cu pereţi din piatră cenușie şi cu gresie verde și ro- 
şie - Egwene cugetă la ultimul comentariu. Poate că Silviana 
nu fusese mirată când auzise despre vizita pe care urma să i-o 
facă Egwene Elaidei. Poate că o compătimise. Elaida nu va 
reacționa bine când Egwene îi va ţine piept aşa cum le ținuse 
tuturor celorlalte din Turn. 


Acesta era motivul pentru care Silviana hotărâse ca 
Egwene să se întoarcă la ea pentru o ultimă bătaie după cină? 
Având în vedere poruncile date de Silviana, lui Egwene i se 
cerea mănânce înainte să se întoarcă pentru a-și primi pe- 
deapsa, chiar dacă Elaida ar fi vrut să o copleşească cu lovi- 
turi de curea. 

Era o mică dovadă de bunătate, însă Egwene era recunos- 
cătoare. Îi era şi aşa destul de greu să îndure pedepsele zil- 
nice fără a sări peste mese. 

În vreme ce cugeta la toate astea, două surori Roşii — 
Katerine și Barasine - se apropiară de ea. Katerine ținea în 
mână o cupă din alamă. Încă o doză de ceai din rădăci- 
na-furcii. Se părea că Elaida voia să se asigure că Egwene nu 
avea să conducă nici măcar puţin în timpul mesei. Egwene 
luă cupa fără să se împotrivească și îi bău conţinutul dintr-o 
înghițitură, simțind gustul slab, dar caracteristic, de mentă. 

Îi dădu cupa înapoi Katerinei cu un gest deloc prietenos, 
iar femeia nu avu încotro decât să o ia. Aproape ca şi cum ar 
fi fost un paharnic la curtea regală. 

Egwene nu se îndreptă imediat spre apartamentul Elaidei. 
În mod ironic, faptul că pedeapsa se prelungise cu mult, afec- 
tând ora cinei, îi lăsase câteva clipe libere - iar ea nu voia să 
ajungă devreme, căci acest lucru ar fi arătat că o respecta pe 
Elaida. Aşadar, zăbovi în faţa ușii mai-marei peste novice îm- 
preună cu Katerine și Barasine. O anumită persoană urma să 
vină ca să viziteze cabinetul acesteia? 

În depărtare, grupuri mici de surori străbăteau gresia 
verde şi roşie de pe coridor. Acestea aruncau priviri fugare, 
ca niște iepuri de câmp care se aventurau într-un luminiş ca 
să ronțăie frunze, deşi temători de animalul de pradă care se 
ascundea în umbră. În ultima vreme, surorile din Turn îşi 
purtau şalurile şi nu se plimbau niciodată singure. Unele din- 
tre ele îmbrăţișau Puterea, de parcă s-ar fi temut să nu fie 
atacate de hoţi aici, chiar în Turnul Alb. 

— Sunteţi mulțumite de asta? se trezi întrebând Egwene. 

Ea le aruncă o privire Katerinei şi Barasinei; întâmplător, 
ambele făceau parte din grupul care o luase prizonieră pe 
Egwene. 

— Ce faci, copilă? întrebă Katerine pe un ton rece. I te 
adresezi unei surori fără a ţi se pune o întrebare mai întâi? 
Atât de nerăbdătoare eşti să primești o altă pedeapsă? 

Aceasta purta mult roșu, rochia ei fiind de un roșu-intens 
şi dungi negre. Părul ei negru şi ușor cârlionțat i se revărsa 
pe spate. 

Egwene ignoră această amenințare. Ce altceva i-ar mai 
putea face? 

— Lasă deoparte cicăleala pentru o clipă, Katerine, zise 
Egwene, urmărind cu privirea un grup de Galbene care tre- 
ceau pe-acolo, acestea grăbind pasul când le văzură pe cele 
două Roșii. Lasă deoparte atitudinea autoritară şi amenință- 
rile. Lasă toate astea deoparte și privește. Eşti mândră de as- 
ta? Turnul nu a avut secole la rând o Amyrlin numită din rân- 
dul Roșiilor. Acum, când în sfârşit aveţi o șansă, conducătoa- 
rea voastră aleasă a făcut asta Turnului. Femei care nu le pri- 
vesc în ochi pe acelea pe care nu le cunosc bine, surori care 
se plimbă în grupuri. Frăţiile Ajah se comportă de parcă s-ar 
război unele cu altele! 

Katerine pufni auzind acest comentariu, deşi Barasine cea 
slăbănoagă şovăi, uitându-se peste umăr la Galbenele care 
străbăteau în grabă coridorul, câteva dintre ele aruncând pri- 
viri în direcţia celor două Roșii. 

— Toate astea nu sunt din pricina Supremei Înscăunate 
Amyrlin, zise Katerine. Au fost pricinuite de rebelele tale ne- 
săbuite şi de trădarea lor! 

„Rebelele mele? îşi zise Egwene, zâmbind în sinea ei. Aşa- 
dar, acum le consideraţi ale «mele» în loc să mă vedeţi doar 
ca pe o biată aleasă care a fost păcălită? Este un progres.” 

— Noi am fost acelea care am destituit o Amyrlin în exer- 
cițiu? întrebă Egwene. Noi am fost acelea care i-am întors pe 
străjeri unul împotriva celuilalt sau pe aceia care au eșuat să 
îl rețină pe Dragonul Renăscut? Noi am ales o Amyrlin căreia 
îi este atât de foame de putere, încât a poruncit construcția 
propriului palat? O femeie care a făcut-o pe fiecare soră în 
parte să se întrebe dacă ea va fi următoarea care va rămâne 
fără şal? 

Katerine nu răspunse, ca şi când îşi dădea seama că n-ar 
trebui să se lase atrasă într-o discuţie în contradictoriu cu o 


simplă novice. Barasine le privea în continuare pe Galbenele 
care se îndepărtau, făcând ochii mari. Era îngrijorată. 

— Eu cred, zise Egwene, că Roşiile nu ar trebui să îi ofere 
adăpost Elaidei, ci ar trebui să îi aducă cele mai aspre critici. 
Căci moștenirea Elaidei va fi a voastră. Nu uita asta. 

Katerine o străfulgeră cu privirea, iar Egwene se abținu să 
nu se facă mică. Poate că ultimul comentariu fusese prea direct. 

— Te vei înfățișa dinaintea mai-marei peste novice în sea- 
ra asta, copilă, o informă Katerine, şi îi vei explica cum ai dat 
dovadă de lipsă de respect față de surori şi față de însăşi Su- 
prema Înscăunată Amyrlin. 

Egwene tăcu. De ce îşi irosea timpul încercând să le con- 
vingă pe Roşii? 

Uşa din lemn învechit din spatele ei se închise trântin- 
du-se, făcând-o pe Egwene să tresară și să arunce o privire 
peste umăr. Tapiseriile de o parte şi de cealaltă a acesteia se 
mişcară ușor, apoi rămaseră nemișcate. Egwene nu își dădu- 
se seama că lăsase ușa întredeschisă atunci când plecase. 
Ascultase Silviana conversaţia lor? 

Nu mai putea pierde vremea. Se părea că Alviarin nu avea 
să vină în seara aceea. Unde era? Întotdeauna venea ca să-și 
primească pedeapsa cam pe când termina Egwene. Ea clătină 
nemulțumită din cap, apoi o luă de-a lungul coridorului. Cele 
două Roşii o urmară - stăteau cu ea din ce în ce mai mult, 
urmărind-o, supraveghind-o mereu, exceptând momentele când 
Egwene vizita aripile celorlalte frății Ajah pentru instruire. 
Încerca să se comporte ca şi când aceste două surori erau mai 
degrabă un alai de onoare decât temnicerele ei. De asemenea, 
ea încerca să ignore durerea pe care o simţea în spate. 

Toate semnele indicau faptul că Egwene câștiga războiul 
pe care îl ducea împotriva Elaidei. Mai devreme, în timpul 
mesei de prânz, Egwene le auzise pe novice pălăvrăgind des- 
pre nereușita dramatică a Elaidei în a-l ține captiv pe Rand. 
Întâmplarea avusese loc în urmă cu câteva luni deja şi trebu- 
ia să fie un secret. Apoi, mai circula zvonul că asha'manii le 
legau pe surorile care fuseseră trimise ca să îi nimicească. 
Egwene luase măsuri ca să păstreze vii astfel de eşecuri în 
minţile celor ce locuiau în Turn, aşa cum făcuse şi în cazul 
tratamentelor atipice pe care Elaida i le aplica lui Shemerin. 

Indiferent despre ce pălăvrăgeau novicele, surorile aes 
sedai auzeau. Da, Egwene câștiga. Însă începea să nu se mai 
simtă la fel de satisfăcută cum se simţise odinioară când în- 
registra o astfel de izbândă. Cine se putea bucura atunci când 
le vedea pe aes sedai destrămându-se asemenea unei pânze 
învechite? Cine se bucura că Tar Valon, cel mai măreț dintre 
cele mai măreţe orașe, era plin de gunoi? Indiferent cât de 
mult o disprețuia pe Elaida, Egwene nu putea simți exaltare 
atunci când vedea o Supremă Înscăunată Amyrlin domnind 
cu atâta incompetenţă. 

lar în seara aceasta, avea să o înfrunte personal pe Elaida. 
Egwene înainta încet pe coridoare, păşind astfel încât să nu 
ajungă devreme. Cum ar trebui să procedeze la cină? De nouă 
zile, de când se afla în Turn, Egwene nici măcar nu o zărise pe 
Elaida. Servirea ei era un lucru periculos. Dacă îi oferea Elaidei 
doar puţin prea mult, se putea trezi condamnată la moarte. 
Cu toate acestea, Egwene nu putea zâmbi şi nu o putea flata. 
Nu avea să îşi plece capul în fața acestei femei, nici măcar cu 
preţul vieţii. 

Egwene trecu de un colţ, apoi se opri brusc, cât pe ce să 
împiedice. Coridorul se termina brusc în fața unui perete din 
piatră pe care se afla o imagine murală viu colorată din mo- 
zaic. Imaginea era aceea a unei Amyrlin străvechi, care şedea 
într-un jilț cu ornamente poleite cu aur şi își ținea mâna în- 
tinsă în semn de avertisment pentru regii şi reginele ținutu- 
lui. Pe plăcuţa de jos scria că era o descriere a lui Caraighan 
Maconar care punea capăt rebeliunii din Mosadorin. Egwene 
recunoştea vag această operă murală; ultima oară când o vă- 
zuse se aflase pe peretele bibliotecii din Turn. Însă când o 
văzuse acolo, chipul Supremei Înscăunate Amyrlin nu era o 
mască a tiraniei. Nici trupurile neînsuflețite ce atârnau la 
streşini nu se aflaseră acolo. 

Katerine veni lângă Egwene, pălind la față. Nimănui nu îi 
plăcea să vorbească despre felul nefiresc în care odăile și co- 
ridoarele îşi schimbau locul în Turn. Transformările erau 
făcute pentru o aducere aminte solemnă că certurile pentru 
autoritate erau de ordin secundar față de ororile care se în- 
tâmplau în lume. Era pentru prima oară când Egwene vedea 
nu numai un coridor mutat, ci și o pictură mutată. Cel Întu- 
necat se clintea, iar Pânza se scutura. 


Egwene se întoarse şi se îndepărtă cu paşi mari de opera 
murală care se afla în locul greșit. Nu se putea concentra 
asupra acestor probleme în acel moment. Curăţai o pardo- 
seală după ce observai prima pată, apoi te puneai pe treabă. 
Ea observase pata. Turnul Alb trebuia reîntregit. 

Din nefericire, acest ocol avea să-i ia mai mult timp. 
Egwene grăbi pasul fără tragere de inimă; nu era bine să ajun- 
gă devreme, dar prefera nici să nu întârzie. Cele două gardi- 
ene ale ei grăbiră și ele pasul, poalele lor foșnind în timp ce 
făceau cale-ntoarsă pe câteva coridoare. Pe drum, Egwene o 
zări pe Alviarin ieşind în grabă de după un colţ, cu capul ple- 
cat, şi îndreptându-se spre cabinetul mai-marei peste novice. 
Deci, avea să își primească pedeapsa la urma urmei. Ce o fă- 
cuse să întârzie? 

După ce trecu de alte două colțuri și urcă câteva trepte 
reci din piatră, Egwene se trezi că trecea prin aripa Ajah Ro- 
şie a Turnului, căci pe aici se ajungea cel mai repede în aripa 
locuită de Suprema Înscăunată Amyrlin. Pe pereţi atârnau ta- 
piserii roşii, accentuate de gresia cărămizie de pe jos. Femeile 
care se plimbau pe coridoare aveau expresii aproape grave 
întipărite pe față și şalurile aşezate cu grijă pe umeri și pe 
braţe. Aici, în aripa ocupată chiar de frăţia lor, ele ar trebui să 
fie încrezătoare, însă păreau nesigure și bănuitoare, chiar şi 
față de servitorii care mișunau pe-acolo, purtând Flacăra Tar 
Valonului pe piept. Egwene străbătea coridoarele, dorindu-și 
să nu fi fost nevoită să se grăbească atât de tare, căci acest 
lucru o făcea să pară speriată. Nu putea face nimic în privința 
aceasta. Când ajunse în mijlocul Turnului, urcă câteva scări, 
ajungând în cele din urmă la coridorul ce ducea spre aripa 
locuită de Suprema Înscăunată Amyrlin. 

Fiind ocupată cu treburile pe care le avea de făcut o novi- 
ce şi cu lecțiile, nu avusese timp îndeajuns să se gândească la 
confruntarea cu falsa Amyrlin. Aceasta era femeia care o des- 
tituise pe Siuan, femeia care îl bătuse pe Rand și femeia care 
le adusese pe surorile aes sedai în pragul colapsului. Elaida 
trebuia să cunoască furia lui Egwene, trebuia să fie umilită şi 
făcută să simtă ruşinea! Ea... 

Egwene se opri în fața ușii poleite cu aur a Elaidei. Nu. 

Îşi putea imagina cu ușurință scena. Elaida înfuriată, 
Egwene încuiată în celulele întunecate de sub Turn. La ce ar 

folosi? Nu o putea înfrunta pe femeie, nu încă. Acest lucru 
n-ar fi dus decât la un sentiment de satisfacție de moment, 
urmat de un eșec răsunător. 

Da, Lumină, nici nu putea îngenunchea în fața Elaidei! Su- 
prema Înscăunată Amyrlin nu făcea aşa ceva! 

Sau... nu. Suprema Înscăunată Amyrlin făcea ceea ce i se 
cerea. Ce era mai important? Turnul Alb sau mândria lui 
Egwene? Singura cale prin care putea câștiga această bătălie 
era să o lase pe Elaida să creadă că ea câștiga. Nu... Nu, sin- 
gura cale prin care putea câștiga era să o lase pe Elaida să 
creadă că nu exista o bătălie. 

Oare putea Egwene să vorbească frumos îndeajuns de mult 
ca să supraviețuiască acestei seri? Nu era sigură. Totuși, ea tre- 
buia să plece de la această cină lăsând-o pe Elaida să creadă că 
deținea controlul, că Egwene era de-a dreptul speriată. Cea 
mai potrivită cale prin care putea face acest lucru, păstrân- 
du-și cât de cât mândria, ar fi fost să nu spună absolut nimic. 

Tăcerea. Aceasta va fi arma pe care o va folosi în seara 
aceasta. Făcându-și curaj, Egwene bătu la ușă. 

Fu mirată atunci când o aes sedai deschise ușa. Elaida nu 
avea servitori care să facă treaba aceasta? Egwene nu o recu- 
noştea pe soră, dar fața fără vârstă era evidentă. Femeia fă- 
cea parte din Ajah Cenușie, după cum indica și şalul ei, era 
zveltă şi avea un piept generos. Părul șaten auriu i se revărsa 
până la mijlocul spatelui, iar în ochi avea o privire de om 
frământat, ca şi cum ar fi fost sub mare presiune în ultima 
vreme. 

Elaida şedea înăuntru. Egwene șovăi în prag, privind-o pe 
rivala ei pentru prima oară de când plecase din Turnul Alb 
împreună cu Nynaeve şi Elayne ca să le vâneze pe surorile 
din Ajah Neagră, un moment de cotitură care părea să se fi 
întâmplat cu o veşnicie în urmă. Frumoasă și statuară, Elaida 
părea să își mai fi pierdut din severitate. Ședea liniștită și 
zâmbind slab ca și cum s-ar fi gândit la o glumă pe care doar 
ea o înțelegea. Jilțul ei aducea cu un tron, sculptat, poleit și 
vopsit cu roşu și alb. Mai era un jilț la masă, probabil pentru 
sora Cenuşie fără nume. 

Egwene nu mai fusese niciodată în apartamentul Supre- 
mei Înscăunate Amyrlin, dar îşi putea imagina cum ar fi putut 
arăta cel al lui Siuan. Simplu, dar nu anost. Avea suficiente 


ornamente cât să sugereze faptul că acesta era apartamentul 
cuiva important, dar nu suficient de multe ca să distragă aten- 
ţia. Sub domnia lui Siuan, totul ar fi avut o funcţie, poate câteva 
funcţii în acelaşi timp. Mese cu compartimente secrete. Tapise- 
rii care erau şi hărți. Săbii unse, aşezate încrucișat deasupra 
şemineului, în caz că străjerii ar fi avut nevoie de ele. 

Sau, poate, era doar închipuirea ei. Indiferent cum ar fi 
fost, Elaida nu numai că alesese un alt apartament, dar or- 
namentele erau de o bogăție notabilă. Nu fusese decorat încă 
tot apartamentul - se zvonea că adăuga câte o cameră în fie- 
care zi -, însă ornamentele care existau deja erau foarte ex- 
travagante. Brocarduri noi, toate roşii, atârnau pe pereţi şi 
din tavane. Covorul tairen de sub tălpi înfățișa păsări în zbor 
şi avea o țesătură atât de fină, încât ar fi putut fi confundat cu 
o pictură. Răspândite prin încăpere erau piese de mobilier de 
diferite stiluri şi provenienţe, fiecare dintre ele cu sculpturi 
bogate şi cu inserții din fildeş. Ici o viță-de-vie, colo un model 
noduros, dincolo șerpi încolăciți. 

Un lucru mai enervant decât acel lux era etola pe care o 
purta Elaida pe umeri. Avea șase dungi colorate. Nu șapte, 
şase! Cu toate că Egwene nu alesese încă o Ajah, ea ar fi optat 
pentru cea Verde. Însă acest lucru nu o împiedică să se simtă 
cuprinsă de un val furie când văzu că şalul nu avea culoarea 
albastră. Nu desființai pur şi simplu o ajah, chiar dacă erai 
Suprema Înscăunată Amyrlin! 

Însă Egwene tăcu din gură. Întâlnirea era despre supra- 
viețuire. Egwene putea îndura durerea provocată de curea pen- 
tru binele Turnului. Oare putea îndura și aroganţa Elaidei? 

— Nicio reverență? întrebă Elaida când Egwene intră în 
odaie. Se zvonește că eşti încăpățânată. Ei bine, îi vei face o vi- 
zită mai-marei peste novice după ce cina va fi luat sfârșit şi o vei 
informa despre această greşeală. Ce ai de spus despre asta? 

„Că eşti o molimă care s-a abătut asupra acestei construc- 
ţii, la fel de mârșavă şi de distrugătoare ca orice altă boală 
care a lovit orașul și oamenii în trecut. Că eşti...” 

Egwene își luă privirea de la Elaida. Şi - simțind ruşinea 
acestui gest străbătându-i tot corpul - își înclină capul. Elaida 
râse, evident interpretând corect gestul. 

— Sincer, m-am aşteptat să ne dai mai multe bătăi de cap. 
Pare că Silviana îşi face într-adevăr treaba. Asta e bine; mi-am 

făcut griji că şi ea, asemenea multor surori din Turn în ultima 
vreme, a început să se eschiveze. Ei bine, la treabă! N-am de 
gând să aștept toată seara ca să cinez. 

Egwene îşi strânse pumnii, dar nu spuse nimic. Lângă pe- 
retele negru din fund se afla o masă lungă pe care stăteau 
câteva farfurii din argint, din capacele lor lustruite, ca niște 
domuri, picurând apa de la condensul provocat de mâncarea 
caldă. Acolo se mai afla și o supieră din argint. Sora Cenuşie 
stătea lângă ușă. Lumină! Femeia era îngrozită. Egwene arar 
mai văzuse o asemenea expresie pe chipul unei surori. Care 
era cauza? 

— Vino, Meidani, se adresă Elaida surorii Cenușii. Ai de 
gând să stai acolo toată seara? Stai jos! 

Egwene fu șocată o clipă. Meidani? Era una dintre cele 
trimise de Sheriam şi altele ca să spioneze în Turnul Alb! În 
vreme ce verifica conţinutul fiecărei farfurii, Egwene aruncă 
o privire peste umăr. Meidani se duse la jilțul mai mic şi cu 
mai puţine ornamente care se afla lângă Elaida. Oare sora 
Cenușie se dichisea întotdeauna când lua cina? La grumaz îi 
străluceau niște smaralde, iar rochia ei verde-pal era din cea 
mai scumpă mătase, scoțându-i în evidenţă pieptul care ar fi 
putut părea de mărime medie în cazul altei femei, dar care 
părea voluminos, având în vedere trupul zvelt al lui Meidani. 

Beonin spuse că o avertizase pe sora Cenuşie că Elaida 
ştia că ele erau iscoade. Și-atunci, de ce nu fugise Meidani din 
Turn? Ce o reţinea aici? 

Ei bine, măcar acum expresia îngrozită a femeii avea logică. 

— Meidani, zise Elaida, sorbind dintr-un pocal cu vin, eşti 
cam palidă azi. Ai stat suficient de mult timp la soare? 

— Am petrecut foarte mult timp cu datele istorice, Elaida, 
zise Meidani, cu o voce șovăitoare. Ai uitat? 

— Ah, da, zise Elaida, căzând pe gânduri. Ar fi bine să ştim 
cum erau tratate trădătoarele în trecut. Decapitarea mi se 
pare a fi o pedeapsă prea ușoară și prea simplă. Acelea care 
au dezbinat Turnul, acelea care s-au fălit că au dezertat vor 
avea nevoie de o „recompensă” foarte specială. Ei bine, atunci 
continuă cercetările. 

Meidani se aşeză, ținându-şi mâinile în poală. Oricine alt- 
cineva, în afară de o aes sedai, ar fi fost nevoit să-şi şteargă 
frunte de sudoare. Egwene amestecă în supiera din argint, 


strângând atât de tare polonicul, încât nodurile degetelor i se 
albiră. Elaida știa. Ştia că Meidani era o iscoadă, dar, cu toate 
acestea, continua să o invite la cină. Ca să se joace cu ea. 

— Grăbeșşte-te, fetițo! se răsti Elaida la Egwene. 

Egwene ridică supiera, simțind mânerele calde în palme, 
şi se duse la masa cea mică. Umplu bolurile cu o fiertură ma- 
ronie, în care se vedeau ciuperci botezate „Coroana Reginei”. 
Mirosea atât de tare a piper, încât orice altă aromă ar fi fost 
greu de deosebit. Atât de multă mâncare se stricase, încât, 
fără condimente, supa nu s-ar fi putut mânca. 

Egwene se mișca mecanic, asemenea unei căruţe trase de 
boi. Nu era nevoită să aleagă, nu era nevoită să răspundă. 
Doar lucra. Umplu bolurile cu supă cu precizie, apoi luă coșul 
de pâine şi puse câte o felie - cu coaja nu prea tare - pe o 
farfurioară. Se întoarse cu câte o bucată rotundă de unt pen- 
tru fiecare, tăiat rapid, dar cu precizie, din două mişcări ale 
cuțitului, dintr-o bucată mai mare. Nu îţi trebuia mult timp ca 
fiică a unei hangiţe să înveți cum trebuie să serveşti aşa cum 
se cuvine. 

În vreme ce lucra, ea clocotea. Fiecare pas pe care îl făcea 
era agonizant, şi nu pentru că mai simțea încă arsuri pe spa- 
te. În mod ciudat, durerea fizică părea nesemnificativă acum. 
Era secundară durerii de a păstra tăcerea, durerii de a nu îşi 
îngădui să o confrunte pe această femeie îngrozitoare, atât de 
regală, atât de arogantă. 

Când cele două femei începură să mănânce supa - igno- 
rând în mod vădit gărgăriţele din pâine - Egwene se retrase 
într-o parte a odăii și rămase în picioare, cu mâinile împreu- 
nate față, într-o poziție ţeapănă. Elaida îi aruncă o privire, 
apoi zâmbi, aparent zărind un alt semn de supunere. În rea- 
litate, Egwene nu îndrăznea să se clintească, deoarece se te- 
mea că orice mişcare a ei ar sfârși prin a-i trage o palmă pes- 
te față Elaidei. Lumină, cât de greu îi era să se stăpânească! 

— Ce vorbe mai circulă prin Turn, Meidani? întrebă Elaida, 
muindu-și pâinea în supă. 

— Eu... nu prea am mult timp liber ca să le ascult... 

Elaida se aplecă în față. 

— O, cu siguranţă ştii ceva. Ai urechi, până și Cenușiile 
trebuie că bârfesc. Ce spun despre rebelele alea? 

Meidani păli și mai mult la față. 

— Eu... Eu... 

— Hmm, făcu Elaida. Nu îmi amintesc ca, pe vremea când 
eram novice, să fi fost atât de înceată la minte, Meidani. Nu 
m-ai impresionat în ultimele săptămâni; încep să mă întreb 
cum se face că ai primit șalul. Poate că nu a fost niciodată 
menit să ajungă pe umerii tăi. 

Meidani făcu ochii mari. 

Elaida îi zâmbi. 

— O, doar te necăjesc, copilă. la şi mănâncă. 

Glumea! Glumea despre cum furase şalul de la o femeie, 
umilind-o atât de mult, încât aceasta fugise din Turn. Lumină! 
Ce se întâmplase cu Elaida? Egwene o mai întâlnise și înainte 
şi i se păruse a fi o femeie severă, dar nu despotică. Puterea 
schimba oamenii. Se părea că, în cazul Elaidei, statutul de 
Supremă Înscăunată Amyrlin îi alungase severitatea şi so- 
lemnitatea și i le înlocuise cu un puternic simţ al îndreptățirii 
şi cruzimii. 

Meidani își ridică privirea. 

— Le-am... auzit pe surori exprimându-și îngrijorarea în 
privinţa seanchanilor. 

Elaida îşi flutură indiferentă o mână, sorbind din supă. 

— Sunt prea departe pentru a reprezenta un pericol pen- 
tru noi. Mă întreb dacă nu sunt acoliţii secreți ai Dragonului 
Renăscut. Oricum, bănuiesc că zvonurile care circulă despre 
ei sunt exagerate. Elaida îi aruncă o privire lui Egwene. Mă 
amuză foarte tare că unele cred tot ceea ce aud. 

Egwene nu putea vorbi. Abia dacă ar fi putut bolborosi ce- 
va. Ce părere ar avea Elaida despre aceste zvonuri „exagera- 
te” dacă un seanchan i-ar fi prins în jurul grumazului un a'dam 
rece? Uneori, ea mai simţea colierul pe piele, provocându-i 
mâncărimi, imposibil de eliminat. Uneori, încă mai avea o 
senzație ciudată că se putea mișca liber, ca și când avea im- 
presia că ar trebui să fie închisă, legată în lanţuri de un stâlp 
prins de perete cu un singur inel din metal. 

Ea știa ce visase şi ştia că acele vise erau prevestitoare, 
seanchanii vor ataca Turnul Alb. Evident, Elaida nu lua în 
seamă avertismentele ei. 

— Nu, zise Elaida, făcându-i semn lui Egwene să-i mai 
pună un polonic cu supă. Nu seanchanii aceştia sunt proble- 
ma, adevăratul pericol este lipsa totală de supunere de care 


dau dovadă surorile aes sedai. Ce va trebui să fac pentru a 
pune capăt acelor discuţii prosteşti de la poduri? Câte surori 
vor trebui să facă penitenţă înainte să îmi recunoască autori- 
tatea? 

Ea şedea, lovind cu lingura bolul de supă. Egwene, care se 
afla la masa cea lungă, ridică supiera, luând polonicul din su- 
portul său din argint. 

— Da, zise Elaida, îngândurată, dacă surorile ar fi fost su- 
puse, atunci Turnul nu ar fi fost divizat. Rebelele alea ar fi fost 
supuse în loc să fugă ca un stol de păsări speriate. Dacă suro- 
rile ar fi fost supuse, am fi pus mâna pe Dragonul Renăscut și 
ne-am fi ocupat demult de acei bărbați îngrozitori care se 
antrenează în „Turnul Negru” al lor. Tu ce părere ai, Meidani? 

— Eu... ascultarea este cu siguranță importantă, Elaida. 

Elaida dădu negativ din cap în vreme ce Egwene îi punea 
supă cu polonicul în bol. 

— Oricine ar recunoaște asta, Meidani. Eu am întrebat 
ce-ar trebui să facem. Din fericire, am eu o idee. Nu ţi se pare 
ciudat că cele Trei Legăminte nu pomenesc nimic despre su- 
punere față de Turnul Alb? Surorile nu pot minți, nu pot făuri 
o armă cu care oamenii să ucidă alți oameni și nu pot folosi 
Puterea drept armă împotriva celorlalți, decât ca să se apere. 
Întotdeauna mi s-au părut prea îngăduitoare aceste legămin- 
te. De ce nu există niciun legământ de supunere față de 
Amyrlin? Dacă această simplă făgăduinţță ar fi făcut parte din 
noi, câtă durere şi câte greutăți am fi putut evita? Poate se 
impune revizuirea lor. 

Egwene stătea nemișcată. Cândva, nici ea nu pricepuse 
importanţa legămintelor. Bănuia că multe novice și alese îşi 
puseseră unele întrebări în privința utilității lor. Însă învăța- 
se, la fel cum trebuia să înveţe fiecare aes sedai, importanța 
acestora. Cele Trei Legăminte erau reprezentative pentru aes 
sedai. Erau motorul care le mâna pe surori să facă ceea ce era 
mai bine pentru lume, dar, mai presus de asta, ofereau un 
scut împotriva acuzațiilor. 

Schimbarea lor... ei bine, ar fi fost un dezastru fără prece- 
dent. Elaida ar fi trebuit să știe asta. Falsa Amyrlin își întoar- 
se atenţia la supă, zâmbind în sinea ei, fără îndoială cugetând 
la cel de-al patrulea legământ care cerea supunere. Nu pri- 


85 


86 


cepea că acesta ar fi subminat Turnul? Ar fi transformat-o pe 
Amyrlin dintr-o conducătoare într-o tirană! 

Egwene clocotea de furie, scoțând aburi precum supiera 
pe care o ţinea în mâini. Această femeie, această... creatură! 
Ea era cauza problemelor din Turnul Alb, ea era cea care pro- 
voca disensiuni între rebele și supusele credincioase. Ea îl 
luase prizonier pe Rand şi îl bătuse. Ea era un dezastru! 

Egwene simțea cum tremura. Încă o clipă şi avea să izbuc- 
nească și să-i spună adevărul Elaidei. Acesta începea să se 
desprindă de ea, iar Egwene abia se mai abținea. 

„Nu! îşi zise ea. Dacă voi face asta, lupta mea va lua sfârşit. 
Voi pierde războiul.” 

Aşadar, Egwene făcu singurul lucru care credea că o pu- 
tea opri. Vărsă supa pe pardoseală. 

Lichidul maroniu se împrăştie pe covorul cu țesătură fină 
reprezentând păsări roșii, galbene şi verzi în zbor. Elaida în- 
jură, sărind în picioare și îndepărtându-se cu spatele de lichi- 
dul vărsat. Nici măcar un strop din acesta nu îi ajunsese la ro- 
chie, ceea ce era păcat. Egwene luă cu calm un prosop de pe 
masă şi începu să șteargă lichidul. 

— Idioată neîndemânatică! se răsti Elaida. 

— Îmi pare rău, zise Egwene. Îmi doresc să nu se fi întâm- 
plat asta. 

Chiar îşi dorea. Îşi dorea ca în acea seară, cina să nu fi 
avut loc. Îşi dorea ca Elaida să nu se fi aflat la putere; își do- 
rea ca Turnul să nu se fi frânt niciodată. Își dorea să nu fi fost 
obligată să verse supa pe jos. Dar o făcuse. Prin urmare, tre- 
buia să remedieze problema, îngenunchind și frecând. 

Elaida bolborosi, arătând cu degetul. 

— Covorul este mai valoros decât tot satul tău, sălbăti- 
ciune! Meidani, ajut-o! 

Sora Cenușşie nu avu nici măcar o obiecţie de făcut. Se du- 
se repede şi luă o găleată cu apă rece, în care se răcise nişte 
vin, apoi se întoarse în grabă ca să o ajute pe Egwene. Elaida 
se duse spre o ușă aflată în partea cealaltă a odăii ca să-i che- 
me pe servitori. 

— Trimite după mine, îi zise în şoaptă Egwene lui Meidani, 
când aceasta se lăsă în genunchi ca să se apuce de curăţat. 

— Poftim? 


— Trimite după mine ca să-mi dai instrucțiuni, îi spuse 
încet Egwene, aruncându-i o privire Elaidei, care stătea cu 
spatele la ele. Trebuie să vorbim. 

La început, Egwene intenţionase să le evite pe iscoadele 
din Salidar, lăsând-o pe Beonin să acționeze ca mesageră a ei. 
Dar avea mult prea multe întrebări: De ce nu fugise Meidani 
din Turn? Ce puneau la cale iscoadele? Oare vreuna dintre 
celelalte fusese adoptată de Elaida și domesticită cu aceeași 
ușurință ca Meidani? 

Meidani se uită la Elaida, apoi la Egwene. 

— Poate că nu las să se vadă asta uneori, dar încă sunt aes 
sedai, fetițo. Tu nu-mi poţi porunci. 

— Eu sunt Amyrlin a ta, Meidani, zise Egwene pe un ton 
calm, storcând prosopul îmbibat cu supă într-o carafă. Şi-ai 
face bine să nu uiţi asta. Asta dacă nu vrei ca cele Trei Legă- 
minte să fie înlocuite cu jurăminte de slujire a Elaidei pentru 
eternitate. 

Meidani îi aruncă o privire, apoi se făcu mică atunci când 
auzi țipetele ascuţite ale Elaidei după servitori. Biata femeie 
avea parte de momente grele în ultima vreme. 

Egwene își puse o mână pe umărul ei. 

— Elaida poate fi destituită, Meidani. Turnul va fi reîntre- 
git. Voi avea eu grijă să se întâmple asta, dar nu trebuie să ne 
pierdem curajul. Trimite după mine. 

Meidani își ridică privirea, studiind-o pe Egwene. 

— Cum... reușeşti? Se spune că eşti pedepsită de trei sau 
patru ori pe zi, apoi ai nevoie de tămăduire astfel încât să te 
poată bate mai departe. Cum reziști? 

— Rezist pentru că trebuie, răspunse Egwene, luându-și 
mâna de pe umărul ei. Așa cum facem toate ceea ce trebuie să 
facem. Sarcina pe care o ai de îndeplinit aici, aceea de a o su- 
praveghea pe Elaida, este grea, văd asta, dar să știi că munca 
este observată şi apreciată. 

Egwene nu știa dacă Meidani fusese într-adevăr trimisă 
să o spioneze pe Elaida, dar era întotdeauna mai bine pentru 
o femeie să creadă că suferinţa ei era pentru o cauză bună. Se 
părea că rostise vorbele potrivite, căci Meidani se îndreptă de 
spate, se învioră şi încuviinţă din cap. 

— Îţi mulţumesc. 

Elaida se întorcea, în spatele celor trei servitori ai ei. 

— Trimite după mine, îi porunci din nou Egwene lui 
Meidani, cu o voce șoptită. Mă număr printre puţinele din 
acest Turn care au o scuză bună să intre în aripile ocupate de 
diverse ajah. Pot contribui la repararea a ceea ce a fost stricat, 
dar voi avea nevoie de ajutorul tău. 

Meidani șovăi, apoi încuviință din cap. 

— Prea bine. 

— Tu! se răsti Elaida, venind lângă Egwene. Afară! Vreau 
să-i spui Silvianei să te bată cum n-a mai bătut niciodată o fe- 
meie! Vreau ca ea să te pedepsească, apoi să te tămăduiască 
pe loc, apoi să te bată din nou! Pleacă! 

Egwene se ridică în picioare, întinzându-i prosopul unuia 
dintre servitori. Apoi, se îndreptă spre ieșire. 

— Şi nu care cumva să crezi că stângăcia ta te va scăpa de 
îndatoririle pe care le ai, continuă Elaida în urma ei. Te vei în- 
toarce şi mă vei servi cu altă ocazie. Și dacă vei mai vărsa fie 
şi un strop, voi porunci să fii încuiată într-o celulă fără feres- 
tre sau lumină timp de o săptămână. Ai priceput? 

Egwene ieşi din încăpere. Oare femeia aceasta fusese vreo 
dată o aes sedai adevărată, care să-și stăpânească emoțiile? 

Cu toate acestea, şi Egwene pierduse controlul asupra emo- 
țiilor sale. Nu ar fi trebuit să îşi îngăduie să ajungă până acolo 
încât să fie obligată să verse supa pe jos. Subestimase cât de 
enervantă putea fi Elaida, dar acest lucru nu avea să se mai 
întâmple. Se linişti în timp ce mergea, inspirând și expirând. 
Furia nu o ajuta cu nimic. Nu te înfuriai pe nevăstuica furişată 
în curtea ta și care îți mânca găinile. Puneai pur și simplu o 
capcană și scăpai de animal. Furia nu-şi avea rostul. 

Cu mâinile mirosind slab a piper şi mirodenii, ea îşi croi 
drum până la cel mai de jos nivel al Turnului, unde se afla 
sala de mese a novicelor, lângă bucătăria principală. Egwene 
muncise şi ea adeseori în bucătăria aceea în ultimele nouă 
zile; fiecărei novice i se cerea să facă astfel de munci. 

Mirosurile din locul acela - de cărbune și fum, de supe 
fierbinţi și de săpunuri neparfumate - îi erau foarte cunos- 
cute. De fapt mirosurile nu era atât de diferite față de cele din 
bucătăria hanului tatălui ei din Ținutul celor Două Râuri. 

Încăperea cu pereţi albi era pustie, la mese nu şedea ni- 
meni, deşi pe una dintre ele se afla o tăviță, acoperită cu un 
capac de oală pentru a păstra mâncarea caldă. Şi perna ei era 


acolo, lăsată de novice ca să nu simtă duritatea băncii. 
Egwene se apropie, dar ignoră perna, aşa cum făcea mereu, 
cu toate că era recunoscătoare pentru acest gest. Se aşeză şi 
luă capacul de pe mâncare. Din nefericire, găsi doar un bol cu 
aceeași supă maronie. Nu exista nicio urmă de friptură, sos 
sau boabe de fasole lungi, subțiri şi unse cu unt care alcătuiau 
restul cinei Elaidei. 

Totuşi, era mâncare, iar stomacul lui Egwene fu recunos- 
cător pentru ea. Elaida nu îi poruncise să meargă imediat 
pentru a-şi primi pedeapsa, așadar, porunca Silvianei de a 
mânca avea întâietate. Sau, cel puţin, era cât de cât o justifi- 
care pentru a o proteja. 

Mâncă în tăcere, singură. Supa era într-adevăr condimen- 
tată şi avea un gust de piper la fel de pregnant ca mirosul, dar 
pe ea nu o deranja. În afară de asta, era chiar gustoasă. Îi mai 
fuseseră lăsate şi câteva bucăţi de pâine, cu toate că primise 
colțurile pâinii. Una peste alta, nu era o masă rea pentru ci- 
neva care crezuse că nu avea să primească nimic de mâncare. 

Egwene mânca îngândurată, auzind cum Laras și celelalte 
ajutoare loveau oalele în vreme ce le spălau în cealaltă încă- 
pere, mirată de cât de calmă era. Se schimbase; avea ceva 
diferit. Privind-o pe Elaida, confruntând-o în cele din urmă pe 
femeia care fusese rivala ei în aceste luni, o făcu să privească 
dintr-o altă perspectivă ceea ce făcea. 

Îşi imaginase cum o subminează pe Elaida și cum preia 
controlul Turnului Alb din interior. Acum, își dădea seama că 
nu era nevoie să o submineze pe Elaida. Femeia era pe deplin 
capabilă să facă acest lucru de una singură. Egwene își putea 
imagina reacția reprezentantelor(2) din Divan şi a conducă- 
toarelor ajah atunci când Elaida își va anunţa intenţia de a 
schimba cele Trei Legăminte! 


2 Sitters în textul original. Pentru dezambiguizare, am recurs la 
termenul de reprezentante, folosit şi de traducătorii romanului În 
căutarea Cornului (op. cit. cap. 4 Înfăţișarea), rămânând ca cel de 
conducătoare să le desemneze pe femeile aflate la conducerea Ajah 
(Ajah heads). În textul tipărit, ca şi în traducerile din alte romane 
anterioare, cele două funcţii din frăţiile ajah au fost traduse prin 
conducătoare. (n.red.) 

În cele din urmă, Elaida avea să cadă, cu sau fără ajutorul 
lui Egwene. Datoria lui Egwene, în calitate de Amyrlin, nu era 
să grăbească această cădere, ci să facă tot posibilul să țină 
laolaltă atât Turnul, cât și pe ocupantele acestuia. Nu îşi per- 
miteau să se destrame şi mai mult. Datoria ei era să împiedi- 
ce haosul și distrugerea care le amenințau pe toate, să întă- 
rească Turnul. În timp ce termina de mâncat supa, folosind 
ultima bucată de pâine ca să șteargă resturile din farfurie, îşi 
dădu seama că trebuia să facă tot ce îi stătea în putință ca să 
fie o forță pentru surorile din Turn. Timpul pe care îl avea la 
dispoziție devenea din ce în ce mai scurt. Ce făcea Rand lumii 
fără îndrumare? Când vor ataca seanchanii la miazănoapte? 
Ca să ajungă în Tar Valon, aceştia trebuiau să treacă prin 
Andor. Ce distrugere avea să provoace acest lucru? Cu sigu- 
ranţă că ea avea ceva timp la dispoziţie să întărească Turnul 
înainte de atac, dar nicio clipă de irosit. 

Egwene își duse farfuria în bucătărie, unde şi-o spălă 
singură, lucru care o făcu pe mai-marea peste bucătării să 
dea aprobator din cap. După aceea, urcă scările spre cabine- 
tul Silvianei. 

Trebuia să își primească pedeapsa repede; încă intenţio- 
na să o viziteze pe Leane în seara aceea, după cum îi era obi- 
ceiul. Egwene bătu la ușă, apoi intră şi o găsi pe Silviana la 
biroul ei, răsfoind un volum gros la lumina a două lămpi din 
argint. Când intră Egwene, Silviana marcă pagina cu o fâşie 
de material roşu, apoi închise volumul. Pe coperta uzată stă- 
tea scris: Meditaţii asupra flăcării aprinse. O istorie despre 
domnia diferitelor Amyrlin. Ciudat. 

Egwene se aşeză pe un scăunel în fața biroului - fără să se 
schimonosească din cauza durerii ascuţite pe care o simţea în 
spate - şi începu să povestească pe un ton calm despre eve- 
nimentele din seara aceea, omițând faptul că scăpase inten- 
ţionat supiera. Însă spuse că o scăpase după ce Elaida vorbise 
despre revocarea și schimbarea celor Trei Legăminte. 

Silviana păru foarte îngândurată la auzul acestor cuvinte. 

— Ei bine, zise femeia, ridicându-se în picioare şi luând 
cureaua, Suprema Înscăunată Amyrlin a grăit. 

— Da, a grăit, zise Egwene, ridicându-se în picioare și aşe- 
zându-se pe masă, cu poalele și cămășuțţa ridicate pentru a 
primi bătaia. 


Silviana şovăi, apoi începu să îi aplice lovituri de curea. În 
mod ciudat, Egwene nu simți nicio dorință să țipe. O durea, 
fireşte, dar pur şi simplu nu putea țipa. Cât de ridicolă era pe- 
deapsa! 

Îşi amintea durerea pe care o simţea când le vedea pe su- 
rori trecând pe coridoare, uitându-se una la cealaltă cu tea- 
mă, bănuială și neîncredere. Îşi amintea agonia de a o servi 
pe Elaida, fiind nevoită în tot acest timp să tacă. Și își amintea 
groaza pricinuită de gândul că toate surorile din Turn urmau 
să fie legate de un legământ de a se supune unei astfel de tirane. 

Egwene își amintea mila pe care o simţise pentru biata 
Meidani. Nicio soră nu ar trebui să aibă parte de un astfel de 
tratament. Dar a demoraliza o femeie, a te juca cu ea, a face 
aluzia la tortura care o aştepta? Era insuportabil. 

Fiecare dintre aceste lucruri îi provoca o durere lăuntrică 
lui Egwene, ca un pumnal care îi străpungea pieptul, pătrun- 
zându-i în inimă. În vreme ce bătaia continua, își dădu seama 
că nimic din ce îi puteau face trupului ei nu avea să se com- 
pare vreodată cu durerea pe care o simţea în suflet atunci 
când vedea că Turnul Alb suferea din cauza Elaidei. Compa- 
rativ cu acele agonii interioare, bătaia era ridicolă. 

Aşadar, începu să râdă. 

Nu era un râs forţat. Era un râs sfidător. Era un râs al ne- 
încrederii, al incredulității. Cum puteau crede că dacă o bă- 
teau puteau rezolva ceva? Era absurd! 

Loviturile de curea încetară. Egwene se întoarse. Cu sigu- 
ranţă, bătaia nu luase sfârşit! 

Silviana o privea cu o expresie îngrijorată. 

— Copilă? întrebă ea. Te simţi bine? 

— Mă simt foarte bine. 

— Eşti... sigură? Cum sunt gândurile tale? 

„Crede că am cedat din cauza presiunii, îşi dădu seama 
Egwene. Ea mă bate, iar eu râd." 

— Gândurile mele sunt bine, zise Egwene. Nu râd pentru că 
am fost frântă, Silviana. Râd pentru că este absurd să mă baţi. 

Expresia femeii se întunecă. 

— Nu vezi? întrebă Egwene. Nu simţi durerea? Agonia de 
a privi cum Turnul se năruiește în jurul tău? Se poate compa- 
ra bătaia cu aşa ceva? 

Silviana nu răspunse. 

„Înţeleg, își zise Egwene. Nu mi-am dat seama ce-au făcut 
aielii. Am presupus că doar trebuie să fiu mai rezistentă, şi 
asta avea să mă înveţe să râd când simt durere. Dar nu este 
deloc vorba despre rezistență. Nu tăria te face să râzi, ci pri- 
ceperea.” 

Să îngăduie ca Turnul să se prăbușească, să îngăduie ca 
surorile aes sedai să dea greş - durerea pricinuită de toate 
astea ar distruge-o. Trebuia să-i pună capăt, căci ea era Su- 
prema Înscăunată Amyrlin. 

— Nu pot refuza să nu te pedepsesc, zise Silviana. Știi asta. 

— Fireşte, zise Egwene. Dar adu-mi aminte de ceva, ro- 
gu-te. Ce ziceai despre Shemerin? De ce-a scăpat basma cu- 
rată Elaida după ce i-a luat şalul? 

— Pentru că Shemerin a acceptat, răspunse Silviana. Se 
purta ca și când își pierduse într-adevăr şalul. Nu s-a împotrivit. 

— Nu voi face aceeași greşeală, Silviana. Elaida n-are de- 
cât să spună ce vrea. Dar asta nu schimbă cine sunt sau sun- 
tem toate. Chiar dacă va încerca să schimbe cele trei legă- 
minte, vor exista acelea care se vor împotrivi, care ţin la 
dreptate. Așadar, atunci când mă baţi pe mine, o baţi pe Su- 
prema Înscăunată Amyrlin. lar acest lucru ar trebui să fie 
suficient de amuzant ca să râdem amândouă. 

Aplicarea pedepsei continuă, iar Egwene îmbrățișă dure- 
rea şi o asumă şi o consideră neimportantă, așteptând cu răb- 
dare ca pedeapsa să înceteze. 

Avea multă treabă de făcut. 


CAPITOLUL 3 


Căile onoarei 


Aviendha se ghemui împreună cu surorile ei de lance şi cu 
câteva dintre iscoadele de Sânge Adevărat pe coama micului 
deal acoperit cu iarbă, privind în vale la refugiați. Erau un 
grup amărât aceşti domani din ţinuturile umede, cu feţele 
murdare, care nu mai văzuseră un cort cu aburi de luni bune 
şi ai căror copii sfrijiți erau prea înfometați ca să mai plângă. 
Un singur catâr amărât trăgea o teleagă printre sutele de 
oameni care se chinuiau; ceea ce nu îngrămădiseră în teleagă, 
cărau în spinări. Nu aveau cine ştie ce. Aceştia își târșâiau 
picioarele spre nord-est, de-a lungul unei cărări care nu pu- 
tea fi numită „drum”. Poate că exista vreun sat în direcția ace- 
ea. Poate că fugeau din cauza situaţiei incerte în care se aflau 
ținuturile de-a lungul coastei. 

Ținutul deluros era deschis, exceptând pâlcurile ocazio- 
nale de copaci. Refugiații nu îi zăriseră pe Aviendha și pe în- 
soţitorii ei, în ciuda faptului că se aflau la mai puţin de o sută 
de metri depărtare. Ea nu pricepuse niciodată cum puteau fi 
atât de orbi cei din ținuturile umede. Ei nu priveau, nu ob- 
servau niciun lucru ciudat la orizont? Nu pricepeau că a că- 
lători atât de aproape de coama unui deal le invitau, practic, 
pe iscoade să îi spioneze? Ar fi trebuit să îşi trimită iscoadele 
mai întâi, înainte să se apropie de deal. 

Nu le păsa? Aviendha se cutremură. Cum se putea să nu îţi 
pese că erai urmărit, că ochii aceia puteau fi ai unui bărbat 
sau ai unei Fecioare care ţinea în mână o suliță? Erau atât de 
nerăbdători să se trezească din vis? Aviendha nu se temea de 
moarte, dar exista o diferență foarte mare între a îmbrățișa 
moartea şi a ţi-o dori. 

„Oraşele, îşi zise ea, ele sunt problema” Orașele erau nişte 
locuri împuțţite, purulente, ca nişte buboaie care nu se vinde- 
cau niciodată. Unele arătau mai bine decât altele - Elayne fă- 
cuse o treabă admirabilă în Caemlyn -, dar în cele mai bune 
dintre ele se strângeau prea mulți oameni, care se obișnuiau 
cu confortul de a rămâne într-un singur loc. Dacă refugiații 
aceia ar fi fost obişnuiţi să călătorească şi dacă ar fi fost învă- 
țați cu mersul pe jos, în loc să se bazeze pe cai, așa cum fă- 
ceau adeseori cei din ţinuturile umede, atunci nu le-ar fi fost 
atât de greu să își părăsească orașele. În rândul aielilor, meş- 
teșugarii erau instruiți cum să se apere, copiii puteau trăi 
departe de casă zile întregi, până și fierarii puteau străbate 
repede distanțe mari. O întreagă gintă era pregătită să se pu- 
nă în mișcare într-o oră, membrii acesteia cărându-și în spate 
tot ce aveau nevoie. 

Cei din ținuturile umede erau ciudațţi, fără îndoială, totuşi 
ea îi compătimea pe refugiaţi. Această trăire o surprinse. Deşi 
nu era nemiloasă, avea altă datorie, față de Rand al'Thor. Nu 
avea niciun motiv să simtă mâhnire față de acest grup de 
oameni din ținuturile umede pe care nici măcar nu îi cunoş- 
tea. Însă în timpul petrecut alături de sora ei dintâi, Elayne 
Trakand, ea aflase că nu toți oamenii din ţinuturile umede 
erau blânzi şi slabi. Doar majoritatea lor. Exista ji în a avea 
grijă de aceia care nu-și puteau purta singuri de grijă. 

În timp ce îi privea pe acești refugiaţi, Aviendha încercă 
să îi vadă aşa cum i-ar vedea Elayne, însă se chinuia în conti- 
nuare să priceapă modul de a conduce al lui Elayne. Nu era 
vorba despre a conduce pur şi simplu un grup de Fecioare în 
timpul unui raid - acesta era un lucru atât instinctiv, cât şi 
eficient. Elayne nu i-ar urmări pe aceşti refugiați ca să ob- 
serve vreun semn de pericol sau soldați ascunși. Elayne s-ar 
simţi responsabilă față de ei, chiar dacă aceştia nu făceau 
parte din neamul ei. Ar găsi o cale prin care să le trimită hra- 
nă, poate şi-ar folosi trupele ca să asigure un perimetru sigur 


unde aceştia să se stabilească. Făcând acest lucru, ea ar do- 
bândi o bucată din această țară pentru ea însăși. 

Odinioară, Aviendha ar fi lăsat aceste gânduri în seama 
căpeteniilor de clan şi a stăpânelor casei. Dar nu mai era Fe- 
cioară și acceptase acest lucru. Acum, ea locuia sub un alt 
acoperiş. Îi era ruşine pentru că se împotrivise schimbării de 
atâta vreme. 

Însă acest lucru îi crea o problemă. Ce onoare îi mai rămă- 
sese acum? Nu mai era Fecioară, dar nu era nici înțeleaptă în- 
că. Întreaga ei identitate era îmbrăcată în acele lănci, sinele ei 
fiind făurit din oţelul lor la fel de sigur precum carbonul care 
le întărea. Încă din copilărie, ea crescuse cu convingerea că 
avea să fie Far Dareis Mai. Într-adevăr, se alăturase Fecioa- 
relor cât mai curând cu putință. Fusese mândră de viața ei și 
de surorile ei de lance. Și-ar fi slujit clanul şi ginta până în 
ziua în care ar fi căzut răpusă de lance, udând cu sângele ei 
pământul însetat din Ținutul Întreit. 

Acesta nu era Ținutul Întreit, iar ea îi auzise pe câţiva 
algai'd'siswai întrebându-se dacă aielii se vor mai întoarce 
vreodată acolo. Vieţile li se schimbaseră. Ea nu avea încrede- 
re în schimbare. Aceasta nu putea fi nici depistată, nici în- 
junghiată; era mai tăcută decât oricare dintre iscoade, mai 
letală decât oricare dintre asasini. Nu, ea nu avusese nicioda- 
tă încredere în ea, dar ar accepta-o. Ar învăţa căile lui Elayne 
şi cum să gândească precum o căpetenie. 

Ar găsi onoarea în noua ei viață. Cumva. 

— Ei nu sunt o ameninţare, șopti Heirn, ghemuindu-se cu 
Cei de Sânge Adevărat în partea cealaltă a Fecioarelor. 

Rhuarc îi privea pe refugiaţi, alarmat. 

— Morţii umblă, zise căpetenia clanului Taardad, iar oa- 
menii sunt ispitiţi de răul „Celui Care Orbeşte Vederea”, iar 
sângele lor se strică precum apa dintr-o fântână necurățată. 
Aceștia ar putea fi nişte bieți oameni ce fug din calea ravagii- 
lor pe care le face războiul sau ar putea fi altceva. Ne vom 
ține departe de ei. 

Aviendha aruncă o privire spre coloana de refugiaţi care 
începea să se îndepărteze din ce în ce mai mult. Ea nu credea 
că Rhuarc avea dreptate; aceștia nu erau fantome sau 
monştri. 

Exista întotdeauna ceva... în neregulă cu aceștia. Îi provo- 
cau o senzație, ca atunci când ea era pe punctul de a fi atacată. 

Totuşi, Rhuarc era înţelept. Învăţai să fii cu băgare de 
seamă în Ținutul Întreit, unde până şi o surcea putea ucide. 
Grupul de aieli se retrase de pe coama dealului, coborând în 
câmpia acoperită cu iarbă uscată de jos. Chiar dacă petrecuse 
luni bune în ținuturile umede, Aviendhei încă îi mai părea 
ciudat acest peisaj. Copacii de aici erau înalți și aveau ramuri 
lungi, cu prea mulți muguri. Atunci când aielii străbăteau pe- 
tice de pământ, cu iarbă galbenă de primăvară ițindu-se prin- 
tre frunzele ruginii ale toamnei, acestea păreau atât de îmbi- 
bate cu apă, încât ea mai că se aștepta ca firele de iarbă şi 
frunzele să explodeze sub tălpile ei. Ştia că oamenii din ţinu- 
turile umede spuneau că primăvara aceasta se lăsa așteptată, 
un lucru nefiresc, însă pământul era deja mai fertil decât cel 
de acasă. 

În Ținutul Întreit, această pajiște - cu dealurile care ofe- 
reau puncte de supraveghere și adăpost - ar fi fost pe loc 
ocupată de o gintă şi folosită pentru agricultură. Aici, era 
unul dintre miile de petice de pământ neatinse. Din nou, vina 
era a oraşelor acelora. Cele mai apropiate se aflau prea de- 
parte ca acest loc să fie potrivit pentru o fermă. 

Cei opt aieli traversară repede pajiștea ce șerpuia printre 
dealuri, mișcându-se cu repeziciune şi pe furiș. Caii nu pu- 
teau egala picioarele unui om, în ciuda galopului lor răsună- 
tor. Nişte creaturi îngrozitoare - de ce insistau cei din ținutu- 
rile umede să le călărească? Era derutant. Aviendha putea în- 
cepe să priceapă cum gândea o căpetenie sau o regină, dar 
ştia că nu avea să îi înțeleagă niciodată pe deplin pe cei din ți- 
nuturile umede. Erau mult prea ciudaţi. Până și Rand al'Thor. 

Mai ales Rand al'Thor. Ea zâmbi, gândindu-se la privirea 
lui serioasă. Îşi aducea aminte de mirosul lui - săpunuri din 
ținuturile umede, care miroseau a ulei amestecat cu acel mi- 
ros particular de mosc, care era al lui. Ea avea să se mărite cu 
el. În această privinţă, era la fel de hotărâtă ca Elayne; acum 
că erau surori-dintâi, ele se puteau mărita cu el deodată, cum 
se cuvenea. Însă, cum s-ar putea mărita Aviendha cu cineva 
acum? Onoarea ei stătuse în lănci, însă Rand al'Thor le purta 
acum la brâul lui, bătute și turnate într-o cataramă pe care i-o 
oferise chiar ea. 


El îi ceruse mâna cândva. Un bărbat! Să-i ceară mâna! În- 
că unul dintre acele obiceiuri ciudate ale celor din ţinuturile 
umede. Chiar dacă nu ar fi luat în seamă ciudăţenia acestui 
gest - dacă nu ar fi luat în seamă propunerea lui, care era o 
insultă la adresa lui Elayne - Aviendha nu l-ar fi putut accep- 
ta niciodată de soț pe Rand al'Thor. Nu putea înţelege că o 
femeie trebuia să aducă onoare unei căsnicii? Ce avea de ofe- 
rit un simplu ucenic? Avea să o facă să vină la el ca o persoa- 
nă inferioară? Dacă ea ar fi făcut asta, ar fi fost profund ruși- 
nată. 

El sigur nu înţelesese. Ea nu îl considera nemilos, doar 
greu de cap. Ea va merge la el atunci când ea va fi pregătită, 
iar atunci îi va așeza pe picioare coronița de mireasă. Şi nu 
putea face asta până când nu știa cine era. 

Căile jie'tohului erau complicate. Ca Fecioară, Aviendha 
ştia cum să măsoare onoarea, însă înțeleptele erau niște cre- 
aturi complet diferite. Ea crezuse că dobândise o oarecare 
onoare în ochii lor. De pildă, acestea îi îngăduiseră să petrea- 
că mult timp cu sora ei dintâi în Caemlyn. Apoi, Dorindha și 
Nadere veniseră pe neaşteptate şi o informaseră pe Aviendha 
că își ignorase antrenamentul. Acestea o apucaseră ca pe un 
copil care trăgea cu urechea în fața unui cort cu aburi, lu- 
ând-o cu ele ca să se alăture clanului ei când acesta plecă spre 
Arad Doman. 

Dar acum... înțeleptele o tratau cu mai puțin respect decât 
o făcuseră înainte! Nu îi ofereau niciun fel de înțelepciune. 
Cumva, ea greșise în ochii lor. I se punea un nod în stomac la 
acest gând. A se face de ruşine în fața celorlalte înțelepte era 
aproape la fel de grav ca a-şi arăta frica în fața unei persoane 
la fel de curajoasă cum era Elayne! 

Deocamdată, înțeleptele îi îngăduiseră Aviendhei un oa- 
recare privilegiu lăsând-o să se supună unor pedepse, însă ea 
nu ştia cum se făcuse de râs în primul rând. Firește, dacă ar fi 
întrebat, acest lucru urma să-i aducă şi mai multă ruşine. Pâ- 
nă când nu descurca ițele, ea nu putea îndeplini tohul. Mai 
rău, exista un mare pericol ca ea să facă din nou aceeași gre- 
şeală. Până când nu rezolva această problemă, avea să rămâ- 
nă ucenică şi nu va putea să ducă niciodată o coroniță onora- 
bilă cu lămâiţă dinaintea lui Rand al'Thor. 

Aviendha scrâșni din dinţi. O altă femeie ar fi plâns, dar la 
ce i-ar fi folosit? Indiferent ce greşeală făcuse, şi-o făcuse cu 
mâna ei şi era datoria ei să o îndrepte. Va găsi din nou onoa- 
rea şi se va căsători cu Rand alThor înainte ca el să moară în 
Ultima Bătălie. 

Asta însemna că indiferent ce trebuia să înveţe, trebuia să 
o facă curând. Foarte curând. 

Se întâlniră cu un alt grup de aieli care așteptau într-un 
mic luminiș din mijlocul unui pâlc de pini. Pământul era aco- 
perit cu un strat gros de ace maronii, iar cerul era frânt de 
trunchiurile copacilor înalţi. Grupul era mic, după standar- 
dele clanurilor și ale gintelor; abia dacă erau două sute de oa- 
meni. În mijlocul luminișului stăteau patru înțelepte, fiecare 
dintre ele purtând ţinuta caracteristică formată dintr-o fustă 
din lână maro și o bluză albă. Aviendha purta o ţinută ase- 
mănătoare, care acum o găsea la fel de firească cum îi păruse 
odinioară cadin 'sorul. Trupa de cercetași se împrăștie, bărba- 
ţii şi Fecioarele ducându-se să se alăture membrilor clanuri- 
lor sau societăţilor lor. Rhuarc se alătură înțeleptelor, iar 
Aviendha îl urmă. 

Fiecare dintre înțelepte - Amys, Bair, Melaine și Nadere îi 
aruncă o privire. Bair, singura aiel din grup care nu era 
Taardad sau Goshien, sosise doar de curând, poate pentru a 
se alinia celorlalte. Indiferent de motiv, niciuna dintre ele nu 
părea încântată. Aviendha șovăi. Dacă pleca acum, ar fi lăsat 
impresia că încerca să evite atenţia lor? Sau îndrăznea să ră- 
mână, riscând să sporească și mai mult nemulțumirea lor? 

— Ei bine? i se adresă Amys lui Rhuarc. 

Deşi Amys avea părul alb, arăta destul de tânără. În cazul 
ei, acest lucru nu se datora faptului că mânuia Puterea - pă- 
rul începuse să îi încărunțească de pe vremea când era copil. 

— A fost întocmai cum au spus iscoadele, umbra inimii 
mele, zise Rhuarc. Un alt grup amărât de refugiaţi din ţinutu- 
rile umede. N-am văzut niciun pericol ascuns în ei. 

Înţeleptele încuviințară din cap, de parcă s-ar fi aşteptat 
la acest lucru. 

— Este al zecelea grup de refugiaţi în mai puţin de o săp- 
tămână, zise vârstnica Bair, în ochii ei albaștri și umezi citin- 
du-se îngândurarea. 

Rhuarc încuviință din cap. 


— Circulă zvonuri despre atacurile seanchanilor asupra 
porturilor din apus. Poate că oamenii se deplasează în inte- 
riorul ținutului ca să evite raidurile. Îi aruncă o privire lui 
Amys. Țara asta fierbe ca apa vărsată pe o piatră încinsă. 
Clanurile nu știu sigur ce își doreşte Rand al'Thor de la ele. 

— El a grăit foarte limpede, sublinie Bair. Va fi mulțumit 
dacă tu şi Dobraine Taborwin veți păzi capitala Bandar Eban, 
așa cum a cerut el. 

Rhuarc încuviință din cap. 

— Şi totuși, intenţiile lui nu sunt clare. Ne-a cerut să re- 
stabilim ordinea. Asta înseamnă că suntem precum gărzile 
unui oraş din ținuturile umede? Asta nu-i o treabă pentru 
aieli. Nu urmează să cucerim, prin urmare nu avem nimic de 
câștigat. Cu toate acestea, seamănă foarte mult cu o cucerire 
ceea ce facem noi. Poruncile date de Car'a'carn pot fi clare, 
dar şi confuze în același timp. Are harul acesta, cred. 

Bair zâmbi, încuviințând din cap. 

— Poate că intenționează ca noi să facem ceva în privinţa 
refugiaților. 

— Şi ce să facem? întrebă Amys, clătinând nedumerită din 
cap. Suntem Shaido și trebuie să-i facem gai'shain pe oamenii 
din ţinuturile umede? 

Tonul ei lăsa loc de puţine îndoieli referitor la ce gândea 
atât despre Shaido, cât şi despre ideea de a-i face gai'shain pe 
oamenii din ţinuturile umede. 

Aviendha dădu aprobator din cap. După cum spusese și 
Rhuarc, Car'a'carn îi trimisese în Arad Doman ca să „restabi- 
lească ordinea”. Dar acesta era un concept specific ținuturilor 
umede; aielii aduceau cu ei propria ordine. Războiul și bătăli- 
ile aduceau cu ele haosul, adevărat, însă fiecare aiel în parte 
își ştia locul şi acționa conform acelui loc. Copiii înțelegeau ce 
însemnau onoare și toh, iar autoritatea continua să se impu- 
nă chiar dacă toate căpeteniile și înțeleptele ar fi fost ucise. 

Lucrurile nu stăteau astfel în cazul celor din ţinuturile ume- 
de. Aceștia se împrășştiau care încotro ca nişte șopârle 
dintr-un coș care fusese scăpat brusc pe niște pietre încinse, 
fără să-şi ia măsuri de precauţie atunci când o luau la fugă. 
De îndată ce căpeteniile lor erau ocupate sau atenţia le era 
distrasă, domneau banditismul şi haosul. Cel mai puternic îl 

asuprea pe cel mai slab; nici măcar fierarii nu se aflau în si- 
guranţă. 

Ce se aştepta Rand al'Thor să facă aielii în privința asta? 
Nu puteau învăța o naţiune întreagă ce însemna jie'tohul. 
Rand al'Thor le spusese să evite să ucidă trupele domani. Dar 
trupele acelea - adeseori corupte, dedate ele însele la acte de 
banditism - erau o parte a problemei. 

— Poate că ne va explica mai multe atunci când vom 
ajunge la conacul acela al lui, zise Melaine, clătinând din cap, 
părul ei roşu-auriu reflectând lumina. Sarcina abia începea să 
i se zărească sub bluza ei de înțeleaptă. Și dacă n-are s-o facă, 
atunci cu siguranţă va fi mai bine pentru noi să ne aflăm aici, 
în Arad Doman, decât să irosim mai mult timp în ținutul uci- 
gaşilor de copaci. 

— Cum poruncești, fu de acord Rhuarc. Atunci, haideţi să 
pornim la drum. Încă mai avem de străbătut o bună bucată 
de drum. 

El se duse să vorbească cu Bael. Aviendha făcu un pas în 
spate, dar privirea aspră a lui Amys o făcu să încremenească. 

— Aviendha, zise femeia aspră, cu părul alb. Câte înțelep- 
te l-au însoțit pe Rhuarc ca să cerceteze acest convoi de refu- 
giați? 

— Niciuna, în afară de mine, recunoscu Aviendha. 

— O, acum eşti înţeleaptă? întrebă Bair. 

— Nu, răspunse repede Aviendha, apoi se rușină şi mai 
tare şi se înroși în obraji. Vorbesc prostii. 

— Atunci, vei fi pedepsită, zise Bair. Nu mai ești Fecioară 
Aviendha. Nu este treaba ta să iscodeșşti; asta-i treaba altora. 

— Da, înțeleaptă, zise Aviendha, coborându-și privirea. 

Nu se gândise că însoţindu-l pe Rhuarc avea să-i aducă 
rușinea - ea văzuse alte înțelepte îndeplinind sarcini asemă- 
nătoare. 

„Dar eu nu sunt înţeleaptă, îşi reaminti ea. Sunt o simplă 
ucenică.” Bair nu spusese că o înțeleaptă nu putea iscodi; 
doar că nu fusese treaba Aviendhei să facă asta. Era vorba 
despre Aviendha însăși. Și despre ceea ce făcuse - sau, poate, 
continua să facă - ca să le provoace pe înțelepte. 

Oare credeau că ea se înmuiase doar pentru că petrecuse 
timp împreună cu Elayne? Aviendha însăși își făcea griji că 
acest lucru era adevărat. În timpul petrecut în Caemlyn, ei 


începuse să îi placă mătăsurile și băile. Către sfârșit, abia da- 
că se împotrivise atunci când Elayne găsise o scuză ca să o 
îmbrace într-o rochie ineficientă şi frivolă, cu broderii şi dan- 
telă. Era bine că celelalte veniseră după ea. 

Celelalte stăteau nemișcate, privind-o întrebătoare, cu fe- 
țele roșii ca niște pietre din deșert, calme și aspre. Aviendha 
scrâșni din dinţi din nou. Avea să își termine ucenicia și să 
găsească onoarea. Asta avea să facă. 

Se dădu ordinul de a se pune în mișcare, iar femeile și băr- 
bații înveşmântaţi în cadin'sor se conformară, alergând îm- 
preună în grupuri mici. Înţeleptele se mişcau la fel de uşor ca 
soldații, în ciuda fustelor lor voluminoase. Amys îi atinse bra- 
tul Aviendhei. 

— Vei alerga cu mine ca să putem discuta despre pe- 
deapsa ta. 

Aviendha alerga alături înțeleaptă, la trap ușor. Era un 
ritm pe care orice aiel îl putea menţine aproape la nesfârșit. 
Grupul ei, din Caemlyn, se întâlnise cu Rhuarc pe când acesta 
călătorea din Bandar Eban ca să se întâlnească cu Rand 
al'Thor în partea de vest a țării. Dobraine Taborwin, un cair- 
hienin, păstra în continuare ordinea în capitală, unde se spu- 
nea că localizase un membru al clasei conducătoare domani. 

Poate că grupul de aieli ar fi putut călători printr-o poar- 
tă, pentru a străbate restul distanței. Dar nu era departe - 
doar câteva zile pe jos —, iar ei plecaseră suficient de devreme 
ca să sosească la ora stabilită fără a folosi Puterea Supremă. 
Rhuarc voia să cerceteze el însuși o parte din împrejurimile 
conacului pe care Rand al'Thor îl folosea drept ascunzătoare. 
Alte grupuri de aieli Goshien sau Taardad urmau să li se ală- 
ture la conac, folosind porţile, dacă era nevoie. 

— Ce părere ai despre ceea ce cere de la noi Cara 'carn 
aici, în Arad Doman, Aviendha? o întrebă Amys în vreme ce 
alergau. 

Aviendha se abținu să nu se încrunte. Cum rămânea cu 
pedeapsa ei? 

— Este o cerere neobișnuită, zise ea, dar Rand al'Thor are 
multe idei ciudate, chiar și pentru unul din ţinuturile umede. 
Aceasta nu va fi cea mai neobişnuită sarcină pe care el ne-o 
va da. 

— Şi despre faptul că Rhuarc consideră stânjenitoare aceas- 
tă sarcină? 

— Mă îndoiesc că se simte stânjenită căpetenia clanului, 
zise Aviendha. Bănuiesc că Rhuarc vorbeşte din ce a auzit de 
la alții și transmite informaţiile mai departe înţeleptelor. Nu 
își doreşte să îi facă pe ceilalți să se simtă ruşinați dezvăluind 
identitatea acelora care au vorbit despre fricile lor. 

Amys încuviință din cap. Care era scopul acestor între- 
bări? Femeia bănuia cu siguranţă același lucru. N-ar fi apelat 
la Aviendha pentru sfaturi. 

Alergară în tăcere o vreme, fără a se pomeni nimic despre 
pedeapsă. Oare înțeleptele iertaseră insulta necunoscută? Cu 
siguranţă nu ar dezonora-o în felul acesta. Aviendhei trebuia 
să i se acorde timp să cugete la ceea ce făcuse, altminteri ru- 
şinea pe care o simţea ar fi insuportabilă. Putea greşi din nou, 
de astă dată mai grav. 

Amys nu trăda niciun indiciu despre ceea ce gândea. Înţe- 
leapta fusese Fecioară cândva, asemenea Aviendhei. Era du- 
ră, chiar şi pentru un aiel. 

— Şi despre Rand al'Thor însuși? întrebă Amys. Despre el 
ce părere ai? 

— ÎI iubesc, răspunse Aviendha. 

— N-am întrebat-o pe Aviendha, fetița prostuţă, zise Amys 
pe un ton tăios. Am întrebat-o pe Aviendha, înțeleapta. 

— Este un bărbat cu multe poveri, zise Aviendha cu mai 
mare băgare de seamă. Mă tem că face multe dintre aceste 
poveri să fie mai grele decât este nevoie să fie. Cândva, am 
crezut că există o singură cale prin care poți fi puternic, dar 
am învăţat de la sora mea dintâi că m-am înșelat. Rand 
al'Thor... nu cred că a învăţat încă acest lucru. Mi-e teamă că 
el confundă duritatea cu forța. 

Amys încuviință din cap din nou, ca şi când ar fi fost de 
acord. Oare aceste întrebări erau un soi de test? 

— Te-ai mărita cu el? întrebă Amys. 

„Credeam că nu vorbim despre Aviendha, fetița prostuță”, 
gândi Aviendha, dar nu spuse asta cu voce tare, firește. 

Nu îi spuneai astfel de lucruri lui Amys. 

— Mă voi mărita cu el, răspunse ea în schimb. Nu este o 
posibilitate, ci o certitudine. 


Tonul pe care îl folosi o făcu pe Amys să-i arunce o privi- 
re, dar Aviendha rămase fermă pe poziție. Oricare dintre în- 
țelepte care vorbea greşit merita să fie corectată. 

— Şi Min Farshaw, din ţinuturile umede? întrebă Amys. 
Este limpede că îl iubește. Ce vei face în privinţa ei? 

— Ea este problema mea, răspunse Aviendha. Vom ajun- 
ge la o înțelegere. Am vorbit cu Min Farshaw și cred că va fi 
înţelegătoare. 

— Vei fi soră-dintâi și cu ea? întrebă Amys, părând ușor 
amuzată. 

— Vom ajunge la o înțelegere, înţeleaptă. 

— Şi dacă nu veţi putea? 

— Vom putea, zise Aviendha pe un ton ferm. 

— Cum poți fi atât de sigură? 

Aviendha șovăi. O parte din ea voia să răspundă doar prin 
tăcere la această întrebare, să treacă pe lângă tufișurile fără 
frunze şi să nu îi dea niciun răspuns lui Amys. Însă era o sim- 
plă ucenică și, deşi nu putea fi obligată să vorbească, ştia că 
Amys avea să insiste până când primea răspunsul. Aviendha 
spera să nu atragă prea mult toh prin răspunsul ei. 

— Ştii despre viziunile pe care le are femeia aceea Min? 
întrebă Aviendha. 

Amys încuviință din cap. 

— Una dintre acele viziuni se referă la Rand al'Thor și la 
cele trei femei pe care le va iubi. O alta se referă la copiii pe 
care îi voi avea cu Car'a'carn. 

Nu spuse mai mult, iar Amys nu mai insistă. Era de-ajuns. 
Amândouă ştiau că mai degrabă ar găsi un Câine de Piatră 
care se va retrage decât o viziune a lui Min care să nu se ade- 
verească. 

Pe de altă parte, era bine de știut că Rand al'Thor va fi al 
ei, deşi va fi nevoită să îl împartă. Nu o pizmuia pe Elayne, 
desigur, dar pe Min... ei bine, Aviendha nu o cunoștea cu ade- 
vărat. Oricum ar fi fost, viziunea aducea o mângâiere. Dar era 
şi tulburătoare. Aviendha îl iubea pe Rand al'Thor pentru că 
era alegerea ei, nu pentru că îi era destinat. Fireşte, viziunea 
lui Min nu garanta că Aviendha va putea într-adevăr să se 
mărite cu Rand, aşadar poate că îi vorbise greșit lui Amys. Da, 
el va iubi trei femei şi trei femei îl vor iubi pe el, dar Aviendha 
va găsi o cale prin care să se mărite cu el? 

Nu, viitorul nu era sigur, şi, dintr-un oarecare motiv, acest 
lucru o liniştea. Poate că ar fi trebuit să se îngrijoreze, dar n-o 
făcea. Își va recâştiga onoarea, iar apoi se va mărita cu Rand 
al'Thor. Poate că el va muri la scurt timp după aceea sau poa- 
te că va exista o ambuscadă, iar ea va fi răpusă de o săgeată 
chiar în ziua aceea. Nu rezolva nimic dacă își făcea griji. 

Toh-ul însă, era cu totul altceva. 

— Am vorbit greşit, înțeleaptă, zise Aviendha. Am insinu- 
at că viziunea spunea că eu mă voi mărita cu Rand al'Thor. 
Nu este adevărat. Toate trei îl vom iubi și chiar dacă acest lu- 
cru sugerează căsătoria, nu ştiu sigur. 

Amys încuviință din cap. Nu exista toh; Aviendha se co- 
rectase destul de repede. Asta era bine. Nu avea să adauge şi 
mai multă rușine pe lângă cea pe care o adusese asupra ei. 

— Prea bine, atunci, zise Amys, privind cărarea din fața 
ei. Hai să vorbim despre pedeapsa de azi. 

Aviendha se relaxă ușor. Așadar, încă avusese timp să des- 
copere cu ce greșise. Adeseori, cei din ținuturile umede pă- 
reau să fie nedumeriţi în ceea ce privea obiceiurile aielilor 
când venea vorba despre pedepse, însă aceştia înțelegeau 
prea puţin onoarea. Onoarea nu rezulta din faptul că erai pe- 
depsit, ci acceptarea pedepsei şi îndurarea acesteia readu- 
ceau onoarea. Acesta era sufletul toh-ului - înjosirea voită a 
sinelui cu scopul de a recâștiga ce ai pierdut. Ei i se părea 
ciudat că cei din ţinuturile umede nu pricepeau asta; 
într-adevăr, era ciudat că aceștia nu urmau ji e'toh-ul din in- 
stinct. Ce era viaţa fără onoare? 

Amys nu avea să îi spună Aviendhei cu ce greşise. Cu toa- 
te acestea, nu reușea să se gândească la un răspuns al ei. l-ar 
fi adus mai puţină ruşine dacă ar fi descoperit răspunsul prin 
prisma conversației. 

— Da, zise Aviendha cu băgare de seamă. Ar trebui să fiu 
pedepsită. Timpul petrecut în Caemlyn ameninţa să mă facă 
slabă. 

Amys pufni. 

— Nu eşti mai slabă decât erai atunci când aveai lance, fe- 
tițo. Puțin mai puternică, cred. Timpul pe care l-ai petrecut cu 
sora ta dintâi a fost important pentru tine. 

Aşadar, asta era. Atunci când Dorindha şi Nadere veniseră 
după ea, ele îi spuseseră că trebuia să își continue pregătirea 


ca ucenică. Cu toate acestea, în perioada de când aielii pleca- 
seră spre Arad Doman, Aviendha nu primise nicio lecţie. Pri- 
mise sarcina să care apă, să cârpească șaluri şi să servească 
ceaiul. Primise tot soiul de pedepse fără vreo explicație refe- 
ritoare la greșelile pe care le făcuse. lar atunci când făcea 
ceva mai ostentativ - cum ar fi să meargă să cerceteze când 
n-ar fi trebuit s-o facă asprimea pedepselor era întotdeauna 
mai mare decât ar fi meritat abaterile. 

Era aproape ca și când pedeapsa reprezenta singurul lu- 
cru pe care înțeleptele voiau ca ea să îl înveţe, dar nu se pu- 
tea una ca asta. Ea nu era un locuitor al ținuturilor umede 
care trebuia să fie învăţat căile onoarei. La ce ar fi folosit pe- 
deapsa constantă și neexplicată în afară de a o avertiza refe- 
ritor la vreo greșeală gravă pe care o făcuse? 

Amys îşi duse mâna în partea laterală, dezlegând ceva ce 
îi atârna de talie. Săculeţul din lână pe care îl ridică în aer era 
de mărimea unui pumn. 

— Am hotărât, zise ea, că n-am fost nişte instructoare 
prea stricte. Timpul este preţios și nu mai încape loc de deli- 
cateţe. 

Aviendha își ascunse mirarea. Pedepsele lor anterioare fu- 
seseră delicate? 

— Prin urmare, zise Amys, întinzându-i săculeţul, îl vei lua. 
Înăuntru sunt seminţe. Unele sunt negre, altele sunt maro, 
altele sunt albe. În seara aceasta, înainte să mergem la culcare, 
le vei separa pe culori, apoi vei număra câte sunt din fiecare. 
Dacă vei greşi, le vom amesteca și o vei lua de la capăt. 

Aviendha se trezi că icni şi fu cât pe ce să se împiedice. 
Căratul apei era o treabă necesară. Cârpirea veșmintelor era 
o treabă necesară. Gătirea mâncării era o treabă importantă, 
mai ales când nu fusese adus niciun gai'shain cu acest grup 
mic de avangardă. 

Dar asta... era o treabă inutilă! Nu era doar neimportantă, 
ci era frivolă. Era genul de pedeapsă păstrată doar pentru cei 
mai încăpățânați și mai nedemni oameni. Aproape... că avea 
impresia că înțeleptele o numeau da'tsang! 

— Pe ochii Celui Care Orbeşte Vederea, șopti ea în timp ce 
se chinuia să alerge mai departe. Ce am făcut? 

Amys îi aruncă o privire, iar Aviendha privi în altă parte. 
Amândouă știau că ea nu voia să afle răspunsul la acea în- 

trebare. Ea luă săculeţul în tăcere. Era cea mai umilitoare 
pedeapsă pe care o primise vreodată. 

Amys mări pasul ca să alerge împreună cu celelalte înțe- 
lepte. Aviendha își alungă stupoarea, iar determinarea îi re- 
veni. Greşeala ei trebuie să fi fost mai profundă decât credea 
ea. Asta sugera pedeapsa dată de Amys. 

Deschise săculeţul și se uită înăuntru. Acolo erau trei să- 
culețe de algode goale care să îi fie de folos la separarea culo- 
rilor, precum și mii de semințe minuscule, care aproape că le 
acopereau. Pedeapsa aceasta era menită să fie văzută, menită 
să aducă ruşinea asupra ei. Indiferent ce făcuse, era o jignire 
nu numai pentru înțelepte, ci pentru toți cei din jurul ei, chiar 
dacă aceștia - la fel ca Aviendha - nu ştiau acest lucru. 

Acest lucru nu însemna decât că trebuia să fie încă și mai 
hotărâtă. 


CAPITOLUL 4 


Gawyn privea cum soarele mistuia norii spre apus, ultima 
lumină estompându-se. Acel giulgiu de ceață acoperea până 
şi soarele. Aşa cum acoperea şi stelele noaptea. În ziua aceea, 
norii erau nefiresc de sus în aer. Adeseori, Piscul Dragonului 
era ascuns în zilele noroase, însă ceața aceasta deasă şi cenu- 
şie atârna suficient de sus astfel încât, de cele mai multe ori, 
abia dacă atingea vârful zimţat şi rupt al muntelui. 

— Hai să-i atacăm, şopti Jisao din locul unde stătea ghe- 
muit lângă Gawyn, pe coama dealului. 

Gawyn îşi luă privirea de la apusul de soare şi se uită la 
sătucul din vale. Ar fi trebuit să fie cufundat în tăcere, în afa- 
ră, poate, de vreun stăpân al casei care își verifica animalele 
ultima oară înainte să meargă la culcare. Ar fi trebuit să fie 
cufundat în întuneric, în afară de câteva lumânări de seu care 
ardeau la ferestre, în vreme ce oamenii terminau de luat cina. 

Dar nu era întuneric. Nu era linişte. Satul era luminat de 
nişte torţe agitate cărate de o duzină de siluete voinice. La lu- 
mina torţelor şi la lumina soarelui care apunea, Gawyn putea 
distinge că fiecare dintre ei purta o uniformă greu de definit, 
maro şi neagră. Gawyn nu putea vedea însemnul cu trei stele 
de pe uniformele lor, dar ştia că era acolo. 

Din locul în care se afla, Gawyn privea câţiva întârziați ie- 
şind împleticindu-se din casele lor, părând speriaţi și îngri- 

jorați când se strânseră împreună cu ceilalți în piața aglome- 
rată. Sătenii aceștia întâmpinau forțele armate fără tragere 
de inimă. Femeile își strângeau copiii la piept, bărbaţii aveau 
grijă să îşi țină ochii în pământ. „Nu vrem necazuri”, zicea 
atitudinea lor smerită. Fără îndoială că aflaseră zvonurile ve- 
nite din alte sate că acești cotropitori erau organizaţi. Soldaţii 
plăteau pentru bunurile pe care le luau și niciun tânăr nu era 
forţat să intre în serviciu, dar nici nu era respins. Cu toate 
acestea, Gawyn știa ce gândeau oamenii. Oastea aceasta era 
condusă de aes sedai, dar cine putea spune ce era ciudat și ce 
era firesc atunci când erau implicate surorile aes sedai? 

Nu exista nicio soră în această patrulă, slavă Luminii! Sol- 
dații politicoşi, dar fermi, se aliniau în sate și le suprave- 
gheau. Apoi, doi soldaţi intrau în fiecare casă şi hambar, in- 
spectându-le. Nu luau nimic, nu stricau nimic. Totul se desfă- 
şura într-un mod elegant şi cordial. Gawyn mai că îl auzea pe 
ofițer scuzându-se în fața primarului satului. 

— Gawyn? întrebă Jisao. Am numărat doar o duzină. Dacă 
îi vom trimite pe oamenii lui Rodie să vină dinspre miază- 
noapte, noi vom tăia ambele flancuri și îi vom strivi între noi. 
Se face suficient de întuneric ca ei să nu ne vadă venind. l-am 
putea nimici fără nicio problemă. 

— Şi sătenii? întrebă Gawyn. Există copii printre ei. 

— Asta nu ne-a oprit în trecut. 

— Atunci erau alte vremuri, zise Gawyn, clătinând din cap. 
Ultimele trei sate pe care le-au cercetat arată direct spre 
Dorlan. Dacă acest grup va dispărea, următorul se va întreba 
ce fusese pe punctul de a descoperi acesta. Am atrage atenția 
întregii oști în direcția aceasta. 

— Dar... 

— Nu, zise încet Gawyn. Trebuie să știm când să rămâ- 
nem în urmă, Jisao. 

— Aşadar, am bătut degeaba atât drum până aici. 

— Am venit până aici pentru o oportunitate, zise Gawyn, 
retrăgându-se de pe coama dealului, asigurându-se că nu i se 
vedea profilul la orizont. lar acum, că am cercetat această 
oportunitate, nu vom profita de ea. Numai un prost trage cu 
arcul doar pentru că a văzut o pasăre în faţa lui. 

— Şi de ce n-ai face asta dacă e chiar aici, în faţa ta? în- 
treba Jisao când i se alătură lui Gawyn. 


— Pentru că, uneori, premiul nu merită să irosești o să- 
geată, răspunse Gawyn. Haide! 

La poalele dealului, așteptând în întuneric cu felinarele 
acoperite, se aflau chiar unii dintre bărbaţii pe care aceşti 
soldaţi îi căutau în sat. Gareth Bryne trebuie să fi fost foarte 
nemulțumit că exista o forţă hărțuitoare undeva în apropiere. 
Fusese foarte sârguincios în a încerca să o înlăture, dar regi- 
unea rurală de lângă Tar Valon era presărată din belșug cu 
sate, păduri şi văi retrase care puteau ascunde o trupă de 
atac mică și mobilă. Deocamdată, Gawyn reușise să îi țină 
ascunşi pe Tinerii lui în vreme ce iniția din când în când câte 
un raid sau o ambuscadă împotriva soldaților lui Bryne. Cu 
toate acestea, nu puteai face mai mult când aveai doar trei 
sute de oameni. Mai ales când îl înfruntai pe unul dintre cei 
cinci cei mai mari căpitani. 

„Oare mi-e menit să lupt împotriva fiecărui bărbat care 
mi-a fost mentor cândva?” Gawyn luă în mâini hățurile calu- 
lui şi dădu un ordin tăcut de retragere ridicându-și mâna 
dreaptă, apoi făcu un gest scurt să se îndepărteze de sat. Oa- 
menii se puseră în mișcare fără să comenteze, descălecând și 
mânându-și caii în tăcere spre un loc sigur. 

Gawyn crezuse că trecuse peste moartea lui Hammar şi a 
lui Coulin; chiar Bryne îl învățase pe Gawyn că, uneori, câm- 
pul de bătălie îi transforma pe aliați în vrăjmaşi. Gawyn lup- 
tase împotriva foștilor lui mentori şi câștigase. Și gata. 

Cu toate acestea, în ultima vreme, mintea lui părea hotă- 
râtă să dezgroape acele cadavre și să le poarte cu ea. De ce 
acum, după atâta vreme? 

El bănuia că sentimentul de vină avea legătură cu faptul 
că îl înfrunta pe Bryne, primul şi cel mai influent mentor al 
lui în arta războiului. Gawyn clătină din cap în timp ce îşi con- 
ducea calul, botezat „Provocare”, prin peisajul peste care se 
aşternea întunericul; îşi ținea oamenii departe de drum, în 
caz că iscoadele lui Bryne ar fi postat paznici. Cei cincizeci de 
oameni ai lui Gawyn păşeau cât puteau de repede, zgomotul 
făcut de copitele cailor fiind estompat de solul moale al pri- 
măverii. 

Dacă Bryne fusese șocat să descopere o trupă de asalt ca- 
re îi ataca pe călărețţii lui, atunci Gawyn fusese la fel de șocat 
să descopere cele trei stele de pe uniformele bărbaților pe 

care îi omora. Cum recrutaseră vrăjmaşii Turnului Alb cea 
mai strălucită minte militară din tot Andorul? Și, mai întâi de 
toate, de ce se lupta căpitanul-general al Gărzii Reginei cu un 
grup de aes sedai rebele? Acesta ar fi trebuit să fie în Caemlyn 
şi s-o protejeze pe Elayne. 

Facă Lumina ca Elayne să fi ajuns în Andor! Nu putea fi în 
continuare cu rebelele. Nu când ţinutul ei natal nu avea o 
regină. Datoria ei față de Andor era mai importantă decât 
datoria ei față de Turnul Alb. 

„Şi cu datoria ta cum rămâne, Gawyn Trakand?” se între- 
bă el în gând. 

Nu era convins că mai avea o datorie sau onoare. Poate că 
sentimentul de vină pe care îl simţea față de Hammar şi coş- 
marurile lui despre războiul şi moartea de la Fântânile din 
Dumai se datorau faptului că începuse să îşi dea seama înce- 
tul cu încetul că făcuse un jurământ de credinţă taberei gre- 
şite. Le era credincios lui Elayne și lui Egwene. Atunci de ce 
mai ducea o bătălie de care nu îi păsa, ajutând o tabără care - 
după cum se zvonea - se opunea celei pe care o aleseseră 
Elayne şi Egwene? 

„Ele sunt doar alese, își zise el. Elayne și Egwene nu au 
ales această tabără - doar îndeplinesc poruncile primite!” În- 
să lucrurile pe care i le spusese Egwene cu multe luni în ur- 
mă, în Cairhien, sugerau că ea luase decizia de bunăvoie. 

Ea alesese o tabără. Hammar alesese o tabără. Se părea că 
şi Gareth Bryne alesese o tabără. Însă Gawyn își dorea în con- 
tinuare să aparțină ambelor tabere. Această diviziune îi frân- 
gea inima. 

La o oră după ce se îndepărtară de sat, Gawyn dădu ordi- 
nul ca oamenii lui să încalece și să intre pe drum. Nădăjduia 
ca iscoadele lui Bryne să nu se gândească să cerceteze împre- 
jurimile satului. Dacă o făceau, urmele a cincizeci de călăreţi 
ar fi fost greu de ratat. Nu se putea evita acest lucru. Cea mai 
bună soluție acum era să ajungă pe pământ întărit, unde ur- 
mele trecerii lor ar fi ascunse de mii de ani de trafic. Două 
perechi de soldaţi călăreau mai în faţă, iar două perechi ră- 
maseră în urmă, ca să vegheze. Restul călăreau în tăcere, cu 
toate că, acum, caii lor se aflau într-un galop răsunător. Nici- 
unul nu întrebă de ce se retrăgeau, dar Gawyn știa că își pu- 
neau această întrebare, întocmai cum o făcuse şi Jisao. 


Erau oameni buni. Poate prea buni. În timp ce călăreau, 
Rajar îşi aduse calul lângă cel al lui Gawyn. Cu doar câteva 
luni în urmă, Rajar fusese un tânăr oarecare. Dar acum, 
Gawyn nu se putea gândi altfel la el decât ca la un soldat. Un 
veteran. Unii oameni căpătau experiență de-a lungul vieții. 
Alții căpătau experienţă de-a lungul lunilor pe care le petre- 
ceau văzându-și prietenii murind. 

Gawyn îşi ridică privirea spre cer, ducând dorul stelelor. 
Acestea își ascundeau feţele de ochii lui în spatele acelor nori. 
Tot aşa cum aielii îşi ascundeau fețele în spatele vălurilor. 

— Unde am greşit, Rajar? întrebă Gawyn în timp ce călă- 
reau. 

— Unde-am greşit, Seniore Gawyn? întrebă Rajar. Nu știu 
să fi făcut ceva greșit. Nu aveai de unde să știi care sate vor 
alege să inspecteze acea patrulă sau că n-o va lua pe Drumul 
Căruţelor, așa cum ai nădăjduit. Poate că unii oameni sunt 
nedumeriţi, dar a fost bine că ne-am retras. 

— Nu mă refeream la raid, zise Gawyn, clătinând din cap. 
Mă refer la această situație blestemată. Nu ar trebui să fii 
nevoit să participi la raiduri pentru a pune mâna pe provizii 
sau să-ți iroseşti timpul ucigând iscoade; ar fi trebuit să fii 
deja străjerul unei femei proaspăt numite Aes Sedai. 

„lar eu ar trebui să fiu în Caemlyn, cu Elayne.” 

— Roata țese după cum voiește, zise bărbatul mai scund. 

— Ei bine, țesătura ei ne-a băgat într-o văgăună, bombăni 
Gawyn, ridicându-și din nou privirea spre cerul înnorat. lar 
Elaida nu pare prea dornică să ne scoată din ea. 

Rajar îi aruncă o privire plină de reproș lui Gawyn. 

— Metodele Turnului Alb îi aparțin, Seniore Gawyn, la fel 
şi motivele. Nu e treaba noastră să ne îndoim de ea. La ce 
foloseşte dacă un străjer se îndoiește de poruncile primite de 
la aes sedai a sa? E o modalitate bună de a aduce moartea 
asupra amândurora. 

„Nu eşti străjer. Asta-i problema!” Gawyn tăcu. Niciunul 
dintre ceilalți Tineri nu părea să fie năpădit de aceste între- 
bări. Pentru ei, lumea era mult mai simplă. Făceai cum po- 
runceau Turnul Alb şi Suprema Înscăunată Amyrlin. N-avea 
importanță dacă acele porunci păreau menite să-ți aducă 
moartea. 

Trei sute de tineri împotriva unei forțe armate de peste 
cincizeci de mii de soldați căliți în luptă, comandaţi de însuși 
Gareth Bryne? Din voinţa Supremei Înscăunate Amyrlin sau 
nu, aceasta era o capcană a morții. Singurul motiv pentru ca- 
re Tinerii supraviețuiseră atât de mult era pentru că Gawyn 
cunoștea metodele folosite de mentorul său. Știa unde își tri- 
mitea Bryne patrulele și iscoadele și ştia cum să evite mode- 
lele lui de căutare. 

Cu toate acestea, era un efort zadarnic. Gawyn nu avea 
nici pe departe oastea de care era nevoie pentru o forță nimi- 
citoare, mai ales cu Bryne înconjurat de tranşeele asediului 
său. Pe lângă asta, mai exista şi problema serioasă a oştii, 
care ducea lipsă de o linie de aprovizionare. Cum făceau rost 
de hrană? Cumpărau provizii din satele înconjurătoare, dar 
nu suficient de multe ca să se hrănească. Cum puteau căra tot 
ce aveau nevoie şi să se deplaseze îndeajuns de repede ca 
să-şi facă apariţia, fără niciun avertisment, în toiul iernii? 

Atacurile lui Gawyn erau aproape lipsite de importanţă. 
Era de-ajuns să faci pe cineva să creadă că Suprema Înscăuna- 
tă Amyrlin voia să se descotorosească de el şi de Tineri. Înain- 
te de Fântânile din Dumai, Gawyn bănuise că așa stăteau lu- 
crurile. Acum, începea să devină din ce în ce mai sigur. „Cu toa- 
te astea, continui să asculți poruncile ei”, îşi zise în gând. 

Clătină nemulțumit din cap. Iscoadele lui Bryne se apro- 
piau periculos de mult de baza lui de operare, iar Gawyn nu 
putea risca moartea mai multora dintre ei fără să nu se dea 
de gol. Sosise vremea să se întoarcă în Dorian. Poate că suro- 
rile aes sedai de acolo aveau o sugestie referitoare la cum să 
procedeze. 

Se aplecă în șa și continuă să călărească în noapte. „Lu- 
mină, îmi doresc să pot vedea stelele”, gândi el. 


CAPITOLUL 5 


= 


O poveste despre sânge 


Rand străbătu pajiştea verde a conacului, călcată în pi- 
cioare. Flamurile fâlfâiau dinaintea lui, corturile îl înconjurau, 
caii nechezau priponiţi în latura vestică îndepărtată. În aer 
plutea mirosul unei tabere de război eficiente: fumul și aburii 
ce se înălțau din ceaune erau mai pregnante decât izul oca- 
zional de balegă de cal sau al vreunui trup nespălat. 

Oamenii lui Bashere păstrau o tabără ordonată, îndepli- 
nind sute de mici sarcini care ajutau oastea să funcționeze: 
ascuţeau săbiile, ungeau pieile, dregeau șeile, aduceau apă de 
la pârâu. Unii exersau arta atacului în partea stângă, în partea 
cealaltă a pajiștii, în spaţiul dintre rândurile de corturi și co- 
pacii răzleți ce creșteau de-a lungul pârâului. Soldaţii ţineau 
lăncile lucioase la nivelul corpului în vreme ce caii lor călcau 
în picioare pământul noroios, formând o brazdă lungă. Aceste 
manevre nu numai că îi ajutau să își perfecționeze mișcările, 
dar ţineau și caii în formă. 

Ca de obicei, Rand era urmat de un alai. Fecioarele erau 
gărzile lui, iar aielii îi priveau pe soldaţii saldaeani cu cir- 
cumspecție. Lângă el, erau câteva aes sedai. Mai nou, acestea 
erau mereu prin preajma lui. Pânza nu avea loc pentru insis- 
tenţele lui de odinioară ca toate surorile aes sedai să fie ținu- 
te la distanță. Aceasta se țesea pe măsură ce Roata se învârtea, 
iar experiențele dovediseră că Rand avea nevoie de aceste 

aes sedai. Nu mai avea importanţă ce îşi dorea el. Acum, în- 
țelegea acest lucru. 

Exista puţină alinare în faptul că multe dintre aceste aes 
sedai din tabăra lui îi juraseră credinţă. Toată lumea știa că 
surorile aes sedai își respectau propriile legăminte în felul lor 
şi că ele hotărau cerinţele „loialităţii” lor față de el. 

Elza Penfell, care îl însoțea în această zi, se număra prin- 
tre acelea care îi juraseră credință. Făcea parte din Ajah Ver- 
de și avea o față care putea fi considerată frumoasă dacă nu 
recunoşteai calitatea fără vârstă care o marca drept aes se- 
dai. Era plăcută pentru o aes sedai, în ciuda faptului că dădu- 
se o mână de ajutor la răpirea lui Rand şi la închiderea lui în 
acea cutie vreme de mai multe zile, din care fusese scos doar 
pentru a încasa câte o bătaie. 

Într-un colţ al minţii lui, Lews Therin mârâi. 

Toate acestea erau de domeniul trecutului. Elza jurase 
credință. Acest lucru era îndeajuns ca să îi îngăduie lui Rand 
să o folosească. Cealaltă femeie care îl slujea în ziua aceea era 
mai puţin previzibilă; făcea parte din suita Cadsuanei. Corele 
Hovian - o Galbenă zveltă, cu ochi albaștri și păr negru şi ne- 
ascultător, care zâmbea mereu - nu făcuse niciun legământ 
să dea ascultare poruncilor lui. Cu toate acestea, el era tentat 
să se încreadă în ea, deoarece, odinioară, ea încercase să îi sal- 
veze viața. Doar datorită ei, Rand supravieţuise lui Samitsu şi 
lui Damer Flinn. Una din cele două răni din partea laterală a 
lui Rand, care nu se vindeca - un dar oferit de pumnalul bles- 
temat al lui Padan Fain -, era o reamintire constantă a acelei 
zile. Durerea neîncetată provocată de acel rău purulent se 
suprapunea peste durerea pe care i-o provoca rana veche de 
dedesubt, cea cu care se pricopsise Rand când se luptase cu 
Ishamael cu multă vreme în urmă. 

În curând, dintr-una din ele - poate din amândouă - va 
curge sângele lui Rand pe stâncile muntelui Shayol Ghul. El 
nu era sigur dacă acestea îl vor omori sau nu; cum existau 
factori atât de mulţi şi de variaţi care se întreceau să îi ia via- 
ţa lui Rand, nici măcar Mat nu ar fi știut pe care să parieze cel 
mai mult. 

De îndată ce Rand se gândi la Mat, culorile i se învolbura- 
ră minte, materializându-se într-o imagine a unui bărbat sub- 
tire, cu ochi căprui, care purta o pălărie cu boruri largi și arunca 


zarurile dinaintea unui grup mic de soldați care priveau. Mat 
rânjea şi părea să se dea în spectacol, lucru deloc neobișnuit, 
cu toate că nu părea să existe vreo monedă trecută dintr-o 
mână într-alta pentru aruncările lui. 

Viziunile îi apăreau ori de câte ori se gândea la Mat sau la 
Perrin, iar Rand încetase să le mai alunge. Nu cunoştea cauza 
acestor viziuni; poate era firea lui de ta'veren care interacți- 
ona cu ceilalți doi tavveren din satul lui natal. Indiferent care 
era motivul, se folosea de el. Doar o altă unealtă. Se părea că 
Mat era în continuare cu Oastea, dar nu mai campa într-un 
ținut împădurit. Era greu să își dea seama din acel unghi, dar 
acesta părea să se afle undeva dincolo de zidurile unui oraș. 
Cel puţin, acela era un drum mare ce se zărea puțin mai în- 
colo. Rand nu o mai văzuse de ceva vreme pe femeia minionă, 
cu pielea tuciurie, însoțindu-l pe Mat. Cine era? Unde dispă- 
ruse? 

Viziunea începu să se estompeze. Nădăjduia că Mat avea 
să se întoarcă la el în curând. Va avea nevoie de Mat și de abi- 
litățile lui tactice la Shayol Ghul. 

Unul dintre intendenţii lui Bashere - un bărbat cu musta- 
tă deasă, crăcănat și îndesat - îl zări pe Rand şi se apropie de 
el cu pași repezi. Rand îi făcu semn saldaeanului să plece; nu 
se putea concentra la rapoarte despre provizii în momentul 
acela. Intendentul salută imediat şi se retrase. Odinioară, 
poate că Rand s-ar fi mirat de cât de repede îi erau ascultate 
poruncile, dar nu mai era cazul. Era bine ca soldaţii să ascul- 
te. Rand era rege, cu toate că, în acel moment, nu purta Co- 
roana de Săbii. 

Rand străbătu pajiştea verde, care acum era plină de cor- 
turi şi rânduri de cai priponiți. leşi din tabără, trecând de 
zidul neterminat de pământ. Aici, pinii acopereau pantele 
domoale ale dealului. Ascuns într-un pâlc de copaci, aflat în 
partea dreaptă, se afla perimetrul pentru topirea-n-văzduh, o 
porțiune pătrată de pământ împrejmuită cu sfoară pentru a 
oferi un loc sigur pentru porți. 

Una atârna în aer în acea clipă, o deschidere ce dădea 
spre un alt loc. Un grup mic de oameni trecea prin ea, păşind 
pe solul acoperit cu conuri de pin. Rand vedea împletiturile 
care formau poarta; aceasta fusese făurită cu ajutorul 
saidinului. 

Majoritatea oamenilor care alcătuiau acel grup purtau 
veșmintele colorate specifice Oamenilor Mării - bărbații cu 
piepturile dezvelite, în ciuda aerului răcoros de primăvară, 
femeile în bluze largi, viu colorate. Toţi purtau pantaloni şi 
toți aveau cercei în urechi și în nas, complexitatea podoabe- 
lor sugerând statutul pe care îl avea fiecare dintre ei. 

În timp ce el îi aștepta pe Oamenii Mării, unul dintre sol- 
dații care păzeau perimetrul topirii-n-văzduh se apropie de 
Rand cu o scrisoare sigilată. Scrisoarea era trimisă printr-un 
asha'man de una dintre persoanele de interes ale lui Rand de 
la răsărit. Într-adevăr, când o deschise, descoperi că era de la 
Darlin, regele tairen. Rand îi lăsase ordine să strângă o oaste 
şi să se pregătească să mărșăluiască în Arad Doman. Oastea 
era strânsă de ceva vreme, iar Darlin își punea întrebări - din 
nou - cu privire la ordinele lui. Nimeni nu făcea pur și simplu 
ce i se spunea să facă? 

— Trimite un mesager, îi spuse Rand soldatului, dosind 
nervos scrisoarea. Spune-i lui Darlin să continue recrutarea. 
Vreau să înroleze orice tairen care ştie să ţină în mână o sa- 
bie și fie să îl pregătească pentru luptă, fie să îl pună să lu- 
creze la forjă. Ultima Bătălie este aproape. Foarte aproape. 

— Da, Seniore Dragon, zise soldatul, salutând. 

— Spune-i că voi trimite un asha'man atunci când voi 
vrea să se pună în mişcare, adăugă Rand. Încă am de gând să 
îl folosesc în Arad Doman, dar, mai întâi, vreau să văd ce au 
descoperit aielii. 

Soldatul făcu o plecăciune şi plecă. Rand se întoarse spre 
Oamenii Mării. Una dintre ei se apropie de el. 

— Coramoor, zise ea, încuviințând din cap. 

Harine era o femeie frumoasă, de vârstă mijlocie, cu fire 
albe în păr. Bluza ei Atha'an Miere era de un albastru-deschis, 
îndeajuns de colorată ca să impresioneze un pribeag, şi avea 
un număr impresionant de cinci cercuri din aur în fiecare 
ureche, precum și un lanț de nas pe care stăteau înșirate 
medalioane din aur. 

— Nu m-am așteptat să vii şi să ne întâmpini în persoană, 
continuă Harine. 

— Am nişte întrebări pentru voi care nu mai pot aştepta. 

Harine părea mirată. Era ambasadoarea Oamenilor Mării 
pentru Coramoor, numele dat de ei lui Rand. Aceștia erau 


supăraţi pe Rand pentru săptămânile pe care le petrecuse el 
fără o gardă de corp din neamul Oamenilor Mării - el făgădu- 
ise să țină una lângă el tot timpul -, cu toate acestea, Logain 
pomenise despre faptul că aceştia șovăiseră în a o trimite 
înapoi pe Harine. Care era motivul? Ea ajunsese la un rang 
mai înalt, devenind astfel prea importantă ca să îi mai slu- 
jească lui? Putea fi cineva atât de important, încât să nu îi mai 
slujească Coramoorului? Puţine lucruri legate de Oamenii 
Mării aveau vreo noimă pentru el. 

— Îţi voi răspunde dacă voi putea, zise Harine pe un ton 
precaut. 

În spatele ei, cărăuşii mutară restul lucrurilor ei prin poar- 
tă. Flinn se afla pe partea cealaltă, ţinând portalul deschis. 

— Bine, zise Rand, păşind înainte şi înapoi în faţa ei în 
timp ce vorbea. 

Uneori, el se simțea atât de obosit - frânt de oboseală - 
încât ştia că trebuia să meargă mai departe. Să nu se opreas- 
că niciodată. Dacă se oprea, vrăjmașii lui aveau să îl găsească. 
Fie aceştia, fie sfârşeala pe care o simţea, atât mintală, cât şi 
fizică, aveau să îl doboare. 

— Ambarcaţiunile noastre sunt rapide, zise Harine pe un 
ton iritat, dar este o distanță mare de străbătut, iar noi tre- 
buie să trecem prin mări stăpânite de seanchani. Invadatorii 
au depus extrem de multe eforturi în patrulele lor, iar am- 
barcațiunile noastre au fost nevoite să întoarcă și să fugă din 
calea lor de mai multe ori. Te-ai așteptat să-ți putem aduce 
hrana cât ai clipi din ochi? Poate că confortul acestor porți 
te-a făcut să-ți pierzi răbdarea, Coramoor. Va trebui să ne 
ocupăm noi de situația reală a transportului și a războiului 
dacă n-o vei face tu. 

Tonul ei sugera că, în acest caz, el va trebui să se ocupe de 
această situaţie. 

— Mă aştept la rezultate, zise Rand, clătinând din cap. Mă 
aştept să nu existe întârzieri. Ştiu că nu îţi place să fii obligată 
să îți ţii partea de înțelegere, dar nu voi accepta întârzieri ca să 
demonstrez ceva. Oamenii mor din cauza încetinelii voastre. 

Harine arăta de parcă tocmai primise o palmă. 

— Sunt sigură, zise ea, că Coramoor nu insinuează că nu 
vom îndeplini partea noastră de înțelegere. 

Oamenii Mării erau încăpățânațţi și mândri, iar stăpânele 
valurilor mai mult decât majoritatea. Erau ca o întreagă rasă 
de aes sedai. El șovăi. „N-am s-o insult astfel, doar pentru că 
sunt frustrat din cauza altor lucruri.” 

— Nu, zise el în cele din urmă. Nu, nu insinuez acest lucru. 
Spune-mi, Harine, ai fost pedepsită mult pentru că ai fost de 
acord cu înțelegerea noastră? 

— Am fost atârnată de glezne goală-pușcă şi biciuită până 
n-am mai putut să ţip. 

De îndată ce rosti aceste cuvinte, ea făcu ochii mari de ui- 
mire. Adeseori, atunci când erau influenţaţi de firea de tavveren 
a lui Rand, oamenii spuneau lucruri pe care nu aveau de gând 
să le recunoască. 

— Atât de aspru? zise Rand, sincer surprins. 

— N-a fost atât de rău pe cât putea să fie. Mi-am păstrat 
statutul de stăpână a valurilor pentru clanul meu. 

Dar era limpede că fusese foarte umilită sau îndurase mult 
toh sau ce o fi numind „onoare” blestemaţii ăștia de Oameni 
ai Mării. Chiar şi-atunci când nu era de față, el provoca dure- 
re și suferință! 

— Mă bucur că te-ai întors, se forţă el să zică. 

Nu zâmbi, dar folosi un ton mai blând. Doar atât putea face. 

— Gândirea ta raţională m-a impresionat, Harine. 

Ea încuviință din cap, în semn de mulțumire. 

— Ne vom ţine de cuvânt, Coramoor. N-ai teamă. 

Lui îi veni în minte altceva, una dintre întrebările inițiale 
pe care voise săi le pună. 

— Harine, aș vrea să îţi pun o întrebare oarecum delicată 
despre neamul tău. 

— Poţi întreba, zise ea pe un ton precaut. 

— Cum îi tratează Oamenii Mării pe bărbaţii care pot 
conduce? 

Ea şovăi. 

— Acesta nu este un lucru ce trebuie cunoscut de cei de 
pe uscat. 

Rand o privi în ochi. 

— Dacă vei fi de acord să-mi dai un răspuns, atunci îţi voi 
răspunde şi eu la o întrebare. 

Cea mai bună cale de a te înțelege cu Atha'an Miere nu era 
să insiști sau să foloseşti violenţa, ci să oferi ceva la schimb. 


Ea tăcu. 

— Dacă îmi vei da două răspunsuri, voi răspunde şi eu, 
zise ea. 

— Sunt de acord doar cu o întrebare, Harine, zise el, ridi- 
când un deget. Dar promit să îți răspund cât voi putea de 
sincer. Este un târg corect, iar tu ştii asta. Stau prost cu răb- 
darea chiar acum. 

Harine își duse degetele la buze. 

— De acord, atunci. Pe Lumină. 

— De acord, zise Rand. Pe Lumină. Întrebarea mea? 

— Bărbațţilor care pot conduce li se dă de ales, zise Harine. 
Fie aleg să pășească peste bordul vasului lor, ţinând în brațe 
un bolovan, care le este legat și de picioare, fie pot fi lăsați pe 
o insulă pustie, fără mâncare sau apă. Cea de-a doua este con- 
siderată a fi cea mai ruşinoasă alegere; cu toate acestea, câți- 
va o aleg, doar pentru a mai trăi o perioadă scurtă de timp. 

Adevărul fie spus, nu era mare deosebire față de ceea le 
făcea neamul lui în ceea ce privea domolirea bărbaților. 

— Saidinul este curat acum, îi spuse el. Obiceiul acesta 
trebuie să înceteze. 

Ea îşi țuguie buzele, privindu-l. 

— Omul... tău a vorbit despre asta, Coramoor. Unora le 
greu să accepte. 

— Este adevărat, zise el pe un ton ferm. 

— Nu mă îndoiesc că tu crezi că este așa. 

Rand scrâșni din dinţi, înăbuşindu-și o altă explozie de fu- 
rie și strângându-şi pumnii. El curățase pata! El, Rand al'Thor, 
săvârşise o faptă care nu mai fusese săvârșită din Vârsta Le- 
gendelor. Și cum era văzută? Cu suspiciune și îndoială. Mulţi 
presupuneau că el începea să înnebunească şi, prin urmare, 
vedea o „curăţare” care nu se întâmplase cu adevărat. 

Bărbaţilor care puteau conduce Puterea nu li se acorda 
niciodată încredere. Cu toate acestea, ei erau singurii care 
puteau confirma ce spunea Rand! El își imaginase bucurie și 
uimire în fața acestei izbânzi, dar ar fi trebuit să ştie mai bine. 
Cu toate că bărbaţii aes sedai fuseseră cândva la fel de res- 
pectați ca femeile aes sedai, acest lucru se întâmplase cu mult 
timp în urmă. Vremea lui Jorlen Corbesan se pierduse în ne- 
gura timpului. Oamenii nu își mai aminteau acum decât de 
Frângere şi de Nebunie. 

Îi urau pe bărbaţii care conduceau. Cu toate acestea, ur- 
mându-l pe Rand, aceştia slujeau unuia. Nu vedeau nepotri- 
virea? Cum îi putea convinge că nu mai exista niciun motiv să 
îi ucidă pe bărbaţii care puteau îmbrățişa Puterea Supremă? 
El avea nevoie de ei! Păi, putea exista un alt Jorlen Corbesan 
chiar printre bărbaţii pe care Oamenii Mării îi azvârleau în 
ocean! 

El încremeni. Jorlen Corbesan fusese unul dintre cei mai 
talentaţi aes sedai înainte de Frângere, un bărbat care făurise 
unele dintre cele mai uimitoare ter'angreale pe care le văzuse 
vreodată Rand. Doar că Rand nu le văzuse. Acestea erau 
amintirile lui Lews Therin, nu ale lui. Centrul de ceremonii al 
lui Jorlen din Sharom fusese distrus - iar el fusese ucis - de o 
reacție violentă a Puterii din Puţ. 

„O, lumină, gândi Rand cu disperare. Încep să mă pierd. 
Încep să mă pierd în el.” 

Cel mai înspăimântător lucru era că Rand nu își mai dorea 
îl alunge pe Lews Therin. Acesta știuse cum să sigileze puțul 
chiar dacă într-un mod imperfect, însă Rand nu ştiuse ce avea 
de făcut. Siguranţa lumii putea depinde de amintirile unui 
nebun mort. 

Mulţi dintre oamenii din preajma lui Rand părură șocați, 
iar în ochii Harinei se citi atât stânjeneală, cât și o ușoară 
spaimă. El își dădu seama că iar bodogănise şi încetă brusc. 

— Îţi accept răspunsul, zise el cu răceală. Ce întrebare ai 
să-mi pui? 

— Am s-o pun mai târziu, zise ea. Odată ce voi avea timp 
să mă gândesc la ea. 

— Cum doreşti. El se întoarse, urmat de alaiul lui de aes 
sedai, Fecioare şi slujitori. Gărzile perimetrului topirii-n-văz- 
duh te vor conduce în odaia ta și îți vor căra bagajele. Acestea 
formau un adevărat munte. Flinn, la mine! 

Asha'manul mai în vârstă sări prin poartă, făcându-le semn 
ultimilor hamali să se întoarcă la debarcaderele de pe partea 
cealaltă. El lăsă portalul să se transforme într-o dungă de lu- 
mină şi să se stingă, apoi o luă în grabă după Rand. Îi oferi o 
privire şi un zâmbet Corelei, care îl legase ca străjer al ei. 

— Îmi cer iertare pentru că a durat atâta vreme să mă în- 
torc, Seniore Dragon. 


Flinn avea o față tăbăcită şi doar câteva fire în cap. Adu- 
cea mult cu unii dintre fermierii pe care îi cunoscuse Rand în 
Emond's Field, cu toate că acesta fusese soldat mai toată via- 
ţa lui. Flinn venise la Rand pentru că voia să învețe tămădui- 
rea, în schimb, Rand îl transformase într-o armă. 

— Ai făcut cum ţi s-a poruncit, zise Rand, făcând cale-ntoar- 
să spre pajiște. 

Voia să dea vina pe Harine pentru toate relele din lumea 
întreagă, dar acest lucru nu era corect. Avea nevoie de o me- 
todă mai bună, o metodă prin care să facă pe toată lumea să 
înțeleagă. 

— Nu am excelat niciodată în făurirea porților, continuă 
Flinn. Nu ca Androl. Trebuia să... 

— Flinn, zise Rand, întrerupându-l. Ajunge! 

Asha'manul se îmbujoră. 

— Iertare, Seniore Dragon. 

Corele, care se afla în partea laterală, râse uşor și îl bătu 
pe umăr pe Flinn. 

— Nu-l băga în seamă, Damer, zise ea, cu un accent 
murandian melodios. A fost morocănos toată dimineața. 

Rand îi aruncă o privire furioasă, însă ea doar zâmbi cu 
bunăvoință. Indiferent care era părerea generală a surorilor 
aes sedai despre bărbaţii care puteau conduce, cele care le- 
gaseră asha'mani ca străjeri ai lor păreau la fel de protectoa- 
re cu ei ca mamele cu copiii lor. Ea îl legase pe unul dintre 
oamenii lui, dar asta nu schimba faptul că Flinn era unul din- 
tre oamenii lui. În primul rând, acesta era asha'man, apoi era 
străjer. 

— Tu ce părere ai, Elza? întrebă Rand, întorcându-şi aten- 
ţia de la Corele la cealaltă Aes Sedai. Despre pată și despre 
ce-a zis Harine? 

Femeia cu fața rotundă șovăi. Pășea ţinându-și mâinile la 
spate, rochia ei verde-închis fiind scoasă în evidență doar de 
câteva broderii subtile. Folositor, pentru o aes sedai. 

— Dacă Seniorul Dragon spune că pata a fost curățată, zi- 
se femeia cu băgare de seamă, atunci cu siguranţă nu se cuvi- 
ne să îți exprimi îndoiala față de spusele lui în prezenţa altora. 

Rand făcu o grimasă. Era un răspuns specific unei aes se- 
dai, cu siguranţă. Cu sau fără legământ, Elza făcea ce voia. 

— O, amândouă am fost acolo, în Shadar Logoth, zise Co- 
rele, dându-și ochii peste cap. Am văzut ce-ai făcut, Rand. 
Şi-apoi, simt puterea masculină prin dragul meu Damer 
atunci când ne legăm. S-a schimbat. Pata a dispărut. E limpe- 
de ca lumina zilei, cu toate că a conduce jumătatea masculină 
este ca și când te-ai lupta cu o tornadă vara. 

— Da, zise Elza, dar oricum ar fi, trebuie că îţi dai seama 
cât de greu le este celorlalți să creadă acest lucru, Seniore 
Dragon. În Vremea Nebuniei, oamenii au avut nevoie de de- 
cenii întregi ca să accepte că bărbaţii aes sedai erau osândiți 
să îşi piardă mințile. Cel mai probabil vor avea nevoie de mai 
mult timp ca să își învingă neîncrederea, cum aceasta este 
înrădăcinată de atâta vreme. 

Rand scrâşni din dinţi. Ajunsese la un dâmb în partea la- 
terală a taberei, chiar lângă zidul de pământ. Urcă până în 
vârf, urmat de aes sedai. Aici fusese ridicată o platformă din 
lemn - un foişor de foc pentru lansarea săgețţilor peste zidul 
din pământ. 

Rand se opri în vârful dâmbului, iar Fecioarele îl înconju- 
rară. El abia dacă îi observă pe soldaţii care îl salutară când 
privi spre tabăra saldaeană, cu rândurile sale ordonate de 
corturi. 

Doar asta avea să lase moştenire lumii? O pată curățată și 
bărbați care erau în continuare uciși sau exilați pentru o în- 
zestrare pe care o aveau? El legase majoritatea națiunilor de 
el. Cu toate acestea, știa prea bine că cu cât legai mai strâns 
un balot, cu atât mai tare aveau să plesnească sforile atunci 
când erau tăiate. Ce se va întâmpla când el murea? Războaie 
şi distrugeri care să egaleze Frângerea? El nu reuşise să dea o 
mână de ajutor ultima dată, căci nebunia şi durerea cauzată 
de moartea Ilyenei îl mistuiseră. Ar putea împiedica ceva ase- 
mănător de data aceasta? Avea de ales? 

El era taveren. Pânza se îndoia şi se mula după el. Cu toa- 
te acestea, învățase repede un lucru de când era rege: cu cât 
aveai mai multă autoritate, cu atât mai puţin control aveai 
asupra propriei vieți. Datoria era, într-adevăr, mai grea decât 
un munte; îi forța mâna la fel de des ca profeţiile. Sau amân- 
două erau unul şi același lucru? Datoria şi profeția? Firea lui 
de ta'veren şi locul său în istorie? Putea să îşi schimbe viaţa? 


Putea lăsa în urma lui o lume mai bună, în locul unor popoare 
speriate, decimate şi sângerânde? 

Privi tabăra, oameni care mişunau de colo-colo, îndepli- 
nindu-şi sarcinile, caii scurmând pământul cu boturile în că- 
utarea unor petice cu iarbă uscată care nu fusese deja rume- 
gată până la rădăcină. Cu toate că Rand poruncise ca oastea 
aceasta să călătorească lejer, tot existau ţiitori ai taberei. Fe- 
mei care găteau și spălau rufele, fierari şi potcovari care 
aveau grijă de cai și de echipamente, băiețandri care duceau 
mesaje și care erau instruiți cum să mânuiască armele. 
Saldaea făcea parte din Ținuturile de Hotar, iar lupta era un 
mod de viață pentru acești oameni. 

— Îi invidiez uneori, zise Rand în şoaptă. 

— Seniore? întrebă Flinn, venind lângă el. 

— Pe oamenii din această tabără, zise Rand. Fac ceea ce li 
se spune şi muncesc zi de zi respectând ordinele. Ordine 
stricte, uneori. Dar că primesc sau nu porunci, oamenii aceia 
sunt mai liberi decât mine. 

— Decât tine, Seniore? zise Flinn, frecându-şi faţa tăbăcită 
cu un deget îmbătrânit. Eşti cel mai puternic bărbat în viaţă! 
Eşti ta veren. Până şi Pânza se supune voinţei tale, cred! 

Rand clătină nemulțumit din cap. 

— Lucrurile nu merg aşa, Flinn. Oamenii de colo, oricare 
dintre ei ar putea să încalece și să plece pur şi simplu. Să fu- 
gă, dacă au chef. Să lase bătălia în seama altora. 

— Am cunoscut câţiva saldaeani în viața mea, Seniore, zi- 
se Flinn. lartă-mă, dar mă îndoiesc că vreunul dintre ei ar fa- 
ce asta. 

— Dar ar putea, zise Rand. Este posibil. În ciuda legilor și 
a jurămintelor lor, ei sunt liberi. Eu par că fac ceea ce doresc, 
dar sunt legat atât de strâns, încât legătorile îmi taie carnea. 
Puterea și influența mea n-au nicio însemnătate în faţa sorții. 
Libertatea mea nu este decât o iluzie, Flinn. Așadar, îi invidi- 
ez. Uneori. 

Flinn îşi împreună mâinile la spate, evident nesigur cum 
ar trebui să răspundă. 

„Toţi facem ceea ce trebuie să facem, se auzi vocea 
Moirainei din negura amintirilor sale. Așa cum hotărăște Pân- 
za. Unii sunt mai puţin liberi decât alții. Nu are importanță 

dacă alegem sau suntem aleşi. Ce trebuie să se întâmple se 
întâmplă.” 

Ea înțelesese. „Mă străduiesc, Moiraine, zise el în gând. Voi 
face ceea ce trebuie făcut.” 

— Seniore Dragon! strigă o voce. 

Rand se întoarse în direcția din care se auzise vocea şi 
văzu o iscoadă a lui Bashere urcând în fugă dâmbul. Precaute, 
fecioarele îi îngăduiră bărbatului tânăr, cu părul negru, să se 
apropie. 

— Seniore, zise iscoada, salutând. Există aieli la marginea 
taberei. I-am zărit pe doi dintre ei pândind de după copaci, 
cam la vreo jumătate de milă pe pantă în jos. 

Fecioarele începură pe loc să-și miște mâinile, comuni- 
când în limbajul clandestin al semnelor. 

— Ţi-a făcut cu mâna vreunul dintre acei aieli, soldat? în- 
trebă Rand pe un ton sec. 

— Seniore? întrebă bărbatul. De ce-ar face asta? 

— Sunt aieli. Dacă i-ai zărit, înseamnă că ei şi-au dorit as- 
ta, iar asta înseamnă că sunt aliaţi, nu vrăjmași. Informează-l 
pe Bashere că ne vom întâlni în scurt timp cu Rhuarc și cu 
Bael. A sosit vremea să protejăm ţinutul Arad Doman. 

Sau, poate, sosise vremea să îl distrugă. Uneori era greu 
să faci diferenţa. 


Merise grăi: 

— Planurile lui Graendal. Mai spune-mi încă o dată ce știi 
despre ele. 

Înalta aes sedai - din Ajah Verde, precum Cadsuane în- 
săşi - păstră o expresie severă, ținându-şi braţele încrucișate 
la piept. Avea un pieptăn argintiu înfipt în părul ei negru, în 
partea laterală. 

Tarabonera era o alegere bună pentru a conduce interoga- 
toriul. Sau, cel puţin, a fost cea mai bună alegere a Cadsuanei. 
Merise nu trăda niciun semn de disconfort pentru că se afla 
atât de aproape de cea mai temută ființă din toată creația şi 
nu înceta cu întrebările. Totuși, se străduia prea tare să arate 
cât de severă era. Felul în care părul îi era strâns în coc, de 
pildă, sau felul în care se împăuna cu străjerul ei asha'man. 

Odaia se afla la catul al doilea al conacului domani al lui 
Rand al'Thor, peretele exterior fiind construit din bușteni groși 


şi rotunzi de pin, iar pereții interiori din scânduri, toate având 
aceeaşi culoare întunecată. Odaia aceasta, care odinioară ser- 
vise ca dormitor, fusese golită de aproape toate piesele de 
mobilier; nu exista nici măcar un covor care să acopere po- 
deaua din lemn șlefuit. De fapt, singurul mobilier care se mai 
afla acum acolo era jilțul robust în care şedea Cadsuane. 

Cadsuane sorbea din ceai, afişând în mod vădit o atitudi- 
ne calmă. Era un lucru important, mai ales atunci când era 
departe de a fi calmă pe dinăuntru. În acel moment, de pildă, 
Cadsuanei îi venea să zdrobească ceaşca de ceai în mâini, 
apoi să petreacă, poate, o oră sau mai bine călcând cioburile 
în picioare. 

Ea mai luă o gură de ceai. 

Motivul frustrării ei - şi obiectul interogatoriului condus 
de Merise - atârna în aer, ţinută cu capul în jos de împletitu- 
rile de Aer, cu mâinile legate la spate. Prizoniera avea părul 
scurt şi ondulat şi pielea închisă la culoare. Pe fața ei se citea 
o expresie a seninătăţii care o egala pe cea a Cadsuanei, în 
ciuda situaţiei în care se afla. Înveşmântată într-o rochie sim- 
plă maro, al cărei tiv era ţinut în sus în jurul picioarelor de o 
împletitură de Aer, astfel încât să nu îi ascundă fața, legată și 
despărțită de Izvor, prizoniera părea cumva că ea deținea 
controlul. 

Merise stătea în picioare în fața prizonierei. Narishma se 
sprijini cu spatele de perete; singurul, în afară de ele, care se 
mai afla în odaie. 

Cadsuane nu conducea interogatoriul; nu încă. A lăsa pe 
altcineva s-o facă era în avantajul ei; acest lucru îi îngăduia să 
cugete și să plănuiască. În afara camerei, Erian, Sarene și 
Nesune țineau scutul prizonierei. Erau două în plus față de 
câte era nevoie în mod obișnuit. 

Nu îți puteai asuma niciun risc atunci când venea vorba 
despre rătăciți. 

Prizoniera lor era Semirhage. Un monstru pe care mulți îl 
considerau doar o legendă. Cadsuane nu știa câte dintre po- 
veştile despre femeie erau adevărate. Dar ştia că Semirhage 
nu putea fi intimidată, tulburată sau manipulată uşor. lar asta 
era problema. 

— Ei bine? întrebă Merise pe un ton poruncitor. Întreba- 
rea mea este: ai un răspuns? 


125 


126 


Semirhage o privi pe Merise, în vocea ei simțindu-se un 
dispreţ glacial când grăi: 

— Ştii ce se întâmplă cu un bărbat atunci când sângele îi 
este înlocuit cu altceva? 

— Eu n-am... 

— Moare, fireşte, zise Semirhage, întrerupând-o pe Merise 
cu niște cuvinte ca niște pumnale. Moartea survine adeseori 
imediat, iar moartea rapidă nu prea stârneşte interesul. Din 
experimente, am descoperit că anumite soluții pot înlocui 
sângele în mod eficient, permițându-i individului să trăiască 
o perioadă scurtă de timp după transfuzie. 

Ea tăcu. 

— Răspunde la întrebare, zise Merise, altminteri vei fi 
atârnată iar dincolo de fereastră și... 

— Transfuzia în sine necesită folosirea Puterii, fireşte, o 
întrerupse din nou Semirhage. Alte metode nu sunt îndeajuns 
de rapide. Chiar eu am inventat împletitura. Pot scoate pe loc 
sângele dintr-un trup şi să îl depozitez într-un recipient, luând 
în același timp soluţia şi introducând-o în venele acestuia. 

Merise scrâșni din dinţi, aruncându-i o privire lui Narishma. 
Asha'manul purta o haină și pantaloni negri, ca de obicei, iar 
părul lung și negru îi era împletit în cosiţe care se terminau 
cu niște clopoței. El stătea rezemat de peretele de bușteni. 
Avea o față de băiat, dar care devenea din ce în ce mai ame- 
nințătoare Poate că acest lucru se datora faptului că se antre- 
na împreună cu ceilalți străjeri ai Merisei. Sau poate se dato- 
ra faptului că se asocia cu oameni care interogau un rătăcit. 

— Avertismentul meu..., începu din nou Merise. 

— Un subiect a supravieţuit o oră întreagă după transfu- 
zie, zise Semirhage pe un ton calm, colocvial. O consider ca 
fiind una dintre cele mai mari victorii ale mele. A simţit du- 
rere în tot acest timp, fireşte. Durere adevărată, agonie, pe 
care a putut-o simți în fiecare venă din trupul său, până la 
cele aproape invizibile din degete. Nu știu să mai existe o cale 
prin care să provoci atâta suferință fiecărei părţi a corpului în 
acelaşi timp. 

Ea o privi în ochi pe Merise. 

— Am să-ți arăt împletitura într-o bună zi. 

Merise păli uşor la faţă. 


Printr-o mișcare a mâinii, Cadsuane împleti un scut de Aer 
în jurul capului lui Semirhage ca să o împiedice să audă, apoi 
împleti Foc şi Aer în două sfere mici de lumină, pe care le 
puse drept în fața ochilor Rătăcitei. Luminile nu erau îndea- 
juns de strălucitoare ca să orbească sau să dăuneze ochilor, 
dar aveau s-o împiedice să vadă. Era un truc special al 
Cadsuanei; prea multe surori se gândeau să asurzească un 
prizonier, dar îi îngăduiau să privească. Nu ştiai niciodată ci- 
ne învățase să citească pe buze, iar Cadsuane nu o subestima 
pe actuala ei prizonieră. 

Merise îi aruncă o privire Cadsuanei, cu o scânteiere fu- 
rioasă în ochi. 

— Pierdeai controlul asupra ei, zise Cadsuane pe un ton 
calm, aşezând ceașca de ceai pe podea, lângă scaunul ei. 

Merise şovăi, apoi încuviință din cap, părând cu adevărat 
furioasă. Cel mai probabil pe ea însăși. 

— Nimic nu funcționează în cazul acestei femei, zise ea. 
Nu își schimbă niciodată tonul vocii, indiferent ce i-am face. 
Orice pedeapsă care îmi vine în minte nu aduce decât alte 
amenințări. Fiecare mai oribilă decât cealaltă de dinainte! 
Lumină! 

Ea scrâşni din dinţi din nou, încrucișându-și din nou bra- 
tele pe piept şi inspirând adânc pe nas. Narishma se îndreptă 
ca şi când ar fi vrut să meargă la ea, însă ea îi făcu semn să se 
oprească. Merise era potrivit de fermă cu străjerii ei, cu toate 
că răbufnea la oricine care încerca să îi pună la punct. 

— O putem frânge, zise Cadsuane. 

— Putem, Cadsuane? 

— Ptiu! Fireşte că putem. Este o ființă umană, la fel ca noi toți. 

— Adevărat, zise Merise. Totuşi, a trăit trei mii de ani. Trei 
mii, Cadsuane. 

— A petrecut mare parte din acest timp întemnițată, zise 
Cadsuane, pufnind cu dispreţ. Secole întregi închisă în temni- 
ţa Celui Întunecat, cel mai probabil în stare de transă sau de 
hibernare. Dacă scădem aceşti ani, nu este mai în vârstă decât 
oricare dintre noi. Puțin mai tânără decât unele, îmi închipui. 

Era o aducere aminte subtilă referitoare la vârsta ei, un 
subiect arareori discutat de surorile aes sedai. Întreaga dis- 
cuție despre vârstă era, de fapt, un indiciu despre cât de in- 
confortabil o făcea să se simtă rătăcita pe Merise. Surorile aes 

sedai se pricepeau la a părea calme, însă exista un motiv pen- 
tru care Cadsuane le ţinea dincolo de ușa odăii pe cele care 
țineau scutul. Lăsau prea mult să se vadă. Până și Merise, ca- 
re, de obicei, era de neclintit, își pierdea stăpânirea de sine 
prea adesea în timpul acestor interogatorii. 

Fireşte, Merise şi celelalte - la fel ca toate femeile din Turn 
în ultima vreme - încă nu reuşeau să se poarte ca o aes sedai. 
Acestor aes sedai mai tinere le fusese îngăduit să devină 
blânde și slabe, înclinate spre ciorovăială. Unele se lăsau pă- 
călite și îi jurau credinţă lui Rand al'Thor. Uneori, Cadsuane 
își dorea să le trimită pur și simplu pe toate să facă penitență 
câteva decenii. 

Sau poate asta se datora doar vârstei pe care o avea 
Cadsuane. Era vârstnică, iar acest lucru o făcea să tolereze 
din ce în ce mai puţin nesăbuinţa. În urmă cu mai bine de do- 
uă secole, ea îşi jurase că va trăi ca să dea o mână de ajutor în 
Ultima Bătălie, indiferent cât de mult timp avea să treacă. 
Mânuirea Puterii Supreme prelungea anii unei persoane, iar 
ea descoperise că determinarea şi curajul puteau prelungi în- 
că şi mai mult acești ani. Ea era una dintre cele mai vârstnice 
persoane în viaţă. 

Din nefericire, vârsta o învățase că nicio măsură de plani- 
ficare sau de determinare nu putea face ca viața să îţi fie așa 
cum îți doreşti. Acest lucru nu o împiedica să se enerveze 
atunci când se întâmpla asta. Ai fi putut crede că vârsta o în- 
vățase, de asemenea, să fie răbdătoare, dar făcuse exact opu- 
sul. Cu cât îmbătrânea mai mult, cu atât mai puţin dispusă 
era să aștepte, căci știa că nu mai avea mulți ani de trăit. 

Oricine susținea că bătrâneţea îl învățase ce însemna răb- 
darea fie minţea, fie era nebun. 

— Ea poate şi va fi frântă, repetă Cadsuane. N-am de gând 
să îngădui ca o persoană care ştie împletituri din Vârsta Le- 
gendelor să se îndrepte pur și simplu spre execuţie în pași de 
dans. Vom stoarce până şi cea mai mică fărâmă de cunoaștere 
din creierul acestei femei, chiar de-ar fi să întoarcem împo- 
triva ei câteva dintre aceste împletituri „creative” ale sale. 

— A'damul. Măcar dacă Seniorul Dragon ne-ar lăsa să îl 
folosim pe ea..., zise Merise, aruncându-i o privire lui Semirhage. 

Dacă vreodată Cadsuane fusese ispitită să își încalce cu- 
vântul, era referitor la acest subiect. Să strecoare un a'dam în 


jurul grumazului acestei femei... dar nu, ca să poţi obliga o 
persoană să vorbească cu un a'dam, trebuia să o faci să simtă 
durerea. Era la fel ca tortura, iar al'Thor o interzisese. 

Semirhage îşi închisese ochii ca să şi-i ferească de sferele 
luminoase ale Cadsuanei, dar era în continuare calmă, stăpâ- 
nă pe ea. Ce îi trecea prin minte femeii? Aştepta să fie salva- 
tă? Se gândea să le oblige să o execute, astfel încât să poată 
evita adevărata tortură? Chiar credea că va putea evada, apoi 
să se răzbune pe surorile aes sedai care o interogaseră? 

Cel mai probabil, era ultima variantă și era greu să nu 
simți măcar o fărâmă de teamă. Femeia ştia lucruri despre 
Puterea Supremă care nu supravieţuiseră nici măcar în le- 
gende. Trei mii de ani erau o perioadă foarte lungă. Oare pu- 
tea Semirhage să străpungă un scut printr-o metodă care era 
necunoscută? Dacă putea, atunci de ce n-o făcuse deja? 
Cadsuane nu avea să se simtă pe deplin liniştită decât atunci 
când reușea să facă rost de niște ceai din rădăcina-furcii. 

— Poţi elibera împletiturile, Cadsuane, zise Merise, stând 
în picioare. M-am liniștit. Mă tem că va trebui să o atârnăm 
dincolo de fereastră o vreme, aşa cum am zis. O putem ame- 
nința cu durerea. N-are de unde să ştie de cerinţele prosteşti 
ale lui al'Thor. 

Cadsuane se aplecă în față, eliberând împletiturile care 
țineau sferele de lumină în fața ochilor Rătăcitei, însă nu în- 
lătură şi scutul de Aer care o împiedica să audă. Semirhage 
deschise brusc ochii, care o găsiră imediat pe Cadsuane. Da, știa 
cine era șefa. Cele două se priviră în ochi. 

Merise continuă interogatoriul, întrebând despre Graendal. 
Al'Thor credea că ceilalți rătăciți s-ar putea afla undeva în 
Arad Doman. Cadsuane era mult mai interesată de alte în- 
trebări, dar cea despre Graendal era un punct de plecare ac- 
ceptabil. 

De astă dată, Semirhage răspunse la întrebările Merisei 
prin tăcere, iar Cadsuane se trezi că se gândește la al'Thor. 
Băiatul se împotrivea învățăturilor ei cu aceeași încăpățânare 
cu care Semirhage se împotrivea interogatoriului. El învățase 
câteva lucruri mărunte, adevărat - cum să o trateze cu un oa- 
recare respect, cum să se prefacă măcar a fi civilizat. Dar ni- 
mic mai mult. 


129 


130 


Cadsuane ura să admită eșecul. Și treaba aceasta nu era 
un eşec, nu încă, iar ea era aproape. Băiatul acela era menit să 
distrugă lumea. Poate şi să o salveze. Primul lucru era inevi- 
tabil, al doilea, condiţionat. Ea își dorea ca acele două să fie 
inversate, dar dorinţele erau la fel de folositoare ca monedele 
sculptate din lemn. Puteai să le vopseşti cum voiai, dar tot 
din lemn erau. 

Scrâşni din dinţi şi îl alungă pe băiat din gândurile ei. Tre- 
buia să o supravegheze pe Semirhage. De fiecare dată când 
vorbea, femeia putea dezvălui un indiciu. Semirhage o privea 
în ochi, ignorând-o pe Merise. 

Cum frângeai una dintre cele mai puternice femei care 
existaseră vreodată? O femeie care înfăptuise nenumărate 
orori ani la rând, chiar înainte de eliberarea Celui Întunecat? 
În vreme ce privea în ochii aceia negri ca onixul, Cadsuane își 
dădu seama de ceva. Interzicerea lui al'Thor de a nu o răni pe 
Semirhage era lipsită de noimă. Nu o puteau frânge pe femeia 
aceasta prin durere. Semirhage era cea mai mare torționară 
dintre rătăciţi, o femeie pe care moartea și agonia o intrigau. 

Nu, ea n-avea să fie frântă astfel, chiar dacă lor le-ar fi fost 
îngăduite mijloacele necesare. Simţind un fior, Cadsuanei i se 
păru că, privind în ochii aceia, vedea ceva din ea însăși în fi- 
ința aceea. Vârsta, viclenia și încăpățânarea de a ceda. 

Atunci, îi veni în minte o întrebare pentru ea însăși. Dacă i 
s-ar fi dat această sarcină, cum s-ar fi frânt Cadsuane pe ea 
însăși? 

Ideea era atât de tulburătoare, încât se simţi ușurată când 
Corele întrerupse interogatoriul câteva clipe mai târziu. Mu- 
randiana zveltă și voioasă îi era credincioasă Cadsuanei și fă- 
cuse datoria, supraveghindu-l pe al'Thor în după-amiaza aceas- 
ta. Vestea adusă de Corele cum că al'Thor urma să se întâl- 
nească în curând cu căpeteniile aiel puse capăt interogatori- 
ului, iar cele trei surori care țineau scutul intrară și o duseră 
pe Semirhage în încăperea unde aveau s-o ţină legată și cu 
căluş la gură cu ajutorul firelor de Aer. 

Cadsuane o urmări cu privirea pe rătăcită, care era pur- 
tată pe împletituri de Aer, apoi clătină nemulțumită din cap. 
Semirhage fusese doar scena de deschidere a acelei zile. So- 
sise vremea să se ocupe de băiat. 


CAPITOLUL 6 


Când se topeşte fierul 


Rodel lturalde văzuse multe câmpuri de luptă. Unele lu- 
cruri erau întotdeauna la fel. Oameni morți ca nişte cârpe, 
zăcând în grămezi. Corbi nerăbdători să se înfrupte. Gemete, 
țipete, scâncete și mormăieli din partea acelora mai puţin 
norocoşi, care aveau parte de o moarte lentă. 

De asemenea, fiecare câmp de luptă avea amprenta sa 
personală. Puteai citi o bătălie precum urmele lăsate de un 
vânat aflat în trecere. Cadavrele care zăceau pe rânduri tul- 
burător de drepte sugerau un atac al pedestraşilor care în- 
fruntaseră salve de săgeți. Cadavrele împrăștiate și călcate în 
picioare sugerau infanteria care rupea rândurile în fața unui 
atac al cavaleriei. Bătălia aceasta lăsase un număr mare de 
seanchani striviți de zidurile orașului Darluna, unde luptase- 
ră cu disperare. Striviți de ziduri. O porțiune a zidului era 
complet distrusă în locul unde câteva damane încercaseră să 
scape în oraş. Lupta pe străzi și printre case ar fi fost în fa- 
voarea seanchanilor, însă aceștia nu ajunseseră la timp. 

Ituralde își mâna calul maroniu prin acea mizerie. Bătălia 
însemna întotdeauna mizerie. Singurele bătălii curate erau 
cele din poveşti sau din cărțile de istorie. Acelea fuseseră cu- 
rățate și parcurse de mâinile atente ale erudiţilor în căutare 
de concizie. „Agresorii au câștigat, cincizeci și trei de mii de 
morți” sau „Apărătorii au rezistat, douăzeci de mii căzuți”. 

Ce se va scrie despre această bătălie? Depindea de per- 
soana care scria. Vor omite să amintească de vărsarea de sân- 
ge, de pământul îmbibat transformat în noroi. De trupurile 
frânte, străpunse și mutilate. De pământul făcut brazde de 
damanele înfuriate. Poate va aminti cifrele; acestea păreau 
adeseori importante pentru scribi. Jumătate din cei o sută de 
mii de oameni ai lui lturalde, morţi. Pe orice alt câmp de bă- 
tălie, cincizeci de mii de victime l-ar fi făcut să se simtă ruși- 
nat sau l-ar fi înfuriat. Însă înfruntase o oaste de trei ori mai 
mare decât a lui, care, pe deasupra, avusese şi damane. 

Îl urmă pe tânărul mesager care venise după el, un băiat 
care avea vreo doisprezece ani și care purta o uniformă sean- 
chană roșu cu verde. Trecură pe lângă un stindard căzut, ce 
atârna de o hampă ruptă al cărei vârf era înfipt în noroi. Avea 
o stemă cu un soare brăzdat de șase pescăruși. Lui Ituralde nu 
îi plăcea atunci când nu cunoștea casele și numele oamenilor 
cu care se lupta, dar în cazul seanchanilor, n-aveai cum să ştii. 

Umbrele pe care le arunca soarele ce apunea începeau să 
învăluie câmpul. În curând o perdea neagră avea să acopere 
trupurile, iar supraviețuitorii își puteau închipui o vreme că 
acea pajiște era mormântul prietenilor lor. Și pentru aceia pe 
care îi omorâseră prietenii lor. El ocoli o colină mică, în fața 
lui făcându-şi apariţia rânduri de trupuri din elita seanchană. 
Majoritatea celor morţi purtau acele coifuri în formă de in- 
sectă. Îndoite, crăpate sau ciobite. Ochi morţi priveau în gol 
prin deschizăturile din spatele mandibulelor sucite. 

Generalul seanchan trăia, deşi era rănit grav. Coiful îi era 
scos de pe cap, iar pe buze avea sânge. Stătea sprijinit de un 
bolovan mare, acoperit cu mușchi, rezemat cu spatele de o 
mantie boțită ca şi când ar fi aşteptat să i se aducă mâncarea. 

Fireşte, această imagine era umbrită de piciorul lui răsu- 
cit şi de o suliță ruptă care îi străpunsese stomacul. 

Ituralde descălecă. Ca majoritatea oamenilor săi, lturalde 
purta veşminte de fermier - pantaloni şi o haină simplă, de 
culoare maro - împrumutate de la un bărbat care îmbrăcase 
uniforma lui lturalde ca parte din capcană. 

I se părea ciudat să nu poarte uniformă. Un bărbat cum 
era acest General Turan nu merita un soldat în veşminte po- 
nosite. Ituralde îi făcu semn mesagerului să stea deoparte, ca 
să nu poată auzi, apoi se apropie singur de seanchan. 


— Tu ești el, așadar, zise Turan, ridicându-și privirea la 
Ituralde şi vorbind cu acel accent seanchan tărăgănat. 

Era un bărbat îndesat, departe de a fi înalt, și avea un nas 
ascuţit. Părul lui negru, tuns scurt, era ras cât două degete pe 
fiecare parte a capului. Coiful cu cele trei pene albe zăcea 
lângă el, pe pământ. Își ridică o mână tremurătoare, învelită 
într-o mănuşă neagră, și îşi șterse sângele din colţul gurii. 

— Eu sunt, zise lturalde. 

— Ți se spune „Mare Căpitan” în Tarabon. 

— Aşa este. 

— Meriţi, spuse Turan, tușind. Cum ai reușit? Iscoadele 
noastre... 

Tușea îl chinuia îngrozitor. 

— Raken, zise Ituralde, odată ce tusea încetă. 

Se lăsă pe vine lângă vrăjmaşul lui. Soarele era doar o 
dungă subțire la asfinţit, aruncând o strălucire arămie peste 
câmpul de bătălie. 

— Iscoadele tale văd din aer, iar adevărul este mai uşor 
de ascuns de la o anumită depărtare. 

— Oastea din spatele nostru? 

— Femei şi tineri, în mare parte, răspunse lturalde. Un 
număr considerabil de fermieri, îmbrăcaţi în uniformele lua- 
te de la soldaţii mei. 

— Şi dacă ne-am fi întors şi i-am fi atacat? 

— N-aţi fi făcut-o. Iscoada de pe raken v-a spus că sunteţi 
copleșiți numeric. Mai bine să atacați oastea mai mică din fa- 
ţa voastră. Mai degrabă vă îndreptaţi spre orașul despre care 
iscoadele voastre spun că este slab apărat, chiar dacă asta ar 
fi însemnat să mărşăluiţi până la epuizare. 

Turan tuşi din nou, încuviințând din cap. 

— Da. Da, dar oraşul a fost pustiu. Cum ai băgat trupele în el? 

— Iscoadele din aer nu pot vedea în interiorul clădirilor, 
zise Ituralde. 

— Le-ai ordonat trupelor să se ascundă înăuntru atâta 
vreme? 

— Da, zise lturalde. Le-a fost îngăduit să iasă afară în nu- 
măr mic, prin rotaţie, în fiecare zi ca să lucreze pământul. 

Turan clătină din cap, nevenindu-i a crede. 

— Îţi dai seama ce-ai făcut? zise el. Nu era pic de ameninţare 
în glasul lui. De fapt, se simțea destul de multă admiraţie. Înalta 

Doamnă Suroth nu va accepta niciodată acest eşec. Va trebui să 
te nimicească acum, fie doar ca să păstreze aparențele. 

— Ştiu, zise Ituralde, ridicându-se în picioare. Dar nu vă 
pot alunga atacându-vă în propria fortăreață. Trebuie ca voi 
să veniţi la mine. 

— Nu îţi dai seama de numărul trupelor noastre... zise 
Turan. Ce-ai nimicit azi nu este decât o boare în comparaţie 
cu furtuna pe care ai iscat-o. Destui din oamenii mei au scă- 
pat azi ca să poată dezvălui trucurile pe care le folosești. Nu 
vor funcționa și a doua oară. 

Avea dreptate. Seanchanii învățau repede. Ituralde fusese 
nevoit să îşi întrerupă raidurile în Tarabon, deoarece sean- 
chanii reacționaseră repede. 

— Ştii că nu ne poți învinge, zise Turan cu blândeţe. Văd 
asta în ochii tăi, Mare Căpitan. 

Ituralde încuviință din cap. 

— De ce, atunci? întrebă Turan. 

— Cioara de ce zboară? întrebă Ituralde. 

Turan tuşi încet. 

lturalde ştia într-adevăr că nu putea câștiga acest război 
împotriva seanchanilor. În mod ciudat, fiecare izbândă a lui îl 
făcea să fie din ce în ce mai convins de eventualul său eșec. 
Seanchanii erau deştepţi, bine echipați şi extrem de discipli- 
nați. Mai mult de-atât, erau perseverenți. 

Turan trebuie să fi știut că era osândit pierzării în clipa în 
care se deschiseseră acele porţi. Dar nu se predase; luptase 
până când oastea lui se despărțise, împrăștiindu-se în prea 
multe direcții ca trupele epuizate ale lui lturalde să o poată 
prinde. Turan înţelegea. Uneori, capitularea nu merita preţul. 
Niciun om nu primea cu brațele deschise moartea, dar exis- 
tau moduri mult mai rele în care putea sfârşi un soldat. A-ţi 
abandona patria în mâinile cotropitorilor... ei bine, Ituralde 
nu putea face asta. Nici măcar atunci când lupta era imposibil 
de câştigat. 

Făcea ceea ce trebuia făcut, atunci când trebuia făcut. lar 
în acel moment, Arad Doman trebuia să lupte. Vor pierde, dar 
copiii lor vor ști întotdeauna că taţii lor se împotriviseră. 
Această împotrivire va fi importantă peste o sută de ani, 
atunci când izbucnea o rebeliune. Dacă avea să izbucnească. 


lturalde se ridică în picioare, intenționând să se întoarcă 
la soldaţii care îl aşteptau. 

Turan se întinse cu greu după sabie. Ituralde șovăi, întor- 
cându-se. 

— Vrei s-o faci tu? întrebă Turan. 

Ituralde încuviință din cap, scoțându-și sabia din teacă. 

— A fost o onoare, zise Turan, apoi închise ochii. 

O clipă mai târziu, sabia lui Ituralde - cu însemnul bâtla- 
nului - îi reteză capul bărbatului. Și sabia lui Turan purta 
însemnul bâtlanului, abia vizibil pe lungimea lamei pe care 
seanchanul reușise să o ridice. Era păcat că cei doi nu avuse- 
seră ocazia să-şi încrucişeze săbiile, deși, într-un fel, acest lu- 
cru se întâmplase în ultimele săptămâni, la un alt nivel. 

Ituralde îşi șterse sabia, apoi și-o vâri la loc în teacă. Ca un 
ultim gest, scoase sabia lui Turan din teacă și o împlântă în 
pământ, lângă generalul căzut. Apoi, lturalde încălecă din nou 
şi, salutându-l din cap pe mesager, făcu cale-ntoarsă peste 
câmpul cufundat în umbră şi presărat cu cadavre. 


— Am încercat să încurajez câţiva servitori și câteva gărzi 
ale palatului, zise Leane cu blândeţe, șezând lângă barele ce- 
lulei ei. Dar e greu. Ea zâmbi, aruncându-i o privire lui Egwene, 
care şedea pe un scăunel în afara celulei. Nu prea mă simt 
atrăgătoare în ultima vreme. 

Egwene îi răspunse cu un zâmbet strâmb, iar ea părea că 
înţelege. Leane avea aceeași rochie pe care o purtase atunci 
când fusese luată prizonieră și nu fusese încă spălată. La trei 
zile, dimineaţa, ea și-o scotea și folosea apa din găleata care îi 
era adusă dimineaţa - după ce se spăla cu o cârpă - ca să-şi 
spele rochia în lighean. Însă nu puteai face mare lucru fără 
săpun. Își împletise părul ca să pară cât de cât îngrijit, dar nu 
putea face nimic în privința unghiilor rupte. 

Leane oftă, gândindu-se la acele dimineţi petrecute stând 
într-un colț al celulei ei, ascunsă vederii, goală-pușcă, în vre- 
me ce aştepta să i se usuce rochia și cămășuța. Doar pentru 
că era domani asta nu însemna că îi plăcea să se etaleze fără 
niciun veșmânt pe ea. Arta seducţiei necesita pricepere şi sub- 
tilitate; nuditatea nu folosea nici una, nici cealaltă. 

Celula ei nu era rea, pentru o celulă - avea un pat mic, 
mâncare, apă din belșug, o oală de noapte care era schimbată 

zilnic. Însă nu îi era permis niciodată să iasă afară şi era în- 
totdeauna păzită de două surori, care o ţineau despărțită de 
Izvor. Singura care o vizita - în afară de acelea care încercau 
să smulgă informaţii de la ea în legătură cu topirea-n-văz- 
duh - era Egwene. 

Suprema Înscăunată Amyrlin şedea pe scăunel, cu o ex- 
presie îngândurată. Iar ea era Suprema Înscăunată Amyrlin. 
Era imposibil să te gândeşti la ea altfel. Cum putuse o copilă 
atât de tânără să înveţe atât de repede? Spatele acela drept, 
expresia aceea calmă. A deține controlul nu era atât de mult 
despre puterea pe care o aveai, ci despre puterea pe care in- 
sinuai că o aveai. De fapt, aducea foarte mult cu felul în care 
avea de-a face cu bărbații. 

— Ai... aflat ceva? întrebă Leane. Despre ce au de gând să 
facă cu mine? 

Egwene dădu negativ din cap. Două surori Galbene şe- 
deau pe o bancă din apropiere şi sporovăiau, luminate de 
lampa de pe masa de lângă ele. Leane nu răspunsese la nicio 
întrebare pe care i-o puseseră răpitoarele ei, iar Turnul avea 
legi foarte stricte când venea vorba despre interogarea altor 
surori. Nu îi puteau face niciun rău, mai ales nu folosind Pu- 
terea. Dar o puteau lăsa în pace, să putrezească. 

— Îţi mulţumesc că ai venit să mă vezi în serile astea, zise 
Leane, întinzându-şi mâna printre barele celulei ca să o ia 
pe-a lui Egwene. Cred că datorită ție am rămas întreagă la 
minte. 

— Îmi face plăcere, răspunse Egwene, cu toate că în ochii 
ei se citea o ușoară oboseală pe care, fără îndoială, o și simţea. 

Unele dintre surorile care o vizitau pe Leane pomeneau 
de bătăile pe care Egwene le îndura ca „penitență” pentru ne- 
supunerea ei. Era ciudat cum o novice care era instruită pu- 
tea fi bătută, iar o prizonieră care era interogată, nu. Și, în 
ciuda durerii, Egwene venea să o viziteze în celulă pe Leane 
practic în fiecare noapte. 

— Voi avea grijă să fii eliberată, Leane, făgădui Egwene, 
ținându-i în continuare mâna. Tirania Elaidei nu poate dura. 
Sunt încrezătoare că nu va mai dura mult. 

Leane încuviință din cap, retrăgându-și mâna și ridicân- 
du-se în picioare. Egwene se prinse de bare și se ridică și ea 


în picioare, strâmbându-se ușor când se mișcă. Ea o salută 
din cap pe Leane, apoi șovăi, încruntându-se. 

— Ce e? întrebă Leane. 

Egwene îşi luă mâinile de pe bare și își privi palmele. Pă- 
reau a fi acoperite cu o substanţă ceroasă, care reflecta. 

Încruntându-se, Leane privi barele şi fu şocată când văzu 
amprentele lui Egwene pe fier. 

— Pe Lumină, ce..., zise Leane, împungând cu degetul una 
dintre bare. 

Aceasta se îndoi sub atingerea ei precum ceara caldă de 
pe buza unei lumânări. 

Brusc, lespezile de sub tălpile Leanei se mișcară, iar ea 
simți cum începe să se scufunde. Țipă. Bulgări de ceară topită 
începură să cadă ca o ploaie din tavan, împroşcându-i fața. 
Nu erau calzi, dar aveau o compoziție oarecum lichidă. Aveau 
culoarea pietrei! 

Icni, intră în panică, poticnindu-se și alunecând în vreme 
ce picioarele i se afundau și mai tare în pardoseala mișcătoa- 
re. O mână o prinse pe-a ei; își ridică privirea spre locul de 
unde o apucase Egwene. Barele se topeau în vreme ce Leane 
privea, fierul picurând în lateral, apoi lichefiindu-se. 

— Ajutor! strigă Egwene către cele două Galbene de afară. 
Arză-v-ar focu’! Nu vă mai zgâiți aşa! 

Îngrozită, Leane se lupta să se prindă bine, încercând să se 
tragă de-a lungul barelor spre Egwene. Apucă doar ceară. O 
bucată de bară se desprinse în mâna ei, strivindu-i-se între de- 
gete, iar pardoseala se învârtea în jurul său, trăgând-o în jos. 

Apoi, fire de Aer o prinseră, eliberând-o. Încăperea se zgu- 
dui când ea fu azvârlită înainte şi se izbi de Egwene, dobo- 
rând-o la pământ pe femeia mai tânără. Cele două Galbene - 
Musarin cea cu părul alb şi Gelarna cea scundă - săriseră în 
picioare, strălucirea saidarului împresurându-le. Musarin 
strigă după ajutor, privind cu ochii mari de uimire cum se 
topea celula. 

Leane se îndreptă de spate, ridicându-se anevoie de pe 
Egwene, cu rochia şi picioarele acoperite de un strat din acea 
ceară ciudată, şi se împletici în spate, îndepărtându-se de 
celulă. Pardoseala de aici, de pe coridor, părea solidă. Lumi- 
nă, cât de mult își dorea să poată îmbrățişa Izvorul! Dar era 

prea îmbuibată cu ceai din rădăcina-furcii, ca să nu mai po- 
menim de scut. 

Egwene se ridică în picioare, ajutată de Leane. Încăperea 
rămase nemișcată, flacăra lămpii pâlpâia şi toate se zgâiau la 
celulă. Topirea încetase, barele se rupseră, jumătăţile de sus 
încremenind cu picături de oţel în capete, jumătățţile de jos, 
îndoite spre interior. Multe fuseseră lipite de pardoseala din 
piatră când scăpase Leane. Pardoseala din interiorul celulei 
fusese înclinată către interior, ca o pâlnie, iar pietrele se 
alungiseră. Pietrele acelea erau marcate de zgârieturi în locul 
unde se zbătuse Leane. 

Leane stătea în picioare, inima bubuindu-i în piept, dân- 
du-și seama că se scurseseră doar câteva secunde. Ce ar tre- 
bui să facă? Să o ia la fugă de teamă? Avea să se topească şi ce 
mai rămăsese din coridor? 

Egwene păși în față, lovind cu degetul mare de la picior 
una dintre bare. Aceasta rezistă. Leane făcu un pas în față, iar 
rochia îi scârțâi ca niște bucăţi de piatră - ca mortarul sfărâ- 
mându-i-se. Se aplecă şi îşi netezi poalele, simțind un strat de 
piatră în locul cerii. 

— Astfel de întâmplări sunt din ce în ce mai dese, zise 
Egwene pe un ton calm, aruncându-le o privire celor două 
Galbene. Cel Întunecat devine din ce în ce mai puternic. Ulti- 
ma Bătălie se apropie. Ce face Amyrlin a voastră în această 
privință? 

Musarin îi aruncă o privire; sora aes sedai înaltă şi vârst- 
nică părea profund tulburată. Leane îi ținu isonul lui Egwene, 
străduindu-se să pară calmă când păși alături de Amyrlin, 
bucăţi de piatră căzându-i din rochie. 

— Mda, zise Musarin. Tu te vei întoarce în odaia ta, novi- 
ce. lar tu... Ea îi aruncă o privire Leanei, apoi la ceea ce mai 
rămăsese din celulă. Va trebui... să te mutăm altundeva. 

— Şi-mi veţi da şi o rochie nouă, presupun, zise Leane, 
încrucişându-și mâinile la piept. 

Musarin privi spre Egwene. 

— Pleacă. Această treabă nu te mai priveşte, copilă. Vom 
avea noi grijă de prizonieră. 

Egwene scrâşni din dinţi, apoi se întoarse spre Leane. 

— Nu-ţi pierde curajul, zise ea, apoi se îndepărtă în grabă, 
luând-o de-a lungul coridorului. 


Epuizată și tulburată de urzeala pietrelor sub însemnul 
răului, Egwene pășea în foşnet de poale spre aripa Turnului 
în care se aflau dormitoarele novicelor. De ce era nevoie ca să 
le convingă pe aceste femei nesăbuite că nu era timp pentru 
gâlcevi? 

Ora era târzie și puține femei se plimbau pe coridoare, ni- 
ciuna dintre ele nefiind novice. Egwene trecu pe lângă câteva 
servitoare care se grăbeau să îşi ducă la bun sfârșit sarcinile 
târzii şi ai căror conduri scoteau un zgomot uşor pe pardo- 
seala din gresie. Aceste sectoare ale Turnului erau îndeajuns 
de populate ca lămpile de pe pereţi să fie aprinse, aruncând o 
lumină portocalie. Sute de dale lustruite reflectau flăcările 
pâlpâitoare, aducând cu niște ochi care o priveau pe Egwene 
în timp ce păşea. 

Era greu de înţeles că această seară liniştită se transforma- 
se într-o capcană care fusese cât pe ce să o omoare pe Leane. 
Dacă nici în pământ nu mai puteai avea încredere, atunci în 
ce? Egwene clătină din cap, prea obosită, prea supărată ca să 
se poată gândi la o soluţie în acel moment. Abia dacă observă 
când plăcile de gresie gri deveniră maro-închis. Pătrunse și 
mai adânc în aripa Turnului, numărând uşile pe drum. A ei 
era a șaptesprezecea... 

Încremeni locului, încruntându-se la două surori Brune: 
Maenadrin - o saldaeană - și Negaine. Cele două vorbiseră în 
şoaptă, iar când Egwene trecu pe lângă ele, acestea se încrun- 
tară la ea. Ce căutau ele în aripa novicelor? 

Stai. Aripa novicelor nu avea plăci din gresie maro pe jos. 
Acest sector ar fi trebuit să aibă dale cenușii. lar spaţiile din- 
tre uşile de pe coridor erau mult prea mari. Nu aducea deloc 
cu aripa novicelor! Oare era atât de ostenită încât o luase în- 
tr-o direcție complet greșită? 

Făcu cale-ntoarsă, trecând din nou pe lângă cele două su- 
rori Brune. Găsi o fereastră și privi afară. Aripa albă şi drept- 
unghiulară a Turnului se întindea în jurul ei, așa cum ar fi tre- 
buit. Nu se rătăcise. 

Nedumerită, privi din nou în lungul coridorului. Maenadrin 
își încrucișase braţele pe piept, iar acum se uita la Egwene cu 
nişte ochi negri. Negaine, înaltă și fusiformă, se apropie cu 
pași hotărâți de Egwene. 

— Ce treabă ai tu aici la această oră târzie, copilă? o în- 
trebă ea pe un ton poruncitor. A chemat după tine vreo soră? 
Ar trebui să fii în odaia ta și să dormi. 

Fără să scoată un cuvânt, Egwene arătă cu degetul spre 
fereastră. Negaine aruncă o privire afară, încruntându-se. În- 
cremeni, icnind uşor. Îşi întoarse privirea spre coridor, apoi 
privi iar pe fereastră, ca şi când nu i-ar fi venit a crede unde 
se afla. 

În câteva minute, tot Turnul fu cuprins de isterie. Egwene, 
uitată, stătea într-o parte a coridorului, alături de un grup de 
novice cu priviri îngrozite, în vreme ce surorile se certau în- 
tre ele cu voci tensionate, încercând să hotărască ce era de 
făcut. Se părea că două aripi ale Turnului fuseseră schimbate, 
iar surorile Brune adormite fuseseră mutate mai jos din aripa 
lor de la nivelurile superioare. Odăile novicelor - intacte - 
fuseseră mutate în locul sectorului ocupat de Brune. Niciuna 
nu își aducea aminte să fi simţit vreo mişcare sau vreo vibra- 
ție atunci când avusese loc schimbul, iar transferul părea a fi 
fără cusur. Un rând de plăci de gresie era fisurat pe mijloc, 
apoi se amestecase cu dalele de gresie din sectorul care fu- 
sese mutat. 

„E din ce în ce mai rău”, își zise Egwene când surorile 
Brune hotărâră că, deocamdată, erau nevoite să accepte 
această schimbare. Nu le puteau muta pur și simplu pe surori 
în odăi de mărimea acelora ocupate de novice. 

Acest lucru le-ar împărți pe surorile Brune, jumătate în 
aripă, jumătate în acel loc ciudat, cu un cârd de novice în mij- 
locul lor. O diviziune pe măsura acelora mai puțin vizibile 
dintre frăţiile Ajah. 

În cele din urmă, epuizate, Egwene şi celelalte fură trimi- 
se la culcare, cu toate că acum trebuia să urce multe scări îna- 
inte să ajungă în pat. 


CAPITOLUL 7 


Planul pentru Arad Doman 


— Se apropie furtuna, zise Nynaeve, privind afară pe fe- 
reastra conacului. 

— Da, răspunse Daigian de pe scaunul din fața șemineu- 
lui, fără a se osteni să arunce o privire afară pe fereastră. S-ar 
putea să ai dreptate, draga mea. Zici că e înnorat de săptă- 
mâni întregi, jur! 

— Nu e așa decât de o săptămână, zise Nynaeve, ţinân- 
du-și într-o mână coada lungă, neagră şi împletită. Îi aruncă o 
privire celeilalte femei. N-am mai văzut un petic de cer senin 
de mai bine de zece zile. 

Daigian se încruntă. Era durdulie, cu forme voluptuoase și 
făcea parte din Ajah Albă. Pe frunte purta o piatră mică, aşa 
cum purtase și Moiraine cu mult timp în urmă, deși a ei era o 
piatra-lunii albă, așa cum se cuvenea. Aparent, tradiţia avea 
legătură cu faptul că erai o nobilă cairhienină, la fel și cele 
patru crestături colorate de pe rochia femeii. 

— Zece zile, zici? spuse Daigian. Eşti sigură? 

Nynaeve era. Era atentă la vreme; aceasta era una dintre 
sarcinile meșteresei satului. Acum era aes sedai, dar asta nu 
însemna că uitase cine era. Mereu se gândea la vreme. Simțea 
ploaia, soarele sau zăpada în șoaptele vântului. 

Totuşi, în ultima vreme, ceea ce se simţise nu semănase de- 
loc cu niște şoapte. Mai degrabă cu nişte strigăte îndepărtate, ce 

deveneau din ce în ce mai puternice. Sau cu niște valuri ce se 
izbeau unele de celelalte, undeva departe, spre miazănoapte, 
dar care erau, totuși, din ce în ce mai greu de ignorat. 

— Ei bine, zise Daigian, sunt convinsă că nu este pentru pri- 
ma oară în istorie când cerul este înnorat vreme de zece zile! 

Nynaeve clătină nemulțumită din cap, trăgându-se de coadă. 

— Nu este normal, zise ea. lar cerul acesta înnorat nu 
prevesteşte furtuna la care mă refer eu. Este încă departe, 
dar se apropie. Și va fi îngrozitoare. Mai devastatoare decât 
oricare pe care am văzut-o vreodată. Mult mai devastatoare. 

— Ei bine, o vom înfrunta atunci când va veni, zise 
Daigian, părând uşor neliniştită. Ai de gând să te așezi ca să 
putem continua? 

Nynaeve îi aruncă o privire surorii aes sedai durdulii. 

Daigian era extrem de slabă în Putere. Se prea putea ca 
Alba să fie cea mai slabă aes sedai din câte cunoscuse Nynaeve. 
Conform regulilor tradiționale - deși negrăite -, asta însemna 
că lui Nynaeve trebuia să îi fie îngăduit să preia conducerea. 

Din nefericire, poziția sa era în continuare îndoielnică. 
Egwene îi oferise șalul prin decret, la fel cum i-l oferise și lui 
Elayne: nu existase niciun test, iar Nynaeve nu jurase pe 
Sceptrul Legămintelor. În ochii multora - chiar şi ai acelora 
care o acceptau pe Egwene ca adevărata Amyrlin - aceste 
omisiuni o făceau pe Nynaeve să fie ceva mai puţin decât o 
aes sedai. Nu o aleasă, dar nici egala unei surori. 

Surorile care o însoțeau pe Cadsuane erau deosebit de re- 
le deoarece acestea nu se declaraseră nici de partea Turnului 
Alb, nici de cea a rebelelor. lar surorile care îi juraseră cre- 
dință lui Rand erau încă şi mai rele; majoritatea erau în con- 
tinuare loiale Turnului Alb și nu vedeau nicio problemă în a-i 
sprijini atât pe Elaida, cât și pe Rand. Nynaeve încă se mai 
întreba la ce se gândise Rand când le îngăduise surorilor să îi 
jure credinţă lui. Ea îi explicase de nenumărate ori greșelile 
pe care le făcuse el - într-o manieră destul de rațională dar -, 
în ultima vreme, atunci când vorbeai cu Rand, parcă vorbeai cu 
pereţii. Doar că era mai puțin eficient și infinit mai enervant. 

Daigian aştepta în continuare ca ea să se așeze. Preferând 
să nu işte un concurs al încăpățânării, Nynaeve se conformă. 
Daigian încă mai suferea după ce își pierduse străjerul - Eben, 
un asha'man - în timpul luptei cu rătăciții. Nynaeve partici- 


pase în acea luptă concentrându-se în a-i oferi lui Rand o 
imensă cantitate de saidar pentru împletituri. 

Nynaeve încă își mai amintea acea bucurie sinceră - acea 
stare minunată de euforie, de forţă şi de atingere a vieții - pe 
care o simţise atunci când îmbrățișase atât de multă putere. 
O speria. Se bucura că ter'angrealul pe care îl folosise pentru 
a îmbrățişa acea putere fusese distrus. 

Însă ter'angrealul masculin era în continuare intact: o 
cheie de acces către un sa'angreal puternic. Din câte știa 
Nynaeve, Rand nu reuşise să o convingă pe Cadsuane să i-l 
returneze. Nici n-ar fi trebuit s-o facă. Nicio ființă umană, nici 
măcar Dragonul Renăscut, nu trebuia să conducă o cantitate 
atât de mare de Putere Supremă. Lucrurile pe care ar putea fi 
cineva ispitit să le facă... 

Ea îi spusese lui Rand că trebuia să uite de cheia de acces. 
Era ca și cum ar fi vorbit cu un bolovan. Un bolovan idiot, 
mare, cu părul roşcat și cu fața împietrită. Nynaeve îşi drese 
glasul zgomotos. Acest lucru o făcu pe Daigian să își arcuiască 
o sprânceană. Femeia se pricepea destul de bine la a-și as- 
cunde suferința, cu toate că Nynaeve - a cărei odaie din co- 
nacul domani era lângă cea a lui Daigian - o auzea pe femeie 
plângând noaptea. Nu era ușor să-ţi pierzi străjerul. 

„Lan... 

Nu, era mai bine să nu se gândească la el în acel moment. 
Lan n-avea să pățească nimic. Abia la capătul călătoriei lui de 
mii de mile urma să fie în primejdie. Acolo, el avea de gând se 
azvârle singur asupra Umbrei asemenea unei săgeți singura- 
tice trasă spre un zid din cărămidă... 

„Nu! gândi ea. Nu va fi singur. Voi avea eu grijă de asta.” 

— Prea bine, zise Nynaeve, străduindu-se să se concen- 
treze, să continuăm. 

Nu îi arăta pic de respect lui Daigian. Îi făcea o favoare 
femeii, îi distrăgea atenţia de la suferință. Cel puțin, așa îi 
explicase Corele. Faptul că se întâlneau nu era, cu siguranță, 
în beneficiul lui Nynaeve. Ea nu avea nimic de dovedit. Era 
aes sedai, indiferent ce gândeau sau insinuau celelalte. 

Faptul că o ajuta pe Daigian nu era decât un şiretlic. Atâta 
tot, nimic mai mult. 

— lată cea de-a optzeci şi una împletitură, zise sora Albă. 

Strălucirea saidarului o împresură brusc; începu să condu- 
că, făurind o împletitură foarte complicată din Foc, Aer și Spi- 
rit. Complicată, dar inutilă. Împletitura formă în aer trei cer- 
curi de foc, care străluceau într-un mod neobișnuit, dar care 
era rostul lor? Nynaeve ştia deja cum să creeze mingi de loc și 
sfere de lumină; de ce pierdea vremea repetând lucruri pe ca- 
re le știa deja, dar într-un mod mult mai complicat? Și de ce 
era nevoie ca fiecare cerc să fie de o culoare ușor diferită? 

Nynaeve își flutură o mână cu indiferență, repetând în- 
tocmai împletitura. 

— Sincer, zise ea, împletitura asta pare a fi cea mai inutilă 
dintre toate! Care este rostul ei? 

Daigian își ţuguie buzele. Nu zise nimic, însă Nynaeve ştia că 
Daigian era de părere că toate treaba aceasta trebuia să fie mult 
mai grea pentru Nynaeve decât era. Într-un final, femeia grăi: 

— Nu ţi se pot spune prea multe despre testare. Singurul 
lucru pe care pot să-l spun este că vei fi nevoită să repeţi în- 
tocmai aceste împletituri şi s-o faci în vreme ce atenţia îți va 
fi distrasă. Vei înţelege la momentul potrivit. 

— Mă îndoiesc, zise Nynaeve pe un ton ferm, imitând îm- 
pletitura de trei ori câtă vreme vorbi. Pentru că - după cum 
cred că ţi-am mai spus deja de nenumărate ori- nu voi da 
testul. Sunt deja aes sedai. 

— Fireşte că ești, scumpa mea. 

Nynaeve scrâşni din dinţi. Aceasta fusese o idee proastă. 
Când o abordase pe Corele - care se presupunea a face parte 
din frăția lui Nynaeve - femeia refuzase să o recunoască drept 
egala ei. Fusese încântată de această idee, cum era adeseori 
Corele, însă concluzia fusese limpede. Ba chiar păruse a fi 
compătimitoare. Compătimitoare! De parcă Nynaeve avea 
nevoie de mila ei. Femeia sugerase că dacă Nynaeve ştia cele 
o sută de împletituri pe care le învăţa fiecare aleasă pentru 
testul de a deveni aes sedai, acest lucru ar fi putut să ajute la 
credibilitatea ei. 

Problema era că asta o punea pe Nynaeve în situația în 
care era tratată din nou ca o inițiată. Ea înțelegea că îi era de 
folos să ştie cele o sută de împletituri - petrecuse prea puțin 
timp studiindu-le și, practic, fiecare soră ştia asta. Cu toate 
acestea, acceptând să i se dea lecţii, ea nu intenționase să 
insinueze că se considera o inițiată! 


Îşi ridică mâna spre coadă, dar se opri. Faptul că lăsa să i 
se citească trăirile pe faţă era un alt factor pentru felul în care 
o tratau celelalte aes sedai. Dacă ar avea acea față fără vârstă! 
Ptiu! 

Următoarea împletitură a lui Daigian făcu să se audă un 
pocnet în aer. Din nou, împletitura fu inutil de complicată. 
Nynaeve o imită fără să stea pe gânduri, memorând-o în ace- 
lași timp. 

Daigian se holbă o clipă la împletitură, cu o expresie în- 
gândurată. 

— Ce e? întrebă Nynaeve pe un ton iritat. 

— Hm? O, nimic. Doar că... ultima oară când am făcut 
această împletitură, a fost ca să sperii... Eu... N-are importanţă. 

Eben. Străjerul ei fusese tânăr, să fi avut vreo cincispre- 
zece sau şaisprezece ani, iar ea ţinuse foarte mult la el. Eben 
şi Daigian jucaseră jocuri împreună mai degrabă ca un băiețel 
şi sora lui mai mare decât ca o aes sedai şi străjerul ei. 

„Un tânăr de doar şaisprezece ani mort, gândi Nynaeve. 
Rand chiar trebuia să îi recruteze atât de tineri?” 

Faţa lui Daigian deveni severă, ea controlându-și trăirile 
mult mai bine decât ar fi putut-o face vreodată Nynaeve. 

„Facă Lumina să nu ajung niciodată în aceeași situaţie, 
gândi ea. Cel puţin nu mulţi, mulți ani de-acum încolo.” Lan 
nu era încă străjerul ei, dar avea de gând să îl aibă cât mai 
repede cu putinţă. Era deja soțul ei, la urma urmei. Încă o mai 
înfuria faptul că Myrelle avea legătura. 

— Aş putea să te ajut, Daigian, zise Nynaeve, aplecându-se 
în față și punându-și mâna pe genunchiul celeilalte femei. 
Dacă aș încerca tămăduirea, poate... 

— Nu, zise femeia pe un ton tăios. 

— Dar... 

— Mă îndoiesc că m-ai putea ajuta. 

— Orice poate fi tămăduit, zise Nynaeve cu încăpățânare, 
chiar dacă încă nu ştim cum. Orice, în afară de moarte. 

— Şi ce-ai face, scumpa mea? întrebă Daigian. 

Nynaeve se întrebă dacă ea refuza intenționat să îi spună 
pe nume sau dacă era un efect inconștient al relaţiei lor. Nu îi 
putea spune „copilă”, cum i-ar fi spus unei alese adevărate, 
iar dacă i-ar fi spus „Nynaeve”, ar fi putut insinua că o consi- 
dera egală. 

— Aş putea face ceva, zise Nynaeve. Durerea pe care o 
simţi trebuie să fie efectul legăturii şi, prin urmare, să aibă 
de-a face cu Puterea Supremă. Dacă Puterea îţi provoacă du- 
rere, atunci Puterea o poate alunga. 

— Şi de ce mi-aş dori asta? întrebă Daigian, devenind din 
nou stăpână pe sine. 

— Păi... păi, pentru că este durere. Pentru că doare. 

— Aşa şi trebuie, zise Daigian. Eben este mort. Tu ţi-ai 
dori să uiţi de durere dacă l-ai pierde pe uriașul tău? Ț-ai dori 
ca sentimentele pe care le ai față de el să fie retezate ca o bu- 
cată de carne stricată dintr-o friptură altminteri bună? 

Nynaeve deschise gura, dar se opri. Şi-ar dori asta? Nu era 
atât de simplu - sentimentele ei față de Lan erau sincere, şi 
nu datorită unei legături. El era soţul ei, iar ea îl iubea. Daigian 
fusese posesivă cu străjerul ei, dar reflectase afecțiunea unei 
mătuși față de nepotul ei preferat. Nu era același lucru. 

Dar şi-ar dori Nynaeve să îi fie alungată acea durere? Ea 
își închise gura, dându-și brusc seama de groaza din cuvinte- 
le lui Daigian. 

— Înţeleg. Îmi pare rău. 

— Nu-i nimic, scumpa mea. Logica acestei dureri mi se pa- 
re simplă uneori, dar mă tem că ceilalți nu o acceptă. Într-ade- 
văr, unii ar putea afirma că logica problemei depinde de mo- 
ment şi de individ. Vrei să-ţi arăt următoarea împletitură? 

— Da, te rog, zise Nynaeve, încruntându-se. 

Ea însăși era foarte tenace în conducerea Puterii - una 
dintre cele mai tenace în viaţă - încât abia dacă băga în sea- 
mă această abilitate. Era ca în cazul unui bărbat foarte înalt 
care arareori băga în seamă înălțimea celorlalți oameni; toți 
ceilalți erau mai scunzi decât el, prin urmare înălțimile lor 
diferite nu prea aveau importanţă. 

Cum era să te afli în postura acestei femei care petrecuse 
mai mult timp ca aleasă decât oricine din istorie? O femeie 
care abia obținuse șalul, făcând asta - se zvonea - printr-o 
privire șăgalnică și o şoaptă? Daigian trebuia să le arate res- 
pectul cuvenit tuturor celorlalte surori aes sedai. Dacă se în- 
tâlneau două surori, Daigian era întotdeauna cea de rang in- 
ferior. Dacă se întâlneau mai mult de două surori, Daigian le 
servea ceaiul. Dinaintea celor mai puternice surori, ea trebu- 


ia să se ploconească. Ei bine, nici chiar așa, căci era aes sedai, 
dar totuși... 

— E ceva greşit cu sistemul acesta, Daigian, zise Nynaeve, 
absentă. 

— Cu testarea? Mi se pare potrivit să existe un soi de test 
pentru a hotărî vrednicia, iar făurirea unor împletituri dificile 
în condiţii de stres mi se pare că îndeplinește această nevoie. 

— Nu la asta mă refeream, zise Nynaeve, ci la sistemul 
care hotărăște cum ne tratăm. Una pe cealaltă. 

Daigian se îmbujoră. Nu se cuvenea să te referi la puterea 
alteia, în niciun fel. Pe de altă parte, Nynaeve nu se pricepuse 
niciodată la a se conforma așteptărilor altor persoane. Mai ales 
când acestea se așteptau la prostie. 

— Stai cu mâinile-n sân, zise ea, deşi știi la fel de multe ca 
oricare altă aes sedai - poate știi mai mult decât multe dintre 
ele, pun rămășag -, dar de îndată ce o aleasă obţine şalul, tu 
trebuie să faci ce-ţi spune ea. 

Daigian se îmbujoră și mai tare. 

— Ar trebui să continuăm. 

Pur și simplu nu era corect. Cu toate acestea, Nynaeve re- 
nunță la acest subiect. Mai călcase pe aceste nisipuri mişcă- 
toare şi înainte, atunci când le învățase pe Femeile Clanului 
să ia atitudine în faţa surorilor aes sedai. În scurt timp, aces- 
tea aveau să ia atitudine și în faţa ei, iar intenţia ei nu fusese 
aceasta. Nu era sigură că voia să încerce o revoluție asemă- 
nătoare în rândul surorilor aes sedai. 

Ea încercă să revină la lecţie, însă senzația că să apropia o 
furtună amenințătoare o făcea să își îndrepte mereu privirea 
spre fereastră. Odaia se afla la catul al doilea și oferea o pri- 
veliște bună spre tabăra de afară. Fu o pură întâmplare că 
Nynaeve o zări pe Cadsuane; cocul acela cărunt, ornat cu un 
ter'angreal ce părea inofensiv, ieşea în evidenţă chiar și de la 
depărtare. Femeia străbătea curtea, cu Corele alături, cu pași 
repezi. 

„Ce face?” se întrebă Nynaeve. Ritmul în care pășea Cadsuane 
îi stârni bănuielile. Ce se întâmplase? Avea vreo legătură cu 
Rand? Dacă bărbatul acela se pricopsise iar cu răni... 

— Scuză-mă, Daigian, zise Nynaeve, ridicându-se în pi- 
cioare. Tocmai mi-am amintit că trebuie să fac ceva. 

Cealaltă femeie tresări. 

— Oh. Păi, bine, atunci, Nynaeve. Putem continua altă da- 
tă, bănuiesc. 

Abia când ieși în grabă pe ușă și cobori scările, Nynaeve 
își dădu seama că Daigian îi rostise, de fapt, numele. Zâmbi 
când ieși în grădină. 

În tabără existau aieli. Acest lucru nu era neobișnuit; Rand 
alegea adeseori Fecioare care să îi slujească pe post de gărzi. 
Însă aceşti aieli erau bărbaţi, în cadin'sor maro şi prăfuit şi 
ținând în mâini sulițe. Mulţi dintre ei purtau fâșii de pânză 
înfășurate în jurul capului, cu simbolul lui Rand pe ele. 

De aceea se grăbea așa Cadsuane; dacă sosiseră căpeteni- 
ile de clan ale aielilor, atunci Rand dorea să se întâlnească cu 
ei. Nynaeve străbătu furioasă pajiștea, care nu era deloc ver- 
de. Rand nu trimisese după ea. Probabil nu pentru că nu voia 
să o includă, ci pentru că era prea încăpățânat să se gândeas- 
că la asta. Dragon Renăscut sau nu, bărbatul arareori se gân- 
dea să-și împărtășească planurile și altora. Ea crezuse că, du- 
pă atâta timp, el își dăduse seama cât de important era să pri- 
mești un sfat de la cineva care avea puțin mai multă experi- 
ență decât el. De câte ori fusese răpit, rănit sau întemnițat din 
cauza nechibzuinţei lui? 

Ceilalți din tabără n-aveau decât să se ploconească sau 
să-i acorde atenţie, însă Nynaeve știa că el nu era decât un păs- 
tor din Emond's Field. Intra în continuare în belele așa cum o 
făcuse în copilărie, atunci când el și Matrim jucau tot soiul de 
feste. Doar că acum, în loc să le necăjească pe fetele din sat, el 
putea aduce haosul asupra tuturor națiunilor. 

În partea cea mai dinspre miazănoapte a pajiștii - diame- 
tral opus cu conacul, aproape de partea din faţă a zidului de 
pământ - aielii nou-veniţi își ridicau tabăra, echipată cu cor- 
turi cafenii. Aceştia și le aranjau diferit față de saldaeani; în 
locul rândurilor drepte, aielii preferau grupuri mici, organi- 
zate pe societăți. Câțiva dintre oamenii lui Bashere îi salutau 
pe aielii care treceau pe-acolo, dar niciunul nu se clinti să dea 
o mână de ajutor. Aielii puteau fi cam irascibili și chiar dacă 
Nynaeve îi considera pe Saldaeani mult mai puţin iraționali 
decât majoritatea, aceştia erau din Ținuturile de Hotar. În- 
fruntările cu aielii fuseseră un mod de viață pentru ei în tre- 
cut, iar Războiul Aiel nu era chiar atât de îndepărtat. Deo- 
camdată, toţi luptau în aceeași tabără, însă asta nu însemna 


că saldaeanii nu pășeau cu mai multă băgare de seamă acum, 
că aielii sosiseră în forță. 

Nynaeve îl căută din priviri pe Rand sau pe un alt aiel pe 
care îl cunoștea. Se îndoia că Aviendha venise cu acest grup; 
Trebuia să fie în Caemlyn, alături de Elayne, şi să dea o mână 
de ajutor la obţinerea tronului Andorului. Nynaeve încă se 
mai simţea vinovată pentru că le părăsise, dar cineva trebuia 
să îl ajute pe Rand să curețe saidinul. Nu era un lucru pe care 
să îl lași să-l facă singur. Dar unde era el? 

Nynaeve se opri la hotarul dintre tabăra saldaeană și no- 
ua tabără a aielilor. Soldaţii cu sulițe în mâini o salutară din 
cap cu respect. Aielii în veșminte maro și verzi pluteau peste 
pajiște, cu mişcări line precum cele ale apei. Femeile în veş- 
minte albastre și verzi cărau rufe de la pârâul ce curgea pe 
lângă conac. Pinii cu ace late tremurau în adierea vântului. În 
tabără era agitație ca pe pajiştea târgului de sărbătoarea Bel 
Tine. Încotro o luase Cadsuane? 

Simţi pe cineva conducând Puterea în nord-est. Nynaeve 
zâmbi, apoi porni din loc cu pași hotărâți, în foşnetul poalelor 
galbene. Cea care conducea era fie o aes sedai, fie o înţeleap- 
tă. În scurt timp, zări un cort aiel mai mare, ridicat într-un 
colț al pajiştii. Se îndreptă într-acolo cu pași mari, privirea ei 
fixă - sau, poate, reputaţia ei - făcându-i pe soldaţii saldaeani 
să se dea la o parte din calea ei. Fecioarele ce păzeau intrarea 
nu încercară să o oprească. 

Rand se afla înăuntru, înveşmântat în negru și roşu, şi 
frunzărea niște hărți aflate pe o masă solidă din lemn, ținân- 
du-și brațul stâng la spate. Bashere stătea lângă el, încuviin- 
țând din cap și studiind o hartă ce se afla în faţa lui. 

Rand își ridică privirea când intră Nynaeve. Când începu- 
se să semene atât de mult cu un străjer și să aibă acea privire 
analitică? Ochii aceia care depistau orice amenințare, mușchii 
încordaţi, de parcă s-ar fi așteptat în orice clipă la un atac? 
„N-ar fi trebuit să-i îngădui niciodată acelei femei să îl ia din 
Ținutul celor Două Râuri, își zise ea. Uite ce-a pățit.” 

Ea se încruntă pe loc când îşi dădu seama de neghiobia ei. 
Dacă Rand ar fi rămas în Ținutul celor Două Râuri, ar fi în- 
nebunit și poate că i-ar fi nimicit pe toţi - presupunând, fi- 
reşte, că trolocii, pieriţii sau rătăciţii nu i-ar fi luat-o înainte. 
Dacă Moiraine n-ar fi venit după Rand, el ar fi fost mort acum 

Odată cu el, ar fi dispărut și lumina şi speranţa lumii. Ei îi era 
greu să renunţe la vechile prejudecăți. 

— Ah, Nynaeve, zise Rand, detensionându-se şi întorcân- 
du-se la hărţile lui. Îi făcu semn lui Bashere să studieze una 
dintre ele, apoi se întoarse spre ea. Tocmai voiam să trimit 
după tine. Rhuarc şi Bael sunt aici. 

Nynaeve îşi arcui o sprânceană, încrucișându-şi braţele la 
piept. 

— Oh? făcu ea simplu. lar eu care mă gândeam că prezen- 
ţa aielilor din tabără însemna că am fost atacați de Shaido. 

Faţa lui se înăspri când auzi tonul din vocea ei, iar privi- 
rea din ochii lui deveni din ce în ce mai... periculoasă. Apoi, el 
se lumină la față, clătinând din cap, aproape ca și când ar fi 
vrut să-şi limpezească mintea. O parte din Rand cel de odini- 
oară - acel Rand care fusese un păstor nevinovat - părea să 
se întoarcă. 

— Da, fireşte că ai observat, zise el. Mă bucur că te afli 
aici. Vom începe de îndată ce se vor întoarce căpeteniile cla- 
nurilor. Am insistat să își instaleze tabăra înainte să începem. 

Îi făcu semn lui Nynaeve să ia loc; pe pardoseală erau 
perne, dar niciun scaun. Aielii le preferau pe acestea, iar 
Rand își dorea ca aceştia să se simtă confortabil. Nynaeve îi 
aruncă o privire, mirată de cât de încordaţi avea nervii. El nu 
era decât un țăran cu cap de lână, indiferent cât de influent 
devenise. Asta era. 

Însă ea nu reuşea să uite acea privire din ochii lui, acea 
străfulgerare de mânie. Se spunea că atunci când oamenii 
aveau o coroană pe cap, acest lucru îi schimba în rău. Ea in- 
tenționa să aibă grijă ca acest lucru să nu i se întâmple și lui 
Rand al'Thor, dar ce scăpare ar fi avut ea dacă el ar fi hotărât 
brusc o arunce în temniță? El n-ar face asta, nu-i așa? Nu 
Rand. „Semirhage a spus că el era nebun, îşi zise Nynaeve. A 
zis că... auzea voci dintr-o viață anterioară. Asta se întâmplă 
atunci când el îşi înclină capul într-o parte, ca și când ar as- 
culta vorbe pe care nu le putea auzi nimeni altcineva?” 

Ea se cutremură. Min se afla și ea în cort, fireşte. Ședea şi 
citea o carte într-un colţ: În urma Frângerii. Min părea prea 
concentrată asupra paginilor; ascultase schimbul de cuvinte 
dintre Rand şi Nynaeve. Oare ea ce părere avea despre schim- 
barea lui? Era mai apropiată de el decât oricine - îndeajuns 


de apropiată încât, dacă ar fi fost cu toţii în Emond's Field, 
Nynaeve i-ar fi muștruluit pe amândoi atât de tare, încât ei 
s-ar fi învățat minte. Chiar dacă nu se aflau în Emond's Field, 
iar ea nu mai era meştereasă, avea grijă ca Rand să știe că era 
nemulțumită. Răspunsul lui fusese simplu: „Dacă mă voi că- 
sători cu ea, moartea mea îi va provoca o durere şi mai mare”. 

Alte tâmpenii, fireşte. Dacă aveai de gând să te expui pe- 
ricolului, atunci aveai cu atât mai multe motive să te căsăto- 
reşti. Era evident. Nynaeve se așeză pe jos, aranjându-și poa- 
lele, și alungându-l în mod expres pe Lan din gândurile sale. 
El mai avea de străbătut o distanţă atât de mare, iar... 

lar ea trebuia să se asigure că primea legătura cu el, îna- 
inte ca Lan să ajungă în Mana Pustiitoare. Pentru orice even- 
tualitate. 

Ea se ridică brusc în picioare. Cadsuane. Femeia nu era 
acolo; în afară de gărzi, în cort nu erau decât Rand, Nynaeve, 
Min și Bashere. Oare femeia punea la cale ceva ce Nynaeve... 

Intră Cadsuane. Aes sedai cu părul cărunt purta o rochie 
simplă, de culoarea nisipului. Nu se baza pe veşminte ca să 
atragă atenţia și fireşte că în păr îi străluceau acele orna- 
mente aurii. Corele intră în urma ei. 

Cadsuane împleti un scut împotriva ascultării, iar Rand 
nu se împotrivi. El ar fi trebuit să se țină mai ferm pe pozi- 
ție - femeia aceea practic îl domesticise și era tulburător câte 
îi trecea el cu vederea. Cum era interogarea lui Semirhage. 
Rătăciții erau de departe mult mai puternici şi mai periculoși 
ca să fie tratați cu îngăduinţă. Semirhage trebuia să fi fost 
ferecată în clipa în care o luaseră prizonieră... deşi părerea lui 
Nynaeve referitor la acest subiect era în strânsă legătură cu 
propria experienţă în a o ţine prizonieră pe Moghedien. 

Corele îi zâmbi lui Nynaeve; părea să aibă câte un zâmbet 
pentru fiecare. Ca de obicei, Cadsuane o ignoră pe Nynaeve. 
Pe Nynaeve nu o deranja asta, căci nu avea nevoie de aproba- 
rea femeii. Cadsuane credea că putea împărți porunci tuturor 
doar pentru că trăise mai multe decât oricare dintre surorile 
aes sedai. Ei bine, Nynaeve ştia prea bine că vârsta nu prea 
avea o legătură cu înțelepciunea. Cenn Buie fusese la fel de 
bătrân ca ploaia, dar avusese minte cât un morman de pietre. 

În următoarele minute, multe dintre celelalte aes sedai 
din tabără, precum şi conducători pătrunseră în cort; poate 

că Rand trimisese într-adevăr mesageri şi ar fi chemat-o şi pe 
Nynaeve. Printre cei nou-veniţi se aflau şi Merise și străjerii 
ei, unul dintre ei fiind asha'manul Jahar Narishma, clopoţeii 
din vârful cosiţelor lui zornăind. Sosiră, de asemenea, Damer 
Flinn, Elza Penfell și câţiva dintre ofițerii lui Bashere. Rand 
își ridică privirea, atentă şi prudentă, atunci când intră fieca- 
re dintre ei, dar se întoarse repede la hărțile lui. Oare începea 
să devină paranoic? Unii nebuni începeau să bănuiască pe 
toată lumea. 

În cele din urmă, îşi făcură apariţia și Rhuarc şi Bael, pre- 
cum şi alți câțiva aieli. Aceștia pătrunseră prin intrarea mare 
a cortului ca niște feline care stăteau la pândă. Lucru ciudat, 
câteva înțelepte - pe care Nynaeve le simţise când acestea se 
apropiară - făceau parte din acel grup. Cum se întâmpla ade- 
seori în cazul aielilor, un eveniment era fie treaba căpeteniei 
clanului, fie treaba unei înțelepte, cam la fel cum era cazul și 
în Ținutul celor Două Râuri, unde existau Sfatul Satului și 
Cercul Femeilor. Oare Rand le ceruse tuturor să participe sau 
aceştia hotărâseră să vină împreună din motive cunoscute 
doar de ei? 

Nynaeve se înșelase în privința locului unde se afla 
Aviendha; ea fu șocată să o vadă pe femeia înaltă, cu părul 
roșu, venind în urma grupului de înțelepte. Când plecase din 
Caemlyn? Şi de ce purta veșmintele acelea uzate, cu marginile 
zdrenţuite? 

Nynaeve nu avu ocazia să îi pună întrebări Aviendhei, căci 
Rand le făcu semn din cap lui Rhuarc și celorlalți, invitându-i 
să ia loc, ceea ce aceştia şi făcură. Rand, însă, rămase în pi- 
cioare lângă masa pe care erau răsfirate hărţile. Îşi duse bra- 
țele la spate, prinzându-și ciotul în mâna sănătoasă, cu o ex- 
presie îngândurată întipărită pe față. El nu făcu niciun fel de 
introducere. 

— Spune-mi ce-ați făcut în Arad Doman, i se adresă el lui 
Rhuarc. Iscoadele mele m-au informat că în ţinutul acesta nu 
domnește pacea. 

Rhuarc acceptă o ceașcă de ceai de la Aviendha - așadar, era 
considerată în continuare ucenică - şi se întoarse spre Rand. 
Căpetenia clanului nu bău. 

— Am avut foarte puţin timp la dispoziție, Rand al'Thor. 


— Nu am nevoie de scuze, Rhuarc, zise Rand. Doar de re- 
zultate. 

Aceste cuvinte îi făcuseră pe câţiva dintre ceilalți aieli să 
se înroșească de furie. Fecioarele de la intrare începură să își 
mişte mâinile furioase, comunicând în limbajul semnelor. 

Rhuarc nu trădă niciun semn de mânie, deşi lui Nynaeve i 
se păru că el strângea ceaşca în mână. 

— Am împărțit apa cu tine, Rand al'Thor, zise el. Nu cred 
că m-ai făcut să vin aici ca să îmi arunci insulte. 

— Nu insulte, Rhuarc, zise Rand. Doar adevăruri. N-avem 
vreme de pierdut. 

— N-avem vreme, Rand al'Thor? zise Bael. 

Căpetenia clanului Goshien al aielilor era un bărbat foarte 
înalt și părea să domine chiar și-atunci când stătea jos. 

— Ai lăsat mulţi dintre noi în Andor luni întregi, fără să 
facem nimic decât să ne lustruim lăncile și să-i speriem pe cei 
din ținuturile umede! Acum ne trimiţi în acest ținut cu po- 
runci imposibile, apoi vii după câteva săptămâni și ceri re- 
zultate? 

— Aţi fost în Andor ca să o ajutaţi pe Elayne, zise Rand. 

— Ea n-a vrut sau n-a avut nevoie de ajutorul nostru, zise 
Bael, pufnind. Și a avut dreptate să refuze ajutorul. Prefer să 
străbat în fugă tot Pustiul cu o singură ploscă cu apă decât să 
mi se ofere conducerea clanului meu de către altcineva. 

Rand se întunecă din nou la faţă, privirea lui devenind 
mânioasă, iar Nynaeve își aminti din nou de furtuna care se 
învolbura la miazănoapte. 

— Ținutul acesta este frânt, Rand al'Thor, zise Rhuarc, cu 
o voce mai calmă decât cea a lui Bael. Nu căutăm scuze ca să 
explicăm acest adevăr şi nu suntem lași dacă suntem pru- 
dențţi în a îndeplini o sarcină grea. 

— Trebuie să instaurăm pacea aici, mârâi Rand. Dacă nu 
sunteţi în stare... 

— Băiete, zise Cadsuane, poate-ai vrea să taci şi să te gân- 
deşti. De câte ori te-au dezamăgit aielii? Tu de câte ori i-ai 
dezamăgit, rănit sau jignit? 

Rand îşi închise gura, iar Nynaeve scrâșni din dinți pentru 
că nu vorbise ea. Îi aruncă o privire Cadsuanei, căreia îi fuse- 
se oferit un scaun pe care să şadă - Nynaeve nu își amintea 
s-o fi văzut vreodată șezând pe pământ. Scaunul fusese adus, 

evident, din conac; era construit din coarne de elgilrim, care 
se întindeau asemenea unor palme deschise, și era prevăzut 
cu o pernă roşie. Aviendha îi oferi Cadsuanei o ceaşcă cu ceai, 
din care sorbi cu băgare de seamă. 

Cu un efort vizibil, Rand îşi recăpătă stăpânirea de sine. 

— Îmi cer iertare, Rhuarc, Bael. Au fost câteva luni... isto- 
vitoare. 

— Nu ai niciun toh, zise Rhuarc. Dar, ia loc, rogu-te. Hai să 
împărțim umbra şi să vorbim civilizat. 

Rand oftă zgomotos, apoi încuviinţă din cap și se aşeză în 
fața celor doi. Cele câteva înțelepte prezente - Amys, Melaine, 
Bair - nu păreau dispuse să participe la discuţie. Doar ob- 
servau, cam cum făcea şi ea, își dădu seama Nynaeve. 

— Trebuie să stabilim pacea în Arad Doman, prieteni, zise 
Rand, desfăcând o hartă între ei pe covorul din cort. 

Bael clătină nedumerit din cap. 

— Dobraine Taborwin s-a descurcat bine în Bandar Eban, 
zise el, dar Rhuarc a avut dreptate când a spus că ţinutul 
acesta este frânt. E ca o bucată de porțelan al Oamenilor Mă- 
rii care a căzut din vârful unui munte înalt. Ne-ai spus să 
aflăm cine este la conducere şi să vedem dacă putem restabili 
ordinea. Ei bine, din câte știm noi, nimeni nu se află la con- 
ducere. Fiecare oraș a fost lăsat să se descurce singur. 

— Dar Consiliul Negustorilor? întrebă Bashere, așezân- 
du-se lângă ei şi mângâindu-şi mustaţa cu nodurile degetelor 
în timp ce studia harta. Iscoadele mele mi-au spus că aceştia 
dețin încă o oarecare putere. 

— Este adevărat, dar asta doar în orașele unde domnesc 
ei, zise Rhuarc. Însă influenţa lor este slabă. Mai există o sin- 
gură membră în capitală, dar nu deţine cine ştie ce control. 
Am pus capăt încăierărilor de pe străzi, dar cu mare greutate. 
Clătină nemulțumit din cap. Asta se întâmplă atunci când în- 
cerci să stăpânești mai multe ținuturi decât poţi. Fără regele 
lor, acești domani nu știu cine este la conducere. 

— El unde e? întrebă Rand. 

— Nu știe nimeni, Rand al'Thor. A dispărut. Unii spun căa 
dispărut acum câteva luni, alții, acum câţiva ani. 

— Se poate ca Graendal să fi pus mâna pe el, zise Rand în 
şoaptă, privind cu interes harta. Dacă o fi aici. Da, cred că s-ar 
putea să fie aici. Dar unde? N-ar sta în palatul regelui, nu-i stă 


în obicei. Cred că are un loc al ei, un loc unde poate să-și afi- 
şeze trofeele. Un loc care să fie un trofeu în sine, dar nu unul 
care să-ți vină în minte imediat. Da, știu. Ai dreptate. A mai 
procedat astfel şi înainte... 

Câtă familiaritate! Nynaeve se cutremură. Aviendha în- 
genunche în fața ei, oferindu-i o ceașcă de ceai. Nynaeve o 
luă, întâlnind privirea femeii, apoi începu să rostească în 
şoaptă o întrebare. Aviendha clătină scurt din cap. Mai târziu, 
expresia de pe faţa ei părea sugestivă. Aviendha se ridică în 
picioare și se retrase în fundul încăperii, apoi, făcând o gri- 
masă, își ridică un colț zdrenţuit al veșmântului și începu să 
tragă pe rând de câte un fir. Care era noima acestui gest? 

— Cadsuane, zise Rand, încetând să mai șușotească și gră- 
ind cu voce tare. Ce știi despre Consiliul Negustorilor? 

— Este alcătuit în mare parte din femei, răspunse Cadsuane, 
nişte femei extrem de abile, dar și egoiste. Este datoria lor să 
aleagă regele, iar cum Alsalam a dispărut, ele ar fi trebuit să îi 
găsească un înlocuitor. Prea multe dintre ele consideră acest 
lucru o oportunitate, iar asta le împiedică să ajungă la o înţe- 
legere. Bănuiesc că s-au despărțit din cauza haosului ca să îşi 
asigure puterea în orașele lor natale, iar acum se luptă pen- 
tru poziţie şi alianțe în vreme ce vine fiecare cu propunerea 
sa pentru un rege pentru a fi luată în considerare de celelalte. 

— Şi oastea domani ce luptă împotriva seanchanilor? în- 
trebă Rand. Este tot mâna lor? 

— Nu știu nimic despre asta. 

— Te referi la bărbatul acela, Rodel lturalde? zise Rhuarc. 

— Da. 

— A luptat cu vitejie acum douăzeci de ani, zise Rhuarc, 
frecându-și bărbia pătrățoasă. Este unul dintre acei Mari Că- 
pitani, cum le ziceţi voi. Mi-ar plăcea să dansez dansul sulițe- 
lor cu el. 

— N-o vei face, zise Rand cu asprime în glas. Cel puţin, nu 
atâta vreme voi trăi eu. Vom restabili ordinea în ținutul acesta. 

— Şi te aştepţi să facă asta fără luptă? întrebă Bael. Se 
zvoneşte că acest Rodel Ituralde luptă ca o tornadă împotriva 
seanchanilor, stârnindu-le furia mai bine - chiar - decât reu- 
şeşti tu, Rand al'Thor. El nu va dormi în vreme ce tu vei pune 
stăpânire pe ținutul lui. 

— Vă spun încă o dată că nu suntem aici ca să cucerim, 
zise Rand. 

Rhuarc oftă. 

— Atunci, de ce ne trimiţi pe noi, Rand al'Thor? De ce nu 
le foloseşti pe surorile tale aes sedai? Ele îi înțeleg pe cei din 
ținuturile umede. Țara aceasta seamănă cu un regat al copii- 
lor, iar noi suntem prea puţini adulţi ca să îi putem face să 
asculte. Mai ales dacă ne interzici să le tragem o mamă de 
bătaie. 

— Puteţi lupta, zise Rand, însă doar când sunteți nevoiți. 
Rhuarc, treaba asta nu mai poate fi dreasă de aes sedai. Puteţi 
face asta. Oamenii sunt intimidaţi de aieli; vor face cum le 
veți porunci. Dacă veți reuși să puneţi capăt războiului dintre 
domani şi seanchani, poate că această Fiică a celor Nouă Luni 
va vedea că îmi doresc sincer să aduc pacea. Atunci, poate va 
fi de acord să se întâlnească cu mine. 

— De ce nu faci cum ai făcut şi altădată? întrebă Bael. Să 
pui pur şi simplu stăpânire pe acest ţinut. 

Bashere încuviință din cap, aruncându-i o privire lui Rand. 

— Nu va funcționa. Nu şi de data asta, zise Rand. Un răz- 
boi aici ar cheltui prea multe resurse. Vorbeşti despre acest 
Ituralde, că le ține piept seanchanilor practic fără provizii și 
doar cu câțiva oameni. Chiar vreţi să provocăm un bărbat atât 
de descurcăreţ? 

Cât de îngândurat părea Bashere, de parcă s-ar fi gândit 
într-adevăr să îl provoace pe acest Ituralde! Bărbaţii ăștia! 
Erau toți la fel. Oferă-le o provocare, iar ei o vor lua în serios, 
indiferent dacă această provocare îi va face să sfârșească în- 
fipţi într-o lance. 

— Există puţini bărbaţi în viață ca Rodel Ituralde, zise 
Bashere. Cu siguranță ne-ar fi de mare ajutor în lupta pentru 
cauza noastră. Întotdeauna m-am întrebat dacă l-aş putea birui. 

— Nu, zise Rand din nou, aruncând o privire la hartă. 

Din câte putea observa Nynaeve, pe aceasta se vedeau 
locurile unde erau concentrate oştile, marcate prin adnotări. 
Aielii erau o masă organizată de însemne din cărbune peste 
ținutul Arad Doman; trupele lui lturalde erau în Şesul Almoth, 
luptând împotriva seanchanilor. Centrul ținutului Arad Do- 
man era o mare de adnotări negre, haotice, cel mai probabil 
reprezentând trupele diverșilor nobili. 


— Rhuarc, Bael, zise Rand. Vreau să puneţi mâna pe 
membrii Consiliului Negustorilor. 

În cort se aşternu tăcerea. 

— Eşti sigur că este un lucru înțelept, băiete? întrebă 
Cadsuane într-un final. 

— Viaţa le este pusă în primejdie de rătăciţi, zise Rand, 
bătând leneş darabana cu degetele pe hartă. Dacă Graendal 
l-a înhăţat într-adevăr pe Alsalam, atunci nu ne va folosi la 
nimic dacă îl vom salva. Va fi atât de afectat de compulsiunea 
ei, încât abia dacă va avea mintea unui copil. Ea nu este sub- 
tilă; n-a fost niciodată. Trebuie să facem astfel încât Consiliul 
Negustorilor să aleagă un nou rege. Este singura cale prin ca- 
re puteam restabili pacea și ordinea în acest regat. 

Bashere încuviinţă din cap. 

— E o faptă îndrăzneață. 

— Nu suntem răpitori, zise Bael, încruntându-se. 

— Sunteţi ceea ce spun eu că sunteți, zise încet Rand. 

— Suntem încă un neam liber, Rand al'Thor, zise Rhuarc. 

— Voi schimba neamul aiel odată cu trecerea mea, zise 
Rand, clătinând din cap. Nu știu ce veţi fi odată ce totul se va 
sfârşi, dar nu puteţi rămâne ceea ce sunteţi. Vreau ca voi să 
preluaţi această sarcină. Dintre toți ce care mă urmează, în 
voi am cea mai mare încredere. Dacă vrem să punem mâna 
pe membrii Consiliului fără să iscăm și mai multe frământări 
în acest ținut, voi avea nevoie de viclenia și discreţia voastră. 
Vă puteţi furișa în palatele şi conacele lor tot aşa cum v-aţi 
strecurat în Stânca din Tear. 

Rhuarc şi Bael se uitară unul la celălalt, încruntațţi. 

— Odată ce veţi pune mâna pe Consiliul Negustorilor, 
continuă Rand, aparent nepăsător față de grijile lor, îi mutaţi 
pe aieli în orașele unde domnesc negustorii. Aveţi grijă ca 
situația din acele oraşe să nu degenereze. Restabiliți ordinea 
aşa cum aţi făcut şi în Bandar Eban. De aici, începeţi să îi vâ- 
naţi pe bandiți și să impuneţi legea. În scurt timp, vor veni şi 
proviziile de la Oamenii Mării. Ocupați mai întâi orașele de pe 
coastă, apoi înaintați spre interiorul ținutului. Într-o lună, 
domani ar trebui să vină ca șuvoaiele spre voi în loc să fugă 
din calea voastră. Oferiţi-le siguranţă și hrană, iar ordinea va 
veni de la sine. 

Era un plan surprinzător de logic. Rand avea într-adevăr 
o minte ascuţită, pentru un bărbat. Avea un suflet foarte bun, 
poate chiar de lider, dacă reușea să-şi țină cumpătul. 

Rhuarc continuă să îşi frece bărbia. 

— Ne-ar fi de ajutor dacă am avea cu noi o parte din sal- 
daeanii tăi, Davram Bashere. Celor din ţinuturile umede nu le 
place să îi urmeze pe aieli. Dacă ei se vor putea preface că cei 
din ţinuturile umede sunt la conducere, probabil că atunci 
vor veni la noi. 

Bashere râse. 

— Vom fi şi nişte ţinte frumoase. De îndată ce vom pune 
mâna pe câțiva membri ai Consiliului Negustorilor, restul vor 
trimite cu siguranţă asasini după noi! 

Rhuarc râse de parcă ar fi auzit o glumă bună. Aielii aveau 
un simţ al umorului ciudat în felul său. 

— Vă vom ţine în viață, Davram Bashere. Dacă nu vom 
reuşi, vă vom împăia şi vă vom trimite călare pe caii voștri 
şi-atunci veți fi ţinte perfecte pentru săgețile lor! 

Bael râse cu poftă la auzul acestor cuvinte, iar Fecioarele 
de lângă ușă începură să comunice din nou în limbajul sem- 
nelor. 

Bashere chicoti, deși nu părea să înţeleagă ce era atât de 
amuzant. 

— Eşti sigur că asta vrei să faci? îl întrebă el pe Rand. 

Rand încuviință din cap. 

— Împarte-ți oamenii, trimite-i pe câţiva cu grupurile aie- 
lilor așa cum hotărăște Rhuarc. 

— Şi cu lturalde cum rămâne? întrebă Bashere, privind 
din nou harta. Nu va mai fi pace multă vreme odată ce își va 
da seama că i-am invadat patria. 

Rand bătu ușor cu degetele pe hartă. 

— Mă voi ocupa personal de el, zise în cele din urmă. 


CAPITOLUL 8 


Cămăși curate 


I se spunea „cerul căpitanului de doc”. Acei nori gri care 
acopereau soarele, capricioși şi ursuzi. Poate că ceilalți din 
tabăra aflată dincolo de zidurile Tar Valonului nu observase- 
ră acei nori stăruitori, însă Siuan îi văzuse. Niciun matelot nu 
i-ar fi omis. Nu erau nici prea negri, ca să aducă furtuna, dar 
nici prea uşori ca să sugereze ape line. 

Un cer ca acela era ambiguu. Puteai porni la drum fără să 
cadă un strop de ploaie sau să se iște vreo vijelie. Sau, aproa- 
pe pe neașteptate, te puteai trezi în mijlocul unei furtuni. 
Acea perdea de nori era înșelătoare. 

Majoritatea porturilor cereau o taxă zilnică pentru fiecare 
ambarcaţiune acostată acolo, dar în zilele cu furtună - atunci 
când niciun pescar nu putea prinde nimic - taxa era înjumă- 
tățită sau anulată complet. Totuși, într-o zi ca aceasta, când 
cerul era înnorat, fără a aduce vreun semn de furtună, căpi- 
tanii de doc cereau chiria întreagă pe-o zi. Aşadar, pescarul 
trebuia să aleagă. Să rămână în port şi să aștepte sau să mear- 
gă la pescuit ca să recupereze taxele de doc. Multe zile ca 
aceasta nu se transformau în furtună. Multe zile ca aceasta 
erau sigure. 

Dar dacă se isca o furtună într-o zi ca aceasta, tindea să fie 
foarte violentă. Multe dintre cele mai devastatoare furtuni 
din istoria omenirii se iscaseră din „cerul căpitanului de doc”. 

De aceea unii pescari aveau o altă denumire pentru astfel de 
nori. Le spuneau „vălul peștelui-leu”. Trecuseră zile întregi de 
când cerul arăta astfel. Siuan se înfioră și își strânse mai tare 
şalul în jurul trupului. Era un semn rău. 

Ea era sigură că puțini pescari aleseseră să iasă în larg în 
această zi. 

— Siuan? întrebă Lelaine, cu vocea încordată de enervare. 
Grăbește-te. Şi nu mai vreau să aud cine ştie ce superstiție idi- 
oată despre cer. Jur. 

Sora aes sedai cea înaltă se întoarse și porni de-a lungul 
pasarelei. 

„Superstiție? îşi zise Siuan, indignată. O mie de generații 
de înţelepciune nu înseamnă superstiție. Înseamnă bun 
simţ!” însă nu zise nimic şi grăbi paşii în urma lui Lelaine. În 
jurul ei, tabăra surorilor aes sedai credincioase lui Egwene își 
continua activitatea de zi cu zi, cu aceeaşi precizie ca acele 
unui ceas. Dacă exista un lucru la care se pricepeau surorile 
aes sedai, acesta era să creeze ordine. Corturile erau aranjate 
în mănunchiuri, pe frății ajah, ca şi când ar fi vrut să imite 
aranjarea din Turnul Alb. Existau puţini bărbaţi și majorita- 
tea celor care treceau pe-acolo - soldaţi care îndeplineau 
comisioane pentru oastea lui Gareth Bryne, grăjdari care 
aveau grijă de cai- se grăbeau să-și vadă de treburile lor. 
Erau mult mai puţini decât femeile muncitoare, multe dintre 
care merseseră până într-acolo încât își brodaseră Flacăra 
Tar Valonului pe poale sau pe corsaje. 

Un singur lucru ciudat în legătură cu acest sat - dacă ig- 
norai faptul că existau corturi în loc de odăi și pasarele din 
lemn în loc de coridoare cu pardoseală din gresie - era nu- 
mărul novicelor. Erau cu sutele. De fapt, numărul trebuie să 
se fi apropiat de o mie acum, mult mai multe decât se aflau în 
Turn în ultima vreme. Odată ce surorile aes sedai se reuneau, 
aripile locuite de novice, care nu mai fuseseră folosite de de- 
cenii întregi, trebuiau să fie redeschise. Poate că urma să fie 
nevoie chiar de încă o bucătărie. 

Aceste novice mișunau de colo-colo în familii, iar majori- 
tatea surorilor aes sedai încercau să le ignore. Unele făceau 
acest lucru din obişnuință; cine le băga în seamă pe novice? 
Dar altele făceau acest lucru din cauză că erau nemulțumite. 
După părerea lor, femeile îndeajuns de vârstnice ca să fie 


mame sau bunici - şi multe dintre ele erau mame și bunici — 
nu ar fi trebuit să fie trecute în cartea novicelor. Dar ce pu- 
teau face? Egwene al'Vere, Suprema Înscăunată Amyrlin, de- 
cretase asta. 

Siuan încă putea simţi o oarecare uimire la unele surori 
aes sedai pe lângă care trecea. Egwene trebuia să fi fost con- 
trolată cu atenţie. Ce mersese prost? Când le scăpase Supre- 
ma Înscăunată Amyrlin? Siuan ar fi simţit desfătare văzând 
acele priviri dacă nu ar fi fost ea însăși îngrijorată de captivi- 
tatea prelungită a lui Egwene în Turnul Alb. Acela era, în- 
tr-adevăr, „vălul peştelui-leu”. Aducător de o mare izbândă, 
dar și de un mare dezastru. Ea grăbi pasul în urma lui 
Lelaine. 

— Cum decurg negocierile? întrebă Lelaine, fără a se os- 
teni să se uite la Siuan. 

„Ai putea participa și tu la una dintre aceste întruniri ca 
să afli”, îşi zise Siuan. Însă Lelaine voia să fie văzută cum su- 
praveghează, nu cum se implică direct. Faptul că o întrebă pe 
Siuan, în auzul tuturor, era, de asemenea, o mișcare calculată. 
Siuan era cunoscută ca fiind una dintre confidentele lui 
Egwene, plus că deţinea o oarecare notorietate pentru că fu- 
sese ea însăși Amyrlin. Lucrurile pe care Siuan i le spuse lui 
Lelaine nu fură importante; însă faptul că era văzută că i le 
spunea sporea influenţa femeii în tabără. 

— Nu decurg bine, Lelaine, zise Siuan. Trimisele Elaidei 
nu făgăduiesc niciodată nimic și par indignate de fiecare dată 
când aducem vorba despre subiecte importante, cum ar fi 
repunerea în drepturi a Ajah Albastră. Mă îndoiesc că au fost 
împuternicite de Elaida să încheie acorduri obligatorii. 

— Hm, făcu Lelaine, îngândurată, salutând din cap un 
grup de novice. 

Acestea făcură câte o plecăciune. Luând o decizie viclea- 
nă, Lelaine începuse să vorbească în termeni foarte aprecia- 
tivi despre noile novice. 

Faptul că Romanda le displăcea era un lucru bine cunos- 
cut; acum, că Egwene nu mai era, Romanda începuse să insi- 
nueze faptul că, odată ce se ajungea la reconciliere, această 
„absurditate” legată de novicele vârstnice trebuia rezolvată 
rapid. Cu toate acestea, din ce în ce mai multe surori vedeau 
înțelepciunea lui Egwene. Exista multă forță printre noile 

novice și nu puţine dintre ele vor ajunge la rangul de aleasă 
în clipa în care Turnul Alb va fi dobândit. În ultima vreme - 
datorită faptului că le accepta tacit pe aceste femei - Lelaine 
mai crease o legătură cu Egwene. 

Siuan privi familia de novice care se retrăgea. Acestea îi 
făcură o reverență lui Lelaine aproape la fel de repede şi de 
plină de respect cum i-ar fi făcut Supremei Înscăunate 
Amyrlin. Începea să devină limpede că, după luni de impas, 
Lelaine începea să câştige lupta pentru superioritate împo- 
triva Romandei. 

lar acest lucru constituia o problemă foarte mare. 

Siuan nu o displăcea pe Lelaine. Aceasta era capabilă, 
avea o voinţă de fier şi era categorică. Cândva, fuseseră prie- 
tene, cu toate că relaţia dintre ele se schimbase drastic odată 
cu schimbarea situaţiei lui Siuan. 

Da, putea spune că o plăcea pe Lelaine. Dar nu avea în- 
credere în ea şi, mai ales, nu își dorea să o vadă Amyrlin. 
Într-o altă eră, Lelaine s-ar fi descurcat bine în acea poziţie. 
Dar lumea aceasta avea nevoie de Egwene şi - prietenie sau 
nu- Siuan nu își putea permite să îi îngăduie acestei femei 
să îi ia locul Supremei Înscăunate Amyrlin de drept. Trebuia 
să se asigure că Lelaine nu lua măsuri pentru a împiedica 
reîntoarcerea lui Egwene. 

— Ei bine, zise Lelaine, va trebui să discutăm despre aces- 
te negocieri în Divan. Suprema Înscăunată Amyrlin doreşte 
ca acestea să continue, iar noi cu siguranţă nu putem îngădui 
ca ele să înceteze. Cu toate acestea, trebuie să existe o cale 
prin care să le facem eficiente. Dorinţele Supremei Înscăuna- 
te Amyrlin trebuie îndeplinite, nu crezi? 

— Fără îndoială, răspunse Siuan pe un ton hotărât. 

Lelaine îi aruncă o privire, iar Siuan se blestemă pentru că 
îşi trădase emoţiile. Lelaine trebuia să creadă că Siuan era de 
partea ei. 

— Îmi pare rău, Lelaine. Femeia aceea mă scoate din să- 
rite. De ce poartă discuţii Elaida dacă nu vrea să cedeze nici 
măcar asupra unui punct? 

Lelaine încuviință din cap. 

— Aşa e. Dar cine poate spune de ce face Elaida ceea ce fa- 
ce? Rapoartele Tronului Amyrlin sugerează faptul că Elaida 
conduce Turnul într-un mod... imprevizibil, în cel mai bun caz. 


Siuan doar încuviinţă din cap. Din fericire, Lelaine nu pă- 
rea să bănuiască lipsa de loialitate a lui Siuan. Sau nu îi păsa. 
Era remarcabil cât de inofensivă o credeau femeile pe Siuan 
acum, că puterea ei fusese redusă atât de mult. 

Era o nouă experiență pentru ea să fie slabă. Încă din pri- 
mele ei zile în Turnul Alb, surorile îi observaseră forţa și as- 
cuțimea minţii. Zvonurile cum că ea ar putea deveni Amyrlin 
se iscaseră imediat - uneori, părea că Pânza însăşi o împin- 
sese pe Siuan direct pe Tron. Cu toate că ascensiunea ei ra- 
pidă ca Supremă Înscăunată Amyrlin, fiind atât de tânără, 
fusese o surpriză pentru multe, ea însăși nu fusese deloc şo- 
cată. Când pescuiești cu calamar pe post de momeală, nu 
trebuie să te miri dacă prinzi peşti cu dinți. Dacă vrei să 
prinzi țipari, trebuie să foloseşti cu totul altceva. 

Când fusese tămăduită, puterile ei reduse fuseseră o dez- 
amăgire. Dar asta începea să se schimbe. Într-adevăr, era 
enervant că era inferioară multora dintre surori, că nu era res- 
pectată de cele din jurul ei. Cu toate acestea, pentru că era 
slabă în putere, multe păreau a presupune că era și mai slabă 
în abilitățile politice! Oare oamenii chiar uitau atât de repede? 
Ea considera că noul ei statut printre aes sedai era eliberator. 

— Da, zise Lelaine în vreme ce salută din cap un alt grup 
de novice, cred că a sosit vremea să trimitem emisari în re- 
gatele pe care nu le-a cucerit al'Thor. Poate că nu deținem 
controlul asupra Turnului Alb, dar asta nu înseamnă că tre- 
buie să renunțăm la supremaţia noastră politică în lume. 

— Da, Lelaine, zise Siuan. Dar ești convinsă că Romanda 
nu se va împotrivi acestei hotărâri? 

— De ce ar face-o? zise Lelaine pe un ton dispreţuitor. N-ar 
avea nicio noimă. 

— Lucrurile pe care le face micuța Romanda au noimă, zi- 
se Siuan. Eu cred că se împotriveşte doar ca să îţi facă în ciu- 
dă. Dar am văzut-o, într-adevăr, stând la taclale cu Maralenda 
pe la începutul săptămânii. 

Lelaine se încruntă. Maralenda era o vară îndepărtată a 
descendenței Trakand. 

Siuan își ascunse zâmbetul. Era uimitor cât de multe lu- 
cruri puteai realiza atunci când oamenii te desconsiderau. 
Oare câte femei desconsiderase ea însăși pentru că acestora 

le lipsea puterea vizibilă? De câte ori fusese ea însăși manipu- 
lată așa cum o manipula şi ea acum pe Lelaine? 

— Voi face cercetări, zise Lelaine. 

Nu avea importanţă ce descoperea; atâta vreme cât era 
ocupată să îşi facă griji în privința Romandei, ea nu putea să 
petreacă prea mult timp încercând să îi fure puterea lui 
Egwene. 

Egwene. Suprema Înscăunată Amyrlin trebuia să se gră- 
bească și să ducă la bun sfârșit complotul ei din Turnul Alb. 

La ce folosea să o submineze pe Elaida dacă surorile aes 
sedai de afară se prefăceau în praf și pulbere când Egwene nu 
le supraveghea? Siuan nu le putea distrage atenţia prea multă 
vreme lui Lelaine și Romandei, mai ales acum, că Lelaine de- 
ţinea un avantaj vizibil. Lumină! În unele zile, ea avea impre- 
sia că încerca să jongleze cu peşti vii, unşi cu unt. 

Siuan verifică poziţia soarelui din spatele acelei cortine 
de nori. Era după-masa târziu. 

— Fir-ar al naibii, bombăni ea. Trebuie să plec, Lelaine. 

Lelaine îi aruncă o privire. 

— Ai rufe de spălat, bănuiesc? Pentru golanul ăla de ge- 
neral al tău? 

— Nu este golan, se răsti Siuan, apoi se blestemă. 

Avea să piardă mult din avantajul pe care îl avea dacă con- 
tinua să se răstească la cele care se credeau superioarele ei. 

Lelaine zâmbi, iar în ochi îi apăru o strălucire, ca şi când 
ştia ceva special. Ce femeie insuportabilă! Prietenă sau nu, 
Siuan mai că se gândea să şteargă... 

Nu. 

— Îmi cer iertare, Lelaine, se forță să spună Siuan. Mă 
enervez doar când mă gândesc câte îmi cere să fac bărbatul 
acesta. 

— Da, zise Lelaine, strângând din buze. M-am gândit la 
asta, Siuan. Poate că Suprema Înscăunată Amyrlin are de su- 
ferit din cauza surorii hărțuitoare a lui Bryne, dar n-am să 
îngădui una ca asta. Eşti una dintre slugile mele acum. 

„Una dintre slugile tale? îşi zise Siuan. Credeam că trebuie 
să te sprijin până când are să se întoarcă Egwene.” 

— Da, cugetă Lelaine, cred că a sosit vremea să nu mai fii 
servitoarea lui Bryne. Am să-ți plătesc eu datoria, Siuan. 


— Să-mi plăteşti datoria? repetă Siuan, simțind o clipă de 
panică. E un lucru înţelept? Nu că m-ar deranja să mă elibe- 
rez de bărbatul ăsta, firește, însă poziţia în care mă aflu îmi 
oferă multe oportunităţi ca să trag cu urechea la planurile lui. 

— Planuri? întrebă Lelaine, încruntându-se. 

Siuan se făcu mică. Ultimul lucru pe care și-l dorea era să 
insinueze vreo nelegiuire din partea lui Bryne. Lumină, băr- 
batul era îndeajuns de strict încât să îi facă până şi pe străjeri 
să pară neglijenţi în a-și păstra jurămintele. 

Ar trebui să o lase pe Lelaine să pună capăt acestei servi- 
tuți prostești, însă gândul acesta îi întorcea stomacul pe dos. 
Bryne era deja dezamăgit că ea îşi încălcase jurământul față 
de el în urmă cu câteva luni. Ei bine, ea nu încălcase jură- 
mântul, doar îşi amânase perioada de servitute. Dar încearcă 
să-l convingi de asta pe acest prost încăpățânat! 

Dacă ar alege calea cea mai uşoară acum, ce ar crede el 
despre ea? Ar crede că a câştigat, că ea dovedea că nu se putea 
ţine de cuvânt. În niciun caz nu avea să îngăduie acest lucru. 

Şi-apoi, nu avea de gând să accepte ca Lelaine să fie cea 
care urma s-o elibereze. Asta n-ar face decât să îi mute dato- 
ria de la Bryne la Lelaine. Sora aes sedai ar colecta această 
datorie în moduri mult mai subtile, însă aceasta ar fi plătită 
în întregime într-un fel sau altul, fie şi doar prin cereri de 
loialitate. 

— Lelaine, zise Siuan cu blândeţe, nu-l bănuiesc de nimic 
pe bunul general. Totuși, el controlează oştile noastre. Oare 
putem avea într-adevăr încredere în el că va face ceea ce i se 
cere fără niciun fel de supraveghere? 

Lelaine pufni. 

— Nu cred că puteam avea încredere în vreun bărbat să 
facă ceva fără îndrumare. 

— Detest să-i spăl rufele, zise Siuan. 

Era adevărat. Chiar dacă nu era oprită să i le spele pentru 
tot aurul din Tar Valon. 

— Dar dacă datoria mă va ţine prin preajmă, ca să pot 
trage cu urechea... 

— Da, zise Lelaine, încuviințând încet din cap. Da, văd că 
ai dreptate. Nu voi uita sacrificiul tău, Siuan. Prea bine, poți 
pleca. 

Lelaine se întoarse, coborându-şi privirea spre mână, ca şi 
când ar fi tânjit după ceva. Probabil tânjea după ziua în care - 
în calitate de Amyrlin - și-ar putea oferi inelul cu Marele 
Șarpe pentru un sărut atunci când se va despărţi de o altă 
soră. Lumină, Egwene trebuia să se întoarcă în curând. Peşti 
unși cu unt! Peşti blestemaţi, unși cu unt! 

Siuan se îndreptă spre marginea taberei surorilor aes se- 
dai. Oastea lui Bryne împrejmuia tabăra surorilor aes sedai 
într-un cerc mare, dar ea se afla la capătul îndepărtat al cer- 
cului față de Bryne. l-ar lua o jumătate de oră bună ca să mear- 
gă pe jos până la postul lui de comandă. Din fericire, găsi un 
căruțaş care aducea provizii, sosite printr-o poartă, pentru 
oaste. Bărbatul scund şi cărunt acceptă de îndată să o lase să 
călătorească lângă napi, cu toate că păru să se întrebe de ce 
ea nu alesese un cal, așa cum se cuvenea statutului unei aes 
sedai. Ei bine, nu era atât de departe, iar a călători lângă le- 
gume era o soartă mult mai puţin lipsită de demnitate decât 
să se bălăngăne în şaua unui cal. Dacă Gareth Bryne avea să 
se plângă de întârzierea ei, atunci Siuan avea să-i spună vreo 
două, zău! 

Se rezemă cu spatele de un sac plin cu napi, iar picioarele 
acoperite de poalele brune îi atârnau peste marginea din 
spate a căruţei. În vreme ce căruţa urca pe un dâmb mic, pu- 
tea vedea tabăra surorilor aes sedai - cu corturile sale albe și 
respectând organizarea unui oraș. Dispusă în cerc în jurul ei 
se afla oastea, cu corturi mai mici, dispuse pe rânduri ordo- 
nate, iar împrejurul lor se afla un cerc din ce în ce mai mare 
de ţiitori ai taberei. 

Dincolo de toate, peisajul era maroniu, zăpada iernii to- 
pită, iar lăstarii de primăvară rari. Pe ici, pe colo se vedeau 
tufişuri, umbre în văi și fuioare de fum ce ieșeau din hornuri, 
care indicau prezenţa satelor. Era surprinzător cât de famili- 
are, cât de primitoare păreau a fi aceste fânețe. Când venise 
prima oară la Turnul Alb, ea fusese convinsă că nu avea să 
îndrăgească niciodată acest ţinut fără ieşire la mare. 

Acum, ea trăise mai mult în Tar Valon decât în Tear. Une- 
ori, îi era greu să își amintească de fata aceea care împletea 
năvoade și ieșea în larg dis-de-dimineaţă împreună cu tatăl ei 
ca să le arunce în apă. Devenise altcineva, o femeie care făcea 
mai degrabă negoț cu secrete decât cu peşti. 


Secrete. Acele secrete puternice şi dominatoare. Acestea 
deveniseră viaţa ei. Fără iubire, doar câteva idile în tinereţe. 
Nu avusese timp pentru relații amoroase sau legături de pri- 
etenie. Se concentrase asupra unui singur lucru: să îl găseas- 
că pe Dragonul Renăscut. Să îl ajute, să îl îndrume și să îl con- 
troleze, nădăjduise ea. 

Moiraine îşi pierduse viața plecând în aceeași căutare, dar 
măcar ea putuse să plece și să vadă lumea. Siuan îmbătrâni- 
se - la suflet, dacă nu la trup - închisă în Turn, trăgând de sfori 
şi făcând lumea să se clintească. Făcuse câteva fapte bune. 
Numai timpul avea să spună dacă eforturile ei fuseseră în- 
deajuns. 

Nu îşi regreta viața. Totuşi, în acel moment, când trecea 
pe lângă corturile oștii - gropile şi rădăcinile rupte de pe 
drum făcând căruţa să se scuture și să zornăie ca nişte oase 
de peşte uscate într-o căldare -, o invidia pe Moiraine. De 
câte ori se ostenise Siuan să privească de la fereastră acel 
peisaj frumos și verde, înainte ca acesta să înceapă să capete 
o înfăţişarea bolnăvicioasă? Ea și Moiraine luptaseră din greu 
ca să salveze lumea, însă nu le rămăseseră multe lucruri de 
care să se bucure. 

Poate că Siuan greşise că rămăsese cu Albastrele, spre 
deosebire de Leane, care profitase de ferecarea şi tămăduirea 
lor ca să treacă în Ajah Verde. „Nu, îşi zise Siuan, în vreme ce 
căruța se hurduca, mirosind a napi amărui. Nu, încă îmi do- 
resc să salvez această lume blestemată.” Ea nu avea să treacă 
în Ajah Verde. Deşi, gândindu-se la Bryne, își dorea ca Albas- 
trele să semene puţin mai mult cu Verzile în unele privinţe. 

Siuan, Suprema Înscăunată Amyrlin, nu avusese timp de 
legături amoroase, dar Siuan, slujnica? A-i îndruma pe oa- 
meni prin manipulări tacite necesita o mai mare pricepere 
decât a-i amenința cu puterea Tronului Amyrlin, plus că îţi 
aducea mai multă satisfacție. Însă nu mai simţea acea povară 
zdrobitoare a responsabilității pe care o simțise în toţi acei 
ani în care se aflase la cârma Turnului Alb. Exista, poate, în 
viața ei loc pentru alte câteva schimbări? 

Căruţa ajunse în capătul îndepărtat al taberei oștii, iar 
Siuan clătină din cap la aceste gânduri neghioabe când sări 
jos din ea, apoi îi mulțumi căruțașului, dând din cap. Era o 
fetiță care abia dacă avea vârsta potrivită să arunce năvodul 

toată ziua? Nu avea rost să se gândească astfel la Bryne. Cel 
puţin, nu în acel moment. Erau prea multe de făcut. 

Înaintă de-a lungul perimetrului taberei, cu corturile oștii 
în partea stângă. Începea să se întunece, iar felinarele în care 
ardea ulei prețios luminau într-un mod dezorganizat barăcile 
şi corturile din dreapta ei. În față, pe latura cu oastea, se 
înălța o palisadă mică și circulară. Nu îngrădea toată oastea - 
de fapt, era suficient de largă cât să cuprindă câteva duzini de 
corturi ale ofițerilor şi câteva corturi de comandă mai mari. 
Aceasta trebuia să aibă rolul de fortificație în caz de urgenţă, 
dar întotdeauna ca un centru de operaţii - lui Bryne i se pă- 
ruse potrivit să existe o barieră fizică între restul taberei și 
locul unde el se sfătuia cu ofițerii lui. Din cauza confuziei cre- 
ate de tabăra civililor şi a faptului că aveau de patrulat de-a 
lungul unui hotar lung, iscoadelor le-ar fi fost altminteri ușor 
să se apropie de corturile lui. 

Palisada era terminată doar cam pe trei sferturi, dar con- 
strucția acesteia înainta rapid. Poate că, în cele din urmă, el 
va alege să împrejmuiască întreaga oaste dacă asediul avea 
să mai continue multă vreme. Deocamdată, Bryne era de pă- 
rere că postul de comandă mic şi fortificat nu le va sugera 
soldaților doar ideea de siguranţă, ci le va insufla şi un oare- 
care sentiment de autoritate. 

Ţărușii din lemn, înalţi de doi metri și jumătate, se înălțau 
din pământ în față, un rând de santinele stând una lângă cea- 
laltă, cu vârfurile sulițelor îndreptate spre cer. În timpul unui 
asediu, trebuia să ai, în general, multe braţe pentru o astfel 
de muncă. Gărzile de la poarta palisadei ştiau că trebuia să o 
lase să treacă, iar ea îşi croi repede drum spre cortul lui 
Bryne. Chiar avea rufe de spălat, iar mare parte din ele vor 
trebui să aştepte probabil până dimineaţă. Trebuia să se în- 
tâlnească cu Egwene în Telaran'rhiod de îndată ce se lăsa 
întunericul, iar strălucirea apusului de soare începea deja să 
se estompeze. 

Ca de obicei, în cortul lui Bryne era doar o lumină foarte 
slabă. În vreme ce oamenii de afară făceau risipă de ulei, el îl 
folosea cu zgârcenie. Majoritatea oamenilor lui trăiau mai 
bine decât el. Ce neghiob! Siuan pătrunse în cort, fără să îşi 
anunţe prezența. Dacă el era atât de prost încât să se schimbe 


fără să păşească în spatele paravanului, atunci era îndeajuns 
de prost ca să fie văzut făcând acest lucru. 

Ședea la biroul lui, lucrând la lumina unei singure lumâ- 
nări. Părea să citească rapoartele iscoadelor. 

Siuan pufni, lăsând clapele cortului să se închidă în urma 
ei. Nu o lampă! Bărbatul ăsta! 

— Îţi vei strica ochii dacă citeşti la lumina asta slabă, 
Gareth Bryne. 

— Am citit la lumina unei singure lumânări mai toată via- 
ţa mea, Siuan, zise el, întorcând o pagină, fără să-şi ridice pri- 
virea. Și te anunţ că vederea e la fel cum mi-a fost în copilărie. 

— Oh? făcu Siuan. Deci, vrei să spui că ai avut vederea 
proastă încă de la început? 

Bryne rânji, dar își continuă lectura. Siuan pufni din nou, 
zgomotos, ca să se asigure că el auzea. Apoi, ea împleti o sferă 
de lumină și o trimise ca să plutească lângă biroul lui. Ne- 
ghiobul! Ea n-avea să îngăduie ca el să orbească și să cadă 
răpus în luptă de un atac pe care nu îl văzuse. După ce trimise 
sfera de lumină lângă capul lui - poate prea aproape ca el să 
se simtă confortabil cu ea fără să nu-și mijească ochii - se 
duse să strângă rufele de pe sfoara pe care o întinsese în 
mijlocul cortului. El nu se plânsese că ea folosea interiorul 
cortului lui ca să usuce rufele și nici nu le strânsese. Ce dez- 
amăgire! Ea se gândise că avea să o dojenească pentru asta. 

— O femeie din tabăra exterioară m-a abordat azi, zise 
Bryne, mutându-și scaunul într-o parte, apoi luând în mâini 
un alt teanc de hârtii. S-a oferit să-mi spele rufele. A organi- 
zat un grup de spălătorese în tabără și a susținut că poate 
spăla mai repede și mai eficient decât ar putea-o face o sluj- 
nică zăpăcită. 

Siuan încremeni, aruncându-i o privire lui Bryne, care frun- 
zărea hârtiile. Maxilarul lui puternic era luminat în partea 
stângă de lumina albă a sferei ei și în partea dreaptă de lu- 
mina portocalie și pâlpâitoare a lumânării. Unii bărbați erau 
slăbiți de vârstă, alții păreau obosiţi sau șleampeţi. Bryne 
devenise pur şi simplu distins, asemenea unui pilastru, lucrat 
de un meșter zidar și lăsat apoi la mila intemperiilor. Vârsta 
nu îi diminuase eficacitatea sau forţa. Îi oferise pur şi simplu 
personalitate, prăfuindu-i tâmplele cu argintiu, încrețindu-i 
chipul hotărât cu riduri ale înțelepciunii. 

— Şi ce i-ai spus acestei femei? întrebă ea. 

Bryne întoarse o pagină. 

— l-am spus că sunt mulțumit de cum îmi sunt spălate 
rufele. Îşi ridică privirea la ea. Trebuie să recunosc că sunt 
surprins, Siuan. Am presupus că o aes sedai nu știe prea mul- 
te despre munca asta, dar arareori s-a întâmplat ca unifor- 
mele mele să fie atât scrobite și confortabile în același timp. 
Meriţi toată lauda. 

Siuan se întoarse cu spatele la el, ascunzându-și roşeaţa 
din obraji. Bărbat neghiob! Ea îi făcuse pe regi să îngenun- 
cheze dinaintea ei! Le manipula pe surorile aes sedai şi plă- 
nuia izbăvirea lumii! lar el o complimenta pentru calităţile ei 
de spălătoreasă? 

Ideea era că, venind din partea lui Bryne, acesta era un 
compliment sincer și plin de însemnătate. El nu le privea de 
sus pe spălătorese sau pe băieții alergători. Trata pe toată 
lumea cu omenie. O persoană nu primea respectul lui Gareth 
Bryne dacă era rege sau regină; primea respectul lui dacă își 
respecta jurământul și îşi făcea datoria. Din punctul lui de 
vedere, un compliment referitor la rufele bine spălate era la 
fel de plin de însemnătate ca o medalie oferită unui soldat ca- 
re înfruntase vrăjmaşul cu stoicism. 

Ea îi aruncă o privire. El încă o privea. Bărbat neghiob! Ea 
luă în grabă de pe sfoară o altă cămașă a lui şi începu să o 
împăturească. 

— Nu mi-ai dat niciodată o explicație care să mă mulțu- 
mească. De ce ţi-ai încălcat jurământul? zise el. 

Siuan încremeni, cu privirea ațintită la peretele din spate 
al cortului, pe care se reflectau umbrele rufelor care încă mai 
atârnau pe sfoară. 

— Am crezut că ai înțeles, zise ea, continuând să împătu- 
rească rufele. Am avut informaţii importante pentru surorile 
aes sedai din Salidar. Şi-apoi, nu îl puteam lăsa pe Logain să 
se plimbe în voie de colo-colo, nu? A trebuit să îl găsesc și să 
îl duc în Salidar. 

— Astea sunt doar scuze, zise Bryne. O, ştiu că sunt ade- 
vărate. Dar tu ești aes sedai. Poţi invoca patru întâmplări şi 
să le foloseşti ca să ascunzi adevărul cu aceeași pricepere cu 
care s-ar folosi cineva de minciuni. 

— Vrei să spui că sunt mincinoasă? întrebă ea. 


— Nu, răspunse el. Doar că eşti sperjură. 

Ea se uită la el, făcând ochii mari. Ei bine, avea să-i spună 
ea câteva... 

Siuan şovăi. El se uita la ea, scăldat în strălucirea celor do- 
uă lumini, cu o privire îngândurată. Rezervată, dar nu acuza- 
toare. 

— Să ştii că întrebarea aceasta m-a adus aici, zise el. De 
aceea te-am vânat atâta drum. Este motivul pentru care 
le-am jurat credinţă în cele din urmă acestor aes sedai rebele, 
deşi nu mi-am dorit să fiu implicat într-un alt război din Tar 
Valon. Am făcut toate astea pentru că simțeam nevoia să știu. 
Trebuia să știu. De ce? De ce femeia cu ochii aceia plini de 
pasiune și greu de uitat și-a încălcat jurământul? 

— Ți-am spus că urma să mă întorc la tine și să îmi res- 
pect jurământul făcut, zise Siuan, întorcându-se cu spatele la 
el şi scuturând o cămașă ca să o netezească. 

— O altă scuză, zise el cu blândeţe. Un alt răspuns de la o 
aes sedai. Îmi vei spune vreodată adevărul gol-goluţ, Siuan 
Sanche? I l-ai spus vreodată cuiva? 

El oftă, iar ea auzi foşnetul hârtiilor. Lumina lumânării 
pâlpâi când el se mișcă uşor, întorcându-se la rapoartele lui. 

— Când eram doar o aleasă în Turnul Alb, zise Siuan pe 
un ton blând, m-am numărat printre cele patru persoane de 
față când o Prorocire a anunţat naşterea iminentă a Drago- 
nului Renăscut pe povârnișurile Muntelui Dragonului. 

Foșnetul paginilor încetă. 

— Una dintre celelalte două persoane, continuă Siuan, a 
murit pe loc. Cealaltă a murit la scurtă vreme după aceea. 
Sunt sigură că ea - Însăşi Suprema Înscăunată Amyrlin - a 
fost ucisă de Ajah Neagră. Da, aceasta există. Dacă vei spune 
cuiva că am recunoscut acest lucru, am să-ţi tai limba. În fine, 
înainte să moară, Suprema Înscăunată Amyrlin a trimis aes 
sedai ca să îl vâneze pe Dragon. Acestea au dispărut, rând pe 
rând. Surorile Negre trebuie să fi obținut prin tortură numele 
lor de la Tamra înainte să o ucidă. Nu ar fi rostit cu ușurință 
acele nume. Încă mă mai cutremur uneori când mă gândesc 
prin ce trebuie să fi trecut. În scurt timp, am mai rămas doar 
noi două care știau. Moiraine şi cu mine. Nu trebuia să auzim 
Prorocirea. Eram doar nişte alese care se aflau din întâmpla- 
re în încăperea aceea. Cred că Tamra a reușit cumva să as- 

cundă numele noastre de surorile Negre, căci dacă nu ar fi 
făcut-o, cu siguranță am fi fost ucise şi noi precum celelalte. 
Mai rămăseserăm doar noi două. Singurele două din toată 
lumea care ştiau ce avea să vină. Cel puţin, singurele două ca- 
re slujeau Lumina. Prin urmare, am făcut ce trebuia să fac, 
Gareth Bryne. Mi-am dedicat viața făcând pregătiri pentru 
venirea Dragonului. Am jurat să am grijă să trecem cu bine 
prin Ultima Bătălie. Să fac tot ceea ce era nevoie - tot ceea ce 
era nevoie - pentru a duce povara care îmi fusese încredin- 
țată. A mai existat o singură persoană în care mă puteam în- 
crede, iar acum e moartă. Siuan se întoarse, întâlnind privirea 
lui din partea cealaltă a cortului. O briză făcu să tremure pe- 
reții și să pâlpâie lumina lumânării, dar Bryne şedea nemiş- 
cat, privind-o. Aşadar, vezi tu, Gareth Bryne, a trebuit să amân 
respectarea jurământului pe care ţi l-am făcut din cauza altor 
jurăminte. Am jurat să duc această sarcină până la capăt, iar 
Dragonul nu și-a întâlnit încă soarta la Shayol Ghul. O per- 
soană trebuie să își respecte jurămintele în ordinea impor- 
tanței lor. Când ţi-am jurat credinţă ţie, nu ţi-am făgăduit că 
te voi sluji imediat. Am avut mare grijă în privința asta. Tu 
poți să-i spui „calambur”. Eu i-aș spune altcumva. 

— Cum ar fi? 

— Am luat toate măsurile necesare pentru a te proteja pe 
tine, ținutul tău şi pe poporul tău, Gareth Bryne. Mă învinuiești 
pentru pierderea unui hambar și a câtorva vaci. Ei bine, eu îţi 
sugerez să te gândești la costul pe care îl va plăti neamul tău 
dacă Dragonul Renăscut va da greş. Uneori, trebuie plătit un 
preţ astfel încât o datorie mult mai importantă să poată fi 
acoperită. Mă aştept ca un soldat să înțeleagă acest lucru. 

— Ar fi trebuit să-mi spui, zise el, privind-o în continuare 
în ochi. Ar fi trebuit să-mi explici cine ai fost. 

— Şi? zise Siuan. M-ai fi crezut? 

El şovăi. 

— În plus, n-am avut încredere în tine, continuă ea cu toa- 
tă sinceritatea. Ultima noastră întâlnire nu a fost prea... ami- 
abilă, din câte îmi amintesc. Mi-aş fi putut asuma un aseme- 
nea risc, Gareth Bryne, cu un bărbat pe care nu îl cunoșteam? 
Îi puteam îngădui să preia controlul asupra secretelor pe ca- 
re doar eu le ştiam, secrete ce trebuiau spuse mai departe 


noii Supreme Înscăunate Amyrlin? Aş fi putut irosi măcar o 
clipă când întreaga lume era cu ştreangul la grumaz? 

Ea îl privea drept în ochi, cerând un răspuns. 

— Nu, recunoscu el în cele din urmă. Arză-m-ar focu', 
Siuan, nu. Nu ar fi trebuit să aștepți. Nu ar fi trebuit să ros- 
teşti acel jurământ de la bun început! 

— Tu ar fi trebuit să asculți cu băgare de seamă, zise ea, lu- 
ându-și în cele din urmă privirea de la el și pufnind. Îți sugerez 
ca pe viitor, dacă vei mai face pe cineva să jure să îţi slujeas- 
că, să ai grijă să stabilești un interval de timp pentru asta. 

Bryne mârâi, iar Siuan smulse ultima cămașă de pe sfoa- 
ră, făcând-o să se scuture și să arunce o umbră neclară pe 
peretele din spate al cortului. 

— Ei bine, zise Bryne, mi-am spus că te voi ţine în slujba 
mea doar atâta timp cât voi avea nevoie ca să obțin un răs- 
puns. Acum știu. Aș spune că... 

— Încetează! izbucni Siuan, rotindu-se spre el şi amenin- 
țându-l cu degetul. 

— Dar... 

— Să nu rosteşti cuvintele, îl ameninţă ea. Îţi voi pune că- 
luş la gură și te voi lăsa să atârni în aer până mâine la asfinţit. 
Să nu crezi că n-am s-o fac. 

Bryne şezu, tăcut. 

— Încă n-am terminat cu tine, Gareth Bryne. Ea netezi 
cămașa cu mâinile, apoi o împături. Te voi anunţa când am 
terminat. 

— Pe Lumină, femeie! bombăni el, aproape în barbă. Dacă 
aş fi ştiut că eşti aes sedai înainte să te urmăresc până în 
Salidar... dacă aș fi ştiut ce făceam... 

— Ce? vru să ştie ea. Nu m-ai fi vânat? 

— Fireşte că aș fi făcut-o, răspunse el pe un ton indignat. 
Doar că poate aș fi fost mai prudent şi aș fi venit mai bine 
pregătit. Am plecat la vânătoare de porci mistreți cu un cuțit 
pentru iepuri în loc de suliță! 

Siuan așeză cămășile împăturite peste celelalte, apoi ri- 
dică toată grămada. Lui îi aruncă o privire rănită. 

— Mă voi strădui din răsputeri să mă prefac că nu m-ai 
comparat cu un porc mistreţ adineauri, Bryne. Te-aș ruga să 
ai puţină grijă la ce scoţi pe gură. Altminteri, ai să te trezeşti 

fără slujnică și vei fi nevoit să le laşi pe femeile alea în tabără 
ca să-ți spele rufele. 

EI îi aruncă o privire amuzată. Apoi, izbucni în râs. Nici ea 
nu reuși să îşi ascundă zâmbetul. Ei bine, după acest schimb de 
cuvinte, el avea să ştie cine deținea controlul acestei asocieri. 

Dar... Lumină! De ce îi spusese despre Prorocire? Abia da- 
că spusese altcuiva despre ea! În timp ce îi așeza cămăşile în 
cufăr, ea aruncă o privire spre Bryne, care clătina în continu- 
are din cap şi chicotea. 

„Atunci când nu voi mai fi nevoită să respect alte jură- 
minte, își zise ea. Atunci când voi fi convinsă că Dragonul 
Renăscut face ceea ce trebuie să facă, poate atunci va fi timp. 
E pentru prima oară când încep să aştept cu nerăbdare să în- 
chei această căutare.” Cât de remarcabil. 

— Ar trebui să mergi la culcare, Siuan, zise Bryne. 

— E încă devreme, zise ea. 

— Aşa e, dar soarele asfințeşte. Din trei în trei zile, mergi 
la culcare neobișnuit de devreme și îți pui pe deget inelul 
acela ciudat pe care îl ţii ascuns sub salteaua de paie. El în- 
toarse o foaie de pe biroul lui. Transmite-i, rogu-te, cele mai 
calde urări de bine Supremei Înscăunate Amyrlin. 

Ea se întoarse spre el, cu gura căscată. N-avea cum să ştie 
de Tel'aran'rhiod, nu-i aşa? ÎI surprinse zâmbind satisfăcut. Ei 
bine, poate că el nu ştia despre Telaran'rhiod, însă era lim- 
pede că bănuia că inelul acela şi programul ei de somn aveau 
legătură cu comunicarea cu Egwene. Șiret. El o privi peste 
hârtii când ea trecu pe lângă el, iar ochii lui aveau o anume 
strălucire. 

— Ce bărbat nesuferit, bombăni ea, așezându-se pe patul 
ei şi stingând sfera de lumină pe care o crease. 

Apoi, scoase pe furiș inelul ter'angreal şi şi-l puse în jurul 
grumazului, apoi se întoarse cu spatele la el și se întinse, în- 
cercând să se forțeze să adoarmă. Avea grijă ca, din trei în 
trei zile, să se trezească devreme, astfel încât să fie obosită 
seara. Îşi dorea să fi putut adormi la fel de uşor cum adormea 
Egwene. 

Nesuferit... bărbat nesuferit! Va trebui să facă ceva să se 
răzbune pe el. Șoareci în aşternuturi. Asta ar fi o răzbunare 
potrivită. 


Ea stătu trează multă vreme, apoi, în cele din urmă ador- 
mi, zâmbind în sinea ei la gândul unei răzbunări potrivite. Se 
trezi în Telaran'rhiod, înveşmântată doar într-un combine- 
zon, care abia dacă îi ascundea trupul. Icni, înlocuindu-l pe 
loc - prin intermediul concentrării - cu o rochie verde. Ver- 
de? De ce verde? O făcu albastră. Lumină! Cum se făcea că 
Egwene reușea întotdeauna să controleze lucrurile atât de 
bine în Tel'aran'rhiod, în vreme ce Siuan abia dacă reușea să 
împiedice să i se schimbe veșmintele la fiecare gând rătăci- 
tor? Probabil că avea legătură cu faptul că Siuan trebuia să 
poarte această copie inferioară a terangrealului, care nu 
funcționa la fel de bine ca originalul. O făcea să pară lipsită de 
consistenţă în ochii celorlalte care o vedeau. 

Stătea în mijlocul taberei surorilor aes sedai, înconjurată 
de corturi. Clapele fiecărui cort se deschideau într-o clipă, 
apoi se închideau în următoarea clipă. Cerul anunţa o furtună 
violentă și totuși ciudat de tăcută. Curios, dar lucrurile erau 
adeseori ciudate în Telaran'rhiod. Închise ochii, forțându-se 
să apară în cabinetul mai-marei peste novice din Turnul Alb. 
Când deschise ochii, era acolo. Era o odaie mică, cu lambriuri 
din lemn, un birou solid și o masă pentru încasat bătăi. 

l-ar fi plăcut să aibă inelul original, dar acesta era păstrat 
cu grijă de reprezentantele în Divan. Ea ar fi trebuit să fie 
recunoscătoare chiar şi pentru o captură mică, după cum îi 
plăcea tatălui ei să zică. Ar fi putut rămâne fără niciun inel. 
Reprezentantele crezuseră că acesta fusese la Leane atunci 
când o luaseră prizonieră. 

Oare Leane era bine? Falsa Amyrlin putea alege oricând 
execuția ei. Siuan ştia prea bine cât de dușmănoasă putea fi 
Elaida; încă se mai întrista atunci când se gândea la bietul 
Alric. Oare Elaida avusese măcar o clipă un sentiment de vină 
pentru că ucisese cu sânge rece un străjer, înainte ca femeia 
pe care o defăima să fie destituită cum se cuvenea? 

— O sabie, Siuan? întrebă brusc vocea lui Egwene. Asta e 
ceva nou. 

Siuan privi în jos, şocată să vadă că ținea în mână o sabie 
blestemată, cel mai probabil menită să străpungă inima Elaidei. 
O făcu să dispară, apoi o privi cu atenţie pe Egwene. Fata 
aducea parțial cu Amyrlin, căci purta acea rochie aurie splen- 
didă, iar părul castaniu îi era aranjat într-un mod elaborat, 

presărat cu perle. Faţa nu îi era fără de vârstă încă, dar Egwene 
începea să se priceapă foarte bine la a afişa acel calm senin 
caracteristic unei aes sedai. De fapt, părea să fi făcut progrese 
considerabile în această privință de când era prizonieră. 

— Arăţi bine, Maică, zise Siuan. 

— Mulţumesc, zise Egwene, schițând un zâmbet. 

Era mai deschisă în preajma lui Siuan decât a celorlalte. 
Amândouă știau cât de mult se bazase Egwene pe învățături- 
le lui Siuan ca să ajungă unde era în acel moment. 

„Cu toate că, probabil, ar fi ajuns oricum aici, recunoscu 
Siuan. Doar că nu atât de repede.” 

Egwene îşi plimbă privirea prin încăpere, apoi făcu o 
grimasă. 

— Ştiu că am sugerat acest loc ultima oară, dar am fost de 
prea multe ori în încăperea aceasta în ultima vreme. Ne vom 
întâlni în sala de mese a novicelor. 

Ea dispăru. 

Era o alegere ciudată și foarte puţin probabil să împiedice 
ascultatul. Siuan şi Egwene nu erau singurele care foloseau 
Tel'aran'rhiodul pentru întâlniri tainice. Siuan închise ochii — 
nu era nevoie să facă asta, dar părea să o ajute - şi își imagină 
sala de mese a novicelor, cu rândurile sale de bănci și pereţii 
săi goi. Când şi-i deschise, ea era acolo; la fel și Egwene. Su- 
prema Înscăunată Amyrlin se instală confortabil, iar în spa- 
tele ei îşi făcu apariţia un fotoliu maiestuos care o cuprinse 
cu grație când ea se aşeză. Siuan nu se încredea în ea să cre- 
eze ceva atât de complicat; ea se așeză pe una dintre bănci. 

— Cred că s-ar putea să vrei să începem să ne întâlnim 
mai des, Maică, zise Siuan, bătând cu degetul în masă în vre- 
me ce își punea gândurile în ordine. 

— Oh? zise Egwene, îndreptându-și spatele. S-a întâmplat 
ceva? 

— Mai multe lucruri, zise Siuan, și mă tem că unele dintre 
ele au un miros cam putred. 

— Povesteşte-mi. 

— Unul dintre rătăciţi a fost în tabăra noastră, zise Siuan. 

Nu voise să se gândească la asta prea des. Numai știind 
acest lucru o făcea să simtă fiori pe şira spinării. 

— A murit cineva? întrebă Egwene, cu o voce calmă, deși 
ochii ei păreau a fi din oțel. 


— Nu, slavă Luminii, zise Siuan. În afară de acelea despre 
care ştii deja. Romanda a făcut legătura. Egwene, creatura 
asta a stat printre noi o vreme, ascunsă. 

— Cine e? 

— Delana Mosalaine, răspunse Siuan. Sau slujnica ei, Ha- 
lima. Cel mai probabil a fost Halima, căci pe Delana o cunosc 
de multă vreme. 

Ochii lui Egwene se măriră ușor. Halima o servise pe 
Egwene. Egwene fusese atinsă și slujită de către unul dintre 
rătăciți. Primi vestea bine. Asemenea unei Amyrlin. 

— Dar Anaiya a fost ucisă de un bărbat, zise Egwene. Cri- 
mele acelea au fost diferite? 

— Nu. Anaiya nu a fost ucisă de un bărbat, ci de o femeie 
care mânuia saidinul. Trebuie să fi fost asta; este singurul lu- 
cru care are logică. 

Egwene încuviință încet din cap. Orice era posibil atunci 
când venea vorba despre Cel Întunecat. Siuan zâmbi satisfă- 
cută și mândră. Fata aceasta învăţa să fie Amyrlin. Lumină, ea 
era Amyrlin! 

— Mai e ceva? întrebă Egwene. 

— Nu prea multe referitor la acest subiect, răspunse Siuan. 
Din nefericire, au scăpat de noi. Au dispărut chiar în ziua în 
care le-am descoperit. 

— Mă întreb ce le-a avertizat. 

— Ei bine, asta are legătură cu celelalte lucruri pe care 
trebuie să ţi le spun. 

Siuan trase adânc aer în piept. Vestea cea mai proastă se 
aflase, dar partea următoare avea să fie mult mai ușor de 
suportat. 

— A existat o întrunire a Divanului în ziua aceea, la care a 
participat şi Delana. La acea întrunire, un asha'man a anunţat 
că putea simți un bărbat care conducea Puterea în tabără. 
Credem că acest anunț a constituit avertismentul. Abia după 
fuga Delanei am făcut legătura. A fost același asha'man care 
ne-a spus că amicul lui a întâlnit o femeie care putea con du- 
ce saidinul. 

— Şi de ce era un asha'man în tabără? întrebă Egwene pe 
un ton rece. 


177 


178 


— Fusese trimis ca emisar, îi explică Siuan. Din partea 
Dragonului Renăscut. Maică, se pare că unii dintre bărbații 
care îl urmează pe al'Thor au legat aes sedai. 

Egwene clipi doar o dată. 

— Da. Am auzit zvonuri despre asta. Am nădăjduit că erau 
doar nişte exagerări. Acest asha'man a spus cine i-a permis 
lui Rand să comită o asemenea atrocitate? 

— EI este Dragonul Renăscut, zise Siuan, făcând o grima- 
să. Nu cred că simte că are nevoie de permisiunea cuiva. Dar, 
în apărarea lui, se pare că nu a ştiut ce se întâmpla. Femeile 
pe care le-au legat oamenii lui au fost trimise de Elaida ca să 
distrugă Turnul Negru. 

— Prea bine. În sfârşit, Egwene lăsă să se vadă o urmă de 
emoție. Așadar, zvonurile sunt precise. Mult prea precise. 

Rochia ei frumoasă îşi păstră forma, dar își schimbă cu- 
loarea în maro-închis, asemenea veşmintelor pe care le pur- 
tau aielii. Egwene nu părea să observe schimbarea. 

— Domnia dezastruoasă a Elaidei va înceta vreodată? 

Siuan doar clătină negativ din cap. 

— Ne-au fost oferiţi patruzeci şi şapte de asha'mani pe ca- 
re să îi legăm, ca un soi de despăgubire pentru femeile legate 
de oamenii lui al'Thor. Nu e un târg prea corect, dar, cu toate 
acestea, Divanul a hotărât să accepte această ofertă. 

— Aşa şi trebuia să facă, zise Egwene. Va trebui să ne ocu- 
păm mai târziu de neghiobia Dragonului. Poate că aceşti băr- 
baţi au acționat fără ordinele lui directe, dar Rand trebuie să 
își asume răspunderea. Bărbaţi care leagă femei! 

— Ei susţin că saidinul este curat, zise Siuan. 

Egwene îşi arcui o sprânceană, dar nu obiectă. 

— Prea bine, zise ea. Presupun că aceasta ar putea fi o po- 
sibilitate rezonabilă. Vom avea nevoie de mai multe confir- 
mări, fireşte. Dar pata a apărut atunci când totul părea câști- 
gat; de ce n-ar dispărea când totul pare să se apropie de ne- 
bunie curată? 

— Nu m-am gândit la asta, zise Siuan. Ei bine, ce ar trebui 
să facem, Maică? 

— Să se ocupe Divanul de asta, zise Egwene. Se pare că 
ține situaţia sub control. 

— Ar face bine să o țină sub control dacă te vei întoarce, 
Maică. 


— La un moment dat, zise Egwene. 

Se rezemă de spătarul fotoliului şi îşi împreună mâinile în 
poală, arătând cumva mult mai în vârstă decât sugera chipul ei. 

— Pentru moment, eu am treabă aici. Va trebui să te asi- 
guri că Divanul face ceea ce trebuie să facă. Am mare încre- 
dere în tine. 

— Apreciez asta, Maică, zise Siuan, ascunzându-și frus- 
trarea. Dar încep să pierd controlul asupra reprezentantelor. 
Lelaine a început să-şi pregătească terenul ca a doua Amyrlin 
şi face acest lucru prefăcându-se că te sprijină. A observat că 
prefăcându-se că acționează în numele tău este spre avanta- 
jul ei. 

Egwene își țuguie buzele. 

— Aş fi zis că Romanda va profita de situaţie, având în ve- 
dere că ea i-a descoperit pe rătăciți. 

— Cred că ea a bănuit că este în avantaj, zise Siuan, dar a 
irosit prea mult timp bucurându-se de izbândă. Nu cu mici 
eforturi, Lelaine a devenit cea mai devotată slujitoare a Su- 
premei Înscăunate Amyrlin care a trăit vreodată. Dacă o auzi 
vorbind, ai crede că tu și cu ea ați fost cele mai apropiate 
confidente! M-a luat ca slujnică a ei și de fiecare dată când se 
întrunește Divanul auzi: „Egwene a vrut asta” şi „Amintiţi-vă 
ce a zis Egwene când am făcut asta”. 

— E şireată, zise Egwene. 

— Genială, zise Siuan, oftând. Dar am știut că, în cele din 
urmă, una din ele avea să obțină un avantaj în fața celeilalte. 
Eu tot încerc să îi îndrept atenţia spre Romanda, dar nu știu 
câtă vreme voi mai putea să o distrag. 

— Fă tot ce îţi stă în putinţă, zise Egwene. Dar nu-ţi face 
griji dacă Lelaine refuză să se lase distrasă. 

Siuan se încruntă. 

— Dar vrea să-ţi ia locul! 

— Construind pe el, zise Egwene, zâmbind. 

Într-un final, ea observă că rochia i se schimbase în maro, 
căci îi schimbă culoarea într-o fracțiune de secundă, fără să 
întrerupă conversaţia. 

— Strategia lui Lelaine va avea succes doar dacă eu nu voi 
reuși să mă întorc. Mă folosește ca pe o sursă de autoritate. 
Atunci când mă voi întoarce, ea nu va avea încotro și va fi 


179 


180 


nevoită să accepte că eu mă aflu la conducere. Îşi va fi dat 
toată osteneala să îmi paveze drumul. 

— Şi dacă nu te vei întoarce, Maică? întrebă încet Siuan. 

— Atunci, ar fi bine ca surorile aes sedai să aibă o condu- 
cătoare puternică, zise Egwene. Dacă Lelaine este aceea care 
şi-a asigurat această putere, atunci așa să fie. 

— Are motive întemeiate să aibă grijă să nu te întorci, ştii, 
zise Siuan. În cel mai rău caz, pariază împotriva ta. 

— Ei bine, nu poate fi învinuită pentru asta. Egwene își 
lăsă garda jos atâta cât să trădeze o grimasă. Dacă aș fi afară, 
şi eu aș fi ispitită să pariez împotriva mea. Pur şi simplu, va 
trebui să ne descurcăm cu ea, Siuan. Nu pot îngădui să mă las 
distrasă. Nu când văd atât de mult potenţial pentru o reușită 
aici şi nu când există un preț încă și mai mare pentru eșec. 

Siuan cunoștea acea expresie încăpățânată de pe chipul 
lui Egwene. Nu avea cum să o convingă să se răzgândească. 
Pur și simplu, Siuan trebuia să încerce din nou în următoarea 
lor întâlnire. 

Toate acestea - curățarea, asha'manii, prăbuşirea Turnu- 
lui - o făceau să tremure incontrolabil. Deși se pregătise pen- 
tru aceste zile aproape toată viaţa, se simţea neliniștită știind 
că acestea se apropiau în sfârşit. 

— Ultima Bătălie chiar se apropie, zise Siuan, mai mult 
pentru sine. 

— Aşa este, zise Egwene, cu o voce solemnă. 

— lar eu o voi înfrunta abia cu o fărâmă din puterea pe 
care am avut-o cândva, zise Siuan, făcând o grimasă. 

— Ei bine, poate îţi vom face rost de un angreal odată ce 
Turnul se va reîntregi, zise Egwene. Vom folosi tot ce vom 
avea la dispoziție atunci când vom porni împotriva Umbrei. 

Siuan zâmbi. 

— Ar fi frumos, dar nu necesar. Cred că mă tângui din 
obișnuință. De fapt, încep să învăţ să mă obișnuiesc cu noua 
mea... situație. Nu e atât de greu de acceptat, acum că văd că 
îmi aduce anumite avantaje. 

Egwene se încruntă, ca și când ar fi încercat să își dea sea- 
ma ce avantaje ar putea exista în a avea o putere mai mică. În 
cele din urmă, clătină nedumerită din cap. 

— Cândva, Elayne mi-a pomenit despre o odaie din Turn, 
plină cu obiecte ale puterii. Bănuiesc că aceasta există? 


— Fireşte, zise Siuan. Cămara de la subsol. Se află la al 
doilea nivel al subsolului, în partea dinspre nord-est. Este o 
odaie mică, cu o ușă simplă din lemn, dar n-ai cum s-o ratezi. 
Este singura ușă de pe coridor care este încuiată. 

Egwene încuviință din cap ca pentru ea. 

— Ei bine, n-o pot învinge pe Elaida prin forţă brută. To- 
tuşi, mă bucur că știu de existenţa ei. Mai ai ceva remarcabil 
de raportat? 

— Deocamdată nu, Maică, zise Siuan. 

— Atunci întoarce-te și odihneşte-te. Egwene șovăi. Data 
viitoare, ne vom întâlni peste două zile. Aici, în sala de mese a 
novicelor, deşi poate am vrea să începem să ne întâlnim în 
oraş. N-am încredere în locul acesta. Dacă a fost un rătăcit în 
tabără, pun rămășag pe jumătate din hanul tatălui meu că 
există unul care spionează şi în Turn. 

Siuan încuviinţă din cap. 

— Prea bine. 

Închise ochii și, în scurt timp, se trezi clipind înapoi în 
cortul lui Bryne. Lumânarea era stinsă, iar ea auzea respirația 
liniştită a lui Bryne de pe patul din partea cealaltă a cortului. 
Se ridică în capul oaselor și se uită la el, cu toate că era prea 
întuneric ca să poată vedea altceva în afară de umbre. În mod 
ciudat, după ce vorbise despre rătăciți şi asha'mani, prezența 
generalului voinic îi aducea liniște. 

„Mai e ceva remarcabil de raportat, Egwene?” își zise 
Siuan, ridicându-se din pat ca să își scoată rochia în spatele 
paravanului și să-și tragă pe ea cămașa de noapte. „Cred că 
sunt îndrăgostită. E îndeajuns de remarcabil?” Acest lucru i 
se părea mai ciudat decât curățirea petei sau o femeie care 
conducea saidinul. 

Clătinând nedumerită din cap, vâri ter'angrealul viselor 
înapoi în ascunzătoarea lui, apoi se cuibări sub pături. 

Va renunţa la șoareci, doar de data asta. 

CAPITOLUL 9 


Plecarea din Malden 


Briza răcoroasă de primăvară îi mângâia obrajii lui Perrin. 
Această briză ar fi trebuit să aducă cu ea mirosul de polen şi 
de rouă, de țărână reavănă din care lăstarii ieșeau la lumină, 
de viață nouă și de pământ renăscut. 

Însă această briză aducea cu ea doar mirosul de sânge şi 
de moarte. 

Perrin își întoarse capul în direcția dinspre care sufla 
briza, se lăsă în genunchi și inspectă roţile căruţei. Vehiculul 
era o construcție solidă din hicori, lemn înnegrit de trecerea 
timpului. Părea să fi fost reparat bine, dar Perrin învățase să 
fie atent când venea vorba despre echipamente din Malden. 
Cei din clanul Shaido nu disprețuiau căruțele și boii așa cum 
disprețuiau caii, dar - la fel ca toți aielii - călătoreau fără prea 
multe bagaje. Aceştia nu îngrijiseră căruțele sau telegile, iar 
Perrin descoperise mai multe defecte ascunse în timpul in- 
specţiei. 

— Următorul! strigă el în vreme ce verifica butucul pri- 
mei roți. 

Acest comentariu se adresă mulțimii de oameni care aş- 
tepta să vorbească cu el. 

— Seniore, zise o voce. 


Era groasă şi aspră, ca şi când lemnul s-ar fi frecat pe 
lemn. Era Gerard Arganda, prim-căpitanul Ghealdanului. Mi- 
rosea a armură unsă bine. 

— Trebuie să insist pe plecarea noastră. Îngăduie-mi să 
călăresc în fața Maiestăţii Sale. 

„Maiestatea Sa” la care se referea era Alliandre, Regina 
Ghealdanului. Perrin continuă să se ocupe de roată; nu se pri- 
cepea la fel de bine la tâmplărie cum se pricepea la fierărie, 
însă tatăl lui îşi învățase fiecare fiu să își dea seama dacă o că- 
ruță avea probleme. Era mai bine să reparare problema îna- 
inte de plecare decât să se împotmolească la jumătatea dru- 
mului spre destinaţie. Perrin își trecu degetele peste suprafa- 
ţa netedă și maronie a lemnului hicori. Granulele erau vizibi- 
le, iar el verifică fisurile cu degetele-i pricepute, căutând fie- 
care punct de stres. Toate cele patru roţi erau în stare bună. 

— Seniore? întrebă Arganda. 

— Vom mărşălui toți împreună, zise Perrin. Asta-i po- 
runca mea, Arganda. Nu vreau ca refugiații să creadă că îi 
abandonăm. 

Refugiați. Erau peste o sută de mii de care trebuia să aibă 
grijă. O sută de mii! Lumină, erau mult mai mulți decât locui- 
torii din întreg Ținutul celor Două Râuri. Iar Perrin trebuia să 
îi hrănească pe fiecare dintre ei. Căruțele. Mulți oameni nu 
înțelegeau importanța unei căruțe bune. Se întinse pe spate, 
pregătindu-se să inspecteze osiile, şi făcând asta, văzu cerul 
înnorat, blocat parțial de zidul din apropiere al orașului 
Malden. 

Malden era mare pentru un oraș situat atât de departe în 
nordul Altarei. Era mai degrabă o fortăreață decât un oraș, cu 
ziduri şi turnuri intimidante. Până ieri, acest ținut din preaj- 
ma orașului fusese căminul aielilor Shaido, dar aceştia nu mai 
erau acum - mulți fuseseră uciși, alţii fugiseră, iar prizonierii 
lor fuseseră eliberaţi de o alianță încheiată între oastea lui 
Perrin şi cea a seanchanilor. 

Aielii Shaido îi lăsaseră două lucruri: mirosul de sânge ca- 
re plutea în aer şi o sută de mii de refugiați de care trebuia să 
aibă grijă. Deși era bucuros că le putea oferi libertatea, scopul 
lui atunci când eliberase orașul Malden fusese complet dife- 
rit: să o salveze pe Faile. 

Un alt grup de aieli se apropiase de locul unde se afla el, 
însă aceştia încetiniră avansarea şi își ridicară tabăra, iar 
acum nu se mai grăbeau spre Malden. Poate că fuseseră aver- 
tizați de Shaido fugari cum că îi aștepta o oaste numeroasă, 
una care îi biruise pe Shaido în ciuda faptului că avuseseră cu 
ei o mânuitoare a Puterii. Se părea că acest grup nou de aieli 
din spatele lui Perrin își dorea să îl atace la fel de puţin cum 
îşi dorea și el să îi atace. 

Îi acordau timp. Puțin timp. 

Arganda privea în continuare. Căpitanul purta platoşa lui 
lustruită şi îşi ţinea la subraţ coiful. Bărbatul voinic nu era un 
ofițer împăunat, ci un om de rând care fusese ridicat în rang. 
Lupta bine şi asculta ordinele. De obicei. 

— N-am de gând să mă răzgândesc, Arganda, zise Perrin, 
trăgându-se pe pământul ud de sub căruță. 

— Atunci, am putea folosi porţile? întrebă Arganda, lăsân- 
du-se în genunchi, părul lui cărunt, tuns scurt, aproape atin- 
gând pământul când el se uită sub căruţă. 

— Asha'manii sunt aproape morți de oboseală, izbucni 
Perrin. Ştii asta. 

— Sunt prea istoviţi ca să deschidă o poartă mare, zise 
Arganda, dar poate ar putea trimite un grup mic. Domnița 
mea este epuizată din cauza captivității! Cu siguranţă că nu vrei 
ca ea să mărşăluiască! 

— Şi refugiații sunt istoviţi, zise Perrin. Alliandre va primi 
un cal, dar va pleca odată cu restul. Facă Lumina ca asta să fie 
în curând! 

Arganda oftă, dar încuviință din cap. Se ridică în picioare 
când Perrin începu să îşi treacă degetele de-a lungul osiei. Îşi 
dădea seama dintr-o privire când lemnul era tensionat, dar 
prefera să îl atingă. Atingerea era mai sigură. Întotdeauna 
exista o fisură sau o aşchie în locul unde lemnul era slab și îl 
puteai simţi atunci când era pe punctul să se rupă. Pe lemn te 
puteai baza. 

Spre deosebire de oameni. Spre deosebire de el. 

Scrâşni din dinţi. Nu voia să se gândească la asta. Trebuia 
să muncească în continuare, trebuia să facă ceva ca să-şi dis- 
tragă atenţia. Îi plăcea să muncească. În ultima vreme, avu- 
sese prea puține ocazii să facă asta. 

— Următorul! zise el, vocea lui găsindu-și ecoul sub căruță. 


— Seniore, ar trebui să atacăm! declară o voce puternică 
lângă căruţă. 

Perrin își trânti capul pe iarba călcată în picioare, închi- 
zând ochii. Bertain Gallenne, Seniorul căpitan al Gărzilor îna- 
ripate, era pentru Mayene ce era Arganda pentru Ghealdan. 
În afară de această unică asemănare, cei doi căpitani erau 
complet diferiți. Perrin putea vedea de sub căruță cizmele 
mari și frumos lucrate ale lui Bertain, cu catarame în formă 
de şoimi. 

— Seniore, continuă Bertain, un atac organizat al Gărzilor 
Înaripate ar împrăştia gloata aia de aieli, de asta sunt con- 
vins. Păi, i-am înfruntat cu ușurință pe aielii din oraș! 

— Atunci i-am avut de partea noastră pe seanchani, zise 
Perrin, terminând cu osia din spate şi trăgându-se înspre 
partea din față ca să o verifice şi pe cealaltă. 

Era îmbrăcat cu haina lui veche și pătată. Faile avea să îl 
dojenească pentru asta. Trebuia să se înfățișeze ca un senior. 
Dar oare ea chiar se aştepta ca el să poarte o haină bună când 
avea să petreacă o oră stând întins pe iarba mânjită cu noroi, 
verificând partea de dedesubt a căruţelor? 

Faile nu și-ar dori de la bun început ca el să stea întins pe 
iarba mânjită cu noroi. Perrin șovăi, cu mâna pe osia din faţă, 
gândindu-se la părul ei negru ca pana corbului și la nasul ei 
de saldaeancă. Se bucura de toată dragostea lui. Era totul 
pentru el. 

Perrin reuşise, o salvase. Atunci de ce avea impresia că 
lucrurile erau aproape la fel de grave ca înainte? Ar fi trebuit 
să se bucure, să fie în culmea fericirii, să se simtă ușurat. Îşi 
făcuse atât de multe griji cât timp ea fusese prizonieră. Şi 
totuși, acum că ea se afla în siguranţă, totul i se părea greşit 
în continuare. Cumva. Într-un fel pe care nu îl putea explica. 

Lumină! Nimic în afară de muncă nu era cum trebuia să 
fie? El îşi duse mâna la buzunar, dorindu-și să pipăie şnurul 
înnodat pe care îl ținuse odinioară acolo. Dar îl aruncase, 
„Încetează! își zise el. Ea s-a întors. Lucrurile pot reveni la 
normal. Nu?” 

— Da, păi, bănuiesc că plecarea seanchanilor ar putea fi o 
problemă în ceea ce privește atacul, continuă Bertain. Dar gru- 
pul acela de aieli care şi-a ridicat tabăra acolo este mai mic de- 
cât cel pe care l-am biruit deja. lar dacă îţi faci griji, poţi trimite 

vorbă femeii-general al seanchanilor și s-o aduci înapoi. Cu 
siguranţă îşi doreşte să lupte din nou cot la cot cu noi! 

Perrin îşi luă gândul de la ale lui în acel moment. Proble- 
mele lui stupide erau irelevante; în acel moment, el trebuia 
să pună în mișcare căruțele acelea. Osia din față era în stare 
bună. Se întoarse și ieși de sub căruţă. 

Bertain era de statură mijlocie, cu toate că cele trei pene 
ce se ridicau din coiful lui îl făceau să pară mai înalt. Îşi puse- 
se peticul roșu pe ochi - Perrin nu ştia unde își pierduse ochiul — 
şi armura lucioasă. Părea entuziasmat, ca şi când credea că 
tăcerea lui Perrin însemna că aveau să pornească la atac. 

Perrin rămase pe loc, scuturându-și de praf pantalonii 
simpli maro. 

— Plecăm, zise el, apoi îşi ridică o mână ca să oprească 
alte argumente. Am biruit ginţile de aici, dar i-am îndopat cu 
rădăcina-furcii și aveam damane de partea noastră. Suntem 
istoviţi, răniți şi am recuperat-o pe Faile. Nu mai avem niciun 
motiv să luptăm. Fugim. 

Bertain nu arăta mulțumit, dar încuviință din cap şi se în- 
toarse, mărșăluind prin noroi spre locul unde oamenii lui şe- 
deau călare. Perrin se uită la grupul mic de oameni care aş- 
teptau adunaţi în jurul căruței ca să vorbească cu el. Cândva, 
astfel de îndeletnicire îl frustrase pe Perrin. I se părea o trea- 
bă inutilă, deoarece mulţi dintre suplicanţi ştiau deja care 
avea să fie răspunsul lui. 

Dar ei trebuiau să audă aceste răspunsuri de la el, iar Perrin 
ajunsese să înțeleagă importanța acestui lucru. Şi-apoi, între- 
bările lor îl ajutau să își ia atenţia de la acea încordare ciuda- 
tă pe care o simțea de când o salvase pe Faile. 

Se duse la următoarea căruţă care aștepta la rând, urmat 
de micul lui anturaj. Erau mai bine de cincizeci de căruțe ce 
alcătuiau o caravană. Primele erau încărcate cu bunuri recu- 
perate din Malden; cele din mijloc erau în curs de a fi pregă- 
tite la fel. Mai avea doar două de inspectat. Îşi dorise să fie 
departe de Malden înainte de asfinţitul soarelui. Probabil că 
va ajunge destul de departe, într-un loc sigur. 

Asta dacă nu cumva clanul Shaido hotăra să îi urmărească 
pentru a se răzbuna. Cu atât de mulți oameni pe care Perrin 
trebuia să îi pună în mişcare, până și un orb ar fi putut să le ia 
urma. 


Soarele cobora spre asfinţit - o pată strălucitoare în spa- 
tele plafonului de nori. Lumină, era o întreagă bătaie de cap 
cu organizarea refugiaților şi separarea taberelor oştii. Ple- 
carea trebuia să fie partea mai uşoară! 

Tabăra Shaido era un dezastru. Oamenii lui goliseră şi 
strânseră multe corturi abandonate. Odată curățat, perime- 
trul din jurul orașului era acum doar pământ călcat în pi- 
cioare, buruieni și noroi, presărat cu gunoaie. Shaido, fiind 
aieli, preferaseră să își ridice tabăra dincolo de zidurile ora- 
şului, nu în interiorul acestora. Aceştia erau, fără îndoială, un 
popor ciudat. Cine prefera să renunţe la un pat confortabil, ca 
să nu mai pomenim de o poziție militară mai bună, ca să stea 
afară, în corturi? 

Însă aielii disprețuiau oraşele. Majoritatea clădirilor fie 
fuseseră arse în timpul primului atac al clanului Shaido, fie 
prădate. Uşi dărâmate, ferestre sparte, lucruri personale aban- 
donate pe străzi şi călcate în picioare de gai'shain care aler- 
gau de colo-colo ca să aducă apă. 

Oamenii încă mai mișunau ca nişte insecte, trecând prin 
porțile orașului şi scotocind prin fosta tabără a clanului 
Shaido, înșfăcând tot ce era folositor pentru transport. Aceş- 
tia vor fi nevoiţi să lase căruțele în urmă odată ce vor hotărî 
să treacă prin porțile de călătorie - Grady nu putea deschide 
o poartă îndeajuns de mare ca să treacă o căruţă prin ea -, 
dar, deocamdată, vehiculele erau de mare ajutor. Mai era și 
un număr mare de boi; altcineva îi verifica pe aceștia, asigu- 
rându-se că erau în stare bună ca să tragă căruțele. Shaido 
lăsaseră să fugă mulți dintre caii orașului. Ce păcat. Trebuia 
să te descurci cu ce aveai. 

Perrin se duse la următoarea căruţă, începând inspecția 
cu oiștea vehiculului, de care aveau să fie înhămațţi boii. 

— Următorul! 

— Seniore, zise o voce răguşită, cred că eu sunt următorul. 

Perrin aruncă o privire în direcția persoanei care vorbise: 
Sebban Balwer, secretarul lui. Bărbatul avea o față uscată și 
ciupită de vărsat și stătea mereu adunat de spate, aducând 
aproape cu un vultur cocoţat în cuibul lui. Cu toate că haina şi 
pantalonii îi erau curați, Perrin avea senzaţia că pufuri de praf 
aveau să iasă din veşminte de fiecare dată când Balwer avea să 
păşească. Bărbatul mirosea a mucegai, ca o carte veche. 

— Balwer, zise Perrin, trecându-și degetele peste oiște, 
apoi verificând curelele harnașamentului. Credeam că stai de 
vorbă cu prizonierii. 

— Am fost, într-adevăr, ocupat cu treaba asta, zise Balwer. 
Cu toate astea, am devenit curios. Chiar a trebuit să îi laşi pe 
seanchani să le ia cu ei pe toate mânuitoarele shaido ale Pu- 
terii, care au fost prinse? 

Perrin îi aruncă o privire secretarului ce mirosea a mu- 
cegai. Înţeleptele care puteau conduce fuseseră lăsate incon- 
ştiente de rădăcina-furcii; acestea fuseseră predate seancha- 
nilor câtă vreme fuseseră inconștiente ca aceştia să facă ce 
pofteau cu ele. Decizia lui Perrin nu îi încântase pe aliaţii lui 
aieli, însă el nu voia ca acele mânuitoare ale Puterii să aibă 
ocazia să se răzbune pe el. 

— Nu văd de ce mi le-aș fi dorit, îi spuse el lui Balwer. 

— Ei bine, Seniore, sunt multe lucruri importante de aflat. 
De pildă, se pare că mulţi shaido sunt rușinaţi de purtarea 
clanului lor. Până și înțeleptele sunt în dezacord. De aseme- 
nea, au încheiat înțelegeri cu niște persoane foarte ciudate 
care le-au oferit obiecte ale puterii din Vârsta Legendelor. 

— Rătăciţi, zise Perrin, ridicând din umeri și lăsându-se 
într-un genunchi ca să verifice roata din față din partea 
dreaptă. Mă îndoiesc că ne vom putea da seama despre care 
dintre ei este vorba. Probabil s-a deghizat. 

Îl văzu cu coada ochiului pe Balwer ţuguindu-și buzele la 
auzul acestui comentariu. 

— Nu eşti de acord? întrebă Perrin. 

— Ba da, seniore, zise el. „Obiectele” primite de shaido 
sunt foarte suspecte, după părerea mea. Aielii au fost păcăliţi, 
deşi nu-mi pot da seama din ce motiv. Cu toate astea, dacă am 
avea mai mult timp la dispoziție ca să căutăm prin oraș... 

Lumină! Oare fiecare persoană din tabără avea să îi ceară 
ceva ce știa că nu putea obține? Se întinse pe pământ ca să 
verifice butucul roții. Ceva nu îi dădea pace. 

— Ştim deja că rătăciții sunt împotriva noastră, Balwer. 
Nu îl vor primi cu brațele deschise pe Rand ca acesta să-i în- 
temnițeze din nou sau mai ştiu eu ce-o fi hotărât să facă cu ei. 

Culorile explodară, iar el îl văzu pe Rand cu ochii minţii! 
Le alungă. Acestea își făceau apariţia ori de câte ori se gândea 
la Rand sau la Mat, aducându-i viziuni cu ei. 


— Oricum, continuă Perrin, nu înțeleg ce vrei să fac. Îi 
vom lua cu noi pe gai'shain shaido. Fecioarele au capturat 
suficienţi. Îi poţi interoga. Dar vom pleca de-aici. 

— Am înțeles, Seniore, zise Balwer. Doar că e păcat că 
le-am pierdut pe înțeleptele alea. Din experienţă știu că, din- 
tre aieli, ele au cele mai multe... cunoştinţe. 

— Seanchanii le-au vrut, prin urmare le-au primit, zise 
Perrin. N-am să-i îngădui Edarrei să mă bată la cap cu asta; 
ce-a fost a fost. Ce vrei de la mine, Balwer? 

— Am putea trimite un mesaj, zise Balwer, prin care să 
cerem să le punem câteva întrebări înțeleptelor odată ce 
acestea se vor trezi. Eu... Tăcu, apoi se aplecă pentru a-i 
arunca o privire lui Perrin. Seniore, treaba asta îţi distrage 
atenția. N-am putea găsi pe altcineva care să inspecteze că- 
ruţele? 

— Ceilalți sunt fie prea istoviţi, fie prea ocupați, zise Perrin. 
Vreau ca majoritatea refugiaților să aştepte în tabere pregă- 
tiți de drum atunci când vom da ordinul de plecare. Majori- 
tatea soldaţilor noştri caută provizii în oraş - vom avea ne- 
voie de fiecare pumn de grâne pe care îl vor găsi. Şi-așa jumă- 
tate din provizii sunt stricate. Eu nu îi pot ajuta din moment 
ce trebuie să fiu acolo unde oamenii mă pot găsi. 

Acceptase acest lucru, oricât de mult îl înfuriase. 

— Am înţeles, Seniore, zise Balwer. Dar sunt convins că 
poţi fi într-un loc accesibil fără să te târăști pe sub căruțe. 

— Pot să mă ocup de căruţe în vreme ce oamenii vorbesc 
cu mine, zise Perrin. N-ai nevoie de mâinile mele, doar de 
limba mea. lar limba mea îți spune să îi dai uitării pe aieli. 

— Dar... 

— Nu mai pot face nimic, Balwer, zise Perrin pe un ton 
ferm, uitându-se la el printre spiţele roții. O vom lua spre 
miazănoapte. Am terminat cu shaido; din partea mea, n-au 
decât să ardă. 

Balwer îşi ţuguie buzele din nou, iar mirosul lui aduse pu- 
țin a iritare. 

— Desigur, Seniore, zise el, făcând în grabă o plecăciune. 

Apoi, se retrase. 

Perrin ieşi de sub căruţă și se ridică în picioare, făcându-i 
semn din cap unei femei care stătea lângă caravana de căru- 

te, înveşmântată într-o rochie murdară şi purtând încălță- 
minte uzată. 

— Du-te de-l caută pe Lyncon, zise el. Spune-i să arunce 
un ochi la butucul roții ăsteia. Cred că s-a slăbit legătura, iar 
afurisita asta de roată pare gata să se desprindă. 

Tânăra încuviinţă din cap, luând-o la fugă. Lyncon era un 
meșter dulgher care avusese ghinionul să își viziteze rudele 
în Cairhien atunci când atacase clanul Shaido. Bărbatul înca- 
sase o bătaie cruntă, încât mai că rămăsese fără voinţă. Poate 
că el ar fi trebuit să inspecteze căruțele, însă din cauza acelei 
priviri pierdute a lui, Perrin nu credea că putea avea încre- 
dere că bărbatul ar fi făcut o inspecţie minuțioasă. Însă părea 
destul de priceput la a repara o problemă atunci când aceasta 
îi era arătată. 

Adevărul era că, atâta vreme cât se mișca, Perrin avea 
impresia că făcea ceva, că aducea progrese. Că nu se gândea 
la alte probleme. Căruţele erau ușor de reparat. Nu erau de- 
loc ca oamenii. 

Perrin se întoarse și aruncă o privire peste tabăra pustie, 
presărată cu gropi de foc și zdrenţe aruncate. Faile mergea 
înapoi în oraş; ea îi organizase pe câțiva adepţi ai ei care ur- 
mau să cerceteze zona. Era izbitoare. Frumoasă. Frumuseţea 
aceea nu se răsfrângea doar pe chipul ei sau în silueta ei 
zveltă, ci și în ușurința cu care îi comanda pe oameni, în re- 
peziciunea cu care lua întotdeauna hotărâri. Era isteață așa 
cum Perrin nu fusese niciodată. 

El nu era prost; doar că îi plăcea să cugete asupra lucru- 
rilor. Însă nu se pricepuse niciodată la oameni, aşa cum se 
pricepea Mat sau Rand. Faile îi arătase că nu trebuia să se 
priceapă la oameni, nici măcar la femei, atâta vreme cât reu- 
şea să facă măcar o persoană să îl înțeleagă. Nu trebuia să fie 
priceput la a vorbi cu altcineva, atâta vreme cât putea să vor- 
bească cu ea. 

Dar acum, el nu își putea găsi cuvintele. Își făcea griji re- 
feritor la ce i se întâmplase ei în timpul captivităţii, dar posi- 
bilităţile nu îl deranjau. ÎI înfuriau, însă nimic din ceea ce se 
întâmplase nu fusese din vina ei. Făceai ce aveai de făcut pen- 
tru a supraviețui. El o respecta pentru tăria ei. 

„Lumină! își zise el. lar gândesc! Trebuie să muncesc în 
continuare.” 


— Următorul! strigă el, aplecându-se pentru a continua 
inspecția căruţei. 

— Dacă ţi-aş vedea chipul şi nimic altceva, flăcăule, zise o 
voce veselă, aş crede că am pierdut această bătălie. 

Perrin se întoarse mirat. Nu își dăduse seama că Tam 
al'Thor se număra printre aceia care așteptau să vorbească 
cu el. Mulțimea se împuţinase, dar mai rămăseseră câțiva 
mesageri și slujitori. Păstorul cel voinic stătea sprijinit în to- 
iag în vreme ce aştepta în spatele celorlalţi. Părul îi încărun- 
țise tot. Perrin îşi amintea vremea când acesta fusese negru 
ca pana corbului. Pe vremea când Perrin fusese doar un bă- 
iat, înainte să cunoască ciocanul sau forja. 

Perrin îşi lăsă mâna în jos, atingând cu degetele ciocanul 
prins la cingătoare. Îl alesese în defavoarea toporului. Fusese 
decizia corectă, însă el tot își pierduse controlul în timpul bă- 
tăliei pentru Malden. Oare acest lucru nu-i dădea pace? Sau 
faptul că îi plăcea foarte mult să ucidă? 

— De ce ai nevoie, Tam? întrebă el. 

— Vin doar cu un raport, Seniore, zise Tam. Bărbații din 
Ținutul celor Două Râuri sunt organizaţi pentru marș, fiecare 
dintre ei având două corturi în spinare, pentru orice eventu- 
alitate. Nu putem folosi apa din oraș, din cauza rădăcinii-fur- 
cii, aşa că am trimis câţiva flăcăi la apeduct ca să umple niște 
butoaie acolo. Am putea folosi o căruţă să le aducem înapoi. 

— S-a făcut! zise Perrin, zâmbind. 

În sfârșit, cineva care făcea ceea ce trebuia fără să întrebe 
mai întâi! 

— Spune-le bărbaților din Ținutul celor Două Râuri că in- 
tenționez să îi trimit acasă cât mai curând cu putinţă. De în- 
dată ce Grady şi Neald vor fi îndeajuns de puternici ca să 
deschidă o poartă. Asta ar putea dura ceva timp, însă. 

— Apreciem, Seniore, zise Tam. I se părea atât de ciudat 
să folosească un titlu. Totuşi, am putea vorbi o clipă între 
patru ochi? 

Perrin încuviință din cap, observând că Lyncon venea - 
şchiopătatul lui era evident - ca să inspecteze căruţa. Perrin 
şi Tam se îndepărtară de grupul de slujitori şi de gărzi, pă- 
şind în umbra zidului orașului Malden. Mușchiul verde aco- 
perea baza blocurilor masive din piatră ce alcătuiau fortărea- 
ţa; era ciudat că mușchiul avea o culoare mult mai vie decât 

buruienile călcate în picioare şi acoperite cu noroi de sub 
tălpile lor. În această primăvară, nimic în afară de mușchi nu 
părea să fie verde. 

— Ce este, Tam? îl întrebă Perrin de îndată ce se înde- 
părtară suficient de mult. 

Tam îşi frecă obrazul; barba căruntă îi era ţepoasă. Perrin 
îi muncise din greu pe oamenii lui în ultimele zile, iar aceştia 
nu avuseseră vreme să se radă. Tam purta o haină simplă din 
lână albastră, iar materialul gros era, probabil, un scut bine- 
venit împotriva vântului tăios ce sufla dinspre munte. 

— Flăcăii își pun întrebări, Perrin, zise Tam, puțin mai 
formal acum că erau doar ei doi. Ai vorbit serios atunci când 
ai zis că vrei să renunțţi la Manetheren? 

— Da, răspunse Perrin. Flamura aceea n-a adus decât ne- 
cazuri încă de când a fâlfâit pentru prima oară. Seanchanii, la 
fel ca ceilalţi, ar trebui să ştie. Eu nu mi-s rege. 

— Ai o regină care a jurat să-ţi fie vasală. 

Perrin cugetă la cuvintele lui Tam, încercând să găsească 
cel mai potrivit răspuns. Cândva, o astfel de purtare îi făcuse 
pe oameni să creadă că era încet la minte. Acum, oamenii 
presupuneau că acest caracter meditativ al lui însemna că 
Perrin era iscusit şi avea o minte ascuţită. Ce diferenţă făceau 
câteva cuvinte pompoase rostite în fața numelui tău! 

— Eu cred că ai procedat bine, zise Tam, în mod surprin- 
zător. A numi Ținutul celor Două Râuri Manetheren ar fi atras 
nu numai ostilitatea seanchanilor, ci şi a Reginei Andorului. 
Ar fi sugerat faptul că ai vrea să pui stăpânire nu numai peste 
Ținutul celor Două Râuri, ci, poate, să cucerești tot ce a inclus 
odinioară Manetheren. 

Perrin clătină negativ din cap. 

— Nu vreau să cuceresc nimic, Tam. Lumină! Nu vreau să 
dețin ceea ce spun oamenii că dețin. Cu cât mai devreme va 
urca pe tronul ei Elayne aceea și va trimite un senior potrivit 
în Ținutul celor Două Râuri, cu atât mai bine. Treaba asta cu 
„Senior Perrin” se va termina, iar lucrurile vor putea reveni la 
normal. 

— Şi Regina Alliandre? întrebă Tam. 

— Îi poate jura credinţă lui Elayne, zise Perrin cu încăpă- 
țânare. Sau, poate, direct lui Rand. Se pare că lui îi place să 


adune regate. Asemenea unui copil care joacă un joc cu piese 
care se clatină. 

Tam mirosea a îngrijorare. A tulburare. Perrin îşi feri pri- 
virea. Lucrurile ar fi trebuit să fie simple. Ar fi trebuit. 

— Ce e? 

— Credeam că ai trecut peste asta, zise Tam. 

— Nimic nu s-a schimbat din zilele de dinainte ca Faile să 
fie luată prizonieră, zise Perrin. Tot nu-mi place flamura ace- 
ea cu cap de lup. Cred că poate a sosit vremea s-o dăm jos și 
pe aceasta. 

— Oamenii cred în flamura asta, Perrin, flăcăule, zise în- 
cet Tam. 

Avea o anumită blândeţe, care, însă, te făcea să asculţi 
atunci când vorbea. De obicei, vorbele lui aveau și logică, fi- 
reşte. 

— Te-am tras deoparte pentru că am vrut să te avertizez. 
Dacă le vei oferi ocazia flăcăilor să se întoarcă în Ținutul ce- 
lor Două Râuri, unii o vor face. Dar nu mulți. l-am auzit pe 
mulți jurând că te vor urma până în Shayol Ghul. Ei știu că se 
apropie Ultima Bătălie - cine n-ar şti asta, când au apărut 
atât de multe semne în ultima vreme? N-au de gând să fie 
lăsaţi în urmă. Şovăi. Nici eu, recunosc. 

Mirosea a determinare. 

— Vom vedea, zise Perrin, încruntându-se. Vom vedea. 

Îl concedie pe Tam cu porunca să ia o căruţă și să o ducă 
acolo unde erau butoaiele cu apă. Soldaţii aveau să se supu- 
nă; Tam era Primul Căpitan al lui Perrin, cu toate că acest 
lucru i se părea de-a-ndoaselea lui Perrin. Nu cunoştea prea 
multe lucruri despre trecutul bărbatului, dar Tam luptase în 
Războiul Aiel cu mult timp în urmă; mânuise sabia înainte să 
se nască Perrin. lar acum asculta poruncile lui Perrin. 

Toţi făceau asta. Și voiau s-o facă în continuare! Nu afla- 
seră? Se rezemă cu spatele de zid. Nu se întoarse la slujitorii 
lui, ci rămase în umbră. 

Acum, că se gândea mai bine, îşi dădu seama că era vorba 
despre o parte din ceea ce nu îi dădea pace. Nu tot, doar o 
parte, strâns legată de ceea ce îl tulbura. Chiar și-acum, că 
Faile se întorsese. 

Nu fusese un conducător bun în ultima vreme. Nu fusese 
niciodată un model, firește, nici măcar atunci când Faile fu- 

sese acolo ca să îl îndrume. Dar în timpul absenței ei, el fuse- 
se mai rău. Mult mai rău. Ignorase poruncile primite de la 
Rand, ignorase totul, doar ca să o aducă înapoi. 

Dar ce ar fi putut face? Soţia lui fusese răpită! 

O salvase. Însă, făcând acest lucru, îi abandonase pe re- 
stul. Și, din cauza lui, muriseră oameni. Oameni de ispravă. 
Oameni care avuseseră încredere în el. 

Cum stătea acolo, în umbră, își aduse aminte un moment 
trecuse doar o zi - când un aliat căzuse străpuns de săgețile 
aielilor, sufletul lui fiind otrăvit de Masema. Aram fusese un 
prieten, unul la care Perrin renunțase în demersul lui de a o 
salva pe Faile. Aram ar fi meritat ceva mai bun. 

„N-ar fi trebuit să îl las pe pribeagul acela să ia sabia în mâ- 
nă”, îşi zise el, însă nu voia să se gândească la asta în acel mo- 
ment. Nu putea. Erau prea multe lucruri de făcut. Se desprinse 
de zid, cu gândul de a inspecta ultima căruţă a caravanei. 

— Următorul! ordonă el, când începu din nou treaba. 

Aravine Carnel făcu un pas în față. Amadiciana nu mai 
purta roba de gai'shain; în schimb, purta o rochie simplă, ver- 
de-deschis, nu curată, care fusese scoasă dintre obiectele sal- 
vate. Femeia era durdulie, însă pe chipul ei se mai citea obo- 
seala zilelor ei de captivă. Avea un aer hotărât. Era surprin- 
zător de pricepută în organizare, iar Perrin bănuia că era de 
obârşie nobilă. Avea un miros aparte: încredere în sine, o 
lejeritate în a da porunci. Era o minune că aceste calități su- 
pravieţuiseră captivităţii ei. 

Când îngenunche ca să verifice prima roată, se gândi că 
era ciudat că Faile o alesese pe Aravine să îi supravegheze pe 
refugiaţi. De ce nu alesese pe unul dintre tinerii din Cha'Faile? 
Filfizonii aceia puteau fi enervanțţi, dar se dovediseră sur- 
prinzător de capabili. 

— Seniore, zise Aravine, plecăciunea ei exersată fiind un 
alt indiciu al obârşiei sale. I-am organizat pe oameni pentru 
plecare. 

— Atât de repede? întrebă Perrin, ridicându-și privirea de 
la roată. 

— N-a fost atât de greu pe cât ne-am așteptat, Seniore. 
Le-am poruncit să se strângă după naţionalitate, apoi după 
locul naşterii. Deloc surprinzător, cairhieninii formează cel 
mai numeros grup, urmaţi de altarani, apoi de amadiciani, și 


o brumă de alte naționalități. Câţiva domani, câţiva tara- 
boneri și câte un băştinaș din Ținuturile de Hotar sau Tairen. 

— Câţi dintre ei pot rezista să mărșăluiască o zi sau două 
fără să călătorească în căruță? 

— Majoritatea lor, Seniore, răspunse ea. Bolnavii și vârst- 
nicii au fost expulzați din oraș atunci când shaido au pus 
stăpânire pe el. Oamenii de aici sunt obișnuiți cu munca grea. 
Sunt istoviţi, Seniore, dar niciunul prea dornic să îi aştepte 
aici pe ceilalți shaido care și-au ridicat tabăra la o jumătate 
de zi de mers pe jos de-aici. 

— Prea bine, zise Perrin. Spune-le să pornească la drum 
de îndată. 

— De îndată? întrebă Aravine, mirată. 

El încuviinţă din cap. 

— Vreau ca ei să pornească la drum, să mărșăluiască spre 
miazănoapte de îndată ce vei reuși să îi pui în mişcare. O voi 
trimite pe Alliandre cu gărzile ei în fruntea voastră. 

Asta ar fi trebuit să îl împiedice pe Arganda să se plângă 
şi ar scăpa de refugiaţi. Fecioarele s-ar descurca mult mai bi- 
ne şi ar fi mult mai eficiente în strângerea proviziilor. Oricum, 
căutarea prin gunoaie era aproape pe sfârşite. Oamenii lui tre- 
buiau să supraviețuiască pe drum doar câteva săptămâni. Du- 
pă aceea, puteau sări prin porţi în locuri mult mai sigure. În 
Andor, poate, sau în Cairhien. 

Acei Shaido din urma lui îl nelinișteau. Puteau hotărî ori- 
când să atace. Era mai bine să plece și să împiedice această 
tentaţie. 

Aravine făcu o reverență și plecă în grabă ca să se ocupe 
de pregătiri, iar Perrin mulțumi Luminii că mai exista cineva 
care nu vedea nevoia să se îndoiască de el. Trimise un băiat 
să îl informeze pe Arganda despre marșul iminent, apoi ter- 
mină de inspectat căruța. După aceea, se ridică în picioare, 
ştergându-și mâinile de pantaloni. 

— Următorul! zise el. 

Nimeni nu păși în față. Singurii oameni rămași în jurul lui 
erau gărzile, mesagerii și câțiva căruțaşi care așteptau să își 
înhame boii și să ducă căruțele pentru a fi încărcate. Fecioa- 
rele făcuseră o grămadă mare de alimente și provizii în mij- 
locul fostei tabere, iar Perrin o văzu pe Faile acolo, organi- 
zând totul. 

Perrin îşi trimise slujitorii să o ajute, apoi se pomeni sin- 
gur. Fără să aibă ceva de făcut. 

Exact ce voise să evite. 

Vântul suflă din nou, aducând cu el acea duhoare îngrozi- 
toare a morţii. Dar aduse şi amintiri. Violenţa bătăliei, patima 
şi plăcerea provocate de fiecare lovitură. Aielii erau războinici 
grozavi - cei mai pricepuţi din ținut. Fiecare schimb fusese la 
un pas de moarte, iar Perrin se pricopsise cu câteva tăieturi 
şi vânătăi, cu toate că acestea fuseseră demult tămăduite. 

Când se luptase cu aielii se simţise în viață. Fiecare pe ca- 
re îl ucisese fusese un maestru al suliței; oricare dintre ei l-ar 
fi putut ucide. Însă el biruise. În timpul acelei lupte, simţise o 
pasiune care îl mâna. Pasiunea de a face ceva în sfârșit. După 
două luni de așteptare, fiecare lovitură însemnase un pas mai 
aproape de Faile. 

Gata cu vorbăria. Gata cu planificarea. Îşi găsise un scop. 
lar acum, acesta dispăruse. 

Se simţea gol pe dinăuntru. Era ca atunci... când tatăl lui îi 
făgăduise un dar special de sărbătoarea „Noaptea iernii”. Perrin 
așteptase nerăbdător luni întregi, făcând treabă prin casă 
pentru a dobândi acel cadou-surpriză. Când primise în sfârşit 
acel cal mic din lemn, fusese încântat o clipă. Dar, în ziua ur- 
mătoare, fusese șocant de melancolic. Nu din cauza darului, ci 
pentru că nu mai avea pentru ce să depună eforturi. Entuzi- 
asmul dispăruse şi abia atunci își dăduse seama cât de preţi- 
oasă este aşteptarea față de darul în sine. 

La scurt timp după aceea, începuse să îl viziteze pe jupâ- 
nul Luhhan la forjă, devenind în cele din urmă ucenicul lui. 

Se bucura că o avea din nou pe Faile lângă el. Jubila. Și 
totuşi, ce îi mai rămăsese? Oamenii ăștia blestemațţi îl consi- 
derau conducătorul lor. Ba unii chiar credeau că era regele 
lor! El nu ceruse niciodată asta. Îi făcea să strângă flamurile 
de fiecare dată când aceștia le arborau până când Faile îl 
convinsese că folosirea lor putea fi un avantaj. Credea în con- 
tinuare că flamura cu capul de lup nu îşi avea locul acolo, fâl- 
fâind cu impertinență deasupra taberei sale. 

Dar o putea da jos? Oamenii o priveau cu admiraţie. El le 
simțea mirosul de mândrie de fiecare dată când aceștia tre- 
ceau pe lângă ea. Nu îi putea face să se întoarcă. Rand va avea 


nevoie de ajutorul lor - avea nevoie de ajutorul tuturor - în 
Ultima Bătălie. 

Ultima Bătălie. Oare putea un om ca el, un om care nu vo- 
ia să fie lider, să conducă aceste forțe în cel mai important mo- 
ment din vieţile lor? 

Culorile se învolburau, arătându-i-l pe Rand, care şedea în 
ceea ce părea a fi o casă tairenă din piatră. Vechiul prieten al 
lui Perrin avea o expresie întunecată, ca un om tulburat de 
gânduri grele. Chiar și şezând astfel, Rand avea o înfăţişare 
regală. El era cum trebuia să fie un rege, cu haina aceea de un 
roşu-aprins, cu acea demnitate nobilă. Perrin era doar un 
simplu fierar. 

Oftă, clătinând din cap şi alungând imaginea. Trebuia să îl 
caute pe Rand. Simțea cum ceva îl smucea, îl trăgea. 

Rand avea nevoie de el. Asupra acestui lucru trebuia să se 
concentreze în acel moment. 

CAPITOLUL 10 


= 


Ultima firimitură de tutun 


Rodel Ituralde își fuma liniștit pipa, fumul care ieșea din 
ea încolăcindu-se ca un şarpe. Firele de fum se înfășurau unul 
în jurul celuilalt, strângându-se în tavanul de deasupra lui, 
apoi strecurându-se afară prin crăpăturile din acoperișul adă- 
postului dărăpănat. Scândurile ce alcătuiau pereții erau de- 
formate de vreme, lăsând să se vadă deschizături spre exte- 
rior, iar lemnul cenușiu era fisurat şi crăpat. Într-un colţ ar- 
dea un foc pe o vatră, iar vântul șuiera prin crăpăturile din 
pereţi. Ituralde era oarecum îngrijorat că vântul avea să dă- 
râme întreaga construcţie. 

Şedea pe un scăunel, iar pe masa din fața lui se aflau câ- 
teva hărţi. Într-un colţ al mesei, săculeţul lui cu tutun ţintuia 
o bucată de hârtie șifonată. Răvașul era uzat şi pliat, deoarece 
îl ținuse în buzunarul interior al hainei. 

— Ei bine? zise Rajabi. 

Bărbatul avea grumazul gros și cu o atitudine hotărâtă, 
ochi căprui, un nas lat şi o bărbie proeminentă. Era complet 
chel acum și aducea puţin cu un bolovan mare. De asemenea, 
tindea să se comporte ca un bolovan. Era nevoie de multă 
muncă să îl pui în mișcare, dar odată ce reuşeai să faci asta, era 
al naibii de greu de oprit. Se numărase printre primii care se 
alăturaseră cauzei lui Ituralde, în ciuda faptului că fusese gata 
să se răzvrătească împotriva regelui cu puţin timp în urmă. 


Trecuseră aproape două săptămâni de când Ituralde ieşise 
biruitor la Darluna. Făcuse mari eforturi pentru această izbân- 
dă. Poate prea multe. „Ah, Alsalam, îşi zise el. Sper că au meri- 
tat toate astea, prieten drag. Sper că n-ai înnebunit pur şi sim- 
plu. Rajabi o fi el ca un bolovan, dar seanchanii sunt precum o 
avalanșă, iar noi i-am făcut să se prăvălească peste noi.” 

— Ce facem acum? insistă Rajabi. 

— Aşteptăm, răspunse lturalde. Lumină, dar el ura să aş- 
tepte. Apoi luptăm. Sau, poate, o luăm din nou la fugă. Nu 
m-am hotărât încă. 

— Tarabonerii... 

— Nu vor veni, zise lturalde. 

— Au făgăduit! 

— Aşa este. 

Ituralde se dusese el însuși la ei, îi însufleţise, le ceruse să 
lupte încă o dată împotriva seanchanilor. Aceştia înălțaseră 
urale și aclamaseră, dar nu se grăbiseră să îl urmeze. Aveau 
să îşi târască picioarele. Reuşise să îi convingă să lupte „pen- 
tru ultima oară” de câteva ori deja. Ei vedeau încotro se în- 
drepta acest război, iar el nu se mai putea bizui pe ei. Dacă 
putuse să facă asta de la bun început. 

— Laşi afurisiți, bombăni Rajabi. Să-i ardă Lumina, atunci! 
Ne vom descurca singuri. Am mai făcut-o și înainte. 

Ituralde trase îndelung și îngândurat din pipă. Alesese să fo- 
losească, în sfârșit, tutunul din Ținutul celor Două Râuri. Acest 
plin al pipei era ultimul pe care îl mai avea; îl păstrase luni la 
rând. Avea o aromă bună. Cea mai bună din câte existau. 

Studie din nou hărțile, ţinând una mică în fața ochilor. Pu- 
tea folosi hărți mai bune, cu siguranţă. 

— Acest nou general al seanchanilor, zise lturalde, măr- 
şăluieşte în fruntea a mai bine de trei sute de mii de soldați și 
două sute de damane. 

— Am biruit oști mai numeroase. Uite ce-am înfăptuit la 
Darluna! l-am nimicit, Rodel! 

Pentru asta, fusese nevoie de toată viclenia, priceperea și 
norocul de care putuse dispune lturalde. Chiar şi-aşa, pier- 
duse mai bine de jumătate din oameni. Acum, el fugea, şchio- 
pătând, din calea acestei a doua oști seanchane, mai nume- 
roasă. 

De astă dată, ei nu făceau nicio greşeală. Seanchanii nu se 
mai bizuiau doar pe rakenii lor. Oamenii lui interceptaseră 
câteva iscoade aflate pe jos, iar acest lucru însemna că alte zeci 
nu fuseseră prinse. De astă dată, seanchanii cunoșteau adevă- 
ratul număr de soldaţi ai lui Ituralde și adevărata lor dispu- 
nere. 

Vrăjmașii lui nu mai puteau fi mânațţi și întărâtaţi; în 
schimb, îl vânau necontenit, evitându-i capcanele. lturalde 
plănuise să se retragă cât mai adânc în Arad Doman; această 
strategie ar fi fost în favoarea oştii lui și ar fi diminuat stocul 
de provizii al seanchanilor. Se gândea că putea rezista în rit- 
mul acesta alte patru sau cinci luni. Însă acele planuri erau 
inutile acum; le făcuse înainte să afle că exista o oaste în- 
treagă de aieli care cutreiera ținutul Arad Doman. Dacă ra- 
poartele erau adevărate - rapoartele despre aieli erau ade- 
seori exagerate, aşadar el nu știa cât de mult să creadă - erau 
mai bine de o sută de mii, care puseseră stăpânire pe porțiuni 
mari din nord, inclusiv pe Bandar Eban. 

O sută de mii de aieli. Asta era echivalentul a două sute de 
mii de trupe domani. Poate mai mult. Ituralde își amintea 
prea bine de Zăpada Însângerată de acum douăzeci de ani, 
când el avusese impresia că pierduse zece oameni pentru 
fiecare aiel doborât. 

Era blocat, ca o nucă zdrobită între două pietre. Cel mai 
bun lucru pe care îl putuse face fusese să se retragă aici, în 
acest stedding abandonat. Acest lucru îi oferea un avantaj în 
fața seanchanilor. Însă doar unul mic. Seanchanii aveau o 
oaste de şase ori mai numeroasă decât a lui și până şi cei mai 
neexperimentați comandanți ştiau că a lupta împotriva ei era 
sinucidere curată. 

— Ai văzut vreodată un maestru în jonglerii, Rajabi? în- 
trebă Ituralde, studiind harta. 

lturalde îl văzu cu coada ochiului pe bărbatul ca un taur 
încruntându-se nedumerit. 

— Am văzut menestreli care... 

— Nu, nu un menestrel. Un maestru. 

Rajabi dădu negativ din cap. 

Ituralde trase din pipă înainte să vorbească. 

— Eu da, cândva. Era bardul curţii din Caemlyn. Un indi- 
vid vioi, cu un simţ al umorului care s-ar fi potrivit mai bine 


într-o tavernă, atât de înzorzonat era. Barzii arareori fac jon- 
glerii, dar individul acesta nu părea deranjat de o asemenea 
cerinţă. Îi plăcea să facă jonglerii pentru a-i face pe plac tine- 
rei Domnițe-moștenitoare, din câte am înţeles. 

Îşi scoase pipa din gură, lovind-o de masă ca să scoată 
tutunul din ea. 

— Rodel, zise Rajabi. Seanchanii... 

Rodel își ridică un deget, punându-și pipa în gură înainte 
să continue. 

— Bardul a început să jongleze cu trei bile. Apoi ne-a în- 
trebat dacă credeam că putea jongla cu mai multe. Noi l-am 
încurajat să continue, aclamându-l. El a continuat cu patru, 
apoi cu cinci, apoi cu șase bile. Cu fiecare bilă pe care o adă- 
uga, noi aplaudam încă şi mai vârtos, iar el ne întreba mereu 
dacă credeam că putea jongla cu mai multe. Fireşte că am 
spus că da. Șapte, opt, nouă. În curând el avea zece bile în aer, 
pe care le azvârlea creând un model atât de complicat, încât 
îmi era greu să le urmăresc. Trebuia să facă eforturi ca să le 
țină în aer, trebuia să îşi întindă o mână și să prindă bilele pe 
care mai că le scăpa. Era prea concentrat ca să ne mai întrebe 
dacă ar trebui să adauge și altele, însă privitorii îi cereau 
acest lucru. Unsprezece! încearcă cu unsprezece! Prin urma- 
re, ajutorul lui îi aruncă încă o bilă. 

Ituralde pufni. 

— Le-a scăpat? întrebă Rajabi. 

Rodel clătină negativ din cap. 

— Ultima „bilă” nu era, de fapt, o bilă adevărată. Era un 
truc al artificierului; odată ce a ajuns la jumătatea drumului 
spre bard, aceasta a licărit și a emis o explozie neașteptată de 
lumină şi fum. Până când ni s-a limpezit vederea, bardul dis- 
păruse, iar bilele stăteau înşirate pe pardoseală. Când am 
privit în jurul meu, l-am zărit șezând la una dintre mese, ală- 
turi de ceilalți musafiri, bând o cupă de vin și făcându-i ochi 
dulci soţiei Seniorului Finndal. 

Bietul Rajabi părea de-a dreptul năuc. Îi plăcea să pri- 
mească răspunsuri concise și directe. De obicei, Ituralde îşi 
dorea același lucru, dar, în ultima vreme - din cauza cerului 
neobișnuit de înnorat şi a senzației perpetue de apăsare -, 
devenise mai filozof. 

Se întinse și scoase de sub săculeţul cu tutun bucata de 
hârtie uzată și împăturită. I-o întinse lui Rajabi. 

— „Luptă cu înverșunare împotriva seanchanilor”, citi 
Rajabi. „Alungă-i, obligă-i să se urce în bărcile lor şi să tra- 
verseze oceanul lor afurisit. Mă bizui pe tine, prietene drag. 
Regele Alsalam.” Rajabi lăsă scrisoarea jos. Îi ştiu poruncile, 
Rodel. Nu m-am băgat în asta pentru el, ci pentru tine. 

— Aşa e, dar eu lupt pentru el, zise Ituralde. 

Îi era loial regelui; întotdeauna avea să fie. lturalde se ri- 
dică în picioare, lovind pipa de masă ca să scoată tutunul și 
strivind cărbunii cu călcâiul cizmei. Puse pipa deoparte și luă 
scrisoarea din mâinile lui Rajabi, apoi se îndreptă spre ușă. 

Trebuia să ia o decizie. Să rămână şi să lupte sau să fugă 
într-un loc mai rău, dar să mai câștige puţin timp? 

Coliba trosnea, iar vântul scutura copacii când Ituralde 
păși afară, în dimineața aceea mohorâtă. Coliba nu era con- 
struită de ogieri, fireşte. Era prea șubredă. Acest stedding era 
abandonat de multă vreme. Oamenii lui își ridicaseră cortu- 
rile printre copaci. Nu era cel mai potrivit loc pentru o tabără 
de război, dar trebuia să se mulţumească cu ce aveau; sted- 
dingul era mult prea folositor pentru a renunța la el. Un altul 
ar fi fugit, poate, într-un oraș şi s-ar fi ascuns în spatele zidu- 
rilor acestuia, dar aici, printre acești copaci, Puterea Supremă 
era inutilă. Neutralizarea puterii damanelor care îi însoțeau 
pe seanchani era o variantă mai bună decât zidurile, indife- 
rent cât de înalte ar fi fost acestea. 

„Trebuie să rămânem”, îşi zise Ituralde, în vreme ce pri- 
vea cum oamenii lui munceau, săpând în pământ şi înălțând o 
palisadă. Detesta ideea de a tăia copacii dintr-un stedding. 
Cunoscuse câţiva ogieri la viaţa lui și îi respecta. În aceşti 
stejari uriaşi mai rămăsese, probabil, o oarecare forță din 
vremea în care ogierii locuiseră acolo. A-i tăia era o crimă. 
Dar, uneori, n-aveai încotro. Dacă ar fi fugit, poate că ar mai fi 
câştigat ceva timp, dar la fel de bine ar fi putut pierde timp. 
Mai avea un răgaz de câteva zile aici, înainte ca seanchanii să 
îl atace. Dacă reuşea să sape mai bine, i-ar putea obliga la un 
asediu. Steddingul i-ar face să ezite, iar pădurea ar fi fost în 
avantajul micii sale oşti. 

Nu îi plăcea să se afle între ciocan și nicovală. Probabil că 
acesta era motivul pentru care stătuse pe gânduri atâta vre- 


me, deşi, înlăuntrul lui, știuse deja că sosise vremea să nu mai 
fugă. Seanchanii îl prinseseră în cele din urmă. 

Păși de-a lungul rândurilor de soldaţi, salutându-i din cap 
pe bărbaţii care trudeau, lăsându-se să fie văzut. Îi mai ră- 
măseseră patruzeci de mii de soldaţi, ceea ce era o minune, 
având în vedere oastea numeroasă pe care o înfruntaseră. Băr- 
baţii aceştia ar fi trebuit să dezerteze. Însă îl văzuseră câşti- 
gând bătălie imposibilă după bătălie imposibilă, jonglând cu 
mai multe bile și primind aplauze din ce în ce mai multe. Cre- 
deau că era de neoprit. Ei nu pricepeau că atunci când arun- 
cai mai multe bile în aer, nu doar această reprezentație de- 
venea mai spectaculoasă. 

Şi înfrângerea de la final devenea mai spectaculoasă. 

Ţinu pentru el aceste gânduri negre în vreme ce el și Rajabi 
își continuau drumul prin tabăra din pădure, inspectând pa- 
lisada. Progresul era uimitor, bărbaţii înfigând bușteni groși 
în gropile proaspăt săpate. După această inspecţie, lturalde 
încuviință din cap ca pentru sine. 

— Rămânem, Rajabi. Transmite ordinul mai departe. 

— Unii dintre ceilalți spun că dacă vom rămâne aici, vom 
muri cu siguranță, zise Rajabi. 

— Se înşeală, spuse Ituralde. 

— Dar... 

— Nimic nu este sigur, Rajabi, zise Ituralde. Umple copa- 
cii ăștia din palisadă cu arcași; vor fi aproape la fel de efici- 
enți ca turnurile. Va trebui să aranjăm un câmp de bătălie 
dincolo. Tăiați cât mai mulți copaci cu putinţă din jurul pali- 
sadei, apoi puneţi buștenii înăuntru pe post de bariere, o a 
doua linie de retragere. Vom opune rezistență. Poate mă înșel 
în privinţa tarabonerilor şi vor veni în sprijinul nostru. Sau 
poate că regele are o oaste ascunsă pe undeva care va da nă- 
vală să ne apere. Sânge şi cenușă, poate îi vom înfrunta de 
unii singuri, chiar aici. Vom vedea cât de mult le va plăcea să 
lupte fără damanele lor. Vom supravieţui. 

Rajabi își îndreptă spatele în mod vizibil, devenind din ce 
în ce mai încrezător. Ituralde ştia că el aștepta acest gen de 
discuție. Asemenea celorlalți, Rajabi avea încredere în Micul 
Lup. Ei nu credeau că putea da greş. 

Ituralde știa mai bine. Dacă tot urma să mori, măcar să o 
faci cu demnitate. Tânărul lturalde visase adeseori la răz- 

boaie, la o bătălie glorioasă. Bătrânul Ituralde ştia că nu exis- 
ta niciun fel de glorie într-o bătălie. Dar exista onoare. 

— Seniore Ituralde! strigă un alergător, fugind de-a lun- 
gul laturii interioare a zidului neterminat al palisadei. Era un 
puşti, suficient de tânăr ca seanchanii să îl lase în viață. Alt- 
minteri, Ituralde l-ar fi trimis pe fecior și pe alții ca el. 

— Da? întrebă lturalde, întorcându-se. 

Rajabi stătea ca un mic munte alături de el. 

— Un bărbat, zise puştiul, gâfâind. Iscoadele l-au prins plim- 
bându-se prin stedding. 

— A venit să lupte pentru noi? întrebă Ituralde. 

Nu era un lucru neobișnuit ca oștile să atragă recruți, în- 
totdeauna existau aceia care erau atraşi de dorința de glorie 
sau, măcar, de dorința de a avea o masă caldă sigură. 

— Nu, Seniore, zise puștanul, gâfâind. Zice că a venit să 
vorbească cu domnia ta. 

— E seanchan? se răsti Rajabi. 

Puştiul dădu negativ din cap. 

— Nu. Dar are veşminte frumoase. 

Era mesagerul vreunui nobil, atunci. Vreun renegat do- 
mani sau, poate, taraboner. Indiferent cine era, nu le putea 
înrăutăți şi mai mult situaţia. 

— Şi a venit singur? 

— Da, sire. 

Curajos bărbat. 

— Adu-l aici, atunci, zise lturalde. 

— Unde-l vei primi, Seniore? 

— Poftim? se răsti Ituralde. Ți se pare c-aş fi vreun ne- 
gustor înstărit care locuiește într-un palat? E bine și aici, pe 
câmp. Du-te după el, dar nu te grăbi să te întorci. Şi ai grijă să 
fie bine păzit. 

Puştiul dădu afirmativ din cap și se îndepărtă în fugă. 
Ituralde le făcu semn cu mâna câtorva soldaţi să vină la el şi îi 
trimise după Wakeda şi ceilalți ofițeri. Shimron era mort, 
făcut scrum de mingea de foc a unei damane. Păcat. lturalde 
ar fi preferat să îl aibă pe el decât pe mulţi dintre ceilalți. 

Majoritatea ofițerilor sosiră înaintea străinului. Slăbăno- 
gul Ankaer. Wakeda, cel cu un ochi, care altminteri ar fi fost 
un bărbat chipeș. Voinicul Melarned. Tânărul Lidrin, care 
continua să îl urmeze pe Ituralde după moartea tatălui său. 


— Am auzit bine? întrebă Wakeda, încrucişându-și brațele 
la piept în timp ce se apropia cu pași mari. Rămânem în 
această capcană a morții? Rodel, nu avem îndeajuns de mulți 
soldaţi ca să rezistăm. Dacă ei vor veni, vom rămâne blocaţi aici. 

— Ai dreptate, zise simplu lturalde. 

Wakeda se întoarse spre ceilalți, apoi înapoi spre Ituralde, 
dispărându-i puţin din iritare în fața răspunsului direct al lui 
Ituralde. 

— Ei bine... de ce nu fugim, atunci? 

Vocifera mult mai puțin acum decât o făcuse în urmă cu 
câteva luni, când îşi începuse campania Ituralde. 

— N-am să vă vând gogoși și minciuni, zise Ituralde, pri- 
vindu-i pe fiecare pe rând. Suntem într-o stare proastă. Dar 
vom fi într-o stare și mai proastă dacă vom fugi. Nu mai exis- 
tă văgăuni în care să ne ascundem. Copacii aceștia vor fi spre 
avantajul nostru, ne putem fortifica. Steddingul va neutraliza 
puterea damanelor. Doar pentru asta merită să rămânem. 
Vom lupta aici. 

Ankaer încuviință din cap, părând să înţeleagă gravitatea 
situaţiei. 

— Trebuie să avem încredere în el, Wakeda. Până acum, a 
fost un conducător de nădejde. 

Wakeda încuviință din cap. 

— Presupun că da. 

Proşti afurisiţi. În urmă cu patru luni, jumătate din ei l-ar 
fi ucis pe loc pentru că îi rămăsese loial regelui. Acum, ei cre- 
deau că putea înfăptui imposibilul. Ce păcat; începea să crea- 
dă că îi putea duce dinaintea lui Alsalam ca susținători ai lui. 

— În regulă, zise el, indicând cu degetul diferite locuri de-a 
lungul fortificaţiei. lată ce vom face ca să întărim punctele 
slabe. Vreau... Tăcu atunci când zări un grup apropiindu-se 
prin luminiş - puştiul mesager, însoţit de o trupă de soldați, 
care escorta un bărbat în veşminte roșii şi aurii. 

Ceva din înfățișarea nou-venitului îi atrase atenţia lui 
Ituralde. Poate era de înălțimea lui; tânărul era la fel de înalt 
ca aielii și avea părul bălai tot ca ei. Însă niciun aiel nu purta 
haină roșie de calitate cu broderii aurii. La şold îi atârna o 
sabie, iar felul în care pășea nou-venitul îl făcu pe Ituralde să 
creadă că ştia cum să o mânuiască. Bărbatul înainta cu pași 
hotărâți, ca şi când i-ar fi considerat pe soldaţii din jurul lui o 

gardă de onoare. Era un senior, atunci, obișnuit să dea ordi- 
ne. De ce venise în persoană în loc să trimită un mesager? 

Tânărul senior se opri la mică distanţă în faţa lui lturalde 
şi a generalilor lui, privindu-i pe rând pe fiecare, apoi își 
concentră atenția asupra lui lturalde. 

— Rodel Ituralde? întrebă el. 

Ce accent era acesta? Andoran? 

— Da, răspunse lturalde cu precauție. 

Tânărul încuviinţă din cap. 

— Descrierea lui Bashere a fost precisă. Se pare că te în- 
chizi ca într-o cutie aici. Chiar te aștepți să poți ține piept oş- 
tii seanchane? Este mult mai numeroasă decât oastea ta, iar 
aliaţii tăi taraboneri nu par... nerăbdători să ţi se alăture în 
apărare. 

Era isteţ, indiferent cine era. 

— Nu-mi stă în obicei să discut despre strategia mea de 
apărare cu străinii. 

lturalde îl cercetă din priviri pe tânărul senior. Era în 
formă - zvelt și cu muşchi tari, cu toate că era greu să îţi dai 
seama din cauza hainei pe care o purta. Prefera să-și folo- 
sească mâna dreaptă, dar, la o privire mai atentă, Ituralde ob- 
servă că mâna stângă îi lipsea. Pe ambele antebrațe avea un 
tatuaj ciudat roșu și auriu. 

Ochii aceia. Ochii aceia văzuseră moartea de nenumărate 
ori. Nu era doar un senior tânăr, ci un general tânăr. lturalde 
miji ochii. 

— Cine eşti? 

Străinul îl privi drept în ochi. 

— Sunt Rand al'Thor, Dragonul Renăscut. Am nevoie de 
tine. De tine și de oastea ta. 

Câţiva dintre cei care erau cu lturalde blestemară, iar el le 
aruncă o privire. Wakeda era bănuitor, Rajabi, mirat, tânărul 
Lidrin, dispreţuitor pe faţă. 

Ituralde își întoarse privirea spre nou-venit. Dragonul Re- 
născut? Tânărul acesta? Bănuia că era posibil. Majoritatea 
zvonurilor confirmau că Dragonul Renăscut era un tânăr, cu 
părul roșcovan. Pe de altă parte, se zvonea că avea trei metri 
înălțime și că ochii lui străluceau în semiîntuneric. Apoi, mai 
existau poveștile despre el cum că își făcuse apariția pe cer la 


Falme. Sânge și cenușă, Ituralde nu știa dacă să creadă că 
Dragonul renăscuse! 

— N-am timp de discuţii, zise străinul, cu o expresie im- 
pasibilă. 

Părea... mai în vârstă decât arăta. Nu părea să îi pese că 
era înconjurat de soldați înarmaţi. De altfel, faptul că venise 
singur... ar fi trebuit să pară o decizie nesăbuită. În schimb, 
acest lucru îl puse pe gânduri pe lturalde. Numai unul ca 
Dragonul Renăscut putea pătrunde într-o tabără de război ca 
aceasta, singur-singurel, şi să se aștepte să i se dea ascultare. 

Să-l ardă focu’ dacă acest fapt nu îl făcea pe Ituralde să îl 
creadă. Bărbatul acesta fie era cine susținea că era, fie era un 
nebun de legat. 

— Dacă vom ieși din stedding, îți voi dovedi că pot con- 
duce Puterea, zise străinul. Asta ar trebui să însemne ceva. 
Dacă-mi vei îngădui, voi aduce aici zece mii de aieli și câteva 
aes sedai care vor jura dinaintea ta că sunt cine spun că sunt. 

Se zvonea, de asemenea, că aielii îl urmau pe Dragonul 
Renăscut. Bărbaţii strânşi în jurul lui Ituralde tușeau şi pri- 
veau în jurul lor, stânjeniţi. Mulţi se număraseră printre Cei 
Juraţi Dragonului înainte să vină la lturalde. Folosind cuvin- 
tele potrivite, acest Rand al'Thor - sau cum s-o fi numind - 
putea sădi vrajbă în tabăra lui lturalde. 

— Chiar de-ar fi să presupunem că îţi dau crezare, zise 
Ituralde cu precauţie, nu văd ce importanţă ar avea. Am de 
dus un război. Tu ai alte treburi, bănuiesc. 

— Tu eşti treaba mea, zise al'Thor, cu nişte ochi atât de 
pătrunzători, încât păreau să-i sfredelească ţeasta lui Ituralde 
şi să caute înăuntru ceva folositor. Trebuie să faci pace cu 
seanchanii. Războiul acesta nu ne este de niciun folos. Te 
vreau în Ținuturile de Hotar; eu nu mă pot lipsi de oameni 
care să păzească Mana Pustiitoare, iar cei din Ținuturile de 
Hotar şi-au abandonat îndatoririle. 

— Am primit poruncă, zise Ituralde, clătinând din cap. 

Stai. Nu ar face cum îi cerea acest tânăr nici dacă ar fi pri- 
mit poruncă. Doar că... ochii aceia. Şi Alsalam avusese ochi la 
fel ca aceştia pe vremea când fuseseră amândoi mai tineri, 
Ochi care cereau supunere. 

— Porunca ta, zise al'Thor. Este de la regele tău? De aceea 
îi înfruntaţi pe seanchani cu atâta ardoare? 

Ituralde încuviință din cap. 

— Am auzit vorbindu-se de tine, Rodel lturalde, zise 
al'Thor. Oameni în care am încredere, oameni pe care îi res- 
pect au încredere în tine şi te respectă. În loc să fugi sau să te 
ascunzi, stai chitit aici ca să duci o bătălie care știi că te va 
ucide. Toate acestea pentru că îi ești loial regelui tău. Apreci- 
ez asta. Dar a sosit vremea să te întorci și să duci o bătălie 
care înseamnă ceva. Una care înseamnă totul. Vino cu mine 
şi-am să-ţi ofer tronul ținutului Arad Doman. 

Ituralde îşi îndreptă spatele, alarmat. 

— După ce-mi lauzi loialitatea, te aștepți să-mi detronez 
regele! 

— Regele tău este mort, zise al'Thor. Ori asta, ori mintea i 
s-a topit precum ceara. Eu tind să cred că Graendal a pus 
mâna pe el. Văd atingerea ei în haosul care domnește în acest 
ținut. Poruncile pe care le-ai primit probabil că sunt ale ei. 
Încă n-am reușit să îmi dau seama de ce vrea ca tu să lupţi 
împotriva seanchanilor. 

Ituralde pufni. 

— Vorbeşti despre una dintre rătăciți de parcă ai poftit-o 
la cină. 

Al'Thor îl privi din nou în ochi. 

— Mi-l amintesc pe fiecare dintre ei- chipul, purtarea, 
felul de a vorbi și de a acționa - ca și când i-aș cunoaște pe 
toți de o mie de ani. Uneori, mi-i amintesc mai bine decât îmi 
amintesc propria copilărie. Eu sunt Dragonul Renăscut. 

Ituralde clipi. „Arză-m-ar focu’, îşi zise el, îl cred. Sânge și 
cenuşă!” 

— Haide... să vedem dovada asta a ta. 

Existară obiecţii, fireşte, mai ales din partea lui Lidrin, 
care credea că era prea periculos. Ceilalţi erau tulburați. Ia- 
tă-l aici pe bărbatul căruia îi juraseră credință fără măcar să îl 
cunoască. Al'Thor părea să aibă o... forță care îl atrăgea pe 
Ituralde şi care îi poruncea să facă cum îi cerea el. Ei bine, 
trebuia să vadă dovada mai întâi. 

Îi trimiseră pe alergători după cai pentru a ieşi din sted- 
ding, iar al'Thor grăi de parcă Ituralde era deja omul lui. 

— Poate că Alsalam trăiește, zise al'Thor în vreme ce aş- 
teptau. Dacă e aşa, înţeleg de ce nu ţi-ai dori tronul. Ai prefe- 
ra Amadicia? Aş avea nevoie de cineva care să domnească 


acolo şi să îi supravegheze pe seanchani. Mantiile Albe luptă 
acum acolo; nu sunt sigur că voi putea pune capăt acelui con- 
flict înainte de Ultima Bătălie. 

Ultima Bătălie. Lumină! 

— N-am să accept dacă îl vei ucide pe regele de acolo, zise 
lturalde. Dacă Mantiile Albe sau seanchanii l-au ucis deja, 
atunci, poate. 

Rege! Ce tot îndruga acolo? „Arză-te-ar focu’! își zise el. 
Aşteaptă măcar să vezi dovada înainte să accepți tronuri!” 

Bărbatul acesta avea ceva, un fel al lui de a vorbi despre 
evenimente precum Ultima Bătălie - evenimente de care 
omenirea se temea de mii de ani - ca și când acestea ar fi în- 
tâmplări amintite în raportul zilnic din tabără. 

Soldaţii sosiră cu caii lor, iar Ituralde încălecă, la fel şi 
al'Thor, Wakeda, Rajabi, Ankaer, Melarned, Lidrin și alți câți- 
va ofițeri de rang inferior. 

— Am adus un număr mare de aieli în ținutul tău, zise 
Rand arThor când porniră la drum călare. Nădăjduisem să îi 
folosesc pentru a restabili ordinea, dar ei zăbovesc mai mult 
decât mi-aş fi dorit. Am de gând să pun mâna pe membrii 
Consiliului Negustorilor; poate că odată ce îi voi avea la mâ- 
nă, voi putea îmbunătăți stabilitatea în această regiune. Tu ce 
crezi? 

lturalde nu știa ce să creadă. Să pună mâna pe Consiliul 
Negustorilor? Părea că voia să îi răpească. În ce se băgase 
Ituralde? 

— Ar putea da roade, se trezi el zicând. Lumină, probabil 
că este cel mai bun plan, având în vedere situaţia. 

Al'Thor încuviință din cap, privind în față în vreme ce 
treceau dincolo de palisadă şi înaintau de-a lungul unei că- 
rărui ce ducea spre marginea steddingului. 

— Oricum, va trebui să aduc siguranţa în Ținuturile de 
Hotar. Voi avea grijă de ţara ta. Arză-i-ar focu’ pe cei din i- 
nuturile de Hotar! Ce-or fi punând la cale? Nu. Nu, nu încă. 
Mai pot aştepta. Nu, el este potrivit. Va rezista. Am să-l trimit 
cu asha'mani. Al'Thor se întoarse dintr-odată spre lturalde. 
Ce-ai putea face dacă ţi-aş da o sută de bărbaţi care pot con- 
duce Puterea? 

— Nebuni? 

— Nu, mare parte din ei sunt sănătoși la minte, zise 
al'Thor, nepărând a se simți jignit. Indiferent ce nebunie i-a 
cuprins înainte să curăţ pata, încă este acolo - înlăturarea pe- 
tei nu i-a tămăduit —, dar câţiva dintre ei erau în stare avansa- 
tă. Însă starea lor nu se va înrăutăţi, acum că saidinul este curat. 

Saidinul? Curăţat? Dacă lturalde ar avea bărbaţi care să 
conducă Puterea... Damanele lui, într-un fel. Ituralde se scăr- 
pină în bărbie. Gândurile îi veneau de-a valma - pe de altă 
parte, un general trebuie să reacționeze repede. 

— M-aș putea folosi bine, zise el. Foarte bine. 

— Prea bine, zise al'Thor. leşiseră din stedding; atmosfera 
părea diferită. Vei avea mult pământ de supravegheat, dar 
mulți dintre mânuitorii Puterii pe care ţi-i voi da pot deschi- 
de porți. 

— Porţi? întrebă lturalde. 

Al'Thor îi aruncă o privire, apoi păru să scrâșnească din 
dinţi, închizând ochii și cutremurându-se ca și când l-ar fi 
luat greața. lturalde se îndreptă în șa, alarmat dintr-odată, și 
îşi duse mâna la sabie. Otravă? Bărbatul era rănit? 

Dar nu, al'Thor deschise ochii, iar în adâncul lor părea să 
existe o privire extaziată. El se întoarse, îşi flutură o mână și 
o dungă de lumină despică aerul din fața lui. Bărbații din ju- 
rul lui Ituralde blestemară, dându-se în spate. Una era ca un 
bărbat să pretindă că poate conduce Puterea şi alta să îl vezi 
făcând asta chiar în faţa ta! 

— Asta este o poartă, zise al'Thor când dunga de lumină 
începu să se rotunjească şi o gaură mare şi neagră se căscă în 
aer. În funcție de forța asha'manului, poarta poate fi lărgită 
suficient de tare ca să treacă şi o căruţă prin ea. Poţi călători 
aproape oriunde cu viteză, uneori imediat, în funcție de cir- 
cumstanțe. Cu câțiva asha'mani antrenați, oastea ta poate lua 
micul dejun în Caemlyn dimineaţa, apoi poate prânzi în Tan- 
chico câteva ore mai târziu. 

Ituralde îşi frecă barba. 

— Ehe, asta chiar că e o minune. O minune, într-adevăr. 
Dacă bărbatul acesta spunea adevărul și porţile astea chiar 
funcționau... Cu ajutorul ăsteia i-aş putea alunga pe seanchani 
din Tarabon, poate chiar din tot ţinutul! 

— Nu! se răsti al'Thor. Facem pace cu ei. Din spusele is- 
coadelor mele, ne va fi greu să încheiem o înţelegere cu ei 


fără să le făgăduim capul tău. N-am de gând să-i zgândăresc 
şi mai mult. Nu e timp de gâlcevi. Avem lucruri mai impor- 
tante de rezolvat. 

— Nimic nu este mai important decât patria mea, zise 
Ituralde. Chiar dacă poruncile acelea sunt false, îl cunosc pe 
Alsalam. Mi-ar da dreptate. Nu vom îngădui prezența oștilor 
străine pe pământul Arad Domanului. 

— Atunci, îți făgăduiesc că voi avea grijă ca seanchanii să 
plece din Arad Doman, zise al'Thor. Îţi făgăduiesc asta. Dar 
nu ne vom mai lupta cu ei. În schimb, tu vei pleca în Ținutu- 
rile de Hotar şi le vei apăra de o posibilă invazie. Înfruntă-i pe 
troloci dacă vor veni şi dă-mi câţiva ofițeri ai tăi să mă ajute 
să aduc pacea în Arad Doman. Îmi va fi mai ușor să restabi- 
lesc ordinea dacă oamenii vor vedea că seniorii lor sunt ală- 
turi de mine. 

Ituralde căzu pe gânduri, cu toate că știa deja care era răs- 
punsul lui. Poarta aceasta îi putea duce departe pe oamenii 
lui din această capcană a morții. Cu aielii de partea lui - cu 
Dragonul Renăscut ca aliat - avea într-adevăr şansa să prote- 
jeze ținutul Arad Doman. O moarte onorabilă era un lucru bun. 
Dar posibilitatea de a lupta cu onoare... era o recompensă 
mult mai prețioasă. 

— De acord, zise lturalde, întinzându-și mâna. 

Al'Thor i-o strânse. 

— Du-te de strânge tabăra. Veţi fi în Saldaea până la că- 
derea nopții. 

CAPITOLUL 11 


Moartea lui Adrin 


„Eu cred că ar trebui să fie bătut din nou, zise Lerian, de- 
scriind cu degetele acele mișcări complicate ale limbajului 
semnelor folosit de Fecioare. E ca un copil, iar când un copil 
atinge ceva periculos, primeşte bătaie. Dacă un copil se ră- 
nește pentru că n-a fost învățat să nu pună mâna pe cuțit, 
atunci să le fie rușine părinţilor.” 

„Bătaia încasată mai înainte n-a fost de niciun folos, răs- 
punse Surial. A acceptat-o ca un bărbat, nu ca un copil, dar 
asta nu i-a schimbat faptele.” 

„Atunci, trebuie să încercăm din nou”, răspunse Lerian. 

Aviendha aruncă bolovanul peste grămada strânsă lângă 
postul de veghe, apoi se întoarse. Ea nu le băgă în seamă pe 
Fecioarele care păzeau intrarea în tabără, iar ele nu o băgară 
în seamă pe ea. A vorbi cu ea câtă vreme era pedepsită i-ar fi 
adus şi mai multă rușine, iar surorile ei de lance n-ar fi făcut 
una ca asta. 

De asemenea, ea nu trădă niciun semn că ar fi înţeles 
conversaţia lor. Deşi nimeni nu se aștepta ca o fostă Fecioară 
să uite limbajul semnelor, era mai bine să fie discretă. Lim- 
bajul semnelor aparţinea Fecioarelor. 

Aviendha alese o piatră mare din a doua grămadă, apoi se 
întoarse în tabără. Dacă Fecioarele îşi continuară conversaţia, 
ea n-avea de unde să știe, căci nu le mai vedea mâinile, însă 


subiectul discutat îi stăruia în minte. Erau furioase pentru că 
Rand al'Thor plecase să se întâlnească cu generalul Rodel 
lturalde fără gărzi. Nu era prima oară când acționa prosteşte, 
dar nu părea dispus - sau nu era capabil- să aleagă calea 
potrivită. De fiecare dată când se punea în pericol fără pro- 
tecție, el le insulta pe Fecioare de parcă le-ar fi tras o palmă 
peste față. 

Probabil că Aviendha avea un mic toh față de surorile ei 
de lance. Fusese îndatorirea ei să îl învețe pe Rand alThor 
obiceiurile aielilor, iar ea dăduse greş. Din nefericire, ea avea 
un toh mult mai mare față de înțelepte, deși nu ştia motivul. 
Îndatoririle mai puţin importante pe care le avea față de su- 
rorile ei de lance trebuiau să aștepte momentul potrivit. 

O dureau braţele de la căratul pietrelor. Acestea erau ne- 
tede şi grele; i se ceruse să le scoată din râul care curgea pe 
lângă conac. Doar timpul petrecut cu Elayne - când fusese 
nevoită să se scalde în apă - îi dăduse puterea de a intra în 
râu. În acest caz, ea nu se făcuse de rușine. Și-apoi, râul aces- 
ta era mic - cei din ţinuturile umede l-ar putea numi, deşi 
într-un mod nepotrivit, pârâu. Pârâul era o apă curgătoare de 
munte în care îți puteai băga mâinile sau puteai umple o 
ploscă. Orice altceva care era prea mare pentru a putea fi 
străbătut era categoric un râu. 

Era o zi mohorâtă, ca de obicei, iar în tabără domnea li- 
niștea. Oamenii care mișunaseră de colo-colo în zilele trecu- 
te - când sosiseră aielii - erau mai letargici acum. Tabăra nu 
era deloc dezordonată; Davram Bashere era un comandat 
prea vigilent ca să îngăduie acest lucru, cu toate că se trăgea 
din ținuturile umede. Cu toate acestea, oamenii se mișcau, 
într-adevăr, mai încet. Ea îi auzise pe unii plângându-se că 
cerul înnorat îi descuraja. Cât de ciudați erau cei din ţinutu- 
rile umede! Ce legătură avea vremea cu starea de spirit a 
cuiva? Putea înţelege nemulțumirea din cauza lipsei de rai- 
duri sau că vânatul era puțin. Dar pentru că erau nori pe cer? 
Umbra era atât de puţin apreciată aici? 

Clătină nedumerită din cap, continuându-și drumul. Ale- 
sese pietre care aveau să îi întărească muşchii. Dacă ar fi ales 
altceva, ar fi însemnat să își ușureze pedeapsa, iar ea n-ar fi 
ales asta niciodată - deşi, fiecare pas îi afecta onoarea. Tre- 
buia să străbată toată tabăra, în văzul tuturor, şi să facă o 

muncă ce era inutilă! Ar fi preferat să fi stat dezbrăcată, în 
plină zi, în fața unui cort cu aburi. Ar fi preferat să fugă o mie 
de ture sau să fie bătută atât de crâncen, încât să nu mai poa- 
tă umbla. 

Ajunse în partea laterală a conacului și puse piatra jos, ră- 
suflând ușurată pe ascuns. Doi soldaţi din ținuturile umede 
din oastea lui Bashere păzeau ușa conacului, omologii celor 
două Fecioare care se aflau la capătul celălalt al traseului 
Aviendhei. Când se aplecă şi ridică o piatră mare din a doua 
grămadă de lângă perete, ea îi auzi vorbind. 

— Arză-m-ar focu', dar cald mai e, se plânse unul din ei. 

— Cald? răspunse celălalt, aruncând o privire la cerul în- 
norat. Glumești. 

Primul străjer își făcu vânt cu mâna, pufăind şi asudând. 

— Cum de nu simţi dogoarea? 

— Cred că ai febră sau ceva. 

Primul străjer clătină nemulțumit din cap. 

— Pur şi simplu nu-mi place căldura, atâta tot. 

Aviendha ridică piatra și făcu cale-ntoarsă peste pajiște. 

După câteva clipe de cugetare, hotărâse că cei din ținutu- 
rile umede aveau o trăsătură comună: plăcerea de a se plân- 
ge. În primele luni petrecute în ţinuturile umede, considerase 
o rușine acest lucru. Străjerului aceluia nu îi păsa că își știr- 
bea onoarea în faţa amicului său trădându-și astfel slăbiciunea? 

Toţi erau la fel, până şi Elayne. Dacă o auzeai vorbind de 
durerile, stările de greață și frustrările pe care i le aducea 
sarcina, ai fi zis că era pe punctul de a muri! Cu toate acestea, 
dacă lui Elayne îi stătea în obicei să se plângă, atunci Aviendha 
refuza să accepte asta ca pe un semn de slăbiciune. Sora ei 
dintâi nu s-ar purta într-un mod atât de rușinos. 

Prin urmare, trebuia să existe vreo onoare ascunsă în as- 
ta. Poate că cei din ţinuturile umede își arătau slăbiciunile în 
fața tovarășilor lor ca un mijloc prin care își ofereau prietenia 
şi încrederea. Dacă prietenii tăi îţi știau slăbiciunile, aveau un 
avantaj în cazul în care erai nevoit să dansezi dansul sulițelor 
cu ei. Sau poate că a te plânge era modul celor din ținuturile 
umede de a-și arăta smerenia, tot aşa cum un gai'shain îşi 
arăta onoarea fiind supus. 

O întrebase pe Elayne despre teoriile ei, dar primise drept 
răspuns doar un râs plin de afecțiune. Atunci, era vorba des- 


pre vreo trăsătură a societăţii din ţinuturile umede despre 
care îi era interzis să vorbească cu străinii? Oare Elayne râ- 
sese pentru că Aviendha își dăduse seama de ceva și n-ar fi 
trebuit? 

Oricum ar fi fost, era categoric un mod de a da dovadă de 
onoare, iar acest lucru o mulțumea pe Aviendha. Măcar dacă 
necazurile pe care le avea cu înțeleptele ar fi fost la fel de 
simple! Era de așteptat ca aceia din ținuturile umede să se 
poarte într-un mod imprevizibil, nefiresc. Dar ce putea face 
când înțeleptele se purtau atât de ciudat? 

Începea să devină din ce în ce mai frustrată - nu din cauza 
înţeleptelor, ci din cauza ei. Era puternică şi curajoasă. Nu la 
fel de curajoasă ca alții, firește; își dorea să fi fost la fel de 
îndrăzneață ca Elayne. Totuși, Aviendha nu se putea gândi 
decât la câteva probleme pe care nu putuse să le rezolve cu 
ajutorul suliței, al Puterii Supreme sau al inteligenţei. Cu toa- 
te acestea, eşuase complet în a descifra situația neplăcută în 
care se afla în acel moment. 

Ajunse în capătul celălalt al taberei şi puse jos piatra, apoi 
își şterse mâinile. Fecioarele stăteau nemișcate și îngândura- 
te. Aviendha se duse la cealaltă grămadă și alese o piatră 
alungită, cu marginea zimţată. Era lată de trei palme și ame- 
nința să-i alunece din mâini din cauza suprafeţei netede. Fu 
nevoită să îi schimbe poziția de mai multe ori înainte să poa- 
tă prinde bine de ea. Făcu cale-ntoarsă, străbătând peticul de 
pământ bătătorit şi acoperit cu iarbă uscată, trecu de cortu- 
rile saldaeanilor, îndreptându-se spre conac. 

Elayne ar fi zis că Aviendha nu gândise cu atenţie proble- 
ma. Elayne era calmă și socotită atunci când alți oameni erau 
încordaţi. Uneori, Aviendha devenea frustrată atunci când sora 
ei dintâi prefera să discute înainte să acționeze. „Trebuie să fiu 
mai mult ca ea. Trebuie să-mi aduc aminte că nu mai sunt 
Fecioară a Lăncii. Nu mai pot ataca cu arma ridicată.” 

Trebuia să abordeze problemele aşa cum făcea Elayne. 
Era singura modalitate prin care își putea recâștiga onoarea, 
abia atunci îl putea revendica pe Rand al'Thor și să îl aibă, 
așa cum îl aveau Elayne şi Min. Îl putea simţi prin legătură; 
era în odaia lui, dar nu dormea. Se ostenea prea mult şi dor- 
mea prea puţin. 

Piatra îi alunecă între degete, iar ea fu cât pe ce să se îm- 
piedice când încercă să își regăsească echilibrul; ridică piatra 
cu braţele obosite. Câţiva dintre soldaţii lui Bashere trecură 
pe lângă ea, cu expresii amuzate pe fețe, iar Aviendha simți 
cum se îmbujorează. Deşi se putea ca ei să nu ştie că era pe- 
depsită, se rușină în fața lor. 

Cum ar explica Elayne această situaţie? Înţeleptele erau 
supărate pe Aviendha pentru că nu „învăţa suficient de re- 
pede”. Cu toate acestea, îi dădeau lecţii. Ele puneau acele în- 
trebări. Întrebări despre ce credea ea despre situaţia lor, în- 
trebări despre Rand al'Thor sau despre felul cum se descur- 
case Rhuarc la întâlnirea cu Car'a'carn. 

Aviendha avea senzaţia că aceste întrebări erau un soi de 
test. Dădea răspunsuri incorecte? Dacă era aşa, atunci de ce 
nu o învățau cum să dea răspunsurile potrivite? 

Înţeleptele nu credeau că ea era moale. Ce mai rămăsese? 
Ce ar spune Elayne? Aviendha își dorea să fi putut folosi suli- 
ţa ca să împungă ceva cu ea. Să atace, să se supună unui test 
împotriva altcuiva, să scape de furie. 

„Nu, gândi ea cu înverșunare. Voi învăţa să fac asta în ca- 
litate de înțeleaptă. Îmi voi regăsi onoarea!” 

Ajunse la conac și aruncă piatra din mâini. Îşi şterse su- 
doarea de pe frunte; chiar dacă ignora dogoarea şi frigul, aşa 
cum o învățase Elayne, asta nu însemna că nu asuda atunci 
când trudea din greu. 

— Adrin? îl întrebă unul din străjeri pe tovarășul lui. Lu- 
mină, n-arăţi prea bine. Zău. 

Aviendha aruncă o privire spre uşa conacului. Străjerul ca- 
re se plânsese de căldură se rezemă de ușă, ducându-și mâna 
la frunte. Într-adevăr, nu arăta prea bine. Aviendha îmbrățișă 
saidarul. Nu era cea mai pricepută la Tămăduire, dar putea... 

Bărbatul îşi ridică brusc mâinile, zgâriindu-și pielea de pe 
tâmple. Îşi dădu ochii peste cap şi își sfâşie cu degetele bucăţi 
de carne. Doar că, în loc de sânge, din răni îi țâșni un lichid 
negru ca smoala. Aviendha putea simţi dogoarea chiar şi de 
la depărtare. 

Celălalt străjer icni îngrozit în vreme ce prietenul lui des- 
pica fire de foc negru ce curgeau de-o parte și de cealaltă a 
capului său. Un lichid negru se scurgea, bolborosind şi sfârâ- 


ind. Veşmintele bărbatului luară foc, iar carnea i se scoroji 
din cauza dogorii. 

El nu scoase un sunet. 

Aviendha își reveni din şoc, împletind imediat fire de Aer, 
creând un model simplu pentru a-l proteja pe străjerul nea- 
fectat. Prietenul lui era acum doar o grămadă de păcură din 
care, pe alocuri, ieșeau oase înnegrite. Craniul nu mai exista. 
Dogoarea era atât de puternică, încât Aviendha fu nevoită să 
se retragă, trăgându-l pe străjer după ea. 

— Suntem... atacați! șopti bărbatul. Mânuitori ai Puterii! 

— Nu, zise Aviendha, este vorba despre ceva mult mai 
malefic. Dă fuga după ajutor! 

Bărbatul părea prea șocat ca să se miște, dar ea îl îmbrân- 
ci, iar el se puse în mișcare. Păcura nu părea să se răspân- 
dească, ceea ce era o binecuvântare, dar aprinsese deja tocul 
uşii conacului. Întreaga clădire ar fi putut lua foc înainte ca 
toţi cei dinăuntru să îşi dea seama de pericol. 

Aviendha împleti fire de Aer și Apă, cu gândul de a stinge 
flăcările. Cu toate acestea, împletiturile ei oboseau și tremu- 
rau atunci când se apropiau de foc. Nu se despletiră, dar focul 
rezista cumva în faţa lor. 

Ea mai făcu un pas în spate din calea acelui foc mistuitor. 
Fruntea îi era plină de broboane de sudoare; fu nevoită să își 
ducă mâna la față ca să și-o ferească de căldură. Abia dacă 
putea discerne pârjolul negru din mijloc, când acesta căpătă o 
strălucire roşie şi albă datorită cărbunilor extrem de fier- 
binţi. În scurt timp, mai rămaseră doar câteva urme de negru. 
Focul se răspândi pe peretele din față al clădirii. Aviendha 
auzi țipete care răzbăteau din interior. 

Aviendha îşi veni în fire, mârâi și împleti fire de Pământ și 
Aer, ridicând bucăţi mari de pământ în jurul ei. Le azvârli 
spre foc, încercând să îl stingă. Împletitura ei nu reuși să do- 
molească dogoarea, dar asta nu o opri să folosească împleti- 
turi ca să azvârle tot soiul de lucruri în foc. Bucăţile de pă- 
mânt acoperite cu iarbă sfârâiau şi şuierau, lame palide stră- 
lucind și preschimbându-se în cenușă dinaintea dogorii in- 
credibile. Aviendha își continuă munca, asudând atât din ca- 
uza epuizării, cât şi a temperaturii ridicate. 

În depărtare, îi auzea pe oameni strigând să se aducă gă- 
leți; poate era și străjerul printre ei. 

Găleţi? Firește! În Ținutul Întreit, apa era mult prea pre- 
țioasă pentru a fi folosită la stingerea focului. Se folosea ţă- 
rână sau nisip. Dar aici, ei ar fi folosit apa. Aviendha făcu câ- 
țiva paşi în spate, căutând râul ce șerpuia pe lângă conac. 
Abia dacă îi distingea suprafaţa, în care se reflectau flăcările 
roşii şi portocalii care dansau. Toată partea din față a cona- 
cului era deja cuprinsă de flăcări! Simţi pe cineva conducând 
puterea din interior - surorile aes sedai sau înțeleptele. Nă- 
dăjduia ca ele să iasă din clădire prin spate. Focul devorase 
coridorul interior, iar odăile înșirate de-a lungul lui nu aveau 
uşi înspre exterior. 

Aviendha împleti o coloană uriașă de Aer şi Apă, scoțând 
un șuvoi de lichid cristalin din râu și trăgându-l spre ea. Co- 
loana de apă se ondula în aer precum creatura de pe flamura 
lui Rand, un dragon sticlos și șerpuitor care se izbi de flăcări. 
Aburul șuieră într-o mare explozie, revărsându-se peste ea. 

Căldura era dogoritoare, iar valul de aburi îi opărea pie- 
lea, însă ea nu se dădu în spate. Scoase mai multă apă, azvâr- 
lind o coloană densă spre grămada înnegrită, pe care abia reu- 
şea să o discearnă prin aburi. 

Căldura era atât de intensă! Aviendha se împletici în spa- 
te câțiva paşi, scrâşnind din dinţi, continuând să muncească. 
Apoi, avu loc o altă explozie neașteptată atunci când o altă 
coloană de apă țâşni din râu şi se izbi în foc. Această coloană 
împreună cu a ei aproape că schimbară tot cursul râului. 
Aviendha clipi. Cealaltă coloană era dirijată de împletituri pe 
care ea nu le putea vedea, însă observă o siluetă ce stătea la o 
fereastră de la catul al doilea, cu mâna întinsă şi cu o expresie 
concentrată. Era Naeff, unul dintre asha'manii lui Rand. Se 
zvonea că avea o putere deosebită în împletirea firelor de Aer. 

Flăcările se domoliseră, rămânând doar o movilă de pă- 
cură, care emana o căldură dogoritoare. Peretele de lângă ea, 
precum și interiorul intrării se transformaseră într-o gaură 
mare, înnegrită. Aviendha continua să tragă apă şi să o re- 
verse peste acea grămadă neagră și carbonizată, cu toate că 
începea să se simtă extrem de obosită. Mânuirea unei canti- 
tăți atât de mari de apă o făcu să conducă folosindu-și aproa- 
pe toată puterea. 

În curând, apa încetă să mai sfârâie. Aviendha slăbi inten- 
sitatea împletiturii ei, apoi o lăsă să se stingă. Pământul din 


jurul ei era ud și înnegrit şi mirosea puternic a cenușă ume- 
dă. Bucăţi de lemn și de păcură pluteau pe apa murdară, iar 
gropile de unde ea smulsese pământul erau pline cu apă, 
creând băltoace. Înaintă cu paşi şovăitori, inspectând movila 
ce alcătuia rămășițele din trupul nefericitului soldat. Era sti- 
cloasă şi neagră, precum obsidianul, şi avea o strălucire 
umedă. Luă de jos o bucată de lemn ars - care fusese des- 
prinsă din perete de forţa cu care lovise coloana ei de apă - şi 
împunse cu ea movila. Era tare şi solidă. 

— Arză-te-ar focu'! tună o voce. 

Aviendha îşi ridică privirea. Rand al'Thor păşi prin gaura 
care acum forma fațada conacului. Se zgâia la cer, amenin- 
țând cu pumnul. 

— Pe mine mă vrei! Ne vom înfrunta în luptă în curând! 

— Rand, zise Aviendha, șovăind. 

Soldații mişunau pe pajiște, părând îngrijoraţi, ca și când 
s-ar fi aşteptat să înceapă o bătălie. Servitorii uluiți aruncau 
câte o privire din odăile din interiorul conacului. Întreg epi- 
sodul cu flăcările durase mai puţin de cinci minute. 

— Te voi opri! tună Rand, făcându-i atât pe servitori, cât 
şi pe soldaţi să scoată țipete de spaimă. M-ai auzit? Vin după 
tine! Nu-ţi irosi puterea! Vei avea nevoie de ea ca să lupți 
împotriva mea! 

— Rand! strigă Aviendha. 

El încremeni, apoi își cobori privirea uluită la ea. Aviendha 
îl privi în ochi, simţindu-i furia, întocmai cum aproape că 
simțise dogoarea flăcărilor cu puțin timp în urmă. El se în- 
toarse și se îndepărtă cu pași mari, intrând în clădire și ur- 
când treptele din lemn înnegrite. 

— Lumină! zise o voce neliniștită. Astfel de lucruri se în- 
tâmplă când el este prin preajmă? 

Aviendha se întoarse și văzu un tânăr, într-o uniformă 
necunoscută, stând acolo și privind. Era înalt și slab, avea 
părul castaniu-deschis și pielea arămie - nu-și amintea nu- 
mele lui, dar era aproape convinsă că era unul dintre ofițerii 
pe care Rand îi adusese cu el după întâlnirea lui cu Rodel 
Ituralde. 

Ea își întoarse atenţia spre acel haos, ascultându-i pe sol- 
dați strigând ordine în depărtare. Bashere sosise, preluând 
comanda și poruncindu-le soldaţilor să supravegheze peri- 

metrul, cu toate că, cel mai probabil, doar le dădea ceva de 
făcut. Acesta nu era începutul unui atac. Era doar o altă atin- 
gere a Celui Întunecat asupra lumii, cum erau carnea care se 
strica, gândacii şi șobolanii care îşi făceau apariţia de nicăieri 
şi oamenii care cădeau seceraţi de moarte din cauza unor 
boli ciudate. 

— Da, răspunse Aviendha la întrebarea bărbatului, se în- 
tâmplă adeseori. Cel puţin, mai des în preajma Car'a'carnului 
decât oriunde altundeva. Ai avut întâmplări asemănătoare 
printre oamenii tăi? 

— Am auzit povești, zise el. Doar că nu le-am luat în seamă. 

— Nu toate poveştile sunt exagerări, zise ea, privind ră- 
mășiţele înnegrite ale soldatului. Temniţa Celui Întunecat es- 
te şubredă. 

— Sânge şi cenuşă, zise tânărul, întorcându-şi privirea. În 
ce ne-ai băgat, Rodel? 

Bărbatul clătină nemulțumit din cap și se îndepărtă cu 
paşi mari. 

Ofițerii lui Bashere începură să dea ordine, organizându-i 
pe soldaţi ca să facă curățenie. Rand avea să se mute din co- 
nac acum? Atunci când apăreau semnale ale răului, adeseori 
oamenii voiau să plece. Cu toate acestea, ea nu simțea niciun 
soi de urgenţă prin legătura cu Rand. De fapt... se părea că el 
se întorsese la treburile lui! Stările de spirit ale bărbatului 
deveneau la fel de haotice precum cele ale lui Elayne în tim- 
pul sarcinii. 

Aviendha clătină nemulțumită din cap și începu să strân- 
gă bucăţi arse de lemn ca să ajute la curăţenie. În timp ce 
muncea, câteva surori aes sedai ieşiră din conac şi începură 
să inspecteze pagubele. Toată fațada conacului era marcată 
cu semne negre, iar gaura unde fusese intrarea avea un dia- 
metru de cel puțin patru metri și jumătate. Una dintre femei, 
Merise, o privi cu apreciere pe Aviendha. 

— Păcat, zise ea. 

Aviendha se îndreptă de spate, ridicând de jos o bucată de 
lemn carbonizat. Veşmintele îi erau încă ude. Cum cerul era 
acoperit de nori, avea să treacă ceva timp până când acestea i 
se vor usca. 

— Păcat? întrebă ea. Te referi la conac? 


Impunătorul Senior Tellaen, proprietarul casei, gemu în 
vreme ce şedea pe un scăunel aşezat la intrare, ştergându-și 
fruntea şi clătinând din cap. 

— Nu, răspunse Merise. Păcat de tine, copilă. Abilitatea ta 
de a face împletituri este impresionantă. Dacă te-am fi avut în 
Turnul Alb, ai fi fost deja aes sedai. Felul în care faci împleti- 
turile e puțin cam primitiv, dar ai învăţa să îndrepţi repede 
acest lucru dacă ai fi povăţuită de surori. 

Cineva pufni zgomotos, iar Aviendha se întoarse. Melaine 
stătea în spatele ei. Înţeleapta cu părul auriu își ţinea braţele 
încrucişate pe piept, iar pântecele începea să i se rotunjească, 
deoarece era grea. Expresia de pe chipul ei nu era amuzată. 
Cum ajunsese femeia în spatele ei fără ca Aviendha să o au- 
dă? Oboseala pe care o simţea o făcea să fie neatentă. 

Melaine și Merise se priviră în ochi vreme îndelungată; 
apoi, sora aes sedai cea înaltă se roti pe călcâie, în freamăt de 
poale verzi, și se duse să vorbească cu servitorii care fuseseră 
prinși de flăcări, întrebându-i dacă vreunul dintre ei avea 
nevoie de tămăduire. Melaine o urmări cu privirea, apoi clă- 
tină nemulțumită din cap. 

— Ce femeie nesuferită, bombăni ea. Când mă gândesc 
cum le priveam odinioară! 

— Înţeleaptă? întrebă Aviendha. 

— Sunt mai puternică decât majoritatea surorilor aes se- 
dai, Aviendha, iar tu ești cu mult mai puternică decât mine. Fe- 
lul în care stăpânești și înţelegi împletiturile ne face pe majo- 
ritatea dintre noi de ruşine. Altele trebuie să se chinuiască, pe 
când ţie totul îți vine în mod natural. „Primitivitate a împleti- 
turilor”, zice ea! Mă îndoiesc că vreuna dintre surorile aes se- 
dai, în afară de Cadsuane Sedai, poate, ar fi reușit să facă ceea 
ce ai făcut tu cu coloana de apă. Ca să muţi apa atât de departe 
a fost nevoie să te foloseşti de debitul și curenții râului. 

— Asta am făcut? întrebă Aviendha, clipind. 

Melaine o privi, apoi pufni din nou, mai încet de astă dată, 
ca pentru sine. 

— Da, asta ai făcut. Ai un talent atât de mare, copilă! 

Aviendhei îi crescu inima în piept; venită din partea unei 
înțelepte, o laudă era rară, şi întotdeauna sinceră. 

— Dar tu refuzi să înveți, continuă Melaine. Nu prea mai e 
mult timp! Uite, mai am o întrebare pentru tine. Ce părere ai 

despre planul lui Rand al'Thor de a le răpi pe căpeteniile ne- 
gustorilor domani? 

Aviendha clipi din nou. Era atât de istovită, încât abia mai 
putea gândi. În primul rând, era împotriva raţiunii ca domani 
să folosească negustori pe post de lideri. Cum putea conduce 
oamenii un negustor? Negustorii nu trebuiau să se concen- 
treze pe mărfurile lor? Era absurd. Oare cei din ţinuturile 
umede aveau să o șocheze mereu cu obiceiurile lor ciudate? 

Și de ce o întreba Melaine despre asta tocmai acum? 

— Mi se pare un plan bun, înțeleaptă, răspunse Aviendha. 
Totuși, sulițelor nu le place să fie folosite pentru a răpi pe 
cineva. Cred că Car'a'carnul ar fi trebuit să vorbească despre 
a le oferi protecție - protecţie forțată - acestor negustori. 
Căpeteniile ar fi reacționat mai bine dacă li s-ar fi spus că 
negustorii vor fi protejați, nu răpiți. 

— Ar face exact același lucru, indiferent cum îl numești tu. 

— Dar este important cum numești un lucru, zise Aviendha. 
Nu este incorect dacă ambele definiții sunt adevărate. 

În ochii Melainei apăru o sclipire, iar Aviendha surprinse 
o urmă de zâmbet pe buzele ei. 

— Ce altă părere mai ai despre întâlnire? 

— Rand al'Thor încă mai pare să creadă că Car'a'carnul 
poate avea pretențiile unui rege din ţinuturile umede. Aceas- 
ta este rușinea mea. Am dat greş în a-i explica cum se cuvine. 

Melaine își flutură o mână. 

— Nu are de ce să-ţi fie rușine. Toţi știm cât de încăpăţâ- 
nat este Car'a'carnul. Şi înțeleptele au încercat, dar niciuna 
nu a reușit să îl instruiască corect. 

Aşadar, nu acesta era motivul dezonoarei ei în faţa înţe- 
leptelor. Atunci, care era? Aviendha scrâşni din dinţi din ca- 
uza frustrării, apoi se forță să continue. 

— Oricum ar fi, trebuie să i se reamintească. lar și iar. 
Rhuarc este un bărbat înțelept şi răbdător, dar nu toate că- 
peteniile de clan sunt. Știu că unele dintre ele se întreabă da- 
că hotărârea lor de a-l urma pe Rand al'Thor nu a fost greşită. 

— Adevărat, zise Melaine. Dar uite ce-au păţit Shaido. 

— N-am spus că au avut dreptate, înțeleaptă, zise Aviendha. 

Un grup de soldaţi încerca să desprindă, cu mișcări șovă- 
itoare, movila neagră și sticloasă. Aceasta părea să se fi lipit 
de pământ. Aviendha îşi cobori vocea. 


— Greşesc atunci când se îndoiesc de Car'a'carn, dar vor- 
besc unul cu celălalt. Rand al'Thor trebuie să înțeleagă că ei 
nu vor accepta la nesfârșit jignirile lui. Poate că nu se vor în- 
toarce împotriva lui cum a făcut-o clanul Shaido, dar nu m-ar 
mira dacă Timolan, de pildă, s-ar întoarce pur și simplu în 
Ținutul Întreit şi l-ar lăsa baltă pe Car'a'carn cu ignoranţa lui. 

Melaine încuviinţă din cap. 

— Nu-ţi face griji. Suntem conștiente de această... posibilitate. 

Asta însemna că înțeleptele fuseseră trimise să îl liniş- 
tească pe Timolan, căpetenia clanului Miagoma. N-ar fi fost 
pentru prima oară. Oare Rand al'Thor ştia câtă osteneală își 
dădeau înţeleptele pe la spatele lui ca să păstreze loialitatea 
aielilor? Probabil că nu. El îi vedea pe toţi ca un grup omogen, 
care îi jurase credință și care putea fi folosit. Aceasta era una 
dintre cele mai mari slăbiciuni ale lui Rand. El nu înțelegea că 
aielilor, asemenea altor oameni, nu le plăcea să fie folosiți ca 
nişte unelte. Clanurile erau mult mai puțin unite strâns decât 
credea el. Vechile dușmănii fuseseră lăsate deoparte pentru 
el. Oare el nu înțelege ce lucru incredibil era acesta? Oare nu 
înţelegea cât de firavă continua să fie acea alianță? 

Dar el nu numai că se născuse în ţinuturile umede, nu era 
nici înțeleaptă. Chiar şi din rândul aielilor, puţini vedeau 
eforturile pe care înţeleptele le depuneau în zeci de zone di- 
ferite. Cât de simplă păruse viața pe vremea când fusese Fe- 
cioară! Ar fi rămas uluită dacă ar fi știut cât de multe lucruri 
se petreceau fără ca ea să ştie. 

Melaine se holba la clădirea distrusă. 

— Ruina unei ruine, zise ea, ca pentru sine. Dacă el ne va 
lăsa arşi şi distruși precum aceste scânduri? Ce se va alege 
atunci de aieli? Ne vom întoarce șchiopătând în Ținutul În- 
treit şi ne vom vedea de viața noastră ca înainte? Mulţi nu vor 
vrea să plece. Ținuturile acestea oferă prea multe. 

Aviendha clipi, conştientizând greutatea acestor cuvinte. 
Arareori se gândise la ce avea să se întâmple după ce Car'a'carnul 
va fi terminat cu ei. Ea se concentra pe prezent, pe a-şi recâş- 
tiga onoarea și pe a fi acolo ca să îl protejeze pe Rand al'Thor 
în Ultima Bătălie. Însă o înţeleaptă nu se putea gândi doar la 
prezent sau la ziua de mâine. Trebuia să se gândească la anii 
care vor veni și la vremurile care vor fi aduse de vânturi. 

Ruina unei ruine. El îi frânsese pe aieli ca națiune. Ce avea 
să se aleagă de ei? 

Melaine îşi întoarse privirea spre Aviendha, cu o expresie 
blândă întipărită pe față. 

— Du-te la corturi, copilă, şi la restul. Arăţi ca un shara- 
dan care s-a târât pe burtă pe nisip trei zile la rând. 

Aviendha își privi brațele şi văzu fulgii de cenușă de la ar- 
suri. Veşmintele îi erau ude și pătate, şi bănuia că și fața îi era 
la fel de murdară. O dureau braţele, deoarece cărase bolovani 
toată ziua. Odată ce conștientiză oboseala, aceasta păru să o 
copleșească precum o avalanșă. Scrâşni din dinţi şi se forță să 
rămână în picioare. Nu avea să se facă de rușine prăbuşindu-se 
la pământ! Însă se întoarse ca să plece, cum i se poruncise. 

— O, şi... Aviendha! strigă Melaine. Vom discuta mâine 
despre pedeapsa ta. 

Ea se întoarse, şocată. 

— Pentru că n-ai terminat de cărat pietrele, zise Melaine, 
inspectând din nou pagubele. Și pentru că n-ai învăţat sufici- 
ent de repede. Du-te! 

Aviendha oftă. Un alt rând de întrebări și o altă pedeapsă 
nemeritată. Exista un soi de corelaţie. Dar care? 

În acel moment, însă, era prea istovită ca să se gândească 
la asta. Nu-și dorea decât să se întindă în pat și se trezi amin- 
tindu-şi cu perfidie salteaua luxoasă şi moale din palatul din 
Caemlyn. Îşi alungă aceste gânduri din minte. Dacă dormeai 
profund, cufundată în perne şi sub plăpumi, erai prea relaxa- 
tă ca să te trezeșşti în caz că cineva încerca să te ucidă în tim- 
pul nopţii! Cum de o lăsase pe Elayne să o convingă să doar- 
mă într-una dintre acele capcane ale morții cu pene moi? 

Un alt gând îi veni în minte în vreme ce încerca să îl alun- 
ge pe acesta din urmă - unul necurat. Un gând despre Rand 
al'Thor, odihnindu-se în odaia lui. Ar putea merge la el... 

Nu! Nu până când nu avea să își recapete onoarea. Nu 
avea să meargă la el ca o cerșetoare. Va merge la el ca o fe- 
meie onorabilă. Asta dacă avea să își dea vreodată seama cu 
ce greşise. 

Clătină nemulțumită din cap şi se îndreptă cu paşi repezi 
spre tabăra aielilor, care se afla într-o parte a pajiştii. 


CAPITOLUL 12 


s 


Întâlniri neaşteptate 


Egwene străbătea coridoarele cavernoase ale Turnului Alb, 
cufundată în gânduri. Cele două supraveghetoare Roşii ale ei 
veneau în urma sa. În ultima vreme, acestea păreau puțin cam 
ursuze. Elaida le poruncea să o însoțească pe Egwene din ce 
în ce mai des; deși surorile făceau cu rândul, întotdeauna era 
însoțită de două. Cu toate acestea, ele păreau să simtă că 
Egwene le considera mai degrabă slujnice decât gărzi. 

Trecuse mai bine de o lună de când Siuan îi dăduse veștile 
tulburătoare în Tel'aran'rhiod, însă Egwene se mai gândea la 
ele. Evenimentele erau o aducere aminte că lumea începea să 
se destrame. În aceste vremuri, Turnul Alb ar fi trebuit să fie 
o sursă de stabilitate. În schimb, acesta se scindase, în vreme 
ce bărbaţii lui Rand al'Thor legau surori. Cum putuse Rand să 
îngăduie una ca asta? Era limpede că rămăsese foarte puțin 
din tânărul împreună cu care crescuse. Fireşte, rămăsese 
foarte puţin și din tânăra Egwene. Trecut-a vremea aceea când 
cei doi păruseră a fi meniţi să se căsătorească și să locuiască 
într-o fermă mică în Ținutul celor Două Râuri. 

În mod ciudat, acest lucru o duse cu gândul la Gawyn. Cât 
timp trecuse de când îl văzuse ultima oară, când îşi furau câte 
un sărut în Cairhien? Unde era el acum? Era în siguranță? 

„Concentrează-te, îşi zise ea. Curăţă mai întâi porțiunea 
de podea pe care calci, înainte să treci la restul casei.” Gawyn 

își putea purta singur de grijă; se descurcase bine şi în trecut. 
Prea bine, în unele cazuri. 

Siuan și celelalte urmau să se ocupe de problema referi- 
toare la asha'mani. Cealaltă veste era mult mai tulburătoare. 
Unul dintre rătăciţi, în tabără? O femeie, care, totuși, condu- 
cea saidinul în loc de saidar? Cândva, Egwene ar fi spus că era 
un lucru imposibil. Cu toate acestea, ea văzuse stafii pe cori- 
doarele din Turnul Alb, iar acestea păreau să își schimbe lo- 
cul în fiecare zi. Acesta nu era decât un alt semn. 

Se cutremură. Halima o atinsese pe Egwene, chipurile ca 
să-i alunge durerile din cap prin masaj. Acele dureri de cap 
dispărură de îndată ce Egwene fusese luată prizonieră; oare 
de ce nu se gândise că Halima ar fi putut fi cea care le provo- 
case? Oare ce mai punea la cale femeia aceea? De ce piedici 
ascunse aveau să se împiedice surorile aes sedai; ce capcane 
întinsese? 

O porțiune de podea pe rând. Curăţă până unde poţi ajun- 
ge, apoi mergi mai departe. Siuan şi celelalte vor trebui să se 
ocupe și de comploturile Halimei. 

Pe Egwene o durea spatele, însă suferința devenea din ce 
în ce mai lipsită de importanţă pentru ea. Uneori râdea atunci 
când primea bătaie, alteori, nu. Loviturile de curea erau lip- 
site de importanţă. Durerea mai mare - care se abătuse asu- 
pra Tar Valonului - era mult mai importantă. Ea salută din 
cap un grup de novice înveșmântate în alb, când acestea tre- 
cură pe lângă ea pe coridor, iar acestea făcură o reverență. 
Egwene se încruntă, dar nu le dojeni - nădăjduia că nu vor 
primi pedepse de la Roşiile care veneau în urma ei pentru că 
îi arătaseră respect lui Egwene. 

Scopul ei era aripa surorilor Ajah Brune, secțiunea care, 
acum, se afla la câteva niveluri mai jos. Meidani nu se grăbise 
în a se oferi să o instruiască pe Egwene azi. Porunca venise 
azi, la câteva săptămâni după prima cină cu Elaida. În mod 
ciudat, însă, Bennae Nalsad se oferise să o instruiască tot în 
ziua aceea. Egwene nu mai vorbise cu shienarana Brună de la 
prima lor conversaţie, care avusese loc în urmă cu câteva 
săptămâni. Ea nu repeta niciodată de două ori lecţiile cu ace- 
eași femeie. Cu toate acestea, primise numele dimineața, oda- 
tă cu venirea primelor vizitatoare. 


Când ajunse în aripa dinspre răsărit, ocupată acum de 
secțiunea Brună a Turnului, supraveghetoarele ei Roșii ră- 
maseră fără tragere de inimă afară, pe coridor, aşteptând ca 
ea să se întoarcă. Probabil că Elaidei i-ar fi plăcut ca ele să 
rămână cu Egwene, însă după ce Roșiile fuseseră atât de ri- 
guroase în a-și proteja graniţele, existau șanse mici ca o altă 
Ajah - până şi blândele Brune - să lase ca o pereche de surori 
Roșii să se infiltreze în aripa lor. Egwene grăbi pasul când 
pătrunse în aripa cu pardoseală din plăci de gresie maro, 
trecând pe lângă femei înveşmântate în rochii simple, în nu- 
anțe neutre, care mișunau de colo-colo. Avea să fie o zi plină: 
cu întâlniri cu surori, cu bătăile programate pe care urma să 
le încaseze și cu sarcinile ei de novice de a freca pardoselile 
sau alte îndatoriri. 

Ea ajunse la ușa Bennaei, însă șovăi în faţa ei. Majoritatea 
surorilor acceptau să o instruiască pe Egwene doar atunci 
când erau forțate să facă asta, iar această experiență era ade- 
seori neplăcută. Unele dintre profesoarele lui Egwene nu o 
plăceau din cauza afilierii ei cu rebelele, altele erau deranjate 
de ușurința cu care ea împletea firele, iar altele se înfuriau 
când descopereau că ea nu avea de gând să le arate respectul 
cuvenit pe care trebuia să li-l arate o novice. 

Însă, aceste „lecţii” reprezentaseră cele mai bune ocazii 
pe care le avusese Egwene ca să sădească semințele împotri- 
va Elaidei. Plantase una în timpul primei vizite la Bennae. 
Oare începuse să dea roade? 

Egwene bătu la ușă, apoi intră când fu invitată înăuntru. 
Salonul era plin cu obiecte ale erudiţiei. Stive întregi de 
cărți - asemenea unor turnuri în miniatură - rezemate unele 
de celelalte. Schelete de creaturi diverse se aflau în diferite 
stadii de montare; femeia deținea suficiente oase ca să orga- 
nizeze o întreagă expoziție. Egwene se cutremură când ob- 
servă un craniu de om într-un colț, ţinut drept şi legat deo- 
laltă cu nişte aţe. Unele adnotări detaliate erau scrise direct 
pe oase cu cerneală neagră. 

Abia dacă aveai loc să păşești și exista doar un spațiu li- 
ber unde să te așezi - fotoliul Bennaei, ale cărui braţe erau 
roase, fără îndoială de coatele Brunei care se odihniseră pe 
ele în timpul numeroaselor sesiuni de lectură până târziu în 
noapte. Tavanul îți dădea impresia că era mai jos din cauza 

nenumăratelor animale împăiate și a invențiilor astronomice 
care atârnau deasupra capului. Egwene fu nevoită să își 
aplece capul sub un model al soarelui ca să poată ajunge în 
locul unde stătea Bennae și răsfoia un teanc de volume cu 
coperte din piele. 

— Ah, zise ea când o observă pe Egwene. Bine. 

Zveltă, deși părea osoasă, ea avea părul negru, presărat cu 
fire cărunte din cauza vârstei. Părul îi era strâns într-un coc, 
iar ea - asemenea multor Brune - purta o rochie simplă, care 
nu mai era la modă de un secol sau două. 

Bennae se duse la fotoliul ei, ignorând scaunele mai tari 
de lângă şemineu - ambele strânseseră teancuri întregi de 
hârtii de la ultima vizită a lui Egwene. Eliberă un scăunel, pu- 
nând scheletul prăfuit al unui şobolan pe jos, între două 
teancuri de cărți despre domnia lui Artur Aripă-de-Şoim. 

— Ei bine, cred că ar trebui continuăm lecţiile, zise Bennae, 
așezându-se mai confortabil în fotoliu. 

Egwene își păstră expresia calmă. Oare Bennae ceruse ea 
însăşi o oportunitate să o instruiască din nou pe Egwene? Sau 
fusese forțată s-o facă? Egwene putea vedea o soră Brună 
nesofisticată care primea în mod repetat o sarcină pe care nu 
şi-o dorea nimeni. 

La cererea Bennaei, Egwene făcu câteva împletituri, o trea- 
bă care nu era la îndemâna multor novice, dar care era ușoa- 
ră pentru Egwene, în ciudat faptului că puterea îi era dimi- 
nuată de rădăcina-furcii. Ea încercă, prin glume, să afle ce 
simţea Bruna în legătură cu relocarea aripii în care locuia, 
dar Bennae - la fel ca majoritatea Brunelor cu care vorbise 
Egwene - preferă să evite acest subiect. 

Egwene mai făcu câteva împletituri. După un timp, începu 
să se întrebe care era scopul acelei întâlniri. Nu îi ceruse 
Bennae să îi facă o demonstraţie cu exact aceleași împletituri 
în timpul primei ei vizite? 

— Foarte bine, zise Bennae, turnându-și niște ceai dintr-o 
oală care stătea la încălzit pe o vatră mică cu cărbuni. Pe 
Egwene nu o servi cu ceai. Eşti suficient de pricepută la asta. 
Dar mă întreb dacă ai mintea ascuţită și poţi face față unor 
situații dificile, calități necesare pentru a fi aes sedai? 

Ewgene nu spuse nimic, deși își turnă în mod intenţionat 
nişte ceai. Bennae nu se împotrivi. 


— Să vedem..., zise Bennae pe un ton meditativ. Să zicem 
că te afli într-o situaţie în care ești în conflict cu unele mem- 
bre din propria frăție Ajah. Ai aflat din întâmplare o informa- 
ție pe care nu trebuia să o ştii, iar conducătoarele frăției sunt 
destul de supărate pe tine. Dintr-odată, te trezești că eşti 
condamnată la unele dintre cele mai neplăcute sarcini, ca și 
când ar vrea să te bage sub preş şi să uite de tine. Spune-mi, 
cum ai reacţiona dacă te-ai afla într-o astfel de situaţie? 

Egwene fu cât pe ce să se înece cu ceaiul. Bruna nu era 
foarte subtilă. Începuse să pună întrebări despre cea de-a 
Treisprezecea Arhivă? lar acest lucru îi adusese necazuri? 
Puţine persoane trebuiau să știe despre istoriile secrete des- 
pre care Egwene pomenise cu atâta dezinvoltură în timpul 
vizitei ei anterioare aici. 

— Păi, zise Egwene, sorbind din ceai, îngăduie-mi să abor- 
dez situația cu o minte limpede. Cel mai bine e să o priveşti 
din perspectiva conducătoarelor frăției, cred. 

Bennae se încruntă uşor. 

— Bănuiesc. 

— Aşadar, referitor la situaţia pe care mi-ai descris-o, pu- 
tem presupune că aceste secrete au fost încredințate frăției 
Ajah pentru a le ţine la păstrare? Ah, bine. Păi, din perspecti- 
va lor, au fost date peste cap planuri importante și atent ti- 
cluite. Gândeşte-te cum arată situația. Cineva a aflat secrete 
ce ar fi trebuit să rămână ascunse. Șușoteli despre o posibilă 
trădătoare printre cele mai de încredere membre ale frăției. 

Bennae păli la față. 

— Îmi pot imagina asta, bănuiesc. 

— Atunci, ar fi două căi prin care să faci față cel mai bine 
acestei situații, zise Egwene, sorbind din nou din ceai. Avea 
un gust oribil. În primul rând, reprezentantele frăţiei Ajah ar 
trebui să fie liniștite. Trebuie să știe că nu din vina lor s-a 
scurs informaţia. Să zicem că dacă eu aș fi sora care a dat de 
necazuri - şi dacă n-am greșit cu nimic - m-aş duce la ele și 
le-aș explica. Astfel, ele ar putea înceta să o mai caute pe ace- 
ea căreia i-a scăpat această informație. 

— Dar, zise Bennae, ipotetic vorbind, probabil că acest lu- 
cru nu ar ajuta-o pe sora aflată în necazuri să scape de pe- 
deapsă. 

— Dar nici nu strică, zise Egwene. Cel mai probabil, 
aceasta este „pedepsită” cu scopul de a nu le sta în cale repre- 
zentantelor din Divan care caută o trădătoare. Când vor fi con- 
vinse că nu există niciuna, cel mai probabil vor privi cu em- 
patie situația surorii căzute, mai ales după ce ea le oferise o 
soluţie. 

— Soluţie? întrebă Bennae. Ţinea ceașca de ceai între de- 
gete ca şi când ar fi uitat de ea. Și ce soluţie ai oferi tu? 

— Cea mai bună: priceperea. Este limpede că unele per- 
soane din Ajah cunosc aceste secrete. Ei bine, dacă ar fi ca 
această soră să dovedească faptul că este demnă de încredere 
şi capabilă, poate că atunci reprezentantele frăției ei şi-ar da 
seama că cel mai potrivit loc pentru ea este acela de a fi una 
dintre păstrătoarele acestor secrete. Este o soluție ușoară, da- 
că stăm să ne gândim bine. 

Bennae ședea căzută pe gânduri, un cintezoi mic rotin- 
du-se încet pe sfoara lui chiar deasupra ei. 

— Da, dar va funcţiona? 

— Cu siguranţă ar fi mai bine decât să slujești într-o că- 
mară uitată de lume, catalogând pergamente, zise Egwene. 
Uneori, pedeapsa nedreaptă nu poate fi evitată, dar cel mai 
bine este să nu îi laşi niciodată pe ceilalți să uite că este ne- 
dreaptă. Dacă ea va accepta pur și simplu felul în care o tra- 
tează oamenii, atunci nu va trece mult şi aceștia vor presu- 
pune că ea își merită locul în care au pus-o. 

„Îţi mulțumesc, Silviana, pentru acest mic sfat.” 

— Aşa e, zise Bennae, încuviințând din cap. Da, bănuiesc 
că ai dreptate. 

— Eu sunt mereu dispusă să ajut, Bennae, zise Egwene cu 
o voce mai blândă, revenind la ceaiul ei. Când vine vorba de- 
spre situații ipotetice, firește. 

Preţ de o clipă, Egwene își făcu griji că mersese prea de- 
parte în a-i spune Brunei pe nume. Cu toate acestea, Bennae 
o privi în ochi, apoi merse până într-acolo încât îşi înclină 
uşor capul în semn de mulțumire. 

Dacă ora petrecută în compania Bennaei ar fi fost singura, 
lui Egwene tot i-ar fi părut remarcabilă. Cu toate acestea, ea 
fu şocată când văzu - atunci când ieşi din bârlogul Bennaei - 
o novice care aştepta cu un mesaj în care i se spunea să o 
servească pe Nagora, o soră Albă. Egwene mai avea încă timp 


înainte de întâlnirea cu Meidani, prin urmare se duse. Nu 
putea ignora o convocare din partea unei surori, deşi, fără 
îndoială că avea să fie nevoită să îndeplinească sarcini supli- 
mentare mai târziu pentru că sărise peste frecatul pardoselii. 

La întâlnirea cu Nagora, Egwene se trezi că primeşte in- 
struire în logică - iar „puzzle-urile logice” prezentate semă- 
nau foarte mult cu o cerere de a ajuta la rezolvarea unei situ- 
ații a unui străjer care devenea din ce în ce mai frustrat din 
cauza faptului că îmbătrânea și devenea din ce în ce mai in- 
capabil să lupte. Egwene ajută cum putu, iar Nagora declară 
că avea o „logică fără cusur”, înainte să o lase să plece. După 
aceea, primi un alt mesaj, de astă dată de la Suana, una dintre 
reprezentantele din Divan ale Ajah Galbenă. 

O reprezentantă! Era pentru prima oară când lui Egwene i 
se poruncea să o servească pe una dintre ele. Egwene se gră- 
bi să ajungă la întâlnire și fu primită de o slujnică. Odăile 
Suanei semănau mai degrabă cu o grădină decât cu nişte odăi 
obișnuite. În calitate de reprezentantă, Suana putea cere odăi 
prevăzute cu ferestre şi îşi folosea logia ca pe o grădină cu 
ierburi. În afară de asta, avea oglinzi care reflectau lumina în 
odaie, care era năpădită de copăcei în ghivece, tufe care 
creșteau în straturi mari de pământ, ba chiar o mică grădină 
cu morcovi şi ridichi. Egwene observă cu nemulțumire o 
grămăjoară de tuberculi într-un recipient, cel mai probabil 
abia culeși, dar, cumva, deja stricați. 

În odaie se simţea un miros puternic de busuioc, cimbru 
şi alte câteva zeci de ierburi. În ciuda problemelor din Turn, 
în ciuda plantelor putrede, ea era încurajată de mirosul vieții 
care pulsa în odaie - pământul reavăn și plantele care creş- 
teau. Și Nynaeve se plângea că surorile din Turnul Alb igno- 
rau utilitatea ierburilor! Măcar dacă ea ar putea petrece ceva 
timp cu Suana cea durdulie și cu fața rotundă. 

Egwene o considera pe femeie remarcabil de plăcută. Suana 
îi arătă o serie de împletituri, multe dintre ele legate de tă- 
măduire, în care Egwene nu excelase în mod deosebit. Cu toa- 
te acestea, îndemânarea ei trebuie să o fi impresionat pe re- 
prezentantă, deoarece, pe la mijlocul lecţiei - Egwene șezând 
pe un scăunel cu pernă între doi copaci în ghivece, Suana șe- 
zând într-un scaun ţeapăn, acoperit cu piele -, tonul conver- 
saţiei se schimbă. 

— Cred că ne-ar plăcea foarte mult să te avem în Ajah 
Galbenă, zise femeia. 

Egwene tresări. 

— N-am fost niciodată prea pricepută la tămăduire. 

— A fi Galbenă nu este despre pricepere, copilă, zise Suana. 
Este despre pasiune. Dacă îți place să faci lucrurile bine, să 
repari ceea ce este stricat, atunci vei avea o menire aici. 

— Îți mulţumesc, zise Egwene. Dar Amyrlin nu are nicio Ajah. 

— Aşa e, dar este numită dintr-una. Gândește-te, Egwene. 
Cred că vei găsi un cămin bun aici. 

Era o discuţie şocantă. Era limpede că Suana nu o consi- 
dera Amyrlin pe Egwene, dar simplul fapt că o recruta pe 
Egwene în frăția ei spunea ceva. Însemna că accepta legiti- 
mitatea lui Egwene ca soră, cel puţin într-o oarecare măsură. 

— Suana, zise Egwene, încercând să vadă până unde pu- 
tea merge cu această legitimitate, au discutat reprezentantele 
despre ce trebuie făcut în privinţa tensiunilor care există în- 
tre frăţiile Ajah? 

— Nu văd ce s-ar putea face, răspunse Suana, aruncând o 
privire spre logia ei cu plante. Dacă celelalte frății Ajah au ho- 
tărât că Galbena este duşmana lor, atunci eu nu le pot con- 
vinge să fie mai puţin nesăbuite. 

„Cel mai probabil şi ele spun același lucru despre voi”, 
gândi Egwene, dar spuse: 

— Cineva trebuie să facă primul pas. Carapacea neîncre- 
derii devine atât de groasă, încât, în curând, va fi greu de 
spart. Poate dacă unele dintre reprezentantele din celelalte 
Ajah vor începe să ia masa împreună sau vor fi văzute plim- 
bându-se pe coridoare una în compania celeilalte, s-ar dovedi 
un lucru demn de urmat de restul Turnului. 

— Poate..., zise Suana. 

— Ele nu sunt vrăjmașele voastre, Suana, zise Egwene, 
vocea ei devenind mai hotărâtă. 

Femeia se încruntă la Egwene, ca şi când şi-ar fi dat sea- 
ma brusc de la cine primea sfaturi. 

— Ei bine, cred c-ar fi mai bine să pleci. Sunt convinsă că 
ai multă treabă de făcut azi. 

Egwene ieşi fără să fie condusă, evitând cu băgare de se- 
amă ramurile curgătoare şi mănunchiurile de ghivece. Odată 
ce părăsi aripa Galbenelor din Turn și fu urmată de însoți- 


toarele ei din Ajah Roșie, ea realiză ceva. Trecuse prin toate 
cele trei întâlniri fără să primească nici măcar o pedeapsă. Nu 
ştia ce să creadă despre asta. Ba chiar le rostise numele la do- 
uă dintre ele! 

Începeau să o accepte. Din nefericire, aceasta era doar o 
mică parte a bătăliei. Cea mai mare parte era să se asigure că 
Turnul Alb avea să supraviețuiască presiunilor la care îl su- 
punea Elaida. 

x 


Odăile lui Meidani erau surprinzător de confortabile și de 
primitoare. Egwene le considerase întotdeauna pe surorile 
Cenușii ca fiind asemănătoare celor Albe, lipsite de pasiune, 
nişte diplomate perfecte, care nu aveau timp pentru emoții 
personale sau alte nimicuri. 

Aceste odăi, însă, sugerau că femeia adora să călătorească. 

Hărțile stăteau agățate în rame delicate pe mijlocul pere- 
ților, asemenea unor opere de artă prețioase. O pereche de 
sulițe aiel atârnau de o parte și de cealaltă a unei hărți; o alta 
era o hartă cu insulele Oamenilor Mării. Cu toate că mulți ar fi 
ales suvenire din porțelan, care erau asociate, în general, cu 
Oamenii Mării, Meidani avea o colecție mică de cercei și scoici 
pictate, afișate cu grijă în rame și prevăzute cu câte o plăcuță 
sub fiecare pe care stătea scrisă data colectării. 

Salonul semăna cu un muzeu dedicat călătoriilor unei 
persoane. Un cuțit al căsătoriei altaran, bătut cu patru rubine 
scânteietoare, atârna alături de un stindard mic cairhienin şi 
o sabie din Shienar. Fiecare obiect era prevăzut cu o plăcuță 
care explica semnificația sa. Cuţitul căsătoriei, de pildă, îi fu- 
sese oferit lui Meidani pentru că ajutase la soluționarea unei 
dispute între două case cu privire la moartea unui latifundiar 
important. Soţia acestuia îi oferise cuțitul lui Meidani în semn 
de mulțumire. 

Cine ar fi crezut că femeia aceea laşă de la cina care avu- 
sese loc în urmă cu câteva săptămâni deținea o colecție atât 
de impresionantă? Chiar şi covorul era etichetat, un dar de la 
un negustor care îl cumpărase de pe docurile închise din 
Shara, apoi i-l oferise lui Meidani în semn de mulțumire pen- 
tru că aceasta îi tămăduise fiica. Avea un model ciudat, ţesut 
din ceea ce păreau a fi fire subțiri și vopsite de trestie şi cu 

smocuri dintr-o blană cenușie exotică pe margini. Modelul 
descria niște creaturi exotice care aveau grumazul lung. 

Meidani şedea pe un scaun ciudat, confecționat din răchi- 
tă împletită, meşteşugit, astfel încât să semene cu un mă- 
nunchi de crengi care avea întâmplător forma unul scaun. Ar 
fi părut îngrozitor de nepotrivit în oricare altă odaie din 
Turn, dar se potrivea de minune în aceste odăi, în care fiecare 
obiect era diferit. Niciunul nu avea vreo legătură cu celălalt, 
dar, cumva, toate erau în strânsă legătură cu tema comună a 
darurilor primite în timpul călătoriilor. 

Cenușia avea o înfăţişare surprinzător de diferită față de 
cea pe care o avusese în timpul cinei cu Elaida. În locul rochi- 
ei colorate și decoltate, ea purta una simplă și albă, cu guler 
înalt, lungă şi conică, croită astfel încât să îi micşoreze piep- 
tul. Părul de un auriu-închis îi era strâns într-un coc, dar nu 
purta niciun fel de podoabă. Oare contrastul era intenționat? 

— Nu te-ai grăbit să mă chemi, zise Egwene. 

— N-am vrut să-i dau de bănuit Supremei Înscăunate 
Amyrlin, zise Meidani când Egwene traversă covorul exotic 
din Shara. Și-apoi, încă nu sunt sigură ce părere am despre tine. 

— Nu-mi pasă ce părere ai despre mine, zise Egwene pe 
un ton hotărât, luând loc pe un scaun mare din stejar, care 
avea o plăcuță pe care scria că era un dar de la un cămătar 
din Tear. O Amyrlin nu are nevoie de părerea celor care o 
urmează atâta vreme cât i se dă ascultare. 

— Ai fost luată prizonieră și destituită. 

Egwene își arcui o sprânceană, întâlnind privirea lui Meidani. 

— Prizonieră, da. 

— Divanul rebelelor trebuie să fi ales deja o altă Amyrlin. 

— Întâmplător, eu ştiu că n-au făcut-o. 

Meidani şovăi. A dezvălui existența unei legături cu suro- 
rile aes sedai rebele era un joc de noroc, însă dacă ea nu pu- 
tea asigura loialitatea lui Meidani şi a iscoadelor, atunci se 
afla, într-adevăr, pe nisipuri mișcătoare. Egwene crezuse că 
avea să-i fie ușor să obțină sprijinul femeii, având în vedere 
cât de speriată fusese Meidani în timpul cinei. Dar se părea că 
femeia nu era atât de ușor de intimidat pe cât lăsase să se 
creadă. 


— Ei bine, zise Meidani, chiar dacă acest lucru este ade- 
vărat, trebuie să ştii că te-au ales să fii o paiață. O marionetă 
care să fie manipulată. 

Egwene o privi în ochi pe femeie. 

— De fapt, nu ai niciun fel de autoritate, zise Meidani, vo- 
cea tremurându-i ușor. 

Egwene nu îşi luă privirea de la ea. Meidani o privea cu 
atenție, încruntându-se ușor, ca apoi pe chipul ei fără de vâr- 
stă să apară şanţuri adânci. Iscodea ochii lui Egwene tot așa 
cum un zidar verifica o bucată de piatră ca să nu aibă defecte 
înainte să o pună la locul ei. Ceea ce descoperi păru să o de- 
ruteze şi mai mult. 

— Și-acum, zise Egwene, ca și când n-ar fi fost interogată 
de curând, îmi vei spune motivul pentru care nu ai fugit din 
Turn. Deşi consider valoroasă munca ta de a o spiona pe Elaida, 
trebuie să știi în ce pericol te afli acum, că Elaida este conşti- 
entă de adevărata ta loialitate. De ce n-ai plecat? 

— Nu... îți pot spune, zise Meidani, privind în altă parte. 

— Îţi poruncesc în calitate de Amyrlin a ta. 

— Tot nu îţi pot spune. 

Meidani își cobori privirea în pământ ca și când ar fi fost 
rușinată. 

„Ciudat”, gândi Egwene, ascunzându-și frustrarea. 

— Este limpede că nu înţelegi gravitatea situaţiei în care 
ne aflăm. Fie accepți autoritatea mea, fie o accepţi pe cea a 
Elaidei. Nu există cale de mijloc, Meidani. Şi îți făgăduiesc un 
lucru: dacă Elaida va păstra Tronul Amyrlin, vei descoperi că 
tratamentul pe care îl aplică celor pe care le consideră tră- 
dătoare este unul destul de neplăcut. 

Meidani continua să privească în pământ. În ciuda împo- 
trivirii ei iniţiale, se părea că îi rămăsese puțină putere de 
voinţă. 

— Înţeleg. Egwene se ridică în picioare. Ne-ai trădat, nu-i 
aşa? Ai trecut de partea Elaidei înainte să fii dată în vileag sau 
după ce a mărturisit Beonin? 

Meidani își ridică privirea imediat. 

— Poftim? Nu! N-am trădat niciodată cauza noastră! Pă- 
rea bolnavă, căci era palidă la faţă, iar gura îi era o linie sub- 
tire. Cum poţi crede că aş sprijini-o pe femeia aceea oribilă? 
Detest ce a făcut cu Turnul. 

Ei bine, erau nişte cuvinte foarte directe; nu prea era loc 
de ocolire a celor Trei Legăminte în aceste afirmaţii. Fie 
Meidani era sinceră, fie era Neagră - cu toate că lui Egwene îi 
era greu să creadă că o soră Neagră s-ar fi pus în pericol spu- 
nând o minciună care putea fi descoperită atât de ușor. 

— Atunci, de ce n-ai fugit? întrebă Egwene. De ce ai rămas? 

Meidani clătină din cap. 

— Nu-ţi pot spune. 

Egwene inspiră adânc. Ceva în legătură cu toată această 
conversație o irita. 

— Poţi măcar să-mi spui de ce iei cina atât de des împre- 
ună cu Elaida? Cu siguranţă nu pentru că îţi place felul în care 
te tratează. 

Meidani se înroși. 

— Elaida și cu mine am fost ibovnice pe vremea când eram 
novice. Celelalte au hotărât că dacă aş putea reînnoda relaţia, 
aș putea obține informații prețioase. 

Egwene îşi încrucişă braţele la piept. 

— Pare nesăbuit să presupui că ar avea încredere în tine. 
Cu toate acestea, setea de putere a Elaidei o determină să 
facă ea însăși mutări nesăbuite, așadar poate că planul nu 
este chiar atât de rău. Oricum ar fi, ea n-are să mai aibă în- 
credere în tine acum, că știe de adevărata ta loialitate. 

— Ştiu. Dar s-a hotărât că n-ar trebui să las să se vadă că 
sunt conștientă de faptul că ea ştie. Dacă ar fi să mă retrag 
acum, acest lucru ar da de înţeles că am fost avertizate, iar 
acesta este unul dintre puţinele avantaje prețioase pe care le 
avem acum. 

Suficient de puţine avantaje preţioase ca ea să fugă din 
Turn. Nu avea nimic de câștigat dacă rămânea. Și-atunci, de 
ce? Se părea că femeia avea un motiv să rămână. Un motiv 
puternic. O făgăduință? 

— Meidani, zise Egwene, trebuie să știu ce îmi ascunzi. 

Ea clătină din cap; mai că părea speriată. „Lumină! gândi 
Egwene. N-am s-o tratez cum o tratează Elaida în timpul ace- 
lor seri în care cinează împreună.” 

Egwene se așeză din nou. 

— Stai cu spatele drept, Meidani. Nu ești o novice mucoa- 
să. Eşti aes sedai. Comportă-te ca atare. 


Femeia îşi ridică privirea, ochii scânteindu-i la auzul aces- 
tor cuvinte ironice. Egwene dădu aprobator din cap. 

— Vom repara stricăciunile pe care le-a făcut Elaida, iar 
eu îmi voi ocupa locul de drept ca Amyrlin. Dar avem treabă 
de făcut. 

— Eu nu pot... 

— Da, zise Egwene. Nu-mi poți spune ce este în neregulă. 
Bănuiesc că are legătură cu cele Trei Legăminte, deşi numai 
Lumina știe cum. Putem aborda problema altfel. Nu-mi poți 
spune de ce ai rămas în Turn. Dar poți să-mi arăţi? 

Meidani își înclină capul într-o parte. 

— Nu sunt sigură. Te-aş putea duce la... Tăcu brusc, în- 
tr-adevăr, unul dintre Legăminte o împiedica să continue. Aș 
putea să-ți arăt, termină Meidani cu tristețe. Nu sunt sigură. 

— Atunci, hai să aflăm. Cât de periculos ar fi dacă gărzile 
alea Roşii ar veni după noi? 

Meidani păli la față. 

— Periculos. 

— Atunci, va trebui să ne descotorosim de ele, zise 
Egwene, lovind absentă cu unghia în braţul scaunului ei uriaș 
în timp ce se gândea. Am putea ieși din aripa Cenuşie a Tur- 
nului pe altundeva, dar dacă vom fi văzute, vom stârni între- 
bări dificile. 

— Sunt multe Roşii care dau târcoale intrărilor şi ieșirilor 
din aripa noastră, zise Meidani. Bănuiesc că toate frățiile Ajah 
se supraveghează astfel una pe cealaltă. Ar fi foarte greu să 
ne furișăm fără să fim văzute. Pe mine nu m-ar urmări dacă 
aş fi singură, dar dacă te vor vedea pe tine... 

Iscoade care supravegheau aripile ocupate de celelalte 
frății Ajah? Lumină! Situaţia se înrăutățise chiar atât de mult? 
Era ca atunci când iscoadele erau trimise ca să spioneze ta- 
băra vrăjmașă. Ea nu putea risca să fie văzută plecând îm- 
preună cu Meidani, dar și dacă pleca singură ar fi atras aten- 
ţia - Roșiile știau că Egwene trebuia să fie păzită. 

Exista o problemă, una la care Egwene nu îi găsea decât o 
singură rezolvare. O privi pe Meidani. Cât de multă încredere 
putea avea în ea? 

— Făgăduiești că nu o sprijini pe Elaida şi că accepţi au- 
toritatea mea? 

Femeia șovăi, apoi încuviință din cap. 

— Da. 

— Dacă îţi voi arăta ceva, juri să nu mai arăţi altcuiva fără 
permisiunea mea? 

Meidani se încruntă. 

— Da. 

Egwene luă o hotărâre. Inspirând adânc şi îmbrăţișă Iz- 
vorul. 

— Priveşte cu atenţie, zise ea, împletind fire de Spirit. 

Slăbită din cauza rădăcinii-furcii, nu fu îndeajuns de pu- 
ternică pentru a deschide o poartă, dar tot îi putea arăta îm- 
pletiturile lui Meidani. 

— Ce este asta? întrebă Meidani. 

— Se numește „poartă”, răspunse Egwene. Se folosește la 
topirea-n-văzduh. 

— Topirea-n-văzduh este un lucru imposibil! zise imediat 
Meidani. Această înzestrare a dispărut de... 

Cuvintele îi tărăgănară, iar ea făcu ochii încă și mai mari. 

Egwene lăsă împletitura să se risipească. Meidani îmbră- 
țişă Izvorul numaidecât, părând determinată. 

— Gândește-te la locul unde vrei să ajungi, zise Egwene. 
Trebuie să cunoşti foarte bine locul pe care îl laşi în urmă ca 
poarta să funcționeze. Bănuiesc că cunoști suficient de bine 
aripa în care locuiești. Alege o destinaţie unde este puţin pro- 
babil să fie cineva; porțile pot fi periculoase dacă se deschid 
în locul nepotrivit. 

Meidani încuviință din cap, iar cocul auriu i se legănă în 
vreme ce se concentră. Imită împletitura lui Egwene într-un 
mod admirabil și o poartă se deschise chiar între ele, o dungă 
albă despicând aerul și îndoindu-se. Gaura era pe partea lui 
Meidani; Egwene nu vedea decât un petic fremătător, ase- 
menea unui val de căldură care deforma aerul. Rotunji poar- 
ta, privind prin gaură la coridorul întunecat din piatră de pe 
partea cealaltă. Pardoseala din gresie avea o nuanţă discretă 
de alb și maro, iar ferestrele lipseau. Un loc în inima Turnu- 
lui, bănui Egwene. 

— Repede, zise Egwene. Dacă nu mă voi întoarce din ari- 
pa ta după o oră, supraveghetoarele mele Roşii ar putea în- 
cepe să se întrebe de ce durează atât de mult timp. Este deja 
bătător la ochi de ce tu, dintre toate, ai trimis după mine. Nu 


putem decât nădăjdui că Elaida nu va fi îndeajuns de atentă 
să se gândească la această coincidenţă. 

— Da, Maică, zise Meidani, apoi dădu fuga şi luă o lampă 
de bronz de pe masă, flacăra acesteia pâlpâind. Apoi, şovăi. 

— Ce e? întrebă Egwene. 

— Sunt doar surprinsă. 

Egwene mai că întrebă ce era atât de surprinzător, apoi 
citi totul în ochii lui Meidani. Deși pardoseala de dincolo nu 
era prăfuită, pe coridor se simţea un miros puternic de mu- 
cegai din cauza aerului stătut. Pereţii erau goi, fără orna- 
mentele pe care le puteai vedea uneori pe coridoarele de la 
nivelurile superioare şi singurul sunet care se auzea era cel 
îndepărtat, făcut de şobolanii care râcâiau. Șobolani. În Tur- 
nul Alb. Odinioară, acest lucru ar fi fost imposibil. Lipsa de 
rezistență a scuturilor era încă o imposibilitate ce se adăuga 
multor altora. 

Această zonă nu primea prea multă atenţie din partea 
servitorilor Turnului. Probabil că de aceea o alesese Meidani 
ca să deschidă poarta. Toate bune şi frumoase, dar probabil 
că ea greşea când venea vorba despre siguranță. Atât de 
adânc în inima Turnului, vor avea nevoie de minute preţioase 
ca să se reîntoarcă pe coridoarele principale și să găsească 
ceea ce dorea Meidani să îi arate. lar în cazul acesta apăreau 
alte probleme. Ce s-ar întâmpla dacă celelalte surori ar ob- 
serva-o pe Egwene plimbându-se pe coridoare fără escorta ei 
obişnuită din Ajah Roşie? 

Înainte ca Egwene să apuce să dea glas acestei îngrijorări, 
Meidani începu să se îndepărteze. Nu în susul coridorului 
spre scări, ci în josul lui, afundându-se și mai tare. Egwene se 
încruntă, dar o urmă. 

— Nu sunt sigură că mi-ar fi îngăduit să îţi arăt, zise încet 
Meidani. Poalele îi foşneau, un sunet diferit de râcâitul slab şi 
îndepărtat al șobolanilor. Totuşi, trebuie să te avertizez că 
s-ar putea să te surprindă situaţia în care te vei afla. Ar putea 
fi periculos. 

Oare Meidani se referea la pericol fizic sau la pericol poli- 
tic? Se părea că Egwene se afla deja în ultimul. Cu toate aces- 
tea, ea încuviință din cap şi acceptă avertismentul cu un aer 
solemn. 

— Înţeleg. Dar dacă ceva periculos se petrece în Turn, 
trebuie să ştiu despre asta. Nu este doar dreptul meu, ci și 
datoria mea. 

Meidani nu mai spuse nimic. O conduse pe Egwene prin 
pasajele întortocheate, bombănind că i-ar fi plăcut să îl fi pu- 
tut aduce și pe străjerul ei. Se părea că acesta plecase în oraș 
cu treabă. Coridorul avea o formă spiralată, dar nu era înco- 
lăcit ca Marele Șarpe. Tocmai când Egwene începu să îşi piar- 
dă răbdarea, Meidani păşi lângă o ușă închisă. Aceasta nu 
arăta diferit de celelalte cămări aproape uitate care stăteau 
înșirate de-a lungul coridorului principal. Meidani ridică o 
mână şovăitoare, apoi bătu în ușă cu putere. 

Uşa se deschise de îndată, iar în prag apăru un străjer cu 
ochiul format, păr roșcovan și falca pătrăţoasă. Se uită la 
Meidani, apoi se întoarse spre Egwene, expresia de pe chipul 
lui devenind din ce în ce mai întunecată. Braţul i se clinti ca şi 
când abia s-ar fi oprit să nu își atingă sabia de la șold. 

— Trebuie să fie Meidani, zise o voce de femeie din inte- 
riorul odăii. A venit să ne spună cum a decurs întâlnirea cu 
fata. Adsalan? 

Străjerul se dădu la o parte, lăsând să se vadă o încăpere 
mică, cu cutii în loc de scaune. Înăuntru se aflau patru femei, 
toate aes sedai. Și, în mod şocant, fiecare era dintr-o altă Ajah! 
Egwene nu văzuse femei din patru frăţii diferite plimbân- 
du-se împreună pe coridoare, darămite să ţină o întrunire 
împreună. Niciuna dintre ele nu era Roșie şi fiecare dintre 
cele patru era reprezentantă în Divan. 

Seaine era o femeie impunătoare, înveşmântată într-o 
robă albă cu tiv argintiu. Reprezentantă în Divan din Ajah 
Albă, ea avea părul şi sprâncenele negre şi dese şi ochi albaș- 
tri și umezi care o priveau pe Egwene cu o expresie calmă. 
Lângă ea se afla Doesine, reprezentantă din Ajah Galbenă. Era 
zveltă și înaltă pentru o cairhienină; rochia ei rozalie era 
brodată cu fire aurii. În păr avea safire, care se potriveau cu 
piatra de pe frunte. 

Yukiri era sora Cenușie care ședea lângă Doesine. Yukiri 
era un dintre cele mai scunde femei pe care le văzuse vreo- 
dată Egwene, dar avea un fel al ei de a-i privi pe ceilalţi care o 
făcea mereu să pară că deține controlul, chiar și-atunci când 
era însoţită de surori aes sedai foarte înalte. Ultima femeie 


era Saerin, o reprezentantă altarană a Brunelor. Asemenea 
multor Brune, ea purta rochii fără ornamente, aceasta fiind 
de culoarea nisipului. Pielea ei măslinie era marcată de o ci- 
catrice pe obrazul stâng. Egwene ştia foarte puţine lucruri 
despre ea. Dintre toate surorile din încăpere, ea păru cea mai 
puţin șocată să o vadă pe Egwene. 

— Ce-ai făcut? zise Seaine, uluită. 

— Adsalan, adu-le aici, zise Doesine, ridicându-se în pi- 
cioare şi făcând gesturi rapide. Dacă trece cineva pe-aici și o 
vede pe fata al'Vere... 

Meidani se făcu mică din cauza acestor cuvinte aspre - 
da, va trebui să depună mai multe eforturi înainte să redo- 
bândească atitudinea unei aes sedai. Egwene păși în odaie, 
mişcându-se înainte ca străjerul cel brutal să apuce să o tragă 
în față. Meidani o urmă, iar Adsalan închise uşa cu zgomot. 
Odaia era luminată de două lămpi care nu emanau suficientă 
lumină, ca și când ar fi subliniat atmosfera conspirativă a în- 
trunirii femeilor. 

Cutiile ar fi putut fi nişte tronuri după felul în care ședeau 
pe ele cele patru reprezentante, așadar Egwene se aşeză şi ea 
pe una. 

— Nu ţi s-a dat permisiunea să te așezi, fetiţo, zise Saerin 
pe un ton rece. Meidani, ce înseamnă această faptă revoltă- 
toare? Legământul pe care l-ai făcut trebuia să împiedice ast- 
fel de scăpări! 

— Legământ? întrebă Egwene. Și care ar fi acest legământ? 

— Tăcere, fetițo! se răsti Yukiri, plesnind-o peste spate pe 
Egwene cu un fir de Aer ca un bici. 

Fu o pedeapsă atât de slabă, încât lui Egwene îi veni să râdă. 

— Nu mi-am încălcat legământul! zise încet Meidani, ve- 
nind lângă Egwene. Mi-aţi poruncit să nu spun nimănui des- 
pre aceste întâlniri. Ei bine, m-am supus - nu i-am spus. l-am 
arătat. 

Exista o scânteie de sfidare în atitudinea femeii. Era un 
lucru bun. 

Egwene nu era sigură ce se petrecea în odaia aceea, însă 
patru reprezentante laolaltă îi ofereau o ocazie de neegalat. 
Nu se gândise niciodată că va avea șansa să vorbească cu atât 
de multe deodată, iar dacă acestea erau dispuse să se întâl- 

nească, atunci poate că erau independente față de fracturile 
care subminau restul Turnului. 

Sau întâlnirea lor era un indiciu a ceva de o natură mai 
întunecată? Legăminte despre care Egwene habar nu avea, 
întâlniri departe de coridoarele de la nivelurile superioare, 
un străjer care păzea ușa... aceste femei făceau parte din pa- 
tru Ajah sau dintr-una singură? Oare ea dăduse, fără să vrea, 
peste un cuib al Negrelor? 

Cu inima bubuindu-i în piept, Egwene încerca să nu tragă 
concluzii pripite. Dacă ele erau Negre, atunci era prinsă. Dacă 
nu erau, atunci avea treabă de făcut. 

— E un lucru foarte neașteptat, îi spunea calma Seaine lui 
Meidani. Va trebui să fim mai atente atunci când vom da glas 
următoarelor porunci pe care le vei primi, Meidani. 

Yukiri încuviinţă din cap. 

— Nu m-am gândit că poţi fi atât de nesăbuită încât să ne 
demaști din ciudă. Ar fi trebuit să ne dăm seama că tu, la fel 
ca noi toate, ai experiența necesară să modelezi adevărul ca 
să se potrivească nevoilor tale. 

„Stai, își zise Egwene. Se pare că...” 

— Într-adevăr, zise Yukiri. Cred că se impune o pedeapsă 
pentru această nelegiuire. Dar ce facem cu fata pe care a 
adus-o? Ea n-a jurat pe Sceptru, prin urmare ar fi... 

— Aţi pus-o să facă un al patrulea legământ, nu-i aşa? o 
întrerupse Egwene. Pe Lumină, ce-a fost în capul vostru? 

Yukiri îi aruncă o privire, iar Egwene simți o altă lovitură 
a firului de Aer. 

— Nu ţi s-a dat voie să vorbești. 

— Amyrlin nu are nevoie de permisiune ca să vorbească, 
zise Egwene, fixând-o cu privirea pe femeie. Ce-ai făcut, Yukiri? 
Trădezi tot ceea ce reprezentăm! Legămintele nu trebuie fo- 
losite ca unelte de diviziune. Întreg Turnul este la fel de ne- 
bun ca Elaida? 

— Nu este nebunie, zise brusc Saerin, amestecându-se în 
discuţie. 

Bruna clătină din cap, într-un mod mai poruncitor decât 
s-ar fi aşteptat Egwene de la una din frăţia ei. 

— Am făcut-o doar din nevoie. Aceasta nu poate fi de în- 
credere, nu după ce a trecut de partea rebelelor. 


— Să nu crezi că nu ştim că și tu ai legături cu acest grup, 
Egwene al'Vere, zise Yukiri. Cenușia semeaţă abia îşi stăpâ- 
nea furia. Dacă ar fi după noi, nu ai fi tratată cu blândețea pe 
care ţi-o arată Elaida. 

Egwene făcu un gest de indiferenţă. 

— Poţi să mă fereci, să mă omori sau să mă baţi, Yukiri, 
dar Turnul tot are să se prăbușească. Cele pe care le etiche- 
tezi cu atâta uşurinţă drept „rebele” nu sunt de vină pentru 
asta. Întâlniri secrete în subsoluri, legăminte făcute fără vreo 
garanție - acestea sunt nelegiuiri cel puțin egale cu scindarea 
pe care o face Elaida. 

— N-ar trebui să te îndoiești de noi, zise Seaine pe un ton 
mai molcom. Părea să fie mai timidă decât celelalte. Uneori 
trebuie luate decizii grele. Nu putem îngădui să existe iscoa- 
de ale Celui Întunecat printre aes sedai şi s-au luat măsuri 
pentru căutarea lor. Fiecare dintre noi i-am dovedit lui 
Meidani că nu suntem prietene ale Umbrei, prin urmare nu e 
nimic rău în a-i cere să ne ofere un legământ. A fost o măsură 
rezonabilă ca să ne asigurăm că toate avem același scop. 

Egwene îşi păstră expresia calmă. Seaine aproape că re- 
cunoscuse existența Ajah Neagră! Egwene nu se așteptase ni- 
ciodată să audă asta din gura unei reprezentante, mai ales în 
prezența atâtor martori. Aşadar, femeile acestea foloseau 
Sceptrul Legămintelor ca să le caute pe surorile Negre. Dacă 
luai fiecare soră în parte, îi înlăturai legămintele şi o făceai să 
le rostească din nou, o puteai întreba dacă era Neagră. Era o 
metodă disperată, dar una legitimă, hotărî Egwene, având în 
vedere vremurile pe care le trăiau. 

— Recunosc că este un plan rezonabil, zise Egwene. Dar a 
o pune pe femeia aceasta să facă un legământ nou este un lu- 
cru inutil! 

— Şi dacă se ştie că femeia are alte loialităţi? întrebă Saerin 
pe un ton poruncitor. Doar pentru că o femeie nu este iscoa- 
dă a Celui Întunecat nu înseamnă că nu ne va trăda în alte 
moduri. 

Legământul acela de supunere era, probabil, motivul pen- 
tru care Meidani nu putea fugi din Turn. Egwene simţi com- 
pătimire față de biata femeie. Obligată de surorile aes sedai 
din Salidar să se întoarcă și să spioneze Turnul, descoperită 
de aceste femei, probabil în căutarea lor după Negre, apoi 

obligată să-şi dezvăluie adevăratul scop Elaidei. Trei facțiuni 
diferite, toate fiind împotriva ei. 

— Este, totuşi, nepotrivit, zise Egwene. Dar putem lăsa as- 
ta deoparte, deocamdată. Cum rămâne cu Elaida? Aţi aflat da- 
că este din Ajah Neagră? Cine v-a dat această sarcină şi cum 
s-a format complotul vostru? 

— Ptiu! De ce vorbim cu ea? întrebă Yukiri pe un ton po- 
runcitor, ridicându-se în picioare și proptindu-și mâinile în 
şolduri. Ar trebui să hotărâm ce să facem în privinţa ei, nu 
să-i răspundem la întrebări! 

— Dacă vreţi să vă ajut în demersul vostru, zise Egwene, 
atunci trebuie să cunosc toate detaliile. 

— Nu te afli aici ca să ajuţi, copilă, zise Doesine. Tonul 
cairhieninei Galbene zvelte era hotărât. Este limpede că 
Meidani te-a adus aici ca să dovedească faptul că nu se află în 
totalitate la discreția noastră. Asemenea unui copil care face 
o criză de isterie. 

— Şi celelalte? zise Seaine. Trebuie să le strângem și să ne 
asigurăm că poruncile lor sunt formulate mai bine. Nu ne do- 
rim ca vreuna dintre ele să meargă la Amyrlin înainte să ştim 
cui îi este loială aceasta. 

„Celelalte? gândi Egwene. Înseamnă că le-au pus să jure 
pe toate iscoadele?” Avea logică. Dacă o descopereai pe una, 
era mai uşor să obţii numele celorlalte. 

— Aţi descoperit vreo membră a Ajah Neagră? întrebă 
Egwene. Cine este? 

— Păstrează tăcerea, copilă! zise Yukiri, ațintindu-și ochii 
verzi asupra lui Egwene. Încă un cuvânt și voi avea grijă să fii 
pedepsită până când îţi vor seca lacrimile. 

— Mă îndoiesc că mai poţi porunci alte pedepse pentru 
mine pe lângă cele pe care le-am primit deja, Yukiri, zise 
Egwene pe un ton calm. Asta dacă nu vrei să-mi petrec timpul 
în cabinetul mai-marei peste novice toată ziua, în fiecare zi. 
Şi-apoi, dacă mă vei trimite la ea, ce ar trebui să-i spun? Că 
m-ai pedepsit personal? Ea ştie că nu trebuie să mă întâlnesc 
cu tine azi. Acest lucru ar putea stârni unele întrebări. 

— l-am putea spune lui Meidani să poruncească să fii pe- 
depsită, zise Alba Seaine. 

— Nu va face acest lucru, zise Egwene. Îmi acceptă auto- 
ritatea ca Amyrlin. 


Celelalte surori își întoarseră privirile spre Meidani. Egwene 
își tinu respiraţia. Meidani reuși să încuviințeze din cap, cu 
toate că părea îngrozită că trebuia să le sfideze pe celelalte. 
Lui Egwene îi scăpă un murmur de mulțumire. 

Saerin părea surprinsă, dar curioasă. Yukiri, stând în con- 
tinuare cu braţele încrucișate la piept, nu fu la fel de uşor de 
descurajat. 

— Asta n-are nicio importanţă. Îi vom porunci pur şi sim- 
plu să te condamne la pedeapsă. 

— Dar o veţi face? întrebă Egwene. Parcă mi-ați spus că 
cel de-al patrulea legământ este menit să restabilească uni- 
tatea, să o împiedice să dea fuga la Elaida și să îi dezvăluie 
secretele voastre. Şi-acum, vreţi să folosiți acest legământ ca 
pe o bâtă, obligând-o să devină una dintre uneltele voastre? 

Aceste cuvinte aduseră tăcerea în încăpere. 

— Acesta este motivul pentru care un legământ al supu- 
nerii este o idee greşită, zise Egwene. Nicio femeie nu ar tre- 
bui să aibă o putere atât de mare asupra alteia. Ce le-aţi făcut 
celorlalte se aseamănă foarte mult cu compulsiunea. Încă în- 
cerc să hotărăsc dacă această monstruozitate se justifică în 
vreun fel; felul în care vă purtaţi cu Meidani și cu celelalte va 
schimba, probabil, această decizie. 

— Trebuie să repet? se răsti Yukiri, întorcându-se spre 
celelalte. De ce ne irosim timpul stând la taclale cu fata asta 
ca niște găini la o fermă? Trebuie să luăm o hotărâre! 

— Stăm la taclale cu ea pentru că pare hotărâtă să fie o 
pacoste, zise Saerin pe un ton tăios, privind-o pe Egwene. Stai 
jos, Yukiri, mă ocup eu de copilă. 

Egwene întâlni privirea lui Saerin, iar inima începu să-i 
bubuie în piept. Yukiri pufni, apoi se așeză, părând, în sfârşit, 
să își dea seama că era aes sedai, căci expresia de pe chipul ei 
deveni calmă. Grupul acesta se afla sub o mare presiune. Da- 
că avea să se afle ce făceau... 

Egwene nu își luă privirea de la Saerin. Ea bănuise că Yukiri 
era lidera acestui grup - ea și Saerin fiind aproape egale în 
putere şi multe Brune erau docile. Dar greşise; era prea uşor 
să ai idei preconcepute despre cineva în funcţie de frăția Ajah 
din care făcea parte. 

Saerin se aplecă în față, vorbind pe un ton ferm. 

— Copilă, trebuie să ni te supui. Nu te putem face să juri 
pe Sceptrul Legămintelor și mă îndoiesc că ai rosti un legă- 
mânt de supunere. Dar nu mai poți continua cu șarada asta 
cum că ai fi Suprema Înscăunată Amyrlin. Toate știm cât de 
des eşti pedepsită și toate știm că acest lucru nu prea dă roa- 
de. Aşadar, îngăduie-mi să încerc ceva în cazul tău ce bănu- 
iesc că nu a încercat nimeni: să te fac să înţelegi. 

— Poţi spune ce gândești, zise Egwene. 

Bruna pufni drept răspuns. 

— Prea bine. În primul rând, nu poţi fi Amyrlin. Din cauza 
rădăcinii-furcii, abia poţi conduce Puterea! 

— Atunci autoritatea Supremei Înscăunate Amyrlin stă în 
puterea ei de a conduce? întrebă Egwene. Nu e nimic mai 
mult decât o tirană căreia i se dă ascultare pentru că îi poate 
obliga pe ceilalți să facă așa cum poruncește ea? 

— Păi, nu, răspunse Saerin. 

— Atunci, nu văd ce legătură există între a fi îmbuibată cu 
rădăcina-furcii şi autoritatea mea? 

— Ai fost retrogradată la rangul de novice. 

— Numai Elaida este îndeajuns de proastă ca să creadă că 
cineva îi poate lua rangul unei aes sedai, zise Egwene. Nu ar fi 
trebuit să îi fie îngăduit de la bun început să creadă că deține 
atât de multă putere. 

— Dacă nu ar crede asta, zise Saerin, atunci ai fi moartă, 
copilă. 

Egwene întâlni din nou privirea lui Saerin. 

— Uneori, aș prefera să fiu moartă decât să văd ce a făcut 
Elaida cu femeile din acest Turn. 

În urma cuvintelor ei, se aşternu tăcerea în încăpere. 

— Trebuie să recunosc că pretențiile tale sunt complet ira- 
tionale, zise încet Seaine. Elaida este Amyrlin pentru că a fost 
numită cum se cuvine de Divan. Așadar, tu nu poți fi Amyrlin. 

Egwene clătină din cap. 

— A fost „numită” după ce Siuan Sanche a fost detronată 
într-un mod rușinos și neortodox. După toate acestea, cum 
poţi numi „cuvenită” poziția pe care o ocupă Elaida? Ei i se 
părea că riscă, dar i se părea corect. la, spune-mi. Le-aţi inte- 
rogat pe femeile care sunt reprezentante în prezent? Aţi des- 
coperit vreo Neagră printre ele? 


Cu toate că privirea lui Saerin rămase fixă, aceasta privi în 
altă parte, tulburată. „Aha!” gândi Egwene. 

— Aţi făcut-o, zise Egwene. Are noimă. Dacă eu aș face 
parte din Ajah Neagră, mi-aş da toată osteneala ca una dintre 
celelalte iscoade ale Celui Întunecat să fie numită reprezen- 
tantă. Din această poziţie, poţi manipula cel mai bine fumul. 
Şi-acum, spuneți-mi: printre cele care au numit-o Amyrlin pe 
Elaida s-a numărat și o reprezentantă Neagră? A fost vreuna 
în favoarea destituirii lui Siuan? 

Se așternu tăcerea. 

— Răspundeţi-mi! spuse Egwene. 

— Am descoperit o Neagră printre reprezentante, răs- 
punse în cele din urmă Doesine. Și... da, s-a numărat printre 
acelea care au votat ca Siuan Sanche să fie destituită. 

Vocea ei era sumbră. Își dădea seama unde voia să ajungă 
Egwene. 

— Siuan a fost destituită de numărul minim de reprezen- 
tante cerut. Una dintre ele a fost Neagră, acest lucru făcând ca 
votul ei să fie invalid. Aţi ferecat-o şi ați destituit-o pe Supre- 
ma voastră Înscăunată, ucigându-i străjerul şi ați făcut acest 
lucru în mod ilegal. 

— Pe Lumină! şopti Seaine. Are dreptate. 

— Este inutil, zise Yukiri, ridicându-se din nou în picioare. 
Dacă începem să ne dăm cu presupusul, încercând să confir- 
măm care Amyrlin este posibil să fi fost numită de membrele 
Ajah Neagră, atunci avem motive să o bănuim pentru fiecare 
Amyrlin care a urcat vreodată pe tron! 

— Zău? întrebă Egwene. Şi câte dintre ele au fost numite 
de un Divan ocupat doar de numărul minim al membrelor 
actuale? Acesta este doar unul dintre motivele pentru care a 
fost o greșeală gravă să o destituiți astfel pe Siuan. Când am 
fost numită eu, am avut grijă să ne asigurăm că toate repre- 
zentantele din oraș ştiau ce se întâmpla. 

— Reprezentante false, sublinie Yukiri. Având în vedere 
faptul că şi-au ocupat locul pe nedrept! 

Egwene se întoarse spre ea, bucuroasă că nu îi puteau au- 
zi bătăile puternice ale inimii. Trebuia să își păstreze stăpâ- 
nirea de sine. Trebuia. 

— Spuneţi că suntem false, Yukiri? Pe care Amyrlin ați pre- 
fera să o urmaţi? Pe cea care a făcut novice și alese din aes 

sedai, izgonind o întreagă ajah și provocând diviziuni în Turn 
mai periculoase decât oricare oaste care l-a atacat vreo dată? 
O femeie care a fost numită cu ajutorul parţial al Ajah Nea- 
gră? Sau ați prefera să o slujiți pe acea Amyrlin care încearcă 
să dreagă toate astea? 

— Doar nu vrei să spui că le-am slujit pe Negre prin nu- 
mirea Elaidei? zise Doesine. 

— Eu cred că toate slujim intereselor Umbrei, zise Egwene 
cu asprime în glas, atâta vreme cât îngăduim să rămânem 
divizate. Cum vă închipuiţi că au reacționat Negrele la detro- 
narea aproape secretă a unei Supreme Înscăunate Amyrlin, 
urmată de scindarea surorilor aes sedai? Nu m-ar mira să 
aflu, după niște investigații, că această soră Neagră necunos- 
cută pe care aţi descoperit-o nu a fost singura iscoadă a Celui 
Întunecat din grupul care a plănuit să o destituie pe Amyrlin 
cea de drept. 

Aceste cuvinte făcură să se aştearnă din nou tăcerea în în- 
căpere. 

Saerin se lăsă pe spate şi oftă. 

— Nu putem schimba trecutul. Oricât de revelatoare ar fi 
argumentele tale, Egwene al'Vere, în cele din urmă, sunt za- 
darnice. 

— Sunt de acord că nu putem schimba cele întâmplate, 
zise Egwene, dând din cap ca pentru sine. Cu toate acestea, 
putem privi spre viitor. Oricât de admirabilă mi se pare în- 
cercarea voastră de a o descoperi pe Ajah Neagră, sunt mult 
mai încurajată de dorinţa voastră de a lucra împreună la asta. 
În situaţia în care se află Turnul acum, cooperarea între frăţi- 
ile ajah este un lucru rar. Vă provoc să acceptaţi acest lucru 
ca pe scopul vostru principal, să restabiliți unitatea în Turnul 
Alb. Cu orice preț. 

Se ridică în picioare și mai că se așteptă ca una dintre su- 
rori să o dojenească, însă ele păreau să fi uitat că vorbeau cu 
o „novice” şi o rebelă. 

— Meidani, zise Egwene. Tu mă accepţi ca Amyrlin. 

— Da, Maică, zise femeia, plecându-și capul. 

— Atunci, te însărcinez să-ți continui munca împreună cu 
aceste femei. Ele nu sunt vrăjmașele noastre și nu vor fi nici- 
odată. Faptul că ai fost trimisă înapoi ca să spionezi a fost o 
greșeală, una pe care îmi doresc să o fi putut opri. Da, acum 


că te afli aici, poţi fi de folos. Îmi pare rău că trebuie să joci în 
continuare teatru în fața Elaidei, dar te admir pentru curajul 
de care dai dovadă. 

— Voi sluji după cum va fi nevoie, Maică, zise ea, cu toate 
că părea bolnavă. 

Egwene le aruncă o privire celorlalte. 

— Loialitatea este mai bună câștigată decât impusă. Aveţi 
Sceptrul Legămintelor aici? 

— Nu, zise Yukiri. E greu să îl luăm pe furiș. Îl putem lua 
doar în anumite ocazii. 

— Păcat, zise Egwene. Mi-ar fi plăcut să facem niște legă- 
minte. Oricum, îl veţi lua de îndată și o veţi elibera pe Meidani 
de cel de-al patrulea legământ. 

— Vom lua în considerare acest lucru, zise Saerin. 

Egwene își arcui o sprânceană. 

— Cum doriţi. Dar să știți că odată ce Turnul Alb va fi re- 
întregit, Divanul va afla de fapta voastră. Mi-aș dori să le pot 
aduce la cunoștință faptul că aţi fost precaute în loc să caut 
putere nejustificată. Dacă veţi avea nevoie de mine în urmă- 
toarele zile, puteţi trimite după mine - dar vă rog să găsiţi o 
cale prin care să vă ocupați de cele două surori Roşii care mă 
supraveghează. Aș prefera să nu folosesc din nou topi- 
rea-n-văzduh în Turn de teamă să nu dezvălui prea multe, 
fără voia mea, acelora care ar fi mai bine să nu știe nimic. 

Lăsă ca însemnătatea acestor ultime cuvinte să plutească 
în aer, înainte să se îndrepte spre ușă. Străjerul nu o opri, cu 
toate că o privi cu acei ochi bănuitori ai săi. Ea se întrebă al 
cui străjer era - nu credea că vreuna dintre surorile din în- 
căpere avea străjer, cu toate că nu era sigură. Poate că apar- 
ținea uneia dintre celelalte iscoade trimise din Salidar și fu- 
sese acaparat de Saerin şi de celelalte. Acest lucru ar fi expli- 
cat starea lui de spirit. 

Meidani o urmă în grabă pe Egwene afară din încăpere, 
aruncând o privire peste umăr, ca şi când s-ar fi așteptat să 
fie urmată de o împotrivire sau o dezaprobare. Străjerul în- 
chise pur și simplu ușa. 

— Nu-mi vine să cred că ai reușit, zise Cenușia. Ar fi tre- 
buit să te atârne de glezne şi să te facă să urli! 

— Sunt prea înțelepte ca să facă asta, zise Egwene. Sunt 
singurele din acest Turn blestemat - în afară de Silviana, poa- 
te - care mai au puțină minte. 

— Silviana? întrebă Meidani, mirată. Nu te bate în fiecare zi? 

— De mai multe ori pe zi, zise Egwene, absentă. Este foar- 
te conșştiincioasă, ca să nu mai spunem grijulie. Dacă am fi 
avut mai multe ca ea, Turnul nu ar fi ajuns de la bun început 
în halul acesta. 

Meidani o privi pe Egwene cu o expresie ciudată întipări- 
tă pe față. 

— Eşti cu adevărat Amyrlin, zise ea în cele din urmă. 

Era un comentariu ciudat. Nu jurase de curând că accepta 
autoritatea lui Egwene? 

— Vino! zise Egwene, grăbind pasul. Trebuie să mă întorc 
înainte ca Roşiile alea să intre la bănuieli. 


CAPITOLUL 13 


O ofertă şi o plecare 


Gawyn își ţinea sabia pregătită, înfruntând doi străjeri. În 
hambar pătrundeau fâşii de lumină, iar în aer pluteau fire de 
praf şi bucăţi de paie care fuseseră răscolite în timpul încăie- 
rării. Gawyn se dădea încet în spate pe pardoseala de pământ 
întărit, trecând prin peticele de lumină. Simţea aerul cald pe 
piele. Firicele de sudoare i se prelingeau pe frunte, însă ținea 
strâns sabia în mâini în vreme ce cei doi străjeri înaintau 
spre el. 

Cel din față era Sleete, un bărbat cu braţe lungi și cu tră- 
sături aspre. În lumina neclară din hambar, chipul lui semăna 
cu o lucrare neterminată pe care o puteai găsi în atelierul 
unui sculptor. Umbre lungi îi brăzdau ochii, bărbia îi era îm- 
părțită de o despicătură, iar nasul îl avea strâmb deoarece îi 
fusese rupt şi nu fusese tămăduit. Avea părul lung şi perciuni 
negri. 

Hattori fusese destul de încântată atunci când străjerul ei 
ajunsese în sfârșit în Dorian; îl pierduse la Fântânile din Dumai, 
iar povestea lui era una despre care menestrelii și barzii ar fi 
pomenit în cântecele lor. Sleete zăcuse rănit ore în șir până să 
apuce frâiele calului, deşi delira, şi să urce în şa. 

Loial, acesta îl purtase ore în șir în spinare, aproape in- 
conștient, până a ajuns la un sat din apropiere. Sătenii fuse- 
seră ispitiți să îl vândă unei bande de bandiți de prin părțile 

locului - conducătorul lor îi vizitase mai devreme făgăduin- 
du-le să îi apere dacă dădeau în vileag orice refugiat din bătă- 
lia din apropiere. Cu toate acestea, fiica primarului se luptase 
pentru viaţa lui Sleete, convingându-i că bandiții trebuie să fi 
fost iscoade ale Celui Întunecat dacă erau în căutarea străje- 
rilor răniți. Sătenii aleseseră, în schimb, să îl ascundă pe 
Sleete, iar fata îl îngrijise până când acesta se întremase. 

Sleete fusese nevoit să plece pe furiş odată ce se simţi su- 
ficient de bine ca să călătorească; se părea că fata începuse să 
îl îndrăgească. Printre Tineri circulau zvonuri cum că Sleete 
fugise pentru că el însuși începuse să simtă afecțiune față de 
fată. Majoritatea străjerilor ştiau că nu era bine să se lase 
pradă sentimentelor de afecțiune. Sleete plecase în toiul nop- 
ţii, după ce fata și familia ei adormiseră, iar drept răsplată 
pentru îndurarea pe care i-o arătaseră sătenii, el îi vânase pe 
bandiți și avusese grijă ca aceștia să nu mai amenințe nicio- 
dată satul. 

Era un izvor nesecat de poveşti şi legende, cel puțin pen- 
tru oamenii obișnuiți. Pentru străjeri, povestea lui Sleete era 
aproape una banală. Bărbații ca el atrăgeau legendele tot aşa 
cum bărbaţii obișnuiți atrăgeau muștele. De fapt, Sleete nu 
voise să îşi spună povestea; aceasta se aflase doar datorită 
unei tirade viguroase de întrebări din partea Tinerilor. El 
încă se mai purta ca şi cum faptul că supravieţuise nu era ce- 
va cu care să se laude. Era străjer. Supraviețuiai contrar tu- 
turor așteptărilor, călăreai în delir mile întregi de teren acci- 
dentat, ucideai o întreagă bandă de hoți deşi rănile nu îţi erau 
complet vindecate - astfel de lucruri făceai atunci când erai 
străjer. 

Gawyn îi respecta. Chiar și pe aceia pe care îi omorâse. 
Mai ales pe aceia pe care îi omorâse. Doar un bărbat unic pu- 
tea da dovadă de o asemenea dedicare, de o asemenea vigi- 
lenţă. De o asemenea smerenie. În vreme ce surorile aes se- 
dai trăgeau sforile lumii şi monştri precum al'Thor se ale- 
geau cu gloria, bărbaţi precum Sleete înfăptuiau în tăcere lu- 
crarea eroilor zi de zi. Fără glorie sau recunoaștere. Dacă lu- 
mea îi ținea minte, de obicei acest lucru se întâmpla doar prin 
asociere cu o aes sedai a lor. Sau datorită altor străjeri. Nu îi 
uitai niciodată pe ai tăi. 


Sleete atacă, lansându-şi sabia în față într-o lovitură 
dreaptă dată cu viteza maximă. „Vipera își mișcă limba”, o 
lovitură îndrăzneață, care deveni mai eficientă pentru că 
Sleete lupta în tandem cu bărbatul mai îngust în umeri şi mai 
scund ce se apropia de Gawyn prin partea stângă. Marlesh 
era celălalt străjer din Dorian, însă sosirea lui fusese mult 
mai puțin dramatică decât cea a lui Sleete. Marlesh se aflase 
în grupul inițial alcătuit din cele unsprezece aes sedai care 
scăpaseră din bătălia de la Fântânile din Dumai şi rămăsese 
cu ele tot timpul. Aes sedai a lui, o domani Verde, tânără şi 
frumoasă, pe care o chema Vasha, privea nepăsătoare dintr-o 
parte a hambarului. 

Gawyn contracară „Vipera își mișcă limba” cu „Pisica 
dansează pe perete”, parând într-o parte lovitura şi țintind 
spre picioare dintr-o singură lovitură. Cu toate acestea, nu 
era menită să nimerească; era o mişcare de apărare, cu sco- 
pul să îi îngăduie să stea cu ochii pe ambii adversari. Marlesh 
încercă „Mângâierea leopardului”, dar Gawyn folosi mișcarea 
„Plierea aerului”, parând cu grijă lovitura şi așteptând o alta 
din partea lui Sleete, care era cel mai periculos dintre cei doi. 
Sleete se repoziţionă, făcând pași lini, ținându-şi sabia pe lân- 
gă corp când se întoarse cu spatele la grămada uriașă de fân 
din fundul hambarului îmbâcsit. 

Gawyn adoptă poziția „Pisica pe nisipuri fierbinţi”, în 
vreme ce Marlesh încercă „Colibri sărută trandafirul”. Poziţia 
„Colibri” nu era cea mai potrivită într-un astfel de atac, fiind 
arareori utilă împotriva cuiva care se apăra, dar Marlesh era 
evident sătul să mai fie parat. Devenea nerăbdător. Gawyn se 
putea folosi de asta. Şi avea s-o facă. 

Sleete avansa din nou. Gawyn își pregăti din nou sabia ca 
să se apere, deoarece străjerii se apropiau în tandem. Gawyn 
adoptă imediat poziţia „Flori de măr în bătaia vântului”. Tăi- 
şul sabiei sale tăie de trei ori aerul, făcându-l pe Marlesh să 
se retragă surprins. Marlesh înjură, lansându-se în față, dar 
Gawyn îşi ridică sabia şi adoptă, cu mişcări fluide, poziția 
„Scutură roua de pe ramură”. El păşi în față, lovind de şase 
ori cu sabia, câte trei lovituri pentru fiecare adversar, 
făcându-l pe Marlesh să cadă pe spate - bărbatul se avântase 
în luptă prea repede - și parând sabia lui Sleete în lateral de 

două ori, apoi sfârşi prin a aduce tăișul sabiei la grumazul 
bărbatului. 

Cei doi străjeri îl priviră șocați pe Gawyn. Avuseseră ace- 
leași expresii întipărite pe feţe și ultima oară când Gawyn îi 
înfrânse, și înainte de asta. Sleete avea o sabie marcată cu un 
stârc și era aproape legendar în Turnul Alb pentru dibăcia 
lui. Se zvonea că îl învinsese până şi pe Lan Mandragoran de 
două ori din şapte lupte, pe vremea când Mandragoran era 
cunoscut că simula lupte împreună cu alți străjeri. Marlesh 
nu era la fel de vestit ca tovarășul lui, dar devenise, totuși, un 
străjer extrem de capabil și de pregătit, deloc un adversar 
ușor de învins. 

Însă Gawyn ieşise biruitor. Din nou. Lucrurile păreau atât 
de simple atunci când simula o luptă. Lumea se contracta - se 
comprima asemenea fructelor de pădure când erau stoarse 
ca să curgă sucul din ele - în ceva mai mic şi mai uşor de vă- 
zut de aproape. Tot ceea ce îşi dorise vreodată Gawyn era să 
o protejeze pe Elayne. Voia să apere Andorul. Poate să înveţe 
să se asemuiască puțin mai mult cu Galad. 

De ce viața nu putea fi la fel de simplă ca o luptă cu sabia? 
Adversarii se aranjau dinaintea ta. Preţul evident: supravie- 
țuirea. Atunci când luptau, bărbaţii se conectau. Deveneau 
frați în vreme ce împărțeau lovituri. 

Gawyn își retrase sabia și se îndepărtă, vârându-și-o în 
teacă. Îi întinse o mână lui Marlesh, care o acceptă, clătinând 
mulțumit din cap în timp ce se ridică în picioare. 

— Eşti remarcabil, Gawyn Trakand. Atunci când te mişti, 
te asemui cu o creatură a luminii, a culorii și a umbrei. Când 
te înfrunt, mă simt ca un țânc ce ține în mână un băț. 

Sleete nu zise nimic când îşi vâri sabia în teacă, dar îl sa- 
lută din cap pe Gawyn, în semn de respect - aşa cum o făcuse 
şi în ultimele două dăţi când se luptaseră. Era scump la vor- 
bă. Gawyn aprecia acest lucru. 

Într-un colţ al hambarului se afla un butoi plin pe jumă- 
tate cu apă, iar bărbații se duseră într-acolo. Corbet, unul 
dintre Tineri, vâri repede o lingură mare din lemn în apă și 
i-o dădu lui Gawyn. Gawyn i-o oferi lui Sleete. Bărbatul mai în 
vârstă încuviință din nou din cap și bău, în vreme ce Marlesh 
luă o cană de pe pervazul prăfuit și se servi singur cu apă. 


— Eu zic, Trakand, continuă bărbatul mai scund, că va 
trebui să-ți facem rost de o sabie cu un stârc pe ea. Nimeni 
n-ar trebui să te înfrunte fără să ştie în ce se bagă! 

— Nu sunt maestru al sabiei, zise încet Gawyn, apoi luă 
lingura din lemn de la Sleete, cel cu nasul strâmb, și bău şi el. 

Apa era caldă, ceea ce îi dădea o senzaţie plăcută. Mai pu- 
țin şocantă, mai naturală. 

— Tu l-ai omorât pe Hammar, nu-i așa? întrebă Marlesh. 

Gawyn șovăi. Senzaţia de simplicitate pe care o simţise 
înainte, în timpul luptei, începea deja să se risipească. 

— Da. 

— Ei bine, atunci ești maestru al sabiei, zise Marlesh. Ar fi 
trebuit să îi iei sabia atunci când s-a prăbușit. 

— Ar fi fost un gest lipsit de respect, zise Gawyn. Și-apoi, 
n-am avut timp să îmi revendic premiul. 

Marlesh râse, ca şi când ar fi fost o glumă, deși Gawyn nu 
intenționase acest lucru. Îi aruncă o privire lui Sleete, care îl 
privea curios. 

Un foșnet de poale anunţă venirea Vashei. Sora Verde 
avea părul lung și negru și ochi uimitor de verzi, care, uneori, 
semănau cu cei ai unei pisici. 

— Aţi terminat cu joaca, Marlesh? întrebă ea cu un ușor 
accent domani. 

Marlesh chicoti. 

— Ar trebui să te bucuri să mă vezi jucându-mă, Vasha. 
Dacă-mi amintesc bine, „joaca” mea ţi-a salvat viața de câteva 
ori pe câmpul de bătălie. 

Ea pufni și își arcui o sprânceană. Gawyn arareori văzuse 
o aes sedai şi pe străjerul ei având o relaţie atât de relaxată 
precum cei doi. 

— Vino, zise ea, întorcându-se pe călcâie și îndreptân- 
du-se spre uşile deschise ale hambarului. Vreau să văd ce îi 
reține atâta vreme înăuntru pe Narenwin şi pe ceilalți. Cred 
că sunt luate unele decizii, aşa-mi miroase mie. 

Marlesh ridică din umeri și îi azvârli cana lui Corbet. 

— Indiferent ce-or fi hotărând, sper să ne punem în miş- 
care. Nu-mi place să zăbovesc în acest oraș cu soldații ăştia 
care se furişează pe la spatele nostru. Dacă atmosfera din 
tabără va deveni și mai tensionată, mai bine dau fuga şi mă 
alătur pribegilor. 

Gawyn încuviință din cap auzind acest comentariu. Tre- 
cuseră săptămâni întregi de când îndrăznise să îi trimită pe 
Tineri în raiduri. Trupele de cercetași ale lui Bryne se apro- 
piau din ce în ce mai mult de oraș, iar din această cauză, rai- 
durile prin ținut se împuţinau. 

Vasha ieși, dar Gawyn o putu auzi spunând: 

— Uneori, te porţi ca un copil. 

Marlesh doar ridică din umeri, făcându-le cu mâna în 
semn de bun rămas lui Gawyn și lui Sleete, înainte să iasă din 
hambar. 

Gawyn clătină din cap, umplând din nou lingura mare din 
lemn și mai luând o gură de apă. 

— Uneori, cei doi mă duc cu gândul la un frate și o soră. 

Sleete zâmbi. 

Gawyn puse lingura la loc, îl salută din cap pe Corbet, apoi 
dădu să plece. Voia să verifice masa de seară a Tinerilor și să 
se asigure că era împărțită în mod corespunzător. Unii dintre 
tineri își făcuseră obiceiul să simuleze lupte și să exerseze în 
loc să mănânce. 

Cu toate acestea, când dădu să plece, Sleete se întinse şi îl 
apucă de braţ. Gawyn îşi întoarse privirea, surprins. 

— Hattori nu are decât un străjer, zise bărbatul, cu vocea 
lui gravă și blândă. 

Gawyn încuviință din cap. 

— Nu este ceva nemaiauzit în cazul unei Verzi. 

— Asta nu se datorează faptului că nu ar fi deschisă la a 
avea mai mulţi, zise Sleete. Cu mulţi ani în urmă, atunci când 
m-a legat pe mine, mi-a spus că își va mai lua unul dacă l-aş 
considera vrednic. Mi-a cerut să caut. Ea nu prea stă să se 
gândească mult la astfel de lucruri. Este prea ocupată cu alte 
treburi. 

„Prea bine”, gândi Gawyn, întrebându-se de ce i se vorbea 
despre asta. 

Sleete se întoarse, întâlnind privirea lui Gawyn. 

— Au trecut zece ani de-atunci, dar am găsit pe cineva 
vrednic. Ea te va lega chiar acum, dacă vei dori. 

Gawyn clipi mirat, uitându-se la Sleete. Bărbatul înalt și 
slab era înfășurat din nou în mantia ce îşi schimba culorile, 
purtând veşminte simple maro şi verzi pe dedesubt. Unii se 
plângeau că, din cauza părului lung şi a perciunilor, Sleete 


arăta mai neîngrijit decât ar trebuit să arate un străjer. Dar 
„neîngrijit” nu era termenul potrivit pentru acest bărbat. As- 
pru, poate, dar natural. Asemenea pietrelor neșlefuite sau 
unui stejar noduros, dar robust. 

— Sunt onorat, Sleete, zise Gawyn. Dar am venit la Turnul 
Alb ca să studiez conform tradiţiilor andorane, nu pentru că 
am vrut să devin străjer. Locul meu este lângă sora mea. 

„lar dacă va fi să mă lege cineva, aceea va fi Egwene.” 

— Ai venit din aceste motive, zise Sleete, dar motivele 
acelea şi-au pierdut însemnătatea. Ai luptat în războiul nos- 
tru, ai ucis străjeri şi ai apărat Turnul. Eşti unul de-al nostru. 
Locul tău este cu noi. 

Gawyn şovăi. 

— Cauţi, zise Sleete, asemenea unui șoim ce priveşte în- 
tr-o parte şi-n cealaltă, încercând să se hotărască dacă să stea 
cocoţat sau să vâneze. În cele din urmă, te vei sătura să tot 
zbori. Alătură-te nouă şi fii unul de-al nostru. Vei descoperi 
că Hattori este o aes sedai bună. Mai înţeleaptă decât majori- 
tatea, mult mai puţin înclinată spre ciorovăieli sau spre pros- 
tie decât multe surori din Turn. 

— Nu pot, Sleete, zise Gawyn, clătinând din cap. Andorul... 

— Turnul Alb nu o consideră pe Hattori ca fiind influentă, 
zise Sleete. Celorlalte arareori le pasă ce face ea. Dacă te va 
avea pe tine, va fi numită să aibă grijă de Andor. Le-ai putea 
avea pe amândouă, Gawyn Trakand. Mai gândeşte-te. 

Gawyn șovăi din nou, apoi încuviinţă din cap. 

— Prea bine. Mă voi gândi. 

Sleete îi dădu drumul la braţ. 

— E mai mult decât aș putea cere. 

Gawyn dădu să plece, apoi se opri în loc, întorcându-și 
privirea spre Sleete în hambarul prăfuit. Apoi, Gawyn îi făcu 
un semn lui Corbet, unul scurt. Însemna „Pleacă şi veghează”. 
Tânărul încuviință entuziasmat - era unul dintre cei mai ti- 
neri dintre ei, căutând mereu să facă ceva pentru a se dovedi 
vrednic. Avea să stea de strajă la ușă și să avertizeze dacă se 
apropia cineva. 

Sleete privi curios când Corbet își reluă poziția, cu mâna 
pe sabie. Apoi, Gawyn păși în față și vorbi mai încet, prea în- 
cet ca să poată auzi Corbet. 

— Ce părere ai despre ce s-a întâmplat în Turn, Sleete? 

Bărbatul cel aspru se încruntă, apoi se retrase şi se reze- 
mă cu spatele de peretele interior al hambarului. Aruncând o 
privire ca într-o doară când făcu această mișcare, Sleete arun- 
că o privire pe fereastră ca să se asigure că nimeni nu trăgea 
cu urechea de partea cealaltă. 

— E de rău, zise Sleete în şoaptă, în cele din urmă. Străje- 
rul n-ar trebui să lupte împotriva străjerului. Aes sedai n-ar 
trebui să lupte împotriva aes sedai. N-ar trebui să se întâm- 
ple niciodată asta. Nu acum. Niciodată. 

— Dar s-a întâmplat, zise Gawyn. 

Sleete încuviință din cap. 

— Şi-acum, avem două grupuri diferite de aes sedai, con- 
tinuă Gawyn, cu două oști diferite, una asediind-o pe cealaltă. 

— Tu ţine-ți capul plecat, zise Sleete. Există surori iuți la 
mânie în Turn, dar și surori înțelepte. Vor face ceea ce trebuie. 

— Şi anume? 

— Vor pune capăt, răspunse Sleete. Prin crime, dacă va fi 
nevoie, prin alte căi, dacă se va putea. Nimic nu merită aceas- 
tă scindare. Nimic. 

Gawyn încuviinţă din cap. 

Sleete clătină nemulțumit din cap. 

— Lui aes sedai a mea nu i-a plăcut cum decurg lucrurile 
în Turn. A vrut să plece. Este înțeleaptă... Înţeleaptă şi viclea- 
nă. Dar nu este influentă, prin urmare celelalte nu o ascultă. 
Aes sedai. Uneori, toate par să fie interesate doar de cine de- 
ține puterea. 

Gawyn se aplecă mai în față. Arareori auzeai vorbindu-se 
despre ierarhia și influenţa surorilor aes sedai. Ele nu deţi- 
neau ranguri precum cele militare, însă ştiau, din instinct, ca- 
re dintre ele se afla la conducere. Cum funcționa treaba asta? 
Sleete părea să ştie câte ceva despre asta, dar nu dădu mai 
multe detalii, prin urmare, trebuia să rămână un mister deo- 
camdată. 

— Hattori a plecat, continuă încet Sleete. A plecat în aceas- 
tă misiune spre al'Thor, fără să cunoască profunzimea situa- 
iei. Pur şi simplu nu mai voia să rămână în Turn. Înţeleaptă 
femeie. El oftă, se îndreptă de spate și îşi puse o mână pe 
umărul lui Gawyn. Hammar a fost un om de ispravă. 

— Aşa e, zise Gawyn, simțind cum i se pune un nod în 
stomac. 


— Dar te-ar fi ucis, zise Sleete. Te-ar fi ucis rapid şi fără să 
facă mizerie. El a fost cel care a atacat, nu tu. A înțeles de ce ai 
făcut ceea ce ai făcut. Nimeni n-a luat o hotărâre bună în ziua 
aceea. Nu s-a putut lua nicio hotărâre bună. 

— Eu..., Gawyn încuviinţă din cap. Îți mulțumesc. 

Sleete își luă mâna și se îndreptă spre intrare. Cu toate 
acestea, aruncă o privire peste umăr. 

— Unii spun că Hattori ar fi trebuit să se întoarcă după 
mine, zise el. Tinerii ăștia ai tăi cred că ea m-a abandonat la 
Fântânile din Dumai. N-a făcut-o. Ştia că trăiesc. Ştia că sufe- 
ream. Dar a avut încredere în mine că îmi voi face datoria în 
vreme ce și-o făcea și ea pe-a ei. Trebuia să le ducă veşti Ver- 
zilor despre cele întâmplate la Fântânile din Dumai, despre 
ce consecinţe au atras adevăratele porunci ale Supremei În- 
scăunate Amyrlin în privinţa lui al'Thor. Eu trebuia să supra- 
viețuiesc. Ne-am făcut datoria. Dar, odată mesajul transmis, 
dacă nu ar fi simţit venirea mea, ea ar fi venit după mine. 
Orice s-ar fi întâmplat. Amândoi ştim asta. 

Zicând acestea, plecă. Gawyn rămase cugetând la aceste 
cuvinte ciudate de rămas-bun. Sleete era adeseori ciudat când 
vorbeai cu el. Oricât de fluide îi erau mișcările atunci când 
mânuia sabia, nu îi stătea în obicei să ușureze o conversaţie. 

Gawyn clătină din cap, ieşi din hambar și îi făcu semn cu 
mâna lui Corbet, eliberându-l de sarcina de a veghea. Nu exis- 
ta nicio posibilitate ca Gawyn să fie de acord să devină stră- 
jerul lui Hattori. Oferta fusese tentantă pentru o fracțiune de 
secundă, însă doar ca un mod de a scăpa de propriile pro- 
bleme. Știa că nu avea să fie fericit ca străjer al ei sau ca stră- 
jer al oricărei alteia în afară de al lui Egwene. 

El îi făgăduise orice lui Egwene. Orice, atâta vreme cât 
Andorul și Elayne nu aveau de suferit. Lumină, îi făgăduise că 
nu îl va ucide pe al'Thor. Cel puţin, nu până când Gawyn putea 
aduce dovezi clare că Dragonul o omorâse pe mama lui. De ce 
nu vedea Egwene că bărbatul împreună cu care copilărise se 
transformase într-un monstru, că Puterea Supremă îi sucise 
minţile? Al'Thor trebuia eliminat. Pentru binele tuturor. 

Gawyn îşi strângea şi îşi desfăcea pumnii, plimbându-se 
prin centrul satului și dorindu-și să poată prelungi pacea și 
opri luptele pentru tot restul vieţii lui. În aer se simţea un 
miros înțepător de vaci şi de bălegar din hambare; se va bu- 

cura atunci când va întoarce într-un oraș. O fi fiind Dorian un 
loc potrivit pentru ascunzătoare, datorită mărimii lui și fap- 
tului că era izolat, dar Gawyn își dorea din toată inima ca 
Elaida să fi ales un loc mai puţin urât mirositor care să îi găz- 
duiască pe Tineri. Probabil că mirosul de vite avea să i se îm- 
bibe în veşminte și avea să îl însoţească toată viaţa - asta da- 
că nu cumva oastea rebelelor avea să îi descopere şi să îi uci- 
dă pe toți în următoarele săptămâni. 

Gawyn clătină din cap când se apropie de casa primarului. 
Clădirea cu două caturi avea un acoperiş ascuţit și era am- 
plasată chiar în centrul satului. Cea mai mare parte a Tineri- 
lor îşi avea tabăra pe câmpul mic din spatele clădirii. Odini- 
oară, pe acel petic de pământ creșteau mure, însă vara toridă 
şi gerul iernii ofiliseră tufișurile. Una dintre multele victime 
care aveau să ducă la o iarnă încă și mai aspră în anul acela. 

Câmpul nu era cel mai potrivit loc pentru a ridica tabăra - 
oamenii se plângeau întruna că trebuiau să își scoată spinii 
de mur din piele -, dar era aproape de centrul satului și oare- 
cum izolat în același timp. Câţiva spini meritau acest confort. 

Ca să ajungă pe câmp, Gawyn trebuia să traverseze piața 
nepavată a satului și să treacă pe lângă canalul care curgea 
prin fața casei primarului. Salută din cap un grup de femei 
care spălau rufele acolo. Surorile aes sedai le recrutaseră ca 
să le spele rufele surorilor şi ofițerilor lui Gawyn. Simbria era 
mică pentru atât de multă muncă, iar Gawyn le oferea femei- 
lor puținii bănuți în plus pe care îi avea în buzunar, un gest 
care îi aduse râsete din partea lui Narenwin Sedai și mulţu- 
miri din partea sătencelor. Mama lui Gawyn îl învățase că 
lucrătorii erau coloana vertebrală a regatului; dacă îi frân- 
geai, descopereai în curând că nu te mai puteai mișca. Poate 
că locuitorii acestui târg nu erau supușii surorii lui, dar el nu 
avea de gând să le îngăduie oștenilor lui să profite de pe ur- 
ma lor. 

Trecu de casa primarului, observând obloanele trase la 
ferestre. Marlesh lenevea afară, iar miniona lui aes sedai stă- 
tea cu mâinile proptite în șolduri și se încrunta la uşă. Se pă- 
rea că îi fusese refuzată intrarea. De ce? Vasha nu deţinea 
cine știe ce rang printre aes sedai, dar nu era la fel de inferi- 
oară ca Hattori. Dacă Vashei îi fusese refuzată intrarea... ei 


bine, poate că erau schimbate cuvinte importante în interio- 
rul clădirii. Acest lucru îi stârni curiozitatea lui Gawyn. 

Oamenii lui ar fi ignorat acest lucru - Rajar i-ar fi spus că 
cel mai bine era ca treburile surorilor aes sedai să rămână ale 
lor, fără să audă şi alte urechi care să încurce lucrurile. Acesta 
era unul dintre motivele pentru care Gawyn nu ar fi fost un 
străjer bun. Nu avea încredere în aes sedai. Mama lui avusese 
şi uite ce păţise! Și cum le trata Turnul Alb pe Elayne și pe 
Egwene... ei bine, el le sprijinea pe aes sedai, dar cu siguranță 
nu avea încredere în ele. 

Ocoli clădirea, inspectându-i minuţios pe străjeri. Majori- 
tatea surorilor aes sedai din sat nu aveau străjeri - fie erau 
Roșii, fie îi lăsaseră în urmă pe străjerii lor. Câteva erau în- 
deajuns de vârstnice ca să își fi pierdut străjerii din cauza 
vârstei și nu îşi mai aleseseră alții. Două femei nenorocoase 
își pierduseră străjerii la Fântânile din Dumai. Gawyn și cei- 
lalți se străduiau să se prefacă a nu observa ochii roşii sau 
câte un bocet ce răzbătea din odăile lor. 

Fireşte, surorile aes sedai susțineau că nu aveau nevoie 
de protecţia gărzilor Tinerilor. Probabil că aveau dreptate, 
însă Gawyn văzuse aes sedai moarte la Fântânile din Dumai; 
nu erau invincibile. 

Când ajunse la ușa din spate, Hal Moir îl salută şi îl lăsă să 
intre pentru a-și continua inspecția. Gawyn urcă cu pași ho- 
tărâți niște scări drepte şi scurte şi pătrunse pe coridorul de 
la etaj. Acolo, îl eliberă de sarcina lui pe Berden, un Tânăr 
tairen oacheş care stătea de strajă. Berden era ofițer, iar 
Gawyn îi spuse să meargă să supravegheze distribuirea hra- 
nei în tabără. Bărbatul încuviință din cap, apoi plecă. 

Gawyn șovăi în fața ușii lui Narenwin Sedai. Dacă el ar fi 
vrut să afle ce discutau surorile aes sedai, cea mai potrivită 
cale ar fi fost să tragă cu urechea. Berden fusese singurul 
străjer de la catul al doilea. Nu erau străjeri care să îl împie- 
dice să asculte. Însă gândul de a trage cu urechea îi lăsa un 
gust amar lui Gawyn. N-ar trebui să fie nevoit să tragă cu ure- 
chea. Era comandantul Tinerilor, iar surorile aes sedai profi- 
tau de oamenii lui. Îi datorau informaţii. Prin urmare, în loc 
să încerce să asculte, bătu hotărât în ușă. 

Bătaia în ușă fu întâmpinată de tăcere. Apoi, uşa se între- 
deschise, lăsând la vedere o fâşie din faţa încruntată a 

Covarlei. Roşia cu părul deschis la culoare se ocupase de su- 
rorile din târg înainte să fie înlocuită, însă era în continuare 
una dintre cele mai importante femei din Dorian. 

— Am poruncit să nu fim întrerupte, se răsti ea prin cră- 
pătura ușii. Soldaţii tăi au primit poruncă să nu lase pe ni- 
meni înăuntru, nici măcar pe alte surori. 

— Aceste reguli nu se aplică și în cazul meu, zise Gawyn, 
privind-o în ochi. Oamenii mei se află în pericol în târgul 
acesta. Dacă nu vreţi să mă includeți în planurile voastre, 
atunci cer să fiu lăsat să ascult măcar. 

Pe chipul impasibil al Covarlei părea că se citeşte enervarea. 

— Obrăznicia ta pare să crească pe zi ce trece, copile, zise 
ea. Poate ar trebui să fii înlăturat și găsit un înlocuitor mai 
potrivit care să conducă acel grup. 

Gawyn îşi încleştă fălcile. 

— Crezi că nu te vor da la o parte dacă le-ar cere o soră 
asta? întrebă Covarla, schițând un zâmbet. Or fi alcătuind o 
oaste jalnică, dar știu unde le este locul. Păcat că nu se poate 
spune același lucru despre comandantul lor. Întoarce-te la 
oamenii tăi, Gawyn Trakand. 

Zicând acestea, îi închise ușa în nas. 

Lui Gawyn îi veni să intre cu forța în încăpere, dar acest 
gest i-ar fi adus satisfacție doar pentru o fracțiune de secun- 
dă, căci atâta le-ar fi luat surorilor aes sedai să-l lege fedeleş 
cu ajutorul Puterii. Ce ar fi însemnat acest lucru pentru mo- 
ralul Tinerilor? Să îl vadă pe comandantul lor, neînfricatul 
Gawyn Trakand, izgonit din casă cu un căluș de Aer în gură? 
El ignoră sentimentul de frustrare și cobori scările. Se duse în 
bucătărie și se rezemă de peretele din fund, zgâindu-se la 
treptele ce duceau la cel de-al doilea cat. Acum, că îi spusese 
lui Berden să îşi părăsească postul, el simţea că trebuia să 
stea de strajă sau să trimită un alergător să aducă un alt băr- 
bat. Mai întâi, voia să cugete câteva minute; dacă întrunirea 
surorilor avea să mai dureze mult, el avea să numească un 
înlocuitor. 

Aes sedai. Bărbaţii care aveau minte se țineau departe de 
ele atunci când era posibil şi se grăbeau să le dea ascultare 
atunci când era imposibil să se țină departe. Lui Gawyn îi era 
greu să facă şi una, şi cealaltă; descendența lui îl împiedica să 
se țină departe, mândria lui îl împiedica să le dea ascultare. O 


sprijinise pe Elaida în timpul rebeliunii, nu pentru că o plă- 
cea - ea fusese întotdeauna rece în anii în care slujise ca sfă- 
tuitoare a mamei lui. Nu, el o sprijinise pentru că îi displăcuse 
felul în care se purtase Siuan cu sora lui şi cu Egwene. 

Dar Elaida le-ar fi tratat mai bine pe aceste fete? Ar fi fă- 
cut-o oricare dintre ele? Gawyn luase hotărârea fără să cuge- 
te; nu fusese un act de loialitate pe care oamenii lui şi-l asu- 
maseră cu mintea limpede. 

Atunci, el cui îi era loial? 

Câteva minute mai târziu, zgomotul de pași pe scări şi vo- 
cile șoptite ce răzbăteau de pe coridorul de la etaj anunţară 
că surorile aes sedai terminaseră conferinţa lor tainică. Covarla, 
în veşminte roşu cu galben, cobora scările, zicându-le ceva 
surorilor care o urmau. 

—.„.nu-mi vine să cred că rebelele şi-au numit propria 
Amyrlin. 

Narenwin, subțirică şi cu fața pătrățoasă, o urma îndea- 
proape, încuviințând din cap. Apoi, în mod surprinzător, 
Katerine Alruddin își făcu apariţia pe scări în urma lor. 
Gawyn rămase drept, uluit. Katerine plecase din tabără cu 
câteva săptămâni în urmă, la o zi după venirea lui Narenwin. 
Roşia cu părul ca pana corbului nu făcuse parte din grupul 
inițial care primise poruncă să vină în Dorian și folosise acest 
lucru drept pretext să se întoarcă în Turnul Alb. 

Când se întorsese în Dorian? Cum se întorsese? Oamenii 
lui i-ar fi raportat dacă ar fi văzut-o. El se îndoia că santinele- 
le ar fi omis venirea ei. 

Ea îi aruncă o privire lui Gawyn atunci când cele trei su- 
rori trecură prin bucătărie, zâmbind cu subînţeles. Observase 
privirea lui şocată. 

— Da, zise Katerine, întorcându-se spre Covarla. Imagi- 
nează-ți, o Amyrlin care nu are un tron pe care să șadă! Sunt 
nişte copile neghioabe care se joacă cu păpușile îmbrăcate ca 
superioarele lor. Fireşte că ar alege o sălbăticiune care să își 
asume această îndatorire, şi o aleasă pe deasupra. Au știut 
cât de caraghioasă a fost această decizie. 

— Bine măcar că a fost luată prizonieră, sublinie Narenwin, 
oprindu-se lângă ușă când Covarla trecu mai departe. 

Katerine râse zgomotos. 

— Prizonieră şi făcută să urle de durere jumătate din zi. 
Nu mi-aş dori să fiu în pielea fetei al'Vere în acest moment. 
Fireşte, asta merită pentru că le-a îngăduit să îi pună pe 
umeri șalul de Amyrlin. 

„Poftim?” exclamă în gând Gawyn, şocat. 

Cele trei ieşiră din bucătărie, vocile lor estompându-se. 
Gawyn abia dacă observă. El se dădu în spate împleticin- 
du-se, rezemându-se de perete ca să se sprijine. Nu era posi- 
bil! Părea că... Egwene... Trebuie să fi auzit greşit! 

Dar surorile aes sedai nu puteau minți. El auzise zvonuri 
cum că rebelele aveau un Divan și o Amyrlin a lor... dar Egwene? 
Era absurd! Ea era doar aleasă! 

Dar cine altcineva ar fi fost un țap ispăşitor mai potrivit 
pentru o posibilă cădere? Poate că niciuna dintre surori nu 
fusese dispusă să-şi riște pielea acceptând acest titlu. O fe- 
meie mai tânără, cum era Egwene, ar fi fost pionul perfect. 

Venindu-și în fire, Gawyn ieşi în grabă din bucătărie, lu- 
ând-o pe urmele surorilor aes sedai. El ieşi în după-amiaza 
târzie şi o zări pe Vasha ţintuită locului, cu gura căscată, în 
vreme ce se holba la Katerine. Se părea că Gawyn nu era sin- 
gurul șocat de reîntoarcerea neaşteptată a surorii Roşii. 

Gawyn îl prinse de braț pe Tando, unul dintre Tineri, care 
stătea de strajă la ușa de la intrare a casei. 

— Ai văzut-o intrând în clădire? 

Tânărul andoran dădu negativ din cap. 

— Nu, Seniore. Unul dintre oamenii dinăuntru a raportat 
că a văzut-o întâlnindu-se cu celelalte aes sedai... se pare că a 
coborât pe neaşteptate din pod. Dar niciunul dintre străjeri 
nu ştie cum a intrat! 

Gawyn îl lăsă pe soldat şi fugi după Katerine. Le ajunse 
din urmă pe cele trei femei în mijlocul pieţei târgului, acope- 
rită de praf. Toate trei își întoarseră chipurile fără vârstă spre 
el, afişând aceeaşi expresie încruntată. Ochii Covarlei erau 
deosebit de aspri, însă lui Gawyn nu îi păsa dacă aveau să îi ia 
pe Tineri sau dacă aveau să îl lege fedeleş în aer. Umilirea nu 
avea importanţă. Un singur lucru conta. 

— Este adevărat? întrebă el pe un ton poruncitor. Apoi, 
făcându-se mic, se forță să vorbească cu respect. Rogu-te, 
Katerine Sedai. Este adevărat ce te-am auzit spunând despre 
rebele și Suprema lor înscăunată Amyrlin? 


Ea se uită la el, măsurându-l cu privirea. 

— Bănuiesc că ar fi bine să dai vestea asta mai departe 
soldaţilor tăi. Da, Suprema Înscăunată Amyrlin rebelă a fost 
capturată. 

— Şi cum o cheamă? întrebă Gawyn. 

— Egwene al'Vere, răspunse Katerine. Măcar de data asta, 
să lăsăm zvonurile să răspândească adevărul. Dădu scurt din 
cap spre el, în semn de dispreţ, apoi porni din loc împreună 
cu celelalte două. Folosește-te bine de ce te-am învăţat. Amyrlin 
insistă ca raidurile să se intensifice, iar împletiturile acestea 
ar trebui să îţi ofere o mobilitate fără precedent. Dar să nu te 
mire dacă rebelele îți vor anticipa mișcările. Ştiu că o avem 
pe așa-zisa lor Amyrlin și probabil bănuiesc că avem și aceste 
noi împletituri. Nu va trece multă vreme până când topi- 
rea-n-văzduh va fi cunoscută de toate. Foloseşte-te de avan- 
tajul care ţi se oferă, înainte ca acesta să dispară. 

Gawyn abia dacă o asculta. O parte din mintea lui era şo- 
cată. Topire-n-văzduh? Un subiect de legendă. Așa îşi menți- 
nea aprovizionată oastea Gareth Bryne? 

Cu toate acestea, cea mai mare parte a creierului lui 
Gawyn era încă amorțită. Siuan Sanche fusese ferecată şi aş- 
teptase să fie executată, iar ea fusese o simplă Amyrlin de- 
tronată. Ce i-ar face unei false Amyrlin, conducătoarea unui 
grup de rebele? 

„Făcută să urle de durere jumătate din zi...” 

Egwene era torturată. Avea să fie ferecată! Probabil că era 
deja. După aceea, urma să fie executată. Gawyn le privea pe 
cele trei aes sedai cum se îndepărtau. Apoi, el se întoarse în- 
cet, ciudat de calm, și îşi puse mâna pe mânerul sabiei. 

Egwene avea probleme. El clipi în mod voit, stând în mij- 
locul pieţei. Vitele mugeau în depărtare, iar apa bolborosea în 
canalul de lângă el. 

Egwene avea să fie executată. 

„Cui îi eşti loial, Gawyn Trakand?” 

Străbătu satul, mergând cu pași ciudat de siguri. Tinerii ar 
fi nedemni de încredere într-o acțiune împotriva Turnului 
Alb. Nu i-ar putea folosi să pună la cale o misiune de salvare. 
Era puţin probabil ca el însuşi să reuşească de unul singur. Îi 
mai rămânea o singură variantă. 

După zece minute, ajunse în cortul său, unde îşi împache- 
tă cu grijă desagii. Va trebui să renunţe la majoritatea lucru- 
rilor sale. Mai departe, existau avanposturi ale iscoadelor, iar 
el le vizitase înainte în timpul inspecției-surpriză. Ar fi o scu- 
ză bună pentru ca el să plece din tabără. 

Nu putea trezi bănuieli. Covarla avea dreptate. Tinerii îl 
urmau, îl respectau, dar nu erau ai lui - aparțineau Turnului 
Alb și aveau să se întoarcă împotriva sa la fel de repede cum 
se întorsese şi el împotriva lui Hammar dacă asta ar fi fost 
voia Supremei Înscăunate Amyrlin. Dacă vreunul dintre ei 
şi-ar fi dat seama ce punea la cale, n-ar fi reușit să se înde- 
părteze nici măcar o sută de metri. 

Îşi strânse şi legă desagii. Va trebui să se mulțumească cu 
atât. leși din cort, azvârlindu-și desagii pe umăr, apoi se în- 
dreptă spre locul unde erau priponiţi caii. În timp ce mergea, 
îi făcu semn lui Rajar, care îi arăta unui grup de soldaţi niște 
tehnici avansate de mânuire a sabiei. Rajar lăsă pe altcineva 
în locul lui, apoi veni în grabă la Gawyn, încruntându-se când 
văzu desagii. 

— Mă duc să inspectez cel de-al patrulea avanpost, zise 
Gawyn. 

Rajar privi cerul; începea deja să se întunece. 

— Atât de târziu? 

— Ultima oară, l-am inspectat dimineaţa, zise Gawyn. Era 
ciudat că inima nu îi bubuia în piept, că era calm şi calculat. 
Înainte de asta, am făcut-o după-amiaza. Dar cel mai pericu- 
los moment în care poți fi luat prin surprindere este seara, 
când încă mai e suficientă lumină pentru un atac, dar sufici- 
ent de târziu pentru ca oamenii să fie obosiţi și cu burțile pli- 
ne după cină. 

Rajar încuviință din cap, alăturându-i-se lui Gawyn în timp 
ce acesta mergea. 

— Numai Lumina ştie că avem nevoie acum de ei ca is- 
coade vigilente, fu el de acord. 

Iscoadele lui Bryne cercetau satele aflate la nici o jumăta- 
te de zi călare de Dorian. 

— Îţi voi face rost de o escortă. 

— Nu e nevoie, zise Gawyn. Ultima oară, cei din al patru- 
lea avanpost m-au văzut venind de la mai bine de o jumătate 


de milă depărtare. O trupă ridică prea mult praf. Vreau să văd 
dacă au ochi ageri când este doar un singur călăreţi. 

Rajar se încruntă din nou. 

— Nu voi păți nimic, zise Gawyn, străduindu-se să zâm- 
bească. Rajar, ştii bine asta. Ce e? Ți-e teamă că mă vor înhăța 
bandiții? 

Rajar se relaxă și chicoti. 

— Pe tine? Mai degrabă l-ar prinde pe Sleete. Prea bine, 
atunci. Dar ai grijă să-mi trimiți un mesager atunci când te 
vei întoarce în tabără. Voi sta treaz aproape toată noaptea 
dacă nu te vei întoarce. 

„Atunci, îmi pare rău că te voi priva de somn, prietene” îşi 
zise Gawyn, încuviințând din cap. Rajar se întoarse în fugă ca 
să îi ia prin surprindere pe cei care exersau cu săbiile și, în 
curând, Gawyn se trezi în afara taberei, dezlegându-i picioa- 
rele calului său Challenge, în vreme ce un băiat din sat - care 
muncea ca ajutor de grăjdar - îi aduse șaua. 

— Ai înfăţişarea unui om care s-a răzgândit, zise pe neaș- 
teptate o voce şoptită. 

Gawyn se roti pe călcâie, ducându-și mâna la sabie. Una 
dintre umbrele din apropiere se mișca. Privind mai atent, 
reuși să discearnă silueta unui bărbat învăluit în umbră, cu 
nasul strâmb. Blestemate fie mantiile acelea ale străjerilor! 

Gawyn încercă să se prefacă a fi relaxat, aşa cum o făcuse 
şi cu Rajar. 

— Mă bucur că am ceva de făcut, presupun, zise el, în- 
torcându-se cu spatele la Sleete atunci când se apropie aju- 
torul de grăjdar. 

Gawyn îi azvârli o monedă din cupru și luă şaua, conce- 
diindu-l pe băiat. 

Sleete continua să privească din umbra unui pin uriaş în 
vreme ce Gawyn punea şaua pe spinarea calului. Străjerul 
ştia. Prefăcătoria lui Gawyn păcălise pe toată lumea, dar el 
simţea că nu avea să dea roade în cazul bărbatului. Lumină! 
Avea să fie nevoit să omoare un alt bărbat pe care îl respecta? 
„Arză-te-ar focu', Elaida! Arză-v-ar focu', Siuan Sanche, şi tot 
Turnul vostru! Încetaţi să vă mai folosiți de oameni. Încetaţi 
să vă mai folosiţi de mine!” 

— Când să le spun oamenilor tăi că nu te vei mai întoar- 
ce? întrebă Sleete. 

Gawyn strânse curelele șeii şi așteptă ca Challenge să ex- 
pire. Se uită la cal, încruntându-se. 

— N-ai de gând să mă opreşti? 

Sleete chicoti. 

— M-am luptat cu tine de trei ori azi și n-am câștigat nici 
măcar o singură înfruntare, deşi am avut un om de ispravă 
care să-mi dea o mână de ajutor. Ai înfățișarea unui om pre- 
gătit să ucidă la nevoie, iar mie nu mi-e atât de sete de moar- 
te cum ar crede unii. 

— Te-ai lupta cu mine, zise Gawyn, legând curelele şeii şi 
ridicând desagii ca să îi prindă la locurile lor, legându-i. 
Challenge fornăi. Calului nu îi plăcuse niciodată să care greu- 
tăți în plus. Ţi-ai da viața dacă ai crede că este nevoie. Dacă ai 
ataca, chiar dacă te-aş ucide, asta ar isca zarvă. N-aş putea 
niciodată explica motivul pentru care am ucis un străjer. M-ai 
putea opri. 

— Adevărat, zise Sleete. 

— Atunci, de ce mă lași să plec? întrebă Gawyn, întorcând 
juganul şi luând în mână frâiele. 

Întâlni acei ochi învăluiţi în umbră şi i se păru că surprin- 
de cea mai slabă urmă de zâmbet pe buzele bărbatului. 

— Poate că îmi place pur şi simplu să văd că oamenilor le 
pasă, răspunse Sleete. Poate că nădăjduiesc că vei găsi o cale 
prin care să pui capăt la tot. Poate că mi-e lene și mă doare 
sufletul rănit de la atât de multe înfrângeri. Îţi doresc să gă- 
sești ceea ce cauţi, tinere Trakand. 

Și, cu un foșnet al mantiei, Sleete se retrase, făcându-se 
nevăzut în întunericul nopții. 

Gawyn se aruncă în şa. Exista un singur loc care îi venea 
în minte unde se putea duce să ceară ajutor pentru a o salva 


pe Egwene. 
Dând pinteni calului, el lăsă satul Dorian în urmă. 


CAPITOLUL 14 
/| 


A 


O cutie se deschide 


— Aşadar, ea este una dintre sufletele vândute Umbrei, zi- 
se Sorilea. 

Înțeleapta cu părul alb se roti în jurul prizonierei, pri- 
vind-o îngândurată pe Semirhage. Bineînțeles, Cadsuane nu 
se aştepta la teamă din partea uneia ca Sorilea. Femeia aiel 
era o ființă aspră, asemenea unei statui care fusese înăsprită 
de furtuni repetate, dar care rezistase cu stoicism în bătaia 
vânturilor. Această înțeleaptă era un exemplar aparte al for- 
ței în rândul aielilor. Sosise doar de curând la conac, venind 
împreună cu cei care îi aduseseră un raport din Bandar Eban 
lui al'Thor. 

Cadsuane anticipase că va descoperi multe lucruri în rân- 
dul aielilor care îl urmau pe Rand al'Thor: războinici de temut, 
obiceiuri ciudate, onoare și loialitate, lipsă de experiență în 
ceea ce privea subtilitatea și politica. Avusese dreptate. Cu 
toate acestea, un lucru pe care cu siguranță nu se așteptase să 
îl descopere era o rivală. Cu siguranță, nu o înţeleaptă care 
abia putea conduce Puterea. Cu toate acestea, în mod ciudat, 
astfel o privea ea pe femeia aiel cu fața înăsprită de vreme. 

Nu că ar fi avut încredere în Sorilea. Înţeleapta avea pro- 
priile scopuri şi era posibil ca acestea să nu coincidă în tota- 
litate cu cele ale Cadsuanei. Totuși, ea o considera capabilă pe 

Sorilea, iar în ultima vreme, existau puţini oameni în lume 
care meritau acest cuvânt. 

Semirhage tresări brusc, iar Sorilea îşi înclină capul într-o 
parte. Rătăcita nu mai plutea de astă dată; stătea dreaptă, pur- 
tând acea rochie maro din țesătură aspră, iar părul negru și 
scurt îi era încâlcit, nefiindu-i pieptănat. Avea în continuare 
acel aer de superioritate şi de stăpânire de sine. Tot aşa cum 
ar fi avut şi Cadsuane dacă s-ar fi aflat într-o situație asemă- 
nătoare. 

— Ce sunt împletiturile astea? întrebă Sorilea, gesticulând. 

Împletiturile despre care vorbeau erau motivul pentru ca- 
re Semirhage tresărea uneori. 

— Un truc dintr-ale mele, zise Cadsuane, desfăcând îm- 
pletiturile şi refăcându-le pentru a arăta cum erau făcute. Su- 
biectul aude un ţiuit în urechi la interval de câteva minute și 
vede o străfulgerare în fața ochilor, ceea ce îl împiedică să 
adoarmă. 

— Nădăjduieşti ca ea să ajungă atât de istovită încât să vor- 
bească, zise Sorilea, privind-o din nou cu atenţie pe rătăcită. 

Lui Semirhage i se pusese un scut care o împiedica să au- 
dă ce vorbeau, fireşte. În ciuda celor două zile în care fusese 
privată de somn, femeia avea o expresie senină și își ţinea 
ochii deschişi, deși vederea îi era blocată de acele lumini stră- 
lucitoare. Cel mai probabil, stăpânea un truc mintal care o 
ajuta să alunge oboseala. 

— Mă îndoiesc că împletiturile o vor face să cedeze, re- 
cunoscu Cadsuane. Ptiu! Abia dacă o fac să tresară. 

Ea, Sorilea şi Bair - o înțeleaptă vârstnică fără nicio abili- 
tate de a conduce - erau singurele din încăpere. Surorile aes 
sedai care țineau scutul pe Semirhage se aflau afară, la locu- 
rile lor. 

Sorilea încuviință din cap. 

— Un suflet vândut Umbrei nu se lasă manipulat cu atâta 
ușurință. Totuși, faci bine că încerci, având în vedere... limită- 
rile impuse. 

— Am putea vorbi cu Car'a'carn, zise Bair. Să îl convin- 
gem s-o lase pe mâinile noastre măcar o dată. Câteva zile de... 
interogatoriu subtil specific aiel, iar ea va vorbi ori de câte ori 
vei pofti. 


Cadsuane zâmbi fără rezervă. Ca şi când ar fi îngăduit alt- 
cuiva să conducă acest interogatoriu! Secretele pe care le 
cunoştea această femeie erau prea prețioase pentru a risca, 
chiar și în mâinile aliaţilor. 

— Ei bine, n-ai decât să întrebi, zise ea, dar mă îndoiesc că 
al'Thor va asculta. Ştii cum poate fi băiatul ăsta prostuţ atunci 
când vine vorba despre a răni femeile. 

Bair oftă. Era ciudat să te gândeşti la această domniţă cu 
aspect de bunicuţă implicându-se într-un „interogatoriu sub- 
til al aielilor”. 

— Prea bine, zise ea. Presupun că ai dreptate. Rand al'Thor 
este de două ori mai încăpățânat decât oricare dintre căpete- 
niile de clan pe care le cunosc eu. Şi de două ori mai arogant. 
Să presupui că femeile nu pot suporta durerea la fel de bine 
ca bărbații! 

Cadsuane pufni la auzul acestor cuvinte. 

— Să fiu sinceră, mă gândeam ca pe aceasta să o atârn și 
să o biciuiesc şi să dau uitării interdicțiile lui al'Thor! Dar nu 
cred că va funcționa. Ptiu! Va trebui să găsim altceva în afară 
de durere ca să o facem să cedeze. 

Sorilea o privea în continuare pe Semirhage. 

— Voi vorbi eu cu ea. 

Cadsuane făcu o mișcare, eliberând împletiturile care o 
împiedicau pe Semirhage să audă, să vadă și să vorbească. 
Femeia clipi - o singură dată - ca să-și limpezească vederea, 
apoi se întoarse spre Sorilea şi Bair. 

— Ah, zise ea. Aieli. Cândva, aţi fost slujitori atât de buni. 
Spune-ţi-mi, cât de tare vă doare, știind că v-aţi încălcat legă- 
mintele? Strămoșii voştri ar cere pedeapsa dacă ar şti cât de 
mulți oameni au murit din mâinile urmașilor lor. 

Sorilea nu reacţiona în niciun fel. Cadsuane știa câte ceva 
din ceea ce dezvăluise al'Thor despre aieli, lucruri care fuse- 
seră spuse la a doua sau a treia mână. Al'Thor susţinea că, 
odinioară, aielii urmaseră Calea Frunzei, că juraseră să nu 
facă rău, înainte să îşi încalce legămintele. Cadsuane fusese 
interesată să afle despre aceste zvonuri şi era încă şi mai in- 
teresată să o audă pe Semirhage confirmându-le. 

— Pare a fi mult mai umană decât am anticipat eu, îi spu- 
se Sorilea lui Bair. Expresiile ei, tonul vocii, accentul, deşi ciu- 
dat, sunt uşor de înțeles. Nu m-am așteptat la asta. 

Auzind acest comentariu, Semirhage miji ochii o clipă. 
Ciudat. Era cea mai puternică reacție pe care o provocase, 
practic, pedeapsa. Străfulgerările de lumină şi țiuitul provo- 
cau doar tresăriri uşoare şi involuntare. Însă comentariul 
Sorileei părea să o afecteze pe Semirhage la nivel emoțional. 
Oare înţeleptele vor reuși cu atâta ușurință când Cadsuane 
eşuase? 

— Cred că trebuie să ținem minte acest lucru, zise Bair. O 
femeie e doar o femeie, indiferent cât este de bătrână, indife- 
rent ce secrete îşi aminteşte. Carnea poate fi tăiată, sângele 
poate fi vărsat, oasele pot fi rupte. 

— Adevărul fie spus, aproape că sunt dezamăgită, Cadsuane 
Melaidhrin, zise Sorilea, clătinând din capul acoperit cu păr 
alb. Acest monstru are colți foarte mici. 

Semirhage nu mai reacţionă. Îşi regăsise stăpânirea de si- 
ne, fața îi era senină, iar privirea, poruncitoare. 

— Am auzit câte ceva despre voi, aielii cei noi şi fără le- 
gământ, şi despre interpretarea voastră referitoare la onoare. 
Tare mi-ar plăcea să investighez de cât de multă durere și 
suferință va fi nevoie, înainte ca membrii clanurilor voastre 
să se facă de ruşine. Spune-mi, până unde ar trebui să întind 
coarda, înainte ca unul dintre voi să ucidă un fierar și să se 
înfrupte din carnea lui? 

Ştia mai mult de „câte ceva” dacă înțelegea natura aproa- 
pe sacră a fierarilor în rândul aielilor. Sorilea înțepeni auzind 
acest comentariu, însă îl trecu cu vederea. Ea împleti din nou 
scutul împotriva ascultării, apoi se opri şi așeză și sferele de 
lumină în fața ochilor lui Semirhage. Într-adevăr, era slabă în 
Putere, dar învăţa foarte repede. 

— Este înţelept să o ţineţi așa? întrebă Sorilea, tonul ei in- 
sinuând că pentru oricine altcineva ar fi fost o poruncă. 

În cazul Cadsuanei, ea își îmblânzise cuvintele, lucru care 
aproape că aduse un zâmbet pe buzele Cadsuanei. Sorilea și 
ea se asemuiau cu doi şoimi bătrâni, obişnuiţi să stea cocoțați 
şi să domnească şi care acum erau nevoiţi să îşi depună ouăle 
în copaci învecinați. Atitudinea respectuoasă nu era la înde- 
mâna niciuneia. 

— Dacă ar fi să aleg, continuă Sorilea, cred că aş porunci 
să i se taie grumazul, iar corpul să-i fie întins la soare ca să se 


usuce. A o ţine în viață este ca și când ai avea drept animal de 
companie o viperă. 

— Ptiu! făcu Cadsuane, strâmbându-se. Ai dreptate în pri- 
vința primejdiei, dar dacă am omorî-o acum, n-am face decât 
să înrăutățim situaţia. Al'Thor nu poate - sau nu vrea - să-mi 
spună numărul precis al rătăciților pe care i-a ucis, dar lasă 
să se înțeleagă că cel puţin jumătate dintre ei sunt în viață. 
Vor fi acolo ca să lupte în Ultima Bătălie și fiecare împletitură 
pe care o învăţăm de la Semirhage înseamnă una în minus pe 
care o vor putea folosi ca să ne ia prin surprindere. 

Sorilea nu părea convinsă, dar nu mai insistă asupra aces- 
tui subiect. 

— Şi obiectul? întrebă ea. Pot să-l văd? 

Cadsuane mai că spuse „nu”. Dar... Sorilea o învățase pe 
Cadsuane topirea-n-văzduh, o unealtă incredibil de puterni- 
că. Aceasta fusese o ofrandă, o mână întinsă. Cadsuane trebu- 
ia să lucreze împreună cu aceste femei, mai ales cu Sorilea. 
Al'Thor reprezenta un proiect mai mare de care nu se putea 
ocupa o singură femeie. 

— Veniţi cu mine, îi spuse Cadsuane, ieşind din încăperea 
cu lambriuri. 

Înţeleptele o urmară. Afară, Cadsuane le porunci surori- 
lor - Daigian și Sarene - să aibă grijă ca Semirhage să rămână 
trează, cu ochii deschişi. Era puţin probabil să dea roade, dar 
era cea mai bună strategie la care se putea gândi Cadsuane în 
acel moment. 

Cu toate că... mai avea şi acea privire trecătoare a lui 
Semirhage, acea urmă de furie, pe care o lăsase să se vadă la 
auzul comentariului făcut de Sorilea. Atunci când puteai con- 
trola furia unei persoane, îi puteai controla, de asemenea, şi 
celelalte trăiri. Tocmai de aceea ea se concentrase atât de 
mult pe a-l învăţa pe al'Thor să îşi stăpânească tempera- 
mentul. 

Control şi furie. Ce spusese Sorilea de stârnise o aseme- 
nea reacție? Că Semirhage părea dezamăgitor de umană. Era 
ca şi când Sorilea s-ar fi aşteptat ca unul dintre rătăciţi să fie 
la fel de stâlcit ca un myrddraal sau un draghkar. Şi de ce nu? 
Rătăciții erau personaje de legendă de trei mii de ani, niște 
umbre întunecate, amenințătoare și învăluite în mister. Ar fi 
fost o dezamăgire să se descopere că aceştia erau, în multe 

privinţe, cei mai umani dintre adepţii Celui Întunecat: mes- 
chini, nimicitori şi certăreți. Cel puţin, aşa susținea al'Thor că 
se purtau aceştia. Era în mod ciudat familiarizat cu ei. 

Însă Semirhage se considera a fi mai mult decât un simplu 
om. Acel calm, acel control al ei asupra împrejurimilor con- 
stituiau pentru ea o sursă a puterii. Coridorul cu lambriu era 
o altă aducere aminte a prostiei băiatului al'Thor; Cadsuane 
mai simțea încă mirosul de fum, care era suficient de puter- 
nic ca să fie neplăcut. Prin gaura care se căscase în fațada 
conacului - acoperită doar cu o bucată de pânză - pătrundea 
aerul răcoros al nopţilor de primăvară. Ar fi trebuit să se pu- 
nă în mișcare, însă el susținea că nu avea să îngăduie să fie 
alungat. 

Al'Thor părea că aşteaptă aproape cu nerăbdare Ultima 
Bătălie. Sau, poate, era doar resemnat. Ca să ajungă acolo, lui 
i se părea că trebuia să își croiască drum printre certurile ne- 
însemnate ale oamenilor tot așa cum un călător trebuia să își 
croiască drum prin nămeți în toiul nopţii ca să ajungă la un 
han. Problema era că al'Thor nu era pregătit pentru Ultima 
Bătălie. Cadsuane simţea acest lucru în felul care vorbea și în 
felul în care el acționa. În felul în care el privea lumea, cu acea 
expresie întunecată, aproape năucită. Dacă bărbatul care era 
el acum îl va înfrunta pe Cel Întunecat, hotărând soarta lumii, 
atunci Cadsuane se temea pentru toate neamurile. 

Cadsuane și cele două înțelepte ajunseră la odaia ei din 
conac, o încăpere solidă, nedeteriorată, cu privelişte spre pa- 
jiştea călcată în picioare și tabăra din față. Ea avusese puține 
pretenții în ceea ce privea decorarea acesteia: un pat solid, 
un cufăr cu lacăt, o oglindă și o comodă. Era prea bătrână și 
prea lipsită de răbdare ca să-și mai bată capul cu altceva. 

Cufărul era o momeală; ținea în el câteva monede și alte 
obiecte relativ lipsite de valoare. Cele mai preţioase bunuri 
pe care le avea fie le purta - sub forma ornamentelor ter'angreal —, 
fie le ţinea încuiate într-o cutie pentru documente, cu aspect 
dărăpănat, care se afla pe comoda cu oglindă. Confecţionată 
din lemn uzat de stejar, cu pete neregulate, cutia era îndea- 
juns de veche ca să pară folosită, dar nu era într-atât de dă- 
răpănată ca să pară a fi nepotrivită printre lucrurile ei. Când 
Sorilea închise ușa în urma lor, Cadsuane desfăcu legătorile 
cutiei. 


I se părea ciudat cât de puţine aes sedai învățau să folo- 
sească în moduri inovatoare Puterea Supremă. Ele memorau 
împletituri tradiționale, testate în timp, însă nu prea se gân- 
deau în ce alte moduri puteau fi folosite acestea. Adevărat, a 
experimenta cu Puterea Supremă putea duce la dezastru, 
însă puteau fi făcute multe extrapolări simple fără niciun pe- 
ricol. Împletitura pe care o folosi pentru această cutie era un 
astfel de exemplu. Până de curând, ea folosise o împletitură 
obișnuită din Foc, Spirit şi Aer ca să distrugă orice document 
din cutie dacă vreun intrus o deschidea. Eficient, deşi puțin 
cam lipsit de imaginaţie. 

Noua ei împletitură era mult mai versatilă. Nu distrugea 
obiectele din cutie - Cadsuane nu era sigură că acestea pu- 
teau fi distruse. În schimb, împletiturile - inversate ca să fie 
invizibile - țâşneau afară ca niște fire răsucite de Aer, captu- 
rând pe oricine se afla în încăpere atunci când cutia era des- 
chisă. Apoi, o altă împletitură emitea un sunet puternic, 
imitându-l pe cel a o sută de trompete în vreme ce străfulge- 
rările de lumină din aer dădeau alarma. De asemenea, împle- 
titurile se declanșau dacă cineva deschidea cutia, o mișca sau 
abia o atingea cu un fir delicat de Putere Supremă. 

Cadsuane deschise capacul. Era nevoie de extremă preca- 
uţie, căci în interiorul acestei cutii se aflau două obiecte care 
prezentau un mare pericol. 

Sorilea se apropie, privind conţinutul. Unul din obiecte 
era o figurină ce reprezenta un bărbat înțelept, cu barbă, care 
avea vreo treizeci de centimetri şi care ținea o sferă în mâna 
ridicată. Celălalt obiect era alcătuit dintr-o zgardă neagră din 
metal și două brățări: un a dam făurit pentru un bărbat. Cu 
acest ter'angreal, o femeie îl putea face sclavul ei pe un băr- 
bat care conducea și să îi controleze abilitatea de a atinge 
Puterea Supremă. Putea să îl controleze de tot. Nu încercase- 
ră zgarda. Al'Thor interzisese acest lucru. 

Sorilea șuieră încet, ignorând statueta și concentrându-și 
atenția asupra brățărilor şi a zgărzii. 

— Obiectul acesta este malefic. 

— Aşa e, zise Cadsuane. Arareori ar fi numit „malefic” un 
obiect simplu, dar acesta era. Nynaeve al'Meara pretinde o 
oarecare familiaritate cu acest obiect. Deşi n-am reușit să aflu 
de la ea cum de ştie astfel de lucruri, ea pretinde că știe că ar 

exista doar un singur a'dam pentru bărbați şi că făcuse aran- 
jamente ca acesta să fie azvârlit în ocean. Cu toate acestea, ea 
mai recunoaște că nu a văzut cu ochii ei când acesta a fost 
distrus. Se poate să fi fost folosit ca matriță de către seanchani. 

— E tulburător să vezi un astfel de obiect, zise Sorilea. 
Dacă vreunul dintre rătăciți sau măcar unul dintre seanchani 
l-ar prinde cu asta... 

— Lumina să ne apere pe toţi, zise Bair în șoaptă. 

— Oamenii care au astfel de obiecte sunt aceiași oameni 
cu care al'Thor vrea să facă pace? Sorilea clătină nemulțumită 
din cap. Numai făurirea unor astfel de monstruozități ar tre- 
bui să ducă la vărsare de sânge. Am auzit că ar mai fi şi altele 
ca acesta. Ce s-a întâmplat cu ele? 

— Sunt ascunse altundeva, răspunse Cadsuane, închizând 
capacul. Alături de a'damul pentru femei pe care l-am luat 
noi. Nişte cunoștințe ale mele - aes sedai care s-au retras din 
lume - le testează, încercând să le descopere punctele slabe. 

Ele mai aveau și Callandorul. Deşi Cadsuanei nu îi plăcea 
să o scape din vedere, ea avea impresia că sabia mai deţinea 
încă secrete ce puteau fi aflate. 

— L-am păstrat pe acesta, deoarece am de gând să îl în- 
cerc pe un bărbat, zise ea. Acesta ar fi cel mai potrivit mod să 
îi descoperim punctele slabe. Însă Al'Thor nu va îngădui ca 
vreunul dintre asha'manii lui să poarte zgarda. Nu prea cu- 
rând. 

Aceste cuvinte o neliniștiră pe Bair. 

— E ca şi când ai încerca tăria unui vârf de suliță înfigân- 
du-l în cineva, bombăni ea. 

Sorilea, însă, dădu aprobator din cap. Ea înţelegea. 

Unul dintre primele lucruri pe care le făcuse Cadsuane 
după ce pusese mâna pe acele a'damuri pentru femei fusese 
să îşi pună unul la grumaz și să încerce metode de a scăpa de 
el. Făcuse acest lucru în circumstanţe atent controlate, fireș- 
te, împreună cu femei în care avea încredere că o vor salva. În 
cele din urmă, acestea fuseseră nevoite să o ajute, căci 
Cadsuane nu reușise să descopere nicio cale de a scăpa de 
una singură. 

Însă dacă vrăjmașul tău avea de gând să îţi facă ceva, tre- 
buia să descoperi o cale prin care să te aperi. Chiar dacă acest 
lucru însemna să-ți pui singur zgarda. Al'Thor nu pricepea 


acest lucru. Când ea îl întrebase, el bombănise ceva despre 
„blestemata aceea de cutie” şi despre a mânca bătaie. 

— Trebuie să facem ceva în privința bărbatului, zise 
Sorilea, întâlnind privirea Cadsuanei. Starea lui s-a înrăutățit 
de când ne-am întâlnit ultima oară. 

— Aşa e, zise Cadsuane. Se pricepe surprinzător de bine 
la a-mi ignora învăţăturile. 

— Atunci, haide să ne sfătuim, zise Sorilea, trăgându-și un 
scăunel. Trebuie să ticluim un plan. Spre binele tuturor. 

— Spre binele tuturor, conveni Cadsuane. Mai ales spre 
binele lui al'Thor. 

CAPITOLUL 15 


= 


Un punct de plecare 


Rand se trezi pe pardoseala unui coridor. Se ridică în ca- 
pul oaselor, ascultând sunetul îndepărtat al apei. Era pârâul 
ce curgea pe lângă conac? Nu... nu, ceva nu era bine. Pereţii şi 
pardoseala de aici erau din piatră, nu din lemn. Pe pereţi nu 
se aflau lumânări sau lămpi și totuși, în aer strălucea o lumi- 
nă ambientală. 

Se ridică în picioare, apoi își netezi haina roşie, simțind, în 
mod ciudat, că nu îi era teamă. Recunoștea locul de undeva, 
dintr-o amintire îndepărtată. Cum ajunsese aici? Trecutul 
apropiat era neclar şi părea să-i scape asemenea urmelor de 
ceață care se risipeau... 

„Nu”, gândi el cu fermitate. Amintirile îi dădură ascultare, 
reluându-și locul, mânate de puterea determinării lui. Se afla 
în conacul domani, aşteptând un raport de la Rhuarc privind 
capturarea primilor membri ai Consiliului Negustorilor. Min 
citea Fiecare castel o biografie, cufundată în fotoliul verde din 
odaia pe care o împărțeau. 

Rand era istovit, așa cum se simţea adeseori în ultima 
vreme. Se dusese să se întindă puţin. Înseamnă că adormise. 
Se afla în Lumea Viselor? Deşi o vizitase când şi când, el cu- 
noştea foarte puține caracteristici ale acesteia. Egwene și 
vestitoarele-n vise aiele vorbeau despre ea cu mare băgare 
de seamă. 


Locul acesta i se părea diferit de lumea viselor și ciudat 
de familiar. Privi în lungul coridorului; acesta era atât de 
lung, încât se pierdea în umbră. Pereţii erau întrerupți din 
când în când de uși, lemnul acestora fiind uscat și crăpat. 
„Da..., își zise el, venindu-i în minte o amintire. Am mai fost 
aici, dar n-am mai fost de multă vreme.” 

Alese o ușă la voia întâmplării - ştia că nu avea impor- 
tanță pe care o alegea - și o deschise. Dincolo de aceasta era 
o încăpere, de mărime modestă. În capătul îndepărtat exista 
o serie de arcade din piatră gri; dincolo de ea se zăreau o 
curticică și cerul acoperit de nori de un roșu-aprins. Norii se 
făceau tot mai mari și izvorau unul dintr-altul asemenea bu- 
lelor într-o apă ce clocotea. Erau nori ce prevesteau o furtu- 
nă, oricât de nefirești păreau. 

Privi mai atent şi văzu că fiecare nor nou lua forma unui 
chip chinuit, cu gura deschisă într-un țipăt mut. Norul se um- 
fla şi se întindea. Chipul se deforma, fălcile se mișcau, obrajii 
se schimonoseau, iar ochii se bulbucau. Apoi se despica, alte 
chipuri umflându-se din suprafața acestuia, țipând și cloco- 
tind. Era o privelişte paralizantă şi îngrozitoare în același timp. 

Dincolo de curte, nu se mai zărea pământul, doar acel cer 
îngrozitor. 

Rand nu voia să privească spre partea stângă a încăperii. 
Acolo se afla şemineul. Pietrele care alcătuiau pardoseala, va- 
tra şi coloanele erau deformate, ca și când ar fi fost topite de 
o căldură foarte mare. Văzându-le cu coada ochiului, acestea 
păreau să se miște şi să se schimbe. Unghiurile și proporțiile 
încăperii erau greşite. Tot așa cum fuseseră când mai fusese 
aici, cu multă vreme în urmă. 

Cu toate acestea, ceva era diferit de astă dată. Ceva legat 
de culori. Multe dintre pietre erau negre, ca și când ar fi fost 
arse, şi crăpături dantelate. Din interior strălucea o lumină 
roşie ca şi când miezul lor ar fi fost din lavă topită. Odinioară, 
aici fusese o masă, nu? Lustruită și confecţionată din lemn de 
calitate, contururile sale obișnuite contrastând în mod tul- 
burător cu unghiurile deformate ale pietrelor? 

Masa dispăruse, dar erau două scaune în fața șemineului, 
cu spătarele înalte și cu fața la flăcări, ascunzând pe oricine 
ar putea şedea pe ele. Rand se forță să meargă înainte, ciz- 
mele făcând zgomot pe pietrele care ardeau. Nu simţea căl- 

dura, nici cea emanată de acestea, nici cea emanată de foc. I 
se tăie răsuflarea, iar inima începu să-i bubuie în piept pe 
măsură ce se apropia de scaune. Se temea de ce avea să des- 
copere. 

Le ocoli. Un bărbat şedea pe scaunul din stânga. Era înalt 
şi tânăr, avea fața pătrățoasă și ochi albaștri în care se re- 
flecta focul din vatră, ce făcea ca irisurile să capete o nuanță 
aproape violet. Celălalt scaun era gol. Rand se duse spre el şi 
se așeză, liniștindu-şi bătăile inimii şi privind flăcările care 
dansau. Îl mai văzuse pe bărbatul acesta în viziuni, nu ca ace- 
lea care îi apăreau atunci când se gândea la Mat sau la Perrin. 

Culorile nu îşi făcură apariţia la acest gând al lui despre 
prietenii lui. Era un lucru ciudat, dar, cumva, deloc neaștep- 
tat. Viziunile pe care el le avusese cu bărbatul ce ședea pe 
scaunul celălalt erau diferite de cele referitoare la Perrin şi la 
Mat. Acestea erau mai viscerale, cumva, mai reale. Uneori, în 
timpul acestor viziuni, Rand aproape avea impresia că, dacă 
întindea mâna, îl putea atinge pe acest bărbat. Se temea de ce 
s-ar fi putut întâmpla dacă ar fi făcut asta. 

ÎI mai întâlnise pe bărbat doar o singură dată. La Shadar 
Logoth. Străinul îi salvase viaţa lui Rand, iar Rand se între- 
base adeseori cine fusese. Acum, în locul acesta, Rand află în 
sfârșit. 

— Eşti mort, zise Rand în șoaptă. Te-am ucis. 

Bărbatul nu își luă privirea de la foc în timp ce râse. Era un 
râset aspru, gutural, în care nu se simţea prea multă veselie. 

Odinioară, Rand îl ştiuse pe acest bărbat doar după nu- 
mele de Ba'alzamon - un nume pentru Cel Întunecat - și cre- 
zuse, ca un neghiob, că dacă îl ucidea însemna că biruise Um- 
bra pentru totdeauna. 

— Te-am văzut murind, zise Rand. Ţi-am străpuns pieptul 
cu Callandor. Isha... 

— Nu acesta este numele meu, îl întrerupse bărbatul, pri- 
vind în continuare flăcările. Acum, sunt cunoscut cu numele 
de Moridin. 

— Numele n-are importanță, zise Rand, furios. Eşti mort, 
iar acesta este doar un vis. 

— Doar un vis, zise Moridin, chicotind. Prea bine. 

Bărbatul era înveșmântat în haină şi pantaloni negri, ne- 
grul fiind întrerupt doar de broderia roşie de pe mâneci. 


Moridin se uită în sfârșit la el. Flăcările din vatră aruncau 
o lumină roșie-aprinsă şi portocalie peste fața lui colțuroasă 
şi peste ochii lui care nu clipeau. 

— De ce te tângui mereu astfel? Doar un vis. Știi că multe 
vise sunt mai adevărate decât lumea reală? 

— Eşti mort, repetă cu încăpățânare Rand. 

— Şi tu. Te-am văzut murind, să ştii. Să dezlănţui furtuna, 
dând naștere unui întreg munte care să marcheze tumulul 
tău... Câtă aroganță! 

Atunci când aflase că el omorâse tot ceea ce iubea, Lews 
Therin trăsese din Puterea Supremă și se autodistrusese, 
dând astfel naștere Muntelui Dragonului. Pomenirea acestei 
întâmplări aducea întotdeauna strigăte de durere și mânie în 
mintea lui Rand. 

Însă, de astă dată, era doar tăcere. 

Moridin îşi întoarse din nou privirea la flăcările care nu 
emanau căldură. În lateral, în pietrele şemineului, Rand zări 
mişcare. Frânturi de umbră pâlpâitoare, abia vizibile prin 
crăpăturile din pietre. Dogoarea roșie strălucea dincolo de 
ele, asemenea rocii topite, iar umbrele acestea se mișcau cu 
frenezie. Rand putea auzi un scrijelit slab. „Șobolani”, îşi dădu 
el seama. În spatele pietrelor erau șobolani, mistuiţi de do- 
goarea teribilă care îi prinsese în partea cealaltă. Scrijeleau 
cu ghearele, înghesuindu-se prin crăpături în încercarea lor 
de a scăpa să nu fie arși. 

Unele dintre acele labe minuscule aduceau cu niște mâini 
de om. 

„E doar un vis”, îşi spuse Rand cu înverșunare. Doar un 
vis. Însă el cunoştea adevărul spuselor lui Moridin. Vrăjmaşul 
lui Rand era încă în viață. Lumină! Câţi dintre ceilalți se în- 
torseseră? Furios, strânse în mână brațul scaunului. Poate că 
ar fi trebuit să fie îngrozit, însă încetase demult să mai fugă 
de această creatură şi de stăpânul ei. În sufletul lui Rand nu 
mai era loc de teamă. De fapt, Moridin ar fi trebuit să se tea- 
mă, căci ultima oară când se întâlniseră, Rand îl omorâse. 

— Cum? vru să ştie Rand. 

— Cu multă vreme în urmă, ţi-am făgăduit că Marele Se- 
nior îți poate aduce înapoi marea iubire. Nu crezi că el ar pu- 
tea readuce înapoi cu ușurință pe cineva care îl slujește? 

Un alt nume pentru Cel Întunecat era „Seniorul Mormân- 
tului”. Da, era adevărat, chiar dacă Rand își dorea să poată 
nega acest lucru. De ce trebuia să îl mire faptul că vrăjmașii 
lui se reîntorceau, când Cel Întunecat putea învia morții? 

— Cu toţii renaștem, continuă Moridin, iar Pânza ne în- 
vârte iar şi iar. Moartea nu este un obstacol pentru stăpânul 
meu, în afară de aceia care au cunoscut focul-răului. Pentru ei 
nu mai poate face nimic. E o minune că ne putem aduce 
aminte de ei. 

Așadar, unii dintre ei erau într-adevăr morți. Focul-răului 
era cheia. Dar cum pătrunsese Moridin în visele lui Rand? El 
punea scuturi în fiecare noapte. Rand îi aruncă o privire lui 
Moridin, observând ceva ciudat în legătură cu ochii bărbatu- 
lui. Nişte pete mici şi negre pluteau prin albeaţa lor, trecând 
când într-o parte, când în cealaltă, asemenea unor fulgi de ce- 
nușă purtaţi de vântul care sufla alene. 

— Marele Senior îţi poate reda limpezimea minții, să ştii, 
zise Moridin. 

— Ultimul dar al limpezimii minţii pe care mi l-ai oferit nu 
mi-a adus liniștea, zise Rand, aceste cuvinte surprinzându-l 
chiar şi pe el. 

Aceasta era amintirea lui Lews Therin, nu a lui. Cu toate 
acestea, Lews Therin dispăruse din mintea lui. În mod ciudat, 
Rand se simţea cumva mai stabil, aici, în locul acesta, unde 
totul părea să curgă. Bucăţi din el însuși se potriveau laolaltă 
mai bine. Nu perfect, fireşte, dar mai bine decât o făcuseră în 
ultima vreme. 

Moridin pufni încet, dar nu spuse nimic. Rand își întoarse 
ochii spre flăcări, privindu-le cum se răsucesc şi pâlpâie. Aces- 
tea luau diferite forme, asemenea norilor, dar erau trupuri fă- 
ră cap, scheletice, cu spinările arcuite de durere, care se 
zvârcoleau o clipă în foc, cuprinse de spasme, înainte să se 
stingă şi să dispară. 

Rand privi focul o vreme, îngândurat. Ai fi zis că erau doi 
vechi prieteni, care se bucurau de căldura focului din vatră. 
Doar că flăcările nu emanau căldură, iar Rand avea să îl 
omoare din nou pe bărbatul acesta într-o bună zi. Sau va mu- 
ri de mâna lui. 

Moridin bătea cu degetele pe braţul scaunului. 

— De ce-ai venit aici? 


„De ce-am venit aici?” gândi Rand, șocat. Nu îl adusese 
Moridin? 

— Mă simt atât de obosit, continuă Moridin, închizând ochii. 
E din cauza ta sau a mea? Aș putea-o strânge de grumaz pe 
Semirhage pentru ce-a făcut. 

Rand se încruntă. Moridin îşi pierduse minţile? Ishamael 
cu siguranță păruse nebun, la sfârşit. 

— Nu e încă momentul ca noi doi să ne luptăm, zise 
Moridin, fluturându-și o mână spre Rand. Pleacă. Lasă-mă în 
pace. Nu ştiu ce s-ar întâmpla cu noi dacă ne-am omorî unul 
pe celălalt. Marele Senior te va avea în curând. Victoria îi este 
asigurată. 

— A dat greş înainte şi va da greș din nou, zise Rand. Îl voi 
înfrânge. 

Moridin râse din nou, cu acelaşi râset nemilos ca înainte. 

— Se prea poate, zise el. Dar crezi că asta are vreo im- 
portanță? Gândeşte-te. Roata se învârte iar și iar. Vârstele se 
perindă unele după altele, iar oamenii luptă împotriva Mare- 
lui Senior. Dar, într-o bună zi, el va birui și când o va face, 
Roata se va opri. Tocmai de aceea victoria lui este asigurată. 
Cred că se va întâmpla în această Vârstă, dar dacă nu va fi 
așa, atunci va fi într-o alta. Când tu ești victorios, acest lucru 
nu face decât să ducă la o altă bătălie. Când el este victorios, 
totul va lua sfârșit. Chiar nu vezi că nu există nicio speranță 
pentru tine? 

— Asta te-a făcut să treci de partea lui? întrebă Rand. În- 
totdeauna ai avut o minte deschisă, Elan. Logica ta te-a dis- 
trus, nu-i aşa? 

— Nu există cale spre victorie, zise Moridin. Singurul 
drum este acela de a-l urma pe Marele Senior și să domneşti 
o vreme, înainte ca totul să ia sfârșit. Ceilalţi sunt proști. Ca- 
ută o mare răsplată în eternitate, dar nu există așa ceva. Este 
doar prezentul, ultimele zile. 

Râse din nou, dar de astă dată se simţi veselia în râsetul 
lui. O adevărată încântare. 

Rand se ridică în picioare. Moridin se uită la el cu precau- 
ție, dar nu se ridică în picioare. 

— Există o cale spre victorie, Moridin, zise Rand. Am de 
gând să îl ucid. Să îl omor pe Cel Întunecat, astfel încât Roata 
să se învârtă fără pângărirea lui necontenită. 

Moridin nu reacţionă în niciun fel. Privea în continuare 
flăcările. 

— Noi suntem legaţi, zise Moridin în cele din urmă. Așa ai 
venit aici, cred, cu toate că nici măcar eu nu înţeleg legătura 
dintre noi. Nu mă îndoiesc că înţelegi cât de stupidă este afir- 
maţia ta. 

Rand simți o străfulgerare de mânie, dar se luptă să o înă- 
bușe. Nu avea de gând să se lase provocat. 

— Vom vedea. 

Atinse Puterea Supremă. Aceasta era distantă, departe. 
Rand o îmbrățișă și simţi cum fu smuls, parcă de un fir de saidin. 
Încăperea dispăru, la fel şi Puterea Supremă, când Rand pă- 
trunse într-un întuneric adânc. 

Rand încetă în sfârşit să se mai zvârcolească în somn, iar 
Min îşi ţinu respiraţia, nădăjduind că el nu va începe din nou. 
Ea şedea cu picioarele vârâte sub trup și înfășurată într-o pă- 
tură în timp ce citea în fotoliul din colțul odăii. Flacăra unei 
lămpi mici pâlpâia şi dansa pe măsuţa de lângă ea, luminân- 
du-i teancul de cărţi învechite: Prăbușirea rocilor, Însemnări 
și observaţii, Monumente din trecut. Majoritatea lor erau cărți 
de istorie. 

Rand oftă încet, dar nu se mișcă. Min răsuflă ușurată și se 
lăsă pe spătarul fotoliului, marcând cu degetul locul unde ră- 
măsese pe pagina din Cugetări ale lui Pelateos. Deşi obloane- 
le erau trase, ea auzea vântul vuind printre pini. În odaie se 
simţea un miros slab de fum de la acel incendiu ciudat. Gân- 
direa rapidă a Aviendhei transformase un potențial dezastru 
într-o simplă neplăcere. Nu că ar fi fost recompensată pentru 
asta. Înţeleptele continuau să o pună la muncă grea de parcă 
ea ar fi fost ultimul catâr al unui negustor. 

Min nu reuşise să se apropie suficient de mult de ea ca să 
poarte o conversație, în ciuda faptului că se aflau deja de ceva 
vreme în aceeași tabără. Ea nu ştia ce să creadă despre cea- 
laltă femeie. Se simțiseră puţin mai confortabil una în com- 
pania celeilalte în seara aceea, când băuseră împreună oosquai. 
Dar nu deveneai prieten într-o zi, iar ei nu prea îi plăcea să 
împartă. 

Min îi aruncă din nou o privire lui Rand, care stătea întins 
pe spate, cu ochii închişi. Începea să respire normal acum. Își 
ținea braţul stâng peste pături, cu ciotul expus. Ea nu știa 


cum reușea el să doarmă, cu rănile din partea laterală. De 
îndată ce se gândi la ele, ea simţi durerea - acestea făceau 
parte din acel ghem de emoţii ale lui Rand care stăruia în- 
tr-un colţ al minţii sale. Învăţase să ignore durerea. Era nevo- 
ită. El trebuie să o fi simţit mult mai puternic. Ea nu ştia cum 
reușea el să o suporte. 

Nu era aes sedai, slavă Luminii, dar, cumva, reușise să îl 
lege. Era uimitor; ştia unde era el, dacă mintea îi era distrasă. 
De cele mai multe ori, reușea să îi împiedice emoțiile să o 
copleşească, exceptând momentele de pasiune dintre ei. Dar 
care femeie nu voia să fie copleșită în acele momente? Expe- 
rienţa cu legătura era una deosebit de... stimulatoare, prin ca- 
re simţea atât dorința proprie, cât şi pe cea a lui Rand faţă de 
ea, care era un foc mistuitor. 

Acest gând o făcu să roşească și deschise cartea ca să își 
distragă atenția. Rand avea nevoie de somn, iar ea avea să îl 
lase să doarmă. Și-apoi, trebuia să studieze, deși ajunsese la 
nişte concluzii care nu îi plăceau. 

Cărţile acestea fuseseră ale lui Herid Fel, eruditul vârstnic 
şi amabil care se alăturase școlii lui Rand din Cairhien. Min 
zâmbi când îşi aminti de felul abătut de a vorbi al lui Fel și de 
descoperirile lui derutante, dar, cumva, geniale. 

Herid Fel era mort, ucis, sfâșiat de creaturile Umbrei. El 
descoperise ceva în cărțile acestea, ceva ce intenționase să îi 
spună lui Rand. Ceva legat de Ultima Bătălie și despre sigiliile 
temniţei Celui Întunecat. Fel fusese ucis înainte ca el să apuce 
să îi transmită această informaţie. Poate era o simplă coinci- 
dență; poate că aceste cărți nu aveau nicio legătură cu moar- 
tea lui. Dar poate că aveau. Min era hotărâtă să afle răspun- 
surile. Atât pentru Rand, cât și pentru Herid. 

Ea lăsă deoparte cartea Cugetări şi o luă pe cea intitulată 
Gânduri printre ruine, o lucrare veche de mai bine de o mie 
de ani. Ea însemnase un loc cu o fâșie de hârtie, același răvaș 
uzat pe care Herid i-l trimisese lui Rand cu puţin timp înainte 
să fie ucis. Min îl întoarse între degete, recitindu-l. 

„Credinţa şi ordinea aduc putere. Trebuie să înlături mo- 
lozul înainte să poţi construi. Îți voi explica atunci când ne 
vom vedea data viitoare. Nu aduce fata. Prea frumoasă.” 

Ea credea că dacă îi citea cărțile îi va putea afla gândurile. 
Rand ceruse informaţii despre cum să sigileze temnița Celui 

Întunecat. Era posibil ca Fel să fi descoperit ceea ce credea ea 
că descoperise? 

Min clătină nedumerită din cap. Ce o apucase să încerce să 
dezlege misterul unui erudit? Dar cine s-o facă? Una dintre 
surorile din Ajah Brună ar fi fost mai potrivită, dar se putea 
încrede în ea? Chiar şi acelea care îi juraseră credință puteau 
hotărî că era mai bine pentru Rand să nu cunoască anumite 
secrete. Rand însuși era mult prea ocupat şi, oricum, în ulti- 
ma vreme, nu prea avea răbdare să citească. Mai rămânea 
Min. Ea începea să pună cap la cap o parte din ceea ce trebuia 
să facă el, dar mai erau încă atât de multe lucruri necunoscu- 
te. Simțea că era pe-aproape, însă îi era teamă să îi dezvăluie 
lui Rand ce descoperise. Cum ar reacționa el? 

Oftă, plimbându-și privirea peste carte. Nu crezuse nicio- 
dată că ea, dintre toți oamenii, se va îndrăgosti de un bărbat. 
Cu toate acestea, iat-o, urmându-l oriunde mergea, punând 
nevoile lui înaintea alor ei. Asta nu însemna că era animalul 
lui de companie, indiferent ce ziceau unii oameni din tabără. 
Îl urma pe Rand pentru că îl iubea şi simţea literalmente că și 
el o iubea pe ea. În ciuda asprimii care îl invada puţin câte 
puţin, în ciuda mâniei şi a lipsei oricărei speranţe din viața 
lui, el o iubea. Prin urmare, ea făcea tot ce putea ca să îl ajute. 

Dacă reușea să rezolve acest puzzle, acela de a sigila tem- 
nița Celui Întunecat, realiza ceva nu numai pentru Rand, ci 
pentru întreaga lume. Ce importanţă avea că soldaţii din ta- 
bără nu îi cunoşteau adevărata valoare? Probabil că era mai 
bine dacă toată lumea o credea nesemnificativă. Orice asasin 
care venea să îl ucidă pe Rand trebuia să creadă că o putea ig- 
nora pe Min. Ucigaşul aspirant descoperea în curând cuţitele 
pe care Min le ţinea ascunse în mâneci. Nu era la fel de pri- 
cepută cu ele ca Thom Merrilin, dar ştia suficient cât să ucidă. 

Rand se întoarse în somn, dar se linişti din nou. Ea îl iu- 
bea. Nu fusese alegerea ei, dar inima - sau Pânza, sau Crea- 
torul, sau ceea ce controla astfel de lucruri - luase această 
hotărâre în locul ei. Dar acum, ea nu şi-ar schimba sentimen- 
tele nici dacă ar putea, chiar dacă asta însemna primejdie, 
chiar dacă asta însemna să îndure privirile bărbaţilor din 
tabără, chiar dacă asta însemna... să îl împartă cu alții. 

Rand se mișcă din nou. De astă dată, gemu și deschise 
ochii, ridicându-se în capul oaselor. Îşi duse mâna la cap, reu- 


şind să pară cumva mai obosit acum decât fusese atunci când 
mersese la culcare. Purta doar hainele de corp, iar pieptul îi 
era dezvelit. Rămase astfel vreme îndelungată, apoi se ridică 
în picioare, apropiindu-se de fereastra cu oblonul închis. 

Min îşi închise cartea. 

— Ce crezi că faci, păstorule? Abia dacă ai dormit două ore! 

El deschise oblonul și fereastra, lăsând să se vadă întune- 
ricul nopții de afară. O adiere de vânt hoinară făcu să tremu- 
re flacăra din lampa ei. 

— Rand? întrebă Min. 

Ea abia îi auzi vocea atunci când el răspunse: 

— El e în capul meu. A dispărut câtă vreme am visat. Dar 
s-a întors acum. 

Ea se abţinu să nu se afunde în fotoliu. Lumină, ura să au- 
dă despre nebunia lui Rand. Nădăjduise că atunci când tă- 
măduise saidinul, el scăpase de pângărirea nebuniei. 

— EI? întrebă ea, încercând să-și alunge tremurul din vo- 
ce. Vocea lui... Lews Therin? 

El se întoarse. Cerul înnorat al nopţii ce se zărea dincolo 
de fereastră îi încadra fața, iar lumina neuniformă a lămpii îi 
lăsa mare parte a trăsăturilor în umbră. 

— Rand, continuă ea, punând cartea deoparte şi venind 
lângă el. Trebuie să vorbeşti cu cineva. Nu poţi ţine totul 
înăuntru. 

— Trebuie să fiu puternic. 

Ea îl trase de braț, întorcându-l spre ea. 

— Faptul că mă ţii departe înseamnă că ești puternic? 

— Nute... 

— Ba da, asta faci. Se petrece ceva acolo, în spatele ochi- 
lor ăstora de aiel ai tăi. Rand, crezi că voi înceta să te mai iu- 
besc din cauza a ceea ce auzi? 

— Te vei speria. 

— 0, zise ea, încrucişându-și brațele la piept. Așadar, sunt 
o floare fragilă, ai? 

El deschise gura, chinuindu-se să-și găsească cuvintele, 
aşa cum şi le găsise odinioară. Pe vremea când nu fusese de- 
cât un păstor care plecase într-o aventură. 

— Min, ştiu că eşti puternică. Ştii bine asta. 

— Atunci ai încredere că sunt suficient de puternică să 
îndur ceea ce te macină pe dinăuntru, zise ea. Nu ne putem 

preface pur și simplu că nu s-a întâmplat nimic. Ea se strădui 
să continue. Pângărirea a lăsat urme asupra ta. Știu asta. Dar 
dacă nu-mi poţi spune mie, atunci cui îi poţi spune? 

El îşi trecu mâna prin păr, apoi se întoarse şi începu să se 
plimbe de colo-colo. 

— Să le ardă focu' pe toate, Min! Dacă vrăjmașii mei îmi 
vor descoperi slăbiciunile, le vor exploata. Mă simt ca un orb. 
Merg pe o cărare necunoscută pe întuneric. Nu știu dacă dru- 
mul are gropi sau dacă se termină brusc pe marginea unei 
prăpăstii blestemate! 

Ea îşi puse o mână pe brațul lui când el făcu o pauză, 
oprindu-l. 

— Spune-mi. 

— Crezi că sunt nebun. 

Ea pufni. 

— Cred deja că eşti un prostănac încăpățânat. Poate fi mai 
rău de-atât? 

El o privi cu atenţie și o parte din încordarea ce i se citea 
pe chip dispăru. Rand se aşeză pe marginea patului, oftând 
încet. Dar era un progres. 

— Semirhage a avut dreptate, zise el. Aud... lucruri. O vo- 
ce. Vocea lui Lews Therin, Dragonul. Îmi vorbeşte şi reacţio- 
nează la lumea ce mă înconjoară. Uneori, el încearcă să îm- 
brăţișeze saidinul în locul meu. Și... şi, uneori, reuşeşte. E săl- 
batic, Min. Dar lucrurile pe care le poate face cu Puterea Su- 
premă sunt uimitoare. 

Privi în depărtare. Min se cutremură. Lumină! Îi îngăduia 
vocii din capul lui să mânuiască Puterea Supremă? Ce în- 
semna asta? Că îngăduia ca partea cuprinsă de nebunie a 
creierului său să preia controlul? 

Rand clătină din cap. 

— Semirhage pretinde că asta e doar simplă demenţă, 
feste ale minţii, dar Lews Therin știe lucruri pe care eu nu le 
ştiu. Lucruri despre istorie, lucruri despre Puterea Supremă. 
Ai avut o viziune despre mine în care două persoane se con- 
topeau într-una singură. Asta înseamnă că Lews Therin și cu 
mine suntem diferiți! Două persoane, Min. El este real. 

Ea se duse la el şi se aşeză pe pat. 


— Rand, el este tu sau tu ești el. Te învârţi din nou în Pân- 
ză. Amintirile şi lucrurile acelea pe care le poţi vedea sunt ră- 
mășiţe a ceea ce ai fost tu înainte. 

— Nu, zise Rand. Min, el este nebun. Eu nu sunt. Şi-apoi, el 
a dat greş. Eu nu. N-am s-o fac, Min. N-am să-i rănesc pe cei 
pe care îi iubesc, cum a făcut-o el. Și când îl voi înfrânge pe 
Cel Întunecat, nu-i voi lăsa ocazia să revină la scurt timp după 
aceea şi să răspândească teroarea printre noi din nou. 

Trei mii de ani era „la scurt timp după aceea”? Ea îl cu- 
prinse cu brațele. 

— Are vreo importanță? întrebă ea. Dacă mai există o 
persoană sau dacă acestea sunt doar amintiri de altădată, in- 
formația este utilă. 

— Aşa e, zise Rand, părând distant din nou. Dar mi-e 
teamă să folosesc Puterea Supremă. Când o fac, risc să-l las 
pe el să preia controlul. Nu pot avea încredere în el. N-a vrut 
s-o omoare, dar asta nu schimbă faptul că a făcut-o. Lumină... 
Ilyena... 

Oare asta păţeau toţi? Fiecare dintre ei presupunea că era 
cu adevărat sănătos la minte și că cealaltă persoană din capul 
lor făcea lucruri îngrozitoare? 

— S-a terminat acum, Rand, zise ea, ținându-l strâns. In- 
diferent ce este vocea aceasta, n-are cum să înrăutăţească 
lucrurile. Saidinul este curat. 

Rand nu răspunse, dar se relaxă. Min închise ochii, bucu- 
rându-se de senzația de căldură de lângă ea, mai ales că el 
lăsase fereastra deschisă. 

— Ishamael trăiește, zise Rand. 

Ea deschise brusc ochii. 

— Poftim? 

Tocmai când începea să se simtă confortabil! 

— L-am vizitat în Lumea Viselor, zise Rand. Și, înainte să 
întrebi, nu, n-a fost doar un coşmar şi n-a fost nebunie. A fost 
aievea şi nu pot explica de unde ştiu asta. Va trebui să ai pur 
şi simplu încredere în mine. 

— Ishamael, şopti ea. L-ai ucis! 

— Aşa e, zise Rand. În Stânca din Tear. S-a întors, cu o altă 
față şi un alt nume, dar este el. Ar fi trebuit să ne dăm seama 
că se va întâmpla asta; Cel Întunecat n-ar renunța la astfel de 

unelte folositoare fără să lupte. Poate ajunge dincolo de mor- 
mânt. 

— Și-atunci, cum putem birui? Dacă toţi aceia pe care îi 
ucidem se întorc din nou... 

— Focul-răului, zise Rand. l-ar omori pentru totdeauna. 

— Cadsuane a spus... 

— Nu-mi pasă ce a spus Cadsuane, mârâi el. Este sfătui- 
toarea mea și dă sfaturi. Doar sfaturi. Eu sunt Dragonul Re- 
născut şi eu voi hotărî cum vom lupta. Tăcu, inspirând adânc. 
Oricum, nu are importanţă dacă rătăciţii se vor reîntoarce, nu 
are importanţă pe cine sau ce va trimite împotriva noastră 
Cel Întunecat. În cele din urmă, îl voi nimici, dacă se va putea. 
Dacă nu va fi aşa, cel puțin îl voi sigila atât de bine, încât lu- 
mea va putea uita de el. 

El îşi cobori privirea la ea. 

— Pentru asta... am nevoie de voce, Min. Lews Therin ştie 
lucruri. Sau... eu știu lucruri. Oricare variantă ar fi, cunoștin- 
ţele sunt acolo. Într-un fel, propria pângărire are să-l nimi- 
cească pe Cel Întunecat, căci aceasta mi-a deschis calea spre 
Lews Therin. 

Min aruncă o privire spre cărțile ei. Răvașul lui Herid se 
ițea încă din adâncurile cărţii Gânduri printre ruine. 

— Rand, zise ea. Trebuie să distrugi sigiliile temniței Celui 
Întunecat. 

El o privi, încruntându-se. 

— Sunt sigură de asta, zise ea. Am citit cărțile lui Herid în 
tot acest timp și cred că la asta s-a referit când a zis „să înlă- 
turi molozul”. Ca să poţi reclădi temniţa Celui Întunecat, mai 
întâi trebuie să o deschizi. Să înlături peticul aşezat pe Put. 

Se așteptase ca el să nu îi dea crezare, dar, spre şocul ei, 
Rand doar încuviinţă din cap. 

— Da, zise el. Da, mi se pare corect. Mă îndoiesc că nu 
mulți vor dori să audă asta. Dacă sigiliile acestea vor fi rupte, 
nu putem şti ce se va întâmpla. Dacă nu voi reuși să îl stăpâ- 
nesc... 

Profețiile nu spuneau că Rand va ieşi biruitor, doar că va 
lupta. Min se cutremură din nou - fereastră blestemată! -, în- 
să îl privi în ochi pe Rand. 

— Vei birui. ÎI vei înfrânge. 

El oftă. 


— Ai încredere într-un nebun, Min? 

— Am încredere în tine, păstorule. 

Dintr-odată, viziunile începură să se învârtă în capul lui. Ea 
le ignora de cele mai multe ori, dacă nu erau noi, dar acum ea 
le culese. Licurici mistuiţi în întuneric. Trei femei în faţa unui 
rug. Străfulgerări de lumină, întuneric, umbră, semne ale mor- 
ţii, coroane, răni, durere şi speranţă. Era o vijelie în jurul lui 
Rand al'Thor, mai puternică decât orice furtună reală. 

— Încă nu ştim ce să facem, zise el. Sigiliile sunt îndeajuns 
de fragile ca să le pot rupe cu mâinile goale, dar apoi, ce se va 
întâmpla? Cum îl voi opri? Cărţile tale pomenesc ceva despre 
asta? 

— Este greu de spus, recunoscu ea. Indiciile - dacă asta or 
fi - sunt vagi. Voi căuta în continuare. Promit. Îți voi găsi răs- 
punsuri. 

El încuviință din cap, iar ea fu surprinsă când simţi încre- 
derea lui prin legătură. În ultima vreme, această emoție era 
înspăimântător de rară din partea lui, dar părea a fi mai 
blând în ultimele zile. Tot dur ca piatra, dar, poate, cu câteva 
fisuri dispuse să o lase înăuntru. Era un început. 

Ea îl cuprinse cu braţele și închise ochii din nou. Un punct 
de plecare, deşi mai rămăsese atât de puţin timp. 


Protejând cu grijă lumânarea care ardea, Aviendha aprin- 
se felinarul de pe stâlp. Flacăra se aprinse pâlpâind, lumi- 
nând pajiştea din jurul ei. Soldaţii adormiţi sforăiau în cortu- 
rile ridicate în şir. Era o seară rece, aerul era tăios, iar ramu- 
rile foşneau în depărtare. Se auzi țipătul unei bufnițe. Aviendha 
era epuizată. 

Străbătuse perimetrul de cincizeci de ori, aprinzând feli- 
narul, apoi stingându-l, apoi dând fuga înapoi și aprinzând lu- 
mânarea în conac, înainte să se întoarcă, protejând cu grijă 
flacăra, ca să aprindă iar felinarul. 

Încă o lună de pedeapsă şi probabil că avea să devină la 
fel de nebună ca un locuitor al ținuturilor umede. Într-o bună 
dimineaţă, înțeleptele se vor trezi și o vor vedea mergând să 
înoate, sau cărând o ploscă pe jumătate plină cu apă sau chiar 
călărind un cal de plăcere! Oftă, prea istovită ca să mai gân- 
dească, și o luă spre partea taberei ocupată de aieli ca să se 
odihnească în sfârşit. 

Cineva stătea în spatele ei. 

Tresări şi îşi duse mâna la pumnal, dar se relaxă atunci 
când o recunoscu pe Amys. Dintre toate înțeleptele, doar ea - 
o fostă Fecioară - s-ar fi putut furișa pe la spatele Aviendhei. 

Înţeleapta stătea cu mâinile împreunate în faţă, iar şalul 
maro şi fusta îi fâlfâiau uşor în adierea vântului. Aviendhei i 
se făcu pielea de găină când simți acea adiere deosebit de 
răcoroasă. În lumina serii, părul argintiu al lui Amys avea un 
aspect aproape fantomatic; un ac de pin purtat de briză i se 
prinsese în el. 

— Îi accepți pedepsele cu atâta... dăruire, copilă, zise Amys. 

Aviendha își coborî privirea în pământ. Îi scotea în evi- 
denţă activităţile ca să o facă să simtă rușine. Nu mai avea 
mult timp la dispoziţie? Înţeleptele hotărâseră în sfârșit să o 
lase în pace? 

— Te rog, înțeleaptă. Nu-mi fac decât datoria. 

— Da, ţi-o faci, zise Amys. Își ridică o mână și şi-o trecu 
prin păr, descoperi acul de pin și îl lăsă să cadă pe iarba 
moartă. Și nu ţi-o faci. Aviendha, uneori suntem atât de con- 
centraţi la lucrurile pe care le-am făcut, încât nu stăm să ne 
gândim la cele pe care nu le-am făcut. 

Aviendha se bucura că era întuneric, căci acesta îi ascun- 
dea roșeaţa din obraji, pricinuită de ruşine. În depărtare, un 
soldat sună dintr-un clopoțel care anunţa ora, sunetul meta- 
lului răsunând zgomotos și melancolic de unsprezece ori. 
Cum să răspundă la comentariile lui Amys? Nu părea să exis- 
te vreun răspuns potrivit. 

Aviendha fu salvată de o străfulgerare de lumină care 
apăru dincolo de tabără. Era slabă, dar în întuneric, fu uşor 
de observat. 

— Ce e? întrebă înțeleapta, observând privirea Aviendhei 
şi întorcându-și capul în aceeași direcţie. 

— Lumină, din perimetrul topirii-n-văzduh, răspunse 
Aviendha. 

Amys se încruntă, apoi cele două porniră într-acolo. În 
scurt timp, ele se întâlniră cu Damer Flinn, Davram Bashere 
şi un grup mic de gărzi, alcătuit din saldaeani și aieli, care 
intrau în tabără. Ce să crezi despre o creatură cum era Flinn? 
Pângărirea fusese curățată, dar bărbatul acesta şi mulți din- 
tre ceilalți veniseră ca să întrebe despre acest lucru, înainte 


să se întâmple. Aviendha mai degrabă l-ar fi acceptat pe „Cel 
Care Orbeşte Vederea” decât să facă asta, însă ei se dovediseră 
a fi nişte arme puternice. 

Amys și Aviendha se dădură la o parte când micul grup se 
îndreptă în grabă spre conac, drumul fiindu-le luminat doar 
de flăcările pâlpâitoare ale torțelor îndepărtate şi de cerul 
acoperit de nori de deasupra. Deşi mare parte din oastea care 
fusese trimisă să se întâlnească cu seanchanii fusese alcătuită 
din soldaţii lui Bashere, existau și câteva Fecioare în acest 
grup. Amys o privi în ochi pe una dintre ele, o femeie mai în 
vârstă numită Corana. Aceasta rămase în urmă și, cu toate că 
era greu să-ți dai seama în întuneric, părea îngrijorată. Poate 
furioasă. 

— Care sunt veştile? întrebă Amys. 

— Invadatorii, aceşti seanchani - Corana mai că scuipă 
acest cuvânt- au fost de acord cu o altă întâlnire cu 
Car'a'carn. 

Amys încuviință din cap. Cu toate acestea, Corana pufni 
zgomotos, briza răcoroasă zburlindu-i părul scurt. 

— Vorbeşte! zise Amys. 

— Car'a'carn insistă prea mult asupra păcii, răspunse 
Corana. Acești seanchani i-au dat motiv să declare un război 
sângeros, dar el le zâmbește prostește şi le face pe plac. Mă 
simt ca un câine dresat, trimis să lingă picioarele unui străin. 

Amys îi aruncă o privire Aviendhei. 

— Ce ai de spus în această privinţă, Aviendha? 

— Inima mea este de acord cu cuvintele ei, înțeleaptă. 
Deşi Car'a'carn este un prost în multe privinţe, acum nu este. 
Mintea mea este de acord cu el și, în acest caz, aş da ascultare 
minţii. 

— Cum poţi spune tu asta? se răsti Corana. 

Ea puse accent pe cuvântul „tu”, ca şi când ar fi vrut să in- 
sinueze că Aviendha - cu puţin timp înainte, o Fecioară - ar fi 
trebuit să înțeleagă. 

— Ce este mai important, Corana? răspunse Aviendha, ri- 
dicându-şi bărbia. Neînţelegerea pe care o ai tu cu o altă Fe- 
cioară sau vrajba dintre clanul tău şi dușmanul său? 

— Clanul este pe primul loc, firește. Dar ce importanţă 
are acest lucru? 

— Seanchanii merită să fie înfruntaţi, zise Aviendha, şi ai 
dreptate când spui că e dureros să cerem să facem pace cu ei. 
Dar uiţi că avem un dușman mai mare. „Cel Care Orbește Ve- 
derea” este dușmanul tuturor oamenilor, iar datoria noastră 
este mai mare decât nişte vrajbe între națiuni. 

Amys încuviință din cap. 

— Va fi timp suficient să le arătăm acestor seanchani greu- 
tatea sulițelor noastre altădată. 

Corana clătină nemulțumită din cap. 

— Înţeleaptă, vorbeşti ca un locuitor al ținuturilor umede. 
Ce ne pasă nouă de profeţiile şi poveştile lor? Datoria lui Rand 
al'Thor în calitate de Car'a'carn este mai mare decât datoria 
lui față de cei din ţinuturile umede. El trebuie să ne conducă 
spre glorie. 

Amys o privi cu asprime pe Fecioara îndrăzneață. 

— Vorbeşti precum un Shaido. 

Corana o privi în ochi o clipă, apoi se domoli, dând să plece. 

— Iertare, înțeleaptă, zise ea în cele din urmă. Am toh. 
Dar ar trebui să știi că seanchanii au femei aiel în tabăra lor. 

— Poftim? întrebă Aviendha. 

— Purtau zgardă, zise Corana, la fel ca surorile lor aes se- 
dai, domesticite. Erau prezentate ca niște trofee cu ocazia ve- 
nirii noastre, bănuiesc. Am recunoscut mulți Shaido printre ele. 

Amys şuieră încet. Shaido sau nu, femeile aiel care erau ți- 
nute ca damane erau o insultă gravă. lar seanchanii se făleau 
cu prizonierele lor. Ea strânse mânerul pumnalului în mână. 

— Ce-ai de spus acum? Amys îi aruncă o privire Aviendhei. 

Aviendha scrâșni din dinţi. 

— Acelaşi lucru, înţeleaptă, cu toate că mai degrabă mi-aş 
tăia limba decât să recunosc. 

Amys încuviință din cap, întorcându-și privirea spre Corana. 

— Să nu crezi că vom trece cu vederea această insultă, 
Corana. Va veni şi momentul răzbunării. Odată ce toate astea 
vor lua sfârşit, seanchanii vor simţi ploaia de săgeți şi vârful 
sulițelor noastre. Însă doar după. Du-te şi spune-le celor două 
căpetenii de clan ce mi-ai spus şi mie. 

Corana încuviință din cap- avea să își îndeplinească 
toh-ul mai târziu, în privat, cu Amys - și plecă. Damer Flinn și 
ceilalți ajunseseră deja la conac; îl vor trezi pe Rand? El dor- 
mea acum, deși Aviendha fusese nevoită să suprime legătura 


cu el în toiul pedepsei ei de noapte, de teamă să nu îndure 
senzaţii pe care ar fi preferat să le evite. Cel puţin, ar fi pre- 
ferat să le evite indirect. 

— Se vor rosti cuvinte periculoase în rândul sulițelor, zise 
Amys, îngândurată. Vor striga să atacăm, îi vor cere lui 
Car'a'carn să renunţe la încercarea lui de a face pace. 

— Îi vor rămâne alături atunci când el va refuza? întrebă 
Aviendha. 

— Fireşte că da, zise Amys. Sunt aieli. Ea îi aruncă o pri- 
vire Aviendhei. Nu avem mult timp la dispoziţie, copilă. Poate 
a venit vremea să nu te mai menajăm. Mă voi gândi la pe- 
depse mai bune pentru tine începând de mâine. 

„Să mă menajeze?” Aviendha o urmărea cu privirea pe 
Amys în vreme ce aceasta se îndepărta. „Este imposibil să gă- 
sească ceva mai inutil sau mai înjositor!” 

Dar ea învățase demult să nu o subestimeze pe Amys. Of- 
tând, Aviendha o luă la fugă, îndreptându-se spre cortul ei. 

CAPITOLUL 16 


În Turnul Alb 


— Sunt curioasă să o aud pe novice vorbind. Spune-mi, 
Egwene al'Vere, tu cum ai fi gestionat situaţia? 

Egwene își ridică privirea de la bolul cu coji, ținând într-o 
mână spărgătorul de nuci din oțel și în cealaltă, o nucă dolo- 
fană. Era prima oară când i se adresa o aes sedai care se afla 
de faţă. Începuse să creadă că slujirea celor trei Albe se va do- 
vedi a fi o pierdere de vreme. 

Locul din după-amiaza aceea era o mică logie, aflată la al 
treilea nivel al Turnului Alb. Reprezentantele în Divan puteau 
cere odăi care avea nu numai ferestre, ci şi balcoane, un lucru 
neobișnuit - deşi nu nemaiauzit - pentru o soră obișnuită. Bal- 
conul acesta era în formă de turnuleţ, cu peretele solid din 
piatră curbându-se după margine şi cu un afloriment asemă- 
nător din piatră, deasupra. Între cele două era un spațiu ge- 
neros, iar priveliştea era destul de frumoasă, deschizându-se 
spre răsărit, peste dealurile vălurite care, în cele din urmă, ur- 
cau spre Piscul Dragonului. Piscul era vizibil într-o zi senină. 

O briză răcoroasă suflă peste logie; fiind atât de sus, era 
răcoritoare și nu aducea putoarea orașului de jos. De o parte 
şi de cealaltă a balconului se încolăceau două plante cățără- 
toare - cu frunzele despicate în trei părţi şi cu tulpini agăță- 
toare - lujerii lor şerpuitori acoperind interiorul construcției 
din piatră, făcând-o să semene cu o ruină din inima pădurii. 


Plantele reprezentau un ornament mai abundent decât s-ar fi 
aşteptat să vadă Egwene în odaia unei Albe, dar despre 
Ferane se zvonea că ar fi avut o latură vanitoasă. Probabil că 
îi plăcea ca balconul ei să iasă în evidenţă, chiar dacă eticheta 
îi cerea să taie crengile plantelor, astfel încât acestea să nu 
ştirbească fațada Turnului. 

Cele trei surori Albe şedeau pe nişte scaune din răchită în 
fața unei măsuţe joase. Egwene şedea dinaintea lor pe un scă- 
unel din răchită, cu spatele la balustradă, negându-i-se prive- 
liştea în vreme ce spărgea nuci pentru altele. Oricare dintre 
servitori sau ajutoarele din bucătărie ar fi putut face asta. În- 
să acesta era soiul de treabă cu care surorile le umpleau tim- 
pul acelor novice despre care credeau că trândăveau prea mult. 

Egwene crezuse că spartul nucilor era doar un pretext. 
După ce fusese ignorată aproape o oră, începuse să își pună 
întrebări, dar toate trei se uitau la ea acum. N-ar fi trebuit să 
se îndoiască de instinctele ei. 

Ferane avea pielea arămie, ca o domani, și un tempera- 
ment pe măsură, ciudat pentru o Albă. Era scundă, avea fața 
în formă de măr și părul negru și lucios. Rochia ei casta- 
niu-aurie era subțire, dar decentă, și prinsă la mijloc cu o 
panglică lată şi albă care se potrivea cu șalul pe care îl purta 
în acel moment. Rochia nu ducea lipsă de broderii, iar mate- 
rialul părea să fie o aluzie, poate intenționată, la moştenirea 
ei domani. 

Celelalte două, Miyasi şi Tesan, erau înveşmântate în alb, 
ca şi când s-ar fi temut că dacă ar fi purtat rochii de altă cu- 
loare, și-ar fi trădat frăția Ajah. Această noțiune devenea din 
ce în ce mai des întâlnită printre toate surorile aes sedai. 
Tesan era taraboneră, iar părul negru îi era împletit în cosițe 
cu mărgele. Acestea erau albe și aurii și încadrau o față în- 
gustă care părea să fi fost prinsă de sus și de jos şi trasă. Me- 
reu părea îngrijorată în legătură cu ceva. Sau, poate, doar 
uneori. Numai Lumina ştia că toate aveau motive întemeiate 
de îngrijorare. 

Miyasi era mai calmă, iar părul cenușiu îi era strâns în coc 
în vârful capului. Faţa ei de aes sedai nu trăda niciunul dintre 
acei mulți ani pe care ea trebuie să îi fi trăit ca părul să îi în- 
cărunțească astfel. Era înaltă şi durdulie și prefera ca nucile 
ei să fie decojite într-un mod anume. Nu accepta fragmente 

sau bucăţi rupte, doar jumătăţi întregi. Egwene scoase cu bă- 
gare de seamă una din coaja pe care o spărsese, apoi i-o în- 
tinse; jumătatea mică şi maro era crestată și vălurită aseme- 
nea creierului unui animăluţ. 

— Ce m-ai întrebat, Ferane? întrebă Egwene, spărgând o 
altă nucă şi aruncând coaja în grămada de la picioarele ei. 

Sora Albă abia dacă se încruntă la răspunsul nepotrivit al 
lui Egwene. Toate începeau să se obişnuiască cu faptul că aceas- 
tă „novice” arareori se purta conform presupusei sale posturi. 

— Te-am întrebat, zise Ferane cu răceală în glas, ce ai fi 
făcut tu dacă ai fi fost în locul Supremei Înscăunate Amyrlin. 
Consideră asta ca parte din instruirea ta. Știi că Dragonul a 
renăscut și știi că Turnul trebuie să îl controleze pentru ca 
Ultima Bătălie să înceapă. Tu cum te-ai ocupa de el? 

Era o întrebare ciudată. Nu prea semăna cu instruire”, în- 
să tonul din vocea Feranei nu trăda nici semne că s-ar fi plâns 
de Elaida. Exista prea mult dispreț față de Egwene în vocea 
aceea. 

Celelalte două Albe rămaseră tăcute. Ferane era membră 
a Divanului, iar ele nutreau respect față de ea. 

„A aflat cât de des am pomenit despre eșecul Elaidei în 
privinţa lui Rand, gândi Egwene, privind în ochii negri şi reci 
ai Feranei. Atunci, e un test?” Va trebui să fie cu mare băgare 
de seamă. 

Egwene îşi întinse mâna după o altă nucă. 

— Mai întâi, aş trimite un grup de surori în satul lui natal. 

Ferane își arcui o sprânceană. 

— Ca să îi intimideze familia? 

— Fireşte că nu, răspunse Egwene. Ca să îi interogheze. 
Cine este acest Dragon Renăscut? Este un bărbat tempera- 
mental sau un bărbat pasional? Ori este un bărbat calm, gri- 
juliu şi precaut? Era genul care îşi petrecea timpul singur pe 
câmpii sau se împrietenea repede cu ceilalți tineri? Ar putea 
fi găsit mai degrabă într-o tavernă sau într-un atelier? 

— Dar tu îl cunoşti deja, interveni Tesan. 

— Aşa este, zise Egwene, spărgând nuca. Dar vorbeam des- 
pre o situaţie ipotetică. 

„Ar fi bine să vă amintiţi că, în realitate, îl cunosc personal 
pe Dragonul Renăscut. Așa cum nu-l cunoaște nimeni din Turn.” 


— Să presupunem că tu ești tu, zise Ferane, iar el este 
Rand al'Thor, prietenul tău din copilărie. 

— Prea bine. 

— Spune-mi, zise Ferane, aplecându-se în față. Dintre toa- 
te tipurile de bărbaţi pe care le-ai înșirat adineauri, care s-ar 
potrivi cel mai bine acestui Rand al'Thor? 

Egwene şovăi. 

— Toate, răspunse ea, aruncând o nucă ruptă în bucăţi 
într-un bol, alături de altele. Miyasi nu se va atinge de ea, dar 
celelalte două nu erau atât de mofturoase. Dacă eu aș fi eu, iar 
Dragonul ar fi Rand, aş zice că este o persoană rațională, pen- 
tru un bărbat, cu toate că poate fi încăpățânat uneori. Ei bine, 
de cele mai multe ori. Dar cel mai important, aș zice că are un 
suflet bun. Așadar, următorul pas pe care l-aș face ar fi să le 
trimit pe surori la el ca să îl îndrume. 

— Şi dacă le va respinge? întrebă Ferane. 

— Atunci, aş trimite iscoade ca să văd dacă este diferit fa- 
tă de omul pe care l-am cunoscut eu cândva, răspunse Egwene. 

— Şi câtă vreme tu aştepţi şi spionezi, el terorizează ținu- 
turile, face ravagii și strânge oști sub flamura lui. 

— Şi nu asta vrem să facă? întrebă Egwene. Nu cred că ar 
fi putut fi împiedicat să ia Callandorul, dacă ne-am fi dorit 
acest lucru. A reuşit să restabilească ordinea în Cairhien, să 
unească ținuturile Tear și Illian sub un singur domnitor și se 
zvoneşte că ar fi câştigat și favoarea Andorului. 

— Ca să nu mai pomenim că i-a subjugat pe aielii aceia, 
zise Miyasi, întinzându-se ca să ia un pumn de nuci. 

Egwene o întâmpină cu o privire aspră. 

— Nimeni nu îi subjugă pe aieli. Rand a câștigat respectul 
lor. Eram cu el la vremea respectivă. 

Miyasi încremeni, cu mâna întinsă în aer spre bolul cu mieji 
de nucă. Ea îşi veni în fire, luându-și privirea de la Egwene, 
înșfacă bolul, apoi se retrase la locul ei. O briză răcoroasă 
trecu prin balcon, făcând să foșnească frunzele plantelor că- 
țărătoare, despre care Ferane se plânsese că nu înverzeau în 
primăvara aceasta așa cum ar fi trebuit. Egwene începu din 
nou să spargă nuci. 

— Se pare că i-ai îngădui pur și simplu să semene haos 
după pofta inimii, zise Ferane. 

— Rand al'Thor este precum râul, zise Egwene. Calm și li- 
niştit când nu este agitat, dar se transformă într-un curent 
furios şi mortal atunci când se simte sugrumat. Ceea ce i-a fă- 
cut Elaida a fost echivalent cu a încerca să forțezi apele Râu- 
lui Manetherendrelle să treacă printr-un canion lat de nici 
măcar un metru. A aștepta ca să afli temperamentul unui băr- 
bat nu este prostie, dar nici semn de slăbiciune. A acționa fă- 
ră a deţine informaţii este nebunie curată, iar Turnul Alb a 
meritat furtuna pe care a iscat-o. 

— Se prea poate, zise Ferane. Dar tot nu mi-ai spus cum ai 
fi gestionat tu situaţia, odată ce ai fi obținut informaţiile do- 
rite şi timpul așteptării ar fi trecut. 

Ferane era cunoscută pentru temperamentul ei, dar în 
acel moment, în vocea ei se simțea răceala specifică Albelor. 
Era răceala cuiva care vorbea fără emoții, care se gândea la 
logică, fără a tolera vreo influență din exterior. 

Nu era cea mai bună metodă de a aborda problemele. Oa- 
menii erau mult mai complicați decât un set de reguli sau de 
cifre. Era un timp pentru logică, adevărat, dar era și un timp 
pentru emoţii. 

Rand era o problemă asupra căreia ea nu îşi îngăduie să 
insiste - trebuia să rezolve câte o problemă pe rând. De ase- 
menea, mai erau multe de spus despre planurile de viitor. Da- 
că nu se gândea la un mod de a se ocupa de Dragonul Renăs- 
cut, în cele din urma avea să se trezească şi ea într-o situaţie 
la fel de proastă precum cea în care se afla Elaida. 

El era diferit față de bărbatul pe care îl cunoscuse ea. Cu 
toate acestea, un grăunte din personalitatea lui trebuie să 
mai fi rămas. Îi văzuse furia oarbă în timpul lunilor petrecute 
împreună în Pustiul Aiel. Aceasta nu ieşise la suprafață prea 
des în timpul copilăriei sale, dar ea înțelegea acum că aceasta 
trebuie să îi fi dat târcoale. Nu era ca şi când el s-ar fi pricop- 
sit brusc cu acest temperament; pur şi simplu nu existase ni- 
mic în Ținutul celor Două Râuri care să îl supere. 

În lunile în care călătorise împreună cu el, Rand păruse a 
se înăspri cu fiecare pas. Se afla sub o presiune extraordinară. 
Cum să te porți cu un astfel de om? Sincer, ea habar nu avea. 

Dar discuţia aceasta nu era despre ce să facă cu Rand. Nu 
neapărat. Era despre Ferane care încerca să îşi dea seama ce 
fel de femeie era Egwene. 


— Rand al'Thor se consideră împărat, zise Egwene. Și 
presupun că acum chiar este. Nu va reacționa bine dacă va 
crede că este mânat sau îmbrâncit într-o anume direcţie. Da- 
că ar fi ca eu să mă ocup de el, aş trimite o delegaţie care să îl 
onoreze. 

— O procesiune extravagantă? întrebă Ferane. 

— Nu, răspunse Egwene. Dar nici una vai de capul ei. Un 
grup alcătuit din trei aes sedai, condus de o Cenușie, însoțită 
de o Verde și de o Albastră. El le privește în mod favorabil pe 
Albastre datorită asocierilor din trecut, iar Verzile sunt ade- 
seori percepute ca a fi opusele Roşiilor, o sugestie subtilă că 
suntem dispuse să colaborăm cu el, nu să îl domolim. O Cenu- 
şie, pentru că este un lucru de aşteptat, dar și pentru că pre- 
zența unei Cenușii înseamnă că vor urma negocieri, nu oști. 

— E o logică bună, zise Tesan, încuviințând din cap. 

Ferane nu se lăsă convinsă atât de ușor. 

— Solii ca acestea au dat greș în trecut. Dacă nu mă înșel, 
solia trimisă de Elaida a fost condusă de o Cenușie. 

— Aşa este, dar solia Elaidei a fost de la bun început vici- 
ată, răspunse Egwene. 

— Cum aşa? 

— Păi, pentru că a fost trimisă de o Roșie, firește, zise 
Egwene, spărgând o nucă. Nu prea înţeleg logica în a numi ca 
Supremă Înscăunată Amyrlin pe o membră a frăției Ajah Ro- 
şie în vremurile Dragonului Renăscut. Acest lucru nu pare 
menit să dea naştere unor animozităţi între el și Turn? 

— Am putea spune că este nevoie de o Roșie în aceste vre- 
muri tulburi, căci Roșiile au cea mai multă experienţă în a se 
ocupa de bărbaţii care pot conduce, o contracară Ferane. 

— „A te ocupa de” şi „a lucra împreună cu” sunt două lu- 
cruri diferite, zise Egwene. Dragonul Renăscut nu ar fi trebuit 
să fie lăsat de capul lui, dar de când se ocupă Turnul Alb cu 
răpiri şi cu a-i forța pe oameni să ne împlinească vrerea? Nu 
suntem noi vestite ca fiind cele mai subtile și mai atente dintre 
toți oamenii? Nu ne mândrim cu faptul că reuşim să îi determi- 
năm pe ceilalți să facă ceea ce trebuie să facă, lăsându-i în tot 
acest timp să creadă că a fost ideea lor? În trecut, când am mai 
încuiat noi regi în cufere și i-am bătut pentru lipsă de supune- 
re? De ce tocmai acum, dintre toate timpurile care s-au perin- 

dat pe sub Lumină, am renunțat la această bună practică și am 
devenit, în schimb, niște simple hoaţe la drumul mare? 

Ferane alese o nucă. Celelalte două Albe se priveau neli- 
niştite. 

— Există logică în vorbele tale, recunoscu în cele din ur- 
mă membra Divanului. 

Egwene puse deoparte spărgătorul de nuci. 

— Rand al'Thor este un om bun, în adâncul sufletului, dar 
are nevoie de îndrumare. În vremurile acestea, noi ar fi tre- 
buit să acționăm cu cea mai mare subtilitate. Trebuia să îl fi 
convins să aibă încredere în aes sedai, mai mult decât în alţii, 
să se bizuie pe sfatul nostru. Trebuia să îi fi arătat înțelep- 
ciunea de a asculta. În schimb, i-am arătat că îl vom trata ca 
pe un copil neascultător. Dacă este așa ceva, atunci nu trebuie 
să îi îngăduim să creadă că îl considerăm astfel. Din cauza lu- 
crurilor făcute de mântuială, el a luat prizoniere câteva aes se- 
dai și a îngăduit ca altele să fie legate de asha'manii lui. 

Ferane își îndreptă spatele. 

— Mai bine să nu pomenim despre atrocitatea asta. 

— Ce înseamnă asta? zise Tesan, şocată, ducându-și mâna 
la piept. Unele Albe păreau să nu acorde niciodată atenţie la 
lumea care le înconjura. Ferane? Ai știut despre asta? 

Ferane nu răspunse. 

— Am auzit... acest zvon, zise Miyasi cea îndesată. Dacă 
este adevărat, atunci trebuie să facem ceva în privinţa asta. 

— Da, zise Egwene. Din nefericire, nu ne putem concentra 
asupra lui al'Thor în momentul acesta. 

— El este cea mai mare problemă cu care se confruntă lu- 
mea, zise Tesan, cu fața ciupită de vărsat, aplecându-se în fa- 
tă. Trebuie să ne ocupăm de el mai întâi. 

— Nu, zise Egwene. Există şi alte probleme. 

Miyasi se încruntă. 

— Cu Ultima Bătălie care se apropie, nu văd să existe alte 
probleme mai importante. 

Egwene clătină nemulțumită din cap. 

— Dacă ne vom ocupa de Rand acum, am fi asemenea unui 
fermier care se uită la căruţa lui şi își face griji că n-are nimic 
de vânzare în ea, dar ignoră faptul că osia îi este crăpată. Da- 
că vei umple căruța înainte de vreme, nu vei face decât să 


strici căruța şi să ajungi într-o situație mult mai rea decât ai 
fost la început. 

— Ce insinuezi, de fapt? ceru să ştie Tesan. 

Egwene își întoarse privirea spre Ferane. 

— Înţeleg, zise Ferane. Te referi la scindarea din Turnul Alb. 

— Poate fi o piatră crăpată bună pentru fundaţia unei clă- 
diri? întrebă Egwene. Poate o frânghie roasă să ţină în loc un 
cal nărăvaş? Cum putem noi, în situaţia în care ne aflăm 
acum, să sperăm că îl vom putea stăpâni pe însuși Dragonul 
Renăscut? 

Ferane zise: 

— Păi, atunci, continui să impui scindarea insistând că tu 
eşti Suprema Înscăunată Amyrlin? Îţi sfidezi propria logică. 

— Şi dacă voi renunţa să revendic Tronul Amyrlin, asta va 
repara situaţia din Turn? întrebă Egwene. 

— Ar ajuta. 

Egwene își arcui o sprânceană. 

— Să presupunem, pentru o clipă, că, renunțând la pre- 
tenția mea, aș putea convinge facțiunea rebelelor să se ală- 
ture din nou Turnului Alb şi să accepte domnia Elaidei. Ea îşi 
arcui şi mai mult sprânceana, sugerând cât credea că era ve- 
rosimil acest lucru. Scindările s-ar vindeca? 

— Tocmai ai spus că asta se va întâmpla, zise Tesan, în- 
cruntându-se. 

— 0? făcu Egwene. Surorile vor înceta să mai străbată co- 
ridoarele cu pași grăbiţi, temându-se să fie singure? Grupuri- 
le de femei din diferite Ajah vor înceta să se mai privească cu 
ostilitate atunci când vor trece pe coridoare? Cu tot respec- 
tul, nu vom mai simți nevoia să purtăm șalurile tot timpul 
pentru a arăta cine suntem și cui îi suntem loiale? 

Ferane îşi cobori privirea pentru o clipă la şalul ei cu ciu- 
curi albi. 

Egwene se aplecă în față, continuând: 

— Cu siguranţă tu, dintre toate femeile din Turnul Alb, 
înţelegi cât de important este ca Ajah să lucreze împreună 
între frăţii. Avem nevoie de femei cu abilităţi și interese dife- 
rite pe care să le strângem în Ajah. Dar are logică pentru noi 
să refuzăm să lucrăm împreună? 

— Nu Albele au cauzat această... tensiune regretabilă, zise 
Miyasi, pufnind ușor. Celelalte, care şi-au trădat emoțiile în 
acţiunile lor, au cauzat-o. 

— Domnia actuală a cauzat-o, zise Egwene. O domnie care 
învață că este în regulă să îţi fereci surorile în taină, să exe- 
cuți străjeri, înainte ca aes sedai ale lor să fie judecate. Că nu 
e nimic greşit în a-i lua şalul unei surori şi s-o cobori la alea- 
să, că nu e nimic greşit să dizolvi un întreg Ajah. Ce ziceţi des- 
pre a acționa fără sfatul Divanului într-un demers atât de pe- 
riculos cum este răpirea şi întemnițarea Dragonului Renăs- 
cut? Este un lucru neaşteptat ca surorile să fie înspăimântate 
şi îngrijorate? Nu este complet lipsit de logică ceea ce ni s-a 
întâmplat? 

Cele trei Albe tăceau. 

— Eu nu mă voi supune, zise Egwene. Nu atâta cât, făcând 
asta, noi vom rămâne scindate. Voi continua să afirm că Elaida 
nu este Suprema Înscăunată Amyrlin. Acţiunile ei au dove- 
dit-o. Vreţi să daţi o mână de ajutor în bătălia împotriva Celui 
Întunecat? Ei bine, primul pas pe care trebuie să îl faceţi este 
acela de a-l lăsa în pace pe Dragonul Renăscut. Primul pas pe 
care ar trebui să îl faceți este să faceți pace cu surorile din 
celelalte Ajah. 

— De ce noi? întrebă Tesan. Nu răspundem de faptele ce- 
lorlalte. 

— Voi n-aveţi nicio vină? întrebă Egwene, lăsând să se 
simtă puţin din furia ei. Niciuna dintre surorile ei nu avea de 
gând să-și asume un dram de responsabilitate? Voi, dintre 
Albe, ar fi trebuit să vedeţi încotro duce acest drum. În- 
tr-adevăr, Siuan şi Albastrele nu au fost fără cusur, da voi ar fi 
trebuit să vedeţi cusurul atunci când aţi detronat-o și i-aţi 
îngăduit Elaidei să dizolve Ajah Albastră. Și-apoi, cred că une- 
le membre din a voastră Ajah s-au implicat direct în numirea 
Elaidei ca Supremă Înscăunată Amyrlin. 

Miyasi se arătă puţin indignată. Albelor nu le plăcea să li 
se aducă aminte de Alviarin şi de faptul că ea eşuase ca Păs- 
trătoare a Elaidei. În loc să se întoarcă împotriva Elaidei pen- 
tru că aceasta o înlăturase pe Albă, ele păreau să se fi întors 
împotriva propriei membre din cauza rușinii pe care le-o 
pricinuise aceasta. 


— Eu cred în continuare că aceasta este o treabă pentru 
Cenușii, zise Tesan, dar părea mai puțin convinsă decât fuse- 
se cu câteva clipe în urmă. Ar trebui să vorbeşti cu ele. 

— Am vorbit, zise Egwene. Începea să îşi piardă răbdarea. 
Unele nu vor să stea de vorbă cu mine şi continuă să îmi dea 
pedepse. Altele spun că aceste rupturi nu sunt din vina lor, 
dar, după ce le-am periat puţin, ele au fost de acord să facă tot 
ce le stă în putinţă. Galbenele au fost foarte înțelegătoare și 
cred că încep să vadă problemele din Turn ca pe o rană ce tre- 
buie tămăduită. Mai am încă de lucru cu câteva surori Brune - 
problemele par mai degrabă să le fascineze decât să le îngrijo- 
reze. Le-am trimis pe câteva dintre ele să caute prin cărțile de 
istorie după exemple de diviziuni, nădăjduind că vor da peste 
povestea Renalei Merlon. Ar trebui să facă ușor legătura și 
poate vor începe să priceapă că problemele noastre de aici pot 
fi rezolvate. În mod ironic, Verzile au fost cele mai încăpățâna- 
te. Se aseamănă cu Roşiile în multe privinţe, lucru de-a dreptul 
enervant, deoarece ar trebui să mă accepte, de fapt, ca făcând 
cândva parte din rândul lor. Mai rămân Albastrele, care au fost 
alungate, și Roșiile. Mă îndoiesc că surorile din ultima Ajah vor 
fi foarte receptive la sugestiile mele. 

Ferane se lăsă pe spate, îngândurată, iar Tesan şedea, ți- 
nând în mână trei nuci de care uitase, şi se holba la Egwene. 
Miyasi se scărpina în părul cărunt, cu ochii mari de uimire. 

Oare Egwene dezvăluise prea multe? Surorile aes sedai 
semănau remarcabil de mult cu Rand al'Thor; nu le plăcea să 
ştie când erau manipulate. 

— Sunteţi şocate, zise ea. Ce, credeţi că ar trebui să stau 
cu mâinile în sân - ca majoritatea - și să nu fac nimic în vre- 
me ce Turnul se prăbușește? Am fost forțată să îmbrac veș- 
mântul acesta alb și nu accept ceea ce reprezintă, dar îl voi fo- 
losi. În ultima vreme, o femeie care poartă veşmântul alb de 
novice se numără printre puţinele femei care se pot plimba 
prin aripile ocupate de fiecare Ajah. Cineva trebuie să facă 
ceva ca să repare Turnul, iar eu sunt cea mai bună alegere. 
Şi-apoi, este datoria mea. 

— Foarte rezonabil... din partea ta, zise Ferane, faţa ei fă- 
ră vârstă încruntându-se. 

— Mulţumesc, zise Egwene. 

Oare îşi făceau griji că ea încălcase anumite limite? Erau 
furioase că ea le manipulase pe surorile aes sedai? Hotărâte 
să aibă grijă ca ea să fie pedepsită din nou? 

Ferane se aplecă în față. 

— Să zicem că dorim să încercăm să reparăm Turnul. Ce 
cale ne-ai recomanda? 

Egwene fu inundată de un val de entuziasm. În ultimele 
zile, avusese parte doar de eşecuri. Verzi idioate! Acestea se 
vor simţi într-adevăr ca nişte proaste atunci când ea va fi ac- 
ceptată ca Supremă Înscăunată Amyrlin. 

— Suana, din Ajah Galbenă, vă va invita în curând pe toa- 
te trei să luați masa împreună cu ea, zise Egwene. Cel puţin, 
Suana va lansa această invitaţie atunci când o va îndemna 
Egwene. Acceptaţi şi serviţi masa într-un loc public, poate 
într-una dintre grădinile Turnului. Lăsaţi să se vadă că vă bu- 
curați una de compania celeilalte. Pe urmă, voi încerca să 
conving o soră Brună să vă invite. Lăsaţi să fiți văzute de alte 
surori amestecându-vă printre alte Ajah. 

— E destul de simplu, zise Miyasi. Nu e nevoie de mare 
efort, iar potenţialul de câștig este excelent. 

— Vom vedea, zise Ferane. Te poţi retrage, Egwene. 

Nu îi plăcea să fie concediată astfel, dar nu avea încotro. Cu 
toate acestea, femeia îi arătase respectul cuvenit lui Egwene 
adresându-i-se pe nume. Egwene se ridică în picioare, apoi, cu 
cea mai mare grijă, îşi înclină capul în fața Feranei. Cu toate că 
Tesan şi Miyasi nu reacționară vizibil, amândouă făcură ochii 
mari de uimire. Se ştia deja în Turn că lui Egwene nu îi stătea 
în obicei să facă reverențe. Şi, în mod șocant, Ferane își plecă și 
ea capul, doar puţin, salutând-o în același mod. 

— Dacă vei hotărî să alegi Ajah Albă, Egwene al'Vere, zise 
femeia, află că vei fi binevenită. Logica de care ai dat dovadă 
azi este remarcabilă pentru o femeie atât de tânără. 

Egwene își ascunse zâmbetul. Doar cu patru zile în urmă, 
Bennae Nalsad îi oferise lui Egwene un loc în Ajah Brună, iar 
Egwene era încă uimită cu câtă vigilență îi recomandase 
Suana Ajah Galbenă. Acestea mai că o făcuseră să se răzgân- 
dească, însă acest lucru se datora în mare parte frustrării pe 
care i-o pricinuiau în acel moment Verzile. 

— Mulţumesc, zise ea. Dar nu uita că Amyrlin trebuie să 
reprezinte toate frățiile Ajah. Cu toate acestea, discuția noas- 


tră a fost plăcută. Sper că, pe viitor, îmi veţi îngădui să mă 
mai bucur de compania voastră. 

Zicând acestea, Egwene se retrase, zâmbind larg atunci 
când îl salută din cap pe străjerul voinic și crăcănat al Feranei. 
Zâmbetul îi zăbovi pe buze până când părăsi sectorul Albelor 
din Turn şi o găsi pe Katerine așteptând pe coridor. Roșia nu 
era una dintre cele două desemnate mai devreme ca să o su- 
pravegheze pe Egwene, iar zvonurile care circulau prin Turn 
spuneau că Elaida se bizuia din ce în ce mai mult pe Katerine 
acum, că Păstrătoarea ei dispăruse într-o misiune misterioasă. 

Și pe fața severă a Katerinei arbora un zâmbet. Nu era 
semn bun. 

— Poftim, zise femeia, oferindu-i o cană din lemn în care 
se afla un lichid transparent. 

Era timpul pentru doza de după-amiază de ceai din rădă- 
cina-furcii a lui Egwene. 

Egwene se strâmbă, dar luă cana și îi bău conținutul. Se 
şterse la gură cu batista, apoi porni de-a lungul coridorului. 

— Unde crezi că pleci? o întrebă Katerine. 

Îngâmfarea din vocea ei o făcu pe Egwene să şovăie. Ea se 
întoarse, încruntându-se. 

— La următoarea lecţie... 

— Nu vei mai primi nicio lecție, zise Katerine. Cel puţin, 
nu genul de lecţii pe care le-ai primit până acum. Toate sunt 
de acord că abilităţile tale în ceea ce priveşte împletiturile sunt 
impresionante, pentru o novice. 

Egwene se încruntă. Aveau să o numească din nou aleasă? 
Se îndoia că Elaida avea să-i îngăduie o libertate şi mai mare. 
Îşi petrecea arareori timpul în odăile ei, aşadar spaţiul su- 
plimentar nu era important. 

— Nu, zise Katerine, jucându-se leneș cu ciucurul șalului. 
S-a hotărât că ceea ce trebuie tu să înveţi este smerenia. 
Amyrlin a auzit de refuzul tău prostesc de a le face reverențe 
surorilor. După părerea ei, acesta este ultimul simbol al firii 
tale sfidătoare; prin urmare, urmează să primeşti o altfel de 
instruire. 

Pentru o clipă, Egwene simți frică. 

— Ce fel de instruire? întrebă ea, păstrându-şi vocea calmă. 

— Sarcini și muncă, răspunse Katerine. 

— Am deja sarcini de făcut, ca orice novice. 

— M-ai înţeles greşit, zise Katerine. De acum înainte, doar 
vei munci. Te vei prezenta în bucătărie de îndată - îţi vei pe- 
trece după-amiaza muncind acolo. Seara, vei freca podelele. 
Dimineața, te vei duce la grădinar și vei munci în grădini. 
Aceasta va fi viaţa ta, vei avea aceleași trei activităţi în fiecare 
zi - câte cinci ore pentru fiecare - până când vei renunţa la 
mândria ta prostească și vei învăţa să te înclini în fața supe- 
rioarelor tale. 

Era sfârşitul libertăţii lui Egwene, puţina pe care o avea. 
În ochii Katerinei se citea bucuria. 

— Ah, aşadar pricepi, zise Katerine. Gata cu vizitele făcute 
surorilor în odăile lor. Nu le vei mai irosi timpul exersând 
împletituri pe care le stăpânești deja. Gata cu lenea; acum vei 
munci. Ce părere ai despre asta? 

Nu munca grea o îngrijora pe Egwene, deoarece nu o de- 
ranjau muncile pe care le făcea în fiecare zi. Lipsa de contact 
cu celelalte surori o distrugea. Cum avea să repare Turnul 
Alb? Lumină! Era un dezastru. 

Scrâşni din dinţi, înăbușindu-și trăirile. O privi în ochi pe 
Katerine şi zise: 

— Prea bine. Să plecăm. 

Katerine clipi. Era limpede că se așteptase ca ea să facă o 
criză de nervi sau măcar să se împotrivească. Dar nu era mo- 
mentul potrivit pentru așa ceva. Egwene se întoarse în direc- 
ţia unde se afla bucătăria, lăsând în urmă aripa Albelor. Nu le 
putea lăsa să ştie cât de eficientă era această pedeapsă. 

Egwene încerca să își ascundă panica în timp ce înainta 
pe coridoarele cavernoase din măruntaiele Turnului de-a lun- 
gul cărora se aflau lămpi din alamă, lungi şi șerpuitoare, ase- 
menea unor capete de şerpi care scuipau flăcări micuțe spre 
tavanul din piatră. Putea face față acestei situații. Va face față 
acestei situații. Ele nu vor reuși să o frângă. 

Poate că trebuia să muncească vreo câteva zile, apoi să se 
prefacă umilită. Trebuia să facă reverenţe, așa cum cerea 
Elaida? De fapt, era un lucru simplu. O reverență, apoi se ocu- 
pa de alte îndatoriri mai importante. 

„Nu, îşi zise ea. Nu, nu așa se va sfârșit totul. Voi pierde în 
clipa în care voi face prima reverență.” Dacă ceda, avea să fie 
o dovadă pentru Elaida că Egwene putea fi frântă. Reveren- 
ţele ar fi însemnat drumul spre distrugere. În curând, Elaida 


avea să decidă că Egwene trebuia să rostească titluri onorifi- 
ce atunci când se adresa surorilor aes sedai. Falsa Amyrlin 
urma să o trimită pe Egwene să facă tot felul de munci, știind 
că acest lucru dăduse roade şi înainte. Egwene se va arăta 
supusă și atunci? Cât timp va trece până când credibilitatea 
de care se bucura avea să fie uitată, călcată în picioare, ase- 
menea gresiei de pe coridoarele Turnului? 

Nu se putea supune. Bătăile încasate nu o făcuseră să își 
schimbe comportamentul; nici muncile la care era trimisă 
n-ar fi trebuit să facă asta. 


Cele trei ore de muncă în bucătărie nu îi îmbunătățiră 
prea mult starea de spirit. Voinica Laras, mai-marea peste bu- 
cătării, o pusese pe Egwene să frece unul dintre șemineurile 
ce semănau cu un cuptor. Era o muncă murdară, care nu te 
ajuta să cugeţi. Nu că ar fi putut scăpa cumva din această si- 
tuaţie. 

Egwene se lăsă din nou pe călcâie, ridicându-și brațul și 
ştergându-și fruntea. Când și-l retrase, brațul îi era mânjit cu 
funingine. Egwene oftă încet prin bucata de pânză umedă 
care îi acoperea gura şi nasul, împiedicând-o să inspire prea 
multă cenușă. Îşi simţi respiraţia fierbinte şi densă pe faţă, iar 
pielea îi era lipicioasă din cauza sudorii. Picăturile care îi că- 
deau de pe față erau negre din cauza funinginii. Simțea prin 
pânză mirosul uscat al cenușii care fusese arsă iar şi iar. 

Șemineul era o construcție mare şi pătrată din cărămizi 
roşii arse. Era deschis pe ambele părți şi suficient de mare ca 
să te poţi târî înăuntru - ceea ce trebuia să facă Egwene. În 
interiorul burlanului şi al hornului se strânsese o crustă nea- 
gră şi trebuia înlăturată de-acolo de teamă să nu înfunde hor- 
nul sau să se desprindă și să cadă în mâncare. Egwene le au- 
zea pe Katerine și pe Lirene sporovăind şi râzând în sala de 
mese. Din când în când, Roşiile își vârau capul înăuntru ca să 
o verifice, dar adevărata ei supraveghetoare era Laras, care 
freca oalele în partea cealaltă a încăperii. 

Pentru această treabă, Egwene se schimbase într-o rochie 
de lucru. Cu toate că fusese odinioară albă, aceasta fusese 
folosită în mod repetat de novicele care curățau șemineurile, 
iar funinginea se impregnase în textură. Pete cenușii mânjeau 
pânza, asemenea unor umbre. 

Îşi frecă şalele, apoi se puse din nou în patru labe şi se târî 
şi mai adânc în șemineu. Folosind o perie mică din lemn, des- 
prinse bucăţi de cenușă de pe rosturile dintre cărămizi, apoi 
le strânse și le puse în găleți din alamă, ale căror buze erau 
pudrate cu cenușă albă şi gri. Prima ei sarcină fusese să înlă- 
ture toate bucăţile de funingine şi să le strângă în găleți. Mâi- 
nile îi erau atât de negre, încât își făcea griji că nici dacă și 
le-ar fi frecat bine de tot n-ar fi reușit să și le curețe. Genun- 
chii o dureau și păreau să ţină isonul durerii din şale, care 
încă o mai ustura după bătaia obișnuită de dimineaţa. 

Continuă, râcâind cu peria o porțiune înnegrită a cărămi- 
zii, slab luminată de felinarul pe care îl lăsase să ardă într-un 
colţ din interiorul şemineului. Îşi dorea să folosească Puterea 
Supremă, dar Roşiile de afară ar fi simţit-o conducând, plus 
că descoperise că doza de după-amiază de ceai din rădăci- 
na-furcii fusese neobişnuit de tare şi că nu era capabilă să con- 
ducă nici măcar un firicel. De fapt, fusese suficient de tare ca 
să o ameţțească, ceea ce îi îngreuna și mai mult munca. 

Aceasta avea să fie viaţa ei? Blocată într-un şemineu, fre- 
când cărămizile pe care nu le vedea nimeni, izolată de restul 
lumii? Nu o putea înfrunta pe Elaida dacă toată lumea uita de 
ea. Egwene tuși încet, sunetul găsindu-și ecoul în interiorul 
şemineului. 

Avea nevoie de un plan. Singura ei scăpare părea să fie 
aceea de a le folosi pe surorile care încercau să nimicească 
Ajah Neagră. Dar cum să le viziteze? Cum nu mai era instruită 
de surori, nu avea cum să scape de supraveghetoarele ei Ro- 
şii şi să pătrundă pe domeniul celorlalte Ajah. Oare putea să 
se furişeze cumva în vreme ce muncea? Dacă absenţa ei ar fi 
descoperită, probabil că ar ajunge într-o situaţie și mai rea. 

Nu putea îngădui ca viața ei să fie dominată de această 
muncă înjositoare! Ultima Bătălie se apropia, Dragonul Re- 
născut se plimba în voie, iar Suprema Înscăunată Amyrlin 
stătea în patru labe și curăța șemineuri! Scrâșni din dinţi, 
frecând cu furie. Funinginea fusese arsă de atâta vreme, încât 
se formase un strat sticlos și negru pe piatră. Nu avea cum să 
îl înlăture pe tot. Trebuia doar să se asigure că era suficient 
de curat, astfel încât să nu se desprindă din el o bucăţică. 

Pe acel strat sticlos, văzu reflectându-se o umbră care 
trecu dincolo de deschizătura de la capătul îndepărtat al şe- 


mineului. Egwene se întinse repede după Izvor, dar, fireşte, 
nu găsi nimic. Nu, când ceaiul din rădăcina-furcii îi încețoșa 
mintea. Dar, categoric, era cineva lângă şemineu care se ghe- 
muia, se mișca pe furiș... 

Egwene strânse peria în mână, şi o întinse încet pe cea- 
laltă după măturică cu care aduna cenuşa. Apoi, se roti. 

Laras încremeni, aruncând o privire în şemineu. Mai-ma- 
rea peste bucătării purta un şorţ mare și alb, mânjit şi acesta 
cu câteva pete de funingine. Faţa ei rotundă și dolofană avu- 
sese partea ei de ierni; părul începea să îi încărunțească, iar 
sub falcă începură să îi apară a doua, a treia și a patra bărbie. 
Se ținea de partea laterală a deschizăturii șemineului cu de- 
getele groase ale mâinii. 

Egwene se relaxă. Oare de ce fusese atât de convinsă că 
cineva se furişase pe la spatele ei? Era doar Laras care venise 
să o verifice. 

Atunci, de ce se mișcase în tăcere femeia? Laras își aruncă 
privirea într-o parte, mijind ochii. Apoi, îşi duse un deget la bu- 
ze. Egwene simți din nou cum se încordează. Ce se întâmpla? 

Laras se îndepărtă cu spatele de șemineu, făcându-i semn 
lui Egwene să o urmeze. Mai-marea peste bucătării pășea în 
vârful degetelor, atât de silențios, încât Egwene n-ar fi crezut 
că era posibil. Ajutoarele de bucătar și din bucătărie se duse- 
seră în alte părți ale bucătăriei, niciuna nefiind la vedere. 
Egwene se îndepărtă pe furiș de șemineu, vârându-și peria în 
spatele cingătorii şi ştergându-şi mâinile de rochie. Își trase 
bucata de pânză de pe față, respirând aerul proaspăt şi curat. 
Inspiră adânc, ceea ce îi aduse o privire aspră din partea lui 
Laras, care își duse din nou degetul la buze. 

Egwene încuviință din cap, urmând-o pe Laras prin bucă- 
tărie. Peste câteva clipe, ea şi Egwene se aflau într-o cămară, 
unde persista un miros puternic de grâne uscate și brânză ve- 
che. Aici, gresia lăsase locul cărămizilor, care erau mai trai- 
nice. Laras dădu la o parte câţiva saci, apoi ridică o bucată a 
pardoselii. Era o trapă din lemn, acoperită cu cărămizi astfel 
încât să se confunde cu pardoseala. Aceasta lăsă la vedere 
încăperea mică, cu pereţi din piatră, de sub cămară, în care 
încăpea o persoană, deși un bărbat înalt ar fi trebuit să stea 
înghesuit. 

— Aşteaptă aici până la căderea nopţii, zise Laras în şoap- 
tă. Nu te pot scoate chiar acum, nu când în Turn e atâta agita- 
ție de zici c-ar fi o curte plină cu găini în care a dat iama o 
vulpe. Scoatem gunoiul noaptea târziu și-am să te ascund 
printre fetele care îl descarcă. Un muncitor de pe docuri te va 
duce la o barcă mică şi te va trece râul. Am câţiva prieteni 
printre gărzi; acestea își vor întoarce privirea. Odată ce vei 
ajunge pe malul celălalt, depinde doar te tine ce vei face. Te 
sfătuiesc să nu te întorci la idioatele alea care te-au făcut ma- 
rioneta lor. Găsește-ți o ascunzătoare unde să rămâi până 
când vor trece toate astea, apoi întoarce-te aici şi vezi dacă 
vei fi primită de cea care se va afla la conducere. E puţin pro- 
babil ca aceasta să fie Elaida, după cum decurg lucrurile... 

Egwene clipi mirată. 

— Ei bine, zise femeia dolofană, coboară colo. 

— Eu... 

— Nu e timp de taclale! zise Laras, de parcă nu ea ar fi 
vorbit în tot acest timp. 

Era evident agitată, căci îşi arunca mereu privirea în jur și 
bătea din picior. Dar era, de asemenea, evident că mai făcuse 
treaba asta şi cu altă ocazie. De ce era o simplă bucătăreasă 
din Turnul Alb atât de pricepută la furișat? De ce avea un 
plan la îndemână ca să o scoată pe Egwene din cetatea forti- 
ficată şi asediată? Şi de ce avea, în primul rând, o ascunză- 
toare în bucătărie? Lumină! Cum o făcuse? 

— Nu te îngrijora în privința mea, zise Laras, privind-o pe 
Egwene. Îmi pot purta singură de grijă. Le voi ține pe ajutoa- 
rele de bucătărie departe de şemineul unde munceai. Surori- 
le aes sedai te verifică din jumătate în jumătate de oră și a 
trecut abia un minut de când au făcut-o ultima oară, aşa că va 
trece ceva vreme înainte să te verifice din nou. Când o vor 
face, o să mă prefac că nu ştiu nimic și toată lumea va presu- 
pune că te-ai furișat afară din bucătărie. În curând te vom 
scoate din oraș și nimeni n-o să se prindă. 

— Da, zise Egwene, venindu-i în sfârşit glasul, dar de ce? 

Presupusese că, după ce le ajutase pe Min și pe Siuan, 
Laras nu avea să mai fie dispusă să ajute o altă fugară. 

Laras se uită la ea, iar din ochii femeii se citi determina- 
rea la fel de bine ca în ochii oricărei aes sedai. Egwene o tre- 


cuse categoric cu vederea pe femeia aceasta! Cine era ea cu 
adevărat? 

— N-am de gând să mă alătur celor care vor să distrugă 
sufletul unei fete, zise Laras pe un ton sever. Bătăile acelea 
sunt o ruşine! Aes sedai sunt proaste. Le-am slujit cu loialita- 
te în toţi acești ani, zău, iar acum îmi spun să te pun să mun- 
ceşti cât pot eu de mult, la nesfârșit. Ei bine, îmi pot da seama 
atunci când o fată a trecut de la a primi instruire la a fi pusă 
la pământ. Nu îngădui așa ceva, nu în bucătăria mea. Arz-o 
Lumina pe Elaida pentru că crede că poate face una ca asta! 
Nu-mi pasă dacă vrea să te execute sau să te facă novice. Dar 
frângerea asta este inacceptabilă! 

Femeia îşi îndreptă spatele şi își puse mâinile în șolduri, 
un nor de faină ridicându-se din șorţul ei. În mod ciudat, 
Egwene se trezi că ia în calcul oferta. Negase oferta lui Siuan 
de a o salva, dar dacă fugea acum, avea să se întoarcă în ta- 
băra rebelelor după eliberare. Acest lucru ar fi de departe 
superior aceluia de a fi salvată. Putea scăpa de toate astea... 
de bătăi, de corvoadă. 

Şi ce să facă? Să stea afară și să privească cum se prăbu- 
şeşte Turnul? 

— Nu, îi spuse lui Laras. Oferta ta este foarte amabilă, dar 
nu o pot accepta. Îmi pare rău. 

Laras se încruntă. 

— la ascultă aici... 

— Laras, o întrerupse Egwene, nu îi vorbeşti pe un astfel 
de ton unei aes sedai, indiferent că eşti mai-marea peste bu- 
cătării. 

Laras şovăi. 

— Fată prostuţă. Tu nu eşti aes sedai. 

— Fie că accepţi asta, fie că nu, eu tot nu pot pleca. Dacă 
n-ai de gând să mă îndeşi chiar tu în văgăuna asta - să-mi pui 
căluș la gură şi să mă legi ca să mă împiedici să țip, apoi să 
mă duci chiar tu la râu - atunci îți sugerez să mă lași să mă 
întorc la treabă. 

— Dar de ce? 

— Pentru că, zise Egwene, aruncând o privire spre şemi- 
neu, cineva trebuie să o înfrunte. 

— N-o poţi înfrunta aşa. 

— Fiecare zi este o bătălie, zise Egwene. Fiecare zi în care 
refuz să mă las doborâtă înseamnă ceva. Chiar dacă Elaida și 
Roșiile ei sunt singurele care știu acest lucru, tot înseamnă 
ceva. E ceva neînsemnat, dar tot e mai mult decât aș putea 
face de dincolo de ziduri. Vino. Mai am două ore de muncă. 

Se întoarse şi o luă înapoi spre şemineu. Fără tragere de 
inimă, Laras închise trapa din camera ei ascunsă, apoi i se 
alătură. Acum, femeia făcea mult mai mult zgomot în timp ce 
pășea, frecându-se de blaturi, pașii ei răsunând pe cărămizi. 
Era ciudat cum reușise să fie atât de tăcută atunci când dorise. 

O fâşie de material roşu, asemenea unei dâre de sânge ce 
curgea dintr-un iepure mort în zăpadă, se mişcă prin bucătă- 
rie. Egwene încremeni locului când Katerine, care purta o 
rochie cu poale cărămizii şi tiv galben, o zări. Buzele Roşiei 
erau subțiate, ochii ei, mijiți. Oare le văzuse pe Egwene şi 
Laras îndepărtându-se împreună? 

Laras încremeni locului. 

— Înţeleg acum ce am greşit, se grăbi să-i spună Egwene 
mai-marei peste bucătării, uitându-se la o a doua vatră, care 
se afla în apropierea cămării. Îți mulțumesc pentru că mi-ai 
arătat. Voi fi mult mai atentă acum. 

— Ai grijă să fie aşa, zise Laras, revenindu-și din starea de 
şoc. Altminteri, ai să vezi ce înseamnă o pedeapsă adevărată, 
nu ca bătăile alea fără tragere de inimă pe care ţi le aplică 
mai-marea peste novice. Și-acum, întoarce-te la treabă. 

Egwene încuviință din cap, îndreptându-se în grabă spre 
şemineu. Katerine își ridică o mână ca să o oprească. Lui 
Egwene îi bubuia inima în piept. 

— Nu e nevoie, zise Katerine. Amyrlin a cerut ca novicea 
să o servească diseară la cină. l-am spus Supremei Înscăunate 
Amyrlin că o zi de muncă n-are să domolească o fată proastă și 
încăpățânată cum e copila aceasta, dar ea a insistat. Presupun 
că ți se oferă prima ocazie să te arăţi supusă, copilă. Eu îţi 
sugerez să profiți de ea. 

Egwene își cobori privirea la mâinile ei înnegrite şi la ro- 
chia mânjită. 

— Hai, fuguţa! zise Katerine. Spală-te şi aranjează-te. Nu 
vrei s-o lași pe Amyrlin să aştepte. 

Spălatul se dovedi a fi o treabă aproape la fel de grea pre- 
cum curățatul șemineului. Funinginea i se impregnase în mâini 


la fel cum intrase şi în rochia ei de lucru. Egwene petrecu 
aproape o oră spălându-se într-o cadă plină cu apă călduţă, 
încercând să se facă prezentabilă. Unghiile îi erau rupte de la 
frecatul cărămizilor și se părea că, de fiecare dată când îşi 
limpezea părul, înlătura o găleată plină cu fulgi de funingine. 

Cu toate acestea, era bucuroasă că se ivise această ocazie. 
Arareori avea timp să se îmbăieze; de obicei, n-avea timp decât 
de o baie pe fugă. În vreme ce se spăla și își freca pielea în came- 
ra de baie mică, cu gresie gri, se gândea la următorul ei pas. 

Refuzase ocazia de a fugi. Asta însemna că trebuia să se 
folosească de Elaida şi de Roșiile ei, singurele surori pe care 
le vedea. Oare le putea face să îşi vadă greşelile? Își dorea să 
le poată pedepsi pe toate şi să scape de ele. 

Dar, nu. Ea era Amyrlin, reprezenta toate Ajah, inclusiv pe 
cea Roșie. Nu le putea trata așa cum le tratase Elaida pe Al- 
bastre. Erau cele mai pornite împotriva ei, dar asta însemna o 
mare provocare. Părea să facă unele progrese în ceea ce o 
privea pe Silviana, dar Lirene Doirellin nu recunoscuse oare 
că Elaida făcuse nişte greşeli grave? 

Poate că Roşiile nu erau singurele pe care le-ar putea in- 
fluenţa. Exista întotdeauna posibilitatea să se întâlnească din 
întâmplare cu alte surori pe coridoare. Dacă vreuna dintre 
ele s-ar apropia ca să îi vorbească, Roşiile nu o puteau lua pur 
şi simplu de-acolo. Vor da dovadă de decenţă și, astfel, Egwene 
va avea ocazia să interacționeze puţin cu celelalte surori. 

Dar cum să o trateze pe Elaida? Era înţelept să o lase pe 
falsa Amyrlin să continue să creadă că Egwene era aproape 
intimidată? Sau sosise vremea să ia atitudine? 

Când fu aproape gata cu îmbăiatul, Egwene se simțea 
mult mai curată și mult mai încrezătoare. Războiul ei luase o 
întorsătură proastă, dar încă mai putea lupta. Îşi trecu în 
grabă peria prin părul ud, își puse pe ea o rochie nouă de no- 
vice — ce bine era să simtă materialul moale și curat pe pie- 
le! - şi se duse să se alăture supraveghetoarelor ei. 

Acestea o escortară până la apartamentul Supremei În- 
scăunate Amyrlin. Egwene trecu pe lângă mai multe grupuri 
de surori, dar avu grijă să se țină dreaptă, pentru binele lor. 
Supraveghetoarele o conduseră prin sectorul Roșiilor din 
Turn, plăcile de gresie de pe jos schimbându-se într-un mo- 
del roșu și negru ca tăciunele. Pe acolo se plimbau mai mulți 

oameni, femei cu șalurile lor, servitori cu Flacăra Tar Valo- 
nului pe piept, dar niciun străjer; acest lucru i se părea în- 
totdeauna ciudat lui Egwene, deoarece aceştia erau o prive- 
lişte obișnuită în alte părți ale Turnului. 

După un urcuș lung și câteva coridoare șerpuitoare, ajun- 
seră la apartamentul Elaidei. Egwene își verifică poalele fără 
să-şi dea seama. Pe drum, hotărâse că va trebui să o abordeze 
pe Elaida prin tăcere, întocmai cum procedase data trecută. A 
o enerva mai tare n-ar fi dus decât la şi mai multe restricţii. 
Egwene nu avea de gând să se umilească, dar nici nu avea de 
gând să meargă până într-acolo încât să o insulte pe Elaida. 
Femeia n-avea decât să creadă ce voia. 

O servitoare îi deschise ușa, lăsând-o pe Egwene înăun- 
tru, apoi conducând-o în sufragerie. Acolo, fu şocată de ceea 
ce găsi. Crezuse că avea să o servească doar pe Elaida, care, 
poate, avea să se afle în compania lui Meidani. Lui Egwene nu 
îi trecuse nicio clipă prin minte că sufrageria ar putea fi plină 
de femei. Erau cinci, câte una pentru fiecare Ajah, în afară de 
cea Roşie și cea Albastră. Şi fiecare femeie făcea parte din 
Divan. Yukiri se afla acolo, la fel și Doesine, ambele făcând 
parte din grupul clandestin care vâna Ajah Neagră. Ferane 
era acolo, cu toate că părea surprinsă să o vadă pe Egwene; 
oare Alba nu ştiuse despre această cină mai devreme sau pur 
şi simplu nu pomenise de ea? 

Rubinde, din Ajah Verde, ședea lângă Shevan, din Ajah 
Brună, o soră pe care Egwene ar fi vrut să o întâlnească. 
Shevan era una dintre acelea care susțineau negocierile cu 
surorile aes sedai rebele, iar Egwene nădăjduia să reușească 
să o convingă şi mai mult să dea o mână de ajutor la unifica- 
rea Turnului Alb din interior. 

În afară de Elaida, la masă nu mai şedea nicio altă soră 
Roșie. Din cauză că toate Roşiile din Divan erau plecate din 
Turn? Poate că Elaida credea că exista un echilibru în încă- 
pere cu ea acolo, căci se considera în continuare ca fiind Ro- 
şie, cu toate că nu ar fi trebuit. 

Era o masă lungă, sferele de cristal strălucind şi reflec- 
tând lumina din lampadarele ornate din bronz, înşirate de-a 
lungul pereţilor zugrăviți într-un galben ruginiu. Fiecare fe- 
meie purta o rochie elegantă, în culoarea frăţiei ei. În încăpe- 
re se simțea miros de carne suculentă şi morcovi gătiți la 


aburi. Femeile sporovăiau. Amiabil, dar forțate. Încordate. Nu 
voiau să fie acolo. 

Din partea cealaltă a încăperii, Doesine o salută din cap pe 
Egwene, aproape respectuos. Încerca să sugereze ceva. „Mă 
aflu aici pentru că ai spus că astfel de lucruri sunt importan- 
te”, părea să spună. Elaida şedea în capul mesei, înveşmânta- 
tă într-o rochie roșie cu mâneci pline, cu granate neșlefuite 
pe ele şi pe corsaj, iar pe buze îi arbora un zâmbet satisfăcut. 
Servitorii mișunau încoace şi încolo, turnând vin și aducând 
mâncarea. De ce le invitase Elaida la cină pe reprezentantele 
din Divan? Era o încercare de a repara fisurile din Turnul 
Alb? Oare Egwene o judecase greşit? 

— A, iată-te, zise Elaida, observând-o pe Egwene. În sfâr- 
şit ai venit. Vino aici, copilă. 

Egwene se conformă, străbătând încăperea, ultimele câ- 
teva membre ale Divanului observând-o și ele. Unele păreau 
nedumerite, altele, curioase de prezenţa ei. În timp ce pășea, 
Egwene își dădu seama de ceva. 

În această seară tot ce construise ea se putea prăbuşi. 

Dacă surorile aes sedai prezente o vor vedea servind-o cu 
supunere pe Elaida, Egwene își va pierde integritatea în ochii 
lor. Elaida declarase că Egwene era intimidată, dar ea dove- 
dise contrariul. Dacă ea avea să se supună voinţei Elaidei, fie 
şi puţin, aceasta ar fi fost o dovadă. 

Arz-o Lumina pe femeia asta! De ce invitase atât de multe 
femei pe care Egwene se străduise să le influențeze? Să fie 
pură întâmplare? Egwene i se alătură falsei Amyrlin în capul 
mesei, iar un servitor îi oferi o carafa din cristal ce conţinea 
vin roşu, sclipitor. 

— Să-mi ţii cupa plină, zise Elaida. Aşteaptă acolo, dar nu 
te apropia prea mult. N-am chef să-ți inspir mirosul de funin- 
gine de la pedeapsa din după-masa aceasta. 

Egwene strânse din dinți. Mirosul de funingine? După o 
oră de frecat? Puțin probabil. Cu coada ochiului, văzu satis- 
facția din ochii Elaidei atunci când aceasta sorbi din vin. Apoi, 
Elaida se întoarse spre Shevan, care şedea pe scaunul din 
dreapta ei. Bruna era o femeie înaltă și slabă, cu braţe nodu- 
roase și o față colțuroasă, de parcă ar fi fost o ființă creată din 
crengi. Privirea îi era îngândurată în vreme ce o studia pe 
gazda ei. 

— Spune-mi, Shevan, zise Elaida. Încă mai insişti asupra 
discuţiilor ălora prosteşti cu rebelele? 

Shevan răspunse: 

— Surorilor trebuie să li se ofere ocazia să se împace. 

— Au avut o asemenea ocazie, zise Elaida. Sincer, mă aştep- 
tam la mai mult din partea unei Brune. Ai o purtare încăpățâna- 
tă şi habar n-ai cum funcționează lumea. Păi, până şi Meidani 
îmi dă dreptate, iar ea e Cenușie! Doar ştii cum sunt ele. 

Shevan privi în altă parte, părând încă şi mai tulburată 
decât înainte. De ce le invitase la cină Elaida? Doar ca să le 
jignească pe ele şi frăţiile lor? În vreme ce Egwene privea, 
Roșia își îndreptă atenţia spre Ferane și i se plânse de Rubine, 
o reprezentantă a Verzilor în Divan, care se împotrivea și ea 
eforturilor Elaidei de a pune capăt discuţiilor. În timp ce vor- 
bea, îşi ridică cupa spre Egwene, bătând cu degetul în ea. 
Elaida abia dacă sorbise de câteva ori din vin. 

Egwene scrâșni din dinţi şi îi umplu cupa. Celelalte o mai 
văzuseră muncind - păi, spărsese nuci pentru Ferane. Acest 
lucru nu avea să îi știrbească reputaţia, nu şi dacă Elaida avea 
să o oblige cumva să se înjosească. 

Care era scopul acestei cine? Elaida nu părea să facă nicio 
încercare de a uni frățiile Ajah. Ba mai mult, părea să lăr- 
gească şi mai multe acele fisuri după felul în care le înlătura 
pe acelea care nu erau de acord cu ea. Din când în când, îi ce- 
rea lui Egwene să îi umple cupa, deşi nu era niciodată loc 
pentru mai mult de o înghiţitură sau două. 

Încetul cu încetul, Egwene începu să priceapă. Cina aceas- 
ta nu era despre a lucra împreună cu Ajah. Era despre a le in- 
timida pe reprezentantele din Divan, ca acestea să facă ceea 
ce voia Elaida. lar Egwene se afla acolo pur și simplu pentru 
ca Elaida să facă paradă cu ea! Era vorba despre a le dovedi 
celorlalte cât de multă putere deținea Elaida - lua o femeie, 
pe care altele o numiseră Amyrlin, punea veşmântul de no- 
vice pe ea şi o trimitea să fie pedepsită în fiecare zi. 

Egwene se simţi din nou cuprinsă de furie. De ce reuşea 
Elaida să îi stârnească astfel de trăiri? Supierele fură luate de 
pe masă și fură aduse farfurii pline cu morcovi gătiți la aburi, 
în aer simțindu-se un miros slab de scorțișoară. Egwene nu 
primise cina, dar îi era prea greață ca să poată mânca. 


„Nu, îşi zise ea, oțelindu-se. Nu voi pune capăt atât de de- 
vreme, ca data trecută. Voi îndura. Sunt mai puternică decât 
Elaida. Sunt mai puternică decât nebunia ei.” 

Conversaţia continuă, Elaida făcând comentarii insultă- 
toare la adresa celorlalte, uneori în mod voit, alteori părând 
să nu-şi dea seama. Celelalte schimbară subiectul discuţiei, 
trecând de la rebele la cerul ciudat de înnorat. În cele din ur- 
mă, Shevan pomeni despre zvonul cum că seanchanii s-ar fi 
aliat cu aielii departe, spre miazăzi. 

— lar seanchanii ăștia? zise Elaida, oftând. Nu trebuie 
să-ţi faci griji în privinţa lor. 

— Sursele mele spun altceva, Maică, zise Shevan pe un 
ton înțepat. Cred că ar trebui să fim foarte atente la ce fac ei. 
Am pus niște surori să o întrebe pe această copilă despre ex- 
perienţa ei cu aceștia, care a fost vastă. Să auzi numai ce le fac 
surorilor aes sedai. 

Elaida râse, iar râsul ei fu cristalin, melodios. 

— Sunt sigură că ştii că această copilă are tendinţa să exa- 
gereze! Îi aruncă o privire lui Egwene. Ai răspândit minciuni 
pentru surorile tale, pentru prostul de al'Thor? Ce ţi-a spus el 
să povesteşti despre acești cotropitori? Aceștia lucrează pen- 
tru el, nu-i așa? 

Egwene nu răspunse. 

— Vorbeşte! îi porunci Elaida, întinzându-i cupa. Spune-le 
acestor femei că ai spus minciuni. Mărturisește, altminteri am 
să te pedepsesc din nou, fetițo! 

Pedeapsa pe care avea s-o primească pentru că nu vorbea 
avea să fie mai uşoară decât cea pe care ar trebui să o îndure 
dacă ar contrazice-o pe Elaida și ar înfuria-o. Tăcerea era ca- 
lea spre victorie. 

Cu toate acestea, când Egwene aruncă o privire în lungul 
mesei din lemn de mahon, aranjată cu obiecte din porțelan 
alb, provenit de la Oamenii Mării, şi lumânări roşii, cu flăcări 
pâlpâitoare, Egwene văzu cinci perechi de ochi studiind-o cu 
atenţie. Le vedea privirile întrebătoare. Când fusese singură, 
Egwene le vorbise cu îndrăzneală, dar avea să îşi susțină afir- 
maţiile acum când era confruntată de cea mai puternică fe- 
meie din lume? O femeie de care depindea viaţa lui Egwene? 

Era Egwene Amyrlin? Sau era doar o fată căreia îi plăcea 
să se prefacă? 

„Arză-te-ar Lumina, Elaida”, îşi zise ea, scrâșnind din dinţi 
când își dădu seama că greșise. Tăcerea nu putea duce la vic- 
torie, nu în fața acestor femei. „Nu are să-ți placă ce va urma.” 

— Seanchanii nu lucrează cu Rand, zise Egwene. Și repre- 
zintă un mare pericol pentru Turnul Alb. N-am spus nicio 
minciună. A spune altceva înseamnă a încălca cele Trei Le- 
găminte. 

— Tu nu ai rostit cele Trei Legăminte, zise Elaida cu seve- 
ritate, întorcându-se spre ea. 

— Ba da, zise Egwene. N-am ținut în mână Sceptrul Legă- 
mintelor, dar nu Sceptrul face ca vorbele mele să fie adevăra- 
te. Am rostit cuvintele legămintelor în suflet, iar pentru mine 
sunt cele mai de preț, căci nu mă obligă nimic să le respect. 
Prin legământul care mă leagă, vă spun din nou - sunt vesti- 
toare-n-vise și am visat că seanchanii vor ataca Turnul Alb. 

Ochii Elaidei scânteiară o clipă și apucă strâns furculița în 
mână până când i se albiră nodurile degetelor. Egwene o pri- 
vea în ochi, apoi, în cele din urmă, Elaida râse din nou. 

— Ah, încăpăţțânată ca întotdeauna, văd. Va trebui să îi 
spun Katerinei că a avut dreptate. Vei primi pedeapsă pentru 
exagerările tale, copilă. 

— Femeile acestea ştiu că nu spun minciuni, zise Egwene 
pe un ton calm. Și, de fiecare dată când insişti că mint, nu faci 
decât să te cobori în ochii lor. Chiar dacă nu dai crezare visu- 
lui meu, trebuie să recunoşti că seanchanii reprezintă o ame- 
nințare. Le pun zgardă femeilor care pot conduce și le folo- 
sesc ca arme cu ajutorul unui ter'angreal nefiresc. Am simţit 
zgarda în jurul grumazului. Încă o mai simt, uneori. Atunci 
când visez, când am coșmaruri. 

În încăpere se așternu tăcerea. 

— Eşti o fată prostuţă, zise Elaida, încercând evident să 
pretindă că Egwene nu reprezenta o ameninţare. 

Ar fi trebuit să le privească în ochi pe celelalte. Dacă ar fi 
făcut-o, ar fi văzut adevărul. 

— Ei bine, mi-ai forțat mâna. Vei îngenunchea în fața mea, 
copilă, şi-mi vei cere iertare. Chiar acum. Altminteri, te voi 
încuia singură. Asta vrei? Nu cred că bătăile vor înceta, totuși, 
îți vei primi în continuare pedeapsa zilnică, doar că după fie- 
care bătaie, vei fi azvârlită în temniţa ta. Şi-acum, îngenun- 
chează şi cere-mi iertare. 


Reprezentantele se uitară unele la altele. Nu mai era cale 
de întors acum. Egwene își dorea să nu se fi ajuns aici. Dar se 
ajunsese, iar Elaida îi aruncase mănuşa. 

Sosise momentul să o accepte. 

— Şi dacă n-am să îngenunchez în fața ta? întrebă Egwene, 
privind-o în ochi pe femeie. Ce se va întâmpla atunci? 

— Vei îngenunchea, într-un fel sau altul, mârâi Elaida, îm- 
brăţișând Izvorul. 

— Vei folosi Puterea asupra mea? întrebă Egwene pe un 
ton calm. Trebuie să recurgi la asta? N-ai pic de autoritate 
fără să conduci? 

Elaida şovăi. 

— Am tot dreptul să disciplinez pe oricine nu arată res- 
pectul cuvenit. 

— Aşadar, mă vei obliga să mă supun, zise Egwene. Așa 
vei proceda cu toată lumea din Turn, Elaida? O ajah ţi se 
opune, iar tu o desființezi. O femeie nu ţi-e pe plac, iar tu în- 
cerci să îi iei dreptul de a fi aes sedai. Le vei obliga pe toate 
surorile să îngenuncheze în fața ta până la sfârşitul cinei. 

— Prostii! 

— Zău? întrebă Egwene. Le-ai spus despre cel de-al pa- 
trulea legământ la care te gândeşti? Jurat pe Sceptrul Legă- 
mintelor de fiecare soră, legământul de a se supune Supremei 
Înscăunate Amyrlin şi de a o sprijini? 

— Eu... 

— Neagă! zise Egwene. Neagă că nu ai rostit această afir- 
maţie. Legămintele îţi îngăduie acest lucru? 

Elaida încremeni. Dacă ar fi fost Neagră, ar fi putut nega, 
cu sau fără Sceptrul Legămintelor. Oricum ar fi fost, Meidani 
putea întări spusele lui Egwene. 

— Au fost doar vorbe-n vânt, zise Elaida. Doar speculații, 
gânduri rostite cu voce tare. 

— Adeseori există adevăr în speculaţii, zise Egwene. L-ai 
încuiat pe însuși Dragonul Renăscut într-o cutie; tocmai ai 
ameninţat că vei face la fel şi cu mine, cu atâţia martori de 
față. Oamenii spun că el este un tiran, dar tu eşti cea care le 
distruge legile şi domnește răspândind frica. 

Elaida făcu ochii mari de uimire, furia ei fiind vizibilă. Pă- 
rea... şocată. Ca și când nu putea înţelege cum trecuse de la 
disciplinarea unei novice neascultătoare la o discuţie cu o 

egală. Egwene văzu cum femeia începe să împletească un fir 
de Aer. Acest lucru trebuia oprit. Un căluş de Aer ar fi pus 
capăt acestei discuții. 

— Dă-i drumul, zise Egwene pe un ton calm. Foloseşte 
Puterea ca să mă reduci la tăcere. În calitate de Amyrlin, n-ar 
trebui să fii capabilă să convingi prin vorbe o adversară să se 
supună în loc să recurgi la silire? 

Cu coada ochiului, Egwene o văzu pe mărunțţica Yukiri, 
din Ajah Cenușie, încuviințând din cap la auzul acestui co- 
mentariu. 

Ochii Elaidei scăpărau de furie când renunţă la firul de Aer. 

— Nu sunt obligată să dau replica unei simple novice, iz- 
bucni Elaida. Suprema Înscăunată Amyrlin nu oferă explicaţii 
în fața uneia ca tine. 

— „Amyrlin înţelege cele mai complexe principii şi dezba- 
teri - zise Egwene, citând din memorie - cu toate că, la urma 
urmei, ea slujeşte tuturor, chiar şi pe lucrătorii cei mai de 
jos.” Aceste cuvinte au fost rostite de Balladare Arandaille, 
prima Amyrlin care a fost numită din Ajah Brună. A scris 
aceste cuvinte în ultimele ei scrieri, înainte să moară; acele 
scrieri au fost o explicaţie a domniei ei și a faptelor ei în tim- 
pul războaielor Kavarthen. Arandaille simțise că, odată criza 
depășită, era datoria morală a unei Amyrlin să dea explicaţii 
oamenilor de rând. 

Shevan, care şedea lângă Elaida, dădu aprobator din cap. 
Citatul era oarecum necunoscut; Egwene binecuvânta instru- 
irea pe care i-o făcuse Siuan în taină despre înţelepciunea fos- 
telor Amyrlin. Mare parte din ceea ce spusese provenea din 
istoriile secrete, dar existaseră câteva sfaturi şi de la femei ca 
Balladare. 

— Ce prostii spui acolo? zise Elaida cu dispreț. 

— Ce aveai de gând să faci cu Rand al'Thor odată ce l-ai 
prins? întrebă Egwene, ignorând întrebarea femeii. 

— Eu nu... 

— Nu îmi răspunzi mie, zise Egwene, arătând cu capul spre 
femeile din jurul mesei, ci lor. Ai dat explicații, Elaida? Ce 
planuri aveai? Sau vei evita această întrebare aşa cum le-ai 
evitat şi pe celelalte pe care ți le-am adresat? 

Elaida începea să se înroşească la față, dar, cu un oarecare 
efort, reuși să se calmeze. 


— L-aş fi ţinut în siguranţă și despărțit de Izvor, aici, în 
Turn, până când venea vremea Ultimei Bătălii. Asta l-ar fi 
împiedicat să provoace atâta suferinţă și haos în multe naţi- 
uni. A meritat riscul de a-l înfuria. 

— „Aşa cum plugul răscoleşte pământul, tot așa va răscoli 
şi el vieţile oamenilor și tot ce-a fost va fi mistuit de focul din 
ochii lui, zise Egwene. Trompetele de război vor suna la auzul 
pașilor lui, corbii se vor hrăni cu vocea lui, iar el va purta o 
coroană de săbii.” 

Elaida se încruntă, luată prin surprindere. 

— Ciclul Karaethon, Elaida, zise Egwene. Atunci când l-ai 
încuiat pe Rand ca să îl ţii „în siguranță”, el pusese deja stă- 
pânire peste Illian? Purtase deja ceea ce avea să numească 
„Coroana de Săbii”? 

— Păi, nu. 

— Şi cum te aşteptai ca el să împlinească profeţiile, as- 
cuns fiind în Turnul Alb? o întrebă Egwene. Cum să provoace 
un război aşa cum spun profeţiile că trebuie să facă? Cum să 
scindeze naţiunile și să le lege apoi de el? Cum să „își ucidă 
oamenii cu sabia păcii” sau „să lege cele nouă luni ca să-i slu- 
jească” dacă este închis? Se spune în profeţii că el va fi „în 
lanțuri”? Nu vorbesc oare ele despre „haos pe unde trece el”? 
Cum ar putea să se întâmple ceva din toate astea dacă este 
ținut în lanţuri? 

— Eu... 

— Logica ta este uluitoare, Elaida, zise Egwene cu răceală 
în glas. 

La auzul acestor cuvinte, Ferane zâmbi cu viclenie; pro- 
babil că se gândea din nou că Egwene s-ar potrivi de minune 
în Ajah Albă. 

— Păi, zise Elaida, pui întrebări lipsite de sens. Profeţiile 
trebuie să se fi îndeplinit. Nu există altă cale. 

— Aşadar, vrei să spui că încercarea ta de a-l lega a fost 
menită să dea greş. 

— Nu, deloc, zise Elaida, înroşindu-se din nou la față. N-ar 
trebui să ne batem capul cu asta - nu ţine de tine să hotărăști. 
Nu, ar trebui să vorbim despre rebele și ce au făcut ele Tur- 
nului Alb! 

Conversaţia luase o turnură bună, o încercare de a o pune 
pe Egwene în defensivă. Elaida nu era complet incompetentă. 
Doar arogantă. 

— Le văd cum încearcă să tămăduiască ruptura dintre 
noi, zise Egwene. Nu putem schimba ce s-a întâmplat. Nu pu- 
tem schimba ce i-ai făcut lui Siuan, cu toate că cele care îmi 
sunt alături au descoperit o metodă de tămăduire a ferecării 
ei. Nu putem decât să mergem înainte şi să ne dăm toată os- 
teneala să ne netezim cicatricile. Dar tu ce faci, Elaida? Refuzi 
discuțiile, încerci să le intimidezi pe reprezentante ca să se 
retragă? Insulți frățiile care nu sunt de partea ta? 

Doesine, din Ajah Galbenă, aprobă în șoaptă. Acest lucru 
atrase privirea Elaidei, iar ea tăcu o clipă, ca și când şi-ar fi 
dat seama că pierduse controlul asupra dezbaterii. 

— Ajunge! 

— Laşă, zise Egwene. 

Elaida făcu ochii mari. 

— Cum îndrăznești? 

— Îndrăznesc să spun adevărul, Elaida, zise încet Egwene. 
Eşti o lașă şi o tirană. Te-aş numi și iscoadă a Celui Întunecat, 
dar cred că Celui Întunecat i-ar fi rușine, poate, să se asocieze 
cu tine. 

Elaida ţipă, împletind un bici cu ajutorul Puterii şi iz- 
bind-o pe Egwene cu spatele de perete, făcând-o să scape 
carafa cu vin din mâini. Aceasta se sparse pe podeaua din 
lemn de lângă covor, împroșcând lichidul ca sângele pe masă 
şi pe jumătate dintre mesene şi mânjind fața albă de masă cu 
o pată roşie. 

— Mă numeşti iscoadă a Celui Întunecat? ţipă Elaida. Tu 
eşti iscoadă a Celui Întunecat. Tu şi rebelele alea de dincolo 
de ziduri, care încearcă să-şi distragă atenţia de la ceea ce 
trebuie făcut. 

O explozie de împletitură de Aer o izbi din nou pe Egwene 
de perete, iar aceasta se prăbuși pe jos, nimerind în cioburile 
carafei sparte care îi tăiară brațele. O duzină de bice o loveau, 
sfârtecându-i veşmântul. Din braţe i se scurgea sânge şi în- 
cepu să țâșnească prin aer, mânjind peretele în vreme ce 
Elaida o lovea. 

— Elaida, opreşte-te! zise Rubinde, ridicându-se în picio- 
are într-un foşnet de poale verzi. Ai înnebunit? 


Elaida se întoarse, gâfâind. 

— Nu mă ispiti, soră Verde! 

Bicele continuau să o lovească pe Egwene. Ea îndură totul 
în tăcere. Cu mare efort, se ridică în picioare. Simţea deja cum 
i se umflau fața și braţele. Însă o privi cu calm pe Elaida. 

— Elaida! strigă Ferane, ridicându-se în picioare. Încalci 
legea Turnului! Nu poți folosi Puterea ca să pedepseşti o ini- 
țiată! 

— Eu sunt legea Turnului! urlă Elaida. Arătă cu degetul 
spre surorile ei. Râdeţi de mine. Știu asta. Pe ascuns. Îmi ară- 
taţi respect atunci când mă vedeţi, dar știu ce spuneţi, ce ṣu- 
şotiți. Proaste nerecunoscătoare! După câte am făcut pentru 
voi! Credeţi că vă voi suporta la nesfârșit? Luaţi-o pe aceasta 
drept exemplu! 

Se roti, arătând cu degetul spre Egwene, apoi se împletici 
în spate şocată când văzu privirea calmă a lui Egwene. Elaida 
icni încet, ducându-și o mână la piept în vreme ce bicele lo- 
veau. Toate puteau vedea împletiturile și toate puteau vedea 
că Egwene nu țipa, cu toate că în gură nu avea un căluș de 
Aer. Din braţe îi picura sânge, trupul îi era bătut în fața lor, 
dar, cu toate acestea, nu găsea niciun motiv ca să ţipe. În 
schimb, le binecuvânta în tăcere pe înțeleptele aiel. 

— Pentru ce ar trebui să fiu un exemplu, Elaida? întrebă 
Egwene pe un ton calm. 

Bătaia continuă. O, cât de tare o durea! Lacrimi îi apărură 
în colţurile ochilor, dar se simţise și mai rău. Mult mai rău. 
Simţea de fiecare dată când se gândea ce făcea această femeie 
cu instituţia pe care ea o îndrăgea. Adevărata durere pe care 
o simţea nu era cea pricinuită de răni, ci de purtarea Elaidei 
în prezenţa reprezentantelor. 

— Pe Lumină, șopti Rubinde. 

— Mi-aş dori să nu fie nevoie de mine aici, Elaida, zise în- 
cet Egwene. Mi-aş dori ca tu să fii o Amyrlin măreaţă pentru 
Turn. Mi-aş dori să mă pot da la o parte și să-ţi accept dom- 
nia. Mi-aş dori să o meriți. Aş accepta bucuroasă să fiu exe- 
cutată dacă asta ar însemna să las în urma mea o Amyrlin 
capabilă. Turnul Alb este mult mai important decât mine. Tu 
poţi spune același lucru? 

— Vrei să fii executată! ţipă Elaida, regăsindu-și glasul. Ei 
bine, nu vei avea parte de așa ceva! Moartea este o pedeapsă 

prea blândă pentru tine, iscoadă a Celui Întunecat! Voi avea 
grijă să fii bătută - toată lumea va avea grijă să fii bătută - 
până când voi termina cu tine. Abia atunci vei muri! Se în- 
toarse spre servitori, care stăteau cu gurile căscate de-o par- 
te şi de cealaltă a încăperii. Trimiteţi după soldaţi! Vreau să 
fie azvârlită în cea mai întunecată temniță din Turn! Să se 
anunţe în cetate că Egwene al'Vere este o iscoadă a Celui În- 
tunecat care a refuzat îndurarea Supremei Înscăunate Amyrlin! 

Servitorii dădură fuga să îi îndeplinească porunca. Bicele 
continuau să lovească, însă Egwene începea să devină din ce 
în ce mai amorţită. Închise ochii, simțindu-se slăbită - pier- 
duse mult sânge din braţul stâng, care avea cele mai adânci 
tăieturi. 

Situaţia ajunsese într-un punct critic, aşa cum se temuse 
că se va întâmpla. Îşi legase destinul. 

Dar nu se temea pentru viaţa ei. În schimb, se temea pen- 
tru Turnul Alb. În vreme ce stătea rezemată cu spatele de 
perete, gândurile începând să i se estompeze, se simți cople- 
şită de tristeţe. 

Bătălia ei din interiorul Turnului se apropia de sfârşit, în- 
tr-un fel sau altul. 


CAPITOLUL 17 


Probleme de control 


— Ar trebui să fii mai atentă, se auzi vocea Sarenei din 
interiorul camerei. Ne bucurăm de o mare influență pe lângă 
Suprema Înscăunată Amyrlin. Am putea-o convinge să îţi în- 
lesnească pedepsele, dacă ne vei ajuta. 

Pufnetul disprețuitor al lui Semirhage fu auzit de Cadsuane, 
care asculta pe coridorul din fața camerei de interogatoriu, 
şezând pe un scaun confortabil din bușteni. Cadsuane sorbea 
dintr-o ceașcă ce ceai dulce. Coridorul era simplu, din lemn, 
prevăzut pe jos cu un covor lung maro cu alb. Flăcările lăm- 
pilor de pe pereţi pâlpâiau. 

Pe coridor, mai erau și alte persoane împreună cu ea - 
Daigian, Erian, Elza căci era rândul lor să țină scutul pe 
Semirhage. În afară de Cadsuane, fiecare aes sedai din tabără 
făcea cu rândul. Era prea periculos să rişte să le oblige la 
această îndatorire doar pe surorile aes sedai cu statut inferi- 
or, de teamă ca acestea să nu obosească. Scutul trebuia să 
rămână puternic. Numai Lumina știa ce avea să se întâmple 
dacă Semirhage s-ar fi eliberat. 

Cadsuane sorbi din ceai, stând cu spatele rezemat de pe- 
rete. Al'Thor insistase ca surorilor aes sedai ale „lui” să li se 
dea ocazia să o interogheze pe Semirhage, nu doar celor alese 
de Cadsuane. Ea nu știa dacă aceasta era o încercare de a-şi 

afirma autoritatea sau dacă el chiar credea că acestea puteau 
reuși când ea eşuase, deocamdată. 

Oricum ar fi fost, acesta era motivul pentru care Sarene 
era cea care punea întrebări în ziua aceea. Tarabonera Albă 
era o persoană grijulie, complet inconștientă de faptul că era 
una dintre cele mai frumoase femei care obținuse șalul de ani 
buni. Nonșalanţa ei nu era o trăsătură neașteptată, căci era 
din Ajah Albă, care putea fi adeseori la fel de uitucă precum 
Brunele. Sarene nu ştia, de asemenea, că Cadsuane stătea afa- 
ră şi trăgea cu urechea, cu ajutorul unei mici împletituri de 
Spirit. Era un truc simplu, unul care adeseori era învățat de 
novice. Dacă îl amestecai cu acest truc recent descoperit, 
acela de a inversa împletiturile cuiva, însemna că ea putea 
asculta ce se vorbea înăuntru fără ca să știe cineva din acel 
loc că ea era acolo. 

Surorile aes sedai de pe coridor vedeau ce făcea ea, fireş- 
te, dar niciuna nu spuse nimic. Chiar dacă două dintre ele — 
Elza şi Erian - făceau parte din grupul neghioabelor acelora 
care îi juraseră credință băiatului al'Thor, acestea erau cu 
băgare de seamă în jurul ei; știau care era părerea ei despre 
ele. Femei idioate. Uneori, i se părea că jumătate dintre aliații 
ei erau hotărâți să-i îngreuneze munca. 

Sarene îşi continua interogatoriul înăuntru. Majoritatea 
surorilor aes sedai din conac încercaseră deja să o interoghe- 
ze pe Semirhage. Brune, Verzi, Albe şi Galbene - toate eşua- 
seră. Cadsuane însăşi mai avea să îi adreseze personal câteva 
întrebări rătăcitei. Celelalte aes sedai o priveau ca pe un per- 
sonaj mitic, o reputaţie pe care ea o cultivase. Ea se ţinuse de- 
parte de Turnul Alb multe decenii la rând, asigurându-se că 
multe vor presupune că era moartă. Când își făcuse apariția 
din nou, acest lucru stârnise agitaţie. Plecase să vâneze falși 
Dragoni, atât pentru că era necesar, cât şi pentru că fiecare 
bărbat pe care îl prindea îi sporea reputaţia în rândul celor- 
lalte aes sedai. 

Toată munca ei era îndreptată spre aceste zile de pe ur- 
mă. S-o orbească Lumina dacă avea de gând să îl lase pe bă- 
iatul al'Thor să distrugă totul! 

Îşi ascunse încruntarea sorbind din nou din ceai. Pierdea 
controlul încetul cu încetul. Odinioară, un lucru atât de dra- 
matic cum erau fricțiunile din Turnul Alb i-ar fi atras imediat 


atenţia. Dar ea nu putea începe să se ocupe de problema 
aceasta. Creaţia însăși se dezlănțuia, iar singura cale prin ca- 
re putea lupta era aceea de a-şi concentra toate eforturile 
asupra lui al'Thor. 

lar el se împotrivea fiecărei încercări a ei de a-l ajuta. Pas 
cu pas, el începea să se transforme într-un om cu inima de 
piatră, de neclintit și incapabil să se adapteze. O statuie fără 
sentimente nu putea să îl înfrunte pe Cel Întunecat. 

Băiat blestemat! lar acum, iat-o pe Semirhage, care con- 
tinua să o sfideze. Cadsuanei îi venea să intre şi să o confrun- 
te pe femeie, dar Merise îi pusese aceleași întrebări pe care i 
le-ar fi pus şi ea, şi eşuase. Câtă vreme avea să mai rămână 
intactă imaginea Cadsuanei dacă avea să se dovedească la fel 
de neputincioasă precum celelalte? 

Sarene începu din nou să vorbească. 

— N-ar trebui să te comporți astfel cu surorile aes sedai, 
zise Sarene pe un ton calm. 

— Aes sedai? răspunse Semirhage, chicotind. Nu vă e ru- 
şine să folosiţi aceste cuvinte ca să vă descrieţi? Ca un căţel 
care zice că e lup. 

— Poate că nu ştim totul, recunosc, dar... 

— Nu știți nimic, răspunse Semirhage. Sunteţi niște copii 
care se joacă cu jucăriile părinţilor. 

Cadsuane bătea cu degetul arătător pe partea laterală a 
cănii. Din nou fu şocată de asemănările dintre ea și Semirhage 
şi din nou aceste asemănări făceau să i se strângă stomacul. 

Cu coada ochiului, văzu o servitoare zveltă urcând trep- 
tele şi cărând în mâini o tavă pe care se afla o farfurie cu fa- 
sole boabe și ridichi la aburi. Era prânzul lui Semirhage. Era 
timpul deja? Sarene o interoga pe Rătăcită de trei ore, iar 
aceasta reuşise să ocolească subiectul tot timpul. Servitoarea 
se apropie, iar Cadsuane îi făcu semn să intre. 

O clipă mai târziu, tava se izbi de pardoseală. Auzind zgo- 
motul, Cadsuane sări în picioare, îmbrăţișând saidarul, şi mai 
că dădu năvală în încăpere. Vocea lui Semirhage o făcu pe 
Cadsuane să ezite. 

— Nu mănânc așa ceva, zise rătăcita, stăpână pe ea, ca de 
obicei. M-am săturat de lăturile voastre. Îmi veţi aduce ceva 
mai potrivit. 

— Dacă îţi vom aduce, se auzi vocea Sarenei, încercând 
evident să profite de orice avantaj, vei răspunde la întrebări- 
le noastre? 

— Poate, zise Semirhage. Să vedem dacă va fi pe placul meu. 

Se aşternu tăcerea, iar Cadsuane le aruncă o privire feme- 
ilor de pe coridor, care săriseră şi ele în picioare la auzul zgo- 
motului, cu toate că acestea nu puteau auzi vocile. Ea le făcu 
semn să se aşeze. 

— Du-te şi adu-i ceva, zise Sarene, adresându-i-se servi- 
toarei. Şi trimite pe cineva să curețe mizeria asta. 

Uşa se deschise, apoi se închise repede când servitoarea 
plecă în grabă. 

Sarene continuă: 

— Următoarea întrebare va hotărî dacă vei primi mânca- 
rea sau nu. 

În ciuda tonului ferm, Cadsuane surprinse o grabă în cu- 
vintele Sarenei. Scăparea neașteptată a tăvii o speriase. Toate 
erau agitate în preajma rătăcitei. Nu o omagiau, dar o tratau 
pe Semirhage cu o anumită doză de respect. Cum să n-o facă? 
Era o legendă. Nu te puteai afla în prezenţa unei astfel de cre- 
aturi - una dintre cele mai malefice ființe care a trăit vreoda- 
tă - şi să nu simți cel puţin o doză de venerație. 

O doză de venerație... 

— Asta este greşeala noastră, șopti Cadsuane. 

Clipi, apoi se întoarse și deschise ușa ce dădea în odaie. 

Semirhage stătea în mijlocul odăii mici. Fusese legată din 
nou cu Aer, cel mai probabil, împletiturile fiind țesute în mo- 
mentul în care ea trântise tava. Tava din alamă zăcea azvâr- 
lită, iar sucul boabelor de fasole se îmbiba în scândurile în- 
vechite ale pardoselii. Odaia aceasta nu avea ferestre; fusese 
o cămară cândva, transformată într-o „celulă” pentru rătăcită. 
Sarene - cu părul negru împletit în cosițe cu mărgele, pe al 
cărei chip frumos se citea o expresie de mirare la apariția 
Cadsuanei - şedea pe un scaun în fața lui Semirhage. Străje- 
rul ei, Vitalien, lat în umeri și cu fața pământie, stătea în pi- 
cioare într-un colț. 

Semirhage nu era legată la cap, iar ea își îndreptă repede 
privirea spre Cadsuane. 

Cadsuane își luase un angajament; trebuia să o confrunte 
pe femeie acum. Din fericire, ceea ce plănuise să facă nu ne- 


cesita prea multă finețe. Totul se rezuma la o singură între- 
bare. Cum o putea face să cedeze? Soluţia era ușoară acum, că 
îi venise în minte. 

— Ah, zise Cadsuane cu o atitudine nonșalantă. Copila a 
refuzat să mănânce, văd. Sarene, eliberează-ți împletiturile. 

Semirhage își arcui sprâncenele și îşi deschise gura ca să 
pufnească, dar când Sarene își eliberă împletiturile de Aer, 
Cadsuane o apucă pe Semirhage de păr şi, cu o lovitură lejeră 
de picior, îi trase femeii picioarele de sub ea, trântind-o pe 
podea. 

Ar fi putut folosi Puterea, dar i se părea corect să își folo- 
sească mâinile pentru treaba asta. Pregătise câteva împleti- 
turi, deși probabil că nu va avea nevoie de ele. Semirhage, 
deși înaltă, avea o siluetă mlădioasă, iar Cadsuane fusese în- 
totdeauna mai mult voinică decât slabă. Pe lângă asta, rătăci- 
ta părea de-a dreptul stupefiată de felul în care era tratată. 

Cadsuane se lăsă într-un genunchi pe spatele femeii, apoi 
îi împinse capul cu fața spre mâncarea vărsată. 

— Mănâncă! zise ea. Nu-mi place când este irosită mân- 
carea, copilă, mai ales în astfel de vremuri. 

Semirhage bolborosi ceva, iar Cadsuane nu putea decât să 
presupună că erau înjurături, cu toate că nu recunoștea nici- 
una dintre ele. Înţelesurile lor se pierduseră cel mai probabil 
în negura timpului. În scurt timp, înjurăturile încetară, iar 
Semirhage rămase nemișcată. Nu se mai împotrivi. Nici 
Cadsuane n-ar fi făcut-o; n-ar fi făcut decât să îi știrbească 
imaginea. Puterea lui Semirhage ca prizonieră era hrănită 
doar de teama și respectul surorilor aes sedai față de ea. 
Cadsuane trebuia să schimbe acest lucru. 

— Scaunul tău, rogu-te, i se adresă ea Sarenei. 

Sora Albă se ridică în picioare, arătând şocată. Încercase- 
ră toate soiurile de tortură pe care le îngăduiau cerinţele lui 
al'Thor, dar fiecare dintre ele trădaseră stima de sine. O tra- 
tau pe Semirhage ca pe o forță periculoasă și ca pe un duş- 
man vrednic. Acest lucru nu făcea decât să îi crească egoul. 

— Ai de gând să mănânci? o întrebă Cadsuane. 

— Te voi omori, zise Semirhage pe un ton calm. Prima, 
înaintea tuturor celorlalte. Le voi obliga să îţi asculte țipetele. 

— Înţeleg, răspunse Cadsuane. Sarene, du-te și spune-le 
celor trei surori de afară să intre. Cadsuane tăcu, îngândura- 


331 


332 


tă. De asemenea, am văzut câteva slujitoare făcând curăţenie 
în odăile din partea cealaltă a coridorului. Adu-le aici şi pe ele. 

Sarene încuviință din cap, ieşind în grabă din odaie. 
Cadsuane se așeză pe scaun, apoi împleti fire de Aer și o ridi- 
că pe Semirhage de pe podea. Elza şi Erian aruncară o privire 
în odaie, părând foarte curioase. Apoi, intrară, urmate de 
Sarene. O clipă mai târziu, intră Daigian împreună cu cinci 
servitori: trei femei domani cu șorţuri, un bărbat fusiform, cu 
degetele mânjite de pete maro de la cum revopsise buștenii, 
şi un băiat în casă. Minunat. 

Când intrară aceştia, Cadsuane folosi firele de Aer ca să o 
întoarcă pe genunchii ei pe Semirhage. Apoi începu să îi tragă 
palme la fund rătăcitei. 

La început, Semirhage îndură. Apoi, începu să blesteme. 
Apoi, începu să amenințe. Cadsuane continuă, simțind cum 
începe să o doară mâna. Ameninţările lui Semirhage se trans- 
formară în urlete de indignare şi durere. Slujitoarea cu mân- 
care revenise în acest timp, făcând-o pe Semirhage să se 
simtă încă și mai rușinată. Surorile aes sedai priveau cu guri- 
le căscate. 

— Şi-acum, zise Cadsuane după câteva clipe, întrerupând 
unul dintre urletele de durere ale lui Semirhage, vrei să mă- 
nânci? 

— Îi voi găsi pe toți aceia pe care i-ai îndrăgit vreodată, 
zise rătăcita, cu lacrimi în ochi, și îi voi pune să se mănânce 
între ei în vreme ce tu vei privi. Voi... 

Cadsuane țâțâi și începu din nou s-o lovească. Mulțimea 
din încăpere privea în tăcere, uluită. Semirhage începu să 
plângă - nu din cauza durerii, ci din cauza umilinţei. Aceasta 
era cheia. Semirhage nu putea fi înfrântă prin durere sau prin 
persuasiune, dar distrugerea imaginii ei era pentru ea un lu- 
cru mult mai îngrozitor decât orice altă pedeapsă. Întocmai 
cum ar fi fost şi pentru Cadsuane. 

Cadsuane își opri mâna după alte câteva minute, elibe- 
rând împletiturile care o țineau nemișcată pe Semirhage. 

— Ai de gând să mănânci? o întrebă ea. 

— Eu... 

Cadsuane îşi ridică mâna, iar Semirhage sări practic de pe 
genunchii ei şi se târî pe jos, mâncând boabele de fasole. 


— Este un om, zise Cadsuane, uitându-se la ceilalți. Un 
simplu om, la fel ca oricare dintre noi. Are secrete, dar orice 
băiețandru poate avea secrete pe care refuză să le dezvăluie. 
Nu uitaţi asta. 

Cadsuane se ridică în picioare şi se îndreptă spre uşă. Ezită 
lângă Sarene, care privea fascinată în vreme ce rătăcita mân- 
ca boabele de fasole de pe pardoseală. 

— Poate-ai vrea să ai la îndemână o perie de păr, adăugă 
Cadsuane. Dacă vei face asta, au să te doară palmele. 

Sarene zâmbi. 

— Am înţeles, Cadsuane Sedai. 

„Şi-acum, îşi zise Cadsuane, ieșind din odaie, ce să fac în 
privinţa lui al'Thor?” 


— Seniore, zise Grady, frecându-şi obrazul înăsprit de 
vreme, nu cred că înţelegi. 

— Atunci, explică-mi, zise Perrin. 

Stătea pe coasta unui deal, privind în jos la mulţimea de 
refugiați și soldaţi. Corturi de toate soiurile - structuri aiel cu 
un singur vârf, de culoarea nisipului, corturi mari și colorate 
ale cairhieninilor, corturi simple, cu două vârfuri - răsăreau 
în vreme ce oamenii se pregăteau pentru a înnopta. 

Din fericire, aielii Shaido nu îi urmăriseră. Aceştia lăsase- 
ră să plece oastea lui Perrin, deşi iscoadele lui raportară că 
aielii se puseseră în mișcare ca să cerceteze orașul. Oricum ar 
fi fost, asta însemna că Perrin avea timp. Timp să se odih- 
nească, timp să înainteze încet, timp - nădăjduia el- să folo- 
sească porți pentru a-i transporta pe cât mai mulţi dintre 
acești refugiați. 

Lumină, dar era un grup mare! Mii şi mii de oameni. Era 
un coşmar să îi coordonezi şi să îi conduci. În ultimele zile, 
avusese parte un lung şir de plângeri, obiecţii, sentinţe şi 
hârțogării. Unde găsea Balwer atât de multă hârtie? Aceasta 
părea să îi mulțumească pe mulţi dintre oamenii care veneau 
la Perrin. Sentinţele şi soluționările disputelor li se păreau 
mult mai oficiale atunci când acestea erau scrise pe o bucată 
de hârtie. Balwer spunea că Perrin avea nevoie de un sigiliu. 

Munca îi distrăsese atenţia, ceea ce era un lucru bun. Însă 
Perrin ştia că nu își putea amâna problemele la nesfârșit. 
Rand îl împingea spre miazănoapte. Perrin trebuia să mărşă- 

luiască spre Ultima Bătălie. Nimic altceva nu mai avea im- 
portanță. 

Cu toate acestea, obsesia lui - ignorând totul, în afară de 
scopul său - fusese sursa multor necazuri în timp ce o căuta- 
se pe Faile. Trebuia să găsească un echilibru, cumva. Trebuia 
să se hotărască dacă voia să îi conducă pe acești oameni. 
Trebuia să se împace cu lupul dinlăuntrul lui, bestia care 
turba atunci când pornea la luptă. 

Dar, înainte să facă toate astea, trebuia să îi ducă acasă pe 
refugiați. Acest lucru se dovedea a fi o problemă. 

— Ai avut timp să te odihneşti acum, Grady, zise Perrin. 

— Oboseala este doar o parte, Seniore, zise Grady. Deşi, 
sincer, încă simt că aş putea să dorm o săptămână întreagă. 

Nu arăta obosit. Grady era un bărbat robust, cu o față şi 
un temperament de fermier. Perrin avea încredere că acest 
bărbat își făcea datoria mai mult decât majoritatea seniorilor 
pe care îi cunoscuse. Dar Grady avea limitele lui. Ce păţea un 
bărbat atunci când conducea puterea atât de mult? Grady 
avea cearcăne la ochi şi era palid la faţă în ciuda pielii arse de 
soare. Cu toate că era tânăr încă, începuse să încărunţească. 

„Lumină, l-am folosit pe bărbatul ăsta prea mult, gândi 
Perrin. Pe el și pe Neald.” Acesta fusese un alt efect al obsesi- 
ei lui Perrin, după cum începea să înțeleagă. Ce îi făcuse lui 
Aram, cum le îngăduiseră celor din jurul lor să meargă mai 
departe fără un conducător... „Trebuie să îndrept lucrurile. 
Trebuie să găsesc o cale prin care să fac față situației.” 

Dacă n-avea s-o facă, era posibil să nu mai ajungă la Ulti- 
ma Bătălie. 

— Uite ce e, Seniore. 

Grady îşi frecă bărbia din nou, plimbându-și privirea pes- 
te tabără. Grupuri variate - Fecioare, gărzi ale Alliandrei, 
bărbaţi din Ținutul celor Două Râuri, aieli, refugiaţi din di- 
verse orașe -, toate își ridicaseră taberele separat, în formă 
de cerc. 

— Sunt câteva sute de mii de oameni care trebuie să ajun- 
gă acasă. Aceia care vor pleca, oricum. Mulţi spun că se simt 
mai în siguranţă aici, cu tine. 

— Trebuie să-și ia gândul de la asta, zise Perrin. Locul lor 
este alături de familiile lor. 


— Şi aceia ale căror familii se află în ținuturile stăpânite 
de seanchani? Grady ridică din umeri. Înainte să vină cotro- 
pitorii, mulți dintre aceşti oameni ar fi fost bucuroşi să se în- 
toarcă. Dar acum... Ei bine, spun mereu că vor rămâne acolo 
unde există hrană și protecţie. 

— Dar îi putem trimite pe aceia care vor să plece, zise 
Perrin. Vom călători mai lejer fără ei. 

Grady clătină din cap. 

— Tocmai asta-i problema, Seniore. Omul tău, Balwer, 
ne-a dat o cifră. Pot deschide o poartă îndeajuns de mare ca 
doi oameni să treacă deodată prin ea. Dacă socotim că le-ar 
lua o secundă să treacă dincolo... Ei bine, ar dura ore în şir să 
îi trimitem pe toți. Nu știu câţi sunt, dar el zice că ar fi echi- 
valentul a câteva zile de muncă. Şi mai zice că estimările lui 
au fost, probabil, prea optimiste. Seniore, abia dacă pot ţine o 
poartă deschisă vreme de un ceas, atât de istovit sunt. 

Perrin scrâşni din dinţi. Va trebui să obţină el însuși nu- 
mărul exact de la Balwer, dar avea presentimentul că avea 
dreptate. 

— Atunci, vom continua să mărşăluim, zise Perrin. Către 
miazănoapte. În fiecare zi, tu şi Neald veți deschide porți şi îi 
vom trimite acasă pe câțiva dintre oamenii aceştia. Dar să nu 
vă obosiţi. 

Grady încuviință din cap, cu ochii goi din cauza oboselii. 
Poate era mai bine să mai aștepte câteva zile, înainte să por- 
nească la drum. Perrin îl concedie din cap pe asha'manul cu 
gradul de consacrat, iar Grady cobori în fugă povârnișul spre 
tabără. Perrin rămase pe deal, inspectând diferite sectoare 
ale taberei în timp ce oamenii se pregăteau pentru cină. Că- 
ruţele se aflau în mijlocul taberei, încărcate cu mâncare, ca- 
re - se temea el - urma să se termine, înainte ca el să ajungă 
în Andor. Sau trebuia să ocolească și să meargă în Cairhien? 
Acolo îl văzuse ultima oară pe Rand, cu toate că viziunile pe 
care le avusese cu el făcuseră să pară că nu se afla în niciunul 
din aceste ținuturi. Se îndoia că Regina Andorului avea să îl 
primească cu brațele deschise, după zvonurile care circulau 
despre el și afurisita aia de flamură cu Vulturul Roșu pe ea. 

Perrin lăsă deocamdată deoparte această problemă. În 
tabără părea să se aștearnă liniștea. Fiecare cerc de corturi îşi 
trimise reprezentanții la depozitul central al hranei pentru 

a-şi revendica porțţiile de seară. Fiecare grup se ocupa de hra- 
na pe care trebuia să o primească; Perrin nu făcea decât să 
supravegheze împărțirea acesteia. Îl zări pe intendent - un 
cairhienin numit Bavin Rockshaw - stând în spatele unei că- 
ruţe, ocupându-se pe rând de fiecare reprezentant. 

Mulțumit de inspecția lui, Perrin cobori în tabără, trecând 
pe lângă corturile cairhieninilor în drum spre corturile lui, 
acolo unde erau bărbaţii din Ținutul celor Două Râuri. 

Acum nu se mai îndoia de simţurile lui ascuţite. Acestea 
veniseră odată cu ochii lui galbeni. Mulţi oameni din preajma 
lui nu mai păreau să îi observe, însă lui i se reamintea mereu 
acest contrast atunci când întâlnea pe cineva nou. De pildă, 
mulți dintre refugiații cairhienini se opriră din munca lor, 
aceea de a-şi monta corturile. Îl priveau în timp ce trecea pe 
lângă ei, şuşotind: „Ochi-de-aur”. 

Lui nu prea îi păsa de această poreclă. Aybara era numele 
lui de familie, iar el îl purta cu mândrie. Era unul dintre puținii 
care îl puteau da mai departe. Trolocii se îngrijiseră de asta. 

Aruncă o privire spre grupul de refugiați din apropiere, 
iar aceştia se grăbiră să bată din nou ţărușii cortului în pă- 
mânt. În vreme ce făceau asta, Perrin trecu pe lângă doi băr- 
baţi din Ţinutul celor Două Râuri - Tod al'Caar și Jori Congar. 
Aceştia îl văzură și îl salutară cu pumnul în dreptul inimii. 
Pentru ei, Perrin „Ochi-de-aur” nu era un om de care să te 
temi, ci unul pe care să-l respecţi, cu toate că încă mai șușo- 
teau despre noaptea aceea pe care el o petrecuse în cortul lui 
Berelain. Perrin îşi dorea să poată scăpa de umbra acelei în- 
tâmplări. Oamenii erau încă entuziasmați şi plini de energie 
după înfrângerea clanului Shaido, însă, nu cu mult timp în 
urmă, Perrin simţise că nu era binevenit printre ei. 

Cu toate acestea, cei doi păreau să fi lăsat deoparte pen- 
tru moment această nemulţumire. În schimb, îl salutară. Oare 
uitaseră că Perrin copilărise împreună cu ei? Jori uitase când 
făcuse haz de vorbirea lentă a lui Perrin sau când se oprise pe 
la fierărie ca să se laude cu fetele cărora reușise să le fure un 
sărut? 

Perrin doar îi salută din cap. N-avea rost să dezgroape 
trecutul, nu când loialitatea lor față de Perrin „Ochi-de-aur” 
ajutase la salvarea lui Faile. Deşi, când se îndepărtă de ei, 
auzul lui fin îi surprinse pe cei doi sporovăind despre bătălie, 


care avusese loc cu doar câteva zile în urmă, și despre impli- 
carea lor în ea. Unul din ei mai mirosea încă a sânge; nu își 
curățase cizmele. Probabil că nici măcar nu observase noro- 
iul amestecat cu sânge. 

Uneori, Perrin se întreba dacă simţurile lui nu erau, de 
fapt, mai ascuţite decât ale celorlalți. El observa, fără nicio 
grabă, lucruri pe care alții le treceau cu vederea. Cum puteau 
să nu simtă mirosul de sânge? Și aerul proaspăt de munte 
dinspre miazănoapte? Precum cel de acasă, cu toate că se 
aflau la multe leghe depărtare de Ținutul celor Două Râuri. 
Dacă ceilalți oameni și-ar face timp să închidă ochii şi să fie 
atenți, ar fi reușit să simtă mirosurile pe care le simţea el? 
Dacă îşi deschideau ochii şi priveau cu atenţie lumea din ju- 
rul lor, ar fi putut spune că aveau ochi „ageri” aşa cum spu- 
neau că erau ai lui Perrin? 

Nu. Asta era doar o închipuire. Simţurile lui erau mai as- 
cuțite; înrudirea lui cu lupii îl schimbase. Nu se mai gândise 
de ceva vreme la această înrudire - fusese concentrat pe 
Faile. Însă încetase să mai fie atât de conştient de ochii lui. 
Aceștia erau o parte din el. N-avea rost să mai bombăne din 
cauza lor. 

Și totuşi, furia aceea pe care o simţea atunci când se lup- 
ta... acea pierdere a controlului... Îl îngrijora din ce în ce mai 
mult. Prima oară când o simțise fusese în noaptea aceea, cu 
mult timp în urmă, când se luptase cu Mantiile Albe. O vreme, 
Perrin nu ştiuse dacă era lup sau om. 

lar acum - în timpul unei vizite recente în Visul Lupilor - 
încercase să îl omoare pe Sarsar. În Visul Lupilor, moartea 
era definitivă. Perrin mai că se pierduse pe sine în ziua aceea. 
Gândindu-se la asta, vechile temeri prinseră din nou viaţă. 
Temeri pe care le alungase. Temeri legate de un om care se 
comporta ca un lup, încuiat într-o cușcă. 

Îşi continuă drumul pe cărăruia ce ducea spre cortul lui, 
luând câteva decizii. Plecase în căutarea lui Faile cu determi- 
nare, evitând Visul Lupilor aşa cum își evitase toate respon- 
sabilităţile. Susținuse că nimic altceva nu era mai important, 
însă știa că adevărul era mult mai dificil. Se concentrase pe 
salvarea lui Faile pentru că o iubea foarte mult, dar, pe lângă 
asta, făcuse asta pentru că fusese convenabil. Salvarea ei fu- 
sese o scuză ca să evite lucruri cum ar fi faptul că nu se sim- 

țea confortabil în postura de conducător şi cu armistițiul fra- 
gil dintre el însuși și lupul dinlăuntrul lui. 

O salvase pe Faile, însă atât de multe lucruri erau în con- 
tinuare nelalocul lor. Răspunsurile puteau să se afle în visele 
lui. Sosise vremea să-și revină. 


CAPITOLUL 18 


Un mesaj în grabă 


Siuan încremeni - cu coşul cu rufe murdare proptit în 
şold - în clipa în care intră în tabăra surorilor aes sedai. De 
astă dată, erau rufele ei. În sfârșit, își dăduse seama că nu era 
nevoită să le spele doar pe-ale ei, ci și pe cele ale lui Bryne. 
De ce să nu le lase pe novice să o ajute cu spălatul? Cu sigu- 
ranță păreau să fie destule. 

Și fiecare dintre ele se îngrămădea pe pasarela din jurul 
pavilionului aflat în mijlocul taberei. Stăteau braț la braț, alcă- 
tuind un zid alb deasupra căruia se ițeau capete acoperite cu 
păr de toate nuanțele. Nicio întrunire obişnuită a Divanului nu 
ar fi atras atât de multă atenţie. Trebuie că se petrecea ceva. 

Siuan aşeză coșul din nuiele cu rufe pe un butuc, apoi 
trase un prosop peste el. Nu avea încredere în cer, cu toate 
că, în ultima săptămână, nu plouase cine ştie cât. Să nu ai în- 
credere în „cerul căpitanului de doc”. Nişte cuvinte după care 
să te ghidezi. Chiar dacă urmările ar fi doar un coş plin cu ru- 
fe ude, și murdare pe deasupra. 

Străbătu în grabă drumul de pământ și păși pe pasarelele 
din lemn. Scândurile aspre se mişcară uşor sub tălpile sale, 
trosnind la fiecare pas, în vreme ce înainta în grabă spre pa- 
vilion. Existau discuţii referitoare la înlocuirea pasarelelor 
din lemn cu ceva mai rezistent, poate ceva la fel de scump ca 
pietrele de pavaj. 

Ajunse în spatele femeilor adunate acolo. Ultima întrunire 
a Divanului care atrăsese atât de multă atenţie dezvăluise 
faptul că asha'manii legaseră surori și că pângărirea fusese 
curățată. Facă Lumina să nu mai existe surprize de o aseme- 
nea amploare! Avea şi-aşa nervii destul de încordați pentru 
că trebuia să aibă de-a face cu afurisitul ăla de Gareth Bryne. 
Lăsa să se înțeleagă că îi îngăduia să o înveţe cum să ţină sa- 
bia în mână, pentru orice eventualitate. Ea nu crezuse nicio- 
dată că săbiile erau de vreun ajutor. Şi-apoi, cine mai auzise 
ca o aes sedai să țină o armă în mână și să lupte ca nebunii 
ăia de aieli? Sincer, bărbatul acela. 

Îşi croi drum printre novice, enervată că trebuia să le 
atragă atenţia ca să le facă să o lase să treacă. Acestea se dă- 
deau la o parte de îndată ce vedeau o soră trecând printre 
ele, firește, însă acum atenţia le era atât de distrasă, încât fu 
nevoie de un oarecare efort ca să le determine să îi facă loc. 
Le dojeni pe câteva dintre ele pentru că nu își vedeau de în- 
datoririle lor. Chiar dacă însuși Rand al'Thor își făcea apariția 
în tabără, novicele trebuiau să îşi continue lecţiile! 

În cele din urmă, când ajunse lângă clapele cortului, o găsi 
pe femeia la care se așteptase. Sheriam, în calitate de Păstră- 
toare a lui Egwene, nu putea intra în Divan fără Suprema În- 
scăunată Amyrlin. Prin urmare, trebuia să aștepte afară. Pro- 
babil că era mai bine aşa decât să fiarbă de nerăbdare în cor- 
tul ei. 

Femeia cu părul de foc mai pierduse din greutate în de- 
cursul ultimelor săptămâni. Trebuia să își comande rochii noi; 
cele vechi începeau să atârne pe ea. Cu toate acestea, părea 
să-şi fi recâștigat cât de cât calmul în ultima vreme, să fie mai 
puțin distrată. Poate că ceea ce o tulbura trecuse. Insistase 
mereu că nu avea nimic. 

— Măruntaie de peşte, bombăni Siuan când o novice o 
lovi din greşeală cu cotul. 

Siuan se uită urât la fată, care se făcu mică şi se îndepărtă 
în grabă, familia ei de novice urmând-o fără tragere de inimă. 
Siuan se întoarse din nou spre Sheriam. 

— Aşadar, ce e? S-a dovedit că unul dintre grăjdari este 
Regele din Tear? 

Sheriam își arcui o sprânceană. 

— Elaida știe topirea-n-văzduh. 


— Poftim? întrebă Siuan, aruncând o privire în cort. 

Scaunele erau ocupate de aes sedai, iar slăbănoaga 
Ashmanaille - din Ajah Cenușie - li se adresa. De ce nu fusese 
Tăinuită de Flacără întrunirea aceasta? 

Sheriam încuviinţă din cap. 

— Am aflat când Ashmanaille a fost trimisă să colecteze 
din Kandor. 

Birurile erau una dintre principalele surse de venit ale su- 
rorilor aes sedai care o urmau pe Egwene. Multe secole la 
rând, fiecare regat trimitea astfel de dări către Tar Valon. 
Turnul Alb nu se mai bizuia pe acest venit - avea mijloace 
mult mai bune de a se întreţine, care nu se bazau pe genero- 
zitatea celor de din afara lui. Totuşi, birurile nu erau nicioda- 
tă refuzate, iar multe dintre regatele din Ținuturile de Hotar 
păstrau această tradiţie. 

Înainte ca Turnul Alb să se scindeze, una dintre îndatori- 
rile lui Ashmanaille fusese aceea de a ține socoteala acestor 
dări şi să trimită mulțumiri în fiecare lună în numele Supre- 
mei Înscăunate Amyrlin. Scindarea Turnului Alb şi descope- 
rirea topirii-n-văzduh făcuseră ca surorilor aes sedai ale lui 
Egwene să le fie mai uşor să trimită o delegaţie care să 
strângă personal birurile. Conțopistului-șef din Kandor nu îi 
păsase pe care din cele două tabere din Turnul Alb o spriji- 
nea, atâta vreme cât dările erau trimise, şi îi dăduse bucuros 
banii direct lui Ashmanaille. 

Asediul asupra Tar Valonului făcuse mai ușoară extrage- 
rea de monede din birurile care ar fi trebuit să ajungă la 
Elaida pentru a-i plăti cu ele pe soldaţii lui Bryne. Frumoasă 
întorsătură a sorții. Însă nicio mare nu rămâne calmă multă 
vreme. 

— Conţopistul-șef era cam palid la față, spuse Ashmanaille 
pe un ton foarte serios. „V-am dat deja banii luna asta, mi-a 
spus. I i-am dat unei femei care a venit cu nici măcar o zi în 
urmă. Femeia avea o scrisoare chiar de la Suprema Înscău- 
nată Amyrlin, pecetluită corespunzător, prin care mi se spu- 
nea să dau banii doar unei surori din Ajah Roşie.” 

— Asta nu este o certitudine că Elaida a călătorit, observă 
Romanda în interiorul cortului. Sora Roşie ar fi putut ajunge 
în Kandor pe alte căi. 

Ashmanaille clătină negativ din cap. 

— Au văzut deschizându-se o poartă. Conţopistul-şef a 
descoperit o greşeală în socoteli şi a trimis un scrib după de- 
legația Elaidei ca să îi dea câteva monede în plus. Bărbatul a 
descris perfect ceea ce a văzut. Caii treceau printr-o gaură 
neagră din aer. Fu atât de șocat, încât chemă gărzile, dar, pâ- 
nă sosiră, oamenii Elaidei dispăruseră deja. Eu însămi l-am 
interogat. 

— Nu mă încred în cuvântul unui bărbat, zise Moria, care 
şedea în fața grupului. 

— Conţopistul-şef a descris-o în detaliu pe femeia care a 
luat banii de la el, zise Ashmanaille. Sunt aproape convinsă că 
a fost Nesita. Am putea afla dacă ea se află în Turn? Asta 
ne-ar oferi o dovadă în plus. 

Celelalte începură să obiecteze, dar Siuan încetă să mai 
asculte cu atenţie. Poate că acesta era un vicleșug ingenios ca 
să le distragă atenţia, dar ele nu-și puteau asuma acest risc. 
Lumină! Era singura care avea capul pe umeri? 

Ea o înșfacă de braț pe cea mai apropiată novice, o fată 
sfioasă care era, probabil, mai în vârstă decât arăta - trebuia 
să fie, din moment ce nu părea să aibă mai mult de nouă ani. 

— Am nevoie de un curier, o informă Siuan. Adu-l pe unul 
dintre mesagerii pe care i-a lăsat seniorul Bryne în tabără ca 
să-i aducă veşti. Repede! 

Fata parcă scheună, țâșnind din loc. 

— Ce înseamnă asta? întrebă Sheriam. 

— Ne salvăm vieţile, răspunse Siuan, uitându-se urât la 
novicele care se buluceau. În regulă! mârâi ea. Nu mai staţi 
gură-cască! Dacă lecţiile voastre au fost amânate din cauza 
acestui fiasco, găsiți-vă altă treabă de făcut. Novicele care vor 
mai rămâne pe pasarelă după zece secunde vor fi pedepsite 
până nu vor mai şti să numere! 

Aceste cuvinte dădură naștere unui exod alb, familiile de 
femei îngrămădindu-se să se îndepărteze cu paşi grăbiţi. În 
câteva clipe, doar un grup mic de alese mai rămase, alături de 
Sheriam şi Siuan. Alesele se făcură mici atunci când Siuan le 
privi încruntată, însă ea nu zise nimic. Unul dintre privilegiile 
de a fi aleasă era o libertate sporită. Şi-apoi, atâta vreme cât 
se putea mișca fără să se poticnească de cineva, Siuan era 
mulțumită. 


— De ce nu a fost tăinuită această întrunire din capul lo- 
cului? o întrebă ea pe Sheriam. 

— Nu ştiu, recunoscu Sheriam, aruncând o privire în cor- 
tul cel mare. Este o veste îngrijorătoare, dacă este adevărat. 

— Era menit să se întâmple asta la un moment dat, zise 
Siuan, cu toate că nu era deloc calmă pe interior. Vestea des- 
pre topirea-n-văzduh trebuie că se răspândește deja. 

„Ce s-a întâmplat? îşi zise ea. N-au făcut-o pe Egwene să 
cedeze, nu? Facă Lumina să nu fi fost ea sau Leane obligate să 
dezvăluie această taină. Beonin. Trebuie să fi fost ea. Arză- 
le-ar focu' pe toate!” 

Clătină din cap. 

— Facă Lumina să putem ascunde topirea-n-văzduh de 
seanchani! Atunci când aceştia vor ataca Turnul Alb, vom 
vrea să avem măcar acest avantaj. 

Sheriam o privi cu scepticism. Majoritatea surorilor nu cre- 
deau visul lui Egwene despre atac. Proastele - voiau să prindă 
peşte, dar nu voiau să-i scoată măruntaiele. Nu numeai o fe- 
meie Amyrlin, apoi tratai cu uşurinţă avertismentele ei. 

Siuan aștepta nerăbdătoare, bătând din picior şi ascultând 
conversațiile din interiorul cortului. Tocmai când începea să se 
gândească dacă trebuia să trimită o altă novice, unul dintre 
curierii lui Bryne se apropie călare de cort. Calul nărăvaș pe 
care îl călărea era negru ca smoala, cu pete albe doar deasupra 
copitelor, şi pufni către Siuan atunci când călărețul îl struni 
brusc. Acesta purta o uniformă îngrijită, iar părul castaniu îi 
era tuns scurt. Trebuia să aducă creatura aceea cu el? 

— Aes sedai? întrebă bărbatul, făcându-i o plecăciune din 
şa. Ai un mesaj pentru Seniorul Bryne? 

— Da, zise Siuan. Şi i-l vei transmite în cea mai mare gra- 
bă. Ai priceput? Vieţile noastre depind de el. 

Soldatul încuviință scurt din cap. 

— Spune-i Seniorului Bryne..., începu Siuan. Spune-i să-și 
păzească flancurile. Vrăjmaşul nostru a învățat metoda pe 
care am folosit-o noi ca să ajungem aici. 

— Am să-i spun. 

— Repetă ce-am spus, zise Siuan. 

— Desigur, aes sedai, zise bărbatul zvelt, făcând din nou o 
plecăciune. Ca să ştii, sunt mesagerul generalului de mai bine 
de un deceniu. Memoria mea... 

— Taci! îl întrerupse Siuan. Nu-mi pasă de cât timp faci 
treaba asta. Nu-mi pasă cât de bună este memoria ta. Nu-mi 
pasă dacă, printr-o întorsătură a sorții, ți s-a mai cerut să re- 
peți chiar acest mesaj de o mie de ori. Mi-l vei repeta şi mie. 

— Ăăă, da, aes sedai. Trebuie să îi spun Seniorului Gene- 
ral să păzească flancurile. Vrăjmaşul nostru a învăţat metoda 
pe care am folosit-o noi ca să ajungem aici. 

— Bine. Pleacă! 

Bărbatul încuviinţă din cap. 

— Acum! 

El întoarse acel cal îngrozitor şi ieşi în galop din tabără, 
mantia fluturând în urma lui. 

— Ce-a fost asta? întrebă Sheriam, luându-și privirea de 
la ceea ce se petrecea în cort. 

— Mă asigur că nu ne vom trezi înconjurați de oastea 
Elaidei, răspunse Siuan. Pun rămășag că sunt singura care s-a 
gândit să îl avertizeze pe generalul nostru că se prea poate ca 
vrăjmașul nostru să ne fi zădărnicit cel mai mare avantaj tac- 
tic. Halal asediu. 

Sheriam se încruntă, ca şi când nu s-ar fi gândit la asta. 
N-ar fi fost singura. O, unele dintre ele se vor gândi la Bryne 
şi îşi vor pune în gând să îi trimită în cele din urmă vorbă 
generalului. Dar pentru multe, catastrofa nu era faptul că 
Elaida îşi putea muta acum oastea ca să le flancheze sau fap- 
tul că asediul lui Bryne era inutil. Catastrofa avea să fie mai 
personală pentru ele: cunoașterea pe care se străduiseră să o 
țină secretă ajunsese acum în mâinile altora. Topirea-n-văz- 
duh le aparținea lor, iar acum o ştia şi Elaida! Tipic surorilor 
aes sedai. Mai întâi erau indignate, apoi se implicau. 

Sau poate că Siuan era doar amărâtă. Cineva din interio- 
rul cortului se gândi în sfârșit să ceară ca întrunirea să fie 
tăinuită, prin urmare Siuan se retrase, coborând de pe pasa- 
relă pe pământul întărit. Novicele se împrăştiară în toate 
părțile, cu capetele plecate ca să-i evite privirea, cu toate că 
se grăbeau să îi facă o reverență. „Nu prea am reușit să mă 
prefac slabă azi”, gândi Siuan, făcând o grimasă. 

Turnul Alb se prăbușea. Frăţiile Ajah se șubrezeau din 
cauza conflictelor meschine dintre ele. Chiar și-aici, în tabăra 
lui Egwene, se irosea mai mult timp cu politica decât cu pre- 
gătirile pentru furtuna care se apropia. 


lar Siuan era parțial vinovată de aceste eşecuri. 

Elaida şi frăția ei purtau categoric cea mai mare parte din 
vină. Dar oare Turnul s-ar mai fi scindat dacă Siuan ar fi în- 
curajat cooperarea dintre frățiile Ajah? Elaida nu avusese 
atât de multă muncă de făcut. Fiecare fisură care apăruse în 
Turn probabil că îşi avea originea în micile crăpături din 
timpul numirii lui Siuan ca Amyrlin. Dacă ar fi fost o media- 
toare a facțiunilor din Turnul Alb, le-ar fi putut întări pe aces- 
te femei? Le-ar fi putut împiedica să nu se întoarcă una îm- 
potriva celeilalte asemenea țiparilor cuprinși de frenezie? 

Dragonul Renăscut era important. Însă el era doar un per- 
sonaj în țesăturile acestor zile de pe urmă. Era prea ușor să 
uiţi acest lucru, era prea uşor să îl priveşti pe acest personaj 
dramatic de legendă şi să uiţi de toată lumea. 

Oftă, îşi luă coșul cu rufe și, cum îi era obiceiul, verifică să 
se asigure că toate erau acolo. În vreme ce făcea asta, o silue- 
tă în alb se apropie de ea de pe una dintre pasarelele secundare. 

— Siuan Sedai? 

Siuan își ridică privirea, încruntându-se. Novicea care 
stătea în faţa ei era una dintre cele mai ciudate din tabără. Cu 
vârsta de aproape șaptezeci de ani, Sharina avea faţa înăs- 
prită de vreme și brăzdată de riduri a unei bunici. Îşi ţinea 
părul argintiu prins în coc şi chiar dacă nu avea un mers co- 
coșat, categoric căra o povară. Văzuse atât de multe, făcuse 
atât de multe, trecuse prin mulți ani. Și, spre deosebire de o 
aes sedai, Sharina trăise în toţi aceşti ani. Muncise, avusese o 
familie, ba chiar îşi îngropase copiii. 

Era puternică în mânuirea Puterii. Un lucru remarcabil. 
Avea să poarte cu siguranţă șalul şi, de îndată ce acest lucru 
urma să se întâmple, avea să-i fie cu mult superioară lui 
Siuan. Însă deocamdată, Sharina făcu o plecăciune adâncă. 
Aproape că dădu o dovadă perfectă de respect. Dintre toate 
novicele, ea se plângea cel mai puţin, provoca cele mai puține 
necazuri şi studia cu cea mai mare sârguinţă. În calitate de 
novice, înțelegea lucruri pe care majoritatea surorilor aes 
sedai nu le învățaseră niciodată sau de care uitaseră în clipa 
în care obținuseră șalul. Cum să fii umilă atunci când era ne- 
voie, cum să accepţi o pedeapsă, cum să ştii când era nevoie 
să înveți în loc să pretinzi că ştii deja. „Dacă am avea mai mul- 
te ca ea, îşi zise Siuan, şi mai puţine ca Elaida și Romanda...” 

— Da, copilă? întrebă Siuan. Ce este? 

— Te-am văzut când ai ridicat coșul cu rufe, Siuan Sedai, 
zise Sharina, şi m-am gândit că poate ar trebui să ţi-l car eu. 

Siuan şovăi. 

— N-aş vrea să te ostenești. 

Sharina își arcui o sprânceană, afişând o expresie deloc 
specifică unei novice. 

— Braţele astea bătrâne au cărat greutăţi de două ori mai 
mari înainte și înapoi de la râu doar anul trecut, Siuan Sedai, 
şi au îngrijit şi trei nepoți în tot acest timp. Cred că mă voi 
descurca. 

Avea ceva în privire, o aluzie că oferta ei nu era deloc ceea 
ce părea a fi. Se părea că novicea aceasta era pricepută nu nu- 
mai la împletiturile tămăduirii. 

Curioasă, Siuan îi îngădui femeii vârstnice să ia coşul, în- 
cepură să înainteze pe cărăruie spre corturile novicelor. 

— Este ciudat că o dezvăluire aparent simplă poate da 
naştere unei zarve atât de mari, nu crezi, Siuan Sedai? 

— Descoperirea topirii-n-văzduh de către Elaida este o 
dezvăluire importantă. 

— Cu toate astea, nici pe departe la fel de importantă pre- 
cum cele despre care se zvoneşte că s-ar fi făcut în timpul 
întrunirii de acum câteva luni, când ne-a vizitat bărbatul ace- 
la care poate conduce Puterea. E ciudat că această dezvăluire 
poate provoca atâta zarvă. 

Siuan clătină afirmativ din cap. 

— Gândirea mulțimii este adeseori ciudată la o primă ve- 
dere, Sharina. Toată lumea vorbeşte încă despre vizita asha'ma- 
nului și este însetată de mai mult. Așadar, reacționează cu 
entuziasm atunci când se ivește ocazia să afle altceva. Astfel, 
dezvăluirile mai importante pot veni în taină, făcând astfel ca 
cele mai puțin importante să fie primite cu mare neliniște. 

— Cred că cineva s-ar putea folosi de această observaţie. 
Sharina salută din cap un grup de novice când acesta trecu pe 
lângă ele. Dacă ar vrea să dea naștere unor îngrijorări, adică. 

— Ce vrei să spui? întrebă Siuan, mijind ochii. 

— Ashmanaille i-a dat raportul lui Lelaine Sedai mai întâi, 
zise Sharina pe un ton blând. Am auzit că Lelaine a fost cea 
care a lăsat să-i scape această veste. A spus-o cu voce tare în 
prezenţa unei familii de novice atunci când a convocat întru- 


nirea Divanului. De asemenea, a respins câteva solicitări tim- 
purii ca întrunirea să fie tăinuită. 

— Ah, făcu Siuan. Așadar, acesta este motivul! 

— Eu spun doar ce-am auzit, fireşte, explică Sharina, oprin- 
du-se la umbra unui copac golaş. Probabil că sunt doar niște 
prostii. Păi, o aes sedai de statutul lui Lelaine ar trebui să știe 
că dacă lasă să-i scape o informaţie în prezenţa novicelor, 
aceasta va ajunge şi la alte urechi dornice să asculte. 

— lar în Turn, toate urechile sunt dornice să asculte. 

— Întocmai, Siuan Sedai, zise Sharina, zâmbind. 

Lelaine voise o întrunire diversificată - voise ca novicele 
să audă și fiecare soră din tabără să participe la discuţie. De 
ce? Și de ce Sharina îi încredința păreri deloc specifice unei 
novice? 

Răspunsul era evident. Cu cât se simțeau mai amenințate 
femeile din tabără - cu cât o vedeau pe Elaida mai periculoa- 
să -, cu atât mai uşor ar fi fost pentru o mână fermă să preia 
controlul. Cu toate că acum surorile erau indignate din cauză 
că fusese dezvăluit unul dintre cele mai bine păzite secrete, 
în curând aveau să îşi dea seama de pericolul pe care Siuan îl 
întrezărise deja. În curând aveau să se instaleze frica, îngri- 
jorarea, neliniştea. Asediul n-avea să reușească niciodată, nu 
acum când surorile aes sedai din interiorul zidurilor puteau 
călători oricând și oriunde doreau. Oastea lui Bryne de la 
poduri devenise inutilă. 

Dacă bănuielile lui Siuan erau corecte, Lelaine avea să se 
asigure că şi celelalte aveau să observe consecinţele. 

— Ea vrea să ne vadă speriate, zise Siuan. Vrea o criză. 

Era o manevră inteligentă. Siuan ar fi trebuit să anticipeze 
acest lucru. Faptul că nu o făcuse, faptul că nu aflase nimic 
despre planurile lui Lelaine mai sugera un lucru important: 
se prea putea ca femeia să nu aibă atât de multă încredere în 
Siuan cum lăsa să pară. Afurisita! 

Se concentră asupra Sharinei. Femeia cu părul cărunt stă- 
tea liniștită, așteptând în vreme ce Siuan cugeta asupra lucru- 
rilor pe care i le dezvăluise ea. 

— De ce mi-ai spus toate astea? întrebă Siuan. Din câte 
ştii tu, eu sunt servitoarea lui Lelaine. 

Sharina își arcui o sprânceană. 

— Te rog, Siuan Sedai. Ochii aceştia nu sunt orbi și văd o 
femeie care îşi dă toată osteneala să îi țină ocupați pe vrăj- 
mașii Supremei Înscăunate Amyrlin. 

— Prea bine, zise Siuan. Dar, totuși, te expui pentru o re- 
compensă foarte mică. 

— Recompensă mică? întrebă Sharina. Iertare, Siuan Se- 
dai, dar care crezi că va fi soarta mea dacă Amyrlin nu se va 
întoarce? Indiferent ce spune ea acum, putem simţi adevăra- 
tele păreri ale lui Lelaine Sedai. 

Siuan şovăi. Cu toate că, acum, Lelaine juca rolul susțină- 
toarei pioase a lui Egwene, nu cu multă vreme în urmă, ea 
fusese la fel de nemulțumită precum celelalte în ceea ce le 
privea pe novicele prea bătrâne. Puţinor oameni le plăcea 
atunci când tradiţiile se schimbau. 

Acum, că noile novice fuseseră înscrise în cartea novice- 
lor, ar fi fost foarte greu să fie alungate din Turn. Dar asta nu 
însemna că surorile aes sedai continuau să accepte femei mai 
în vârstă. În afară de asta, existau şanse mari ca Lelaine - sau 
cea care avea să ajungă pe Tronul Amyrlin - să găsească o 
cale prin care să amâne sau să întrerupă progresul femeilor 
care fuseseră acceptate împotriva tradiţiei. Cu siguranţă, ar fi 
fost inclusă şi Sharina. 

— Îi voi aduce la cunoștință Supremei Înscăunate Amyrlin 
despre acțiunile tale de aici, zise Siuan. Vei fi recompensată. 

— Recompensa mea ar fi reîntoarcerea lui Egwene Sedai, 
Siuan Sedai. Roagă-te să fie grabnică. A unit destinele noastre 
cu al ei în clipa în care ne-a acceptat. După cele văzute și sim- 
tite, n-am de gând să renunţ la pregătire. Femeia ridică coșul. 
Bănuiesc că vrei ca rufele astea să fie spălate și să-ţi fie îna- 
poiate? 

— Da. Îţi mulțumesc. 

— Eu sunt novice, Siuan Sedai. Este datoria şi plăcerea 
mea. Femeia mai în vârstă făcu o plecăciune respectuoasă și 
o luă de-a lungul cărăruii, cu pași sprinteni pentru vârsta ei. 

Siuan o urmări cu privirea, apoi opri în loc o altă novice. 
Un alt mesager pentru Bryne. Pentru orice eventualitate. 
„Grăbeşte-te, fetițo, i se adresă ea în gând lui Egwene, arun- 
când o privire spre acoperișul înalt şi ascuţit al Turnului Alb. 
Sharina nu este singura al cărei destin s-a unit cu al tău. Ne-ai 
prins pe toate în năvodul tău.” 


CAPITOLUL 19 
PAA) 


Stratageme 


Haos. Haosul domnea în toată lumea. 

Tuon stătea pe balconul sălii de audiențe din palatul din 
Ebou Dar, cu mâinile împreunate la spate. În curtea palatu- 
lui - unde dalele din piatră erau albe, la fel ca multe suprafețe 
din oraş - un grup de războinici altarani, înveşmântați în au- 
riu şi negru, exersau formațiile sub privirile atente a doi ofi- 
țeri ai ei. Mai încolo, se înălța orașul. Domurile albe cu fâșii 
colorate se răspândeau printre turlele înalte şi albe. 

Ordine. Aici, în Ebou Dar, domnea ordinea, chiar şi pe 
câmpurile de dincolo de zidurile orașului, pline de corturi şi 
căruţe. Soldaţii seanchani patrulau şi mențineau pacea; exis- 
tau planuri de curăţare a cartierului Rahad. Nu exista niciun 
motiv sau scuză să trăieşti în afara legii doar pentru că erai 
sărac. 

Însă orașul acesta era doar o oază de ordine minusculă în- 
tr-o lume agitată. Până şi Imperiul Seanchan era frânt de răz- 
boiul civil, acum că împărăteasa murise. Corenne venise, dar 
recucerirea ținuturilor lui Artur Aripă-de-Șoim înainta greu, 
întârziată fiind de Dragonul Renăscut la răsărit şi de oştirile 
domani la miazănoapte. Ea încă mai aştepta vești de la gene- 
ralul-locotenent Turan, dar semnele nu erau bune. Galgan 
susținea că puteau să fie surprinși de rezultate, însă Tuon 
văzuse un porumbel negru în ceasul în care fusese informată 

despre situația delicată în care se afla Turan. Semnul de rău 
augur fusese limpede. El nu avea să se întoarcă în viață. 

Haos. Ea privi în lateral, unde stătea credinciosul Karede, 
în armura lui groasă de un roşu-sângeriu și verde-închis, 
aproape negru. Era un bărbat înalt, maxilarul lui pătrăţos fi- 
ind aproape la fel de solid ca armura pe care o purta. În 
această zi, era însoțit de douăzeci și patru de Gărzi ale Mor- 
ţii - ziua următoare întoarcerii lui Tuon în Ebou Dar - şi de 
şase ogieri Grădinari, toți stând înşiraţi de-a lungul pereţilor. 
Aceştia „căptuşeau” părțile laterale ale încăperii cu tavan 
înalt şi coloane albe. Karede simţea haosul și nu avea de gând 
să îngăduie ca ea să fie răpită din nou. Haosul era letal atunci 
când făceai presupuneri referitoare la ce putea sau nu putea 
contamina acesta. Aici, în Ebou Dar, acesta se manifesta sub 
forma unei facțiuni care intenţiona să îi ia viaţa lui Tuon. 

Ea evitase încercările de asasinat de când putea umbla și 
supraviețuise. Le anticipa, într-un fel, prospera de pe urma 
lor. Cum altfel puteai ști că erai puternic dacă nu erau trimiși 
asasini care să te ucidă? 

Cu toate acestea, trădarea lui Suroth... Era haos, într-ade- 
văr, atunci când însăşi conducătoarea Strămoșilor se dovedea 
a fi trădătoare. Restabilirea ordinii în lume avea să fie o trea- 
bă foarte, foarte dificilă. Poate imposibilă. 

Tuon îşi îndreptă spatele. Nu se gândise că urma să devină 
împărăteasă decât peste mulți ani. Dar avea să își facă datoria. 

Se întoarse din balcon și intră în sala de audienţe, la mul- 
țimea care o aştepta. Asemenea celorlalți de Sânge, avea 
obrajii mânjiți cu cenușă pentru a jeli pierderea împărătesei. 
Tuon nutrea puţină afecțiune față de mama ei, dar ca să fii 
împărăteasă nu aveai nevoie de afecțiune. Aceasta oferea or- 
dine şi stabilitate. Tuon începuse să înțeleagă importanța 
acestor lucruri abia atunci când simți această povară pe umeri. 

Sala era încăpătoare şi dreptunghiulară, luminată de can- 
delabrele de printre coloane și de strălucirea razelor de soa- 
re care pătrundeau prin balconul mare din spate. Tuon po- 
runcise să fie înlăturate covoarele din sală, preferând gresia 
albă. Pe tavan era o pictură înfățișând pescari pe mare, cu 
pescăruși care zburau pe cerul senin, iar pereţii erau zugră- 
viți într-un albastru odihnitor. Un grup format din zece 
da'covale stăteau în genunchi în fața candelabrelor din 


dreapta lui Tuon. Aceştia purtau veșminte subțiri și așteptau 
poruncă. Suroth nu se număra printre ei. Gărzile Morții aveau 
grijă de ea, cel puțin până când avea să-i crească părul. 

De îndată ce Tuon intră în sală, toţi oamenii de rând se 
lăsară în genunchi și îşi lipiră frunţile de pardoseală. Cei de 
Sânge îngenuncheară, plecându-și capetele. 

Vizavi de da'covale, în partea cealaltă a sălii, Lanelle şi 
Melitene îngenuncheară în rochiile lor ornate cu fulgere ar- 
gintii pe fâşiile roșii de pe poale. Damanele lor, ținute în lesă, 
îngenuncheară cu feţele la pământ. Răpirea lui Tuon fusese 
insuportabilă pentru câteva dintre damane; acestea plânse- 
seră nemângâiate în timpul absenței ei. 

Jilţul ei era relativ simplu. Era din lemn, iar braţele și spă- 
tarul erau acoperite cu catifea. Ea se așeză. Purta o rochie 
plisată de un albastru-închis, iar pelerina albă flutura în urma 
ei. De îndată ce luă loc, oamenii din sală se ridicară din pozi- 
tiile lor de venerare - toţi în afară de da 'covale, care rămase- 
ră în genunchi. Selucia se ridică în picioare și se duse lângă 
jilţ. Părul auriu îi era împletit într-o coadă ce îi cădea în par- 
tea dreaptă, iar partea stângă a capului îi era ras. Nu era 
mânjită cu cenușă, din moment ce nu era dintre Cei de Sânge, 
dar bucata de pânză albă legată în jurul brațului ei sugera că 
şi ea - asemenea întregului imperiu - jelea pierderea împă- 
rătesei. 

Yuril, secretarul şi Mâna secretă a lui Tuon, păși în partea 
cealaltă a jilțului. Gărzile Morții o înconjurară subtil, armura 
lor neagră lucind slab în lumina soarelui. Acestea fuseseră 
deosebit de protectoare cu ea în ultima vreme. Ea nu le învi- 
nuia, având în vedere evenimentele recente. 

„lată-mă aici, îşi zise Tuon, înconjurată de putere, cu 
damanele într-o parte şi cu Gărzile Morții de cealaltă parte. Și, 
cu toate astea, nu mă simt mai în siguranță decât m-am simțit 
cu Matrim.” Cât de ciudat era că se simţise în siguranţă cu el. 

Chiar în faţa ei, luminaţi de razele indirecte ale soarelui 
care pătrundea prin balconul deschis din spate, se afla o ple- 
iadă dintre Cei de Sânge, căpitanul-general Galgan fiind cel 
mai de vază dintre ei. El purta armură în ultima vreme, pla- 
toșa lui fiind vopsită în albastru-închis, suficient de închis ca 
să pară a fi negru. Părul lui alb forma o creastă, părțile late- 
rale ale capului fiindu-i rase, şi era împletit până la umeri, 

căci făcea parte dintre Cei de Sânge de rang superior. Îm- 
preună cu el erau doi membri de Sânge de rang inferior - ge- 
neralul de stindard Najirah şi generalul de stindard Yamada - 
şi câțiva ofițeri de rând. Aceștia așteptau răbdători, având grijă 
să nu întâlnească privirea lui Tuon. 

Un grup alcătuit din alți membri ai Celor de Sânge stăteau 
la câțiva pași în spate, pentru a fi martorii edictelor ei. 
Faverde Nothish cel slab şi Amenar Shumada cel cu faţa lun- 
gă se aflau în fruntea lor. Amândoi erau importanți, îndea- 
juns de importanţi ca să fie periculoși. Suroth n-ar fi singura 
care ar întrezări o oportunitate în vremurile acestea. Dacă ar 
fi ca Tuon să cadă, practic oricine putea deveni împărăteasă 
sau împărat. 

Războiul din seanchan nu urma să ia sfârşit repede; dar 
când se întâmpla asta, învingătorul se urca cu siguranță pe 
Tronul de Cleştar. Apoi, aveau să fie doi conducători ai Impe- 
riului Seanchan, despărțiți de un ocean, uniţi de dorinţa de a 
se cuceri unul pe celălalt. Niciunul nu îi putea îngădui celui- 
lalt să trăiască. 

„Ordine, îşi zise Tuon, bătând în lemnul negru al braţului 
jilţului cu unghia lăcuită cu albastru. Ordinea trebuie să ema- 
ne din mine. Voi aduce liniștea peste cei chinuiţi de furtuni.” 

— Selucia este Grăitoarea Adevărului, îi anunţă ea pe cei 
adunați în sală. Acest lucru să se facă cunoscut printre Cei de 
Sânge. 

Această declaraţie fu de aşteptat. Selucia își plecă fruntea 
în semn de acceptare, cu toate că nu își dorea nicio altă nu- 
mire decât aceea de a o sluji și a o proteja pe Tuon. Nu pri- 
mea cu braţele deschise această funcţie. Dar ea era, de ase- 
menea, sinceră și directă; va fi o Grăitoare a Adevărului ex- 
celentă. 

Măcar de data asta, Tuon putea fi sigură că Grăitoarea 
Adevărului nu era una dintre rătăciţi. 

Credea povestea Falendrei, atunci? Putea fi plauzibilă; 
semăna cu unul dintre basmele cu creaturi imaginare ce 
pândeau în întuneric pe care le spunea Matrim. Și totuşi, ce- 
lelalte sul'dame şi damane confirmau povestea Falendrei. 

Cel puţin unele lucruri erau limpezi. Anath lucrase cu 
Suroth. Aceasta din urmă - după ce fusese constrânsă - re- 
cunoscuse că se întâlnise cu unul dintre rătăciţi. Sau, cel pu- 


țin, aşa credea. Ea nu ştiuse că rătăcitul era una şi aceeași 
persoană cu Anath, dar părea să considere credibilă această 
descoperire. 

Că era sau nu cu adevărat o rătăcită, Anath se întâlnise cu 
Dragonul Renăscut, imitând-o pe Tuon. Și încercase să îl uci- 
dă. „Ordinea, îşi zise Tuon, afișând o expresie calmă. Eu re- 
prezint ordinea.” 

Tuon îi făcu un gest rapid Seluciei, care era în continuare 
Cuvântătoarea lui Tuon - și umbra ei - pe lângă responsabi- 
litatea suplimentară de Grăitoare a Adevărului. Atunci când 
le va da porunci celor inferiori ei, Tuon trebuia să le trans- 
mită mai întâi Seluciei, care le va da glas. 

— Ți se cere să îl aduci înăuntru, se adresă Selucia unui 
da'covale de lângă tron. 

Acesta făcu o plecăciune adâncă, lipindu-și fruntea de 
pardoseală, apoi se îndreptă cu paşi grăbiţi spre celălalt ca- 
păt al sălii şi deschise uşa. 

Beslan, Regele Altarei și Primul Înscăunat al Casei Mitsobar, 
era un tânăr zvelt, cu păr și ochi negri. Avea pielea măslinie, 
asemenea oamenilor din Altara, însă își făcuse obiceiul să 
poarte veşminte ca acelea preferate de Cei de Sânge. Panta- 
loni largi şi galbeni, o haină cu guler înalt care îi ajungea doar 
până la mijlocul pieptului şi o cămașă galbenă pe dedesubt. 
Cei de Sânge lăsaseră un culoar în mijlocul sălii, iar Beslan 
înaintă de-a lungul lui, cu ochii plecaţi. Când ajunse în locul 
de supliciu de dinaintea tronului, se lăsă în genunchi, apoi se 
aplecă până jos. Era imaginea perfectă a unui supus credin- 
cios, exceptând coroana subțire de aur de pe capul lui. 

Tuon îi făcu un semn Seluciei. 

— Ți se îngăduie să te ridici, zise Selucia. 

Beslan se ridică, dar își ținu privirea plecată. Era un actor 
desăvârșit. 

— Fiica celor Nouă Luni își exprimă condoleanţele pentru 
pierderea pe care ai suferit-o, îi spuse Selucia. 

— Îmi exprim şi eu condoleanţele pentru pierderea pe 
care a suferit-o și ea, zise el. Suferința mea nu este decât o 
lumânare față de focul mistuitor pe care îl simte neamul 
seanchan. 

Era prea slugarnic. Era rege; nu i se cerea să facă o plecă- 
ciune atât de adâncă. Era egalul multora dintre Cei de Sânge. 

Ea mai că credea că el se arăta supus doar în fața femeii 
care avea să devină în curând împărăteasă. Însă ea ştia prea 
multe despre temperamentul lui, atât de la iscoade, cât și din 
auzite. 

— Fiica celor Nouă Luni doreşte să ştie motivul pentru 
care ai încetat să ţii judecată, zise Selucia, privind mâinile lui 
Tuon, care se mişcau. I se pare trist că oamenii nu mai sunt 
primiţi în audienţă de către regele lor. Moartea mamei tale a 
fost pe cât de tragică, pe atât de şocantă, dar regatul tău are 
nevoie de tine. 

Beslan făcu o plecăciune. 

— Te rog, spune-i că nu mi s-a părut potrivit să mă ridic 
deasupra ei. Nu știu cum să mă port. Nu vreau să insult. 

— Eşti sigur că acesta este motivul adevărat? grăi Selucia. 
Nu o fi pentru că, poate, pui la cale o rebeliune împotriva 
noastră și nu ai timp de celelalte îndatoriri ale tale? 

Beslan își ridică brusc privirea, făcând ochii mari de ui- 
mire. 

— Maiestate, eu... 

— Nu e nevoie să mai spui și alte minciuni, fiu al lui Tylin, 
i se adresă direct Tuon, făcându-i pe Cei de Sânge să icnească. 
Ştiu lucrurile pe care le-ai spus Generalului Habiger şi prie- 
tenului tău, Seniorul Malalin. Știu despre întâlnirile voastre 
secrete din beciul hanului „Trei stele”. Ştiu tot, Rege Beslan. 

În sală se aşternu tăcerea, iar Beslan îşi plecă fruntea o 
clipă. Apoi, în mod surprinzător, se ridică în picioare și o 
privi direct în ochi. Ea nu ar fi crezut că tânărul cu vorbă 
mieroasă avea curaj. 

— Nu voi îngădui ca poporul meu să... 

— Eu aş tăcea dacă aș fi în locul tău, îl întrerupse Tuon. 
Te afli deja pe nisipuri mişcătoare. 

Beslan șovăi. Ea vedea întrebarea din ochii lui. Nu avea de 
gând să îl execute? „Dacă aş fi vrut să te omor, gândi ea, ai fi 
mort deja şi nici n-ai fi văzut cuțitul.” 

— În Imperiul Seanchan există frământări, zise Tuon, 
privindu-l. El păru șocat la auzul acestor cuvinte. O, ai crezut 
că voi ignora acest lucru, Beslan? Nu îmi place să stau cu mâi- 
nile în sân în vreme ce imperiul meu se prăbușește în jurul 
meu. Adevărul trebuie acceptat. Mama ta e moartă. Nu mai 
există împărăteasă. Totuşi, forțele Reîntoarcerii sunt mai 


mult decât suficiente ca noi să ne putem păstra poziţia de 
partea aceasta a oceanului, inclusiv în Altara. 

Ea se aplecă în faţă, încercând să dea senzaţia de control, 
de fermitate. Mama ei reuşea mereu să facă acest lucru. Tuon 
nu avea statura mamei sale, dar va avea nevoie de aura ei. 
Ceilalți trebuiau să se simtă mai în siguranță numai aflân- 
du-se în prezența ei. 

— În vremuri ca acestea, continuă Tuon, amenințările cu 
rebeliunea nu pot fi tolerate. Mulţi vor întrezări o oportuni- 
tate în slăbiciunea împărătesei, iar certurile dezbinătoare, 
dacă nu vor fi ţinute sub control, ne vor aduce sfârșitul tutu- 
ror. Așadar, trebuie să fiu categorică, foarte categorică, cu 
aceia care mă sfidează. 

— Şi-atunci, de ce mai sunt în viață? întrebă Beslan. 

— Ai început să pui la cale o rebeliune înainte să se afle 
despre ceea ce se petrece în Imperiu. El se încruntă, înmăr- 
murit. Ţi-ai început rebeliunea când Suroth conducea aici, 
zise Tuon, și când mama ta era încă regină. Multe s-au schim- 
bat de-atunci, Beslan. Foarte multe. În vremuri ca acestea, se 
pot înfăptui lucruri măreţe. 

— Trebuie să ştii că n-am sete de putere, zise Beslan. 
Nu-mi doresc decât libertatea poporului meu. 

— Ştiu asta, zise Tuon, împreunându-și mâinile în față, cu 
unghiile lăcuite răsucite, şi odihnindu-şi coatele pe braţele jil- 
țului. Acesta este celălalt motiv pentru care mai ești încă în 
viață. Te răzvrăteşti nu din dorinţa de a pune mâna pe pute- 
re, ci din pură ignoranță. Eşti îndrumat greşit, iar asta înseam- 
nă că te poți schimba, dacă ai primi cunoştinţele potrivite. 

El o privi nedumerit. „Coboară-ţi privirea, neghiobule! Nu 
mă obliga să poruncesc să fii biciuit pentru obrăznicie!” Ca şi 
când el i-ar fi citit gândurile, își luă privirea de la ea, apoi şi-o 
cobori. Da, ea îl judecase corect. 

Cât de precară era poziția ei! Avea oști, adevărat, dar atât 
de multe dintre ele fuseseră îndepărtate de agresivitatea lui 
Suroth. 

În cele din urmă, toate regatele de partea aceasta a ocea- 
nului vor trebui să îngenuncheze dinaintea Tronului de Cleş- 
tar. Fiecare marath'damane va purta zgardă, fiecare rege sau 
regină va jura credință. Dar Suroth întrecuse măsura, mai 

ales în acel fiasco cu Turan. O sută de mii de soldați muriseră 
în bătălie. Era o nebunie. 

Tuon avea nevoie de Altara. Avea nevoie de Ebou Dar. 
Beslan era iubit de popor. Dacă i-ar fi împlântat capul într-o 
țeapă după moartea misterioasă a mamei lui... Ei bine, Tuon 
va readuce stabilitatea în Ebou Dar, dar prefera să nu lase 
fronturile de luptă fără soldați ca să înfăptuiască acest lucru. 

— Moartea mamei tale înseamnă o pierdere, zise Tuon. A 
fost o femeie de ispravă. O regină bună. 

Beslan își strânse buzele. 

— Poţi vorbi, zise Tuon. 

— Moartea ei... este inexplicabilă, zise el. 

Aluzia era evidentă. 

— Nu știu dacă Suroth are legătură cu uciderea ei, zise 
Tuon, pe un ton mai blând. Ea susține că nu. Însă moartea ei 
este cercetată. Dacă se va dovedi că Suroth se află în spatele 
morții ei, tronul însuși vă va cere scuze ţie şi Altarei. 

Un alt icnet din partea Celor de Sânge. Ea îi readuse la tă- 
cere cu o privire, apoi îşi întoarse din nou atenţia la Beslan. 

— Pierderea mamei tale este una mare. Trebuie să știi că 
şi-a respectat legămintele. 

— Aşa e, zise el, cu amărăciune în glas. Și a renunţat la tron. 

— Nu! zise Tuon pe un ton tăios. Tronul îţi aparține. Aceas- 
ta este ignoranţa despre care vorbeam. Trebuie să îți conduci 
poporul. Acesta trebuie să aibă un rege. Eu nu am nici timp, 
nici chef să îndeplinesc aceste îndatoriri în locul tău. Presu- 
pui că dacă Imperiul Seanchan stăpâneşte peste ținutul tău, 
asta înseamnă că poporul tău nu este liber. Este greșit. Oa- 
menii vor fi mai liberi, mai protejaţi și mai puternici atunci 
când vor accepta domnia noastră. Sunt mai presus de tine. 
Dar e un lucru atât de indezirabil? Datorită măreției imperi- 
ului, îți vei putea păstra hotarele și vei putea patrula în ţinu- 
turile de dincolo de Ebou Dar. Vorbești despre poporul tău? 
Ei bine, am poruncit să ți se pregătească ceva. Dădu din cap 
într-o parte, iar o da'covale mlădioasă păși în față, aducând o 
tolbă din piele. Înăuntru, zise Tuon, vei găsi cifrele strânse de 
iscoadele și de gărzile mele. Vei putea citi cu ochii tăi rapoar- 
tele referitoare la nelegiuirile din timpul ocupaţiei noastre. 
Vei primi rapoarte şi analize care compară cum au fost oa- 
menii înainte de Reîntoarcere și după ea. 


Cred că ştii ce vei găsi. Imperiul este o resursă pentru ti- 
ne, Beslan. Un aliat foarte puternic. N-am să te insult, ofe- 
rindu-ţi tronuri pe care nu ţi le dorești. Te voi ademeni făgă- 
duindu-ți stabilitate, hrană și protecție pentru poporul tău. 
Toate pentru un preț mic, loialitatea ta. 

El acceptă tolba, ezitând. 

— Îţi dau de ales, Beslan, zise Tuon. Poţi alege să fii exe- 
cutat, dacă dorești. N-am să te fac da 'covale. Te voi lăsa să 
mori într-un mod onorabil şi va fi spus public că ai murit 
pentru că ai refuzat legământul şi ai ales să nu îi accepţi pe 
seanchani. Voi îngădui acest lucru, dacă asta doreşti. Poporul 
tău va şti că ai murit cu o atitudine sfidătoare. Sau poți alege 
să îi slujeşti mai bine. Ai putea alege să trăieşti. Dacă vei face 
asta, vei fi unul dintre Cei de Sânge. Vei face un pas în față şi 
vei domni aşa cum are nevoie poporul tău s-o faci. Îți făgădu- 
iesc că nu mă voi amesteca în treburile poporului tău. Voi 
cere resurse şi oameni pentru oştile mele, așa cum se cuvine, 
iar cuvântul tău nu îl poate revoca pe al meu. În afară de asta, 
vei avea putere absolută în Altara. Niciunul dintre Cei de 
Sânge nu va avea dreptul să le poruncească, să îi rănească 
sau să îi întemniţeze pe oamenii tăi fără permisiunea ta. Voi 
accepta şi voi consulta lista familiilor nobile care crezi că ar 
trebui să se numere printre Cei de Sânge de rang inferior, și 
am să numesc nu mai puţin de douăzeci. Altara va deveni 
reşedinţa permanentă a împărătesei de partea aceasta a 
oceanului. Astfel, Altara va deveni cel mai puternic regat de 
aici. Poţi alege. Ea se aplecă în față, desfăcându-și degetele. 
Dar trebuie să înţelegi un lucru. Dacă vei hotărî să ni te ală- 
turi, o vei face cu sufletul nu numai cu vorbele. N-am să-ţi 
îngădui să ignori legămintele făcute. Ţi-am oferit această 
şansă, deoarece cred că poți fi un aliat puternic şi că ești în- 
drumat greşit, poate de reţelele încâlcite ale lui Suroth. Ai o zi 
la dispoziţie să te hotărăști. Gândește-te bine! Mama ta a con- 
siderat că aceasta este alegerea cea mai bună, iar ea a fost o 
femeie înțeleaptă. Imperiul înseamnă stabilitate. O rebeliune 
nu ar însemna decât suferință, foamete și confuzie. Acestea 
nu sunt vremuri în care să fii singur, Beslan. Ea se rezemă de 
spătar în vreme ce Beslan își coborî ochii la tolba pe care o 
ținea în mâini. El făcu o plecăciune ca să se retragă, dar miş- 

carea fu smucită, ca şi când atenţia îi era distrasă. Poţi pleca, 
îi spuse ea. 

El se ridică, dar nu se întoarse ca să plece. În sală domnea 
tăcerea în vreme ce se holba la mâini și la tolbă. Ea îi putea 
citi pe față lupta interioară. Un da'covale se apropie ca să îl 
îndemne să plece, cum fusese concediat, dar Tuon își ridică o 
mână, oprindu-l pe servitor. 

Ea se aplecă în faţă, iar câțiva membri ai Celor de Sânge se 
mutară de pe un picior pe celălalt în vreme ce așteptau. Bes- 
lan se holba în continuare la tolbă. În cele din urmă, îşi ridică 
ochii, iar în ei se citi determinarea. Apoi, în mod surprinzător, 
se lăsă din nou în genunchi. 

— Eu, Beslan din Casa Mitsobar, jur să îi fiu credincios și 
să o slujesc pe Fiica celor Nouă Luni și, prin ea, Imperiul 
Seanchan, acum și de-a pururi, dacă ea nu va alege să mă eli- 
bereze din voinţa ei. Pământurile și tronurile mele îi aparțin, 
iar eu i le cedez. Jur pe Lumină! 

Tuon își îngădui să zâmbească. În spatele lui Beslan, că- 
pitanul-general Galgan făcu un pas în faţă și i se adresă Re- 
gelui: 

— Nu aşa se cuvine să... 

Tuon îl reduse la tăcere printr-un gest. 

— Noi cerem ca acest popor să adopte obiceiurile noas- 
tre, generale, zise ea. Mi se pare potrivit să acceptăm şi noi 
câteva din ale lor. 

Nu prea multe, firește. Însă ea putea mulţumi îndelunga- 
telor conversații pe care le purtase cu Jupâneasa Anan, care îi 
îngăduiau să înțeleagă acest lucru. Poate că seanchanii greși- 
seră cu acest popor pentru că îl făcuse să rostească jurămin- 
tele de supunere ale seanchanilor. Matrim rostise aceste ju- 
răminte, dar le ignorase cu abilitate la momentul potrivit. Cu 
toate acestea, avusese grijă să se țină de cuvânt faţă de ea, iar 
oamenii lui o asiguraseră că el era un om de onoare. 

Cât era de ciudat că ei erau dispuși să rostească un jură- 
mânt în detrimentul altuia. Oamenii aceștia erau ciudaţi. Dar 
ea va trebui să îi înțeleagă pentru a putea domni peste ei şi va 
trebui să domnească peste ei pentru a-și aduna forțele ca să 
se întoarcă în Seanchan. 

— Jurământul tău este pe placul meu, Rege Beslan. Te 
numesc membru al Celor de Sânge și îți ofer ţie și Casei tale 


stăpânire peste regatul Altara, acum şi de-a pururi, voința ta 
de a administra și a guverna fiind inferioară doar celei a 
Tronului Imperial. Ridică-te în picioare. 

El se ridică, iar picioarele păreau să îi tremure. 

— Eşti sigură că nu eşti taveren, domniţă? o întrebă el. 
Deoarece cu siguranță nu mă aşteptam să fac asta când am 
intrat aici. 

Ta'veren. Oamenii ăştia şi superstiţiile lor prosteşti! 

— Sunt mulțumită de tine, îi spuse ea. Am cunoscut-o pe 
mama ta doar pentru o scurtă perioadă de timp, dar mi s-a 
părut destul de capabilă. Nu mi-ar fi plăcut să fiu obligată să 
îl execut pe singurul ei fiu. 

El încuviință din cap în semn de recunoștință. Selucia, ca- 
re stătea în lateralul ei, observă: „Te-ai descurcat bine. În- 
tr-un mod neconvențional, poate, dar cu multă finețe”. 

Tuon simţi un sentiment plăcut de mândrie. Se întoarse 
spre generalul Galgan cel cu părul alb. 

— Generale, mi-am dat seama că aștepți să-mi vorbeşti, 
iar răbdarea ta este apreciată. Acum poți să dai glas gânduri- 
lor tale. Rege Beslan, te poți retrage sau poți rămâne. Este 
dreptul tău să participi la orice întrunire publică din regatul 
tău și n-ai nevoie nici de permisiune, nici de invitație ca să 
participi. 

Beslan încuviință din cap, făcând o plecăciune, apoi se re- 
trase într-o parte a sălii ca să privească. 

— Îşi mulțumesc, Preaînaltă Fiică, zise Galgan cu respect, 
făcând un pas în faţă. 

Le făcu semn sojjhinilor lui, care așteptau pe coridor. 
Aceștia intrară - mai întâi prosternându-se dinaintea lui 
Tuon -, apoi așezară repede o masă şi câteva hărți. Un servi- 
tor îi aduse lui Galgan o legătură, pe care o ţinea în mâini, iar 
acesta se apropie de Tuon. În acea clipă, Karede se afla în 
dreapta ei, iar Selucia în stânga ei, dar Galgan păstră o distan- 
ță respectuoasă. El făcu o plecăciune și desfăcu legătura pe 
jos. Era o flamură roșie, cu un cerc în mijloc, împărţit de o linie 
şerpuitoare. O jumătate a cercului era neagră, cealaltă, albă. 

— Ce-i asta? întrebă Tuon, aplecându-se în față. 

— Flamura Dragonului Renăscut, zise Galgan. A trimis-o 
cu un mesager, cerând din nou o întrevedere. 

El îşi ridică privirea, fără să o privească în ochi, dar lăsând 
să i se vadă expresia îngândurată, îngrijorată. 

— Azi-dimineaţă când m-am trezit, zise Tuon, am văzut 
pe cer o imagine cu trei turnuri și un vultur, sus, pe cer, care 
trecea în zbor printre ele. 

Câţiva membri dintre Cei de Sânge din sală dădură apro- 
bator din cap. Doar Beslan părea nedumerit. Cum trăiau oa- 
menii aceştia fără să cunoască semnele de rău augur? Nu 
aveau nicio dorință să înţeleagă viziunile despre soartă pe 
care li le oferea Pânza? Șoimul și cele trei turnuri erau un 
semn al alegerilor dificile care vor fi luate. Acestea sugerau 
faptul că va fi nevoie de curaj. 

— Ce părere ai despre cererea Dragonului Renăscut pen- 
tru o întrevedere? îl întrebă Tuon pe Galgan. 

— Poate că n-ar fi înțelept să te întâlneşti cu acest bărbat, 
Preaînaltă Fiică. Nu sunt sigur de pretenţiile lui la titlu. În 
afară de această întrebare, Imperiul nu are și alte griji în 
acest moment? 

— Te întrebi de ce oştile noastre nu s-au retras, zise Tuon. 
De ce nu le-am poruncit seanchanilor să asigure tronul. 

El îşi înclină capul. 

— Am încredere în înțelepciunea ta, Preaînaltă Fiică. 

— Este Dragonul Renăscut, zise Tuon. Nu este un simplu 
impostor. Sunt convinsă de asta. Trebuie să se supună Tro- 
nului de Cleştar înainte ca Ultima Bătălie să poată începe. 
Aşadar, noi trebuie să rămânem. Nu este o întâmplare că Re- 
întoarcerea a avut loc acum. E nevoie de noi aici. Mai mult 
decât atât, este nevoie de noi, din nefericire, în patria noastră. 

Galgan încuviinţă încet din cap. Era de acord cu ea că nu 
trebuia să se retragă în Seanchan; el presupusese pur şi sim- 
plu că aceasta era dorinţa ei. Declarând că vor rămâne, ea 
câştigase respectul lui. Nu că el nu se gândea încă să pună 
mâna pe tron. Un bărbat nu își putea menţine poziția dacă nu 
era extrem de ambițios. 

Cu toate acestea, era cunoscut ca fiind un bărbat prudent, 
dar și ambițios. Nu ataca decât dacă era convins că scopul era 
unul măreț. El trebuia să creadă că avea şanse mari de reuşi- 
tă şi că înlăturarea lui Tuon era mai potrivită pentru Imperiu. 
Aceasta era diferenţa între un prost ambițios și un înțelept 
ambițios. Cel din urmă înţelegea că uciderea cuiva era doar 


începutul. Nu ar fi câştigat nimic dacă ar fi omorât-o pe Tuon 
şi s-ar fi urcat el însuși pe tron dacă toate astea i-ar fi făcut pe 
restul Celor de Sânge să se înstrăineze. 

El se duse la masa unde erau hărțile. 

— Dacă dorești să continui războiul, Preaînaltă Fiică, în- 
găduie-mi să îți explic starea în care se află oastea ta. Unul 
dintre cele mai ambiţioase planuri ale noastre este pus la 
punct de generalul-locotenent Yulan. 

Galgan le făcu un semn ofițerilor adunaţi şi un bărbat 
scund şi oacheș, din rangul inferior al Celor de Sânge, păși în 
față. Purta o perucă neagră care îi ascundea capul chel, iar 
acesta se apropie și îngenunche în fața lui Tuon, făcând o ple- 
căciune. 

— Îţi poruncesc să te ridici şi să vorbeşti, generale, grăi 
Selucia. 

— Preaînalta Fiică ar trebui să ştie că îi mulțumesc, zise 
Yulan, ridicându-se în picioare. Ducându-se la masă, le făcu 
semn câtorva ajutoare care întinseră o hartă, astfel încât Tuon 
să poată vedea. În afară de eşecul înregistrat în Arad Doman, 
procesul de revendicare a acestor tărâmuri s-a desfășurat 
conform așteptărilor. Mai încet decât ne-am fi dorit, dar nu 
fără mari victorii. Oamenii din aceste regate nu se adună pen- 
tru a veni în apărarea națiunilor învecinate. Am reușit să le 
cucerim rând pe rând. Doar două probleme ne dau motive de 
îngrijorare. Prima este acest Rand al'Thor, Dragonul Renăs- 
cut, care duce un război agresiv de unificare la miazănoapte 
şi la răsărit. Vom avea nevoie de înțelepciunea Preaînaltei 
Fiice ca să ne învețe cum să îl facem să se supună. 

Cealaltă problemă a fost numărul mare de marath'damane 
strânse în acel loc cunoscut ca Tar Valon. Cred că Preaînalta Fiică 
a auzit de acea mare armă pe care au folosit-o pentru a distruge o 
întindere mare de pământ la miazănoapte de Ebou Dar. 

Tuon încuviință din cap. 

— Sul'damele n-au mai văzut aşa ceva, continuă Yulan. 
Bănuim că este un lucru ce ține de damane, un lucru pe care îl 
pot învăța dacă vom putea pune mâna pe marath'damanele 
potrivite. Această abilitate minunată de a le transporta ime- 
diat dintr-un loc în altul - dacă este adevărat - se va dovedi a 
fi o a doua tehnică a unui mare avantaj tactic pe care trebuie 
să o avem în posesia noastră. 

Tuon încuviință din nou din cap, studiind harta, care ară- 
ta locul numit Tar Valon. Selucia grăi: 

— Preaînalta Fiică este curioasă în privința planurilor ta- 
le. Le vei pune în aplicare. 

— Mulţumirile mele sunt profunde, zise Yulan, făcând o 
plecăciune. În calitate de căpitan al Aerului, am onoarea de 
a-i comanda pe rakenii şi to'rakenii care slujesc Reîntoarce- 
rea. Eu cred că un atac chiar în inima ținutului vrăjmașului 
nostru va fi nu numai posibil, ci și extrem de avantajos. Nu 
am fost nevoiţi încă să înfruntăm în luptă multe dintre aceste 
marath'damane, dar pe măsură ce vom înainta în ţinuturile 
controlate de Dragonul Renăscut, vom înfrunta fără îndoială 
un număr mare al lor. 

Ele presupun că sunt ferite de noi deocamdată. Un atac în 
acest moment ar putea avea un mare impact asupra viitoru- 
lui. Fiecare marath'damane căreia îi vom pune lesă va fi nu 
numai o unealtă puternică pentru oastea noastră, ci şi una pe 
care o va pierde vrăjmașul nostru. Rapoartele preliminare 
susțin că există sute și sute de marath'damane strânse în acest 
loc numit Turnul Alb. 

„Atât de multe?” gândi Tuon. O astfel de forță ar putea 
schimba complet războiul. Era adevărat că acele marath'da- 
mane ce călătoriseră cu Matrim spuseseră că ele nu se vor 
implica în războaie. Într-adevăr, marath'damanele care fuse- 
seră odinioară aes sedai se dovediseră a fi, deocamdată, niște 
arme inutile. Însă exista o cale prin care presupusele lor le- 
găminte să fie schimbate? Ceva ce Matrim spusese în treacăt 
o făcea să bănuiască că se putea. Ea îşi mișcă degetele. 

— Fiica celor Nouă Luni se întreabă cum poate fi condus 
un atac împotriva lor, grăi Selucia. Distanţa e mare. Sute de 
leghe. 

— Vom folosi o forţă alcătuită în mare parte din to 'raken, 
răspunse Generalul Yulan. Şi din rakeni, pe care să-i trimitem 
în cercetare. Hărțile pe care am pus mâna înfățișează întin- 
deri vaste şi înierbate, cu foarte puțini locuitori, care pot fi 
folosite drept popasuri pe drum. Am putea ataca în Murandy 
aici(3), el arătă cu degetul o a doua hartă, pe care o întinseră 


3 Propoziția, în textul original, este: We could strike across Murandy 
here. Aici verbul are, cred, mai degrabă sensul familiar de a „o tăia” 


ajutoarele, şi să ne apropiem de Tar Valon dinspre miazăzi. 
Dacă Preaînalta Fiică doreşte, am putea desfășura raiduri în 
toiul nopții, în vreme ce marath'damanele dorm. Ținta noas- 
tră va fi să capturăm cât mai multe cu putinţă. 

— Există întrebarea dacă acest lucru poate fi înfăptuit cu 
adevărat, grăi Selucia. Tuon era curioasă. Câţi oameni am pu- 
tea folosi pentru un astfel de raid? 

— Dacă am fi pe deplin angajaţi? întrebă Yulan. Cred că aș 
putea strânge între optzeci și o sută de to'rakeni pentru acest 
atac. 

Între optzeci şi o sută de to'rakeni. Aşadar, poate în jur de 
trei sute de soldaţi, cu echipament, care lăsau loc pentru a fi 
aduse marath'damanele captive. Trei sute ar reprezenta o 
forță considerabilă pentru un astfel de raid, dar vor trebui să 
se miște repede şi ușor ca să nu fie prinși în capcană. 

— Dacă Preaînalta Fiică îmi permite, zise generalul 
Galgan, păşind din nou în față. Cred că planul generalului 
Yulan este bun. Asta nu înseamnă că nu vor exista pierderi de 
vieţi, dar nu vom mai avea niciodată o asemenea ocazie. Dacă 
vor fi nevoite să ia parte în conflictul nostru, acele marath'da- 
mane ne-ar putea răni. Dar dacă vom reuși să obținem acce- 
sul la acea armă a lor sau măcar la abilitatea lor de a călători 
pe distanţe mari... ei bine, cred că merită să riscăm să pier- 
dem toţi to'rakenii din oastea noastră. 

— Dacă Preaînalta Fiică îmi permite, continuă generalul 
Yulan. Planul nostru necesită folosirea a douăzeci de deta- 
şamente ale Pumnului Cerului - două sute de oameni în to- 
tal- şi cincizeci de femei sul'dam legate. Credem că poate ar 
fi nevoie şi de un grup mic de Cuţite Sângeroase. 

Cuţitele Sângeroase erau membri de elită ai Pumnului 
Cerului, care era în sine un grup exclusivist. Yulan și Galgan 
erau dedicați acestui demers! Nu angajai Cuţitele Sângeroase 
dacă nu vorbeai foarte serios, căci acestea nu se mai întor- 
ceau din misiunile lor. Datoria lor era să rămână în urmă du- 


peste Murandy. Atacarea Murandyului în drum spre obiectivul prin- 
cipal ar fi cu totul lipsită de logică, măcar și pentru că s-ar distruge 
elementul surpriză pe care se bazează întreaga acțiune militară. De 
fapt, nicăieri în textul romanului nu este descris un atac seanchan 
asupra Murandy. (n.red.) 

pă ce Pumnul Cerului se retrăgea și să provoace daune - cât 
mai multe daune cu putinţă - vrăjmașului. Dacă le-ar putea 
plasa pe câteva dintre ele în Tar Valon, cu ordine să ucidă cât 
mai multe marath'damane cu putinţă... 

— Dragonul Renăscut nu va reacționa bine la acest raid, îi 
spuse Tuon lui Galgan. El nu este legat de aceste marath'da- 
mane? 

— Unele rapoarte aşa zic, răspunse Galgan. Altele spun că 
el li se opune acestora. Totuși, altele spun că ele sunt pionii 
lui. Informaţiile sărace pe care le avem în această privință mă 
fac să îmi cobor ochii, Preaînaltă Fiică. Nu am reușit să cern 
minciunile de adevăruri. Până când vom deţine informaţii 
mai bune, trebuie să presupunem ce este mai rău, că acest 
raid îl va înfuria la culme. 

— Dar crezi în continuare că merită? 

— Da, zise Galgan, fără să ezite. Dacă aceste marath'damane 
sunt legate de Dragonul Renăscut, atunci avem un motiv încă 
şi mai întemeiat să atacăm acum, înainte ca el să le poată fo- 
losi împotriva noastră. Se prea poate ca raidul să îl înfurie, 
dar îl va și slăbi, lucru care te va aduce într-o poziție mai bu- 
nă să porți negocieri cu el. 

Tuon încuviință din cap îngândurată. Fără îndoială că 
aceasta era decizia dificilă prevestită de semn. Dar alegerea 
ei părea foarte evidentă. Nu era deloc o decizie dificilă. Toate 
marath'damanele din Tar Valon trebuiau puse în lesă, iar 
aceasta era o metodă excelentă de a slăbi rezistența împotri- 
va Oastei Neînvinse, printr-o singură lovitură puternică. 

Însă semnul prevestitor vorbea despre o decizie dificilă. 
Ea îi făcu un semn Seluciei. 

— Există cineva în această sală care nu este de acord cu 
acest plan? întrebă Grăitoarea. Cineva care are vreo obiecție 
la cele propuse de Generalul Yulan și oamenii lui? 

Cei de Sânge din sală se uitară unul la altul. Beslan se prea 
poate să se fi foit, dar nu spuse nimic. Altaranii nu se împo- 
triviseră ca marath'damanele lor să poarte zgardă; se părea 
că aceştia aveau puţină încredere în cele care puteau condu- 
ce. Nu fuseseră la fel de prudenţi ca Amadicia în alungarea 
surorilor aes sedai, dar nici nu se arătau primitori. Beslan nu 
ar obiecta împotriva unui atac împotriva Turnului Alb. 


Ea se lăsă pe spate și aşteptă... Ce anume? Poate că nu 
aceasta era decizia la care se referise semnul prevestitor. 
Deschise gura ca să dea ordin ca raidul să fie iniţiat, dar în 
acel moment se deschiseră ușile, lucru care o făcu să se 
oprească. 

Gărzile Morţii care păzeau ușile se dădură la o parte o 
clipă mai târziu, lăsând să treacă un so'jhin care slujea pe co- 
ridor. Bărbatul cu braţe puternice, Macombe, se plecă până la 
pământ, coada lui neagră și împletită ce îi atârna peste umă- 
rul drept căzându-i într-o parte şi atingând pardoseala din 
gresie. 

— Dacă Fiica celor Nouă Luni îmi permite, general-locote- 
nentul Tylee Khirgan ar dori o audienţă. 

Galgan păru şocat. 

— Ce e? îl întrebă Tuon. 

— N-am ştiut că ea s-a întors, Preaînaltă Fiică, răspunse 
el. Sugerez cu toată umilința ca să îi fie îngăduit să vorbească. 
Este unul dintre cei mai de ispravă ofițeri ai mei. 

— Poate intra, grăi Selucia. 

Intră un da'covale bărbat, în robă albă, urmat de o femeie 
în armură, cu coiful la subraţ. Cu pielea închisă la culoare şi 
cu părul negru scurt și cârlionțat, ea era înaltă și zveltă. Părul 
îi era nins pe la tâmple. Plăcile suprapuse ale armurii aveau 
dungi vopsite în roșu, galben şi albastru şi scârțâiau în timp 
ce păşea. Era dintre Cei de Sânge de rang inferior - de curând 
numită din porunca generalului Galgan -, dar fusese informa- 
tă despre asta prin intermediul unui raken. Îşi purta părul ras 
de un deget de o parte şi de cealaltă a capului. 

Tylee avea ochii roşii din cauza oboselii. Judecând după 
mirosul de sudoare şi de cal pe care îl emana, venise la Tuon 
de îndată ce sosise în cetate. Fu urmată în sală de câţiva sol- 
dați mai tineri, istoviţi și ei, dintre care unul căra un sac mare 
şi maro. Când ajunseră în locul de închinăciune - o bucată pă- 
trată de material roşu -, toţi se lăsară în genunchi. Soldaţii de 
rând atinseră pardoseala cu frunţile, iar Tylee făcu o mişcare 
bruscă, de parcă ar fi vrut să le urmeze exemplul, apoi se opri. 
Încă nu era obişnuită cu ideea de a fi una dintre Cei de Sânge. 

— Este limpede că eşti istovită, războinică, grăi Selucia. 
Tuon se aplecă în față. Să presupunem că ai vești extrem de 
importante? 

Tylee se ridică într-un genunchi, apoi făcu un gest în la- 
teral. Unul dintre soldaţii ei se ridică în genunchi şi ridică 
sacul maro pe care îl cărase. Era mânjit pe fund cu un lichid 
negru ce prinsese crustă. Sânge. 

— Dacă Preaînalta Fiică îmi permite, zise Tylee, vocea ei 
trădând oboseala. Îi făcu un semn din cap omului ei, iar aces- 
ta deschise sacul, vărsându-i conținutul pe pardoseală. Dife- 
rite capete de animale. Un porc mistreţ, un lup și... un şoim? 
Pe Tuon o străbătu un fior. Capul șoimului era la fel de mare 
ca un cap de om. Poate mai mare. Dar era ceva... în neregulă 
cu acele capete. Erau oribil de deformate. 

Putea jura că acel cap de șoim, care se rostogoli astfel în- 
cât ea îi putea vedea bine fața, avea ochi de om. lar... celelalte 
capete aveau şi ele... trăsături umane. Tuon își înăbuși un alt 
fior. Ce prevestire urâtă era aceasta? 

— Ce înseamnă asta? întrebă Galgan pe un ton poruncitor. 

— Bănuiesc că Preaînalta Fiică ştie de incursiunea mea 
militară împotriva aielilor, zise Tylee, stând în continuare în- 
tr-un genunchi. 

Tylee capturase damane în timpul acelei campanii, deşi 
Tuon nu știa mai mult de-atât. Generalul Galgan așteptase în- 
toarcerea ei oarecum curios să afle întreaga poveste. 

— În timpul incursiunii, continuă Tylee, mi s-au alăturat 
oameni de naţionalităţi diferite, dintre care niciunul n-a de- 
pus un legământ. Voi întocmi un raport complet despre ei 
atunci când voi avea timp. Ea șovăi, apoi aruncă o privire în 
direcția capetelor. Aceste... creaturi... mi-au atacat compania 
pe drumul de întoarcere, la zece leghe de Ebou Dar. Am sufe- 
rit pierderi grele. Am adus şi trupuri pe lângă aceste capete. 
Mergeau pe două picioare, ca oamenii, dar aveau înfăţişare 
de animale. Ea șovăi din nou. Cred că sunt troloci, cum îi nu- 
mesc cei de pe malul acesta al oceanului. Cred că veneau aici. 

Haos. Cei de Sânge începură să argumenteze că acest lu- 
cru era neverosimil. Generalul Galgan le porunci de îndată 
ofițerilor lui să organizeze patrule și să trimită alergători ca- 
re să avertizeze lumea despre un posibil atac asupra cetăţii. 
Femeile sul'dam care stătuseră în partea laterală a sălii se 
grăbiră să inspecteze capetele, în vreme ce Gărzile Morţii o 
înconjurară în tăcere pe Tuon, pentru a-i oferi mai multă 


protecţie, privindu-i pe toți- Cei de Sânge, servitori şi sol- 
daţi - cu aceeași precauţie. 

Tuon simţea că trebuia să fie şocată. Dar, în mod ciudat, 
nu era. „Aşadar, Matrim nu se înșelase în legătură cu treaba 
asta”, îi comunică ea prin semne Seluciei, pe furiş. lar ea... 
presupusese că trolocii erau o simplă superstiție. Aruncă din 
nou o privire capetelor. Revoltător. 

Selucia părea tulburată. „Mă întreb dacă mai există şi alte 
lucruri despre care a pomenit el și pe care noi nu le-am luat 
în seamă." 

Tuon șovăi. „Va trebui să îl întrebăm. Mi-aş dori foarte 
mult să îl am alături.” Ea încremeni; nu intenționase să recu- 
noască atât de mult. Cu toate acestea, sentimentele pe care le 
avea i se păreau ciudate. Îşi dorea ca el să fie alături de ea în 
acel moment. 

Aceste capete erau o altă dovadă că ea ştia puţine lucruri 
despre el. Restabili ordinea asupra mulțimii care sporovăia. 
Selucia grăi: 

— Tăcere! 

În sală se aşternu tăcerea, cu toate că Cei de Sânge şi fe- 
meile sul'dam se arătau foarte neliniștiți. Tylee stătea în con- 
tinuare în genunchi, cu capul plecat, iar soldatul care adusese 
capetele îngenunche lângă ea. Într-adevăr, ea va trebui să fie 
interogată temeinic. 

— Vestea aceasta nu schimbă mai nimic, grăi Selucia. Şti- 
am deja că Ultima Bătălie se apropie. Apreciem descoperirile 
generalului-locotenent Tylee. Este demnă de laudă. Însă acest 
lucru nu face decât să urgenteze supunerea Dragonului Re- 
născut. 

Câțiva din sală încuviințară din cap, inclusiv generalul 
Galgan. Beslan nu părea a fi atât de ușor de convins. Părea 
tulburat. 

— Dacă Preatnalta Fiică îmi permite, zise Tylee, făcând o 
plecăciune. 

— Îţi este îngăduit să vorbeşti. 

— În aceste ultime săptămâni, am văzut multe lucruri ca- 
re m-au pus pe gânduri, zise Tylee. Eram îngrijorată chiar 
înainte ca trupele mele să fie atacate. Înţelepciunea şi graţia 
Preaînaltei Fiice îi îngăduie fără îndoială să vadă mai departe 
decât una ca mine, dar eu cred că cuceririle noastre de până 

acum în aceste ținuturi au fost uşoare, comparate cu ceea ce 
ar putea urma. Dacă îmi îngăduiţi îndrăzneala... Eu cred că ar 
fi mai bine ca Dragonul Renăscut și acoliţii lui să ne fie aliați 
în loc de vrăjmași. 

Era o afirmaţie îndrăzneață. Tuon se aplecă în faţă, lovind 
cu unghiile lăcuite pe brațele jilțului. Mulţi dintre Cei de Sân- 
ge de rang inferior erau atât de plini de venerație chiar și în 
prezența cuiva de la curtea împărătesei, darămite în prezența 
Preaînaltei Fiice, încât nu ar fi îndrăznit să vorbească. Însă fe- 
meia aceasta făcea sugestii? În opoziţie directă cu dorința pu- 
blică a lui Tuon? 

— O decizie dificilă nu este întotdeauna una în care am- 
bele părți să fie de la egal la egal, Tuon, zise Selucia pe neaș- 
teptate. Poate că, în acest caz, o decizie dificilă este una care 
este corectă, dar care necesită şi implicarea greşelii. 

Tuon clipi, mirată. „Da, își dădu ea seama. Selucia este 
acum Grăitoarea Adevărului.” Va avea nevoie de ceva timp să 
se obișnuiască cu rolul pe care îl avea acum femeia. Trecuse- 
ră mulți ani de când Selucia nu o corectase sau dojenise în 
public. 

Și totuşi, să îl întâlnească pe Dragonul Renăscut în per- 
soană? Era nevoie ca ea să ia legătura cu el și plănuise acest 
lucru. Dar n-ar fi mai bine să meargă la el în forţă, să îi în- 
frângă oștile, să dărâme Turnul Alb? Trebuia să îl aducă în 
fața Tronului de Cleștar în circumstanţe foarte bine contro- 
late, iar el să înţeleagă că trebuia să se supună autorităţii ei. 

Şi totuşi... cu rebeliunile din Seanchan... cu poziţia ei aici, în 
Altara, abia stabilă... Ei bine, poate un mic răgaz să cugete - un 
mic răgaz să inspire adânc de câteva ori și să asigure ce avea 
deja - ar merita întârzierea atacului asupra Turnului Alb. 

— Generale Galgan, trimite rakeni oştilor noastre din Şe- 
sul Almoth şi în estul Altarei, zise ea pe un ton ferm. Spune-le 
să ne apere interesele, dar să evite orice confruntare cu Dra- 
gonul Renăscut. Și răspunde cererii lui pentru o întrevedere. 
Fiica celor Nouă Luni se va întâlni cu el. 

Generalul Galgan încuviință din cap, făcând o plecăciune. 

Trebuia restabilită ordinea în lume. Dacă pentru a face 
asta ea trebuia să îşi coboare ochii puţin și să se întâlnească 
cu Dragonul Renăscut, atunci aşa să fie. 


În mod ciudat, se trezi că îşi dorea - din nou - ca Matrim 
să fi fost alături de ea. S-ar fi putut folosi de cunoştinţele pe 
care le avea el despre acest Rand al'Thor ca să se pregătească 
pentru întâlnire. „Rămâi cu bine, bărbat ciudat, îşi zise ea, 
aruncând o privire spre balcon, spre miazănoapte. Nu te 
afunda în necazuri mai adânc decât ai putea să ieși din ele. 
Acum eşti Prinţul Corbilor: Nu uita să te porţi cum se cuvine. 

Oriunde ai fi.” 

Pe un drum accidentat 


— Femeile sunt ca nişte catâri, declară Mat în timp ce îl 
călărea pe Cimpoiaş de-a lungul drumului prăfuit, puțin frec- 
ventat. Se încruntă. Stai. Nu. Capre. Femeile sunt ca niște ca- 
pre. Doar că fiecare dintre afurisitele astea se crede cal, şi o 
iapă sprințară pe deasupra. Mă înţelegi, Talmanes? 

— Poezie pură, Mat, zise Talmanes, îndesându-și tutun în 
pipă. 

Mat plesni ușor din frâie, iar Cimpoiaş merse mai departe. 
Pini înalți cu trei ace stăteau înșşiruiți pe marginea drumului 
de piatră. Avuseseră noroc să găsească acest drum străvechi, 
care trebuie să fi fost construit înainte de Frângere. În mare 
parte era acoperit de iarbă, pietrele erau sparte în multe lo- 
curi, iar o mare porțiune din drum pur şi simplu... ei bine, dis- 
păruse. 

Puieţi de pini începuseră să răsară pe marginile drumului 
şi printre stânci, versiuni în miniatură ale părinţilor lor fal- 
nici. Drumul era lat, deşi foarte accidentat, ceea ce era bine. 
Mat era însoțit de șapte mii de oameni, toți călare; galopaseră 
mult în mai puţin de o săptămână petrecută pe drum, de când 
o trimiseseră pe Tuon înapoi în Ebou Dar. 

— Este imposibil să te înţelegi cu o femeie, continuă Mat, 
privind în față. Este ca şi... Ei bine, a te înțelege cu o femeie 
este ca şi când te-ai așeza să arunci zarurile. Doar că femeia 


refuză să recunoască afurisitele alea de reguli de bază ale 
jocului. Un bărbat va trișa, dar o va face cu sinceritate. Va 
folosi zaruri măsluite ca să te facă să crezi că pierzi întâm- 
plător. lar dacă nu eşti îndeajuns de isteţ ca să te prinzi ce 
face, atunci poate că merită să-ţi ia banii. Și cu asta basta. În- 
să o femeie se va aşeza să joace același joc şi va zâmbi și se va 
preface că are de gând să joace. Doar că atunci când îi vine 
rândul, va arunca zarurile ei, care sunt goale pe toate cele 
şase feţe. Nu se vede nici măcar un punct. Îşi va inspecta 
aruncarea, apoi își va ridica privirea la tine și va zice: „Este 
limpede că eu am câștigat”. Tu te vei scărpina în cap și te vei 
uita la zaruri. Apoi, îți vei ridica privirea la ea, apoi ţi-o vei 
cobori din nou la zaruri și vei zice: „Dar nu există niciun 
punct pe zarurile astea”. „Ba da, există, va spune ea. Și ambele 
zaruri s-au rostogolit şi arată unu.” „Este exact numărul de 
care ai nevoie ca să câştigi”, vei spune tu. „Ce coincidență”, va 
răspunde ea, apoi va începe să-ţi ia banii. lar tu stai acolo, 
încercând să pricepi ce s-a întâmplat. Și îți vei da seama de 
ceva. Doi de unu nu înseamnă o aruncare câștigătoare! Nu 
când tu ai aruncat un şase când ţi-a fost rândul. Asta înseam- 
nă că ea avea nevoie, de fapt, de doi de doi! Îi explici entuzi- 
asmat ce ai descoperit. Doar că atunci, ştii ce va face ea? 

— Habar n-am, Mat, răspunse Talmanes, mestecându-şi 
pipa, iar din vatră începu să se ridice un firicel de fum. 

— Atunci își va întinde mâna, zise Mat, și va freca fețele 
goale ale zarurilor ei. Apoi, cu o expresie extrem de serioasă, 
va zice: „Îmi pare rău. A fost o pată de mizerie pe zaruri. Doar 
vezi că au arătat, de fapt, doi!” lar ea va crede. Chiar va crede, 
afurisita! 

— Incredibil, zise Talmanes. 

— Doar că nu se termină aici! 

— M-am gândit eu, Mat. 

— Îşi ia toți banii, zise Mat, făcând un gest cu o mână, ți- 
nând cu cealaltă arma ashandarei peste şa. Apoi, toate femei- 
le din încăpere vor veni şi o vor felicita pentru că a aruncat 
doi de doi! Cu cât te plângi tu mai mult, cu atât mai multe fe- 
mei îi vor ţine partea. Vei fi copleșit numeric într-o clipită şi 
fiecare dintre femeile alea îţi va explica că zarurile arată lim- 
pede doi de doi şi că trebuie să încetezi să te porți ca un copil. 
Fiecare dintre afurisitele alea va vedea doi de doi! Până şi 

femeia pudică ce ţi-a urât femeia din naștere - deoarece bu- 
nica femeii tale a furat rețeta de prăjitură cu miere a bunicii 
celeilalte femei pe vremea când erau amândouă slujnice - se 
va întoarce împotriva ta. 

— Chiar că sunt nişte ființe josnice, zise Talmanes pe un 
ton în care nu se simțea pic de emoție. 

Talmanes arareori zâmbea. 

— Până când ele vor termina, continuă Mat, mai mult pen- 
tru sine, tu vei rămâne fără bani, cu câteva liste cu comisioa- 
ne de îndeplinit şi ce veşminte să porți și cu o durere de cap 
cruntă. Vei sta acolo şi te vei zgâi la masă și vei începe să te în- 
trebi dacă nu cumva zarurile alea n-au arătat, de fapt, doi de 
doi. Doar ca să păstrezi ce-a mai rămas din sănătatea ta min- 
tală. Asta înseamnă să te înţelegi cu o femeie, ascultă ce-ţi spun. 

— lar tu ai făcut întocmai. Vreme îndelungată. 

— Nu faci haz de mine, nu-i aşa? 

— Ei, Mat! zise cairhieninul. Doar știi că n-aş face nicio- 
dată asta. 

— Păcat, bombăni Mat, privindu-l bănuitor. Mi-ar face bi- 
ne să râd puțin. Aruncă o privire peste umăr. Vanin! Unde 
suntem, pe fundul băşicat al Celui Întunecat? 

Fostul hoţ de cai grăsun îşi ridică privirea. Călărea la mică 
distanță în spatele lui Mat şi ţinea o hartă a ținutului întinsă 
pe o scândură astfel încât să o poată cerceta din șa. Cercetase 
harta aceea blestemată cea mai bună parte a dimineţii. Mat îi 
ceruse să îi ducă prin Murandy în tăcere, nu să îi facă să se 
rătăcească prin munți luni întregi! 

— Acela este Blinder's Peak, zise Vanin, arătând cu un 
deget dolofan spre un munte cu vârful plat care abia se zărea 
peste vârfurile pinilor. Cel puţin, așa cred eu. S-ar putea să fie 
Muntele Sardlen. 

Dealul turtit nu aducea prea mult cu un munte; abia dacă 
exista zăpadă în vârf. Fireşte, puțini „munțţi” din ţinutul aces- 
ta erau impresionanțţi şi nu se comparau cu Munţii de Negură 
de lângă Ținutul celor Două Râuri. Aici, la nord-est de lanţul 
muntos Damona, peisajul era alcătuit dintr-o grupare de dea- 
luri joase. Era un teren accidentat, dar putea fi străbătut, da- 
că erai hotărât. lar Mat era hotărât. Hotărât să nu mai fie țin- 
tuit locului de către seanchani, hotărât să nu mai fie văzut de 
nimeni care nu trebuia să ştie că el se afla acolo. Plătise deja 


de prea multe ori cu preţul sângelui. Voia să iasă din țara 
aceasta ce semăna cu un ştreang. 

— Ei bine, zise Mat, strunindu-l în loc pe Cimpoiaș ca să 
poată călări alături de Vanin, care dintre munții aceștia este? 
Poate-ar trebui să mergem și să-l întrebăm din nou pe Jupâ- 
nul Roidelle. 

Harta aparținea maestrului cartograf; datorită lui, ei reu- 
şiseră să descopere acest drum. Însă Vanin insistase ca el să 
îndrume trupele - un cartograf nu era același lucru cu o is- 
coadă. Nu scoteai din casă un cartograf bătrân ca să te con- 
ducă, insistase Vanin. 

Adevărul fie spus, Jupânul Roidelle nu era o călăuză cu 
prea multă experiență. Era un învăţat, un erudit. Îți putea 
explica perfect o hartă, însă avea la fel de multe bătăi de cap 
ca Vanin în a-și da seama unde se aflau, deoarece drumul 
acesta era foarte accidentat, pinii erau suficient de înalți ca să 
ascundă reperele, iar coamele dealurilor erau aproape iden- 
tice. 

Fireşte, mai era, de asemenea, şi faptul că Vanin părea să 
se simtă ameninţat de prezența cartografului, de parcă şi-ar 
fi făcut griji să nu fie înlăturat din poziția de călăuză a lui Mat 
şi a Oştii. Mat nu s-ar fi așteptat niciodată ca hoţul de cai cel 
dolofan să aibă un astfel de sentiment. Poate că acest lucru 
l-ar fi amuzat dacă nu s-ar fi rătăcit atât de mult. 

Vanin se încruntă. 

— Cred că acela trebuie să fie Muntele Sardlen. Da. Tre- 
buie să fie. 

— Ceea ce înseamnă...? 

— Ceea ce înseamnă că trebuie să continuăm pe acest 
drum, răspunse Vanin. Același lucru pe care ţi l-am spus 
acum o oră. Nu putem mărșălui cu o oaste printr-o pădure 
atât de deasă, nu? Asta înseamnă că trebuie să rămânem pe 
drumul pietruit. 

— Doar întrebam, zise Mat, trăgându-și în jos borul pălă- 
riei ca să-şi ferească ochii de soare. Un comandant trebuie să 
întrebe astfel de lucruri. 

— Ar trebui s-o iau călare în față, zise Vanin, încruntân- 
du-se din nou. Îi plăcea să se încrunte. Dacă acela este Mun- 
tele Sardlen, ar trebui să existe un târg măricel mai încolo, la 

o oră sau două de mers. S-ar putea să-l pot zări de pe culmea 
următoare. 

— Du-te, atunci, zise Mat. 

Trimiseseră iscoade, firește, dar niciuna nu era la fel de 
pricepută ca Vanin. În ciuda mărimii lui, bărbatul se putea 
furişa suficient de aproape de fortificațiile inamice ca să nu- 
mere firele din bărbile străjerilor fără să fie văzut. Probabil 
că putea să le șterpelească şi tocana. 

Vanin clătină nedumerit din cap atunci când se uită din 
nou la hartă. 

— De fapt, bombăni el, dacă mă gândesc mai bine, poate 
că este Muntele Favlend... 

Porni la trap, înainte ca Mat să poată obiecta. 

Mat oftă, dând pinteni calului ca să îl ajungă din urmă pe 
Talmanes. Cairhieninul clătină din cap. Talmanes putea fi o 
persoană intensă. La începutul tovărășşiei lor, Mat îl crezuse 
un om aspru, incapabil să se distreze. Începea să îşi schimbe 
părerea. Talmanes nu era un om aspru, ci doar rezervat. Dar, 
uneori, părea să se observe o strălucire în ochii nobilului, ca 
şi când ar fi râs de lume, în ciuda fălcilor lui încleştate și a bu- 
zelor care nu zâmbeau. 

În ziua aceea, el purta o haină roşie, tivită cu auriu, iar 
fruntea îi era rasă și pudrată, după moda cairhienină. Arăta 
caraghios, dar cine era Mat ca să îl judece? Poate că Talmanes 
avea gusturi proaste când venea vorba despre modă, dar era 
un ofițer credincios şi un bărbat de ispravă. Și-apoi, avea gus- 
turi excelente când venea vorba despre vinuri. 

— Nu fi aşa posomorât, Mat, zise Talmanes, pufăind din 
pipa lui cu margini aurite. 

De unde făcuse rost de ea? Mat nu își amintea ca el să o fi 
avut înainte. 

— Oamenii tăi au burțile pline, buzunarele pline şi tocmai 
au câştigat o mare victorie. Ce poate cere mai mult un soldat? 

— Am îngropat o mie de oameni, zise Mat. Asta nu în- 
seamnă victorie. 

Amintirile din capul lui - acelea care nu erau ale lui - 
spuneau că el ar fi trebuit să fie mândru. Bătălia avusese un 
deznodământ bun. Dar mai erau aceia care muriseră și care 
depinseseră de el. 


— Întotdeauna există pierderi, zise Talmanes. Nu le poţi 
lăsa să te macine, Mat. Se mai întâmplă. 

— Nu există pierderi dacă nu lupți de la bun început. 

— Atunci de ce mergi la luptă atât de des? 

— Merg la luptă doar atunci când nu o pot evita! se răsti Mat. 

Sânge şi cenușă, el lupta doar atunci când era nevoit. 

Atunci când era încolțit! De ce se întâmpla asta la fiecare 
pas pe care îl făcea? 

— Cum spui tu, Mat, zise Talmanes, scoțându-și pipa din 
gură şi îndreptând-o spre Mat în mod intenţionat. Dar ceva 
nu îți dă pace şi nu este vorba despre oamenii pe care i-am 
pierdut. 

Nobili blestemaţi. Chiar și aceia pe care îi puteai suporta, 
cum era Talmanes, credeau întotdeauna că știau mai bine. 

Fireşte, și Mat era acum un nobil. „Nu te gândi la asta”, îşi 
spuse el în gând. Talmanes petrecuse câteva zile adresân- 
du-i-se lui Mat cu „Alteţă”, asta până când Mat își pierduse 
cumpătul şi țipase la el- cairhieninii erau foarte tipicari 
atunci când venea vorba despre rang. 

Atunci când își dăduse seama ce însemna căsătoria lui cu 
Tuon, Mat râsese, dar fusese un râs ce vădea o neîncredere 
dureroasă. lar lumea spunea că era norocos. Păi, de ce noro- 
cul lui nu îl ajutase să evite această soartă?! Prinţ al Corbilor? 
Ce-o mai însemnând și asta?. 

Ei bine, în acel moment, el trebuia să își facă griji în pri- 
vința oamenilor săi. Aruncă o privire peste umăr, uitându-se 
la rândurile de cavaleriști în urma cărora veneau călare ar- 
baletrierii. Erau cu miile, cu toate că Mat ordonase să își as- 
cundă flamurile. Era puţin probabil ca să se intersecteze cu 
mulți călători pe acest drum lăturalnic, dar dacă cineva avea 
să îi vadă, el nu voia să se răspândească zvonuri. 

Oare seanchanii aveau să îl urmărească? Atât el, cât şi 
Tuon știau că se aflau acum în tabere diferite, iar ea văzuse 
de ce era în stare oastea lui. 

Oare ea îl iubea? El era căsătorit cu ea, dar seanchanii nu 
gândeau ca oamenii de rând. Ea rămăsese în puterea lui și 
îndurase captivitatea, fără a încerca să fugă. Însă el nu se în- 
doia că ea ar fi pornit împotriva lui dacă credea că era cel mai 
bun lucru pentru imperiul ei. 

Într-adevăr, trimisese oameni după el, cu toate că o po- 
tențială urmărire nu îl îngrijora nici pe jumătate cum îl îngri- 
jora faptul că s-ar putea ca ea să nu ajungă în siguranţă în 
Ebou Dar. Cineva oferise o grămadă de bani pentru capul lui 
Tuon. Trădătorul acela seanchan, conducătorul oştii pe care o 
nimicise Mat. Oare acesta fusese singur? Mai existau și alții? 
În ce o băgase Mat pe Tuon, eliberând-o? 

Această întrebare nu îi dădea pace. 

— Crezi că ar fi trebuit să îi dau drumul? se trezi între- 
bând Mat. 

— Ţi-ai dat cuvântul, Mat, iar eu cred că seanchanul acela 
mătăhălos, cu privire hotărâtă şi armură neagră, nu ar fi re- 
acționat bine dacă ai fi încercat să o păstrezi. 

— Ea ar putea fi încă în pericol, zise Mat, aproape pentru 
sine, privind în continuare peste umăr. N-ar fi trebuit să o 
scap din vedere. Femeie neghioabă. 

— Mat, zise Talmanes, îndreptându-şi din nou pipa spre 
el. Mă surprinzi. Păi, începi să ai stofă de soţ. 

Aceste cuvinte îl făcură pe Mat să tresară. Se răsuci în șa- 
ua Cimpoiaşului. 

— Ce-a fost asta? Ce vrea să însemne? 

— Nimic, Mat, se grăbi să răspundă Talmanes. Doar că, 
după felul în care tânjești după ea, eu... 

— Nu tânjesc, se răsti Mat, trăgându-și în jos borul pălări- 
ei şi aranjându-și eșarfa. Simţea greutatea liniștitoare a me- 
dalionului în jurul grumazului. Sunt doar îngrijorat. Atâta tot. 
Ea ştie multe despre Oaste și ne-ar putea da în vileag punc- 
tele forte. 

Talmanes ridică din umeri, pufăind din pipă. O vreme, ei 
călăriră în tăcere. Acele pinilor foşneau în adierea vântului, 
iar din când în când, Mat auzea râsetele femeilor răzbătând 
din spate, unde surorile aes sedai călăreau într-un grup mic. 
În ciuda faptului că nu se agreau una pe cealaltă, de obicei, 
ele se înțelegeau foarte bine atunci când erau în văzul tutu- 
ror. Dar, după cum îi spusese el lui Talmanes, femeile erau 
învrăjbite atunci când nu era vreun bărbat prin preajmă îm- 
potriva căruia să se unească. 

Soarele era acoperit de o perdea strălucitoare de nori; 
Mat nu mai văzuse lumina soarelui de zile bune. Nici pe Tuon 


nu o mai văzuse tot de atâta vreme. În mintea lui, cele două 
evenimente mergeau mână în mână. Exista vreo legătură? 

„Prostule, îşi zise el în gând. Mai e puțin şi vei începe să 
gândeşti ca ea, vei vedea semne rele în orice lucru mărunt, 
vei căuta simboluri şi o însemnătate de fiecare dată când un 
iepure va fugi prin fața ta sau când un cal va trage vânturi.” 

Acest gen de prezicere a viitorului n-avea nicio noimă. Cu 
toate acestea, era nevoit să recunoască faptul că se încorda 
de fiecare dată când auzea ţipătul bufniței de două ori. 

— Ai iubit vreodată o femeie, Talmanes? se trezi între- 
bând Mat. 

— Câteva, răspunse bărbatul scund în vreme ce călărea, 
iar fumul ce ieşea din pipă se încolăcea în urma lui. 

— Te-ai gândit vreodată să te însori cu una dintre ele? 

— Nu, slavă Luminii! zise Talmanes. Apoi, păru că se gân- 
deşte mai bine la ceea ce spusese. Adică, nu era lucrul potri- 
vit pentru mine în acel moment, Mat. Dar sunt convins că 
totul va ieşi bine în cazul tău. 

Mat se încruntă. Dacă Tuon avea de gând să hotărască în 
cele din urmă să accepte căsătoria, n-ar fi putut alege un 
moment în care ceilalți să nu audă? 

Dar, nu. Ea vorbise în fața tuturor, inclusiv a surorilor aes 
sedai. Asta însemna că Mat fusese osândit. Surorile aes sedai 
se pricepeau de minune în a păstra secretele, asta dacă nu 
cumva aceste secrete nu îl puteau stânjeni sau deranja pe 
Matrim Cauthon. În acest caz, puteai fi convins că vestea avea 
să se răspândească în toată tabăra într-o zi şi în alte trei sate 
situate de-a lungul drumului. Probabil că până și mama lui, 
care se afla la mii de leghe depărtare, aflase vestea deja. 

— Nu voi renunţa la jocurile de noroc, bombăni Mat. Nici 
la băutură. 

— Cred că mi-ai mai spus asta, zise Talmanes. De trei sau 
patru ori deja. Mai că îmi vine să cred că, dacă aş arunca un 
ochi în cortul tău în toiul nopţii, te-aș auzi mormăind în 
somn: „Voi continua să joc jocuri de noroc! Voi juca jocuri de 
noroc şi voi bea, fir-ar să fie! Unde-i afurisita aia de băutură? 
Vrea cineva să joace pentru ea?” 

Rosti aceste cuvinte cu o expresie foarte serioasă, dar din 
nou îi apăru acel mic zâmbet în privire, asta dacă ştiai unde 
să te uiţi. 

— Vreau doar să mă asigur că ştie toată lumea, zise Mat. 
Nu vreau să înceapă cineva să creadă că m-am înmuiat din 
cauza... ştii tu a ce. 

Talmanes îi aruncă o privire compătimitoare. 

— N-ai să te înmoi doar pentru că te-ai însurat, Mat. Păi, 
cred că unii dintre Marii Căpitani sunt însuraţi. Davram 
Bashere este cu siguranţă; la fel şi Rodel Ituralde. Nu, n-ai să 
te înmoi doar pentru că te-ai însurat. 

Mat încuviință hotărât din cap. Era bine că lămuriseră 
acest lucru. 

— Totuşi, s-ar putea să te plictisești, observă Talmanes. 

— Gata, ajunge, declară Mat. Când vom ajunge în urmă- 
torul sat, vom merge să aruncăm zarurile într-o tavernă. Tu 
şi cu mine. 

Talmanes făcu o grimasă. 

— Cu poșirca asta de vin care există în satele astea de 
munte? Te rog, Mat. În curând vei vrea să beau bere. 

— Fără comentarii. 

Mat aruncă o privire peste umăr când auzi nişte voci cu- 
noscute. Olver - cu urechile lui clăpăuge şi cu fețişoara lui hâ- 
dă cum Mat nu mai văzuse niciodată - călare pe Wind, spo- 
rovăia cu Noal, care călărea lângă el pe un jugan osos. Bătrâ- 
nul noduros încuviința din cap, ascultând ce îi spunea Olver. 
Băiețelul părea surprinzător de solemn, explicând fără nicio 
îndoială una dintre teoriile lui referitoare la cum era mai bine 
să se strecoare în Turnul Ghenjei. 

— Ehei, zise Talmanes. lată-l pe Vanin! 

Când se întoarse, Mat zări un călăreț ce venea spre ei pe 
drumul pietruit. Vanin arăta întotdeauna atât de caraghios, 
cocoțat ca un pepene în șaua calului său și cu picioarele în- 
tinse în lateral. Însă bărbatul putea călări, nu încăpea nicio 
îndoială în această privință. 

— Este Muntele Sardlen, declară Vanin când ajunse în 
dreptul lor, ștergându-șşi de sudoare fruntea golașă. Satul este 
chiar în faţă; îi zice Hinderstap pe hartă. Astea sunt nişte 
hărți ale naibii de bune, adăugă el cu pizmă. 

Mat răsuflă uşurat. Începuse să creadă că aveau să rătă- 
cească prin munții aceştia până când Ultima Bătălie avea să 
vină şi să treacă. 

— Minunat, începu el, putem... 


— Un sat? se auzi o voce tăioasă de femeie. 

Mat se întoarse oftând atunci când trei călăreţe își croiră 
drum până în fruntea coloanei. Talmanes ridică o mână fără 
tragere de inimă, făcându-le semn soldaţilor din spate să se 
oprească în vreme ce surorile aes sedai îl încolțiră pe bietul 
Vanin. Bărbatul cel dolofan se făcu mic în șa, părând a prefera 
să fi fost prins furând cai - și, prin urmare, să fi fost condam- 
nat la execuție - decât să stea acolo și să fie interogat de su- 
rorile aes sedai. 

Joline conducea haita. Odinioară, Mat ar fi descris-o ca pe o 
femeie drăguță, datorită siluetei ei zvelte și ochilor mari, că- 
prui şi ademenitori. Dar, acum, acel chip fără vârstă era un 
avertisment pentru el. Nu, el n-ar fi îndrăznit în acel moment 
să o considere drăguță pe sora Verde. Dacă îţi îngăduiai să con- 
sideri drăguță o aes sedai, în clipa următoare te trezeai prins 
în mrejele ei și sărind când pocnea ea din degete. Păi, Joline 
făcuse deja aluzie că i-ar plăcea să-l aibă pe Mat ca străjer! 

Oare mai era supărată pe el pentru că o pedepsise? Ea nu 
îl putea răni folosind Puterea, fireşte, nici măcar fără meda- 
lionul lui, din moment ce surorile aes sedai jurau să nu folo- 
sească Puterea cu scopul de a ucide, decât în cazuri extrem 
de speciale. Însă el nu era prost. Observase că aceste legă- 
minte ale lor nu spuneau nimic despre a nu folosi cuțite. 

Cele două care o însoțeau pe Joline erau Edesina, din Ajah 
Galbenă, şi Teslyn, din Ajah Roşie. Edesina avea o înfățișare 
destul de plăcută, lăsând deoparte chipul ei fără vârstă, dar 
Teslyn era cam tot atât de apetisantă ca un băț. Cu fața ascu- 
țită, illianera era osoasă şi țâfnoasă, ca o pisică bătrână care 
fusese lăsată prea multă vreme de capul ei. Însă, din câte ob- 
servase Mat, părea să fie cu capul pe umeri. Mai descoperise 
că ea îl trata, uneori, cu o oarecare doză de respect. Respect 
din partea unei Roşii. Ca să vezi! 

Totuşi, după felul în care îl privea pe rând fiecare dintre 
aceste aes sedai atunci când acestea ajunseră în fruntea co- 
loanei, n-ai fi spus niciodată că ele îi datorau viața lui. Aşa 
erau femeile. Dacă îi salvai viața unei femei, aceasta avea să 
susțină în mod inevitabil că fusese pe punctul să scape sin- 
gură şi, prin urmare, nu îți datora nimic. Cea mai mare parte 
din timp, te va mustra că i-ai încurcat presupusele planuri. 

Oare de ce își bătea capul cu ele? într-o bună zi, să-l ardă 
focu’ dacă nu va face pe deșteptul şi le va lăsa pe următoarele 
să putrezească în lanţuri. 

— Ce înseamnă asta? îl întrebă Joline pe Vanin pe un ton 
poruncitor. În sfârşit, ţi-ai dat seama unde ne aflăm? 

— Poţi să știi, zise Vanin, apoi se scărpină fără sfială. 

Om de ispravă, Vanin. Mat zâmbi. Vanin îi trata la fel pe 
toți oamenii, inclusiv pe aes sedai. 

Joline îl privi drept în ochi pe Vanin, amenințătoare ase- 
menea unui gargui de pe fațada conacului vreunui senior. Vanin 
se făcu mic, apoi păli, apoi, într-un final, își coborî privirea, 
ruşinat. 

— Am vrut să zic că mi-am dat seama, Joline Sedai. 

Mat simţi cum îi dispare zâmbetul. „Arză-le-ar focu' pe 
toate, Vanin!” 

— Minunat, zise Joline. Şi am auzit bine că există un sat 
chiar în faţă? În sfârșit, poate că vom găsi un han mai acătării. 
Mi-ar prinde bine altceva în afară de aceste „lături” pe care 
golanii lui Cauthon le numesc „mâncare”. 

— Ascultă, zise Mat, asta nu este... 

— Cât de departe suntem de Caemlyn, Jupâne Cauthon? îl 
întrerupse Teslyn. 

Ea se strădui din răsputeri să o ignore pe Joline. Cele două 
păreau a-și purta dușmănie una alteia în ultima vreme - în 
cel mai stăpânit și mai amiabil mod posibil, fireşte. Surorile 
aes sedai nu se ciorovăiau. Odată, el fusese mustrat pentru că 
numise „discuţiile” lor „ciorovăieli”. N-avea importanţă că Mat 
avea surori și ştia prea bine cum suna o ciorovăială. 

— Ce spuneai adineauri, Vanin? întrebă Mat, uitându-se la 
el. Că ne aflăm cam la două sute de leghe depărtare de 
Caemlyn? 

Vanin încuviință din cap. Planul era acela de merge mai 
întâi în Caemlyn, deoarece trebuia să se întâlnească cu Estean 
şi cu Daerid și să obțină informaţiile şi proviziile necesare. 
După aceea, își putea ține promisiunea făcută lui Thom. Tur- 
nul Ghenjei trebuia să mai aștepte câteva săptămâni. 

— Două sute de leghe, zise Teslyn. Atunci, în cât timp vom 
ajunge acolo? 

— Păi, asta depinde, răspunse Vanin. Probabil că aș putea 
parcurge două sute de leghe în mai puţin de o săptămână 


dacă aş fi singur şi aș avea doi cai buni pe care să îi călăresc 
pe rând şi aș străbate un ţinut cunoscut. Însă cu o oaste în- 
treagă, printre dealurile astea și pe un drum accidentat? Do- 
uăzeci de zile, aș zice. Poate mai mult. 

Joline îi aruncă o privire lui Mat. 

— Nu vom lăsa Oastea în urmă, zise Mat. Nici nu încape 
vorbă, Joline. 

Ea privi în altă parte, cu o expresie nemulțumită întipări- 
tă pe față. 

— N-ai decât să mergi singură, continuă Mat. Acest lucru 
este valabil pentru fiecare dintre voi. Nu sunteţi prizonierele 
mele; puteţi pleca oricând veţi vrea, atâta vreme cât vă veți 
îndrepta spre miazănoapte. N-am de gând să risc să vă las să 
faceţi cale-ntoarsă şi să fiți prinse de seanchani. 

Cum ar fi fost să călătorească din nou doar cu Oastea, fără 
vreo aes sedai? Of, dacă ar putea face asta. 

Teslyn părea îngândurată. Joline îi aruncă o privire, însă 
Roşia nu trăda niciun semn că dorea să plece sau nu. Edesina, 
însă, șovăi, apoi îi făcu un semn din cap Jolinei. Era dornică. 

— Prea bine, îi zise Joline lui Mat, cu un aer de superiori- 
tate. Ne-ar prinde bine să scăpăm de grosolănia ta, Cauthon. 
Pregăteşte-ne douăzeci de cai, să zicem, şi vom pleca. 

— Douăzeci? întrebă Mat. 

— Da, răspunse Joline. Omul tău a pomenit că ar avea ne- 
voie de doi cai pentru a putea face această călătorie într-un 
timp rezonabil. Ca să poată încăleca pe un alt cal atunci când 
celălalt animal oboseşte. 

— Eu am numărat doar două dintre voi, zise Mat, simțind 
cum se înfurie. Asta înseamnă patru cai. Credeam că ești sufi- 
cient de isteață ca să faci calculele astea, Joline. Apoi, el adă- 
ugă pe un ton mai blând: Cât de cât. 

Joline făcu ochii mari, iar în expresia de pe faţa Edesinei 
se citea uluirea. Teslyn îi aruncă o privire şocată, părând dez- 
amăgită. Stând mai într-o parte, Talmanes își scoase pipa din 
gură şi fluieră încet. 

— Medalionul acela al tău te face să fii spurcat, Matrim 
Cauthon, zise Joline cu răceală în glas. 

— Gura mă face să fiu spurcat, Joline, răspunse Mat cu un 
oftat, pipăindu-şi medalionul ascuns sub cămașa desfăcută. 
Medalionul mă face să fiu sincer. Cred că urma să-mi explici 

de ce ai nevoie de douăzeci de cai când eu abia dacă am sufi- 
cienți pentru oamenii mei? 

— Câte doi pentru Edesina şi pentru mine, zise Joline pe 
un ton aspru. Câte doi pentru fostele sul'dam. Doar n-ai cre- 
zut c-am să le las în urmă ca să fie corupte de mica ta oaste? 

— Două femei sul'dam, zise Mat, ignorând remarca sar- 
castică. Asta înseamnă opt cai. 

— Doi pentru Setalle. Bănuiesc că vrea să scape de toate 
astea, așadar ne va însoţi. 

— Zece. 

— Alţi doi pentru Teslyn, zise Joline. Fără îndoială că va 
vrea să plece cu noi, deşi, în acest moment, n-are nimic de 
spus în această privință. Apoi, vom avea nevoie de patru 
animale de povară care să ne care lucrurile. Și acestea vor 
trebui să care pe rând povara, așadar va fi nevoie de încă pa- 
tru. Douăzeci. 

— Pe care cum îi vei hrăni? o întrebă Mat. Dacă veţi călări 
neîntrerupt, nu veţi avea vreme să lăsați caii să pască. Și-așa, 
în ultima vreme, există puţină hrană pentru ei. 

Acest lucru se dovedise a fi o mare problemă; iarba de 
primăvară nu răsărise încă. Pajiştile pe lângă care trecuseră 
erau maronii de la frunzele căzute, iarba moartă în timpul 
iernii era acoperită de zăpadă şi abia dacă se ițea pe ici, pe 
colo câte un fir de iarbă sau de buruiană. Caii se puteau hrăni 
cu frunze moarte şi cu iarbă uscată, fireşte, dar căprioarele și 
celelalte animale erau active şi mâncau orice găseau. 

Dacă ţinutul nu se hotăra să se trezească la viaţă în cu- 
rând... ei bine, aveau să se trezească într-o situaţie dificilă la 
vară. Dar aceasta era cu totul altă problemă. 

— Vom avea nevoie să ne dați niște nutreţ, firește, zise 
Joline. Şi niște bani pentru hanuri... 

— Şi cine se va îngriji de toţi aceşti cai? îi veţi țesăla voi în 
fiecare seară, le veţi verifica potcoavele, veţi avea grijă să 
primească porția potrivită de hrană? 

— Bănuiesc că vom lua cu noi câţiva dintre oamenii tăi, 
zise Joline, părând nemulțumită. O neplăcere necesară. 

— Singurul lucru necesar, zise Mat, fără nicio intonaţie, 
este ca oamenii mei să se afle acolo unde este nevoie de ei, nu 
acolo unde sunt o neplăcere. Nu, ei vor rămâne aici, iar de la 
mine nu veți vedea niciun bănuţ. Dacă vreţi să plecați, puteți 


lua fiecare câte un cal și un singur animal de povară care să 
vă care lucrurile. Vă voi da niște nutreţ pentru bietele ani- 
male; chiar și atât este un act de generozitate. 

— Dar dacă vom avea fiecare câte un cal, abia dacă vom 
înainta mai repede decât oastea! zise Joline. 

— Ca să vezi! zise Mat. Îşi întoarse privirea de la ea. Vanin, 
du-te și spune-i lui Mandevwin să dea vorba mai departe. 
Vom ridica tabăra în curând. Știu că este abia după-amiază, 
dar vreau ca Oastea să fie suficient de departe de satul acela 
ca să nu fie o ameninţare şi suficient de aproape, astfel încât 
câțiva dintre noi să putem merge acolo și să testăm terenul. 

— Prea bine, zise Vanin, fără urmă din respectul pe care 
li-l arătase afurisitelor de aes sedai. 

El își întoarse calul și o luă călare de-a lungul coloanei. 

— Şi Vanin! strigă Mat. Ai grijă ca Mandevwin să priceapă 
că atunci când spun „câţiva dintre noi” vom merge în sat, asta 
înseamnă un grup foarte mic, condus de mine şi de Talmanes. 
N-am să îngădui ca satul să fie invadat de șapte mii de soldați 
care caută distracție! Voi cumpăra o căruţă în sat şi nişte be- 
re, apoi o voi trimite înapoi soldaţilor. În tabără trebuie să 
domnească o ordine strictă și nimeni nu va face o vizită în sat 
în mod întâmplător. Ai priceput? 

Vanin încuviință din cap, părând posomorât. Nu era nici- 
odată amuzant să fii acela care îi informează pe soldaţi că nu 
vor primi permisie. Mat își întoarse atenţia către surorile aes 
sedai. 

— Ei bine? întrebă el. Acceptaţi sau nu oferta mea gene- 
roasă? 

Joline doar pufni, apoi își mână calul la trap de-a lungul 
coloanei, refuzând în mod evident ocazia de a pleca singură. 
Păcat. L-ar fi făcut să zâmbească la fiecare pas gândindu-se la 
asta. Deşi, probabil că Jolinei i-ar fi luat trei zile pline ca să 
găsească un țăran într-un sat pe undeva care să îi dea caii lui, 
astfel încât grupul ei să poată călări mai repede. 

Edesina se îndepărtă călare, iar Teslyn o urmă, privindu-l 
pe Mat cu o expresie curioasă. Și ea părea în continuare deza- 
măgită de el. Mat privi în altă parte, apoi simţi cum se ener- 
vează pe el însuși. Ce îi păsa lui ce credea ea? 

Talmanes îl privea. 

— Lucru ciudat venind din partea ta, Mat, zise bărbatul. 

— Ce anume? întrebă Mat. Restricţiile impuse oamenilor? 
Oastea este alcătuită din bărbaţi de ispravă, dar n-am văzut 
niciodată un grup de soldaţi care să nu dea de belele din când 
în când, mai ales când există bere prin preajmă. 

— Nu mă refeream la soldați, Mat, zise Talmanes, aple- 
cându-se ca să lovească cu pipa în scăriţă, restul de tutun că- 
zând pe pietrele de pe drum de lângă calul lui. Mă refeream la 
felul în care te-ai purtat cu surorile aes sedai. Lumină, Mat, 
ne-am fi putut descotorosi de ele! Eu aş numi douăzeci de cai 
şi câţiva bănuți un chilipir ca să scapi de două aes sedai. 

— N-am de gând să mă las manipulat, zise Mat cu încăpă- 
țânare, făcând semn Oștii să îşi reia marşul. Nici măcar ca să 
scap de Joline. Dacă vrea ceva de la mine, să ceară cu un dram 
de politețe în loc să încerce să mă intimideze ca să obțină ce- 
ea ce vrea. Nu sunt cățelușul ei. 

Arză-l-ar focu’, nu era! Şi nu avea nici stofă de soţ, ce-o 
mai fi însemnând și asta. 

— Îţi este dor de ea cu adevărat, zise Talmanes, părând 
puțin mirat în vreme ce caii lor înaintau unul lângă celălalt. 

— Ce tot îndrugi acolo? 

— Mat, nu ești întotdeauna cel mai rafinat bărbat. Recu- 
nosc asta. Uneori, ai un simţ al umorului puțin cam vulgar și 
un ton cam aspru. Dar arareori eşti de-a dreptul neobrăzat și 
nu insulți în mod voit. Chiar eşti îngrijorat, nu-i aşa? 

Mat nu spuse nimic, doar își trase mai jos borul pălăriei. 

— Sunt sigur că ea va fi bine, Mat, zise Talmanes, pe un ton 
mai blând. Este membră a familiei regale. Ei ştiu cum să-și 
poarte singuri de grijă. Plus că este păzită de soldaţi. Ca să nu 
mai pomenim de ogieri. Ogieri războinici! Cine-ar fi crezut 
una ca asta? Nu i se va întâmpla nimic. 

— Am terminat cu subiectul acesta, zise Mat, mutându-și 
sulița astfel încât să o poată ţine în sus, cu tăișul curbat spre 
soarele ascuns de deasupra și cu mânerul în cureaua lănce- 
rului prinsă în lateralul şeii. 

— Eu doar... 

— Am terminat, zise Mat. Nu ţi-a mai rămas tutun, nu-i aşa? 

Talmanes oftă. 

— A fost ultimul vârf. Bun tutun - cultivat în Ținutul celor 
Două Râuri. Ultimul săculeț pe care l-am văzut de ceva vreme. 
L-am primit în dar de la Regele Roedran, împreună cu pipa. 


— Trebuie că te-a prețuit. 

— A fost o treabă bună, onestă, zise Talmanes, dar îngro- 
zitor de plictisitoare. Nu se compară cu călătoria alături de 
tine, Mat. Mă bucur că te-ai întors, deşi eşti cam scorţos. Dis- 
cuţia ta despre nutreţ cu aes sedai mă îngrijorează, însă. 

Mat încuviință din cap. 

— Cum stăm cu porțiile? 

— Prost, răspunse Talmanes. 

— Vom cumpăra ce vom putea din sat, zise Mat. Avem bani 
din belșug, după ce ţi-a dat Roedran. 

Era puțin probabil ca într-un sătuc să existe suficiente pro- 
vizii pentru întreaga oaste, dar, conform hărților, aveau să 
pătrundă în curând în ținuturi mai populate. Treceai pe lângă 
un sat sau două în fiecare zi în ţinuturile acestea atunci când 
călătoreai cu o forță rapidă cum era Oastea. Ca să supravie- 
țuiești, strângeai puţinul pe care îl puteai găsi într-un sat pe 
lângă care treceai. O căruţă plină ici, o teleagă plină colo, o 
găleată sau două cu mere de la o fermă. Șapte mii de soldați 
însemnau multe guri de hrănit, dar un comandant bun știa că 
nu trebuia să refuze nici măcar un pumn de grâu. Se aduna. 

— Aşa este, dar sătenii vor vinde? întrebă Talmanes. Pe 
drum, când am venit să ne întâlnim cu tine, ne-a fost foarte 
greu să convingem pe cineva să ne vândă ceva de-ale gurii. Se 
pare că nu se găsesc prea multe de-ale gurii în ultima vreme. 
Hrana devine din ce în ce mai puţină, oriunde te-ai duce și 
indiferent cât de mulţi bani ai avea. 

Minunat, fir-ar să fie! Mat scrâşni din dinţi, apoi se enervă 
pe el pentru că făcuse asta. Ei bine, poate că era puțin îngri- 
jorat. Însă nu din cauza lui Tuon. 

Oricum, el trebuia să se relaxeze. Şi satul acela din față - 
cum spusese Vanin că se numea? Hinderstap? 

— Câţi bani ai la tine? 

Talmanes se încruntă. 

— Câteva mărci din aur şi un săculeţ plin cu coroane din 
argint. De ce? 

— N-ajung, zise Mat, frecându-şi bărbia. Mai întâi, trebuie 
să mai luăm din cufărul meu. Poate să-l luăm cu totul. ÎI în- 
toarse pe Cimpoiaș: Haide! 

— Aşteaptă, Mat! zise Talmanes, luând frâiele în mâini și 
urmându-l. Ce facem? 

— Vei accepta invitația mea de a merge și a ne distra 
într-o tavernă, zise Mat. Şi dacă tot vom face asta, vom căuta 
şi provizii. Dacă voi avea noroc, o vom face pe gratis. 

Dacă Egwene şi Nynaeve ar fi fost acolo, i-ar fi tras una 
peste urechi și i-ar fi spus că nu va face asta. Probabil că Tuon 
l-ar fi privit curioasă, apoi ar fi spus ceva care l-ar fi făcut să 
se ruşineze. 

Cât despre Talmanes, el dădu pinteni calului, cu o expre- 
sie stoică, ochii lui trădând doar un dram de amuzament. 

— Ei bine, atunci trebuie să văd asta! 

CAPITOLUL 21 


Cărbuni aprinşi şi cenușă 


Perrin deschise ochii și se trezi atârnând în aer. 

Simţi un fior de groază, zbătându-se pe cer. Nori negri 
clocoteau deasupra, întunecați și prevestitori. Jos, o câmpie 
cu iarbă maro, plecată la pământ de vânt, şi nici țipenie de 
om. Nu existau corturi, drumuri, nici măcar urme de pași. 

Perrin nu cădea. Doar stătea acolo, atârnat. Îşi flutură bra- 
țele din reflex, ca şi când ar fi vrut să înoate, și se panică în 
vreme ce mintea lui încerca să înţeleagă de ce era dezorientat. 

„Visul Lupilor, îşi zise el. Sunt în visul lupului. M-am dus 
la culcare, nădăjduind să ajung aici.” 

Se forță să inspire şi să expire şi să înceteze să se mai agi- 
te, cu toate că îi era greu să fie calm în vreme ce stătea atâr- 
nat la sute de metri înălțime, pe cer. Brusc, o siluetă cu blana 
sură țâșni pe lângă el, sărind prin aer. Lupul plonjă spre câm- 
pul de jos, aterizând cu ușurință. 

— Sarsar! 

„Sari jos, Tăuraş. Sari. Eşti în siguranţă.” Ca de obicei, me- 
sajul de la lup era însoţit de un amestec de mirosuri și ima- 
gini. Perrin devenea din ce în ce mai priceput în interpreta- 
rea lor - solul moale ca o reprezentare a pământului, adierea 
vântului ca o imagine a unui salt, mirosul de relaxare și calm 
care indica că nu exista niciun motiv de teamă. 

— Dar cum? 


387 


388 


„Altădată, săreai mereu cu capul înainte, ca un pui proas- 
păt înțărcat. Sari. Sari!” Jos de tot, Sarsar şedea pe labele din 
spate în mijlocul câmpului și rânjea la Perrin. 

Perrin scrâșni din dinţi şi bombăni o înjurătură sau două 
la adresa lupilor îndărătnici. I se părea că cei morți erau de- 
osebit de încăpățânați. Deși Sarsar avea dreptate. Perrin mai 
sărise şi altădată în acest loc, chiar dacă nu din cer. 

Trase adânc aer în piept, apoi închise ochii şi se imagină 
sărind. Aerul vui în jurul lui într-o rafală neașteptată, apoi 
atinse pământul moale cu picioarele. Deschise ochii. Un lup 
mare și cenușiu, cu cicatrici de la atâtea lupte, ședea pe pă- 
mânt lângă el. Meiul sălbatic se răspândea pe câmpia din ju- 
rul lui, amestecat cu smocuri de fire de iarbă lungi şi subțiri, 
care se înălțau sus, spre cer. Tulpinile se frecau de braţele lui 
Perrin, zgâriindu-l. larba mirosea a uscat, asemenea fânului 
lăsat într-un hambar peste iarnă. 

Unele lucruri erau trecătoare aici, în visul lupului; acum 
frunzele zăceau grămadă la picioarele lui, ca în clipa urmă- 
toare, să dispară. Totul avea un miros slab de stătut, de parcă 
n-ar fi fost chiar acolo. 

Îşi ridică privirea. Cerul prevestea furtuna. În mod nor- 
mal, în acest loc, norii erau la fel de trecători ca orice altceva. 
Putea fi înnorat de-a binelea; apoi, într-o clipită, se însenina 
brusc. De astă dată, acei nori negri zăboveau. Clocoteau, se 
roteau şi aruncau fulgere între tunete. Cu toate acestea, ful- 
gerele nu loveau niciodată pământul şi nu făceau niciun 
zgomot. 

Peste câmpie domnea o tăcere ciudată. Norii acopereau 
tot cerul, ca un semn de rău augur, și nu se îndepărtau. 

„Ultima Vânătoare se apropie. Sarsar își ridică ochii spre 
cer. Vom fugi împreună, atunci. Asta dacă nu vom dormi în 
schimb.” 

Perrin își frecă bărbia, încercând să sorteze imaginile, 
mirosurile, sunetele şi trăirile din mesaj. Nu prea aveau noi- 
mă pentru el. 

Dar acum, era aici. Voise să vină, hotărât să obţină niște 
răspunsuri de la Sarsar dacă putea. Se bucura să îl revadă pe 
Sarsar. 

„Fugi”, era mesajul acestuia. Mesajul lui nu era alarmant. 
Era o ofertă. Hai să fugim împreună. 


Perrin încuviință din cap şi începu să alerge prin iarbă. 
Sarsar alerga cu pași întinși alături de el, emanând amuza- 
ment. „Două picioare, Tăuraş? Două picioare sunt încete!” 
Mesajul acela era o imagine a unor oameni care se împleti- 
ceau în propriile picioare, împiedicându-se din cauza picioa- 
relor lor alungite și ridicole. 

Perrin șovăi. 

— Trebuie să păstrez controlul, Sarsar, zise el. Atunci 
când las lupul să preia controlul... ei bine, fac lucruri pericu- 
loase. 

Lupul își ţinea capul sus, alergând la trap alături de Perrin 
pe câmpia înierbată. Tulpinile scrâșneau şi zgâriau în vreme 
ce treceau printre ele. Descoperiră nişte urme lăsate de vânat 
şi o luară de-a lungul lor. 

„Fugi”, îi transmise Sarsar, evident nedumerit de reticența 
lui Perrin. 

— Nu pot, zise Perrin, oprindu-se în loc. 

Sarsar se întoarse şi făcu cale-ntoarsă spre el din câteva 
salturi. Mirosea a nedumerire. 

— Sarsar, atunci când pierd controlul, mă înspăimânt pe 
mine însumi, zise Perrin. Prima oară când mi s-a întâmplat 
asta a fost la scurt timp după ce i-am întâlnit pe lupi. Trebuie 
să mă ajuţi să înțeleg. 

Sarsar doar îl privea, limba atârnându-i din gură printre 
fălcile ușor depărtate. 

„De ce fac asta?” îşi zise Perrin în gând, clătinând din cap. 
Lupii nu gândeau la fel ca oamenii. Ce importanţă avea ce 
credea Sarsar ? 

„Vom vâna împreuna”, îi transmise Sarsar. 

— Şi dacă nu vreau să vânez cu tine? zise Perrin. 

Avu o strângere de inimă când rosti aceste cuvinte. Chiar 
îi plăcea locul acesta, visul lupului, cu toate că putea fi un loc 
periculos. De când plecase din Ținutul celor Două Râuri, i se 
întâmplaseră lucruri minunate. 

Dar nu putea continua să piardă controlul. Trebuia să gă- 
sească un echilibru. Azvârlirea securii făcuse o diferență. Se- 
curea și ciocanul erau arme diferite - una putea fi folosită 
doar pentru a ucide, cealaltă îi dădea de ales. 

Însă trebuia să facă alegerea potrivită. Trebuia să se con- 
troleze. Primul pas părea să fie acela de a învăţa să îl contro- 
leze pe lupul dinlăuntrul lui. 

„Fugi cu mine, Tăuraş, îi transmise Sarsar. Uită de aceste 
gânduri. Fugi ca un lup.” 

— Nu pot, răspunse Perrin. Se întoarse, cercetând din pri- 
viri câmpia. Dar trebuie să cunosc locul acesta, Sarsar. Tre- 
buie să învăţ cum să îl folosesc, cum să îl controlez. 

„Oamenii, gândi Sarsar, emanând un miros de dispreț şi 
furie. Control. Întotdeauna control.” 

— Vreau să mă înveţi, zise Perrin, întorcându-și din nou 
privirea spre lup. Vreau să stăpânesc locul acesta. Îmi arăţi 
cum s-o fac? 

Sarsar se așeză pe labele din spate. 

— Prea bine, zise Perrin. Am să caut alți lupi care s-o facă. 

Se întoarse, luând-o înapoi de-a lungul cărăruii. Nu recu- 
noştea locul acesta, dar învățase că visul lupului era imprevi- 
zibil. Această pajişte cu iarba înaltă până la talie şi cu tufișu- 
rile sale de tisă se putea afla oriunde. Unde putea găsi lupi? 
Căută cu puterea minții şi descoperi că era mult mai greu să 
facă acest lucru aici. 

„Nu vrei să fugi, dar cauţi lupi. De ce ești atât de îndărăt- 
nic, puiule?” Sarsar şedea în faţa lui, în iarbă. 

Perrin bombăni, apoi făcu un salt, plutind în aer o sută de 
metri. Ateriză cu picioarele pe iarbă de parcă ar fi făcut un 
pas normal. 

Sarsar se afla în faţa lui. Perrin nu îl văzuse pe lup sărind. 
Fusese într-un loc, acum era în altul. Perrin scrâșni din dinţi, 
iscodind din nou cu privirea. După alţi lupi. Simţi ceva, în 
depărtare. Trebuia să insiste mai mult. Se concentră, își adu- 
nă cumva forțele și reuşi să îşi trimită mintea mai departe. 

„Treaba asta este periculoasă, Tăuraș, îi transmise Sarsar. 
Folosești prea multă forță. Vei muri.” 

— Mereu spui asta, răspunse Perrin. Spune-mi ce vreau 
să ştiu. Arată-mi cum să învăţ. 

„Pui încăpățânat, îi transmise Sarsar. Revino atunci când 
nu mai ești atât de hotărât să-ți vâri botul în casa viperei." 

Zicând acestea, ceva se izbi de Perrin, o greutate asupra 
minţii lui. Totul dispăru, iar el fu azvârlit - asemenea unei 
frunze înainte de furtună - afară din visul lupului. 


Faile îl simţi pe soţul ei tresărind în somn. Îi aruncă o pri- 
vire prin întunericul din odaie; deşi stătea întinsă lângă el în 
pat, ea nu adormise. Așteptase, ascultându-i bătăile inimii. El 
se întoarse pe spate, bombănind somnoros. 

„Dintre toate nopţile în care el să fie agitat...”, își zise ea 
enervată. 

Plecaseră de o săptămână din Malden. Refugiații ridicase- 
ră tabăra - sau, mai degrabă, taberele - lângă un pârâu care 
ducea drept spre Calea Jehannah, care se afla la mică distanță 
de locul acela. 

Lucrurile decurseseră lin în ultimele zile, cu toate că Perrin 
considera că asha'manii erau încă prea istoviţi ca să deschidă 
porți. Ea își petrecuse seara alături de soţul ei, reamintindu-i 
câteva motive importante pentru care el se căsătorise cu ea 
de la bun început. El fusese entuziasmat de bună seamă, cu 
toate că în ochii lui se citea acea încordare ciudată. Nu era o 
încordare periculoasă, doar una întristată. Devenise neliniștit 
câtă vreme fuseseră despărțiți. Ea putea înțelege asta. Și ea 
era bântuită de câteva stafii. Nu te puteai aștepta ca totul să 
rămână la fel, iar ea își dădea seama că el o mai iubea încă - o 
iubea cu înflăcărare. Acest lucru era de-ajuns, prin urmare ea 
nu își mai făcu alte griji în această privință. 

Însă punea la cale o discuţie prin care să îl facă să-i spună 
secretele. Va mai aştepta câteva zile. Era bine să îi reamin- 
tească soțului ei că nu avea de gând să se mulțumească cu tot 
ce făcea, dar nu se cădea să îl facă să creadă că nu aprecia 
faptul că era din nou alături de el. 

Dimpotrivă. Ea zâmbi, se întoarse pe-o parte şi își aşeză o 
mână pe pieptul lui păros şi capul pe umărul lui gol. lubea 
acest bărbat voinic și impetuos ca o avalanșă. Reîntoarcerea 
la el era mai dulce chiar decât evadarea ei din ghearele cla- 
nului Shaido. 

El își deschise ochii încet, iar ea oftă. Cu toată dragostea 
pe care i-o purta, ea îşi dorea ca el să fi dormit în noaptea 
aceea! Nu îl obosise îndeajuns de mult? 

EI o privi; ochii lui aurii păreau să strălucească slab în în- 
tuneric, cu toate că ea știa că era o iluzie creată de lumină. 
Apoi, el o trase puțin mai aproape. 

— Nu m-am culcat cu Berelain, zise el cu o voce răgușită. 
Indiferent ce se zvoneşte. 

Perrin cel drag, scump şi sincer. 

— Ştiu că n-ai făcut-o, spuse ea pe un ton consolator. 

Zvonurile ajunseseră la urechile ei. Practic, fiecare femeie 
din tabără cu care vorbise, de la aes sedai şi până la servi- 
toare, se prefăcuse a încerca să-și țină gura, deşi lăsase să-i 
scape aceeași veste: Perrin își petrecuse o noapte în cortul 
Primei din Mayene. 

— Nu, vorbesc serios, zise Perrin, pe un ton rugător. 
N-am făcut-o, Faile. Te rog. 

— Am spus că te cred. 

— Păreai... Nu ştiu. Fir-ar să fie, femeie, păreai geloasă. 

El n-avea să înveţe niciodată? 

— Perrin, zise ea pe un ton serios. Am avut nevoie de mai 
bine de o jumătate de an - ca să nu mai pomenesc de oste- 
neală - ca să te seduc, iar asta a dat roade doar pentru că era 
vorba de o căsătorie! Berelain nu are priceperea ca să se ocu- 
pe detine. 

EI îşi ridică mâna dreaptă şi se scărpină în barbă, părând 
nedumerit. Apoi, doar zâmbi. 

— Şi-apoi, adăugă ea, cuibărindu-se mai aproape, tu ai ros- 
tit cuvintele. lar eu am încredere în tine. 

— Aşadar, nu eşti geloasă? 

— Fireşte că sunt, zise ea, bătându-l ușor pe piept. Perrin, 
nu ţi-am explicat deja? Un soț trebuie să ştie că soţia lui este 
geloasă, altminteri nu își va da seama cât de mult ţine ea la el. 
Păzeşti ceea ce ai mai de preţ. Sinceră să fiu, dacă vei conti- 
nua să mă faci să îţi tot explic astfel de lucruri, nu voi mai 
avea niciun secret! 

El pufni încet la auzul ultimului comentariu. 

— Mă îndoiesc că acest lucru este posibil. 

El deveni tăcut, iar ea închise ochii, sperând ca el să adoar- 
mă din nou. Afară, ea putea auzi vocile îndepărtate ale gărzi- 
lor care sporovăiau în vreme ce patrulau și sunetele pe care 
le producea unul dintre fierari - Jerasid, Aemin sau Falton - 
care muncea până târziu în noapte, făurind o potcoavă sau un 
cui pentru a pregăti unul dintre cai pentru marșul din ziua 
următoare. Se bucura să audă din nou acel sunet. Pentru aieli, 
caii erau inutili, iar cei din clanul Shaido fie le dăduseră dru- 
mul celor pe care îi capturaseră, fie îi transformaseră în cai 


de povară. Ea văzuse multe iepe de călărit bune trăgând tele- 
gile în timpul pe care îl petrecuse în Malden. 

Ar trebui să i se pară ciudat că se întorsese? Ea petrecuse 
mai puțin de două luni în captivitate, dar i se păruse că tre- 
cuseră ani. Ani petrecuţi făcând comisioane pentru Sevanna, 
fiind pedepsită samavolnic. Însă perioada aceea nu o distru- 
sese. În mod ciudat, se simţise mai nobilă în acele zile decât 
înainte. 

Era ca şi când nu înţelesese pe deplin ce însemna să fii o 
domniță până să ajungă în Malden. Oh, avusese și ea parte de 
victorii. Cha Faile, oamenii din Ținutul celor Două Râuri, 
Alliandre și membrii din tabăra lui Perrin. Ea se folosise de 
buna ei pregătire şi îl ajutase pe Perrin să înveţe cum să fie 
un lider. Toate acestea fuseseră importante, iar ea fusese 
nevoită să se folosească de toată pregătirea pe care i-o oferi- 
seră mama și tatăl ei. 

Dar Malden o făcuse să îşi deschidă ochii. Acolo, găsise 
oameni care avuseseră nevoie de ea mai mult ca niciodată. 
Sub dictatura nemiloasă a Sevannei, nu fusese vreme de jo- 
curi, și nici loc de greşeli. Fusese umilită, bătută și aproape 
omorâtă. lar acest lucru o făcuse să înțeleagă cu adevărat ce 
însemna să fii suzerană. Practic, avusese un sentiment de vi- 
novăție pentru că, uneori, fusese autoritară cu Perrin și în- 
cercase să îl oblige pe el- şi pe ceilalți - să-i facă voia. A fi 
aristocrată însemna a merge înainte prima. Însemna a fi bă- 
tută ca restul să nu fie. Însemna să te sacrifici, să îţi rişti viaţa, 
să îi protejezi pe cei care depindeau de tine. 

Nu, nu se simțea ciudat că se întorsese, deoarece purta în 
suflet orașul Malden, cel puţin părțile care contau. Sute de 
gai'shain îi juraseră credinţă, iar ea îi salvase. O făcuse cu aju- 
torul lui Perrin, dar făcuse planuri și, într-un fel sau altul, ar fi 
evadat și ar fi revenit cu o oaste ca să îi elibereze pe cei care 
îi juraseră credinţă. 

Existase şi un preţ. Da, cu voia Luminii, avea să se ocupe 
de asta mai târziu în seara aceea. Ea deschise ochii şi îi arun- 
că o privire pe furiș lui Perrin. Acesta părea să doarmă, dar 
respiraţia lui era regulată? Ea își retrase braţul încet. 

— Nu-mi pasă ce ţi s-a întâmplat, zise el. 

Ea oftă. Nu, nu dormea. 

— Ce mi s-a întâmplat? întrebă ea, nedumerită. 

El deschise ochii şi privi tavanul cortului. 

— Shaido, bărbatul care era cu tine atunci când te-am sal- 
vat. Indiferent ce-a făcut el... indiferent ce-ai făcut tu ca să su- 
praviețuiești. Este în regulă. 

Asta nu-i dădea pace? Lumină! 

— Tolomacule, zise ea, lovindu-l cu pumnul în piept şi 
făcându-l să geamă. Ce tot îndrugi acolo? Că ar fi în regulă 
dacă eu nu ţi-aş fi credincioasă? Chiar după ce ţi-ai dat atâta 
osteneală să îmi spui că tu mi-ai fost? 

— Poftim? Nu, este diferit, Faile. Tu ai fost prizonieră şi... 

— Şi nu-mi pot purta de grijă? Eşti un bou. Nu m-a atins 
nimeni. Sunt aieli. Ştii că n-ar îndrăzni să îi facă rău unei 
gai'shain. 

Nu era tocmai adevărat; femeile fuseseră adeseori abu- 
zate în tabăra Shaido, căci aceştia încetaseră să se poarte ca 
niște aieli. 

Dar mai existaseră și alții în tabără, aieli care nu fuseseră 
Shaido. Bărbaţi care refuzaseră să accepte că Rand era 
Car'a'carnul lor, dar cărora le fuseseră, de asemenea, greu să 
accepte autoritatea clanului Shaido. Făr' de Fraţi fuseseră 
bărbaţi de onoare. Deşi se considerau proscrişi, aceştia fuse- 
seră singurii din Malden care păstraseră vechile tradiţii. 
Atunci când femeile gai'shain începuseră să se afle în pericol, 
Făr de Fraţi aleseseră și le protejaseră pe acelea pe care pu- 
tuseră să le apere. Nu ceruseră nimic pentru eforturile lor. 

Ei bine... acest lucru nu era adevărat. Ceruseră multe, dar 
nu revendicaseră nimic. În ochii ei, Rolan fusese întotdeauna 
aiel în purtare, chiar dacă nu după vorbă. Dar, la fel ca moar- 
tea lui Masema, relaţia ei cu Rolan nu era un lucru pe care 
Perrin trebuia să îl afle. Ea nici măcar nu îl sărutase pe Rolan, 
însă profitase de dorința pe care o nutrea el față de ea. lar 
Faile bănuia că el ştiuse ce făcea ea. 

Perrin îl omorâse pe Rolan. Acesta era un alt motiv pen- 
tru care Perrin nu trebuia să afle despre bunătatea bărbatu- 
lui. L-ar fi distrus pe Perrin dacă ar fi aflat ce făcuse. 

Perrin se relaxă și închise ochii. Se schimbase în aceste 
două luni, poate la fel de mult cum o făcuse ea. Acesta era un 
lucru bun. În Ținuturile de Hotar, semenii ei aveau o vorbă: 
„Numai Cel Întunecat rămâne neschimbat”. Oamenii se dez- 
voltau și evoluau; Umbra rămânea la fel. Malefică. 


— Va trebui să ne facem niște planuri mâine, zise Perrin, 
căscând. Odată ce porţile vor fi deschise, va trebui să hotă- 
râm dacă să îi obligăm pe oameni să plece şi să decidem care 
vor pleca primii. A aflat cineva ce s-a întâmplat cu Masema? 

— Nu, din câte știu eu, răspunse ea cu precauție. Dar cum 
i-au dispărut atât de multe lucruri din cort... 

— Lui Masema nu-i pasă de lucruri, bombăni încet Perrin, 
ținându-șşi în continuare ochii închiși. Cu toate că, poate le-a 
luat ca să reconstruiască. Eu cred că poate a fugit, deși este 
ciudat că nimeni nu ştie unde sau cum. 

— Probabil că a fugit pe furiş în timpul haosului de după 
bătălie. 

— Probabil, zise Perrin. Mă întreb... Căscă. Mă întreb ce ar 
zice Rand. Masema a fost scopul întregii călătorii. Trebuia să 
îl înhaţ şi să-l aduc înapoi, dar presupun că am dat greş. 

— l-ai nimicit pe aceia care ucideau și jefuiau în numele 
Dragonului, zise Faile, și ai eliminat nucleul conducerii cla- 
nului Shaido, ca să nu mai pomenim de lucrurile pe care le-ai 
aflat despre seanchani. Eu cred că Dragonul va descoperi că 
ceea ce ai înfăptuit tu aici are o greutate mai mare decât fap- 
tul că nu îl vei duce înapoi pe Masema. 

— Poate că ai dreptate, mormăi Perrin, somnoros. Culori 
afurisite... Nu vreau să te privesc cum dormi, Rand. Ce-ai pățit 
la mână? Neghiob încăpățânat, ai mai mare grijă de tine... Nu 
te avem decât pe tine... Se apropie Ultima Vânătoare... 

Ea abia reuşi să înțeleagă ultimele cuvinte. De ce vorbea 
despre mâna lui Rand care mergea la vânătoare? Oare chiar 
avea să adoarmă de astă dată? 

Și, de bună seamă, în curând, el începu să sforăie încet. Ea 
zâmbi, clătinând din cap cu afecțiune. El era un bou, uneori. 
Dar era boul ei. Ea se dădu jos din pat şi se mișcă prin cort, 
trăgându-şi pe ea o robă şi legându-şi cingătoarea. Încălță o 
pereche de sandale, apoi se strecură afară prin clapele cor- 
tului. 

Arrela şi Lacile stăteau de strajă acolo, împreună cu două 
Fecioare. Acestea o salutară din cap; îi vor păstra secretul. 

Faile le lăsă pe celelalte Fecioare, dar le luă cu ea pe 
Arrela şi pe Lacile când se afundă în întuneric. Arrela era o 
tairenă cu părul negru, mai înaltă decât majoritatea Fecioa- 
relor, şi avea o oarecare bruscheţe. Lacile era scundă, palidă 

şi foarte zveltă şi avea un mers grațios. Erau cât se poate de 
diferite, poate, deşi captivitatea le unise pe toate. Ambele 
membre ale Cha Faile fuseseră răpite odată cu ea și duse în 
Malden ca gai'shain. 

După ce parcurseră o distanță mică, luară cu ele alte două 
Fecioare - cel mai probabil, Bain şi Chiad se înţeleseseră cu 
ele. leşiră din tabără şi se îndreptară spre un loc unde două 
sălcii stăteau alături. Acolo, Faile fu întâmpinată de două fe- 
mei, care mai purtau încă roba de gai'shain. Bain şi Chiad 
erau și ele Fecioare, surori-dintâi şi dragi lui Faile. Acestea 
erau mai loiale chiar şi decât cei care îi juraseră credinţă ei. Îi 
erau loiale, deşi nu făcuseră niciun legământ față de ea. O 
contradicție specifică doar aielilor. 

Spre deosebire de Faile şi de celelalte, Bain și Chiad nu 
voiau să renunţe la veșmântul alb doar pentru că răpitorii lor 
fuseseră învinși. Aveau să poarte aceste veșminte vreme de 
un an și o zi. De fapt, deoarece veniseră acolo în seara aceea - 
confirmându-și vieţile de dinainte de a fi luate prizoniere - 
întindeau graniţele îngăduite de onoarea lor. Cu toate aces- 
tea, ele recunoșteau faptul că a fi gai'shain în tabăra Shaido 
nu fusese deloc un lucru obișnuit. 

Faile le întâmpină cu un zâmbet, însă nu le făcu să se 
simtă rușinate spunându-le pe nume sau folosind limbajul 
semnelor folosit de Fecioare. Cu toate acestea, ea nu se putu 
abține să nu întrebe: „Sunteţi bine?” atunci când acceptă o 
mică legătură de la Chiad. 

Chiad era o femeie frumoasă, cu ochi gri şi păr scurt şi 
roşcovan, care i se zărea sub gluga robei de gai'shain. Ea făcu 
o grimasă la auzul întrebării. 

— Gaul a scotocit prin toată tabăra Shaido în căutarea 
mea şi se spune că a învins doisprezece algai'd'siswai cu suli- 
ţa lui. Poate că, la urma urmei, ar trebui să-i fac o coroniţă de 
lămâiţă când toate astea vor fi luat sfârșit. 

Faile zâmbi. 

Chiad zâmbi la rândul ei. 

— El nu s-a așteptat ca unul dintre bărbaţii pe care i-a 
ucis să fie acela căruia Bain îi era gai'shain. Nu cred că Gaul 
este bucuros să fie slujit de amândouă. 

— Bărbat nesăbuit, zise Bain, cea mai înaltă dintre cele 
două. Îi stă în fire să nu se uite unde își împlântă sulița. N-a 


fost în stare să-l ucidă pe bărbatul potrivit fără să nu omoare, 
din greşeală, alți câțiva. 

Ambele femei chicotiră. 

Faile zâmbi și încuviinţă din cap; nu putea pricepe umorul 
aielilor. 

— Vă mulțumesc din suflet că le-aţi adus, zise ea, ridicând 
legătura mică înfășurată în pânză. 

— A fost o nimica toată, zise Chiad. Prea multe mâini au 
muncit în ziua aceea, prin urmare a fost uşor. Alliandre 
Maritha Kigarin te aşteaptă deja lângă copaci. Noi ar trebui să 
ne întoarcem în tabără. 

— Da, adăugă Bain. Poate că Gaul vrea iar un masaj la 
spate sau să i se aducă apă. Se înfurie atât de tare când între- 
băm, însă gai'shain dobândesc onoare doar slujind. Ce altceva 
am putea face? 

Femeile râseră din nou, iar Faile clătină din cap în vreme 
ce ele se îndreptau în fugă spre tabără în foşnetul robelor 
albe. Ea se făcu mică la gândul că ar putea purta din nou acel 
veşmânt, dar asta doar pentru că o făcea să se gândească la 
zilele în care o slujise pe Sevanna. 

Deşirată Arrela și grațioasa Lacile i se alăturară la umbra 
celor două sălcii. Gărzile Fecioare rămaseră în urmă, privind 
de la depărtare. O a treia Fecioară li se alătură celor două, ie- 
şind din umbră, cel mai probabil fiind trimisă de Bain şi de 
Chiad ca să o protejeze pe Alliandre. Faile o găsi pe regina cu 
părul negru stând lângă copaci. Arăta din nou ca o domniţă în 
rochia roșie cu lanțurile din aur prinse în păr ca o dantelă. 
Era o ținută extravagantă, ca şi când ar fi fost hotărâtă să res- 
pingă zilele pe care le petrecuse ca servitoare. Rochia Alliandrei 
o făcea pe Faile să fie încă și mai conştientă de roba simplă pe 
care o purta. Dar nu putuse face prea multe fără să nu îl tre- 
zească pe Perrin. Arrela şi Lacile purtau doar pantalonii bro- 
dați şi cămășile specifice celor din Cha Faile. 

Alliandre ţinea în mână un felinar cu paravanele trase, 
printre care se strecura doar o rază de lumină care îi lumina 
fața tânără, încadrată de părul negru. 

— Au găsit ceva? întrebă ea. Te rog spune-mi că au găsit. 

Pentru o regină, fusese întotdeauna impresionant de echi- 
librată, deși oarecum autoritară. Timpul pe care îl petrecuse în 
Malden părea să îi mai fi temperată această ultimă trăsătură. 

— Da. 

Faile ridică legătura. Cele patru femei se strânseră în jurul 
ei când ea se lăsă în genunchi pe pământ. Vârfurile firelor 
scurte de iarbă erau luminate de felinar, aducând cu niște 
limbi de foc. Faile desfăcu legătura. Conţinutul nu avea nimic 
extraordinar. Era o batistă mică din mătase galbenă, o curea 
din piele lucrată cu un model ce reprezenta pene de pasăre, 
un văl negru și un șnur subțire din piele, cu o piatră legată la 
mijloc. 

— Cureaua i-a aparținut lui Kinhuin, zise Alliandre, ară- 
tând-o cu degetul. L-am văzut purtând-o, înainte... 

Ea tăcu, apoi îngenunche și o luă în mână. 

— Vălul este al unei Fecioare, zise Arrela. 

— Sunt diferite? întrebă Alliandre, mirată. 

— Fireşte că da, zise Arrela, luând vălul în mână. 

Faile nu o cunoscuse niciodată pe Fecioara care devenise 
protectoarea Arrelei, însă femeia căzuse în luptă, deşi nu 
într-un mod la fel de dramatic ca Rolan și ceilalți. 

Bucata de mătase îi aparținea lui Jhoradin; Lacile şovăi, 
apoi o luă în mâini, o întoarse şi văzu că exista o pată de sânge 
pe ea. Mai rămânea doar șnurul din piele. Rolan îl purtase une- 
ori în jurul grumazului, pe sub cadin'sor. Faile se întrebă ce în- 
semnătate avusese pentru el şi dacă unica piatră avea vreo 
importanţă. Era o bucată de turcoaz neșlefuit. Ea îl luă în mâ- 
nă, apoi îi aruncă o privire Lacilei. În mod surprinzător, femeia 
mai zveltă părea că plânge. Pentru că Lacile se grăbise să intre 
în așternuturile voinicului Făr' de Fraţi, Faile presupusese că 
relaţia ei cu el fusese una de nevoie, nu din afecțiune. 

— Patru oameni au murit, zise Faile, simțindu-şi din- 
tr-odată gura uscată. Se exprimă într-un mod formal, deoa- 
rece era calea cea mai potrivită ca să își ascundă emoția din 
glas. Aceștia ne-au protejat, ba chiar au avut grijă de noi. Cu 
toate că erau vrăjmași, noi îi jelim. Nu uitaţi, însă, că erau 
aieli. Pentru un aiel, există moduri mult mai rele de a sfârși 
decât acela de a muri pe câmpul de luptă. 

Celelalte încuviințară din cap, însă Lacile întâlni privirea 
lui Faile. Pentru ele două, situaţia era diferită. Atunci când 
Perrin se năpustise de pe străduța aceea - răcnind furios 
când le văzuse pe Faile şi pe Lacile fiind aparent abuzate de 
Shaido- multe lucruri se întâmplaseră cu repeziciune. În 


timpul luptei, lui Faile îi distrăsese atenţia lui Rolan la mo- 
mentul potrivit, făcându-l să șovăie. El făcuse asta pentru că 
își făcea griji pentru ea, însă acel moment de şovăială îi în- 
găduise lui Perrin să îl ucidă. 

Oare Faile făcuse acest lucru în mod intenţionat? Ea tot 
nu ştia. Prin minte îi trecuseră atât de multe gânduri, atât de 
multe trăiri la vederea lui Perrin. Ea ţipase şi... nu îşi putea da 
seama dacă încercase să îi distragă atenţia lui Rolan astfel în- 
cât să fie ucis de mâna lui Perrin. 

În cazul Lacilei, nu existase nici dram de şovăială. Jhoradin 
sărise în fața ei, o trăsese în spatele lui și își ridicase arma 
împotriva intrusului. Ea îi înfipsese un cuțit în spate, ucigând 
astfel un om pentru prima oară în viața ei. Acesta fusese băr- 
batul cu care ea împărțise patul. 

Faile îl omorâse pe Kinhuin, celălalt membru al bandei 
Făr' de Fraţi care le protejase. Nu fusese primul om pe care 
ea îl omorâse, nici primul pe care ea îl luase prin surprindere. 
Dar era primul om pe care ea îl ucisese iar acesta o conside- 
rase prietenă. 

Nu avuseseră încotro. Perrin văzuse doar Shaido, iar Făr' 
de Fraţi văzuseră în el doar un vrăjmaș cotropitor. Conflictul 
acela nu ar fi putut lua sfârşit fără moartea lui Perrin sau a 
celor Făr' de Fraţi. Bărbaţii nu s-ar fi oprit, indiferent cât de 
mult ar fi țipat. 

Însă asta făcea ca situaţia să fie cu atât mai tragică. Faile 
se forță să nu lăcrimeze ca Lacile. Nu îl iubise pe Rolan și se 
bucura că Perrin era acela care supraviețuise conflictului. 
Dar Rolan fusese un bărbat onorabil, iar ea se simţea... cumva 
murdară, deoarece moartea lui fusese din vina ei. 

Nu ar fi trebuit să se întâmple una ca asta, dar se întâm- 
plase. Tatăl său vorbise adeseori despre astfel de situații, când 
erai nevoit să îi omori pe oamenii pe care îi plăceai doar pen- 
tru că îi întâlneai în cealaltă tabără de pe câmpul de bătălie. 
Ea nu înțelesese niciodată. Dacă ar fi putut da timpul înapoi, 
ar fi procedat la fel. Nu ar fi putut să rişte viaţa lui Perrin. Rolan 
trebuia să moară. 

Însă lumea i se părea un loc mai trist din cauza acestei ne- 
cesități. 

Lacile se întoarse cu spatele, trăgându-și nasul încet. Faile 
îngenunche și luă o ploscă mică cu ulei din legătura pe care 

i-o lăsase Chiad. Luă şnurul din piele și desprinse piatra, apoi 
așeză şnurul în mijlocul legăturii din pânză. Turnă ulei pe el, 
apoi luă o mână de iască pe care o aprinse la flacăra felina- 
rului și îi dădu foc. 

Privi cum arde în flăcările mici albastre și verzi, cu vârfuri 
portocalii. Mirosul de piele arsă era șocant de asemănător cu 
cel de carne arsă. Era o noapte liniștită, nicio adiere nu sufla 
flăcările, prin urmare acestea dansau libere. 

Alliandre udă cureaua și o aruncă în focul mic. Arrela pro- 
cedă la fel cu vălul. În cele din urmă, Lacile adăugă batista, 
încă mai plângea. 

Era tot ceea ce puteau face. Nu avuseseră cum să se ocupe 
de trupuri în haosul plecării din Malden. Chiad spusese că nu 
era nimic rușinos în a-i lăsa în urmă, dar Faile simţise nevoia 
să facă ceva. Un mod oricât de neînsemnat de a-i onora pe 
Rolan și pe ceilalți. 

— Fie că au murit de mâna noastră, zise Faile, fie că au 
murit pur și simplu în luptă, acești patru bărbaţi au dat do- 
vadă de onoare față de noi. Cum ar zice și aielii, avem mare 
toh faţă de ei. Nu cred că acesta poate fi răscumpărat. Dar ne 
putem aduce aminte de ei. Cei Făr' de Fraţi şi o Fecioară au 
dat dovadă de bunătate față de noi chiar dacă nu erau nevoiţi. 
Şi-au păstrat onoarea când alţii şi-au abandonat-o. Dacă exis- 
tă vreo izbăvire pentru ei, pentru noi, atunci aceasta este. 

— Există un Făr de Fraţi în tabăra lui Perrin, zise Lacile, 
în ochii ei reflectându-se flăcările rugului lor. Îl cheamă Niagen; 
este gai'shainul lui Sulin, Fecioara. M-am dus să îi povestesc 
ce au făcut ceilalți pentru noi. Este un om bun. 

Faile închise ochii. Probabil că Lacile voia să spună că in- 
trase în patul acestui Niagen. Acest lucru nu îi era interzis 
unui gai'shain. 

— Nu îl poţi înlocui pe Jhoradin astfel, zise ea, deschizând 
ochii. Sau să repari ceea ce ai făcut. 

— Ştiu, spuse Lacile defensiv. Dar erau atât de glumeţi, în 
ciuda situaţiei îngrozitoare. Aveau ceva. Jhoradin voia să mă 
ducă înapoi în Ținutul Întreit şi să mă facă soţia lui. 

„lar tu n-ai fi acceptat niciodată, îşi zise Faile în gând. Știu 
asta. Dar acum că este mort, îţi dai seama de ocazia pe care ai 
ratat-o.” 


Ei bine, cine era ea să judece? Lacile n-avea decât să facă 
ce dorea. Dacă acest Niagen era pe jumătate bărbatul care 
fusese Rolan, sau ceilalţi, atunci poate că Lacilei avea să îi fie 
bine cu el. 

— Kinhuin tocmai începuse să mă caute, zise Alliandre. 
Știu ce își dorea, dar nu a revendicat niciodată acel lucru. 
Cred că plănuia să plece din clanul Shaido şi ne-ar fi ajutat să 
evadăm. Chiar dacă l-aş fi refuzat, el tot ne-ar fi ajutat. 

— Marthea detesta ce făceau ceilalți Shaido, zise Arrela. 
Dar a rămas cu ei pentru clanul său. Și-a dat viața din cauza 
acelei loialități. Există lucruri şi mai rele pentru care să mori. 

Faile privi ultimii cărbuni ai acelui rug în miniatură stin- 
gându-se. 

— Eu cred că Rolan m-a iubit cu adevărat, zise ea. 

Și cu asta basta. 

Cele patru se ridicară în picioare şi se întoarseră în tabără. 
„Trecutul este un câmp de cărbuni aprinși şi cenuşă”, zicea 
un vechi proverb saldaean. Rămășițele focului care era pre- 
zentul. Cărbunii aprinși fură suflaţi de vânt în urma ei. Însă 
ea păstră piatra turcoaz a lui Rolan. Nu pentru că regreta, ci 
ca să își aducă aminte. 

Perrin stătea treaz în noaptea liniștită, adulmecând mi- 
rosul pânzei cortului şi parfumul unic al lui Faile. Ea nu era 
acolo, cu toate că fusese recent. El ațipise, iar acum ea nu mai 
era. Poate se dusese la latrină. 

Privea în întuneric, încercând să îl înțeleagă pe Sarsar şi 
visul lupului. Cu cât se gândea mai mult la el, cu atât mai de- 
terminat devenea. Avea să mărșăluiască spre Ultima Bătălie, 
iar când urma să o facă, voia să îl poată stăpâni pe lupul din- 
lăuntrul lui. Voia fie să se elibereze de toţi acești oameni care 
îl urmau, fie să învețe cum să le accepte loialitatea. 

Avea de luat niște decizii. N-aveau să fie ușoare, dar avea 
să le ia. Un bărbat trebuia să facă lucruri grele. Aşa era viaţa. 
Greşise în felul în care gestionase capturarea lui Faile. În loc 
să ia decizii, le evitase. Jupânul Luhhan ar fi fost dezamăgit de el. 

Acest gând îl conduse pe Perrin la o altă decizie, cea mai 
grea dintre toate. Avea să fie nevoit să o lase pe Faile să intre 
într-o situație periculoasă, poate chiar să-i riște viața din nou. 
Oare aceasta era o decizie? Putea lua o astfel de decizie? Sim- 

plul gând că ea avea să se afle din nou în pericol îi făcea rău. 
Dar va trebui să facă ceva. 

Trei probleme. Le va înfrunta și va decide. Dar va cugeta 
la ele mai întâi, deoarece era ceea ce era. Erai un prost dacă 
luai o decizie fără să cugeți mai întâi. 

Decizia de a-şi înfrunta problemele îi aduse o oarecare li- 
nişte, iar el se întoarse pe partea cealaltă și adormi din nou. 


CAPITOLUL 22 


Semirhage şedea singură în odaia mică. Îi luaseră scaunul 
şi nu îi lăsaseră niciun felinar, nicio lumânare. 

Blestemată fie această Vârstă și oamenii ei afurisiţi! Ce 
n-ar fi dat pentru niște globuri de lumină pe pereți. În vre- 
mea ei, prizonierilor nu li se refuza lumina. Fireşte că îşi în- 
cuiase în întuneric câteva dintre experimentele ei, dar asta 
era cu totul altă poveste. Fusese important să descopere efec- 
tele pe care lipsa de lumină le avea asupra lor. Aceste așa-zi- 
se aes sedai care o țineau prizonieră nu aveau niciun motiv 
justificat ca să o lase în întuneric. Făceau asta pur și simplu ca 
să o umilească. 

Îşi aduse braţele mai aproape, ghemuindu-se lângă pere- 
tele din lemn. Nu plângea. Ea era Numită! Și ce dacă fusese 
obligată să se înjosească? Nu cedase. 

Dar neghioabele alea de aes sedai nu o mai priveau ca 
înainte. Semirhage nu se schimbase, însă ele, da. Cumva, în- 
tr-o clipită, blestemata aceea de femeie ce purta podoabele 
alea în păr știrbise autoritatea lui Semirhage în fața întregu- 
lui grup. 

Cum? Cum își pierduse stăpânirea de sine atât de repede? 
Se cutremură când își aduse aminte cum fusese întoarsă pe 
genunchii femeii și cum primise palme la fund. Și cu câtă 
nonşalanţă! Singura emoție din vocea femeii fusese o ușoară 

iritare. O tratase pe Semirhage - una dintre Numiţi - de parcă 
ar fi fost o simplă novice. Acest lucru duruse mai mult decât 
loviturile. 

Asta nu avea să se mai întâmple. Semirhage avea să fie 
pregătită pentru lovituri data următoare şi nu le va băga în 
seamă. Da, acest lucru va funcționa. Nu-i aşa? 

Se cutremură din nou. Torturase sute, poate mii, în nume- 
le înțelegerii și al rațiunii. Tortura avea noimă. Vedeai cu ade- 
vărat din ce era plămădit un om, din mai multe privințe, atunci 
când începeai să tai bucățele din el. Aceasta era o frază pe 
care o folosise de nenumărate ori. De obicei, o făcea să zâm- 
bească. 

De astă dată, nu. 

De ce nu o făcuseră să simtă durere? Degete rupte, tăie- 
turi în carne, cărbuni aprinși în îndoiturile coatelor. Ea își 
oţelise mintea pentru fiecare dintre aceste lucruri, se pregă- 
tise pentru ele. O părticică din ea le așteptase cu nerăbdare. 

Dar asta? Să fie obligată să mănânce mâncarea de pe par- 
doseală? Să fie tratată ca un copil în fața acelora care o privi- 
seră cu atât de multă venerație? 

„O voi omori, își zise ea în gând, nu pentru prima oară. Îi 
voi scoate tendoanele, unul câte unul, și voi folosi Puterea ca 
să o tămăduiesc, astfel încât să trăiască şi să simtă durerea. 
Nu. Nu, îi voi face ceva nou. O voi face să simtă agonia aşa 
cum nimeni din nicio Vârstă nu a mai simţit-o!” 

— Semirhage. 

O șoaptă. 

Ea încremeni, ridicându-și privirea în întuneric. Vocea 
aceea fusese blândă, ca un vânt răcoros, dar totuși aspră şi 
mușcătoare. Oare își închipuise? El nu putea fi acolo, nu? 

— Ai greşit foarte mult, Semirhage, continuă vocea atât 
de blândă. 

O lumină slabă strălucea pe sub ușă, dar vocea venea din 
interiorul celulei ei. Lumina păru să strălucească mai puter- 
nic, apoi scânteie într-un roșu-aprins, luminând tivul mantiei 
negre a siluetei ce stătea în faţa ei. Își ridică privirea. Lumina 
rumenă dezvălui o față albă, culoarea pielii moarte. Fața nu 
avea ochi. 

Se lăsă imediat în genunchi, prosternându-se pe pardosea 
din lemn învechit. Deşi silueta din fața ei semăna cu un myrd- 


draal, era mult mai înaltă și mult, mult mai importantă. Se cu- 
tremură când îşi aminti vocea Marelui Senior, vorbindu-i. 

„Atunci când te supui lui Shaidar Haran, mi te supui mie. 
Atunci când nu te supui...” 

— Trebuia să îl capturezi pe băiat, nu să-l ucizi, rosti silu- 
eta cu o șoaptă ca un șuierat, ca aburul care scăpa prin cră- 
pătura dintre oală și capac. I-ai luat mâna şi cât pe ce și viața. 
Te-ai revelat şi ai pierdut pioni preţioși. Ai fost luată prizoni- 
eră de către vrăjmaşii noştri, iar acum ei te-au umilit. 

Putea auzi zâmbetul de pe buzele lui. Shaidar Haran era 
singurul myrddraal pe care îl văzuse vreodată afişând un zâm- 
bet. Dar, pe de altă parte, nu credea că această creatură era 
cu adevărat un myrddraal. 

Semirhage nu răspunse acuzațiilor lui. Nu minţeai, nici nu 
găseai măcar scuze în fața acestei siluete. 

Brusc, scutul care o despărțea de Izvor dispăru. I se tăie 
răsuflarea. Saidarul revenise! Dulce putere. Cu toate acestea, 
atunci când dădu să o atingă, șovăi. Acele imitații de aes sedai 
de afară o vor simţi când ea o va conduce. 

O mână rece, cu unghii lungi, îi atinse bărbia. Carnea de 
pe ea era ca pielea moartă. Îi ridică faţa în sus ca să întâlneas- 
că acea privire fără ochi. 

— Ți s-a oferit o ultimă șansă, șoptiră buzele ca niște viermi. 
Să nu dai greș. 

Lumina se estompă. Mâna se retrase de pe bărbia ei. Ea 
continuă să îngenuncheze, încercând să-și înăbușe groaza. 

O ultimă şansă. Marele Senior răsplătea întotdeauna eşe- 
cul în... moduri neînchipuite. Ea oferise odinioară astfel de 
răsplăți, dar nu îşi dorea să primească una. Comparativ cu 
acestea, orice fel de tortură sau de pedeapsă imaginată de 
aceste aes sedai părea o bagatelă. 

Se forță să se ridice în picioare și începu să bâjbâie prin 
odaie. Ajunse la ușă şi, ținându-şi respiraţia, o încercă. 

Uşa se deschise. Se strecură afară din odaie, împiedicând 
țâțânile să scârțâie. Afară, trei cadavre zăceau pe jos, arunca- 
te de pe scaunele lor. Erau femeile care ţinuseră scutul. Mai 
era cineva acolo, care stătea în genunchi lângă cele trei. Una 
dintre surorile aes sedai. O femeie în verde, cu părul castaniu, 
prins în coadă, și cu capul plecat. 

— Trăiesc să-ți slujesc, Mare Stăpână, șopti femeia. Am 
primit instrucțiuni să îți spun că în mintea mea există com- 
pulsiune, iar tu trebuie să o înlături. 

Semirhage îşi arcui o sprânceană; nu îşi dăduse seama că 
exista vreo Neagră printre surorile aes sedai de aici. Înlătu- 
rarea compulsiunii putea avea un efect... foarte urât asupra 
unei persoane. Chiar dacă compulsiunea era slabă sau subti- 
lă, creierul putea fi grav vătămat prin înlăturarea ei. Dacă com- 
pulsiunea era puternică... ei bine, va fi interesant de privit. 

— De asemenea, zise femeia, întinzându-i ceva înfăşurat 
într-o bucată de pânză, trebuie să-ți dau asta. 

Înlătură bucata de pânză, lăsând la vedere o zgardă din 
metal ce avea o culoare ștearsă și două brățări. Era Zgarda 
Dominării. Fusese făurită în timpul Frângerii, semănând iz- 
bitor cu a'damul la care lucrase multă vreme Semirhage. 

Un bărbat care conducea putea fi controlat cu acest 
ter'angreal. În sfârşit, un zâmbet alungă teama lui Semirhage. 

x 


Rand vizitase Mana Pustiitoare o singură dată, deși își pu- 
tea aminti vag că mai fusese în această regiune de câteva ori, 
înainte ca Mana Pustiitoare să mânjească ținutul. Erau amin- 
tirile lui Lews Therin, nu ale lui. 

Nebunul începu să şuiere şi să bombăne furios în vreme 
ce călăreau printre tufişurile saldaeane. Până şi Tai'daishar 
deveni sperios în vreme ce înaintau spre miazănoapte. 

Saldaea era un ținut maro, cu tufișuri şi ţărână neagră, 
nici pe departe atât de golaş ca Pustiul Aiel, dar nici un ţinut 
lin sau luxuriant. Gospodăriile erau ceva obișnuit, dar acestea 
aduceau mai degrabă cu nişte forturi, iar copiii se țineau ca 
nişte războinici antrenați. Lan îi spusese cândva că în tradiția 
celor din Ținuturile de Hotar, un băiat devenea bărbat atunci 
când își câștiga dreptul de a ține în mână o sabie. 

— Ţi-a trecut vreodată prin minte, zise Ituralde, călărind 
în stânga lui Rand, că ceea ce facem noi aici ar putea fi o in- 
vazie? 

Rand arătă cu capul spre Bashere, care călărea printre tu- 
fişuri în dreapta lui Rand. 

— Am cu mine trupe din sângele lor, zise el. Saldaeanii 
sunt aliații mei. 

Bashere râse. 


— Mă îndoiesc că Regina va fi de aceeași părere, prietene! 
Au trecut multe luni de când i-am cerut ultima oară să-mi dea 
ordine. Păi, nu m-ar mira să aflu că a pus o recompensă pe 
capul meu. 

Rand îşi întoarse privirea în față. 

— Eu sunt Dragonul Renăscut. Dacă mărșăluieşti împotri- 
va forţelor Celui Întunecat nu se numește invazie. 

În faţa lor se înălțau dealurile de la poalele Munţilor 
Dhoom. Aveau o înfățișare întunecată, ca şi când versanții lor 
ar fi fost acoperiţi cu un strat de funingine. 

El ce ar face dacă un alt monarh ar deschide o poartă ca 
să aducă aproape cincizeci de mii de trupe între hotarele lui? 
Era un act de război, însă forțele din Ținutul de Hotar erau 
plecate și făceau numai Lumina ştia ce, iar el nu avea de gând 
să lase aceste ţinuturi fără apărare. La o oră de călărit spre 
miazăzi, soldaţii domani ai lui Ituralde ridicaseră o tabără 
fortificată lângă un râu care izvora din ţinuturile înalte din 
Capătul Lumii. Rand le inspectase tabăra și rândurile. După 
aceea, Bashere sugerase ca Rand să plece călare și să cerce- 
teze Mana Pustiitoare. Iscoadele fuseseră surprinse cu câtă 
repeziciune se întindea Mana Pustiitoare, iar lui Bashere i se 
păruse important ca lturalde şi Rand să vadă acest lucru cu 
ochii lor. Rand fusese de acord. Uneori, hărțile nu reușeau să 
redea adevărul pe care îl puteau vedea ochii. 

Soarele cobora către orizont asemenea unui ochi adormit 
care tânjea după somn. Tai'daishar lovi cu copita, scuturând 
din cap. Rand își ridică o mână, oprind grupul - doi generali, 
cincizeci de soldaţi și un număr egal de Fecioare, cu Narishma 
în spate ca să deschidă porți. 

Spre miazănoapte, pe panta lină, un smoc de iarbă cu firul 
lat şi un tufiş pitic se legănau ca niște valuri în bătaia vântu- 
lui. Nu exista o limită anume de unde începea Mana Pustii- 
toare. O pată pe un fir de iarbă ici, o tulpină bolnavă colo. Pe 
coama dealului, nici măcar o plantă nu scăpase de pete. Aces- 
tea păreau să se înmulțească în timp ce el privea. 

Mana Pustiitoare avea un aer uleios aducător de moarte, 
de plante care abia supraviețuiau, ținute în viață asemenea 
prizonierilor înfometați, care se aflau cu un picior în groapă. 
Dacă Rand ar fi văzut așa ceva pe un câmp din Ținutul celor 

Două Râuri, ar fi dat foc întregii culturi și s-ar fi mirat că acest 
lucru nu fusese făcut deja. 

Lângă el, Bashere îşi mângâia cu nodurile degetelor mus- 
tața lungă și neagră. 

— Îmi amintesc când ne-a afectat câteva leghe, observă el. 
N-a trecut atât de mult timp de-atunci. 

— Am trimis patrule care cercetează deja ţinutul, zise 
Ituralde. Privi peisajul bolnav. Toate rapoartele spun același 
lucru. E liniște aici. 

— Acesta ar trebui să fie deja un avertisment că ceva este 
în neregulă, zise Bashere. Întotdeauna există patrule sau ra- 
iduri ale trolocilor cu care să te lupţi. Dacă nu asta, atunci 
ceva mai rău, care îi sperie. Viermi sau wrasp(4) sângeroși. 

Ituralde își propti un braţ în şa, clătinând nemulțumit din 
cap în timp ce continua să privească Mana Pustiitoare. 

— N-am pic de experienţă în a lupta împotriva acestor 
creaturi. Știu cum gândesc oamenii, dar cetele de troloci nu 
au linii de aprovizionare şi am auzit doar povești despre ceea 
ce pot face viermii. 

— Îţi voi lăsa câţiva ofițeri ai lui Bashere ca să te sfătu- 
iască, zise Rand. 

— Ar fi de ajutor, zise Ituralde, dar mă întreb dacă n-ar fi 
mai bine ca el să rămână aici. Soldaţii lui ar putea patrula ți- 
nutul, iar tu ai putea folosi trupele mele în Arad Doman. Fără 
supărare, Seniore, dar nu crezi că e ciudat să ne pui să cerce- 
tăm unul regatul celuilalt? 

— Nu, răspunse Rand. 


4 Cuvântul folosit de Jordan (bănuiesc că Sanderson doar l-a 
preluat) este bloodwrasps, pe care doamna Tripon l-a tradus cafa. 
Din căutările făcute, în afară de acronime, singura explicație găsită 
pentru cuvântul folosit de traducătoare se referă la un termen din 
blănărie (http://bit.ly/3WpesSe). Cred că cel mai bine este să ră- 
mână cuvântul în limba engleză (wrasp) care este atribuit unei en- 
tități fantastice de forma unei panglici înfăşurate în serpentină, ase- 
menea bandajului unei mumii egiptene (http://bit.ly/3kkgAxn). Aceas- 
ta ar viețui în preajma mormintelor antice şi i-ar ataca pe hoţi cu 
mușcături veninoase. Pare destul de plauzibil ca Jordan să fi avut 
în minte și o astfel de creatură pentru a popula Mana Pustiitoare, 
aceasta fiind atât otrăvitoare cât şi sângeroasă, după îi cum suge- 
rează denumirea. (n.red.) 


Nu era ciudat, ci crudul adevăr. Avea încredere în Bashere, 
iar saldaeanii îl slujiseră bine, dar ar fi periculos să îi lase în 
patria lor. Bashere era văr cu însăși regina, și cum rămânea 
cu oamenii lui? Cum ar reacționa aceștia atunci când semenii 
lor i-ar întreba de ce deveniseră Juraţi ai Dragonului? Oricât 
era de ciudat, Rand ştia că ar provoca un conflict mult mai 
mic lăsând străini pe pământul saldaean. 

Raționamentul lui în ceea ce îl privea pe Ituralde era la fel 
de brutal. Bărbatul îi jurase credință, dar alianțele se puteau 
schimba. Aici, aproape de Mana Pustiitoare, Ituralde şi tru- 
pele lui ar fi avut foarte puţine ocazii să se întoarcă împotriva 
lui Rand. Se aflau pe un teritoriu ostil, iar asha'manul lui 
Rand era singura lor cale de a se întoarce cât mai repede în 
Arad Doman. Însă, dacă ar fi lăsat în patria lui, Ituralde ar pu- 
tea dispune de trupe și hotărî, poate, că nu avea nevoie de 
protecția Dragonului Renăscut. 

Era mult mai sigur să țină oștile pe un teritoriu ostil. Rand 
ura că gândea astfel, însă aceasta era una dintre principalele 
diferenţe dintre bărbatul care fusese și bărbatul care deve- 
nise. Numai unul din aceşti doi bărbaţi putea face ceea ce 
trebuia făcut, indiferent că el detesta acest lucru. 

— Narishma! strigă Rand. Poarta! 

Nu fu nevoit să se întoarcă pentru a-l simţi pe Narishma 
îmbrățișând Puterea Supremă și începând să țeasă. Această 
senzație ademenitoare îl făcu pe Rand să simtă furnicături; 
însă el o alungă. Devenea din ce în ce mai greu pentru el să 
îmbrățișeze Puterea fără să nu-şi golească măruntaiele şi nu 
avea de gând să vomite în faţa lui lturalde. 

— Vei avea o sută de asha'mani până la sfârșitul săptă- 
mânii, zise Rand, adresându-i-se lui lturalde. Bănuiesc că te 
vei folosi bine de ei. 

— Da, cred că pot face asta. 

— Vreau rapoarte zilnice, chiar dacă nu se întâmplă nimic, 
răspunse Rand. Trimite-i pe mesageri printr-o poartă. Voi ri- 
dica tabăra şi mă voi muta în Bandar Eban peste patru zile. 

Bashere mormăi; era pentru prima oară când Rand vor- 
bea despre mutare. Rand își întoarse calul spre poarta mare 
şi deschisă din spatele lor. Câteva Fecioare trecuseră deja 
prin ea, primele, ca de obicei. Narishma stătea într-o parte, cu 
părul împletit în două cozi negre cu clopoței. Înainte să devi- 

nă asha'man și el trăise în Ținutul de Hotar. Prea multe loia- 
lități obscure. Ce ar fi pe primul loc pentru Narishma? Patria 
lui? Rand? Surorile aes sedai cărora le era străjer? Rand era 
aproape convins că bărbatul era loial; era unul dintre aceia 
care veniseră la el la Fântânile din Dumai. Însă cei mai peri- 
culoşi dușmani erau aceia în care credeai că te puteai încrede. 

„Niciunul dintre ei nu este de încredere! zise Lews Therin. 
N-ar fi trebuit să le îngăduim niciodată să se apropie atât de 
mult de noi. Se vor întoarce împotriva noastră!” 

Nebunul avea întotdeauna probleme cu ceilalți bărbaţi ca- 
re puteau conduce. Rand îl îmboldi pe Tai'daishar să înainte- 
ze, ignorând bodogănelile lui Lews Therin, deşi auzind vocea, 
gândul îl purtă la noaptea aceea. La noaptea în care visase 
despre Moridin, iar Lews Therin nu fusese în mintea lui. Lui 
Rand i se făcea greață când ştia că visele lui nu mai erau si- 
gure. Ajunsese să se bazeze pe ele ca refugiu. Coşmarurile îl 
puteau afecta, adevărat, dar erau ale lui. 

De ce venise Moridin în Shadar Logoth ca să îl ajute pe 
Rand în timp ce se lupta cu Sammael? Ce plase întortocheate 
țesea? Susținuse că Rand îi invadase visul, dar nu era oare 
doar o altă minciună? 

„Trebuie să îi nimicesc, își zise el în gând. Pe toţi rătăciţii, 
şi trebuie s-o fac pentru totdeauna de data asta. Trebuie să 
fiu nemilos.” 

Doar că Min nu voia ca el să fie nemilos. Nu voia să o spe- 
rie, mai ales pe ea. Cu Min nu te puteai juca; l-o fi făcând ea 
neghiob, dar nu minţea, iar acest lucru îl făcea să își dorească 
să fie bărbatul care dorea ea să fie. De ce îi păsa? Putea un 
bărbat care reușea să râdă să fie, de asemenea, bărbatul care 
putea înfrunta ceea ce trebuia făcut în Shayol Ghul? 

„Ca să trăieşti trebuie să mori”, răspunsul la una dintre 
cele trei întrebări ale lui. Dacă reușea, amintirea lui - moşte- 
nirea lui - avea să dăinuie după moartea sa. Nu era un gând 
prea liniștitor. Nu voia să moară. Cine voia? Aielii susțineau 
că nu căutau moartea, cu toate că o acceptau atunci când 
aceasta venea. 

Pătrunse prin poartă, călătorind înapoi la conacul din Arad 
Doman, cu cercul de pini care înconjura perimetrul maro și 
bătătorit și rândurile lungi de corturi. Era nevoie de un băr- 
bat dârz care să dea ochii cu moartea, care să se lupte cu Cel 


Întunecat în vreme ce sângele i se vărsa pe stânci. Cine mai 
avea chef de râs la acest gând? 

Clătină nemulțumit din cap. Nu îl ajuta faptul că îl avea pe 
Lews Therin în minte. 

„Ea are dreptate, zise Lews Therin pe neașteptate.” 

„Ea?” întrebă Rand. 

„Cea drăguță. Cu părul scurt. Zice că trebuie să rupem si- 
giliile. Are dreptate.” 

Rand încremeni, strunindu-l brusc pe Tai'daishar și igno- 
rându-l pe grăjdarul care venise să ia calul. Să îl audă pe Lews 
Therin că este de acord... 

„Ce facem după aceea?” întrebă Rand. 

„Murim. Mi-ai făgăduit că putem muri!” 

„Doar dacă îl înfrângem pe Cel Întunecat, zise Rand. Știi că 
dacă el va birui, nu va mai rămâne nimic pentru noi. Nici mă- 
car moartea.” 

„Da... nimic, zise Lews Therin. Ar fi frumos. Nici durere, 
nici regrete. Nimic.” 

Rand simţi un fior. Dacă Lews Therin începea să vorbeas- 
că astfel... „Nu, zise Rand, n-ar fi nimic. Ne-ar lua sufletele. 
Durerea ar fi mai mare, mult mai mare.” 

Lews Therin începu să plângă. 

„Lews Therin! se răsti Rand în gând. Ce ne facem? Cum ai 
sigilat Puţul ultima oară?” 

„N-a dat roade, șopti Lews Therin. Am folosit saidinul dar 
l-am atins de Cel Întunecat. A fost sigura cale! Ceva trebuie să 
îl atingă, ceva care să închidă golul, dar el a reușit să îl pân- 
gărească. Sigiliul era şubred!” 

„Da, dar ce putem face diferit?” gândi Rand. 

Tăcere. Rand rămase în şa o clipă, apoi alunecă de pe spi- 
narea lui Tai'daishar și îi îngădui grăjdarului neliniștit să îl 
ducă de-acolo. Restul Fecioarelor treceau prin poarta mare, 
cu Bashere și Narishma în urma lor. Rand nu îi aşteptă, deși o 
observă pe Deira Bashere - soția lui Davram Bashere - stând 
dincolo de perimetrul topirii-n-văzduh. Femeia înaltă și im- 
punătoare avea părul negru, presărat cu fire albe la tâmple. Îl 
măsură cu privirea pe Rand. Ce ar face ea dacă Bashere ar 
muri în slujba lui Rand? Ar continua să îl urmeze sau ar con- 
duce trupele înapoi în Saldaea? Avea o voinţă la fel de puter- 
nică precum soțul ei. Poate şi mai puternică. 

Rand trecu pe lângă ea salutând-o din cap și zâmbindu-i, 
apoi pătrunse în tabăra învăluită noaptea ce se lăsa, îndrep- 
tându-se spre conac. Așadar, Lews Therin nu ştia cum să si- 
gileze temniţa Celui Întunecat. Atunci ce folos mai avea vo- 
cea? Arză-l-ar focu', fusese una dintre puţinele speranţe ale 
lui Rand! 

Mulţi dintre oamenii de aici erau îndeajuns de înţelepţi ca 
să se dea la o parte atunci când trecea el. Rand își aducea 
aminte vremurile în care astfel de stări nu îl afectau, pe vre- 
mea când era un simplu păstor. Rand Dragonul Renăscut era 
un bărbat cu totul diferit. Era un bărbat care avea responsa- 
bilităţi şi datorii de îndeplinit. Trebuia să fie așa. 

Datoria. Datoria era ca un munte. Ei bine, Rand avea senza- 
ţia că era prins între o duzină de munți diferiți, care se mișcau 
toți pentru a-l nimici. Între atâtea forțe, trăirile lui păreau să 
clocotească sub presiune. Era de mirare că se elibera de ele? 

Clătină nemulțumit din cap, apropiindu-se de conac. La 
răsărit, se înălțau Munţii de Negură. Soarele aproape că as- 
fințise, iar munţii erau scăldaţi într-o lumină roşie. Dincolo 
de ei şi spre miazăzi, atât de ciudat de aproape, se aflau 
Emond's Field și Ţinutul celor Două Râuri. Un cămin pe care 
el nu avea să-l mai vadă vreodată, căci o vizită nu ar fi făcut 
decât să îi alerteze vrăjmașii că simţea afecțiune pentru el. 
Muncise din greu ca să îi facă să creadă că era un bărbat fără 
sentimente. Uneori, el se temea că vicleşugul lui devenise re- 
alitate. 

Munţii. Munţii erau ca datoria. Datoria solitudinii în cazul 
acesta, căci undeva, la miazăzi, de-a lungul acestor munți prea 
apropiați se afla tatăl lui. Tam. Rand nu îl mai văzuse de mul- 
tă vreme. Tam era tatăl lui. Rand hotărâse acest lucru. Nu își 
cunoscuse niciodată tatăl biologic, căpetenia clanului aiel, nu- 
mit Janduin, şi deşi era limpede că acesta fusese un om de 
onoare, Rand nu își dorea să îi spună „tată”. 

Uneori, Rand tânjea să-i audă vocea lui Tam, să-i asculte 
vorbele înțelepte. Acelea erau momentele în care Rand ştia că 
trebuia să fie extrem de îndârjit, căci o clipă de slăbiciune - o 
clipă în care ar fi dat fuga la tatăl lui după ajutor - ar fi dis- 
trus aproape tot ceea ce construise deja. Şi, cel mai probabil, 
ar fi însemnat și sfârșitul vieţii lui Tam. 


Rand intră în conac prin gaura arsă de pe fațadă, dând la 
o parte pânza groasă care ținea acum drept ușă, şi rămase cu 
spatele la Munţii de Negură. Era singur. Trebuia să fie singur. 
Dacă s-ar fi bazat pe cineva, ar fi riscat să devină moale pe 
când ajungea la Shayol Ghul. În timpul Ultimei Bătălii, el nu 
putea să se bizuiască pe nimeni decât pe el însuși. 

Datoria. Câţi munți trebuie să țină pe umeri un bărbat? 

Încă mai mirosea a fum înăuntrul conacului. Seniorul 
Tellaen se plânsese în privinţa focului oarecum șovăitor, dar 
insistent, până când Rand poruncise ca bărbatul să fie des- 
păgubit, deși bula de rău nu fusese vina lui Rand. Sau fusese? 
Faptul că era tavveren avea multe efecte ciudate, de la a-i face 
pe oameni să spună lucruri pe care nu le-ar fi rostit în mod 
normal la a încheia alianţe cu cei care șovăiseră. Era o ţintă a 
necazurilor, inclusiv a bulelor de rău. Nu el alesese să fie țin- 
tă, dar alesese să rămână în conacul acela. 

Oricum, Tellaen fusese despăgubit. Era o sumă nesemni- 
ficativă comparativ cu suma de bani pe care o cheltuia Rand 
cu întreținerea oștilor lui şi până și aceea era nesemnificativă 
comparativ cu fondurile pe care le destinase pentru aducerea 
hranei în Arad Doman și în alte regiuni care întâmpinau gre- 
utăţi. În ritmul acesta, logofeţii lui își făceau griji că, în cu- 
rând, visteriile lui din Illian, Tear şi Cairhien aveau să rămână 
goale. Rand nu le spusese că lui nu îi păsa. 

Va conduce lumea spre Ultima Bătălie. 

„Şi nu vei lăsa altă moștenire în afară de asta?” şopti o vo- 
ce într-un colț al minţii lui. Nu era a lui Lews Therin, ci pro- 
priul său gând, o voce mică, acea parte din el care îl determi- 
nase să înființeze școlile din Cairhien și Andor. „Dorești să 
dăinui după ce vei muri? Îi vei lăsa pe toţi aceia care te ur- 
mează pradă războiului, foametei şi haosului? Vei dăinui prin 
această distrugere?” 

Rand clătină negativ din cap. Nu putea repara totul! Era 
un simplu om. A privi dincolo de Ultima Bătălie era o prostie. 
Nu își putea face griji în privinţa lumii atunci, nu putea. Dacă 
făcea asta, însemna să își ia privirea de la scopul lui. 

„Şi care ar fi acest scop? părea să spună vocea. Este să su- 
praviețuiești sau este să prosperi? Vei pregăti terenul pentru 
o altă Frângere sau pentru o altă Vârstă a Legendelor?” 

Nu avea niciun răspuns. Lews Therin se dezmetici încet, 
mormăind ceva incoerent. Rand urcă scările la cel de-al doi- 
lea cat al conacului. Lumină, ce istovit era! 

Ce spusese nebunul? Atunci când sigilase Puţul din tem- 
nița Celui Întunecat, folosise saidinul. Asta se datora faptului 
că atât de multe aes sedai de la vremea aceea se întorseseră 
împotriva lui, iar el rămăsese doar cu Cei o Sută de Tovarăși - 
cei mai puternici bărbaţi aes sedai ai vremii lui. Nicio femeie. 
Femeile aes sedai spuseseră că planul lui era prea riscant. 

În mod straniu, Rand avea senzaţia că aproape îşi putea 
aminti acele evenimente - nu ceea ce se întâmplase, ci furia, 
disperarea, deciziile. Fusese o greşeală, atunci, că nu se folo- 
sise şi jumătate feminină a puterii pe lângă cea masculină? 
Acest lucru îi îngăduise Celui Întunecat să contraatace și să 
pângărească saidinul, făcându-i pe Lews Therin și pe Cei o 
Sută de Tovarăși care mai rămăseseră să își piardă minţile? 

Ar putea fi atât de simplu? De câte aes sedai ar avea el ne- 
voie? Ar avea nevoie de vreuna? Suficiente înțelepte puteau 
conduce. Cu siguranță era ceva mai mult de-atât. 

Exista un joc pe care îl jucau copii, „Şerpi şi Vulpi”. Se zi- 
cea că singurul mod în care puteai câştiga era să încâlci regu- 
lile. Cum rămânea, atunci, cu celălalt plan al lui? Putea încălca 
regulile omorându-l pe Cel Întunecat? Era ceva la care el, 
Dragonul Renăscut, ar fi îndrăznit să se gândească? 

Străbătu podeaua din lemn scârțâitoare a coridorului și 
deschise ușa odăii lui. Min şedea sprijinită de perne pe patul 
din buşteni, îmbrăcată în pantalonii ei verzi cu broderii și 
cămașa din pânză, frunzărind o altă carte la lumina lămpii. O 
servitoare vârstnică se mişca de colo-colo, strângând vesela 
din care Min luase cina. Rand își azvârli haina, oftând în sinea 
lui şi flexându-și mâna. 

Se așeză pe marginea patului când Min puse cartea deo- 
parte, un volum intitulat O discuție completă despre relicvele 
de dinaintea Frângerii. Se ridică în capul oaselor şi îi masă 
ceafa cu o mână. Farfuriile se ciocneau unele de altele în timp 
ce le strângea servitoarea, iar ea făcu o plecăciune ca să se 
scuze, apoi se mișcă cu şi mai mare viteză atunci când le așe- 
ză în COŞ. 

— Te ostenești prea mult din nou, păstorule, zise Min. 

— Trebuie. 


Ea îl ciupi de grumaz, iar el tresări, mormăind. 

— Ba nu trebuie, zise ea, cu gura aproape de urechea lui. 
Nu m-ai ascultat? La ce vei mai fi de folos dacă te ostenești 
înainte să apuci Ultima Bătălie? Pe Lumină, Rand, nu te-am 
mai auzit râzând de luni bune! 

— Acestea sunt vremuri în care să-ți vină să râzi? întrebă 
el. Vrei să fiu fericit în vreme ce copiii mor de foame și oame- 
nii se omoară unii pe ceilalți? Ar trebui să râd când aflu că 
trolocii încă mai reușesc să pătrundă prin Căile de Taină? Ar 
trebui să fiu fericit când majoritatea rătăciților umblă liberi 
pe undeva, urzind planuri cum este mai bine să mă ucidă? 

— Păi, nu, zise Min. Firește că nu. Dar nu putem îngădui 
ca necazurile care există în lume să ne distrugă. Cadsuane 
zice că... 

— Stai puţin, izbucni el, răsucindu-se, astfel încât să ajun- 
gă cu fața la ea. 

Ea îngenunche în pat, şuviţele scurte și negre ondulân- 
du-i-se sub bărbie. Părea șocată de tonul lui. 

— Ce legătură are Cadsuane cu toate astea? întrebă el. 

Min se încruntă. 

— Niciuna. 

— Îţi spune ce să zici, continuă Rand. Te-a folosit ca să ajun- 
gă la mine! 

— Nu fi prost, zise Min. 

— Ce-a spus despre mine? 

Min ridică din umeri. 

— Este îngrijorată de cât de aspru ai devenit. Rand, ce în- 
seamnă asta? 

— Încearcă să ajungă la mine, să mă manipuleze, răspun- 
se el. Se folosește de tine. Ce i-ai spus, Min? 

Min îl ciupi din nou, mai tare. 

— Nu-mi place tonul ăsta, neîndemânaticule. Credeam că 
Cadsuane este sfătuitoarea ta. De ce ar trebui să am grijă ce 
spun în preajma ei? 

Servitoarea continua să facă zgomot. De ce nu pleca oda- 
tă! Nu era genul de discuţie pe care el voia să o aibă în pre- 
zenţa străinilor. 

Min nu putea fi în cârdășie cu Cadsuane, nu? Rand nu 
avea pic de încredere în Cadsuane. Dacă ea se băgase pe sub 
pielea lui Min... 

Rand simţi o strângere de inimă. Doar nu o bănuia pe 
Min? Ea fusese aceea întotdeauna sinceră cu el, aceea care nu 
încerca să îl înșele. Ce s-ar face dacă ar pierde-o? „Arză-m-ar 
focu'! gândi el. Are dreptate. Am devenit prea aspru. Ce se va 
alege de mine dacă voi începe să îi bănuiesc pe aceia despre 
care știu că mă îndrăgesc? N-aș fi mai bun decât nebunul de 
Lews Therin.” 

— Min, zise el pe un ton mai blând. Poate ai dreptate. 
Poate că am exagerat. 

Ea se întoarse și îl privi, relaxându-se. Apoi înțepeni şi 
făcu ochii mari de uluire. 

Ceva rece se închise în jurul grumazului lui Rand. 

Rand îşi duse imediat mâna la grumaz, întorcându-se. Ser- 
vitoarea stătea în spatele lui, dar silueta ei pâlpâia. Dispăru şi 
fu înlocuită de o femeie cu pielea închisă la culoare şi ochi ne- 
gri, fața ei ascuţită afişând o expresie triumfătoare. Semirhage. 

Rand atinse metalul cu mâna. Era un metal foarte rece, ca 
gheața, lipit de pielea lui. Înfuriindu-se, încercă să-și scoată 
sabia din teaca neagră, pe care era pictat un dragon, dar își 
dădu seama că nu putea. Mușchii picioarelor i se încordară ca 
şi când s-ar fi forțat să ridice o greutate incredibilă. Trase din 
nou de zgardă - încă își mai putea mişca degetele -, dar me- 
talul părea să fie o singură piesă solidă. 

În clipa aceea, Rand simţi groază. O privi însă pe Semirhage 
în ochi, iar aceasta zâmbi larg. 

— Am aşteptat destul de mult timp ca să-ți pun Zgarda 
Dominării, Lews Therin. E ciudat cum apar unele situații, nu-i... 

Ceva străluci în aer, iar Semirhage abia avu timp să ţipe, 
înainte ca ceva să devieze lama doar puţin - o împletitură din 
Aer, bănuia Rand, deşi nu vedea nicio împletitură din saidar. 
Cu toate acestea, cuțitul lui Min îi lăsă o tăietură pe obraz lui 
Semirhage, înainte să treacă pe lângă ea şi să se împlânte în 
ușa din lemn. 

— Gărzi! strigă Min. Fecioare, la arme! Car'a'carn este în 
pericol! 

Semirhage blestemă, fluturându-și o mână, iar Min tăcu. 
Rand se agita neliniștit, încercând, fără a reuşi, să îmbrățișe- 
ze saidinul. Ceva îl bloca. Min fu azvârlită de pe pat de împle- 
titurile din Aer, iar gura îi era închisă. Rand încercă să dea 


fuga la ea, dar din nou descoperi că nu putea. Picioarele re- 
fuzau pur și simplu să se miște. 

În clipa aceea, ușa odăii lui se deschise. O altă femeie intră 
cu paşi grăbiţi. Ea aruncă o privire pe coridor, ca și când ar fi 
căutat pe cineva, apoi o închise în urma ei. Elza. Rand simţi o 
rază de speranţă, însă femeia măruntă i se alătură lui Semirhage 
şi luă în mână cealaltă brățară care controla a'dam-ul din ju- 
rul grumazului lui Rand. Ea își ridică privirea la Rand. Avea 
ochii roșii şi părea ameţită, ca și când ar fi fost lovită în cap 
cu ceva. Cu toate acestea, când îl văzu îngenunchind, zâmbi. 

— În sfârşit îți vei împlini menirea, Rand al'Thor. Îl vei 
înfrunta pe Marele Senior şi vei pierde. 

Elza. Elza era Neagră, arză-o-ar focu’! Rand simți furnică- 
turi pe piele atunci când ea îmbrățișă saidarul, stând lângă 
stăpâna ei. Amândouă îl înfruntau, fiecare purtând câte o bră- 
țară, iar Semirhage părea extrem de încrezătoare. 

Rand mârâi, întorcându-se spre Semirhage. Nu putea fi 
prins în capcană astfel! 

Rătăcita îşi atinse tăietura sângerândă de pe obraz, apoi 
țățăi ca pentru ea. Purta o rochie maro, ponosită. Cum scă- 
pase din captivitate? Și de unde avea acea zgardă blestemată? 
Rand i-o dăduse Cadsuanei ca să o ţină la păstrare. Ea jurase 
că va fi în siguranţă! 

— Gărzile nu vor veni, Lews Therin, zise absentă Semirhage, 
ridicându-şi mâna pe care se afla brățara; aceasta se potrivea 
cu zgarda din jurul grumazului lui. Am pus scut în jurul ca- 
merei împotriva ascultării. Vei afla că nu vei putea nici măcar 
să te mişti dacă nu-ți voi îngădui eu. Ai încercat deja, prin ur- 
mare vezi că e inutil. 

Disperat, Rand dădu să îmbrăţişeze saidinul din nou, dar 
nu găsi nimic. În capul lui, Lews Therin începu să mârâie şi să 
se tânguiască, iar lui Rand mai că îi venea să i se alăture băr- 
batului. Min! Trebuia să ajungă la ea. Trebuia să fie suficient 
de puternic! 

Se forță să meargă spre Semirhage şi Elza, dar era ca și 
când ar fi încercat să mişte picioarele altcuiva. Era blocat în 
propria-i minte, asemenea lui Lews Therin. Deschise gura ca 
să blesteme, dar nu reuși să scoată nicio vorbă în afară de un 
cârâit. 

— Da, zise Semirhage, nu poţi nici să vorbeşti dacă nu ţi 
se dă permisiunea. lar eu ţi-aș sugera să nu încerci să mai 
îmbrățișezi saidinul. Vei găsi această experiență neplăcută. 
Când am încercat Zgarda Dominării înainte, mi-am dat seama 
că este un instrument mult mai elegant decât acel a'dam al 
seanchanilor. A'damul lor permite un dram de libertate, bi- 
zuindu-se pe greață ca inhibitor. Zgarda Dominării cere mai 
multă supunere. Te vei purta întocmai cum îmi voi dori eu. 
De pildă... 

Rand se ridică de pe pat, picioarele mișcându-i-se împo- 
triva voinţei lui. Apoi, mâna i se ridică și începu să îl strângă 
de grumaz, chiar deasupra zgărzii. El icni, împleticindu-se. 
Disperat, încercă din nou să îmbrăţișeze saidinul. 

Simţi durere. Era ca şi când şi-ar fi băgat mâna într-un 
cazan cu ulei încins, apoi și-ar fi injectat lichidul fierbinte în 
vene. Ţipă din cauza șocului și a agoniei, prăbuşindu-se pe 
podeaua din lemn. Durerea îl făcea să se zvârcolească, iar ve- 
derea i se încețoșă. 

— Vezi. Vocea lui Semirhage părea îndepărtată. Ah, uita- 
sem cât de satisfăcătoare este treaba asta. 

Durerea era asemănătoare cu cea provocată de un milion 
de furnici care îți străpungeau pielea şi se afundau spre os. El 
se zvârcoli, muşchii lui fiind cuprinși de spasme. 

„Suntem din nou în cutie!” ţipă Lews Therin. 

Și, dintr-odată, aşa şi era. O simţea, întunericul din interi- 
orul acesteia copleşindu-l. Trupul îl durea de la nenumărate- 
le bătăi primite, dar încerca cu frenezie să rămână întreg la 
minte. Lews Therin fusese singurul care îi ţinuse companie. 
Fusese una dintre primele dăţi în care Rand comunicase cu 
nebunul, din câte își putea aminti; Lews Therin începuse să 
reacționeze la scurt timp înainte de acea zi. 

Rand nu dorise să îl accepte pe Lews Therin ca parte din 
fiinţa lui. Partea aceea nebună a ființei lui, partea aceea care 
putea înfrunta tortura și asta doar pentru că era deja atât de 
torturat. Mai multă durere și suferință era lipsită de noimă. 
Nu puteai umple un pahar care se revărsa deja. 

Încetă să mai tipe. Durerea era încă acolo, îl făcea să lăcri- 
meze, dar țipetele nu se mai auzeau. Totul rămase nemișcat. 


Semirhage îşi cobori privirea la el, încruntându-se, sân- 
gele picurându-i de pe bărbie. Un alt val de durere îl copleși. 
Indiferent cine era. 

Îşi ridică privirea la ea. Tăcut. 

— Ce faci? zise ea, constrângându-l. Vorbeşte! 

— Nu-mi mai poți face nimic, zise el în șoaptă. 

Un alt val de durere. Acesta îl şocă și ceva înlăuntrul lui 
scânci, însă nu avu nicio reacție exterioară. Nu pentru că își 
înăbuşea țipetele, ci pentru că nu putea simţi nimic. Cutia, 
cele două răni din partea laterală corupându-i sângele, bătăi- 
le, umilința, supărările și propria lui sinucidere. Luându-și 
viaţa. Îşi aminti brusc şi limpede asta. După toate astea, ce 
i-ar mai putea face Semirhage? 

— Mare Stăpână, zise Elza, întorcându-se spre Semirhage, 
ochii ei părând a fi în continuare ușor năuciți de ceva. Poate 
că acum ar trebui... 

— Taci, vierme! se răsti Semirhage la ea, ștergându-şi 
sângele de pe bărbie. Se uită la el. Este deja a doua oară când 
cuţitele alea au simţit gustul sângelui meu. Clătină din cap, 
apoi se întoarse şi îi zâmbi lui Rand. Zici că nu ţi se mai poate 
face nimic? Uiţi cu cine vorbeşti, Lews Therin. Durerea este 
specialitatea mea, iar tu nu eşti decât un băiețandru. Am frânt 
bărbaţi de zece ori mai puternici decât tine. Ridică-te! 

Rand se ridică. Durerea nu dispăruse. Era limpede că ea 
intenționa să o folosească împotriva lui până când avea să 
obțină o reacţie. 

Se întoarse, ascultând porunca ei nerostită, şi o văzu pe 
Min atârnând deasupra podelei, legată cu frânghii invizibile 
de Aer. În ochii ei căscaţi se citea frica; avea braţele legate la 
spate şi în gură un căluş împletit din Aer. 

Semirhage chicoti. 

— Nu îţi mai pot face nimic, zici? 

Rand îmbrăţișă saidinul - nu din voia lui, ci din a ei. Tă- 
vălugul puterii se izbi de el, aducând acea senzație de greață 
ciudată pe care el nu reuşise niciodată să şi-o explice. Rand 
căzu în patru labe, golindu-şi măruntaiele cu un geamăt, în 
vreme ce odaia se zguduia și se învârtea în jurul lui. 

— Cât de ciudat, o auzi el pe Semirhage zicând, de parcă 
ar fi fost undeva departe. 

El îşi scutură capul, ţinând în continuare Puterea Supre- 
mă şi luptându-se cu ea aşa cum făcea întotdeauna cu saidi- 
nul, forțând acel flux de energie puternic și șerpuitor să-i as- 
culte voința. Era ca și când ar fi încercat să pună în lanţuri o 
tornadă, acest lucru fiind greu de făcut chiar şi atunci când 
era puternic și sănătos. Acum, era aproape imposibil. 

„Foloseşte-l, şopti Lews Therin. Omoar-o cât mai putem!” 

„N-am să omor o femeie, gândi Rand cu încăpățânare, o 
plăsmuire a unei amintiri dintr-un ungher al minţii lui. N-am 
să întrec această limită...” 

Lews Therin mugi, încercând să ia saidinul de la Rand, fă- 
ră a reuşi, însă. De fapt, Rand descoperi că nu mai putea con- 
duce în mod voit, tot aşa cum nu putea păși fără permisiunea 
lui Semirhage. 

Se îndreptă la porunca ei, odaia devenind din ce în ce mai 
stabilă şi senzaţia de greață începând să dispară. Apoi, el în- 
cepu să creeze împletituri complicate din Spirit şi Foc. 

— Da, zise Semirhage, aproape pentru sine. Şi-acum, da- 
că-mi amintesc bine... Felul în care bărbaţii fac asta este atât 
de ciudat, uneori. 

Rand ţesu împletiturile, apoi le împinse spre Min. 

— Nu! ţipă el în vreme ce făcea asta. Nu asta! 

— Ah, așadar pricepi, zise Semirhage. La urma urmei, nu 
eşti chiar atât de greu de frânt. 

Împletiturile o atinseră pe Min, iar ea se zvârcoli de du- 
rere. Rand continuă să conducă, lacrimile țâșnindu-i din ochi 
în vreme ce era obligat să trimită împletiturile complexe prin 
trupul ei. Acestea aduseră doar agonie, dar o făceau foarte 
bine. Semirhage trebuie că îi scosese călușul din gură lui Min, 
căci aceasta începu să țipe şi să se văicărească. 

— Te rog, Rand! îl imploră ea. Te rog! 

Rand răcni de furie, încercând să se oprească, fără să re- 
uşească. Putea simți durerea lui Min prin legătură, o simțea în 
timp ce o provoca. 

— Încetează! ţipă el. 

— Imploră, zise Semirhage. 

— Te rog, zise el, scâncind. Te rog, te implor. 

Brusc, el se opri, iar împletiturile chinuitoare se risipiră. 
Min atârna în aer, scâncind, cu ochii amețiți din cauza acelei 
dureri crunte. Rand se întoarse cu fața la Semirhage și la Elza 


cea mărunțică de lângă ea. Sora Neagră părea îngrozită, ca și 
când s-ar fi băgat în ceva pentru care nu fusese pregătită. 

— Acum înţelegi că ai fost menit întotdeauna să îi slujești 
Marelui Senior? zise rătăcita. Vom ieşi din odaia aceasta și ne 
vom ocupa de așa-zisele aes sedai care m-au ţinut prizonieră. 
Vom merge la Shayol Ghul şi te vom prezenta Marelui Stăpân, 
apoi toate astea vor lua sfârșit. 

El îşi plecă fruntea. Trebuia să existe o cale de scăpare! 
Și-o imagină folosindu-se de el ca să îi nimicească oamenii. 
Şi-i imagină pe ei temători să atace ca să nu îl rănească cum- 
va. Vedea sângele, moartea și distrugerea pe care le va provo- 
ca. Acest lucru îi dădea fiori, îl făcea să îngheţe pe dinăuntru. 

„Au câştigat ei.” 

Semirhage aruncă o privire spre ușă, apoi se întoarse spre 
el şi zâmbi. 

— Dar mă tem că, mai întâi, trebuie să ne ocupăm de ea. 
Hai să ne-apucăm de treabă, atunci! 

Rand se întoarse și începu să păşească spre Min. 

— Nu! zise el. Mi-ai făgăduit că dacă te implor... 

— Nu ţi-am făgăduit nimic, zise Semirhage, râzând. Ai im- 
plorat destul de frumos, Lews Therin, dar eu am ales să-ţi ig- 
nor rugămințile. Totuși, poţi elibera saidinul. Treaba aceasta 
trebuie să fie oarecum mai personală. 

Saidinul se stinse, iar Rand simţi cu regret retragerea pu- 
terii. Lumea părea mai anostă în jurul lui. Se apropie de Min, 
ochii ei rugători întâlnindu-i pe ai lui. Apoi, Rand îi atinse 
grumazul cu mâna, apucându-l bine şi începând să-l strângă. 

— Nu..., şopti el îngrozit în vreme ce mâna sa îi tăie răsu- 
flarea fără voia lui. 

Min se împletici, iar el o aşeză pe podea, tot fără voia lui, 
ignorându-i cu ușurință zbaterile. Stând deasupra ei, o strân- 
se de grumaz, sugrumând-o. Ea îl privi, ochii începând să-i ia- 
să din orbite. 

„Nu se poate întâmpla una ca asta.” 

Semirhage râse. 

„Ilyena! se tânguia Lews Therin. O, Lumină! Am omorât-o!” 

Rand strânse mai tare, aplecându-se ca să se sprijine mai 
bine. Degetele lui strângeau pielea lui Min, afundându-se în 
grumazul ei. Era ca şi când s-ar fi strâns singur de grumaz, iar 

totul se întunecă în jurul lui, în afară de Min. Îi simţea pulsul 
sub degete. 

Ochii aceia negri şi frumoși ai ei îl priveau, iubindu-l chiar 
şi în momentul în care el o omora. 

„Nu se poate întâmpla una ca asta.” 

„Am omorât-o!” 

„Sunt nebun!” 

„Ilyena!” 

Trebuia să existe o cale de scăpare! Trebuia! Rand voia 
să-şi închidă ochii, dar nu putea. Ea nu îl lăsa - nu Semirhage, 
ci Min. Ea îl privea în ochi, lacrimile șiroindu-i pe obraji. Pă- 
rul negru și cârlionţat îi era ciufulit. Atât de frumoasă! 

Rand se chinui să îmbrăţișeze saidinul, dar nu reuşi să îl 
atingă. Încercă să-și folosească ultima fărâmă de voinţă ca să 
își relaxeze degetele, dar acestea continuau să strângă. Simţi 
groaza, îi simți durerea. Fața lui Min începu să se învineţeas- 
că, iar pleoapele i se zbătură. 

Rand urlă. „NU SE POATE ÎNTÂMPLA UNA CA ASTA! N-AM 
S-O FAC DIN NOU!” 

Ceva plesni înlăuntrul lui. Deveni rece, apoi răceala aceea 
dispăru, după care nu mai simţi nimic. Nici emoție, nici furie. 

În momentul acela, deveni conștient de o forţă ciudată. 
Semăna cu un rezervor de apă care clocotea și se agita, din- 
colo de vederea lui. O atinse cu mintea. 

O față încețoşată își făcu apariția dinaintea lui Rand, ale 
cărei trăsături nu reuşi să le distingă prea bine. Aceasta dis- 
păru într-o clipită. 

Apoi, Rand se trezi inundat de o putere străină. Nu saidin, 
nu saidar, ci altceva. Ceva ce nu mai simţise până atunci. 

„O, Lumină! ţipă dintr-odată Lews Therin. Este imposibil! 
Nu o putem folosi! Alung-o! Deţinem moartea. Moartea şi 
trădarea. Este EL.” 

Rand închise ochii în timp ce îngenunche deasupra lui Min, 
apoi conduse acea forță ciudată și necunoscută. Energia și 
viața trecură prin el, un șuvoi de putere asemenea saidinului, 
doar că de zece ori mai dulce și de o sută de ori mai violent. Îl 
făcea să se simtă viu, îl făcea să își dea seama că nu se simţise 
niciodată viu înainte. Îi dădea atât de multă forță cum nu își 
închipuise niciodată. Rivaliza chiar şi cu puterea pe care o 
avusese atunci când folosise Choedan Kal. 


Țipă, atât de extaz, cât şi de furie, apoi țesu nişte sulițe uri- 
aşe de Foc şi Aer. Izbi cu împletiturile în zgarda din jurul gru- 
mazului, iar în odaie avu loc o explozie de flăcări și bucăţi de 
metal topit, fiecare dintre ele remarcată de Rand. Putea simți 
explozia fiecărui fragment de metal care se îndepărta de gru- 
mazul lui, încălzind aerul cu dogoarea sa şi scoțând firicele de 
fum atunci când nimerea un perete sau podeaua. Deschise 
ochii şi îi dădu drumul lui Min. Aceasta icnea și suspina. 

Rand se ridică în picioare şi se întoarse, iar prin vene îi 
curgea o lavă albă şi fierbinte - ca atunci când îl torturase 
Semirhage, dar diferită cumva. Oricât de dureros era, simţea, 
de asemenea, extaz pur. 

Semirhage părea de-a dreptul şocată. 

— Dar... este imposibil..., zise ea. Eu n-am simțit nimic. Nu 
poți... Ea își ridică privirea, holbându-se la el cu ochii căscați. 
Puterea Adevărată. De ce m-ai trădat, Mare Senior? De ce? 

Rand îşi ridică o mână și, plin de acea putere pe care nu o 
înțelegea, țesu o singură împletitură. Un fascicul de lumină al- 
bă și de foc purificator țâșni din mâna lui și o izbi pe Semirhage 
în piept. Ea se stinse şi dispăru, lăsând o imagine estompată 
dinaintea ochilor lui Rand. Brăţara îi căzu pe podea. 

Elza fugi spre ușă. Dispăru dinaintea unui alt fascicul de 
lumină, întregul ei trup devenind lumină pentru o clipă. Şi 
brățara ei căzu pe podea, femeile care le purtaseră fiind șter- 
se complet din Pânză. 

„Ce-ai făcut? întrebă Lews Therin. O, Lumină! Mai bine să 
fi ucis din nou decât asta... O, Lumină! Suntem osândiţi.” 

Rand savură puterea preţ de câteva clipe, apoi îi dădu 
drumul cu regret. Ar mai fi ținut de ea, dar pur şi simplu era 
prea istovit. Dispariţia acesteia îl făcu să se simtă amorțit. 

Sau... nu. Amorţeala aceea nu avea nicio legătură cu pute- 
rea pe care o accesase. Se întoarse şi își cobori privirea la 
Min, care tuşea încet şi îşi freca grumazul. Ea își ridică privi- 
rea la el, părând temătoare. El se îndoia că ea avea să-l mai 
vadă cu aceiași ochi. 

Rand se înşelase; mai existase ceva ce îi putea face Semirhage. 
Se simțise omorând o persoană pe care o iubea nespus de 
mult. Odinioară, când o făcuse ca Lews Therin, fusese nebun 
şi incapabil să se controleze. Abia dacă își putea aminti că o 

omorâse pe Ilyena, ca printr-un vis înceţoșat. Îşi dăduse sea- 
ma ce făcuse abia după ce îl trezise Ishamael. 

În sfârșit, acum ştia cu exactitate cum era să priveşti în 
vreme ce îi omora pe cei pe care îi iubea. 

— S-a făcut, zise Rand în șoaptă. 

— Ce? întrebă Min, tușind din nou. 

— Ultimul lucru care mi se putea face, răspunse el, sur- 
prins de propriul calm. Acum, ei mi-au luat totul. 

— Ce vrei să spui, Rand? întrebă Min. 

Ea îşi frecă din nou grumazul. Începeau să-i apară vânătăi. 

Rand clătină nedumerit din cap când, în sfârşit, pe coridor 
se auziră voci. Poate că asha'manii îl simţiseră conducând 
atunci când o torturase pe Min. 

— Am făcut o alegere, Min, răspunse el, întorcându-se spre 
ușă. Mi-ai cerut să fiu mai relaxat și să râd mai mult, dar nu 
mai pot oferi aceste lucruri. Îmi pare rău. 

La un moment dat, cu câteva săptămâni în urmă, hotărâse 
să devină mai puternic - dacă fusese de fier, hotărâse să fie 
de oţel. Se părea că oţelul acela era prea slab. 

Avea să fie mai aspru acum. Înțelegea cum. Dacă odinioa- 
ră fusese de oţel, devenise altceva. De acum înainte, va fi 
cuendillar. Pătrunsese într-un loc asemenea vidului pe care 
Tam îl pregătise să îl caute, cu atât de multă vreme în urmă. 
Dar în acest vid, el nu avea nicio trăire. Niciuna. 

Nu îl vor putea frânge sau îndoi. 

Totul se terminase. 


CAPITOLUL 23 


= 


O schimbare în aer 


— Ce s-a întâmplat cu surorile care păzeau celula ei? în- 
trebă Cadsuane, urcând treptele din lemn alături de Merise. 

— Din fericire, Corele şi Nesune trăiesc, cu toate că sunt 
extrem de slăbite, răspunse Merise, ținându-și fusta ridicată 
în timp ce înainta cu paşi grăbiţi. 

Narishma venea în urma lor, clopoțeii din vârful cozilor 
scoțând un clinchet domol. 

— Daigian este moartă. Nu știm sigur de ce celelalte două 
au fost lăsate în viaţă. 

— Străjerii, zise Cadsuane. Dacă le ucizi pe aes sedai, stră- 
jerii lor ştiu imediat, iar noi am fi aflat că ceva este în neregulă. 

Chiar şi-așa, străjerii ar fi trebuit să îşi dea seama că ceva 
nu era în regulă - vor trebui să îi interogheze pe bărbaţi ca să 
vadă ce lăsaseră. Dar, cel mai probabil, exista o legătură. 

Daigian nu avea niciun străjer viu. Cadsuane simţi un mic 
regret pentru sora cea agreabilă, dar îl alungă imediat. Nu era 
vreme de asta acum. 

— Celelalte două au fost puse într-un soi de transă, zise 
Merise. Nu am putut vedea nicio urmă de împletituri. Nici 
Narishma. Le-am descoperit pe surori cu puţin timp înainte 
să se dea alarma, apoi am venit după tine de îndată ce ne-am 
asigurat că al'Thor trăieşte şi problema cu vrăjmașii noștri 
s-a rezolvat. 

Cadsuane încuviință din cap, supărată. Dintre toate serile, 
ea o alesese tocmai pe aceasta ca să le facă o vizită înțelepte- 
lor în corturile lor! Sorilea şi un grup mic de înțelepte veneau 
în urma lui Narishma, iar Cadsuane nu îndrăzni să încetineas- 
că ritmul de teamă ca femeile aiel să n-o calce în picioare în 
graba lor de a-l vedea pe al'Thor. 

Ajunseră în capul scărilor, apoi o luară în grabă de-a lun- 
gul coridorului spre odaia lui al'Thor. Cum reușise să intre în 
necazuri atât de mari, din nou! Şi cum reuşise blestemata ace- 
ea de rătăcită să scape din celula ei? Cineva trebuie să o fi 
ajutat, dar asta însemna că exista o iscoadă a Celui Întunecat 
în tabăra lor. Nu era imposibil - dacă existau iscoade ale Ce- 
lui Întunecat în Turnul Alb, atunci fără îndoială că existau şi 
aici. Dar ce iscoadă a Celui Întunecat putea face incapabile 
trei aes sedai? Cu siguranţă că o conducere a Puterii la un 
asemenea nivel ar fi trebuit să fie simțită de toate surorile și 
toți asha'manii din tabără. 

— Ceaiul a avut vreo legătură? o întrebă încet Cadsuane 
pe Merise. 

— Nu, din câte ştim noi, răspunse sora Verde. Vom afla 
mai multe atunci când se vor trezi celelalte două. Și-au pier- 
dut cunoştinţa de îndată ce le-am scos din starea de transă. 

Cadsuane încuviință din cap. Uşa odăii lui al'Thor se des- 
chise, iar Fecioarele dădură năvală afară asemenea unor viespi 
care tocmai descoperiseră că cuibul lor dispăruse. Cadsuane 
nu putea spune că le învinuia. Se părea că al'Thor spusese 
puţine lucruri despre ceea ce se întâmplase. Neghiobul avea 
noroc că mai era încă în viață! „Ce mizerie blestemată de Lu- 
mină”, gândi Cadsuane, trecând pe lângă Fecioare şi intrând 
în odaie. 

Un grup mic de aes sedai stăteau strânse în capătul înde- 
părtat al odăii şi vorbeau în șoaptă. Sarene, Erian, Beldeine - 
toate acelea din tabără care nu erau nici moarte, nici rănite, 
în afară de Elza. Unde era Elza? 

Cele trei o salutară din cap pe Cadsuane atunci când 
aceasta intră, însă ea abia dacă le aruncă o privire. Min şedea 
pe pat, frecându-și gâtul. Avea ochii roșii, părul scurt ciufulit, 
fața palidă. Al'Thor stătea lângă fereastra deschisă și privea 
în întunericul nopții, ținându-și la spate ciotul în mâna sănă- 
toasă. Haina îi zăcea mototolită pe podea, iar el era doar în 


cămașa albă. O adiere de vânt rece pătrunse înăuntru, zbur- 
lindu-i părul roşcovan. 

Cadsuane își plimbă privirea prin încăpere; în spatele ei, 
pe coridor, înţeleptele începură să le interogheze pe Fecioare. 

— Ei bine? zise Cadsuane. Ce s-a întâmplat? 

Min îşi ridică privirea. Avea urme roşii pe grumaz, care 
începeau să se învinețească. Rand nu se întoarse de la fe- 
reastră. „Băiat obraznic”, gândi Cadsuane, pătrunzând mai 
adânc în odaie. 

— Vorbeşte, băiete! zise ea. Trebuie să știm dacă tabăra 
se află în pericol. 

— Pericolul a fost înlăturat, zise el cu blândeţe. 

Ceva din vocea lui o făcu să șovăie. Se aşteptase la mânie, 
poate satisfacție, din partea lui. Oboseală, în cel mai bun caz. 
În schimb, vocea lui părea stăpânită. 

— Vrei să-mi explici la ce te referi? întrebă Cadsuane pe 
un ton poruncitor. 

Într-un final, el se întoarse şi se uită la ea. Ea făcu un pas în 
spate fără să vrea, cu toate că nu își putea explica de ce. El era 
același băiat nesăbuit. Prea înalt, prea încrezător în el şi prea 
încăpățânat. Acum, era ciudat de liniștit, dar avea şi ceva întu- 
necat. Asemenea liniștii pe care o vedeai în ochii unui con- 
damnat, înainte ca acesta să pășească pe eşafodul călăului. 

— Narishma, zise Rand, privind dincolo de Cadsuane. Am 
o împletitură pentru tine. Ţine-o minte; ţi-o voi arăta doar o 
singură dată. 

Zicând acestea, al'Thor îşi întinse mâna în lateral și un 
fascicul strălucitor de foc alb țâșni dintre degetele lui, nime- 
rindu-i haina, care zăcea pe podea. Aceasta dispăru într-o ex- 
plozie de lumină. 

Cadsuane şuieră. 

— Ți-am spus să nu foloseşti niciodată împletitura asta, 
băiete! Să nu o mai foloseşti niciodată. M-ai auzit! Nu este... 

— Aceasta este împletitura pe care trebuie să o folosim în 
lupta noastră împotriva rătăciţilor, Narishma, zise al'Thor, 
vocea lui liniștită întrerupând-o pe Cadsuane. Dacă îi vom 
ucide cu orice altceva, ei vor renaşte. Este o unealtă pericu- 
loasă, însă doar atât. Ca oricare alta. 

— Este interzis, zise Cadsuane. 

— Eu am hotărât că nu este, zise al'Thor pe un ton calm. 

— Habar nu ai ce poate face împletitura aceasta! Eşti ca 
un copil care se joacă cu... 

— Am văzut cum focul-răului a distrus orașe întregi, zise 
al'Thor, privirea din ochii lui devenind din ce în ce mai fan- 
tomatică. Am văzut mii de oameni arși din Pânză de flăcările 
sale purificatoare. Dacă spui că sunt copil, Cadsuane, atunci 
ce sunt acelea dintre voi care sunt cu mii de ani mai tinere 
decât mine? 

El îi întâlni privirea. Lumină! Ce se întâmplase cu el? Ea se 
chinui să își adune gândurile. 

— Aşadar, Semirhage este moartă? 

— Mai rău decât moartă, zise al'Thor. Dar mult mai bine, 
în multe privinţe, cred eu. 

— Ei bine, atunci cred că putem să ne vedem de ale... 

— Recunoşti asta, Cadsuane? o întrebă al'Thor, arătând cu 
capul spre ceva metalic ce se afla pe pat, ascuns în mare parte 
de așternuturi. 

Ea înaintă, șovăitoare. Sorilea se uită în direcția aceea, cu 
o expresie imposibil de citit. Aparent, ea nu îşi dorea să fie 
atrasă în conversaţie când al'Thor era într-o asemenea stare. 
Cadsuane nu o învinuia. 

Cadsuane dădu așternuturile la o parte, lăsând la vedere o 
pereche de brățări familiare. Nu exista zgardă. 

— Imposibil, zise ea în şoaptă. 

— Asta am presupus și eu, zise al'Thor cu vocea aceea în- 
grozitor de calmă. Mi-am zis că nu poate fi același ter'angreal 
pe care ţi l-am cedat ţie. Mi-ai făgăduit că vor fi protejate și 
ascunse. 

— Ei bine..., zise Cadsuane pe un ton liniștit. Acoperi ob- 
iectele cu așternuturile. Atunci, am lămurit lucrurile. 

— Aşa e. Am trimis oameni în odaia ta. Spune-mi, aceasta 
este cutia în care ţineai brățările? Am găsit-o deschisă pe po- 
deaua din odaia ta. 

O Fecioară aduse o cutie din lemn de stejar bine cunoscu- 
tă. Era aceeași, evident. Cadsuane se întoarse spre el furioasă. 

— Mi-ai cotrobăit prin odaie! 

— Nu ştiam că le vizitai pe înțelepte, zise al'Thor. El le sa- 
lută respectuos din cap pe Sorilea și pe Amys, care îi întoar- 
seră salutul, oarecum șovăitoare. Am trimis servitori să vadă 


dacă ești bine, deoarece m-am temut că Semirhage ar fi putut 
încerca să se răzbune pe tine. 

— N-ar fi trebuit să o atingă, zise Cadsuane, luând cutia 
din mâinile Fecioarei. Era protejată de nişte scuturi foarte 
complicate. 

— Nu îndeajuns de complicate, zise al'Thor, întorcându-şi 
privirea de la ea. 

Stătea în continuare lângă fereastră şi privea tabăra. 

În încăpere se aşternu tăcerea. Narishma întrebase în tă- 
cere despre starea de sănătate a lui Min, dar tăcu atunci când 
al'Thor încetă să mai vorbească. Era limpede că Rand credea 
că Cadsuane era răspunzătoare pentru furtul a damului, dar 
era scandalos. Ea pregătise cel mai bun scut pe care îl știa, 
însă cine putea ști ce cunoştinţe aveau rătăciții ca să elimine 
aceste scuturi? 

Cum supravieţuise al'Thor? Şi ce se întâmplase cu restul 
conținutului din cutie? Oare al'Thor avea acum cheia de acces 
sau statueta fusese luată de Semirhage? Îndrăznea Cadsuane 
să întrebe? Tăcerea continuă. 

— Ce aştepţi? întrebă ea în cele din urmă, cu toată brava- 
da de care era în stare. Aștepţi scuze din partea mea? 

— Din partea ta? întrebă al'Thor. În vocea lui nu se simţi 
pic de amuzament, doar acel calm rece. Nu, mai degrabă aş ob- 
ține o scuză de la o piatră decât de la tine. 

— Atunci... 

— Vei dispărea din fața ochilor mei, Cadsuane, zise el cu 
blândețe. Dacă am să-ți mai văd fața vreodată după seara 
aceasta, am să te omor. 

— Rand, nu! exclamă Min, ridicându-se în picioare lângă pat. 

El nu se întoarse spre ea. 

Cadsuane simţi pe loc o clipă de panică, dar o înlătură, fi- 
ind cuprinsă de furie. 

— Poftim? zise ea pe un ton autoritar. Asta e o prostie, 
băiete. Eu... 

Rand se întoarse și din nou acea privire a lui o făcu să 
nu-și mai termine fraza. Avea ceva periculos în ea, o umbră 
care trecu peste ochii lui şi care o făcu să simtă mai multă 
teamă decât ar fi putut crede că ar putea simţi inima ei bătrâ- 
nă. În vreme ce ea privea, aerul din jurul lui părea să se 
schimbe, şi mai că i se păru că odaia devenise mai întunecată. 

— Dar..., se trezi ea îngânând, tu nu omori femei. Toată 
lumea știe asta. Abia dacă le pui pe Fecioare în pericol de 
teamă ca acestea să nu păţească ceva! 

— Am fost forțat să-mi revizuiesc această înclinație apar- 
te, zise al'Thor. Începând din seara aceasta. 

— Dar... 

— Cadsuane, zise el pe un ton blând, crezi că te-aş putea 
omori? Aici și acum, fără să folosesc o sabie sau Puterea? 
Crezi că dacă mi-aş folosi pur şi simplu puterea voinţei, Pân- 
za s-ar mula după mine şi ţi-ar opri inima? Întâmplător? 

Ta'verenul nu funcţiona astfel. Lumină! Nu funcționa astfel, 
nu-i așa? Nu putea modifica Pânza după voinţa lui, nu-i așa? 

Cu toate acestea, când îi întâlni privirea, ea chiar crezu 
acest lucru. Împotriva oricărei logici, ea privi în ochii aceia şi 
ştiu că dacă nu avea să plece, avea să moară. 

Încuviinţă încet din cap, detestându-se şi simțindu-se ciu- 
dat de slabă. 

El se întoarse cu spatele la ea şi privi din nou pe fereastră. 

— Ai grijă să nu-ți mai văd faţa. Niciodată, Cadsuane. Poţi 
pleca acum. 

Se întoarse, năucită, și, cu coada ochiului, văzu un întune- 
ric adânc răzbătând din al'Thor, schimbând aerul încă și mai 
mult. Când aruncă o privire peste umăr, acesta dispăru. Plecă, 
scrâşnind din dinţi. 

— Pregătiți-vă voi şi oştile voastre! se adresă al'Thor ce- 
lor care mai rămăseseră, vocea lui răsunând în încăpere. In- 
tenționez să plecăm până la sfârşitul săptămânii. 

Cadsuane își duse o mână la cap și se rezemă de peretele 
coridorului. Inima îi bubuia, palma îi transpira. Înainte, ea se 
chinuise cu un băiat încăpățânat, dar cu suflet mare. Cineva îl 
răpise pe acel copil și îl înlocuise cu un bărbat, un bărbat mai 
periculos decât toţi aceia pe care îi cunoscuse ea vreodată. 
Acesta le scăpa printre degete cu fiecare zi care trecea. 

În acel moment, ea nu avea nici cea mai mică idee ce să 
facă în privinţa asta. 


CAPITOLUL 24 


Un nou angajament 


Istovit după o călătorie de două zile călare, Gawyn şedea 
în şaua calului său Challenge pe dealul lin ce se înălța la sud-vest 
de Tar Valon. 

Acest peisaj rustic ar fi trebuit să fie înverzit de venirea 
primăverii, însă panta dinaintea lui era acoperită doar cu bu- 
ruieni moarte, ucise de zăpada iernii. Smocuri de tisă şi aba- 
nos se ițeau pe ici, pe colo, întrerupând monotonia peisajului. 
Numără mai multe locuri care erau populate acum doar de 
cioturi. O tabără de război devora copacii asemenea termite- 
lor, folosindu-i pentru săgeți, foc, clădiri şi echipamente pen- 
tru asediu. 

Gawyn căscă - călătorise fără oprire în timpul nopţii. Ta- 
băra de război a lui Bryne era bine înrădăcinată aici şi era 
multă forfotă și mișcare. O oaste atât de numeroasă dădea 
naștere la un haos organizat, în cel mai bun caz. Un grup mic 
de cavaleriști putea călători lejer, cum o făceau Tinerii lui Gawyn; 
o asemenea forță putea spori la câteva mii şi tot se deplasa 
uşor. Se zvonea că nişte călăreți experimentați, cum erau sal- 
daeanii, puteau gestiona grupuri mai mari, de câte şapte sau 
opt mii, în vreme ce își păstrau mobilitatea. 

Însă o forță precum cea de la poalele dealului era cu totul 
altă bestie. Era o enormitate care se întindea, luând forma 
unei bule uriașe în mijlocul căreia se afla tabăra; probabil că 

aici se aflau surorile aes sedai. Bryne avea, de asemenea, sol- 
dați care ocupau toate podurile oraşelor situate pe ambele 
maluri ale Râului Erinin, întrerupând efectiv alimentarea cu 
provizii a insulei. 

Oastea stătea ghemuită lângă Tar Valon ca un păianjen 
care pândea un fluture ce zbura deasupra, chiar lângă pânza 
lui. Rânduri de trupe veneau și plecau călare ca să patruleze, 
să aducă hrană, să transmită mesaje. Zeci şi zeci de trupe, 
unele călare, altele pe jos. Asemenea unor albine care își luau 
zborul din stup, în vreme ce altele se întorceau. Latura din- 
spre răsărit a taberei principale era înțesată cu un talmeș-bal- 
meş de cocioabe şi corturi, gloata obișnuită a ţiitorilor care se 
strângeau în jurul unei oști. În apropiere, chiar înăuntrul li- 
mitelor taberei de război principale, se înălța o palisadă - să 
tot fi avut vreo cincizeci de metri în diametru - în forma unui 
cerc înalt. Probabil că era un post de comandă. 

Gawyn știa că fusese zărit de iscoadele lui Bryne pe când 
se apropia; cu toate acestea, niciuna nu îl oprise. Probabil că 
nu aveau să o facă decât dacă el ar încerca să plece. Un bărbat 
singur - ce purta o mantie și pantaloni gri și cămașă albă, cu 
şnur - nu prezenta mare interes. Putea fi un mercenar care 
venea să ceară să fie primit în oaste. Putea fi un mesager al 
vreunui nobil de prin partea locului, trimis ca să se plângă 
despre vreun grup de iscoade. Ba chiar putea fi un membru al 
vreunei oști. Dacă mulţi dintre oamenii lui Bryne purtau uni- 
forme, mulţi alții aveau o simplă banderolă galbenă pe mâ- 
neca hainei, căci nu își puteau permite încă să coasă pe ea o 
emblemă adecvată. 

Nu, un bărbat singur care se apropia de o oaste nu pre- 
zenta un pericol. Însă un bărbat singur care se îndepărta că- 
lare de ea era un motiv de alarmă. Un bărbat care venea în 
tabără putea fi prieten, duşman sau nici una, nici cealaltă. Un 
bărbat care cerceta tabăra, apoi se îndepărta călare era aproa- 
pe sigur iscoadă. Atâta vreme cât Gawyn nu pleca înainte să 
își facă cunoscute intenţiile, era puţin probabil ca cercetașii 
lui Bryne să se lege de el. 

Lumină, i-ar prinde bine un pat! Avusese două nopți fără 
odihnă, dormind doar câte două ore în fiecare noapte, înfă- 
şurat în mantie. Era irascibil şi supărat, parţial doar pe el în- 
suşi, pentru că refuzase să meargă la un han de teamă să nu 


fie urmărit de Tineri. Clipi, simţindu-și privirea înceţoșată, 
apoi dădu pinteni calului, care începu să coboare povârnișul. 
Avea un angajament acum. 

Îşi luase angajamentul în clipa în care îl lăsase pe Sleete în 
Dorian. Până acum, Tinerii aflaseră deja de trădarea condu- 
cătorului lor. Sleete nu le va îngădui să își irosească timpul 
căutându-l. Le va spune ce ştia. Gawyn își dorea să se poată 
convinge că aceștia vor fi surprinși, însă primise drept răs- 
puns mai mult de o privire încruntată sau nedumerită cu pri- 
vire la felul în care vorbea despre Elaida şi despre surorile 
aes sedai. 

Turnul Alb nu merita loialitatea lui, dar Tinerii... acum nu 
mai putea să se întoarcă la ei. Acest lucru îl rodea; era pentru 
prima oară când se arătase șovăitor în fața unui grup nume- 
ros. Nimeni nu știa că o ajutase pe Siuan să evadeze, nici nu 
era un lucru prea cunoscut că avea o slăbiciune pentru 
Egwene. 

Cu toate acestea, procedase bine că plecase. Pentru prima 
oară de luni bune, își asculta inima. Să o salveze pe Egwene. 
Asta era ceva în ce putea crede. 

Se apropie de periferia taberei cu o expresie impasibilă 
întipărită pe față. Detesta ideea de a lucra cu surorile aes se- 
dai rebele aproape la fel de mult cum detestase ideea de a-și 
abandona oamenii. Aceste rebele nu erau mai bune decât Elaida. 
Ele erau acelea care o numiseră Amyrlin pe Egwene, făcând-o 
o ţintă. Egwene! O simplă aleasă. Un pion. Dacă dădeau greș 
în încercarea lor de a pune mâna pe Turnul Alb, ele ar fi putut 
scăpa de pedeapsă. Egwene, însă, avea să fie executată. 

„Voi pătrunde, gândi Gawyn, şi o voi salva cumva. Apoi, 
am să încerc să îi bag minţile în cap și-am s-o duc departe de 
toate aceste aes sedai. Poate avea să-i bage mințile în cap şi 
lui Bryne. Ne vom putea întoarce cu toţii în Andor ca s-o aju- 
tăm pe Elayne.” 

Îşi continuă drumul călare cu o determinare reînnoită, 
alungând o parte din epuizarea pe care o simţea. Ca să ajungă 
la postul de comandă, fu nevoit să străbată tabăra ţiitorilor, 
care îi depășeau numeric pe soldați. Bucătari care pregăteau 
mâncarea, femei care serveau mâncarea și spălau vasele mur- 
dare, căruțaşi care transportau mâncarea, rotari care reparau 
căruțele care transportau mâncarea, fierari care făureau 

potcoave pentru caii care trăgeau căruțele care transportau 
mâncarea, negustori care cumpărau alimente și intendenți 
care le organizau, negustori mai puţini onești care căutau să 
profite de pe urma soldaţilor și a simbriei lor și femei care 
căutau să facă același lucru, băiețandri care duceau mesaje şi 
care nădăjduiau ca, într-o bună zi, să aibă şi ei o sabie. 

Era un haos total. O conglomeraţie dărăpănată de corturi 
şi cocioabe, fiecare de altă nuanţă, model şi stare de paragină. 
Nici măcar un general capabil cum era și Bryne nu putea im- 
pune mai multă ordine într-o tabără a ţiitorilor. Oamenii lui 
puteau menține pacea, mai mult sau mai puţin, dar nu îi pu- 
teau obliga pe ţiitori să respecte disciplina militară. 

Gawyn trecu prin mijlocul acesteia, ignorându-i pe aceia ca- 
re strigau spre el, oferindu-se să îi lustruiască sabia sau să îi 
vândă o chiflă dulce. Preţurile erau mici - locul acesta se hră- 
nea de pe soldaţi -, dar cu calul lui de război și cu veşminte 
mai elegante, ar fi fost remarcat ca ofițer. Dacă ar fi cumpărat 
de la unul, ceilalţi ar fi simţit mirosul banilor şi s-ar fi putut 
trezi înconjurat de toţi aceia care nădăjduiau să îi vândă ceva. 

Ignoră strigătele, privind înainte, spre oastea care se afla 
în faţa lui. În general, corturile erau aranjate pe rânduri ordo- 
nate, grupate după escadron şi stindard, deşi, uneori, în gru- 
puri mai mici. Gawyn ar fi putut ghici organizarea taberei fă- 
ră să o vadă. Lui Bryne îi plăcea organizarea, dar credea cu 
tărie şi în delegare. Bryne le îngăduia ofiţerilor lui să îşi or- 
ganizeze taberele după cum voiau, iar acest lucru duse la un 
aranjament mai puţin uniform, dar care funcționa de la sine. 

Se îndreptă ţintă spre palisadă. Cu toate acestea, ţiitorii 
din jurul lui nu erau ușor de ignorat. Strigătele lor pluteau în 
aer, alături de mirosurile de mâncare, de latrine, de cai şi de 
parfum ieftin. Tabăra nu era la fel de aglomerată ca un oraș, 
dar nu era nici la fel de bine întreţinută. Mirosul de sudoare 
se amesteca cu mirosul focurilor pentru gătit, care se ames- 
teca cu mirosul de apă stătută, care se amesteca cu mirosul 
de trupuri nespălate. Îl făcea să își dorească să îşi acopere 
nasul cu o batistă, însă se abţinu. Acest gest l-ar fi făcut să 
semene cu un nobil răsfățat, care îi privea de sus pe oamenii 
de rând. 

Putoarea, haosul şi ţipetele nu îl ajutau deloc să-şi schim- 
be starea de spirit. Fu nevoit să scrâșnească din dinţi ca să se 


abțină să nu îi blesteme pe vânzători ambulanți. O siluetă se 
poticni pe cărare în faţa lui - el trase de hățuri. Femeia purta 
o fustă maro și o bluză albă şi avea mâinile murdare. 

— Dă-te la o parte! se răsti Gawyn. 

Mama lui ar fi fost scandalizată să-l audă vorbind cu atâta 
mânie. Ei bine, mama lui era moartă acum, ucisă de mâna lui 
al'Thor. 

Femeia din fața lui își ridică privirea și ieşi repede de pe 
cărăruie. Avea părul deschis la culoare legat cu o basma gal- 
benă şi un trup ușor dolofan. Gawyn îi surprinse doar o clipă 
faţa atunci când ea se întoarse. 

Gawyn încremeni. Era fața unei aes sedai! Nu încăpea ni- 
cio îndoială. El rămase locului, șocat, în vreme ce femeia își 
trase basmaua pe frunte şi se îndepărtă în grabă. 

— Stai! strigă el, întorcându-și calul. 

Femeia nu se opri. El șovăi, lăsându-și brațul jos când o 
văzu pe femeie alăturându-se unui rând de spălătorese care 
munceau printre câteva jgheaburi din lemn puţin mai încolo. 
Dacă se dădea drept o femeie de rând, însemna că avea moti- 
vele ei de aes sedai afurisită şi n-ar aprecia dacă el ar da-o în 
vileag. Prea bine. Gawyn își înăbuși enervarea. Egwene. Tre- 
buia să se concentreze asupra lui Egwene. 

Când ajunse la palisadă, aerul se îmbunătăţi considerabil. 
Patru soldaţi stăteau de strajă, ţinându-și halebardele în la- 
teral. Coifurile lor din oțel lucioase se potriveau cu platoșele, 
decorate cu cele trei stele ale lui Bryne. O flamură cu flacăra 
din Tar Valon fâlfâia lângă intrare. 

— Recrut? îl întrebă unul dintre soldaţi pe Gawyn atunci 
când acesta se apropie călare. 

Bărbatul voinic avea o dungă roșie pe umărul stâng, ceea 
ce îl făcea sergent de pază. Deţinea sabie în loc de halebardă. 
Platoşa abia i se potrivea pe trup, iar bărbia îi era acoperită 
cu ţepi roşcovani. 

— Va trebui să te întâlnești cu căpitanul Aldan, mormăi 
bărbatul. Cortul cel mare și albastru care se află cam la un 
sfert de drum, după ce ieși din tabără. Ai cal şi sabie; asta are 
să-ți aducă o simbrie bunicică. 

Bărbatul arătă cu degetul spre un loc îndepărtat al cor- 
pului principal al oştii, dincolo de palisadă. Nu era bine. El 
vedea flamura lui Bryne fluturând în interior. 

— Nu sunt recrut, zise Gawyn, întorcându-și calul ca să îi 
poată vedea mai bine pe bărbați. Numele meu este Gawyn 
Trakand. Trebuie să vorbesc de îndată cu Gareth Bryne des- 
pre o chestiune foarte urgentă. 

Soldatul îşi arcui o sprânceană. Apoi chicoti încet. 

— Nu mă crezi, continuă Gawyn, fără nicio intonație. 

— Ar trebui să mergi și să vorbeşti cu căpitanul Aldan, 
zise bărbatul pe un ton leneş, arătând din nou spre cortul din 
depărtare. 

Gawyn inspiră adânc ca să se calmeze, încercând să își 
înăbușe iritarea. 

— Dacă vei trimite după Bryne, vei afla că... 

— Ai de gând să ne dai bătăi de cap? întrebă soldatul, um- 
flându-și pieptul. 

Ceilalți bărbați îşi pregătiră halebardele. 

— Nicio bătaie de cap, zise Gawyn. Doar că trebuie... 

— Dacă vrei să rămâi în tabăra noastră, îl întrerupse sol- 
datul, făcând un pas în față, atunci va trebuie să înveţi să faci 
cum ţi se spune. 

Gawyn îl privi în ochi pe bărbat. 

— Prea bine. Putem proceda și așa. Oricum, probabil că se 
va termina mai repede. 

Sergentul îşi duse mâna la sabie. 

Gawyn îşi scoase picioarele din scărițe şi se dădu jos din 
şa. Ar fi fost prea greu să se abțină să nu-l omoare pe bărbat 
din şa. Îşi scoase sabia când picioarele lui atinseră pământul 
înnoroiat, teaca emițând un hârşâit ca atunci când inspirai 
aerul. Gawyn adoptă „Stejarul își scutură ramurile”, o poziţie 
din care nu puteai lovi mortal, folosită adeseori de maeștrii 
care își pregăteau elevii. De asemenea, era o poziţie foarte 
eficientă împotriva unui grup mare ai cărui membri foloseau 
arme diferite. 

Înainte ca sergentul să apuce să își scoată sabia, Gawyn se 
izbi în el, lovindu-l cu cotul în stomac, chiar sub platoşa care 
abia dacă i se potrivea. Bărbatul gemu și se îndoi, apoi Gawyn 
îl lovi în partea laterală a capului cu mânerul sabiei - bărba- 
tul ar fi trebuit să știe mai bine și să nu-şi ţină coiful într-o 
parte. Gawyn adoptă poziția „Despărțirea mătăsii” pentru a 
se ocupa de primul halebardier. Când un alt bărbat strigă 
după ajutor, Gawyn lovi cu sabia în platoșa primului halebar- 


dier, care scoase un sunet, forțându-l pe bărbat să se dea în 
spate. Gawyn termină prin a-i trage picioarele bărbatului de 
sub el, apoi adoptă poziția „Răsucirea vântului” pentru a pu- 
tea para câteva lovituri ale celorlalți doi bărbați. 

Din nefericire, fu nevoit să lovească coapsele celorlalți doi 
halebardieri care stăteau în picioare. Ar fi preferat să evite să 
îi rănească, dar luptele - chiar și una cum era aceasta, împo- 
triva unor adversari mult mai puțin pricepuţi - deveneau im- 
previzibile odată ce se prelungeau. Trebuia să controleze 
câmpul de bătălie rapid şi cu îndemânare, iar asta însemna 
să-i doboare pe cei doi soldați, care-și țineau mâinile pe coap- 
sele ce sângerau. Sergentul zăcea în continuare inconștient 
din cauza loviturii la cap, însă primul halebardier începea să 
se ridice clătinându-se. Gawyn lovi cu piciorul halebarda, 
aruncând-o cât colo, apoi îi puse cizma pe faţă, lovindu-l și 
spărgându-i nasul, care începu să sângereze. 

Challenge necheză din spate, fornăind și lovind cu copita 
pământul. Calul de război simţi lupta, dar era bine dresat. 
Ştia că atunci când hăţurile stăteau atârnate, trebuia să ră- 
mână nemișcat. Gawyn își şterse tăişul sabiei de pantaloni, 
apoi o vâri în teacă, soldaţii răniți gemând întinși pe pământ. 
Îl bătu ușor pe bot pe Challenge și luă hăţurile în mâini. În 
spatele lui Gawyn, ţiitorii din apropiere se dădură în spate, 
apoi o luară la fugă. Un grup de soldați din interiorul palisa- 
dei se apropiară, ținându-şi arcurile pregătite. Nu era un 
semn bun. Gawyn se întoarse ca să îi înfrunte, desprinzân- 
du-și de la curea teaca cu sabia în ea și azvârlind-o pe pă- 
mânt, în faţa bărbaților. 

— Sunt neînarmat, zise el, acoperind cu vocea lui geme- 
tele răniților. Și niciunul dintre acești patru nu va muri azi. 
Mergeţi şi spuneţi-i generalului vostru că un maestru al sabi- 
ei a răpus singur un grup al gărzilor lui cât ai clipi din ochi. 
Sunt un vechi elev de-ai lui. Va vrea să mă vadă. 

Unul dintre bărbaţi înaintă șovăitor ca să ia de pe jos sa- 
bia lui Gawyn, în vreme ce un altul îi făcu un semn unui aler- 
gător. Ceilalți îşi țineau arcurile pregătite. Unul dintre hale- 
bardierii căzuţi începu să se îndepărteze târâș. Gawyn îl în- 
toarse puțin pe Challenge, pregătit să se ascundă în spatele 
calului dacă soldaţii s-ar fi pregătit să tragă. Prefera să nu se 

ajungă acolo, dar, dintre ei doi, Challenge avea mai multe șan- 
se să supraviețuiască câtorva săgeți decât el. 

Câţiva dintre soldaţi se aventurară și înaintară ca să îşi 
ajute prietenii căzuţi. Sergentul de pază cel voinic începu să 
se miște şi se ridică în șezut, înjurând în barbă. Gawyn nu fă- 
cu nicio mișcare amenințătoare. 

Poate că fusese o greșeală să se lupte cu soldaţii, dar iro- 
sise deja prea mult timp. Egwene putea fi moartă deja! Atunci 
când un bărbat cum era sergentul acela încerca să își impună 
autoritatea, aveai doar două opţiuni. Puteai învinge birocra- 
ţia prin vorbe, convingând fiecare soldat că erai o persoană 
importantă sau puteai crea o diversiune. A doua opțiune era 
mai rapidă, iar tabăra avea evident suficiente aes sedai care 
să tămăduiască câţiva soldaţi răniţi. 

Într-un final, un grup mic de bărbaţi ieşiră cu paşi hotă- 
râți din palisadă. Uniformele lor erau elegante, posturile lor, 
periculoase, iar feţele lor, obosite. În fruntea lor venea un băr- 
bat cu fața pătrățoasă, tâmple cărunte și un trup bine clădit. 
Gawyn zâmbi. Era chiar Bryne. Meritase riscul. 

Căpitanul-general îi aruncă o privire iscoditoare lui Gawyn, 
apoi se duse să îşi inspecteze repede soldaţii răniţi. În cele 
din urmă, clătină înțelegător din cap. 

— Nu vă ridicaţi, le zise el oamenilor lui. Sergent Cords. 

Sergentul voinic se ridică în picioare. 

— Sir! 

Bryne îi aruncă o privire lui Gawyn. 

— Data viitoare când vine un bărbat la poartă, spunând 
că este de viță nobilă, și cere să mă vadă, trimite după un ofi- 
țer. Imediat. Nu-mi pasă dacă bărbatul are barba neîngrijită 
de două luni și pute a bere ieftină. Ai înțeles? 

— Da, Sir, răspunse sergentul, înroșindu-se. Am înțeles, Sir. 

— Du-ţi oamenii la infirmerie, sergent, zise Bryne, fără să 
își ia ochii de la Gawyn. Tu vii cu mine. 

Gawyn îşi încleştă fălcile. Gareth Bryne nu i se mai adre- 
sase astfel de dinainte ca el să înceapă să-și radă barba. To- 
tuşi, nu se putea aștepta ca bărbatul să fie mulțumit. De în- 
dată ce intră în palisadă, Gawyn zări un băiat care era proba- 
bil ajutor de grăjdar sau mesager. Îl lăsă pe Challenge în grija 
tânărului care privea cu gura căscată, poruncindu-i să se asi- 


gure că era îngrijit. Apoi, Gawyn își luă sabia de la bărbatul 
care o ţinea în mâini și o porni cu pași grăbiţi după Bryne. 

— Gareth, zise Gawyn când îl ajunse din urmă. Eu... 

— Taci din gură, tinere, zise Bryne, fără să se întoarcă spre 
el. Încă n-am hotărât ce voi face cu tine. 

Gawyn îşi închise gura. Așa ceva era inadmisibil! Gawyn 
încă era fratele reginei de drept a Andorului și avea să fie 
Întâiul Prinț Săbier dacă Elayne avea să ia tronul și să îl păs- 
treze! Bryne ar fi trebuit să îl trateze cu respect. 

Însă Bryne putea fi încăpățânat ca un catâr. Gawyn tăcu. 
Ajunseră la un cort înalt, cu acoperiș ascuţit, cu două gărzi la 
intrare. Bryne pătrunse înăuntru, iar Gawyn îl urmă. Înăun- 
tru era ordine şi curățenie, mai mult decât se așteptase 
Gawyn. Pe birou erau grămezi de hărți rulate şi coli de hârtie 
ordonate. Saltelele din colț erau rulate cu grijă, iar păturile 
erau împăturite cu colțuri ascuţite. Evident, Bryne se bizuia 
pe o persoană meticuloasă care îi făcea curăţenie. 

Bryne îşi împreună mâinile la spate, apoi se întoarse, în 
platoşa sa reflectându-se chipul lui Gawyn. 

— În regulă. Explică-mi ce cauţi aici. 

Gawyn își îndreptă spatele. 

— Generale, zise el, cred că te înșeli. Nu mai sunt elevul tău. 

— Ştiu, răspunse scurt Bryne. Băiatul pe care l-am pregă- 
tit eu nu ar fi apelat la o stratagemă atât de copilărească pen- 
tru a-mi atrage atenţia. 

— Sergentul de pază a fost agresiv, iar eu nu rabd atitu- 
dinea unui nerod. Mi s-a părut cea mai potrivită cale. 

— Cea mai potrivită cale să ce? întrebă Bryne. Să mă înfurii? 

— Uite, zise Gawyn, poate-am fost pripit, dar am o misiu- 
ne importantă. Trebuie să mă asculți. 

— Şi dacă n-am s-o fac? întrebă Bryne. Dacă am să te 
alung din tabără pentru că eşti un prinţișor răsfățat care este 
prea mândru şi n-ai suficientă minte? 

Gawyn se încruntă. 

— Fii cu băgare de seamă, Gareth! Am învățat o grămadă 
de lucruri de când ne-am văzut ultima oară. Cred că vei des- 
coperi că sabia ta n-o mai poate învinge pe-a mea cu atâta 
ușurință ca odinioară. 

— Nu mă îndoiesc de asta, zise Bryne. Pe Lumină, băiete! 
Întotdeauna ai fost talentat. Dar crezi că doar pentru că eşti 

priceput cu sabia cuvintele tale au mai multă greutate? Că ar 
trebui să te ascult pentru că, dacă n-o voi face, mă vei ucide? 
Credeam că te-am învăţat mai bine de-atât. 

Bryne îmbătrânise de când îl văzuse ultima oară Gawyn. 
Însă vârsta nu îl adusese de spate pe Bryne - stătea bine pe 
picioare. Câteva fire albe pe la tâmple, alte câteva riduri în 
jurul ochilor, însă un trup suficient de puternic şi de zvelt ca 
să îl facă să pară cu câțiva ani mai tânăr decât era. Nu te pu- 
teai uita la Bryne și să vezi altceva în afară de un bărbat în 
floarea vârstei, şi nu trecut de ea. 

Gawyn îl privea în ochi pe general, încercând să își as- 
cundă furia. Bryne îl privea la rândul lui calm, neclintit. Așa 
cum ar trebui să fie un general. Așa ar trebui să fie Gawyn. 

Gawyn îşi luă privirea de la el, simțindu-se brusc ruşinat. 

— Pe Lumină, şopti el, vârându-și sabia în teacă și ducân- 
du-și mâna la cap. Brusc, se simți foarte, foarte obosit. Îmi pa- 
re rău, Gareth. Ai dreptate. Am fost un prost. 

Bryne mormăi. 

— Mă bucur să te aud zicând asta. Începeam să mă întreb 
ce s-a întâmplat cu tine. 

Gawyn oftă, ştergându-și fruntea şi dorindu-și ceva rece 
de băut. Furia îi dispăru și se simţi epuizat. 

— A fost un an greu, spuse el, iar eu am călărit fără între- 
rupere ca să ajung aici. Sunt cu nervii încordați. 

— Nu eşti singurul, flăcăule, zise Bryne. 

Inspiră adânc şi se duse la o măsuţă laterală, turnându-i o 
ceașcă de ceva lui Gawyn. Era doar ceai cald, însă Gawyn îl 
acceptă recunoscător și sorbi din el. 

— Sunt vremuri de grea încercare pentru oameni, zise 
Bryne, turnându-şi și el o ceașcă. 

Luă o gură de ceai și se strâmbă. 

— Ce e? întrebă Gawyn, uitându-se în ceașca lui. 

— Nimic. Urăsc chestia asta. 

— Atunci de ce-o bei? îl întrebă Gawyn. 

— Cică îmi face bine la sănătate, mormăi Bryne. Înainte ca 
Gawyn să apuce să pună și alte întrebări, generalul cel voinic 
continuă: Așadar, ai de gând să mă faci să te pun la stâlpul 
infamiei, înainte să-mi spui de ce ai hotărât să te lupţi ca să 
ajungi în postul meu de comandă? 

Gawyn făcu un pas în faţă. 


— Gareth. Este vorba de Egwene. Au pus mâna pe ea. 

— Surorile aes sedai din Turnul Alb? 

Gawyn încuviință repede din cap. 

— Ştiu. 

Bryne mai luă o gură din băutură, apoi se strâmbă din nou. 

— Trebuie să mergem după ea! zise Gawyn. Am venit să-ți 
cer ajutorul. Am de gând să pun la cale o misiune de salvare. 

Bryne pufni încet. 

— O misiune de salvare? Și cum ai de gând să intri în 
Turnul Alb? Nici măcar aielii n-au reușit să intre în cetate. 

— N-au vrut, zise Gawyn. Dar eu nu vreau să cuceresc ceta- 
tea, vreau doar să strecor înăuntru o oaste mică și apoi scot de-aco- 
lo o singură persoană. Orice piatră are fisuri. Voi găsi o cale. 

Bryne îşi puse ceaşca deoparte. Se uită la Gawyn cu o privi- 
re fermă, faţa lui atinsă de vreme fiind o emblemă a nobleţei. 

— la spune-mi, flăcăule, şi cum ai de gând s-o convingi să 
plece cu tine? 

Gawyn tresări. 

— Păi, va fi bucuroasă să mă însoţească. De ce n-ar fi? 

— Pentru că nouă ne-a interzis s-o salvăm, zise Bryne, îm- 
preunându-şi din nou mâinile la spate. Sau, cel puţin, asta a 
ajuns la urechile mele. Surorile aes sedai nu-mi spun mare 
lucru. Ai crede că ele ar avea mai multă încredere într-un 
bărbat de care depind ca să se ocupe de asediul ăsta al lor. În 
fine, Suprema Înscăunată Amyrlin poate comunica cu ele cum- 
va și le-a poruncit să o lase în pace. 

Poftim? Era absurd! Cu siguranţă că surorile aes sedai din 
tabără răstălmăceau lucrurile. 

— Bryne, este întemnițată! Surorile aes sedai pe care le-am 
auzit vorbind spuneau că este bătută în fiecare zi. O vor exe- 
cuta! 

— Ştiu şi eu? zise Bryne. Se află cu ele de câteva săptă- 
mâni deja, şi n-au ucis-o încă. 

— O vor ucide, se grăbi să zică Gawyn. Ştii că asta vor fa- 
ce. Poate că defilezi o vreme cu vrăjmașul biruit prin fața sol- 
daților tăi, dar, într-un final, trebuie să îi înfigi capul într-o 
țeapă ca aceștia să știe că el a murit şi totul a luat sfârşit. Știi 
că am dreptate. 

Bryne îl privi cu atenţie, apoi încuviinţă din cap. 

— Poate că știu. Dar tot nu pot face nimic. Sunt legat prin 
jurăminte, Gawyn. Nu pot face nimic dacă fata nu-mi porun- 
ceşte. 

— Ai lăsa-o să moară? 

— Dacă astfel îmi pot respecta legământul, atunci, da. 

Dacă Bryne era legat prin jurăminte... ei bine, atunci mai 
degrabă ar auzi o aes sedai spunând o minciună decât să îl 
vadă pe Gareth Bryne încălcându-și cuvântul. Dar Egwene! Tre- 
buia să existe ceva ce putea face! 

— Voi încerca să îți obţin o audienţă cu câteva dintre su- 
rorile aes sedai pe care le slujesc, zise Bryne. Poate că ele vor 
reuși să facă ceva. Dacă le vei convinge că este nevoie de o mi- 
siune de salvare, şi că Amyrlin va dori asta, atunci vom vedea. 

Gawyn încuviință din cap. Măcar era ceva. 

— Mulţumesc. 

Bryne își flutură mâna cu indiferenţă. 

— Cu toate că artrebui să te pun la stâlpul infamiei, pen- 
tru că mi-ai rănit trei oameni, fie doar și pentru atât. 

— Cere-i unei aes sedai să îi tămăduiască, zise Gawyn. Din 
câte am auzit, nu duci lipsă de surori care să te intimideze. 

— Păi, arareori reușesc să le conving să tămăduiască pe 
cineva, doar atunci când viața unui soldat este în primejdie. 
Deunăzi, un om mi-a căzut de pe cal în vreme ce călărea și mi 
s-a spus că tămăduirea nu avea să îl înveţe decât să fie nesă- 
buit. „Durerea este o lecţie în sine, mi-a zis blestemata aia de 
femeie. Data viitoare, poate că nu i se va părea potrivit să râ- 
dă de prietenii lui în vreme ce călărește.” 

Gawyn se strâmbă. 

— Dar cu siguranţă vor face o excepţie pentru soldații 
aceia. La urma urmei, au fost răniți de un vrăjmaș. 

— Vom vedea, zise Bryne. Surorile îi vizitează arareori pe 
soldați. Au treburile lor de care trebuie să se ocupe. 

— Există una în tabăra exterioară chiar acum, zise Gawyn, 
absent, aruncând o privire peste umăr. 

— Una mai tânără? Păr negru, care n-are față fără vârstă? 

— Nu, asta era aes sedai. Mi-am dat seama datorită feţei. 
Era destul de durdulie, cu părul deschis la culoare. 

— Probabil că iscodea zona după străjeri, zise Bryne, of- 
tând. Mai fac asta. 


— Nu cred, zise Gawyn, aruncând o privire peste umăr. Se 
ascundea printre spălătorese. 

Când se gândi mai bine, își dădu seama că ea putea fi foar- 
te bine o iscoadă a susținătoarelor Turnului Alb. 

Încruntătura lui Bryne se adânci. Poate că și el avea ace- 
leași gânduri. 

— Arată-mi! zise el, îndreptându-se cu pași mari spre cla- 
pele cortului. 

Le dădu la o parte, ieşind în lumina dimineţii, urmat de 
Gawyn. 

— Nu mi-ai explicat ce cauţi aici, Gawyn, zise Bryne în 
vreme ce străbăteau tabăra ordonată, soldații salutându-l pe 
generalul lor când acesta trecea pe lângă ei. 

— Ți-am spus doar, zise Gawyn, odihnindu-și mâna pe 
mânerul sabiei. Am de gând să găsesc o cale prin care s-o scot 
pe Egwene din acea capcană a morții. 

— Nu mă refeream la ce cauţi în tabăra mea. Mă refeream 
la motivul pentru care te afli în această regiune în primul 
rând. De ce nu eşti în Caemlyn ca să o ajuţi pe sora ta? 

— Ai veşti despre Elayne? spuse Gawyn, oprindu-se în loc. 
Lumină! Ar fi trebuit să întrebe mai devreme. Într-adevăr, 
era istovit. Am auzit mai devreme că ea se află în tabăra ta. 
S-a întors în Caemlyn? Este în siguranță? 

— Nu mai este cu noi de multă vreme, zise Bryne. Dar pa- 
re să-i meargă bine. Se opri, aruncându-i o privire lui Gawyn. 
Vrei să spui că nu ştii? 

— Ce? 

— Ei bine, nu te poţi lua după zvonuri, zise Bryne, dar 
multe dintre ele mi-au fost confirmate de aes sedai, care au 
călătorit în Caemlyn ca să afle veşti. Sora ta deține Tronul 
Leului. Se pare că a dres mult din haosul pe care mama voas- 
tră l-a lăsat în urma ei. 

Gawyn inspiră adânc. „Slavă Luminii”, gândi el, închizând 
ochii. Elayne trăia. Elayne deţinea tronul. Deschise ochii, iar 
cerul înnorat păru puțin mai luminat. Porni din loc, lar Bryne 
i se alătură. 

— Chiar n-ai ştiut? spuse Bryne. Pe unde-ai umblat, flăcă- 
ule? Eşti Întâiul Prinţ Săbier acum sau vei fi, de îndată ce te 
vei întoarce în Caemlyn! Locul tău este alături de sora ta. 

— Egwene este prioritatea. 

— Ai făcut un legământ, zise Bryne cu severitate în glas, 
în fața mea. Ai uitat? 

— Nu, răspunse Gawyn. Dar dacă Elayne deţine tronul, ea 
este în siguranță deocamdată. O voi lua pe Egwene și o voi 
duce înapoi în Caemlyn, unde o voi putea supraveghea. Unde 
le voi putea supraveghea pe amândouă. 

Bryne pufni. 

— Cred că mi-ar plăcea să te văd încercând să înfăptuieşti 
prima parte, zise el. Dar, totuşi, de ce n-ai fost acolo atunci 
când Elayne a încercat să cucerească tronul? Ce ai făcut de 
era mai important decât treaba asta? 

— M-am... împotmolit, răspunse Gawyn, privind în față. 

— Împotmolit? întrebă Bryne. Erai în Turnul Alb când 
toate astea... 

Se opri şi rămase tăcut. Cei doi merseră unul lângă altul o clipă. 

— Unde le-ai auzit pe surori vorbind despre capturarea 
lui Egwene? îl întrebă Bryne. De unde ştii că este pedepsită? 

Gawyn nu răspunse. 

— Sânge și cenuşă! exclamă Bryne. Generalul arareori în- 
jura. Am știut eu că persoana aceea care conducea raidurile 
împotriva mea era prea bine informată. Şi eu care căutam un 
trădător printre ofițerii mei! 

— Nu mai are importanţă acum. 

— Eu voi hotări asta, zise Bryne. Mi-ai omorât oamenii Ai 
condus raiduri împotriva mea! 

— Am condus raiduri împotriva rebelelor, zise Gawyn, în- 
torcându-şi privirea aspră către Bryne. Mă poți învinui pen- 
tru că am intrat în tabăra ta prin intimidare, dar chiar te aş- 
tepţi să mă simt vinovat pentru că am ajutat Turnul Alb să 
lupte împotriva forțelor care îl asediază? 

Bryne tăcu. Apoi încuviință scurt din cap. 

— Prea bine. Dar asta te face comandant al taberei inamice. 

— Nu mai e cazul, zise Gawyn. Am renunțat la comandă. 

— Dar... 

— Le-am ajutat, zise Gawyn. Acum n-o mai fac. Nimic din 
ce voi vedea aici nu va ajunge la urechile vrăjmașilor tăi, Bryne. 
Jur pe Lumină. 

Bryne nu răspunse imediat. Trecură pe lângă corturi, cel 
mai probabil ale ofițerilor de rang superior, şi se apropiară 
de zidul palisadei. 


— Prea bine, zise Bryne. Pot avea încredere că nu te-ai 
schimbat atât de mult ca să-ţi încâlci cuvântul. 

— N-aş încălca legământul acela, zise Gawyn cu asprime 
în glas. Cum poți crede că aș fi în stare s-o fac? 

— În ultima vreme, am avut parte de încălcări neaștepta- 
te ale legămintelor, spuse Bryne. Am zis că am încredere în 
tine, flăcăule, şi chiar am. Dar tot nu mi-ai explicat de ce nu 
te-ai întors în Caemlyn. 

— Egwene a fost cu surorile aes sedai, zise Gawyn. Din câte 
ştiam eu, Elayne era și ea cu ele. Mi s-a părut a fi locul potrivit, 
cu toate că nu eram convins că agream autoritatea Elaidei. 

— Ce înseamnă Egwene pentru tine? îl întrebă Bryne cu 
blândeţe în glas. 

Gawyn îl privi în ochi. 

— Nu ştiu, recunoscu el. Mi-aș dori să știu. 

În mod ciudat, Bryne chicoti. 

— M-am dumirit. Și înțeleg. Haide să o găsim pe această 
aes sedai pe care crezi că ai văzut-o. 

— Chiar am văzut-o, Gareth, zise Gawyn, salutând din cap 
gărzile atunci când ieşiră pe porți. 

Bărbații îl salutară pe Bryne, dar la Gawyn se uitară ca la 
un șarpe veninos. Și pe bună dreptate. 

— Vom vedea ce vom afla, zise Bryne. Oricum ar fi, odată 
ce îți voi obţine o întâlnire cu liderele surorilor aes sedai, 
vreau să-mi făgăduieşti că te vei întoarce în Caemlyn. Las-o 
pe Egwene în grija noastră. Tu trebuie să o ajuţi pe Elayne. 
Locul tău este în Andor. 

— Aş putea spune același lucru despre tine. 

Gawyn îi cercetă din priviri pe ţiitorii taberei care mişu- 
nau de colo-colo. Unde fusese femeia? 

— Ai putea, zise Bryne, morocănos. Dar n-ar fi adevărat. 
Mama ta s-a îngrijit de asta. 

Gawyn îi aruncă o privire. 

— M-a înlăturat, Gawyn. M-a surghiunit şi m-a amenințat 
cu moartea. 

— Imposibil! 

Bryne părea posomorât. 

— Şi eu mi-am zis la fel. Dar acesta-i purul adevăr. Vor- 
bele pe care mi le-a spus... m-au durut, Gawyn. M-au durut 
rău de tot. 

Fu tot ce spuse Bryne, dar venind din partea lui, aceste 
cuvinte însemnau mult. Gawyn nu îl auzise niciodată pe băr- 
bat rostind un cuvânt de nemulțumire referitor la postul sau 
la ordinele primite. Îi fusese credincios lui Morgase - credin- 
cios și statornic cum și-ar dori orice domnitor. Gawyn nu cu- 
noscuse niciodată un bărbat mai sigur pe el sau unul care 
arareori se plângea. 

— Trebuie să fi fost vreo intrigă la mijloc, zise Gawyn. O 
cunoşti pe mama. Dacă te-a rănit, a făcut-o cu un motiv. 

Bryne dădu negativ din cap. 

— Niciun alt motiv în afară de iubirea nesăbuită pentru 
papiţoiul acela de Gaebril. A fost cât pe ce să distrugă Andorul 
din cauză că avea mintea înceţoșată. 

— N-ar face ea asta niciodată! se răsti Gawyn. Gareth, din- 
tre toţi oamenii, tu ar trebui să ştii mai bine! 

— Ar trebui, zise Bryne, coborându-și vocea. Și îmi doresc 
să fi ştiut. 

— A avut un alt motiv, zise Gawyn cu încăpățânare. 

Simţi cum se înfierbântă din cauza mâniei. Vânzătorii am- 
bulanţi din jurul lor le aruncară o privire amândurora, dar 
rămaseră tăcuțţi. Probabil că ştiau că era mai bine să nu îl 
abordeze pe Bryne. 

— Dar nu vom ști niciodată. Căci acum ea e moartă. Bles- 
temat fie al'Thor! Abia aştept să vină ziua aceea în care îl voi 
străpunge cu sabia. 

Bryne îl privi cu asprime pe Gawyn. 

— Al'Thor a salvat Andorul, fiule. A făcut tot ce i-a stat în 
putinţă. 

— Cum poți spune una ca asta? spuse Gawyn, luându-și 
mâna de pe mânerul sabiei. Cum poți vorbi de bine despre 
monstrul acela? Mi-a ucis mama! 

— Nu știu dacă să dau crezare sau nu acestor zvonuri, zi- 
se Bryne, frecându-şi bărbia. Dar dacă este adevărat, flăcăule, 
atunci poate că a făcut Andorului un bine. Nu ştii cât de mult 
sau înrăutățit lucrurile, în cele din urmă. 

— Nu-mi vine să cred că spui asta, zise Gawyn, ducân- 
du-și mâna la sabie. N-am să îngădui ca numele ei să fie pân- 
gărit astfel, Bryne. Vorbesc serios. 

Bryne îl privi direct în ochi. Privirea lui era atât de dură, 
asemenea unor ochi sculptați în granit. 


— Voi grăi întotdeauna adevărul, Gawyn. Indiferent cine 
mă va provoca să îl rostesc. E greu de auzit? Ei bine, a fost şi 
mai greu de trăit. Nu iese nimic bun dacă te plângi, dar fiul ei 
trebuie să știe. Gawyn, mama ta s-a întors împotriva Ando- 
rului în cele din urmă, acceptându-l pe Gaebril. Trebuia să fie 
înlăturată. Dacă al'Thor a făcut asta în locul nostru, atunci 
trebuie să îi mulțumim. 

Gawyn clătină nemulțumit din cap, mânia și uluirea lup- 
tându-se una cu cealaltă. Acesta era Bryne Gareth? 

— Acestea nu sunt vorbele unui ibovnic respins, zise 
Bryne, cu o expresie impenetrabilă, ca și când şi-ar fi alungat 
trăirile. Vorbea cu blândeţe în vreme ce mergeau, ţiitorii ta- 
berei lăsându-le spaţiu suficient. Pot să accept că o femeie îşi 
pierde afecțiunea față de un bărbat şi i-o oferă altuia. Da, pe 
Morgase femeia o pot ierta. Dar pe Morgase Regina? A dat 
regatul pe mâna șarpelui. Şi-a trimis aliaţii să fie bătuți și în- 
temnițaţi. Nu mai gândea limpede. Uneori, atunci când unui 
soldat i se infectează brațul, acesta trebuie retezat pentru a-i 
salva viața. Sunt încântat de reuşita lui Elayne și mă doare să 
rostesc aceste cuvinte. Dar trebuie să alungi ura pe care o ai 
față de al'Thor. Nu el a fost problema, ci mama ta. 

Gawyn îşi ținea dinţii încleștați. „Niciodată, gândi el. N-am 
să-l iert niciodată pe al'Thor. Nu pentru treaba asta.” 

— Văd intenţia din spatele acestei priviri, zise Bryne. Este 
un motiv în plus să te întorci în Andor. Te vei lămuri singur. 
Dacă nu ai încredere în mine, întreab-o pe sora ta. Vezi ce are 
ea de zis în privinţa asta. 

Gawyn încuviință scurt din cap. Nu mai voia să audă ni- 
mic despre asta. În faţa lor, observă locul unde o văzuse pe 
femeie. Aruncă o privire spre rândurile îndepărtate de spă- 
lătorese, apoi se întoarse şi o luă cu pași hotărâți într-acolo, 
trecând printre doi negustori, cu cotețe urât mirositoare pli- 
ne cu găini, care vindeau ouă. 

— Pe-aici, zise el, poate prea tăios. 

El nu se uită să vadă dacă Bryne îl urma. În scurt timp, ge- 
neralul îl ajunse din urmă, părând nemulțumit, însă păstra rit- 
mul. Înaintau pe o cărăruie aglomerată şi şerpuitoare, printre 
oameni înveșmântaţi în maro şi cenuşiu-închis; în scurtă vre- 
me, ajunseră la șirul de femei care stăteau îngenuncheate în 
fața a două jgheaburi lungi din lemn prin care se prelingea 

apa. Bărbaţii stăteau la capătul îndepărtat și turnau apă în 
jgheaburi, iar femeile spălau rufele în cel cu spumă, apoi le 
limpezeau în cel cu apă curată. Nu era de mirare că pământul 
era atât de ud! Cel puţin, aici mirosea a săpun şi curăţenie. 

Femeile aveau mânecile suflecate până la cot și majorita- 
tea lor sporovăiau în vreme ce munceau, frecând rufele de 
nişte scânduri din jgheab. Toate purtau aceeași fustă maro cu 
care o văzuse îmbrăcată pe aes sedai. Gawyn își odihni mâna 
pe mânerul sabiei, cercetându-le cu privirea pe femei din spate. 

— Care dintre ele? întrebă Bryne. 

— O clipă, zise Gawyn. 

Erau zeci de femei. Oare chiar văzuse ceea ce crezuse că 
văzuse? Dintre toate locurile, de ce s-ar afla o aes sedai în ta- 
băra aceea? Cu siguranţă că Elaida n-ar trimite o aes sedai ca 
să spioneze; le puteai recunoaște foarte ușor după fețele lor. 

Fireşte, dacă erau atât de uşor de recunoscut, atunci de ce 
nu reușea să o remarce acum? Apoi, el o zări. Era singura fe- 
meie care nu sporovăia cu cele din jurul lor. Stătea în ge- 
nunchi, cu capul plecat; basmaua galbenă, legată strâns pe 
cap, îi ascundea fața. Câteva șuvițe de păr deschis la culoare îi 
ieşeau de sub ea. Postura ei era atât de servilă, încât el mai că 
o omise, însă forma trupului îi ieşea în evidenţă. 

Gawyn înaintă cu paşi hotărâți de-a lungul șirului de spă- 
lătorese, iar unele dintre ele se ridicară în picioare, proptin- 
du-și pumnii în şolduri în vreme ce explicau, în termeni nu 
foarte clari, că: „Soldaţii cu picioare mari și stângaci” n-ar 
trebui să le încurce pe femeile care muncesc. Gawyn le ignoră 
şi îşi văzu mai departe de drum până când ajunse lângă bas- 
maua galbenă. 

„Este o nebunie, gândi Gawyn. N-a existat niciodată în is- 
torie o aes sedai care să se poată forța să adopte o asemenea 
postură.” 

Bryne veni lângă el. Gawyn se aplecă, încercând să ză- 
rească fața femeii. Aceasta se aplecă și mai mult, frecând şi 
mai tare cămașa în jgheabul dinaintea ei. 

— Femeie! zise Gawyn. Pot să-ți văd fața? 

Ea nu răspunse. Gawyn își ridică privirea la Bryne. Şovă- 
ind, generalul îşi întinse mâna și trase în spate basmaua fe- 
meii durdulii. Fața de sub ea era limpede a unei aes sedai, 


având acele inconfundabile trăsături fără vârstă. Ea nu îşi 
ridică privirea, doar își văzu mai departe de treabă. 

— l-am spus că n-are să meargă, zise o femeie voinică din 
apropiere. Femeia se ridică şi înaintă clătinându-se de-a lun- 
gul șirului. Purta o rochie din pânză ca de cort, verde cu ma- 
ro. „Domniţă, i-am spus, poţi face cum doreşti, nu-s eu cineva 
care să refuze pe una ca tine, dar cineva te va observa.” 

— Tu te ocupi de spălătoreasă? zise Bryne. 

Femeia cea voinică încuviință cu fermitate, iar cârlionții 
roșii îi săltară. 

— Eu mă ocup, Generale. Se întoarse spre aes sedai, fă- 
când o reverență. Domniţă Tagren, te-am avertizat. Să mă 
arză focu' dacă n-am făcut-o. Îmi pare tare rău. 

Femeia numită Tagren își plecă fruntea. Avea lacrimi pe 
obraji? Era măcar posibil aşa ceva? Ce se întâmpla? 

— Domniţă, zise Bryne, lăsându-se pe vine lângă ea. Eşti 
aes sedai? Dacă eşti și îmi vei porunci să plec, atunci o voi 
face fără să mai pun alte întrebări. 

Era o abordare potrivită. Dacă era într-adevăr aes sedai, 
ea nu putea minți. 

— Nu sunt aes sedai, zise femeia în șoaptă. 

Bryne îşi ridică privirea la Gawyn, încruntându-se. Ce în 
semna dacă spunea asta? O aes sedai nu putea minţi. Așadar... 

Femeia zise încet: 

— Numele meu este Shemerin. Am fost aes sedai cândva. 
Dar nu mai sunt. Nu de când... Ea își cobori privirea din nou. 
Te rog. Lasă-mă să muncesc în rușinea mea. 

— Te voi lăsa, zise Bryne. Apoi, el şovăi. Dar mai întâi, am 
nevoie ca tu să vorbeşti cu câteva surori din tabără. Mă vor 
dojeni dacă nu te voi duce să vorbeşti cu ele. 

Femeia, Shemerin, oftă, dar se ridică în picioare. 

— Vino! îi spuse el lui Gawyn. Nu mă îndoiesc că ele vor 
vrea să vorbească şi cu tine. Mai bine să terminăm repede cu 
treaba asta. 

CAPITOLUL 25 


3 


In întuneric 


Șovăitoare, Sheriam aruncă o privire în cortul ei cufundat 
în întuneric, dar nu văzu nimic înăuntru. Îngăduindu-şi un 
zâmbet de satisfacție, păşi înăuntru şi închise clapele. Pentru 
prima oară, lucrurile decurgeau destul de bine. 

Fireşte că încă își mai verifica cortul înainte să intre, în 
căutarea aceleia care stătuse uneori la pândă înăuntru. Aceea 
pe care nu reuşise niciodată să o simtă, dar pe care ar fi tre- 
buit să o poată simți. Da, Sheriam încă mai verifica şi probabil 
că avea s-o facă multe luni de-acum încolo, dar acum nu mai 
era nevoie. Nu o aştepta nicio fantomă ca să o pedepsească. 

Cortul cel mic și pătrat era suficient de mare ca să poți sta 
în picioare şi avea un pat într-o parte şi un cufăr în cealaltă. 
Mai era loc doar de un birou, dar spaţiul ar fi fost atât de în- 
grămădit, încât ea abia ar fi avut loc să se miște. Și-apoi, exis- 
ta un birou acceptabil în apropiere, în cortul nefolosit al lui 
Egwene. 

Existaseră discuţii despre a oferi cortul acela cuiva, căci 
majoritatea surorilor erau nevoite să împartă unul, cu toate 
că erau aduse alte corturi în fiecare săptămână. Cu toate 
acestea, cortul Supremei Înscăunate Amyrlin era un simbol. 
Atâta vreme cât exista o speranţă că Egwene avea să se în- 
toarcă, cortul ei o aştepta. Acesta era păstrat în ordine de 
Chesa, cea nemângâiată, pe care Sheriam o mai surprindea 


deplângând faptul că Egwene era prizonieră. Ei bine, atâta 
vreme cât Egwene era plecată, Sheriam îl putea folosi pentru 
orice în afară de a dormi în el. La urma urmei, era de aşteptat 
ca Păstrătoarea Supremei Înscăunate Amyrlin să se ocupe de 
treburile ei. 

Sheriam zâmbi din nou, așezându-se pe pat. Nu cu mult 
timp în urmă, viaţa ei fusese un ciclu perpetuu de frustrări şi 
durere. Acum, toate acestea luară sfârșit. Binecuvântată fie 
Romanda! Indiferent ce crezuse Sheriam despre această fe- 
meie neghioabă, ea fusese aceea care o alungase pe Halima - 
şi pedepsele lui Sheriam - din tabără. 

Durerea avea să revină. Existau întotdeauna agonie și pe- 
deapsă în slujba pe care o avea ea. Însă ea învățase să accepte 
momentele de linişte și să le preţuiască. 

Uneori, îşi dorea să fi tăcut, să nu fi pus întrebări. Dar o 
făcuse, iar acum se afla în situația aceasta. Alianţele ei îi adu- 
seseră putere, aşa cum i se făgăduise. Dar nimeni nu o aver- 
tizase în privința durerii. Nu o dată își dorise să fi ales Ajah 
Brună și să se fi ascuns undeva într-o bibliotecă și să nu le 
mai vadă niciodată pe celelalte. Dar acum, era unde era. Nu 
avea rost să se mai întrebe cum ar fi putut să fie altfel. 

Oftă, apoi îşi scoase rochia și îşi schimbă juponul. Făcu 
asta pe întuneric; atât lumânările, cât și uleiul erau raționali- 
zate, iar cum vistieria rebelelor începea să se împuţineze, era 
nevoită să ascundă ce avea pentru a folosi mai târziu. 

Se urcă în pat și trase pătura pe ea. Nu era într-atât de 
naivă ca să se simtă vinovată în legătură cu lucrurile pe care 
le făcuse. Toate surorile din Turnul Alb încercau să meargă 
mai departe; asta era viața! Nu exista nicio aes sedai care să 
nu-și înjunghie pe la spate o soră dacă credea că acest lucru îi 
aducea un avantaj. Prietenele lui Sheriam era puțin mai... ver- 
sate, atâta tot. 

Dar, dintre toate timpurile, de ce tocmai acum trebuia să 
vină sfârşitul vremurilor? Unele din anturajul ei vorbeau des- 
pre gloria şi marea onoare de a trăi astfel de vremuri, dar 
Sheriam nu era de aceeași părere. Se alăturase ca să se ridice 
în politica Turnului Alb, ca să aibă puterea de a le pedepsi pe 
acelea care o dispreţuiau. Nu își dorise niciodată să participe 
la judecata finală cu Dragonul Renăscut și, cu siguranţă, nu îşi 
dorise niciodată să aibă vreo legătură cu Numiţii! 

Dar nu mai putea face nimic acum. Cel mai bine era să se 
bucure de acea liniște pe care i-o aducea eliberarea de bătăi 
şi de trăncănelile moralizatoare ale lui Egwene. Da, într-adevăr... 

O femeie extrem de puternică în conducerea Puterii stă- 
tea în fața cortului ei. 

Sheriam îşi deschise brusc ochii. Simţea și alte femei care 
puteau conduce, la fel ca oricare altă soră. „Sânge și cenușă! 
gândi ea agitată, strângând din ochi. Nu din nou!” 

Clapele cortului fâlfâiră. Când deschise ochii, Sheriam zări 
o siluetă neagră ca smoala stând aplecată deasupra patului 
său; razele lunii care pătrundeau printre clapele care fâlfâiau 
erau de-ajuns pentru a contura forma siluetei. Aceasta era în- 
veșmântată într-o întunecime nefirească, fâşii de material ne- 
gru fluturând în spatele ei. Faţa îi era ascunsă de o întuneci- 
me profundă. Sheriam icni şi sări din pat, închinându-se pe 
pânza ce alcătuia podeaua cortului. Abia dacă avu loc să înge- 
nuncheze. Se făcu mică, aşteptându-se să simtă durere din nou. 

— Ah..., zise o voce răgușită. Foarte bine. Eşti supusă. 
Sunt mulțumită. 

Nu era Halima. Sheriam nu reușise niciodată să o simtă pe 
Halima, care, în tot acel timp, păruse a conduce saidinul. 

De asemenea, Halima nu îşi făcuse niciodată apariţia în- 
tr-un mod atât de... dramatic. 

Câtă putere! Părea probabil că această siluetă era unul 
dintre Numiţi. Fie asta, fie cel puţin un slujitor foarte puter- 
nic al Marelui Senior, cu mult peste Sheriam. Acest lucru o 
îngrijora până în măduva oaselor; tremura în timp ce se plo- 
conea. 

— Trăiesc pentru a-ţi sluji, Mare Stăpână, zise repede 
Sheriam. Eu, care sunt binecuvântată să mă plec dinaintea ta, 
să trăiesc aceste vremuri, să... 

— Încetează cu trăncăneala, mârâi vocea. Ocupi o poziţie 
importantă în tabăra asta din câte am înţeles? 

— Da, Mare Stăpână, răspunse Sheriam. Sunt Păstrătoa- 
rea Cronicilor. 

Silueta pufni. 

— Păstrătoarea unei adunături dezordonate de rebele care 
se cred aes sedai. Dar asta n-are importanţă. Am nevoie de tine. 

— Trăiesc să-ţi slujesc, Mare Stăpână, repetă Sheriam, de- 
venind mai îngrijorată. 


Ce voia de la ea creatura aceasta? 

— Egwene al'Vere trebuie să fie detronată. 

— Poftim? întrebă Sheriam, uluită. 

Un bici de Aer o lovi pe spinare, iar ea simți lovitura lui 
arzătoare. Proasta! Voia să fie ucisă? 

— Iertare, Mare Stăpână! se grăbi ea să spună. lartă-mi 
ieşirea. Dar din porunca unuia dintre Numiţi am dat o mână 
de ajutor la numirea ei ca Amyrlin! 

— Aşa e, dar ea s-a dovedit a fi o... alegere proastă. Aveam 
nevoie de o copilă, nu de o femeie cu chip de copil. Trebuie 
înlăturată. Te vei asigura că acest grup de rebele nesăbuite va 
înceta să o mai sprijine. Şi vei pune capăt acelor întâlniri bles- 
temate din Tel'aran'rhiod. Cum se face că atât de multe dintre 
voi ajungeţi acolo? 

— Avem ter'angreale, răspunse Sheriam, şovăind. Unele 
sub forma unei plăcuțe de chihlimbar, altele sub forma unul 
disc de fier. Apoi, câteva inele. 

— Ah, ţesătoare de vise, zise silueta. Da, astea ar putea fi 
de folos. Câte sunt? 

Sheriam şovăi. Primul ei impuls fu acela de a minți sau de 
a se eschiva - părea genul de informaţie pe care să i-o ascun- 
dă acelei siluete. Dar o putea minţi pe una dintre Numiţi? Era 
o alegere proastă. 

— Am avut douăzeci, răspunse Sheriam cu toată sinceri- 
tatea. Dar unul se afla în posesia femeii Leane, care a fost lu- 
ată prizonieră. Ne-au mai rămas nouăsprezece. 

Suficiente pentru întâlnirile lui Egwene din Lumea Vise- 
lor - câte unul pentru fiecare reprezentantă în Divan şi unul 
pentru Sheriam. 

— Da, șuieră silueta, învăluită în întuneric. Utile, într-ade- 
văr. Fură-le pe țesătoarele de vise, apoi dă-mi-le mie. Gloata 
asta n-are ce căuta aici, să calce în picioare pământul pe care 
pășesc Numiţii. 

— Eu... 

Să fure ter'angrealele? Cum avea să reușească să facă asta? 

— Trăiesc să-ți slujesc, Mare Stăpână. 

— Da, aşa este. Fă lucrurile astea pentru mine şi vei fi 
răsplătită cum se cuvine. Dacă mă vei dezamăgi... Silueta căzu 
pe gânduri o clipă. Ai trei zile la dispoziţie. Fiecare țesătoare 

de vise pe care nu vei reuși să mi-o aduci te va costa un deget 
de la mâini sau de la picioare. 

Zicând acestea, Numita deschise o poartă chiar în mijlocul 
cortului, apoi dispăru prin ea. Sheriam zări de partea cealaltă 
o frântură din cunoscutele coridoare cu gresie din Turnul Alb. 

Să fure țesătoarele de visuri! Pe toate cele nouăsprezece? 
În trei zile? „Întuneric de sus! îşi zise Sheriam. Ar fi trebuit să 
mint în legătură cu numărul lor! De ce n-am minţit?” 

Rămase în genunchi, inspirând şi expirând, multă vreme, 
gândindu-se la situaţia dificilă în care se afla. Se părea că pe- 
rioada de liniște se apropia de sfârşit. 

Fusese una scurtă. 

x 


— Ea va fi judecată, fireşte, zise Seaine. 

Sora Albă cu vorba blândă ședea pe un scaun pe care i-l 
aduseră cele două Roşii care păzeau celula lui Egwene. 

Uşa celulei era deschisă, iar Egwene şedea pe un scăunel 
înăuntru, adus tot de surorile Roșii. Cele două gărzi, Cariandre 
cea durdulie și Patrinda cea severă, priveau cu băgare de 
seamă de pe coridor, ambele îmbrăţișând Izvorul și ţinând 
scutul lui Egwene. Acestea arătau de parcă s-ar fi așteptat ca 
ea să țâșnească afară, încercând să-și obțină libertatea. 

Egwene le ignoră. Cele două zile petrecute în temniţă nu 
fuseseră plăcute, dar avea să le îndure cu demnitate. Chiar 
dacă o încuiaseră într-o odaie mică cu o ușă care nu lăsa lu- 
mina să pătrundă înăuntru. Chiar dacă refuzaseră să o lase să 
îşi schimbe acea rochie blestemată de novice. Chiar dacă o 
bătuseră în fiecare zi pentru felul în care se purtase cu Elaida 
Egwene nu avea de gând să se supună. 

Roșiile acceptau fără tragere de inimă ca ea să aibă vizi- 
tatori, după cum prevedea legea Turnului. Egwene era sur- 
prinsă că avea vizitatori, însă Seaine nu era singura care ve- 
nise să o vadă. Câteva fuseseră reprezentante în Divan. Ciu- 
dat. Cu toate acestea, lui Egwene îi era sete de veşti. Cum re- 
acționa Turnul la întemnițarea lui Egwene? Rupturile dintre 
frățiile Ajah erau în continuare adânci sau lucrarea ei înce- 
puse să le lege? 

— Elaida a încălcat legea Turnului într-un mod destul de 
explicit, explică Seaine. Martore au fost cinci reprezentante 
din cinci frății Ajah diferite. Ea a încercat să împiedice un 


proces, dar nu a avut succes. Cu toate acestea, au existat une- 
le care i-au ascultat argumentele. 

— Şi care au fost acestea? 

— Că eşti iscoadă a Celui Întunecat, răspunse Seaine. Şi, 
din această cauză, ea te-a exclus din Turn, iar apoi te-a bătut. 

Egwene simţi un fior. Dacă Elaida reușea să obțină sufi- 
cient sprijin pentru aceste argumente... 

— Nu va funcționa, zise Seaine pe un ton mângâietor. Nu 
suntem într-un sătuc uitat de lume, unde Colţul Dragonului 
scrijelit pe ușa cuiva este de-ajuns pentru ca acesta să fie 
osândit. 

Egwene îşi ridică o sprânceană. Crescuse „într-un sătuc 
uitat de lume”, însă sătenii aveau destulă minte să caute din- 
colo de zvonuri înainte să osândească pe cineva, indiferent 
de nelegiuire. Însă ea nu zise nimic. 

— Conform standardelor Turnului, este greu să dovedeşti 
o asemenea acuzaţie, zise Seaine. Așadar, bănuiesc că ea nu 
va încerca să dovedească acest lucru în timpul procesului, 
parțial pentru că acest lucru ar însemna să îţi îngăduie să te 
aperi singură, iar eu bănuiesc că ea își doreşte să te ţină as- 
cunsă. 

— Da, zise Egwene, aruncându-le o privire Roşiilor care 
stăteau prin apropiere. Probabil că ai dreptate. Dar dacă ea 
nu va putea dovedi că sunt iscoadă a Celui Întunecat și nu va 
putea împiedica un proces... 

— Nu este o ofensă suficientă pentru ca să fie detronată, 
zise Seaine. Pedeapsa maximă este cenzura oficială din par- 
tea Divanului şi penitenţă vreme de o lună. Îşi va păstra şalul. 

„Dar şi-ar pierde mult din credibilitate”, gândi Egwene. 
Era un lucru încurajator. Dar cum putea să se asigure că 
Elaida nu avea să o ascundă pur și simplu? Trebuia să men- 
țină presiunea asupra Elaidei - era un lucru al naibii de greu 
câtă vreme stătea încuiată în acea celulă mică în fiecare zi! 
Deocamdată, trecuse puțin timp, dar deja oportunităţile ra- 
tate nu îi dădeau pace. 

— Vei participa la proces? întrebă Egwene. 

— Desigur, răspunse Seaine cu o stăpânire de sine pe care 
Egwene ajunsese să o aștepte din partea surorii Albe. 

Unele Albe erau foarte rezervate și aveau o gândire logi- 
că. Seaine era mai primitoare, dar, totuși, foarte rezervată. 

— Sunt reprezentantă, Egwene. 

— Bănuiesc că vezi urmările Celui Întunecat, care începe 
să se miște? 

Egwene se cutremură și aruncă o privire pardoselii celu- 
lei ei, amintindu-și ce păţise Leane. Celula ei era mult mai 
austeră decât cea a Leanei, poate din cauza acuzațiilor că ea 
ar fi iscoadă a Celui Întunecat. 

— Da. Vocea Seaine deveni mai blândă. Acestea par să se 
înrăutăţească. Servitorii mor, mâncarea se strică, secțiuni în- 
tregi ale Turnului se rearanjează la voia întâmplării. Azi-noap- 
te, cea de-a doua bucătărie s-a mutat la nivelul al șaselea, 
transferând o întreagă secțiune a dormitoarelor frăției Ajah 
Galbenă la subsol. La fel cum au pățit mai devreme Brunele, 
un lucru pe care nu l-am rezolvat încă. 

Egwene încuviință din cap. După felul în care se mutaseră 
camerele, acele câteva novice ale căror odăi nu se mutaseră 
primiseră brusc altele la al douăzeci şi unulea și al douăzeci 
şi doilea nivel, unde fuseseră dormitoarele frăției Ajah Brună. 
Brunele se mutau toate, fără tragere de inimă, la nivelurile de 
mai jos ale aripii. Era o schimbare permanentă? Dintotdeau- 
na, surorile locuiseră în Turn, iar novicele și alesele în aripă. 

— Trebuie să aduci vorba despre aceste lucruri, Seaine, 
zise Egwene cu blândeţe în glas. Continuă să le reamintești 
surorilor că Cel Întunecat se mişcă și că Ultima Bătălie se 
apropie. Atrage-le atenţia că trebuie să lucreze împreună, nu 
să se dușmănească. 

Una dintre surorile Roşii care se afla în spatele lui Seaine 
verifică lumânarea de pe masă. Timpul alocat vizitatorilor 
pentru Egwene se apropia de sfârșit. În curând, ea avea să fie 
încuiată din nou; simțea mirosul paielor prăfuite și neschim- 
bate din spatele ei. 

— Trebuie să-ți dai toată osteneala, Seaine, zise Egwene, 
ridicându-se în picioare când se apropiară Roşiile. Fă tu ce nu 
pot face eu. Cere-le celorlalte să facă la fel. 

— Voi încerca, zise Seaine. 

Se ridică în picioare şi privi în vreme ce Roșiile îi luară 
scăunelul lui Egwene, apoi îi făcură semn să se întoarcă în 
celulă. Tavanul era prea jos ca ea să poată sta în picioare fără 
să nu se aplece. 

Egwene se mișcă fără tragere de inimă, aplecându-se. 


— Ultima Bătălie se apropie, Seaine. Nu uita! 

Sora Albă încuviință din cap, iar ușa se închise, încuind-o 
pe Egwene în întuneric. Egwene se așeză. Se simțea atât de 
oarbă! Ce avea să se întâmple la proces? Chiar dacă Elaida va 
fi pedepsită, ce avea să pățească Egwene? 

Elaida va încerca să obțină execuţia ei. Și avea încă moti- 
ve, deoarece Egwene, conform legii Turnului Alb, se dăduse 
drept Suprema Înscăunată Amyrlin. 

„Trebuie să rămân tare pe poziţie, își zise Egwene pe în- 
tuneric. Am încălzit oala asta singură, iar acum trebuie să 
fierb în ea dacă de asta va fi nevoie ca să protejez Turnul.” Ele 
ştiau că ea continua să reziste. Era tot ce le putea oferi ea. 

CAPITOLUL 26 


O fisură în stâncă 


Aviendha supraveghea perimetrul conacului, unde oame- 
nii mișunau de colo-colo, pregătindu-se de plecare. Bărbaţii 
şi femeile lui Bashere erau bine pregătiți pentru nişte locui- 
tori din ținuturile umede şi munceau eficient, strângându-și 
corturile și pregătindu-și echipamentele. Cu toate acestea, în 
comparaţie cu aielii, ceilalți oameni din ținuturile umede, 
aceia care nu erau soldaţi, erau cam împrăștiați. Femeile din 
tabără fugeau de colo-colo ca şi când ar fi fost convinse că vor 
lăsa vreo treabă nefăcută sau vreun obiect neîmpachetat. Bă- 
ieții mesageri fugeau împreună cu prietenii lor, încercând să 
pară ocupați, astfel încât să nu fie nevoiţi să facă ceva. Cortu- 
rile și echipamentele civililor erau strânse şi împachetate cu 
încetineală, iar aceştia urmau să aibă nevoie de cai, de căruțe 
şi de căruțași ca să îi ducă pe toţi unde trebuiau să se ducă. 

Aviendha clătină nemulțumită din cap. Aielii aduceau cu 
ei doar cât puteau căra, iar grupul lor de războinici includea 
doar soldați și înțelepte. lar atunci când era nevoie de ceva 
mai mult decât sulițe pentru a-și extinde tabăra, toți munci- 
torii și meşteşugarii știau cum să se pregătească singuri de 
plecare, rapid şi eficient. Exista onoare în acest lucru. Onoare 
care cerea ca fiecare persoană să fie în stare să-şi poarte de 
grijă înseși și familiei ei, fără să încetinească clanul. 


Clătină nemulțumită din cap şi se întoarse la ale ei. Singu- 
rii cărora le lipsea onoarea într-o astfel de zi erau aceia care 
nu munceau. Îşi muie un deget în găleata cu apă ce stătea pe 
pământ în fața ei, apoi îşi ridică mâna și o ținu deasupra celei 
de-a doua găleți. O picătură de apă se desprinse. Îşi mișcă 
mâna și repetă gestul. 

Era genul de pedeapsă a cărei semnificaţie nu ar fi înțe- 
les-o niciun om din ținuturile umede. Acestora li s-ar fi părut 
o treabă ușoară să șezi pe pământ, cu spatele rezemat de pe- 
retele din lemn al conacului și să-ți mişti mâna înainte și în- 
apoi, golind o găleată și umplând o alta, picătură cu picătură. 
Ei nici măcar n-ar fi considerat asta pedeapsă. 

Asta pentru că oamenii din ținuturile umede erau adese- 
ori leneşi. Mai degrabă ar fi picurat apă în găleți decât să care 
bolovani. Cu toate acestea, căratul bolovanilor implica activi- 
tatea, iar activitatea era benefică pentru minte și trup. Muta- 
rea apei era lipsită de noimă, numai că îi permitea să îşi în- 
tindă picioarele sau să își lucreze mușchii. lar ea făcea acest 
lucru, în vreme ce cei din tabără își strângeau corturile, pre- 
gătindu-se de marș. Acest lucru făcea ca pedeapsa să fie de 
zece ori mai ruşinoasă! Avea parte de toh cu fiecare clipă în 
care nu dădea o mână de ajutor, dar nu putea face nimic în 
această privinţă. 

Decât să mute apa. Picătură cu picătură. 

Acest lucru o înfuria. Apoi, furia o făcu să se rușineze. În- 
țeleptele nu se lăsau controlate astfel de trăirile lor. Trebuia 
să aibă răbdare şi să încerce să înțeleagă de ce era pedepsită. 

Până şi încercarea de a aborda această problemă o făcea 
să își dorească să țipe. De câte ori putea derula în gând ace- 
leași concluzii? Poate că era prea grea de cap ca să înțeleagă. 
Poate că nu merita să fie înţeleaptă. 

Îşi vârî din nou mâna în găleată, apoi mută o altă picătură 
de apă. Nu îi plăcea cum o afectau aceste pedepse. Era o răz- 
boinică, deşi nu mai avea suliță. Nu se temea nici de pedeapsă 
nici de durere. Dar începea să se teamă din ce în ce mai mult 
că se va descuraja și că va deveni la fel de inutilă ca unul care 
tăia frunze la câini. 

Îşi dorea să devină înţeleaptă, îşi dorea acest lucru cu 
disperare. Fu surprinsă să descopere acest lucru, căci nu se 
gândise niciodată că şi-ar putea dori ceva cu aceeași patimă 

cu care își dorise sulița cu multă vreme în urmă. Cu toate 
acestea, pe măsură ce le studiase pe înțelepte în aceste ulti- 
me luni, respectul ei față de ele crescând, se acceptase pe sine 
ca fiind egala lor pentru a ajuta la îndrumarea aielilor în 
aceste vremuri periculoase. 

Ultima Bătălie avea să fie un test cum nu mai cunoscuseră 
niciodată semenii ei. Amys şi celelalte munceau ca să îi pro- 
tejeze pe aieli, iar Aviendha şedea şi muta picături de apă! 

— Eşti bine? întrebă o voce. 

Aviendha tresări, ridicându-și privirea şi ducându-şi mâ- 
na la cuțit atât de repede, încât fu pe ce să verse găleţile cu 
apă. O femeie cu părul scurt şi negru stătea în umbra clădirii 
la mică distanţă de ea. Min Farshaw își ţinea braţele încruci- 
şate pe piept şi purta o haină de culoarea cobaltului, cu bro- 
derie argintie. În jurul grumazului avea legată o eşarfă. 

Aviendha se linişti, luându-și mâna de pe cuţit. Acum îi 
lăsa pe cei din ţinuturile umede să o ia prin surprindere? 

— Sunt bine, răspunse ea, luptându-se să nu se înroşească. 

Tonul și atitudinea ei ar fi trebuit să indice faptul că nu 
dorea să se ruşineze din cauza conversaţiei, dar Min nu păru 
să observe acest lucru. Femeia se întoarse și privi tabăra. 

— N-ai... altă treabă de făcut? 

De astă dată, Aviendha nu își putu înăbuși roşeața din obraji. 

— Fac ceea ce trebuie. 

Min încuviință din cap, iar Aviendha se forță să respire 
normal. Nu își putea permite să se înfurie pe femeia aceasta. 
Sora ei dintâi o rugase să fie blândă cu Min. Hotărî să nu se 
simtă jignită. Min nu ştia ce vorbea. 

— Mă gândeam că aș putea vorbi cu tine, zise Min, pri- 
vind în continuare tabăra. Nu știu cu cine altcineva aș putea 
vorbi. N-am încredere în aes sedai, şi nici el. Nu știu dacă mai 
are încredere în cineva acum. Poate nici măcar în mine. 

Aviendha privi într-o parte și văzu că Min îl privea pe 
Rand al'Thor cum trecea prin tabără, îmbrăcat într-o haină 
neagră. Părul lui roșcovan parcă strălucea în lumina du- 
pă-amiezii. El părea să îi domine cu înălțimea lui pe saldae- 
anii care îi slujeau. 

Aviendha aflase despre cele petrecute cu o seară în urmă, 
când el fusese atacat de Semirhage. Una dintre rătăciți. 


Aviendha și-ar fi dorit să vadă creatura înainte ca aceasta să 
fie ucisă. Se cutremură. 

Rand al'Thor luptase și biruise. Deşi făcuse pe prostul 
mare parte din timp, era un războinic priceput și norocos. 
Cine altcineva în viață mai putea susține că învinsese perso- 
nal atât de mulţi rătăciți cum o făcuse el? Exista multă onoare 
în el. 

În urma luptei, el rămăsese cu cicatrici pe care ea nu le 
înțelegea încă. Îi putea simţi durerea. O simţise și în timpul 
atacului lui Semirhage, cu toate că, la început, ea crezuse din 
greşeală că era vorba de un coșmar. Îşi dăduse repede seama 
că se înşelase. Niciun coșmar nu putea fi atât de îngrozitor. 
Încă mai simţea ecouri ale acelei dureri incredibile, valuri de 
agonie, zbuciumul dinlăuntrul lui. 

Aviendha dăduse alarma, dar nu suficient de repede. Avea 
toh față de el pentru greșeala ei; urma să se ocupe de asta de 
îndată ce îşi va fi îndeplinit pedepsele. Dacă avea să termine 
vreodată cu ele. 

— Rand al'Thor se va ocupa de problemele lui, zise ea, 
lăsând să picure apa. 

— Cum poţi spune asta? întrebă Min, aruncându-i o pri- 
vire. Îi simţi durerea? 

— O simt în fiecare clipă, răspunse printre dinți Aviendha. 
Dar el trebuie să facă față propriilor încercări, tot aşa cum le fac 
față şi eu alor mele. Poate că va veni ziua în care el și cu mine le 
vom putea face față împreună, dar ziua aceea nu este azi. 

„Mai întâi, trebuie să fiu egala lui, adăugă ea în gând. 
N-am să-i stau alături ca inferioară.” 

Min o privi cu atenţie, iar Aviendha simţi un fior, între- 
bându-se ce viziuni avea femeia. Se spunea că prorocirile ei 
despre viitor se adevereau întotdeauna. 

— Nu eşti cum m-am aşteptat, zise Min într-un final. 

— Te-am păcălit? zise Aviendha, încruntându-se. 

— Nu, nu este vorba despre asta, zise Min, râzând scurt. 
M-am înșelat în privința ta, presupun. Nu știam ce să cred, 
după noaptea aceea din Caemlyn când... ei bine, după noaptea 
aceea în care l-am legat împreună pe Rand. Mă simt aproape 
de tine, dar şi departe în acelaşi timp. Ridică din umeri. Bă- 
nuiesc că m-am așteptat să vii să mă cauţi în clipa în care ai 

ajuns în tabără. Aveam lucruri de discutat. Când n-ai venit, 
mi-am făcut griji. M-am gândit că, poate, te-am jignit cu ceva. 

— Nu ai niciun toh față de mine, zise Aviendha. 

— Bine, zise Min. Încă îmi mai fac griji uneori că vom 
ajunge la o... confruntare. 

— Ce rost ar avea o confruntare? 

— Nu ştiu, zise Min, ridicând din umeri. M-am gândit că 
ar fi un obicei al aielilor. Să mă provoci la o luptă pentru 
onoare. Pentru el? 

Aviendha pufni. 

— Să lupt pentru un bărbat? Cine-ar face așa ceva? Dacă 
ai avea toh față de mine, poate ţi-aş cere să dansăm dansul 
sulițelor, însă doar dacă ai fi Fecioară. Şi doar dacă aș mai fi şi 
eu una. Bănuiesc că ne-am putea lupta cu cuţitele, dar n-ar fi 
o luptă prea corectă. Ce onoare ai câștiga dacă te-ai lupta cu 
cineva nepriceput? 

Min se înroşi ca și când Aviendha ar fi insultat-o. Ce reac- 
ție ciudată. 

— Nu ştiu ce să zic despre asta, spuse Min, scoțându-şi un 
cuțit din mânecă și rotindu-l peste nodurile degetelor. N-aș 
zice că sunt lipsită de apărare. 

Făcu să dispară cuțitul în mâneca cealaltă. De ce ţineau 
întotdeauna morțiș cei din ţinuturile umede să se laude cu 
cuţitele lor? Și Thom Merrilin avusese această înclinaţie. Oare 
Min nu înțelegea că Aviendha i-ar fi putut tăia grumazul de 
trei ori până când ea și-ar fi scos cuțitul ca un artist de stra- 
dă? Cu toate acestea, Aviendha nu spuse nimic. Min era evi- 
dent mândră de talentul ei şi nu avea rost să o facă de ruşine 
pe femeie. 

— Nu are importanţă, zise Aviendha, continuându-și trea- 
ba. N-am să lupt împotriva ta decât dacă îmi vei aduce o in- 
sultă gravă. Sora mea dintâi te consideră o prietenă, iar mie 
mi-ar plăcea să te consider la fel. 

— În regulă, zise Min, încrucişându-și braţele pe piept şi 
întorcându-și privirea la Rand. Ei bine, presupun că acesta 
este un lucru bun. Trebuie să recunosc că nu-mi prea place 
ideea de a împărți. 

Aviendha șovăi, apoi îşi băgă degetul în găleată. 

— Nici mie. 


Cel puţin, nu îi plăcea ideea de a împărți ceva cu o femeie 
pe care nu o cunoştea foarte bine. 

— Atunci, ce vom face? 

— Continuăm ca înainte, răspunse Aviendha. Tu ai ce îţi 
dorești, iar eu sunt ocupată cu alte treburi. Când situaţia se 
va schimba, te voi anunţa. 

— Eşti... cam directă, zise Min, părând nedumerită. Eşti 
ocupată cu alte treburi? Cum ar fi să îţi bagi degetul în găleți 
pline cu apă? 

Aviendha se înroși din nou. 

— Da! se răsti ea. Pur și simplu! Acum, te rog să mă scuzi. 

Se ridică în picioare şi se îndepărtă cu pași mari, lăsând 
acolo găleţile. Ştia că n-ar fi trebuit să-și piardă cumpătul, dar 
nu se putuse abține. Min îi scotea în evidență pedepsele în 
mod repetat. Neputinţa ei de a descifra ce voiau înțeleptele 
de la ea. Rand al'Thor se punea mereu în pericol, iar Aviendha 
era incapabilă să ridice un deget ca să îl ajute. 

Nu mai suporta. Străbătu peticul maro al pajiştii conacu- 
lui, strângându-și și desfăcându-şi pumnii și ținându-se de- 
parte de Rand. După cum decurgea ziua aceea, el avea să îi 
observe degetele încreţite și avea să o întrebe de ce și le ți- 
nuse în apă! Dacă el afla că înţeleptele o pedepseau, probabil 
că provoca ceva nesăbuit, făcându-se de rușine. Așa erau băr- 
baţii, mai ales Rand al'Thor. 

Ea înaintă cu paşi mari pe pământul moale, peticul maro- 
niu purtând urmele pătrate ale corturilor care fuseseră 
strânse, croindu-şi drum printre locuitorii ținuturilor umede 
care se agitau de colo-colo. Trecu pe lângă un șir de soldați 
care aruncau saci de grâne din mână în mână, pe care îi în- 
cărcau într-o căruță la care erau înhămaţi doi cai de povară 
cu copite groase. 

Îşi continuă drumul, încercând să nu explodeze de furie. 
Adevărul era că simțea că era pe punctul de a face ceva „ne- 
săbuit” așa cum ar fi făcut și Rand al'Thor. De ce? De ce nu 
putea descifra ce făcea greşit? Ceilalți aieli din tabără păreau 
să fie la fel de neștiutori ca ea, deși aceștia nu vorbiseră cu ea 
despre pedepse, fireşte. Îşi amintea bine că văzuse pedepse 
asemănătoare pe vremea când fusese Fecioară şi ştiuse că 
era mai bine să nu se amestece în treburile înțeleptelor. 


463 


464 


Ocoli căruţa şi se trezi că se îndreaptă din nou spre Rand 
al'Thor. Acesta vorbea cu trei dintre intendențţii lui Davram 
Bashere, fiind cu un cap mai înalt decât toţi aceştia. Unul din- 
tre ei, un bărbat care avea o mustață lungă și neagră, arătă cu 
degetul spre şirul de cai priponiţi și spuse ceva. Rand o zări 
pe Aviendha și își ridică mâna spre ea, însă aceasta se întoar- 
se repede, luând-o spre tabăra aielilor din partea dinspre mia- 
zănoapte a pajiștii. 

Scrâșni din dinţi, încercând - fără să reușească - să-și do- 
molească furia. Nu avea dreptul să fie mânioasă, chiar dacă 
era doar pe ea însăși? Se apropia sfârşitul lumii, iar ea își pe- 
trecea zilele fiind pedepsită! Zări în față un grup mic de înțe- 
lepte - Amys, Bair şi Melaine - care stătea lângă o grămadă 
de corturi maro strânse. Legăturile alungite și strâns legate 
erau prevăzute cu curele pentru a putea fi cărate cu ușurință 
pe umăr. 

Aviendha ar fi trebuit să se întoarcă la găleţile ei şi să-și 
dubleze eforturile. Însă nu făcu asta. Asemenea unui copil ca- 
re ataca o felină cu un băț, se apropie cu pași hotărâți de în- 
țeleaptă, fumegând. 

— Aviendha? întrebă Bair. Ţi-ai îndeplinit pedeapsa deja? 

— Nu, răspunse Aviendha, oprindu-se în fața lor și strân- 
gându-și pumnii pe lângă corp. 

Vântul trăgea de cămașa ei, însă ea o lăsă să fluture. Mun- 
citorii din tabără - atât aieli, cât și saldaeani - care treceau în 
grabă pe-acolo aruncau grupului priviri lungi. 

— Ei bine? întrebă Bair. 

— Nu înveţi suficient de repede, adăugă Amys, scuturân- 
du-și capul acoperit cu păr alb. 

— Nu învăţ suficient de repede? repetă Aviendha. Am în- 
văţat tot ceea ce mi-aţi cerut! Am memorat fiecare lecţie, am 
repetat fiecare lucru, am îndeplinit fiecare datorie. Am răs- 
puns la toate întrebările voastre și v-am văzut dând aproba- 
tor din cap la fiecare răspuns! Ea le privi drept în ochi înainte 
să continue: Pot conduce Puterea mai bine decât oricare fe- 
meie aiel aflată în viață. Am lăsat în urmă sulițele și îmi ac- 
cept locul în rândul vostru. Mi-am făcut datoria și am căutat 
onoarea cu fiecare ocazie. Cu toate astea, voi continuaţi să-mi 
dați pedepse! Nu mai accept așa ceva. Ori îmi spuneţi ce vreți 
de la mine, ori mă alungați. 


Se aşteptă ca ele să se înfurie. Se aşteptă ca ele să fie 
dezamăgite. Se aşteptă ca ele să îi explice că o simplă ucenică 
nu avea voie să le ia la întrebări pe înţeleptele cu drept de- 
plin Se așteptă ca măcar să primească o pedeapsă mai mare 
pentru îndrăzneala ei. 

Amys se uită la Melaine și la Bair. 

— Nu noi te pedepsim, copilă, zise ea, părând a-și alege 
cuvintele cu grijă. Aceste pedepse sunt din vina ta. 

— Indiferent ce am făcut, zise Aviendha, nu văd cum asta 
v-ar determina să mă faceţi da'tsang. Vă faceţi de ruşine tra- 
tându-mă astfel. 

— Copilă! zise Amys, întâlnindu-i privirea. Respingi pe- 
depsele noastre? 

— Da, răspunse ea, inima bubuindu-i în piept. Asta fac. 

— Te crezi la fel de puternică cum suntem noi, nu-i aşa? 
întrebă Bair, umbrindu-și fața îmbătrânită cu mâna. Te crezi 
egala noastră? 

„Egala lor? îşi zise Aviendha, cuprinsă de panică. Nu sunt 
egala lor! Mai am ani mulţi de învățat. Ce fac?” 

Mai putea da înapoi acum? Să le ceară iertare, să-și înde- 
plinească tohul cumva? Ar fi trebuit să se grăbească înapoi la 
pedeapsa ei și să mute apa. Da! Asta trebuia să facă. Trebuia 
să plece şi... 

— Nu mai văd niciun motiv să învăţ, se trezi ea zicând. 
Dacă nu mai aveţi altceva să mă învăţaţi în afară de aceste 
pedepse, atunci trebuie să presupun că am învăţat tot ce 
trebuia să învăţ. Sunt pregătită să mă alătur vouă. 

Scrâşni din dinţi, aşteptând o explozie de furie şi indig- 
nare. Ce era în capul ei? N-ar fi trebuit să lase ca trăncănelile 
lui Min să o ațâţe astfel. 

Apoi, Bair izbucni în râs. 

Era un sunet ce pornea din străfundul ei, ceea ce părea 
incredibil în cazul acestei femei mărunte. Melaine îi ţinu iso- 
nul, înţeleapta cu părul bălai ținându-se de stomacul ușor 
umflat datorită sarcinii. 

— I-a luat încă şi mai mult timp decât ţie, Amys! exclamă 
Melaine. N-am pomenit o fată mai încăpățânată. 

Expresia de pe chipul lui Amys era neobișnuit de blândă. 

— Bun venit, soră! îi zise ea Aviendhei. 

Aviendha clipi. 

— Poftim? 

— Eşti una de-a noastră acum, fetiţo! zise Bair. Sau vei fi 
în curând. 

— Dar v-am sfidat! 

— O înţeleaptă nu le poate îngădui celorlalți să o calce în 
picioare, zise Amys. Dacă intră în umbra frăţiei noastre gân- 
dind ca o ucenică, atunci nu se va considera niciodată una 
de-a noastră. 

Bair aruncă o privire spre Rand al'Thor, care stătea în de- 
părtare şi vorbea cu Sarene. 

— Nu mi-am dat seama cât de importante sunt obiceiurile 
noastre până când nu le-am studiat pe aceste aes sedai. Cele 
de rang inferior se ploconesc și cerşesc ca nişte câini, iar cele 
care se cred superioarele lor le ignoră. E de mirare că reușesc 
să înfăptuiască ceva! 

— Dar înţeleptele au o ierarhie, zise Aviendha. Nu-i aşa? 

— Ierarhie? Amys părea nedumerită. Unele dintre noi au 
mai multă onoare decât altele, obținută datorită înțelepciunii, 
faptelor şi experienţei. 

Melaine își ridică un deget. 

— Dar este important, chiar vital, ca fiecare înțeleaptă să 
fie dispusă să-şi apere propriul bine. Dacă crede că are drep- 
tate, ea nu poate îngădui să fie dată la o parte, nici măcar de 
alte înțelepte, indiferent cât de în vârstă sau de înțelepte sunt 
acestea. 

— Nicio femeie nu este pregătită să ni se alăture până când 
nu se declară pregătită, continuă Amys. Ea trebuie să se pre- 
zinte drept egala noastră. 

— O pedeapsă nu este o pedeapsă adevărată decât dacă o 
accepţi, Aviendha, zise Bair, zâmbind în continuare. Noi am 
considerat că ești pregătită acum câteva săptămâni, dar tu ai 
continuat cu încăpățânare să te supui. 

— Mai că te-am crezut arogantă, copilă, adăugă Melaine 
cu un zâmbet afectuos. 

— Nu mai eşti o copilă, zise Amys. 

— O, ba este doar o copilă, zise Bair. Până când va mai fi 
înfăptuit un lucru. 

Aviendha se simţea amețţită. Ele spuseseră că ea nu învăța 
îndeajuns de repede. Că nu învăţa să ia atitudine! Aviendha 
nu le îngăduise niciodată altor persoane să o manipuleze, dar 


acestea nu erau „alte persoane” - erau înțelepte, iar ea era 
ucenică. Ce s-a fi întâmplat dacă Min nu ar fi enervat-o? Tre- 
buia să îi mulțumească femeii, deşi Min nu își dădea seama ce 
făcuse. 

„Până când va mai fi înfăptuit un lucru..." 

— Ce mai trebuie să fac? întrebă Aviendha. 

— Rhuidean, zise Bair. 

Desigur. O înţeleaptă vizita orașul sacru de două ori în vi- 
aţa ei. Prima oară atunci când devenea ucenică, a doua oară 
atunci când devenea înțeleaptă cu drepturi depline. 

— Lucrurile vor fi diferite acum, zise Melaine. Rhuidean 
nu mai este ce a fost odinioară. 

— Asta nu înseamnă că trebuie să renunțăm la vechile 
obiceiuri, răspunse Bair. Orașul este deschis, dar nimeni nu 
este atât de nesăbuit ca să pășească printre coloane, 
Aviendha, trebuie... 

— Bair, o întrerupse Amys, dacă n-ai nimic împotrivă, aş 
prefera să-i spun. 

Bair şovăi, apoi încuviinţă din cap. 

— Da, desigur. Aşa este corect. Îți vom întoarce spatele 
acum, Aviendha. Nu te vom mai vedea decât după ce tu te vei 
întoarce la noi asemenea unei surori care revine dintr-o că- 
lătorie lungă. 

— O soră pe care am uitat că o cunoaștem, zise Melaine, 
zâmbind. 

Cele două se întoarseră cu spatele la ea, apoi Amys începu 
să meargă spre perimetrul topirii-n-văzduh. Aviendha se 
grăbi să le ajungă din urmă. 

— Poţi să-ți porţi veșmintele de data asta, zise Amys, căci 
sunt însemnul statutului tău. În mod normal, ţi-aş sugera să 
călătoreşti pe jos spre oraș, deşi acum cunoaștem topi- 
rea-n-văzduh, dar cred că cel mai bine este să renunțăm la 
tradiţie în acest caz. Cu toate astea, nu ar trebui să călătorești 
direct în oraș. Îţi sugerez să călătoreşti până la Stâncile Reci 
şi să mergi pe jos de-acolo. Trebuie să petreci un oarecare 
timp în Ținutul Întreit, unde vei reflecta asupra călătoriei. 

Aviendha încuviinţă din cap. 

— Voi avea nevoie acolo de un burduf de apă și de provizii. 

— Sunt pregătite şi te aşteaptă la așezare, zise Amys. Ne-am 
aşteptat să sari peste această prăpastie în curând. Ar fi tre- 

buit să sari peste ea acum câteva zile, având în vedere toate 
indiciile pe care ţi le-am dat. 

Ea se uită la Aviendha, care îşi coborî privirea în pământ. 

— N-ai niciun motiv să îţi fie ruşine, zise Amys. Povara stă 
pe umerii noştri. În pofida glumelor lui Bair, te-ai descurcat 
bine. Unele femei îndură luni întregi de pedepse, înainte să 
decidă că s-au săturat. Am fost nevoite să fim aspre cu tine, 
copilă, - mai aspre decât cu oricare altă ucenică. A mai rămas 
atât de puţin timp! 

— Înţeleg, zise Aviendha. Și... vă mulţumesc. 

Amys pufni. 

— Ne-ai obligat să fim foarte creative. Aminteşte-ţi de acest 
timp şi de ruşinea pe care ai simţit-o, căci va fi ruşinea pe ca- 
re o va cunoaște orice da'tsang atunci când îi vei pecetlui 
soarta. Şi nu va putea scăpa de ea pur și simplu cerând să fie 
eliberată. 

— Ce faci dacă o ucenică se declară pregătită să fie înțe- 
leaptă în primele luni ale instructajului? 

— Îi aplici câteva lovituri de curea şi o pui să sape gropi, 
bănuiesc, răspunse Amys. Nu știu să se fi întâmplat vreodată 
asta. Cea mai aproape de situaţia asta a fost Sevanna. 

Aviendha se întrebase de ce înţeleptele o acceptaseră pe 
femeia shaido fără să se plângă. Declaraţia ei fusese de-ajuns; 
prin urmare, Amys și celelalte fuseseră obligate să o accepte. 

Amys își strânse şalul în jurul trupului. 

— Am lăsat o boccea pentru tine la Fecioarele care păzesc 
perimetrul topirii-n-văzduh. Odată ce vei ajunge în Rhuidean, 
du-te în centrul orașului. Acolo, vei găsi coloanele de sticlă. 
Treci prin mijlocul lor, apoi revino aici. Să te bucuri de zilele 
pe care le vei petrece în oraș. Am fost aspre cu tine, astfel în- 
cât să ai acest timp pentru contemplare. Cel mai probabil, nu 
vei mai avea timp de asta o vreme. 

Aviendha încuviinţă din cap. 

— Se apropie bătălia. 

— Da. Revino repede după ce treci printre coloane. Va tre- 
bui să discutăm despre cum ar fi mai bine să ne ocupăm de 
Car'a'carn. S-a... schimbat de noaptea trecută. 

— Înţeleg, zise Aviendha, trăgând adânc aer în piept. 

— Du-te şi întoarce-te! zise Amys. 


Accentuă ultimul cuvânt. Unele femei nu supraviețuiau în 
Rhuidean. 

Aviendha o privi în ochi pe Amys, apoi încuviinţă din cap. 
În multe privinţe, Amys îi fusese ca o mamă. Fu răsplătită cu 
un zâmbet rar. Apoi Amys se întoarse cu spatele la Aviendha, 
așa cum o făcuseră şi celelalte două. 

Aviendha trase adânc aer în piept din nou, aruncând o 
privire în urmă la pajiștea călcată în picioare din fața cona- 
cului, unde Rand vorbea cu intendenții. Expresia de pe fața 
lui era severă, brațul căruia îi lipsea mâna și-l ținea la spate 
iar cu celălalt sănătos gesticula cu însuflețire. Ea îi zâmbi, cu 
toate că el nu privea în direcţia ei. 

„Mă voi întoarce după tine”, gândi ea. 

Apoi, ea se îndreptă cu paşi repezi spre perimetrul topi- 
rii-n-văzduh, își luă bocceaua și deschise o poartă care avea 
să o ducă la o distanţă sigură de Stâncile Reci, lângă o forma- 
țiune stâncoasă numită „Suliţa Fecioarei” de unde putea da 
fuga la aşezare ca să se pregătească. Poarta se deschise, lă- 
sând să se vadă uscatul și familiarul Pustiu. 

Trecu prin poartă, bucurându-se, în sfârşit, de cele care 
tocmai se întâmplaseră. 

Îşi recâştigase onoarea. 


— Am ieşit printr-o ecluză mică, aes sedai, zise Shemerin, 
făcând o plecăciune în fața celorlalte persoane din cort. Ade- 
vărul fie spus, n-a fost atât de greu, odată ce am ieșit din Turn 
şi am ajuns în oraş. N-am îndrăznit să folosesc unul dintre 
poduri. N-am vrut ca Amyrlin să afle ce făceam. 

Romanda privea, cu braţele încrucişate pe piept. Cortul ei 
era luminat de două lămpi din alamă ale căror flăcări dansau. 
Şase femei ascultau povestea fugarei. Lelaine se afla colo, în 
ciuda tuturor eforturilor pe care le făcuse Romanda ca să o 
împiedice să afle despre întâlnire. Romanda nădăjduise că 
sora Albastră cea zveltă avea să fie prea ocupată bucurân- 
du-se de statutul ei în tabără ca să-și mai bată capul cu un 
eveniment aparent atât de neînsemnat. 

Lângă ea stătea Siuan. Fosta Amyrlin se ținea de Lelaine 
ca un scai. Romanda era destul de mulţumită de noua abili- 
tate de tămăduire a ferecării - la urma urmei, era Galbenă -, 
dar o parte din ea își dorea ca acest lucru să nu i se fi întâm- 

plat lui Siuan. De parcă nu era deja suficient de rău că trebuia 
să se ocupe de Lelaine. Romanda nu uitase cât de vicleană era 
Siuan, chiar dacă multe din tabără păreau să fi uitat. O forță 
mai slabă în Putere nu însemna o abilitate redusă în a ţese 
intrigi. 

Fireşte că Sheriam era acolo. Păstrătoarea cu părul roșcat 
stătea lângă Lelaine. Sheriam fusese retrasă în ultima vreme 
şi abia dacă îşi păstra demnitatea de aes sedai. Femeie proas- 
tă. Trebuia destituită; toată lumea putea vedea asta. Dacă 
Egwene avea să se întoarcă vreodată - iar Romanda se ruga 
să o facă, fie doar pentru a-i strica planurile lui Lelaine -, 
atunci ar exista o oportunitate. O nouă Păstrătoare. 

Cealaltă persoană din cort era Magia. Romanda și Lelaine 
avuseseră o discuţie în contradictoriu - păstrându-și stăpâ- 
nirea de sine, fireşte - despre care dintre ele va fi prima care 
o va interoga pe Shemerin. Hotărâră că cel mai corect ar fi să 
o facă împreună. Deoarece Shemerin era Galbenă, Romanda 
putuse să convoace întâlnirea în cortul ei. Fusese un şoc 
atunci când Lelaine îşi făcuse apariția însoţită nu numai de 
Siuan, ci și de Sheriam. Ele nu specificaseră niciodată câte 
însoțitoare puteau aduce. Așadar, Romanda rămase doar cu 
Magia. Femeia lată în umeri stătea lângă Romanda, ascultând 
mărturia în tăcere. Romanda ar fi trebuit să mai trimită după 
altcineva? Ar fi fost un lucru foarte evident, iar întâlnirea ar fi 
început cu întârziere. 

Totuși, nu era un interogatoriu în adevăratul sens al cu- 
vântului. Shemerin vorbea liber, fără să se împotrivească în- 
trebărilor. Ședea pe un scăunel în fața lor. Refuzase o pernă. 
Arareori văzuse Romanda o femeie mai determinată decât 
această biată copilă să se pedepsească singură. 

„Nu e o copilă, gândi Romanda. E aes sedai cu drepturi de- 
pline, indiferent ce zice ea. Arză-te-ar focu’, Elaida, pentru că 
ai transformat-o pe una dintre noi în asta!” 

Shemerin fusese Galbenă. Era Galbenă, fir-ar să fie! Ea 
vorbea cu ele de mai bine de o oră deja, răspunzând întrebă- 
rilor despre situaţia în care se afla Turnul Alb. Siuan fusese 
prima care o întrebase pe femeie cum reușise să fugă. 

— Vă cer iertare pentru că am căutat de lucru în tabără 
fără să fi venit la voi, aes sedai, zise Shemerin, cu capul ple- 
cat. Dar am încălcat legea fugind din Turn. Cum sunt aleasă și 


am plecat fără permisiune, acum sunt fugară. Știu că voi fi 
pedepsită dacă voi fi găsită. Am rămas în zona aceasta pentru 
că îmi este foarte cunoscută și nu pot renunţa la ea. Atunci 
când a sosit oastea voastră, am întrezărit șansa de a munci și 
am profitat de ea. Vă rog, nu mă obligaţi să mă întorc. N-am 
să reprezint o primejdie. Voi căuta să duc viața unei femei 
normale şi voi avea grijă să nu îmi folosesc abilitățile. 

— Eşti aes sedai, zise Romanda, încercând să își ascundă 
încordarea din voce. 

Atitudinea acestei femei confirma spusele lui Egwene re- 
feritoare la domnia însetată de putere a Elaidei în Turn. 

— Indiferent ce zice Elaida. 

— Eu... Shemerin doar clătină din cap. 

Lumină! Ea nu fusese niciodată cea mai chibzuită aes se- 
dai, dar era șocant să vadă cât de mult decăzuse. 

— Povestește-mi despre această ecluză, zise Siuan, aple- 
cându-se în față în scaunul ei. Unde o putem găsi? 

— În latura de sud-vest a orașului, aes sedai, răspunse 
Shemerin. Cam la cinci minute de mers pe jos spre răsărit din 
locul unde se află statuile lui Eleyan al'Landerin și ale străje- 
rilor ei. Șovăi, părând brusc neliniștită. Dar este o poartă mi- 
că. N-ar putea trece o oaste prin ea. Ştiu de ea doar pentru că 
am avut sarcina să am grijă de cerşetorii care trăiesc acolo. 

— Totuși, vreau o hartă, zise Siuan, apoi îi aruncă o privi- 
re lui Lelaine. Cel puţin, cred că ar trebui să avem una. 

— Este o idee înțeleaptă, zise Lelaine pe un ton extrem de 
mieros. 

— Eu vreau să aflu mai multe despre... situaţia ta, zise 
Magia. Cum a putut Elaida să creadă că retrogradarea unei 
surori ar fi un lucru înţelept? Egwene a vorbit, într-adevăr, 
despre această întâmplare, dar și mie mi s-a părut greu de 
crezut la vremea aceea. Ce-a fost în capul Elaidei? 

— Eu... nu pot spune ce-a fost în capul Supremei Înscău- 
nate Aniyrlin, zise Shemerin. 

Se făcu mică atunci când femeile din încăpere îi aruncară 
nişte priviri deloc subtile atunci când o numise Amyrlin pe 
Elaida. Romanda nu li se alătură. Ceva mic se strecura pe sub 
pardoseala din pânză a cortului, deplasându-se dintr-un colț 
spre centrul acestuia. Lumină! Era un șoarece? Nu, era prea 
mic. Poate un greier. Ea se foi stânjenită. 


471 


472 


— Dar sigur ai făcut tu ceva ca să-i stârnești furia, spuse 
Magia. Ceva demn de un asemenea tratament? 

— Eu..., zise Shemerin. 

Dintr-un oarecare motiv, continua să-i arunce priviri lui 
Siuan. 

Femeie proastă. Romanda mai că credea că Elaida luase 
decizia corectă. Shemerin n-ar fi trebuit să primească nicio- 
dată şalul. Fireşte, nici retrogradarea ei la statutul de aleasă 
nu era modul potrivit de a gestiona situația. Supremei Înscă- 
unate Amyrlin nu i se putea da atât de multă putere. 

Da, categoric exista ceva sub pânză, care înainta spre cen- 
trul cortului, o gâlmă mică ce se poticnea și tresărea. 

— Am fost slabă în faţa ei, zise Shemerin în cele din urmă. 
Vorbeam despre... evenimentele ce se petrec în lume. Nu le-am 
tolerat. N-am dat dovadă de chibzuința specifică unei aes 
sedai. 

— Doar atât? întrebă Lelaine. N-ai complotat împotriva 
ei? N-ai contrazis-0? 

Shemerin dădu negativ din cap. 

— l-am fost credincioasă. 

— Îmi vine greu a crede, zise Lelaine. 

— Eu o cred, zise Siuan pe un ton sec. Shemerin a de- 
monstrat în mai multe rânduri că Elaida o are la degetul mic. 

— Acesta este un precedent periculos, observă Magia. 
Arză-m-ar focu', chiar este. 

— Aşa e, fu de acord Romanda, urmărind cu privirea acel 
nu-știu-ce acoperit de pânză apropiindu-se la câțiva centi- 
metri de ea. Bănuiesc că ea a folosit-o pe biata Shemerin 
drept exemplu, obișnuind Turnul Alb cu ideea de retrograda- 
re. Acest lucru îi va îngădui să o folosească în cazul adevăra- 
telor ei vrăjmașe. 

Conversaţia începea să tărăgăneze. Reprezentantele din 
Divan care o sprijineau pe Egwene aveau să ajungă, cel mai 
probabil, pe lista retrogradatelor dacă Elaida avea să-și păs- 
treze puterea şi dacă surorile aes sedai aveau să se împace. 

— Ăla este un şoarece? întrebă Siuan, privind în jos. 

— Este prea mic, răspunse Romanda. Și nu este important. 

— Mic? zise Lelaine, aplecându-se. 

Romanda se încruntă, aruncând o privire spre locul unde 
se afla gâlma. Aceasta părea să se fi mărit, într-adevăr. De fapt... 


Gâlma tresări brusc, încercând să se ridice. Pânza se rup- 
se şi un gândac grăsun, mare cât o smochină, se târî prin 
crăpătură. Romanda se dădu în spate, dezgustată. 

Gândacul străbătu repede pânza, mișcându-și antenele. 
Siuan îşi scoase pantoful ca să-l lovească. Însă podeaua cor- 
tului se umflă aproape de crăpătură și un al doilea gândac 
urcă prin ea. Apoi un al treilea. Apoi un şuvoi care se revărsă 
prin crăpătură asemenea unui ceai prea fierbinte împroșcat 
dintr-o gură. Un covor negru și maro de creaturi care se agi- 
tau, zgâriau şi mişunau, cățărându-se unele peste altele în 
graba lor de a ieși. 

Femeile țipară dezgustate, răsturnându-şi scăunelele şi 
scaunele pe care stătuseră. O clipă mai târziu, străjerii intrară 
în cort; Rorik cel lat în umeri, care era legat de Magia, și băr- 
batul acela voinic și cu pielea arămie, Burin Shaeren, care era 
legat de Lelaine. Aceştia îşi scoseseră săbiile la auzul țipete- 
lor, însă gândacii păreau să îi încurce. Rămaseră nemișcaţi, 
holbându-se la șuvoiul de insecte nenorocite. 

Sheriam se urcă pe scaunul ei. Siuan îmbrățișă Puterea şi 
începu să strivească creaturile din preajma ei. Romanda de- 
testa să folosească Puterea Supremă pentru a ucide, chiar şi 
aceste creaturi scârboase, dar se trezi și ea conducând fire de 
Aer şi strivind insectele cu duiumul, însă acestea năvăleau 
prea repede. În scurt timp, pământul era plin de ele, iar suro- 
rile aes sedai se văzură nevoite să iasă din cort în întunericul 
care învăluia tabăra. Rorik închise clapele, deşi acest lucru nu 
avea să împiedice insectele să nu își facă loc pentru a ieși din 
cort. 

Afară, Romanda nu se putu abține să nu își treacă mâna 
prin păr ca să se asigure, pentru orice eventualitate, că nicio 
insectă nu i se prinsese în el. Se cutremură atunci când își 
imagină creaturile târându-se pe trupul ei. 

— Ai ceva în cort la care ţii? o întrebă Lelaine, aruncând o 
privire în urmă. 

La lumina lămpilor, ea putea vedea umbrele insectelor că- 
țărându-se pe pereţii cortului. 

Romanda se gândi o clipă la jurnalul ei, însă ştia că nu se 
va mai putea atinge niciodată paginile după ce cortul îi fusese 
infestat. 

— Nu mai vreau să păstrez nimic acum, răspunse ea, ţe- 
sând fire de Foc. Și nici să înlocuiesc ceva. 

Celelalte i se alăturară, iar cortul izbucni în flăcări, Rorik 
sărind în spate în vreme ce ele conduceau. Romandei i păru 
că aude insectele pocnind și sfârâind înăuntru. Surorile aes 
sedai se dădură în spate, ferindu-se de dogoarea neașteptată. 
În scurt timp, întreg cortul era un iad. Femeile ieşiră în grabă 
din corturile din apropiere ca să privească. 

— Nu cred că a fost un lucru natural, zise încet Magia. Ăia 
au fost gândaci cu patru ţepi. Marinarii îi văd adeseori pe co- 
răbiile care vizitează Shara. 

— Ei bine, nu sunt cel mai rău lucru pe care l-am văzut 
trimis de Cel Întunecat, zise Siuan, încrucişându-şi braţele pe 
piept. Şi vom vedea altele şi mai rele, ascultați ce vă zic. O 
privi pe Shemerin. Vino, vreau să-mi dai harta aceea. 

Plecară împreună cu Rorik și cu celelalte, care urmau 
alerteze tabăra că Cel Întunecat o atinsese în noaptea aceea. 
Romanda stătea și privea cum ardea cortul. În curând, nu mai 
rămăsese din el decât niște cărbuni care fumegau. 

„Lumină, gândi ea. Egwene are dreptate. El se apropie. Cu 
repeziciune.” lar fata era întemnițată acum; ea se întâlnise cu 
Divanul noaptea trecută în Lumea Viselor şi îl informase des- 
pre cina ei dezastruoasă cu Elaida și despre urmările faptului 
că o insultase pe falsa Amyrlin. Cu toate astea, Egwene refuza 
în continuare să fie salvată. 

Fură aprinse torţele, iar străjerii se deşteptară ca o mă- 
sură de precauţie împotriva altor rele. Ea simțea miros de 
fum. Erau rămășițele a tot ce avusese pe lume. 

Turnul trebuia să fie întreg. Cu orice preţ. Oare ar fi dis- 
pusă să se supună Elaidei ca acest lucru să se întâmple? Ar 
îmbrăca din nou veșmântul alb de aleasă dacă acest lucru le-ar 
face pe surori să fie din nou unite înainte de Ultima Bătălie? 

Nu putea spune, iar acest lucru o tulbura aproape la fel de 
mult ca acei gândaci târâtori. 


CAPITOLUL 27 


EA 


KasA 


Juganul cherchelit 


Fireşte că Mat nu reuşi să plece din tabără fără surorile 
aes sedai. Femei afurisite. 

Călărea de-a lungul drumului de piatră străvechi, însă nu 
mai era urmat de Oaste. Totuşi, era însoțit de cele trei aes 
sedai, de doi străjeri, de cinci soldați, de Talmanes, de un cal 
de povară şi de Thom. Bine măcar că Aludra, Amathera și 
Egeanin nu insistaseră să vină. Grupul acesta era şi-așa prea 
numeros. 

Pinii cu trei ace străjuiau drumul, se simţea miros de ră- 
şină, iar în văzduh răzbăteau trilurile melodioase ale cinte- 
zelor de munte. Mai erau câteva ore până la asfinţitul soare- 
lui; el oprise Oastea aproape de amiază. Călărea puțin mai în 
fața grupului de aes sedai şi de străjeri. După ce refuzase să-i 
dea lui Joline caii și cele necesare drumului, ele nu aveau de 
gând să îl lase să iasă din nou în câștig. Nu când îl puteau 
obliga să le ia cu el în sat, unde puteau petrece măcar o 
noapte într-un han cu paturi moi și băi calde. 

El nu se opuse prea vehement. Detesta când existau mai 
multe limbi care se puteau dezlega în legătură cu Oastea, iar 
femeile bârfeau, până şi surorile aes sedai. Dar, oricum exis- 
tau mici șanse ca Oastea să treacă fără să nu facă furori în sat. 
Dacă vreo patrulă a seanchanilor ajunsese pe aceste cărărui 
întortocheate de munte... Ei bine, Mat va trebui să conducă 

Oastea într-un ritm constant spre miazănoapte și cu asta 
basta. Nu folosea la nimic să se tot plângă. 

Şi-apoi, începea să se simtă bine din nou în timp ce îl că- 
lărea pe Cimpoiaș pe drumul acela și simțind adierea răco- 
roasă a primăverii. Îşi făcuse obiceiul de a purta una dintre 
hainele lui mai vechi, roşie cu tiv maro, cu nasturii desfăcuţi 
de sub care se zărea vechea lui cămașă deschisă la culoare. 

Despre asta era vorba. Să călătorească în sate noi, să arun- 
ce cu zarurile prin hanuri, să ciupească câteva barmaniţe. Nu 
avea să se gândească la Tuon. Seanchană afurisită. Ea va fi 
bine, nu-i așa? 

Nu. Mai că îl mâncau degetele, atât de mult își dorea să 
arunce cu zarurile. Trecuse mult prea multă vreme de când 
stătuse într-un colţ, undeva, și aruncase cu zarurile alături de 
oameni de rând. Aceştia aveau fețele puţin mai murdare și un 
limbaj puțin mai vulgar, dar sufletul le era la fel de bun ca al 
oricărui om. Erau mai buni decât majoritatea seniorilor. 

Talmanes călărea puţin mai în față. Probabil că își dorea o 
tavernă mai plăcută decât Mat, un loc unde putea mai degra- 
bă să joace cărți decât să arunce cu zarurile. Dar era posibil 
să nu prea aibă de ales. Satul era destul de măricel, chiar 
demn de a fi numit „târg”, însă era puţin probabil să aibă mai 
mult de trei sau patru hanuri. Vor avea puţine opţiuni. 

„Destul de măricel”, gândi Mat, zâmbind în sinea lui când 
își scoase pălăria și se scărpină la ceafă. Hinderstap nu putea 
avea mai mult de trei sau patru hanuri, iar asta făcea să fie un 
târg „mic”. Păi, Mat îşi amintea când crezuse că Baerlon era 
un oraş mare, dar probabil că nu era mai mare decât acest 
Hinderstap! 

Un cal veni lângă el. Thom se uita din nou la scrisoarea 
aceea blestemată. Faţa menestrelului deşirat era îngândura- 
tă, iar părul lui alb se mișca în adierea vântului în vreme ce 
citea cuvintele. De parcă nu le-ar fi citit deja de o mie de ori. 

— De ce n-o pui deoparte? îl întrebă Mat. 

Thom își ridică privirea. Durase ceva timp până să reu- 
şească să îl convingă pe menestrel să meargă în sat, însă 
Thom avea nevoie de asta, avea nevoie de ceva care să-i dis- 
tragă atenția. 

— Vorbesc serios, Thom, zise Mat. Ştiu că abia aştepţi să 
te duci după Moiraine. Vor mai trece câteva săptămâni până 


să putem scăpa, iar dacă vei continua să tot citeşti, cuvintele 
alea au să te tulbure și mai mult. 

Thom încuviință din cap, apoi împături scrisoarea cu re- 
verenţă. 

— Ai dreptate, Mat. Dar port cu mine scrisoarea asta de 
luni întregi. Acum, că i-am împărtășit conținutul, mă simt... Ei 
bine, vreau doar să termin odată cu treaba asta. 

— Ştiu, zise Mat, ridicându-și ochii și privind spre orizont. 

Moiraine. Turnul din Ghenjei. Mat avea senzaţia că putea 
vedea clădirea acolo, înălțându-se amenințătoare. Într-acolo 
ducea drumul lui, iar Caemlynul nu era decât o treaptă în ca- 
lea sa. Dacă Moiraine era încă în viaţă... Lumină, ce ar însem- 
na asta? Cum ar reacționa Rand? 

Misiunea de salvare era un alt motiv pentru care Mat sim- 
țea nevoia să aibă noroc la zaruri în noaptea aceea. De ce ac- 
ceptase să meargă cu Thom în turn? Nu îşi dorea defel să se 
întâlnească din nou cu acei șerpi şi acele vulpi blestemate. 

Dar, pe de altă parte, nu îl putea lăsa pe Thom să meargă 
singur. Era un lucru inevitabil. Ca și când o parte din Mat ar fi 
ştiut în tot acest timp că trebuia să se întoarcă și să le înfrun- 
te din nou pe acele creaturi. Acestea îl învinseseră de două 
ori deja, iar Eelfinnii încercaseră să îi acapareze mintea cu 
acele amintiri din capul lui. Avea de încheiat niște socoteli cu 
ei, acesta era un lucru cert. 

Mat nu o prea îndrăgea pe Moiraine, dar n-ar lăsa-o în 
mâinile lor, chiar dacă ea era aes sedai. Sânge și cenuşă! 

Probabil că ar fi ispitit să dea buzna călare înăuntru și să-l 
salveze chiar şi pe unul dintre rătăciți dacă acesta ar fi fost 
prins acolo. 

Și... poate că unul era. Lanfear căzuse prin acelaşi portal. 
Arză-l-ar focu, ce ar fi în stare să facă dacă ar găsi-o acolo? Ar 
salva-o şi pe ea? 

„Eşti un prost, Matrim Cauthon. Nu un erou. Doar un prost.” 

— Vom merge după Moiraine, Thom, zise Mat. Ai cuvântul 
meu, arză-m-ar focu'! O vom găsi. Dar trebuie să ducem Oastea 
undeva în siguranță şi avem nevoie de informații. Bayle 
Domon zice că ştie unde este turnul, dar nu voi fi liniștit până 
când nu vom ajunge într-un oraş mai mare, unde vom putea 
auzi zvonuri și poveşti despre acest turn. Cineva trebuie să 
ştie ceva. Şi-apoi, avem nevoie de provizii şi mă îndoiesc că 


477 


478 


vom găsi ceea ce avem nevoie în aceste sate de munte. Tre- 
buie să ajungem în Caemlyn dacă se poate, deşi poate ne vom 
opri pe drum în satul Patru Regi. 

Thom încuviință din cap, deși Mat putea vedea că bărba- 
tul era supărat pentru că o lăsa pe Moiraine blocată acolo, să 
fie torturată sau cine mai ştie ce. Ochii albaștri ai lui Thom 
aveau o căutătură pierdută. De ce îi păsa atât de mult? Ce în- 
semna Moiraine pentru el în afară de o simplă aes sedai, una 
dintre acelea care se făceau vinovate de moartea nepotului 
lui Thom? 

— Fir-ar să fie, zise Mat. N-ar trebui să te gândești la ast- 
fel de lucruri, Thom! Vom avea o noapte bună, vom arunca cu 
zarurile şi vom râde. Probabil că vom avea vreme și de un 
cântec sau două. 

Thom încuviință din cap, luminându-se puţin la față. Avea 
tocul harpei agăţat în spatele șeii; i-ar fi prins bine să-l vadă 
deschizându-l din nou. 

— Ai de gând să încerci să faci din nou jonglerii ca să-ți 
câştigi cina, ucenicule? îl întrebă Thom cu o licărire în ochi. 

— E mai bine decât să încerc să cânt la afurisitul ăla de 
fluier mormăi Mat. N-am fost niciodată priceput la asta. Rand 
s-a deprins foarte repede cu el, nu-i așa? 

Culorile se roteau în capul lui Mat, transformându-se într-o 
imagine a lui Rand, care şedea singur într-o odaie. Şedea cu 
picioarele depărtate, înveșmântat într-o cămașă cu broderii 
bogate. Haina lui negru cu roșu zăcea azvârlită într-o parte şi 
mototolită lângă peretele din lemn de lângă el. Rand își ţinea 
mâna la frunte ca şi când ar fi încercat să-şi alunge durerea 
de cap. Cealaltă era... 

Braţul acela se termina cu un ciot. Prima oară când îl vă- 
zuse — în urmă cu câteva săptămâni - Mat fusese șocat. Cum 
își pierduse Rand mâna? Bărbatul abia dacă părea a fi în via- 
tă, cum şedea proptit astfel, fără să se miște. Totuşi, buzele 
sale păreau să se miște, mormăind sau bombănind. „Lumină! 
gândi Mat. Arză-te-ar focu’, ce-ţi faci singur?” 

Ei bine, măcar Mat nu era prin preajma lui. „Sunt noro- 
cos”, îşi zise Mat. Nu avusese o viață prea ușoară în ultima 
vreme, dar putea să fi rămas blocat prin preajma lui Rand. 
Desigur că acesta îi era prieten, însă Mat nu avea să fie de față 
atunci când Rand urma să-şi piardă minţile și să îi omoare pe 


toţi cei pe care îi cunoştea. Prietenia era una, iar prostia era 
alta. Aveau să lupte împreună în Ultima Bătălie, desigur, 
n-aveau încotro. Doar că Mat nădăjduia să se afle în partea 
cealaltă a câmpului de luptă, departe de orice bărbat nebun 
care mânuia saidinul. 

— Ah, Rand, zise Thom. Pun rămășag că băiatul acela şi-ar 
fi putut câştiga traiul ca menestrel. Poate chiar ca bard, dacă 
ar fi început când era mai tânăr. 

Mat își scutură capul, alungând imaginea. „Arză-te-ar fo- 
cu', Rand! Lasă-mă în pace!” 

— Acelea au fost vremuri mai bune, nu-i aşa, Mat? Thom 
zâmbi. Noi trei, călătorind de-a lungul râului Arinelle. 

— Myrddraali care ne urmăreau din motive necunoscute, 
adăugă Mat pe un ton sumbru. Nici vremurile acelea nu fu- 
seseră prea uşoare. Iscoade ale Celui Întunecat care încercau 
să ne înjunghie în spate la fiecare cotitură. 

— Mai bine decât un gholam sau rătăciți care încearcă să 
te omoare. 

— Asta e ca și când ai zice că eşti recunoscător pentru că ai 
un ştreang în jurul grumazului și nu o sabie înfiptă în stomac. 

— Măcar de ştreang poţi scăpa, Mat. Thom îşi mângâia cu 
nodurile degetelor mustața lungă și albă. Odată ce eşti stră- 
puns de sabie, nu prea mai ai ce face. 

Mat şovăi, apoi se trezi râzând. Îşi frecă degetele de eşarfa 
din jurul grumazului. 

— Presupun că ai dreptate, Thom. Presupun că ai drep- 
tate. Ei bine, ce-ar fi să uităm azi de toate astea? Ne vom în- 
toarce în trecut şi ne vom preface că lucrurile sunt cum erau 
odinioară! 

— Nu știu dacă acest lucru este posibil, flăcău. 

— Sigur că este, zise Mat cu încăpățânare. 

— Zău? întrebă Thom, amuzat. Vei începe din nou să crezi 
că bătrânul Thom Merrilin este cel mai înțelept, cel mai um- 
blat prin lume bărbat pe care l-ai cunoscut vreodată? Vei fi 
iar țăranul speriat care se agaţă de haina mea de fiecare dată 
când trecem prin vreun sat care n-are decât un han? 

— Hei, n-am fost chiar atât de rău. 

— Eu te-aș contrazice, Mat, zise Thom, chicotind. 

— Nu-mi amintesc prea multe. Mat se scărpină în cap din 
nou. Îmi amintesc însă că eu și Rand ne-am descurcat bine 

după ce ne-am despărțit de tine. Cel puţin, am ajuns în 
Caemlyn. Ţi-am adus nevătămată blestemata asta de harpă, nu? 

— Am observat câteva crestături în carcasă... 

— Să nu te-aud, arză-te-ar focu’! zise Mat, îndreptându-şi 
un deget ameninţător spre el. Rand a dormit practic cu harpa 
ta. Nici nu ne-a trecut prin cap să o vindem, nici măcar atunci 
când eram atât de flămânzi, încât ne-am fi ros cizmele dacă 
n-am fi avut nevoie de ele ca să ajungem în târgul următor. 

Zilele acelea erau cam neclare pentru Mat, pline de goluri, 
asemenea unei găleți din fier lăsată prea multă vreme să ru- 
ginească. Însă el pusese cap la cap unele lucruri. 

Thom chicoti. 

— Nu ne putem întoarce în trecut, Mat. Roata s-a învârtit, 
spre bine sau spre rău. Şi va continua să se învârtă, iar lumi- 
nile vor păli și pădurile se vor cufunda în întuneric, se vor 
isca furtuni și cerurile se vor deschide. Ea se va tot roti. Roata 
nu înseamnă speranţă, ei nu îi pasă. Roata doar există. Însă 
atâta vreme cât Roata se învârte, oamenii pot nădăjdui, oa- 
menilor le poate păsa. Căci atunci când o lumină păleşte, o 
alta se aprinde la un moment dat, și fiecare furtună care se 
dezlănțuie trebuie să se domolească la un moment dat. Atâta 
vreme cât Roata se învârte. Atâta vreme cât ea se învârte... 

Mat îl făcu pe Cimpoiaș să ocolească o crăpătură destul de 
adâncă din drumul accidentat. În față, Talmanes vorbea cu 
câteva gărzi. 

— Asta aduce cu un cântec, Thom. 

— Aşa e, zise Thom, aproape oftând. Unul vechi, uitat de 
majoritatea oamenilor. Am descoperit trei versiuni ale lui, 
toate având aceleași cuvinte, dar melodii diferite. Cred că 
ținutul acesta m-a dus cu gândul la el; se zice că Doreille în- 
săşi ar fi aşternut pe hârtie poemul original. 

— Ținutul? zise Mat cu mirare, aruncând o privire pinilor 
cu trei ace. 

Thom încuviință din cap, îngândurat. 

— Drumul acesta este vechi, Mat. Străvechi. Probabil că a 
fost aici înainte de Frângere. Astfel de repere se regăsesc în 
cântece și în povești. Eu cred că ţinutul acesta a fost numit 
odinioară „Dealurile Despicate”. Dacă este adevărat, atunci 
ne aflăm în ceea ce a fost odinioară Coremanda, aproape de 
Sălaşul Vulturului. Pun rămășag că dacă vom urca pe câteva 


dintre dealurile alea mai înalte, vom descoperi fortificații 
străvechi. 

— Şi ce legătură are asta cu Doreille? întrebă Mat, oare- 
cum stânjenit. 

Aceasta fusese regina Aridholului. 

— Ea a vizitat aceste locuri, răspunse Thom. A aşternut 
pe hârtie unele dintre cele mai frumoase poeme ale ei în Să- 
lașul Vulturului. 

„Arză-m-ar focu', îşi zise Mat. Îmi amintesc.” Îşi amintea 
stând pe meterezele unui fort înalt, în aerul rece din vârful 
muntelui, şi privind în jos, la un drum lung și șerpuitor, acci- 
dentat şi stricat, şi la o armată de oameni cu flamuri violet, 
care atacau urcând dealul sub o ploaie de săgeți. Dealurile 
Despicate. O femeie într-un balcon. Însăși Regina. 

El se cutremură, alungând această amintire. Aridhol fu- 
sese una dintre naţiunile străvechi care existaseră cu multă 
vreme în urmă, când Manetheren fusese o putere. Capitala 
Aridholului avea un alt nume. Shadar Logoth. 

Mat nu mai simţise de foarte multă vreme atracția pum- 
nalului cu rubin. Aproape că începea să uite cum fusese să fii 
legat de el, dacă era posibil să uiţi așa ceva. Însă, uneori, el își 
amintea acel rubin, roșu ca sângele lui, iar acea veche râvnă, 
acea veche dorinţă se strecura din nou în sufletul lui... 

Mat scutură din cap, alungând aceste amintiri. Fir-ar să 
fie, trebuia să se distreze! 

— Ce vremuri am trăit, zise Thom pe un ton leneş. Mă 
simt bătrân acum, Mat, ca un covor uzat, pus la uscat în băta- 
ia vântului, ale cărui culori estompate sunt doar o aluzie la 
cele vii de odinioară. Uneori, mă întreb dacă îţi mai sunt de 
vreun folos. Nu prea pari să ai nevoie de mine. 

— Poftim? Firește că am nevoie de tine, Thom! 

Menestrelul în vârstă îl privi. 

— Problema cu tine, Mat, este că știi să minţi bine. Spre 
deosebire de ceilalți doi băieţi. 

— Vorbesc serios! Fir-ar să fie, chiar vorbesc serios. Bănu- 
iesc că ai putea pleca să spui poveşti şi să călătoreşti cum fă- 
ceai odinioară. Dar aici, lucrurile ar putea decurge mult mai 
puţin lin şi cu siguranță mi-ar lipsi înțelepciunea ta. Arză-m-ar 
focu', chiar mi-ar lipsi. Un bărbat are nevoie de prieteni de 
încredere, iar eu îmi las viața în mâinile tale în fiecare zi. 

— Matrim, zise Thom, ridicându-și privirea, ochii lui stră- 
lucind vioi, încerci să îi ridici moralul unui om descurajat? 
Încerci să îl convingi să rămână și să facă ceea ce este impor- 
tant în loc să îşi ia tălpășița în căutarea aventurii? Mie mi se 
pare că miroase a responsabilitate. Ce te-a apucat? 

Mat făcu o grimasă. 

— Căsătoria, bănuiesc. Arză-m-ar focu', n-am de gând să 
renunţ la băutură sau la jocurile de noroc! 

În faţa lor, Talmanes se întoarse şi îi aruncă o privire lui 
Mat, apoi îşi dădu ochii peste cap. 

Thom râse, uitându-se la Talmanes. 

— Ei bine, flăcău, n-am vrut să te descurajez. Au fost două 
vorbe-n vânt. Încă mai am câteva lucruri de arătat acestei 
lumi. Dacă voi reuși într-adevăr să o eliberez pe Moiraine... ei 
bine, vom vedea. Și-apoi, trebuie să fie cineva aici ca să vadă 
şi să compună un cântec despre toate astea într-o bună zi. 
Vor fi mai multe balade care vor lua naștere din toate astea. 
Se întoarse şi începu să scotocească prin desagă. Ah! făcu el 
scoțându-şi mantia peticită de menestrel. 

Şi-o aşeză pe umeri cu un gest teatral. 

— Ei bine, zise Mat, atunci când vei scrie despre noi, s-ar 
putea să câştigi câteva mărci de aur dacă vei introduce şi un 
vers frumos despre Talmanes. Ştii tu, ceva despre cum are un 
ochi rătăcitor și cum miroase adeseori ca un țarc cu capre. 

— Am auzit! strigă Talmanes din față. 

— Asta am şi vrut! strigă Mat. 

Thom doar râse, trăgând de mantie și aranjând-o ca să se 
vadă mai bine. 

— Nu-ţi promit nimic. Chicoti din nou. Deși, dacă nu te 
superi, Mat, cred că mă voi despărți de voi odată ce vom intra 
în sat. Urechile unui menestrel ar putea culege informații ca- 
re n-ar fi rostite altminteri în prezenţa soldaților. 

— Ar prinde bine nişte informații, zise Mat, frecându-și 
bărbia. 

Drumul urca şi cotea în față; Vanin spusese că vor da de 
sat imediat după acea cotitură. 

— Am senzaţia că am călătorit printr-un tunel luni în- 
tregi, fără să văd sau să aud lumea de afară. Arză-m-ar focu’, 
m-aş bucura să ştiu unde se află Rand, fie doar ca să știu unde 
să nu mă duc. 


Culorile se rotiră, arătându-i-l pe Rand - însă bărbatul se 
afla într-o odaie fără privelişte spre exterior, ceea ce nu îi 
oferea niciun indiciu lui Mat despre locul unde s-ar fi aflat 
bărbatul. 

— Mă tem că viaţa seamănă adeseori cu un tunel, zise 
Thom. Oamenii se așteaptă ca un menestrel să aducă vești, 
astfel încât să le putem dichisi şi afişa dinaintea celorlalți, dar 
mare parte din aceste „vești” pe care le spunem sunt doar 
nişte poveşti, în multe cazuri mai puțin adevărate decât ba- 
ladele ce dăinuie de o mie de ani. 

Mat încuviință din cap. 

— Şi, adăugă Thom, voi vedea dacă voi putea să aflu ceva 
indicii pentru incursiune. 

Turnul din Ghenjei. Mat ridică din umeri. 

— Mai degrabă vom găsi ceea ce avem nevoie în Patru 
Regate sau în Caemlyn. 

— Da, ştiu. Dar Olver m-a făcut să-i făgăduiesc că voi 
arunca o privire. Dacă nu l-ai fi pus pe Noal să îl ţină ocupat 
pe băiat, m-aș fi aşteptat să-mi deschid desaga și să-l găsesc 
înăuntru. Și-a dorit foarte mult să ne însoțească. 

— O noapte de dansuri și jocuri de noroc nu este potrivită 
pentru un băiat, bombăni Mat. Îmi doresc să pot avea încre- 
dere că bărbaţii rămași în tabără nu îl vor strica mai mult 
decât ar face-o o tavernă. 

— Ei bine, el s-a liniștit odată ce Noal a scos tabla de joc. 

Olver era convins că dacă juca suficient de mult „Şerpi şi 
vulpi”, urma să descopere o strategie secretă pentru a-i în- 
vinge pe Aelfinni şi Eelfinni. 

— Flăcăul încă mai crede că ne va însoţi în Turn, zise 
Thom, mai încet. Ştie că nu poate fi unul dintre noi trei, dar 
are de gând să ne aștepte afară. Poate să dea buzna înăuntru 
ca să ne salveze dacă nu vom ieși prea curând. Nu vreau să 
fiu acolo atunci când va descoperi adevărul. 

— Nici eu n-am de gând să fiu acolo, zise Mat. 

În fața lor, copacii se despărțeau, lăsând să se vadă o vale 
mică, cu pășuni verzi ce urcau pe dealurile din lateral. Un târ- 
gușor cu câteva sute de clădiri stătea cuibărit între povârni- 
şuri, un pârâu de munte curgând prin mijlocul lui. Casele 
erau zidite din piatră de un cenușiu-închis, fiecare prevăzută 
cu un horn înalt. Din majoritatea hornurilor se înălțau firicele 

de fum. Acoperișurile erau înclinate pentru a face față, pro- 
babil, iernilor cu multă zăpadă, cu toate că singurele care mai 
erau albe acum se aflau pe piscurile din depărtare. Lucrătorii 
aveau deja de lucru pe câteva acoperișuri, înlocuind ţiglele 
care se stricaseră în timpul iernii, iar caprele şi oile pășteau 
pe dealuri, supravegheate de păstorași. 

Mai rămăseseră câteva ceasuri de lumină, iar alţi bărbați 
se ocupau de vitrinele prăvăliilor și de garduri. Alţii se plim- 
bau agale pe ulițele satului. În general, în micul târg domnea 
atmosfera pașnică a afacerilor mixte şi a trândăviei. 

Mat veni lângă Talmanes și soldați. 

— Este o privelişte frumoasă, observă Talmanes. Începu- 
sem să cred că fiecare târg din lume fie e pe punctul să cadă 
în ruină, înțesat cu refugiaţi, fie se află sub stăpânirea cotro- 
pitorilor. Măcar acesta nu pare să dispară dinaintea ochilor 
noştri. 

— Slavă Luminii! zise Mat, cutremurându-se când se gân- 
di la târgul acela din Altara care dispăruse pur şi simplu. 
Oricum, să sperăm că nu vor fi deranjați de câțiva străini. Le 
aruncă o privire soldaților; toți cinci erau Brațe Roşii, printre 
cei mai buni pe care îi avea el. Trei dintre voi veți merge cu 
surorile aes sedai. Mă gândesc că ele nu vor vrea să stea în 
acelaşi han cu mine. Ne vom întâlni dimineață. 

Soldații salutară, iar Joline pufni atunci când trecu călare 
pe lângă Mat, ignorându-l intenționat. Ea şi celelalte începură 
să coboare povârnișul, alcătuind un grup mic, urmate de trei 
dintre soldaţii lui Mat. 

— Cel de colo mi se pare a fi un han, zise Thom, arătând 
cu degetul spre o clădire mai mare din partea de răsărit a 
satului. Mă vei găsi acolo. 

Făcu cu mâna, apoi își mână calul la trap şi își văzu de 
drum, mantia fluturând în urma lui. Sosind primul, va avea 
cea mai bună ocazie de a-şi face o intrare teatrală. 

Mat îi aruncă o privire lui Talmanes, care ridică din umeri. 
Cei doi bărbaţi începură să coboare povârnișul, escortaţi de 
cei doi soldaţi. Datorită cotiturii drumului, se apropiau de sat 
dinspre sud-vest. Drumul străvechi continua în partea de 
nord-est a satului. Era ciudat ca un drum atât de mare să 
treacă pe lângă un sătuc ca acesta, fie el vechi și stricat. Ju- 
pânul Roidelle susținea că acesta îi ducea direct în Andor. Era 


prea denivelat ca să fie folosit ca arteră principală, iar în di- 
recţia în care o lua nu existau orașe mari, prin urmare calea 
fusese uitată. Însă Mat binecuvânta norocul de a-l fi descope- 
rit. Principalele treceri în Murandy erau pline de seanchani. 

Conform hărților lui Roidelle, satul Hinderstap producea 
brânză de capră şi de oaie pentru diverse orașe şi conace din 
regiune. Sătenii trebuie să fi fost obișnuiți cu străinii. Şi, în- 
tr-adevăr, câțiva băiețandri veniră în fugă de pe câmpuri de 
îndată ce îl zăriră pe Thom, cu mantia lui de menestrel. El 
stârnea agitaţie, însă una bine cunoscută. Surorile aes sedai, 
însă, vor fi memorabile. 

„Mda”, îşi zise el în vreme ce călărea alături de Talmanes 
pe drumul mărginit de iarbă. Își va păstra buna dispoziţie; de 
astă dată nu le va îngădui surorilor aes sedai să i-o strice. 

Până când Mat şi Talmanes ajunseră în sat, Thom strân- 
sese deja în jurul lui o mulțime mică. Şedea drept în șa şi jon- 
gla trei mingi colorate cu o mână în vreme ce le povestea 
despre călătoriile lui de la miazăzi. Sătenii de aici purtau ves- 
te şi mantii verzi dintr-un material catifelat. Veşmintele pă- 
reau călduroase deşi, la o privire mai atentă, Mat observă că 
multe dintre ele - mantii, veste și pantaloni - fuseseră rupte 
şi cârpite cu grijă. 

Un alt grup de oameni, majoritatea femei, se strânsese în 
jurul surorilor aes sedai. Foarte bine; Mat mai că se așteptase 
ca sătenii să fie înspăimântați. Unul dintre aceia care stăteau 
lângă grupul lui Thom le aruncă o privire curioasă lui Mat şi 
lui Talmanes. Era un individ solid, cu brațe groase. Mânecile 
cămășii de pânză îi erau suflecate până la coate, în ciuda ae- 
rului răcoros de primăvară. Braţele îi erau acoperite de păr 
negru și cârlionțat, care se potrivea cu cel din barbă şi cu bu- 
clele de pe cap. 

— Ai înfăţişarea unui senior, zise bărbatul, apropiindu-se 
de Mat. 

— El este pr..., începu Talmanes, înainte ca Mat să îl între- 
rupă în grabă. 

— Presupun că aşa este, spuse Mat, uitându-se la Talmanes. 

— Eu sunt Barlden, primarul satului, zise bărbatul, încru- 
cișându-și brațele pe piept. Sunteţi bineveniţi să veniţi și să 
faceţi negoț. Dar să ştiţi că nu avem prea multe. 

— Cu siguranţă aveți măcar niște brânză, zise Talmanes. 
Asta produceți, nu-i așa? 

— Cea care n-a prins mucegai sau care nu s-a stricat este 
pentru clientul nostru, răspunse primarul Barlden. Așa merg 
lucrurile în ultima vreme. Șovăi. Dar dacă aveţi de dat la 
schimb materiale sau veşminte, s-ar putea să găsim ceva ca 
să vă hrănim o zi. 

„Să ne hrănească o zi? gândi Mat. Pe toți unsprezece? El 
trebuia să ducă înapoi cel puțin o căruță încărcată, ca să nu 
mai pomenească de berea pe care le-o făgăduise soldaților. 

— Mai trebuie să știți despre restricții. Puteţi face negoţ, 
vă puteți încălzi la focurile din vetre o vreme, dar să știți că 
toţi străinii trebuie să plece din sat până la lăsarea înserării. 

Mat își ridică privirea la cerul acoperit de nori. 

— Dar abia dacă mai sunt trei ceasuri până atunci! 

— Astea sunt regulile noastre, răspunse scurt Barlden. 

— Este absurd, zise Joline, întorcându-se cu spatele la să- 
tence. Ea își aduse calul mai aproape de Mat și de Talmanes, 
străjerii ei urmând-o ca niște umbre, ca de obicei. Jupâne 
Barlden, nu putem fi de acord cu această interdicție absurdă. 
Îţi înţeleg ezitarea, din cauza acestor vremuri periculoase, 
dar sunt sigură că înţelegi că regulile dumitale n-ar trebui să 
se aplice aici. 

Bărbatul își ținu în continuare braţele încrucișate și nu 
zise nimic. 

Joline îşi țuguie buzele, rearanjându-și mâinile pe frâie, 
astfel încât inelul ei cu Marele Şarpe să se vadă bine. 

— Simbolul Turnului Alb înseamnă atât de puțin în ziua 
de azi? 

— Noi respectăm Turnul Alb. 

Barlden se uită la Mat. Era un bărbat înţelept. Dacă pri- 
veai în ochi o aes sedai, puteai deveni slab și mai puţin îndârjit. 

— Dar regulile noastre sunt stricte, domniţă. Îmi pare rău. 

Joline pufni. 

— Mă gândesc că hangiii de aici sunt mai puţin mulțumiți 
de această restricție. Cum pot supraviețui dacă nu pot închi- 
ria odăi străinilor? 

— Hanurile sunt despăgubite, răspunse primarul, moro- 
cănos. Trei ore. Faceţi-vă treaba și plecaţi apoi. Vrem să fim 


prietenoși cu toţi cei care trec pe-aici, dar nu putem îngădui 
ca regulile noastre să fie încălcate. 

Zicând acestea, se întoarse şi plecă. În timp ce se înde- 
părta, i se alătură un grup de bărbaţi voinici, câţiva dintre ei 
ținând topoare în mâini. Nu într-un mod amenințător, ci cu 
dezinvoltură, de parcă s-ar fi dus să taie lemne și trecuseră 
întâmplător prin sat. Împreună. Mergând în aceeași direcţie 
ca primarul. 

— Bună primire, n-am ce zice, bombăni Talmanes. 

Mat încuviință din cap. Când făcu asta, zarurile începură 
să-i zornăie în cap. „Fir-ar să fie!” Hotărî să le ignore. Și-așa 
nu-i era de prea mare folos. 

— Hai să căutăm o tavernă, zise el, mânându-l înainte pe 
Cimpoiaș. 

— Încă eşti hotărât să ai o noapte de pomină, ai? zise 
Talmanes, zâmbind când i se alătură lui Mat. 

— Vom vedea, răspunse Mat, ascultând zarurile acelea 
fără să vrea. Vom vedea. 

Mat zărise trei hanuri când se plimbă prima oară prin sat. 
Era unul la capătul străzii principale şi avea două felinare 
aprinse în față, deşi nu se lăsase încă înserarea. Pereţii văruiți 
în alb şi geamurile curate ale ferestrelor aveau să le atragă pe 
surorile aes sedai așa cum lumina flăcărilor atrage moliile. 
Acela ar fi hanul potrivit pentru negustorii ambulanți și dem- 
nitarii suficient de ghinioniști să se trezească între aceste 
dealuri. 

Însă acum, străinii nu mai puteau rămâne peste noapte. 
De când exista această restricție? Cum se întrețineau acele 
hanuri? Puteau încă să ofere o baie și o mâncare caldă, dar nu 
puteau închiria odăi... 

Mat nu credea comentariul primarului cum că hanurile erau 
„despăgubite”. Dacă aduceau vreun beneficiu satului atunci 
de ce să fie plătite? Era de-a dreptul ciudat. 

Mat nu se duse la hanul cel frumos, nici la cel pe care îl 
alesese Thom. Acela nu se afla pe drumul principal, ci pe o 
stradă mai largă, spre nord-est. Acesta era potrivit pentru un 
vizitator obişnuit, bărbaţi și femei respectabile, cărora nu le 
plăcea cheltuiască mai mult decât era nevoie. Clădirea era 
bine îngrijită; aşternuturile erau curate, iar mâncarea, satis- 

făcătoare. Uneori, localnicii mergeau acolo să bea ceva, mai 
ales atunci când simțeau că nevestele lor stăteau cu ochii pe ei. 

Ultimul han ar fi fost cel mai greu de găsit dacă Mat n-ar fi 
ştiut unde să îl caute. Se afla la trei străduţe mai încolo de 
centru, în colțul dosit al satului, spre apus. Nu atârna nicio 
tăbliță în față; nu era decât o tăblie din lemn pe care era gra- 
vat ceva ce semăna cu un jugan cherchelit care şedea înăun- 
tru la o fereastră. Niciuna dintre ferestre nu avea geam. 

Dinăuntru răzbăteau lumina și râsete. Mulţi străini s-ar fi 
simţit stânjeniţi de lipsa unei tăblii ademenitoare sau a feli- 
narelor din apropierea acestui han. Aducea mai degrabă cu o 
tavernă decât cu un han; Mat se îndoia că înăuntru se afla 
mare lucru în afară de câteva saltele în încăperea din spate 
pe care cineva le putea închiria cu un bănuţ. Aici era locul 
unde se relaxau lucrătorii de prin partea locului. Cum se 
apropia înserarea, mulți dintre ei porniseră deja spre acest 
local. Era un loc pentru comunitate, pentru relaxare, un loc 
unde puteai fuma un vârf de tutun alături de prietenii tăi. Și 
pentru câteva ture de zaruri. 

Mat zâmbi şi descălecă, apoi îl legă pe Cimpoiaş de stâlpul 
de afară. 

Talmanes oftă. 

— Ştii că, probabil, pun apă în băutură. 

— Atunci, va trebui să comandăm de două ori mai multă, 
zise Mat, desfăcând câteva săculeţe cu bani de șa și îndesân- 
du-le în buzunarele din interiorul hainei. Le făcu semn solda- 
ților să rămână acolo și să păzească animalele. Caii de povară 
cărau un cufăr cu monede. Acesta conținea rezerva personală 
a lui Mat: n-ar risca simbriile soldaţilor Oștii pe jocurile de 
noroc. 

— Bine, atunci, zise Talmanes. Dar ştii că mă voi asigura 
ca tu și cu mine să mergem la o tavernă în toată regula odată 
ce vom ajunge în satul Patru Regi. Mai trebuie să te educ încă, 
Mat. Acum eşti prinţ. Vei avea nevoie... 

Mat își ridică o mână, oprindu-l pe Talmanes din vorbă. 
Apoi, arătă cu degetul spre stâlp. Talmanes oftă din nou, se 
lăsă să alunece din şa, apoi își legă calul. Mat se apropie de 
uşa tavernei, trase adânc aer în piept, apoi intră. 

Bărbaţii erau îngrămădiţi la mese. Mantiile lor fie stăteau 
pe spătarele scaunelor, fie erau agățate în cuie, vestele rupte 


şi cusute din nou le erau descheiate, iar mânecile cămășilor, 
suflecate. De ce oamenii de-aici purtau veşminte care fusese- 
ră frumoase cândva, iar acum erau rupte şi peticite? Aveau 
destule oi, prin urmare trebuiau să aibă lână din belșug. 

Mat ignoră deocamdată această ciudățenie. Bărbaţii din 
localul acesta aruncau zarurile, beau bere din cănile de pe 
mesele lipicioase şi le dădeau câte o palmă peste fund chel- 
nerițelor care treceau pe lângă ei. Păreau istoviţi, multora 
dintre ei închizându-li-se ochii din cauza oboselii. Dar era un 
lucru de aşteptat după o zi de muncă. În ciuda ochilor obosiţi, 
pălăvrăgelile din odaie erau aproape palpabile, vocile acope- 
rindu-se unele pe celelalte într-un murmur jos și huruitor. 
Câțiva oameni îşi ridicară privirile atunci când intră Mat, iar 
unii dintre ei se încruntară când îi văzură veșmintele fru- 
moase, dar majoritatea nici nu îl băgară în seamă. 

Talmanes îl urmă fără tragere de inimă, însă nu era genul 
de nobil pe care îl deranja să se amestece cu oamenii de rând. 
Intrase în nenumărate spelunci la viața lui, deși își făcuse 
obiceiul să se plângă de alegerile lui Mat. Așadar, Talmanes 
își trase un scaun la fel de repede ca Mat la o masă unde şe- 
deau deja câţiva bărbaţi. Mat zâmbi larg și scoase o monedă 
de aur pe care i-o aruncă unei chelnerițe ce trecea pe-acolo, 
comandând ceva de băut. Acest gest atrase atenţia, atât a 
bărbaţilor de la masă, cât şi a lui Talmanes. 

— Ce faci? şuieră printre dinți Talmanes, aplecându-se 
spre Mat. Vrei să fim despicaţi de îndată ce vom ieși împle- 
ticindu-ne de-aici? 

Mat doar zâmbi. La una dintre mesele din apropiere se 
desfășura un joc cu zarurile. Părea a fi „Laba pisicii” - sau cel 
puţin așa i se spusese în noaptea în care Mat învățase pentru 
prima oară jocul. În Ebou Dar, i se spunea „A treia nestema- 
tă”, iar în Cairhien, auzise spunându-i-se „Pene plutitoare”. 
Era jocul perfect pentru ce avea el în gând. Exista doar un 
singur jucător care arunca zarurile, iar privitorii pariau îm- 
potriva sau în favoarea aruncărilor lui. 

Mat inspiră adânc, apoi îşi trase scaunul la masa aceea, 
aruncând o coroană de aur pe lemn, chiar în centrul unui inel 
ud de bere lăsat de fundul unei căni pe care o ținea acum în 
mână un individ scund, care-și pierduse aproape tot părul. 

Cel care îi mai rămăsese îi atârna în jurul gulerului. Bărbatul 
mai că se înecă cu berea. 

— Pot să arunc şi eu o dată? se adresă Mat celor așezați la 
masă. 

— Nu... ştiu dacă putem egala miza, zise un bărbat cu bar- 
ba scurtă şi neagră. Seniore, adăugă el mai târziu. 

— Galbenii mei împotriva arginţilor voştri, zise Mat, re- 
laxat. N-am mai jucat un joc cu zarurile de-o veşnicie. 

Talmanes îşi trase și el scaunul la masă, vădit interesat. Îl 
mai văzuse pe Mat făcând asta, pariind cu galbeni și câşti- 
gând arginţi. Norocul lui Mat făcea diferenţa, iar el conducea 
întotdeauna detașat. Uneori, conducea detașat oferind galbeni 
pentru bănuți de aramă. Asta nu-i aducea prea mulți bani. Nu 
trecea multă vreme până când bărbaţii care jucau fie rămâ- 
neau fără bani, fie hotărau că nu mai voiau să joace. lar Mat 
rămânea cu un pumn de arginţi şi niciun adversar împotriva 
căruia să joace. 

Acest lucru nu l-ar fi ajutat. Oastea avea bani din belșug. 
Avea nevoie de hrană, prin urmare sosise vremea să încerce 
altceva. Câţiva dintre bărbaţi puseră pe masă monede de ar- 
gint. Mat scutură zarurile în mâini, apoi le aruncă. Din ferici- 
re, zarurile se opriră, unul arătând un punct, iar celălalt două. 
Pierduse pe loc. 

Talmanes clipi, iar bărbaţii din jurul mesei se uitară la Mat, 
părând îndurerați - ca și când s-ar fi simţit stânjeniţi că pari- 
aseră împotriva unui senior care nu se aștepta să piardă. Era 
o cale ușoară să intri în bucluc. 

— Măi să fie! zise Mat. Se pare că ați câștigat. Sunt ai 
voştri. 

Împinse galbenii spre centrul mesei, pentru a fi împărțiți 
între bărbaţii care pariaseră împotriva lui, după cum erau re- 
gulile. 

— Ce ziceţi de încă o tură? întrebă Mat, aruncând pe masă 
două coroane de aur. 

De astă dată, fură mai mulți amatori. Din nou, el aruncă și 
pierdu, mai să-l facă pe Talmanes să se înece. Mat mai pier- 
duse și înainte - i se întâmpla până și lui. Dar două aruncări 
la rând? 

Făcu să se rostogolească două coroane, apoi scoase patru. 
Talmanes își puse mâna pe braţul lui. 


— Nu te supăra, Mat, zise bărbatul în șoaptă, dar poate ai 
trebui să te opreşti. Toată lumea mai are câte o seară proastă. 
Hai să ne terminăm băuturile și să mergem să cumpărăm ce 
provizii putem înainte de căderea nopții. 

Mat doar zâmbi și privi cum pariurile se strângeau lângă 
cele patru coroane ale lui. Fu nevoit să o pună și pe a cincea 
din moment ce atât de mulți oameni voiau să participe la joc. 
Talmanes oftă, apoi se întinse și luă o halbă de la chelneriță - 
care, în sfârşit, venise cu comanda lui Mat. 

— Nu te bosumfla, zise Mat cu blândeţe, cântărind săcu- 
lețul în palmă în timp ce se întinse să se servească și el cu o 
halbă. Asta am și vrut. 

Talmanes își ridică o sprânceană, luându-și cana de la gură. 

Mat zise: 

— Pot să pierd atunci când vreau, dacă este spre binele 
nostru. 

— Dacă pierzi, cum poate fi spre binele nostru? întrebă 
Talmanes, privindu-i pe bărbaţii care discutau cum să îm- 
partă galbenii lui Mat. 

— Aşteaptă. 

Mat luă o gură de bere. Era îndoită cu apă, aşa cum se te- 
muse Talmanes. Mat se întoarse la masă, numărând câteva 
coroane de aur în plus. 

Pe măsură ce trecea timpul, în jurul mesei începeau să se 
strângă din ce în ce mai mulți oameni. Mat se asigură să câș- 
tige câteva ture - aşa cum trebuia să piardă un pariu atunci 
când câștiga toată noaptea; nu voia să trezească bănuiala 
asupra turelor în care pierdea. Cu toate acestea, puțin câte 
puţin, monedele din săculețele lui ajunseră în mâinile bărba- 
ilor care jucau împotriva lui. În scurt timp, în tavernă se aş- 
ternu tăcerea, bărbaţii îngrămădindu-se în jurul lui Mat şi 
aşteptându-şi rândul ca să parieze împotriva lui. Fiii şi prie- 
tenii dăduseră fuga să își aducă taţii și verișorii, târându-i la 
„Juganul cherchelit” - cum se numea hanul. 

La un moment dat - în timpul unei pauze în care Mat aş- 
tepta o altă halbă de bere - Talmanes îl trase deoparte. 

— Nu-mi place treaba asta, Mat, zise bărbatul slăbănog în 
şoaptă, aplecându-se în faţă. 

Sudoarea îi vărgase demult pudra de pe fruntea rasă, iar 
el și-o ştersese, lăsând pielea goală. 

— Ți-am spus. Mat luă o gură de bere apoasă. Știu ce fac. 

Bărbaţii de lângă ei ovaţionară atunci când unul dintre ei 
bău trei halbe, una după alta. În aer se simțea miros de su- 
doare şi bere murdară, vărsată pe podeaua din lemn și călca- 
tă în picioare de cizmele celor care soseau de pe pășuni. 

— Nu la asta mă refeream, zise Talmanes, aruncându-le o 
privire bărbaţilor care ovaţionau. N-ai decât să-ți iroseşti 
banii dacă vrei, atâta vreme cât păstrezi câteva monede să-mi 
faci cinste cu ceva de băut din când în când. Asta nu mă mai 
deranjează acum. 

Mat se încruntă. 

— Atunci ce? 

— E ceva în neregulă cu oamenii aceștia, Mat. Talmanes 
vorbea foarte încet, privind peste umăr. În vreme ce tu jucai, 
eu am vorbit cu câţiva dintre ei. Nu le pasă de lume. De Dra- 
gonul Renăscut, de seanchani, de nimic. N-au nicio grijă. 

— Şi? zise Mat. Sunt oameni de rând. 

— Oamenii de rând ar trebui să fie încă şi mai îngrijoraţi, 
zise Talmanes. Sunt prinşi aici, între oștile care se strâng. Dar 
aceştia doar ridică din umeri atunci când le vorbesc, apoi mai 
beau ceva. Este ca și când ar fi... prea concentrați la chefurile 
lor. Ca şi când doar asta contează pentru ei. 

— Atunci, este perfect, zise Mat. 

— Se va lăsa întunericul în curând, zise Talmanes, arun- 
când o privire spre fereastră. Am irosit o oră, poate mai mult. 
Poate că ar trebui... 

În clipa aceea, uşa hanului se deschise cu o bufnitură şi 
intră primarul cel voinic, însoţit de bărbaţii care i se alătura- 
seră mai devreme, deși aceştia nu mai aveau topoarele la ei. 
Nu păreau încântați să găsească jumătate din sat în tavernă 
jucând jocuri de noroc cu Mat. 

— Mat..., începu Talmanes din nou. 

Mat își ridică o mână, întrerupându-l. 

— Asta aşteptam. 

— Serios? întrebă Talmanes. 

Mat se întoarse la masa cu zarurile, zâmbind. Îşi verifica- 
se banii din săculeţe, iar aceştia îi mai ajungeau pentru câte- 
va ture - fără cufărul pe care îl adusese cu el, fireşte. Luă za- 
rurile în mână și numără câteva coroane de aur, iar mulţimea 


începu să arunce monede pe masă - multe dintre ele erau 
dintre cele de aur pe care le câștigaseră de la Mat. 

Aruncă zarurile şi pierdu, iscând un val de entuziasm din 
partea privitorilor. Barlden arăta de parcă ar fi vrut să-l az- 
vârle afară pe Mat - începea să se facă târziu, iar asfințitul nu 
era departe -, însă bărbatul șovăi atunci când îl văzu pe Mat 
scoțând un pumn de galbeni. Lăcomia îi ademenea pe toți, iar 
„regulile” stricte puteau fi încălcate dacă se ivea o ocazie des- 
tul de ispititoare. Mat aruncă din nou și pierdu. Alte strigăte 
de entuziasm. Primarul îşi încrucișă braţele pe piept. 

Mat îşi băgă mâna în buzunar, dar nu mai găsi nimic, băr- 
baţii din jurul lui păreau abătuțţi, iar unul comandă un rând 
de băuturi ca să-l „ajute pe seniorul tânăr cel sărman să uite 
de ghinion”. 

„Puțin probabil”, gândi Mat, ascunzându-și un zâmbet. Se 
ridică în picioare, ridicându-și mâinile. 

— Văd că începe să se facă târziu, se adresă el celor din 
încăpere. 

— Foarte târziu! exclamă Barlden, făcându-și loc printre 
câțiva păstori urât mirositori, care purtau mantii cu guler de 
blană. Ar trebui să pleci, străine. Să nu care cumva să crezi că 
am să-i fac pe aceşti bărbaţi să-ţi dea înapoi banii pe care i-au 
câştigat cinstit de la tine. 

— Nici nu m-am gândit la asta, zise Mat, vorbind puţin 
cam împleticit. Harnan și Delarn! strigă el. Aduceţi cufărul 
înăuntru! 

Cei doi soldaţi de afară intrară în grabă o clipă mai târziu, 
aducând cufărul mic din lemn, pe care îl luară din spinarea 
calului de povară. În tavernă se aşternu tăcerea când soldatul 
îl cără la masă şi îl așeză pe ea. Mat pescui cheia, clătinân- 
du-se ușor, apoi descuie capacul şi lăsă la vedere conținutul. 

Aur. Mult aur. Era, practic, tot ce îi mai rămăsese din re- 
zerva personală de monede. 

— Mai e timp de o tură, le zise Mat privitorilor uluiţi. Cine 
vrea să joace? 

Bărbaţii începură să arunce monede pe masă până când 
grămada fu alcătuită în mare parte din banii pe care îi pier- 
duse Mat. Nu era de-ajuns ca să egaleze suma din cufăr - eva- 
luă el grămada, bătându-se ușor cu degetul pe bărbie. 

— Nu ajunge, prieteni. Accept un pariu prost, dar dacă 
mai am la dispoziţie o singură aruncare în seara asta, atunci 
vreau să am șansa să plec de-aici cu ceva. 

— E tot ce avem, zise unul dintre bărbaţi, printre câteva 
strigăte ca Mat să arunce, totuși, zarurile. 

Mat oftă, apoi închise capacul cufărului. 

— Nu, zise el. Până şi Barlden privea cu o strălucire în ochi. 
Decât dacă... Mat făcu o pauză. Eu am venit aici după provizii. 
Cred că am să accept un troc. Puteţi păstra banii pe care i-ați 
câştigat, dar eu voi pune în joc cufărul acesta pentru provizii. 
Hrană pentru oamenii mei, câteva butoiașe cu bere, o căruță 
cu care să le car. 

— Nu e timp suficient. 

Barlden aruncă o privire spre ferestrele care începeau să 
se întunece. 

— Ba eu cred că este, zise Mat, aplecându-se în față. Voi 
pleca după tura asta. Vă dau cuvântul meu. 

— Noi nu încălcăm regulile, zise primarul. Preţul este 
prea mare. 

Mat se aştepta la strigăte din partea celorlalți bărbaţi care 
să conteste decizia primarului, implorându-l să facă o excep- 
ție. Dar nu se auzi niciunul. Brusc, Mat fu cuprins de un val de 
frică. După ce pierduse atât de mult... dacă ei îl dădeau afară... 

Disperat, ridică din nou capacul cufărului, lăsând la vede- 
re galbenii dinăuntru. 

— Vă dau eu berea, zise brusc hangiul. Mardry, tu ai o te- 
leagă şi o pereche de cai. Sunt doar la o stradă depărtare. 

— Da, zise Mardry, un bărbat cu fața buhăită şi părul ne- 
gru și scurt. Le pun în joc. 

Bărbaţii începură să strige că puteau oferi hrană - grâne 
din cămările lor, cartofi din pivnițele lor. Mat se uită la primar. 

— Încă mai e vreo jumătate de oră până la lăsarea întune- 
ricului? Ce-ar fi să vedem ce pot strânge? Dacă voi pierde, 
prăvălia satului poate primi şi ea o parte din câștig. Pun ră- 
mășag că v-ar prinde bine niște bănuți în plus după iarna pe 
care am avut-o. 

Barlden şovăi, apoi încuviinţă din cap, privind în continu- 
are cufărul cu galbeni. Bărbații începură să se agite și să fugă 
de colo-colo, aducând teleaga, rostogolind butoiaşele cu hore. 
Nu puţini dădură fuga la casele lor sau la prăvălia satului. Mat 


îi privi cum pleacă, așteptând în taverna care începea să se 
golească repede. 

— Înţeleg ce faci, îi spuse primarul lui Mat. 

El nu părea să se grăbească să aducă ceva. 

Mat se întoarse spre el, cu o privire întrebătoare. 

— N-am de gând să te las să câștigi ca prin minune la 
sfârşitul serii. Barlden își încrucișă braţele pe piept. Vei folosi 
zarurile mele. Și te vei mişca frumos și încet când le vei 
arunca. Știu că ai pierdut multe ture aici, din spusele oame- 
nilor, dar cred că dacă te vom căuta prin buzunare, vom găsi 
câteva perechi de zaruri ascunse pe undeva. 

— N-aveţi decât să căutaţi, zise Mat, ridicându-și brațele 
în lateral. 

Barlden șovăi. 

— Trebuie că le-ai aruncat, firește, zise el într-un final. E 
un truc bun - să te îmbraci ca un senior, să măsluieşti zaruri- 
le ca să pierzi în loc să câștigi. N-am auzit niciodată de un 
bărbat suficient de îndrăzneţ care să irosească astfel galbenii 
pe nişte zaruri măsluite. 

— Dacă eşti atât de sigur că trişez, atunci de ce ești de 
acord cu toată tărășenia asta? întrebă Mat. 

— Pentru că ştiu cum să te opresc, răspunse primarul. Cum 
spuneam, vei folosi zarurile mele tura asta. 

El şovăi, apoi zâmbi, înşfăcând o pereche de zaruri de pe 
masă pe care le folosise Mat. Le aruncă. Acestea se opriră la 
unu și doi. Le aruncă din nou cu același rezultat. 

— Şi mai bine încă. Primarul zâmbi larg. Le vei folosi pe 
acestea. De fapt... voi arunca eu în locul tău. 

În lumina slabă, pe faţa primarului apăru o expresie si- 
nistră. 

Mat se simţi cuprins de panică. 

Talmanes îl apucă de braț. 

— În regulă, Mat, zise el. Cred că ar trebui să plecăm. 

Mat își ridică o mână. Oare norocul avea să fie de partea 
lui dacă arunca zarurile altcineva? Uneori, acesta era de par- 
tea lui ca să îl împiedice să fie rănit în timpul unei lupte. Era 
convins de asta. Nu? 

— Dă-i bătaie, îi spuse el lui Barlden. 

Bărbatul păru şocat. 

— Poţi arunca tu, zise Mat. Dar se va socoti ca și când eu 
aș fi aruncat. Dacă voi câștiga, voi pleca şi voi lua totul cu mi- 
ne. Dacă voi pierde, voi pleca doar cu pălăria şi cu calul meu, 
iar tu vei păstra blestematul ăsta de cufăr. Batem palma? 

— Batem palma. 

Mat își întinse mâna, dar primarul se îndepărtă, ţinând 
zarurile în mână. 

— Nu, zise el. Nu vei avea ocazia să schimbi zarurile astea 
călătorule. Hai să ieşim și să așteptăm afară. Și stai departe 
de mine. 

Făcură întocmai, lăsând putoarea înăbușşitoare de bere din 
tavernă pentru aerul proaspăt de afară. Soldaţii lui Mat aduse- 
ră cufărul. Barlden ceru ca acesta să rămână deschis ca să nu 
poată fi schimbat. Unul dintre bătăușii lui îi verifică conţinu- 
tul, muşcând monedele, asigurându-se că era într-adevăr plin 
şi că ele erau autentice. Mat aștepta, stând rezemat de ușă, 
când o teleagă își făcu apariţia, iar bărbaţii din tavernă înce- 
pură să rostogolească butoiașele cu bere și să le încarce în ea. 

Soarele era doar o dâră de lumină la orizont, în spatele 
acelor nori blestemaţi. În vreme ce aştepta, Mat îl văzu pe 
primar devenind din ce în ce mai neliniștit. Sânge şi cenușă, 
bărbatul ținea la regulile lui! Ei bine, Mat avea să-i arate lui şi 
oamenilor lui. Avea să-i arate... 

Să-i arate ce? Că nu putea fi învins? Ce dovedea asta? În 
vreme ce Mat aştepta, teleaga începea să se umple cu alimen- 
te, iar el începu să aibă un sentiment ciudat de vină. 

„Nu fac nimic greșit, îşi zise el. Trebuie să-mi hrănesc oa- 
menii, nu? Oamenii aceştia pariază corect şi eu o fac la fel. 
N-am zaruri măsluite. Nu trişez.” 

N-avea decât norocul. Ei bine, norocul lui îi aparținea - 
tot așa cum fiecare om avea norocul lui. Unii oameni se năş- 
teau cu talent pentru muzică și deveneau barzi sau menes- 
treli. Cine le purta ranchiună dacă își câștigau traiul cu ce i-a 
înzestrat Creatorul? Mat avea noroc; prin urmare, se folosea 
de el. Nu era nimic greşit în asta. 

Cu toate acestea, pe măsură ce oamenii începeau să se 
întoarcă la han, începu să vadă ce observase Talmanes. Exista 
o oarecare disperare în purtarea acestor oameni. Fuseseră 
prea nerăbdători să joace? Fuseseră cutezători când pariase- 
ră? Ce era cu acea privire din ochii lor, o privire pe care Mato 


confundase cu oboseala? Beau ca să sărbătorească sfârșitul 
zilei sau beau ca să alunge acea privire bântuită din ochii lor? 

— Poate că ai dreptate, îi zise Mat lui Talmanes, care pri- 
vea soarele aproape la fel de neliniștit ca primarul. 

Acesta își arunca ultima lumină peste acoperişurile ascu- 
țite ale caselor, colorând în portocaliu ţiglele cafenii. Asfinţi- 
tul era o văpaie în spatele norilor. 

— Atunci, putem pleca? întrebă Talmanes. 

— Nu, răspunse Mat. Rămânem. 

Zarurile încetară să-i mai zornăie în cap. Fu atât de brusc, 
tăcerea atât de neașteptată, încât încremeni. Era de-ajuns ca 
să-l facă să creadă că luase o decizie greşită. 

— Rămânem, arză-m-ar focu'! repetă el. N-am dat nicio- 
dată înapoi de la un pariu și n-am de gând s-o fac acum. 

Un grup de călăreţi reveni, aducând saci cu grâne pe caii 
lor. Era uimitor ce puteau face câțiva bănuţi pentru a motiva. 

Când sosiră alți călăreţi, un băiețandru veni în fugă pe 
drum. 

— Domnule primar, zise el, trăgându-l de vesta violet pe 
Barlden. În partea din față, vesta avea câteva rupturi cusute 
încrucişat. Mama spune că străinele n-au terminat cu baia. 
Încearcă să le facă să se grăbească, dar... 

Primarul se încordă. ÎI privi furios pe Mat. 

Mat pufni. 

— Să nu te gândeşti că le-aș putea face să se grăbească, 
ziar el. Dacă m-aş duce să le grăbesc, probabil că s-ar încăpă- 
țâna ca nişte catâri și ar zăbovi de două ori mai mult. Să se 
ocupe altcineva de afurisitele alea. 

Talmanes continua să privească umbrele care se alungeau 
de-a lungul drumului. 

— Arză-m-ar focu’, bombăni el. Mat, dacă stafiile alea o să 
înceapă să-și facă apariţia din nou... 

— Aici e vorba de altceva, zise Mat, în vreme ce nou-ve- 
niții aruncau sacii cu grâne în teleagă. Se simte diferit. 

Teleaga era deja plină ochi cu alimente - o încărcătură 
zdravănă de procurat dintr-un sat de mărimea aceea. Era 
tocmai ce avea nevoie Oastea, suficient cât să îi mâne mai 
departe, să le ţină burțile pline până când aveau să ajungă la 
următorul târg. Hrana aceea nu merita galbenii din cufăr, 
fireşte, dar era cam egală cu suma pe care o pierduse el la 

zaruri înăuntru, mai ales că fuseseră pariaţi teleaga și caii. 
Erau animale de povară zdravene şi bine îngrijite, după păr și 
copite. 

Mat deschise gura ca să spună că era de-ajuns, apoi şovăi 
când observă că primarul vorbea în șoaptă cu un grup de 
bărbați. Aceştia erau şase la număr și aveau vestele ponosite 
şi cârpite şi părul negru ciufulit. Unul arăta spre Mat și ţinea 
în mână ceea ce părea a fi o foaie de hârtie. Barlden clătina 
din cap, dar bărbatul cu hârtia gesticula încă şi mai insistent. 

— Ei, acum, zise Mat încet. Ce înseamnă asta? 

— Mat, soarele..., zise Talmanes. 

Primarul făcu un gest scurt, iar bărbaţii neîngrijiți se îm- 
prăştiară. Bărbaţii care aduseseră mâncarea se adunau pe 
străduţa care începea să se întunece, stând în mijlocul aces- 
teia. Majoritatea lor priveau spre orizont. 

— Domnule primar! strigă Mat. Cred că e suficient. Arun- 
că zarurile! 

Barlden şovăi, aruncându-i o privire, apoi îşi cobori pri- 
virea la zarurile pe care le ținea în mână ca și când aproape 
că uitase de ele. Bărbaţii din jurul lui încuviințară nerăbdă- 
tori din cap, iar el își ridică pumnul, scuturând zarurile. Pri- 
marul îl privi în ochi pe Mat, care se afla în partea cealaltă a 
străzii, apoi aruncă zarurile pe fâșia de pământ dintre ei. 
Acestea păreau prea zgomotoase, asemenea unei furtuni cu 
tunete, asemenea unor oase care se loveau unele de celelalte. 

Mat îşi ţinu respiraţia. Trecuse multă vreme de când nu 
mai avusese niciun motiv să se îngrijoreze în privința unei 
aruncări cu zarurile. Se aplecă, privind cum cuburile albe se 
rostogolesc în țărână. Cum reacționa norocul lui dacă altci- 
neva arunca zarurile? 

Acestea se opriră. O pereche de patru. O aruncare de-a 
dreptul câștigătoare. Mat răsuflă îndelung și ușurat, deşi sim- 
ți cum i se prelinge pe tâmplă un firicel de sudoare. 

— Mat... zise încet Talmanes, făcându-l să-și ridice privirea. 

Bărbaţii de pe stradă nu păreau prea încântați. Câţiva 
dintre ei aclamară încântați până când prietenii lor le expli- 
cară că o aruncare câștigătoare din partea primarului în- 
semna că Mat lua câștigul. Gloata începea să devină tensio- 
nată. Mat întâlni privirea lui Barlden. 


— Pleacă! zise bărbatul cel voinic, făcând un gest dezgus- 
tat spre Mat și întorcându-se cu spatele. la-ți prada și pleacă 
de-aici! Și să nu te mai întorci niciodată! 

— Ei bine, zise Mat, relaxându-se, îți mulțumesc pentru 
acest joc. Noi... 

— PLEACĂ! zbieră primarul. 

El se uită la ultimele fascicule de lumină ce se zăreau la 
orizont, apoi înjură şi începu să îi îndemne pe bărbaţi să intre 
în hanul „Juganul cherchelit”. Unii zăboveau, aruncându-i lui 
Mat priviri şocate sau ostile, însă îndemnurile primarului îi 
făcură în curând să intre în hanul cu acoperiș jos. Acesta în- 
chise ușa, iar Mat, Talmanes şi cei doi soldați rămaseră sin- 
guri în mijlocul străzii. 

Dintr-odată, se aşternu o tăcere ciudată. Nu mai era nici- 
un sătean pe stradă. N-ar fi trebuit să se audă răzbătând mă- 
car zgomot din interiorul tavernei? Să se audă clinchetul hal- 
belor, mormăieli despre pariul pierdut? 

— Ei bine, zise Mat, vocea lui răsunând pe strada pustie, 
presupun că asta e. Se duse la Cimpoiaș, liniștind calul, care 
începuse să se foiască agitat. Ţi-am spus eu, Talmanes. Nu ai 
de ce să-ți faci griji. 

În acel moment, izbucniră tipetele. 

CAPITOLUL 28 


Noaptea în Hinderstap 


— Arză-te-ar focu’, Mat! zise Talmanes, smulgându-și sa- 
bia din măruntaiele unui sătean care se zvârcolea. Talmanes 
nu înjura aproape niciodată. Arză-te-ar focu' de două ori și 
încă o dată! 

— Pe mine? izbucni Mat, întorcându-se pe călcâie, lancea 
lui ashandarei scânteind când lovi doi bărbaţi în veste ver- 
de-deschis. 

Aceştia căzură pe pământul tare al străzii, cu ochii mari 
de furie în vreme ce scuipau sânge şi gemeau. 

— Pe mine? Nu eu sunt cel care încearcă să te omoare, 
Talmanes. Dă vina pe ei! 

Talmanes reuși să urce în şa. 

— Ei ne-au spus să plecăm! 

— Aşa e, zise Mat, apucând hăţurile lui Cimpoiaș și tră- 
gându-l de lângă „Juganul cherchelit”. lar acum ei încearcă să 
ne omoare. Nu pot fi învinuit pentru purtarea lor nepriete- 
noasă! 

Urlete, strigăte și țipete se înălțară din tot satul. Unii erau 
furioşi, unii erau îngroziţii, iar alţii erau în agonie. 

Din ce în ce mai mulţi bărbaţi dădeau buzna afară din ta- 
vernă, fiecare dintre ei mârâind şi ţipând, fiecare dintre ei 
încercând din răsputeri să îi omoare pe toți cei din jurul lor. 
Unii dintre ei îi atacau pe Mat, pe Talmanes sau pe soldații lui 


Mat, dar mulți îi atacau pur și simplu pe tovarășii lor, smul- 
gându-le pielea cu mâinile, lăsându-le dâre pe feţe cu unghii- 
le. Aceștia luptau cu o lipsă primordială de îndemânare și doar 
câțiva se gândiră să folosească pietre, halbe sau bucăți de 
lemn pe post de arme. 

Aceasta nu era o simplă încăierare într-o tavernă. Oame- 
nii aceștia încercau să se omoare unii pe ceilalți. Pe stradă ză- 
ceau deja o jumătate de duzină de cadavre, sau aproape ca- 
davre, iar din câte putea vedea Mat în interiorul hanului, în- 
căierarea era la fel de înverșunată și acolo. 

Mat încercă să se apropie de căruța plină cu alimente, 
Cimpoiaș tropăind lângă el. Cufărul lui cu galbeni zăcea în 
continuare pe stradă. Bărbaţii care se încăierau ignorau atât 
alimentele, cât și galbenii, concentrându-se unul asupra ce- 
luilalt. 

Talmanes, precum şi Harnan și Delarn - cei doi soldaţi ai 
lui - se retrăgeau împreună cu el, trăgându-și agitaţi caii du- 
pă ei. În scurt timp, un grup de bărbaţi furioşi se năpustiră 
asupra celor doi săteni pe care tocmai îi doborâse Mat și în- 
cepură să îi izbească cu capetele de pământ în mod repetat 
până când aceştia nu se mai mișcară. Apoi, bărbaţii își ridi- 
cară privirile la Mat și la oamenii lui, setea de sânge înceţo- 
şându-le privirile. Aceste expresii ciudate nu se potriveau cu 
fețele curate ale bărbaților care purtau veste îngrijite și 
aveau părul pieptănat. 

— Sânge şi cenușă, zise Mat, aruncându-se în şa. Încălecaţi! 

Harnan şi Delarn nu avură nevoie de alte instrucţiuni. 
Blestemară, vârându-și săbiile în teci şi aruncându-se în şei 
Gloata de săteni țâșni în față, însă Mat și Talmanes opriră 
atacul. Mat încercă să aplice lovituri menite să rănească, dar 
sătenii erau dezamăgitor de puternici și de rapizi, iar el se 
trezi luptând doar ca să îi împiedice să nu îl tragă jos din şa. 
Înjură şi începu, fără tragere de inimă, să aplice lovituri mor- 
tale, doborând doi bărbați când le reteză grumajii. Cimpoiaş 
lovi cu copitele și mai dobori unul la pământ, nimerindu-l cu 
copita în cap. În câteva clipe, Harnan și Delarn se alăturară 
luptei. 

Sătenii nu dădeau înapoi. Continuară să lupte cuprinşi de 
frenezie până când toţi opt fură doborâți. Soldaţii lui Mat 
luptau îngroziţi, iar el nu îi putea învinui. Era al naibii de 

ciudat să vezi nişte săteni de rând reacționând astfel! Nu pă- 
rea să mai fi rămas în ei nici măcar un dram de umanitate. 
Scoteau doar mârâieli, șuierături şi țipete, iar pe chipurile lor 
se citeau furia și setea de sânge. Acum, ceilalți săteni - aceia 
care nu îi atacau direct pe oamenii lui Mat - începură să for- 
meze gloate și începură să îi omoare pe aceia din grupurile 
mai mici, lovindu-i în cap, zgâriindu-i și muşcându-i. Era o 
scenă tulburătoare. 

În vreme ce Mat privea, un trup ţâşni prin fereastra ta- 
vernei. Cadavrul se rostogoli pe pământ, cu grumazul rupt. 
Barlden stătea de partea cealaltă, cu o privire sălbatică în 
ochi, aproape inumană. Țipă în noapte, apoi îl zări pe Mat şi, 
preț de o secundă, păru să trădeze un semn de recunoaștere. 
Apoi, acesta dispăru, iar primarul urlă din nou și fugi în față, 
ca să sară prin fereastră şi să atace doi bărbați care stăteau 
cu spatele la el. 

— Să plecăm! zise Mat, făcându-l pe Cimpoiașş să cabreze 
atunci când îl zări o gloată de săteni. 

— Galbenii! spuse Talmanes. 

— Dă-i naibii! zise Mat. Putem câştiga alții și nu merită să 
ne riscăm vieţile nici pentru alimentele alea. Să plecăm! 

Talmanes și soldaţii îşi întoarseră caii şi o luară la galop 
de-a lungul străzii. Mat îi dădu pinteni Cimpoiașului, alătu- 
rându-li-se şi lăsând în urmă galbenii și căruţa cu alimente. 
Nu merita să îşi rişte vieţile. Dacă va putea, va veni în ziua 
următoare însoţit de oaste ca să și-i recupereze. Dar, mai în- 
tâi, trebuia să supraviețuiască. 

Galopară o vreme, iar Mat îi făcu să încetinească la urmă- 
toarea cotitură, ridicându-și o mână. Aruncă o privire peste 
umăr. Sătenii îi urmăreau, dar galopul lor îi lăsaseră pe aceș- 
tia cu mult în urmă. 

— Eu tot pe tine te învinuiesc, zise Talmanes. 

— Credeam că îți place să lupţi, zise Mat. 

— Îmi plac unele lupte, spuse Talmanes. Pe câmpul de 
bătălie sau o încăierare într-o tavernă. Asta... asta e nebunie 
curată. 

Sătenii din urma lor se lăsară în patru labe și începură să 
se miște cu un mers ciudat. Talmanes se cutremură vizibil. 

Abia dacă mai era suficientă lumină ca să vezi ceva. Acum, 
că soarele apusese, munții aceia și norii cenușii blocau lumi- 


na care mai rămăsese. Felinarele stăteau înșirate de-a lungul 
multor străzi, dar nu părea că cineva avea să le aprindă. 

— Mat, ei ies în câştig, zise Talmanes, ţinându-şi sabia 
pregătită. 

— Nu e vorba numai despre pariu, zise Mat, ascultând ți- 
petele și strigătele. 

Acestea răsunau din tot satul. Pe o străduţă laterală, două 
trupuri care se luptau țâșniră printr-o fereastră de la catul 
superior al unei case. Erau niște femei care stăteau agățate 
una de cealaltă în timp ce cădeau. Se izbiră de pământ cu un 
bubuit dezgustător. Rămaseră nemișcate. 

— Haideţi! zise Mat, întorcându-l pe Cimpoiaș. Trebuie să 
îi găsim pe Thom și pe femei. 

Străbătură în galop o străduţță lăturalnică ce avea să se 
intersecteze cu strada principală, trecând pe lângă grupuri de 
bărbaţi și femei care se încăierau prin șanțuri. Un bărbat 
gras, cu obrajii însângeraţi, ieşi împleticindu-se pe drum, iar 
Mat îl dobori cu calul, fără tragere de inimă. Prea mulți oa- 
meni se încăierau pe marginea drumului ca el să rişte să își 
conducă grupul pe lângă bietul neghiob. Mat văzu până și 
copii încăierându-se. Aceştia îi mușcau de picioare pe cei mai 
mari decât ei și îi strângeau de grumaz pe aceia de vârsta lor. 

— A înnebunit tot satul ăsta blestemat, bombăni întristat 
Mat în vreme ce el și oamenii lui pătrunseră pe strada prin- 
cipală si o luară spre hanul elegant. 

Le luară pe surorile aes sedai, apoi porniră spre răsărit 
după Thom, căci hanul unde se afla el era cel mai îndepărtat. 

Din nefericire, pe strada principală era mai rău decât pe 
cea pe care Mat o lăsase în urmă. Aproape că era întuneric 
de-a binelea acum. Lui i se părea că, într-adevăr, întunericul 
se lăsase prea repede aici. Nefiresc de repede. Pe întreaga 
lungime a drumului mișunau umbre, siluete care se luptau, 
zgâriind şi zbătându-se în întunericul care se adâncea. În acel 
întuneric, încăierările semănau cu niște creaturi unice - niște 
monstruozități îngrozitoare cu zeci de membre care fluturau 
şi sute de guri care țipau în întuneric. 

Mat îl mână pe Cimpoiaș mai departe. Nu avea încotro - 
trebuia să-și croiască drum prin mijlocul acestui haos. 

— Lumină! ţipă Talmanes în vreme ce galopau spre han. 
Lumină! 

Mat scrâşni din dinţi şi se aplecă în față pe Cimpoiaș, ți- 
nându-și pintenii aproape de flancurile calului în vreme ce 
călărea prin acest coşmar. Mugetele zguduiau întunericul și 
cadavrele se rostogoleau pe stradă. Mat se cutremură în fața 
acestei orori, blestemând în barbă. Noaptea însăși părea că 
încerca să îi sufoce, să-i strângă de grumaz și să dea naștere 
fiarelor întunericului și omorurilor. 

Cimpoiaș și ceilalți cai erau bine antrenați și toți patru ga- 
lopau de-a lungul străzii. Mat scăpă ca prin urechile acului să 
nu fie tras jos din șa când niște siluete întunecate i se năpus- 
tiră la picioare, încercând să tragă de ele. Aceste țipau şi ṣu- 
ierau, asemenea unor legiuni de oameni care se înecau și în- 
cercau să-l tragă şi pe el în adâncurile unei ape nepământene. 

Lângă Mat, calul lui Delarn se opri brusc, apoi, când o 
masă neagră de siluete sări în fața lui, cabră panicat, azvârlin- 
du-l pe Delarn din șa. 

Mat îl struni pe Cimpoiaș, întorcându-se când auzi țipătul 
bărbatului, care era cumva mai îndepărtat şi mai uman decât 
tipetele din jurul lor. 

— Mat! strigă Talmanes, trecând în galop pe lângă el. 
Mergi mai departe! Nu ne putem opri! 

„Nu, îşi zise Mat, alungând panica ce îl cuprinsese. Nu, 
n-am să las pe nimeni pradă lor.” Inspiră adânc și îl ignoră pe 
Talmanes, dând pinteni calului care se întoarse spre morma- 
nul negru de trupuri aflat în locul unde căzuse Delarn. Bro- 
boanele de sudoare îi udau fruntea, răcorite de vântul pro- 
vocat de galop. Gemetele, țipetele şi șuierăturile din jur pă- 
reau să se năpustească asupra lui. 

Mat mugi și sări din șa - nu putea risca să-l aducă pe 
Cimpoiaş mai aproape fără ca acesta să nu-l calce în picioare 
pe bărbatul pe care el voia să-l salveze. Lui nu îi plăcea să se 
lupte pe întuneric, chiar ura acest lucru. Atacă acele siluete 
negre ale căror chipuri nu le putea vedea, în afară de un rân- 
jet ocazional cu toți dinţii sau o privire nebună ce se reflecta 
în lumina care începea să se stingă. Acest lucru îi reaminti 
pentru o fracțiune de secundă de o altă noapte, când omorâse 
creaturi ale Umbrei pe întuneric. Doar că acele creaturi cu 
care se luptase nu aveau grația unui myrddraal. Nici măcar 
nu se coordonau precum trolocii. 


Pentru o clipă, Mat avu impresia că se lupta chiar cu um- 
brele, niște umbre create de focul împroşcat la voia întâmplă- 
rii şi fără vreo coordonare, dar care erau cu atât mai letale cu 
cât el nu reușea să le anticipeze. Scăpă ca prin urechile acului 
să nu se trezească cu țeasta crăpată în urma unor atacuri ca- 
re nu aveau nicio logică. În timpul zilei, astfel de atacuri ar fi 
fost hazlii, dar venite din partea acestor grupuri întunecate 
de bărbați şi femei, cărora nu le păsa pe cine loveau sau pe 
cine răneau, atacurile erau copleşitoare. Mat se trezi că luptă 
doar pentru a supravieţui, descriind arcuri ample cu ashan- 
darei, folosind-o ca să pună piedică la fel de des cum o folosea 
ca să ucidă. Dacă se mișca ceva în întuneric, el lovea. Pe Lumi- 
nă, cum avea să-l găsească pe Delarn în haosul acesta?! 

O umbră se mişcă la mică distanţă de el, iar Mat recunos- 
cu pe loc forma unei săbii. „Șobolanul care ronțăie grâne”? Un 
sătean n-avea de unde să știe poziția asta. Bărbat de ispravă! 

Mat se roti pe călcâie spre umbra aceea, făcându-le câte o 
tăietură pe piept altor două umbre și primind drept răspuns 
gemete și urlete de durere. Silueta lui Delarn căzu sub o gră- 
madă de alte câteva trupuri, iar Mat mugi în semn de negare, 
sărind peste un trup căzut şi ateriză cu sulița descriind un 
cerc amplu. Umbrele sângerau acolo unde nimerea el, sânge- 
le fiind doar o altă pată neagră, iar Mat folosi mânerul armei 
ca să doboare o altă umbră. Se aplecă și înșfacă una dintre 
umbre, ridicând-o în picioare, apoi auzi o înjurătură mormă- 
ită. Era Delarn. 

— Vino! zise Mat, trăgându-l pe bărbat spre Cimpoiaş, ca- 
re stătea nemișcat, fornăind în întuneric. 

Atacatorii păreau să ignore animalele, ceea ce era o bine- 
cuvântare. Mat îl împinse pe Delarn, care se împleticea, spre 
cal, apoi se întoarse și atacă gloata care știa că avea să îl ur- 
mărească. 

Și din nou Mat dansă cu întunericul, lovind neîncetat şi 
încercând să se desprindă din luptă ca să poată încăleca. Ris- 
că o privire peste umăr şi văzu că Delarn reuși să urce în 
spinarea lui Cimpoiaș - însă soldatul şedea cocoşat, ca o gră- 
măjoară moale. Cât de grav era rănit? Părea că abia reușea să 
stea drept. Sânge şi cenușă! 

Ceva scânteie în noapte, reflectând o lumină foarte înde- 
părtată. Silueta întunecată din spatele lui Mat se prăbuşi la 

pământ. O altă străfulgerare, iar unul dintre cei aflați în fața 
lui Mat căzu. Brusc, o siluetă călare pe un cal alb trecu în ga- 
lop pe lângă el și un alt cuţit străluci în aer, făcând să se pră- 
bușească un al treilea bărbat. 

— Thom! strigă Mat, recunoscându-i mantia. 

— Urcă pe cal! se auzi vocea lui Thom. Mi se termină cu- 
titele! 

Mat descrise un cerc cu sulița lui, doborând la pământ alți 
doi săteni, apoi țâşni în față şi sări în şa, lăsându-l pe Thom 
să-i acopere spatele. Și, într-adevăr, auzi câteva ţipete de du- 
rere în urma lui. O clipă mai târziu, un sunet ca un bubuit 
care răsună pe stradă anunţă apropierea iminentă a cailor. 
Mat urcă pe şa în vreme ce creaturile treceau prin acea mlaş- 
tină neagră, împrășştiindu-i în toate părțile pe săteni. 

— Mat, prostule! strigă Talmanes din spinarea unuia din- 
tre cai, abia zărindu-se ca o siluetă pe fundalul negru al nopții. 

Mat îi zâmbi recunoscător lui Talmanes, întorcându-l pe 
Cimpoiaș, apoi îl prinse pe Delarn, care fu cât pe ce să alune- 
ce din șa. Soldatul era în viaţă, căci se zbătea încet, dar avea o 
pată udă și lipicioasă în partea laterală. Mat îl ţinea pe bărbat 
în fața lui, ignorând frâiele în întuneric şi controlându-l pe 
Cimpoiaș doar cu mișcări ale genunchilor. El însuși nu știa să 
dea comenzi de luptă din șa, dar afurisitele alea de amintiri 
ştiau, prin urmare el îl dresase pe Cimpoiaş să le dea ascultare. 

Thom trecu în galop pe lângă el, iar Mat îl întoarse pe 
Cimpoiaș ca să-l urmeze, ținându-l pe Delarn cu o mână şi su- 
lița în cealaltă. Talmanes şi Harnan călăreau de-o parte şi de 
cealaltă a sa, galopând de-a lungul acelui coridor cuprins de 
nebunie spre hanul de la capătul lui. 

— Haide, omule, îi șopti Mat lui Delarn. Rezistă. Surorile 
aes sedai sunt chiar în față. Te vor tămădui. 

Delarn şopti ceva drept răspuns. 

Mat se aplecă în față. 

— Ce-ai spus? 

— „Şi s-aruncăm zarurile până când vom zbura, şopti Delarn. 
Să dansăm cu Jack al Umbrelor. 

— Minunat, bombăni Mat. 

Se vedeau lumini în față, iar el îşi dădea seama că acestea 
proveneau de la han. Poate că găsiseră un loc în blestematul 
acesta de sat unde oamenii nu-şi pierduseră mințile. 


Dar nu. Acele explozii de lumină îi erau cunoscute. Mingi 
de foc care luminau ferestrele de la catul superior al hanului. 

— Ei bine, se pare că surorile aes sedai sunt încă în viață, ob- 
servă Talmanes, care se afla în stânga lui. Măcar e ceva și asta. 

Siluete stăteau grămadă în fața hanului, încăierându-se în 
întuneric, formele lor fiind luminate periodic de sus de acele 
străfulgerări de la ferestre. 

— Mergem prin spate, sugeră Thom. 

— Să mergem! le spuse Mat, trecând în galop pe lângă si- 
luetele care se încăierau. 

Talmanes, Thom și Harnan îl urmară îndeaproape pe 
Cimpoiaș. Mat își binecuvântă norocul că nu nimeriseră în- 
tr-o groapă sau într-o rădăcină când străbătuseră pământul 
moale ocolind hanul. Caii s-ar fi putut împiedica cu ușurință 
şi să-şi rupă un picior, azvârlindu-i pe toți în dezastru. 

În spatele hanului era linişte, iar Mat trase de hățuri. Thom 
sări din șa, agilitatea de care dădu dovadă sfidând tânguielile 
lui de mai devreme despre vârsta pe care o avea. El se postă 
astfel încât să poată supraveghea latura clădirii ca să vadă 
dacă nu erau urmăriţi. 

— Harnan! zise Mat, arătând cu sulița spre grajduri. 
Scoate caii femeilor şi pregăteşte-i. Înşeuează-i dacă poţi, dar 
fii pregătit să plecăm fără ei dacă vom fi nevoiţi. Cu voia Lu- 
minii, nu vom fi nevoiţi să călărim departe, doar o milă sau 
mai bine ca să scăpăm de sat și de nebunia asta. 

Harnan salută în întuneric, apoi descălecă şi o luă în fugă 
spre grajduri. Mat aşteptă suficient de mult timp până să de- 
cidă că nimeni nu avea să se năpustească asupra lui din în- 
tuneric, apoi îi vorbi lui Delarn, pe care îl ținea în continuare 
în faţa lui. 

— Mai ești conștient? 

Delarn încuviință slab din cap. 

— Da, Mat. Dar am fost rănit în pântece. Eu... 

— Le vom aduce pe surorile aes sedai, zise Mat. Tu nu 
trebuie decât să stai aici. Să rămâi în șa, bine? 

Delarn încuviință din nou din cap. Mat șovăi când văzu 
mișcările slabe ale bărbatului, însă Delarn luă hăţurile lui 
Cimpoiaș, părând determinat. Așadar, Mat se lăsă să alunece 
din șa, ținându-şi pregătită arma ashandarei. 

— Mat, zise Delarn din șa. 

Mat se întoarse. 

— Îţi mulţumesc că te-ai întors după mine. 

— Doar nu era să te las pe mâna ălora, zise Mat, cutremu- 
rându-se. A muri pe câmpul de bătălie e una, dar a muri aici, 
în acest întuneric... Ei bine, n-aveam de gând să îngădui una 
ca asta. Talmanes! Vezi dacă poți găsi ceva de luminat. 

— Mă ocup acum de asta, zise cairhieninul de lângă ușa 
din dos a hanului. 

Aprinse un felinar ce stătea atârnat acolo. După ce lovi de 
câteva ori o bucată de cremene de oţel, o strălucire mică și 
slabă lumină curtea din spate a hanului. Talmanes închise re- 
pede carcasa, ţinând lumina în mare parte ascunsă. 

Thom se întoarse în fugă la ei. 

— Nu ne urmărește nimeni, Mat, zise el. 

Mat încuviinţă din cap. La lumina felinarului, el putu ve- 
dea că Delarn se afla într-o stare proastă. Nu avea doar o ra- 
nă în pântece, ci și zgârieturi pe față; uniforma îi era sfârte- 
cată, iar un ochi îi era atât de umflat, încât îi stătea închis. 

Mat scoase o batistă și i-o puse pe rana din pântece, stând 
lângă Cimpoiaș şi ridicându-și-o pe cealaltă spre bărbatul din șa. 

— Apasă aici. Cum te-ai pricopsit cu rana? Ei nu foloseau 
arme. 

— Unul mi-a înșfăcat sabia, zise Delarn, gemând. A mânu- 
it-o bine odată ce-a pus mâna pe ea. 

Talmanes deschisese ușa din dos a hanului. Îi aruncă o pri- 
vire lui Mat şi încuviință din cap. Drumul înăuntru era liber. 

— Ne vom întoarce în curând, îi făgădui Mat lui Delarn. 

Ținând lejer în mână sulița ashandarei, străbătu distanţa 
mică până la ușă şi le făcu semn din cap lui Talmanes și lui 
Thom. Cei trei pătrunseră în han. 

Uşa dădea în bucătărie. Mat cercetă din priviri încăperea 
cufundată în întuneric, iar Talmanes îl înghionti cu cotul, ară- 
tând cu degetul spre câteva movile de pe podea. Lumina sla- 
bă a felinarului lăsă să se vadă doi băiețandri de la bucătărie, 
de vreo zece ani, care zăceau morţi pe podea, cu grumajii ră- 
suciți. Mat își luă privirea de la ei, încercând să se îmbărbă- 
teze, apoi pătrunse încet în încăpere. Lumină! Erau doar niște 
flăcăiandri, iar acum zăceau morţi din cauza acestei nebunii. 

Thom clătină din cap întristat, iar cei trei se furișară mai 
departe. Îl găsiră pe bucătar pe coridorul următor, mârâind 


în timp ce îl lovea în cap pe hangiu. Cel puţin, era un bărbat 
cu șorţ alb. Era deja mort. Bucătarul cel gras se întoarse spre 
Mat și spre Talmanes în clipa în care aceştia pătrunseră pe 
coridor, cu o privire sălbatică în ochi. Mat îl lovi fără tragere 
de inimă, reducându-l la tăcere înainte ca acesta să apuce să 
urle și să aducă mai mulți oameni împotriva lor. 

— Se încăieră pe scări, zise Talmanes, arătând cu capul în față. 

— Pun rămășag că sunt scările servitorilor, observă Thom. 
Pare să fie locul potrivit pentru așa ceva. 

Cum era de aşteptat, după ce străbătură două coridoare 
din spate, dădură peste o scară îngustă și șubredă, care urca 
în întuneric. Mat trase adânc aer în piept, apoi începu să urce 
scările, ţinându-şi pregătită sulița ashandarei. Hanul nu avea 
decât două caturi, iar străfulgerările de lumină se văzuseră la 
nivelul al doilea, lângă partea din faţă. 

Ajunseră la catul al doilea, iar când deschiseră ușa, simți- 
ră mirosul înțepător de carne arsă. Coridoarele de aici erau 
din lemn, acoperite cu un strat gros de vopsea albă. Podeaua 
se afla sub un covor castaniu-închis. Mat le făcu semn din cap 
lui Talmanes și lui Thom, iar aceştia - cu armele pregătite - 
țâşniră din casa scării şi pătrunseră pe coridor. 

Imediat, o minge de foc se apropie şuierând în direcția lor. 
Mat blestemă, lăsându-se pe spate şi izbindu-se de Talmanes, 
evitând focul ca prin urechile acului. Thom se lăsă pe burtă 
cu abilitatea unui menestrel, iar mingea de foc trecu pe dea- 
supra lui. Mat și Talmanes fură cât pe ce să se rostogolească 
cu spatele pe scări în jos. 

— Sânge și cenușă! strigă Mat pe coridor. Ce credeţi că 
faceţi? 

Se așternu tăcerea. Urmată, în cele din urmă, de vocea Jolinei. 

— Cauthon? strigă ea. 

— Cine naiba credeţi că este? strigă el înapoi. 

— Nu ştiu! zise ea. V-aţi ițit atât de repede, cu armele 
scoase. Vreţi să fiți omorâţi? 

— Încercăm să vă salvăm! ţipă Mat. 

— Ți se pare că e nevoie să fim salvate? veni răspunsul, 

— Păi, încă suntem aici, nu? strigă Mat. 

Cuvintele lui fură întâmpinate de tăcere. 

— O, pe Lumină, strigă Joline în cele din urmă. Vrei să ieşi 
de-acolo? 

— N-ai să azvârli cu o altă minge de foc spre mine, nu? 
bombăni Mat, păşind pe coridor în vreme ce Thom se ridica 
în picioare, fiind urmat apoi de Talmanes. 

El le văzu pe cele trei aes sedai stând în capul scării celei 
late şi frumoase, aflată în capătul celălalt al coridorului. 
Teslyn şi Edesina continuau să azvârle cu mingi de foc spre 
sătenii nevăzuţi de jos. Părul le era ud și rochiile în dezordi- 
ne, ca şi când s-ar fi îmbrăcat în grabă. Joline purta doar un 
halat alb, faţa ei frumoasă era calmă, iar părul negru, lucios şi 
ud, îi atârna în faţă, peste umărul drept. Halatul era puţin 
desfăcut în partea de sus, lăsând să se întrezărească puţin din 
ce se afla sub el. Talmanes fluieră încet. 

— Nu este femeie, Talmanes, şopti Mat pe un ton de aver- 
tizare. Este aes sedai. Nu te gândi la ea ca la o femeie. 

— Încerc, Mat, zise Talmanes, dar e greu. Şovăi, apoi adă- 
ugă: Arză-m-ar focu’! 

— Fii cu băgare de seamă, altminteri va fi ea, zise Mat, 
trăgându-și pălăria mai pe ochi. De fapt, ea mai că a făcut asta 
chiar adineauri. 

Talmanes oftă și cei trei bărbaţi străbătură coridorul în 
direcția femeilor. Cei doi străjeri ai Jolinei, care îşi scoseseră 
armele, stăteau în camera de baie, chiar lângă ușă. Mai bine 
de o duzină de servitori stăteau legați fedeleş într-un colţ: 
două fete - probabil slujnicele care le ajutaseră pe femeie să 
se îmbăieze - şi câțiva bărbaţi ce purtau veste și pantaloni. Se 
părea că rochia Jolinei fusese tăiată fâşii şi folosită pe post de 
legători. Mătasea era mai eficientă decât prosoapele din lână. 
Aproape de capul scărilor, chiar sub surorile aes sedai, Mat 
abia reuși să discearnă o grămadă de cadavre răpuse de lo- 
viturile săbiilor, nu de foc. 

Joline se uita la Mat în timp ce acesta se apropia - o pri- 
vire care sugera că ea îl considera cumva vinovat pentru toa- 
te astea. Ea își încrucișă brațele pe piept, acoperindu-şi par- 
tea de sus a halatului, cu toate că el nu era sigur dacă motivul 
era faptul că Talmanes se hlizise la ea sau dacă era o mişcare 
pur întâmplătoare. 

— Trebuie să ne punem în mişcare, le spuse Mat femeilor, 
întreg satul a înnebunit. 


— Nu putem pleca, zise Joline, și să-i lăsăm pe servitori la 
mila gloatei. Și-apoi, trebuie să îl găsim pe Jupânul Tobrad și 
să ne asigurăm că n-a pățit nimic. 

— Jupânul Tobrad este hangiul? întrebă Mat. 

O minge de foc ţâșni șuierând pe scări în jos. 

— Da, răspunse Joline. 

— E prea târziu, spuse Mat. Creierii lui decorează deja pe- 
reţii de la parter. Uite, cum ziceam, întreg satul a luat-o razna. 
Servitorii aceia au încercat să vă omoare, nu? 

Joline şovăi. 

— Da. 

— Lăsaţi-i, zise Mat. Nu putem face nimic pentru ei. 

— Dar dacă vom aștepta până la ivitul zorilor..., zise 
Joline, șovăind. 

— Şi ce să facem? zise Mat. Să-i facem scrum pe toţi aceia 
care încearcă să urce pe scările astea? Faceţi zarvă aici, iar 
asta atrage mai mulți oameni. Veţi fi nevoite să-i omorâţi pe 
toţi ca să-i opriți. 

Joline le aruncă o privire celorlalte două femei. 

— Uite care-i treaba, zise Mat. Am un soldat rănit jos şi 
am de gând să-l scot de-aici în viață. Nu îi puteţi ajuta pe oa- 
menii de-aici. Bănuiesc că străjerii voștri au fost nevoiţi să 
omoare grupul acela din capul scărilor, înainte ca voi să vă 
simţiţi suficient de amenințate ca să folosiţi Puterea. Știţi cât 
de determinaţi sunt. 

— În regulă, zise Joline. Voi veni. Dar le vom duce cu noi 
pe cele două fete slujnice. Blaeric şi Fen le vor căra în braţe. 

Mat oftă - i-ar fi plăcut ca străjerii să aibă mâinile libere 
astfel încât să-şi poată folosi săbiile în caz că aveau să dea de 
necazuri - dar nu mai spuse nimic. El le făcu semn din cap lui 
Talmanes şi lui Thom și aşteptă nerăbdător ca străjerii să le 
ridice pe cele două slujnice legate fedeleş şi să le pună pe umeri. 
După aceea, întreg grupul începu să coboare în grabă scara 
servitorilor, cu Talmanes în frunte și cu Mat în spate. Putea 
auzi ţipete care păreau a fi pe jumătate de furie, pe jumătate 
de bucurie când sătenii de la baza scării își dădură seama că 
nu mai erau atacați de mingi de foc. Se auzeau bufnituri și 
strigăte, urmate de uși care se deschideau, iar Mat se înfioră 
când şi-i imagină pe ceilalți servitori - rămași legaţi fedeleș 
în camera de baie - căzând pradă gloatei. 

Mat şi ceilalți ieșiră valvârtej în curtea interioară a hanu- 
lui şi îl găsiră pe Delarn zăcând pe pământ lângă Cimpoiaș. 
Harnan îngenunchease lângă el, iar soldatul bărbos îşi ridică 
privirea îngrijorat. 

— Mat! zise el. A căzut din șa. Eu... 

Edesina îl întrerupse, dând fuga acolo și îngenunchind 
lângă Delarn. Ea închise ochii, iar Mat își simți medalionul 
rece pe piele. Îl străbătu un fior atunci când îşi imagină cum 
Puterea Supremă se scurge din ea și pătrunde în bărbat. Era 
aproape la fel de rău ca moartea; sânge și cenușă, chiar era! 
El strânse medalionul în pumn pe sub cămașă. 

Delarn înțepeni, apoi icni şi deschise încet ochii. 

— Gata, zise Edesina, ridicându-se în picioare. Va fi slăbit 
din cauza tămăduirii, dar am ajuns la el la timp. 

Harnan adusese și înșeuase toţi caii lor, Lumina să-l bine- 
cuvânteze! Era un bărbat de ispravă. Femeile încălecară și 
aruncară câteva priviri peste umeri la han. 

— Este ca şi când întunericul i-ar afecta, zise Thom în vre- 
me ce Mat îl ajuta pe Delarn să urce în șa. Ca şi când Lumina a 
uitat de ei, lăsându-i pradă Umbrei... 

— Nu putem face nimic, zise Mat, urcând în şa în spatele 
lui Delarn. 

După tămăduire, soldatul era prea slăbit ca să călărească 
singur. Mat le aruncă o privire slujnicelor pe care străjerii le 
răsfrânseseră peste partea din față a cailor lor. Acestea se 
zvârcoleau în legători, iar în ochii lor se citea ura. Se întoarse 
şi îi făcu un semn din cap lui Talmanes, care prinsese felina- 
rul de șa. Cairhieninul deschise carcasa felinarului, scăldând 
în lumină curtea interioară a hanului. O cărăruie care ducea 
spre miazănoapte ieşea din curte şi se pierdea în noapte. 
Ducea departe de oaste, dar direct afară din sat, spre dealuri. 
Lui Mat îi convenea. 

— Să plecăm, zise el, dându-i pinteni lui Cimpoiaş. 

Grupul îl urmă. 

— Ți-am spus să plecăm, zise Talmanes, aruncând o pri- 
vire peste umăr în vreme ce călărea în stânga lui Mat. Dar tu 
ai vrut să rămâi ca să mai arunci o dată zarurile. 

Mat nu privi în urmă. 

— Nu e vina mea, Talmanes. De unde era să ştiu că, dacă 
vom rămâne, ei vor începe să se sfâșie unii pe alţii? 


— Cum? întrebă Talmanes, aruncându-i o privire. Nu așa 
reacționează de obicei oamenii atunci când le spui că vrei să 
petreci noaptea la ei? 

Mat îşi dădu ochii peste cap, însă nu-i prea venea să râdă 
în vreme ce conducea grupul afară din sat. 

Câteva ore mai târziu, Mat ședea pe o stâncă de pe dealul 
cufundat în întuneric, privind în jos la satul Hinderstap. Satul 
era cufundat în întuneric. Nu era aprinsă nici măcar o lumină. 
Îi era imposibil să priceapă ce se petrecea, dar continua să 
privească. Cum să mai poată dormi după toate cele prin care 
trecuseră? 

Soldaţii, însă, dormeau. Nu îl putea învinui pe Delarn, tă- 
măduirea unei aes sedai putea seca de puteri un om. Mat 
simţise și el uneori acel fior de gheață și nu avea de gând să 
mai treacă prin această experienţă. Talmanes și Harnan nu 
aveau scuza tămăduirii, dar erau și ei soldaţi. Soldaţii învățau 
să doarmă atunci când puteau, iar întâmplările din timpul 
nopții nu păreau să îi fi tulburat la fel de mult cum îl tulbura- 
seră pe Mat. O, aceștia îşi făcuseră griji când se aflaseră în 
toiul lor, dar acum nu mai era decât o bătălie care se înche- 
iase. Încă o bătălie căreia îi supravieţuiseră. Acest lucru îl fă- 
cuse pe voinicul Harnan să glumească și să zâmbească în vre- 
me ce îşi pregătiseră aşternuturile. 

Nu şi pe Mat. Întreaga experienţă avea ceva ciudat de ne- 
firesc. Restricţiile erau menite să împiedice cumva să se în- 
tâmple asta? Rămânând, oare Mat provocase moartea acelor 
oameni? Sânge şi cenuşă! Niciun loc din lume nu mai avea ni- 
ciun fel de logică? 

— Mat, flăcăule, zise Thom, venind spre el cu acel șchio- 
pătat familiar. 

Avea un braț fracturat, cu toate că nu pomenise nimic des- 
pre asta până când Edesina îl văzuse schimonosindu-se şi in- 
sistase să îl tămăduiască. 

— Ar trebui să te odihnești. 

Acum, că luna se înălțase pe cer - ascunsă în spatele no- 
rilor - era suficientă lumină ca Mat să poată vedea îngrijora- 
rea de pe faţa lui Thom. 

Grupul se oprise într-o văgăună mică, nu departe de margi- 
nea cărăruii. De aici aveau o priveliște bună spre sat şi - mai im- 
portant - puteau supraveghea cărăruia pe care o folosiseră Mat 

şi ceilalți ca să fugă. Văgăuna se afla pe un povârniș abrupt, 
iar singurul acces era de jos. Un om care stătea de strajă pu- 
tea vedea bine dacă cineva încerca să se furișeze în tabără. 

Surorile aes sedai îşi aranjaseră așternuturile mai în spa- 
tele văgăunii, însă Mat nu credea că ele dormeau. Străjerii 
Jolinei se gândiseră să aducă niște pături, pentru orice even- 
tualitate. Așa erau străjerii. Oamenii lui Mat aveau doar man- 
tiile, dar acest lucru nu îi împiedicase să adoarmă. Ba Talmanes 
chiar sforăia încet, în ciuda aerului răcoros de primăvară. 
Mat le interzisese să aprindă focul. Nu era atât de frig ca să 
aibă nevoie să se încălzească, iar acesta n-ar fi făcut decât să 
atragă atenţia cuiva care i-ar fi căutat. 

— Sunt bine, Thom, zise Mat, făcându-i loc pe stâncă atunci 
când menestrelul se așeză lângă el. Tu ar trebui să te odih- 
neşti puţin. 

Thom clătină negativ din cap. 

— Un lucru plăcut pe care l-am observat este că atunci 
când îmbătrânești, corpul tău nu mai are nevoie de prea mult 
somn. Bănuiesc că moartea nu cere atât de multă energie pre- 
cum creşterea. 

— Nu începe iar cu asta, zise Mat. Chiar trebuie să îți re- 
amintesc cum mi-ai salvat pielea acolo? Despre ce îţi făceai 
griji adineauri? Că nu mai am nevoie de tine? Dacă n-ai fi fost 
cu mine azi, dacă n-ai fi venit să mă cauţi, aș zăcea acum mort 
în satul acela. La fel și Delarn. 

Thom zâmbi, ochii înveselindu-i-se la lumina lunii. 

— În regulă, Mat, zise el. N-am să mai pomenesc despre 
asta. Promit. 

Mat încuviinţă din cap. Cei doi rămaseră o vreme pe stân- 
că, privind spre sat. 

— N-are să-mi dea pace, Thom, zise Mat în cele din urmă, 

— Ce? 

— Toată treaba asta, răspunse Mat cu o voce obosită. Cel 
Întunecat şi creaturile lui. Mă urmăresc încă din noaptea ace- 
ea din Ținutul celor Două Râuri și nimic nu le-a oprit. 

— Crezi că asta e atingerea lui? 

— Ce altceva ar putea fi? întrebă Mat. Nişte săteni liniștiți 
care se transformă în niște nebuni violenți? Este lucrarea 
Celui Întunecat, iar tu ştii asta prea bine. 

Thom tăcu. 


— Da, zise el într-un final. Presupun că asta este. 

— Încă mă mai urmăresc, zise Mat pe un ton furios. Bles- 
tematul acela de gholam este acolo, undeva, știu asta, dar 
asta nu-i tot. Myrddraali şi iscoade ale Celui Întunecat, mon- 
ştri şi fantome care mă urmăresc şi mă vânează. De când a 
început toată treaba asta, nu fac decât să dau peste dezastre 
şi abia dacă reușesc să supraviețuiesc. Îmi tot spun că nu tre- 
buie decât să găsesc o văgăună pe undeva, unde să arunc za- 
rurile și să beau, dar asta n-are să oprească treaba asta. Ni- 
mic n-are s-o facă. 

— Eşti ta veren, flăcăule, zise Thom. 

— Nu am cerut eu asta. Arză-m-ar focu’, mi-aş dori să 
meargă toate creaturile astea să-i dea bătăi de cap lui Rand. 
Lui îi place. 

El clătină nemulțumit din cap, alungând imaginea care se 
formă, arătându-l pe Rand dormind în patul lui, cu Min ghe- 
muită lângă el. 

— Chiar crezi asta? îl întrebă Thom. 

Mat şovăi. 

— Mi-aş dori să cred, recunoscu el. Mi-ar face viața mai 
ușoară. 

— Pe termen lung, minciunile nu fac niciodată viața mai 
uşoară. Decât dacă sunt spuse persoanei potrivite - de obicei 
o femeie - la momentul potrivit. Când ţi le spui ţie, nu faci 
decât să dai de alte necazuri. 

— Eu am adus necazurile asupra oamenilor din sat. 

Aruncă o privire peste umăr spre tabără, unde cei doi stră- 
jeri le păzeau pe slujnicele încă legate. Acestea continuau să 
se zvârcolească. Lumină! De unde aveau atâta forță? Era inu- 
mană. 

— Nu cred că e vina ta, Mat, zise Thom, îngândurat. O, nu 
zic că necazurile nu te urmăresc - Cel Întunecat însuşi pare 
să facă asta. Dar Hinderstap... ei bine, în vreme ce cântam în 
salonul acela, am auzit nişte bârfe. Nu mi s-au părut impor- 
tante. Dar, privind în urmă, îmi dau seama că oamenii se aṣ- 
teptau la asta. Sau la ceva asemănător. 

— Cum se poate să se fi aşteptat la asta? întrebă Mat. Da- 
că s-ar mai fi întâmplat asta, ar fi fost morți cu toții. 

— Nu ştiu, zise Thom, căzând pe gânduri. Apoi, păru să-și 
amintească de ceva. Pescui în interiorul hainei. O, uitasem. 

Poate că există o legătură între tine și cele întâmplate. Am 
reuşit să iau asta de la un bărbat care era prea beat pentru 
binele lui. 

Menestrelul scoase o bucată de hârtie împăturită şi i-o în- 
tinse lui Mat. 

Încruntându-se, Mat o luă şi o desfăcu. Miji ochii la lumina 
slabă a lunii, se aplecă în față şi mormăi atunci când îi descifră 
conținutul - nu erau cuvinte, ci un desen foarte precis al chi- 
pului lui Mat, cu pălăria pe cap. Avea până şi medalionul cu ca- 
pul de vulpe desenat în jurul grumazului. Sânge și cenușă! 

El îşi ascunse enervarea. 

— Chipeş bărbat. Nas frumos, dinți drepți, pălărie elegantă. 

Thom pufni. 

— l-am văzut pe câțiva bărbaţi arătându-i foaia primaru- 
lui, zise Mat, împăturind la loc desenul. N-am văzut ce se afla 
pe ea, dar pun rămășag că era același desen ca acesta. Ce-a spus 
despre asta bărbatul de la care ai luat-o? 

— Că o femeie străină le împarte într-un sat aflat la miază 
noapte de aici și oferă o recompensă oricui te-a văzut. Băr- 
batul avea hârtia de la un prieten, așadar nu știa cum arăta 
femeia sau cum se numea satul. Fie prietenul lui îl ţinuse în 
umbră, dorind să țină recompensa pentru el, fie bărbatul era 
prea beat ca să își mai amintească. 

Mat vâri hârtia în buzunarul hainei. Prima geană de lumi- 
nă începea să strălucească la răsărit. Stătuse treaz toată noap- 
tea, dar nu se simţea obosit. Doar... stors de energie. 

— Mă duc înapoi, zise el. 

— Poftim? îl întrebă Thom, surprins. În Hinderstap? 

Mat încuviinţă din cap, ridicându-se în picioare. 

— De îndată ce se luminează de ziuă. Trebuie să... 

O înjurătură înăbușită îl făcu să tacă. Se întoarse, întin- 
zându-și mâna după ashandarei. Cât ai clipi din ochi, Thom 
ținea în mâini două cuțite. Fen, străjerul saldaean al Jolinei, 
era cel care înjurase. Acesta stătea în picioare, cu mâna pe 
sabie, cercetând perimetrul din jurul lui. Blaeric stătea lângă 
surorile aes sedai, cu sabia trasă din teacă, alert și în gardă. 

— Ce e? întrebă Mat concis. 

— Prizonierele, răspunse Fen. 

Mat tresări, dându-și seama că movilele care zăcuseră lângă 
străjeri dispăruseră. Fugi într-acolo, înjurând. Talmanes se opri 


din sforăit, fiind trezit de zgomote şi se ridică în capul oase- 
lor. Legătorile făcute din fâşii din rochia Jolinei zăceau pe 
pământ, însă slujnicele dispăruseră. 

— Ce s-a întâmplat? întrebă Mat, ridicându-și privirea. 

— Habar... străjerul cu părul negru părea stupefiat. Habar 
n-am. Erau aici acum o clipă! 

— Ai aţipit? vru să ştie Mat. 

— Fen n-ar fi făcut una ca asta, zise Joline cu o voce calmă 
ridicându-se în șezut. 

Era îmbrăcată tot cu halatul acela. 

— Flăcăule, amândoi le-am văzut pe fetele alea aici acum 
un minut. 

Talmanes înjură şi îi trezi pe cei doi soldaţi ai Braţelor 
Roșii. Delarn arăta mult mai bine, slăbiciunea în urma tămă- 
duirii abia părând să îl mai deranjeze când se ridică în picioa- 
re. Străjerii propuseră să meargă în căutarea lor, dar Mat se 
întoarse spre satul din vale. 

— Răspunsurile se află acolo, zise Mat. Thom, tu vii cu 
mine. Talmanes, tu ai grijă de femei. 

— Nu e nevoie să aibă „grijă” nimeni de noi, Matrim, zise 
Joline pe un ton iritat. 

— Prea bine! se răsti el. Thom, tu vii cu mine. Joline, tu ai 
grijă de soldaţi. Oricum ar fi, veţi rămâne cu toţii aici. Nu-mi 
pot face griji în privinţa întregului grup chiar acum. 

Nu le oferi ocazia să se împotrivească. În câteva minute, 
Mat şi Thom erau pe cai, mergând pe cărăruia ce ducea îna- 
poi în Hinderstap. 

— Ce te aștepți să găsești, flăcăule? îl întrebă Thom. 

— Nu ştiu, răspunse Mat. Dacă aș şti, n-aş fi atât de dornic 
să aflu. 

— Mi se pare corect, răspunse Thom cu blândeţe. 

Mat depistă ciudățeniile aproape imediat. Caprele alea de 
pe păşunile dinspre apus. Nu putea fi sigur din cauza luminii 
slabe, dar păreau a fi mânate de cineva. lar acelea care pâl- 
pâiau în sat erau lumini? Nu fusese aprinsă nici măcar una în 
timpul nopţii! Grăbi pasul calului, iar Thom îl urmă în tăcere. 

Le luă aproape o oră ca să ajungă - Mat nu voise să riște 
să campeze prea aproape, dar nici nu dorise să ocolească şi 
să se întoarcă la oaste pe întuneric. Până când intrară călare 
în curtea interioară a hanului, satul era luminat bine, chiar 

dacă era încă foarte devreme. Doi bărbaţi în haine ponosite 
reparau ușa din dos, care aparent fusese scoasă din țâțâni 
cândva după plecarea lui Mat și a celorlalți. Bărbații își ridi- 
cară privirile când Mat şi Thom pătrunseră călare în curte, 
iar unul dintre ei își trase basca de pe cap, părând neliniștit. 
Niciunul dintre ei nu făcu vreo mișcare amenințătoare. 

Mat își struni în loc calul. Unul dintre bărbaţi îi spuse ceva 
în şoaptă celuilalt, iar acesta dădu fuga înăuntru. O clipă mai 
târziu, un bărbat cu început de chelie şi cu şorț alb ieşi pe ușă. 
Mat simţi cum păleşte la față. 

— Hangiul, zise Mat. Arză-m-ar focu’, te-am văzut mort! 

— Ar fi mai bine să te duci după primar, fiule, i se adresă 
hangiul unuia din lucrători. Îi aruncă o privire lui Mat. Repejor. 

— Pe mâna stângă a lui Aripă-de-Șoim, ce naiba se petre- 
ce aici? întrebă Mat pe un ton poruncitor. Totul n-a fost decât 
un spectacol macabru? Tu... 

Un cap se iți prin uşa hanului, aruncând o privire de după 
hangiu la Mat. Faţa durdulie era încadrată de păr bălai și câr- 
lionțat. Ultima oară când îl văzuse pe bărbatul acesta, bucă- 
tarul, Mat fusese nevoit să îi spintece pântecele și să-i taie 
grumazul. 

— Tu de colo! zise el, arătând cu degetul. Pe tine te-am 
omorât! 

— Haide, linișteşte-te, fiule, zise hangiul. Intră, îţi voi pre- 
găti nişte ceai și... 

— Nu merg nicăieri cu tine, duhule, zise Mat. Thom, vezi 
şi tu ce văd eu? 

Menestrelul își freca bărbia. 

— Poate-ar trebui să ascultăm ce are de zis omul, Mat. 

— Fantome și duhuri, bombăni Mat, întorcându-l pe 
Cimpoiaș. Vino! 

Dădu pinteni calului, luând-o la galop spre partea din față 
a hanului, urmat de Thom. Acolo, zări mulţi lucrători înăun- 
tru, cărând găleți cu vopsea albă. Ca să repare locurile pârjo- 
lite de mingile de foc ale surorilor aes sedai, cel mai probabil. 

Thom îşi opri calul lângă Mat. 

— N-am mai văzut niciodată așa ceva, Mat, zise el. De ce-ar 
avea nevoie duhurile să vopsească pereţi şi să repare uşi? 

Mat clătină nedumerit din cap. Zărise locul unde se lup- 
tase cu sătenii ca să îl salveze pe Delarn. Îl struni brusc pe 


Cimpoiaș, făcându-l pe Thom să înjure și să-și întoarcă juga- 
nul ca să vină iar lângă el. 

— Ce e? întrebă Thom. 

Mat arătă cu degetul. O pată de sânge se zărea pe pământ 
şi pe câţiva bolovani de pe marginea drumului. 

— Locul unde l-au înjunghiat pe Delarn, zise el. 

— În regulă, zise Thom. 

Oamenii treceau pe stradă în jurul lor, evitând să se uite 
la ei. Aceştia se țineau departe de Mat şi de Thom. 

„Sânge şi cenuşă, gândi Mat. lar suntem încolțiți. Dacă ne 
vor ataca? Mare prost mai eşti!” 

— Aşadar, e puţin sânge, zise Thom. La ce te-ai aşteptat? 

— Unde-i restul sângelui, Thom? zise printre dinți Mat. 
Am omorât mai bine de o duzină de oameni aici și i-am văzut 
sângerând. Tu ai răpus trei cu cuţitele tale. Unde-i sângele? 

— Dispare, zise o voce. 

Când își întoarse calul, Mat îl văzu pe primarul cel vânjos 
cu brațele păroase stând în mijlocul drumului la mică distan- 
tă de el. Trebuie să se fi aflat prin preajmă; era imposibil ca 
lucrătorii să-l aducă atât de repede. Desigur, după cum pă- 
reau să decurgă lucrurile în satul acesta, cine putea fi sigur? 
Barlden purta o mantie și o cămașă care avea câteva rupturi 
proaspete în ea. 

— Sângele dispare, zise el, părând epuizat. Niciunul din- 
tre noi nu l-a văzut. Ne trezim pur şi simplu și acesta dispare. 

Mat şovăi, plimbându-și privirea în jurul lui. Femeile pri- 
veau din case, ținându-și copiii în brațe. Bărbaţii plecau la 
câmp, ținând în mâini seceri sau săpăligi. Cu excepția atmo- 
sferei neliniștite cauzată de prezenţa lui Mat și a lui Thom, 
nimeni n-ar fi zis vreodată că se petrecuse ceva nelalocul lui 
în sat. 

— N-o să vă facem nimic rău, zise primarul, întorcându-se 
cu spatele la Mat. Așadar, nu-i nevoie să vă faceţi atâtea griji. 
Cel puţin, nu până când va apune soarele. Am să vă explic, 
dacă doriți. Fie veniţi şi ascultați, fie plecaţi. Nu-mi pasă, atât 
timp cât veţi înceta să-i deranjați pe sătenii mei. Avem trea- 
bă. Mai multă decât de obicei, datorită vouă. 

Mat îi aruncă o privire lui Thom, care ridică din umeri. 

— Nu strică să ascultăm ce-are de zis, spuse Thom. 

— Nu ştiu ce să zic, spuse Mat, aruncându-i o privire lui 
Barlden. Asta dacă nu vrei să ne trezim înconjurați de nişte 
munteni nebuni și ucigași. 

— Atunci, plecăm? 

Mat clătină negativ încet din cap. 

— Nu. Încă au galbenii mei, arză-m-ar focu’. Hai să auzim 
ce are de spus. 

— Totul a început în urmă cu câteva luni..., zise primarul 
stând lângă fereastră. 

Se aflau într-un salon curat, dar simplu, din conacul lui. Dra- 
periile și covorul erau de un verde-deschis, aproape de culoarea 
frunzelor de margaretă, iar pereţii erau prevăzuţi cu lambri- 
uri din lemn de culoare deschisă. Soția primarului adusese 
ceai făcut din fructe de pădure uscate. Mat alesese să nu bea 
din el şi se asigurase că stă rezemat de peretele cel mai apro- 
piat de uşa ce dădea în stradă. Suliţa lui se odihnea lângă el. 

Soţia lui Barlden era o femeie scundă, cu păr castaniu 
ușor durdulie și avea un aer matern. Ea reveni din bucătărie 
aducând un castron cu miere pentru ceai şi șovăia când îl 
văzu pe Mat stând rezemat de perete. Aruncă o privire suliţei, 
apoi puse castronul pe masă și se retrase. 

— Ce s-a întâmplat? întrebă Mat, aruncându-i o privire lui 
Thom, care refuzase și el să se așeze. 

Menestrelul vârstnic stătea lângă ușa ce dădea în bucătă- 
rie, cu braţele încrucişate pe piept. Dădu din cap spre Mat, 
femeia nu asculta la ușă. EI ar fi făcut o mișcare dacă ar fi au- 
zit pe cineva apropiindu-se. 

— Nu ştim sigur dacă noi am făcut ceva sau e pur şi sim- 
plu un blestem nemilos al Celui Întunecat, zise primarul. Era 
o zi normală, la începutul acestui an, chiar înainte de Sărbă- 
toarea lui Abram. Nu s-a întâmplat nimic deosebit atunci, din 
câte îmi amintesc. Vremea se stricase, cu toate că nu căzuse 
zăpada încă. În dimineaţa următoare, mulţi dintre noi ne-am 
văzut de treburile noastre obișnuite, fără să ne gândim la 
ziua care a trecut. 

Vedeţi voi, ciudăţeniile erau mărunte. O ușă stricată, o bu- 
cată din veșmânt sfâșiată despre care purtătorul acestuia 
nu-și amintea nimic. Şi coşmarurile. Toţi aveam aceleași coş- 
maruri despre moarte şi omoruri. Câteva femei au început să 
stea de vorbă și și-au dat seama că nu își aminteau să se fi 


dus la culcare în seara precedentă. Își aminteau că se trezi- 
seră în paturile lor confortabile, dar doar câteva îşi aminteau 
că se băgaseră într-adevăr în pat. Acelea care își puteau amin- 
ti se puseseră la somn devreme, înainte de asfințitul soarelui. 
Pentru noi, restul, evenimentele serii târziu erau neclare. 

Primarul tăcu. Mat îi aruncă o privire lui Thom, care nu 
reacționă. Mat vedea în ochii aceia albaștri ai lui că bărbatul 
încerca să memoreze povestea. „Ar face bine s-o memoreze 
corect dacă are de când să amintească de mine în vreo bala- 
dă, îşi zise Mat, încrucișându-și braţele pe piept. Și-ar face 
bine să pomenească şi despre pălăria mea. E o pălărie al nai- 
bii de bună.” 

— În seara aceea, eu eram pe pășune, continuă primarul. 
Îl ajutam pe bătrânul Garken să repare o bucată de gard care 
ne stricase. Și apoi... nimic. Totul s-a petrecut ca prin ceaţă. 
Dimineața următoare, m-am trezit în patul meu, lângă soția 
mea. Ne simțeam obosiţi, ca și când nu dormisem bine. Tăcu, 
apoi adăugă pe un ton mai blând: Aveam și eu acele coșma- 
ruri. Erau vagi, apoi dispăreau. Dar îmi amintesc o imagine 
vie. Bătrânul Garken, mort la picioarele mele. Ucis parcă de o 
fiară sălbatică. 

Barlden stătea în faţa unei ferestre de pe peretele dinspre 
răsărit, vizavi de Mat, și privea în depărtare. 

— M-am dus să-l văd pe Garken în ziua următoare, dar el 
era teafăr. Am terminat de reparat gardul. Abia când m-am 
întors în sat am auzit poveştile. Acele coșmaruri comune, orele 
lipsă de după asfinţitul soarelui. Ne-am adunat cu toţii și am 
dezbătut subiectul, apoi s-a întâmplat din nou. Soarele a 
apus, iar când a răsărit, m-am trezit din nou în pat, obosit, cu 
mintea plină de coşmaruri. 

Se cutremură, apoi se duse la masă şi își turnă o ceașcă de ceai. 

— Nu știm ce se întâmplă în timpul nopții, zise primarul 
amestecând în ceai o lingură de miere. 

— Nu știți? întrebă Mat, iritat. Hai să-ţi spun eu ce se în- 
tâmplă în timpul nopții. Voi... 

— Nu ştim ce se întâmplă, îl întrerupse primarul, ridicân- 
du-și brusc privirea aspră. Și nici nu ne interesează să știm. 

— Dar... 

— Nu e nevoie să ştim, străine, zise primarul pe un ton 
aspru. Vrem să ne trăim viața cât putem de bine. Mulţi dintre 

noi mergem la culcare devreme, înainte de asfinţitul soarelui 
Astfel, nu avem lacune de memorie. Ne punem la somn în pat 
şi ne trezim în același pat. Coşmarurile există, poate și unele 
stricăciuni prin casă, dar nimic ce nu poate fi reparat. Alţii 
preferă să meargă la o tavernă şi să bea până când asfinţește 
soarele. Presupun că există şi o binecuvântare în asta. Bei pâ- 
nă nu mai poți şi nu mai trebuie să-ţi faci griji cum vei ajunge 
acasă. Întotdeauna te trezeșşti teafăr şi nevătămat în patul tău. 

— Nu puteţi ignora complet treaba asta, zise Thom cu 
blândeţe. Nu vă puteţi preface că totul e neschimbat. 

— Nu facem asta. Barlden luă o gură de ceai. Avem reguli. 
Reguli pe care voi le-aţi ignorat. Nu se aprinde nicio lumină 
după asfințitul soarelui - nu putem îngădui să izbucnească 
un incendiu în timpul nopţii și să nu fie nimeni care să-l stin- 
gă. Şi le interzicem străinilor să rămână în sat după asfinţitul 
soarelui. Lecţia asta am învăţat-o repede. Primii oameni care 
au rămas blocaţi aici după lăsarea întunericului au fost rude- 
le lui Sammrie, dogarul. În dimineața următoare, am găsit 
urme de sânge pe pereţii casei lui. Însă sora lui şi familia ei 
dormeau în siguranţă în paturile lor. Primarul tăcu. Acum, au 
şi ei coşmarurile pe care le avem noi. 

— Atunci, plecaţi pur şi simplu, zise Mat. Părăsiţi acest loc 
blestemat și plecaţi altundeva! 

— Am încercat, zise primarul. Întotdeauna ne trezim aici, 
indiferent cât de departe ne-am duce. Unii au încercat să-și 
pună capăt zilelor. Am îngropat trupurile. În dimineaţa ur- 
mătoare, s-au trezit în paturile lor. 

În încăpere se așternu tăcerea. 

— Sânge şi cenușă! zise Mat în şoaptă. 

ÎI străbătu un fior. 

— Aţi supraviețuit noaptea trecută, zise primarul, ames- 
tecând din nou în ceai. Eu am presupus că n-aţi făcut-o, după 
ce-am văzut pata de sânge. Eram curioşi să vedem unde vă 
veţi trezi. Majoritatea odăilor din hanuri sunt ocupate per- 
manent de călători care acum, de bine, de rău, fac parte din 
satul nostru. Noi nu putem alege unde se trezește cineva. Se 
întâmplă pur şi simplu. Un pat este ocupat de o persoană 
nouă și, de-atunci înainte, aceasta se trezeşte în acel pat în 
fiecare dimineaţă. 


În fine, atunci când v-am auzit vorbind unul cu celălalt 
despre ce aţi văzut, mi-am dat seama că aţi reușit să scăpați. 
Vă amintiţi prea bine ce s-a întâmplat în timpul nopţii. Orici- 
ne ni se... alătură are acele coşmaruri. Voi vă puteţi considera 
norocoşi. Vă sugerez să vă vedeți mai departe de drum şi să 
uitaţi de Hinderstap. 

— Avem surori aes sedai cu noi, zise Thom. S-ar putea să 
poată face ceva ca să vă ajute. Am putea anunţa Turnul Alb, 
care să vă trimită... 

— Nu! zise Barlden cu asprime în glas. Vieţile noastre nu 
sunt chiar atât de rele, acum că știm cum să facem față situa- 
ției în care ne aflăm. Nu vrem să atragem atenţia surorilor 
aes sedai. Se întoarse cu spatele. Aproape că am reuşit să vă 
izgonim. Facem asta uneori, atunci când simțim că străinii nu 
se vor supune regulilor noastre. Dar voi ați fost însoțiți de aes 
sedai. Acestea pun întrebări, devin curioase. Ne-am făcut griji 
că dacă vă vom izgoni, ele vor cădea la bănuieli și vor forța 
intrarea. 

— Faptul că le-aţi obligat să plece înainte de asfințitul soa- 
relui le-a stârnit şi mai mult curiozitatea, zise Mat. Şi nici 
faptul că le-aţi pus pe slujnice să încerce să le omoare nu este 
o modalitate bună de a păstra secretul. 

Primarul părea palid la faţă. 

— Unii și-au dorit... ei bine, ca voi să rămânețţi blocaţi aici. 
Au crezut că dacă surorile aes sedai vor fi legate de locul 
acesta, vor găsi o cale de scăpare pentru noi toți. Nu suntem 
toți de aceeași părere. Oricum, este problema noastră. Vă rog, 
plecați... Vedeţi-vă mai departe de drum. 

— Prea bine. Mat se îndreptă de spate și luă sulița în mâ- 
na Dar mai întâi, de unde-au apărut astea? 

Scoase bucata de hârtie din buzunar, cea pe care era de- 
senat chipul lui. 

Barlden aruncă o privire peste ea. 

— Le vei găsi împrăștiate în satele din apropiere, zise el. 
Cineva te caută. După cum i-am spus și lui Ledron aseară, nu 
mă interesează să-mi trădez oaspeţii. N-aveam de gând să te 
răpesc şi să risc să te ţin aici în timpul nopţii pentru o simplă 
recompensă. 

— Cine mă caută? repetă Mat. 

— Cam la vreo douăzeci de leghe de aici, spre nord-est 
există un mic târg numit Trustair. Circulă zvonul că dacă vrei 
să câştigi niște bănuţi, poți duce veşti despre un bărbat care 
seamănă cu cel din acest desen, sau din celălalt. Du-te la ha- 
nul din Trustair numit „Pumnul amenințător” dacă vrei să dai 
de persoana care te caută. 

— Celălalt desen? întrebă Mat, încruntându-se. 

— Da. Un individ voinic cu barbă. În partea de jos a foii 
scrie că are ochi aurii. 

Mat îi aruncă o privire lui Thom, care-și ridicase o sprân- 
ceană stufoasă. 

— Sânge şi cenușă! bombăni Mat, trăgându-și pălăria pe 
ochi. Cine îi căuta pe el şi pe Perrin şi ce voia de la ei? Noi 
vom pleca, zise el. 

Mat îi aruncă o privire lui Barlden. Sărmanul om. Acest 
lucru era valabil pentru întreg satul. Dar ce putea face Mat în 
privinţa asta? Unele bătălii le puteai câștiga, pe altele trebuia 
să le laşi pur și simplu în seama altcuiva. 

— Galbenii tăi sunt afară în căruță, zise primarul. Nu 
ne-am atins de câștigul tău. Şi alimentele sunt acolo. Îl privi 
în ochi pe Mat. Aici, noi ne ținem de cuvânt. Nu putem ține 
sub control alte lucruri, în special pe aceia care nu se supun 
regulilor noastre. Dar nu jefuim un om doar pentru că acesta 
este un străin. 

— Câtă îngăduinţă din partea ta! zise Mat pe un ton cate- 
goric, deschizând ușa. Să ai o zi bună atunci, iar când va veni 
noaptea, încearcă să nu omori niciun om pe care eu însumi 
nu l-aş omorî. Thom, mergem? 

Menestrelul i se alătură, şchiopătând uşor din cauza rănii 
mai vechi. Mat îi aruncă o privire peste umăr lui Barlden, ca- 
re stătea în mijlocul încăperii, cu mânecile suflecate, și privea 
în ceaşca de ceai. Parcă își dorea ca în ceașcă să se afle o bă- 
utură puţin mai tare. 

— Sărmanul om, zise Mat, apoi ieşi în lumina dimineţii 
după Thom şi închise ușa în urma lui. 

— Bănuiesc că vom pleca în căutarea persoanei care îm- 
prăştie desene cu chipul tău? întrebă Thom. 

— E limpede ca Lumina că asta vom face, zise Mat, legân- 
du-și sulița de şaua lui Cimpoiaș. Oricum, e în drum spre sa- 
tul Patru Regi. Îți duc eu calul dacă poţi conduce căruța. 


Thom încuviință din cap. Privea cu atenţie casa primarului. 

— Ce e? întrebă Mat. 

— Nimic, flăcău, răspunse menestrelul. Doar că... ei bine, 
este o poveste tristă. E ceva în neregulă cu lumea asta. Există 
o fisură în Pânză aici. Satul se dezlănţuie în timpul nopții, 
apoi lumea încearcă să îl readucă la normal în fiecare dimi- 
neață pentru a îndrepta lucrurile. 

— Ei bine, ar trebui să fie mai prevăzători, zise Mat. 

Sătenii aduseseră căruța plină cu alimente câtă vreme 
Mat și Thom stătuseră de vorbă cu primarul. La ea erau înhă- 
mați doi cai de povară zdraveni, cu părul cafeniu şi copite late. 

— Mai prevăzători? întrebă Thom. Cum? Primarul are 
dreptate, ei chiar au încercat să ne avertizeze. 

Mat mormăi, apoi se duse şi deschise cufărul ca să-şi veri- 
fice galbenii. Erau toţi acolo, întocmai cum spusese primarul 

— Nu ştiu, zise el. Ar putea pune un semn de avertizare 
sau altceva. „Salutare! Bine ați venit în Hinderstap! Vă vom 
omori în timpul nopţii și vă vom devora fața dacă veţi rămâă- 
ne aici după lăsarea înserării. Încercaţi plăcintele. Martha 
Baily face altele proaspete în fiecare zi.” 

Thom nu chicoti. 

— N-ai haz, flăcăule. Se întâmplă prea multe lucruri tra- 
gice în satul acesta ca să ne amuzăm. 

— Ciudat, zise Mat. 

El numără atâția galbeni câți considera că ar costa ali- 
mentele și căruța. Apoi, după o clipă, el mai adăugă zece co- 
roane de argint. Le puse într-o grămăjoară pe pragul casei 
primarului, apoi închise cufărul. 

— Cu cât lucrurile devin mai tragice, cu atât mai mult îmi 
vine să râd. 

— Chiar ai de gând să iei căruța asta? 

— Avem nevoie de hrană, zise Mat, legând cufărul în par- 
tea din spate a căruţei. 

Câteva roți mari de brânză albă şi o jumătate de duzină de 
picioare de oaie zăceau printre butoiașele cu bere. Mâncarea 
mirosea bine, iar mațele începură să-i chiorăie. 

— Am câştigat-o cinstit. 

Îi privi pe sătenii care treceau pe stradă. Când îi văzuse 
prima oară cu o zi înainte, crezuse că lentoarea din mersul 

lor fie datora firii liniștite a oamenilor din satele de munte. 

Acum, el își dădu seama că exista un alt motiv, cu totul diferit. 
Mat se întoarse la ale lui şi verifică harnașamentele cailor. 
— Şi nu mă simt deloc prost că iau căruţa și caii. Mă îndo- 

iesc că sătenii aceştia vor face prea multe călătorii în viitor... 


CAPITOLUL 29 


= 


În Bandar Eban 


„Moiraine Damodred, care a murit din cauza slăbiciunii 
mele.” 

Rand îl mână la pas pe Tai'daishar când trecu prin porțile 
masive ale orașului Bandar Eban, urmat de anturajul lui și 
precedat de rândurile de aieli. Se spunea că porțile aveau 
sculptate pe ele sigiliul orașului, dar cum stăteau deschise, 
Rand nu îl putea vedea. 

„Iscoada Celui Întunecat fără nume pe care am decapi- 
tat-o în acei munţi murandiani. Am uitat cum arătau ceilalți 
care o însoțeau, dar nu-i voi uita niciodată chipul.” 

Înşiră în gând numele de pe listă. Devenise aproape un ri- 
tual zilnic să înșire numele fiecărei femei care murise de mâ- 
na lui sau din cauza acţiunilor lui. Strada din interiorul ora- 
şului era din pământ bătătorit, brăzdat de făgașe care se în- 
crucişau la răspântii. Aici era mai puţin noroi decât era el 
obişnuit. 

„Colavaere Saighan, care a murit pentru că am făcut-o 
cerşetoare.” 

Trecea călare pe lângă rânduri de domani, femei în rochii 
diafane, bărbaţi cu mustață şi haine colorate. Aici, străzile 
erau prevăzute cu trotuare din scânduri, iar oamenii se în- 
grămădeau pe ele, privind. Rand auzea flamurile şi steagurile 
fluturând în bătaia vântului. Păreau să fie multe în oraș. 

Lista începea întotdeauna cu Moiraine. Acest nume îi adu- 
cea cea mai multă durere, căci ar fi putut-o salva. Ar fi putut. 
Se ura pentru că o lăsase să se sacrifice pentru el. 

Un copil ieși de pe trotuar și o luă la fugă pe stradă, însă 
tatăl lui îl prinse de mână şi îl trase înapoi în marea de oa- 
meni. Unii tuşeau şi bombăneau, însă majoritatea tăceau. În 
acea tăcere, sunetul scos de trupele lui Rand care mărșăluiau 
pe pământul bătătorit aducea cu cel al tunetului. 

Lanfear trăia din nou? Dacă Ishamael putea fi readus la 
viaţă, cu ea cum rămânea? În cazul acesta, moartea lui Moiraine 
fusese în zadar, iar laşitatea lui era încă şi mai exasperantă. 
Niciodată. Lista va rămâne, dar el nu va mai fi niciodată atât 
de slab, încât să nu facă ceea ce trebuia făcut. 

Oamenii de pe trotuare nu ovaționau. Ei bine, el nu venise 
ca să îi elibereze. Venise ca să facă ceea ce trebuia făcut. Poa- 
te că o va găsi pe Graendal aici; Asmodean spusese că ea fu- 
sese în acest ținut, dar trecuse atât de multă vreme de-atunci. 
Dacă ar găsi-o, poate că asta i-ar domoli gândurile de invadare. 

Mai avea astfel de gânduri? Nu putea decide. 

„Liah, din Cosaida Chareen, pe care am omorât-o, zicân- 
du-mi că era spre binele ei." În mod ciudat, Lews Therin în- 
cepu să înșire numele odată cu el, ca pe o incantaţie ciudată 
ce îi răsuna în cap. 

În față, un grup mare de aieli îl aștepta în piaţa orașului, 
prevăzută cu o fântână de alamă în formă de cai ce săreau din 
valuri înspumate. Un bărbat călare aștepta în fața fântânii, cu 
o gardă de onoare în jurul lui. Era un bărbat solid, cu fața pă- 
trată, pielea brăzdată de riduri şi părul cărunt. Fruntea îi era 
rasă şi pudrată, după moda soldaților cairhienini. Dobraine 
era un om de încredere, cel puţin atât cât erau cairhieninii. 

„Sendara din clanul Muntele de Fier Taardad, Lamelle din 
clanul Apa Fumegândă Miagoma, Andhilin din clanul Sarea 
Roşie Goshien.” 

„Ilyena Therin Moerelle”, zise Lews Therin, strecurând 
acest nume între cele două. Rand îl lăsă în pace. Cel puțin, ne- 
bunul nu ţipa din nou. 

— Seniore Dragon, zise Dobraine cu blândeţe în glas, fă- 
cându-i o plecăciune lui Rand când acesta se apropie. Îţi ofer 
orașul Bandar Eban. Ordinea a fost restabilită, cum ai poruncit. 


— Ți-am cerut să restabileşti ordinea în întreg ţinutul, 
Dobraine, zise Rand pe un ton blând. Nu doar într-un singur 
oraş. 

Nobilul se ofili puţin. 

— L-ai prins pe unul dintre membrii Consiliului Negusto- 
rilor? întrebă Rand. 

— Da, răspunse Dobraine. Milisair Chadmar, ultimul care 
a fugit de haosul care a cuprins orașul. 

În ochii lui se citea încântarea. El fusese întotdeauna demn 
de încredere, dar să fie acesta un șiretlic? În ultima vreme, lui 
Rand îi era greu să aibă încredere în cineva. Aceia care pă- 
reau a fi cei mai de încredere erau aceia la care trebuia să fii 
cel mai atent. lar Dobraine era cairhienin. Oare Rand îndrăz- 
nea să aibă încredere în cineva din Cairhien, având în vedere 
jocurile pe care le făceau aceştia? 

„Moiraine era cairhienină. Aveam încredere în ea. De cele 
mai multe ori.” 

Poate că Dobraine nădăjduia că Rand îl va numi rege în 
Arad Doman. Acesta fusese logofăt în Cairhien, dar, la fel ca 
majoritatea celorlalți, știa că Rand avea de gând să îi ofere lui 
Elayne Tronul Soarelui. 

Ei bine, că veni vorba, Rand i-ar fi putut oferi acest regat 
lui Dobraine, căci era mai potrivit decât majoritatea. Rand îi 
făcu un semn din cap bărbatului să o ia înainte, iar acesta se 
conformă, întorcându-se împreună cu grupul de aieli pentru 
a porni în marş pe o stradă laterală destul de încăpătoare. 
Rand continuă să înșire numele de pe lista lui mintală. 

Aici, clădirile erau înalte și pătrate, ca nişte cutii puse 
unele peste celelalte. Multe dintre ele erau prevăzute cu bal- 
coane, pline de oameni, cum erau și trotuarele de jos. 

Fiecare nume de pe listă îi provoca durere, însă acum, du- 
rerea aceea era un lucru ciudat și îndepărtat. Sentimentele 
lui erau... diferite din ziua în care o omorâse pe Semirhage. Ea 
îl învățase cum să-și ascundă vina şi suferința. Ea se gândise 
să îl prindă în lanţuri, dar, în schimb, îi dăduse putere. 

Adăugă pe listă numele ei, dar şi pe cel al Elzei. Ele nu 
aveau niciun drept să se afle acolo. Semirhage era mai puţin 
femeie şi mai mult monstru. Elza îl trădase, slujind Umbra în 
tot acest timp. Dar el adăugă aceste nume. La fel ca oricare 
alta, ele aveau tot dreptul să îl acuze că le omorâse. Chiar mai 

mult. El nu voise să o omoare pe Lanfear ca să o salveze pe 
Moiraine, dar preferase să folosească focul-răului ca să o 
şteargă din Pânză pe Semirhage în loc să se mai lase capturat 
din nou. 

Pipăi obiectul pe care îl ținea într-un săculeţ legat de şaua 
lui. Era o figurină netedă. Nu îi spusese Cadsuanei că servito- 
rii lui o recuperaseră din odaia ei. Acum, când Cadsuane nu 
mai avea voie să se mai înfățișeze dinaintea lui, el nu avea să-i 
mai spună vreodată. Rand ştia că ea încă însoțea alaiul său, 
atingând limitele poruncii lui de a nu îi mai îngădui vreodată 
să o vadă la faţă. Însă ea făcea cum i se poruncise, iar el îi dă- 
dea pace. El nu avea să-i mai vorbească vreodată și nici ea lui. 

Cadsuane fusese o unealtă, iar această unealtă se dovedi- 
se a fi ineficientă. El nu regreta că renunțase la ea. 

„Jendhilin, Fecioară din clanul Piscul Rece Miagoma”, zise 
el în gând, iar Lews Therin îl îngână. Lista era foarte lungă 
Avea să devină încă şi mai lungă până când avea să moară el. 

Moartea nu îl mai îngrijora. În cele din urmă, înţelesese 
strigătele lui Lews Therin de a îngădui ca totul să ia sfârșit. 

Rand merita să moară. Exista oare o moarte atât de cate- 
gorică astfel încât să nu fie nevoie să mai renască vreun om? 
Într-un final, ajunse la capătul listei. Odinioară, o enumera ca 
să nu uite numele. Acum, acest lucru nu mai era posibil; nu 
le-ar fi putut uita nici dacă şi-ar fi dorit. Le repeta ca să-şi 
amintească ce era. 

Însă Lews Therin mai avea de adăugat un nume. „Elmindreda 
Farshaw”, șopti el. 

Rand îl struni brusc pe Tai'daishar, oprind coloana de aieli, 
cavaleria saldaeană și ţiitorii taberei în mijlocul străzii. Dobraine, 
călare pe armăsarul lui alb, se întoarse, aruncându-i o privire 
întrebătoare. 

„Pe ea n-am omorât-o! gândi Rand. Lews Therin, ea tră- 
ieşte. N-am omorât-o! În orice caz, a fost vina lui Semirhage.” 

Tăcere. Încă îşi mai simțea degetele pe pielea ei, strân- 
gând, neputincios și totuși incredibil de puternic. Chiar dacă 
Semirhage fusese păpuşarul, Rand era acela care fusese prea 
slab ca să o alunge pe Min și să o protejeze. 

El nu o alungase. Nu pentru că era prea slab, ci pentru că 
încetase să îi mai pese. Nu de ea - pe ea o iubea cu înverșu- 
nare, întotdeauna avea s-o iubească. Însă ştia că lăsa în urma 


lui moarte, durere și prăpăd, trăgând toate acestea după el ca 
pe o mantie. Min ar putea muri aici, însă dacă el ar alunga-o, 
ea s-ar putea afla într-o primejdie la fel de mare. Cel mai pro- 
babil, vrăjmașii lui bănuiau că el o iubea. 

Nu exista niciun fel de siguranță. Dacă ea murea, el avea 
să-i adauge numele pe listă şi să sufere din cauza asta. 

Se puse din nou în mișcare, înainte să i se pună întrebări 
despre această oprire bruscă. Copitele lui Tai'daishar tropă- 
iau pe străzile din pământ bătătorit, muiate de umiditate. Aici 
ploua des; Bandar Eban era orașul-port principal din partea 
de nord-vest. Chiar dacă nu era un oraș la fel de măreț pre- 
cum cele din sud, era totuşi impresionant. Şiruri de case pă- 
trate câte vedeai cu ochii, construite din lemn şi prevăzute cu 
două sau trei caturi. Semănau cu niște cuburi pentru copii, 
puse unele peste celelalte. Erau perfect pătrate şi aveau ca- 
turi despărțite. Acestea umpleau orașul, coborând pe panta 
domoală spre portul impresionant de mare. 

Oraşul se lărgea spre port, aducând cu un cap de om care 
își căsca gura, ca şi când ar fi vrut să înghită tot oceanul. Do- 
curile erau aproape pustii; singurele corăbii ancorate acolo 
erau un mănunchi de vase ale Oamenilor Mării - rakeri cu 
trei catarge - și câteva bărci de pescuit. Mărimea uriașă a 
portului făcea ca acesta să pară încă şi mai pustiu din cauza 
lipsei corăbiilor. 

Acesta era primul semn că nimic nu era în regulă în Ban- 
dar Eban. 

În afară de portul practic gol, aspectul care sărea cel mai 
mult în ochi în oraș erau steagurile. Acestea fâlfâiau deasu- 
pra - sau atârnau de pe- fiecare clădire, indiferent cât de 
modestă era aceasta. Multe dintre acele steaguri proclamau 
breasla care ocupa acea clădire - așa cum proclama o tăblie 
simplă din lemn în Caemlyn. Steagurile erau mult mai extra- 
vagante decât majoritatea. Erau viu colorate și fâlfâiau în bă- 
taia vântului pe clădiri. Steaguri ca nişte tapiserii stăteau 
atârnate pe părțile laterale ale multor clădiri, anunțând cu 
litere viu colorate proprietarul, meşteşugarul sau negustorul 
fiecărei prăvălii. Până şi casele aveau steaguri pe care stătea 
scris numele familiei care locuia înăuntru. 

Cu pielea arămie și părul negru, domani preferau veșmin- 
tele colorate. Femeile domani erau rău-famate pentru rochiile 

lor, fiind suficient de transparente ca să stârnească indigna- 
rea. Se zvonea că fetele domani practicau de mici arta de a-i 
manipula pe bărbaţi, pregătindu-se pentru ziua când vor de- 
veni majore. 

Vederea lor pe marginea drumurilor, stând și privind era 
o priveliște îndeajuns de spectaculoasă ca să-l trezească pe 
Rand din starea lui de visare. Acum un an, poate s-ar fi holbat 
la ele, dar în acel moment abia dacă aruncă o privire în direc- 
ţia lor. De fapt, îşi dădu seama că domani erau mult mai puţin 
frapanţi strânşi laolaltă. O floare pe o câmpie plină cu buru- 
ieni oferea întotdeauna o privelişte frumoasă, dar dacă tre- 
ceai în fiecare zi pe lângă ronduri pline cu flori, niciuna dintre 
ele nu îți atrăgea atenția. 

Cu toate că era distras, observă semnele foametei. Copiii 
aveau privirile pierdute, iar adulţii fețele supte, nu încăpea 
niciun fel de îndoială. Cu doar câteva săptămâni în urmă, în 
acest oraş domnise haosul, cu toate că Dobraine și aielii re- 
stabiliseră ordinea. Unele clădiri aveau ferestre șubrede şi 
podele rupte, iar unele steaguri fuseseră sfâșiate de curând şi 
prost cusute. Legea fusese reinstaurată, dar lipsa ei era încă o 
amintire proaspătă. 

Grupul lui Rand ajunse la o răspântie centrală, proclama- 
tă de steagurile mari care fâlfâiau ca fiind Piaţa Arandi, iar 
Dobraine conduse procesiunea spre răsărit. Mulţi dintre 
aielii care îl însoțeau pe cairhienin purtau banderole roșii ca- 
re îi însemnau drept siswaiaman. „Sulițele Dragonului”. 
Rhuarc avea în jur de douăzeci de mii de aieli care își ridica- 
seră taberele în jurul orașului și în târgurile din apropiere; 
până în acel moment, domani ar fi trebuit să știe că aceşti 
aieli îl urmau pe Dragonul Renăscut. 

Rand se bucură când află că rakerii Oamenilor Mării sosi- 
seră deja - în sfârșit - aducând grâne de la miazăzi. Nădăjdu- 
ia ca acestea să restabilească ordinea la fel de mult cum o fă- 
cuseră Dobraine și aielii. 

Procesiunea pătrunse în partea înstărită a orașului. El 
ştiu unde se afla aceasta cu mult înainte ca clădirile să încea- 
pă să pară mai luxoase: cât mai departe cu putință de docuri, 
dar suficient de aproape de zidurile orașului. Rand i-ar fi pu- 
tut găsi pe bogaţi fără să se uite pe hartă. Peisajul orașului 
mai că trăda locul unde se aflau aceștia. 


Un cal clămpăni, venind alături de Rand. La început, pre- 
supuse că era Min - dar nu, ea călărea în spate, împreună cu 
înțeleptele. Oare ea îl privea diferit acum sau doar își închi- 
puia el? Oare ea îşi amintea cum el o strânsese de grumaz de 
fiecare dată când îi vedea fața? 

Merise era aceea care venise lângă el, călare pe o iapă 
cenușie blândă. Sora aes sedai era furioasă pentru că Rand o 
exilase pe Cadsuane. Deloc surprinzător. Surorilor aes sedai 
le plăcea să afișeze o expresie foarte calmă și stăpânită, dar 
Merise și celelalte încercaseră să o mulțumească pe Cadsuane 
tot așa cum hangiul dintr-un sat îi zâmbea prostește unui 
rege venit în vizită. 

Tarabonera alesese să-și poarte şalul azi, proclamându-şi 
afilierea la Ajah Verde. Îl purta, poate, în efortul de a-şi im- 
pune autoritatea. Rand oftă în sinea lui. El se aşteptase la o 
confruntare, însă nădăjduise că treaba cu punerea în mișcare 
avea să o amâne până când temperamentele aveau să se do- 
molească. O respecta oarecum pe Cadsuane, dar nu avusese 
niciodată încredere în ea. Eșecul aducea urmări, iar el se sim- 
țea extrem de ușurat pentru că se ocupase de ea. Nu avea de 
gând să o mai lase să îl prindă în mrejele ei. 

Cel puţin, nu în atât de multe mreje. 

— Exilul acesta este o prostie, Rand al'Thor, zise Merise 
cu dispreț. 

Oare ea încerca să-l enerveze în mod intenţionat, poate ca 
să-i fie astfel mai uşor să îl intimideze? După ce îi ținuse piept 
Cadsuanei luni la rând, reprezentaţia slabă a acestei femei 
era aproape amuzantă. 

— Ar trebui să o implori să te ierte, continuă Merise. Ea a 
binevoit să ne însoţească, deşi restricţiile tale absurde o obli- 
gă să poarte pe cap gluga mantiei chiar și într-o zi călduroasă. 
Ar trebui să-ţi fie ruşine. 

Cadsuane din nou. El n-ar fi trebuit să-i lase loc să se es- 
chiveze de la porunca lui. 

— Ei bine? întrebă Merise. 

Rand îşi întoarse capul și o privi în ochi pe Merise. El des- 
coperise ceva şocant în ultimele ore. Stăpânindu-şi acea furie 
clocotitoare - prin faptul că devenise cuendillar - dobândise 
o înțelegere care îi scăpase multă vreme. 

Oamenii nu reacționau la furie. Ei nu reacționau la solici- 
tări. Tăcerea şi întrebările erau mult mai eficiente. Şi, în- 
tr-adevăr, Merise - o aes sedai cu drepturi depline - se în- 
muie în fața aceste priviri insistente. 

În ea nu se citea niciun fel de emoție. Furia, supărarea, pa- 
siunea lui erau toate acolo, îngropate adânc. Însă el le acope- 
rise cu o pojghiță de gheaţă, rece şi imobilizatoare. Era ghea- 
ţa din locul unde Semirhage îl învățase să meargă, locul care 
semăna cu un vid, dar mult mai periculos. 

Poate că Merise putea simţi o furie înghețată înlăuntrul 
lui. Sau poate că putea simți celălalt lucru, faptul că el folosi- 
se... puterea aceea. Undeva, departe, Lews Therin începu să 
plângă. Nebunul făcea asta ori de câte ori Rand se gândea la 
ceea ce făcuse ca să scape de zgarda pe care i-o pusese 
Semirhage. 

— Ce-ai făcut tu a fost o mişcare nesăbuită, continuă 
Merise. Ar trebui... 

— Mă crezi nesăbuit, atunci? întrebă Rand pe un ton blând. 

Răspunde la solicitări cu tăcere, răspunde la provocări cu 
întrebări. Era uluitor cât de bine funcţiona. Merise rămase 
tăcută, cutremurându-se vizibil. Îşi cobori privirea la săcule- 
tul prins de şaua lui, unde se afla statueta unui bărbat ținând 
în sus o sferă. Rand o pipăi, ținând frâiele lejer în mână. 

Nu etala statueta, doar o purta cu el, însă Merise și majo- 
ritatea celorlalți ştiau că dacă el dorea, putea accesa o putere 
aproape nelimitată. Era o armă mai puternică decât cele cu- 
noscute vreodată. Cu ajutorul ei, putea distruge întreaga lu- 
me. lar aceasta stătea nevinovată pe șaua lui. Acest lucru avea 
un efect asupra oamenilor. 

— Eu... nu, nu te cred prost, recunoscu ea. Nu întotdeauna. 

— Crezi că eşecurile ar trebui să nu fie pedepsite? întrebă 
Rand pe un ton la fel de blând. 

De ce își pierduse cumpătul? Aceste mici supărări nu me- 
ritau pasiunea lui, furia lui. Dacă cineva îl deranja prea mult, 
tot ce trebuia să facă era să își înăbușe furia ca pe o lumânare. 

Era un gând periculos. Fusese al lui? Fusese al lui Lews 
Therin? Sau... acest gând venise de... altundeva? 

— Sigur ai fost prea aspru, zise Merise. 


— Prea aspru? întrebă el. Îți dai seama ce greșeală a făcut 
ea, Merise? Te-ai gândit la ce s-ar fi putut întâmpla? La ce ar 
fi trebuit să se întâmple? 

— Eu... 

— Sfârşitul tuturor lucrurilor, Merise, zise el în şoaptă. 
Cel Întunecat deţinând controlul asupra Dragonului Renăs- 
cut. Noi doi, luptând în aceeași tabără. 

Ea tăcu, apoi zise: 

— Da. Dar până şi tu ai făcut greşeli. Acestea ar fi putut 
duce la un dezastru asemănător. 

— Eu plătesc pentru greșelile mele, zise el, întorcându-se. 
Plătesc pentru ele în fiecare zi. În fiecare oră. Cu fiecare re- 
spiraţie. 

— Eu... 

— Ajunge. 

Nu rosti cuvântul pe un ton răstit, ci pe un ton ferm, dar 
calm. O făcu să simtă cât era de nemulțumit, privind-o drept 
in ochi. Brusc, ea se făcu mică în șa, ridicându-și la el ochii 
mari de uimire. 

Dintr-o parte se auzi un trosnet puternic, urmat de o buf- 
nitură neașteptată. Izbucniră țipete. Rand se întoarse alar- 
mat. Un balcon plin cu privitori se desprinsese de suporturile 
sale și se prăbuşise pe stradă, făcându-se țăndări ca un butoi 
lovit de un bolovan. Oamenii gemeau de durere, alții strigau 
după ajutor. Însă sunetele răzbătuseră din ambele părţi ale 
străzii. Rand se încruntă și se întoarse; un al doilea balcon ca- 
re se afla vizavi de primul - se prăbușşise şi el. 

Merise păli la față, apoi își întoarse calul în grabă, ducân- 
du-se să-i ajute pe răniţi. Alte aes sedai se grăbeau deja să îi 
tămăduiască pe cei care căzuseră. 

Rand îl mână pe Tai'daishar în faţă. Incidentul nu fusese 
cauzat de Putere, ci probabil din cauză că natura lui de 
ta veren se schimba. Ori de câte ori vizita un loc, se petreceau 
evenimente remarcabile și întâmplătoare. Un număr mare de 
naşteri, de decese, de nunţi și de accidente. Învăţase să le 
ignore. 

Cu toate acestea, arareori văzuse un incident atât de... vi- 
olent. Oare putea fi sigur că nu avea vreo legătură cu noua 
putere? Cu acel izvor de putere nevăzută, dar ispititoare pe 
care Rand o accesase, o folosise și de care se bucurase? Lews 

Therin credea că ceea ce se întâmplase ar fi trebuit să fie im- 
posibil. 

Motivul iniţial pentru care omenirea pătrunsese în tem- 
nița Celui Întunecat fusese puterea. Era o nouă sursă de ener- 
gie pentru conducere, cum era Puterea Supremă, dar diferită. 
Necunoscută și ciudată și vastă, probabil. Acea sursă de pu- 
tere se dovedise a fi însuşi Cel Întunecat. 

Lews Therin scânci. 

Rand purta la el cheia de acces cu un motiv. Îl lega de cel 
mai măreț sa'angreal creat vreodată. Cu ajutorul acestei pu- 
teri și al lui Nynaeve, Rand curățase saidinul. Cheia de acces îi 
îngăduise să atingă un râu inimaginabil, o furtună la fel de 
vastă ca un ocean. Fusese cel mai măreț lucru pe care îl trăise 
vreodată. 

Asta până în clipa în care folosise acea putere necunoscută. 

Cealaltă forță îl chema, îi cânta, îl ispitea. Atât de multă 
putere, atât de multă minune divină. Însă îl înspăimânta. Nu 
îndrăznea să o atingă, nu încă. 

Aşadar, purta cheia cu el. Nu era sigur care din cele două 
surse de energie era mai periculoasă, dar atâta vreme cât 
amândouă îl chemau, el putea să se împotrivească amându- 
rora. Erau ca doi oameni care țipau ca să îi atragă atenția, 
acoperindu-se unul pe altul. Deocamdată. 

Și-apoi, el nu avea de gând să îngăduie să i se pună din 
nou zgarda. Cheia de acces nu l-ar fi ajutat împotriva lui 
Semirhage - nici măcar Puterea Supremă nu putea ajuta un 
om dacă acesta era luat pe nepregătite -, dar poate că avea 
s-o facă pe viitor. Cândva, el n-ar fi îndrăznit s-o poarte la el 
de teama a ceea ce putea oferi aceasta. Nu îşi mai permitea 
acum să tolereze o astfel de slăbiciune. 

Destinația era uşor de ales; în jur de cinci sute de soldați 
cairhienini își ridicaseră tabăra pe teritoriul unui conac spa- 
țios şi impunător. Şi aielii aveau corturile ridicate acolo, dar 
aceştia revendicaseră, de asemenea, clădirile și câteva case 
din apropiere. Pentru aieli, a campa într-un loc era, practic, 
acelaşi lucru cu a-l păzi, căci un aiel care se odihnea era de 
două ori mai vigilent decât un soldat obişnuit care patrula. 
Rand își lăsase cea mai mare parte din oaste dincolo de zidu- 
rile orașului; avea să lase în seama lui Dobraine și a logofeţi- 


lor lui să găsească odăi pentru oamenii lui Rand în interiorul 
zidurilor. 

Rand îl opri pe Tai'daishar, apoi își inspectă noua casă. 

„Noi nu avem casă, şopti Lews Therin. Am distrus-o. A ars, 
s-a făcut scrum, ca zgura într-un incendiu.” 

Conacul acesta era cu siguranță cu un pas înaintea majo- 
rităţii conacelor din bușteni. Moşia întinsă era mărginită de 
porți din fier. Rondurile erau goale - primăvara aceasta, flo- 
rile nu se grăbeau să înflorească - dar peluza era mai verde 
decât majoritatea acelora pe care le văzuse el. Oh, era galbe- 
nă și maronie în mare parte, dar mai existau şi petice de iar- 
bă verde. Grădinarii îşi dădeau toată osteneala, eforturile lor 
fiind vizibile în tufele de tisă de Aryth, tăiate sub forma unor 
animale imaginare, care stăteau înşirate de o parte şi de cea- 
laltă a peluzei. 

Conacul era aproape un palat; exista unul în oraș, desigur, 
şi îi aparținea regelui. Dar se spunea că ar fi inferior caselor 
aparținând membrilor Consiliului. Pe steagul care flutura pe 
acoperișul conacului se vedeau culorile auriu strălucitor și 
negru şi proclama că aceasta era reședința Casei Chadmar. 
Poate că această Milisair văzuse plecarea celorlalți ca pe o 
oportunitate. Dacă era așa, singura oportunitate reală de care 
profitase era ocazia de a fi prinsă de Rand. 

Porţile terenurilor interioare ale conacului erau deschise, 
iar aielii din anturajul lui treceau deja în grabă printre ele, 
alăturându-se grupurilor de aristocrați sau membrilor clanu- 
rilor. Era enervant că aceştia arareori aşteptau poruncile sau 
comenzile lui Rand, dar aielii erau aieli. Orice sugestie cum că 
ar trebui să aștepte era întâmpinată cu râsete, ca şi când el ar 
fi zis o glumă bună. Era mai ușor să îmblânzești vântul însuși 
decât să-i faci să se poarte ca niște oameni din ţinuturile 
umede. 

Asta îl duse cu gândul la Aviendha. Unde dispăruse, pe ne- 
pusă masă? O putea simți prin legătură, dar slab - ea era foar- 
te departe. Spre răsărit. Ce treabă avea ea în Pustiu? 

Clătină nedumerit din cap. Toate femeile erau greu de în- 
țeles, iar o femeie aiel era de zece ori mai greu de înțeles. Nă- 
dăjduise că va putea petrece timp cu ea, însă Aviendha îl evi- 
tase în mod voit. Ei bine, poate prezenţa lui Min o ţinuse de- 
parte. Poate că el va putea să se abţină să o rănească, înainte 

să vină moartea. Era mai bine că Aviendha fugise. Vrăjmașii 
lui nu ştiau încă de ea. 

Îl mână pe Tai'daishar printre porţi și înaintă călare pe 
aleea ce ducea spre conac. Rand descălecă, desfăcu statueta 
din cureluşe și o strecură în buzunarul mare al hainei, care 
fusese croit rapid special pentru ea. Îşi lăsă calul în grija unui 
grăjdar - unul dintre servitorii din conac, care purta o haină 
verde şi o cămașă albă pe sub ea, cu gulerul şi manșetele și- 
fonate. Toţi servitorii fuseseră înștiințaţi că Rand avea să fo- 
losească acel conac, acum că fostului său proprietar i se ofe- 
rise... protecţia lui. 

Dobraine i se alătură în vreme ce el urca treptele clădirii. 
Aceasta era zugrăvită într-un alb ca zăpada, prevăzută cu 
stâlpi din lemn ce stăteau înșiraţi pe palierul frontal. Intră pe 
uşa din față. După ce locuise în nenumărate locuri, era în con- 
tinuare impresionat. Și dezgustat. Opulenţa pe care o desco- 
peri dincolo de ușile conacului nu ar fi indicat faptul că locu- 
itorii oraşului mureau de foame. Un şir de servitori foarte 
agitați stăteau aliniaţi în partea din spate a vestibulului. Le 
putea simţi teama. Nu se întâmpla în fiecare zi ca reşedinţa 
cuiva să fie anexată de către însuși Dragonul Renăscut. 

Rand îşi scoase mănușa, vârându-și mâna între braţ şi 
coaste, apoi o strecură în spatele cingătorii. 

— Ea unde este? întrebă el, întorcându-se spre cele două 
Fecioare - Beralna și Riallin - care stăteau cu ochii pe servitori. 

— La catul al doilea, răspunse una dintre Fecioare. Bea 
ceai, deşi mâna îi tremură atât de tare, încât riscă să spargă 
ceașca din porțelan. 

— l-am tot spus că nu este prizonieră, zise cealaltă Fe- 
cioară. Pur şi simplu, ea nu poate pleca. 

Amândurora li se păru amuzant acest lucru. Rand aruncă 
o privire într-o parte când Rhuarc i se alătură în vestibul. Că- 
petenia clanului, un bărbat înalt, cu părul ca focul, inspectă 
încăperea, cu candelabrul său sclipitor și cu vazele sale or- 
namentale. Rand ştia la ce se gândea acesta. 

— Poți lua o cincime, spuse el, dar doar de la bogaţii care 
locuiesc în acest cartier. 

Nu aşa se făceau lucrurile; aielii ar fi trebuit să poată lua o 
cincime de la toată lumea. Însă Rhuarc nu se împotrivi. Modul 
în care aielii preluaseră controlul asupra orașului Bandar 


Eban nu fusese o cucerire în adevăratul sens al cuvântului, cu 
toate că se luptaseră cu bandele și cu bătăușii. Poate că el 
n-ar fi trebuit să le dea nimic. Dar având în vedere conacele 
cum era și acesta, existau multe bogății și pentru aieli, cel 
puţin în rândul celor înstăriți. 

Fecioarele încuviințară din cap, ca şi când s-ar fi aşteptat 
la asta, apoi plecară în grabă, probabil ca să înceapă să-şi 
aleagă părțile. Dobraine le privi cu consternare. Cairhieninul 
suferise de pe urma cincimii aielilor în mai multe rânduri. 

— N-am să pot înțelege niciodată de ce le îngădui să jefu- 
iască precum nişte tâlhari la drumul mare care îi găsesc ador- 
miți pe paznicii unei caravane, zise Corele, pătrunzând în 
încăpere cu zâmbetul pe buze. Își ridică o sprânceană când 
văzu piesele de mobilier impresionante. Și un loc atât de 
frumos cum este acesta... E ca și când i-ai lăsa pe soldaţi să 
calce în picioare mugurii de primăvară, nu-i aşa? 

Oare fusese trimisă să se ocupe de Rand acum, că el reu- 
şise să o tulbure pe Merise? Ea întâlni privirea lui Rand în 
felul ei atât de plăcut, însă el continuă să se uite în ochii ei 
pană când Corele își luă privirea de la el şi se întoarse cu 
spatele. El îşi aducea aminte că existase o vreme când nu lu- 
crase niciodată cu surorile aes sedai. 

El se întoarse spre Dobraine. 

— Te-ai descurcat bine aici, îi spuse el seniorului, deși n-ai 
restabilit ordinea peste tot, aşa cum mi-am dorit eu. Adună-ţi 
oamenii. Narishma a primit instrucțiuni să deschidă o poartă 
pentru voi spre Tear. 

— Tear, Seniore? întrebă Dobraine, mirat. 

— Da, răspunse Rand. Spune-i lui Darlin să înceteze să mă 
mai sâcâie la cap cu mesagerii. Are poruncă să-și strângă oas- 
tea; îl voi aduce în Arad Doman atunci când voi hotărî că este 
momentul potrivit. 

Asta urma să se întâmple după ce avea să se întâlnească cu 
Fiica celor Nouă Luni, întâlnire care urma să hotărască multe. 

Dobraine arăta puţin cam abătut. Sau doar aşa i se părea 
lui Rand? Expresia lui Dobraine arareori se schimba. Oare el 
își închipuia că speranţele pentru acest regat începeau să i se 
destrame? Oare complota împotriva lui Rand? 

— Da, Seniore. Bănuiesc că trebuie să plec de îndată? 

„Dobraine nu ne-a dat niciodată prilejul să ne îndoim de 
el. Ba chiar a obținut sprijin pentru Elayne ca ea să obțină 
Tronul Soarelui!” Rand fusese departe de el prea multă vre- 
me. Prea multă vreme ca să aibă încredere în el. Deocamdată, 
era mai bine să îl trimită de acolo; avusese prea mult timp la 
dispoziție ca să obțină sprijin aici, iar Rand nu avea încredere 
că vreun cairhienin ar fi evitat jocurile politice. 

— Da, vei pleca într-o oră, zise Rand, întorcându-se ca să 
urce scările albe şi maiestuoase. 

Dobraine salută, stoic ca întotdeauna, apoi ieşi pe ușa de 
la intrare. Se supunea pe loc. Fără să se plângă. Era un bărbat 
de ispravă. Rand ştia asta. 

„Lumină, ce se întâmplă cu mine? gândi Rand. Trebuie să 
pot avea încredere în anumiţi oameni. Nu?” 

„Încredere...? şopti Lews Therin. Da, probabil că putem avea 
încredere în el. Nu poate conduce. Lumină, cei în care nu pu- 
tem avea niciun dram de încredere suntem noi înşine...” 

Rand strânse din dinţi. Îl va răsplăti pe Dobraine oferin- 
du-i regatul dacă Alsalam nu va putea fi găsit. Ituralde nu îl voia. 

Scara se înălța drept, deschizându-se spre un palier, apoi 
se despărțea şi urca în spirală spre catul al doilea, ajungând 
la palierul de acolo pe două laturi. 

— Am nevoie de o cameră de audienţă, le zise Rand ser- 
vitorilor de jos, și de un tron. Repejor. 

În mai puţin de zece minute, Rand ședea într-un salon 
ornat cu pluș, care se afla la catul al doilea, așteptând ca ne- 
gustoreasa Milisair Chadmar să fie adusă dinaintea lui. Sca- 
unul din lemn alb, cu ornamente sculptate, nu era tocmai un 
tron, dar era bine şi aşa. Poate că Milisair însăși îl folosise 
pentru audienţe. Într-adevăr, încăperea părea să fie aranjată 
ca o sală a tronului, fiind prevăzută cu o mică estradă unde să 
şadă el. Atât estrada, cât și podeaua din faţa ei erau acoperite 
cu un covor ţesut cu fire verzi şi roșii într-un model fantezist 
care se potrivea cu porțelanul Oamenilor Mării de pe piedes- 
talurile din colț. Prin cele patru ferestre mari din spatele lui - 
fiecare dintre ele suficient de mare ca să poți păși prin ea - 
pătrundea în încăpere lumina estompată a soarelui și cădea 
pe spatele lui în vreme ce el şedea pe scaun și aplecat în față, 
odihnindu-și un braț pe genunchi. Figurina se afla pe podea, 
chiar în fața sa. 


În curând, Milisair Chadmar intră pe uşă, trecând pe lângă 
gărzile aiel. Purta una dintre vestitele rochii domani. Aceasta 
îi acoperea trupul de la gât şi până la vârful degetelor de la 
picioare, dar nu era prea opacă şi i se mula pe formele de 
care nu se putea plânge. Rochia era de un verde-închis, iar în 
jurul grumazului purta un şirag de perle. Părul negru și câr- 
lionţat îi trecea de umeri, câteva şuviţe încadrându-i fața. El 
nu se așteptase ca ea să fie atât de tânără - abia dacă avea 
treizeci de ani. 

Ar fi fost păcat să o execute. 

„N-a trecut decât o zi, îşi zise el în gând, şi deja mă gân- 
desc să execut o femeie pentru că nu vrea să mă urmeze. A 
existat o vreme când abia dacă suportam gândul să îi execut 
pe criminalii care meritau asta.” Însă el avea să facă ce tre- 
buia făcut. 

Reverența adâncă a lui Milisair părea să sugereze faptul 
că ea îi accepta autoritatea. Sau poate era doar un mijloc prin 
rare îi permitea lui să vadă mai bine ce accentua rochia ei. Un 
gest foarte domani. Din nefericire pentru ea, el avea deja mai 
multe probleme cu femeile decât ştia cum să le gestioneze. 

— Seniore Dragon, zise Milisair, ridicându-se. Cum îţi pot 
sluji? 

— Când ai primit ultimele veşti de la Regele Alsalam? o în- 
trebă Rand. 

El îi îngădui în mod explicit să se așeze pe unul dintre 
scaunele din încăpere. 

— Regele? întrebă ea, mirată. Au trecut câteva săptămâni 
deja. 

— Va trebui să vorbesc cu mesagerul care a adus cele mai 
noi veşti, zise Rand. 

— Nu sunt sigură că poate fi găsit. Femeia părea zăpăcită. 
Nu ţin socoteala mesagerilor care vin şi pleacă din oraş, Se- 
niore. 

Rand se aplecă în față. 

— Mă minţi? întrebă el cu blândeţe. 

Ea rămase cu gura căscată, poate din cauză că era şocată 
de sinceritatea lui. Domani nu erau cairhienini - care păreau 
să fie înzestrați din naştere cu arta politicii dar erau un popor 
diplomat. În special femeile. 

Rand nu era nici diplomat, nici şiret. Era un păstor trans- 
format în cuceritor, iar inima lui era aceea a unui bărbat din 
Ținutul celor Două Râuri, chiar dacă avea sânge de aiel. Indi- 
ferent ce şiretlicuri politice folosea ea, acestea nu aveau să 
dea roade în cazul lui. El nu avea răbdare pentru jocuri. 

— Eu... zise Milisair, holbându-se la el. Seniore Dragon... 

Ce ascundea ea? 

— Ce-ai făcut cu el? întrebă Rand, încercând să ghicească. 
Cu mesagerul! 

— Nu ştia nimic despre locul unde se află Regele, răspun- 
se repede Milisair, cuvintele părând să-i năvălească din gură. 
Inchizitorii mei au fost destul de meticuloşi. 

— E mort? 

— Eu... Nu, Seniore Dragon. 

— Atunci, îl vei aduce dinaintea mea. 

Ea păli încă şi mai mult și aruncă o privire într-o parte 
probabil căutând din reflex o cale de scăpare. 

— Seniore Dragon, zise ea, șovăind, apoi își întoarse din 
nou privirea la el. Acum că eşti aici, poate că regele va rămâ- 
ne... ascuns. Poate că nu este nevoie să îl mai cauţi. 

„Ea crede că şi el este mort, gândi Rand. Acest lucru a fă- 
cut-o să-şi asume riscuri.” 

— Ba trebuie să îl găsesc pe Alsalam, zise Rand, sau măcar 
să aflu ce s-a întâmplat cu el. Trebuie să știm ce s-a ales de el 
astfel încât voi să vă puteţi alege un alt rege. Așa se proce- 
dează, corect? 

— Sunt sigură că poţi fi încoronat repede, Seniore Dragon 
zise ea cu o voce mieroasă. 

— Nu voi fi rege aici, spuse Rand. Adu-mi-l pe mesager, 
Milisair, și poate vei trăi ca să vezi încoronarea unui nou re- 
ge. Poţi pleca. 

Ea şovăi, apoi făcu din nou o reverență și se retrase. Rand 
o zări pe Min stând afară cu aielii şi privind-o pe negustorea- 
să cum pleacă. Îi surprinse privirea, iar ea părea tulburată. 
Oare avusese vreo viziune despre Milisair? Vru s-o strige, dar 
ea se făcu nevăzută, îndepărtându-se cu pași repezi. Stând 
mai într-o parte, Alivia o urmări cu o privire curioasă. Fosta 
damane stătuse deoparte în ultima vreme, așteptând până 
când își putea îndeplini destinul, adică să-l ajute pe Rand să 
moară. 


El se trezi că stătea în picioare. Privirea aceea din ochii lui 
Min... Oare era supărată pe el? Îşi amintea de mâna lui care o 
strângea de grumaz, de genunchiul lui care o ţinea nemişcată 
de podea? 

Se așeză din nou. Min putea aștepta. 

— Prea bine, zise el, adresându-se aielilor. Aduceţi-i pe 
scribii şi pe logofeții mei, pe Rhuarc, pe Bael și pe toţi cei 
vrednici care n-au fugit din oraș sau care n-au fost uciși în 
timpul răscoalelor. Trebuie să discutăm despre planurile de 
distribuire a cerealelor. 

Aielii îi trimiseră pe alergători, iar Rand se lăsă pe spăta- 
rul scaunului. Va avea grijă ca oamenii să fie hrăniţi, să resta- 
bilească ordinea şi să întrunească Consiliul Negustorilor. Ba 
chiar va avea grijă să fie ales un nou rege. 

Dar va afla, de asemenea, unde plecase Alsalam. Instinctul 
îi spunea că acela era locul cel mai potrivit de unde să înceapă 
căutarea lui Graendal. Era cea mai bună pistă pe care o avea. 

Dacă o va găsi, va avea grijă ca ea să moară răpusă de fo- 
cul-răului, la fel ca Semirhage. El va face ce trebuia făcut. 

CAPITOLUL 30 


Un sfat vechi 


Gawyn îşi amintea foarte puţine lucruri despre tatăl său - 
bărbatul nu fusese un tată prea prezent, cel puţin nu în viața 
lui - însă avea o amintire vie despre o zi petrecută în grădi- 
nile palatului din Caemlyn. Gawyn stătea lângă un mic iaz şi 
arunca cu pietricele în apă. Taringail trecuse pe Aleea Tran- 
dafirilor, însoţit de tânărul Galad. 

Amintirea era încă vie în mintea lui Gawyn. Mirosul pu- 
ternic al trandafirilor înfloriţi, unduirile argintii ale apei din 
iaz, peştișorii împrăştiindu-se în toate direcţiile din calea pie- 
tricelei pe care el tocmai o aruncase spre ei. Și-l putea imagi- 
na bine pe tatăl lui. Era înalt, chipeș, iar părul îi era ușor on- 
dulat. Galad își ținea spatele drept şi avea o mină serioasă 
încă de pe-atunci. Câteva luni mai târziu, Galad avea să îl sal- 
veze pe Gawyn de la înec chiar în acel iaz. 

Gawyn îl putea auzi pe tatăl lui rostind cuvinte pe care nu 
avea să le uite niciodată. Indiferent ce credea lumea despre 
Taringail Damodred, sfatul acela părea adevărat: „Există do- 
uă categorii de oameni în care să nu ai niciodată încredere, îi 
spunea bărbatul lui Galad în vreme ce se plimbau. Prima ca- 
tegorie sunt femeile frumoase. A doua categorie sunt surorile 
aes sedai. Să-ţi ajute Lumina, fiule, dacă vei fi nevoit să în- 
frunţi o persoană care este și una, și cealaltă.” 

„Să-ţi ajute Lumina, fiule.” 


— Pur şi simplu nu văd cum aș putea desconsidera voinţa 
expresă a Supremei Înscăunate Amyrlin în această privinţă, 
zise Lelaine pe un ton afectat, agitând cerneala din călimara 
mică de pe masa ei de scris. 

Niciun bărbat nu avea încredere în femeile frumoase, ori- 
cât de mult l-ar fi fascinat acestea. Însă puţini îşi dădeau sea- 
ma de însemnătatea spuselor lui Taringail - că o fată frumoa- 
să, asemenea unui cărbune care se răcise suficient de mult ca 
să nu mai pară fierbinte, putea fi de departe mult mai pericu- 
loasă. 

Lelaine nu era frumoasă, dar era drăguță, mai ales atunci 
când zâmbea. Era zveltă şi graţioasă, fără niciun fir cărunt în 
părul negru, avea o faţă în formă de migdală şi buze pline. Ea 
își ridică ochii la el, care erau mult prea frumoşi pentru a 
aparține unei femei atât de şirete cum era ea. lar ea părea să 
ştie acest lucru. Lelaine înțelegea că era îndeajuns de atrăgă- 
toare ca să suscite atenţia, dar nu îndeajuns de splendidă ca 
să-i facă pe bărbaţi să fie precauți. 

Ea era una dintre femeile cele mai periculoase. Una care 
părea reală, care îi făcea pe bărbați să creadă că puteau să-i 
capteze atenţia. Nu era frumoasă ca Egwene, care te făcea să 
îți doreşte să-ți petreci timpul cu ea. Zâmbetul acestei femei 
te făcea să îți doreşti să-ți numeri cuţitele pe care le aveai la 
curea sau în cizmă, doar ca să te asiguri că niciunul dintre ele 
nu îţi fusese înfipt în spate câtă vreme atenţia îţi fusese dis- 
trasă. 

Gawyn stătea lângă masa ei de scris, în umbra cortului al- 
bastru cu acoperiș drept. Nu fusese poftit să se așeze, iar el 
nu ceruse acest privilegiu. Pentru a vorbi cu o aes sedai, mai 
ales cu una importantă, aveai nevoie de înţelepciune și cum- 
pătare. El prefera să stea în picioare. Poate că asta avea să-l 
facă să fie mai vigilent. 

— Egwene încearcă să vă protejeze, zise Gawyn, stăpâ- 
nindu-şi frustrarea. Tocmai de aceea v-a poruncit să renun- 
țați la misiunea de salvare. Este limpede că nu doreşte să vă 
riscați vieţile. Se sacrifică prea mult. 

„Dacă n-ar fi făcut-o, adăugă el în gând, nu v-ar fi îngăduit 
niciodată să o convingeţi să se prefacă a fi Supremă Înscău- 
nată Amyrlin.” 

— Pare foarte încrezătoare în siguranţa ei, zise Lelaine, 
muind penița în cerneală. 

Începu să scrie pe o bucată de pergament; era un răvaş 
adresat cuiva. Politicos, Gawyn nu citi peste umărul ei, cu 
toate că observă mişcarea calculată din partea ei. Era sufici- 
ent de neimportant ca să atragă atenţia ei deplină. El alese să 
nu ia în seamă această insultă. Încercarea de a-l intimida pe 
Bryne nu dăduse roade; aceasta ar fi încă şi mai puțin efici- 
entă în cazul acestei femei. 

— Ea încearcă să vă scape de griji, Lelaine Sedai, zise el în 
schimb. 

— Mă pricep să judec destul de bine oamenii, tinere Trakand. 
Nu cred că simte că se află în pericol. 

Femeia clătină nemulțumită din cap. Parfumul ei mirosea 
a flori de măr. 

— Nu mă îndoiesc de tine, răspunse el. Dar poate dacă aș 
şti cum comunici cu ea, mi-aş putea face o părere mai bună. 
Aş putea... 

— Ai fost avertizat să nu întrebi despre asta, copile, zise 
Lelaine cu vocea ei blândă și melodioasă. Lasă treburile suro- 
rilor aes sedai în seama surorilor aes sedai. 

Era, practic, același răspuns pe care îl dădea fiecare soră 
atunci când el o întreba cum comunica cu Egwene. El strânse 
din dinţi, frustrat. La ce se așteptase? Era vorba despre folo- 
sirea Puterii Supreme. După tot timpul petrecut în Turnul 
Alb, el ştia prea puţine lucruri despre ce putea face sau nu 
Puterea. 

— În fine, continuă Lelaine, Suprema Înscăunată Amyrlin 
crede că se află în siguranță. Ceea ce am descoperit în poves- 
tea lui Shemerin nu face decât să întărească și să susțină ceea 
ce ne-a spus Egwene. Elaida este atât de însetată de putere, 
încât nu o consideră o ameninţare pe Suprema Înscăunată 
Amyrlin de drept. 

Mai era ceva ce ea nu spunea. Gawyn își dădea seama de 
asta. Nu avea să obțină niciodată un răspuns direct din par- 
tea lor, indiferent de statutul actual al lui Egwene. Gawyn au- 
zise zvonuri că ea fusese întemnițată și că nu mai avea per- 
misiunea să se plimbe în voie ca o novice. Însă a obține in- 
formaţii de la o aes sedai era cam la fel de ușor ca a trans- 
forma pietrele în unt! 


Gawyn inspiră adânc. Nu îşi putea permite să își iasă din 
fire. Dacă ar fi făcut-o, n-ar mai fi putut să o facă niciodată pe 
Lelaine să îl asculte. lar el avea nevoie de ea. Bryne nu avea 
să facă nicio mişcare fără permisiunea surorilor aes sedai și, 
din câte îşi putea da seama Gawyn, cele mai mari şanse dea o 
obţine veneau din partea lui Lelaine sau a Romandei. Toată 
lumea părea să asculte de una sau alta din cele două. 

Din fericire, Gawyn descoperise că o putea asmuţi pe una 
împotriva celeilalte. O vizită făcută Romandei aducea întot- 
deauna o invitație din partea lui Lelaine. Fireşte, motivul pen- 
tru care ele erau dornice să îl vadă nu prea avea legătură cu 
Egwene. Fără îndoială că discuţia avea să se îndrepte în di- 
recția aceea foarte curând. 

— Poate că ai dreptate, Lelaine Sedai, zise el, încercând o 
altă strategie. Poate că Egwene chiar crede că se află în sigu- 
ranţă. Dar nu este cumva posibil să se înșele? Doar nu crezi 
că Elaida ar lăsa o femeie care susține că este Amyrlin să se 
plimbe în voie prin Turnul Alb? Este limpede că reprezintă 
doar un mijloc de a se făli cu o rivală capturată înainte să o 
execute. 

— Se prea poate, zise Lelaine, continuând să scrie. Avea 
un scris cursiv și înflorat. Dar nu trebuie să nu o susțin pe 
Amyrlin, chiar dacă este îndrumată greşit? 

Gawyn nu răspunse. Fireşte că ea putea să nu ia în seamă 
dorinţa Supremei Înscăunate Amyrlin. El cunoştea îndeajuns 
de bine politica surorilor aes sedai ca să înțeleagă că acest lu- 
cru se întâmpla mai mereu. Însă n-avea să obțină nimic dacă 
spunea asta cu voce tare. 

— Totuşi, zise Lelaine, absentă, aş putea veni cu o propu- 
nere dinaintea Divanului. S-ar putea să reuşim să o convingem 
pe Suprema Înscăunată Amyrlin să asculte o altfel de rugămin- 
te. Vom vedea dacă voi reuși să formulez un nou argument. 

„Vom vedea” sau „S-ar putea să” sau „Mă voi gândi cum să 
procedez”. Niciodată un angajament ferm; fiecare jumătate 
de ofertă părea să lase o cale de eschivare. Lumină, era sătul 
deja de răspunsurile surorilor aes sedai! 

Lelaine își ridică privirea la el, oferindu-i un zâmbet. 

— Aşa, acum că am fost de acord să te ajut, poate că vei 
dori să-mi oferi şi tu ceva în schimb. Faptele măreţe sunt 

arareori înfăptuite fără ajutorul mai multor parteneri, după 
cum cred că știi. 

Gawyn oftă. 

— Spune ce doreşti, aes sedai. 

— Conform rapoartelor, sora ta şi-a făcut o intrare admi- 
rabilă în Andor, zise Lelaine, de parcă n-ar fi spus aproape 
exact același lucru și ultimele trei dăţi când se întâlnise cu 
Gawyn Totuşi, a fost nevoită să-i calce pe bătături pe unii ca 
să-şi asigure tronul. Care crezi că va fi politica ei în privința 
livezilor de meri ale Casei Traemane? În timpul domniei ma- 
mei voastre, impozitele pe moşie au fost foarte favorabile 
Casei Traemane. Va revoca Elayne acest privilegiu special sau 
va încerca să îl folosească pentru a-i îmbuna pe aceia care i se 
opun? 

Gawyn își înăbuși un alt oftat. Discuţia revenea întotdea- 
una la Elayne. El era convins că nici Lelaine, nici Romanda nu 
erau cu adevărat interesate să o salveze pe Egwene - erau 
prea încântate de puterea crescândă de care se bucurau în 
absenţa ei. Nu, ele se întâlneau cu Gawyn datorită noii regine 
care şedea pe Tronul Leului. 

El habar nu avea de ce unei aes sedai din Ajah Albastră îi 
păsa de impozitele pe o livadă de meri. Lelaine nu căuta să 
obțină câștiguri materiale; nu stătea în firea surorilor aes se- 
dai. Dar își dorea să aibă un avantaj, un mijloc de a-şi asigura 
o legătură favorabilă cu casele nobiliare andorane. Gawyn se 
încăpățână să răspundă. De ce s-o ajute pe femeia aceasta? La 
ce bun? 

Și totuşi... putea fi sigur că ea nu avea să se implice în eli- 
berarea lui Egwene? Dacă el înceta să mai facă aceste întâl- 
niri utile pentru Lelaine, oare ea urma să le pună capăt? Avea 
să se trezească fără nicio sursă de influenţă - indiferent cât 
de mică - în tabără? 

— Ei bine, zise el, cred că sora mea va fi mai strictă decât 
a fost mama. Întotdeauna a fost de părere că poziţia favora- 
bilă a cultivatorilor de livezi nu mai este justificată. 

Observă că Lelaine începuse să ia notițe pe furiș în partea 
de jos a pergamentului. Să fie acesta adevăratul motiv pentru 
care își scosese călimara și penița? 

Gawyn nu avea de ales decât să răspundă cât putea de 
sincer, deși trebuia să fie cu băgare de seamă să nu se lase 


convins să dezvăluie prea multe informaţii. Legătura lui cu 
Elayne era singurul lucru pe care îl avea cu ajutorul căruia se 
putea tocmi şi trebuia să îl porționeze pentru un timp cât mai 
îndelungat. Acest gând îl irita. Elayne nu era o monedă de 
schimb, era sora lui! 

Dar era tot ce avea. 

— Înţeleg, zise Lelaine. Cum stă treaba cu livezile de ci- 
reşi de la miazănoapte? N-au fost prea productive în ultima 
vreme şi... 

Gawyn ieşi din cort, clătinând nemulțumit din cap. Lelaine 
îl întrebase despre ratele de impozitare andorane vreme de 
aproape o oră. Şi, din nou, Gawyn nu era convins că obținuse 
ceva util în timpul acestei vizite. În ritmul acesta, el nu o va 
elibera niciodată pe Egwene! 

Ca de obicei, în fața cortului aștepta o novice în veșmânt 
alb ca să îl escorteze afară din tabăra interioară. De astă data, 
novicea era o femeie scundă şi durdulie, care părea cu câţiva 
ani prea bătrână ca să mai îmbrace veşmântul alb. 

Gawyn o lăsă pe femeie să îl conducă prin tabăra surori- 
lor aes sedai, încercând a se preface că ea era o simplă călău- 
ză, nu o gardă care se asigura că el pleca aşa cum i se porun- 
cise. Bryne avea dreptate; femeilor nu le plăcea să vadă per- 
soane în plus în special soldaţi - hoinărind prin sătucul lor 
care imita Turnul Alb. Trecu pe lângă grupuri grăbite de fe- 
mei înveşmântate în alb care străbăteau pasarelele și care îl 
priveau cu acea uşoară neîncredere cu care îi priveau pe 
străini cei mai prietenoşi oameni. Trecu pe lângă aes sedai, 
întotdeauna sigure pe ele, indiferent că purtau rochii de mă- 
tase sau din lână aspră. Trecu pe lângă niște grupuri de mun- 
citoare, mult mai curate decât cele din tabăra soldaţilor. 
Acestea pășeau cu o atitudine asemănătoare cu cea a surori- 
lor aes sedai, de parcă ar fi dobândit o oarecare autoritate 
pentru că li se îngăduise să intre în adevărata tabără. 

Toate aceste grupuri se întrepătrundeau într-un luminiș 
cu iarbă călcată în picioare care alcătuia zona comună. Cel 
mai derutant lucru pe care îl descoperise el în această tabără 
era cel legat de Egwene. Începea să-şi dea seama din ce în ce 
mai mult că oamenii de aici chiar o considerau a fi Suprema 
Înscăunată Amyrlin. Ea nu era o simplă momeală pusă pentru 

a stârni mânia, nici o insultă calculată, menită să o scoată din 
sărite pe Elaida. Pentru ei, Egwene era Amyrlin. 

Evident, ea fusese aleasă pentru că rebelele voiau pe ci- 
neva ușor de controlat. Însă nu o tratau ca pe o marionetă - 
atât Lelaine, cât și Romanda vorbeau despre ea cu respect. 
Exista un avantaj în absenţa lui Egwene, deoarece aceasta 
lăsa un gol în putere. Așadar, ele o acceptau pe Egwene ca o 
sursă de autoritate. Era singurul care îşi amintea că ea fusese 
o simplă aleasă cu doar câteva luni în urmă? 

Ea era băgată până peste cap în treaba asta. Cu toate aces- 
tea, le impresionase pe persoanele din această tabără. Semăna 
mult cu ascensiunea mamei lui în Andor cu mulţi ani în urmă. 

Dar de ce refuza să fie salvată? Topirea-n-văzduh fusese 
redescoperită - din câte auzise el, însă Egwene o redescope- 
rise! Trebuia să vorbească cu ea. Atunci va putea hotărî dacă 
refuzul ei de a evada se datora temerii ei de a nu pune în pe- 
ricol alte persoane sau dacă motivul era cu totul diferit. 

Îşi dezlegă calul de stâlpul aflat între hotarul dintre tabă- 
ra surorilor aes sedai şi cea a oștii, îşi salută din cap călăuza 
novice, apoi se săltă în șa, verificând poziţia soarelui. Își în- 
toarse calul spre răsărit, spre o cărăruie ce şerpuia printre 
corturile oştii, apoi porni la trap de-a lungul ei. Nu minţise 
atunci când îi spusese lui Lelaine că mai avea o întâlnire; fă- 
găduise să se întâlnească cu Bryne. Firește, Gawyn stabilise 
această întâlnire, deoarece ştiuse că s-ar putea să aibă nevoie 
de un motiv ca să scape de Lelaine. Bryne îl învățase asta: Nu 
însemna că îţi era teamă dacă îți pregăteai din timp retrage- 
rea. Era doar o strategie bună. 

După mai bine de o oră de călărit, Gawyn îl găsi pe fostul 
lui îndrumător în locul unde se înțeleseseră să se întâlnească: 
unul dintre posturile de pază de la periferie. Bryne făcea o 
inspecţie, dar nu precum cea pe care o făcuse Gawyn ca să îşi 
ascundă fuga de Tineri. Generalul tocmai încăleca pe calul lui 
sur, cu botul mare, când Gawyn se apropie la trap, străbătând 
peticul de pământ acoperit cu iască şi plante de primăvară 
gălbejite. Postul de gardă se afla într-o scobitură, lângă o pan- 
tă domoală, oferind o vedere bună asupra acelora care s-ar fi 
apropiat dinspre miazănoapte. Soldaţii stăteau cu respect în 
prezenţa generalului lor și își ascundeau ostilitatea față de 
Gawyn. Se răspândise zvonul cum că el condusese oastea ca- 


re îi atacase cu atâta succes. Un strateg ca Bryne îl putea res- 
pecta pe Gawyn pentru priceperea lui, chiar dacă cei doi se 
aflau în tabere diferite, însă soldaţii aceştia își văzuseră ca- 
marazii ucişi de trupele lui Gawyn. 

Bryne îşi întoarse calul într-o parte, salutându-l din cap 
pe Gawyn. 

— Ai ajuns mai târziu decât ai zis, fiule. 

— Dar nu mai târziu decât te-ai așteptat tu? zise Gawyn, 
strunindu-l pe Challenge. 

— Deloc, zise bărbatul cel voinic, zâmbind. Le-ai vizitat pe 
surorile aes sedai. 

Gawyn rânji la auzul acestor cuvinte, apoi cei doi își în- 
toarseră caii și începură să traverseze dealul golaş spre mia- 
zănoapte. Bryne avea de gând să inspecteze toate posturile 
de gardă de pe latura vestică a Tar Valonului, o sarcină care 
însemna că avea să petreacă mult timp călare; prin urmare 
Gawyn se oferise să îl însoțească. Nu avea mare lucru de fă- 
cut; puţini soldaţi s-ar antrena cu el, iar aceia care ar face-o, 
s-ar strădui prea mult să provoace un „accident”. Surorile aes 
sedai nu i-ar îngădui să-și vâre nasul în treburile lor, iar în 
ultima vreme nu îi prea stătea gândul la jocul cu pietrele. Era 
prea agitat, prea îngrijorat în privința lui Egwene și prea 
frustrat pentru că nu făcuse niciun progres. Adevărul era că 
nu fusese niciodată foarte bun la jocul acesta - nu ca mama 
lui. Bryne insistase ca Gawyn să îl exerseze, totuși, ca o me- 
todă de a învăţa strategiile de luptă. 

Pantele erau presărate cu buruieni veştejite și cu arbuşti 
cu frunzele lor micuţe şi uşor albăstrii și cu ramurile nodu- 
roase. Florile de câmp ar fi trebuit să acopere dealurile pe ici, 
pe colo, însă nu înflorise niciuna. Peisajul părea bolnăvicios - 
galben ici, alb-albăstrui colo, pe lângă întinderi generoase de 
tufişuri maronii veştede care nu își mai reveniseră după iar- 
na aspră. 

— Și ai de gând să-mi spui cum a decurs întâlnirea? Îl în- 
trebă Bryne în timp ce călăreau, urmaţi de un grup de soldați 
care alcătuiau garda de onoare. 

— Pun rămăşag că ai ghicit deja. 

— Oh, ştiu şi eu? zise Bryne. Nu trăim vremuri obişnuite, 
iar întâmplările ciudate sunt la ordinea zilei. Poate că Lelaine 

a hotărât să renunţe la intrigi o vreme și să-ți asculte cu ade- 
vărat rugămințile. 

Gawyn făcu o grimasă. 

— Cred că mai degrabă ai găsi un troloc care s-a apucat 
de ţesut decât o aes sedai care să renunţe la intrigi. 

— Cred că ai fost avertizat, zise Bryne. 

Gawyn nu putu aduce niciun contraargument, prin urma- 
re călăriră în tăcere o vreme, trecând pe lângă râul îndepăr- 
tat din partea dreaptă. Dincolo de el, se vedeau turnul și aco- 
perişurile din Tar Valon. O temniţă. 

— La un moment dat va trebui să discutăm despre grupul 
acela de soldați pe care l-ai lăsat în urmă, Gawyn, zise brusc 
Bryne, privind în faţă. 

— Nu văd ce-ar fi de discutat, zise Gawyn, care nu era com- 
plet sincer. 

Bănuia cam ce ar putea întreba Bryne și nu aștepta cu ne- 
răbdare această conversaţie. 

Bryne clătină nemulțumit din cap. 

— Voi avea nevoie de informaţii, flăcău. Locuri, numărul 
trupelor, lista cu echipamente. Știu că făceai planuri din- 
tr-unul dintre satele dinspre răsărit, dar care? Câţi soldați 
sunt în oastea ta şi ce sprijin le acordă surorile aes sedai care 
o susțin pe Elaida? 

Gawyn continua să privească în faţă. 

— Am venit s-o ajut pe Egwene. Nu să-i trădez pe aceia 
care au avut încredere în mine. 

— l-ai trădat deja. 

— Nu! zise Gawyn pe un ton ferm. l-am abandonat, dar nu 
i-am trădat. Şi nici n-am de gând. 

— Te aştepţi să trec cu vederea un potenţial avantaj? În- 
trebă Bryne, întorcându-se spre el. Ce ai tu în mintea aceea a 
ta ar putea salva vieți. 

— Sau ar putea curma vieţi, zise Gawyn, dacă priveşti si- 
tuația din cealaltă perspectivă. 

— Nu îngreuna lucrurile, Gawyn. 

— Altminteri ce? întrebă Gawyn. Mă vei supune interoga- 
toriului? 

— Ai suferi pentru ei? 

— Sunt oamenii mei, răspunse simplu Gawyn. 


„Sau, cel puţin, au fost.” Oricum, se săturase să se mai lase 
mânat de împrejurări sau de războaie. Nu avea să fie loial 
Turnului Alb, dar nici acestor rebele. Inima și onoarea lui 
aparțineau lui Egwene şi lui Elayne. lar dacă el nu va putea să 
le ofere lor, atunci le va oferi Andorului - şi întregii lumi vâ- 
nându-l pe Rand al'Thor şi având grijă să-l vadă mort. 

Rand al'Thor. Lui Gawyn nu îi venea să creadă că Bryne îl 
apăra pe bărbatul acesta. Oh, credea că Bryne vorbea serios, 
dar se înșela. Li se putea întâmpla și celor mai buni oameni, 
care erau vrăjiți de carisma unei creaturi cum era al'Thor. O 
păcălise până și pe Elayne. Singura cale prin care îi putea aju- 
ta pe vreunul dintre ei era să îl dea în vileag pe acest Dragon, 
apoi să se descotorosească de el. 

Se uită la Bryne, care privi în altă parte. Cel mai probabil 
se gândea încă la Tineri. Era puţin probabil ca Bryne să îl su- 
pună unui interogatoriu pe Gawyn. Îl cunoştea pe general şi 
simțul său al umorului. N-avea să se întâmple una ca asta. 
Dar Bryne putea hotărî să îl întemnițeze pe Gawyn. Poate că 
ar fi mai înţelept să îi ofere ceva. 

— Sunt tineri, Bryne, zise Gawyn. 

Bryne se încruntă. 

— Tineri, repetă Gawyn. Abia dacă au trecut de perioada 
de pregătire. Locul lor este pe câmpul de antrenament, nu pe 
cel de luptă. Au inimi bune și sunt dibaci, dar nu reprezintă o 
amenințare pentru tine acum, că eu am plecat. Eu eram acela 
care îți cunoștea strategia. Fără mine, lor le va fi mult mai 
greu să plănuiască raiduri. Cred că dacă își vor continua ata- 
curile, vor fi nimiciţi cu toţii cât de curând. Nu e nevoie să le 
pecetluiesc eu soarta. 

— Prea bine, răspunse Bryne. Voi aştepta. Dar dacă rai- 
durile lor vor continua să fie eficiente, vei auzi din nou între- 
barea asta din gura mea. 

Gawyn încuviință din cap. Cel mai bun lucru pe care îl 
putea face pentru Tineri ar fi să pună capăt aceste diviziuni 
între rebele şi loialiste. Dar asta părea să fie departe de sco- 
pul pe care îl putea îndeplini. Poate după ce o va elibera pe 
Egwene, el se va putea gândi la un mod prin care putea da o 
mână de ajutor. Lumină! Doar nu aveau de gând să înceapă o 
luptă adevărată, nu? Încăierările care urmaseră după detro- 
narea lui Siuan Sanche fuseseră îndeajuns de rele. Ce s-ar 

întâmpla dacă oştile s-ar întâlni aici, chiar lângă Tar Valon? 
Aes sedai împotriva aes sedai, străjeri luptând împotriva al- 
tor străjeri pe câmpul de bătălie? Un dezastru. 

— Nu se poate ajunge la asta, se trezi el zicând. 

Bryne se uită la Gawyn în vreme ce caii lor continuau să 
străbată câmpia. 

— Nu poţi ataca, Bryne, continuă Gawyn. Un asediu este 
una. Dar ce vei face dacă îţi vor porunci să plănuieşti un atac? 

— Ce fac întotdeauna, zise Bryne. Mă voi supune. 

— Dar... 

— Mi-am dat cuvântul, Gawyn. 

— Şi câți morți merită acest cuvânt? Atacarea Turnului Alb 
ar fi un dezastru. Oricât de insultate s-ar simţi aceste aes se- 
dai rebele, nu va mai exista împăcare dacă se va încerca re- 
zolvarea situaţiei cu ajutorul sabiei. 

— Nu este decizia noastră, zise Bryne. 

Îi aruncă o privire lui Gawyn, afişând o expresie îngândurată. 

— Ce e? îl întrebă Gawyn. 

— Mă întreb de ce are vreo importanţă pentru tine. Cre- 
deam că te afli aici doar pentru Egwene. 

— Eu.. se bâlbâi Gawyn. 

— Cine ești, Gawyn Trakand? îl întrebă Bryne, insistând. 
Cui îi eşti loial, de fapt? 

— Mă cunoşti mai bine decât majoritatea, Gareth. 

— Ştiu cine ar trebui să fii, zise Bryne. Întâiul Prinţ Sabiei, 
antrenat de străjeri, dar nelegat de nicio femeie. 

— Și nu asta sunt? întrebă Gawyn pe un ton iritat. 

— Linișteşte-te, fiule, zise Bryne. N-am vrut să sune ca o jig- 
nire, ci ca o observaţie. Ştiu că nu ai fost niciodată atât de hotă- 
rât ca fratele tău. Bănuiesc că ar fi trebuit să văd asta la tine. 

Gawyn se întoarse spre generalul vârstnic. Despre ce vor- 
bea bărbatul? 

Bryne oftă. 

— Este un lucru cu care majoritatea soldaţilor nu se con- 
fruntă niciodată, Gawyn. Oh, s-ar putea să se gândească la ea, 
dar nu se lasă chinuiți de ea. Întrebarea asta este pentru alt- 
cineva, cineva care se află mai sus. 

— Ce întrebare? întrebă Gawyn, nedumerit. 

— Să alegi o tabără, răspunse Bryne. Apoi, după ce ales 
una, să hotărăști dacă ai luat decizia corectă. Infanteriștii nu 


trebuie să facă această alegere, dar noi, cei care conducem... 
da, văd asta la tine. Priceperea ta în mânuirea sabiei nu este 
un har mărunt. Unde o foloseşti? 

— Pentru Elayne, răspunse repede Gawyn. 

— Aşa cum faci acum? întrebă Bryne, amuzat. 

— Ei bine, odată ce am salvat-o pe Egwene. 

— Şi dacă Egwene nu vrea să plece? îl întrebă Bryne. Cu- 
nosc privirea asta din ochii tăi, flăcăule. Mai ştiu, de aseme- 
nea, câte ceva despre Egwene al'Vere. Nu va pleca de pe acest 
câmp de bătălie până când nu va fi ales un învingător. 

— O voi lua cu mine, zise Gawyn. Înapoi în Andor. 

— Şi o vei forța să plece? îl întrebă Bryne. Tot aşa cum ai 
intrat cu forţa în tabăra mea? Vei deveni un bătăuș și un tâl- 
har şi te vei face remarcat doar prin abilitatea ta de a-i ucide 
sau a-i pedepsi pe aceia care nu sunt de acord cu tine? 

Gawyn nu răspunse. 

— Pe cine să slujeşti? zise Bryne, îngândurat. Abilităţile 
noastre ne înspăimântă chiar și pe noi, uneori. Dar ce înseam- 
nă puterea de a ucide dacă nu are un scop? Un talent irosit? O 
cale spre a deveni un ucigaș? Puterea de a proteja și de a 
ocroti este descurajantă. Așadar, cauţi pe cineva căruia să-i 
transmiți mai departe această înzestrare, pe cineva care o va 
folosi cu înțelepciune. Nevoia de a lua o decizie te macină, 
chiar şi după ce ai luat-o. Văd această problemă mai mult la 
bărbaţii mai tineri. Noi, bătrânii, suntem fericiți fiindcă ne gă- 
sim un loc în fața vetrei. Dacă cineva ne spune să luptăm, nu 
vrem să stârnim prea multă vâlvă. Dar tinerii... ei se întreabă. 

— Tu ţi-ai pus întrebări vreodată? îl întrebă Gawyn. 

— Da, răspunse Bryne. Nu o singură dată. Nu eram căpi- 
tan-general în timpul Războiului Aiel, dar aveam gradul de 
căpitan. Atunci, m-am întrebat, de multe ori. 

— Cum ţi-ai putut pune întrebări în privința taberei tale, 
mai ales în timpul Războiului Aiel? zise Gawyn, încruntân- 
du-se. Ei au venit să ucidă. 

— N-au venit după noi, răspunse Bryne. Își doreau pur și 
simplu Cairhieninul. Fireşte, la început nu mi-a fost foarte ușor 
să înţeleg asta, dar, adevărul fie spus, unii dintre noi şi-au pus 
întrebări. Laman a meritat să moară. De ce ar trebui să mu- 
rim și noi ca să împiedicăm acest lucru? Poate că ar fi trebuit 
să-şi pună această întrebare mai mulţi dintre noi. 

— Atunci, care este răspunsul? întrebă Gawyn. În cine ai 
încredere? Pe cine slujești? 

— Nu ştiu, răspunse sincer Bryne. 

— Atunci, de ce mai întrebi? se răsti Gawyn, strunindu-și 
brusc calul. 

Bryne își struni şi el calul, întorcându-se. 

— Nu ştiu răspunsul pentru că nu există un răspuns. Cel 
puțin, fiecare om are un răspuns al lui. Când eram tânăr, lup- 
tam pentru onoare. În cele din urmă, mi-am dat seama că nu 
prea exista onoare în a ucide şi am descoperit că mă schim- 
basem. Apoi, am luptat pentru că o slujeam pe mama ta. 
Aveam încredere în ea. Atunci când ea m-a dezamăgit, am în- 
ceput din nou să-mi pun întrebări. Cum rămânea cu toţi acei 
ani în care îi slujisem? Cum rămânea cu toți acei oameni pe 
care îi omorâsem în numele ei? Ce însemnau toate astea? 

Se întoarse şi scutură hățurile, calul punându-se din nou 
în mișcare. Gawyn îl grăbi pe Challenge ca să îl ajungă din 
urmă. 

— Te întrebi de ce mă aflu aici în loc să fiu în Andor? în- 
trebă Bryne. Pentru că nu pot să renunţ. Pentru că lumea se 
schimbă, iar eu trebuie să mă implic. Pentru că, odată ce mi-a 
fost luat totul în Andor, aveam nevoie de un loc nou pentru 
loialitatea mea. Pânza mi-a oferit această oportunitate. 

— Şi ai profitat de ea doar pentru că era acolo? 

— Nu, zise Bryne. Am profitat de ea pentru că am fost un 
prost. Întâlni privirea lui Gawyn. Dar am rămas pentru că așa 
a fost corect. Ceea ce a fost stricat trebuie reparat, iar eu am 
văzut ce poate face un conducător îngrozitor unui regat. Elaidei 
nu-i poate fi îngăduit să tragă lumea în jos după ea. 

Gawyn tresări. 

— Da, zise Bryne. Am ajuns să le cred. Femei neghioabe. 
Dar, pe Lumină, ele au dreptate, Gawyn. Ceea ce fac eu este 
corect. Ea are dreptate. 

— Cine? 

Bryne clătină din cap, bombănind: 

— Femeie afurisită. 

„Egwene?” se întrebă Gawyn. 

— Motivele mele nu sunt importante pentru tine, fiule, 
zise Bryne. Tu nu eşti unul dintre soldaţii mei. Dar trebuie să 
iei nişte decizii. În zilele următoare, va trebui să alegi o tabă- 


ră şi va trebui să știi de ce ai ales-o. Atâta am de spus referi- 
tor la acest subiect. 

Dădu pinteni calului, care grăbi pasul. Gawyn zări în de- 
părtare un alt post de gardă. Rămase în urmă, în vreme ce 
Bryne și soldaţii lui se apropiară de el. 

Să aleagă o tabără. Dacă Egwene nu va vrea să plece cu el? 

Bryne avea dreptate. Ceva avea să se întâmple. Plutea în 
aer, o simţeai în lumina slabă a soarelui care abia răzbătea 
prin nori. O simţțeai undeva în depărtare, spre miazănoapte, 
pârâind ca o energie nevăzută în orizontul acela întunecat. 

Război, bătălii, conflicte, schimbări. Gawyn avea impresia 
că nu ştia care erau taberele, darămite să aleagă una. 

CAPITOLUL 31 


O promisiune făcută lui Lews Therin 


Cadsuane îşi ţinea mantia pe umeri și gluga pe cap, în ciu- 
da zăpușşelii care o împiedica să „ignore” căldura dogoritoare. 
Nu îndrăznea să-și tragă gluga de pe cap sau să-şi scoată man- 
tia. Cuvintele lui al'Thor fuseseră foarte clare, dacă el îi va ve- 
dea fața, ea va fi executată. Cadsuane nu avea de gând să își 
riște viaţa ca să scape de disconfort câteva ore, chiar dacă cre- 
dea că al'Thor se afla în noul conac pe care și-l însuşise. Bă- 
iatul îşi făcea întotdeauna apariţia acolo unde nu era așteptat 
sau dorit. 

Ea nu avea de gând să îl lase să o trimită în exil, fireşte. Cu 
cât deținea mai multă putere un bărbat, cu atât mai probabil 
era ca el să o folosească într-un mod prostesc. Dacă îi dădeai 
unui bărbat o vacă, el o îngrijea cu atenţie, folosind laptele 
acesteia ca să-şi hrănească familia. Dacă îi dădeai unui bărbat 
două vaci, era posibil ca el să se creadă bogat și să-și lase fa- 
milia să moară de foame din cauza lipsei de atenţie. 

Tropăia pe trotuarul din scânduri, trecând pe lângă clă- 
diri ca niște cutii puse unele peste altele, cu steaguri în vârf. 
Nu era prea încântată că se afla din nou în Bandar Eban. Nu 
avea nimic cu domani, doar prefera oraşe care nu erau atât 
de aglomerate. Și cu problemele care existau în zona rurală, 
locul era mai aglomerat decât de obicei. Refugiații continuau 
să vină, în ciuda zvonurilor despre sosirea lui al'Thor în oraș. 


Trecu pe lângă un astfel de grup, care se afla pe o străduță 
lăturalnică în stânga ei. Era o familie, iar membrii acesteia 
aveau fețele mânjite de praf. 

Al'Thor făgăduise hrană. Această veste aducea guri flămân- 
de, niciuna dornică să se întoarcă la ferma ei, chiar dacă li se 
oferea hrană. În zonele rurale domnea în continuare haosul, 
iar hrana de aici era o noutate. Refugiații nu puteau ști sigur că 
grânele nu aveau să se strice, cum se întâmplase în ultima 
vreme. Nu, aceştia rămâneau, înțesând oraşul, aglomerându-l. 

Cadsuane clătină din cap, văzându-și mai departe de 
drum pe scândurile alea, saboții ei nenorociți clămpănind pe 
lemn. Orașul era vestit pentru aceste trotuare lungi și rezis- 
tente, care le permiteau pietonilor să evite noroiul de pe 
străzi. Pietrele de pavaj ar fi rezolvat această problemă, dar 
domani se mândreau adeseori că erau diferiți de restul lumii. 
Mâncarea picantă greu de digerat pe care o mâncau cu niște 
tacâmuri îngrozitoare, o capitală plină cu steaguri țipătoare, 
situată într-un port uriaş, femei care purtau rochii deocheate, 
bărbaţii ce aveau mustăţi lungi şi subțiri şi erau aproape la 
fel de pasionaţi de cercei ca Oamenii Mării. 

Sute de steaguri fluturau în vânt când Cadsuane trecu pe 
lângă ele, iar ea scrâșni din dinți când se simți ispitită să își tra- 
gă gluga de pe cap ca să simtă vântul mângâindu-i fața. Fie bles- 
temată de Lumină această briză a mării! De obicei, în Bandar 
Eban era frig și ploua. Arareori simţise acest aer cald. Ori- 
cum, umiditatea era îngrozitoare. Oamenii raționali locuiau 
în interiorul ținutului! 

Străbătu câteva străzi, traversând intersecțiile prin noroi. 
După părerea ei, acesta era defectul iremediabil al trotuare- 
lor din scânduri. Localnicii ştiau care străzi puteau fi traver- 
sate şi care erau pline de noroi, însă Cadsuane era nevoită să 
traverseze prin locurile prin care putea. De aceea vânase 
acești saboți, făcuți după moda tairenă, pe care şi-i trase pes- 
te pantofi. Fusese surprinzător de greu să găsească un ne- 
gustor care îi vindea; era limpede că domani nu prea erau in- 
teresați de ei, iar majoritatea oamenilor pe lângă care trecea 
erau fie desculți prin noroi, fie ştiau pe unde să traverseze ca 
să nu-şi murdărească încălțămintea. 

Pe la jumătatea drumului spre docuri, ajunse în sfârşit la 
destinație. Steagul frumos care fâlfâia la intrare şi care se 

izbea de fațada din lemn furniruit spunea că denumirea ha- 
nului era „Binecuvântarea vântului”. Cadsuane intră și își 
scoase saboțţii în vestibulul plin cu noroi, înainte să intre în 
hanul propriu-zis. Acolo, îşi îngădui, în sfârşit, să-și dea gluga 
jos de pe cap. Dacă s-ar fi întâmplat ca al'Thor să viziteze 
acest han, atunci ar fi fost nevoit să o spânzure. 

Salonul hanului era ornat mai mult ca sala de mese a unui 
rege decât ca o tavernă. Mesele erau acoperite cu fețe de ma- 
să albe, iar podeaua din lemn lustruit era atât de bine spălată, 
încât lucea. Pe pereţi atârnau picturi frumoase, înfățișând na- 
tura moartă - un bol cu fructe pe peretele din spatele barului, 
o vază cu flori pe peretele din faţa lui. Sticlele de pe raftul din 
spatele barului erau aproape toate cu vin, foarte puţine sticle 
cu coniac sau alte licori. 

Hangiul zvelt, Quillin Tasil, era un andoran înalt, cu fața 
ovală. Aproape chel în creștet, dar cu păr negru și scurt pe 
părțile laterale ale capului, el avea barbă, tunsă scurt, care 
era aproape toată căruntă. Din mânecile hainei sale de cu- 
loarea lavandei ieșeau manșetele albe și încreţite, însă purta 
un şorț de hangiu peste ea. De obicei, avea informații bune, 
dar era şi dispus să pună întrebări pentru ea printre asociaţii 
săi. Un om foarte util, într-adevăr. 

Îi zâmbi Cadsuanei când o văzu intrând, în vreme ce își 
ştergea mâinile cu un prosop. Îi făcu semn spre o masă, apoi 
se duse la bar ca să aducă niște vin. Cadsuane se aşeză la 
masă când doi bărbaţi din partea cealaltă a salonului începu- 
ră să se certe zgomotos. Ceilalți clienţi - doar patru, două fe- 
mei care şedeau la o masă în cealaltă parte a salonului, doi 
bărbaţi care şedeau la bar - nu dădeau nicio atenţie acestei 
certe. Nu puteai petrece prea multă vreme în Arad Doman 
fără să nu înveţi să ignori aceste ieşiri violente frecvente. 
Bărbaţii domani se aprindeau la fel de repede ca vulcanii, iar 
majoritatea oamenilor erau de părere că motivul erau femei- 
le domani. Acești doi bărbați nu ajunseră la duel, cum s-ar fi 
întâmplat în Ebou Dar. În schimb, ei țipară câteva momente, 
apoi începură să-și dea dreptate unul altuia, apoi insistară 
să-şi facă cinste unul altuia cu vin. Certurile erau des întâlni- 
te; vărsarea de sânge, rară. Rănile erau rele pentru afaceri. 


Quillin se apropie, aducând o cupă de vin - unul dintre 
cele mai bune soiuri pe care le avea. Ea nu îi ceruse niciodată 
să facă asta, dar nici nu se plânsese. 

— Jupâneasă Shore, zise el cu acea voce binevoitoare a 
lui. Mi-aș fi dorit să fi ştiut mai din vreme că te-ai întors în 
oraș! Am aflat prima oară din scrisoarea dumitale! 

Cadsuane luă cupa de vin. 

— N-am obiceiul să le spun cunoștințelor mele pe unde 
umblu, jupâne Tasil. 

— Fireşte că nu, fireşte că nu, zise el, părând a nu se simți 
deloc jignit de răspunsul ei tăios. 

Ea nu reuşise niciodată să îl scoată din pepeni. Acest lucru 
îi stârnise întotdeauna curiozitatea. 

— Hanul pare să prospere, zise ea pe un ton politicos, 
făcându-l pe bărbat să se întoarcă și să-și privească cei câțiva 
clienți. 

Aceştia nu păreau a se simți în largul lor stând la mese 
curate, aşezate pe o podea care lucea. Cadsuane nu ştia dacă 
acea curăţenie intimidantă îi ținea departe pe oameni de „Bi- 
necuvântarea vântului” sau încăpățânarea lui Quillin de a nu 
tocmi menestreli sau muzicanți. El susținea că aceștia stricau 
atmosfera. În vreme ce ea privea, el observă că intrase un cli- 
ent nou, care lăsase urme de noroi. Ea vedea că lui Quillin îi 
venea să meargă și să frece podeaua. 

— Tu de acolo! strigă Quillin la bărbat. Şterge-ţi încălță- 
mintea înainte să intri, rogu-te. 

Bărbatul încremeni locului și se încruntă, dar se întoarse 
în vestibul ca să facă ce i se ceruse. Quillin oftă, apoi se aşeză 
la masa ei. 

— Sincer să fiu, jupâneasă Shore, localul se cam aglome- 
rează în ultima vreme, iar asta nu-mi place. Uneori, nu reu- 
şesc să ţin socoteala clienților mei! Oamenii nu-și iau băutu- 
ra, ci aşteaptă să mă duc eu la ei. 

— Ai putea tocmi nişte ajutoare, zise ea. Una sau două 
chelneriţe. 

— Poftim? Şi să le las pe ele să se distreze? 

Rosti aceste cuvinte cu toată seriozitatea. 

Cadsuane luă o gură de vin. Un soi excelent, într-adevăr, 
poate îndeajuns de scump ca un han - oricât de splendid - să 
nu-l afișeze la vedere în spatele barului. Oftă. Soţia domani a 

lui Quillin era cea mai desăvârșită negustoreasă de mătăsuri 
din oraș; multe vase ale Oamenilor Mării o căutau personal 
ca să facă negoţ cu ea. Quillin îi ținuse registrele de contabili- 
tate soției lui mai bine de douăzeci de ani până ca el să se re- 
tragă, amândoi bogați. 

lar el ce-a făcut cu banii? A deschis un han. Aparent, aces- 
ta fusese întotdeauna un vis al lui. Cadsuane învățase demult 
să nu se mai întrebe despre înclinațiile ciudate ale oamenilor 
care aveau prea mult timp liber la dispoziţie. 

— Ce vești ai despre oraș, Quillin? îl întrebă ea, împin- 
gând peste masă spre el un săculeţ cu bani. 

— Jupâneasă, mă jigneşti, zise el, ridicându-și mâinile. 
N-aş putea să-ți iau banii! 

Ea îşi arcui o sprânceană. 

— Nu prea am chef de jocuri azi, jupâne Tasil. Dacă nu-i 
vrei pentru tine, atunci dă-i săracilor. Numai Lumina știe cât 
de mulți sunt prin oraş în ultima vreme. 

El oftă și, fără tragere de inimă, băgă săculeţul în buzunar. 
Poate de aceea salonul lui era adeseori gol; un hangiu căruia 
nu-i păsa de bani era o creatură ciudată. Mulţi dintre oamenii 
de rând l-ar considera pe Quillin la fel de incomod ca podea- 
ua imaculată și ornamentele cu gust. 

Cu toate acestea, Quillin era foarte bun pentru a obţine in- 
formații. Soţia lui îi spunea toate bârfele. Având în vedere tru- 
pul ei, era limpede că el ştia că ea era aes sedai. Namine - 
fiica lui mai mare - se dusese la Turnul Alb, alegând în cele 
din urmă Ajah Brună şi instalându-se în biblioteca de-acolo. 
O bibliotecară domani nu era un lucru neobișnuit - biblioteca 
Terhana din Bandar Eban era una dintre cele mai mari din 
lume. Cu toate acestea, faptul că Namine înţelegea într-un 
mod destul de pătrunzător evenimentele actuale îi stârnise 
curiozitatea Cadsuanei, care urmărise legătura, nădăjduind 
să descopere niște părinţi bine plasați. Legături cum ar fi o fi- 
ică în Turnul Alb îi făceau adeseori pe oameni să se arate bi- 
nevoitori față de aes sedai. Asta o condusese la Quillin. 
Cadsuane nu avea încredere deplină în el, dar ținea la el. 

— Ce veşti am despre oraș? întrebă Quillin. 

Sincer, care hangiu purta o vestă din mătase brodată pe sub 
şort? Nu era de mirare că oamenii considerau ciudat acel han. 


— Cu ce să încep? În ultima vreme s-au întâmplat prea 
multe ca să le țin socoteala! 

— Începe cu Alsalam, îi propuse Cadsuane, sorbind din 
vin. Când a fost văzut ultima oară? 

— Din surse credibile sau din auzite? 

— Amândouă. 

— Câţiva nobili de rang inferior şi negustori au susținut 
că au primit personal veşti de la rege acum o săptămână, 
domniţă, dar eu privesc cu scepticism aceste afirmaţii. La 
foarte scurt timp după... dispariția regelui, se puteau găsi 
scrisori care susțineau că proclamă dorinţele lui. Am văzut cu 
ochii mei câteva dintre aceste porunci în care am crezut — 
sau, cel puțin, am crezut sigiliul de pe ele -, dar însuși regele? 
Aş zice că a trecut aproape o jumătate de an de când nu l-a 
mai văzut cineva pentru care pot garanta. 

— Şi-atunci, unde se află el? 

Hangiul ridică din umeri, părând a-și cere scuze. 

— O vreme, am fost convinși că în spatele dispariţiei lui 
se află Consiliul Negustorilor. Arareori îl scăpau din ochi pe 
rege şi cu problemele de la miazăzi, toți am presupus că au 
dus-o într-un loc sigur pe Maiestatea Sa. 

— Dar? 

— Dar sursele mele - asta însemnând soţia lui- nu mai 
sunt convinse de acest lucru. Consiliul Negustorilor a fost prea 
dezorganizat în ultima vreme, fiecare membru al său încer- 
când să împiedice destrămarea părții pe care o deținea din 
Arad Doman. Dacă l-ar fi avut pe rege, l-ar fi scos la iveală deja. 

Cadsuane bătu cu unghia în cupa de vin, enervată. Oare 
putea exista un grăunte de adevăr în vorbele băiatului al'Thor, 
care credea că unul dintre rătăciți pusese mâna pe Alsalam? 

— Altceva? 

— Există aieli în oraș, domniţă, zise Quillin, frecând o pată 
invizibilă de pe suprafața mesei. 

Ea îl privi în ochi. 

— N-am observat. 

El chicoti. 

— Da, da, e evident, cred. Dar numărul exact în această 
regiune este de douăzeci şi patru de mii. Unii spun că Drago- 
nul Renăscut i-a adus aici ca să îşi arate puterea și autorita- 
tea. La urma urmei, cine-a mai auzit de aieli care împart hrană? 

Jumătate dintre săracii din oraş sunt prea înspăimântați ca să 
se ducă să ia hrana de teamă ca aielii să nu fi pus una dintre 
otrăvurile lor în grâne. 

— Otrăvuri aiel? 

Ea nu auzise niciodată acest zvon ciudat. 

Quillin încuviință din cap. 

— Unii susțin că acesta este motivul pentru care se strică 
hrana, domniţă. 

— Dar hrana a început să se strice în acest ținut cu mult 
timp înainte de venirea aielilor, nu? 

— Da, da, desigur, zise Quillin. Însă este greu să-ți amin- 
teşti astfel de lucruri atunci când ai de-a face cu atât de multe 
grâne stricate. Și-apoi, hrana a început să se strice din ce în 
ce mai mult de când a sosit Seniorul Dragon. 

Cadsuane își ascunse încruntarea, luând o gură de vin. Se 
înrăutăţise odată cu sosirea lui al'Thor? Era doar un zvon sau 
era adevărat? Îşi luă cupa de la gură. 

— Şi celelalte întâmplări ciudate din oraș? întrebă ea cu 
precauţie, ca să vadă ce putea afla. 

— Înseamnă că ai auzit de ele? zise Quillin, aplecându-se 
în față. Oamenii nu vorbesc despre ele, desigur, dar sursele 
mele aud lucruri. Copii născuţi morţi, oameni care mor în 
urma unor căzături ce n-ar trebui să le lase nici măcar vână- 
tăi. Trăim vremuri periculoase, domniță. Nu-mi place să vor- 
besc doar din auzite, dar am fost martor şi eu la câteva! 

Întâmplările în sine nu erau neașteptate. 

— Există un echilibru, desigur. 

— Echilibru? 

— Căsătorii în creştere, zise ea, fluturându-și o mână, co- 
pii care întâlnesc fiare sălbatice şi scapă nevătămaţi, bogății 
neașteptate descoperite sub podelele în casa unui sărăntoc. 
Genul acesta de lucruri. 

— Ar fi, într-adevăr, un lucru plăcut, zise Quillin, chico- 
tind. Nu putem decât să ne dorim și să nădăjduim, domniţă. 

— N-au auzit asemenea povești? îl întrebă Cadsuane mirată. 

— Nu, domniţă. Aş putea să mă interesez, dacă doriți. 

— Aşa să faci. 

Al'Thor era ta'veren, însă Pânza păstra echilibrul. Pentru 
fiecare moarte accidentală cauzată de prezența lui Rand în 
oraș exista întotdeauna o supraviețuire miraculoasă. 


Ce însemna dacă acest lucru începea să se destrame? 

Ea începu să îi pună întrebări specifice lui Quillin despre 
locurile unde se aflau membrii Consiliului Negustorilor din 
fruntea listei. Ea ştia că băiatul al'Thor voia să îi captureze pe 
toţi; dacă ea ar putea obține informaţii despre locul unde se 
aflau aceştia pe care el nu le avea, ar putea fi un lucru foarte 
util. De asemenea, îi ceru lui Quillin să afle care era situația 
economică a celorlalte oraşe domani importante și să-i fur- 
nizeze orice fel de veste despre facțiunile rebele sau despre 
atacurile tarabonerilor de la graniţă. 

Pe când pleca de la han - punându-și gluga pe cap fără 
tragere de inimă și ieşind în aerul înăbușitor al după-amie- 
zii - descoperi că, în urma discuţiei avute cu Quillin, rămăse- 
se cu mai multe întrebări decât atunci când intrase acolo. 

Părea că stătea să plouă. În ultima vreme, mereu era aşa, 
fireşte. Întunecat și mohorât, cu un cer cenușiu și nori care se 
amestecau, formând o negură uniformă. Bine măcar că plo- 
uase cu adevărat în noaptea precedentă; dintr-un anumit 
motiv, acest lucru făcea ca cerul înnorat să fie mai ușor de 
suportat. Ca și când ar fi fost un lucru natural, îngăduindu-i 
să își închipuie că acea atmosferă mohorâtă perpetuă nu era 
un alt semn că Cel Întunecat începea să se miște. El le trimi- 
sese oamenilor secetă, apoi îi înghețase cu o iarnă neaștep- 
tată, iar acum părea hotărât să-i distrugă cu ajutorul tristeţii. 

Cadsuane clătină din cap, verificându-şi saboții ca să se 
asigure că şi-i fixase bine, apoi păși pe trotuarul din lemn plin 
cu noroi și o luă spre docuri. Avea să verifice cât de precise 
erau aceste zvonuri despre alterarea hranei. Oare evenimen- 
tele ciudate care se petreceau în preajma lui al'Thor deveni- 
seră mai distrugătoare, sau ea își îngăduia pur şi simplu să 
descopere ceva de care se temea? 

Al'Thor. Ea trebuia să înfrunte adevărul: nu se descurcase 
prea bine în a-l controla. Ea nu făcuse, desigur, nicio greșeală 
cu a'damul masculin, indiferent ce susținea al'Thor. Persoana 
care furase zgarda fusese extrem de puternică și de abilă. 
Oricine era capabil de o asemenea ispravă putea foarte uşor 
să facă rost de un alt a'dam masculin de la seanchani. Proba- 
bil că aceştia aveau suficient de multe. 

Nu, a'damul fusese furat din odaia ei cu scopul de a se- 
măna neîncredere; ea era convinsă de acest lucru. Poate că 

furtul fusese menit să ascundă altceva: înapoierea figurinei 
lui al'Thor. Firea lui devenise atât de întunecată, încât nu 
aveai de unde şti ce distrugeri avea să provoace cu ajutorul 
acesteia. 

Sărman băiat nerod. Nu ar fi trebuit să ajungă cu zgarda la 
gât de mâna unuia dintre rătăciți; acest lucru n-ar face decât 
să îi aducă aminte de vremea când fusese bătut și închis în 
cușcă de către surorile aes sedai. Acest lucru ar face ca sarci- 
na ei să fie mai grea, dacă nu imposibilă. 

Aceasta era întrebarea cu care se confrunta ea acum. El 
mai putea fi salvat? Era prea târziu ca să îl mai schimbe? Și 
dacă era, ce putea face ea, dacă putea face ceva? Dragonul 
Renăscut trebuia să îl întâlnească pe Cel Întunecat în Shayol 
Ghul. Dacă n-avea s-o facă, totul era pierdut. Dar dacă în- 
găduindu-i să îl întâlnească pe Cel Întunecat ar fi la fel de de- 
zastruos? 

Nu. Refuză să creadă că bătălia lor fusese deja pierdută. 
Trebuia să existe o cale prin care să schimbe direcția lui 
arThor. Dar ce anume? 

Al'Thor nu reacționase ca majoritatea țăranilor care pri- 
miseră putere pe neașteptate; el nu devenise egoist sau mes- 
chin. Nu strânsese avuţii, nici nu se răzbunase prosteşte pe 
aceia care îi greşiseră în tinereţe. De fapt, el luase multe deci- 
zii cu înţelepciune - acelea care nu implicau ideea de a co- 
cheta cu pericolul. 

Cadsuane își continuă drumul pe trotuarul din lemn, tre- 
când pe lângă refugiații domani îmbrăcaţi în veșmintele lor 
ridicol de colorate. Uneori, ea era nevoită să ocolească astfel 
de grupuri care ședeau pe buștenii umezi, o tabără improvi- 
zată care se forma la intrarea pe o străduţă lăturalnică sau 
lângă ușa laterală nefolosită a vreunei clădiri. Niciunul nu se 
dădu la o parte din calea ei. La ce folosea o față de aes sedai 
dacă trebuia să o acoperi? Oraşul acesta era pur şi simplu 
prea aglomerat. 

Cadsuane încetini pasul când ajunse lângă un rând de fa- 
nioane care anunțau registratorul de andocare. Docurile se 
aflau chiar în față, mărginite de vasele Oamenilor Mării, care 
erau de două ori mai numeroase decât înainte, multe dintre 
ele rakeri, cele mai mari ambarcaţiuni ale Oamenilor Mării. 
Nu puţine dintre ele erau vase seanchane transformate, cel 


mai probabil furate din Ebou Dar în timpul evadării în masă 
care avusese loc cu puțin timp în urmă. 

Docurile erau pline de oameni care așteptau cu nerăbdare 
să primească grâne. Mulţimile se îmbulzeau şi țipau, nepă- 
rând a fi deloc îngrijorate de „otrăvurile” despre care pome- 
nise Quillin. Firește, foametea putea învinge multe temeri. 
Docherii controlau mulțimile; printre ei se aflau aieli în 
cadin'sor brun, cu sulițe în mâini și căutături dușmănoase 
specifice aielilor. Pe docuri părea să se afle un număr destul 
de mare de negustori care nădăjduiau probabil să pună mâna 
pe o cantitate destul de frumușşică de grâne pe care să le sto- 
cheze și să le vândă ulterior. 

Docurile arătau cam la fel ca în ziua în care sosise al'Thor. 
Ce o făcuse să se oprească? Simţea furnicături pe şira spină- 
rii, ca şi cum... 

Când se întoarse, văzu o procesiune înaintând călare pe 
strada înnoroiată. Al'Thor ședea mândru pe armăsarul lui 
negru, îmbrăcat în veşminte colorate asortate, prevăzute cu 
puţine broderii roșii. Ca de obicei, el se afla în fruntea unui 
grup de soldaţi, consilieri şi domani slugarnici, al căror nu- 
măr devenea din ce în ce mai mare. 

Părea să îl întâlnească din ce în ce mai des în vreme ce 
străbătea străzile. Se forță să rămână locului şi să nu se as- 
cundă pe vreo străduţă lăturalnică, însă îşi trase mai tare 
gluga pe cap ca să-și ascundă fața. Al'Thor nu trădă niciun 
semn că ar fi recunoscut-o atunci când trecu călare chiar prin 
fața ei. Părea tulburat de propriile gânduri, cum era adeseori. 
Ea vru să-i strige că trebuia să se mişte mai repede, să ofere 
siguranță mulțimii din Arad Doman și să meargă mai depar- 
te, însă tăcu. Cadsuane nu avea de gând să îngăduie ca cei 
aproape trei sute de ani pe care îi avea să îi fie curmațţi prin- 
tr-o execuţie din mâna Dragonului Renăscut! 

Alaiul lui trecu pe lângă ea. Ca înainte, atunci când ea își 
întoarse fața de la el, i se păru că zăreşte... cu coada ochiului... 
întunecimea care îl înconjura, ca și când norii de deasupra 
l-ar fi umbrit prea mult. Ori de câte ori se uita direct la el, în- 
tunecimea dispărea - de fapt, ori de câte ori încerca să o va- 
dă, nu reuşea să o discearnă. Aceasta apărea doar atunci când 
îl vedea indirect şi întâmplător. 

Nu citise sau auzise vreodată despre așa ceva în toată via- 
ţa ei. Faptul că o vedea în jurul Dragonului Renăscut o îngro- 
zea. Treaba asta devenise mai importantă decât mândria ei, 
mai mare decât eșecurile ei. Nu. Fusese întotdeauna mai im- 
portantă decât ea. A-l îndruma pe al'Thor nu era asemănător 
cu a îndruma un cal care galopa; era asemănător cu a încerca 
să îndrumi însăși furtuna de pe mare! 

Nu avea să reușească niciodată să-i schimbe cursul. El nu 
avea încredere în surorile aes sedai, şi pe bună dreptate. Pă- 
rea să nu aibă încredere în nimeni, în afară, poate, de Min - 
dar Min se împotrivise oricărei încercări a Cadsuanei de a o 
implica. Fata era aproape la fel de încăpățânată ca al'Thor. 

Nu avea rost să viziteze docurile. Nu avea rost să vor- 
bească cu informatorii ei. Dacă nu făcea ceva în curând, erau 
cu toţii osândiţi. Dar ce să facă? Ea se rezemă de clădirea din 
spatele său, fanioanele triunghiulare fluturând în fața ei, indi- 
când spre miazănoapte. Spre Mana Pustiitoare şi spre scopul 
suprem al lui al'Thor. 

Îi veni o idee. Se agăță de ea ca o femeie care se îneca în 
valurile agitate. Nu ştia de ce era legată aceasta, dar era sin- 
gura ei speranţă. 

Se roti pe călcâie și făcu cale-ntoarsă cu paşi grăbiţi şi cu 
capul plecat, abia îndrăznind să se gândească la planul ei. Pu- 
tea da greş atât de ușor. Dacă al'Thor era într-adevăr domi- 
nat atât de mult de furia lui pe cât se temea ea, atunci nici 
măcar planul acesta nu avea să-l ajute. 

Dacă el era într-adevăr într-o stare atât de proastă, atunci 
nimic nu avea să îl mai ajute. Asta însemna că ea nu avea ni- 
mic de pierdut. Nimic în afară de lumea în sine. 

Croindu-și drum prin mulțimi şi străbătând uneori stră- 
zile noroioase ca să le evite, ea ajunse la conac. Unii aieli își 
ridicaseră tabăra în locul unde staţionaseră soldaţii lui 
Dobraine, înainte ca acesta să se retragă. Aceştia erau peste 
tot, unii pe pământ, unii într-o aripă a conacului, alții în clădi- 
rile din apropiere. 

Cadsuane se îndreptă spre aripa ocupată de aieli și nu fu 
oprită de nimeni. Se bucura de privilegii în rândul aielilor ca 
nicio altă soră. Le găsi pe Sorilea şi pe celelalte înțelepte reu- 
nite într-una dintre biblioteci. Acestea şedeau pe podea, de- 
sigur. Sorilea o salută din cap pe Cadsuane atunci când intră. 


Femeia era piele şi os, slabă și cu pielea tăbăcită, însă nu o 
puteai considera fragilă. Nu cu ochii aceia de pe faţa aceea, 
care, deşi era înăsprită de vânt şi soare, era prea tânără pen- 
tru vârsta ei. Cum se făcea că înțeleptele trăiau atât de mult şi 
totuși nu dobândeau chipul fără vârstă al surorilor aes sedai? 
Cadsuane nu reușise să găsească un răspuns la această în- 
trebare. 

Îşi dădu jos gluga de pe cap și se alătură înţeleptelor, aşe- 
zându-se pe podea și evitând pernele. O privi în ochi pe 
Sorilea 

— Am dat greş, zise ea. 

Înţeleapta încuviinţă din cap, ca şi când s-ar fi gândit la 
același lucru. Cadsuane se forţă să nu-și arate enervarea. 

— Nu e o ruşine să dai greş, spuse Bair, atunci când eşe- 
cul e din vina altcuiva. 

Amys încuviință din cap. 

— Car'a'carnul este cel mai încăpățânat bărbat, Cadsuane 
Sedai. Nu ai niciun fel de toh față de noi. 

— Ruşine sau toh, zise Cadsuane, în curând totul va fi ire- 
levant. Dar am un plan. Mă veţi ajuta? 

Înţeleptele schimbară o privire. 

— Şi care ar fi acest plan? întrebă Sorilea. 

Cadsuane zâmbi, apoi începu să le explice. 


Rand aruncă o privire peste umăr, uitându-se după 
Cadsuane care se îndepărta în grabă. Ea crezuse, probabil, că 
el nu o observase stând ascunsă pe acea străduţă lăturalnică. 
Gluga îi ascundea fața, însă nimic nu putea masca acea pos- 
tură sigură de sine, nici măcar acei saboți incomozi. Chiar 
dacă se grăbea, părea stăpână pe sine, iar ceilalți se dădeau 
din calea ei din reflex. 

Ea flirta cu interdicţia lui, urmărindu-l astfel prin tot ora- 
şul. Cu toate acestea, nu îi dezvăluia fața, prin urmare el o 
lăsa în pace. Probabil că fusese din capul locului o decizie 
proastă să o exileze, dar acum nu mai exista cale de întoar- 
cere. Pe viitor, el trebuia să-și stăpânească firea. Să o învăluie 
într-un strat de gheață, deşi aceasta mocnea în pieptul lui, 
bătând ca o a doua inimă. 

El îşi întoarse din nou privirea spre docuri. Poate că nu 
era nevoie să verifice personal distribuirea hranei. Cu toate 


569 


570 


acestea, descoperise că existau şanse mai mari ca grânele să 
ajungă la aceia care aveau nevoie de ele dacă toţi știau că 
erau supravegheați. Acesta era un popor fără rege de prea 
multă vreme; oamenii meritau să vadă că cineva ţinea frâiele. 

Când ajunse la debarcader, îl întoarse pe Tai'daishar, mâ- 
nându-l la pas prin spatele docurilor. Îi aruncă o privire 
asha'manului care călărea lângă el. Naeff avea o față drept- 
unghiulară și îndârjită şi înfățișarea atletică a unui războinic; 
acesta fusese soldat în Garda Reginei Andorului înainte să-şi 
dea demisia dezgustat în timpul domniei „Seniorului Gaebril”. 
Naeff se întorsese la Turnul Negru, iar acum purta la atât Sabia, 
cât şi Dragonul. 

În cele din urmă, probabil că Rand urma să fie nevoit fie 
să-l lase pe Naeff să se întoarcă la sora lui aes sedai - el fuse- 
se printre primii bărbaţi legaţi -, fie să o aducă pe ea la el. Nu 
era prea dornic să aibă încă o aes sedai prin preajmă, deşi 
Nelavaire Demasiellin, o Verde, era destul de plăcută pentru 
o aes sedai. 

— Continuă, îi spuse Rand lui Naeff în vreme ce călăreau, 

Asha'manul îi dădea raportul despre mesajele şi întâlni- 
rile seanchanilor cu Bashere. 

— Ei bine, Seniore, zise Naeff, este doar o intuiție a mea, 
dar nu cred că aceștia vor accepta Katar ca loc de întâlnire. 
Îngreunează întotdeauna situaţia ori de câte ori Seniorul 
Bashere sau eu le pomenim despre asta, susținând că trebuie 
să aştepte noi instrucțiuni de la Fiica celor Nouă Luni. Tonul 
lor sugerează că aceste „instrucțiuni” vor fi acelea că locaţia 
este inacceptabilă. 

Rand vorbi cu blândeţe. 

— Katar este teren neutru, nu este nici în Arad Doman, 
nici în interiorul ținuturilor seanchane. 

— Ştiu asta, Seniore. Noi am încercat. Te asigur că am fă- 
cut-o. 

— Prea bine, zise Rand. Dacă vor continua să se încăpă- 
țâneze în privinţa asta, atunci voi alege un alt loc. Întoarce-te 
la ei și spune-le că ne vom întâlni la Falme. 

Din spate, Flinn fluieră încet. 

— Seniore, zise Naeff, asta-i departe, în interiorul hotare 
lor seanchane. 


— Ştiu, zise Rand, aruncându-i o privire lui Flinn. Dar are 
o... anumită semnificaţie istorică. Vom fi în siguranță; Seanchanii 
sunt foarte legați de onoare. Nu vor ataca dacă vom sosi pur- 
tând steagul păcii. 

— Eşti sigur? îl întrebă încet Naeff. Nu-mi place cum se 
uită la mine, Seniore. Văd dispreț în ochii lor, ai tuturor. Dis- 
preț şi milă, de parc-aş fi vreun câine vagabond care caută 
resturi în spatele unui han. Arză-m-ar focu', chestia asta îmi 
provoacă greață. 

— Ţin la îndemână zgărzile alea ale lor, Seniore, zise 
Flinn. Cu sau fără steagul păcii, își vor dori să ne lege pe toți. 

Rand închise ochii, înăbușindu-și furia şi simțind aerul să- 
rat mângâindu-i fața. Deschise ochii și văzu cerul acoperit de 
nori negri. Nu avea să se mai gândească la zgarda aceea în 
jurul grumazului său, la mâinile lui care o sugrumau pe Min. 
Totul era de domeniul trecutului. 

El era mai tare ca oţelul. Nu putea fi distrus. 

— Trebuie să facem pace cu seanchanii, zise el. În ciuda 
diferenţelor. 

— Diferențe? întrebă Flinn. N-aş considera treaba asta o 
diferenţă, Seniore. Vor să ne transforme în sclavi pe toți, poa- 
te chiar să ne execute. Ei consideră o favoare dacă ar face ori 
una, ori cealaltă! 

Rand îl privi în ochi pe bărbat. Flinn nu era un răzvrătit, ci 
cât se poate de loial. Dar, cu toate acestea, Rand încă reușea 
să îl facă să îşi plece capul. Nu puteau fi tolerate disensiuni. 
Din cauza disensiunilor şi a minciunilor, el ajunsese să poarte 
zgardă şi nu își mai dorea acest lucru. 

— lertare, Seniore, zise Flinn în cele din urmă. Arză-m-ar 
focu' dacă Flame nu este o alegere bună! Îi vei face să pri- 
vească cerul cu teamă, zău aşa. 

— Du-te şi transmite-le mesajul acum, Naeff, zise Rand. 
Vreau să rezolv problema asta. 

Naeff încuviință din cap, întorcându-și calul şi îndepăr- 
tându-se la trap de coloană, însoţită de un grup mic de gărzi 
aiel. Puteai călători prin porți doar într-un loc pe care îl știai 
bine, prin urmare, el nu putea pleca pur şi simplu de la do- 
curi. Rand îşi continuă drumul călare, tulburat de tăcerea lui 
Lews Therin. Nebunul fusese neobișnuit de distant în ultima 
vreme. Acest lucru ar fi trebuit să îl încânte pe Rand, dar, în 

schimb, îl tulbura. Avea legătură cu puterea necunoscută pe 
care o atinsese Rand. Îl auzea încă adeseori pe nebun plân- 
gând, şoptind ca pentru sine, îngrozit. 

— Rand? 

El se întoarse, căci nu auzise calul lui Nynaeve apropi- 
indu-se. Ea purta o rochie verde îndrăzneață, modestă după 
standardele domani, dar, totuși, mult mai revelatoare decât 
una la care s-ar fi gândit să îmbrace pe vremea când locuise 
în Ţinutul celor Două Râuri. „Are dreptul să se schimbe, gândi 
Rand. Ce înseamnă o rochie îndrăzneață comparativ cu faptul 
că eu am poruncit exiluri și execuții?” 

— Ce ai hotărât? îl întrebă ea. 

— Ne vom întâlni cu ei la Falme, răspunse el. 

Ea bombăni ceva. 

— Ce-ai spus? întrebă el. 

— Oh, spuneam doar că ești un prost încăpățânat, răs- 
punse ea, privindu-l cu niște ochi sfidători. 

— Falme va fi pe placul lor, zise el. 

— Aşa este, spuse ea. Vei fi chiar la îndemâna lor. 

— Nu-mi permit să aştept, Nynaeve, zise el. Este un risc 
pe care trebuie să ni-l asumăm. Dar mă îndoiesc că ei vor ataca. 

— Te-ai îndoit de asta și ultima dată? întrebă ea. Atunci 
când ţi-au retezat mâna? 

El îşi cobori privirea la ciot. 

— De astă dată, e puţin probabil să aibă printre ei vreun 
rătăcit. 

— Poţi fi sigur de asta? 

El o privi în ochi, iar ea făcu la fel, un lucru pe care puţini 
oameni reușeau să-l facă în ultima vreme. Într-un final, el clă- 
tină negativ din cap. 

— Nu pot fi sigur. 

Ea pufni drept răspuns, sugerând că câștigase această în- 
fruntare. 

— Ei bine, va trebui să fim cu mare băgare de seamă. Poa- 
te că amintirile despre ultima ta vizită la Falme îi va face să se 
simtă inconfortabil. 

— Asta sper şi eu, zise el. 

Ea bombăni din nou ceva, însă el nu înţelese ce anume. 
Nynaeve nu ar fi fost niciodată o aes sedai ideală; dădea frâu 
liber emoțiilor, mai ales temperamentului său. Rand nu con- 


sidera acest lucru un cusur; cel puţin, întotdeauna ştiuse care 
era situaţia dintre el şi Nynaeve. Ea nu se pricepea deloc la 
jocuri, iar acest lucru o făcea să fie prețioasă. El avea încre- 
dere în ea. Era o raritate. 

„Avem încredere în ea, nu-i așa? întrebă Lews Therin. Pu- 
tem avea încredere în ea?” 

Rand nu răspunse. Termină de inspectat docurile. Nynaeve 
rămase lângă el. Părea să fie indispusă, deşi Rand nu putea 
pricepe care era motivul. Cum Cadsuane fusese alungată, 
Nynaeve putea îndeplini rolul de sfătuitoare a lui. Nu o în- 
cânta acest lucru? 

Poate ea își făcea griji în privinţa lui Lan. Când Rand în- 
toarse procesiunea înapoi spre centrul orașului, el întrebă: 

— Ai primit veşti de la el? 

Nynaeve îi aruncă o privire, mijind ochii. 

— De la cine? 

— Ştii tu de la cine, zise Rand, trecând călare pe lângă un 
rând de steaguri roşii ce fluturau pe niște clădiri înşiruite, 
fiecare găzduind descendenți ale aceleiași familii. 

— Nu-i treaba ta ce face el, zise Nynaeve. 

— Întreaga lume este treaba mea, Nynaeve. Se uită la ea. 
Nu ești de acord? 

Ea deschise gura, fără îndoială ca să se răstească la el, însă 
şovăi atunci când îi întâlni privirea. „Lumină, își zise el în 
gând, citind spaima de pe chipul ei. Acum, am efectul acesta 
şi asupra lui Nynaeve. Oare ce văd oamenii când se uită la 
mine?” Privirea aceea din ochii ei mai că îl făcu să-i fie teamă 
de el însuși. 

— Lan va fi bine, zise Nynaeve, privind în altă parte. 

— A plecat călare spre Malkier, nu-i așa? Ea se înroşi. De 
câtă vreme? întrebă Rand. N-a ajuns încă la Mana Pustiitoare, 
nu-i aşa? 

Lăsat liber să urmeze ceea ce el considera atât datorie, cât 
şi destin, Lan s-ar îndrepta călare drept spre Malkier de unul 
singur. Regatul - regatul lui - fusese mistuit de Mana Pustii- 
toare cu decenii în urmă, pe vremea când el fusese prunc. 

— De două sau trei luni, răspunse ea, poate de puţin mai 
multă vreme. Se duce în Shienar să apere Trecătoarea, chiar 
dacă trebuie să facă asta de unul singur. 

— Caută răzbunare, zise Rand cu blândeţe. „Să răzbuni 
ceea ce nu poate fi apărat.” 

— Își face datoria! zise Nynaeve. Dar... Îmi fac griji în pri- 
vinţa nesăbuinţei lui. A insistat să-l duc în Ținuturile de Hotar 
şi l-am dus, dar l-am lăsat în Saldaea. Am vrut să fie cât mai 
departe cu putință de Trecătoare. Va trebui să străbată un 
teren destul de accidentat ca să ajungă unde vrea să ajungă. 

Rand fu străbătut de un fior rece când și-l imagină pe Lan 
călărind spre Trecătoare. Practic, spre moarte. Însă nu putea 
face nimic în privința aceasta. 

— Îmi pare rău, Nynaeve, spuse el, cu toate că nu simţea asta. 

În ultima vreme, îi era greu să simtă ceva. 

— Crezi că l-am trimis singur? se răsti ea. Sunteţi încăpă- 
țânaţi, amândoi! Am avut grijă să aibă o oaste a lui, cu toate 
că el nu vrea așa ceva. 

Ea era perfect capabilă să facă asta. Poate că le trimisese 
un avertisment acelora din neamul malkieri care mai rămă- 
seseră, în numele lui Lan. Acesta era un ciudat, căci refuza să 
ridice steagul ținutului Malkier sau să-și revendice statutul 
de rege al lui de teamă să nu îi conducă la moarte pe ultimii 
compatrioți ai lui. Însă era dispus să se îndrepte spre aceeaşi 
moarte în numele onoarei. 

„Asta fac și eu? gândi Rand. Mă îndrept spre moarte în nu- 
mele onoarei? Dar nu, este diferit. Lan are de ales.” Nicio pro- 
feție nu spunea că Lan avea să moară, indiferent ce bănuieli 
avea bărbatul referitor la destinul lui. 

— Totuşi, i-ar prinde bine puţin ajutor, zise Nynaeve, stân- 
jenită. Se simţea întotdeauna stânjenită atunci când cerea 
ajutor. Oastea lui e mică. Nu cred că va putea ţine piept tro- 
locilor prea multă vreme. 

— El va ataca? întrebă Rand. 

Nynaeve şovăi. 

— N-a spus, zise ea. Dar, da, cred că o va face. El e de pă- 
rere că tu îţi irosești timpul aici, Rand. Dacă el va sosi şi va 
aduna o oaste și îi va găsi pe troloci strânși în Trecătoarea lui 
Tarwin... da, cred că va ataca. 

— Atunci, îşi va merita soarta, pentru că a plecat fără noi, 
zise Rand. 

Nynaeve îl privi încruntată. 

— Cum poţi spune asta? 


— Trebuie, răspunse Rand cu blândeţe. Ultima Bătălie es- 
te iminentă. Poate că atacul meu asupra Manei Pustiitoare se 
va potrivi cu cel al lui Lan. Poate că nu. 

Tăcu, căzând pe gânduri. Dacă Lan şi oastea pe care reu- 
şea s-o adune atacau Trecătoarea... poate că asta ar atrage 
atenţia. Dacă Rand nu ar ataca acolo, ar putea deruta Umbra. 
l-ar putea ataca pe troloci unde nu s-ar aștepta, în vreme ce 
ei vor fi cu ochii pe Lan. 

— Da, continuă Rand, îngândurat. Într-adevăr, moartea lui 
mi-ar putea fi de folos. 

Nynaeve făcu ochii mari de furie, dar Rand îi ignoră. Un- 
deva, adânc înlăuntrul lui, îşi făcea mari griji în privinţa prie- 
tenului său. Trebuia să ignore această grijă, să o reducă la tă- 
cere. Dar vocea aceea îi șoptea: 

„Te-a numit prietenul lui. Nu îl abandona...” Nynaeve își 
stăpâni furia, lucru care îl impresionă pe Rand. 

— Vom mai vorbi despre asta, îi spuse ea pe un ton tăios. 
Poate după ce vei avea ocazia să te gândești ce ar însemna mai 
exact abandonarea lui Lan. 

Lui îi plăcea să creadă că Nynaeve era aceeași meştereasă 
bătăioasă care îl intimidase pe vremea când se aflau tu Ținu- 
tul celor Două Râuri. Ea păruse întotdeauna că își dădea prea 
mult osteneala, ca și când şi-ar fi făcut griji că alţii i-ar ignora 
statutul pentru că era prea tânără. Însă ea evoluase mult 
de-atunci. 

Ajunseră la conac, unde cincizeci dintre soldaţii lui Bashere 
stăteau de strajă în fața porților. Aceștia salutară la unison 
atunci când Rand trecu printre ei. El trecu pe lângă aielii 
campațţi în afara porţilor, descălecă atunci când ajunse la 
grajduri şi transferă cheia de acces din veriga prinsă de şa în 
buzunarul mare al hainei sale - era mai degrabă un săculeț 
prins cu nasturi în interiorul hainei - croit pentru statuetă. 
Mâna care ţinea sfera ridicată se înălța din ascunzișurile sale. 
Rand se duse în sala tronului. Nu o putea numi altfel decât 
aşa, acum că îi fusese adus tronul Regelui. Acesta avea o mă- 
rime considerabilă și era prevăzut cu poleială şi nestemate 
fixate în braţele de lemn şi pe spătar, deasupra capului. Aces- 
tea ieșeau în afară ca niște ochi bulbucaţi, conferind tronului 
un aspect opulent care îi displăcea lui Rand. Acesta nu fusese 
în palat. Unul dintre negustorii locali îl „protejase” de revolte. 

Poate că acesta se gândise să acapareze tronul şi într-un mod 
mai figurativ. 

Rand se așeză pe tron, în ciuda vulgarităţii sale, poziţio- 
nându-se astfel încât cheia de acces din buzunar să nu îl îm- 
pungă în partea laterală. Oamenii influenţi din oraș nu știau 
ce să creadă despre el, iar Rand prefera ca lucrurile să rămâ- 
nă așa. Nu se autoproclamă rege, dar oștile lui consolidau ca- 
pitala. El vorbea despre a-i înapoia locul lui Alsalam dar şe- 
dea pe tron de parcă ar avea acest drept. Rand nu se mutase 
în palat. Voia ca ei să își pună întrebări. 

Adevărul fie spus, el nu luase o hotărâre. Multe lucruri 
aveau să depindă de rapoartele din ziua aceea. Rand îl salută 
din cap pe Rhuarc când acesta intră; aielul musculos făcu la 
fel. Apoi, Rand se ridică de pe tron, iar el și Rhuarc se așezară 
pe covorașul rotund cu culori în formă de spirală, care stătea 
întins pe podea în fața estradei acoperite cu covor verde; 
prima oară când făcuseră acest lucru, se stârnise un murmur 
tăcut printre curtenii domani și conţopiștii de la curtea lui 
Rand, care începea să devină din ce în ce mai numeroasă. 

— l-am localizat şi i-am prins pe alți câțiva, Rand al'Thor, 
zise Rhuarc. Alamindra Cutren se ascundea pe domeniul veri- 
şoarei ei, care se află aproape de hotarul dinspre miazănoap- 
te; ce am descoperit pe domeniul ei ne-a condus direct la ea. 

Acest lucru însemna că avea în custodia lui patru membri 
ai Consiliului Negustorilor. 

— Dar Meashan Dubaris? Ai spus că ai putea pune mâna 
şi pe ea. 

— E moartă, răspunse Rhuarc. A omorât-o gloata acum o 
săptămână. 

— Eşti sigur de asta? Ar putea fi o minciună ca să nu-i mai 
afli urma. 

— Nu i-am văzut trupul cu ochii mei, zise Rhuarc, dar oa- 
meni în care am încredere l-au văzut, iar aceştia spun că se 
potrivește cu descrierea ei. Sunt convins că pista a fost ade- 
vărată. 

Patru capturați și doi morți, atunci. Mai rămâneau patru 
care trebuiau găsiţi, înainte ca el să strângă suficienți membri 
ca să poruncească votarea unui nou rege. Nu aveau să fie cele 
mai etice alegeri locale din istoria domani; oare de ce îşi bă- 


tea capul? El putea numi un rege sau se putea autoproclama 
rege. De ce îi păsa ce credeau domani că era potrivit? 

Rhuarc se uita la el; privirea căpeteniei aiel era îngându- 
rată. Probabil că şi el se întreba același lucru. 

— Continuă căutarea, îi spuse Rand. N-am de gând să pun 
stăpânire pe Arad Doman; fie vom găsi regele potrivit, fie vom 
avea grijă ca membrii Consiliului Negustorilor să se întru- 
nească şi să aleagă unul nou. Nu-mi pasă cine va fi, atâta vre- 
me cât nu este o iscoadă a Celui Întunecat. 

— Cum spui, Car'a'carn, zise Rhuarc, dând să se ridice. 

— Ordinea este importantă, Rhuarc, îi spuse Rand. N-am 
timp să consolidez eu însumi acest regat. Nu mai avem mult 
până la Ultima Bătălie. 

Îi aruncă o privire lui Nynaeve, care se alăturase câtorva 
Fecioare în partea din spate a încăperii mici. 

— Vreau să avem în posesia noastră încă patru membri al 
Consiliului Negustorilor până la sfârşitul lunii. 

— Stabilești un ritm alert, Rand al'Thor, spuse Rhuarc. 

Rand se ridică în picioare. 

— Tu găseşte-mi-i pe negustorii aceia! Oamenii aceştia 
merită să aibă conducători. 

— Şi regele? 

Rand aruncă o privire în lateral, spre locul unde se afla 
Milisair Chadmar, supravegheată îndeaproape de gărzile aiel. 
Ea părea... trasă la față. Părul ei negru ca pana corbului, odi- 
nioară bogat, îi era strâns într-un coc, evident pentru că era 
mai ușor de întreținut astfel. Rochia era în continuare fru- 
moasă dar şifonată acum, ca și cum ar fi purtat-o prea multă 
vreme. Avea ochii injectaţi. Era în continuare frumoasă, dar 
aşa cum putea fi frumoasă o pictură mototolită, apoi întinsă 
din nou pe o masă. 

— Fie să găseşti apă şi umbră, Rhuarc! zise Rand, conce- 
diindu-l. 

— Fie să găseşti apă şi umbră, Rand al'Thor! 

Aielul cel înalt se retrase, urmat de câteva dintre sulițele 
lui. Rand inspiră adânc, apoi urcă treptele estradei pe care se 
afla tronul acela vulgar și se aşeză. Pe Rhuarc îl trata cu res- 
pectul pe care îl merita. Pe ceilalți... ei bine, și aceștia vor 
avea parte de respectul cuvenit. 

Se aplecă în față, făcându-i semn lui Milisair să se apropie. 
Una dintre Fecioare o împinse din spate, obligând-o să pă- 
şească în față. Femeia părea să fie mult mai temătoare decât 
fusese ultima oară când se înfăţișase dinaintea lui Rand. 

— Ei bine? o întrebă el. 

— Seniore Dragon... începu ea, privind în jurul ei, ca şi 
când ar fi aşteptat ajutor din partea logofeţilor şi curtenilor 
domani care se aflau de față. 

Aceştia o ignorară; până şi filfizonul Senior Ramshalan pri- 
vi în altă parte. 

— Vorbeşte, femeie! îi porunci Rand. 

— Mesagerul de care ai întrebat, zise ea, este mort. 

Rand trase adânc aer în piept. 

— Şi cum s-a întâmplat una ca asta? 

— Bărbaţii pe care i-am trimis să îl supravegheze, răs- 
punse ea repede. Nu mi-am dat seama cât de urât se purtau 
cu mesagerul! Păi, nu i-au dat apă zile la rând şi a fost cuprins 
de febră... 

— Cu alte cuvinte, zise Rand, n-ai reușit să obţii informa- 
ţii de la el, aşa că l-ai lăsat să putrezească într-o temniţă și 
ţi-ai adus aminte de el doar când ţi-am cerut să mi-l aduci. 

— Car'a'carn, zise una dintre Fecioare, o femeie foarte tå- 
nără numită Jalani. Am găsit-o strângându-și lucrurile, ca şi 
când avea de gând să fugă din oraş. 

Milisair păli vizibil. 

— Seniore Dragon, zise ea, a fost un moment de slăbiciu- 
ne! Eu... 

Rand îi făcu semn să tacă. 

— Ce să fac cu tine acum? 

— Ar trebui să fie executată, Seniore! zise Ramshalan, fă- 
când un pas în faţă, plin de entuziasm. 

Rand își ridică privirea şi se încruntă. Nu ceruse un răs- 
puns. Înalt și slab, cu o mustață subțire și neagră în stilul do- 
mani, Ramshalan avea un nas proeminent care ar fi putut in- 
dica rădăcini saldaeane. Purta o haină țipătoare în nuanţe de 
albastru, portocaliu și galben, iar manșetele albe și încreţite îi 
ieșeau de dedesubt. Aparent, astfel de lucruri erau conside- 
rate a fi la modă de unii domani din clasa superioară. Cerceii 
din urechi purtau emblema casei lui, iar pe grumaz avea lipi- 
tă o aluniţă neagră, în forma unei păsări aflate în zbor. 


Rand cunoscuse mulți ca el, curteni cu minte puţină și le- 
gături de familie multe. Viaţa de huzur parcă îi sporea, tot așa 
cum cei din Ținutul celor Două Râuri înmulţeau oile. 
Ramshalan era cu atât mai enervant cu cât avea o voce nazală 
şi era prea dispus să îi trădeze pe ceilalți din dorinţa de a in- 
tra în grațiile lui Rand. 

Cu toate acestea, oameni ca el puteau fi utili. Uneori. 

— Tu ce zici, Milisair? zise Rand pe un ton meditativ. Să 
poruncesc să fii executată pentru trădare, cum sugerează băr- 
batul acesta? 

Ea nu plângea, dar era evident îngrozită, iar mâinile îi tre- 
murau când și le întinse în față, cu ochii căscaţi, fără să cli- 
pească. 

— Nu, zise Rand în cele din urmă. Am nevoie de ajutorul 
tău la alegerea unui nou rege. La ce bun să îi mai caut prin tot 
ținutul pe ceilalți semeni ai tăi dacă încep să îi execut pe mem- 
brii Consiliului pe care i-am găsit deja? 

Ea răsuflă uşurată după ce își ţinuse respiraţia, iar încor- 
darea dispăru din umerii ei. 

— Aruncaţi-o în aceeași temniţă în care l-a ţinut și ea în- 
chis pe mesagerul Regelui! le porunci Rand Fecioarelor. Aveţi 
grijă să nu aibă aceeași soartă, cel puţin nu până când voi fi 
terminat cu ea. 

Milisair scoase un țipăt de disperare. Fecioarele aiel o 
scoaseră țipând din încăpere, însă Rand o şi alungase deja din 
gândurile lui. Ramshalan o urmărea cu privirea, satisfăcut; 
aparent, ea îl insultase în public de câteva ori. Era un punct în 
favoarea ei. 

— Ceilalți membri ai Consiliului Negustorilor, se adresă 
Rand conțopiștilor. A luat careva dintre ei legătura cu Regele? 

— Nu mai recent de patru sau cinci luni, Seniore, răspun- 
se unul dintre ei, un bărbat domani bondoc, cu pântecele ma- 
re, numit Noreladim. Deși, noi nu ştim despre Alamindra, căci 
a fost de curând... găsită. 

Poate că ea avea vești, deşi el nu își putea închipui că ea 
deținea o pistă mai bună decât un mesager care ar susține că 
venea de la Alsalam. Arz-o-ar focu' pe femeie pentru că îl lă- 
sase să moară! 

„Dacă Graendal l-a trimis pe mesager, zise brusc Lews 
Therin, n-aș fi reuşit niciodată să scot ceva de la el. Ea este 
prea pricepută la compulsiune. Vicleană, atât de vicleană.” 

Rand şovăi. Era o observație corectă. Dacă mesagerul fu- 
sese supus compulsiunii lui Graendal, ar fi existat puţine 
şanse ca el să fi trădat locul unde ea se ascunde. Nu și dacă 
țesătura compulsiunii fusese înlăturată, lucru care ar fi nece- 
sitat o tămăduire dincolo de abilitățile lui Rand. Graendal își 
acoperise întotdeauna urmele bine. 

Însă el nu era sigur că ea se afla în acel ținut. Dacă el pu- 
tea găsi un mesager, iar compulsiunea era acolo, lui i-ar fi 
fost de-ajuns. 

— Trebuie să vorbesc cu oricine altcineva pretinde că are 
un mesaj de la Rege, zise el. Cu alţii din oraş care ar fi putut 
lua legătura cu el. 

— Vor fi găsiţi, Seniore Dragon, zise Ramshalan. 

Rand încuviință absent din cap. Dacă Naeff reuşea să sta- 
bilească o întâlnire cu seanchanii cum nădăjduia el, atunci 
putea pleca din Arad Doman la scurt timp după aceea. Nă- 
dăjduia să îi lase pe locuitorii acestuia cu un rege; nădăjduia 
să o găsească și să o ucidă pe Graendal. Dar se va mulțumi și 
cu pace cu seanchanii și hrană pentru acești oameni. Nu pu- 
tea rezolva problemele tuturor. Îi putea obliga să aştepte în- 
deajuns de multă vreme ca el să moară în Shayol Ghul. 

Și, prin urmare, să lase lumea să se frângă din nou după 
dispariţia lui. Scrâșni din dinţi. lrosise deja prea mult timp 
făcându-şi griji în privinţa lucrurilor pe care nu le putea re- 
para. 

„De aceea mă împotrivesc să numesc un rege domani? îşi 
zise el în gând. Odată ce voi muri, bărbatul acela își va pierde 
autoritatea, iar Arad Doman va ajunge în situația în care a 
fost la început. Dacă nu voi lăsa un rege care să se bucure de 
sprijinul negustorilor, atunci, practic, le ofer pe tavă regatul 
seanchanilor în clipa în care voi muri.” 

Atât de multe lucruri pe care trebuia să le țină în echili- 
bru. Atât de multe probleme. Nu le putea rezolva pe toate. Nu 
putea. 

— Nu sunt de acord cu asta, Rand, zise Nynaeve, care stă- 
tea lângă uşă, cu braţele încrucişate pe piept. Și n-am termi- 
nat încă de vorbit nici despre Lan. 


Rand îşi flutură mâna cu dispreţ. 

— Este prietenul tău, Rand, zise Nynaeve. Lumină! Și cum 
rămâne cu Perrin și cu Mat? Ştii unde se află? Ce s-a întâm- 
plat cu ei? 

Culorile începură să se rotească dinaintea ochilor lui, con- 
turându-se într-o imagine cu Perrin care stătea în fața unul 
cort împreună cu Galad. De ce era Perrin cu Galad, dintre toți 
oamenii? Și când se alăturase fratele vitreg al lui Elayne Man- 
tiilor Albe? Culorile formară apoi o imagine care îl arăta pe 
Mat călărind pe străzile unui oraş cunoscut. Caemlyn? Thom 
era acolo cu el. 

Rand se încruntă. Simţea cum Perrin şi Mat îl atrăgeau, de 
undeva de departe. Era natura lor de tavveren, care încerca să 
îi aducă laolaltă. Amândoi trebuiau să fie cu el pentru Ultima 
Bătălie. 

— Rand? întrebă Nynaeve. N-ai de gând să răspunzi? 

— În ceea ce-i priveşte pe Perrin şi pe Mat? întrebă Rand. 
Sunt în viaţă. 

— De unde ştii? 

— Pur şi simplu, ştiu. Oftă, clătinând din cap. Și-ar face 
bine să rămână în viaţă. Voi avea nevoie de amândoi înainte 
ca totul să ia sfârșit. 

— Rand! zise ea. Sunt prietenii tăi! 

— Sunt nişte fire din Pânză, Nynaeve, zise el, ridicându-se 
în picioare. Abia dacă îi mai cunosc și pun rămășag că şi ei ar 
spune același lucru despre mine. 

— Nu-ţi pasă de ei? 

— Să-mi pese? Rand coborî treptele estradei pe care se 
afla tronul. Mie-mi pasă doar de Ultima Bătălie. Îmi pasă să fac 
pace cu blestemațţii ăștia de seanchani, astfel încât să nu-mi 
mai bat capul cu certurile lor şi să mă pot ocupa de adevărata 
bătălie. Pe lângă grijile astea, doi băieți din sătucul meu natal 
n-au nicio însemnătate. 

Se uită provocator la ea. Ramshalan și ceilalți curteni se 
dădură în spate în tăcere, nedorindu-și să fie prinşi între pri- 
virea lui și Nynaeve. 

Ea tăcu, deși pe chipul ei se citi o expresie profund întristată. 

— Oh, Rand, zise ea în cele din urmă. Nu poţi continua 
astfel. Încrâncenarea asta dinlăuntrul tău te va distruge. 

— Fac ce trebuie să fac, zise el, simțind cum îl cuprinde furia. 

Oare când nu va mai auzi plângeri referitoare la alegerile lui? 

— Nu asta trebuie să faci, Rand, zise ea. Te vei distruge. Vei... 

Furia lui Rand ieşi la suprafaţă. Se roti pe călcâie, arătând 
cu degetul spre ea. 

— Vrei să fii exilată cum a fost Cadsuane, Nynaeve? strigă 
el. Nu am să mă las manipulat! Am terminat cu asta. Dă un 
sfat atunci când ţi se cere, iar în rest, nu îmi mai vorbi de sus! 

Ea se feri, iar Rand scrâșni din dinţi, încercând să-și înă- 
bușe furia. El îşi lăsă mâna jos, însă își dădu seama că înce- 
puse să şi-o întindă din reflex după cheia de acces din buzu- 
narul lui lateral. Nynaeve își aținti ochii căscați asupra ei, însă 
el se forță să-și îndepărteze încet mâna de la statuetă. 

Această izbucnire îl luă prin surprindere. Crezuse că pu- 
tea să se stăpânească. Însă se forța și îi era surprinzător de 
greu să facă asta. Se întoarse şi ieşi cu pași hotărâți din încă- 
pere, deschizând larg uşa. Fecioarele lui îl urmară. 

— Nu vor mai fi audienţe azi, li se adresă el curtenilor ca- 
re încercau să îl urmeze. Plecaţi şi faceți cum v-am poruncit! 
Am nevoie de ceilalți membri ai Consiliului Negustorilor. 
Plecaţi! 

Aceştia se împrăștiară care încotro. Doar aielii mai răma- 
seră, păzindu-l, în vreme ce el se îndrepta spre odăile pe care 
şi le revendicase în conac. 

Încă puţin. Nu trebuia decât să menţină lucrurile în echili- 
bru încă puţin. Apoi, totul putea lua sfârșit. Descoperi că în- 
cepea să aștepte sfârșitul cu aceeaşi nerăbdare ca Lews Therin. 

„Mi-ai făgăduit că putem muri”, zise Lews Therin printre 
sughițuri îndepărtate. 

„Aşa e, zise Rand. Și vom muri.” 


CAPITOLUL 32 


Râuri de umbră 


Nynaeve stătea pe zidul lat ce împrejmuia Bandar Eban și 
privea în jos la orașul întunecat. Zidul se afla pe partea din- 
spre interior a orașului, însă cum Bandar Eban fusese clădit 
pe un deal, ea putea vedea peste zid și dincolo de oraș, către 
oceanul nesfârşit. Negura nopţii se rostogolea peste valuri, 
plutind deasupra luciului întunecat al apei ce semăna cu o 
oglindă. Părea o reflexie a norilor de deasupra. Norii aceia 
aveau o strălucire perlată, fantomatică, răspândită de o lună 
pe care ea nu o putea vedea. 

Negura nu ajungea până la oraş; arareori se întâmpla acest 
lucru. Plutea deasupra oceanului, agitându-se, asemenea unei 
fantome din pădure, oprită în loc de o barieră invizibilă. 

Ea încă simţea furtuna de la miazănoapte. O îndemna să 
dea fuga pe străzi și să avertizeze oamenii: „Ascundeţi-vă în 
beciuri! Faceţi-vă provizii de alimente, căci va lovi dezastrul!” 
Din nefericire, zidurile de pământ sau de întărire nu ar fi fost 
de niciun ajutor împotriva acestei furtuni. Aceasta era un cu 
totul alt soi de furtună. 

Negura de pe mare prevestea adeseori vânturi, iar noap- 
tea aceasta nu făcea excepţie. Își strânse mai tare şalul pe 
lângă trup, simțind miros de sare în aer. Acesta se amesteca 
cu mirosurile inevitabile ale unui oraş supraaglomerat. Gu- 
noi, trupuri îngrămădite, sudoare și fum care se înălța din 

focuri sau cuptoare. Îi era dor de Ținutul celor Două Râuri. 
Acolo, vântul era rece iarna, dar era întotdeauna proaspăt. 
Vânturile ce măturau Bandar Eban întotdeauna păreau ușor 
răsuflate. 

Ea nu va mai avea niciodată un loc în Ținuturile celor 
Două Râuri. Ştia asta, cu toate că o durea. Era aes sedai acum, 
făcea parte din ființa ei, un lucru mai important decât meş- 
tereasa de odinioară. Cu ajutorul Puterii Supreme, putea tă- 
mădui oameni într-un fel care încă părea a fi miraculos. Şi 
susținută de autoritatea Turnului Alb, era una dintre cele mai 
puternice persoane din lume, egalată doar de celelalte surori 
şi de câte un monarh. 

Venind vorba despre monarhi, ea însăși era căsătorită cu 
un rege. N-o fi având el un regat, dar Lan era rege. Al ei, dacă 
nu al altcuiva. Traiul din Ținutul celor Două Râuri nu i s-ar fi 
potrivit. Și, adevărul fie spus, nu i s-ar mai fi potrivit nici ei. 
Traiul simplu, singurul lucru pe care şi-l putuse închipui odi- 
nioară, i s-ar fi părut acum plictisitor şi nesatisfăcător. 

Cu toate acestea, îi era greu să nu fie melancolică, mai ales 
acum, când privea negura nopții. 

— Acolo, zise Merise, în vocea ei simțindu-se încordarea. 

Ea, împreună cu Cadsuane şi cu Corele, priveau în cealaltă 
direcție - nu spre sud-vest peste oraș și peste ocean, ci spre 
răsărit. Nynaeve mai că hotărâse să nu le însoțească, căci nu 
se îndoia că Cadsuane o învinuia parțial pentru exilul ei. Cu 
toate acestea, ocazia de a vedea apariţiile fusese prea ade- 
menitoare. 

Nynaeve îşi luă privirea de la oraș şi străbătu partea de 
sus a zidului, alăturându-li-se celorlalte. Corele îi aruncă o 
privire, însă Merise și Cadsuane o ignorară. Asta-i convenea 
lui Nynaeve, deşi încă o mai rodea faptul că Corele - din Ajah 
Galbenă - era atât de reticentă în acceptarea lui Nynaeve. 

Corele era plăcută și blândă, însă se încăpățâna să nu re- 
cunoască faptul că Nynaeve era și ea o Galbenă. Ei bine, feme- 
ia va fi nevoită să-și schimbe atitudinea la un moment dat, 
odată ce Egwene va consolida Turnul Alb. 

Nynaeve se uită prin crenelurile de pe zid, cercetând cu 
privirea peisajul întunecat din afara orașului. Abia dacă putea 
distinge vag rămășițele cocioabelor care stătuseră îngrămă- 
dite lângă ziduri până de curând. Pericolele - unele adevărate, 


altele exagerate - care existau în zona rurală îi făcuseră pe 
majoritatea refugiaților să se bulucească pe străzile orașului. 
Rand îşi dedica încă mare parte din timpul lui ocupându-se 
de ei și de bolile şi foametea pe care le aduseseră. 

Dincolo de acel sătuc de cocioabe distruse existau doar 
arbuşti, copaci piperniciţi, o bucată de lemn rupt umbrită, 
care ar fi putut fi o roată de căruţă. Câmpurile din apropiere 
erau sterpe. Arate, semănate şi totuși sterpe. Lumină! De ce 
nu mai creșteau culturile? Unde vor găsi hrană iarna aceasta? 

În fine, nu asta căuta ea în acel moment. Ce văzuse 
Merise? Unde... 

Apoi Nynaeve văzu. Asemenea unui fir de ceață oceanică, 
un petic mic de lumină strălucitoare înainta peste pământ. 
Aceasta deveni mai mare, umflându-se asemenea unui nor 
mic de furtună şi strălucind cu o lumină perlată, nu ca a no- 
rilor de deasupra. Apoi, negura strălucitoare dădu naștere al- 
tor siluete. În câteva clipe, o întreagă procesiune strălucitoa- 
re străbătea pământul întunecat, deplasându-se încet. 

Nynaeve se cutremură, apoi se dojeni cu asprime. Or fi 
fost acestea duhurile celor morți, dar nu reprezentau o pri- 
mejdie fiind atât de departe. Însă, oricât de mult ar fi încer- 
cat, nu reușea să scape de pielea găinii de pe braţe. 

Procesiunea era prea departe ca ea să poată desluși vreun 
detaliu. Erau atât bărbaţi, cât și femei în coloană, îmbrăcaţi în 
veșminte strălucitoare care fluturau şi licăreau asemenea 
steagurilor din oraş. Aceste apariții nu aveau culoare, doar 
paloare, spre deosebire de alte fantome care își făcuseră apa- 
riția în ultima vreme. 

Acestea aveau o strălucire de-a dreptul ciudată, nepă- 
mânteană. Câteva siluete din grup - care ajunsese acum la 
vreo două sute - cărau un obiect mare. Era un soi de lectică? 
Sau... nu. Era un sicriu. Atunci, era un cortegiu de demult? Ce 
se întâmplase cu aceşti oameni şi de ce fuseseră aduşi înapoi 
în lumea celor vii? 

Prin oraş circulau zvonuri cum că procesiunea apăruse 
prima oară în noaptea de dinaintea sosirii lui Rand în Bandar 
Eban. Străjerii de pe ziduri, care erau, probabil, cele mai sigu- 
re surse, îi confirmaseră acest lucru cu neliniște în glas. 

— Nu văd niciun motiv pentru atâta tam-tam, zise Merise cu 
accentul ei taraboner, încrucișându-şi braţele pe piept. Ne-am 

obișnuit deja cu toţii cu fantomele, nu? Măcar acestea nu îi 
fac pe oameni să se topească sau să izbucnească în flăcări. 

Poveştile care circulau prin oraș sugerau faptul că „inci- 
dentele” deveneau din ce în ce mai frecvente. Numai în ulti- 
mele zile, Nynaeve investigase trei poveşti credibile despre 
nişte oameni cărora le ieșiseră insecte prin piele, ucigându-i. 
Mai fusese, de asemenea, bărbatul acela care fusese găsit în 
patul lui într-o dimineaţă, făcut complet scrum. Așternuturile 
nu fuseseră pârlite. Ea însăşi văzuse trupul. 

Aceste incidente nu erau provocate de fantome, însă oa- 
menii începuseră să dea vina pe aceste apariţii. Mai bine de- 
cât să dea vina pe Rand, gândi ea. 

— Aşteptarea asta în oraş este frustrantă, continuă Merise. 

— Timpul pe care-l petrecem în acest oraş pare într-ade- 
văr să nu dea roade, fu de acord Corele. Ar trebui să ne ve- 
dem mai departe de drum. Aţi auzit că el susține că Ultima 
Bătălie va începe în curând. 

Nynaeve simţi o umbră de îngrijorare pentru Lan, apoi de 
mânie față de Rand. Acesta credea în continuare că dacă şi-ar 
putea potrivi atacul în același timp cu atacul lui Lan asupra 
Trecătorii lui Tarwin, şi-ar putea deruta vrăjmașii. Atacul lui 
Lan ar putea însemna foarte bine începutul Ultimei Bătălii. 
Atunci, de ce Rand nu îi trimitea trupe în ajutor? 

— Da, zise Cadsuane pe un ton meditativ, probabil că el 
are dreptate. 

De ce îşi ținea gluga aceea pe cap? Rand nu era prin preajmă. 

— Atunci, avem un motiv în plus ca să ne punem în miş- 
care, zise Merise cu asprime în glas. Rand al'Thor este un idi- 
ot! lar Arad Doman este lipsit de importanţă. Cu sau fără re- 
ge? Ce importanţă are? 

— Seanchanii nu sunt lipsiți de importanţă, zise Nynaeve, 
trăgând aer pe nas. Cu ei cum rămâne? Vrei să mărșăluim 
spre Mana Pustiitoare şi să ne lăsăm regatele fără apărare în 
fața invaziei? 

Merise nu reacționă. Corele zâmbi și dădu din umeri, apoi 
se uită la Damer Flinn, care stătea rezemat de zid în spatele 
lor, cu brațele încrucișate pe piept. Atitudinea relaxată a bă- 
trânului cu fața înăsprită de vreme sugera că nu vedea corte- 
giul de fantome ca pe ceva deosebit. Cu vremurile pe care le 
trăiau acum, poate că avea dreptate. 


Nynaeve își întoarse privirea la cortegiul de fantome, care 
începeau să descrie un semicerc, înconjurând zidul oraşului. 
Celelalte aes sedai îşi reluară discuţia, Merise şi Corele profi- 
tând de ocazie ca să îşi exprime cu voce tare nemulțumirea 
față de Rand fiecare în felul ei - una cu asprime, cealaltă cu 
blândeţe. 

Lui Nynaeve îi venea să îl apere. Deşi fusese dificil și im- 
previzibil în ultima vreme, el avea o treabă importantă de 
făcut în Arad Doman. Nu mai era mult timp până la întâlnirea 
cu seanchanii în Falme. În afară de asta, Rand avea motive să 
se îngrijoreze în privința ocupării tronului domani. Și dacă 
Graendal era într-adevăr aici, așa cum părea el să creadă? 
Ceilalți credeau că el se înșela în privința rătăcitei, dar Rand 
descoperise rătăciți aproape în fiecare regat. De ce nu şi în 
Arad Doman? Un rege dispărut, un ținut în care domnea con- 
fuzia, foamete şi conflicte? Aceste lucruri păreau întocmai ge- 
nul de probleme pe care le-ai putea descoperi în preajma 
unuia dintre rătăciți. 

Celelalte își continuară discuţia. Nynaeve dădu să plece, 
iar când făcu asta, observă că Cadsuane o privea. Nynaeve 
şovăi, întorcându-se spre femeia cu glugă pe cap. Cadsuanei 
abia dacă i se vedea faţa la lumina torței, însă Nynaeve sur- 
prinse o grimasă la adăpostul umbrei, ca și când Cadsuane ar 
fi fost nemulțumită de plângerile Merisei şi Corelei. Nynaeve 
şi Cadsuane se priviră o clipă, apoi Cadsuane încuviință scurt 
din cap. Aes sedai vârstnică se întoarse și începu să se înde- 
părteze fix în mijlocul unei tirade despre Rand a Merisei. 

Celelalte aes sedai se grăbiră să o ajungă din urmă. Ce fu- 
sese cu privirea aceea? Cadsuane avea obiceiul să le trateze 
pe celelalte aes sedai de parcă ar merita mai puțin respect 
decât un catâr de rând. Era ca şi când acestea ar fi doar niște 
copile în ochii ei. 

Dar, având în considerare felul în care se comportaseră 
multe aes sedai în ultima vreme... 

Încruntându-se, Nynaeve plecă în direcția cealaltă, salu- 
tându-i din cap pe străjerii de pe zid. Era imposibil ca să fi 
încuviințat Cadsuane din cap din lipsă de respect. Era mult 
prea plină de sine şi arogantă ca să facă asta. 

Atunci, ce era de făcut în privinţa lui Rand? Acesta nu voia 
ajutorul lui Nynaeve - sau ajutorul altcuiva -, dar nu era ceva 

nou. Era la fel de încăpățânat ca păstorul care fusese în fi- 
nutul celor Două Râuri, iar tatăl lui fusese aproape la fel de 
rău. Acest lucru nu o oprise niciodată pe Nynaeve meșterea- 
sa, prin urmare nu avea să o oprească nici pe Nynaeve aes 
sedai. Ea se ciondănise cu membrii familiilor Coplin şi Congar; 
putea face la fel cu falsul Rand al'Thor. Ea mai că se gândea să 
meargă la noul lui „palat” și să-i spună vreo două. 

Doar că... Rand al'Thor nu era un Coplin sau Congar oare- 
care. Oamenii încăpățânați din Ținutul celor Două Râuri nu 
avuseseră aura ciudat de amenințătoare a lui Rand. 

Ea avusese de-a face cu bărbaţi periculoși şi înainte. Lan 
al ei era la fel de periculos ca un lup care stătea la pândă şi 
putea fi la fel de irascibil, chiar dacă se pricepea de minune să 
ascundă asta de ochii celorlalţi. Însă oricât de ameninţător şi 
de intimidant putea fi Lan, mai degrabă şi-ar fi tăiat mâna de- 
cât să o ridice asupra ei. 

Rand era diferit. Nynaeve ajunse la treptele care duceau 
de la zid în oraş și le cobori, refuzând printr-un gest al mâinii 
sugestia unui străjer de a-l lua pe unul dintre ei ca escortă. Era 
noapte şi se aflau mulți refugiați pe-afară, însă ea nu era de- 
loc neajutorată. Cu toate acestea, acceptă felinarul pe care i-l 
oferi un alt străjer. Dacă ar fi folosit Puterea Supremă ca să 
aprindă o lumină, i-ar fi făcut pe trecători să se simtă incon- 
fortabil. 

Rand. Cândva, ea îl crezuse la fel de blând ca Lan. Devo- 
tamentul lui de a le proteja pe femei fusese aproape amuzant 
în inocența sa. Acel Rand nu mai exista. Nynaeve revăzu din 
nou momentul în care el o exilase pe Cadsuane. Ea credea că 
el avea s-o omoare pe Cadsuane dacă avea să-i mai vadă vre- 
odată faţa, iar când se gândea la acel moment încă mai simțea 
fiori pe şira spinării. Cu siguranţă că era doar în închipuirea 
ei, însă, în momentul acela, încăperea parcă că se întunecase 
în mod desluşit, ca şi când un nor acoperise soarele. 

Rand al'Thor devenise imprevizibil. Izbucnirea lui furioasă 
în fața lui Nynaeve de acum câteva zile era doar un alt exem- 
plu. El nu ar exila-o sau ameninţa-o niciodată, firește, în ciuda 
spuselor lui. Nu era chiar atât de aspru. Sau era? 

Ea ajunse la baza treptelor din piatră și păşi pe un trotuar 
din lemn mânjit cu noroiul adus de traficul serii. Îşi trase şa- 
lul mai strâns pe lângă trup. Oameni înfofoliți se îngrămă- 


deau pe partea cealaltă a străzii. Intrările în prăvălii și stră- 
duţele lăturalnice de acolo le ofereau protecție împotriva 
vântului. 

Auzi un copilaș tușind într-un grup îndepărtat. Se opri în 
loc, apoi auzi din nou acea tuse. Nu era un sunet plăcut. Bom- 
bănind, traversă strada, apoi își croi drum printre refugiaţi, 
ținând felinarul ridicat care lumină un grup de oameni som- 
nolenţi după altul. Mulţi aveau pielea arămie a domanilor, 
dar printre ei exista şi un număr considerabil de taraboneri. 
Şi... aceia erau saldaeani? Era un lucru neașteptat. 

Majoritatea refugiaților stăteau întinși, înfofoliți în pături 
zdrențuite, lângă puţinele lucruri pe care le posedau. O oală 
ici, o cuvertură colo. O fetiță avea o păpușşică din cârpe, care 
cândva trebuie să fi fost frumoasă, dar care acum își pierduse 
un braţ. Rand era cu siguranţă eficient în subjugarea ţărilor, 
dar regatele lui aveau nevoie de ceva mai mult decât pomeni 
cu grâne. Aveau nevoie de stabilitate și de ceva - cineva - în 
ce să creadă. Rand devenea incredibil de nepriceput în a oferi 
şi una, şi alta. 

De unde se auzea tusea aceea? Puţini refugiați vorbeau cu 
ea și ezitau în a-i răspunde la întrebări. Când îl găsi în cele 
din urmă pe băiat, ea era puţin enervată. Părinții lui își aş- 
ternuseră culcușul în spațiul îngust dintre două prăvălii din 
lemn, iar când Nynaeve se apropie, tatăl se ridică în picioare 
ca să o înfrunte. Era un domani murdar, cu o barbă neagră și 
neîngrijită şi o mustață deasă, care, odinioară, ar fi fost tunsă 
după moda domani. Nu purta haină, iar cămaşa îi era aproape 
zdrenţe. 

Nynaeve îl făcu să își plece ochii cu o privire pe care o în- 
văţase cu mult înainte să devină aes sedai. Sincer, bărbaţii 
puteau fi atât de proşti! Fiul lui era probabil pe moarte, iar el 
înfrunta una dintre puţinele persoane din oraș care îl putea 
ajuta. Soţia avu mai multă minte, cum se întâmpla adeseori. 
Ea îşi puse o mână pe piciorul soţului ei, făcându-l să priveas- 
că în jos. În cele din urmă, el se întoarse bombănind încet. 

Trăsăturile soției erau greu de deslușit din cauza mizeriei 
care îi acoperea fața. Aceasta era brăzdată de dâre lăsate de 
lacrimi pe obraji; era limpede că avusese câteva nopți grele. 

Nynaeve îngenunche - ignorându-l pe tatăl ameninţător 
apoi dădu la o parte pătura de pe fața copilaşului din braţele 

femeii. Acesta era sfrijit şi palid şi îşi închidea și deschidea 
ochii, cuprins de delir. 

— De când tuşeşte? întrebă Nynaeve, scoțând câteva pa- 
chețele cu ierburi din săculeţul prins la cingătoare. 

Nu erau prea multe, dar trebuia să se mulțumească cu ce 
avea. 

— De o săptămână, domniţă, răspunse femeia. 

Nynaeve țâțâi enervată, arătând cu degetul spre o cană de 
tinichea din apropiere. 

— Umple-o! se răsti ea la tată. Sunteţi norocoși că băiatul 
a supravieţuit atâta vreme cu friguri; probabil că nu va trece 
peste noaptea asta fără intervenție. 

În ciuda reticenței lui de mai devreme, tatăl se grăbi să se 
supună, umplând cana dintr-un butoiaș din apropiere. Cel 
puțin, aici nu lipsea apa, cu atâtea ploi. 

Nynaeve luă cana şi amestecă înăuntru nişte ierburi, apoi 
împleti un fir de Foc și încălzi apa. Din aceasta începură să se 
ridice aburi, iar tatăl mai bombăni ceva. Nynaeve clătină ne- 
mulțumită din cap; auzise mereu că domani fuseseră oameni 
pragmatici când venea vorba despre folosirea Puterii Supre- 
me. Neliniştea care domnea în oraș trebuie că îi afecta cu 
adevărat. 

— Bea, îi spuse ea băiatului, lăsându-se în genunchi şi fo- 
losind toate cele cinci fire pentru a face o împletitură com- 
plexă a tămăduirii pe care o folosi din instinct. 

Abilitatea ei le înfricoşase pe unele aes sedai şi îi adusese 
priviri încruntate din partea altora. În orice caz, metoda ei 
dădea roade, deşi nu putea explica cum făcea ceea ce făcea. 
Aceasta era una dintre binecuvântările, dar şi blestemele de a 
fi o sălbăticiune; putea face lucruri din instinct pe care alte aes 
sedai se chinuiau să le înveţe. Totuşi, lui Nynaeve îi era greu 
să se dezveţe de unele obiceiuri proaste pe care le învățase. 

Băiatul, deşi amețţit, reacționă la cana lipită de buzele sale. 
Împletitura tămăduirii se așeză pe el când acesta bău; se în- 
cordă, inspirând adânc. Nu era nevoie de ierburi, dar urmau 
să îl ajute să îşi recapete forța după acea tămăduire riguroa- 
să. Ea renunţase la obiceiul ei de a folosi întotdeauna ierburi 
în timpul tămăduirii, însă credea în continuare că acestea 
aveau rolul și utilitatea lor. 


Tatăl se lăsă în genunchi ameninţător, însă Nynaeve Îşi 
lipi vârfurile degetelor de pieptul lui şi îl obligă să se retragă. 

— Lasă-l pe copil să respire. 

Băiatul clipi, iar Nynaeve putu vedea cum privirea din ochii 
lui începea să se limpezească. El tremura încet. Nynaeve îl 
„răscoli” ca să vadă cât de bine funcționase tămăduirea. 

— l-a trecut febra, zise ea, dând din cap, apoi se ridică în 
picioare şi eliberă Puterea Supremă. Va trebui să mănânce bi- 
ne în următoarele zile; vă voi descrie căpitanilor de doc și veți 
primi porţii în plus. Să nu vindeţi hrana, altminteri am să vă 
găsesc şi-am să fiu foarte furioasă. Aţi priceput? 

Femeia își coborî privirea, rușinată. 

— N-am face niciodată... 

— Nu mai iau drept bun nimic, zise Nynaeve. În fine, el va 
trăi dacă veţi face ce v-am spus. Daţi-i să bea cea mai rămâne 
din licoare în noaptea asta, chiar dacă va lua înghiţituri mici. 
Dacă va face febră din nou, aduceţi-mi-l la palatul Dragonului. 

— Da, domniţă, zise femeia, iar bărbatul se lăsă în genunchi, 
îl luă în braţe pe băiat și zâmbi. 

Nynaeve luă felinarul în mână și se ridică în picioare. 

— Domniţă, zise femeia. Vă mulțumesc. 

Nynaeve se întoarse. 

— Ar fi trebuit să mi-l aduceţi acum câteva zile. Nu-mi 
pasă ce superstiții prostești răspândesc oamenii, dar surorile 
aes sedai nu sunt dușmanele voastre. Dacă ştiţi pe cineva ca- 
re este bolnav, încurajaţi-l să ne caute. 

Femeia încuviință din cap, iar soțul părea intimidat. 
Nynaeve ieşi de pe străduța lăturalnică şi se întoarse pe stra- 
da cufundată în întuneric, trecând pe lângă oamenii care o 
priveau cu un amestec de venerație şi groază. Oameni proști! 
Ar prefera să-și lase copiii să moară decât să îi tămăduiască? 

Când ajunse pe stradă, Nynaeve se linişti. Această distra- 
gere nu îi răpise prea mult timp şi - cel puţin în acea noapte - 
timp avea berechet. Nu prea avea noroc în a-l da pe brazdă 
pe Rand. Singura ei consolare era că Cadsuane se descurcase 
încă şi mai rău în calitate de sfătuitoare a lui. 

Cum se putea ocupa cineva de o creatură ca Dragonul Re- 
născut? Nynaeve ştia că Rand cel de odinioară se afla acolo, 
undeva înlăuntrul lui. Însă fusese pur și simplu bătut şi lovit 
cu picioarele de atâtea ori, încât se ascunsese, lăsând să do- 

mine versiunea lui mai severă. Oricât de mult o enerva acest 
lucru, intimidarea lui nu avea să dea roade. Dar cum putea ea 
să îl convingă să facă ceea ce trebuia să facă, când el era prea 
încăpățânat ca să reacționeze la îndemnurile obișnuite? 

Nynaeve se opri în loc, strălucirea felinarului luminând o 
stradă pustie dinaintea ei. Existase o singură persoană care 
reușise să lucreze cu Rand, învățându-l și antrenându-l în tot 
acest timp. Aceasta nu fusese nici Cadsuane, nici vreuna din- 
tre surorile aes sedai care încercau să îl captureze, să îl păcă- 
lească sau să îl intimideze. 

Fusese Moiraine. 

Nynaeve îşi văzu mai departe de drum. În ultimele luni din 
viaţa ei, sora Albastră nu făcuse nimic altceva decât să se lin- 
gușească pe lângă Rand. Ca să îl facă să o accepte ca sfătuitoa- 
re a lui, fusese de acord să îi asculte poruncile şi să îi ofere un 
sfat doar atunci când el cerea. La ce folosea un sfat dacă era 
oferit doar atunci când era cerut? Oamenii aveau nevoie cel 
mai mult să audă sfatul pe care nu și-l doreau! 

Însă Moiraine reușise. Cu ajutorul ei, Rand începuse să 
treacă peste aversiunea pe care o simţea față de surorile aes 
sedai. Dacă Rand nu ar fi acceptat-o în cele din urmă pe 
Moiraine, ar fi fost puţin probabil ca să fi reușit vreodată 
Cadsuane să ajungă sfătuitoarea lui. 

Ei bine, Nynaeve nu avea de gând să se poarte la fel cu Rand 
al' Thor, indiferent câte titluri simandicoase avea el. Totuși, ea 
avea de învăţat ceva din reușita lui Moiraine. Poate că Rand 
o ascultase pe Moiraine pentru că supunerea ei îl flatase sau 
poate că el se săturase pur și simplu ca oamenii să îl mai ma- 
nipuleze. Existau mulți oameni care încercau într-adevăr să îl 
controleze pe Rand. Aceştia trebuie că îl frustrau şi iar lui 
Nynaeve îi îngreunau munca, din moment ce ea era aceea de 
care el trebuia să asculte de fapt. 

Oare el o considera, poate, una dintre acei manipulatori 
lipsiți de importanţă? N-ar mira-o acest lucru. 

Trebuia să îl facă să vadă că se luptau pentru aceleași țe- 
luri. Nu dorea să-i spună ce să facă, doar voia ca el să înceteze 
să se poarte ca un prost. Și, pe lângă asta, ea voia ca el să se 
afle în siguranţă. De asemenea, ei i-ar plăcea ca el să fie un 
conducător pentru oamenii care îl respectau, nu unul de care 


oamenii se temeau. El părea incapabil să vadă că drumul pe 
care mergea era acela al tiraniei. 

De fapt, nu era mare diferenţă între a fi rege și a fi primar 
în Două Râuri. Primarul trebuia să fie respectat și agreat. 
Meştereasa și Cercul Femeilor puteau îndeplini sarcini dife- 
rite, cum ar fi să îi pedepsească pe cei care întreceau măsura. 
Un primar, pe de altă parte, trebuia să fie iubit. Asta ducea la 
un oraș civilizat şi sigur. 

Dar cum să-i arate asta lui Rand? Ea nu îl putea forța; tre- 
buia să îl facă să o asculte printr-o altă metodă. Un plan înce- 
pu să se contureze în mintea ei. Până când ajunse la conac, 
avea o idee despre cum să procedeze. 

Porţile care duceau spre conac erau străjuite de saldae- 
ani. Aielii preferau să stea mai aproape de Rand şi să supra- 
vegheze odăile şi coridoarele conacului. Haster Nalmat, ofi- 
țerul de serviciu, îi făcu o plecăciune lui Nynaeve când aceas- 
ta se apropie; unii oameni încă mai ştiau cum să le trateze pe 
surorile aes sedai. Terenul de dincolo de conac era ornamen- 
tal sau cultivat. Felinarul lui Nynaeve aruncă umbre ciudate 
pe iarbă, atunci când lumina acestuia răzbătu printre arborii 
tunşi în formă de animale imaginare. Umbrele se mișcau în 
tandem cu felinarul său, umbrele fantomatice alungindu-se şi 
contopindu-se cu întunericul nopții care o învăluia. Aseme- 
nea unor râuri de umbră. 

Un grup mai mare de soldați saldaeani stătea de strajă în 
faţa conacului; erau mult mai mulți decât era nevoie. Ori de 
câte ori bărbaţii stăteau de strajă, prietenii lor se strângeau 
pe lângă ei, să bârfească, fără îndoială. Nynaeve se apropie cu 
pași mari de grup, făcându-i pe câțiva dintre ei să nu se mai 
rezeme leneș de coloanele galeriei conacului. 

— Care dintre voi nu este la datorie în momentul acesta? 
întrebă ea. 

Trei dintre cei nouă soldați își ridicară mâinile, părând 
oarecum adormiţi. 

— Minunat! zise Nynaeve, întinzând felinarul unui dintre 
ei. Voi trei, veniţi cu mine. 

Ea intră cu paşi hotărâți în conac, iar cei trei soldaţi se bu- 
luciră în urma ei. 

Era târziu - cortegiul fantomelor îşi făcea apariția doar la 
miezul nopţii -, iar conacul era cufundat în tăcere. Candela- 

brul complicat din vestibul fusese stins, iar coridoarele erau 
învăluite în întuneric. Folosindu-se de memorie, ea alese o 
direcție şi o luă într-acolo. Aici, pereţii văruiţi în alb erau la 
fel de imaculaţi ca în oricare parte a conacului, dar nu erau 
împodobiți. Instinctul ei se dovedise a fi corect, căci, în cu- 
rând, ea intră într-un oficiu mic, unde servitorii pregăteau 
platourile cu mâncare, înainte să le ducă în sufragerie. Cori- 
dorul pe care îl alesese ea ducea spre saloanele conacului; un 
alt culoar din spate ducea spre bucătărie. Încăperea era mo- 
bilată cu o masă din lemn solidă și niște scăunele înalte. Aces- 
tea erau ocupate de un grup de bărbați care aruncau cu zaru- 
rile, înveşmântaţi în cămăși de pânză verde și albă - unifor- 
ma casei Milisair - și pantaloni groși de lucru. 

Bărbații îşi ridicară privirile uimiţi când Nynaeve intră în 
încăpere; unul dintre bărbaţi chiar sări în picioare, răstur- 
nându-și scaunul pe podea în spatele său. Își scoase pălăria - 
o chestie strâmbă pe care până și lui Mat i-ar fi fost ruşine să 
o poarte - arătând ca un copil care fusese prins vârându-şi 
degetul în tartă înainte de cină. 

Lui Nynaeve nu îi păsa ce făceau ei; găsise niște servitori 
ai conacului, doar asta conta. 

— Trebuie să o văd pe dosun, zise ea, folosind termenul 
local pentru menajera-șefa. Aduceţi-o la mine! 

Soldaţii intrară în încăpere în urma ei. Toţi trei erau sal- 
daeani şi chiar dacă erau cam nerozi, aveau un mers care su- 
gera că ştiau cum era să te lupţi. Ea se îndoia că acești simpli 
servitori aveau nevoie de altă intimidare decât o aes sedai, 
însă, cel mai probabil, soldaţii aveau să se dovedească utili 
mai târziu. 

— Pe dosun? zise într-un final servitorul care purta pălă- 
rie. Sigur nu vreţi să-l vedeţi pe majordom sau... 

— Pe dosun, zise Nynaeve. Aduceţi-o la mine acum. Daţi-i 
timp să îmbrace un halat, nimic mai mult. Arătă spre unul 
dintre soldaţii ei. Tu, du-te cu el! Ai grijă să nu vorbească cu 
nimeni sau să o lase pe femeie să scape. 

— Să scape? urlă servitorul. De ce-ar vrea Loral să facă 
asta? Ce-a făcut, domniţă? 

— Nimic, sper. Plecaţi! 

Cei doi bărbaţi - unul servitor, altul soldat - plecară în 
grabă, iar ceilalți trei servitori rămaseră așezați la masă, pă- 


rând stânjeniți. Nynaeve îşi încrucișă braţele pe piept, gân- 
dindu-se la planul ei. Rand hotărâse că vânătoarea regelui do- 
mani ajunsese într-o înfundătură odată cu moartea mesage- 
rului. Nynaeve nu era la fel de convinsă. Erau și alte persoane 
implicate, iar câteva întrebări bine plasate puteau fi foarte lă- 
muritoare. 

Era puţin probabil ca dosun să fi făcut ceva greşit. Însă 
Nynaeve nu voia ca servitorul care se dusese după ea să-și 
dezlege limba în fața oamenilor pe care i-ar putea întâlni pe 
drum; mai bine să-i insufle un sentiment de primejdie și să-l 
folosească pe soldat să-l facă să tacă. Și să fie punctual. 

Previziunea ei se dovedi a fi eficientă. În câteva minute, 
servitorul intră în grabă în încăpere, aducând cu el o femeie 
mai în vârstă, cu părul ciufulit şi purtând un halat albastru. 
Părul cărunt îi ieşea de sub basmaua roşie pe care și-o înfă- 
şurase în grabă în jurul capului, iar fața-i domani îmbătrânită 
era albă de teamă. Nynaeve se simţi vinovată. Cum trebuia să 
se simtă această femeie, trezită în toiul nopții de un servitor 
îngrozit care susținea că una dintre aes sedai o voia deîndată! 

Soldatul saldaean îi urmă, apoi rămase de strajă lângă ușă. 
Acesta era crăcănat şi îndesat şi purta una dintre acele mus- 
tăți lungi saldaeane. Ceilalţi doi trândăveau lângă ușa prin 
care intrase Nynaeve, atitudinea lor relaxată nefăcând decât 
să tensioneze şi mai mult atmosfera în încăpere. Aceştia pă- 
reau să fi observat ceva din scopul ei. 

— Pace, femeie bună, zise Nynaeve, arătând cu capul spre 
masă. Poţi lua loc. Voi, ceilalți, duceţi-vă la intrarea principală 
şi rămâneţi acolo. Să nu vorbiţi cu nimeni. 

Cei patru servitori nu avură nevoie de alte insistențe. 
Nynaeve îi spuse unuia dintre soldaţi să îi urmeze şi să se asi- 
gure că aceştia făceau întocmai. Ora târzie era în avantajul ei; 
cum atât de mulți servitori și însoțitori ai lui Rand dormeau, ea 
putea cerceta fără să-i alerteze pe aceia care puteau fi vinovați. 

Plecarea servitorilor o făcu pe dosun să fie încă şi mai in- 
timidată. Nynaeve se așeză la masă pe unul dintre scăunelele 
ritmase goale. Bărbaţii își lăsară zarurile acolo în graba lor, 
însă avuseseră grijă, desigur, să ia banii. Încăperea era lumi- 
nată de o lampă mică, care ardea pe pervaz. Saldaeanul luase 
felinarul ei cu el atunci când îi urmase pe servitori. 

— Te cheamă Loral, nu-i așa? întrebă Nynaeve. Dosun în- 
cuviință din cap cu precauţie. Ştii că surorile aes sedai nu 
mint? 

Menajera încuviință din nou din cap. Majoritatea surori- 
lor aes sedai nu puteau minţi, deși, teoretic, Nynaeve putea, 
deoarece nu ținuse în mână Sceptrul Legămintelor. Din acest 
motiv, avea un statut inferior în ochii celorlalte. Nemeritat, 
Sceptrul Legămintelor era doar o formalitate; oamenii din 
Ținutul celor Două Râuri nu aveau nevoie de un terangreal 
ca să fie oneşti. 

— Atunci, mă vei crede când îți voi spune că nu bănuiesc că 
ai făcut personal ceva greşit. Am doar nevoie de ajutorul tău. 

Femeia păru că se relaxează puţin. 

— De ce ajutor ai nevoie, Nynaeve Sedai? 

— Ştiu din experiență că menajera-șefă cunoaște mai mul- 
te despre o gospodărie decât majordomii sau chiar decât 
proprietarii înșiși. Eşti angajată aici de multă vreme? 

— Slujesc familia Chadmar de trei generaţii, răspunse fe- 
meia în vârstă cu mândrie. Şi nădăjduisem să mai slujesc 
uneia, dacă Domnia Sa ar... 

Menajera tăcu. Rand o aruncase pe „Domnia Sa” în pro- 
pria temniţă. Acest lucru nu prevestea nimic bun în ceea ce 
privea o nouă generaţie de slujit. 

— Da, ei bine, zise Nynaeve, întrerupând acea tăcere stân- 
jenitoare, circumstanţele nefericite în care se află stăpânii 
dumitale au legătură cu ceea ce fac eu în noaptea asta. 

— Nynaeve Sedai, zise femeia vârstnică, devenind entu- 
ziasmată, crezi că vei putea să o eliberezi? Să o ajuţi să intre 
din nou în grațiile Seniorului Dragon? 

— Poate. 

„Îndoielnic, adăugă Nynaeve în gând, dar orice e posibil.” 

— Faptele mele din noaptea aceasta ar putea ajuta. L-ai 
văzut vreodată pe acest mesager, acela pe care l-a întemnițai 
stăpâna dumitale? 

— Cel trimis de Rege? întrebă Loral. N-am vorbit nicio da- 
tă cu el, aes sedai, dar de văzut l-am văzut. Un individ înalt și 
chipeș, proaspăt ras, ciudat lucru pentru un bărbat domani. 
Am trecut pe lângă el pe coridor. Avea cel mai frumos chip pe 
care l-am văzut vreodată la un bărbat. 

— Şi apoi? întrebă Nynaeve. 


— Păi, s-a dus să vorbească direct cu Domnița Chadmar, 
iar apoi... vocea lui Loral tărăgănă. Nynaeve Sedai, nu vreau 
s-o bag în necazuri pe stăpâna mea și... 

— El a fost trimis la interogatoriu, zise Nynaeve pe scurt. 
N-am vreme de prostii, Loral. Nu sunt aici ca să caut dovezi 
împotriva stăpânei dumitale şi nu-mi pasă deloc cui îi ești 
loială. Există probleme mult mai mari în joc. Răspunde-mi la 
întrebare. 

— Da, domniţă, zise Loral, pălind. Cu toţii știam ce se în- 
tâmplase, desigur. Nu mi se părea corect ca unul dintre oa- 
menii Regelui să fie trimis astfel la inchizitor. Mai ales băr- 
batul acela. Era păcat să poceşti un chip atât de frumos și 
toate alea. 

— Ştii unde se află inchizitorul și temnița? 

Loral şovăi, apoi dădu aprobator din cap fără tragere de 
inimă. Bine. Nu avea de gând să ascundă informații. 

— Hai să mergem, atunci, zise Nynaeve, ridicându-se în 
picioare. 

— Domniţă? 

— La temniţă, zise Nynaeve. Bănuiesc că aceasta nu se 
află pe proprietate, nu şi dacă Milisair Chadmar a fost la fel 
de precaută cum cred eu. 

— Nu e prea departe de-aici, la Ospăţul Pescărușilor, zise 
Loral. Doriţi să mergem în noaptea asta? 

— Da, zise Nynaeve, apoi ezită. Asta dacă nu hotărăsc să-i 
fac o vizită inchizitorului mai degrabă. 

— Sunt în același loc, domniţă. 

— Minunat! Vino! 

Loral nu avu de ales. Nynaeve îi îngădui - păzită de un 
soldat - să se întoarcă în odaia ei ca să se îmbrace. 

La scurt timp după aceea, Nynaeve și soldaţii ei o condu- 
ceau pe dosun - împreună cu cei patru servitori, ca să-i îm- 
piedice să-i avertizeze din întâmplare pe ceilalți despre ce se 
petrecea - afară din clădire. Toţi cinci păreau vădit nemulțu- 
miţi. Probabil că dădeau crezare acelor zvonuri superstițioa- 
se cum că nu erai în siguranţă să ieşi noaptea. Nynaeve știa 
mai bine. Poate că nu erai în siguranţă să ieși noaptea, însă 
nu era mai rău decât în alte dăți. De fapt, s-ar putea să fie mai 
în siguranță. Dacă erau mai puţin oameni pe-afară, existau 
şanse mai mici ca să se trezească cineva din apropiere cu 

spini pe piele, să izbucnească în flăcări sau să moară într-un 
mod îngrozitor. 

Părăsiră perimetrul conacului, Nynaeve mergând cu pași 
hotărâți şi nădăjduind să-i împiedice pe ceilalți să se simtă 
prea agitați. Ea îi salută din cap pe soldaţii de la poartă şi o 
luă în direcția indicată de Loral. Picioarele lor tropăiau pe 
trotuarul din lemn. Cerul înnorat al nopții strălucea doar slab 
de la lumina lunii de deasupra. 

Nynaeve nu își permitea să se îndoiască de planul ei. Se ho- 
tărâse asupra unui curs de acțiune şi, deocamdată, acesta de- 
curgea bine. Era adevărat că Rand se putea înfuria pe ea pen- 
tru că și-i însușea pe soldați și crea necazuri. Dar, uneori, ca să 
poţi vedea ce se află pe fundul unui butoi cu apă tulbure, tre- 
buia să agiţi apa ca să aduci la suprafaţă ce se află pe fund Era 
o coincidență prea mare. Milisair Chadmar îl făcuse prizonier 
pe mesager în urmă cu câteva luni, însă acesta murise cu puţin 
timp înainte ca Rand să întrebe de el. Era singura persoană din 
oraş care avea habar de locul unde se afla Regele. 

Existau și coincidenţe. Uneori, când doi fermieri se duş- 
măneau, iar una dintre vacile lor murea în timpul nopții, 
acesta era un simplu accident. Dar, uneori, dacă cercetai pu- 
țin, descopereai exact opusul. 

Loral conduse grupul spre Ospăţul Pescăruşilor sau „Car- 
tierul Pescărușilor”, cum mai era cunoscut, o parte a orașului 
aproape de locul unde pescarii aruncau gunoiul din bărcile 
lor. La fel ca majoritatea oamenilor raționali, Nynaeve evita 
această parte a orașului, iar nasul ei îi reaminti care era mo- 
tivul pe măsură ce se apropiau. Măruntaiele de peşte or fi 
fost ele un îngrășământ excelent, însă Nynaeve simţi mirosul 
grămezilor de gunoi de la câteva străzi depărtare. Până şi re- 
fugiații evitau această zonă. 

Drumul pe jos fu destul de lung - lucru de înțeles, căci 
cartierul bogaţilor din oraş era departe de Ospăţul Pescăru- 
şilor. Nynaeve mergea cu pași hotărâți, fără să bage în seamă 
aleile dosite, cufundate în întuneric, sau clădirile, deşi antura- 
jul ei- în afară de soldaţi - stătea strâns în jurul său, temă- 
tor. Saldaeanii își ţineau mâinile pe săbiile lor şerpuitoare, 
încercând să privească în toate direcţiile în același timp. 

Ea își dorea să fi avut veşti de la Turnul Alb. Cât timp tre- 
cuse de când nu mai primise vești de la Egwene sau de la una 


dintre celelalte? Avea impresia că era oarbă. Era greşeala ei 
pentru că insistase să îl însoțească pe Rand. Cineva trebuia să 
stea cu ochii pe el, însă asta însemna că nu puteai sta cu ochii 
pe altcineva. Turnul era în continuare divizat? Egwene era în 
continuare Amyrlin? Zvonurile care circulau pe străzi nu 
erau de mare ajutor. Ca de obicei, pentru fiecare zvon pe care 
îl auzea, existau alte două care îl contraziceau. Turnul Alb se 
lupta cu el însuși. Ba nu, se lupta cu asha'manii. Ba nu, suro- 
rile aes sedai fuseseră nimicite de seanchani. Sau de Drago- 
nul Renăscut. Nu, aceste zvonuri erau doar minciuni răspân- 
dite de Turn ca să-şi momească vrăjmașii să atace. 

Foarte puţine lucruri se spuneau îndeosebi despre Elaida 
şi Egwene, deşi circulau vești trunchiate despre ambele Su- 
preme Înscăunate Amyrlin. Aceasta era o problemă. Niciunui 
grup de aes sedai nu îi plăcea să răspândească veşti despre o 
a doua Amyrlin. Poveşti despre certurile dintre surorile aes 
sedai n-ar face decât rău tuturor. 

În cele din urmă, Loral se opri din mers. Cei patru servi- 
tori se opriră în spatele ei, îngrămădindu-se unul într-altul cu 
nişte expresii îngrijorate pe feţe. Nynaeve îi aruncă o privire 
lui Loral. 

— Ei bine? 

— Acolo, domniţă. 

Femeia arătă cu un deget osos spre clădirea de peste 
stradă. 

— Prăvălia lumânărarului? întrebă Nynaeve. 

Loral dădu aprobator din cap. 

Nynaeve îl chemă pe unul dintre soldaţii saldaeani cră- 
cănațţi. 

— Tu stai cu ochii pe ăştia cinci şi ai grijă să nu dea de 
belele. Voi doi veniţi cu mine. 

Ea dădu să traverseze strada, dar când nu auzi zgomot de 
pași părăsind trotuarul de scânduri, se întoarse încruntată. 
Cei trei soldaţi stăteau laolaltă și se uitau la singurul felinar, 
cel mai probabil blestemându-se că nu se gândiseră să mai 
aducă încă unul cu ei. 

— O, pentru numele Luminii! izbucni Nynaeve, ridicân- 
du-și mâna și îmbrățişând Izvorul. 

Împleti o sferă de lumină deasupra degetelor, care arunca 
o strălucire rece şi regulată pe pământul din jurul ei. 

— Lăsaţi felinarul. 

Cei doi saldaeani se conformară, grăbindu-se după ea, Ea 
se apropie de uşa lumânărarului, apoi împleti un scut împo- 
triva ascultatului și îl așeză în aer în jurul ei, al ușii şi al sol- 
daților. 

Se uită la unul din soldați. 

— Cum te cheamă? 

— Triben, domniţă, răspunse acesta. 

Era un bărbat cu chip de șoim, o mustață scurtă şi aran- 
jată şi o cicatrice pe frunte. 

— El e Lurts, zise bărbatul, arătând cu degetul spre celă- 
lalt soldat, o matahală de om pe care Nynaeve fusese surprin- 
să să îl vadă purtând uniformă de cavalerist. 

— Prea bine, Triben, zise Nynaeve. Dărâmă ușa cu piciorul! 

Triben nu se îndoi de spusele ei; îşi ridică piciorul şi lovi 
cu cizma. Tocul ușii trosni cu ușurință, iar ușa se deschise 
izbindu-se de perete, însă dacă ea pusese corect scutul, ni- 
meni din clădire nu avea să audă. Ea aruncă o privire înăun- 
tru. În încăpere se simţea miros de ceară şi parfumuri, iar 
podeaua din lemn era presărată cu nenumărate pete. Urme 
de picături; ceara care era curățată lăsa adeseori o urmă. 

— Repede, le spuse ea soldaţilor, eliberând scutul, dar 
păstrând sfera de lumină. Lurts, du-te în spatele prăvăliei şi 
supraveghează aleea; ai grijă să nu scape nimeni. Triben, vii 
cu mine. 

Lurts se mișcă surprinzător de rapid în ciuda trupului mă- 
tăhălos, postându-se în odaia din spate a prăvăliei. Sfera ei 
lumină butoaiele în care erau scufundate lumânările şi o gră- 
madă de resturi arse într-un colț, cumpărate cu câțiva bănuți 
pentru a fi retopite. O scară urca în partea dreaptă. Alcovul 
mic din partea din față a prăvăliei alcătuia vitrina şi conținea 
lumânări de diferite mărimi și forme, pornind de la cele albe 
obișnuite şi terminând cu cele groase, parfumate și ornate. 
Dacă Loral se înșela în privința acestui loc... 

Însă orice operaţiune secretă profitabilă avea un paravan. 
Nynaeve urcă în grabă scările, lemnul trosnind sub greutatea 
ei. Clădirea era îngustă. La catul de sus, ea și Triben descope- 
riră două odăi. O ușă era întredeschisă, iar Nynaeve stinse lu- 
mina sferei şi împleti un scut împotriva ascultării în odaie. 
Apoi, dădu buzna înăuntru, urmată de Triben cel cu față de 


şoim, sabia lui frecându-se de teacă atunci când acesta și-o 
scoase. 

În odaie era o singură persoană, un bărbat foarte gras ca- 
re dormea pe o saltea așezată pe podea. Păturile stăteau gră- 
madă la picioarele lui. Nynaeve împleti câteva fire de Aer şi îl 
legă cu ele cu o singură mișcare lină. El făcu ochii mari și îşi 
deschise gura ca să țipe, însă Nynaeve îi vâri un căluș de Aer 
în gură. 

Ea se întoarse spre Triben şi dădu din cap, înnodându-şi 
firele. Îl lăsară pe bărbat acolo, legat și zvârcolindu-se, şi tre- 
cură la ușa cealaltă. Ea făcu o altă împletitură împotriva as- 
cultatului în odaie, înainte să intre, și bine făcu, căci cei doi 
bărbați mai tineri din această odaie se ridicară mult mai re- 
pede. Unul se ridică brusc în capul oaselor, scoțând un sche- 
unat atunci când Triben se duse spre el. Triben îi trase un 
pumn în stomac, lăsându-l fără aer. 

Nynaeve îl legă cu un fir de Aer, apoi procedă la fel cu ce- 
lălalt tânăr, care se ridica adormit în patul lui. Îi trase pe 
amândoi spre ea, aprinzându-și sfera de lumină şi lăsându-i 
pe bărbați să atârne în aer la câțiva centimetri de podea. 
Amândoi erau domani, cu părul negru, fețe aspre şi mustăţi 
subțiri deasupra buzelor. Amândoi erau îmbrăcați doar în 
hainele de corp. Păreau prea în vârstă ca să fie ucenici. 

— Cred că am nimerit în locul potrivit, Nynaeve Sedai, zi- 
se Triben, ocolindu-i pe cei doi şi venind lângă ea. 

Ea se uită la el, ridicându-și o sprânceană. 

— Ăştia nu-s ucenicii lumânărarului, continuă Triben își 
băgă sabia în teacă. Bătături în palme, dar nicio arsură pe 
mâini? Braţe vânjoase? Plus că sunt mult prea bătrâni. Indi- 
vidului celuia din stânga i-a fost spart nasul de mai multe ori. 

Ea se uită mai bine; Triben avea dreptate. „Ar fi trebuit 
să-mi dau seama.” Totuși, ea observase vârsta. 

— Căruia crezi că ar trebui să-i scot călușul şi pe care ar 
trebui să îl ucid? întrebă ea cu dezinvoltură. 

Ambii bărbați începură să se zvârcolească, cu ochii căs- 
caţi. Ei ar fi trebuit să ştie că o aes sedai nu făcea niciodată 
aşa ceva. De fapt, probabil că ea nu ar fi trebuit să sugereze 
asta, însă temniceri ca aceştia o înfuriau la culme. 

— Cel din stânga pare cel mai dornic să vorbească, dom- 
niță, zise Triben. Poate îți va spune ce dorești să afli. 

Ea încuviință din cap, scoțându-i călușul bărbatului Aces- 
ta începu să vorbească imediat. 

— Voi face tot ce-mi ceri! Te rog nu-mi umple stomacul 
cu insecte! N-am făcut nimic greşit, promit, eu... 

Ea îi vâri din nou în gură călușul de Aer. 

— Prea multe smiorcăieli, zise ea. Poate că celălalt va ști 
să tacă și să vorbească atunci când este întrebat. 

Îi scoase căluşul. 

Bărbatul acesta rămase atârnând în aer, evident îngrozit, 
dar nu spuse nimic. Puterea Supremă îi putea descuraja chiar 
şi pe cei mai nemiloşi ucigași. 

— Cum ajung în temniţă? îl întrebă ea pe bărbat. 

El părea bolnav, dar probabil că ghicise deja că ea voia să 
afle despre temniţă. Era puţin probabil ca o aes sedai să dea 
buzna într-o prăvălie în toiul nopţii doar pentru că îi fusese 
vândută o lumânare de proastă calitate. 

— Prin trapa de sub covorașul din vitrină, răspunse băr- 
batul. 

— Minunat! zise Nynaeve. 

Înnodă firele care țineau legate mâinile bărbaţilor și îi vâ- 
rî din nou călușul în gura bărbatului care vorbise. Nu îi lăsă 
să atârne în aer - nu voia să fie nevoită să îi tragă după ea -, 
ci le îngădui să meargă pe picioarele lor. 

Îl trimise pe Triben să-l aducă pe bărbatul cel gras din 
odaia cealaltă, apoi îi mână pe toți trei pe scări în jos. La par- 
ter, ei îl întâlniră pe musculosul Lurts, care supraveghea cu 
atenţie aleea din spate. Un tânăr ședea pe podea în faţa lui, 
lar când sfera de lumină îi lumină fața, Nynaeve văzu un do- 
mani speriat, cu părul neobișnuit de deschis la culoare şi cu 
mâinile pătate de arsuri. 

— Ei, ăsta-i ucenicul lumânărarului, zise Triben, scărpi- 
nându-și cicatricea de pe frunte. Probabil că l-au pus să facă 
toată treaba ce ţine de paravan. 

— Dormea sub păturile de colo. Lurts arătă cu capul spre 
grămada din colţ, cufundată în umbră, şi veni lângă Nynaeve. 
A încercat să se strecoare afară pe uşa de la intrare după ce 
aţi urcat scările. 

— Aduceţi-l, zise Nynaeve. 

În vitrina mică, Triben dădu la o parte covorașul, apoi se 
folosi de tăișul sabiei şi împunse cu el printre şipci, până 


când dădu peste ceva dedesubt - țâțâni, presupuse Nynaeve. 
După ce mai iscodi puţin cu băgare de seamă, el ridică trapa. 
O scară din lemn cobora în întunericul de jos. 

Nynaeve făcu un pas în față, dar Triben își ridică o mână. 

— Seniorul Bashere o să mă spânzure dacă am să te las să 
mergi prima, domniţă, zise el. Nu putem şti ce se află colo jos. 

El sări prin gaură şi se lăsă să alunece pe scară în jos, ți- 
nându-se doar cu o mână, în vreme ce în cealaltă avea sabia. 
Ateriză pe pământ cu o bufnitură, iar Nynaeve își dădu ochii 
peste cap. Bărbaţii ăștia! Ea îi făcu semn lui Lurts să stea cu 
ochii pe temniceri, apoi le scoase legăturile astfel încât aceş- 
tia să poată coborî. Ea îi aruncă fiecăruia o privire aspră, apoi 
începu să coboare scara, fără a imita stilul caraghios al lui 
Triben, lăsându-l pe Lurts să îi mâne pe temniceri de la spate. 

Ridică sfera de lumină și cercetă beciul. Pereţii erau din 
piatră, lucru care o făcu să își facă mai puţine griji în privința 
greutăţii clădirii de deasupra. Podeaua era din pământ întă- 
rit, iar în faţa ei se afla o ușă din lemn în perete. Triben trăgea 
cu urechea lângă aceasta. 

Ea încuviință din cap, iar el o deschise, dând năvală înă- 
untru, nerăbdător. Saldaeanii păreau să fi deprins unele obi- 
ceiuri de la aieli. Nynaeve îl urmă, pregătind fire de Aer, pen- 
tru orice eventualitate. În spatele ei, temnicerii posaci înce- 
pură coboare scara, urmaţi de Lurts. 

Nu prea aveai ce vedea în încăperea cealaltă. Două celule 
de temniță cu uși groase din lemn, o masă cu niște scăunele 
lângă ea şi un cufăr mare din lemn. Nynaeve trimise sfera de 
lumină spre colțul unde Triben cel cu față de şoim inspecta 
cufărul. El ridică capacul, apoi își arcui o sprânceană şi scoase 
la iveală câteva cuțite lucioase. Unelte pentru interogatoriu. 
Nynaeve se cutremură. Ea își întoarse privirea aspră spre 
temnicerii din spatele ei. 

Îi scoase căluşul bărbatului care vorbise. 

— Cheile? întrebă ea. 

— Pe fundul cufărului, răspunse bătăușul. 

Temnicerul cel gras - şeful grupului, fără îndoială, din 
moment ce nu împărțea camera - îi aruncă o privire furioasă. 
Nynaeve îl ridică în aer pe şeful lor. 

— Nu mă provoca, mârâi ea. E deja prea târziu în noapte 
ca oamenii normali să stea treji. 

Ea îi făcu un semn din cap lui Triben, iar acesta scotoci 
după chei și descuie ușile celulelor. Prima celulă era goală; în 
cea de-a doua se afla o femeie ciufulită, care purta încă o ro- 
chie domani frumoasă, deşi murdară. Domnița Chadmar era 
murdară şi zdrențăroasă și stătea ghemuită lângă perete, som- 
noroasă, abia observând că ușa era deschisă. Nynaeve simți 
duhoarea care, până în acea clipă, fusese acoperită de miro- 
sul de peşte putred. Excremente umane și un trup nespălat. 
Probabil că acesta era unul dintre motivele pentru care tem- 
nița se afla aici, la Ospăţul Pescărușilor. 

Nynaeve inhală brusc când văzu cum era tratată femeia. 
Cum putea îngădui Rand așa ceva... Femeia le făcuse același 
lucru altora, dar asta nu însemna că el trebuia să se coboare 
la nivelul ei. 

Îi făcu semn lui Triben să închidă uşa, apoi se aşeză pe 
unul dintre scăunelele din încăpere şi îi privi pe cei trei tem- 
niceri. În spate, Lurts păzea ieşirea, stând cu ochii pe sărma- 
nul ucenic. Temnicerul cel gras atârna în continuare în aer. 

Nynaeve avea nevoie de informații. l-ar fi putut cere per- 
misiunea lui Rand să viziteze temnița dimineaţa, dar făcând 
asta, ar fi riscat să îi alerteze pe aceşti bărbați că urmau să 
primească o vizită. Se baza pe elementul-surpriză şi pe inti- 
midare ca să descopere ceea ce fusese ascuns. 

— Acum, se adresă ea celor trei, vă voi pune câteva în- 
trebări, iar voi veți răspunde. Încă nu ştiu ce voi face cu voi, 
așa că cel mai bine ar fi să fiți foarte sinceri cu mine. 

Cei doi care şedeau pe pământ îşi ridicară privirile la ce- 
lălalt bărbat care plutea pe fire invizibile de Aer. Aceştia în- 
cuviințară din cap. 

— Bărbatul care v-a fost adus, zise ea, mesagerul Regelui. 
Când a sosit prima oară? 

— Acum două luni, răspunse unul din bătăuși, cel cu bărbia 
mare şi cu nasul spart. A sosit într-un sac cu resturile de lu- 
mânări din conacul domniţei Chadmar, la fel ca toți prizonierii. 

— Ce instrucțiuni ați primit? 

— Să-l închidem, răspunse celălalt bătăuș. Să-l ţinem în 
viață. Noi nu știam prea multe, ăăă, domniţă aes sedai. Jorgin 
este cel care pune întrebări. 

Ea îşi ridică privirea la grăsan. 

— Tu eşti Jorgin? 


El încuviinţă din cap fără tragere de inimă. 

— Şi ce instrucţiuni ai primit? 

Jorgin nu răspunse. 

Nynaeve oftă. 

— Uite care-i treaba, îi zise ea, eu sunt aes sedai și mă ţin 
de cuvânt. Dacă îmi vei spune ce vreau să știu, voi avea grijă 
să nu fii bănuit de crimă. Dragonului nu îi pasă de voi trei, 
altminteri n-aţi mai fi aici să vă ocupați de această mică... pa- 
uză pe care o luaţi în timpul lucrului. 

— Dacă vom vorbi, ne vei da drumul? zise grăsanul, pri- 
vind-o în ochi. Pe cuvânt? 

Nynaeve își aruncă ochii prin încăpere cu o privire ne- 
mulțumită. Ei o lăsaseră pe domnița Chadmar în întuneric, 
iar în uşă fuseseră îndesate cârpe pentru a înăbuși tipetele. 
Celula era întunecată, sufocantă și strâmtă. Bărbaţii care lu- 
crau în acest loc abia dacă meritau să trăiască, darămite să 
umble liberi. 

Dar exista un rău mai mare de care trebuia să se ocupe. 

— Da, zise Nynaeve, simțind gustul amar al cuvântului în 
gură. lar voi ştiţi că este un lucru mai bun decât meritați. 

Jorgin şovăi, apoi încuviinţă din cap. 

— Lasă-mă jos, aes sedai, şi-am să-ţi răspund la întrebări, 

Ea făcu întocmai. Poate că bărbatul nu ştia, însă ea avea 
foarte puţină autoritate de care să se agaţe; ea nu avea de 
gând să recurgă la metodele lui de a obține răspunsuri și ac- 
ționa fără ca Rand să ştie. Probabil că Dragonul n-avea să re- 
acționeze bine atunci când avea să descopere că ea își băgase 
nasul - nu și dacă ea avea să îi prezinte descoperirile făcute. 

Jorgin îi spuse bătăușului cu nasul spart: 

— Mord, adu-mi un scăunel. 

Mord îi aruncă o privire lui Nynaeve pentru aprobare, pe 
care ea i-o dădu încuviințând scurt din cap. După ce își așeză 
trupul gras pe scăunel, Jorgin se aplecă în față şi îşi împreună 
mâinile. Semăna cu un cărăbuș uriaş răsturnat pe o parte. 

— Nu înţeleg ce vrei de la mine, zise bărbatul. Pari să ştii 
deja totul. Știi despre instituția mea şi despre oamenii care 
s-au aflat în ea. Ce altceva ar mai fi de ştiut? 

Instituţie? Ce mai cuvânt. 


605 


606 


— Asta-i treaba mea, zise Nynaeve, aruncându-i o privire 
aspră care, nădăjduia ea, sugera că treburile surorilor aes sedai 
nu trebuiau puse la îndoială. Spune-mi, cum a murit mesagerul? 

— Fără demnitate, răspunse Jorgin. La fel ca toți oamenii, 
din experiența mea. 

— Dă-mi detalii, altminteri vei atârna din nou în aer. 

— În urmă cu câteva zile, am deschis uşa celulei ca să-i 
dau de mâncare. Era mort. 

— Cât timp trecuse de când nu l-ai mai hrănit, atunci? 

Jorgin pufni. 

— Nu-mi înfometez oaspeţii, Domniţă aes sedai. Eu doar... 
îi încurajez să spună ce știu. 

— Şi cât de mult l-ai încurajat pe mesager? 
— Nu îndeajuns ca să-l omor, răspunse temnicerul pe un 
ton defensiv. 

— Ei, haide, zise Nynaeve. L-ai ținut aici pe bărbat luni în- 
tregi, cică sănătos în tot acest timp. Apoi, cu o zi înainte ca el 
să fie dus dinaintea Dragonului Renăscut, moare subit? Ai de- 
ja promisiunea mea pentru amnistie. Spune-mi cine te-a mi- 
tuit ca să-l ucizi şi voi avea grijă să fii protejat. 

Temnicerul clătină din cap. 

— N-a fost așa. Îți spun că era mort. Uneori se mai întâmplă. 

— M-am săturat de jocurile tale. 

— Nu e un joc, arză-m-ar focu’! mârâi Jorgin. Crezi că un 
om ar avansa în meseria lui dacă s-ar ști că acceptă o mită ca 
să-l omoare pe unul dintre oaspeţii lui? N-ai putea avea mai 
mare încredere în el decât într-un aiel mincinos! 

Ea nu luă în seamă acest ultim comentariu, cu toate că nu 
puteai avea niciodată „încredere” într-un bărbat ca acesta. 

— Uite, zise Jorgin, el nu era, oricum, genul de prizonier 
pe care să îl ucizi. Toată lumea vrea să ştie unde se află Rege- 
le. Cine l-ar omori pe singurul care are informaţii despre as- 
ta? Bărbatul acela valora mulţi bani. 

— Aşadar, nu este mort, ghici Nynaeve. Cui l-ai vândut? 

— 0, e mort, zise temnicerul, chicotind. Dacă l-aș fi vândut, 
n-aş mai fi trăit mult timp după aceea. Înveţi repede astfel de 
lucruri, când te ocupi cu ce te ocupi. 

Ea se întoarse spre ceilalți doi bătăuşi. 

— Minte? îi întrebă ea. O sută de mărci de aur pentru ace- 
la din voi care-mi poate dovedi că minte. 


Mord îi aruncă o privire șefului său, apoi făcu o grimasă. 

— Pentru o sută de mărci de aur, ți-aș vinde-o şi pe ma- 
ma, domniță. Arză-m-ar focu’, aș face-o. Însă Jorgin spune 
adevărul. Trupul lui era mort de-a binelea. Oamenii Drago- 
nului au verificat atunci când ne-au adus-o pe domniţă. 

Aşadar, Rand se gândise la această posibilitate. Însă ea tot 
nu avea o dovadă că bărbaţii aceştia îi spuneau adevărul. 
Dacă exista ceva de ascuns, aceștia și-ar fi dat toată osteneala 
ca să îngroape adânc acel ceva. Ea hotărî să încerce o altă 
abordare. 

— Atunci, ce ai aflat despre locul unde se află regele? în- 
trebă ea. 

Jorgin doar oftă. 

— Cum le-am spus și oamenilor Seniorului Dragon şi cum 
i-am spus şi Domniței Chadmar, înainte să ajungă ea însăşi 
aici, în temniţă. Bărbatul acela știa ceva, dar nu voia să spună. 

— Ei, haide, zise Nynaeve, aruncând o privire spre cufărul 
ce conținea acele unelte ascuţite. Fu nevoită să-și ia privirea 
de la el înainte să se înfurie. Un om cu... priceperea ta? Și n-ai 
reușit să-i smulgi nici măcar un simplu fapt? 

— Să mă ia Cel Întunecat dacă mint! Temnicerul se înroși 
la față de parcă aceasta era o chestiune de mândrie pentru el. 
N-am mai văzut niciodată ca un om să reziste cum a făcut-o 
el! O aşchie de bărbat ca el ar fi trebuit să cedeze fără prea 
multe încurajări. Dar n-a făcut-o. Vorbea despre orice altceva 
în afară de lucrurile pe care voiam noi să le aflăm! Jorgin se 
aplecă în față. Nu știu cum a reușit, domniţă. Arză-m-ar focu’ 
dacă știu! Era ca și când... o forţă îi ţinea limba ferecată. Era 
ca şi când el nu putea vorbi. Chiar dacă ar fi vrut! 

Cei doi bătăuși mormăiră ceva, părând temători. Se părea 
că interogatoriul lui Nynaeve atinsese o coardă sensibilă. 

— Aşadar, ai făcut presiune prea mare pe el, ghici Nynaeve. 
Și de-aceea a murit. 

— Ia totul, femeie! mârâi temnicerul. Sânge și cenușă! Nu 
l-am ucis! Uneori, oamenii mor pur și simplu. 

Din nefericire, ea începea să îl creadă. Jorgin era o jigodie 
care merita să tragă în jug un deceniu sub privirea unei meş- 
terese, dar nu minţea. 

Gata cu planurile ei măreţe. Ea oftă, se ridică în picioare și 
își dădu seama în acel moment cât de obosită era de fapt. 


607 


608 


Lumină! Era mult mai probabil ca manevra aceasta să îl facă 
pe Rand să explodeze de furie în faţa ei şi nu să îl convingă să 
îi asculte sfatul. Trebuia să se întoarcă la conac ca să doarmă 
puţin. Poate că mâine avea să reuşească să găsească o cale 
mai bună prin care să-i arate lui Rand că era de partea lui. 

Le făcu semn soldaţilor să-i ducă sus pe temnicer şi pe 
oamenii lui. După aceea, împleti fire de Aer ca să închidă uşa 
celulei în care se afla Milisair Chadmar. Nynaeve se va îngriji 
ca femeia să aibă condiţii mai bune. Că era o ființă vrednică 
sau nu de dispreţ, nu trebuia să fie tratată astfel. Rand va 
trebui să înțeleagă asta atunci când ea îi va explica. Păi, Milisair 
era atât de palidă la față, încât putea să sufere de friguri! 
Nynaeve se apropie de ferestruica de deasupra uşii celulei, 
apoi împleti o „răscolire” din Spirit ca să se asigure că femeia 
nu era bolnavă. 

De îndată ce începu „răscolirea”, Nynaeve încremeni. Se 
așteptase să descopere că trupul lui Milisair era epuizat. Se 
așteptase să găsească boală, poate foame. 

Nu se așteptase să găsească otravă. 

Blestemând și alertându-se brusc, Nynaeve deschise ușa 
celulei și fugi înăuntru. Da, ea o putea vedea cu ușurință cu 
ajutorul „răscolirii”. Frunză de mătrăgună. Nynaeve însăși îi 
dăduse așa ceva unui ogar care trebuia să fie eutanasiat. Era 
o plantă destul de obişnuită și avea un gust foarte amar. Nu 
era cea mai bună otravă, din moment ce avea un gust neplă- 
cut; cu toate acestea, trebuia să fie ingerată. 

Da, era o otravă proastă - asta dacă nu cumva persoana 
pe care o otrăveai era deja prizonieră și nu avea încotro de- 
cât să mănânce mâncarea pe care i-o dădeai. Nynaeve începu 
tămăduirea, împletind toate cele cinci Puteri, sugrumând otra- 
va și înzdrăvenind trupul lui Milisair. Tămăduirea era destul 
de uşoară, deoarece frunzele de mătrăgună nu aveau un efect 
foarte puternic. Fie trebuia să foloseşti o cantitate mare - așa 
cum făcuse ea în cazul ogarului fie trebuia să o administrezi 
de mai multe ori ca aceasta să-și facă efectul, însă dacă o fă- 
ceai treptat, atunci persoana pe care voiai să o omori părea 
că a murit din cauze naturale. 

De îndată ce Milisair fu în siguranță, Nynaeve dădu buzna 
afară din celulă. 

— Staţi! le strigă ea bărbaţilor. Jorgin! 


Lurts, care era în spate, se întoarse mirat. ÎL înşfăcă de 
braţ pe temnicerul Jorgin și-l întoarse. 

— Cine pregăteşte mâncarea pentru prizonieră? întrebă 
Nynaeve pe un ton poruncitor, mergând cu pași mari spre el. 

— Mâncarea? întrebă Jorgin, părând nedumerit. E treaba 
lui Kerb. De ce? 

— Kerb? 

— Flăcăul, răspunse Jorgin. Nimeni important. Un ucenic 
pe care l-am găsit printre refugiați în urmă cu câteva luni. O 
descoperire destul de norocoasă, căci ultimul nostru ucenic 
ne-a lăsat baltă, iar acesta avea deja pregătire în... 

Nynaeve îl reduse la tăcere ridicându-și mâna, devenind 
dintr-odată neliniștită. 

— Băiatul! Unde-i? 

— Era aici..., zise Lurts, privind în sus. S-a dus cu... 

De deasupra răzbătură zgomotele unei încăierări. Nynaeve 
blestemă, strigându-i lui Triben să-l prindă pe băiat. Își croi 
drum până la scară și începu să o urce. Țâșni în prăvălia de 
deasupra, urmată de sfera de lumină. Cei doi bătăuși stăteau 
ghemuiţi în mijlocul încăperii, părând nedumeriţi, iar un sol- 
dat saldaean își ținea sabia îndreptată spre ei. Acesta o privi 
întrebător. 

— Băiatul! strigă ea. 

Triben aruncă o privire spre ușa prăvăliei. Aceasta era 
deschisă. Pregătind fire de Aer, Nynaeve năvăli pe stradă. 

ÎI găsi pe băiat, Kerb, pe strada noroioasă, imobilizat de 
cei patru servitori, jucători de zaruri, pe care îi adusese de la 
conac. În momentul în care păși de pe trotuarul din scânduri 
în stradă, aceștia îl ridicară în picioare pe băiatul care se 
zbătea disperat. Ultimul saldaean rămase lângă ușă, cu sabia 
trasă, ca şi când el ar fi dat buzna înăuntru ca să vadă dacă ea 
era în pericol. 

— A ţâșşnit afară pe ușă, aes sedai, zise unul dintre servi- 
tori, de parcă însuși Cel Întunecat l-ar fi urmărit. Soldatul tău 
a fugit acolo să vadă dacă erai în pericol, dar noi am crezut că 
cel mai potrivit e să-l înhățăm pe flăcăul ăsta, înainte ca el să-şi 
ia tălpășiţa. Pentru orice eventualitate. 

Nynaeve expiră ca să se liniștească. 

— Aţi făcut bine, zise ea. Tânărul se zvârcolea, slab. Aţi fă- 
cut bine, într-adevăr. 

CAPITOLUL 33 


= 


O discuţie cu Dragonul 


— Sper să fie ceva important, declară Rand. 

Când se întoarse, Nynaeve îl văzu pe Dragonul Renăscut 
stând în pragul ușii ce dădea în salon. Purta un halat roşu-în- 
chis, cu dragoni negri brodați pe mâneci. Ciotul îi era ascuns 
în pliurile mânecii stângi. Deşi părul îi era ciufulit, căci fusese 
trezit din somn, ochii îi erau vioi. 

El înaintă cu paşi hotărâți în salon ca un rege - chiar și-acum, 
când trecuse bine de miezul nopții şi tocmai se trezise, păşea 
de parcă ar fi fost absolut sigur pe el însuși. Nişte servitori 
aduseseră un ceainic cu ceai fierbinte, iar el tocmai își um- 
plea o ceaşcă atunci când Min îl urmă în încăpere. Și ea purta 
o cămașă de noapte; aceste cămăși erau unele dintre artico- 
lele de îmbrăcăminte domani la modă, iar a ei era din mătase 
galbenă, țesătura fiind mult mai subțire decât cea a lui Rand. 
Fecioarele aiel se postară lângă ușă, stând în repaus în felul 
lor ciudat de periculos. 

Rand luă o gură de ceai. lui Nynaeve îi era din ce în ce mai 
greu să îl vadă în el pe băiatul pe care îl cunoscuse în Două 
Râuri. Oare pe faţa lui se citise întotdeauna aceeași determi- 
nare? Când devenise mersul lui atât de sigur, postura lui atât 
de autoritară? Bărbatul acesta părea, mai degrabă, o... inter- 
pretare a lui Rand cel pe care ea îl cunoscuse odinioară. Parcă 


era o statuie, sculptată în piatră ca să semene cu el, dar ale 
cărui trăsături eroice erau exagerate. 

— Ei bine? întrebă Rand pe un ton poruncitor. Cine-i acesta? 

Tânărul ucenic, Kerb, ședea legat cu fire de Aer pe o băn- 
cuță capitonată din salon. Nynaeve îi aruncă o privire, apoi 
îmbrățișă Izvorul și ţesu un scut împotriva ascultării. Rand o 
privi cu asprime. 

— Ai condus? întrebă el. 

El putea simţi atunci când ea făcea asta fără să-şi ia mă- 
suri de precauţie; simțea cum i se făcea pielea de găină, con- 
form cercetărilor făcute de Egwene și Elayne. 

— Un scut, răspunse ea, refuzând să se lase intimidată. 
Ultima oară când am verificat, nu aveam nevoie de permisiu- 
nea ta ca să conduc. Ai devenit mare şi tare, Rand al'Thor, dar 
nu uita că te-am bătut la fund când erai de-o șchioapă. 

Cândva, aceste vorbe ar fi stârnit o reacție din partea lui, 
fie doar și un pufăit enervat. Acum, el doar o privi. Uneori, 
ochii aceia ai lui păreau a fi acea parte din el care se schim- 
base cel mai mult. 

El oftă. 

— De ce m-ai trezit, Nynaeve? Cine-i acest tânăr pricăjit şi 
îngrozit? Dacă altcineva ar fi venit cu un mesaj la această oră 
târzie, l-aş fi trimis la Bashere să fie biciuit. 

Nynaeve arătă cu capul spre Kerb. 

— Eu cred că acest „tânăr pricăjit şi îngrozit” ştie unde se 
află Regele. 

Aceste cuvinte îi captară atenţia lui Rand, dar şi lui Min. 
Îşi turnase o ceaşcă de ceai, iar acum stătea rezemată de pe- 
rete. De ce nu erau căsătoriţi? 

— Regele? întrebă Rand. Şi Graendal, atunci. De unde știi 
asta, Nynaeve? Unde l-ai găsit? 

— În temnița unde-ai trimis-o pe Milisair Chadmar, zise 
Nynaeve, privindu-l în ochi. Este îngrozitor, Rand al'Thor. N-ai 
niciun drept să tratezi astfel o persoană. 

El nu reacționă nici la acest comentariu. În schimb, se 
apropie pur și simplu de Kerb. 

— A auzit ceva din timpul interogatoriului? 

— Nu, zise Nynaeve. Dar cred că el l-a omorât pe mesa- 
ger. Ştiu sigur că a încercat să o otrăvească pe Milisair. Ar fi 

fost moartă până la sfârșitul săptămânii dacă n-aş fi tămădu- 
it-o eu. 

Rand îi aruncă o privire lui Nynaeve, iar ea mai că simțea 
cum el făcea legăturile între comentarii ca să își poată da se- 
ama ce făcuse ea. 

— Am ajuns să-mi dau seama că voi, aes sedai, aduceţi 
foarte mult cu şobolanii, zise el într-un final. Mereu apăreți în 
locuri unde prezenţa voastră nu este dorită. 

Nynaeve pufni. 

— Dacă aș fi stat cu mâinile-n sân, atunci Milisair ar fi fost 
cu un picior în groapă, iar Kerb și-ar fi luat tălpășița. 

— Bănuiesc că l-ai întrebat cine i-a poruncit să îl omoare 
pe mesager. 

— Încă nu, răspunse Nynaeve. Însă am găsit otrava prin- 
tre lucrurile lui şi mi-am confirmat bănuiala că el a pregătit 
mâncarea atât pentru Milisair, cât şi pentru mesager. Ea ezită 
înainte să continue. Rand, nu cred că va putea să-ți răspundă 
la întrebări. L-am „răscolit” şi, deși nu este bolnav trupește, 
există... ceva în mintea lui. 

— Ce vrei să spui? întrebă Rand cu blândeţe. 

— Un soi de barieră, zise Nynaeve. Temnicerul părea frus- 
trat - chiar mirat- că mesagerul reuşise să reziste „intero- 
gatoriului” său. Cred că și bărbatul acela trebuie să fi avut un 
soi de barieră, ceva care îl împiedica să dezvăluie prea multe. 

— Compulsiune, zise Rand. 

Rosti acest cuvânt într-o doară, sorbind din ceai. 

Compulsiunea era ceva întunecat, malefic. O simţise ea 
însăși; încă se mai cutremura când se gândea la ce îi făcuse 
Moghedien. Și nu fusese decât un lucru mărunt - îi ştersese 
câteva amintiri. 

— Puţini sunt la fel de pricepuţi ca Graendal în compulsi- 
une, zise Rand pe un ton meditativ. Poate că aceasta este con- 
firmarea pe care o căutam. Da... aceasta ar putea fi, într-ade- 
văr, o mare descoperire, Nynaeve. Îndeajuns de mare ca să mă 
facă să uit cum ai ajuns la ea. 

Rand ocoli băncuţa și se aplecă, astfel încât ochii lui să fie 
la același nivel cu cei ai tânărului. 

— Dă-i drumul! îi porunci Rand lui Nynaeve. 

Ea se supuse. 


— Spune-mi, i se adresă Rand lui Kerb, cine ţi-a spus să-i 
otrăveşti pe oamenii aceia? 

— Nu știu nimic! ţipă băiatul. Eu doar... 

— Încetează, îi spuse Rand cu blândeţe. Crezi că te pot 
ucide? 

Băiatul tăcu și - deși Nynaeve nu credea că era posibil așa 
ceva - ochii lui albaştri se căscară și mai mult. 

— Crezi că dacă voi rosti pur şi simplu cuvântul, continuă 
Rand cu vocea aceea a lui stranie și calmă, inima ta va înceta 
să mai bată? Eu sunt Dragonul Renăscut. Crezi că pot să-ţi iau 
viața sau chiar sufletul prin simpla mea voință? 

Nynaeve o văzu din nou, acea umbră întunecată din jurul 
lui Rand, acea aură de care nu prea era sigură ce era. Ea își 
duse ceașca cu ceai la gură și descoperi că acesta devenise 
brusc amar şi stătut, de parcă ar fi fost lăsat să stea prea mul- 
tă vreme. 

Kerb se făcu mic și începu să plângă. 

— Vorbeşte! îi porunci Rand. 

Tânărul deschise gura, dar nu scoase decât un geamăt. Era 
atât de transfigurat din cauza lui Rand încât nici măcar nu 
clipi, sau nu putu, ca să-și alunge sudoarea din ochi. 

— Da, zise Rand, îngândurat. Este vorba despre compulsi- 
une, Nynaeve. Despre ea este vorba aici! Am avut dreptate. Se 
uită la Nynaeve. Va trebui să desfaci țesătura compulsiunii, 
s-o ştergi din mintea lui, ca el să ne poată spune ce ştie. 

— Poftim? întrebă ea, indignată. 

— Nu prea sunt priceput la împletitura asta, zise Rand, 
fluturându-și mâna. Bănuiesc că vei putea înlătura compul- 
siunea dacă vei încerca. Seamănă oarecum cu tămăduirea. 
Folosește aceeaşi împletitură care creează compulsiunea, dar 
inverseaz-o. 

Ea se încruntă. Tămăduirea băiatului i se părea o idee bu- 
nă- la urma urmei, toate rănile ar trebui să fie tămăduite. 
Însă nu îi surâdea ideea de a încerca ceva ce nu mai făcuse 
până atunci, iar asta în prezența lui Rand. Dacă făcea ceva 
greşit şi îl rănea cumva pe băiat? 

Rand se așeză pe băncuţa capitonată din fața tânărului, 
iar Min se duse şi se așeză lângă el. Se uită în ceaşca ei de ceai 
şi se strâmbă; aparent, şi băutura lui se stricase la fel de 
brusc precum cea a lui Nynaeve. 

Rand o privea pe Nynaeve, așteptând. 

— Rand, eu... 

— Doar încearcă, zise Rand. Nu pot să-ţi spun cum se face 
mai exact, nu de o femeie, dar tu ești isteață. Sunt convins că 
te vei descurca. 

Tonul lui de superioritate, deși neintenționat, o înfurie 
din nou. Nu ajuta nici faptul că era extrem de obosită. Ea 
scrâșni din dinţi, întorcându-se către Kerb, şi împleti toate 
cele cinci Puteri. Ochii lui se întunecară, deşi nu putea vedea 
împletiturile. 

Nynaeve aşeză pe el o împletitură foarte ușoară de tămă- 
duire, făcându-l să înțepenească. Împleti un fir separat de 
Spirit, răscolind în capul lui cât putu ea de delicat, împun- 
gând împletiturile înfăşurate în jurul minţii lui. Da, ea putea 
vedea acum o pânză complexă făcută din fire de Spirit, Aer şi 
Apă. Era îngrozitor să vadă cu ochii minţii cum aceasta brăz- 
da creierul tânărului. Bucăți din împletitură atingeau pe ici, 
pe colo, asemenea unor cârlige micuţe care se înfigeau adânc 
în creier. 

„Inversează împletitura”, îi spusese Rand. Acest lucru era 
departe de a fi ușor de făcut. Trebuia să desprindă țesătura 
compulsiunii strat cu strat, iar dacă făcea o greşeală, îl putea 
omori foarte uşor pe băiat. Mai că voia să renunţe. 

Dar cine mai putea face asta? Compulsiunea era o împle- 
titură interzisă, iar ea se îndoia că Corele și celelalte aveau 
experiență cu aşa ceva. Dacă Nynaeve se oprea acum, Rand 
trimitea pur şi simplu după celelalte și le cerea s-o facă ele. 
Acestea i-ar fi dat ascultare, râzând pe ascuns de Nynaeve, 
aleasa care se credea aes sedai cu drepturi depline. 

Ei bine, ea descoperise noi metode de tămăduire! Dăduse 
o mână de ajutor la curățarea petei din Puterea Supremă! Tă- 
măduise ferecarea şi domolirea! 

Putea face și asta. 

Se mişcă repede, ţesând o imagine în oglindă a primului 
strat al compulsiunii. Fiecare folosire a Puterii era întocmai, 
dar inversată față de modelul ţesut deja în mintea băiatului. 
Nynaeve îşi aşeză împletitura cu grijă, șovăind, și cum spu- 
sese Rand, ambele se dizolvară şi dispărură. 

De unde ştiuse? Ea se înfioră când se gândi la ce spusese 
Semirhage despre el. Amintiri dintr-o altă viață, amintiri la care 


el nu avea niciun drept. Exista un motiv pentru care Creatorul îi 
lăsa să uite vieţile lor anterioare. Nimeni nu ar trebui să își 
aducă aminte despre eșecurile lui Lews Therin Telamon. 

Continuă să desprindă, strat cu strat, împletiturile com- 
pulsiunii, asemenea unui doctor care înlătura bandajul de pe 
un picior rănit. Era o muncă istovitoare, dar satisfăcătoare. 
Fiecare împletitură repara o greşeală, îl tămăduia încă puțin 
pe tânăr, mai îndrepta puţin ceva în lume. 

Totul dură aproape o oră și fu o experienţă istovitoare. 
Dar reuși. Când dispăru și ultimul strat de compulsiune, scoa- 
se un oftat epuizat și eliberă Puterea Supremă, convinsă că 
nu era în stare să mai conducă nici măcar un fir dacă ar fi fost 
să-şi salveze viaţa. Se duse împleticindu-se spre un scaun şi 
se prăbuşi pe el. Min, observă ea, se ghemuise pe băncuță 
lângă Rand şi adormise. 

Însă el nu dormea. Dragonul Renăscut privea, de parcă ar 
fi văzut lucruri pe care Nynaeve nu le putea vedea. Se ridică 
în picioare și se apropie de Kerb. În starea de ameţeală în 
care era, Nynaeve nu observase fața tânărului lumânărar. Era 
ciudat de palidă, ca aceea a unei persoane care fusese ameţită 
de o lovitură puternică primită în cap. 

Rand se lăsă într-un genunchi, cuprinzând cu mâna băr- 
bia bărbatului şi privindu-l drept în ochi. 

— Unde? întrebă el cu blândeţe. Unde este ea? 

Tânărul deschise gura şi un firicel de zăbală i se prelinse 
într-o parte. 

— Unde este ea? repetă Rand. 

Kerb gemu. Ochii îi erau încă goi, iar limba îi despărțea 
doar puțin buzele. 

— Rand! zise Nynaeve. Încetează! Ce faci cu el? 

— N-am făcut nimic, răspunse încet Rand, fără să se uite 
la ea. Asta ai făcut tu, când ai destrămat acele împletituri, 
Nynaeve. Compulsiunile lui Graendal sunt puternice, dar ne- 
miloase în unele privințe. Ea umple o minte cu compulsiunea 
într-o aşa măsură, încât aceasta șterge personalitatea şi inte- 
lectul, lăsând în urmă doar o marionetă care acționează con- 
form poruncilor ei directe. 

— Dar el a putut interacționa acum câteva clipe! 

Rand clătină negativ din cap. 

— Dacă îi vei întreba pe temniceri, aceştia îți vor spune că 
acesta era încet la minte şi că vorbea arareori. În capul lui nu 
exista o persoană reală, doar straturi peste straturi de împle- 
tituri ale compulsiunii. Instrucţiunile inteligent ticluite au șters 
personalitatea acestui sărman, făcând din el o creatură care 
acționează întocmai cum își doreşte Graendal. Am văzut trea- 
ba asta de nenumărate ori. 

„Nenumărate ori? îşi zise Nynaeve, cutremurându-se. Tu ai 
văzut sau Lews Therin? Ce amintiri te domină în acest moment?” 

Ea se uită la Kerb și simţi cum i se face rău. Ochii lui nu 
erau goi din cauza ameţelii, aşa cum crezuse ea; erau goi 
complet. Când Nynaeve fusese tânără și nouă în meseria ei de 
meştereasă, îi fusese adusă o femeie care căzuse din căruţă. 
Femeia dormise zile la rând, iar când se trezise într-un final, 
avusese o privire fixă ca aceasta. Nu trădase niciun semn că 
ar recunoaşte pe cineva, niciun indiciu că ar mai exista suflet 
în acel trup sfrijit al ei. 

Ea murise cam la o săptămână mai târziu. 

Rand i se adresă din nou lui Kerb. 

— Am nevoie de un loc, zise Rand. De ceva. Dacă a mai 
rămas ceva din tine care a rezistat, o fărâmă care i s-a împo- 
trivit, îți făgăduiesc răzbunarea. Un loc. Unde este ea? 

Scuipatul picura de pe buzele băiatului. Acestea păreau 
să-i tremure. Rand se ridică, ameninţător, fără să-și ia privi- 
rea de la tânăr. Kerb se cutremură, apoi rosti trei cuvinte. 

— Movila lui Natrin. 

Rand expiră încet, apoi îi dădu drumul lui Kerb cu o miș- 
care aproape respectuoasă. Tânărul alunecă de pe băncuţă pe 
podea, scuipatul prelingându-i-se de pe buze pe covor. Nynaeve 
blestemă, sărind de pe scaune, apoi se clătină încet când în- 
căperea începu să se învârtă cu ea. Lumină, era frântă de obo- 
seală! Ea își regăsi echilibrul, închise ochii şi inspiră adânc de 
câteva ori. Apoi se lăsă în genunchi lângă băiat. 

— Nu-ţi mai bate capul, îi zise Rand. E mort. 

Nynaeve confirmă moartea acestuia. Apoi își ridică brusc 
capul, uitându-se la Rand. Ce drept avea el să pară la fel de 
epuizat cum se simţea ea? Nu făcuse mai nimic! 

— Ce-ai... 

— N-am făcut nimic, Nynaeve. Bănuiesc că după ce ai în- 
lăturat compulsiunea, singurul lucru care l-a mai ținut în via- 


ță a fost mânia pe care o simţea față de Graendal, adânc în- 
gropată. Fărâma care mai rămăsese din ființa lui a ştiut că 
singurul ajutor pe care l-ar putea oferi erau cele trei cuvinte. 
După aceea, s-a lăsat pur şi simplu în voia sorții. Nu mai pu- 
team face nimic pentru el. 

— Nu accept asta, zise Nynaeve, frustrată. Ar fi putut fi tă- 
măduit! 

Ea ar fi trebuit să poată să îl ajute! Destrămarea compulsi- 
unii lui Graendal fusese un lucru atât de plăcut, atât de corect. 
N-ar fi trebuit ca lucrurile să se sfârșească astfel! 

Nynaeve se cutremură, simțindu-se murdară. Folosită. Cum 
era ea mai bună decât temnicerul care făcuse lucruri oribile 
ca să obţină informaţii? ÎL privi cu dușmănie pe Rand. l-ar fi 
putut spune ce urmări avea înlăturarea compulsiunii! 

— Nu te uita așa la mine, Nynaeve. 

El se duse spre ușă și le făcu semn Fecioarelor de acolo să 
ia trupul lui Kerb. Acestea făcură întocmai, ducându-l de-aco- 
lo în vreme ce Rand ceru pe un ton blând un alt ceainic. 

Reveni și se aşeză pe băncuţă lângă Min, care dormea; ea 
își pusese sub cap una dintre pernele de pe băncuţă. Una din 
cele două lămpi din încăpere avea flacăra mică, iar partea 
stângă a feței lui era cufundată în umbră. 

— E sigura cale în care s-ar fi putut întâmpla asta, conti- 
nuă el. Roata ţese așa cum Roata vrea. Tu ești aes sedai. Nu 
este acesta unul dintre crezurile voastre? 

— Nu ştiu ce e, se răsti Nynaeve, dar nu este o scuză pen- 
tru faptele tale. 

— Ce fapte? întrebă el. Tu mi l-ai adus pe bărbatul acesta. 
Graendal a folosit compulsiunea pe el. Eu o voi ucide pentru 
asta - este singura faptă pentru care îmi asum responsabili- 
tatea. Și-acum, lasă-mă în pace. Voi încerca să adorm la loc. 

— Nu te simţi deloc vinovat? îl întrebă ea. 

Cei doi se priviră în ochi, Nynaeve simțindu-se frustrată și 
neajutorată, Rand... Cine putea ghici cum se simțea Rand în 
ultima vreme! 

— Ar trebui să sufăr pentru toţi, Nynaeve? întrebă el încet, 
ridicându-se în picioare, cu fața umbrită pe jumătate. În- 
vinuieşte-mă și de această moarte, dacă dorești. Nu va fi decât 
una din multe. Câte pietre poţi pune grămadă pe trupul unui 
om, înainte ca greutatea acestora să nu mai conteze? Până când 

porți arde o bucată de carne ca focul să devină irelevant? Dacă 
îmi voi îngădui să mă simt vinovat pentru acest băiat, atunci va 
trebui să mă simt vinovat pentru ceilalți. lar asta m-ar distruge. 

Ea îl privea în acel semiîntuneric. Un rege, cu siguranţă. 
Un soldat, deși cunoscuse războiul doar ocazional. Ea își înă- 
buși furia. Nu făcuse toate acestea ca să îi dovedească faptul 
că el putea avea încredere în ea? 

— O, Rand, zise ea, întorcându-și fața. Chestia asta în care 
te-ai transformat, o inimă fără nicio emoție în afară de mâ- 
nie... Te va distruge. 

— Aşa e, zise el încet. 

Ea se uită din nou la el, șocată. 

— Încă mă mai întreb, zise el, privind în jos la Min, de ce 
presupuneți că sunt prea greu de cap ca să înțeleg ceea ce vo- 
uă vi se pare atât de limpede. Da, Nynaeve. Da, această aspri- 
me mă va distruge. Știu asta. 

— Atunci, de ce? întrebă ea. De ce nu ne lași să te ajutăm? 

El îşi ridică privirea, dar nu se uită la ea, ci în gol. O servi- 
toare bătu încet la ușă, purtând uniforma alb cu verde ca pă- 
durea a casei lui Milisair. Intră şi puse pe masă noul ceainic, îl 
luă pe cel vechi și se retrase. 

— Când eram mai tânăr, zise el cu o voce blândă, Tam 
mi-a spus o poveste pe care o auzise în călătoriile lui prin 
lume. Mi-a vorbit de Muntele Dragonului. La vremea aceea, 
eu nu știam nici că el îl văzuse cu ochii lui, nici că mă găsise 
acolo. Eram un simplu păstor, iar Muntele Dragonului, Tar 
Valon şi Caemlyn erau niște locuri de legendă pentru mine. 
Însă el mi-a povestit despre el, un munte atât de înalt, încât 
Piscul Celor Două Coarne de acasă părea pitic. Poveştile lui 
Tam spuneau că niciun om nu s-a cățărat vreodată pe Mun- 
tele Dragonului. Nu pentru că era imposibil, ci pentru că ră- 
mâneai fără strop de putere până să ajungi în vârf. Atât de 
înalt era muntele, încât cucerirea lui ar fi fost o luptă chinui- 
toare care secătuia complet de puteri un om. 

El tăcu. 

— Și? întrebă Nynaeve în cele din urmă. 

El o privi. 

— Nu înţelegi? Toate poveștile spuneau că niciun om nu 
se putea cățăra pe munte pentru că, făcând asta, rămânea 
fără putere pentru a face cale-ntoarsă. Un muntean l-ar putea 


cuceri, ar putea ajunge în vârf, să vadă ceea ce niciun om nu a 
văzut vreodată. Dar, apoi, ar muri. Cei mai puternici şi mai 
înţelepţi exploratori au știut acest lucru. Așadar, n-au urcat 
niciodată muntele. Și-au dorit întotdeauna, dar au așteptat, 
rezervând acea călătorie pentru o altă zi. Căci ştiau că avea să 
fie ultima. 

— Dar asta-i doar o poveste, zise Nynaeve. O legendă. 

— Asta sunt și eu, spuse Rand. O poveste. O legendă. Care 
va fi povestită copiilor în anii ce vor veni, spusă în şoaptă. Clă- 
tină negativ din cap. Uneori, nu mai e cale de întoarcere. Tre- 
buie să mergi înainte. lar alteori, ştii că acest urcuș este ulti- 
mul. Toată lumea susține că am devenit prea aspru, că, inevita- 
bil, mă voi autodistruge dacă voi continua așa. Că trebuie să 
cobor de pe munte odată ce am ajuns în vârful lui. Asta-i cheia, 
Nynaeve. Înţeleg acum. Nu voi supraviețui, prin urmare nu tre- 
buie să-mi fac griji despre ce mi s-ar putea întâmpla după Ul- 
tima Bătălie. Nu e nevoie să ezit, nu e nevoie să salvez ceva din 
acest suflet distrus al meu. Știu că trebuie să mor. Aceia care 
doresc ca eu să fiu mai blând, să fiu dispus să îmi plec capul, 
sunt aceia care nu pot accepta ce se va întâmpla cu mine. 

Îşi coborî din nou privirea la Min. Înainte, de multe ori 
Nynaeve văzuse afecțiune în ochii lui atunci când o privea pe 
Min, dar acum aceștia erau goi, pe același chip lipsit de emoție. 

— Putem găsi o cale, Rand, zise Nynaeve. Cu siguranță 
există o cale ca să câştigi și să rămâi în viaţă. 

— Nu, mârâi el încet. Nu încerca să mă ispiteşti iar în di- 
recția asta. Nu duce decât la durere, Nynaeve. Eu... mă gân- 
deam să las ceva în urmă care să ajute lumea să supraviețu- 
iască după ce voi muri, dar ar fi un chin să continui să trăiesc. 
Nu pot permite acest lucru. Mă voi cățăra pe blestematul ace- 
la de munte și îmi voi întoarce fața spre soare. Voi, ceilalți, 
veţi înfrunta ceea ce va urma. Așa trebuie să fie. 

Ea deschise gura ca să obiecteze din nou, însă el îi aruncă 
o privire aspră. 

— Aşa trebuie să fie, Nynaeve. 

Ea închise gura. 

— Ai procedat bine în noaptea asta, zise Rand. Ne-ai scă- 
pat pe toți de nişte bătăi de cap. 

— Am făcut-o pentru că vreau să ai încredere în mine, zi- 
se Nynaeve, apoi se dojeni imediat. 

De ce spusese asta? Oare era într-adevăr atât de istovită, 
încât scotea pe gură primul lucru care îi trecea prin minte? 

Rand doar încuviință din cap. 

— Dar am încredere în tine, Nynaeve. Atât cât pot avea 
încredere în cineva, mai multă decât am în majoritatea oa- 
menilor. Crezi că știi ce e mai bine pentru mine, chiar împo- 
triva voinței mele, dar pot accepta asta. Diferenţa dintre tine 
şi Cadsuane este că ție chiar îți pasă de mine. Ei nu-i pasă de- 
cât de rolul pe care îl joc eu în planurile ei. Ea vrea ca eu să 
fac parte din Ultima Bătălie. Tu vrei ca eu să trăiesc. Pentru 
asta, îți mulțumesc. Visează și pentru mine, Nynaeve. Visează 
la lucruri la care eu nu mai pot visa. 

Se aplecă şi o luă în braţe pe Min; reuși s-o facă în ciuda 
faptului că îi lipsea o mână, strecurându-și un braț pe sub ea 
şi ținând-o cu mâna atunci când o ridică. Ea se clinti, apoi se 
cuibări la pieptul lui, trezindu-se și zicând în şoaptă că avea şi 
ea picioare. El nu o puse jos; poate din cauza oboselii care se 
simţea în vocea ei. Nynaeve ştia că femeia stătea trează mai 
toate nopțile, citind în cărțile ei şi depăşindu-și limitele aproa- 
pe la fel de mult ca Rand. 

Se îndreptă spre ușă, cu Min în braţe. 

— Ne vom ocupa de seanchani mai întâi, zise el. Să fii bine 
pregătită pentru întâlnirea aceea. La scurt timp după aceea, 
mă voi ocupa de Graendal. 

Apoi, o lăsă singură. Flacăra pâlpâitoare a lumânării se 
stinse în cele din urmă, rămânând doar una aprinsă pe masă. 

Rand o luase din nou prin surprindere. Era în continuare 
un idiot încăpățânat, dar unul surprinzător de conștient de 
sine. Cum putea un om să înţeleagă atât de multe lucruri și 
totuși să fie ignorant? 

Şi de ce ea nu reuşise să aducă un contraargument la ceea 
ce spusese el? De ce nu reușea să țipe la el că se înșela? Exista 
întotdeauna speranţă. Renunțând la cea mai importantă emo- 
ție, el putea deveni puternic, dar risca să piardă toate moti- 
vele pe care le avea în ceea ce privea rezultatul bătăliilor sale. 

Dintr-un oarecare motiv, ea nu găsea cuvinte pentru un 
contraargument. 


CAPITOLUL 34 


A 


Legende 


— În regulă, zise Mat, desfășurând pe masă una dintre 
cele mai bune hărți ale lui Roidelle. 

Talmanes, Thom, Noal, Juilin şi Mandevwin își aranjaseră 
scaunele în jurul mesei. Lângă harta regiunii, Mat desfășură 
schița planului general al unui oraş de mărime medie. Găsi- 
seră cu greu un negustor dispus să le schițeze o hartă a ora- 
şului Trustair, iar după Hinderstap, Mat nu mai voia să intre 
într-un oraș fără să știe dinainte ce avea să îi aștepte. 

Pavilionul lui Mat era umbrit de pădurea de pini de afară 
şi era o zi răcoroasă. Când şi când, vântul sufla şi o ploaie 
măruntă de ace moarte de pin cădea de pe ramurile de dea- 
supra, aterizând pe pământ, unele dintre ele zgâriind vârful 
cortului în cădere. Afară, soldaţii strigau unii la alții, iar oale- 
le zăngăneau în vreme ce prânzul era împărțit. 

Mat studie harta orașului. Sosise vremea să nu mai facă 
pe prostul. Toată lumea hotărâse să se întoarcă împotriva lui - 
până și târgurile de munte erau capcane mortale în ultima 
vreme. În curând, până şi margaretele de pe marginile dru- 
mului aveau să se strângă laolaltă şi să-l mănânce. 

Acest gând îi distrase atenţia când îi aminti de bietul vân- 
zător ambulant care se scufundase în Shiotan, orașul-fan- 
tomă. Când orașul acela fantomatic dispăruse, lăsase în urma 

lui o pajiște cu fluturi și flori. Inclusiv margarete. „Arză-m-ar 
focu'!” gândi el. 

Ei bine, Matrim Cauthon n-avea de gând să sfârșească pe 
vreun drum lăturalnic. De data asta, urma să își facă un plan 
şi să fie pregătit. Încuviinţă din cap, satisfăcut. 

— Hanul este aici, zise Mat, arătând cu degetul pe harta 
orașului. „Pumnul ameninţător”. Doi călători diferiți au spus 
că este un han bun, cel mai frumos dintre cele trei din oraș. 
Femeia care mă caută n-a făcut niciun efort să ascundă locul 
unde se află, prin urmare asta înseamnă că ea crede că este 
protejată bine. Ne putem aștepta la gărzi. 

Mat scoase o altă hartă a lui Roidelle, una care arăta mai 
bine formele geografice din împrejurimile orașului Trustair. 
Oraşul se afla într-o vale mică, înconjurată de dealuri domoa- 
le, lângă un mic lac, în care se vărsau pâraiele de munte. Se 
zvonea că în lac existau păstrăvi, iar negoțul principal din 
acest oraș era păstrăvul în saramură. 

— Vreau trei trupe de cavalerie ușoară aici, zise Mat, ară- 
tând cu degetul o pantă superioară. Vor fi ascunse de copaci, 
dar vor putea vedea tot cerul de acolo. Dacă o floare-de-noap- 
te roşie se va înălța spre cer, ei vor veni pe drumul principal 
de-aici ca să ne salveze. Vom avea o sută de arbaletrieri dis- 
puşi de o parte şi de cealaltă a orașului, ca întăriri ale cavale- 
riei. Dacă floarea-de-noapte va fi verde, atunci cavaleria va 
mărşălui şi va consolida drumul principal ce duce spre oraș, 
aici, aici şi aici. 

Mat își ridică privirea, arătând cu degetul spre Thom. 

— Thom, îi vei lua pe Harnan, Fergin şi Mandevwin ca 
„ucenici” ai tăi, iar Noal poate fi lacheul tău. 

— Lacheu? întrebă Noal. 

Era un bărbat noduros, știrb, cu nasul coroiat ca un cioc. 
Dar era rezistent ca o sabie veche, trecută prin lupte și trans- 
misă mai departe din tată în fiu. 

— De ce-ar avea nevoie un menestrel de un lacheu? 

— Prea bine, zise Mat. Atunci, poţi fi fratele lui, care se 
ploconește ca un servitor. Juilin, tu... 

— Aşteaptă, Mat, zise Mandevwin, scărpinându-și obrazul 
lângă peticul de pe ochi. Eu voi fi un menestrel ucenic? Nu-s 
prea sigur că am voce pentru cântat. Presupun că m-ai auzit. 
Şi doar cu un ochi, mă îndoiesc că m-aș descurca cu jongleriile. 


— Eşti un ucenic nou, zise Mat. Thom ştie că n-ai niciun 
talent, dar i s-a făcut milă de tine, pentru că strămătușa ta - 
care te-a crescut de când părinții tăi au murit tragic, călcațţi în 
picioare de boi - s-a îmbolnăvit de varicelă și a luat-o razna. 
A început să te hrănească cu resturi și te-a tratat ca pe câine- 
le familiei, Marks, care a fugit când tu aveai doar şapte ani. 

Mandevwin se scărpină în cap. Avea fire cărunte în păr. 

— Nu-s cam bătrân să fiu ucenic, totuşi? 

— Prostii, zise Mat. Ai sufletul tânăr, şi cum n-ai fost nici- 
odată însurat - singura femeie pe care ai iubit-o vreodată a 
fugit cu feciorul tăbăcarului -, sosirea lui Thom ţi-a oferit oca- 
zia unui nou început. 

— Dar eu nu vreau s-o părăsesc pe strămătușa mea, pro- 
testă Mandevwin. M-a îngrijit din pruncie! Nu-i cinstit din par- 
tea unui bărbat să abandoneze o femeie mai în vârstă doar 
pentru că e un pic confuză. 

— Nu există nicio strămătușă, zise Mat, exasperat. Este 
doar o legendă, o poveste care să se potrivească cu numele 
tău fals. 

— Nu pot spune o poveste care să mă facă mai onorabil? 
întrebă Mandevwin. 

— Prea târziu, zise Mat, răsfoind printre nişte foi de pe 
masa lui, căutând un teanc de cinci pagini acoperite cu un 
scris de mână dezordonat. Nu mai poți schimba nimic acum. 
Mi-am petrecut jumătate din noapte ticluind povestea ta. Es- 
te cea mai bună. Uite, memorează asta. 

Îi întinse foile lui Mandevwin, apoi scoase la iveală un alt 
teanc de hârtii şi începu să le răsfoiască. 

— Eşti sigur că nu mergem puțin prea departe cu poves- 
tea asta, flăcăule? 

— Nu am de gând să fiu luat prin surprindere din nou, 
Thom, zise Mat. Să mă ardă focu' dacă voi mai lăsa să se în- 
tâmple una ca asta. M-am săturat să tot cad în capcane și să 
nu fiu pregătit. Am de gând să-mi iau în mâini propriul destin 
şi să nu mai dau tot de necazuri. A sosit vremea să fiu res- 
ponsabil. 

— Şi faci asta cu..., zise Julin. 

— Pseudonime elaborate care au poveste de viaţă, zise 
Mat, întinzându-le lui Thom și lui Noal hârtiile lor. Exact asta 
fac, să fiu al naibii. 

— Cu mine cum rămâne? întrebă Talmanes. Îi reveni în 
ochi acel licăr, deşi vorbi cu o voce serioasă. Lasă-mă să ghi- 
cesc, Mat. Sunt un negustor ambulant, care s-a antrenat odi- 
nioară cu aielii şi care a venit în sat, deoarece a auzit că în lac 
trăieşte un păstrăv care l-a insultat pe tatăl lui. 

— Prostii, zise Mat, întinzându-i hârtiile. Tu eşti străjer. 

— E cam bătător la ochi, observă Talmanes. 

— Aşa şi trebuie, zise Mat. Întotdeauna e mai uşor să baţi 
pe cineva la cărți atunci când se gândește la altceva. Ei bine, 
tu vel fi acel „altceva” al nostru. Un străjer care este în trecere 
prin oraş cu vreo treabă misterioasă nu va constitui un eve- 
niment atât de important ca să atragă prea multă atenție, 
însă pentru aceia care ştiu ce caută, va fi o distragere bună a 
atenției. Poţi folosi mantia lui Fen. A zis că pot s-o împrumut; 
încă se simte vinovat pentru că le-a lăsat pe servitoarele alea 
să scape. 

— Fireşte că nu i-ai spus că acestea au dispărut pur şi 
simplu, adăugă Thom. Şi că el nu avea cum să împiedice acest 
lucru. 

— N-am văzut ce rost ar fi avut să-i spun, zise Mat. Eu zic 
că n-are rost să ne agățăm de trecut. 

— Străjer, zici? spuse Talmanes, frunzărind foile primite. 
Va trebui să exersez încruntarea. 

Mat îl privi cu o expresie serioasă. 

— Nu iei treaba asta în serios. 

— Ce-ai întrebat? Există careva care ia în serios treaba asta? 

La naiba cu licărul acela. Oare Mat chiar crezuse că băr- 
batul acesta nu era în stare să râdă? O făcea pur și simplu în 
sinea lui şi era de-a dreptul enervant. 

— Pe Lumină, Talmanes! zise Mat. Există o femeie în ora- 
şul ăla care ne caută pe Perrin și pe mine. Ştie atât de bine 
cum arătăm, încât poate face un desen mai precis decât ar fi 
putut face mama mea. Asta îmi dă fiori, ca şi când însuși Cel 
Întunecat ar sta pe umărul meu. lar eu nu pot intra în oraşul 
ăla blestemat, din moment ce orice bărbat, femeie sau copil 
are un desen cu chipul meu şi promisiunea de a primi galbeni 
pentru informaţii! Poate că am exagerat puţin cu pregătirile 
astea, dar am de gând să dau de urma acestei persoane, îna- 
inte ca ea să apuce să poruncească unei hoarde de iscoade ale 
Celui Întunecat sau - mai rău - să-mi taie grumazul în toiul 


nopții. Aţi priceput? Mat îl privi în ochi pe fiecare dintre cei 
cinci bărbaţi, dădu din cap, apoi se îndreptă spre ieşirea cor- 
tului, însă se opri lângă scaunul lui Talmanes. Își drese glasul, 
apoi mormăi: Ai o pasiune secretă pentru pictură şi ai vrea să 
scapi de această viață aducătoare de moarte căreia i te-ai de- 
dicat. Treci prin Trustair în drumul tău spre miazăzi, în loc să 
alegi o rută mai directă, deoarece iubeşti munții. Speri să afli 
veşti despre fratele tău mai mic, pe care nu l-ai mai văzut de 
ani buni şi care a dispărut în timpul unei partide de vânătoa- 
re în sudul Andorului. Ai un trecut foarte zbuciumat. Citeşte 
pagina a patra. 

Mat ieşi în grabă în după-amiaza mohorâtă, deși îl sur- 
prinse pe Talmanes dându-și ochii peste cap. Arză-l-ar focu' 
pe bărbat! Paginile alea conțineau o poveste dramatică de 
calitate. 

Mat putea vedea printre pini că cerul era acoperit de nori. 
Din nou. Când aveau să se risipească? Clătina din cap în vre- 
me ce străbătea tabăra, salutând din cap grupurile de soldați 
care îl salutau sau îl întâmpinau cu „Seniore Mat”. Soldaţii 
Oştii aveau să rămână acolo tot restul zilei - își ridicaseră 
corturile pe coasta unui deal retras şi împădurit, cam la o 
jumătate de zi de mers pe jos până în oraş - făcând ultimele 
pregătiri pentru atac. Aici, pinii cu trei ace erau înalți şi aveau 
ramurile răsfirate, umbra lor împiedicând creșterea tufișuri- 
lor. Corturile erau grupate în jurul pinilor, aerul era răcoros 
şi umbrit, mirosind a rășină și lut. 

Se plimbă prin tabără, verificând ceea ce făcuseră oame- 
nii lui și văzând că totul era gestionat cu eficiență. Amintirile 
acelea vechi, cele primite de la Eelfinni, ajunseseră să se 
amestece atât de bine cu ale lui, încât îi era greu să își dea 
seama care instincte luau naștere din ele şi care erau ale lui. 

Se bucura că se afla din nou cu Oastea; nu își dăduse sea- 
ma cât de mult îi lipsise. Ar fi frumos să se reunească cu res- 
tul soldaţilor, trupele conduse de Estean și Daerid. Mat spera 
ca aceștia trăiseră vremuri mai bune decât soldaţii lui. 

Verifică mai întâi cavaleria. Aceasta era separată de restul 
taberei - călăreţii se considerau întotdeauna superiori infan- 
teriştilor. În ziua aceea, cum se întâmpla prea des, oamenii 
erau îngrijoraţi că nu aveau cu ce să-și hrănească animalele. 
Pentru un cavalerist bun, calul lui era întotdeauna pe primul 

loc. Cailor le fusese greu în timpul călătoriei din Hinderstap, 
mai ales că nu prea avuseseră ce să pască. În primăvara 
aceasta, crescuse puţină iarbă, iar cea rămasă din timpul ier- 
nii era ciudat de rară. Caii refuzau să pască mănunchiurile de 
iască, de parcă aceasta s-ar fi stricat, la fel ca proviziile de 
hrană. Nu aveau multe grâne; ei nădăjduiseră să se hrănească 
cu ce le oferea pământul, căci se deplasau prea repede pentru 
căruțele cu grâne. 

Ei bine, el trebuia să găsească o soluție. Mat îi asigură pe 
cavaleriști că se gândea la o rezolvare, iar aceştia îl credeau 
pe cuvânt. Seniorul Mat nu îi dezamăgise încă. Firește, aceia 
pe care îi dezamăgise cu adevărat putrezeau în morminte. El 
respinsese cererea de a arbora steagul. Poate după incursiu- 
nea în Trustair. 

Nu era însoţit de infanteriști în acel moment; aceștia erau 
ai Estean şi Daerid. Talmanes, înţelept fiind, înțelesese că 
aveau nevoie de mobilitate, prin urmare adusese trei trupe 
de cavalerie și aproape patru mii de arbaletrieri călare. Mat îi 
verifică mai departe pe arbaletrieri, oprindu-se ca să priveas- 
că două detașamente exersând în spatele taberei. 

Mat se opri lângă un pin înalt, cele mai joase ramuri ale 
sale înălțându-se la aproape un metru deasupra capului său, 
şi se rezemă de trunchiul acestuia. Rândurile de arbaletrieri 
nu exersau atât de mult ţinta, cât coordonarea lor. În majori- 
tatea bătăliilor, nu ţinteai cu adevărat, motiv pentru care ar- 
baletele erau atât de eficiente. Nu era nevoie de o pregătire 
atât de îndelungată ca în cazul arcurilor lungi. Fireşte, cu cele 
din urmă puteai trage mai rapid şi mai departe, dar dacă nu 
aveai la dispoziţie o viaţă ca să exersezi, atunci aceste arba- 
lete erau un înlocuitor perfect. 

Şi-apoi, procesul de reîncărcare a arbaletei ușura coor- 
donarea rândurilor de arbaletrieri. Căpitanul detaşamentului 
stătea la capătul îndepărtat, lovind cu o nuia într-un copac la 
fiecare două secunde pentru a stabili un ritm. Fiecare plesni- 
tură reprezenta un ordin. Ridicai arbaleta la umăr la prima 
plesnitură și trăgeai la a doua. Lăsai arma jos la a treia. O în- 
cărcai la a patra. O ridicai din nou la umăr la a cincea. Arbale- 
trierii deveneau din ce în ce mai pricepuţi - trăgeau slave de 
săgeți coordonate menite să ucidă. Tot la a patra plesnitură 
de nuia era lansată spre copaci o salvă de săgeți. 


„Vom avea nevoie mai multe de-astea”, își zise Mat în 
gând, observând cât de multe săgeți se despicau în timpul an- 
trenamentului. lroseai mai multă muniţie în timpul antrena- 
mentelor decât în timpul bătăliei, însă acum, fiecare săgeată 
valora cât două sau trei în luptă. Într-adevăr, arbaletrierii 
deveneau pricepuţi. Dacă ar fi avut câţiva dintr-ăștia când 
luptase la Cascada Însângerată, poate că Nashif și-ar fi învăţat 
lecţia mult mai devreme. 

Fireşte, ei ar fi fost mult mai utili dacă puteau trage mai 
rapid. Plesnitura reprezenta momentul de încetinire. Nu în- 
armarea propriu-zisă, ci necesitatea de a lăsa jos arbaleta de 
fiecare dată. Iroseai patru secunde doar mânuind arma. 
Aceste pârghii și cutii noi pe care Talmanes învățase să le 
facă de la un mecanic din Murandy accelerau foarte mult lu- 
crurile. Însă mecanicul era în drum spre Caemlyn ca să vândă 
pârghiile şi cine ştie cine le mai cumpărase de la el pe drum? 
În scurt timp, toată lumea le putea avea. Nu mai exista niciun 
avantaj dacă atât tu, cât şi vrăjmașii tăi le aveau. 

Mat datora reuşita lui din Altara împotriva seanchanilor 
acestor cutii și nu voia să renunţe la acest avantaj. Oare putea 
găsi o cale prin care să facă aceste arbalete să tragă încă şi 
mai rapid? 

Îngândurat, verifică alte câteva lucruri în tabără - altara- 
nii pe care îi recrutaseră în Oaste se acomodau bine și, în afa- 
ră de hrana pentru cai și săgețile arbaletelor, poate, proviziile 
erau în stare bună. Mulţumit, se duse în căutarea Aludrei. 

Ea se instalase în partea din spate a taberei, lângă o des- 
picătură în dealul stâncos. Cu toate că locul acesta era mult 
mai mic decât luminișul înconjurat de copaci ales de aes se- 
dai și servitorii lor, era evident mai retras. Mat fu nevoit să 
ocolească trei cearșafuri separate care atârnau între copaci - 
întinse cu grijă, astfel încât să blocheze vederea spre spaţiul 
de lucru al Aludrei - până să ajungă la ea. Și fu nevoit să se 
oprească atunci când Bayle Domon își întinse o mână, ținân- 
du-l astfel în loc până când Aludra îi îngădui să intre. 

Artificiera zveltă, cu părul negru, şedea pe un butuc în 
mijlocul taberei ei mici, înconjurată de prafuri, suluri de hâr- 
tie, o tăblie de scris ca să-şi ia notițe și unelte aranjate cu gri- 
jă pe fâşii de pânză întinse pe pământ. Nu mai avea cosiţe, iar 

părul îi cădea despletit pe umeri. Această înfățișarea a ei i se 
părea ciudată lui Mat. Însă tot frumoasă era. 

„Arză-te-ar focu', Mat! Eşti însurat acum”, își spuse el în 
gând. Însă Aludra era frumoasă. 

Egeanin se afla acolo, ținând carcasa unei flori-de-noapte 
în sus astfel încât Aludra să poată lucra la ea. Faţa Aludrei cu 
buze pline era încruntată în vreme ce lovea ușor carcasa. Lui 
Egeanin începuse să-i crească părul negru, ceea ce o făcea să 
aducă din ce în ce mai puțin cu o seanchană de rang nobil. 
Mat încă nu reușea să se hotărască cum să i se adreseze fe- 
meii. Ea voia să fie cunoscută ca Leilwin, iar uneori, el se 
gândea astfel la ea. Era o prostie să îți schimbi numele doar 
pentru că cineva ţi-a spus să faci asta, însă el nu o putea în- 
vinui pentru că nu voia să o supere pe Tuon. Putea fi extrem 
de încăpățânată, Tuon. El se trezi privind din nou spre mia- 
zăzi, apoi își veni în fire. Sânge și cenușă! Ea nu va păți nimic. 

Oricum, Tuon era departe acum. Atunci, de ce Egeanin con- 
tinua această şaradă, insistând să i se spună Leilwin? După 
plecarea lui Tuon, Mat îi spusese o dată sau de două ori pe 
numele vechi, însă primise drept răspuns o dojană tăioasă. 
Femeile astea! Nu aveau pic de minte, iar femeile seanchan 
cu atât mai puţin. 

Mat îi aruncă o privire lui Bayle Domon. Illianerul mus- 
culos și bărbos stătea rezemat de un copac lângă intrarea în 
tabăra Aludrei, iar de o parte şi de cealaltă a lui se aflau două 
cearşafuri albe ce fâlfâiau în adierea vântului. Încă își ţinea 
mâna întinsă în semn de avertisment. De parcă tabăra aceas- 
ta nu ar fi fost şi a lui Mat! 

Însă Mat nu intră cu forţa. Nu își permitea să o supere pe 
Aludra. Era pe punctul de a termina de făcut modelele pentru 
dragonii aceia ai ei, iar el intenţiona să-i folosească. Dar, pe 
Lumină, era frustrant să fie nevoit să treacă printr-un punct 
de control chiar în tabăra lui! 

Aludra își ridică privirea de la ceea ce făcea, dându-și o 
şuviţă de păr după ureche. Îl observă pe Mat, apoi își întoarse 
din nou privirea la floarea-de-noapte și începu din nou să ba- 
tă ușor cu ciocanul. Sânge și cenușă! Văzând această scenă, el 
își aminti de ce o vizita atât de des pe Aludra. Punctul de con- 
trol era suficient de rău, dar femeia trebuia să lovească cu 
ciocanul în ceva ce putea exploda? N-avea pic de minte? În- 


treaga breaslă a artificierilor era așa. Le lipsea o doagă, cum 
spunea tatăl lui Mat. 

— Poate intra, zise Aludra. Mulţumesc, Jupâne Domon. 

— Plăcerea e de partea mea, Jupâneasă Aludra, zise Bayle, 
lăsându-și mâna jos şi dând din cap cu amabilitate spre Mat. 

El își netezi haina şi păşi în faţă, cu intenţia de a întreba 
despre arbalete. Cu toate acestea, ceva îi atrase atenția. Răs- 
firate pe pământ în spatele Aludrei se aflau câteva foi albe cu 
niște desene detaliate, alături de o listă cu adnotări însoţite 
de niște cifre. 

— Astea sunt planurile pentru dragoni? o întrebă Mat, 
entuziasmat. 

Se lăsă într-un genunchi ca să cerceteze foile, fără să le 
atingă. Aludra putea fi meticuloasă cu astfel de lucruri. 

— Da. 

Ea continua să lovească ușor cu ciocanul. Îi aruncă o pri- 
vire, părând doar ușor stânjenită. Din cauza lui Tuon, bănui el. 

— Şi cifrele astea? 

Mat încercă să ignore situația stânjenitoare. 

— Necesarul, răspunse ea. 

Aludra puse ciocanul jos și inspectă pe toate părțile floa- 
rea-de-noapte cilindrică. Dădu aprobator din cap către Leilwin. 

Sânge şi cenușă, erau numere mari! Un munte de cărbune, 
sulf și... excremente de liliac? Adnotările susțineau că exista 
un oraş specializat în producerea acestora, undeva în nordul 
Munţilor de Negură. Ce oraş era specializat în strângerea ex- 
crementelor de liliac? De asemenea, mai era nevoie de aramă 
şi cositor, însă, dintr-un anumit motiv, nu exista nici un nu- 
măr în dreptul lor. Doar câte un asterisc. 

Mat clătină nedumerit din cap. Cum ar reacționa oamenii 
de rând dacă ar şti că minunatele flori-de-noapte erau făurite 
doar din hârtie, praf şi - mai ales - excremente de liliac? Nu 
era de mirare că Artificierii erau atât de secretoși când venea 
vorba de breasla lor. Nu era vorba numai de prevenirea com- 
petiției. Cu cât ştiai mai multe despre acest meșteșug, cu atât 
devenea mai puțin fermecător şi mai obișnuit. 

— Sunt multe materiale, zise Mat. 

— Un miracol, asta mi-ai cerut, Matrim Cauthon, răspun- 
se ea, dându-i floarea-de-noapte lui Leilwin şi luând în mână 
tăblia de scris. Notă ceva pe hârtia prinsă de ea. Miracolul 

acesta l-am împărțit într-o listă de ingrediente. Lucru care es- 
te în sine un miracol, nu? Nu te plânge de dogoare când cine- 
va îți oferă soarele în palmă. 

— Mie nu mi se pare un lucru ușor de înfăptuit, bombăni 
Mat, mai mult pentru el. Numărul ăsta reprezintă costurile? 

— Eu nu sunt scrib, zise Aludra. Astea sunt doar niște es- 
timări. Am făcut şi eu câteva calcule, dar restul trebuie făcute 
de cineva mai priceput. Dragonul Renăscut își permite astfel 
de costuri. 

Leilwin îl privea pe Mat cu o expresie ciudată. Lucrurile 
se schimbaseră și în privinţa ei, din cauza lui Tuon. Dar nu în 
direcţia în care se așteptase el. 

Pomenirea lui Rand făcu să se învolbureze culorile dina- 
intea ochilor lui Mat, iar el își înăbuși un oftat, încercând să le 
alunge. Rand o fi putând suporta astfel de costuri, dar Mat cu 
siguranță nu putea. Păi, trebuia să joace un joc de zaruri cu 
însăşi regina Andorului ca să poată face rost de atâta bănet! 

Dar asta era problema lui Rand. Arză-l-ar focu', ar face 
bine să aprecieze prin ce trecea Mat pentru el. 

— Asta nu include o estimare a mâinii de lucru, observă 
Mat, aruncându-şi din nou ochii peste foi. De câţi clopotari 
vei avea nevoie pentru proiectul acesta? 

— De toţi de care poți face rost, zise scurt Aludra. Nu asta 
mi-ai făgăduit? Toţi clopotarii din Andor şi până în Tear. 

— Presupun că da, zise Mat. Nu se așteptase ca ea să ia la 
propriu cuvintele lui. Dar arama şi cositorul? N-ai estimat o 
sumă pentru astea. 

— Am nevoie de tot. 

— Tot... Cum adică, tot? 

— Tot, repetă ea, simplu şi calm de parcă ar fi cerut încă o 
porție de gem de mure pentru terciul ei. Orice fărâmă de ara- 
mă și cositor de care poţi face rost de partea asta a Osiei Lu- 
mii. Ea tăcu. Poate că pare un proiect prea ambițios. 

— Te cred și eu că e ambițios, bombăni Mat. 

— Da, zise Aludra. Să presupunem că Dragonul deţine 
controlul asupra orașelor Caemlyn, Cairhien, Illian și Tear. 
Dacă ar fi să îmi permită accesul la fiecare mină și prăvălie de 
metale ce vinde aramă și cositor din aceste patru orașe, pre- 
supun că ar fi de-ajuns. 

— Fiecare prăvălie de metale, zise Mat fără intonațţie. 


— Da. 

— Din cele mai mari patru oraşe ale lumii. 

— Da. 

— lar tu „presupui” că ar fi de-ajuns. 

— Cred că asta am spus, Matrim Cauthon. 

— Minunat! Să văd ce pot face în privința asta. Ai vrea ca 
blestematul de Cel Întunecat să vină să-ți lustruiască pantofii 
dacă tot veni vorba? Poate l-am putea dezgropa pe Artur Ari- 
pă-de-Șoim și să-l punem să danseze pentru tine. 

Leilwin îi aruncă o privire duşmănoasă lui Mat când aces- 
ta pomeni de Artur Aripă-de-Şoim. După o clipă, Aludra ter- 
mină cu adnotările, apoi se întoarse și îl privi pe Mat. Ea vor- 
bi pe un ton fără intonaţie, doar vag ostil: 

— Dragonii mei vor reprezenta o mare putere pentru un 
războinic. Tu zici că ceea ce îţi ofer este o extravaganţă. Dar 
este și necesar. Îl privi în ochi. N-am să mint şi să-ţi spun că 
nu m-am aşteptat la această atitudine dispreţuitoare din par- 
tea ta, jupâne Cauthon. Pesimismul îți este un prieten drag, 
nu-i aşa? 

— E o exagerare, mormăi Mat, coborându-şi din nou pri- 
virea la desene. Abia dacă îl cunosc. Suntem simple cunoș- 
tinţe, în cel mai bun caz. Îți dau cuvântul meu. 

Aceste cuvinte îl făcură pe Bayle să pufnească. Era impo- 
sibil să-ți dai seama dacă o făcea din amuzament sau din bat- 
jocură fără să te uiţi la fața lui. Mat nu se uită la el. Aludra îl 
țintuia cu privirea. Ochii li se întâlniră o clipă, iar Mat îşi dădu 
seama că fusese, probabil, prea tăios cu ea. Poate că nu se 
simţea în largul lui în preajma ei. Puțin. Ei începuseră să devi- 
nă mai apropiaţi înainte de Tuon. Oare era durere cea care se 
ascundea în ochii Aludrei? 

— Îmi pare rău, Aludra, zise el. N-ar fi trebuit să-ți vor- 
besc astfel. 

Ea ridică din umeri. 

El inspiră adânc. 

— Uite, știu că... ei bine, este ciudat cum Tuon... 

Ea îşi flutură o mână, întrerupându-l. 

— Nu-i nimic. Îi am pe dragonii mei. Mi-ai oferit şansa să-i 
creez. Alte chestiuni nu mai sunt importante. Îţi doresc să fii 
fericit. 

— Ei bine..., zise el. Mat îşi frecă bărbia, apoi oftă. Cel mai 
bine era să dea totul uitării. În fine, sper să pot rezolva pro- 
blema asta. Îmi ceri multe resurse. 

— Am nevoie de aceşti clopotari și de aceste materiale, zi- 
se ea. Nici mai mult, nici mai puţin. M-am descurcat cum am 
putut aici, fără resurse. Mai am nevoie încă de câteva săptă- 
mâni pentru testare - va trebui să facem un singur dragon 
mai întâi, ca să verificăm. Așadar, ai ceva timp la dispoziție ca 
să faci rost de toate cele de trebuinţă. Dar va fi nevoie de mult 
timp, iar tu refuzi în continuare să-mi spui când va fi nevoie 
de acești dragoni. 

— Nu-ţi pot spune lucruri pe care nu le ştiu nici măcar eu, 
Aludra, zise Mat, aruncându-şi privirea spre miazănoapte. 

El simţi o smucitură ciudată, ca şi când cineva i-ar fi prins 
un cârlig de pescar de măruntaie şi trăgea de el încet, dar in- 
sistent. „Rand, tu ești, arză-te-ar focu'?” Culorile se învolburau. 

— În curând, Aludra, se trezi el zicând. Timpul e scurt. 
Atât de scurt. 

Ea şovăi, ca și când ar fi simţit ceva în vocea lui. 

— Ei bine, zise ea, dacă așa stau lucrurile, înseamnă că ce- 
rințele mele nu sunt chiar atât de exagerate, nu? Dacă lumea 
va merge la război, atunci va fi nevoie în curând de forje ca să 
făurească vârfuri de săgeți și potcoave de cai. Mai bine să le fo- 
losim acum pentru dragonii mei. Dă-mi voie să te asigur că fie- 
care pe care îl vom termina va valora o mie de săbii în bătălie. 

Mat oftă, se ridică şi îşi înclină pălăria în fața ei. 

— Bine, atunci, zise el. De acord. Să văd ce voi putea face, 
asta presupunând că Rand nu mă va face scrum atunci când îi 
voi sugera această idee. 

— Ar fi mai înțelept din partea ta să îi arăţi puţin respect 
jupânesei Aludra, zise Leilwin, privindu-l pe Mat şi vorbind 
cu acel accent seanchan încet și tărăgănat. În loc să fii atât de 
obraznic cu ea. 

— Am fost sincer! zise Mat. Cel puţin în ultima parte. Ar- 
ză-m-ar focu', femeie! Nu poţi să-ți dai seama când un bărbat 
e sincer? 

Ea se uită la el de parcă ar fi încercat să îşi dea seama da- 
că aceste cuvinte erau ele însele un soi de batjocură. Mat își 
dădu ochii peste cap. Femeile astea! 


— Jupâneasa Aludra are o minte sclipitoare, zise Leilwin 
pe un ton sever. Tu nu pricepi ce dar îţi oferă ea prin planu- 
rile astea. Păi, dacă Imperiul ar deține aceste arme... 

— Atunci, ai grijă să nu i le oferi, Leilwin, zise Mat. Nu vreau 
să mă trezesc într-o bună dimineață și să descopăr că ai fugit 
cu aceste planuri în încercarea de a-ţi recâștiga titlul! 

Ea păru jignită că el insinuase aşa ceva, cu toate că părea 
să fie următorul pas logic de făcut. Seanchanii aveau un simț 
al umorului ciudat - Tuon nu încercase nici măcar o dată să 
fugă de el, cu toate că avusese nenumărate ocazii. 

Fireşte, Tuon bănuise aproape de la bun început că avea 
să se mărite cu el. Aflase Prorocirea damanei ăleia. El n-are să 
mai privească din nou spre miazăzi, arză-l-ar focu'. N-are s-o 
facă! 

— Corabia mea este purtată de alte vânturi acum, jupâne 
Cauthon, zise simplu Leilwin, întorcându-și fața de la el și 
aruncându-i o privire lui Bayle. 

— Dar nu ne vei ajuta în lupta împotriva seanchanilor, 
protestă Mat. Se pare că ai... 

— Te scalzi în ape adânci acum, flăcăule, interveni Bayle 
cu o voce blândă. Da, ape adânci pline cu peşti-leu. Poate-a 
sosit vremea să nu mai stropeşti atât de tare și de zgomotos. 

Mat își închise gura. 

— Bine, atunci, zise el. 

Cei doi n-ar fi trebuit să îl trateze cu mai mult respect? Nu 
era el oare un soi de prinț seanchan sau ceva de genul? El ar 
fi trebuit să ştie că asta nu ţinea cu Leilwin și cu marinarul 
bărbos. 

Oricum, el fusese sincer. Cuvintele Aludrei aveau noimă, 
oricât de nebuneşti păruseră la început. Trebuiau să dedice 
multe forje pentru această lucrare. Săptămânile de care el avea 
nevoie ca să ajungă în Caemlyn păreau acum și mai exaspe- 
rante. Săptămânile petrecute pe drum trebuiau folosite pen- 
tru construirea dragonilor! Un bărbat înțelept afla că era inu- 
til să se frământe în privința marșurilor lungi, însă Mat avea 
impresia în ultima vreme că era departe de a fi înțelept. 

— Bine, zise el din nou. Îşi întoarse privirea la Aludra. 
Deşi - din motive complet diferite - aș dori să iau cu mine 
planurile astea și să le țin la păstrare într-un loc sigur. 

— Din motive complet diferite? întrebă Leilwin fără nicio 
intonaţie în glas, ca şi când ar fi căutat o altă insultă. 

— Da, răspunse Mat. Aceste motive fiind că n-aș vrea ca 
planurile să se afle prin preajmă atunci când Aludra va lovi 
greșit în acele flori-de-noapte şi se va arunca în aer până 
aproape de Trecătoarea lui Tarwin! 

Aludra chicoti când auzi aceste cuvinte, deşi Leilwin păru 
din nou ofensată. Era greu să nu ofensezi un seanchan. Pe 
aceştia şi pe afurisiţii de aieli. Era ciudat cât de diferiți puteau 
fi în multe privinţe şi totuși asemănători în multe altele. 

— Poți lua planurile, Mat, zise Aludra. Atâta vreme cât le 
vei ține în cufărul tău cu galbeni. Este unul dintre obiectele 
din tabăra aceasta care vor avea parte de cea mai mare aten- 
ție din partea ta. 

— Mulţumesc frumos, zise el, aplecându-se ca să culeagă 
foile şi ignorând acea insultă voalată. Tocmai se împăcaseră? 
Femeie afurisită. Apropo, era cât pe ce să uit. Ştii ceva despre 
arbalete, Aludra? 

— Arbalete? întrebă ea. 

— Da, zise Mat, strângând hârtiile. Mă gândesc că ar tre- 
bui să existe o cale prin care să le facem să se încarce mai 
repede. Știi tu, cum ar fi pârghiile alea noi, ajutate, poate, de 
un arc sau ceva. Poate o pârghie pe care s-o poți răsuci fără 
să fii nevoit să laşi arma jos mai întâi. 

— Asta nu este specialitatea mea, Mat, zise Aludra. 

— Ştiu. Dar te pricepi la astfel de lucruri şi poate... 

— Va trebui să găsești pe altcineva, zise Aludra, întorcân- 
du-se ca să ia în mână o altă floare-de-noapte pe jumătate 
terminată. Sunt mult prea ocupată. 

Mat își vâri mâna sub pălărie şi se scărpină în cap. 

— Asta... 

— Mat! strigă o voce. Mat, trebuie să vii cu mine! 

Mat se întoarse când Olver dădu buzna în fugă în tabăra 
Aludrei. Bayle îşi ridică mâna în semn de avertisment, dar 
fireşte că Olver trecu în fugă pe sub ea. 

Mat își îndreptă spatele. 

— Ce e? întrebă el. 

— A sosit cineva în tabără, zise Olver, citindu-se entuzi- 
asmul pe chipul lui. 


lar chipul lui oferea o priveliște în sine. Urechi prea mari 
pentru capul lui, nas turtit, gură prea mare. Pentru un copil 
de vârsta lui, sluțenia era adorabilă. Nu avea să fie la fel de 
norocos odată ce urma să mai crească. Poate că soldaţii din 
tabără făceau bine că îl învățau să mânuiască armele. Cu un 
chip ca al lui, făcea bine să ştie cum să se apere. 

— Stai, mai încet, zise Mat, vârând planurile Aludrei în 
spatele curelei. A sosit cineva? Cine? De ce ai nevoie de mine? 

— Talmanes m-a trimis după tine, zise Olver. Crede că ea 
este o persoană importantă. Mi-a spus să-ți spun că are nişte 
foi cu chipul tău pe ele şi că are „trăsături distinctive”, ce-o 
mai fi însemnând şi asta. Că... 

Olver continuă să vorbească, dar Mat nu îl mai asculta. O 
salută din cap pe Aludra şi pe ceilalți, apoi ieşi în fugă din 
tabăra ei, trecu pe lângă cearşafuri și pătrunse în pădure. 
Olver se ținea după el. Mat mergea cu pași grăbiţi spre partea 
din faţă a taberei. 

Acolo, călare pe o iapă albă cu picioare scurte, se afla o fe- 
meie durdulie, cu înfățișare de bunică. Purta o rochie maro, iar 
în părul strâns în coc la spate avea fire cărunte. Era înconju- 
rată de un grup de soldaţi, iar Talmanes și Mandevwin stă- 
teau chiar în faţa ei, ca doi stâlpi din piatră ce străjuiau in- 
trarea într-un port. 

Femeia avea o față de aes sedai, iar lângă calul ei stătea 
un străjer vârstnic. Deși părul începea să îi încărunțească, 
bărbatul cel solid părea periculos, așa cum erau toţi străjerii. 
El îi privea pe soldaţii Oștii cu nişte ochi neînduplecaţi, ținân- 
du-și braţele încrucișate pe piept. 

Sora aes sedai îi zâmbi lui Mat atunci când acesta se apro- 
pie în fugă. 

— A, foarte frumos, zise ea pe un ton afectat. Ai învățat să 
fii punctual de când ne-am văzut ultima oară, Matrim Cauthon. 

— Verin, zise Mat, gâfâind ușor din cauză că fugise. 

El îi aruncă o privire lui Talmanes, care ridică în aer o 
foaie de hârtie care purta pe ea desenul cu chipul lui Mat. 

— Ai descoperit că cineva îmi distribuie portretul prin 
Trustair? 

Ea râse. 

— Poţi spune și aşa. 

El o privi în ochii aceia căprui-închis de aes sedai. 

— Sânge şi cenușă! bombăni el. Tu ai fost, nu-i așa? Tu 
eşti cea care mă caută! 

— De ceva vreme, aș putea adăuga, zise Verin pe un ton 
relaxat. Şi oarecum împotriva voinţei mele. 

Mat închise ochii. S-a zis cu planul lui elaborat pentru in- 
cursiune. Fir-ar să fie! Şi era un plan bun. 

— Cum ai aflat că sunt aici? o întrebă el, deschizând ochii. 

— Un negustor de ispravă a venit la mine în Trustair 
acum o oră şi mi-a explicat că tocmai a avut o întâlnire agre- 
abilă cu tine şi că i-ai oferit o sumă frumușică pentru o schiță 
a oraşului Trustair. M-am gândit să cruţ sărmanul oraş de un 
atac din partea... acoliților tăi și să vin eu la tine. 

— Acum o oră? zise Mat, încruntându-se. Dar Trustair se 
află la o jumătate de zi de mers pe jos! 

— Aşa e. 

Verin zâmbi. 

— Arză-m-ar focu', zise el. Ai folosit topirea-n-văzduh, 
nu-i aşa? 

Ea zâmbi mai larg. 

— Presupun că încerci să ajungi în Andor cu oastea asta, 
jupâne Cauthon. 

— Depinde, răspunse Mat. Ne poţi duce acolo? 

— Într-un timp foarte scurt, răspunse Verin. Soldaţii tăi 
pot ajunge în Caemlyn până la lăsarea întunericului. 

Lumină! Douăzeci de zile şterse din marșul lui? Poate că 
va putea să înceapă mai devreme să făurească dragonii Aludrei! 
Șovăi și o privi pe Verin, forțându-se să nu își arate încânta- 
rea. Exista întotdeauna un preţ atunci când se implica o aes 
sedai. 

— Ce vrei? o întrebă el. 

— Sincer, răspunse ea, oftând încet, ce vreau eu, Matrim 
Cauthon, este să fiu eliberată din pânza ta de taveren! Ai ha- 
bar cât timp m-ai forțat să aştept în munţii aceştia? 

— Forțat? 

— Da, zise ea. Vino, avem multe de discutat. 

Ea plesni ușor cu frâiele, mânându-și calul spre tabără, iar 
Talmanes şi Mandevwin se dădură la o parte fără tragere de 
inimă, lăsând-o să treacă. Mat li se alătură celor doi, privind-o 
cum se îndreaptă direct spre focurile pentru gătit. 

— Presupun că nu va exista nicio incursiune, zise Talmanes. 


Nu părea trist. 

Mandevwin îşi pipăi peticul de pe ochi. 

— Asta înseamnă că mă pot întoarce la sărmana mea mă- 
tuşă bătrână? 

— N-ai nicio mătuşă bătrână, mârâi Mat. Haideţi să ve- 
dem ce-are de zis femeia. 

— Fie, zise Mandevwin. Dar data viitoare, voi fi străjer, ai 
înțeles, Mat? 

Mat doar oftă, grăbindu-se după Verin. 

O aură de întuneric 


Briza răcoroasă a mării îl mângâie pe Rand în clipa în care 
trecu călare prin poartă. Acel vânticel blând, ca atingerea unei 
pene, purta cu el mirosurile a mii de focuri pentru gătit, răs- 
pândite peste tot în orașul Falme, care încălzeau tocănițele 
dimineaţa. 

Rand îl struni pe Tai'daishar, nefiind pregătit pentru amin- 
tirile pe care urmau să le trezească acele mirosuri. Amintiri 
despre vremea când încă nu știa care era rolul lui în lume. 
Amintiri despre vremea când Mat îl necăjea mereu pentru că 
purta veșminte frumoase pe care Rand încerca să le evite. 
Amintiri despre vremea când îi fusese ruşine de steagurile 
care fâlfâiau acum în urma sa. Odinioară, el insistase ca aces- 
tea să rămână ascunse, de parcă, făcând asta, ar fi putut scăpa 
de propriul destin. 

Procesiunea îl aşteptă, cataramele scârțâind, caii neche- 
zând. Rand mai vizitase oraşul Flame o dată, pentru o scurtă 
vreme. Pe-atunci, nu reuşise să stea nicăieri prea mult timp. 
Îşi petrecuse lunile acelea fie fiind urmărit, fie urmărind pe 
cineva. Fain îl condusese în Falme, purtând la el Cornul lui 
Valere și pumnalul cu rubin de care fusese legat Mat. Culorile 
îi apărură din nou când se gândi la Mat, însă Rand le ignoră. 
În aceste câteva clipe, el nu se află în prezent. 


Falme reprezenta un moment de cotitură în viaţa lui Rand 
la fel de profund precum cel ulterior, când se aflase în ţinutu- 
rile sterpe ale aielilor, atunci când dovedise că el era 
Car'a'carn. După Falme, nici nu se mai ascunsese, nici nu mai 
luptase cu ceea ce era. Acesta era locul unde el recunoscuse 
pentru prima oară că era un ucigaș, locul unde își dăduse sea- 
ma pentru prima oară ce pericol reprezenta pentru cei din 
jurul lui. Încercase să îi lase pe toţi în urmă, însă ei veniseră 
după el. 

Băiatul păstor se mistuise în Falme, cenușa lui fiind îm- 
prăștiată și purtată de vânturile ce măturau oceanul. Drago- 
nul Renăscut luase naștere din această cenușă. 

Rand îl mână înainte pe Tai'daishar, iar procesiunea îl 
urmă din nou. El poruncise ca poarta să fie deschisă la mică 
distanță de oraş, cu speranţa să nu fie zărită de damane. Fi- 
reşte că asha'manii lui o creaseră - putând, astfel, să ascundă 
împletiturile de femei -, dar el nu voia să le ofere acestora 
niciun indiciu despre călătorie. Neputinţa seanchanilor de a 
folosi topirea-n-văzduh era unul dintre cele mai mari avan- 
taje ale lui. 

Oraşul Falme era aşezat pe o limbă mică de pământ - 
Toman Head - care se alungea spre Oceanul Aryth. Stâncile 
înalte, aflate de-o parte şi de cealaltă, despicau valurile, dând 
naștere unui muget înăbușit şi îndepărtat. Clădirile din oraș, 
construite din piatră închisă la culoare, acopereau peninsula 
aşa cum bolovanii acoperă albia unui râu. Majoritatea erau 
clădiri solide, cu un cat, construite ca și când locuitorii se aş- 
teptau ca valurile să se reverse peste stânci şi să se izbească 
de casele lor. Aici, pajiștile nu erau la fel de uscate precum 
cele de la miazănoapte, însă iarba recent răsărită începea să 
se îngălbenească şi să se ofilească, ca şi când firele regretau 
că își ițiseră capetele din pământ. 

Peninsula cobora spre un port natural, unde erau anco- 
rate nenumărate vase seanchane. Steagurile lor fâlfâiau în 
bătaia vântului, proclamând că acest oraș făcea parte din 
imperiul lor; pe flamura care fâlfâia cel mai sus deasupra 
orașului se vedea un șoim auriu în zbor, care ţinea în ghea- 
rele lui trei fulgere. Avea franjuri albastre. 

Creaturile ciudate pe care seanchanii le aduseseră cu ei 
din partea cealaltă a oceanului mișunau pe străduțele înde- 

părtate, fiind prea departe ca Rand să poată distinge detaliile. 
Rakeni zburau pe cer; după cât se părea, seanchanii aveau 
aici un grajd mare pentru ei. Toman Head se afla la sud de 
Arad Doman, iar orașul acesta era, fără îndoială, o zonă mare 
de aşteptare pentru campania seanchanilor din miazănoapte. 

Acea campanie de cucerire avea să ia sfârșit în ziua aceea. 
Rand trebuia să facă pace, trebuia să o convingă pe Fiica ce- 
lor Nouă Luni să-şi retragă ostile. Această pace avea să fie li- 
niştea de dinaintea furtunii. El nu urma să-și protejeze oa- 
menii de război, doar avea să îi țină în viaţă ca ei să poată muri 
pentru el în altă parte. Însă el va face ceea ce trebuia făcut. 

Nynaeve își aduse calul lângă el, în vreme ce îşi continuau 
drumul spre Falme. Rochia ei albastru cu alb era croită după 
portul domani, dar era dintr-un material mai gros şi mult mai 
modest. Ea părea să adopte porturile din toată lumea, pur- 
tând rochii specifice orașelor pe care le vizita, însă aducând o 
tuşă personală a ceea ce i se părea cuviincios. Altădată, poate, 
lui Rand i s-ar fi părut amuzant acest lucru. Părea incapabil 
să mai simtă această trăire. Simţea doar acea tăcere rece din- 
lăuntrul lui, o tăcere care învăluia un izvor de furie îngheţată. 

Avea să mențină în echilibru furia şi tăcerea suficient de 
mult timp. Trebuia s-o facă. 

— Aşadar, ne-am întors, zise Nynaeve. 

Ter'angrealul-podoabă multicolor pe care îl purta strica 
oarecum aspectul rochiei ei cu croială frumoasă. 

— Da, zise Rand. 

— Mi-aduc aminte de ultima oară când am fost aici, zise 
ea pe un ton leneș. Ce haos, ce nebunie. Apoi, la sfârşit, te-am 
găsit cu rana aceea în partea laterală. 

— Da, zise Rand în șoaptă. 

Aici se pricopsise cu prima rană ce nu se mai vindeca, atunci 
când se luptase cu Ishamael pe cer, deasupra orașului. Începu 
să-şi simtă rana caldă când se gândi la ea. Caldă și dureroasă. 
Începuse să se gândească la durerea aceea ca la o veche prie- 
tenă, ca la o aducere aminte că era viu. 

— Te-am văzut sus, în aer, zise Nynaeve. Nu mi-a venit să 
cred. Am... am încercat să tămăduiesc rana aceea, dar pe 
vremea aceea eram încă blocată și nu puteam să invoc furia. 
Min nu voia să plece de lângă tine. 


Min nu îl însoțea în ziua aceea. Ea rămânea aproape de el, 
dar ceva se schimbase între ei. Întocmai cum se temuse el 
întotdeauna că avea să se întâmple. Atunci când ea îl privea, 
el ştia că ea îl vedea cum încerca să o omoare. 

Cu doar câteva săptămâni înainte, el nu ar fi reușit să o 
convingă să nu îl însoțească, indiferent ce i-ar fi zis. Acum, ea 
rămase în urmă fără să protesteze deloc. 

Indiferență. Avea să se sfârşească în curând. Nu mai era 
loc pentru regret sau întristare. 

Aielii o luară la fugă în față ca să cerceteze o posibilă am- 
buscadă. Mulţi dintre ei purtau banderolele roșii. Rand nu își 
făcea griji în privința unei ambuscade. Seanchanii nu aveau 
să îl trădeze, nu şi dacă nu era cumva la mijloc vreun rătăcit. 

Rand ajunse la poalele pantei şi îşi atinse sabia pe care o 
purta la cingătoare. Era cea curbată, cu teaca neagră pe care 
fusese vopsit cu roșu şi auriu dragonul şerpuitor. Din mai 
multe motive, aceasta îl ducea cu gândul la ultima oară când 
fusese în Falme. 

— În acest oraş am ucis pentru prima oară un om cu sa- 
bia, zise Rand pe un ton blând. N-am vorbit niciodată despre 
asta. Era un senior seanchan, un maestru al sabiei. Verin îmi 
spusese să nu conduc Puterea în oraș, aşadar l-am înfruntat 
doar cu sabia. L-am învins. L-am ucis. 

Nynaeve își arcui o sprânceană. 

— Aşadar, chiar ai dreptul să porți o sabie încrustată cu 
însemnul bâtlanului. 

Rand clătină din cap. 

— N-au existat martori. Mat și Hurin luptau în altă parte. 
M-au văzut imediat după luptă, dar nu au văzut lovitura uci- 
gătoare. 

— Ce importanţă au martorii? zise ea pe un ton batjoco- 
ritor. Ai învins un maestru al sabiei, aşadar ești și tu unul. 
N-are importanţă dacă ai fost văzut sau nu de ceilalți. 

El o privi. 

— De ce să porți însemnul bâtlanului dacă nu ești văzut 
de ceilalți, Nynaeve? 

Ea nu răspunse. În față, chiar lângă oraș, seanchanii ridi- 
caseră un pavilion cu dungi negre şi albe. Păreau să fie sute 
de perechi de femei sul'dam şi damane care împrejmuiau cor- 
tul fără pereţi. Damanele purtau acele rochii cenușii caracte- 

ristice, iar femeile sul'dam purtau rochiile lor roșu cu albas- 
tru, prevăzute cu un fulger pe piept. Rand adusese cu el doar 
câțiva conducători: Nynaeve, trei înțelepte, Corele, Narishma, 
Flinn. O fărâmă din cât putea accesa, chiar și fără să apeleze 
la forțele lui staționate la răsărit. 

Dar nu, era mai bine să fie însoţit doar de o gardă simbo- 
lică, lăsând astfel impresia că venea cu intenţii de pace. Dacă 
întâlnirea aceasta avea să degenereze într-o bătălie, atunci 
singura speranţă a lui Rand era să scape rapid printr-o poar- 
ta. Fie asta..., fie să facă ceva ca să pună el însuși capăt bătăliei. 

Figurina reprezentând un bărbat care ținea în mâna ridi- 
cată o sferă atârna de şa în fața lui. Cu ajutorul ei, putea să în- 
frunte o sută de damane. Două sute. Îşi amintea Puterea pe 
care o deținuse atunci când curățase saidinul. Fusese genul 
de Putere cu care ar fi putut rade orașe întregi, ar fi putut 
nimici pe oricine i-ar fi stat în cale. 

Nu. Nu avea să se ajungă la asta. Nu își putea permite să 
îngăduie să se ajungă la asta. Cu siguranţă că seanchanii știau 
că dacă l-ar fi atacat, acest lucru ar fi dus la dezastru. Rand 
venise să se întâlnească din nou cu ei, știind că un trădător 
din rândul lor încercase să îl ia prizonier sau să îl ucidă. Ei tre- 
buiau să vadă că el era sincer. 

Dar dacă nu aveau să vadă acest lucru... El își întinse mâ- 
na, apucă cheia de acces, pentru orice eventualitate, şi o stre- 
cură în buzunarul exterior supradimensionat al hainei sale. 
Apoi, inspirând adânc, se linişti și căută vidul. Ajuns acolo, 
îmbrățișă Puterea Supremă. 

Greaţa și ameţeala amenințau să îl azvârle la pământ. Se 
clătină, strângându-l cu picioarele pe Tai'daishar, ținând strâns 
în pumn cheia de acces din buzunar. Scrâşni din dinţi. Într-un 
ungher al minţii lui, Lews Therin începea să se dezmeticeas- 
că. Nebunul încercă să înșface Puterea Supremă. Fu o luptă 
disperată, iar când Rand birui în cele din urmă, descoperi că 
se prăbuşise pe șa. 

Și bombănea din nou. 

— Rand? întrebă Nynaeve. 

Rand se îndreptă de spate. El era Rand, nu? Uneori, după 
o luptă ca aceea, îi era greu să își amintească cine era. Oare 
reuşise, în sfârşit, să îl izoleze pe Rand, intrusul, şi devenise 
Lews Therin? În ziua precedentă, se trezise la amiază, ghe- 


muit într-un colț al odăii sale, plângând și șușotind ceva des- 
pre Ilyena. Simțea în mâinile lui textura fină a părului ei lung 
şi bălai şi îşi amintea cum o ţinuse la pieptul lui. Își amintea 
că o văzuse zăcând moartă la picioarele lui, ucisă de Puterea 
Supremă. 

Cine era el? 

Chiar avea vreo importanță? 

— Te simți bine? îl întrebă din nou Nynaeve. 

— Suntem bine. 

Rand nu îşi dădu seama că folosise pluralul până când cu- 
vintele îi ieșiră pe gură. Vederea începea să i se limpezească, 
cu toate că încă îi era puțin cam neclară. Totul fu deformat o 
clipă, cum se întâmplase în timpul luptei când Semirhage îi 
retezase mâna. Abia dacă o mai observa. 

Se îndreptă de spate, apoi mai trase puţină putere prin in- 
termediul cheii de acces, umplându-se de saidin. Era atât de 
dulce, în ciuda senzaţiei de greață pe care o provoca... Tânjea 
să tragă o cantitate mai mare, însă se abţinu. Deţinea deja 
mai multă Putere decât putea, fără ajutor, oricare dintre băr- 
baţi. Avea să fie de-ajuns. 

Nynaeve aruncă o privire figurinei de lângă el. Sfera din 
mâna acesteia strălucea slab. 

— Rand... 

— Am îmbrățișat puțin mai multă, ca măsură de precauţie. 

Cu cât îmbrățișa mai multă Putere Supremă o persoană, 
cu atât mai greu era să o apere. Dacă damanele încercau să îl 
captureze, acestea aveau să fie șocate de rezistenţa lui. El ar 
fi putut rezista unui cerc complet. 

— Nu voi fi luat prizonier din nou, șopti el. Niciodată. Nu 
mă vor lua prin surprindere. 

— Poate că ar trebui să facem cale-ntoarsă, zise Nynaeve. 
Rand, nu suntem nevoiţi să ne întâlnim cu ei în condiţiile im- 
puse de ei. Este... 

— Rămânem, zise el pe un ton blând. Ne vom ocupa de ei 
aici şi acum. 

În faţă, el putea vedea o siluetă aşezată în pavilion la o 
masă pusă pe o estradă. Mai exista un scaun în faţa siluetei, la 
acelaşi nivel. Acest lucru îl miră; din cele ce ştia despre sean- 
chani, el se așteptase să fie nevoit să ceară să fie pe picior de 
egalitate cu unul dintre Cei de Sânge. 

Să fie aceea Fiica celor Nouă Luni? Copila aceea? Rand se 
încruntă pe măsură ce se apropiau, dar îşi dădu seama că, de 
fapt, ea nu era o copilă, ci doar o femeie foarte mică. Îmbră- 
cată în veşminte negre, ea avea pielea neagră, asemenea Oa- 
menilor Mării. Pe obraji avea dâre de cenușă alb-cenușie, iar 
expresia de pe faţa ei rotundă era calmă. La o inspecție mai 
atentă, părea să aibă aproape aceeași vârstă ca el. 

Rand inspiră adânc și descălecă. Sosise vremea ca războ- 
iul să ia sfârșit. 


Dragonul Renăscut era un tânăr. Lui Tuon i se spusese 
asta și totuși, ceva în legătură cu el o surprindea. 

De ce ar trebui să fie surprinsă de acest tânăr? Eroii cuce- 
ritori erau adeseori tineri. Însuşi Artur Aripă-de-Șoim, înte- 
meietorul mărețului imperiu, fusese tânăr atunci când își 
începuse campania de cucerire. 

Cei care cucereau, cei care stăpâneau lumea se mistuiau 
repede, asemenea lămpilor cu fitilurile netăiate. El purta au- 
riu cu roșu pe fundal negru, iar nasturii hainei scânteiară 
când descălecă de pe armăsarul lui mare și negru şi se apro- 
pie de pavilion. Haina neagră avea broderii roşii şi aurii pe 
manşete - lipsa mâinii era evidentă atunci când priveai man- 
şetele acelea -, însă restul veșmintelor îi erau simple. Ca şi 
când el nu vedea niciun motiv de a distrage atenţia de la chi- 
pul lui cu ajutorul podoabelor. 

Părul său avea culoarea asfinţitului de soare, roşu-închis. 
Avea un aer nobil - mers hotărât, paşi încrezători, ochi care 
priveau drept în față. Tuon fusese învățată să meargă astfel, 
fără jumătăți de măsură în felul în care pășea. Ea se întrebă 
cine îl învățase pe el. Cel mai probabil, avea cei mai buni pro- 
fesori care îl învățau cum să fie rege și lider. Cu toate acestea, 
rapoartele spuneau că crescuse ca fermier într-un sătuc. Să 
fie oare o poveste răspândită cu grijă ca să îi aducă credibili- 
tate printre oamenii de rând, poate? 

El se îndreptă cu pași hotărâți spre pavilion, însoţit de o 
marath'damane în partea stângă. Femeia purta o rochie de 
culoarea cerului într-o zi senină, cu ornamente ca nişte nori. 
Părul ei negru îi era împletit într-o singură cosiță şi purta 
podoabe țipătoare. Părea nemulțumită de ceva, căci se încrun- 
ta, iar gura îi era o linie dreaptă. Prezenţa ei o făcu pe Tuon 


să se înfioare. Ai crede că se obișnuise deja cu marath'da- 
manele după ce călătorise împreună cu Matrim. Dar nu era 
aşa. Ele erau ființe nefireşti, periculoase. Tuon nu se mai pu- 
tea simţi confortabil în preajma unei damane fără zgardă tot 
aşa cum nu putea suporta ca un firicel de iarbă să i se încolă- 
cească în jurul gleznei şi să-i mângâie pielea. 

Fireşte, dacă acea marath'damane era o prezenţă tulbu- 
rătoare, atunci cei doi bărbaţi care pășeau la dreapta Drago- 
nului erau încă şi mai și. Unul, aproape la fel de tânăr, își 
purta părul împletit în cosiţe legate cu clopoței. Celălalt era 
un bărbat mai în vârstă, cu părul alb și faţa bronzată. În ciuda 
diferenţei de vârstă, amândoi aveau acel mers relaxat și ţan- 
țoş al bărbaţilor deprinși cu luptele. Amândoi purtau haine 
negre, cu nişte insigne sclipitoare pe gulerul înalt. Li se spu- 
nea „asha'man”. Bărbaţi care puteau conduce. Cel mai bine 
era ca monstruozităţile să fie ucise rapid. În Seanchan, exis- 
taseră foarte puţini care - în dorinţa lor de a avea un avantaj 
neașteptat - încercaseră să îi antreneze pe acești Tsorov'ande 
Doon, Furtuni cu Suflet Negru. Proștii căzuseră rapid, adese- 
ori nimiciţi chiar de uneltele pe care încercau să le controleze. 

Tuon îşi făcu curaj. Karede și Gărzile Morții care o încon- 
jurau deveniră încordaţi. Fu ceva subtil - pumnii strânși pe 
lângă corp, aer tras pe nas, apoi a expirat încet. Tuon nu se 
întoarse spre ei, deşi îi făcu un semn subtil Seluciei. 

— Vă veţi păstra calmul, le spuse Vocea pe un ton blând 
bărbaţilor. 

Avea să se conformeze, căci erau Gărzile Morţii. Lui Tuon 
nu îi plăcea să facă acest comentariu, căci asta i-ar fi făcut 
să-şi coboare ochii. Însă nu avea de gând să îngăduie niciun 
fel de accident nefericit. Întâlnirea cu Dragonul Renăscut 
avea să fie periculoasă, însă nu avea cum să evite asta. Chiar 
şi cu douăzeci de damane şi de femei sul'dam de o parte și de 
cealaltă a pavilionului. Chiar şi cu Karede în spatele ei şi cu 
Căpitanul Musenge şi un detașament de arcași, care îi urmă- 
reau de pe un acoperiș ascuns, aflat la mică distanţă. Chiar și 
cu Selucia în dreapta ei, încordată și gata să atace, ca o pan- 
teră din munţii înalţi. Chiar dacă avea toate acestea, Tuon era 
expusă. Dragonul Renăscut era ca un foc de tabără aprins în 
mod inexplicabil în interiorul unei case. Nu îl puteai împie- 

dica să nu distrugă încăperea. Nu puteai decât să nădăjduieşti 
că vei putea salva clădirea. 

El se duse direct la scaunul din fața lui Tuon și se așeză, 
fără să se îndoiască măcar o dată că ea nu îl vedea ca pe ega- 
lul ei. Ea știa că ceilalți încă se mai întrebau de ce mai purta 
cenușa de doliu, de ce nu se autoproclamase împărăteasă. Pe- 
rioada de doliu se încheiase, însă Tuon nu revendicase tronul. 

Era din cauza acestui bărbat. Împărăteasa nu se putea în- 
tâlni cu nimeni, nici măcar cu Dragonul Renăscut, ca de la 
egal la egal. Fiica celor Nouă Luni, însă... acest singur bărbat 
putea fi egalul ei. Prin urmare, ea şovăise. Cel mai probabil, 
Dragonul Renăscut nu ar fi reacționat bine dacă ea s-ar fi 
considerat deasupra lui, chiar dacă ea avea un motiv extrem 
de întemeiat să facă acest lucru. 

Când el se aşeză, un fulger îndepărtat străluci, arcuin- 
du-se între doi nori, cu toate că Malai - una dintre damane 
care puteau prevesti vremea - insistase că nu se apropia ploa- 
ia. Fulgere într-o zi fără ploaie. „Calcă foarte ușor, îşi zise ea, 
interpretând semnul prevestitor, şi ai grijă ce vorbeşti.” Nu 
era cel mai lămuritor dintre semnele prevestitoare. Dacă urma 
să păşească încă și mai atent, ea trebuia să-și ia zborul în aer! 

— Tu eşti Fiica celor Nouă Luni, zise Dragonul Renăscut. 

Era o afirmaţie, nu o întrebare. 

— Tu eşti Dragonul Renăscut, răspunse ea. 

Când privi în ochii aceia ca de ardezie, ea îşi dădu seama 
că prima ei impresie fusese greşită. El nu era tânăr. Trupul lui 
o fi fost tânăr, într-adevăr, dar ochii aceia... erau niște ochi 
bătrâni. 

El se aplecă puțin în față. Gărzile Morții se încordară, iar 
pielea scârțâi. 

— Vom face pace, zise al'Thor. Azi. Aici. 

Selucia șuieră încet. Cuvintele lui aduceau foarte mult cu 
o poruncă. Tuon îi arătase un mare respect așezându-l la ni- 
velul ei, însă nimeni nu îi dădea ordine familiei imperiale. 

Al'Thor îi aruncă o privire Seluciei. 

— Îi poţi spune gărzii tale de corp că se poate relaxa, zise 
el pe un ton sec. Întâlnirea aceasta nu se va transforma într-un 
conflict. N-am să îngădui asta. 


— Ea este Vocea mea, zise Tuon cu băgare de seamă, și 
Grăitoarea Adevărului. Garda mea de corp este bărbatul din 
spatele scaunului meu. 

Al'Thor pufni încet. Așadar, era un bun observator. Sau 
unul norocos. Puţini ghiciseră corect natura Seluciei. 

— Doreşti pacea, zise Tuon. Ai condiţii pentru... propu- 
nerea ta? 

— Nu este o propunere, ci o necesitate, răspunse al'Thor. 

El vorbea cu blândeţe. Toţi aceşti oameni vorbeau foarte 
repede, însă al'Thor punea greutate în cuvintele lui. El îi adu- 
cea aminte de mama ei. 

— Ultima Bătălie se apropie. Sunt sigur că neamul tău își 
amintește profeţiile. Dacă veți continua cu acest război al vos- 
tru, ne veţi pune pe toți în primejdie. Oștile mele - oștile tu- 
turor - sunt necesare în lupta împotriva Umbrei. 

Ultima Bătălie avea să se poarte între Imperiu și oștile 
Celui Întunecat. Toată lumea ştia asta. Profeţiile spuneau lim- 
pede că împărăteasa avea să-i învingă pe cei care îi slujesc 
Umbrei, apoi ea avea să îl trimită pe Dragonul Renăscut la 
duel cu Cel Care Înghite Lumina. 

Câte lucruri înfăptuise el? Nu părea încă orbit, prin ur- 
mare acest lucru urma să se întâmple. Ciclul Essanik spunea 
că el avea să stea pe propriul mormânt şi că va plânge. Sau 
profeția aceea se referea la morţii umblători, cum se întâm- 
pla deja? Cu siguranţă că unele dintre aceste spirite călcaseră 
deja pe propriile morminte. Uneori, scrierile nu erau prea clare. 

Oamenii aceștia păreau să fi uitat multe dintre profeţii, 
tot aşa cum uitaseră şi de jurămintele făcute pentru a antici- 
pa Reîntoarcerea. Însă ea nu spuse asta. „Ai mare grijă ce 
spui...” 

— Crezi, atunci, că Ultima Bătălie este aproape? întrebă ea. 

— Aproape? întrebă al'Thor. Este la fel de aproape ca un 
asasin care-ţi mângâie ceafa cu respiraţia lui în vreme ce-ţi 
taie grumazul cu cuțitul. Este aproape ca ultimul dangăt de 
clopot de la miezul nopții, după ce s-au auzit celelalte unspre- 
zece. Aproape? Da, este aproape. Îngrozitor de aproape. 

Oare nebunia pusese deja stăpânire pe el? Dacă era așa, 
atunci situația avea să fie mult mai dificilă. Ea îl privea cu 
atenție, căutând semne ale nebuniei. Rand părea stăpân pe el. 

Briza mării suflă prin bolta pavilionului, scuturând pânza 
şi aducând cu ea mirosul de peşte putred. Multe lucruri pă- 
reau să putrezească în ultima vreme. 

„Creaturile acelea, gândi ea. Trolocii.” Ce prevestea apari- 
ţia lor? Tylee îi nimicise, iar iscoadele nu mai descoperiseră 
alţii. Privind intensitatea acestui bărbat, ea şovăi. Într-ade- 
văr, Ultima Bătălie era aproape, poate atât de aproape cum 
spunea el. Atunci, era cu atât mai important ca ea să unească 
aceste ținuturi sub flamura ei. 

— Trebuie să înţelegi de ce treaba asta este atât de im- 
portantă, zise Dragonul Renăscut. De ce te lupţi cu mine? 

— Noi reprezentăm Reîntoarcerea, zise Tuon. Semnele 
prevestitoare ne-au spus că sosise vremea ca noi să venim şi 
ne-am aşteptat să găsim un regat unit, pregătit să ne prea- 
mărească și să ne dea oști pentru Ultima Bătălie. În schimb, 
am găsit un ținut dezbinat și nepregătit, care a uitat de jură- 
mintele făcute. Cum de nu înţelegi că trebuie să luptăm? Nu 
ne face plăcere să vă omorâm, aşa cum nici părintele nu este 
bucuros atunci când trebuie să își disciplineze odrasla pentru 
că a greșit. 

Al'Thor păru indignat. 

— Suntem niște copii în ochii voştri? 

— Era doar o metaforă, răspunse Tuon. 

El rămase nemișcat o clipă, apoi își frecă bărbia cu mâna. 
Oare el o învinuia pentru pierderea celeilalte? Falendre vor- 
bise despre asta. 

— O metaforă, zise el. Una potrivită, poate. Într-adevăr, 
ținutul nu era unit, dar l-am adus eu laolaltă. Lipitura este 
slabă, poate, dar va rezista suficient de mult timp. Dacă n-aş 
fi eu, atunci războiul vostru de unificare ar fi lăudabil. Însă, în 
situația actuală, voi sunteţi o distragere a atenţiei. Trebuie să 
facem pace. Alianța noastră trebuie să dureze până când via- 
ţa mea va lua sfârşit. O privi în ochi. Te asigur că asta nu va 
dura prea multă vreme. 

Ea şedea la masa cea mare, cu mâinile împreunate în fața ei. 
Era un lucru intenţionat, deși, privind în retrospectivă, aceas- 
tă măsură de precauţie era amuzantă. El nu avea nevoie de braț 
dacă ar fi să o omoare. Mai bine să nu se gândească la asta. 


— Dacă înţelegi importanţa unificării, zise ea, atunci poa- 
te că ar trebui să unești ţinuturile sub flamura Seanchanului, 
să le spui oamenilor să depună jurământul și... 

Femeia care stătea în spatele lui al'Thor, marath'damane, 
făcu ochii mari de mirare în timp ce Tuon vorbea. 

— Nu, zise al'Thor, întrerupând-o pe Tuon. 

— Cu siguranţă înţelegi că un singur conducător, cu... 

— Nu, zise el, pe un ton blând şi totuși mai ferm, mai pe- 
riculos. N-am de gând să permit să fie prins cineva în lesele 
voastre spurcate. 

— Spurcate? Este singura cale prin care ne putem ocupa 
de cei care pot conduce! 

— Noi am supravieţuit fără ele secole întregi. 

— Şi ați... 

— Nu accept acest punct de vedere, zise al'Thor. 

Gărzile lui Tuon - inclusiv Selucia - scrâșniră din dinţi și îşi 
duseră mâinile la săbii. El o întrerupsese de două ori la rând. 
Pe Fiica celor Nouă Luni. Cum putea fi atât de îndrăzneț? 

Era Dragonul Renăscut, de aceea. Dar vorbea numai pro- 
stii. El avea să i se supună, odată ce ea avea să devină împă- 
răteasă. Profeţiile cereau asta. Cu siguranţă că asta însemna 
că regatul lui se va alătura Imperiului. 

Ea lăsase ca discuţia să-i scape de sub control. Marath'da- 
manele erau un subiect delicat pentru mulţi oameni de pe 
acest mal al oceanului. Probabil că înțelegeau logica de a le 
pune în lesă pe femei, dar le era greu să renunţe la tradiţiile 
lor. Fără îndoială că de aceea îi deranja atât de mult să vor- 
bească despre aceste lucruri. 

Tuon trebuia să ducă discuţia într-o altă direcție. Într-un 
domeniu care să-l prindă pe Dragonul Renăscut cu garda jos. 
Îl cercetă din priviri. 

— Doar despre asta va fi discuția noastră? întrebă ea. 
Vom sta unul în fața celuilalt și vom vorbi despre deosebirile 
dintre noi? 

— Despre ce altceva am putea vorbi? zise al'Thor. 

— Poate despre ceva ce avem în comun. 

— Mă îndoiesc că ar exista ceva relevant în privinţa asta. 

— 0? făcu Tuon. Şi cum rămâne cu Matrim Cauthon? 

Aceste cuvinte îl șocară, într-adevăr. Dragonul Renăscut 
clipi, deschizându-și puțin gura. 

— Mat? zise el. Îl cunoşti pe Mat? Cum... 

— M-a răpit, zise Tuon. Și m-a târât după el prin mai toată 
Altara. 

Dragonul Renăscut icni, apoi închise gura. 

— Îmi amintesc acum, zise el încet. Te-am văzut. Cu el. 
N-am făcut legătura dintre tine şi chipul acela. Mat... ce-ai 
făcut? 

„Tu ne-ai văzut pe noi?” gândi Tuon cu scepticism. Așadar, 
nebunia se manifestase. Acest lucru îl va face mai uşor de ma- 
nipulat, sau mai greu? Probabil ultima variantă, din păcate. 

— Ei bine, zise al'Thor în cele din urmă, cred că Mata avut 
motivele lui. Întotdeauna are. Și îi par atât de logice la mo- 
mentul respectiv... 

Aşadar, Matrim îl cunoștea într-adevăr pe Dragonul Re- 
născut; acest aspect urma să constituie o resursă excelentă 
pentru ea. Poate de aceea el fusese scos în calea ei, ca Tuon să 
dețină mijloacele prin care să afle lucruri despre Dragonul 
Renăscut. Ea trebuia să mai întâi să-l recupereze, ca el să o 
poată ajuta în privinţa aceasta. 

Matrim nu va fi încântat, dar va trebui să înțeleagă. Era 
Întâiul Prinţ Săbier. El va trebui să fie numit printre Cei de 
Sânge de rang superior, să se radă în cap şi să înveţe să se 
poarte cum se cuvine. Toate astea i se păreau un mare păcat, 
din motive pe care ea nu şi le putea explica. 

Nu se putu abţine să nu se mai intereseze puţin de el. Par- 
țial pentru că subiectul părea să îl descumpănească pe 
al'Thor, parţial pentru că era curioasă. 

— Ce fel de bărbat este acest Matrim Cauthon? Trebuie să 
recunosc că mie mi s-a părut a fi un escroc indolent, care se 
grăbeşte să găsească scuze ca să evite jurămintele pe care 
le-a făcut. 

— Nu vorbi aşa de el! 

În mod surprinzător, aceste cuvinte fură rostite de marath 'da- 
mane care stătea lângă scaunul lui al'Thor. 

— Nynaeve..., începu al'Thor. 

— Nu-mi spune să tac, Rand al'Thor, zise femeia, încruci- 
şându-și braţele pe piept. Este şi prietenul tău. 

Femeia își întoarse din nou atenţia la Tuon şi o privi în 
ochi. O privi în ochi. O marath'damane! 

Ea continuă: 


— Matrim Cauthon este unul dintre cei mai de ispravă 
bărbaţi pe care îi vei cunoaște vreodată, Alteță, iar eu n-am să 
îngădui să se vorbească rău despre el. Acesta este adevărul. 

— Nynaeve are dreptate, zise al'Thor, fără tragere de ini- 
mă. Este un om cumsecade. O fie el niţel cam necioplit uneori, 
dar Mat este un prieten de nădejde așa cum și-ar dori oricine. 
Cu toate că bodogănește într-adevăr în legătură cu ceea ce îl 
obligă conştiinţa să facă. 

— Mi-a salvat viața, zise marath'damane. M-a salvat plă- 
tind scump și s-a pus în pericol atunci când nimeni altcineva 
nu s-a gândit să vină după mine. Ochii îi scăpărau de furie. 
Da, bea și joacă jocuri de noroc mult prea mult. Dar nu vorbi 
despre el ca şi când l-ai cunoaşte, pentru că nu îl cunoști. Lă- 
sând toate astea deoparte, are o inimă de aur. Dacă l-ai rănit... 

— Să-l rănesc? zise Tuon. El m-a răpit pe mine! 

— Dacă a făcut asta, înseamnă că a existat un motiv, zise 
Rand al'Thor. 

Câtă loialitate! Încă o dată, ea se văzu obligată să-şi revi- 
zuiască părerea despre Matrim Cauthon. 

— Dar chestia asta este irelevantă, zise al'Thor, ridicân- 
du-se brusc în picioare. 

Unul dintre soldaţii Gărzii Morţii îşi scoase sabia. Al'Thor 
îi aruncă o privire încruntată, iar Karede îi făcu repede semn 
soldatului, care îşi vâri sabia în teacă și, ruşinat, îşi cobori ochii. 

Al'Thor își puse mâna pe masă, cu palma în jos. Se aplecă 
în față, privind-o fix în ochi pe Tuon. Cine își putea lua privi- 
rea de la acei ochi cenușii și intenși, ca oţelul? 

— Nimic din toate astea n-are importanţă. Mat n-are im- 
portanță. Asemănările şi deosebirile dintre noi nu au impor- 
tanţă. Tot ceea ce contează este nevoia, iar eu am nevoie de tine. 

El se aplecă și mai mult în față, amenințător. Deși forma 
nu i se schimbă, dintr-odată el păru înalt de treizeci de metri. 
Rand vorbi cu aceeași voce calmă şi pătrunzătoare, însă acum 
se simțea ameninţarea în ea, nerăbdarea. 

— Trebuie să îţi anulezi atacurile, zise el, aproape în şoap- 
tă. Trebuie să semnezi un tratat împreună cu mine. Acestea 
nu sunt cerinţe, ci este voinţa mea. 

Dintr-odată, Tuon se trezi că dorea să i se supună. Să-i 
facă pe plac. Un tratat. Un tratat ar fi minunat, căci i-ar oferi 
şansa să-şi întărească poziţia în aceste ţinuturi. Va putea 

plănui cum să restabilească ordinea în Seanchan. Ar putea 
recruta şi pregăti oameni. Se iveau atât de multe oportunităţi, 
încât mintea ei păru brusc hotărâtă să vadă doar avantajele 
unei alianțe, nu și dezavantajele acesteia. 

Căută aceste dezavantaje, chinuindu-se să găsească pro- 
blemele care puteau apărea dacă ea s-ar fi aliat cu el. Însă 
acestea deveneau lichide în mintea ei și se scurgeau. Nu le 
putea înhăța ca să îşi exprime vreo obiecţie. În pavilion se 
așternu tăcerea; până şi briza încetă să mai adie. 

Ce i se întâmpla? Simţea că se sufocă, de parcă o greutate 
ar fi apăsat-o pe piept. Simţea că nu avea încotro decât să se 
supună voinţei acestui bărbat! 

Expresia de pe faţa lui era sumbră. În ciuda luminii du- 
pă-amiezii, fața lui era umbrită, mult mai mult decât orice 
altceva de sub cupola pavilionului. El o privea în continuare 
fix în ochi, iar ea începu să respire repede și scurt. Ei i se pă- 
rea că zărea ceva în jurul lui cu colțul ochiului. O ceață întu- 
necată, o aură de întuneric pe care el o emana. Aceasta făcea 
aerul să se miște asemenea arșiței. Gâtul începu să i se în- 
cordeze, iar cuvintele începură să se formeze. „Da. Da. Voi 
face cum îmi ceri. Da. Trebuie. Trebuie.” 

— Nu, zise ea, cuvântul fiind abia o şoaptă. 

Expresia lui începu să se întunece din ce în ce mai mult, 
iar ea văzu furie în felul în care el se apăsa pe mână, degetele 
tremurându-i din cauza forței. Felul în care își încleșta fălcile. 
Felul în care ochii i se măriră. Câtă intensitate! 

— E nevoie... începu el. 

— Nu, repetă ea, devenind din ce în ce mai încrezătoare. 
Mi te vei supune, Rand al'Thor! Nu invers. 

Cât întuneric! Cum îl putea cuprinde un singur om? El pă- 
rea să arunce o umbră de mărimea unui munte. 

Ea nu se putea alia cu creatura aceasta. Acea ură clocoti- 
toare o înspăimânta, iar spaima era o emoție cu care ea nu 
era familiarizată. Acestui bărbat nu îi putea fi îngăduită li- 
bertatea de a face ce dorea. Trebuia închis. 

El o mai privi preț de o clipă. 

— Prea bine, zise el. 

Vocea îi era de gheaţă. 

Se roti pe călcâie și ieşi cu pași hotărâți din pavilion, fără 
să privească în urmă. Anturajul lui îi urmă; toţi, inclusiv 


marath'damane cea cu cosiță, păreau tulburațţi. Ca și când ei 
înșiși nu erau siguri ce - cine - era acest bărbat pe care îl 
urmau. 

Tuon îl urmări cu privirea, gâfâind. Nu îi putea lăsa pe 
ceilalți să vadă cât de tulburată era. Aceştia nu puteau ști că, 
în acel ultim moment, ea se temuse de el. Îl urmări cu privi- 
rea până când silueta lui călare dispăru după coama dealului. 
Încă îi mai tremurau mâinile. Nu avea curajul să vorbească. 

Nimeni nu vorbi câtă vreme ea se linişti. Poate că şi ei 
erau la fel de tulburaţi ca ea. Poate că îi simțeau îngrijorarea. 
Într-un final, mult timp după ce al'Thor plecase, Tuon se ri- 
dică în picioare. Se întoarse şi privi adunarea de Cei de Sânge, 
generali, soldați și gărzi. 

— Eu sunt împărăteasa, zise ea cu o voce blândă. 

Ca la un semn, aceștia se lăsară în genunchi. Până și Cei de 
Sânge se prosternară. 

Era singura ceremonie de care era nevoie. O, avea să aibă 
loc o încoronare oficială în Ebou Dar, cu procesiuni și parade 
şi mulțimi de oameni. Ea va accepta jurăminte personale de 
credință de la fiecare membru al Celor de Sânge și va avea 
ocazia - conform tradiţiei - să îi execute personal pe aceia 
dintre ei care, fără motiv, se opuseseră ascensiunii ei la tron. 

Urmau să se întâmple toate astea și mai mult. Însă decizia 
ei era adevărata încoronare. Rostită de Fiica celor Nouă Luni 
după perioada de doliu. 

Festivităţile începură de îndată ce ea le îngădui să se ri- 
dice. Avea să fie o săptămână de sărbătoare. O distragere ne- 
cesară. Lumea avea nevoie de ea. Avea nevoie de o împără- 
teasă. Din acel moment, totul urma să se schimbe. 

În vreme ce da'covale se ridicau în picioare şi începeau să 
cânte cântece de mărire a încoronării ei, Tuon se apropie de 
Generalul Galgan. 

— Transmite ordinul Generalului Yulan, zise ea încet. 
Spune-i să-și pregătească atacul împotriva marath'damanelor 
din Tar Valon. Trebuie să pornim un atac împotriva Drago- 
nului Renăscut, și repede. Nu putem să-i îngăduim acestui 
bărbat să devină şi mai puternic decât este deja. 

CAPITOLUL 36 


Moartea lui Tuon 


— Mi-am început călătoria în Tear, zise Verin, așezân- 
du-se pe cel mai bun scaun al lui Mat, făcut din lemn de nuc și 
având o pernă cafenie, confortabilă. Tomas se postă în spate- 
le ei, cu mâna pe mânerul sabiei. Scopul meu a fost să mă în- 
drept spre Tar Valon. 

— Și-atunci, cum ai ajuns aici? o întrebă Mat, încă bănui- 
tor când se aşeză pe băncuțţa cu perne. 

O ura; era absolut imposibil să șezi pe ea într-un mod 
confortabil. Pernele nu ajutau. Cumva, acestea reuşeau să te 
facă să te simți încă și mai inconfortabil. Chestia asta afurisită 
trebuie să fi fost gândită de vreun troloc nebun și ciocuș și 
construită din oasele osândiţilor. Era singura explicație rezo- 
nabilă. 

El se foi pe băncuţă şi fu cât pe ce să ceară un alt scaun, în- 
să Verin îşi continuă povestea. Mandevwin și Talmanes se 
aflau înăuntru, lângă intrarea în cort, primul stând în picioare 
cu braţele încrucișate pe piept, al doilea șezând pe podea. 
Thom şedea pe podea în partea cealaltă a încăperii, uitându-se 
la Verin cu o privire dezaprobatoare. Se aflau toţi în cortul 
mic pentru audienţe al lui Mat, care era menit doar pentru în- 
trevederi scurte ale ofițerilor. Mat nu voise să o ducă pe 
Verin în cortul său personal deoarece acolo erau împrăștiate 
peste tot planurile lui pentru incursiunea în Trustair. 


— Și eu mi-am pus aceeaşi întrebare, jupâne Cauthon, 
răspunse Verin, zâmbind. Străjerul ei mai în vârstă stătea în 
spatele scaunului. Cum am ajuns aici? Cu siguranță n-a fost 
intenția mea. Dar, cu toate astea, iată-mă. 

— Vorbeşti de parcă ar fi o pură întâmplare, Verin Sedai, 
zise Mandevwin. Dar e vorba de o distanţă de câteva sute de 
leghe! 

— Pe lângă asta, poți folosi topirea-n-văzduh, adăugă Mat. 
Aşa că dacă ai de gând să te duci la Turnul Alb, atunci de ce 
nu foloseşti afurisita asta de călătorie şi gata? 

— Bune întrebări, zise Verin. Într-adevăr. Aş putea bea 
niște ceai? 

Mat oftă, foindu-se din nou pe afurisita aia de băncuţă, 
apoi îi făcu semn lui Talmanes să dea porunca. Talmanes se 
ridică în picioare şi ieşi o clipă afară ca să dea porunca mai 
departe, apoi reveni şi se așeză la loc. 

— Mulţumesc, zise Verin. Mor de sete. 

Ea afișă acel aer distras, atât de obișnuit surorilor din 
Ajah Brună. Din cauza lacunelor de memorie, prima lui întâl- 
nire cu Verin îi era cam neclară. De fapt, orice amintire cu ea 
era neclară. Însă parcă îşi amintea că i se păruse că tempera- 
mentul ei era acela al unui erudit. 

De astă dată, în vreme ce o privea cu atenţie, manierele ei 
i se păreau prea exagerate. Ca și când ea s-ar fi bazat şi s-ar 
folosit de ideile preconcepute despre Brune ca să îi păcăleas- 
că pe oameni, asemenea unui artist de stradă care îi atrăgea 
pe băieţii de la țară cu un joc inteligent de alba-neagra. 

Ea îl privi. Zâmbetul acela din colțul buzelor? Acela era 
zâmbetul unui şarlatan căruia nu îi păsa că i-ai demascat es- 
crocheria. Și că ai priceput, amândoi vă veți puteaţi bucura de 
joc şi, poate, ați putea păcăli împreună pe altcineva. 

— Îţi dai seamă ce taveren puternic eşti, tinere? îl întrebă 
Verin. 

Mat ridică din umeri. 

— Rand este acela pe care îl vrei pentru chestii de-astea. 
Sincer, abia dacă mă pot compara cu el. 

Culori blestemate! 

— O, nici nu-mi trece prin cap să minimalizez importanţa 
Dragonului, zise Verin, chicotind. Dar nu îţi poţi ascunde stră- 
lucirea în umbra lui, Matrim Cauthon. Nu în prezenţa altcuiva 

decât a unui orb, cel puţin. În orice altă perioadă, tu ai fi, fără 
nicio urmă de îndoială, cel mai puternic ta veren în viață. Pro- 
babil cel mai puternic care a existat de-a lungul secolelor. 

Mat se foi pe băncuţă. Sânge şi cenușă, ura felul în care 
asta îl făcea să pară, ca şi când s-ar fi agitat. Poate-ar fi fost 
mai bine să se ridice în picioare. 

— Ce vrei să spui, Verin? zise el, în schimb. 

EI îşi încrucișă braţele pe piept şi încercă să se prefacă cel 
puțin că se simțea confortabil. 

— Vreau să spun că m-ai târât jumătate de continent. 

Zâmbetul ei se lărgi când un soldat intră în cort, aducând 
o cană aburindă cu ceai de mentă. Ea o acceptă recunoscă- 
toare, iar soldatul se retrase. 

— Te-am târât? zise Mat. Tu mă căutai pe mine. 

— Doar după ce mi-am dat seama că Pânză trăgea de mi- 
ne în altă parte. Verin suflă în ceai. Asta însemna tu sau Perrin. 
Nu putea fi vina lui Rand, din moment ce am putut să-l pără- 
sesc cu ușurință. 

— Rand? întrebă Mat, alungând o altă străfulgerare de cu- 
lori. Ai fost cu el? 

Verin încuviinţă din cap. 

— Cum... ți s-a părut? întrebă Mat. Este... ştii tu... 

— Nebun? întrebă Verin. 

Mat încuviinţă din cap. 

— Mă tem că da, zise Verin, strâmbând ușor din buze. To- 
tuşi, cred că încă stăpân pe el. 

— Blestemată Putere Supremă! zise Mat, vârându-şi mâ- 
na pe sub cămașă ca să atingă medalionul cu cap de vulpe ca- 
re îi aducea liniștea. 

Verin își ridică privirea. 

— Oh, nu sunt convinsă că problemele tânărului al'Thor 
se datorează în întregime Puterii, Matrim. Multora dintre noi 
ne-ar plăcea să dăm vina pe saidin pentru temperamentul lui, 
dar făcând asta, ar însemna să ignorăm incredibila greutate 
pe care am aşezat-o pe umărul acestui sărman băiat. 

Mat își arcui o sprânceană și-i aruncă o privire lui Thom. 

— Oricum, zise Verin, sorbind din ceai, nu putem învinui 
prea mult pata, căci aceasta nu îl va mai afecta. 

— Nu? întrebă Mat. A hotărât să nu mai conducă Puterea? 

Ea râse. 


— Mai degrabă s-ar opri un peşte din înotat. Nu, pata nu îl 
va mai afecta, pentru că pata nu mai există. Al'Thor a curăţat 
saidinul. 

— Poftim? întrebă Mat pe un ton tăios, ridicându-se în pi- 
cioare. 

Verin sorbi din ceai. 

— Vorbești serios? continuă să întrebe Mat. 

— Da, răspunse ea. 

Mat îi aruncă din nou o privire lui Thom. Apoi începu să 
se tragă de haină şi să își treacă mâna prin păr. 

— Ce faci? îl întrebă Verin, amuzată. 

— Nu ştiu, zise Mat, ruşinându-se. Presupun că am crezut 
că ar trebui să mă simt diferit sau ceva de genul ăsta. Întrea- 
ga lume s-a întors cu susul în jos şi s-a schimbat, nu-i aşa? 

— S-ar putea spune şi aşa, zise Verin, cu toate că eu aş zice că 
această curățire e mai degrabă ca o pietricică aruncată într-un 
iaz. Va trece ceva timp până când undele vor ajunge la mal. 

— O pietricică? întrebă Mat. O pietricică? 

— Mă rog, poate mai degrabă un bolovan. 

— Un blestemat de munte, dacă mă întrebi pe mine, bom- 
băni Mat. 

El se așeză din nou pe băncuțţa aceea îngrozitoare. 

Verin chicoti. Aes sedai afurisite. Chiar trebuia să se poar- 
te așa? Probabil că nu era decât un alt jurământ pe care îl fă- 
cuseră fără să spună nimănui, ceva ce avea legătură cu o pur- 
tare misterioasă. El se holbă la ea. 

— De ce-ai chicotit? întrebă el pe un ton poruncitor, în- 
tr-un final. 

— Fără vreun motiv, zise ea. Doar bănuiesc că în scurt 
timp vei simţi puţin din ce-am făcut eu în ultimele zile. 

— Ce anume? 

— Păi, cred că vorbeam despre asta înainte să vorbim des- 
pre subiecte neimportante, zise ea. 

— Despre blestemata asta de curățire a Izvorului Adevă- 
rat, bombăni Mat. Adevărat. 

— Am trăit cele mai ciudat experienţe, continuă Verin, ig- 
norându-l pe Mat, fireşte. Poate nu ştii, dar ca să poți călători 
dintr-un loc, mai întâi trebuie să petreci ceva timp acolo. De 
obicei, e de-ajuns să petreci o noapte într-un loc. În consecin- 
tă, după ce m-am despărțit de Dragon, m-am dus într-un sat 

din apropiere şi mi-am închiriat o odaie într-un han. M-am 
instalat acolo, m-am deprins cu odaia și m-am pregătit să 
deschid o poartă dimineața. Însă, în toiul nopții, a venit han- 
giul. Mi-a explicat cu mâhnire că trebuia să mă mut într-o altă 
odaie. Se părea că fusese descoperită o spărtură în acoperișul 
de deasupra odăii mele și, în curând, apa avea să se prelingă 
prin tavan. M-am împotrivit, dar el a insistat. Așadar, m-am 
mutat vizavi și am început să mă deprind cu odaia aceea. 
Tocmai când începeam să simt că o ştiam îndeajuns de bine 
ca să deschid o poartă, am fost întreruptă din nou. De astă 
dată, hangiul - încă și mai stânjenit - mi-a explicat că soţia lui 
își pierduse un inel în odaia aceea când făcuse curățenie aco- 
lo dimineața. Femeia s-a trezit în toiul nopţii, fiind foarte ne- 
căjită. Hangiul - care arăta destul de obosit - şi-a cerut scuze 
şi a vrut să mă mute din nou. 

— Şi? întrebă Mat. A fost o coincidenţă, Verin. 

Ea îşi arcui o sprânceană când îl privi, apoi zâmbi când el 
se foi din nou pe băncuțţă. Fir-ar să fie, nu se agita! 

— Am refuzat să mă mut, Matrim, zise ea. l-am spus han- 
giului că n-avea decât să caute prin odaie după ce voi fi plecat 
eu şi i-am făgăduit că nu voi lua niciun inel pe care îl voi găsi. 
Apoi, i-am închis ușa în nas. Ea sorbi din ceai. Câteva clipe 
mai târziu, hanul a luat foc - un cărbune încins s-a rostogolit 
din vatră pe podea şi a ars toată clădirea din temelii. Din feri- 
cire, toată lumea a scăpat, dar hanul n-a mai putut fi salvat. 
Obosiţi şi cu ochii injectaţi, eu și Tomas am fost nevoiţi să 
mergem în următorul sat şi să închiriem niște odăi acolo. 

— Şi? zise Mat. Tot o coincidenţă mi se pare. 

— Treaba asta a continuat vreme de trei zile, zise Verin. 
Eram întreruptă chiar și-atunci când încercam să mă deprind 
cu un loc din afara unei clădiri. Trecători care cereau să se 
încălzească la foc, un copac care se prăbușea în tabără, o 
turmă de oi care rătăcea prin preajmă, o furtună trecătoare. 
Diferite evenimente întâmplătoare care mă împiedicau să cu- 
nosc zona. 

Talmanes fluieră încet. Verin încuviinţă din cap. 

— De fiecare dată când încercam să cunosc zona, ceva 
mergea prost. Inevitabil, eram nevoită să mă mut dintr-un 
anumit motiv. Cu toate acestea, atunci când hotărâm că nu 
voi mai face nimic ca să cunosc locul şi nu intenționam să 


deschid o poartă, nu se întâmpla nimic. O altă persoană și-ar 
fi văzut pur şi simplu de treburile ei și ar fi renunţat la călă- 
torie, însă firea mea curioasă a ieșit la suprafaţă, iar eu m-am 
trezit că cercetam fenomenul. Se întâmpla într-un mod destul 
de regulat. 

Sânge și cenușă! Era genul de efect pe care se presupunea 
că îl avea Rand asupra oamenilor. Nu Mat. 

— După socotelile tale, ar fi trebuit să fii în Tear. 

— Da, zise ea, dar, în curând, am început să simt că ceva 
mă înghiontea. Ceva mă trăgea, mă smucea. Ca şi când... 

Mat se foi din nou. 

— Ca şi când cineva ţi-ar fi prins de măruntaie un afurisit 
de cârlig de undiță? lar acel cineva se află undeva foarte de- 
parte și trage uşurel, dar continuu de el? 

— Da, răspunse Verin. Zâmbi. Ce descriere inspirată. 

Mat nu răspunse. 

— Am hotărât să folosesc căi mai lumești ca să călătoresc. 
M-am gândit că poate incapacitatea mea de a călători avea le- 
gătură cu faptul că Rand se afla prin apropiere sau că Pânza 
se desfăcea treptat din cauza influenţei Celui Întunecat. Mi-am 
găsit un loc în caravana unui negustor ce călătorea spre mia- 
zănoapte, spre Cairhien. Aveau o căruță goală pe care fi fost 
dispus să o închirieze pentru o sumă rezonabilă. Eram destul 
de obosită după atâtea zile de nesomn din cauza incendiilor, 
a plânsetelor de copil şi a mutărilor constante dintr-o odaie 
de han într-alta. Drept urmare, mă tem că am dormit mai 
mult decât ar fi trebuit. Și Tomas a ațipit. Când ne-am trezit, 
am fost surprinși să descoperim că acea caravană o luase spre 
nord-vest în loc să se îndrepte spre Cairhien. Am vorbit cu 
stăpânul caravanei, iar el mi-a explicat că primise un pont în 
ultimul moment cum că și-ar putea vinde bunurile la un preț 
mai bun în Murandy decât în Cairhien. Gândindu-se mai bine, 
a pomenit că ar fi trebuit să mă anunţe despre această schim- 
bare, dar că uitase. Ea mai luă o gură de ceai. Atunci am știut 
sigur că eram îndrumată. Cred că mulţi n-ar fi observat acest 
lucru, însă eu am studiat natura unui taveren. Caravana nu 
înaintase prea mult spre Murandy - doar o zi —, însă ameste- 
cat cu această tragere, era de-ajuns. Am vorbit cu Tomas și 
am hotărât să evităm să mergem în locul înspre care eram 
atraşi. Călătoria este un înlocuitor inferior topirii-n-văzduh și 

nu trebuie să cunoşti zona. Am deschis o poartă, dar când am 
ajuns la capătul călătoriei noastre, nu am pășit în Tar Valon, 
ci într-un sătuc din nordul ținutului Murandy! Acest lucru ar 
fi trebuit să fie imposibil. Cu toate astea, când ne-am gândit 
mai bine, eu şi Tomas ne-am dat seama că el vorbise cu drag 
despre o partidă de vânătoare la care participase cândva în 
satul Trustair chiar în momentul în care eu deschisesem poar- 
ta. Cred că m-am concentrat la locul greșit. 

— Şi iată-ne aici, zise Tomas, ţinându-și braţele încruci- 
şate pe piept şi părând nemulțumit cum stătea acolo, în spa- 
tele scaunului surorii aes sedai. 

— Într-adevăr, zise Verin. Ciudat, nu crezi, tinere Matrim? 
Am ajuns întâmplător aici, în calea ta, fix în momentul în care ai 
mare nevoie ca să deschidă cineva o poartă pentru oastea ta? 

— Ar putea fi în continuare o coincidență. 

— Şi această tragere? 

El nu ştiu ce să zică despre asta. 

— Aşa funcționează un taveren, prin coincidenţe, zise 
Verin. Găsești un obiect aruncat care ţie ţi-e de mare folos 
sau întâlnești din întâmplare un individ chiar în momentul 
potrivit. Astfel de coincidenţe funcționează întâmplător în fa- 
voarea ta. Sau n-ai observat? Ea zâmbi. Vrei să pui rămășag 
aruncând cu zarurile? 

— Nu, răspunse el, fără tragere de inimă. 

— Cu toate astea, un lucru nu-mi dă pace, zise Verin. Nu a 
existat nicio altă persoană care să ajungă din întâmplare în 
calea ta? Al'Thor i-a trimis pe asha'manii lui să iscodească 
ținuturile în căutarea bărbaților care pot conduce şi bănuiesc 
că zonele rurale, cum este şi aceasta, sunt primele pe lista lor, 
căci este mai probabil ca aceşti conducători de Putere să trea- 
că neobservațţi în astfel de locuri. Unul dintre ei ar fi putut ie- 
şi întâmplător în calea ta şi să deschidă o poartă pentru tine. 

— Nu prea cred, zise Mat, cutremurându-se. Nu las Oas- 
tea pe mâinile unuia ca ei. 

— Nici ca să ajungi în Andor cât ai clipi din ochi? întrebă 
Verin. 

Mat şovăi. 

— Ei bine, poate. 

— Eu a trebuit să fiu aici dintr-un anumit motiv, zise ea, 
îngândurată. 


— Eu cred, totuși, că despici firul în patru, răspunse el, fo- 
indu-se din nou pe băncuţa aceea afurisită. 

— Poate că da, poate că nu. Mai întâi, ar trebui să nego- 
ciem prețul pentru care te voi duce în Andor. Bănuiesc că vrei 
să ajungi în Caemlyn? 

— Preţul? zise Mat. lar tu crezi că Pânza te-a adus aici cu 
forţa! De ce-mi ceri un preţ? 

— Pentru că, zise ea, ridicându-şi un deget, în vreme ce 
aşteptam să te găsesc - sinceră să fiu, nu ştiam dacă vei fi tu 
sau tânărul Perrin - mi-am dat seama că pot să-ți ofer câteva 
lucruri pe care nu ţi le-ar putea oferi nimeni altcineva. 

Ea își vârî mâna într-un buzunar al rochiei și scoase la 
iveală câteva foi de hârtie. Pe una se afla portretul lui Mat. 

— N-ai întrebat de unde-l am. 

— Eşti aes sedai, zise Mat, dând din umeri. M-am gândit 
că... ştii tu... l-ai şterpelit cu saidarul. 

— L-am şterpelit cu saidarul? întrebă ea fără niciun fel de 
intonațţie. 

El dădu din umeri. 

— Am primit hârtia asta, Matrim... 

— Spune-mi Mat, zise el. 

— Am primit hârtia asta, Matrim, de la o iscoadă a Celui 
Întunecat, zise ea, care mi-a spus - crezându-mă o slujitoare 
a Umbrei - că unul dintre rătăciţi a poruncit ca bărbaţii din 
aceste desene să fie uciși. Tu şi Perrin vă aflaţi în mare pri- 
mejdie. 

— Nu mă miră, zise el, ascunzând fiorul rece pe care îl 
simţi la auzul cuvintelor ei. Verin, iscoadele Celui Întunecat 
încearcă să mă omoare din ziua în care am plecat din Două 
Râuri. Făcu o pauză. Arză-m-ar focu', din ziua de dinainte să 
plec din Două Râuri. Ce s-a schimbat? 

— Acum e diferit, zise Verin, devenind din ce în ce mai se- 
veră. Nivelul de pericol în care te afli... Eu... Ei bine, hai să 
spunem doar că te afli într-un pericol foarte mare. Îţi sugerez 
să fii foarte precaut în următoarele săptămâni. 

— Mereu sunt precaut, zise Mat. 

— Ei bine, să fii încă şi mai precaut, zise ea. Ascunde-te. 
Nu-ţi asuma riscuri. Vei avea un rol esenţial înainte ca totul 
să ia sfârșit. 

El dădu din umeri. Să se ascundă? Putea face asta. Cu aju- 
torul lui Thom, probabil că putea să se deghizeze atât de bi- 
ne, încât nici măcar surorile lui nu l-ar fi recunoscut. 

— Pot să fac asta, zise el. E un preț mic. De cât timp vei 
avea nevoie ca să ne duci în Caemlyn? 

— Nu acesta este prețul meu, Matrim, zise ea, amuzată. 
Era o sugestie. Una pe care cred că ar trebui să o asculți fără 
şovăială. 

Ea scoase o bucăţică de hârtie împăturită de sub desen, 
sigilată cu o picătură de ceară roşie ca sângele. 

Mat o luă, şovăind. 

— Ce e? 

— Instrucţiuni, răspunse Verin. Pe care le vei urma în a 
zecea zi după ce te voi fi lăsat în Caemlyn. 

El îşi scărpină grumazul, încruntându-se, apoi dădu să ru- 
pă sigiliul. 

— Nu ai voie să o deschizi decât în ziua aceea, zise Verin. 

— Poftim? întrebă Mat. Dar... 

— Acesta este prețul meu, zise simplu Verin. 

— Femeie afurisită! zise el, uitându-se din nou la bucăţica 
de hârtie. N-am de gând să fac niciun fel de legământ decât da- 
că ştiu despre ce este vorba. 

— Mă îndoiesc că vei considera aspre instrucțiunile mele, 
Matrim, zise ea. 

Mat se încruntă o clipă la sigiliu, apoi se ridică în picioare. 

— Mă lipsesc de ele. 

Ea îşi țuguie buzele. 

— Matrim, tu... 

— Spune-mi Mat! zise el, înșfăcându-și pălăria de pe o 
pernă. Şi-am spus că nu facem nicio învoială. Oricum, voi 
ajunge în Caemlyn după douăzeci de zile de mărșăluit. El des- 
chise clapele cortului, făcându-i semn să iasă. N-am de gând 
să te las să încerci să mă prinzi în mrejele tale, femeie. 

Ea nu se mișcă, deşi se încruntă. 

— Vitasem cât poți fi de dificil. 

— Şi mândru de asta, zise Mat. 

— Şi dacă am ajunge la un compromis? întrebă Verin. 

— Îmi vei spune ce conţine scrisoarea asta afurisită? 

— Nu, răspunse Verin. Pentru că s-ar putea să nu am ne- 
voie de tine ca să îndeplinesc conținutul. Sper să pot să mă 

întorc la tine, să te eliberez de instrucțiuni şi să te las să-ţi 
vezi de drum. Dar dacă nu pot... 

— Compromisul, atunci? întrebă Mat. 

— Poţi alege să nu deschizi scrisoarea, zise Verin. Să-i dai 
foc. Dar dacă vei face asta, vei aștepta cincizeci de zile în 
Caemlyn, în caz că îmi va lua mai mult timp decât m-am aş- 
teptat ca să revin. 

Aceste cuvinte îl puseră pe gânduri. Cincizeci de zile în- 
semnau o perioadă lungă de așteptare. Dar dacă putea face 
asta în Caemlyn în loc să călătorească de unul singur... 

Oare Elayne era în oraș? El îşi făcuse griji în privinţa ei de 
când ea fugise din Ebou Dar. Dacă ea se afla acolo, el putea 
măcar să înceapă mai repede făurirea dragonilor Aludrei. 

Dar cincizeci de zile? Să aştepte? Fie asta, fie să deschidă 
scrisoarea aceea afurisită și să facă cum scria în ea? Lui nu îi 
plăcea niciuna din opțiuni. 

— Douăzeci de zile, zise el. 

— Treizeci de zile, spuse ea, ridicându-se în picioare, apoi 
își ridică un deget ca să îl întrerupă din obiectat. E un com- 
promis, Mat. Dintre surorile aes sedai, cred că vei descoperi 
că eu sunt mult mai îngăduitoare decât majoritatea. 

Ea își întinse mâna. 

Treizeci de zile. El putea aştepta treizeci de zile. Se uită la 
scrisoarea pe care o ţinea în mână. Se putea abține să nu o 
deschidă, iar treizeci de zile de așteptare nu îl făceau să piar- 
dă timp. Era puțin mai mult decât i-ar fi luat să ajungă în 
Caemlyn pe cont propriu. De fapt, era un târg dat naibii! Avea 
nevoie de câteva săptămâni ca să pună treaba cu dragonii pe 
roate şi voia să aibă timp ca să afle mai multe despre Turnul 
din Ghenjei şi despre şerpi și vulpi. Thom nu se putea plânge, 
având în vedere că și așa aveau nevoie de două săptămâni ca 
să ajungă în Caemlyn. 

Verin se uită la el, cu o urmă de îngrijorare pe față. El nu o 
putea lăsa să vadă cât de mulțumit era. Dacă lăsai o femeie să 
vadă asta, ea găsea o cale prin care să te facă să îi rămâi dator. 

— Treizeci de zile, zise Mat, fără tragere de inimă, și îi 
strânse mâna, dar după ce vor trece, voi putea pleca. 

— Sau poţi deschide scrisoarea după zece zile, spuse Verin, 
şi să urmezi instrucţiunile. Una din două, Matrim. Îmi dai cu- 
vântul tău? 

— Da, zise el. Dar n-am de gând să deschid scrisoarea asta 
blestemată. Voi aștepta treizeci de zile, apoi îmi voi vedea 
mai departe de ale mele. 

— Vom vedea, zise ea, zâmbind în sinea ei şi dându-i dru- 
mul la mână. 

Ea împături foaia cu chipul lui, apoi scoase din buzunar 
un dosar legat cu piele. Îl deschise şi strecură desenul înăun- 
tru; când făcu asta, el observă că ea mai avea înăuntru un 
teanc de hârtii împăturite și sigilate ca aceea pe care o ținea 
el în mână. Care era scopul acestora? 

Odată ce băgă scrisorile la loc în buzunar, ea scoase o bu- 
cată sculptată de piatră transparentă - era o broșă, în formă 
de crin. 

— Începe să-ți strângi tabăra, Matrim. Trebuie să deschid 
poarta cât mai repede cu putință. Eu însămi va trebui să fo- 
losesc în scurt timp topirea-n-văzduh. 

— Bine. Mat își cobori privirea la bucata de hârtie împă- 
turită şi sigilată din mâna lui. 

De ce era Verin atât de secretoasă? 

„Fir-ar să fie! gândi el. N-am de gând s-o deschid. N-am 
s-o fac.” 

— Mandevwin! zise el. Fă-i rost lui Verin Sedai de un cort 
unde să aștepte până când vom strânge tabăra și alege doi 
soldaţi care să îi aducă tot ceea ce are nevoie. De asemenea, 
informează-le pe celelalte aes sedai că ea se află aici. Probabil 
că acestea vor fi interesate să afle de sosirea ei, căci aşa-s 
surorile aes sedai. 

Mat vâri hârtia împăturită în spatele curelei, apoi dădu să 
plece. 

— Şi pune pe cineva să dea foc băncuţei ăsteia blestema- 
te. Nu-mi vine să cred că am cărat-o după noi atâta drum. 


Tuon era moartă. Moartă, dată la o parte, uitată. Tuon fu- 
sese Fiica celor Nouă Luni. Acum nu mai era decât o consem- 
nare în istorie. 

Fortuona era împărăteasă. 

Fortuona Athaem Devi Paendrag îl sărută ușor pe frunte 
pe soldatul care îngenunche, cu capul plecat, pe iarba scurtă. 
Căldura înăbușşitoare din Altara te făcea să crezi că vara sosi- 
se deja, dar iarba - care păruse bogată și plină de viață cu 


doar câteva săptămâni înainte - începuse să se pipernicească 
şi să se veștejească. Unde erau buruienile şi scaieţii? În ulti- 
ma vreme, seminţele nu mai răsăreau cum ar fi trebuit. Ase- 
menea grânelor, acestea se stricau, murind înainte să prindă 
viață cu adevărat. 

Soldatul din faţa Fortuonei era unul dintre cei cinci. În 
spatele celor cinci stăteau două sute de membri ai Pumnului 
Cerului - elita forțelor ei de atac. Aceștia purtau platoşe din 
piele neagră şi coifuri din lemn deschis la culoare și piele, în 
formă de insecte. Atât coifurile, cât și platoşele erau inscrip- 
ționate cu simbolul pumnului strâns. Cincizeci de perechi de 
femei sul'dam şi damane, inclusiv Dali şi sul'dama ei Malahavana, 
pe care Fortuona le dedicase cauzei. Ea simţise nevoia să sa- 
crifice ceva personal pentru cea mai importantă misiune. 

Sute de to'rakeni mişunau în țarcurile din spate, plimbaţi 
de dresorii lor, care îi pregăteau pentru zborul care îi aștepta. 
Un stol de rakeni se învârtea deja cu graţie deasupra. 

Fortuona îşi coborî privirea la soldatul din faţa ei şi îşi pu- 
se degetele pe fruntea lui, în locul unde îl sărutase. 

— Fie ca moartea ta să aducă izbânda, zise ea încet, ros- 
tind cuvintele ritualice: „Fie ca pumnalul tău să aducă vărsare 
de sânge. Fie ca odraslele tale să-ţi cânte cântece de preamă- 
rire până în zori.” 

EI îşi plecă şi mai mult fruntea. La fel ca ceilalți patru din 
rând, era îmbrăcat în piele neagră. Trei cuțite atârnau de cu- 
reaua lui, însă nu purta nici mantie, nici coif. Era un bărbat 
scund - toți membrii Pumnului Cerului erau scunzi şi înde- 
saţi, şi mai bine de jumătate din acest grup erau femei. Greu- 
tatea era întotdeauna o problemă pentru aceia care trebuiau 
să plece în misiuni folosind to'rakenii. Pentru raiduri, erau 
preferaţi soldaţii scunzi și bine antrenați decât matahalele 
greoaie în armuri. 

Era pe la lăsarea înserării, iar soarele tocmai asfințea. Ge- 
neralul-locotenent Yulan - care avea să conducă personal 
forța de atac - fu de părere că era mai bine să-și ia zborul 
spre sfârşitul zilei. Atacul lor avea să înceapă pe întuneric, 
ascuns de aceia care ar fi putut privi orizontul în Ebou Dar. 
Odinioară, această măsură de precauţie nu ar fi fost necesară. 
Ce importanţă avea dacă locuitorii din Ebou Dar vedeau sute 

de to'rakeni luându-și zborul spre cer? Veştile nu circulau ni- 
ciodată la fel de repede ca un raken în zbor. 

Însă vrăjmaşii lor puteau călători mult mai repede decât 
ar fi trebuit s-o facă. Fie că un ter'angreal, o împletitură sau 
altceva le dădea această putere, acest lucru constituia un pe- 
ricol aparte. Mai bine să o facă pe furiș. Zborul până în Tar 
Valon dura câteva zile. 

Fortuona trecu la următorul soldat dintre cei cinci alini- 
ați. Părul negru al femeii era împletit. Fortuona o sărută pe 
frunte, rostind aceleași cuvinte ritualice. Aceştia cinci erau 
Cuţitele Sângeroase. Inelul din piatră neagră pură pe care îl 
purta fiecare era un ter'angreal special care le oferea forță şi 
viteză şi îi învăluia în întuneric, permițându-le să se confunde 
cu umbrele. 

Aceste abilități aveau un preţ, însă, căci inelele sugeau via- 
ţa din gazdele lor, acestea murind în câteva zile. Scoaterea lor 
încetinea puțin procesul, însă odată inițiat- lucru care se 
făcea în momentul în care un strop din sângele tău atingea 
inelul de piatră în vreme ce îl purtai -, acest proces era ire- 
versibil. 

Cei cinci nu aveau să se mai întoarcă. Aveau să rămână în 
urmă, indiferent de rezultatul raidului, ca să ucidă cât mai mul- 
te marath'damane cu putință. Era o risipă îngrozitoare - ace- 
le damane ar trebui să poarte zgardă -, dar era mai bine să fie 
omorâte decât să ajungă în mâinile Dragonului Renăscut. 

Fortuona trecu la următorul soldat din acel rând scurt, 
sărutându-l şi binecuvântându-l. 

Atât de multe lucruri se schimbaseră în câteva zile de la în- 
tâlnirea ei cu Dragonul Renăscut. Noul ei nume era doar una 
dintre aceste schimbări. Acum, până şi Cei de Sânge de rang 
superior se prosternau în fața ei. Sojhinii ei - inclusiv Selucia - 
își răseseră părul de pe cap. De acum înainte, aceştia purtau 
partea dreaptă a capului rasă și lăsau să le crească părul pe 
partea stângă, împletindu-l în cosițe pe măsură ce acesta creş- 
tea. Deocamdată, aceștia purtau șepci pe partea stângă. 

Oamenii de rând pășeau mai încrezători, mai mândri. 
Aveau din nou împărăteasă. Cu toate relele ce se petreceau în 
lume, acesta era singurul lucru bun. 

Fortuona îl sărută pe ultimul dintre cei cinci din grupul 
Cuţitele Sângeroase, rostind cuvintele care îi condamnau la 


moarte, dar şi la fapte de eroism. Făcu un pas în spate, cu 
Selucia alături de ea. Generalul Yulan păși în față şi făcu o ple- 
căciune adâncă. 

— Să fie cunoscut împărătesei, fie-i viața veșnică, faptul 
că nu o vom dezamăgi. 

— Este cunoscut, zise Selucia. Lumina fie cu voi! Să se știe 
că Maiestatea Sa, fie-i viaţa veşnică, a văzut cum unui tranda- 
fir de primăvară i-au căzut trei petale azi în grădină. Semnul 
ce prevesteşte biruinţa ta a fost trimis. Îndeplineşte-l, gene- 
rale, iar răsplata ta va fi pe măsură. 

Yulan se ridică, salutând cu pumnul la piept, lovind cu 
metalul pe metal. El îi conduse pe soldaţi spre ţarcurile unde 
se aflau to'rakenii, cei cinci din grupul Cuţitele Sângeroase 
mergând înainte. După câteva clipe, prima creatură alerga pe 
pajiștea lungă din spatele ţarcurilor, marcate cu țăruși și fa- 
nioane, apoi se înălță în aer. Altele o urmară, o flotă, mai mul- 
te decât văzuse Fortuona vreodată pe cer în același timp. 
Când ultima geană de lumină a asfinţitului se stinse, aceștia 
își luară zborul spre miazănoapte. 

În mod normal, rakenii şi to'rakenii nu erau folosiţi în fe- 
lul acesta. Majoritatea raidurilor erau efectuate prin lăsarea 
soldaţilor într-un punct de oprire, unde to'rakenii aşteptau în 
vreme ce soldaţii atacau şi se întorceau. Dar raidul acesta era 
crucial. Planul făcut de Yulan necesita un atac mai îndrăzneţ, 
aşa cum altul nu mai fusese gândit vreodată. To'rakeni cu da- 
mane şi femei sul'dam în spinările lor, atacând din aer. Putea 
fi începutul unei noi strategii îndrăznețe. Sau putea duce la 
dezastru. 

— Am schimbat totul, zise încet Fortuona. Generalul Galgan 
se înşală; prin treaba asta, Dragonul Renăscut nu va ajunge 
într-o poziție mai proastă de negociere, ci îl va face să se în- 
toarcă împotriva noastră. 

— Şi n-a fost împotriva noastră şi înainte? întrebă Selucia. 

— Nu, zise Fortuona. Noi eram împotriva lui. 

— Există vreo diferență? 

— Da, răspunse Fortuona, privind norul de to'rakeni, abia 
vizibil pe cer. Există. Mă tem că în curând vom vedea cât de 
mare este această diferenţă. 

CAPITOLUL 37 


= 


Forța Luminii 


Min şedea tăcută şi îl privea pe Rand cum se îmbrăca. 
Mișcările îi erau încordate şi atente, asemenea pașilor pe ca- 
re îi făcea un acrobat pe o frânghie suspendată sus. El își în- 
cheie nasturele de la manșeta stângă a cămășii albe, miş- 
cându-şi degetele încet și deliberat. Nasturele de la manșeta 
dreaptă era încheiat deja; servitorii lui se îngrijiseră de asta. 

Afară, începea să se însereze. Încă nu era întuneric de-a 
binelea, deşi obloanele erau deja trase. Rand se întinse după 
o haină auriu cu negru, vârându-şi în ea o mână, apoi pe cea- 
laltă. Apoi își încheie nasturii rând pe rând. Se descurca cu ei; 
devenea din ce în ce mai priceput în a-şi folosi o singură mâ- 
nă. Nasture după nasture. Primul, al doilea, al treilea, al pa- 
trulea... 

Lui Min îi venea să ţipe. 

— Vrei să vorbim despre asta? îl întrebă ea. 

Rand nu se întoarse de la oglindă. 

— Despre ce? 

— Despre Seanchani. 

— Nu va fi pace, zise el, îndreptându-și gulerul hainei. Am 
dat greş. 

Tonul lui era lipsit de emoție, dar, cumva, încordat. 

— Este în regulă să fii frustrat, Rand. 


— Frustrarea e inutilă, zise el. Mânia e inutilă. Niciuna 
dintre emoţii nu va schimba situaţia, iar adevărul este că n-am 
timp de pierdut cu seanchanii. Va trebui să riscăm un atac din 
spate, marşând spre Ultima Bătălie fără să existe o situație 
stabilă în Arad Doman. Nu este o situaţie ideală, dar asta tre- 
buie să se întâmple. 

Aerul tremură deasupra lui Rand şi un munte își făcu apa- 
riția acolo. Viziunile erau atât de obișnuite în preajma lui 
Rand, încât, de obicei, Min se forța să le ignore dacă acestea 
nu erau noi - deşi, în unele zile, îşi petrecea timpul încercând 
să le aleagă și să le cerceteze. Aceasta era nouă și îi capta 
atenţia. Muntele amenințător era prăbușit pe o latură, căs- 
cându-se un hău zimțat de-a lungul pantei. Muntele Drago- 
nului? Acesta era învăluit în umbre întunecate, de parcă ar fi 
fost umbrit de norii din înaltul cerului. Era ciudat; ori de câte 
ori ea văzuse muntele, acesta se înălțase mai sus decât norii. 

Muntele Dragonului cufundat în umbre. Acest aspect avea 
să fie important pentru Rand pe viitor. Aceea era o rază timi- 
dă de lumină care strălucea din cer peste vârful muntelui? 

Viziunea dispăru. Cu toate că Min cunoștea semnificația 
unora, această viziune o deruta. Oftă, rezemându-se cu spate- 
le de spătarul scaunului cu pernă roșie. Cărțile sale zăceau 
împrăștiate pe jos; începuse să își dedice din ce în ce mai 
mult timp cercetărilor ei, parțial pentru că simţea sentimen- 
tul de urgenţă al lui Rand, parțial pentru că nu ştia ce altceva 
putea face. Îi plăcea să creadă că era capabilă să-şi poarte 
singură de grijă. Începuse să se considere ultima redută pen- 
tru Rand. 

Min descoperise cât de utilă era ca „linie de apărare”. Fu- 
sese cam la fel de utilă ca un copil! De fapt, ea fusese un ob- 
stacol, o unealtă pe care Semirhage o folosise împotriva lui. 
Fusese indignată atunci când Rand sugerase să o trimită de- 
parte şi îl dojenise pentru că îi trecuse prin cap așa ceva. Să o 
trimită departe! Ca să o ştie în siguranță? Era o prostie! Ea îşi 
putea purta singură de grijă. 

Cel puţin, aşa crezuse ea. Acum, vedea că el avusese dreptate. 

Acest lucru îi provoca greață. Prin urmare, cerceta și în- 
cerca să nu îi stea în cale. În ziua aceea, el se schimbase, ca şi 
când ceva strălucitor s-ar fi stins înlăuntrul lui. O lampă care 
se stinsese după ce uleiul se terminase, rămânând doar car- 

casa. El o privea diferit acum. Atunci când ochii lui o studiau, 
oare vedeau în ea doar o responsabilitate? 

Rand își încălță cizmele, apoi își încheie cataramele. 

Se ridică în picioare şi se întinse după sabie, care stătea 
rezemată de cufărul său cu haine. Teaca neagră pe care era 
pictat dragonul roșu cu auriu luci în lumină. Ce armă ciudată 
descoperiseră erudiții aceia sub statuia scufundată. Sabia pă- 
rea atât de veche... Oare Rand o purta azi ca un simbol pentru 
ceva? Un semn, poate, că mergea la luptă? 

— Te duci după ea, nu-i aşa? se trezi Min întrebând. După 
Graendal. 

— Trebuie să rezolv ce probleme pot, răspunse Rand, sco- 
țând sabia străveche din teacă şi verificându-i lama. 

Aceasta nu purta însemnul bâtlanului, însă lama frumoa- 
să de oţel luci în lumina lămpii, dezvăluind liniile ondulate 
ale metalului. Fusese făurită cu ajutorul Puterii, susținea el. 
Rand părea să ştie lucruri despre ea pe care nu le împărtășea 
celorlalte persoane. 

Vâri sabia în teaca neagră, uitându-se la ea. 

— Rezolvă ce probleme poți și nu-ţi bate capul cu cele pe 
care nu le poţi rezolva. Asta mi-a spus Tam cândva. Arad 
Doman va trebui să țină piept singur seanchanilor. Ultimul 
lucru pe care îl pot face pentru oamenii de aici este să înlătur 
unul dintre rătăciţi din ținutul lor. 

— Poate că ea te aşteaptă, Rand, zise Min. Ţi-a trecut prin 
minte vreodată că băiatul pe care l-a găsit Nynaeve ar putea 
fi o momeală? Menită să fie descoperită, să te atragă într-o 
capcană? 

El șovăi, apoi clătină negativ din cap. 

— Băiatul a fost real, Min. Poate că Moghedien s-ar fi gân- 
dit la un astfel de șiretlic, nu și Graendal. Ea și-ar face prea 
multe griji să nu i se ia urma. Trebuie să ne mișcăm repede, 
înainte să i se dea de veste că a fost compromisă. Trebuie să 
acţionez acum. 

Min se ridică în picioare. 

— Vii şi tu? o întrebă Rand, părând surprins. 

Ea se înroși. „Dacă lucrurile vor decurge la fel de prost în 
cazul lui Graendal ca în cazul lui Semirhage? Dacă voi deveni 
din nou o unealtă folosită împotriva lui?” 


— Da, răspunse ea, doar ca să-și dovedească sie înseși că 
nu renunța. Firește că vin. Să nu crezi că mă poți lăsa în urmă! 

— Nici nu mă gândesc la asta, zise el simplu. Vino! 

Ea se așteptase ca el să se împotrivească. 

El luă de pe noptieră statueta bărbatului care ţinea în mâ- 
nă o sferă. Întoarse ter'angrealul în mână, inspectându-l, apoi 
își ridică privirea la Min, ca şi când ar fi vrut s-o provoace. Ea 
nu spuse nimic. 

Rand vâri statueta în buzunarul supradimensionat al hai- 
nei, apoi ieşi cu pași hotărâți din odaie, cu sabia străveche, 
făurită cu ajutorul Puterii, prinsă la curea. 

Min se grăbi după el. Rand le aruncă o privire Fecioarelor 
care stăteau de strajă lângă ușă. 

— Plec la luptă, le spuse el. Nu aduceţi mai mult de douăzeci. 

Fecioarele comunicară o clipă folosind limbajul semnelor; 
apoi, una o luă înainte, iar celelalte îl urmară pe Rand când 
acesta o luă de-a lungul coridorului. Min grăbi pasul alături 
de el, inima bubuindu-i în piept, iar cizmele făcând zgomot pe 
podeaua din scânduri. El se mai grăbise ca acum să lupte îm- 
potriva rătăciților, dar, de obicei, îşi acordase mai mult timp 
ca să își facă un plan. Îl studiase pe Sammael luni la rând, 
înainte să îl atace în Illian. Acum, abia dacă avusese o zi la 
dispoziţie ca să hotărască ce să facă în privinţa lui Graendal! 

Min îşi verifică cuţitele, asigurându-se că erau la locul lor 
în mâneci, însă acesta nu era decât un tic nervos. Rand ajunse 
la capătul coridorului, apoi coborî scările cu o expresie calmă 
şi cu paşi iuți, dar nu grăbiţi. Cu toate acestea, el semăna cu o 
furtună, calmă și concentrată, canalizată spre un singur scop. 
Cât de mult își dorea Min ca el să explodeze și să-şi piardă 
cumpătul, aşa cum făcea odinioară! La vremea aceea, el o 
exasperase, dar nu o înspăimântase niciodată. Nu aşa cum o 
făcea acum, cu ochii aceia glaciali pe care ea nu îi putea citi, 
cu acea aură periculoasă. De la incidentul cu Semirhage, el 
vorbea despre a face „orice trebuia făcut” indiferent de cost, 
iar ea ştia că el clocotea pe dinăuntru pentru că nu reușise să 
îi convingă pe seanchani să se alieze cu el. Unde îl va conduce 
acea combinaţie de eșec şi determinare? 

La baza scărilor ample, Rand vorbi cu un servitor: 

— Cheamă-i pe Nynaeve Sedai şi pe Seniorul Ramshalan. 
Adu-i în salon. 

Seniorul Ramshalan? Bărbatul cel plin de el din vechiul 
anturaj al domniţei Chadmar? 

— Rand, zise Min încet, ajungând la baza scărilor, ce pui 
la cale? 

El nu răspunse. Traversă vestibulul din marmură albă și 
intră în salon, care era ornat în nuanţe închise de roșu ce 
contrastau cu pardoseala albă. Nu se așeză, ci rămase în pi- 
cioare, cu mâinile la spate, studiind harta ținutului Arad Do- 
man care fusese prinsă pe perete, aşa cum poruncise el. Har- 
ta veche stătea atârnată în locul unei picturi în ulei și părea 
complet nelalocul ei în încăperea aceea. 

Pe hartă exista un însemn făcut cu cerneală neagră la 
marginea unui lac mic spre sud-est. Rand îl făcuse în dimi- 
neața următoare morţii lui Kerb. Acesta marca Movila lui 
Natrin. 

— A fost un fort cândva, zise Rand, absent. 

— Cetatea unde se ascunde Graendal? întrebă Min, du- 
cându-se lângă el. 

El clătină negativ din cap. 

— Nu este o cetate. Am trimis iscoade. Este doar o struc- 
tură singuratică ce a fost construită cu mult timp înainte cu 
scopul de a veghea Munţii de Negură și a oferi protecție îm- 
potriva incursiunilor prin trecători a poporului Manetheren. 
N-a mai fost folosită în scopuri militare de la Războaiele 
Troloce; nu e temei de îngrijorare în legătură cu o invazie din 
partea oamenilor din Două Râuri, care nici măcar nu îşi 
amintesc numele de „Manetheren”. 

Min încuviinţă din cap. 

— Totuşi, Arad Doman a fost invadat de un păstor din 
Două Râuri. 

Odinioară, aceste cuvinte l-ar fi făcut să zâmbească. Ea tot 
uita că el nu mai făcea acest lucru. 

— Cu câteva secole în urmă, zise Rand, mijind ochii în- 
gândurat, regele ținutului Arad Doman a cucerit Movila lui 
Natrin în numele tronului. Cu ceva vreme înainte, aceasta 
fusese ocupată de o familie nobilă de rang inferior din Capul 
Toman, care încercase să își înființeze propriul regat. Acest 
lucru se mai întâmplă uneori în Șesul Almoth. Regelui doma- 
ni i-a plăcut locul și a ales să folosească fortăreața ca palat. A 
petrecut multă vreme acolo; atât de multă, de fapt, încât câțiva 


dintre vrăjmașii lui negustori au obținut mult prea multă pu- 
tere în Bandar Eban. Regele a fost detronat, dar succesorii lui 
au folosit şi ei fortăreaţa, iar aceasta a devenit un refugiu cu- 
noscut pentru Coroană, atunci când regele simţea nevoia să 
se relaxeze. Acest obicei a dăinuit câteva sute de ani, până 
când fortăreaţa a fost oferită unui văr îndepărtat al regelui în 
urmă cu vreo cincizeci de ani. Familia lui o foloseşte 
de-atunci. Populaţia generală domani a uitat în mare parte de 
Movila lui Natrin. 

— În afară de Alsalam? întrebă Min. 

Rand clătină negativ din cap. 

— Nu. Mă îndoiesc că a ştiut despre asta. Eu am aflat des- 
pre istoria aceasta de la arhivarul regal, care a fost nevoit să 
caute ore întregi ca să găsească numele familiei care a folosit 
locul. Nu a exista niciun fel de contact cu ei luni întregi, cu 
toate că aceştia obișnuiau să viziteze uneori orașe. Puţinii 
fermieri din zonă spun că cineva nou pare să locuiască în pa- 
latul acela, cu toate că niciunul nu știe unde a plecat fostul 
proprietar. Par surprinşi că nu s-au gândit niciodată la cât de 
ciudat este acest lucru. El se uită la ea. Acesta este exact ge- 
nul de loc pe care l-ar alege Graendal ca centru al puterii ei. 
Este o bijuterie - o fortăreață uitată a frumuseţii și puterii, 
străveche și regală. Suficient de aproape de Bandar Eban ca 
ea să intervină în conducerea Arad Domanului, dar suficient 
de departe ca să fie ușor de apărat și izolată. Am făcut o gre- 
şeală în cercetările mele despre ea - am presupus că ar vrea 
un conac frumos cu grădini şi pământuri. Ar fi trebuit să-mi 
dau seama; ea nu colecționează doar obiecte frumoase, ci şi 
prestigiu. O fortăreață magnifică a regilor i se potriveşte la fel 
de bine ca un conac elegant. Mai ales de când acesta este 
acum mai degrabă un palat decât o fortăreață. 

Zgomotul de paşi din vestibul îi atrase atenţia lui Min și, 
câteva clipe mai târziu, un servitor îi pofti înăuntru pe 
Nynaeve şi pe fandositul de Ramshalan, cu barba lui ascuţită 
şi mustaţa subţire. În ziua aceea, el purta nişte clopoței în 
vârful bărbii şi o aluniță neagră pe obraz, tot în formă de 
clopoțel. Era îmbrăcat într-un costum larg din mătase verde 
şi albastră, cu mânecile căzute, de sub care se ițea cămașa 
şifonată. Semăna cu un păun ciufulit. 

— Seniorul m-a chemat? întrebă Ramshalan, făcându-i o 
plecăciune exagerată lui Rand. 

Rand nu se întoarse de la hartă. 

— Am un puzzle pentru tine, Ramshalan, zise el. Aș vrea 
să-mi spui părerea ta. 

— Rogu-vă, nu șovăiţi, Seniore. 

— Atunci, spune-mi asta: Cum pot depăşi în șiretenie un 
vrăjmaș despre care știu că este mai isteţ decât mine? 

— Seniore? Ramshalan făcu din nou o plecăciune, ca și 
când ar fi fost îngrijorat că Rand nu o observase pe prima. Cu 
siguranță căutaţi să mă păcăliți! Nu există nimeni mai inteli- 
gent ca Domnia Voastră. 

— Mi-aş dori să fie adevărat, zise Rand cu blândeţe. Am 
avut de-a face cu cei mai vicleni oameni din câţi au trăit vre- 
odată. Vrăjmașul meu de-acum înțelege minţile celorlalți în- 
tr-un mod pe care eu nu pot nădăjdui să îl egalez. Așadar, cum 
îl pot învinge? Va dispărea în momentul în care îl voi ame- 
nința, ascunzându-se într-unul din zecile de adăposturi pe 
care cu siguranţă că și le-a pregătit. Nu mă va înfrunta direct, 
însă dacă îi voi distruge fortăreața printr-un atac-surpriză, 
risc să îi îngădui să scape şi să nu ştiu niciodată dacă am ter- 
minat cu el. 

— E o problemă, într-adevăr, zise Ramshalan. 

Bărbatul părea derutat. 

Rand încuviință din cap, ca pentru el. 

— Trebuie să privesc în ochii lui, să îi văd sufletul și să 
ştiu că pe el îl înfrunt, nu vreo momeală. Trebuie să fac asta 
fără să-l sperii şi să-şi ia tălpășița. Cum? Cum pot ucide un 
vrăjmaș care este mai isteţ decât mine, un vrăjmaș pe care e 
imposibil să-l iei prin surprindere, dar care nici nu doreşte să 
mă înfrunte? 

Ramshalan părea copleșit de aceste cerințe. 

— Eu... Seniore, dacă vrăjmașul Domniei Voastre este atât 
de isteț, atunci poate cea mai bună decizie ar fi să cereți aju- 
torul cuiva mai isteţ? 

Rand se întoarse spre el. 

— O sugestie excelentă, Ramshalan. Poate că tocmai am 
făcut asta. 


Bărbatul se umflă în pene. „El crede că de aceea l-a che- 
mat Rand!” își dădu seama Min. Ea fu nevoită să-și ascundă 
zâmbetul, întorcându-și capul şi ridicându-și o mână. 

— Dacă tu ai avea un vrăjmaș ca acesta, Ramshalan, ce ai 
face? îl întrebă Rand. Încep să-mi pierd răbdarea. Dă-mi un 
răspuns. 

— Aş face o alianţă, Seniore, zise Ramshalan, fără să mai 
şovăie o clipă. Cineva atât de puternic ar fi mai bun ca prieten 
decât ca vrăjmaș. 

„Idiotule, gândi Min. Dacă vrăjmașul tău este atât de vi- 
clean şi de nemilos, o alianţă ar sfârși cu pumnalul unul asa- 
sin înfipt în spatele tău.” 

— O altă sugestie excelentă, zise Rand cu blândeţe. Dar eu 
sunt în continuare curios de primul comentariu pe care l-ai 
făcut. Ai spus că am nevoie de aliați care sunt mai isteți decât 
mine, şi este adevărat. Atunci înseamnă că a sosit vremea să 
pleci. 

— Seniore? zise Ramshalan. 

— Vei fi emisarul meu, zise Rand, fluturându-și mâna. 

O poartă despică brusc aerul în capătul îndepărtat al odă- 
ii, sfârtecând covorul frumos de pe podea. 

— Prea mulți nobili domani stau ascunși, împrăștiați prin 
tot ținutul. Mi i-aş face aliați, dar mi-aş pierde timpul căutân- 
du-l pe fiecare în parte. Din fericire, te am pe tine ca să mergi 
în numele meu. 

Ramshalan părea încântat de această idee. Prin poartă, 
Min putea vedea pini înalţi, iar aerul de pe partea cealaltă era 
rece şi proaspăt. Min se întoarse şi îi aruncă o privire lui 
Nynaeve - îmbrăcată din nou în albastru și alb. Sora aes sedai 
privea toată scena cu nişte ochi dezaprobatori, iar Min îşi pu- 
tea citi propriile trăiri în expresia ei. Care era jocul lui Rand? 

— Dincolo de poartă, zise Rand, vei da peste un deal care 
coboară spre un palat străvechi care este locuit de o familie 
de negustori domani de rang inferior. Este primul dintre mul- 
tele locuri unde te voi trimite. Du-te în numele meu și caută-i 
pe stăpânii locului. Vezi dacă sunt dornici să mă sprijine sau 
dacă ştiu măcar despre mine. Oferă-le recompensă pentru lo- 
ialitatea lor; deoarece ai dat dovadă de istețime, te voi lăsa pe 
tine să stabilești condiţiile. Mie nu-mi stă capul la astfel de 
negocieri. 

— Da, Seniore! zise bărbatul, umflându-se și mai mult în 
pene, cu toate că se uită la poartă cu îngrijorare, neîncreză- 
tor- ca majoritatea oamenilor - în Puterea Supremă, mai 
ales când aceasta era mânuită de un bărbat. Dacă ar fi fost în 
favoarea lui, bărbatul acesta ar fi schimbat loialităţile la fel de 
repede cum o făcuse atunci când căzuse domnița Chadmar. 
Ce era în capul lui Rand de îl trimitea pe papiţoiul acesta să 
se întâlnească cu Graendal? 

— Du-te, zise Rand. 

Ramshalan făcu câțiva paşi șovăitori spre poartă. 

— Ăăă, Seniore Dragon, aş putea fi însoţit de o escortă? 

— Nu e nevoie să îi sperii sau să îi alarmezi pe oamenii 
de-acolo, zise Rand, fără să-și ia ochii de la hartă. Aerul rece 
continua să pătrundă prin poartă. Du-te repede și întoarce-te, 
Ramshalan. Voi lăsa poarta deschisă până te vei întoarce. 
Răbdarea mea nu este infinită și sunt mulţi la care aș putea 
apela pentru misiunea aceasta. 

— Eu... Bărbatul părea să calculeze riscurile. Desigur, Se- 
niore Dragon. 

Inspiră adânc şi păşi prin poartă cu pași nesiguri precum 
cei ai unei pisici domestice care se aventura într-o băltoacă. 
Min se trezi că îl compătimea pe bărbat. 

Acele de pin căzute trosneau pe măsură ce Ramshalan se 
afunda în pădure. Adierea vântului șuieră printre copaci; era 
ciudat să auzi acel sunet în vreme ce te aflai în confortul co- 
nacului. Rand lăsă poarta deschisă, privind în continuare harta. 

— Prea bine, Rand, zise Nynaeve după câteva minute, în- 
crucişându-și braţele pe piept. Ce joc mai e şi ăsta? 

— Tu cum ai întrece-o, Nynaeve? întrebă Rand. Ea nu se 
va lăsa păcălită să lupte cu mine, cum au făcut Rahvin și 
Sammael. Nici nu se va lăsa prinsă în capcană cu uşurinţă. 
Graendal înțelege oamenii mai bine decât oricine. Oricât ar fi 
ea de scrântită, este vicleană şi n-ar trebui să fie subestimată. 
Torhs Margin a făcut greşeala asta, din câte îmi amintesc, şi 
ştii care a fost soarta lui. 

Min se încruntă. 

— Cine? întrebă ea, uitându-se la Nynaeve. 

Aes sedai dădu din umeri. 

Rand se uită la ele. 

— Cred că în istorie este cunoscut ca Torhs cel Frânt. 


Şi din nou, Min clătină nedumerită din cap. Nynaeve îi ți- 
nu isonul. Niciuna nu se pricepea foarte bine la istorie, ade- 
vărat, însă Rand se comporta de parcă ele ar fi trebuit să cu- 
noască acest nume. Faţa lui Rand se înăspri, iar el se înroşi, 
doar puțin, şi se întoarse cu spatele la ele. 

— Întrebarea rămâne, zise el, cu vocea blândă, dar încor- 
dată. Tu cum ai lupta cu ea, Nynaeve? 

— N-am chef să-ţi fac jocul, Rand al'Thor, răspunse Nynaeve, 
pufnind. Este limpede că ai hotărât deja ce vei face. De ce mă 
întrebi pe mine? 

— Pentru că ceea ce urmează să fac ar trebui să mă în- 
spăimânte, răspunse el. Dar eu nu simt spaimă. 

Min se cutremură. Rand le făcu un semn din cap Fecioa- 
relor care stăteau în prag. Mişcându-se cu pași ușori, acestea 
traversară încăperea, săriră prin poartă şi se împrăștiară 
prin pădurea de pini, făcându-se repede nevăzute. Toate do- 
uăzeci împreună făcură mai puțin zgomot decât Ramshalan. 

Min aşteptă. De partea cealaltă a porţii, un soare îndepăr- 
tat era ascuns vederii, răspândind lumina după-amiezii pe 
solul pădurii cufundate în umbră. După câteva clipe, Sulin cea 
cu părul alb își făcu apariţia și încuviinţă din cap spre Rand. 
Era liber. 

— Haideţi, spuse Rand, apoi păși prin poartă. 

Min îl urmă, deşi Nynaeve - pornind în pas alergător - 
ajunse înaintea ei la poartă. 

Pășiră pe un covor de ace maro de pin, murdărite de som- 
nul adânc de sub zăpada iernii care se topise. Ramurile se atin- 
geau una pe cealaltă în adierea vântului, iar aerul de munte 
era mult mai rece decât sugerase briza. Min şi-ar fi dorit să 
aibă mantia, dar nu mai era timp să se întoarcă după ea. Rand 
străbătea pădurea cu paşi mari, iar Nynaeve se apropie în fu- 
gă de el şi începu să-i vorbească în șoaptă. 

Nynaeve nu avea să obțină nimic util de la Rand, nu când 
el era în starea aceea. Trebuiau să aștepte şi să vadă ce avea 
să le dezvăluie el. Min le zări pe unele femei aiel în pădure, 
însă doar pentru o fracțiune de secundă, atunci când acestea 
nu aveau grijă să se ascundă. Era limpede că acestea se adap- 
taseră bine la viaţa din ținuturile umede. Cum știa un popor 
care trăia în Pustiu să se ascundă din instinct prin pădure? 

În față, copacii se despărțeau. Min grăbi pasul ca să li se 
alăture lui Rand și lui Nynaeve, care se opriseră pe coama 
unui deal domol. De aici, ei puteau vedea peste pădure, iar 
copacii se întindeau mai departe ca o mare verde și maro. Pi- 
nii se despărțeau pe malul unui mic lac de munte, ce se afla 
într-o depresiune triunghiulară a ținutului. 

Pe coama unui alt deal, sus, deasupra mării, se afla o con- 
strucție impresionantă din piatră albă. Dreptunghiulară și 
înaltă, aceasta era construită sub forma câtorva turnuri clă- 
dite unele peste celelalte, fiecare puțin mai subţire decât cel 
de dedesubt. Acestea îi confereau palatului o formă elegan- 
tă - fortificată și totuși somptuoasă. 

— Este frumoasă, zise ea, cu sufletul la gură. 

— A fost construită într-o altă vreme, zise Rand. Într-o 
vreme când oamenii încă mai credeau că măreţia unei con- 
strucţii le oferea şi putere. 

Palatul era departe, dar nu atât de departe încât Min să 
nu poată zări siluetele bărbaţilor care se plimbau pe metere- 
ze făcând de strajă, cu halebardele pe umeri şi cu platoşele 
reflectând lumina asfinţitului de soare. Un grup de vânători 
pătrunse călare prin porți, cu o căprioară legată de calul de 
povară, iar un grup de lucrători tăiau un copac căzut în apro- 
piere, probabil ca să facă lemne pentru foc. Două slujnice în 
veșminte albe cărau o prăjină cu câte o găleată la fiecare ca- 
păt al său dinspre lac, iar luminile începeau să se aprindă la 
ferestrele înșirate pe fațada construcției. Era un domeniu ce 
mustea de viață, îngrămădit într-o singură clădire masivă. 

— Crezi că Ramshalan a ajuns până aici? întrebă Nynaeve, 
cu braţele încrucișate, încercând în mod evident să nu se ara- 
te impresionată. 

— Nici măcar un prost ca el nu are cum să nu vadă așa 
ceva, zise Rand, mijind ochii. 

El avea în buzunar statueta aceea. Min și-ar fi dorit ca el 
s-o fi lăsat în urmă. Felul în care el o pipăia o făcea să se sim- 
tă inconfortabil. O mângâia. 

— Aşadar, l-ai trimis pe Ramshalan la moarte, zise Nynaeve. 
Ce vei rezolva cu asta? 

— Ea nu-l va ucide, zise Rand. 

— Cum poți fi sigur de asta? 


— Nu-i stă în fire, zise Rand. Nu şi dacă îl poate folosi îm- 
potriva mea. 

— Doar nu te aştepţi ca ea să creadă povestea pe care i-ai 
spus-o lui, zise Min. Cum că l-ai trimis ca să testeze loialitatea 
seniorilor domani? 

Rand clătină încet din cap. 

— Nu. Sper ca ea să creadă ceva din povestea asta, dar nu 
mă aştept la asta. Am vorbit serios atunci când am descris-o, 
Min - este mai vicleană decât mine. Și mă tem că ea mă cu- 
noaşte mult mai bine decât o cunosc eu pe ea. Îl va constrân- 
ge pe Ramshalan şi va afla de la el întreaga conversație pe 
care am avut-o. Apoi, va găsi o cale prin care să o folosească 
împotriva mea. 

— Cum? întrebă Min. 

— Nu ştiu. Mi-aș dori să știu. Se va gândi la ceva inteli- 
gent, apoi îl va infecta pe Ramshalan cu o compulsiune foarte 
subtilă pe care eu nu o voi putea anticipa. Va trebui să aleg fie 
să-l țin prin preajmă și să văd ce face, fie să îl alung. Dar, de- 
sigur, şi ea se va gândi la asta și indiferent ce voi face va pune 
în mișcare celelalte planuri ale ei. 

— Vorbeşti de parcă nu ai cum să câştigi, zise Nynaeve, 
încruntându-se. 

Ea nu părea să observe deloc aerul răcoros. De fapt, nici 
Rand. Oricare ar fi fost acel „truc” pentru a ignora frigul și 
căldura, Min nu reușise niciodată să-i dea de capăt. Ei susţi- 
neau că nu avea nicio legătură cu Puterea, dar dacă era așa, 
atunci de ce Rand şi surorile aes sedai erau singurii care îl 
stăpâneau? Nici pe aieli nu părea să-i deranjeze frigul, dar ei 
nu se puneau la socoteală. Ei nu păreau niciodată să-și bată 
capul cu grijile obișnuite ale oamenilor, cu toate că puteau fi 
foarte sensibili în privința celor mai întâmplătoare și mai ne- 
semnificative lucruri. 

— Nu putem învinge, spui? întrebă Rand. Asta încercăm 
să facem? Să învingem? 

Nynaeve își arcui o sprânceană. 

— Nu mai răspunzi la întrebări? 

Rand se întoarse şi se uită la Nynaeve. Aflându-se în par- 
tea cealaltă a lui, Min nu putea remarca ce se citea pe fața lui, 
dar o văzu pe Nynaeve cum devine din ce în ce mai palidă la 
față. Era vina ei. Nu simţea cât de încordat era Rand? Poate că 

fiorul pe care îl simţea Min nu era doar din cauza frigului. Ea 
veni mai aproape de el, însă Rand nu o cuprinse cu braţul așa 
cum ar fi făcut-o odinioară. Când el își luă în cele din urmă 
ochii de la Nynaeve, sora aes sedai se înmuie puţin, ca și când 
ar fi stat atârnată, fiind ţinută de privirea lui. 

Rand nu mai vorbi o vreme, iar ele aşteptară în tăcere pe 
creasta muntelui, în vreme ce soarele îndepărtat cobora spre 
orizont. Umbrele se alungeau ca niște degete ce se întindeau 
din soare. În vale, lângă zidurile fortăreței, un grup de grăj- 
dari începură să plimbe niște cai pentru a-i ţine în formă. Alte 
lumini fuseseră aprinse la ferestrele fortăreței. Câţi oameni 
avea Graendal înăuntru? Zeci, dacă nu sute. 

O bufnitură neașteptată din tufișuri îi atrase atenţia lui 
Min; descoperirea fu însoțită de înjurături. Ea tresări atunci 
când sunetul încetă destul de brusc. 

Câteva clipe mai târziu, un grup de aieli se apropie, mânând 
un Ramshalan ciufulit, cu hainele elegante pline de ace de pin 
şi cu zgârieturi de la ramuri. El se scutură de praf, apoi făcu 
un pas spre Rand. 

Fecioarele îl traseră înapoi. El le aruncă o privire, încli- 
nându-și capul într-o parte. 

— Seniore Dragon? 

— Este infectat? o întrebă Rand pe Nynaeve. 

— Cu ce? întrebă ea. 

— Cu atingerea lui Graendal. 

Nynaeve se apropie de Ramshalan și îl privi o clipă. Şuie- 
ră şi zise: 

— Da. Rand, se află sub o compulsiune puternică. Sunt 
multe împletituri aici. Nu la fel de rău ca ucenicul lumânăra- 
rului sau, poate, mai subtil. 

— Ce se întâmplă, Seniore Dragon? zise Ramshalan. Stă- 
pâna castelului de acolo a fost foarte prietenoasă - este un 
aliat, Seniore. N-ai motive să te temi de ea! Trebuie să spun 
că e foarte rafinată. 

— Chiar așa? întrebă încet Rand. 

Începea să se întunece, iar soarele asfințea dincolo de 
munţii îndepărtați. În afară de lumina slabă a înserării, sin- 
gura sursă de lumină venea de la poarta încă deschisă din 
spatele lor. Acolo strălucea lumina lămpii, un portal care te 


invita înapoi la căldură, departe de acest loc al umbrelor și al 
frigului. 

Vocea lui Rand păru atât de aspră. Mai aspră decât o au- 
zise vreodată Min. 

— Rand, spuse ea, atingându-i brațul. Hai să ne întoarcem. 

— Trebuie să fac ceva, zise el, fără să se uite la ea. 

— Mai gândeşte-te la asta, spuse Min. Măcar ascultă un 
sfat. O putem întreba pe Cadsuane sau... 

— Cadsuane m-a ţinut închis într-o cutie, Min, zise el pe 
un ton foarte blând. 

Faţa îi era învăluită în umbră, însă când și-o întoarse spre 
ea, în ochii lui se reflecta lumina de la poarta deschisă. Por- 
tocaliu şi roşu. În tonul lui se simţea o fărâmă de furie. „N-ar 
fi trebuit să pomenesc de Cadsuane”, își dădu ea seama. Nu- 
mele femeii era unul dintre puţinele lucruri care îi mai pu- 
teau stârni o emoție. 

— O cutie, Min, zise el în şoaptă. Deși cutia Cadsuanei avea 
pereţi invizibili, a fost la fel de sufocantă ca oricare în care am 
fost închis vreodată. Limba ei a fost o nuia mult mai dureroasă 
decât oricare care mi-a biciuit pielea. Înţeleg asta acum. 

Rand se desprinse de atingerea lui Min. 

— Ce înseamnă toate astea? vru să știe Nynaeve. L-ai tri- 
mis pe omul acesta să sufere o compulsiune, știind ce îi va fa- 
ce aceasta? N-am de gând să mai privesc un om zvârcolin- 
du-se și murind din cauza ei! Indiferent ce l-a forțat ea să fa- 
că, n-am să îndepărtez nimic! Va fi vina ta dacă asta îți va 
aduce moartea. 

— Seniore? întrebă Ramshalan. 

Groaza crescândă din vocea lui o neliniști pe Min. 

Soarele asfinţi; acum, Rand nu era decât o siluetă. Fortă- 
reața era doar un contur negru, ale cărei găuri din ziduri erau 
luminate de felinare. Rand păşi pe buza crestei, scoțând cheia 
de acces din buzunar. Aceasta începu să strălucească slab, o 
lumină roşie ce izvora din inima acesteia. Nynaeve trase 
adânc aer în piept? 

— Niciuna dintre voi n-a fost acolo atunci când Callandor 
m-a dezamăgit, zise el în noapte. S-a întâmplat de două ori. 
Prima oară am încercat să o folosesc ca să trezesc mortul, dar 
m-am pricopsit doar cu un trup de marionetă. A doua oară 
am folosit-o ca să îi nimicesc pe seanchani, dar am adus 

moartea atât printre soldații mei, cât și printre ai lor. 
Cadsuane mi-a spus că cel de-al doilea eșec a fost din cauza 
unui cusur al Callandorului însuşi. El nu poate fi controlat de 
un bărbat singuratic, ştiţi. Nu funcționează decât dacă el este 
într-o cutie. Callandor este o lesă ispititoare, menită să mă 
facă să mă predau de bunăvoie. 

Sfera cheii de acces se aprinse cu o culoare mai vie, care 
părea cristalină. Culoarea dinăuntru era stacojie, iar miezul 
strălucitor. Ca și când cineva ar fi aruncat o piatră străluci- 
toare într-o baltă de sânge. 

— Eu văd un alt răspuns la problemele mele, continuă Rand, 
vocea lui fiind aproape o şoaptă. În ambele dăţi când Callandor 
m-a dezamăgit, eu am fost nechibzuit cu emoţiile mele. M-am 
lăsat condus de temperamentul meu. Nu pot ucide din furie, 
Min. Trebuie să îmi înăbuș furia aceea; trebuie să o conduc 
așa cum conduc Puterea Supremă. Fiecare moarte trebuie să 
fie voită. Cu intenţie. 

Min nu putea vorbi. Nu își putea exprima temerile, nu își 
găsea cuvintele ca să îl oprească. Cumva, ochii lui rămâneau 
în întuneric, în ciuda luminii lichide care strălucea dinaintea 
lor. Lumina aceea alunga umbrele din jurul siluetei sale, ca şi 
când el ar fi fost punctul unei explozii tăcute. Min se întoarse 
spre Nynaeve; sora aes sedai privea cu ochii mari de uimire 
şi cu buzele ușor întredeschise. Nici ea nu îşi găsea cuvintele. 

Min se întoarse spre Rand. Atunci când el fusese cât pe ce 
să o omoare cu mâinile sale, ea nu se temuse de el. Pe de altă 
parte, ştiuse că nu Rand era acela care o rănea, ci Semirhage. 

Dar acest Rand - cu mâna în flăcări şi cu o privire în ochi 
atât de intensă şi totuşi atât de calmă - o îngrozea. 

— Am mai făcut asta, zise el în șoaptă. Am spus cândva că 
n-am omorât femei, dar a fost o minciună. Am ucis o femeie 
cu multă vreme înainte să o înfrunt pe Semirhage. O chema 
Liah şi am ucis-o în Shadar Logoth. Am ucis-o şi am numit 
asta îndurare. Se întoarse spre fortăreața-palat din vale. Ier- 
tare, zise el - deşi nu părea să i se adreseze lui Min - pentru 
că am să numesc și gestul acesta tot îndurare. 

Ceva imposibil de strălucitor prinse contur în aer dinain- 
tea lui, iar Min ţipă, dându-se în spate. Aerul însuși părea să 
tremure, ca și când se retrăgea şi el de teamă din jurul lui 
Rand. Colbul se ridică de pe pământ rotindu-se în jurul lui, iar 


copacii gemură, luminaţi de lumina albă şi strălucitoare, ace- 
le pinilor zornăind ca și când o sută de mii de insecte s-ar fi 
cățărat unele peste celelalte. Min nu îl mai putea distinge pe 
Rand, ci doar o forță de lumină arzătoare şi strălucitoare. Pu- 
tere pură, strânsă la un loc, care făcea ca părul de pe mâini să 
i se ridice din cauza acelei forțe de energie stelară. În clipa 
aceea, ea simţi că putea înţelege ce era Puterea Supremă. Era 
acolo, în fața ei, reîncarnată în bărbatul Rand al'Thor. 

Apoi, scoțând un sunet ca un oftat, el o eliberă. O coloană 
de un alb pur explodă din el şi brăzdă arzând cerul tăcut al 
nopții, luminând copacii de jos și unduindu-se ca un val. 
Aceasta se mişcă la fel de repede cum ai pocni din degete, lo- 
vind zidul fortăreței îndepărtate. Pietrele se aprinseră ca şi 
când ar fi inspirat forța energiei. Toată fortăreaţa strălucea, 
transformându-se într-o lumină vie, un palat uluitor și spec- 
taculos de energie veritabilă. Era frumos. 

Apoi, aceasta dispăru. Arsă din peisaj - și din Pânză - ca și 
când n-ar fi fost niciodată acolo. Întreaga fortăreață, sute de 
metri de piatră şi toți cei care locuiau în ea. 

Ceva o lovi pe Min, ceva ca o undă de şoc în aer. Nu fu o 
lovitură fizică și nu o făcu să se dezechilibreze, însă îi răscoli 
măruntaiele. Pădurea din jurul lor - luminată în continuare 
de cheia de acces strălucitoare din mâna lui Rand - părea că 
se ondulează și tremură. Părea că însăşi lumea gemea cuprin- 
să de agonie. 

Aceasta se retrase cu o smucitură, însă Min mai simţea 
acea încordare. În clipa aceea păru că însăși esenţa lumii fu- 
sese pe punctul de a se frânge. 

— Ce-ai făcut? zise Nynaeve în șoaptă. 

Rand nu răspunse. Min îi putea vedea fața din nou acum, 
că acea coloană uriașă de focul-răului dispăruse, lăsând în ur- 
ma ei doar cheia de acces care strălucea. El era în extaz, cu 
gura deschisă, și ținea cheia de acces în sus, în semn de victo- 
rie. Sau în semn de venerație. 

Apoi, Rand scrâșni din dinţi, făcu ochii mari şi își între- 
deschise buzele de parcă acestea s-ar fi aflat sub o presiune 
mare. Lumina licări o dată, apoi se stinse imediat. Totul fu cu- 
fundat în întuneric. Min clipi în întunericul ce se lăsă pe ne- 
aşteptate, încercând să-și obişnuiască ochii cu el. Imaginea 
puternică a lui Rand părea că i se impregnase în viziunea ei. 

Oare el făcuse într-adevăr ce credea ea că făcuse? Făcuse 
scrum o fortăreață întreagă cu focul-răului? 

Toţi oamenii aceia. Bărbaţii care se întorceau de la vână- 
toare... femeile care cărau apă... soldaţii de pe ziduri... grăjda- 
rii de afară... Nu mai erau. Arşi din Pânză. Ucişi. Morți pentru 
totdeauna. Această grozăvie o făcu pe Min să se dea înapoi, 
clătinându-se, şi să se rezeme cu spatele de un copac ca să își 
mențină echilibrul. 

Atât de multe vieți curmate într-o clipită. Oamenii erau 
morți, nimiciți de Rand. 

O lumină se aprinse din Nynaeve, iar Min se întoarse şi o 
văzu pe aes sedai luminată de strălucirea caldă și plăcută a 
unei sfere ce plutea deasupra palmei ei. Ochii ei păreau aprinşi 
de o lumină a lor. 

— Ţi-ai pierdut controlul, Rand al'Thor, declară ea. 

— Fac ceea ce trebuie făcut, zise el, vorbind acum din um- 
bre. Părea epuizat. Încearcă-l, Nynaeve. 

— Poftim? 

— Pe idiot, zise Rand. Compulsiunea ei e încă acolo? Atin- 
gerea lui Graendal a dispărut? 

— Urăsc ce-ai făcut adineauri, Rand, mârâi Nynaeve. Nu. 
„Urăsc” nu e un cuvânt suficient de puternic. Detest ce-ai fă- 
cut. Ce s-a întâmplat cu tine? 

— Încearcă-l! zise Rand în șoaptă, cu o voce periculoasă. 
Înainte să mă judeci, hai să vedem mai întâi dacă păcatele 
mele au dus la altceva în afară de osândirea mea. 

Nynaeve trase adânc aer în piept, apoi îi aruncă o privire 
lui Ramshalan, care era în continuare ținut bine de câteva Fe- 
cioare aiel. Nynaeve îşi întinse mâna și îi atinse fruntea, con- 
centrându-se. 

— A dispărut, zise ea. A fost ștearsă. 

— Înseamnă că ea e moartă, zise Rand din întuneric. 

„Lumină! gândi Min, dându-și seama ce făcuse el. Nu l-a 
folosit pe Ramshalan ca mesager sau momeală. L-a folosit ca 
să-şi poată dovedi că Graendal era moartă.” Focul-răului șter- 
gea complet pe cineva din Pânză, astfel încât ultimele sale fap- 
te să nu se întâmple niciodată. Ramshalan își va aminti că o 
vizitase pe Graendal, însă compulsiunea ei nu mai exista. 
Într-un fel, ea fusese ucisă înainte ca Ramshalan să o fi vizitat. 


Min îşi pipăi grumazul în locul unde vânătăile lăsate de 
mâna lui Rand nu se vindecaseră încă. 

— Nu înţeleg, zise Ramshalan, vocea lui semănând cu un 
chițăit. 

— Cum lupți împotriva unei persoane mai istețe decât ti- 
ne? îl întrebă Rand în șoaptă. Răspunsul este simplu. O faci să 
creadă că te vei aşeza în fața ei la masă, pregătit să-i faci jo- 
cul. Apoi, îi tragi un pumn în față cât poți de tare. Mi-ai slujit 
bine, Ramshalan. Am să te iert pentru că te-ai lăudat în fața 
Seniorilor Vivian și Callswell că mă poți manipula cum do- 
reşti tu. 

Șocat, Ramshalan se lăsă moale, iar Fecioarele îl lăsară să 
cadă în genunchi. 

— Seniore! zise el. Am băut prea mult vin în seara aceea și... 

— Taci! spuse Rand. După cum ziceam, mi-ai slujit bine 
azi. N-am să te execut. Vei găsi un sat la două zile de mers pe 
jos de-aici, spre miazăzi. 

Zicând acestea, Rand se întoarse; în ochii lui Min, el nu 
era decât o umbră care foșnea prin pădure. El se duse spre 
poartă şi păşi prin ea. Min se grăbi să îl urmeze, iar Nynaeve 
făcu la fel. Fecioarele veniră ultimele, lăsându-l pe Ramshalan 
stupefiat, îngenuncheat în pădure. Când ultima Fecioară tre- 
cu prin poartă, aceasta se închise, întrerupând scâncitul lui 
Ramshalan în întuneric. 

— Ce-ai făcut tu a fost o monstruozitate, Rand al'Thor, 
zise Nynaeve de îndată ce se închise poarta. Păreau să trăias- 
că zeci, poate sute de oameni în palatul acela! 

— Fiecare dintre ei transformat într-un idiot de compul- 
siunea lui Graendal, răspunse Rand. Ea nu îngăduie niciodată 
nimănui să se apropie de ea fără să nu-i distrugă mintea mai 
întâi. Băiatul pe care l-a trimis să lucreze în temniţă abia dacă 
cunoştea o fracțiune din tortura pe care o primesc majorita- 
tea marionetelor ei. Îi lasă fără capacitatea de a gândi sau de 
a acționa - aceştia nu fac decât să îngenuncheze și să o adore, 
poate să îndeplinească unele comisioane din porunca ei. Le-am 
făcut o favoare. 

— O favoare? întrebă Nynaeve. Rand, ai folosit focul-rău- 
lui! Au fost șterși din existenţă! 

— Cum spuneam, repetă el încet, o favoare. Uneori, îmi 
doresc să am și eu parte de o asemenea binecuvântare. Noapte 

bună, Nynaeve. Dormi cât poţi de bine, căci timpul nostru în 
Arad Doman e pe sfârșite. 

Min îl urmări cu privirea, dorindu-și să fugă după el, însă 
se abținu. Odată ce el ieşi din încăpere, Nynaeve lovi cu pal- 
ma într-unul dintre scaunele maro ale odăii, oftând şi spriji- 
nindu-și capul cu mâna. 

Lui Min îi venea să facă la fel. Până în clipa aceea, ea nu își 
dăduse seama cât de istovită era. În ultima vreme, i se întâm- 
pla acest lucru atunci când se afla în preajma lui Rand, chiar 
şi atunci când el nu înfăptuia lucruri la fel de oribile precum 
cel din seara aceea. 

— Mi-aş dori ca Moiraine să fi fost aici, bombăni Nynaeve, 
apoi încremeni, ca și când ar fi fost surprinsă că se auzise 
rostind aceste cuvinte. 

— Trebuie să facem ceva, Nynaeve, zise Min, uitându-se 
la aes sedai. 

Nynaeve încuviință absent din cap. 

— Poate. 

— Ce vrei să spui cu asta? 

— Păi, dacă are dreptate? întrebă Nynaeve. Cu toate că e 
un idiot încăpățânat, dacă trebuie să fie într-adevăr astfel ca 
să biruiască? Vechiul Rand n-ar fi putut niciodată să distrugă 
o fortăreață întreagă plină de oameni ca să îl omoare pe unul 
dintre Rătăciţi. 

— Fireşte că n-ar fi putut face asta, zise Min. Pe vremea 
aceea îi păsa pe cine ucidea! Nynaeve, toate vieţile acelea... 

— Câţi oameni ar mai fi în viață acum dacă el ar fi fost la 
fel de nemilos de la bun început? întrebă Nynaeve, privind în 
altă parte. Dacă ar fi fost în stare să îşi pună în primejdie 
adepții cum a făcut cu Ramshalan? Dacă ar fi fost în stare să 
lovească fără să-şi facă griji pe cine ar omorî? Dacă el le-ar fi 
poruncit soldaţilor să atace fortăreaţa lui Graendal, adepţii ei 
ar fi luptat cu înverșunare, găsindu-și oricum sfârşitul. lar ea 
ar fi scăpat. Poate că așa trebuie să fie el. Ultima Bătălie este 
aproape, Min. Ultima Bătălie! Putem trimite un bărbat care 
nu vrea să se sacrifice pentru ceea ce trebuie făcut să lupte 
împotriva Celui Întunecat? 

Min clătină nedumerită din cap. 


— Oare să îndrăznim să-l trimitem așa cum este, cu pri- 
virea aceea în ochi? Nynaeve, lui nu-i mai pasă. Nimic nu mai 
este important pentru el decât să-l învingă pe Cel Întunecat. 

— Şi nu asta vrem să facă? 

— Eu... Ea tăcu. Victoria nu va mai fi victorie dacă Rand se 
transformă în ceva la fel de rău ca rătăciţii... Noi... 

— Înţeleg, zise Nynaeve pe un ton blând. Să mă ardă Lu- 
mina, chiar înțeleg, şi ai dreptate. Doar că nu-mi plac răspun- 
surile pe care mi le oferă acele concluzii. 

— Ce concluzii? 

Nynaeve oftă. 

— Că Cadsuane a avut dreptate, zise ea. Adăugă aproape 
în şoaptă: Femeie nesuferită. Se ridică în picioare. Vino! Tre- 
buie s-o găsim și să aflăm ce pune la cale. 

Min se ridică în picioare, alăturându-i-se lui Nynaeve. 

— Eşti sigură că pune ceva la cale? Rand a fost aspru cu 
ea. Poate că ea zăboveşte prin preajma noastră ca să îl vadă 
cum se zbate şi dă greş fără ajutorul ei. 

— O, pune ea ceva la cale, zise Nynaeve. Dacă există un 
lucru sigur în privinţa femeii ăleia, acesta este că ţese intrigi. 
Trebuie doar s-o convingem să ne facă şi pe noi părtaşe la ele. 

— Şi dacă n-o va face? întrebă Min. 

— O va face, zise Nynaeve, privind locul unde poarta des- 
chisă de Rand despicase covorul. Odată ce îi vom povesti ce 
s-a întâmplat în noaptea asta, o va face. Nu-mi place de ea şi 
cred că sentimentul este reciproc, însă niciuna dintre noi nu 
se poate ocupa singură de Rand. Își ţuguie buzele. Îmi fac griji 
că nici împreună nu ne vom putea ocupa de el. Să mergem. 

Min o urmă. „Să se ocupe” de Rand? Asta era o altă pro- 
blemă. Nynaeve şi Cadsuane erau amândouă atât de concen- 
trate să se ocupe de el, încât nu vedeau că cea mai bună solu- 
ție era, de fapt, să îl ajute. Nynaeve ţinea la Rand, dar îl vedea 
mai degrabă ca pe o problemă ce trebuia rezolvată, nu ca pe 
un bărbat aflat la ananghie. 

Aşadar, Min o însoţi pe aes sedai afară din conac. Pătrun- 
seră în curtea cufundată în întuneric - Nynaeve creând o sfe- 
ră de lumină - şi o luară cu paşi repezi prin spate, trecură de 
grajd și se îndreptară spre cabana străjerului porţii. În dru- 
mul lor, trecură pe lângă Alivia; fosta damane părea dezamă- 
gită. Cel mai probabil, fusese refuzată din nou de Cadsuane şi 

de celelalte - Alivia petrecea mult timp încercând să le con- 
vingă pe surorile aes sedai să o antreneze în împletiturile noi. 

Ajunseră în cele din urmă la cabana străjerului porții - 
cel puţin asta fusese până când Cadsuane îl convinse pe stră- 
jer să se mute de-acolo. Era o structură din lemn într-un cat, 
cu acoperiș de ardezie vopsit în galben. Lumina răzbătea 
afară printre obloanele de la ferestre. 

Nynaeve se apropie şi bătu în ușa solidă din lemn de ste- 
jar; aceasta fu deschisă în scurt timp de Merise. 

— Da, copilă? întrebă sora Verde, ca și când ar fi încercat 
în mod intenţionat să o întărâte pe Nynaeve. 

— Trebuie să vorbesc cu Cadsuane, mârâi Nynaeve. 

— Cadsuane Sedai n-are nicio treabă cu tine în momentul 
acesta, zise Merise, dând să închidă ușa. Vino mâine, poate te 
va primi atunci. 

— Rand al'Thor tocmai a mistuit din Pânză un palat în- 
treg plin cu oameni cu focul-răului, zise Nynaeve, suficient de 
tare ca să fie auzită de persoanele din cabană. Am fost cu el. 

Merise încremeni. 

— Las-o să intre, se auzi din interior vocea Cadsuanei. 

Merise deschise ușa larg, fără tragere de inimă. Înăuntru, 
Min o văzu pe Cadsuane şezând pe jos, pe nişte perne, îm- 
preună cu Amys, Bair, Melaine și Sorilea. Încăperea din faţă - 
încăperea principală - a cabanei era ornată cu un covor maro 
simplu, întins pe jos, în mare parte ascuns de femeile care 
şedeau pe perne. În şemineul din spate ardea o flacără liniş- 
tită, lemnele fiind aproape mistuite, iar focul mic. Într-un colţ 
era un scăunel pe care se afla un ceainic. 

Nynaeve abia dacă le băgă în seamă pe înțelepte. Ea pă- 
trunse în cabană, iar Min o urmă mai șovăitoare. 

— Povesteşte-ne despre această întâmplare, copilă, zise 
Sorilea. Am simţit de aici cum s-a unduit lumea, dar n-am ști- 
ut care a fost cauza. Am presupus că e lucrarea Celui Întunecat. 

— O să vă povestesc, zise Nynaeve, apoi inspiră adânc, 
dar vreau să fac parte din planurile voastre. 

— Vom vedea, zise Cadsuane. Povestește-ne întâmplarea 
prin care ai trecut. 

Min se aşeză pe un scăunel din partea laterală a camerei, 
în vreme ce Nynaeve povestea despre cele petrecute la Mo- 
vila lui Natrin. Înţeleptele ascultau cu buzele strânse. Cadsuane 


doar dădea din când în când din cap. Merise, cu o expresie 
îngrozită, umplea din nou ceştile cu ceai din ceainicul de pe 
scăunel - după miros, acesta părea să fie ceai negru de 
Tremalking -, apoi îl puse lângă foc. Nynaeve își termină po- 
vestea, stând tot în picioare. 

„Of, Rand, gândi Min. Treaba asta cred că te mistuie pe di- 
năuntru.” Însă ea îl simţea prin legătură; emoţiile lui păreau 
foarte reci. 

— A fost înțelept din partea ta să vii să ne spui povestea 
asta, copilă, îi zise Sorilea lui Nynaeve. Te poţi retrage. 

Nynaeve făcu ochii mari de furie. 

— Dar... 

— Sorilea, zise Cadsuane pe un ton calm, întrerupând-o 
pe Nynaeve. Copila aceasta ar putea fi de folos în planurile 
noastre. Încă este apropiată de băiatul al'Thor; a avut sufici- 
entă încredere în ea ca să o ia cu el în seara asta. 

Sorilea le aruncă o privire celorlalte înțelepte. Vârstnica 
Bair şi Melaine cea cu părul ca soarele încuviințară amân- 
două din cap. Amys părea îngândurată, dar nu se împotrivi. 

— Se prea poate, zise Sorilea. Dar poate fi supusă? 

— Ei bine? o întrebă Cadsuane pe Nynaeve. Toate păreau 
să o ignore pe Min. Poţi? 

Ochii lui Nynaeve erau în continuare mari de furie. „Lu- 
mină, gândi Min. Nynaeve? Să se supună Cadsuanei și celor- 
lalte? îşi va vărsa năduful pe ele!” 

Nynaeve se trase de coadă, strângând de ea până când i se 
albiră nodurile degetelor. 

— Da, Cadsuane Sedai. Ea rosti aceste cuvinte printre 
dinţi. Pot. 

Înţeleptele părură mirate să o audă rostind aceste cuvin- 
te, dar Cadsuane încuviință din nou din cap, ca şi când s-ar fi 
aşteptat la acest răspuns. Cine s-ar fi putut aştepta ca Nynaeve 
să fie atât de... ei bine, rezonabilă? 

— Ia loc, copilă, zise Cadsuane, fluturându-și mâna. Hai să 
vedem dacă poți respecta ordinele. Ai putea fi singura din 
această generaţie care poate fi salvată. 

Aceste cuvinte o făcură pe Merise să se înroşească. 

— Nu, Cadsuane, zise Amys. Nu este singura. Egwene are 
multă onoare. 

Celelalte două înțelepte încuviințară din cap. 

— Care este planul? întrebă Nynaeve. 

— Rolul pe care îl vei juca este..., începu Cadsuane. 

— Stai, zise Nynaeve. Rolul meu? Vreau să aflu tot planul. 

— Î vei afla atunci când vom fi pregătite să ţi-l spunem, 
zise Cadsuane pe un ton tăios. Și nu mă face să regret că am 
vorbit în numele tău. 

Nynaeve se forță să tacă, însă ochii îi scăpărau. Însă ea nu 
se răsti la ele. 

— Rolul tău, continuă Cadsuane, este să îl găsești pe Perrin 
Aybara. 

— La ce bun? întrebă Nynaeve, apoi adăugă: Cadsuane Sedai. 

— Asta este treaba noastră, zise Cadsuane. El a călătorit 
spre miazăzi în ultima vreme, dar nu putem descoperi unde 
anume. Băiatul al'Thor ar putea şti unde este. Găsește-l și poa- 
te am să-ți explic motivul. 

Nynaeve încuviință din cap fără tragere de inimă, iar ce- 
lelalte începură o discuție despre câtă tensiune putea suporta 
Pânza din partea focului-răului, înainte să se destrame com- 
plet. Nynaeve asculta în tăcere, evident încercând să afle mai 
multe despre planul Cadsuanei, cu toate că nu păreau să exis- 
te prea multe indicii. 

Min asculta doar pe jumătate. Indiferent care era planul, 
cineva trebuia să aibă grijă de Rand. Fapta lui din acea zi avea 
să-l distrugă pe interior, indiferent ce susținea el. Existau mulți 
alții care îşi făceau griji despre ce avea să facă el în Ultima 
Bătălie. Era treaba ei să îl ajute să prindă Ultima Bătălie în 
viaţă şi întreg la minte și cu sufletul intact. 

Cumva. 


CAPITOLUL 38 


Veşti în Tel'aran'rhiod 


— Egwene, fii rezonabilă, zise Siuan, ușor translucidă din 
cauza inelului ter'angreal pe care îl folosise ca să pătrundă în 
Tel'aran'rhiod. Cum poţi fi de folos, putrezind în celula aceea? 
Elaida va avea grijă să nu fii eliberată niciodată, nu după ce-ai 
spus că ai făcut în timpul cinei ăleia. Siuan clătină din cap. 
Maică, uneori trebuie să înfrunţi pur şi simplu adevărul. Nu 
poţi drege un năvod de prea multe ori, înainte să fii nevoit 
să-l arunci şi să împleteşti altul nou. 

Egwene şedea pe un scăunel cu trei picioare, într-un colț 
al odăii, partea din față a prăvăliei unui cizmar. Alesese la 
întâmplare acest loc, pentru orice eventualitate, evitând unul 
în Turnul Alb. Rătăciţii știau că Egwene şi celelalte intrau în 
Lumea Viselor. 

Cu Siuan, Egwene putea fi mai relaxată, se simțea mai în 
largul său. Amândouă înțelegeau că Egwene era Amyrlin acum, 
iar Siuan supusa ei, dar, în același timp, între ele exista o le- 
gătură. O camaraderie datorată funcţiei pe care o ocupaseră 
amândouă. În mod ciudat, legătura aceea se transformase în 
ceva asemănător cu prietenia. 

În momentul acela, însă, lui Egwene îi venea s-o strângă 
de gât pe prietena ei. 

— Am mai discutat despre asta, zise ea pe un ton ferm. Nu 
pot fugi. Fiecare zi pe care o petrec întemnițată - fără să ce- 

dez - este o altă lovitură pentru domnia Elaidei. Dacă aş dis- 
părea înainte de judecata ei, asta ar compromite toate efor- 
turile noastre! 

— Judecata va fi o prefăcătorie, Maică, zise Siuan. Și dacă 
nu este, pedeapsa va fi ușoară. Din câte mi-ai spus, ea nu ţi-a 
rupt niciun os atunci când te-a bătut - păi, nu ţi-a rupt nici 
măcar pielea. 

Era adevărat. Egwene sângerase din cauza cioburilor de 
sticlă, nu din cauza loviturilor primite de la Elaida. 

— Chiar şi o cenzură formală din partea Divanului o va 
compromite, zise Egwene. Împotrivirea mea, refuzul meu de 
a scăpa din temniţă înseamnă ceva. Conducătoarele însele vin 
să mă vadă! Dacă ar fi să fug, aş lăsa să se înțeleagă că am ce- 
dat în faţa Elaidei. 

— Nu te-a numit iscoadă a Celui Întunecat? întrebă Siuan, 
fără ocolișuri. 

Egwene șovăi. Elaida făcuse asta, într-adevăr. Însă nu avea 
nicio dovadă. 

Legea Turnului era întortocheată, iar sortarea pedepselor 
şi interpretărilor corecte putea fi o treabă complicată. Cele 
Trei Legăminte ar fi împiedicat-o pe Elaida să folosească Pu- 
terea Supremă ca pe o armă; prin urmare, Elaida trebuie să fi 
crezut că ceea ce făcea ea nu era o nelegiuire. Ori ea mersese 
mai departe decât plănuise, ori o considera pe Egwene o is- 
coadă a Celui Întunecat. Ea nu putea aduce argumente în apă- 
rarea ei pentru niciuna dintre cele două; a doua variantă ar 
absolvi-o de cea mai mare vină, dar prima ar fi mult mai uşor 
de dovedit. 

— Ar putea reuși să obțină condamnarea ta, zise Siuan, 
aparent gândindu-se la același lucru. Ai fi programată pentru 
execuţie. Ce vei face atunci? 

— Nu va reuși. N-are nicio dovadă că sunt iscoadă a Celui 
Întunecat, aşadar Divanul nu va îngădui niciodată acest lucru. 

— Şi dacă te înșeli? 

Egwene şovăi. 

— Prea bine. Dacă Divanul va decide că trebuie să fiu exe- 
cutată, îți voi îngădui să mă scoţi de-acolo. Dar doar atunci, 
Siuan. Nu mai devreme. 

Siuan pufni. 


— S-ar putea să nu ai ocazia, Maică. Dacă Elaida le va con- 
vinge, va acționa repede. Pedepsele femeii pot fi rapide ca o 
furtună de vară, care te iau pe nepregătite. Ştiu sigur asta. 

— Dacă se va întâmpla una ca asta, zise Egwene, fără oco- 
lişuri, moartea mea va fi o victorie. Elaida va fi aceea care se 
va preda, nu eu. 

Siuan clătină din cap, bombănind. 

— Încăpăţânată ca un catâr. 

— Am încheiat discuţia asta, Siuan, zise Egwene pe un ton 
sever. 

Siuan oftă, dar nu mai spuse nimic. Părea să fie prea agi- 
tată ca să şadă şi, ignorând scăunelul din partea cealaltă a 
odăii, se duse lângă fereastra prăvăliei din dreapta lui Egwene. 

Sala de prezentare a cizmarului trăda semnele unui du-te- 
vino. O tejghea solidă împărțea încăperea în două, peretele 
din spatele acesteia fiind prevăzut cu zeci de nișe pentru pan- 
tofi de toate mărimile. Uneori, majoritatea acestora erau um- 
plute cu pantofi de lucru grosolani din piele sau pânză, ale 
căror șşireturi atârnau în față sau ale căror catarame strălu- 
ceau în lumina fantomatică din Tel'aran'rhiod. Cu toate aces- 
tea, de fiecare dată când Egwene arunca câte o privire spre 
perete, pantofii se schimbau, unii dispărând, alții apărând. 
Aceasta însemna că în lumea reală nu rămâneau multă vreme 
în nișele lor, căci în Lumea Viselor lăsau doar niște imagini 
vagi în urmă. 

Jumătatea din față a prăvăliei era plină cu scăunele pe ca- 
re să le folosească clienţii. Pantofii de pe peretele din fund 
aveau forme şi modele diferite, împreună cu pantofii de pro- 
bă pentru luat măsura. O persoană intra în prăvălie, încerca 
pantofii de probă, apoi alegea un stil. Cizmarul - sau, mai de- 
grabă, ucenicii lui - croia o pereche ce avea să fie ridicată 
ulterior. Pe vitrinele mari de sticlă din față stătea scris cu 
litere vopsite în alb numele cizmarului, Naorman Mashinta, şi 
un mic „trei” fusese vopsit lângă nume. Era a treia generaţie 
de Mashinta care conducea prăvălia. Nu era deloc un lucru 
neobișnuit printre orăşeni. De fapt, o parte din Egwene, care 
era încă influenţată de Ținutul celor Două Râuri, considera 
ciudat ca cineva să lase afacerea părinţilor săi în mâinile alt- 
cuiva, decât dacă era al treilea sau al patrulea copil. 

— Acum, că am vorbit despre cele evidente, zise Egwene, 
ce alte vești mai există? 

— Păi, zise Siuan, rezemându-se de fereastră și privind 
strada ciudat de pustie din Tar Valon. O veche cunoștință a ta 
a sosit de curând în tabără. 

— Serios? întrebă Egwene, absentă. Cine? 

— Gawyn Trakand. 

Egwene tresări. Era imposibil! Gawyn se aliase cu facțiu- 
nea Elaidei în timpul rebeliunii. N-ar fi trecut de partea rebe- 
lelor. Fusese luat prizonier? Dar nu așa se exprimase Siuan. 

Preţ de o clipă, Egwene era o fată speriată, prinsă în mre- 
jele promisiunilor lui șoptite. Cu toate acestea, reuși să adop- 
te acea atitudine de Amyrlin și se forță să-şi întoarcă gândul 
la momentul prezent, încercând să fie degajată atunci când 
răspunse. 

— Gawyn? întrebă ea. Cât de ciudat. Nu mi-ar fi trecut prin 
gând să îl găsesc aici. 

Siuan zâmbi. 

— Te-ai descurcat frumos, zise ea. Cu toate că ai șovăit 
prea mult, iar când ai întrebat de el, ai fost exagerat de nein- 
teresată. Asta te-a făcut să fii ușor de citit. 

— Orbi-te-ar Lumina! zise Egwene. Alt test? El e într-ade- 
văr acolo? 

— Eu îmi respect jurămintele, mulțumesc, zise Siuan, jignită. 

Egwene era una dintre puținele persoane care știau că, 
drept rezultat al ferecării și tămăduirii ei, Siuan fusese elibe- 
rată de cele Trei Legăminte. Dar, la fel ca Egwene, ea alese să 
nu mintă. 

— Oricum, zise Egwene, cred că vremea testelor a trecut. 

— Toţi aceia pe care îi vei întâlni te vor testa mereu, Mai- 
că, zise Siuan. Trebuie să fii pregătită pentru surprize; ori- 
când cineva poate să-ți facă una, doar ca să vadă cum reacţi- 
onezi. 

— Mulţumesc, zise Egwene pe un ton rece. Dar n-am ne- 
voie să-mi aminteşti asta. 

— Nu? zise Siuan. Aduce puţin cu ceva ce-ar zice Elaida. 

— E nedrept! 

— Dovedeşte! zise Siuan pe un ton îngâmfat. 


Egwene se forță să-şi păstreze calmul. Siuan avea drepta- 
te. Era mai bine să accepţi un sfat, mai ales atunci când era 
unul bun, decât să te plângi. 

— Ai dreptate, desigur, zise Egwene, netezindu-și poalele 
peste genunchi și ascunzându-și frustrarea de pe față. Poves- 
teşte-mi mai multe despre sosirea lui Gawyn. 

— Nu ştiu mai multe, mărturisi Siuan. Ar fi trebuit să po- 
menesc despre asta ieri, dar întâlnirea noastră a fost între- 
ruptă. 

Se întâlneau mult mai des acum - în fiecare noapte de 
când Egwene fusese întemnițată -, însă cu o zi înainte, ceva o 
trezise pe Siuan, înainte ca ele să termine de vorbit. O bulă a 
răului în tabăra rebelelor, raportase ea, când corturile prin- 
seseră viață şi încercaseră să îi sugrume pe oameni. Trei 
persoane muriseră, una dintre ele fiind aes sedai. 

— În fine, continuă Siuan, Gawyn n-a spus prea multe din 
câte am auzit. Cred că a venit aici pentru că a aflat că tu ești 
prizonieră. Și-a făcut o intrare spectaculoasă, dar acum stă în 
postul de comandă al lui Bryne şi le vizitează pe surorile aes 
sedai în mod regulat. Cugetă la ceva; se tot duce să vorbească 
cu Romanda și Lelaine. 

— Asta-i o veste tulburătoare. 

— Ei bine, ele sunt puterea evidentă din tabără, zise Siuan. 
Exceptând ocaziile în care Sheriam și celelalte se mai bucură 
şi ele de nițică autoritate. Lucrurile nu merg bine fără tine; 
tabăra are nevoie de o conducătoare. De fapt, tânjim după ea, 
tot aşa cum un pescar flămând tânjește să prindă ceva. Suro- 
rile aes sedai preferă ordinea, presupun. Este... 

Tăcu. Cel mai probabil, fusese pe punctul să încerce să o 
intimideze din nou pe Egwene, astfel încât aceasta să accepte 
să fie salvată. Îi aruncă o privire lui Egwene, apoi continuă: 

— În concluzie, va fi bine pentru noi atunci când te vei în- 
toarce, Maică. Cu cât vei sta mai mult departe, cu atât mai pu- 
ternică devine facțiunea. Acum, aproape că poţi vedea linia 
despărțitoare prin mijlocul taberei. Romanda într-o parte, 
Lelaine în partea cealaltă şi o fâşie care devine din ce în ce 
mai subţire, care vrea să rămână neutră. 

— Nu putem îngădui încă o scindare, zise Egwene. Nu în 
rândul nostru; trebuie să ne dovedim mai puternice decât 
Elaida. 

— Cel puțin scindările dintre noi nu sunt în rândul frății- 
lor Ajah, zise Siuan pe un ton defensiv. 

— Facţiuni şi scindări, zise Egwene, ridicându-se în pi- 
cioare. Lupte interne și certuri. Suntem mai bune de-atât, 
Siuan. Spune-le membrelor Divanului că doresc să mă întâl- 
nesc cu ele. Poate peste două zile. Mâine, noi două ar trebui 
să ne întâlnim din nou. 

Siuan încuviință din cap, șovăind. 

— Prea bine. 

Egwene se uită la ea. 

— Crezi că nu e o idee înțeleaptă? 

— Nu, zise Siuan. Sunt îngrijorată că faci eforturi prea 
mari. Suprema Înscăunată Amyrlin trebuie să înveţe să își 
drămuiască forța; unele care au fost în locul tău au dat greș 
nu pentru că le lipsea capacitatea de a înfăptui lucruri măre- 
țe, ci pentru că au forțat prea mult această capacitate, sprin- 
tând când ar fi trebuit să meargă încet. 

Egwene se abținu să sublinieze faptul că însăşi Siuan pe- 
trecuse multă vreme când fusese Amyrlin sprintând cu o vi- 
teză vertiginoasă. Dar se putea spune la fel de bine că Siuan 
se forțase prea mult şi, drept urmare, căzuse. Cine era mai po- 
trivit să vorbească despre pericolele unei astfel de activități 
decât cineva care se arsese atât de rău din cauza lor? 

— Apreciez sfatul, fiică, zise Egwene. Dar, zău, nu ai de ce 
să-ți faci griji. Îmi petrec zilele în singurătate, cu ocazionalele 
bătăi care întrerup cotidianul. Întâlnirile acestea din timpul 
nopţii mă ajută să supraviețuiesc. 

Ea se cutremură, luându-și ochii de la Siuan şi privind afa- 
ră pe fereastră la strada prăfuită și pustie. 

— Este greu de îndurat? întrebă Siuan cu blândeţe. 

— Celula este îndeajuns de strâmtă ca să pot atinge pere- 
ţii opuşi deodată, zise Egwene. Şi nici nu e prea lungă. Atunci 
când mă întind, trebuie să-mi îndoi genunchii ca să încap. Nu 
mă pot ridica în picioare, căci tavanul este atât de jos, încât 
sunt nevoită să mă aplec, şi nu pot ședea fără să nu simt du- 
rere, căci nu mă mai tămăduiesc după ce încasez bătaie, Pa- 
iele sunt vechi şi mă înțeapă. Uşa este groasă, iar prin crăpă- 
turi nu pătrunde prea multă lumină. Nu ştiam că Turnul are 
astfel de celule. Îşi întoarse privirea la Siuan. Odată ce voi fi 
recunoscută a Amyrlin cu drepturi depline, această celulă şi 


oricare alta asemănătoare vor fi înlăturate, uşile scoase, iar 
celulele în sine umplute cu cărămizi și mortar. 

Siuan încuviinţă din cap. 

— Ne vom asigura să fie așa. 

Egwene își luă din nou privirea de la ea și observă, ruşi- 
nată, că îngăduise ca rochia ei să se preschimbe în cadin'sorul 
unei Fecioare aiel, cu tot cu suliță și cu arcul din spinare. Ea 
se forță să se schimbe la loc, trăgând adânc aer în piept. 

— Nimeni n-ar trebui să fie ținut în astfel de condiţii, zise 
ea, nici măcar... 

Siuan se încruntă când Egwene tărăgănă. 

— Ce-a fost asta? 

Egwene clătină înțelegătoare din cap. 

— Tocmai mi-am dat seama de ceva. La fel trebuie să se fi 
simţit şi Rand. Nu, mai rău. Se zvoneşte că el a fost încuiat în- 
tr-o cutie mai mică decât celula mea. Măcar eu pot să-mi pe- 
trec o parte din noapte stând de vorbă cu tine. El nu a avut pe 
nimeni. Nu a crezut că bătăile pe care le-a primit au avut vreo 
însemnătate. 

Facă Lumina ca ea să nu fie nevoită să îndure la fel de 
mult timp ca el! Ea era întemnițată doar de câteva zile. 

Siuan tăcu. 

— Oricum ar fi, zise Egwene, eu am Telaran'rhiodul. În 
timpul zilei, trupul meu este prizonier, dar sufletul mi-e liber 
în timpul nopții. Şi, fiecare zi pe care eu o îndur este o altă 
dovadă că voinţa Elaidei nu este lege. Nu mă poate face să ce- 
dez. Sprijinul de care se bucură din partea celorlalte începe 
să ruginească. Ai încredere în mine. 

Siuan încuviinţă din cap. 

— Prea bine, zise ea, ridicându-se în picioare. Tu ești 
Amyrlin. 

— Fireşte că sunt, zise Egwene, absentă. 

— Nu, Egwene, spuse Siuan. Am spus asta din toată inima. 

Egwene se întoarse, mirată. 

— Dar tu ai avut întotdeauna încredere în mine! 

Siuan ridică o sprânceană. 

— Cel puţin, aproape de la început, spuse Egwene. 

— Întotdeauna am crezut că eşti capabilă, o corectă 
Siuan. Ei bine, ai dat dovadă de asta, cel puţin parţial, dar în- 
deajuns. Indiferent de această furtună pe care o înfrunțţi, ai 

dovedit un singur lucru. Meriţi locul pe care l-ai ocupat. Pe 
Lumină, fetițo, s-ar putea să ajungi să fii cea mai bună Amyrlin 
care a existat vreodată în lumea asta de la domnia lui Artur 
Aripă-de-Șoim! Ea şovăi. Și nu mi-e uşor să recunosc acest 
lucru, să știi. 

Egwene îi luă braţele lui Siuan, zâmbind. Păi, în ochii lui 
Siuan mai că apărură lacrimi de mândrie! 

— N-am făcut decât să ajung închisă într-o celulă. 

— Şi ai făcut asta ca o Amyrlin, Egwene, zise Siuan. Dar ar 
trebui să mă întorc. Unele dintre noi nu ne putem petrece 
timpul relaxându-ne așa cum poţi tu. Avem nevoie de somn 
adevărat, altminteri ne-am putea pierde cunoștința în apa 
din cadă. 

Făcu o grimasă, eliberându-se din mâinile lui Egwene. 

— Lui i-ai putea spune pur și simplu să... 

— Nu vreau s-aud nimic, zise Siuan, fluturându-și un de- 
get în fața lui Egwene. 

Uitase că tocmai o complimentase pe Egwene pentru sta- 
tutul ei de Amyrlin? 

— Mi-am dat cuvântul și prefer să mor decât să-l încalc. 

Egwene clipi. 

— Nici nu mă gândesc să te oblig să faci asta, zise ea, as- 
cunzându-și un zâmbet când observă că silueta adumbrită a 
lui Siuan avea acum o panglică de un roșu-aprins în păr. 
Atunci, du-te! 

Siuan încuviință din cap o dată, apoi se aşeză și închise ochii. 
Începu să se risipească încet din Tel'aran'rhiod. 

Egwene şovăi, privind locul unde se aflase Siuan. Probabil 
că sosise vremea să se întoarcă la somnul normal, să-și lase 
mintea să se odihnească. Însă revenirea la visele ei normale 
însemna un pas mai aproape de trezire, iar când urma să se 
trezească, nu avea să vadă decât acea temniță strâmtă și în- 
tunericul înăbușitor. Îşi dorea să mai zăbovească puţin în 
Lumea Viselor. Îi trecu prin minte să o viziteze în vis pe 
Elayne ca să-i ceară o întâlnire... dar nu, asta dura prea mult 
timp, presupunând că Elayne reușea să îşi folosească teran- 
grealul pentru vise. În ultima oară, arareori reuşea. 

Se trezi că se îndepărtează de Tar Valon, prăvălia cizma- 
rului dispărând din jurul ei. 


Egwene își făcu apariţia în tabăra rebelelor aes sedai. Un 
loc nepotrivit de vizitat, poate. Dacă existau iscoade ale Celui 
Întunecat sau rătăciţi în Lumea Viselor, probabil că aceştia 
cercetau tabăra aceasta în căutare de informații tot aşa cum 
Egwene vizita uneori cabinetul Supremei Înscăunate Amyrlin 
în Tel'aran'rhiod în căutare de indicii despre planurile Elaidei. 
Însă Egwene simţea nevoia să vină aici. Nu se întrebă de ce; 
pur şi simplu simţea că era adevărat. 

Străzile din tabără erau pline de noroi şi de făgașe lăsate 
în urmă de căruțele care treceau pe-acolo. Cândva un câmp, 
acesta fusese însușit de surorile aes sedai şi transformat în... 
ceva. Parțial un loc de război, cu soldaţii lui Bryne campațţi în 
cerc în jurul lor, parțial oraș, cu toate că niciun oraş nu se 
putea lăuda cu un număr atât de mare de aes sedai, novice şi 
alese. Parţial monument al slăbiciunii Turnului Alb. 

Egwene mergea pe strada principală a taberei, unde iarba 
era călcată în picioare şi transformată în noroi, iar noroiul 
bătătorit şi transformat în drum. Pasarelele erau aliniate de-a 
lungul lui, iar corturile acopereau pământul drept de dincolo 
de acestea. Nu era nici țipenie de om, în afară de câte o visă- 
toare pe ici, pe colo, care se poticnise în Tel'aran'rhiod. Ici, 
imaginea fulgerătoare a unei femei înveșmântate într-o ro- 
chie verde. O aes sedai care poate că visa, deși putea fi la fel 
de bine o servitoare care se imagina regină. Acolo, o femeie în 
alb - o femeie cu părul bălai și sârmos care era mult prea 
bătrână ca să fie novice. Acest lucru nu mai avea importanţă. 
Cartea novicelor ar fi trebuit să fie demult deschisă tuturor. 
Turnul Alb era prea slab ca să refuze orice sursă de putere. 

Ambele femei dispărură aproape la fel de repede cum 
apărură. Puţine visătoare rămâneau multă vreme în Teľa- 
ran'rhiod; pentru a zăbovi mai multă vreme, aveai nevoie fie 
de o abilitate specială ca aceea a lui Egwene, fie de un ter'an- 
greal ca inelul pe care îl folosea Siuan. Mai exista și o a treia 
cale. Să fii prins într-un coşmar adevărat. Nu exista nimeni 
din această categorie, slavă Luminii. 

Tabăra părea ciudată fiind atât de pustie. Egwene înceta- 
se demult să mai fie tulburată de acea lipsă stranie de oameni 
din Telaran'rhiod. Însă tabăra aceasta era oarecum diferită. 
Semăna cu o tabără de război după ce toţi soldaţii din ea fu- 
seseră ucişi pe câmpul de bătălie. Pustie, dar totuși, o flamură 

ce amintea de vieţile acelora care o ocupaseră. Egwene avea 
impresia că putea vedea scindarea despre care vorbise Siuan 
datorită corturilor grupate laolaltă asemenea unor mănun- 
chiuri de flori de primăvară. 

Dacă înlătura oamenii, putea vedea tiparele şi necazurile 
pe care aceștia le trădau. Egwene o putea denunța pe Elaida 
pentru rupturile existente între frățiile Ajah din Turnul Alb, 
însă începea să existe o fisură şi între surorile aes sedai ale 
lui Egwene. Ei bine, atunci când trei aes sedai se reuneau, 
două dintre ele formau o alianţă. Era un lucru bun că femeile 
plănuiau și se pregăteau; problema era atunci când acestea 
începeau să le considere pe surorile lor mai degrabă vrăjma- 
şe decât nişte simple rivale. 

Din nefericire, Siuan avea dreptate. Egwene nu mai putea 
irosi mult timp nădăjduind la o împăcare. Dacă Turnul Alb nu 
o detrona pe Elaida? Dacă, în ciuda progresului înregistrat de 
Egwene, scindarea dintre frățiile Ajah nu aveau să se tămă- 
duiască vreodată? Ce urma să se întâmple atunci? Avea să 
izbucnească un război? 

Mai exista o variantă, una despre care niciuna dintre ele 
nu adusese vorba: aceea de a renunța pentru totdeauna la 
împăcare și de a înființa un al doilea Turn Alb. Asta însemna 
ca surorile aes sedai să rămână scindate, poate pentru tot- 
deauna. Egwene se cutremură la acest gând și simţi furnică- 
turi pe piele, de parcă s-ar fi răzvrătit împotriva acestui gând. 

Dar dacă ea nu avea de ales? Trebuia să ia în considerare 
toate consecinţele, iar acestea nu îi dădeau pace. Cum le pu- 
teau încuraja pe femeile Clanului sau pe înțelepte să aibă o 
legătură cu surorile aes sedai dacă acestea nu erau unite? 
Cele două Turnuri Albe deveneau forțe oponente şi i-ar fi 
derutat pe conducătorii oamenilor, în vreme ce Supremele 
Înscăunate Amyrlin rivale ar fi încercat să folosească naţiu- 
nile în scopuri proprii. Atât aliaţii, cât şi vrăjmașii și-ar fi 
pierdut respectul față de surorile aes sedai, iar regii ar fi pu- 
tut foarte bine să înființeze propriile centre pentru femeile 
înzestrate cu conducerea Puterii. 

Egwene se întări şi își continuă plimbarea pe drumul în- 
noroiat. Corturile pe lângă care trecea se schimbau, clapele 
lor se deschideau, apoi se închideau, apoi se deschideau din 
nou în felul ciudat de efemer al Lumii Viselor. Egwene simți 


cum etola Supremei Înscăunate Amyrlin apărea în jurul gru- 
mazului ei, prea grea, de parcă ar fi fost ţesută din fire de 
plumb. 

Le va aduce pe surorile aes sedai din Turnul Alb de partea 
ei. Elaida va cădea. Dacă nu... atunci Egwene va face tot ceea 
ce va fi nevoie pentru a ocroti oamenii și lumea în fața Tar- 
mon Gai'don. 

Se îndepărtă de tabără, de corturi, de făgașe, iar străzile 
pustii dispărură. Din nou, nu era sigură unde avea să o poarte 
mintea. A călători astfel prin Lumea Viselor - îndrumată de 
nevoie - putea fi periculos, dar putea fi şi revelator. În acest 
caz, ea nu căută un obiect, ci cunoaștere. Ce trebuia să ştie, ce 
trebuia să vadă? 

Împrejurimile ei se înceţoșară, apoi deveniră limpezi. Se 
afla în mijlocul unei tabere mici, iar focul mocnea într-o groa- 
pă din faţa ei, un firicel de fum înălțându-se șerpuitor spre 
cer. Era ciudat. De obicei, focul era prea efemer ca să se re- 
flecte în Tel'aran'rhiod. Flăcările nu erau reale, în ciuda fu- 
mului şi a strălucirii portocalii care încălzea pietrele de râu 
netede așezate în jurul gropii. Privi în sus, la cerul prea întu- 
necat, ce prevestea o furtună. Acea furtună tăcută era un alt 
lucru neobișnuit în Lumea Viselor, cu toate că devenise atât 
de frecvent în ultima vreme, încât abia dacă îl mai observa. 
Oare locul acesta avea ceva obișnuit în el? 

Șocată, observă căruțe colorate în jurul ei- verzi, roșii, 
portocalii și galbene. Acestea fuseseră acolo acum o clipă? Se 
afla într-un luminiş mare dintr-o pădure de plopi albi fanto- 
matici. Tufişurile erau dese, iar printre ele se ițea iarba în 
smocuri neregulate. În dreapta ei, un drum înierbat şerpuia 
printre copaci; căruțele colorate erau aşezate în cerc în jurul 
focului. Părţile laterale ale căruţelor, ca nişte cutii, erau vop- 
site în culori vii, iar acoperișurile și pereţii acestora aduceau 
cu nişte clădiri mici. Boii nu se reflectau în Lumea Viselor, 
dar farfuriile, ceştile şi lingurile apăreau, apoi dispăreau din 
locurile lor de lângă vatră sau de pe caprele căruţelor. 

Era tabăra pribegilor, Tuatha'an. De ce locul acesta? Egwene 
se plimbă agale în jurul focului, privind căruțele, ale căror 
straturi de vopsea erau îngrijite, fără crăpături sau pete. Ca- 
ravana aceasta era mult mai mică decât aceea pe care ea şi 
Perrin o vizitaseră cu multă vreme în urmă, dar emana cam 

aceeaşi atmosferă. Ea mai că auzea fluierele și tobele, mai că 
își imagina cum acele flăcări din groapă erau umbrele bărba- 
ților şi femeilor care dansau. Oare Tuatha'an mai dansau, 
când cerul era atât de mohorât, iar vânturile aduceau atât de 
multe vești proaste? Unde mai aveau loc într-o lume care se 
pregătea de război? Trolocilor nu le păsa deloc de Calea 
Frunzei. Oare grupul acesta de Tuatha'an căuta să se ascundă 
de Ultima Bătălie? 

Egwene se așeză pe treptele laterale ale unei căruţe, care 
era întoarsă cu fața spre groapa de foc din apropiere. Pentru 
o clipă, lăsă ca rochia pe care o purta să se schimbe într-una 
simplă, de lână verde din Două Râuri, foarte asemănătoare cu 
cea pe care o purtase atunci când îi vizitase pe Pribegi. Se 
zpâia la flăcările acelea inexistente, amintindu-și şi cugetând. 
Ce se întâmplase cu Aram, Raen și Ila? Probabil că se aflau în 
siguranță undeva, într-o tabără exact ca aceasta, așteptând să 
vadă ce se va alege de lume după Tarmon Gai'don. Egwene 
zâmbi, gândindu-se la vremurile acelea când flirtase și dan- 
sase cu Aram sub privirea dezaprobatoare a lui Perrin. Ace- 
lea fuseseră vremuri mai simple; deşi pribegii păreau întot- 
deauna capabili să trăiască vremuri mai simple. 

Da, grupul acesta va continua să danseze. Vor dansa până 
în ziua în care Pânza se va mistui, fie că aveau să-și găsească 
sau nu cântecul, fie că trolocii aveau să nimicească sau nu 
lumea, fie că Dragonul Renăscut avea să o distrugă. 

Oare îşi îngăduise să scape din vedere acele lucruri care 
erau cele mai prețioase? De ce făcea atât de multe eforturi să 
consolideze Turnul Alb? Pentru putere? Din mândrie? Sau 
pentru că credea că aşa era cel mai bine pentru lume? 

Avea să îngăduie să ajungă sleită de puteri în vreme ce 
ducea această luptă? Ea alesese - sau ar fi ales - Ajah Verde, 
nu cea Albastră. Diferenţa nu era doar aceea că îi plăcea cum 
Verzile luau atitudine și luptau; ea le considera pe Albastre 
prea concentrate. Viața era mai complicată decât a urma o 
singură cauză. Viaţa era despre a trăi. Despre a visa, despre a 
râde şi despre a dansa. 

Gawyn se afla în tabăra surorilor aes sedai. Ea spuse că 
alesese Ajah Verde pentru determinarea sa agresivă - aceas- 
ta era o ajah luptătoare. Însă o parte din ea mai secretă şi mai 
sinceră recunoștea faptul că și Gawyn reprezenta un motiv 


pentru decizia ei. În Ajah Verde, căsătoria cu propriul străjer 
era un lucru obișnuit. Egwene avea să îl facă pe Gawyn stră- 
jerul ei. Și soţul ei. 

Îl iubea. Avea să îl lege. Aceste dorinţe ale inimii sale erau 
mai puţin importante decât soarta lumii, adevărat, dar erau 
totuși importante. 

Egwene se ridică de pe trepte când rochia ei se transfor- 
mă înapoi în veşmântul alb și argintiu al Supremei Înscăuna- 
te Amyrlin. Făcu un pas în față și lăsă lumea să se schimbe. 

Stătea în faţa Turnului Alb. Îşi ridică ochii, plimbându-şi 
privirea de-a lungul acelui turn alb delicat și totuși puternic. 

Deși cerul negru clocotea deasupra, ceva arunca o umbră 
din Turn, iar aceasta cădea direct pe Egwene. Să fi fost aceas- 
ta un soi de viziune? Turnul o domina, iar ea îi simțea greu- 
tatea de parcă ar fi susținut-o ea însăși, ca și când ar fi spriji- 
nit acele ziduri, împiedicându-le să se fisureze şi să se pră- 
bușească. 

Rămase acolo multă vreme, cu cerul clocotind deasupra ei 
şi cu turla perfectă a Turnului aruncându-şi umbra peste 
Egwene. Îi privea vârful, încercând să se hotărască dacă so- 
sise vremea să îl lase să se prăbuşească. 

„Nu, îşi zise ea din nou. Nu, încă nu. Mai aștept câteva zile.” 

Închise ochii, apoi și-i deschise în întuneric. Simţi brusc o 
durere puternică în tot corpul, spatele îi zvâcnea din cauza 
loviturilor proaspete de curea, iar în braţe şi în picioare sim- 
țea crampe de cum stătuse ghemuită în acea încăpere mică. 
Simţea miros de paie învechite şi de mucegai și ştiu că dacă 
nasul nu i-ar fi fost obișnuit cu ea, ar fi simţit și duhoarea 
propriului corp nespălat. Își înăbuşi un geamăt - afară erau 
femei care o păzeau şi țineau scutul pe ea. Egwene nu avea de 
gând să le lase să o audă plângându-se, nici măcar sub forma 
unui geamăt. 

Se ridică în capul oaselor, îmbrăcată în aceeași rochie de 
novice pe care o purtase când îi servise cina Elaidei. Mânecile 
erau ţepene din cauza sângelui uscat, iar acestea pârâiau 
când se mişca, zgâriindu-i pielea. Era moartă de sete; ele nu îi 
dădeau niciodată suficientă apă. Însă nu se plângea. Nu țipa, 
nu plângea, nu cerșea. Se forță să se ridice în şezut în ciuda 
durerii, zâmbind în sinea ei de cum se simțea. Îşi încrucişă 
picioarele, apoi se lăsă pe spate şi își întinse - rând pe rând - 

muşchii brațelor. Apoi se ridică în picioare şi se aplecă, întin- 
zându-şi spatele şi umerii. În cele din urmă, se aşeză pe spate 
şi îşi întinse picioarele în aer, schimonosindu-se când simți 
durere. Trebuia să își menţină flexibilitatea. Durerea era ni- 
mic în comparaţie cu pericolul în care se afla Turnul Alb. 

Se așeză din nou, cu picioarele încrucișate, şi inspiră adânc 
de câteva ori, repetându-şi că voia să fie încuiată în celula 
aceea. Putea evada dacă dorea, însă rămânea acolo. Prin fap- 
tul că rămânea acolo, o submina pe Elaida. Prin faptul că ră- 
mânea, dovedea că unele nu aveau să-și plece capul şi să ac- 
cepte în tăcere căderea Turnului Alb. Întemniţarea aceasta 
însemna ceva. 

Cuvintele pe care şi le repeta în minte o ajutau să alunge 
acel sentiment de panică la gândul că avea să petreacă încă o 
zi în celula aceea. Ce s-ar fi făcut fără visurile din timpul nop- 
ţii care o ajutau să nu-şi piardă minţile? Se gândi din nou la 
sărmanul Rand, care fusese încuiat în cutie. Acum, ea și el 
aveau ceva în comun. O legătură mai presus de prietenia lor 
obișnuită din Două Râuri. Amândoi suferiseră de pe urma pe- 
depselor aplicate de Elaida. lar acestea nu reușiseră să îl facă 
să cedeze pe niciunul din ei. 

Nu avea încotro decât să aştepte. În jurul amiezii, ele aveau 
să deschidă ușa şi să o târască afară ca să o bată. Nu Silviana 
va fi aceea care îi va aplica pedeapsa, având în vedere faptul 
că bătaia era considerată o recompensă, o compensare față 
de surorile Roşii pentru că acestea erau nevoite să își petrea- 
că toată ziua în temniţă ca să o păzească. 

După bătaie, Egwene va fi dusă înapoi în celulă și va primi 
un castron cu terci searbăd. În fiecare zi era la fel. Însă ea nu 
avea să cedeze, mai ales nu câtă vreme își putea petrece nop- 
tile în Tel'aran'rhiod. De fapt, în multe privinţe, acelea erau 
zilele ei - libere și pline de activitate - în vreme ce acestea 
erau nopțile ei, petrecute într-un întuneric inactiv. Astfel în- 
cerca ea să se amăgească. 

Dimineaţa trecu încet. Într-un final, nişte chei de fier zor- 
năiră atunci când una se învârti în încuietoarea veche. Ușa se 
deschise și două surori Roşii zvelte așteptară afară. Nişte si- 
luete abia vizibile. Egwene era atât de neobișnuită cu lumina, 
încât abia reușea să le distingă trăsăturile. Roşiile o înşfăcară 
cu brutalitate de brațe, deşi ea nu se împotrivea. O scoaseră 


afară şi o azvârliră pe pământ. Ea auzi cureaua când una din 
ele își lovi palma cu ea ca anticipare, iar Egwene se pregăti 
pentru lovituri. Ele aveau să o audă râzând, aşa cum o auzi- 
seră şi în zilele anterioare. 

— Staţi! zise o voce. 

Brațele care o ţintuiau pe Egwene la pământ se încordară. 
Egwene se încruntă, cu obrazul lipit de pardoseala rece din 
gresie. Vocea aceea... fusese a Katerinei. 

Surorile care o ţineau pe Egwene îşi relaxară încet strân- 
soarea şi o ridicară în picioare. Ea clipi din cauza luminii pu- 
ternice a felinarelor și o văzu pe Katerine stând pe coridor, la 
mică distanță, cu braţele încrucișate pe piept. 

— Va fi eliberată, zise sora Roșie, părând ciudat de în- 
gâmfată. 

— Poftim? întrebă una dintre supraveghetoarele lui Egwene. 

Când ochii i se obișnuiră cu lumina, Egwene văzu că era 
slăbănoaga de Barasine. 

— Amyrlin și-a dat seama că pedepseşte persoana greşi- 
tă, zise Katerine. Vina nu cade în totalitate pe capul acestei... 
insecte de novice, ci pe cel al persoanei care voia să o mani- 
puleze. 

Egwene se uită la Katerine. Apoi, înţelese. 

— Silviana. 

— Într-adevăr, zise Katerine. Dacă novicele scapă de sub 
control, atunci vina nu ar trebui să cadă asupra aceleia care 
le pregăteşte? 

Aşadar, Elaida îşi dăduse seama că nu putea dovedi că 
Egwene era o iscoadă a Celui Întunecat. Îndreptarea atenţiei 
asupra Silvianei era o mutare inteligentă; dacă Elaida era pe- 
depsită pentru că folosea Puterea pentru a o bate pe Egwene, 
Silviana era pedepsită mult mai crunt pentru că o lăsase pe 
Egwene să scape de sub control, iar acest lucru salva onoarea 
Supremei Înscăunate Amyrlin. 

— Cred că Amyrlin a făcut o alegere înţeleaptă, zise 
Katerine. Egwene, de acum înainte, vei fi... instruită doar de 
mai-marea peste novice. 

— Dar ai spus că Silviana este aceea care a dat greş, spuse 
Egwene, nedumerită. 

— Nu Silviana, zise Katerine; îngâmfarea ei părea să creas- 
că şi mai mult. Noua mai-mare peste novice. 

Egwene și femeia se priviră în ochi. 

— Ah, zise ea, iar tu crezi că vei reuşi acolo unde Silviana 
a dat greş? 

— Vom vedea. Katerine se întoarse şi o luă pe coridorul 
cu pardoseală din gresie. Duceţi-o în odaia ei. 

Egwene clătină nemulțumită din cap. Elaida era mai com- 
petentă decât bănuise ea. Văzuse că întemnițarea nu dădea 
roade şi găsise un ţap ispăşitor pe care să dea vina. Dar 
Silviana... Înlăturată din funcția ei de mai-mare peste novice? 
Asta ar fi fost o lovitură pentru moralul Turnului, căci multe 
surori o considerau pe Silviana o mai-mare peste novice 
exemplară. 

Surorile Roşii o conduseră fără tragere de inimă pe Egwene 
spre odăile novicelor, care acum se aflau în noul loc, la nive- 
lul al douăzeci și doilea. Păreau enervate de faptul că rataseră 
ocazia de a o bate. 

Ea le ignoră. După ce stătuse atât de multă vreme încuia- 
tă, i se părea minunat că putea păși pur şi simplu. Nu era libe- 
ră, nu când era păzită de două gărzi, dar cu siguranţă aşa se 
simţea! Lumină! Nu știa câte zile ar mai fi rezistat să zacă în 
celula aceea întunecată! 

Însă ea biruise. Acum începea să își dea seama de acest 
lucru. Biruise! Îndurase cea mai rea pedeapsă pe care ar fi pu- 
tut-o găsi Elaida și ieşise învingătoare! Suprema Înscăunată 
Amyrlin va fi pedepsită de Divan, iar Egwene va fi eliberată. 

Fiecare coridor cunoscut părea să fie luminat de o lumină 
de felicitare şi fiecare pas pe care îl făcea părea să fie marșul 
victoriei pe câmpul de bătălie a o mie de soldați. Biruise! Răz- 
boiul nu luase sfârșit, însă bătălia aceasta fusese câștigată de 
Egwene. Urcară câteva trepte, apoi pătrunseră în sectoarele 
mai populate al Turnului. În scurtă vreme, ea văzu un grup de 
novice trecând pe-acolo; acestea își șușotiră una altei când o 
văzură pe Egwene, apoi se împrăștiară care încotro. 

În câteva minute, mica procesiune a lui Egwene alcătuită 
din cele trei a începu să treacă pe lângă mai multe persoane 
pe coridor. Surori din toate frăţiile Ajah care păreau ocupate, 
cu toate că încetineau pasul în vreme ce o priveau pe Egwene 
trecând. Alesele în rochiile lor, prinse cu cingători peste mij- 
loc, erau mai puțin discrete; acestea stăteau la intersecțiile 
dintre două coridoare, zgâindu-se la Egwene când aceasta era 


condusă pe lângă ele. În ochii lor se citea mirarea. De ce era 
liberă? Ele păreau încordate. Se întâmplase ceva ce nu știa 
Egwene? 

— Ah, Egwene, zise o voce în vreme ce înaintau pe cori- 
dor. Excelent, ești deja liberă. Vreau să vorbesc cu tine. 

Egwene se întoarse șocată şi o văzu pe Saerin, reprezen- 
tanta Brună din Divan, cea hotărâtă. Cicatricea de pe obrazul 
femeii o făcea întotdeauna să pară mult mai... descurajatoare 
decât majoritatea celorlalte aes sedai, un aspect îmbunătăţit 
de șuvițele albe de păr, care sugerau că avea o vârstă foarte 
înaintată. Puține membre ale Ajah Brună puteau fi descrise 
ca fiind intimidante, însă Saerin făcea parte cu siguranţă din 
acel grup select. 

— O ducem în odaia ei, zise Barasine. 

— Ei bine, voi vorbi cu ea aşa cum faceţi și voi, zise Saerin 
cu calm. 

— Nu are voie să... 

— Îmi negi autoritatea, soră Roșie? Mie, o reprezentantă? 
întrebă Saerin. 

Barasine se înroși. 

— Amyrlin nu va fi încântată când va afla despre asta. 

— Atunci, dă fuga şi spune-i, până când eu voi discuta niș- 
te lucruri importante cu tânăra al'Vere, zise Saerin. Ea se uită 
la surorile Roșii. Puţină intimitate, rogu-vă. 

Cum cele două Roşii nu reușşiră să o intimideze cu priviri- 
le lor, acestea se retraseră. Egwene privea curioasă. Se părea 
că autoritatea Supremei Înscăunate Amyrlin - dar și cea a în- 
tregului ei Ajah - era oarecum subminată. Saerin se întoarse 
spre Egwene şi făcu un gest, apoi cele două începură să îna- 
inteze de-a lungul coridorului, urmate de surorile Roșii. 

— Îşi asumi riscul să fii văzută vorbind cu mine, zise 
Egwene. 

Saerin trase aer în piept. 

— Şi dacă ieși din odaia ta îţi asumi un risc în ultima vre- 
me. Sunt din ce în ce mai frustrată din cauza a ceea ce se în- 
tâmplă ca să îmi mai bat capul cu amabilităţile. Tăcu, apoi îi 
aruncă o privire lui Egwene. Și-apoi, în ultima vreme, a fi vă- 
zută în compania ta merită acel risc. Am vrut să verific ceva. 

— Ce? întrebă Egwene, curioasă. 

— Păi, am vrut să văd dacă ele pot fi intimidate. Majorita- 
tea membrelor din Ajah Roşie nu acceptă cu bucurie elibera- 
rea ta. O văd ca pe un mare eşec din partea Elaidei. 

— Ar fi trebuit să mă omoare, zise Egwene, dând o dată din 
cap. Cu multe zile înainte. 

— Acest lucru ar fi fost văzut ca un eşec. 

— Un eşec la fel de mare ca acela de a fi forţată să o înlă- 
ture pe Silviana? întrebă Egwene. De a hotărî brusc că mai-ma- 
rea peste novice este de vină, la o săptămână după cele în- 
tâmplate? 

— Asta ţi-au spus? întrebă Saerin, zâmbind în vreme ce 
pășeau și ținându-și privirea în față. Că Elaida a ajuns „brusc” 
să ia această hotărâre, de capul ei? 

Egwene îşi ridică o sprânceană. 

— Silviana a cerut să fie ascultată de Divan când acesta 
s-a întrunit, îi explică Saerin. A stat în fața noastră, în fața 
Elaidei înseși, şi a insistat că tratamentul care îți era aplicat 
era în afara legii. Ceea ce, probabil, aşa și era. Chiar dacă nu 
ești aes sedai, nu ar fi trebuit să înduri niște condiţii atât de 
îngrozitoare. Saerin îi aruncă o privire lui Egwene. Silviana a 
cerut să fii eliberată. Pare să te respecte foarte mult, aș zice. A 
povestit cu mândrie în glas cum ai îndurat pedepsele primite, 
ca și când ai fi fost o elevă care şi-a învăţat bine lecţia. A de- 
nunțat-o pe Elaida, cerând ca aceasta să fie înlăturată din func- 
ţia de Amyrlin. A fost o scenă... de-a dreptul extraordinară. 

— Pe Lumină..., zise Egwene în șoaptă. Ce i-a făcut Elaida? 

— I-a poruncit să îmbrace veșmântul de novice, răspunse 
Saerin. Mai că a provocat zarvă chiar în Divan. Saerin făcu o 
pauză. Silviana a refuzat, desigur. Elaida a declarat ca ea să 
fie ferecată şi executată. Divanul nu ştie ce să facă. 

Egwene fu cuprinsă de panică. 

— Lumină! Nu trebuie pedepsită! Trebuie să împiedicăm 
acest lucru. 

— Să-l împiedicăm? întrebă Saerin. Copilă, Ajah Roşie se 
prăbușește! Membrele ei se întorc una împotriva celeilalte ca 
nişte lupi care își atacă propria haită. Dacă Elaidei i se va în- 
gădui să o omoare pe una din frăţia Ajah din care face parte, 
sprijinul de care s-a bucurat în rândul lor va dispărea. Păi, nu 
m-ar mira să văd, după ce se va fi aşternut praful, că frăția 


Ajah este atât de slăbită, încât poţi să o desființezi pur şi sim- 
plu și să termini cu ea. 

— Nu vreau să le desființez, zise Egwene. Saerin, aceasta 
este una dintre problemele în modul de gândire al Elaidei de 
la bun început! Turnul Alb are nevoie de toate frăţiile Ajah, 
chiar şi de cea Roşie, ca să înfrunte ceea ce urmează să vină. 
Cu siguranță nu ne permitem să pierdem o femeie ca Silviana 
doar ca să demonstrăm ceva. Adună ce sprijin poţi. Trebuie 
să acționăm rapid ca să oprim această bătaie de joc. 

Saerin clipi. 

— Tu chiar crezi că deţii controlul aici, copilă? 

Egwene o privi în ochi. 

— Vrei să îl deţii tu? 

— Lumină, nu! 

— Atunci, nu-mi mai sta în cale și treci la treabă! Elaida 
trebuie înlăturată, dar nu putem lăsa ca întreg Turnul să se 
prăbușească în jurul nostru câtă vreme se întâmplă acest 
lucru. Du-te la Divan şi vezi ce poţi face ca să oprești asta! 

Saerin încuviință din cap cu respect, înainte să se retragă 
pe un coridor secundar. Egwene aruncă o privire în spate, la 
cele două însoţitoare Roşii ale ei. 

— Aţi auzit multe din ce-am vorbit? 

Cele două se priviră una pe cealaltă. Firește că trăseseră 
cu urechea. 

— Puteați merge să vă convingeți singure de cele întâm- 
plate, zise Egwene. De ce n-aţi făcut-o? 

Cele două o priviră enervate. 

— Scutul, zise Barasine. Am primit poruncă să fim cel pu- 
țin două pentru a-l menţine. 

— Oh, pentru... Egwene inspiră adânc. Dacă făgăduiesc să 
nu îmbrățişez Puterea până mă voi afla din nou în custodia 
unei alte surori Roșii, acest lucru va fi de-ajuns pentru voi? 

Cele două o priviră bănuitoare. 

— Aşa mă gândeam şi eu, zise Egwene. 

Ea se întoarse spre un grup de novice care stăteau pe un 
coridor secundat, prefăcându-se că frecau faianța de pe un 
perete în vreme ce se hlizeau la Egwene. 

— Tu, zise Egwene, arătând cu degetul spre una dintre 
ele. Marsial, nu-i aşa? 

— Da, Maică, chițăi fata. 

— Du-te şi adu nişte ceai din rădăcina-furcii. Katerine ar 
trebui să aibă în cabinetul mai-marei peste novice. Nu e de- 
parte. Spune-i că Barasine l-a cerut ca să mi-l dea mie; 
adu-mi-l în odaia mea. 

Novicea se ridică în picioare ca să facă ce i se ceruse. 

— Voi lua o doză de ceai şi-atunci, măcar una din voi va 
putea pleca, zise Egwene. Frăția voastră Ajah se prăbușește. 
Vor avea nevoie de orice minte limpede; poate veți reuşi să le 
convingeți pe surorile voastre că nu este un lucru înțelept ca 
Elaida să o execute pe Silviana. 

Cele două Roşii se priviră nesigure. Apoi, cea deșirată, al 
cărei nume Egwene nu îl știa, înjură încet şi se îndepărtă în 
grabă în foşnetul poalelor. Barasine o strigă, dar femeia nu se 
întoarse. 

Barasine îi aruncă o privire lui Egwene, bombăni ceva, dar 
rămase pe loc. 

— Aşteptăm ceaiul din rădăcina-furcii, zise ea, privind-o 
în ochi pe Egwene. Vom merge spre odaia ta. 

— Prea bine, zise Egwene, dar fiecare minut de întârziere 
te-ar putea costa scump. 

Urcară scările ce duceau spre noile dormitoare ale novi- 
celor, care erau îngrămădite de-a lungul a ceea ce mai rămă- 
sese din sectorul din Turn ocupat de Brune. Se opriră lângă 
uşa lui Egwene ca să aştepte ceaiul. În vreme ce aşteptau, no- 
vicele începeau să se strângă în jurul lor. Pe coridoarele în- 
depărtate, surorile și străjerii lor străbăteau în grabă cori- 
doarele cu un sentiment de urgenţă. Din fericire, poate că 
Divanul va putea face ceva ca să o împiedice pe Elaida. Dacă 
ajunsese într-adevăr până acolo încât să le execute pe surori 
doar pentru că acestea nu erau de acord cu ea... 

Novicea cea cu ochii mari de mirare se întoarse într-un 
final, aducând o ceașşcă şi un pacheţel cu ierburi. Barasine 
cercetă pacheţelul și hotărî, pare-se, că era satisfăcător, căci îl 
muie în ceașca pe care i-o întinse lui Egwene, așteptând. 
Egwene o luă oftând și bău conţinutul cald al ceştii. Doza era 
suficientă ca ea să nu poată conduce nici măcar un dram, dar 
spera că nu suficient de puternică pentru ca ea să-şi piardă 
cunoştinţa. 

Barasine se întoarse şi se îndepărtă în grabă, lăsând-o pe 
Egwene singură pe coridor. Nu doar singură, ci singură și în 


măsură să facă întocmai cum dorea. Ea nu se bucura de prea 
multe astfel de ocazii. 

Ei bine, ea trebuia să vadă cum putea să profite de ele. Dar 
mai întâi, trebuia să-şi scoată rochia aceea murdară și pătată 
de sânge și să se spele. Deschise ușa odăii ei. 

Şi văzu pe cineva şezând înăuntru. 

— Bună, Egwene, zise Verin, sorbind dintr-o ceașcă de 
ceai aburind. Ei, ei! Începeam să mă întreb dacă voi fi nevoită 
să sparg ușa celulei ăleia ca să pot vorbi cu tine. 

Egwene își reveni din starea de şoc. Verin? Când se întor- 
sese femeia în Turnul Alb? Cât timp trecuse de când nu o mai 
văzuse Egwene? 

— N-avem timp acum, Verin, zise ea, descuind repede șifo- 
nierul mic în care avea haine de schimb. Am treabă de făcut. 

— Hm, da, zise Verin, sorbind calmă din ceai. Presupun 
că ai. Apropo, rochia pe care o porți este verde. 

Egwene se încruntă auzind această propoziţie fără noimă 
şi îşi privi rochia. Firește că nu era verde. Ce tot îndruga 
Verin? Femeia devenise... 

Ea încremeni și îi aruncă o privire lui Verin. 

Aceasta fusese o minciună. Verin putea spune minciuni. 

— Da, m-am gândit eu că asta îţi va atrage atenţia, zise 
Verin, zâmbind. Ar trebui să iei loc. Avem multe de discutat şi 
puţin timp la dispoziţie. 

CAPITOLUL 39 


3 


O vizită din partea lui Verin Sedai 


— N-ai ținut niciodată în mână Sceptrul Legămintelor, o 
acuză Egwene, stând în continuare lângă şifonier. 

Verin ședea pe marginea patului, sorbind din ceaiul ei. Fe- 
meia cea voinică purta o rochie simplă maro, croită parcă pen- 
tru o matroană, și o cingătoare din piele groasă în jurul mij- 
locului. Poalele erau despicate şi, judecând după cizmele mur- 
dare ce ieşeau de sub tiv, ea doar ce ajunsese în Turnul Alb. 

— Nu fi prostuţă. 

Verin înlătură cu mâna o şuviță de păr care îi ieşise din 
coc; părul ei castaniu îi era marcat de şuviţe cărunte foarte 
pronunţate. 

— Copilă, eu am ținut Sceptrul Legămintelor în mână și 
am jurat pe el înainte să se nască bunica ta. 

— Atunci, ai renunțat la Legăminte, zise Egwene. 

Acest lucru era posibil în cazul Sceptrului Legămintelor - 
la urma urmei, Yukiri, Saerin și celelalte renunțaseră la legă- 
mintele lor și le înlocuiseră. 

— Ei bine, da, zise Verin, cu o atitudine maternă. 

— N-am încredere în tine, se trezi spunând Egwene. Nu 
cred că am avut vreodată. 

— Foarte înţelept, zise Verin, sorbind din ceai. Era o aro- 
mă pe care Egwene nu o recunoştea. La urma urmei, fac parte 
din Ajah Neagră. 


Egwene fu străbătută brusc de un fior, ca un sloi de ghea- 
ță care îi fusese înfipt în spate şi care îi ajunsese până în 
piept. Ajah Neagră. Verin era Neagră. Lumină! 

Egwene dădu să îmbrăţișeze Puterea Supremă, dar, desi- 
gur, rădăcina-furcii împiedică acest efort al ei. Chiar Egwene 
fusese cea care sugerase să i se administreze! Lumină, își 
pierduse orice urmă de gândire logică? Fusese atât de încre- 
zătoare şi de sigură pe ea după victoria obținută, încât nu 
anticipase ce s-ar fi putut întâmpla dacă ar fi dat peste o soră 
Neagră. Dar cine putea anticipa că dădea peste o soră Nea- 
gră? Să găseşti una șezând calmă pe patul tău, sorbind din ceai 
şi privindu-te cu acei ochi care întotdeauna păruseră a şti 
prea multe. Ce modalitate mai bună exista dacă nu să te as- 
cunzi în spatele unei Brune modeste, nebăgată în seamă de 
celelalte surori din cauza felului tău de a fi, distras și erudit? 

— Ehe, ceaiul acesta chiar este bun, zise Verin. Când o vei 
vedea pe Laras, te rog să-i mulțumești din partea mea pentru 
el. A promis că are pus deoparte niște ceai care nu s-a stricat 
încă, iar eu nu am crezut-o. Nu prea poți avea încredere în 
nimeni în ultima vreme, nu-i aşa? 

— Cum? Laras este iscoadă a Celui Întunecat? întrebă 
Egwene. 

— Nu, ferească Lumina! zise Verin. O fi ea în multe feluri, 
dar nu e iscoadă a Celui Întunecat. Mai degrabă ai vedea o 
Mantie Albă căsătorindu-se cu o aes sedai decât să o auzi pe 
Laras jurând credință Marelui Senior. Extraordinară femeie. 
Şi destul de pricepută în a alege aromele ceaiurilor. 

— Ce ai de gând să faci cu mine? o întrebă Egwene, for- 
țându-se să vorbească cu calm. 

Dacă Verin ar fi vrut să o omoare, ar fi făcut-o deja. Era 
limpede că Verin voia să o folosească, iar acest lucru i-ar fi 
oferit o oportunitate lui Egwene. Oportunitatea de a scăpa, 
oportunitatea de a răsturna situația. Lumină, ce sincronizare 
proastă! 

— Păi, mai întâi te-aş ruga să iei loc, zise Verin. Ţi-aş oferi 
niște ceai, dar, sincer, mă îndoiesc că ai vrea din cel de care 
beau eu. 

„Gândeşte, Egwene!” îşi spuse ea. Era inutil să strige după 
ajutor; probabil că doar novicele ar fi auzit-o, având în vede- 
re faptul că supraveghetoarele ei Roşii plecaseră în grabă. 

Dintre toate momentele în care putea fi singură! N-ar fi cre- 
zut niciodată că va ajunge să-şi dorească să le aibă prin preaj- 
mă pe temnicerele ei. 

Oricum, dacă țipa, cu siguranţă că Verin ar fi legat-o şi i-ar 
fi pus călușş cu ajutorul firelor de Aer. lar dacă vreo novice ar 
fi auzit-o, aceasta ar fi dat fuga să vadă care era problema, iar 
Verin ar fi înhățat-o şi pe ea. Așadar, Egwene trase singurul 
scăunel din lemn din odaie şi se așeză pe el, simțind sub fund 
lemnul fără pernă. 

Odaia cea mică era liniștită și tăcută, rece şi neprimitoare 
cum nu mai fusese ocupată de patru zile. Egwene căuta cu în- 
verşunare un mod de a scăpa. 

— Complimentele mele pentru ce ai făcut aici, Egwene, 
zise Verin. Am urmărit puţin din nebunia care se petrece în- 
tre facțiunile surorilor aes sedai, deși am hotărât să nu mă 
implic personal. A fost mai important să-mi continui cercetă- 
rile și să stau cu ochii pe tânărul al'Thor. E cam fioros, trebuie 
să recunosc. Îmi fac griji în privinţa lui. Nu sunt sigură că el 
înţelege cum procedează Marele Senior. Nu tot răul este la fel 
de... evident ca Numiţii. Rătăciţii, cum le spuneţi voi. 

— Evident? zise Egwene. Rătăciţii? 

— Păi, prin comparaţie. Verin zâmbi și își încălzi mâinile 
pe ceașca de ceai. Numiţii sunt ca niște copii certăreţi, fiecare 
încercând să țipe mai tare şi să atragă atenția tatălui. Este 
uşor să-ți dai seama ce vor: Putere asupra celorlalţi copii, 
dovada că ei sunt cei mai importanți. Sunt convinsă că nu 
inteligenţa, viclenia sau priceperea te fac Numit - cu toate că 
aceste lucruri sunt importante, desigur. Nu, eu cred că Marele 
Senior caută egoismul în conducătorii lui măreți. 

Egwene se încruntă. Oare chiar stăteau la taclale despre 
rătăciţi? 

— De ce ar alege el această trăsătură? 

— Asta îi face previzibili. O unealtă pe care te poți baza că 
va acționa după cum este de așteptat este mult mai valoroasă 
decât una pe care nu o poți înțelege. Sau, poate, pentru că 
atunci când luptă unul împotriva celuilalt, doar cei puternici 
supraviețuiesc. Sincer, nu știu. Numiţii sunt previzibili, însă 
Marele Senior, nici pe departe. Nici măcar după decenii de 
studiu nu pot fi sigură ce vrea el sau de ce vrea acel lucru. 


Știu doar că bătălia aceasta nu va fi purtată așa cum presu- 
pune al'Thor. 

— Şi ce legătură are asta cu mine? întrebă Egwene. 

— Nu are, zise Verin, țâțâind. Mă tem că m-am abătut de 
la subiect. Şi avem atât de puţin timp la dispoziţie. Chiar tre- 
buie să fiu atentă. 

Ea părea să fie în continuare acea soră Brună plăcută și 
erudită. Egwene crezuse întotdeauna că surorile Negre sunt... 
diferite. 

— În fine, continuă Verin. Vorbeam despre ce ai făcut tu aici, 
în Turn. Mi-a fost teamă că voi veni şi te voi găsi pierzându-ţi 
timpul cu prietenele tale de afară. Imaginează-ți uimirea mea 
când am aflat că nu numai că te-ai infiltrat în regimul Elaidei, 
ci ai reușit să întorci jumătate din Divan împotriva ei. Le-ai 
cam scos din sărite pe unele dintre acolitele mele; asta pot 
spune cu certitudine. Niciuna nu este prea încântată. 

Verin clătină din cap, sorbind din nou din ceai. 

— Verin, eu... Egwene tăcu. Ce este... 

— N-avem timp, mă tem, zise Verin, aplecându-se în față. 

Brusc, ceva în atitudinea ei păru să se schimbe. Cu toate 
că era în continuare aceeași femeie vârstnică, și uneori ma- 
ternă, expresia de pe fața ei deveni mai hotărâtă. Ea îi sur- 
prinse privirea lui Egwene, iar intensitatea din ochii ei o şocă 
pe Egwene. Era aceeaşi femeie? 

— Îţi mulţumesc pentru că ai suportat pălăvrăgelile unei 
femei, zise Verin, cu o voce mai blândă. A fost foarte plăcut să 
stăm la taclale la o ceașcă de ceai, cel puţin încă o dată. 
Și-acum, există nişte lucruri pe care trebuie să le știi. În urma 
cu câţiva ani, am avut de luat o hotărâre, m-am trezit în pozi- 
ţia în care fie îi juram credinţă Celui Întunecat, fie dezvăluiam 
că nu mi-am dorit niciodată cu adevărat - sau nu am intenţi- 
onat - să fac asta, și, drept urmare, aș fi fost executată. Poate 
că altcineva ar fi găsit o cale să evite această situaţie. Multe ar 
fi ales moartea pur și simplu. Eu, însă, am privit totul ca pe o 
oportunitate. Vezi tu, arareori ţi se iveşte o ocazie ca aceasta, 
să studiezi o bestie din interiorul ei, să vezi ce îi pune, de fapt, 
sângele în mișcare. Să descoperi unde duc toate acele vini- 
şoare şi vase de sânge. Este o experienţă extraordinară. 

— Stai, zise Egwene. Te-ai alăturat surorilor din Ajah Nea- 
gră ca să le studiezi? 

— M-am alăturat lor ca să-mi apăr pielea, zise Verin, zâm- 
bind. Ţin mult la ea, deși Tomas mă necăjește în privinţa fire- 
lor albe de păr. În fine, după ce m-am alăturat lor, studierea 
lor a devenit cel mai bun aspect al situaţiei. 

— Tomas. El ştie ce ai făcut? 

— El însuși a fost iscoadă a Celui Întunecat, copilă, răs- 
punse Verin. Îşi dorea o cale de ieşire. Ei bine, nu prea există 
cale de ieșire odată ce Marele Senior pune gheara pe tine. Dar 
există o cale prin care să lupţi, ca să te revanșezi puțin pentru 
ceea ce ai făcut. l-am oferit această șansă lui Tomas și cred că 
mi-a fost recunoscător pentru ea. 

Egwene şovăi, încercând să absoarbă toate aceste infor- 
maţii. Verin era iscoadă a Celui Întunecat... dar, în același 
timp, nu era. 

— Ai spus că ţi-a „fost” recunoscător? 

Verin nu răspunse imediat, doar sorbi din ceai. 

— Jurămintele pe care cineva i le face Marelui Senior sunt 
destul de speciale, continuă ea în cele din urmă. lar când aces- 
tea sunt făcute de cineva care poate conduce, sunt destul de 
stricte. Imposibil de încălcat. Poţi păcăli alte iscoade ale Celui 
Întunecat, te poţi întoarce împotriva Numiţilor dacă poţi jus- 
tifica acest lucru. Egoismul trebuie păstrat. Dar pe el nu îl 
poți trăda niciodată. Nu poți trăda niciodată ordinea însăși în 
faţa intrușilor. Jurămintele sunt stricte. Foarte stricte. Îşi ri- 
dică privirea, întâlnind-o pe cea a lui Egwene. „Jur să nu îl 
trădez pe Marele Senior și să-mi păstrez secretele până în ora 
morţii.” Asta am făgăduit. Înţelegi? 

Egwene privi ceaşca aburindă din mâinile lui Verin. 

— Otravă? 

— E nevoie de un ceai foarte special ca otrava să-și facă 
efectul, zise Verin, sorbind din ceai. După cum ziceam, te rog 
să-i mulțumești lui Laras din partea mea. 

Egwene închise ochii. Nynaeve îi pomenise de această otra- 
vă; o picătură te putea ucide. Era o moarte rapidă, liniştită, 
care survenea adeseori... la o oră după ce o ingerai. 

— O scăpare ciudată în ceea ce priveşte jurămintele, zise 
Verin pe un ton blând. Să îngădui cuiva să recurgă la trădare 
în ultimele clipe de viață. Mă întreb dacă Marele Senior ştie 
despre ea. De ce n-ar înlătura-o? 


— Poate că nu i se pare o ameninţare, zise Egwene, des- 
chizând ochii. La urma urmei, ce fel de iscoadă a Celui Întune- 
cat s-ar sinucide pentru binele suprem? Nu pare să fie genul 
de lucru la care s-ar gândi adepții lui. 

— S-ar putea să ai dreptate, zise Verin, punând deoparte 
ceașca de ceai. Ar fi bine să ai grijă să scapi de ceașca asta, 
copilă. 

— Deci, asta-i tot? întrebă Egwene, înfiorându-se. Cu To- 
mas cum rămâne? 

— Ne-am luat rămas-bun. El își petrece ultima oră îm- 
preună cu familia. 

Egwene clătină din cap. Totul părea atât de tragic. 

— Vii la mine ca să mărturisești și te sinucizi într-o ultimă 
încercare de izbăvire? 

Verin râse. 

— Izbăvire? Cred că nu este atât de ușor de obținut. Nu- 
mai Lumina știe că am făcut destule ca să fie nevoie de o izbă- 
vire foarte specială. Dar a meritat preţul plătit. Chiar a meri- 
tat. Sau, poate, este pur şi simplu ceea ce trebuie să-mi spun. 

Îşi întinse mâna într-o parte, scoțând o tolbă din piele de 
sub pătura împăturită, ce se afla lângă piciorul patului lui 
Egwene. Verin desfăcu cu grijă curelele, apoi scoase două 
obiecte: două cărți, amândouă legate în piele. Una era mai 
mare, ca o carte de referință, deşi nu avea niciun titlu scris pe 
legătorile roşii. Cealaltă era o carte subțire, albastră. Coper- 
tele amândurora erau puţin uzate. 

Verin i le întinse lui Egwene. Aceasta le luă șovăind, sim- 
tind volumul mai mare greu în mâna dreaptă și cartea albas- 
tră, mai uşoară în mâna stângă. Îşi trecu un deget peste pie- 
lea netedă, încruntându-se. Îşi ridică privirea la Verin. 

— Fiecare femeie din Ajah Brună, zise Verin, caută să în- 
făptuiască ceva durabil. O cercetare sau un studiu care să ai- 
bă importanţă. Celelalte ne acuză adeseori că ignorăm lumea 
din jurul nostru. Ele cred că privim doar înapoi. El bine, acest 
lucru este incorect. Dacă suntem distrase, este pentru că pri- 
vim înainte, spre cele ce vor veni. lar informațiile și cunoș- 
tinţele pe care le strângem... le lăsăm lor. Celelalte frății Ajah 
vor să facă ziua de azi mai bună; noi dorim să facem ziua de 
mâine mai bună. 

Egwene puse deoparte cartea albastră şi o frunzări pe cea 
roşie mai întâi. Ea recunoscu scrisul de mână mic și îngrămă- 
dit al lui Verin. Niciuna dintre propoziții nu avea logică. Parcă 
era păsărească. 

— Cartea mică este o cheie de lectură, Egwene, îi explică 
Verin. Conţine codul pe care l-am folosit ca să scriu volumul 
acesta. Volumul este... lucrarea în sine. Opera mea. Opera vie- 
ţii mele. 

— Ce conţine? întrebă încet Egwene, bănuind că ar putea 
şti răspunsul. 

— Nume, locuri, explicații, răspunse Verin. Tot ceea ce am 
aflat despre ei. Despre liderii iscoadelor Celui Întunecat, des- 
pre Ajah Neagră. Despre profeţiile în care cred, despre sco- 
purile și motivele diverselor facțiuni. Alături de o listă, la spa- 
te, cu fiecare soră din Ajah Neagră pe care am reușit să o 
identific. 

Egwene tresări. 

— Toate? 

— Mă îndoiesc că le-am depistat pe toate, zise Verin, zâm- 
bind. Dar cred că le-am descoperit pe cele mai multe dintre 
ele. Te asigur, Egwene, că pot fi destul de minuțioasă. 

Egwene privi cărțile cu venerație. Incredibil! Lumină, 
aceasta era o comoară mai valoroasă decât tezaurul oricărui 
rege. O comoară la fel de valoroasă ca însuși Cornul lui Valere. 
Îşi ridică privirea - avea lacrimi în ochi - imaginându-şi o 
viață petrecută printre Negre, urmărind, notând şi lucrând 
mereu pentru binele tuturor. 

— Oh, nu face asta, zise Verin. Faţa ei începea să devină 
lividă. Au mulţi agenți printre noi, ca niște viermi ce mănâncă 
un fruct de la cotor. Ei bine, m-am gândit că a sosit timpul ca 
şi noi să avem măcar o reprezentantă printre ele. Asta merită 
viața unei femei. Puţini oameni au avut ocazia să creeze ceva 
la fel de util şi de minunat ca acea carte pe care o ţii tu în 
mână. Cu toţii căutăm să schimbăm viitorul, Egwene. Eu cred 
că tocmai am avut ocazia să fac asta. Verin inspiră adânc, apoi 
își duse o mână la cap. Măi să fie, chiar că își face repede 
efectul. Mai e un lucru pe care trebuie să ţi-l spun. Deschide 
cartea roşie, te rog. 


Egwene se conformă și găsi o curelușă subțire din piele, 
cu greutăți de oţel la capete; un soi de semn de carte, deși 
mai lung decât altele pe care văzuse ea. 

— Înfăşoar-o în jurul cărții şi marchează orice pagină cu 
ea, apoi răsucește-i capetele în jurul părții de sus, zise Verin. 

Curioasă, Egwene făcu întocmai, vârând curelușa la o pa- 
gină oarecare şi închizând cartea. Puse cartea mai mică peste 
cea mai mare, apoi luă capetele semnului de carte care atâr- 
nau și le răsuci, unul în jurul celuilalt. Greutățile, observă ea, 
se potriveau. Ea le îmbină. 

Şi cărțile dispărură. 

Egwene tresări. Încă le mai simţea în mâini, însă cărțile în 
sine erau invizibile. 

— Funcţionează doar în cazul cărţilor, mă tem, zise Verin, 
căscând. Se pare că cineva din Vârsta Legendelor și-a dat 
foarte mare osteneală să îşi ascundă jurnalul de ochii celor- 
lalți. Schiţă un zâmbet, devenind foarte palidă. 

— Îşi mulțumesc, Verin, zise Egwene, desfăcând greutățile 
şi desfășurând semnul de carte. Cărţile își făcură din nou 
apariţia. Mi-aş dori să existe o altă cale... 

— Recunosc că otrava a fost un plan de rezervă, zise 
Verin. Nu sunt nerăbdătoare să mor; mai sunt lucruri pe care 
trebuie să le fac. Din fericire, pe câteva dintre ele le-am pus 
deja în mişcare, în caz că nu mă voi întoarce. În fine, primul 
meu plan a fost să găsesc Sceptrul Legămintelor, apoi să văd 
dacă îl pot folosi ca să înlătur jurămintele Marelui Senior. Din 
nefericire, se pare că Sceptrul Legămintelor a dispărut. 

„Saerin şi celelalte, gândi Egwene. Ele trebuie să-l fi luat.” 

— Îmi pare rău, Verin, zise ea. 

— Se prea poate să nu fi funcționat oricum, zise Verin, 
aşezându-se mai confortabil pe pat şi punându-și o pernă sub 
părul castaniu brăzdat de fire cărunte. Procesul de rostire a 
jurămintelor față de Marele Senior a fost unul... specific. Mi-aș 
fi dorit să fi putut să mai descopăr câteva ceva pentru tine. 
Unul dintre Numiţi se află în Turn, copilă. Este Mesaana şi sunt 
sigură de asta. Sperasem să pot descoperi numele sub care se 
ascunde, însă în cele două dăţi în care m-am întâlnit cu ea, 
era acoperită până sus, încât nu mi-am putut da seama. Ce 
am reuşit să văd stă scris în cartea roșie. Ai grijă pe unde 
calci. Ai grijă cum ataci. Te las pe tine să hotărăşti dacă vrei 

să încerci să le vii de hac la toți deodată sau dacă vrei să îi 
elimini pe cei mai importanţi rând pe rând, în taină. Poate vei 
hotărî să aştepţi să vezi dacă poți să le zădărniceşti planurile. 
Un interogatoriu bun ar putea arunca puțină lumină asupra 
unor întrebări la care eu nu am reușit să găsesc răspunsuri. 
Atât de multe decizii de luat pentru cineva atât de tânăr! 

Ea căscă, apoi se strâmbă când simţi un junghi de durere. 

Egwene se ridică în picioare şi se duse lângă Verin. 

— Îţi mulțumesc, Verin. Îţi mulțumesc că m-ai ales pe mi- 
ne să duc povara asta. 

Verin schiță un zâmbet. 

— Te-ai descurcat foarte bine cu frânturile de informații 
pe care ţi le-am dat. A fost o situaţie destul de interesantă. 
Amyrlin a poruncit să-ți ofer informaţii ca să le vânezi pe su- 
rorile Negre care au fugit din Turn; prin urmare, a trebuit să 
mă conformez, deşi conducerea Ajah Neagră a fost frustrată 
de această poruncă. Știi, n-ar fi trebuit să îți dau ter'angrealul 
viselor. Dar întotdeauna am avut o slăbiciune pentru tine. 

— Nu sunt sigură că merit o asemenea încredere. Egwene 
îşi cobori privirea spre carte. Încrederea pe care mi-ai ară- 
tat-o tu. 

— Prostii, copilă, zise Verin, căscând din nou şi închizând 
ochii. Vei fi Amyrlin. Sunt convinsă de asta. lar o Amyrlin ar 
trebui să fie înarmată bine cu toate cunoştinţele. Asta, printre 
altele, este cea mai sacră datorie a Brunelor - să înarmeze lu- 
mea cu cunoaștere. Sunt în continuare una dintre ele. Te rog 
ai grijă ca ele să afle acest lucru. Deşi cuvântul „Neagră” s-ar 
putea să-mi întineze numele pentru totdeauna, sufletul meu 
este Brun. Spune-le... 

— Le voi spune, Verin, făgădui Egwene. Dar sufletul tău 
nu este Brun. Văd asta acum. 

Femeia deschise încet ochii, întâlnind privirea lui Egwene, 
şi o încruntare îi încreţi fruntea. 

— Sufletul tău este de un alb imaculat, Verin, zise Egwene 
cu blândeţe în glas. Ca Lumina însăși. 

Verin zâmbi şi închise ochii. Mai întâi se instala starea de 
inconștiență, şi repede, moartea adevărată urmând să survi- 
nă peste câteva minute. Egwene stătea şi o ținea de mână pe 
femeie. Elaida şi Divanul aveau să se descurce și fără ea; Egwene 
plantase bine seminţele. Dacă și-ar fi făcut apariţia atunci şi 


ar fi emis pretenții, n-ar fi făcut decât să îi prelungească şi 
mai mult autoritatea. 

După ce Verin rămase fără puls, Egwene luă ceașca de 
ceai otrăvit şi o puse deoparte, apoi ridică farfurioara în fața 
nasului lui Verin. Suprafața lucioasă a acesteia nu se aburi. 
Părea insensibil să verifice de două ori, dar existau unele 
otrăvuri care puteau face pe cineva să pară mort și să respire 
superficial, iar dacă Verin voise să o păcălească pe Egwene şi 
să arate cu degetul spre sora greșită, aceasta ar fi fost cea mai 
bună metodă. Era într-adevăr insensibil să verifice de două 
ori, iar acest lucru îi provoca greață lui Egwene, dar ea era 
Amyrlin. Făcea ce era dificil şi lua în considerare toate posi- 
bilitățile. 

Cu siguranță nicio soră care era cu adevărat Neagră nu ar 
fi fost dispusă să moară doar ca să creeze o asemenea diver- 
siune. Inima ei avea încredere în Verin, deşi mintea ei voia să 
fie sigură. Aruncă o privire spre masa ei de scris simplă, unde 
pusese cărțile. În clipa aceea, ușa odăii ei se deschise fără ni- 
ciun avertisment şi o aes sedai tânără - care purta șalul de 
atât de puțină vreme, încât fața ei nu avea încă acele trăsături 
fără vârstă - aruncă o privire înăuntru. Era Turese, una din- 
tre surorile Roșii. Așadar, în sfârşit fusese trimisă o soră ca să 
o supravegheze pe Egwene. Perioada ei de libertate luase sfâr- 
şit. Ei bine, n-avea rost să plângă după ce ar fi putut fi. Nu iro- 
sise timpul în van. Și-ar fi dorit ca Verin să fi venit la ea cu o 
săptămână mai devreme, dar acum nu se mai putea face nimic. 

Sora Roşie se încruntă când o văzu pe Verin, iar Egwene 
își duse repede un deget la buze și îi aruncă surorii tinere o 
privire aspră. 

Egwene se duse cu pași repezi la ușă. 

— Abia a venit şi a vrut să vorbească cu mine despre o 
sarcină pe care mi-a dat-o cu multă vreme în urmă, pe vre- 
mea când Turnul nu era scindat. Surorile Brune pot fi ciudat 
de perseverente uneori. 

Era adevărat fiecare cuvânt pe care îl rostise. 

— Mi-aș fi dorit însă să-şi fi ales alt pat unde să se întindă, 
zise Egwene. Nu ştiu ce să fac cu ea acum. 

Adevărat, din nou. Egwene trebuia într-adevăr să pună mâ- 
na pe Sceptrul Legămintelor. Minciuna începea să pară mult 
prea convenabilă în astfel de momente. 

— Trebuie că e obosită după atâtea călătorii, zise Turese, 
cu o voce blândă, dar fermă. Las-o să facă cum dorește; ea 
este aes sedai, iar tu o simplă novice. N-o deranja. 

Zicând acestea, sora Roșie închise uşa, iar Egwene zâmbi 
în sinea ei, satisfăcută. Apoi, se uită la trupul neînsuflețit al 
lui Verin şi zâmbetul îi dispăru. În cele din urmă, trebuia să 
dezvăluie faptul că Verin murise. Cum avea să explice asta? Ei 
bine, avea să găsească ea o explicație. Dacă urma să se facă 
presiune asupra ei, putea să spună pur şi simplu adevărul. 

Mai întâi, însă, trebuia să petreacă ceva timp citind cartea 
aceea. Existau șanse mari ca aceasta să îi fie luată în viitorul 
apropiat, chiar și cu semnul de carte ter'angreal. Probabil ar 
trebui să ascundă codul altundeva față de cartea secretă. Poa- 
te că trebuia să îl memoreze şi să îl distrugă. Poate că i-ar fi 
mai ușor să îşi facă un plan în privința asta dacă ar şti cum 
decurseseră lucrurile în Divan! Oare Elaida fusese destituită? 
Oare Silviana trăia sau fusese executată? 

Nu putea afla prea multe acum, nu câtă vreme era păzită. 
Trebuia să aștepte. Şi să citească. 

Codul se dovedi a fi destul de complex, iar explicaţiile ocu- 
pau bună parte din cartea mai mică. Era un lucru atât avan- 
tajos, cât și frustrant. Fără ea, codul era foarte greu de desci- 
frat şi aproape imposibil de memorat. Nu avea să reuşească 
să îl descifreze până dimineaţă, moment în care trebuia să 
dezvăluie starea adevărată în care se afla Verin. 

Îi aruncă o privire femeii. Verin părea într-adevăr că doar- 
me liniștită. Egwene luase pătura și o acoperise până la gât, 
apoi îi scosese pantofii şi i-i puse lângă pat pentru a spori 
iluzia. Simțindu-se puţin lipsită de respect, hotărî să o aşeze 
pe Verin pe o parte. Sora Roşie aruncase deja o privire înă- 
untru de câteva ori, iar dacă avea s-o vadă pe Verin în alte 
poziții nu avea să cadă la bănuieli. 

Terminând cu asta, Egwene aruncă o privire la lumânare 
ca să-şi poată da seama cât timp trecuse. Odaia nu avea fe- 
restre; odăile novicelor nu aveau ferestre. Își alungă dorinţa 
de a îmbrăţișa Puterea și de a crea o sferă de lumină la care 
să citească. Trebuia să se mulțumească cu flacăra singurei 
lumânări. 

Se apucă de prima sarcină: să descifreze numele surorilor 
Negre enumerate în spatele cărţii. Acest lucru era încă și mai 


important decât memorarea codului. Trebuia să ştie în cine 
putea avea încredere. 

Următoarele câteva ore fură printre cele mai tulburătoare 
şi mai nelinișştite din viaţa ei. Unele nume îi erau necunoscu- 
te, multe abia cunoscute. Altele erau femei cu care colabora- 
se, pe care le respecta şi în care avea încredere. Blestemă când 
văzu numele Katerinei aproape de capul listei, apoi șuieră 
mirată când apăru numele lui Alviarin. Auzise de Elza Penfell 
şi de Galina Casban, cu toate că nu cunoștea unele dintre ur- 
mătoarele nume înșirate. 

Simţi un gol în stomac atunci când citi numele lui Sheriam. 
Egwene o bănuise cândva pe femeie, adevărat, însă pe vre- 
mea când fusese novice și aleasă. În vremea aceea - atunci 
când începuse prima oară să vâneze Ajah Neagră - trădarea 
lui Liandrin fusese încă o noutate. Atunci, Egwene bănuise pe 
toată lumea. 

În timpul exilului din Salidar, Egwene lucrase îndeaproa- 
pe cu Sheriam și începuse să o placă pe femeie. Dar aceasta 
era Neagră. Propria Păstrătoare a lui Egwene era Neagră. 
„Adună-te, Egwene”, îşi zise ea, continuând să parcurgă lista. 
Fu încercată pe rând de sentimente de trădare, amărăciune și 
regret. Nu avea să îngăduie ca emoțiile să o împiedice să-şi 
facă datoria. 

Surorile Negre erau răspândite în toate frăţiile Ajah. Unele 
erau reprezentante în Divan, altele erau aes sedai de rang infe- 
rior, cu influență redusă. Și erau cu sutele, puțin peste două 
sute, după socoteala lui Verin. Douăzeci şi una în Ajah Albas- 
tră, douăzeci şi opt în Ajah Brună, treizeci în Ajah Cenușie, 
treizeci şi opt în Ajah Verde, șaptesprezece în Ajah Albă, două- 
zeci şi una în Ajah Galbenă și un număr surprinzător de patru- 
zeci şi opt în Ajah Roșie. Apăreau, de asemenea, și nume de 
alese şi de novice. În carte scria că acestea fuseseră probabil 
iscoade ale Celui Întunecat înainte să se alăture Turnului Alb, 
căci Ajah Neagră nu recruta pe nimeni în afară de aes sedai. Se 
făcea trimitere la o pagină anterioară pentru o explicație mai 
detaliată, însă Egwene continuă să citească lista cu numele su- 
rorilor. Trebuia să știe numele fiecărei femei. Trebuia. 

Existau surori Negre în rândul surorilor aes sedai rebele 
şi cele din Turnul Alb, ba chiar şi în rândul celor neutre care 
fuseseră plecate din Turn în timpul scindării. În afară de 

Sheriam, cea mai tulburătoare descoperire din listă erau su- 
rorile care erau reprezentante fie în Turn, fie printre rebele. 
Duhara Basaheen, Velina Behar, Sedore Dajenna, Delana 
Mosalaine, desigur, precum și Talene Minly. Meidani îi măr- 
turisise în taină lui Egwene că Talene era membra Ajah Nea- 
gră pe care o descoperiseră Saerin și celelalte, dar aceasta 
fugise din Turn. 

Moria Karentanis. Ultima făcea parte din Ajah Albastră, o 
femeie care purta șalul de mai bine de o sută de ani, vestită 
pentru înţelepciunea și rațiunea ei. Egwene se sfătuise cu ea 
de nenumărate ori şi învățase din experienţa ei, presupunând 
că ea - o Albastră - era una dintre cele mai de încredere sus- 
ținătoare ale ei. Moria fusese una dintre cele dornice să o 
aleagă Amyrlin pe Egwene și se grăbise să îi ia partea în câ- 
teva momente cruciale. 

Fiecare nume era ca un ghimpe în pielea lui Egwene. 
Dagdara Finchey, care o tămăduise odată pe Egwene când 
aceasta se împiedicase și își scrântise glezna. Zanica îi pre- 
dase lecţii lui Egwene și păruse a fi o femeie atât de plăcută. 
Larissa Lyndel Miyasi, căreia Egwene îi spărsese nuci. Nesita. 
Nacelle Kayama. Nalaene Forrell, care - asemenea Elzei - era 
legată de Rand. Birlen Pena. Melvara. Chai Rugan... 

Lista continua. Nici Romanda, nici Lelaine nu erau Negre, 
lucru care era enervant. l-ar fi convenit foarte mult să o poată 
arunca pe una, sau pe amândouă, în lanţuri. De ce Sheriam, 
dar niciuna dintre cele două? 

„Încetează, Egwene, își zise ea. Nu te comporți raţional.” 
Nu rezolva nimic dacă își dorea ca anumite surori să fie Negre. 

Cadsuane nu se afla pe listă. Nici vreuna dintre cele mai 
apropiate prietene ale lui Egwene. Nu se așteptase să fie, dar 
se bucură să termine de citit lista fără să le vadă numele aco- 
lo. Grupul care vâna Ajah Neagră din Turnul Alb era adevărat, 
căci niciunul dintre numele membrelor sale nu apărea pe lis- 
tă. De asemenea, lista nu conţinea nici numele iscoadelor tri- 
mise din Salidar. 

Nici numele Elaidei nu era pe listă. La final exista o adno- 
tare care explica faptul că Verin o verificase foarte atent pe 
Elaida şi căutase dovada că ea ar fi Neagră. Însă comentariile 
făcute de surorile Negre o făcură să creadă cu convingere că 


Elaida însăşi nu era Neagră. Doar o femeie schimbătoare care 
le provoca frustrări atât surorilor Negre, cât şi celor din Turn. 

Din nefericire, avea noimă. Știind că Galina şi Alviarin erau 
Negre o făcuse pe Egwene să suspecteze că nu va găsi în listă 
numele Elaidei. Părea mai verosimil ca Negrele să aleagă ca 
Amyrlin o persoană pe care o puteau manipula decât să pună 
o Păstrătoare Neagră să o ţină în frâu. 

Probabil că acestea se folosiseră de un avantaj pe care îl 
aveau împotriva Elaidei prin intermediul Galinei - despre 
care Verin scrisese că reușise, probabil, să se autoproclame 
conducătoarea frăției Ajah Roşie - sau al lui Alviarin. Acestea 
o intimidaseră sau o mituiseră pe Elaida ca să facă ce voiau 
ele, fără ca ea să știe că le slujea pe Negre. Acest lucru putea 
explica declinul ciudat al lui Alviarin. Oare ea mersese prea 
departe? Se autodepăşise, atrăgând mânia Elaidei? Părea pla- 
uzibil, cu toate că nu puteau ști sigur până când Elaida va 
vorbi sau până când Egwene o va putea interoga pe Alviarin. 
Lucru pe care intenționa să îl facă cât mai repede cu putinţă. 

Îngândurată, închise cartea cea roşie şi groasă. Lumâna- 
rea arsese aproape până la bază. Se făcuse târziu. Poate că 
sosise vremea să insiste să i se ofere nişte informaţii despre 
starea în care se afla Turnul. 

Înainte să apuce să se hotărască cum să procedeze, se au- 
zi o bătaie în ușă. Egwene îşi ridică privirea, apoi înfăşură re- 
pede curelușele semnului de carte, iar cele două cărți dispă- 
rură. Acea bătaie în ușă însemna că altcineva în afară de o Roşie 
se afla acolo. 

— Intră! strigă ea. 

Când ușa se deschise, o văzu pe Nicola, cu ochii ei mari și 
negri şi silueta ei zveltă, stând afară, sub atenta supraveghere 
a Turesei. Roşia nu părea încântată că Egwene avea o vizita- 
toare, însă bolul aburind de pe tava pe care o ținea Nicola în 
mână sugera motivul pentru care i se îngăduise să bată la ușă. 

Nicola îi făcu o reverență lui Egwene, iar rochia ei albă de 
novice i se undui. Turese se încruntă şi mai mult. Cu toate aces- 
tea, Nicola nu observă. 

— Pentru Verin Sedai, zise ea încet, arătând cu capul spre 
pat. Din porunca mai-marei peste bucătării, după ce a aflat 
cât de mult au istovit-o călătoriile pe Verin Sedai. 

Egwene încuviință din cap, făcând un gest spre masă și 
ascunzându-și încântarea. Nicola se apropie repede, puse ta- 
va pe masă și şopti. 

— Mi s-a spus să te întreb dacă ai încredere în ea. 

Ea aruncă din nou o privire spre pat. 

— Da, răspunse Egwene şi mască sunetul, trăgând scău- 
nelul în spate. 

Aşadar, aliatele ei nu știau că Verin era moartă. Asta era 
bine; secretul era în continuare în siguranţă, deocamdată. 

Nicola încuviință din cap, apoi vorbi mai tare. 

— Ar fi bine s-o mănânce cât e caldă, dar te las pe tine să 
hotărăşti dacă doreşti să o trezeşti. Am primit instrucțiuni să 
te avertizez să nu te atingi de mâncare. 

— N-am s-o fac decât dacă ea n-o va vrea, răspunse Egwene, 
întorcându-se. 

După câteva clipe, uşa se închise în urma Nicolei. Egwene 
aşteptă câteva minute chinuitoare ca Turese să deschidă ușa 
şi să o verifice, petrecându-și timpul spălându-se pe faţă și pe 
mâini și îmbrăcând o rochie curată. În cele din urmă, încre- 
zătoare că nu avea să fie întreruptă, înșfacă lingura şi mâncă 
supa. Și, de bună seamă, descoperi o fiolă mică din sticlă în 
care se afla o bucăţică de hârtie făcută sul. 

Inteligent. Se părea că aliatele ei aflaseră că Verin era în 
odaia lui Egwene și hotărâseră să se folosească de acest pre- 
text ca să introducă pe cineva înăuntru. Desfăcu bucăţica de 
hârtie, pe care stătea scris un singur cuvânt: „Așteaptă”. 

Ea oftă, dar n-avea încotro. Cu toate astea, nu îndrăzni să 
scoată cartea şi să continue lectura. În curând, auzi voci pe 
coridor şi ceea ce părea a fi o ceartă. Apoi, o altă bătaie în ușă. 

— Intră! zise Egwene, curioasă. 

Uşa se deschise şi Meidani păși înăuntru. Ea îi închise ușa 
în nas Turesei în mod intenționat. 

— Maică, zise ea, făcând o reverență. 

Femeia cea zveltă purta o rochie gri strâmtă, care i se mu- 
la puțin cam ostentativ pe pieptul voluptuos. Fusese planifi- 
cată o cină împreună cu Elaida în seara aceea? 

— Îmi pare rău că te-am făcut să aștepți. 

Egwene îşi flutură mâna în semn de dispreţ. 

— Cum ai trecut de Turese? 


— Se ştie că Elaida... mă onorează cu vizite, zise ea. lar 
legea Turnului spune că prizonierilor nu le este interzis să ai- 
bă vizitatori. Ea nu poate opri o soră care doreşte să viziteze 
o simplă novice, cu toate că a încercat să aducă contraargu- 
mente. 

Egwene încuviință din cap, iar Meidani îi aruncă o privire 
lui Verin, încruntându-se. Apoi păli la față. Faţa lui Verin de- 
venise ca de ceară și era limpede că ceva nu era în regulă. Era 
bine că Turese nu se uitase niciodată mai atent la femeia 
„adormită”. 

— Verin Sedai e moartă, zise Egwene, aruncând o privire 
spre uşă. 

— Maică? întrebă Meidani. Ce s-a întâmplat? Ai fost ata- 
cată? 

— Verin Sedai a fost otrăvită de o iscoadă a Celui Întune- 
cat cu puţin timp înainte ca noi două să stăm de vorbă. Ea a 
ştiut de otravă și a venit să îmi transmită nişte informaţii im- 
portante în ultimele clipe ale vieții ei. 

Era incredibil cât puteau ascunde câteva afirmaţii adevărate. 

— Lumină! zise Meidani. O crimă în interiorul Turnului Alb? 
Trebuie să spunem cuiva! Să aducem gărzile și... 

— Problema va fi rezolvată, zise Egwene pe un ton ferm. 
Vorbește mai încet şi adună-te. Nu vreau ca garda de afară să 
audă ce vorbim. 

Meidani păli la față, apoi se uită la Egwene, cel mai pro- 
babil întrebându-se cum putea fi atât de insensibilă. Bine. 
N-avea decât s-o vadă pe Amyrlin cea stăpână pe ea și hotă- 
râtă. Atâta vreme cât nu întrezărea o urmă de durere, tulbu- 
rare şi agitaţie lăuntrică. 

— Da, Maică. Meidani făcu o reverență. Desigur. Îmi cer 
iertare. 

— Şi-acum, ai adus veşti, presupun. 

— Da, Maică, răspunse Meidani, venindu-și în fire. Saerin 
mi-a poruncit să vin la tine. A spus că trebuie să afli ce s-a 
întâmplat azi. 

— Aşa este, zise Egwene, încercând să nu îşi trădeze ne- 
răbdarea. 

Lumină, femeia reuşise să deducă partea aceea. Nu putea 
spune pur şi simplu ce avea de spus? Egwene trebuia să se 
ocupe de Ajah Neagră. 

— Elaida este în continuare Amyrlin, zise Meidani, însă 
poziția ei atârnă de un fir de aţă. Divanul Turnului s-a întru- 
nit și a cenzurat-o oficial. Ele au informat-o pe Elaida că Su- 
prema Înscăunată Amyrlin nu are putere absolută şi că nu 
putea continua să emită decrete şi pretenții fără să se sfătu- 
iască cu ele. 

Egwene încuviinţă din cap. 

— Nu e o întorsătură neașteptată, zise ea. 

Mai multe Amyrlin deveniseră simple figuri după ce în- 
cercaseră să îşi impună puterea astfel. Înspre asta se îndrep- 
ta şi Elaida și ar fi fost un lucru satisfăcător dacă nu s-ar fi 
apropiat sfârşitul lumii. 

— Şi pedeapsa? 

— Trei luni, răspunse Meidani. Una pentru ce ţi-a făcut 
ție. Două pentru o purtare nepotrivită rangului ei. 

— Interesant, zise Egwene, îngândurată. 

— Au existat unele voci care au cerut mai mult, Maică. 
Preţ de o clipă, am crezut că va fi destituită chiar în momen- 
tul acela. 

— Ai fost acolo? întrebă Egwene, mirată. 

Meidani încuviinţă din cap. 

— Elaida a cerut ca procedurile să fie Tăinuite de Flacără, 
dar nu a obţinut sprijin în direcţia asta. Cred că în spatele 
acestei povești s-a aflat frăția ei Ajah, Maică. Toate cele trei 
reprezentante Roşii sunt plecate din Turn. Încă mă întreb 
unde s-au dus Duhara și celelalte. 

„Duhara. O Neagră. Ce pune la cale? Și celelalte două? Cele 
trei erau împreună și dacă da, celelalte două puteau fi Negre 
şi ele?” 

Trebuia să revină asupra acestui subiect mai târziu. 

— Cum a reacționat Elaida la toate astea? 

— N-a spus prea multe, Maică, răspunse Meidani. Cea mai 
mare parte din timp, a stat și a privit. Nu părea prea încânta- 
tă. Am fost surprinsă că nu a răbufnit. 

— Roşiile, zise Egwene. Dacă ea începe într-adevăr să piar- 
dă sprijinul propriei Ajah, acestea au avertizat-o cu multă 
vreme înainte să nu mai facă alte împletituri. 

— Asta a spus și Saerin, răspunse Meidani. Ea a mai ob- 
servat, de asemenea, că insistenţele tale de a nu lăsa Ajah 


Roşie să se prăbușească - răspândite de un grup de novice 
care te-au auzit - au împiedicat parțial destituirea Elaidei. 

— Ei bine, nu m-aș supăra ca ea să fie destituită, zise Egwene, 
dar nu vreau să se destrame întreaga frăție Ajah. Totuși, poa- 
te așa este cel mai bine. Căderea Elaidei trebuie să se întâm- 
ple astfel încât să nu tragă Turnul în jos cu ea. 

Totuşi, dacă ar fi putut, Egwene şi-ar fi retras cuvintele 
rostite mai devreme. Nu voia ca vreo persoană să creadă că 
ea o sprijinise pe Elaida. 

— Bănuiesc că pedeapsa Silvianei a fost anulată? 

— Nu în întregime, Maică, zise Meidani. Este ţinută închi- 
să până când Divanul va hotărî ce să facă în privinţa ei. A sfi- 
dat-o pe Amyrlin într-un mod cât se poate de public şi există 
discuţii despre penitenţă. 

Egwene se încruntă. Mirosea a compromis; probabil că 
Elaida se întâlnise în taină cu conducătoarea frăţiei Ajah Ro- 
şie - indiferent cine o fi aceea, acum că Galina dispăruse - ca 
să discute detaliile. Silviana va fi pedepsită, deși nu la fel de 
aspru, iar Elaida se va supune voinţei Divanului. Acest lucru 
sugera că Elaida se afla pe nisipuri mişcătoare, dar că putea 
în continuare să emită pretenții. Sprijinul de care se bucura 
în rândul membrelor frăţiei ei Ajah nu era complet șubrezit, 
cum nădăjduise Egwene. 

Totuşi, aceasta era o întorsătură fericită a evenimentelor. 
Silviana avea să trăiască, iar lui Egwene urma să îi fie îngădu- 
it - se părea - să revină la viața ei de „novice”. Reprezentan- 
tele din Divan erau suficient de nemulțumite de Elaida ca să o 
admonesteze. Încă puţin timp, iar Egwene era încrezătoare 
că avea să reușească să o destituie pe femeie și să reunească 
Turnul. Dar îndrăznea ea oare să irosească acel timp? 

Aruncă o privire spre masă, unde cărțile preţioase stăteau 
ascunse de privirile celorlalți. Dacă plănuia un atac masiv 
împotriva Ajah Neagră, oare acest lucru degenera într-o bă- 
tălie? Destabiliza Turnul încă și mai mult? Oare chiar putea 
nădăjdui cu adevărat să le atace astfel pe toate? Avea nevoie 
de timp ca să se gândească la această informaţie. Deocamda- 
tă, asta însemna să rămână în Turn şi să țeasă intrigi împo- 
triva Elaidei. Și, din nefericire, asta însemna să le lase pe ma- 
joritatea surorilor Negre să se plimbe în voie. 

Dar nu pe toate. 

— Meidani, zise Egwene, vreau să le raportezi celorlalte. 
Trebuie să o ia prizonieră pe Alviarin şi să o testeze cu Scep- 
trul Legămintelor. Spune-le să-și asume orice risc rezonabil 
pentru asta. 

— Alviarin, Maică? întrebă Meidani. De ce ea? 

— Este Neagră, răspunse Egwene, simțind cum i se în- 
toarce stomacul pe dos. Și apropiată conducătoarei organiza- 
ției lor din Turn. Aceasta a fost informaţia pe care mi-a dat-o 
Verin şi pentru care a murit. 

Meidani păli la față. 

— Eşti sigură, Maică? 

— Sunt sigură de onestitatea lui Verin, zise Egwene. Dar 
tot este de preferat ca să înlăture cineva, apoi să înlocuiască 
jurămintele lui Alviarin şi să o întrebe dacă este Neagră. Ori- 
cărei femei ar trebui să i se ofere șansa să se dezvinovăţțeas- 
că, indiferent de dovezi. Sceptrul Legămintelor este la voi? 

— Da, răspunse Meidani. Am avut nevoie de el ca să do- 
vedim onestitatea Nicolei; altele au vrut să aducă și niște 
alese și novice, astfel încât acestea să transmită mesaje atunci 
când surorile nu pot. 

Era o alegere înțeleaptă, având în vedere diviziunile din- 
tre frăţiile Ajah. 

— De ce ea? 

— Pentru că vorbeşte adeseori cu celelalte despre tine, 
Maică, zise Meidani. Este cunoscut faptul că ea este cea mai 
mare apărătoare a ta în rândul novicelor. 

Era ciudat să audă asta despre o femeie care, practic, o 
trădase, însă fata nu putea fi învinuită pe drept, având în ve- 
dere situația. 

— Fireşte că n-au lăsat-o să rostească toate cele trei legă- 
minte, spuse Meidani. Ea nu este aes sedai. Dar a făcut legă- 
mântul despre minciună și s-a dovedit a nu fi iscoadă a Celui 
Întunecat. După aceea, ele au anulat legământul. 

— Şi tu, Meidani? întrebă Egwene. Ție ți-au anulat cel de-al 
patrulea legământ? 

Femeia zâmbi. 

— Da, Maică. Îţi mulţumesc. 

Egwene încuviinţă din cap. 

— Du-te. Transmite mai departe mesajul meu. Alviarin 
trebuie să fie prinsă. Aruncă o privire spre trupul neînsufleţit 


al lui Verin. Mă tem că va trebui să îţi cer să o iei şi pe ea cu 
tine. Ar fi mai bine dacă ar dispărea decât să fiu nevoită să 
explic cum a murit în odaia mea. 

— Dar... 

— Folosește o poartă, zise Egwene. Călătoreşte dacă nu 
cunoști zona foarte bine. 

Meidani încuviință din cap, apoi îmbrăţișă Izvorul. 

— Împletește altceva mai întâi, zise Egwene, îngândurată. 
N-are importanţă ce; ceva ce necesită multă putere. Poate 
una dintre cele o sută de împletituri pe care le face cineva 
care dă testul pentru a deveni aes sedai. 

Meidani se încruntă, dar îi dădu ascultare, făcând o împle- 
titură foarte complicată, care necesita multă putere. La scurt 
timp după ce ea începu, Turese își vâri capul înăuntru, suspi- 
cioasă. Din fericire, împletitura o împiedica să vadă chipul lui 
Verin, însă Turese nu era concentrată asupra Brunei „ador- 
mite”. Era concentrată asupra împletiturii, apoi dădu să vor- 
bească. 

— Îmi arată câteva împletituri pe care va trebui să le ştiu 
dacă voi da testul ca să devin aes sedai, zise Egwene simplu, 
oprind-o pe Turese să vorbească. Este interzis acest lucru? 

Turese se uită urât la ea, dar se retrase, închizând ușa. 

— Asta a fost ca să o împiedicăm să îşi vâre capul înăun- 
tru și să vadă împletiturile pentru poartă, zise Egwene. Re- 
pejor! la cadavrul! Când Turese se va uita din nou înăuntru, îi 
voi spune adevărul - că tu și Verin ați plecat printr-o poartă. 

Meidani aruncă o privire trupului neînsufleţit al lui Verin. 

— Dar ce-ar trebui să facem cu corpul? 

— Orice vi se pare potrivit, zise Egwene, devenind din ce 
în ce mai țâfnoasă. Vă las pe voi să hotărâți. N-am timp să-mi 
bat capul cu asta acum. Și ia şi ceașca aceea cu tine; ceaiul 
este otrăvit. Descotoroseşte-te de el cu băgare de seamă. 

Egwene aruncă o privire spre lumânarea ei care pâlpâia; 
arsese aproape până jos. Mai într-o parte, Meidani oftă încet, 
apoi deschise o poartă. Fire de Aer trecură trupul lui Verin 
prin poartă, iar Egwene o urmări cu privirea, simțind o um- 
bră de regret. Femeia meritase ceva mai bun. Într-o bună zi, 
avea să se afle că ea suferise şi ce reușise să înfăptuiască. Dar 
nu pentru o vreme. 

Odată ce Meidani plecă împreună cu cadavrul şi cu ceaiul, 
Egwene aprinse o altă lumânare, apoi se întinse pe pat, în- 
cercând să nu se gândească la cadavrul care îl ocupase mai 
înainte. Se relaxă, gândindu-se la Siuan. Femeia avea să mear- 
gă la culcare în curând. Trebuia avertizată în privinţa lui 
Sheriam și a celorlalte. 

Egwene deschise ochii în Tel'aran'rhiod. Era în odaia ei 
sau, cel puţin, varianta din vis a acesteia. Patul era făcut, iar 
ușa era închisă. Își schimbă rochia cu una de un verde-închis, 
potrivită pentru o Amyrlin, apoi se mută în Grădina de Pri- 
măvară a Turnului. Siuan nu sosise încă, dar, probabil, era 
încă puţin cam devreme pentru întâlnirea lor. 

Cel puţin, aici nu puteai vedea nimic din gunoaiele care se 
adunau în oraș sau corupția care eroda baza unităţii dintre 
frățiile Ajah. Grădinarii Turnului se mişcau precum niște for- 
țe naturale, plantând, cultivând şi culegând în vreme ce Su- 
premele Înscăunate Amyrlin se înălțau și cădeau. Grădina de 
Primăvară era mai mică decât majoritatea celorlalte grădini 
ale Turnului; era o bucată de pământ triunghiulară între do- 
uă ziduri. Poate că într-un alt oraș, această bucată de pământ 
ar fi fost folosită pentru depozitare sau umplută pur şi simplu 
cu piatră. Dar în Turnul Alb, ambele variante ar fi fost hidoase. 

Soluţia era o grădină mică plină cu plante, cărora le mergea 
foarte bine la umbră. Hortensiile se cățărau pe ziduri și se răsu- 
ceau în jurul ghivecelor. Cerceii doamnei ședeau înșirați, florile 
lor micuţe și rozalii atârnând din frunzele delicate cu trei vâr- 
furi. Arbuşti „ploaie de aur” înfloriţi, cu frunzele lor ca niște 
degete, precum și alți copăcei umbroşi, plantați de-a lungul zi- 
durilor triunghiulare, ce se întâlneau într-un singur punct. 

Plimbându-se prin fața copacilor înşiruiţi în vreme ce aş- 
tepta, Egwene se gândea la faptul că Sheriam era Neagră. În 
câte situații era implicată femeia aceasta? Fusese mai-mare 
peste novice mulți ani câtă vreme Siuan fusese Amyrlin. Oare 
se folosise de această funcţie ca să intimideze, poate să trans- 
forme alte surori? Oare se aflase în spatele atacului vinețiului 
survenit cu multă vreme în urmă? 

Sheriam făcuse parte din grupul care îl tămăduise pe Mat. 
Cu siguranţă ea nu ar fi putut face nimic malefic câtă vreme 
se aflase într-un cerc alcătuit din atât de multe femei - însă 
orice aspect referitor la femeia aceea dădea de bănuit. Era 


prea mult! Sheriam se numărase printre acelea care se ocu- 
paseră de Salidar înainte ca Egwene să acceadă la putere. Ce 
făcuse Sheriam, cât de mult manipulase la vremea aceea, cât 
de multe lucruri îi dezvăluise Umbrei? 

Știuse dinainte despre planurile Elaidei de a o destitui pe 
Siuan? Galina și Alviarin erau Negre şi fuseseră două dintre in- 
stigatoarele principale, aşadar părea posibil ca alte Negre să fi 
fost avertizate. Exodul a jumătate din Turn, adunarea din Sali- 
dar, aşteptarea și dezbaterile ulterioare făceau toate parte din 
planul Celui Întunecat? Dar ascensiunea la putere a lui Egwene? 
Pe câte sfori întinse de Umbră dansase ea fără să ştie? 

„Acesta este un exercițiu al deșertăciunii, îşi spuse ea cu 
fermitate. N-o lua pe drumul acesta.” Chiar şi fără cărțile lui 
Verin, Egwene bănuise că frângerea Turnului era lucrarea 
Celui Întunecat. Fireşte că el era încântat că surorile aes sedai 
erau împărțite în două tabere în loc să se unească sub o sin- 
gură conducătoare. 

Acum, totul devenea mai... personal. Egwene se simțea 
murdară, păcălită. Preţ de o clipă, se simţi acea fată de la țară, 
aşa cum o considerau multe. Dacă Elaida fusese un pion al 
Negrelor, la fel era şi ea. Lumină! Cât de mult trebuie să se fi 
amuzat Cel Întunecat să vadă două Amyrlin rivale, fiecare cu 
favoriţii lui credincioşi alături, asmuţind-o pe una împotriva 
celeilalte. 

„Nu ştiu sigur ce vrea el sau de ce vrea asta, îi spusese 
Verin. Chiar şi după ani de studiu, nu pot fi sigură...” Cine știa 
dacă Cel Întunecat râdea? 

Se cutremură. Indiferent care îi era planul, ea avea să lup- 
te împotriva lui. Avea să i se împotrivească. Avea să-l scuipe 
în ochi, chiar dacă el urma să biruiască, întocmai cum spu- 
neau aielii. 

— Ei, asta da privelişte, se auzi vocea lui Siuan. 

Egwene se roti pe călcâie, dându-și seama cu întristare că 
nu mai purta rochia de Amyrlin, ci o armură completă, pre- 
cum cea a unui soldat care mergea la luptă. În mână ţinea do- 
uă sulițe aiel. 

Ea alungă armura şi sulițele cu un gând, înveşmântân- 
du-se din nou în rochie. 

— Siuan, zise ea scurt. S-ar putea să vrei să invoci un 
scaun. S-a întâmplat ceva. 

Siuan se încruntă. 

— Ce? 

— În primul rând, Sheriam şi Moria fac parte din Ajah 
Neagră. 

— Poftim? zise Siuan, şocată. Ce prostie mai e şi asta? În- 
cremeni. Maică, adăugă ea, tardiv. 

— Nu e o prostie, zise Egwene, ci mă tem că adevărul. Mai 
sunt şi altele, dar îţi voi spune numele lor mai târziu. Încă nu 
le putem aresta. Am nevoie de timp ca să fac un plan şi să mă 
gândesc. O seară, poate. Vom lovi în curând. Dar până atunci, 
vreau ca Sheriam şi Moria să fie supravegheate. Să nu rămâi 
singură în preajma lor. 

Siuan clătină nedumerită din cap, nevenindu-i a crede. 

— Cât de sigură ești despre asta, Egwene? 

— Suficient de sigură, răspunse Egwene. Supraveghează-le, 
Siuan, și gândește-te ce e de făcut. Voi vrea să aud sugestiile 
tale. Va trebui să găsim o cale prin care să le înhățăm în tăce- 
re, apoi să dovedim Divanului că fapta noastră este justificată. 

— Treaba asta ar putea fi periculoasă. Siuan îşi frecă băr- 
bia. Spre că știi ce faci, Maică. 

Puse accent pe ultimul cuvânt. 

— Dacă voi da greș, zise Egwene, atunci vina va cădea 
asupra mea. Dar nu cred că se va întâmpla asta. După cum zi- 
ceam, s-au schimbat multe. 

Siuan făcu o plecăciune. 

— Eşti încă prizonieră? 

— Nu tocmai. Elaida a... 

Egwene şovăi, încruntându-se în sinea ei. Ceva nu era în 
regulă. 

— Egwene? o întrebă Siuan, neliniștită. 

— Eu... începu Egwene, apoi se înfioră. 

Ceva îi atingea mintea, încețoşându-i-o. Ceva... o trăgea 
înapoi. 

Tel'aran'rhiod se stinse, iar Egwene deschise ochii și văzu 
că se afla înapoi în odaia ei, iar o Nicola îngrijorată o scutura 
de braţ. 

— Maică, zicea ea. Maică! 

Fata avea o tăietură însângerată pe obraz. Egwene se ri- 
dică brusc în capul oaselor, iar în clipa aceea întreg Turnul se 


cutremură ca în urma unei explozii. Nicola o apucă de braţ, 
scoțând un țipăt de teamă. 

— Ce se întâmplă? vru să ştie Egwene. 

— Creaturi ale Umbrei! ţipă Nicola. În văzduh, șerpi care 
aruncă flăcări şi împletesc Puterea Supremă! Ne-au distrus! 
O, Maică. A început Tarmon Gai'don! 

Preţ de o clipă, Egwene avu un sentiment primar de pani- 
că incontrolabilă. Tarmon Gai'don! Ultima Bătălie! 

Auzea țipete în depărtare, urmate de strigătele soldaţilor 
sau ale străjerilor. Nu... nu! Trebuia să se concentreze! Şerpi 
în văzduh. Şerpi care mânuiau Puterea Supremă... sau cu că- 
lăreţi care mânuiau Puterea Supremă. Egwene azvârli pătura 
cât colo şi sări în picioare. 

Nu începuse Tarmon Gai'don, dar era aproape la fel de 
rău. Seanchanii atacaseră în cele din urmă Turnul Alb, așa 
cum visase Egwene. 

lar ea nu putea conduce suficientă Putere nici cât să aprin- 
dă o lumânare, darămite să lupte împotriva lor. 


735 


736 


Turnul se cutremură 


Siuan se trezi, tresărind. Ceva nu era în regulă. Ceva nu 
era deloc în regulă. Se dădu jos din pat. Când făcu asta, o silu- 
etă întunecată se mișcă brusc în partea cealaltă a cortului, 
metalul frecându-se de metal. Siuan încremeni, îmbrăţișă Iz- 
vorul din reflex şi creă o sferă de lumină. 

Gareth Bryne stătea în alertă, cu sabia din oţel cu însem- 
nul bâtlanului scoasă din teacă și pregătită. Era îmbrăcat 
doar în hainele de corp, iar ea se văzu nevoită să se abțină să 
nu-i privească trupul musculos, care era într-o formă mult 
mai bună decât cel al multor bărbaţi care aveau jumătate din 
vârsta lui. 

— Ce înseamnă asta? întrebă el, încordat. 

— Lumină! zise Siuan. Dormi cu sabia în pat? 

— Întotdeauna. 

— Egwene este în pericol. 

— Cel fel de pericol? 

— Nu ştiu, recunoscu ea. Ne-am întâlnit, dar ea a dispărut 
brusc. Cred... că este posibil ca Elaida să fi hotărât să o exe- 
cute. Sau, cel puţin, s-o scoată din celulă şi... să-i facă ceva. 

Bryne nu ceru detalii. Îşi vârî sabia în teacă, apoi începu 
să-şi tragă pe el pantalonii şi cămașa. Siuan purta în continu- 
are fusta albastră și bluza, acum șifonate - avea obiceiul să se 


schimbe după întâlnirile ei cu Egwene, odată ce Bryne dor- 
mea buștean. 

Ea simţea o neliniște pe care nu și-o prea putea explica. 
De ce era atât de agitată? Nu era un lucru neobișnuit ca ceva 
să trezească o persoană care visa. 

Dar majoritatea oamenilor nu erau Egwene. Ea era o ma- 
estră a Lumii Viselor. Dacă ceva ar fi trezit-o pe neașteptate, ea 
ar fi rezolvat problema, apoi s-ar fi întors ca să o liniştească 
pe Siuan. Dar nu se întorsese, în ciuda faptului că Siuan o aș- 
teptase ceea ce păruse o veşnicie. 

Bryne veni lângă ea, îmbrăcat acum în pantalonii lui ce- 
nușii şi aspri şi haina de uniformă. Îşi încheiase nasturii hai- 
nei cu gulerul înalt, însemnată cu trei stele în partea stângă a 
pieptului şi cu epoleţii aurii pe umeri. 

O voce speriată strigă de afară. 

— Generale Bryne! Seniore General! 

Bryne îi aruncă ei o privire, apoi se întoarse spre clapele 
cortului. 

— Intră! 

Un soldat tânăr, cu părul negru îngrijit, pătrunse în cort şi 
salută în grabă. Acesta nu își ceru scuze pentru că venise atât 
de târziu - oamenii lui Bryne ştiau că generalul lor le permi- 
tea să îl trezească dacă era nevoie. 

— Seniore, zise bărbatul, raport de la iscoade. Se întâm- 
plă ceva în oraș. 

— „Ceva”, Tijds? întrebă Bryne. 

— Iscoadele nu sunt sigure, Seniore, zise bărbatul, făcând 
o grimasă. Cu perdeaua de nori, noaptea este neagră, iar ochea- 
nele nu prea sunt de mare ajutor. Au existat explozii de lu- 
mină în apropierea Turnului, asemănătoare spectacolului unui 
artificier. Umbre întunecate în văzduh. 

— Creaturi ale Umbrei? întrebă Bryne, ieşind din cort. 

Siuan şi soldatul îl urmară, cu sfera de lumină. Luna abia 
dacă se zărea, iar din cauza acelor nori persistenţi, era greu 
să vezi ceva. În jurul lor, corturile ofițerilor semănau cu nişte 
movile negre adormite, iar singurele lumini cu adevărat vizi- 
bile erau focurile de veghe ale gărzilor de la intrarea în pali- 
sadă. 

— Ar putea fi Creaturi ale Umbrei, Seniore, zise soldatul, 
venind în pas alergător după Bryne. Există poveşti despre 

creaturi ale Umbrei care zboară astfel. Însă iscoadele nu știu 
sigur ce văd. Însă fasciculele de lumină sunt acolo, asta-i cert. 

Bryne încuviință din cap, luând-o spre focurile de veghe. 

— Alertează garda de noapte. Vreau să se trezească și să 
se înarmeze, pentru orice eventualitate. Trimite alergători la 
zidurile orașului. Și adu-mi și alte informaţii! 

— Da, Seniore. 

Soldatul salută şi se îndepărtă în fugă. 

Bryne îi aruncă o privire lui Siuan, fața lui fiind luminată 
de sfera de lumină ce plutea deasupra palmei ei. 

— Creaturile Umbrei n-ar îndrăzni să atace Turnul Alb, 
zise el. Nu fără o oaste numeroasă pregătită de un atac masiv. 
Mă îndoiesc sincer că există o sută de mii de troloci ascunși în 
câmpiile astea, care nu oferă cine ştie ce ascunzătoare. Așa- 
dar, ce naiba se petrece? 

— Seanchanii, zise Siuan, simțind cum i se pune un nod în 
stomac. La naiba, Gareth! Asta trebuie să fie. Egwene a prezis asta. 

El încuviinţă din cap. 

— Da. Ei călăresc Creaturi ale Umbrei, aşa spun unele zvonuri. 

— Fiare zburătoare, zise Siuan, nu creaturi ale Umbrei. 
Egwene a spus că se numesc rakeni. 

El o privi suspicios, dar spuse doar atât: 

— Ce i-ar determina pe seanchani să atace cu atâta nesă- 
buință fără să pregătească un atac terestru în același timp? 

Siuan clătină din cap. Presupusese întotdeauna că un atac 
al seanchanilor asupra Turnului Alb însemna o invazie de 
amploare, iar Egwene ghicise că atacul avea să fie abia peste 
câteva luni. Lumină! Se părea că şi Egwene se putea înșela. 

Bryne se întoarse spre focurile de veghe, ale căror văpăi 
se înălțau sus, în aer, luminând partea din față a palisadei. În 
interiorul cercului din lemn, ofițerii se trezeau, strigându-i pe 
cei din corturile învecinate. Felinarele și lanternele începură 
să se aprindă. 

— Ei bine, atâta vreme cât atacă Tar Valonul, ei nu sunt 
problema noastră, zise Gareth. Noi doar trebuie să... 

— O voi scoate de-acolo, zise brusc Siuan, luându-se și pe 
ea prin surprindere. 

Bryne se roti spre Siuan, în lumina sferei. Bărbia lui era 
umbrită de barba crescută până seara. 

— Poftim? 


— Pe Egwene, zise Siuan. Trebuie să mergem după ea. 
Acest atac dovedeşte a fi diversiunea perfectă, Gareth! Intrăm 
şi o înșfăcăm, înainte ca să-și dea seama cineva. 

El o privi. 

— Ce e? 

— Ai făgăduit că nu o vei salva, Siuan. 

Lumină, ce plăcut era să îl audă rostindu-i numele! 

„Concentrează-te!” se dojeni ea. 

— Asta nu mai are importanţă acum. Ea este în pericol și 
are nevoie de ajutor. 

— Ea nu vrea să fie ajutată, zise Bryne pe un ton sever Tre- 
buie să ne asigurăm că oastea noastră se află în siguranță, Su- 
prema Înscăunată Amyrlin este încrezătoare că își poate pur- 
ta singură de grijă. 

— Şi eu am crezut că-mi pot purta singură de grijă, zise 
Siuan. Și uite ce-am păţit. 

Ea clătină nemulțumită din cap, privind spre turnul înde- 
părtat din Tar Valon. Abia dacă reuși să zărească o explozie 
de lumină de-a lungul turnului care îl lumină pentru o clipă 

— Când Egwene vorbește despre seanchani, întotdeauna 
se cutremură. Foarte puţine lucruri o tulbură - nici rătăciţii, 
nici Dragonul Renăscut. Gareth, habar nu ai ce le fac seancha- 
nii femeilor care pot conduce. Ea îi întâlni privirea. Trebuie 
să mergem după ea. 

— N-am de gând să mă implic, zise el cu încăpățânare. 

— Prea bine, spuse ea. Prostule! Du-te şi ai grijă de oame- 
nii tăi. Cred că ştiu pe cineva care mă va ajuta. 

Ea se îndepărtă cu pași hotărâți, îndreptându-se spre un 
cort care se afla în interiorul palisadei. 


Egwene se rezemă de peretele coridorului ca să-și păs- 
treze echilibrul când întreg Turnul se cutremură din nou. Pâ- 
nă şi pietrele se zguduiau. Firicele de mortar cădeau ca o 
ploaie din tavan, iar o bucată de faianţă se desprinse de pe 
perete şi se făcu țăndări pe pardoseală. Nicola ţipă și se agăță 
de Egwene. 

— Cel Întunecat! se tângui Nicola. Ultima Bătălie! E aici! 

— Nicola! se răsti Egwene, îndreptându-se de spate. Adu- 
nă-te! Asta nu este Ultima Bătălie. Sunt seanchanii. 

— Seanchanii? zise Nicola. Eu credeam că sunt doar niște 
zvonuri! 

„Prostuţo”, gândi Egwene, luând-o în grabă de-a lungul unui 
coridor secundar. Nicola o urmă cu pași repezi, cărând feli- 
narul. Pe Egwene nu o înșela memoria, căci următorul cori- 
dor se afla la marginea Turnului, iar ea găsi o fereastră ce 
dădea spre exterior. Îi făcu semn Nicolei să stea deoparte, 
apoi se aventură și aruncă o privire afară, în întuneric. 

Nişte siluete întunecate și înaripate zburau pe cer. Aces- 
tea erau prea mari ca să fie rakeni. To'rakeni, atunci. Aceştia 
coborau, împletiturile rotindu-se în jurul multora dintre ei, 
strălucitoare și vibrante în ochii lui Egwene. Explozii de foc 
prindeau viaţă, luminând perechi de femei care călăreau pe 
spinările to'rakenilor. Damane şi femei sul'dam. 

Porțiuni ale aripilor de jos ale Turnului erau în flăcări și, 
spre groaza ei, Egwene văzu câteva găuri în părțile laterale 
ale Turnului. To'rakenii se prindeau cu ghearele pe lateralul 
Turnului, urcând ca niște lilieci ce se agățau de un perete, 
descărcând soldaţi şi damane în clădire. În timp ce Egwene 
privea, un to'raken se desprinse de partea laterală a Turnului, 
înălțimea permițându-i să nu-și mai ia avânt. Creatura nu era 
la fel de graţioasă ca unul dintre rakenii mai mici, însă călă- 
rețul lui se descurcă de minune să îl înalțe înapoi în aer. Cre- 
atura zbură chiar prin faţa ferestrei de la care privea Egwene, 
vântul pe care îl iscă trecerea lui suflându-i părul în spate. 
Egwene auzi vag ţipătul când to'rakenul trecu în zbor. Un 
țipăt înspăimântător. 

Nu era un atac de amploare, ci un raid! Un raid cu scopul 
de a lua prizoniere marath'damane! Egwene se dădu în late- 
ral când o explozie de foc trecu razant pe lângă fereastră și 
nimeri peretele la mică distanţă. Ea auzea pietrele prăbușin- 
du-se, iar Turnul se cutremură cu putere. Praful şi fumul țâş- 
niră pe un coridor secundar. 

În scurt timp, aveau să-i urmeze soldaţii. Soldaţi şi femei- 
le sul'dam cu lesele acelea ale lor. Egwene se cutremură și se 
cuprinse cu braţele. Acel metal rece, fără sudură. Senzaţia de 
greață, de degradare, de panică, de disperare şi - din păcate - 
de vină că nu își slujeşte stăpâna cât poate ea de bine. Își 
amintea privirea goală a unei aes sedai în vreme ce era frân- 
tă. Mai presus de orice, îşi amintea propria groază. 


Groaza când îşi dădu seama că ea va fi precum celelalte, în 
final. Doar o altă sclavă, bucuroasă să slujească. 

Turnul se cutremură. Focul scăpăra pe coridoarele înde- 
părtate, însoţit de strigăte şi plânsete de disperare. Simţi mi- 
ros de fum. O, Lumină! Oare chiar se întâmpla asta? Nu se pu- 
tea întoarce. Nu avea de gând să îi lase să-i pună din nou lesa. 
Trebuia să fugă! Trebuia să se ascundă, să fugă, să evadeze... 

Nu! 

Se îndreptă de spate. 

Nu, nu va fugi. Ea era Amyrlin. 

Nicola stătea ghemuită lângă perete, scâncind. 

— Vin după noi, şopti ea. O, Lumină, se apropie! 

— N-au decât să vină! mugi Egwene, deschizându-se în 
faţa Izvorului. 

Din fericire, trecuse suficient de mult timp ca rădăcina-fur- 
cii să-și mai piardă din efect, iar ea reuşi să îmbrăţișeze un fi- 
ricel de Putere. Era firav, poate cea mai mică cantitate de Pu- 
tere pe care o condusese vreodată. Nu putea să țeasă o îm- 
pletitură de Aer ca să mişte o foaie de hârtie, dar era sufici- 
ent. Trebuia să fie. 

— Vom lupta! 

Nicola își trase nasul și își ridică privirea la ea. 

— Abia dacă poţi conduce, Maică! se tângui ea. Văd asta. 
Nu ne putem lupta cu ei! 

— Ba putem şi o vom face, zise Egwene pe un ton ferm. 
Ridică-te în picioare, Nicola! Eşti o inițiată a Turnului, nu o 
lăptăreasă sperioasă. 

Fata își ridică privirea. 

— Te voi proteja eu, zise Egwene. Îți promit. 

Fata părea să-şi găsească curajul şi se ridică în picioare. 
Egwene aruncă o privire spre coridorul îndepărtat unde lo- 
vise explozia. Era întunecat, felinarele de pe perete erau stin- 
se, însă ei i se păru că zărise umbre. Ei vor veni şi le vor pune 
în lesă pe toate femeile care le vor ieşi în cale. 

Egwene se întoarse în direcția cealaltă. Puteau auzi țipete 
vagi din partea aceea. Erau cele pe care le auzise la scurt timp 
după ce se trezise. Nu ştia unde dispăruse garda din fața uşii 
ei, dar nici nu îi păsa. 

— Vino! zise ea, înaintând cu paşi mari şi agățându-se de 
acel firicel de Putere aşa cum o femeie care se îneacă se agaţă 
de colacul de salvare. 

Nicola o urmă, încă smiorcăindu-se, dar o urmă. După câ- 
teva clipe, Egwene descoperi ceea ce nădăjduise să găsească. 
Coridorul era plin de fete, unele în rochiile lor albe, altele în 
cămășuțele de noapte. Novicele stăteau îngrămădite, multe din- 
tre ele țipând la fiecare explozie care zguduia Turnul. Cel mai 
probabil, îşi doreau să se afle la nivelurile de mai jos, unde 
erau odinioară dormitoarele novicelor. 

— Amyrlin! exclamară câteva, când Egwene pătrunse pe 
coridor. 

Formau o adunătură jalnică, luminată de lumânările pe 
care le țineau îngrozite în mâini. Întrebările lor răsăriră pre- 
cum ciupercile primăvara. 

— Ce se întâmplă? 

— Suntem atacate? 

— Este Cel Întunecat? 

Egwene îşi ridică mâinile, iar fetele tăcură, din fericire. 

— Turnul este atacat de seanchani, zise ea cu o voce cal- 
mă. Au venit să le ia prizoniere pe femeile care pot conduce; 
au modul lor de a le forța pe aceste femei să îi slujească. Nu 
este Ultima Bătălie, dar ne aflăm în mare primejdie. N-am de 
gând să las să ia pe niciuna dintre voi. Sunteţi ale mele. 

Pe coridor se așternu tăcerea. Fetele o priveau pline de 
speranță, agitate. Erau în jur de vreo cincizeci, poate mai 
multe. Erau de-ajuns și atâtea. 

— Nicola, Jasmen, Yeteri, Inala, zise Egwene, numindu-le 
pe câteva dintre cele mai puternice novice. Pășiți în față! Ce- 
lelalte fiţi foarte atente. Vă voi învăţa ceva. 

— Ce, Maică? întrebă una dintre fete. 

„Ar fi bine să funcționeze”, îşi zise Egwene în gând. 

— Vă voi învăţa cum să vă legați. 

Se auziră suspine adânci. Nu era un lucru pe care îl învă- 
țau novicele, dar Egwene avea grijă ca femeile sul'dam să nu 
găsească o pradă ușoară în aripa novicelor! 

Învățarea metodei dură îngrijorător de mult timp, fiecare 
moment fiind întrerupt de alte explozii și alte țipete. Novicele 
erau speriate, iar din acest motiv, unora le fu greu să îmbrăţi- 
şeze Izvorul, darămite să mai înveţe și tehnica nouă. Dacă 


Egwene ajunsese să stăpânească tehnica după câteva încer- 
cări, novicele avură nevoie de cinci minute doar ca să înceapă. 

Nicola fu de ajutor - ea învățase să se lege în Salidar - şi a 
putut da o mână de ajutor cu demonstraţia. În timp ce exer- 
sau, Egwene o puse pe Nicola să i se alăture într-un cerc. No- 
vicea tânără se deschise în fața Izvorului, dar rămase în pra- 
gul capitulării şi îi îngădui lui Egwene să acceseze Puterea 
prin ea. Funcţionă, binecuvântată fie Lumina! Egwene simți 
un val de euforie când Puterea Supremă - care îi fusese ne- 
gată atât de multă vreme în cantități însemnate - o inundă. 
Ce gust dulce avea! Lumea din jurul ei era mai vibrantă, su- 
netele mai plăcute, culorile mai frumoase. 

Ea zâmbi la acest fior. O putea simţi pe Nicola, îi simțea 
frica şi emoţiile care bolboroseau înlăuntrul ei. Egwene făcu- 
se parte din suficiente cercuri ca să știe cum să se separe de 
Nicola, însă îşi amintea acea primă oară, cum se simţise trasă 
în ceva care o depăşea cu mult. 

Era nevoie de o abilitate specială ca să te deschizi în fața 
unui cerc. Nu era foarte greu să înveţi, dar ele nu aveau prea 
mult timp la dispoziţie. Din fericire, câteva fete învățară re- 
pede. Yeteri, o blondă mărunțţică, îmbrăcată în cămașa de 
noapte, fu prima. Inala, o domani slabă, cu pielea arămie, o 
urmă la scurt timp. Nerăbdătoare, Egwene formă un cerc cu 
Nicola și cu cele două novice. Puterea o inundă. 

În continuare, ea le puse pe celelalte să exerseze. Avea o 
vagă idee, din discuţiile purtate cu novicele în timpul şederii 
ei în Turn, care dintre ele erau cele mai pricepute cu împleti- 
turile și cele mai cumpănite. Acelea nu erau întotdeauna cele 
mai puternice, însă acest lucru nu avea importanță dacă erau 
susținute de un cerc. Egwene le împărți repede pe grupuri, 
explicându-le cum să accepte Puterea printr-o legătură. Nă- 
dăjduia ca măcar unele dintre ele să își dea seama cum func- 
ționează lucrurile. 

Ceea ce conta acum era că Egwene avea Putere. O canti- 
tate destul de mare, aproape la fel de mare precum cea cu ca- 
re era obișnuită fără rădăcina-furcii. Ea zâmbi, apoi începu să 
facă o împletitură, complexitatea acesteia uimindu-le pe câ- 
teva novice. 

— Ceea ce vedeţi acum, le avertiză Egwene, este ceva ce 
nu trebuie să încercaţi, nici măcar acelea care vor conduce un 
cerc. Este mult prea greu și periculos. 

O dungă de lumină despică aerul la capătul coridorului, 
apoi începu să se rotească. Ea spera ca poarta să se deschidă 
în locul corect; se ghida după instrucţiunile lui Siuan, care fu- 
seseră cam vagi, cu toate că și ea cunoștea descrierea locului 
făcută iniţial de Elayne. 

— De asemenea, le spuse Egwene novicelor cu o voce se- 
veră, nu veţi reda această împletitură nimănui fără permisi- 
unea mea, nici măcar unei aes sedai. 

Se îndoia că asta putea fi o problemă; împletitura era com- 
plexă şi puţine novice aveau abilitatea de a o repeta. 

— Maică? chițăi o fată cu nasul acvilin, numită Tamala. 
Evadezi? 

În vocea ei se simţea frica și nu prea multă speranţă, ca şi 
când Egwene ar fi luat-o și pe ea. 

— Nu, zise Egwene pe un ton ferm. Revin într-o clipită, 
Când mă voi întoarce, vreau să văd formate cel puţin cinci 
cercuri bune! 

Urmată de Nicola şi de celelalte două novice, Egwene păși 
prin poartă în odaia întunecată. Împleti o sferă de lumină, iar 
aceasta lăsă să se vadă o cămară cu rafturi înșirate pe pereți. 
Răsuflă uşurată. Nimerise în locul corect. 

Rafturile acelea, precum și alte două rânduri scurte de raf- 
turi de pe podea, erau pline cu nişte obiecte ciudate. Globuri 
din cristal, statuete exotice, ici un pandantiv din sticlă cu re- 
flexii albastre în lumină, colo o pereche de mănuși din metal, 
pe ale căror manşete erau înșirate pietre ale focului. Egwene 
pătrunse în încăpere, iar cele trei novice rămaseră locului, 
privind uimite. Probabil că simțeau ce știa Egwene - acestea 
erau obiecte ale Puterii Supreme. Ter'angreale, angreale, sa'an- 
greale. Relicve din Vârsta Legendelor. 

Egwene scană cu privirea rafturile. Era cunoscut faptul că 
obiectele Puterii erau periculoase dacă le foloseai și nu ştiai 
ce făceau. Oricare dintre aceste obiecte o putea ucide. Doar 
dacă... 

Zâmbi larg, apoi se apropie de un raft și luă o baghetă al- 
bă și subţire, lungă cât antebraţul ei, de pe raftul de sus. O 
găsise! O ținu cu evlavie o clipă, apoi îşi întinse mâna și acce- 


să Puterea Supremă prin ea. Un torent nemaipomenit de pu- 
tere, aproape copleşitor, o inundă. 

Yeteri icni audibil atunci când o simţi. Puţine femei acce- 
saseră atât de multă putere. Aceasta o inundă pe Egwene, ca 
atunci când trăgeai adânc aer în piept. O făcea să își dorească 
să urle. Se uită la cele trei novice, zâmbind larg. 

— Acum suntem pregătite, anunţă ea. 

Femeile sul'dam n-aveau decât să încerce să îi pună scut 
câtă vreme ea mânuia unul dintre cele mai puternice sa'an- 
greale pe care surorile aes sedai le-au deținut vreodată. Tur- 
nul Alb nu avea să cadă câtă vreme era ea Amyrlin! Nu fără o 
luptă care să rivalizeze cu însăşi Ultima Bătălie. 


Siuan găsi cortul lui Gawyn luminat, umbrele dansând pe 
pereţi în vreme ce bărbatul se mișca de colo-colo în interiorul 
lui. Cortul lui era suspect de aproape de postul de gardă; îi 
era îngăduit să stea în interiorul palisadei, astfel încât Bryne - 
şi gărzile care stăteau de strajă - să poată sta cu ochii pe el. 

Bryne, încăpățânat cum era, nu se dusese la postul lui de 
gardă, aşa cum îi spusese ea. Venise în urma ei, înjurând și 
spunându-le ajutoarelor lui să vină după el, în loc să se întâl- 
nească cu el la post. Chiar în momentul în care Siuan se apro- 
pie de cortul tânărului Gawyn, Bryne veni lângă ea, odihnin- 
du-și mâna pe mânerul sabiei. El îi aruncă o privire nemulţu- 
mită. Ei bine, nu avea de gând să îl lase pe el să îi judece onoa- 
rea! Ea avea să facă ce dorea. 

Cu toate că era posibil că o facă pe Egwene să fie foarte, 
foarte supărată pe ea. „Îmi va mulțumi la sfârşit”, gândi Siuan. 

— Gawyn! se răsti ea. 

Tânărul chipeş țâşni afară din cort, țopăind când se călcă 
pe cizma stângă. Îţi ţinea sabia în mână, cu centironul prins 
pe jumătate în jurul taliei. 

— Ce e? întrebă el, scrutând tabăra. Am auzit strigăte. 
Suntem atacați? 

— Nu, răspunse Siuan, aruncându-i o privire lui Bryne. 
Dar Tar Valon ar putea fi. 

— Egwene! strigă Gawyn, încheindu-și ultimele catarame 
ale centironului. 

Lumină, băiatul avea un singur lucru în minte. 

— Băiatule, zise Siuan, încrucișându-și braţele pe piept, 
îți sunt datoare pentru că m-ai scos din Tar Valon. Accepţi ca 
răsplată ajutorul meu să intri în Tar Valon? 

— Bucuros! zise Gawyn, nerăbdător, vârându-şi sabia în 
teacă. Mai mult decât o răsplată! 

Ea încuviință din cap. 

— Atunci, fă-ne rost de niște cai. S-ar putea să fim doar 
noi doi. 

— Mărisc, zise Gawyn. În sfârşit! 

— Nu-mi veţi lua caii pentru această faptă necugetată, zi- 
se Bryne pe un ton sever. 

— Există cai în grajdurile lui care aparțin surorilor aes se- 
dai, Gawyn, zise Siuan, ignorându-l pe Bryne. Adu-mi mie unul. 
Unul blând, ai grijă. Foarte, foarte blând. 

Gawyn încuviinţă din cap şi fugi în noapte. Siuan îl urmă 
cu pași mai atenţi, gândindu-se la un plan. Ar fi mult mai uşor 
dacă putea deschide o poartă, însă nu avea suficientă forță în 
Putere pentru asta. Avusese înainte să fie ferecată, dar a-ţi 
dori ca lucrurile să fie diferite era cam la fel de util cu a-ți do- 
ri ca ştiuca pe care a-i prins-o să nu fie un peşte cu colți. 

— Siuan, zise Bryne pe un ton blând, pășind alături de ea. 

De ce n-o lăsa în pace? 

— Asta-i nebunie curată! Cum ai de gând să intri acolo? 

Siuan îi aruncă o privire. 

— Shemerin a ieșit. 

— Asta a fost înainte de asediu, Siuan. Bryne părea exas- 
perat. Locul este mai bine păzit acum. 

Siuan clătină negativ din cap. 

— Shemerin era supravegheată îndeaproape. A ieşit prin- 
tr-o gură de scurgere a apei; pun rămășag că aceasta nu este 
păzită, nici măcar acum. Eu n-am auzit niciodată de ea şi am 
fost Amyrlin. Am o hartă cu locul unde se află aceasta. 

Bryne şovăi. Apoi, trăsăturile feței i se înăspriră. 

— N-are importanţă. Voi doi n-aveţi nicio şansă singuri. 

— Atunci, vino cu noi, spuse Siuan. 

— Nu vreau să fiu părtaş la încălcarea legământului pe 
care l-ai făcut. 

— Egwene a zis că putem face ceva dacă va părea că se află 
în pericol de a fi executată, zise Siuan. Mi-a spus că atunci ne 


va îngădui să o salvăm! Ei bine, după felul în care a dispărut de 
la întâlnirea noastră, mă face să cred că se află în pericol. 

— Nu Elaida a pus-o în primejdie, ci seanchanii! 

— Nu știm Sigur. 

— lgnoranţa nu este o scuză, zise Bryne pe un ton sever, 
venind mai aproape de ea. Ai făcut ca încălcarea legămintelor 
să fie un lucru mult prea convenabil, Siuan, şi nu vreau să-ţi 
faci un obicei din asta. Aes sedai sau nu, Amyrlin sau nu, oa- 
menii trebuie să respecte regulile şi limitele. Ca să nu mai 
vorbim de faptul că probabil o să fii ucisă făcând asta! 

— Şi, ai de gând să mă oprești? Ea îmbrăţișa în continuare 
Izvorul. Crezi că ai reuşi? 

El scrâșni din dinţi, dar nu spuse nimic. Siuan se întoarse 
şi se îndepărtă de el, îndreptându-se spre focurile de la poar- 
ta palisadei. 

— Femeie afurisită, zise Bryne din spate. Mă omori cu zile. 

Ea se întoarse, arcuindu-şi o sprânceană. 

— Voi reveni, zise el, strângând în mână mânerul sabiei. 

El adoptă o postură impunătoare în noapte, liniile drepte 
ale hainei lui potrivindu-se cu expresia de pe chipul lui. 

— Dar am două condiţii. 

— Spune-le, zise ea. 

— Prima este să mă legi ca străjer al tău. 

Siuan tresări. El voia... Lumină! Bryne voia să fie străjerul 
ei? Ea simţi un val de încântare. 

Nu se gândise să-și ia un străjer, nu de la moartea lui Alric. 
Pierderea lui fusese o experienţă îngrozitoare. Oare voia să 
riște să mai treacă o dată prin ea? 

Oare îndrăznea să rateze această ocazie de a-l lega de ea 
pe acest bărbat, de a-i simţi trăirile, de a-l avea alături? După 
tot ce visase și îşi dorise? 

Fiind cuprinsă de un sentiment de respect, se întoarse 
spre el și își puse o mână pe pieptul lui, apoi împleti firele 
necesare de Spirit și le aşeză peste el. El inspiră adânc atunci 
când o nouă conștientizare luă naştere înlăuntrul amându- 
rora, o nouă legătură. Ea îi putea simți trăirile, putea simți 
preocuparea lui față de ea, care era șocant de puternică. Era 
extrem de îngrijorat pentru Egwene și pentru soldații lui! 
„Oh, Gareth”, își zise ea în gând, zâmbind în sinea ei când 
simţi dulceața dragostei pe care i-o purta el. 

— Întotdeauna m-am întrebat cum este acest sentiment, 
zise Bryne, ridicându-şi o mână și strângându-și pumnul de 
câteva ori la lumina torței. Părea uimit. Mi-ar plăcea ca fieca- 
re bărbat din oastea mea să poată simţi asta! 

Siuan trase aer în piept. 

— Mă îndoiesc foarte tare că soțiile şi familiile lor ar fi de 
acord cu asta. 

— Ar fi dacă i-ar ține pe soldați în viaţă, zise Bryne. Aş pu- 
tea alerga o mie de leghe fără să obosesc. Aș putea înfrunta o 
sută de vrăjmași în același timp şi le-aş râde în față. 

Ea își dădu ochii peste cap. Bărbaţii ăştia! Îi oferise o co- 
nexiune extrem de intimă şi de emoțională cu o altă persoa- 
nă - una pe care nici măcar soții și soțiile nu aveau cum să o 
cunoască - iar el se gândea la cât de priceput trebuie să fi de- 
venit în mânuirea sabiei! 

— Siuan! strigă o voce. Siuan Sanche! 

Ea se întoarse. Gawyn se apropia călare pe un jugan ne- 
gru. Un alt cal venea la trap în urma lui - o iapă brună și lă- 
țoasă. 

— Bela! exclamă Siuan. 

— Este potrivită? întrebă Gawyn, cu respirația uşor în- 
tretăiată. Bela a fost cândva iapa lui Egwene, din câte îmi 
amintesc, iar grăjdarul a spus că este cea mai blândă pe care 
o are. 

— Mă voi descurca cu ea, zise Siuan, întorcându-se spre 
Bryne. Ziceai că ai două condiţii? 

— Ți-o voi spune pe a doua mai târziu. 

Bryne părea în continuare puțin emoționat. 

— Eşti cam ambiguu. Siuan își încrucișă brațele pe piept. 
Nu-mi place să fac o promisiune fără subiect. 

— Ei bine, va trebui s-o faci oricum, zise Bryne, întâlnin- 
du-i privirea. 

— Prea bine, dar sper să nu fie ceva indecent, Gareth Bryne. 

El se încruntă. 

— Ce e? 

— Este ciudat, zise el, zâmbind. Acum pot să-ți simt trăi- 
rile. Pentru o clipă, mi s-a părut... 

El tăcu, iar ea îl simţi cum devine ușor stânjenit. 


„Îşi poate da seama că mai că îmi doresc ca el să-mi ceară 
ceva indecent! Își dădu seama Siuan, uluită. Sânge şi cenuşă!” 
Simţi cum se roșeşte. Treaba asta avea să fie foarte incomodă. 

— O, pe Sfânta Lumină... Sunt de acord cu condiţiile tale, 
bădăranule. Mișcă-te! Trebuie să plecăm. 

El încuviinţă din cap. 

— Lasă-mă să-mi pregătesc căpitanii să preia conducerea 
în caz că bătălia se extinde în afara orașului. Voi lua o gardă 
cu noi, alcătuită din cei mai buni o sută de soldaţi ai mei. Ar 
trebui să fie suficient de mică pentru a putea pătrunde în Turn, 
presupunând că vom putea trece într-adevăr prin poarta 
aceea. 

— Vom putea, zise ea. Du-te! 

El o salută cu o expresie serioasă, însă ea îi putea simți 
zâmbetul lăuntric - iar el probabil că știa. Bărbat insuporta- 
bil! Ea se întoarse spre Gawyn, care şedea călare, părând ne- 
dumerit. 

— Ce se întâmplă? întrebă Gawyn. 

— Nu trebuie să mergem singuri. 

Siuan inspiră adânc, apoi îşi făcu curaj când urcă în şaua 
Belei. Nu puteai avea încredere în cai, nici măcar în Bela, cu 
toate că era mai blândă decât majoritatea. 

— Asta înseamnă că şansele noastre de a supraviețui su- 
ficient de mult timp ca să o scoatem de-acolo pe Egwene toc- 
mai s-au îmbunătăţit. Ceea ce este îmbucurător, având în ve- 
dere că după ceea ce suntem pe cale să facem, ea va dori fără 
îndoială să aibă privilegiul de a ne omori personal. 


Adelorna Bastine alerga pe coridoarele din Turnul Alb. 
Pentru prima oară, regreta simțurile ascuţite pe care le ofe- 
rea îmbrăţișarea Puterii. Mirosurile i se păreau mai pregnan- 
te, însă nu le simţea decât pe acelea de lemn ars și de carne în 
putrefacție. Culorile erau mai vii, însă tot ce putea vedea erau 
cicatricile de cenușă de pe pietrele sparte unde loviseră îm- 
pletiturile de Putere sau mingiile de foc. Sunetele erau mai 
clare, însă nu auzea decât țipete, înjurături și strigătele ră- 
gușite ale acelor fiare îngrozitoare din văzduh. 

Mergea în patru labe de-a lungul unui coridor întunecat, 
respirând sacadat, până când ajunse la o intersecție. Se opri, 
ducându-și o mână la piept. Trebuia să găsească rezistenţă. 

Lumină, nu se putea să fi murit toate, nu? O mână de surori 
Verzi stătuseră cu ea și luptaseră. O văzuse pe Josaine mu- 
rind când o împletitură de Pământ distrusese peretele de lân- 
gă ea şi o văzuse pe Marthera prinsă cu un soi de lesă de me- 
tal în jurul grumazului. Adelorna nu știa unde erau străjerii ei. 

Unul era rănit. Altul trăia. La ultimul... la ultimul nici nu 
voia să se gândească. Facă Lumina ca ea să poate ajunge în 
curând măcar la Talric, care era rănit. 

Se ridică în picioare, ştergându-și sângele de pe frunte în 
locul unde o nimerise o bucăţică de piatră. Erau atât de mulți 
invadatori, cu coifurile lor ciudate și femei folosite pe post de 
armă. lar acestea erau atât de pricepute în mânuirea acelor 
împletituri mortale! Adelorna se simţi ruşinată. Ajah Luptă- 
toare, ce să spun! Surorile Verzi care luptaseră împreună cu 
ea rezistaseră doar câteva minute, înainte să fie învinse. 

Respirând greu, își continuă drumul de-a lungul coridoru- 
lui. Se ţinea departe de marginea exterioară a Turnului, unde, 
cel mai probabil, se aflau invadatorii. Oare cei care o urmă- 
reau îi pierduseră urma? Unde se afla? La nivelul al douăzeci 
şi doilea? Pierduse numărătoarea scărilor pe care le urcase 
ca să scape. 

Încremeni; simţea că cineva conducea chiar în dreapta ei. 
Puteau fi invadatorii sau puteau fi surorile. Şovăi, dar scrâşni 
din dinţi. Era căpitanul-general al frăţiei Ajah Verde! Nu pu- 
tea să fugă și să se ascundă. 

Lumina torței țâșni de pe coridorul respectiv, însoţind 
umbrele amenințătoare a unor bărbaţi în armură ciudată. O 
trupă de invadatori țâșni de după colţ, însoțiți de două femei, 
cele legate prin lesă. Adelorna ţipă fără să vrea, fugind mân- 
când pământul. Simți un scut îndreptându-se spre ea, însă 
Adelorna menținu cu fermitate saidarul, iar scutul nu apucă 
să se fixeze asupra ei, înainte ca ea să dispară după un colț. 
Continuă să fugă, gâfâind, ameţită. 

Trecu de un alt colț și fu cât pe ce să se prăvălească peste 
o margine din partea laterală a Turnului. Se clătină pe o les- 
pede expusă, privind un cer plin cu acei monștri îngrozitori şi 
dâre de foc. Se dădu în spate împleticindu-se și scoțând un 
țipăt, îndepărtându-se de gaura aceea. În dreapta ei era un 
morman de moloz. Se cățără pe pietre. Coridorul continua 
acolo! Ea trebuia... 


Un scut se îngrămădi între ea și Izvor, de astă dată fixân- 
du-se bine. Icni, căzând la pământ. Nu avea să se lase prinsă! 
Nu putea fi prinsă! Nu asta! 

Încercă să-şi continue drumul, dar un fir de Aer i se înco- 
lăci în jurul gleznei şi o trase înapoi peste gresia spartă de pe 
pardoseală. Nu! Era trasă direct spre trupa de soldaţi, acum 
însoțiți de două perechi de femei legate prin lese. Fiecare pe- 
reche era alcătuită dintr-o femeie îmbrăcată într-o rochie gri 
şi o alta într-o rochie albastru cu roșu, ce avea un model în 
formă de fulger. 

O altă femeie se apropie, îmbrăcată tot în albastru și roşu. 
Ţinea ceva argintiu în mâini. Adelorna ţipă în semn de nega- 
re, împingându-se în scut. Cea de-a treia femeie îngenunche cal- 
mă și prinse o zgardă de argint în jurul grumazului Adelornei. 

Nu se întâmpla una ca asta. Nu se putea întâmpla una ca asta. 

— A, foarte frumos, zise cea de-a treia femeie, cu un ac- 
cent tărăgănat. Numele meu este Gregana, iar tu vei fi Sivi. 
Sivi va fi o damane cuminte. Văd asta. Am așteptat cu nerăb- 
dare acest moment, Sivi. 

— Nu, şopti Adelorna. 

— Ba da. 

Gregana zâmbi larg. 

Apoi, în mod șocant, zgarda din jurul grumazului Adelornei 
se desfăcu şi căzu pe pardoseală. Gregana păru uluită o clipă, 
înainte să fie mistuită de o explozie de foc. 

Adelorna făcu ochii mari şi se feri de dogoarea neaștep- 
tată. Un trup înveşmântat într-o rochie albastru cu roșu, în- 
negrită, se fărâmiță, căzând pe jos, în faţa ei, fumegând şi pu- 
tind a carne arsă. Abia atunci Adelorna își dădu seama de o 
sursă extrem de puternică de conducere care venea din spate. 

Invadatorii țipară, iar femeile în rochii gri începură să îm- 
pletească scuturi. Acest lucru se dovedi a fi o alegere greşită, 
deoarece zgărzile ambelor femei se desfăcură, niște fire ră- 
sucite de Aer descuindu-le cu o viteză extraordinară. La o 
fracțiune de secundă după aceea, una dintre femeile în roșu 
şi albastru dispăru lovită de un fulger, în vreme ce cealaltă fu 
atacată de niște limbi de foc, ca niște șerpi. Ea ţipă înainte să 
moară, iar un soldat strigă ceva. Trebuie să fi fost comanda 
de a se retrage, căci soldații o luară la fugă, lăsându-le în urma 

lor pe cele două femei speriate, cărora le fuseseră scoase zgăr- 
zile de limbile de Aer. 

Adelorna se întoarse şovăitoare. La mică distanţă de ea, o 
femeie în alb stătea în vârful grămezii de moloz, înconjurată 
de o aură uriașă de putere, cu brațul întins spre soldaţii care 
fugeau și cu o privire intensă în ochi. Parcă femeia ar fi fost 
răzbunarea însăși, iar puterea saidarului o împresura ca o 
furtună. Însuşi aerul părea aprins, iar părul castaniu îi flutura 
în bătaia vântului ce pătrundea prin gaura din peretele de 
lângă ele. Era Egwene al'Vere. 

— Repede! zise Egwene. 

Un grup de novice urcă grămada de moloz și veni lângă 
Adelorna, ajutând-o să se ridice în picioare. Ea se ridică, ulu- 
ită. Era liberă! Alte câteva novice se duseră după cele două 
femei în veşminte gri, care, în mod ciudat, stăteau îngenun- 
cheate pe coridor. Ele puteau conduce; Adelorna putea simți 
asta. De ce nu ripostau pur şi simplu? În schimb, ele păreau 
să plângă. 

— Duceţi-le la celelalte, zise Egwene, trecând peste gră- 
mada de moloz şi aruncând o privire afară prin spărtura din 
hol. Vreau... 

Egwene încremeni, apoi își ridică mâinile. 

Dintr-odată, mai multe împletituri țâșniră în jurul lui Egwene. 
Lumină! Ţinea în mână sa'angrealul Vorei, bagheta albă cu 
caneluri? De unde îl avea Egwene? Fulgere țâșniră din palma 
lui Egwene, trecând prin spărtura din perete, iar ceva ţipă și 
se prăbușşi afară. Adelorna veni lângă Egwene, îmbrățişând 
Izvorul și simțindu-se ca o proastă pentru că fusese captura- 
tă. Egwene lovi din nou şi încă una dintre acele fiare zbură- 
toare se prăbuşi. 

— Dacă transportă prizoniere? întrebă Adelorna, privind 
cum una dintre fiare se prăbușeşte printre flăcările lui Egwene. 

— Atunci, este mai bine că prizonierele acelea sunt 
moarte, zise Egwene, întorcându-se spre ea. Crede-mă. Știu 
ce înseamnă. Ea se întoarse spre celelalte. Retrageţi-vă toate 
de lângă spărtură. Se prea poate ca exploziile să fi atras aten- 
ţia. Shanal şi Clara, supravegheați spărtura de la distanță! 
Daţi fuga la noi dacă vreun to'raken aterizează aici! Nu îi atacați! 

Cele două fete încuviințară din cap, postându-se lângă 
grămada de moloz. Celelalte novice plecară în grabă, trăgându-le 


după ele pe cele două femei ciudate din tabăra invadatorilor. 
Egwene mărşăluia pe coridor în urma lor, ca un general pe 
câmpul de bătălie. Poate chiar era. Adelorna grăbi pasul şi o 
ajunse din urmă. 

— Te-ai organizat foarte bine, Egwene, deși e bine că o Aes... 

Egwene încremeni locului. Ochii aceia erau atât de calmi, 
atât de stăpâniţi. 

— Eu sunt la comandă până când va trece ameninţarea asta. 
Mi te vei adresa cu „Maică”. Îmi vei da o pedeapsă mai târziu 
dacă va trebui, dar, deocamdată, autoritatea mea nu trebuie 
pusă sub semnul întrebării. Ai înțeles? 

— Da, Maică, se trezi spunând Adelorna, şocată. 

— Prea bine. Unde sunt străjerii tăi? 

— Unul e rănit, răspunse Adelorna. Unul e teafăr, împre- 
ună cu celălalt. Unul e mort. 

— Pe Lumină, femeie, iar tu eşti încă în picioare? 

Adelorna își îndreptă spatele. 

— Am încotro? 

Egwene încuviință din cap. De ce privirea ei respectuoasă 
o făcea pe Adelorna să se umfle în pene? 

— Ei bine, mă bucur că te am, zise Egwene, reluându-și 
mersul. Am salvat doar şase aes sedai, niciuna dintre ele 
Verde, și întâmpinăm greutăţi în a-i ţine pe seanchani adu- 
nați la scările dinspre răsărit. O voi pune pe una dintre novi- 
ce să-ţi arate cum să desfaci brăţările; dar să nu-ţi asumi ni- 
ciun risc. În general, e mai uşor - şi mai sigur - să le omori pe 
damane. Cât de bine cunoşti depozitele cu angreale din Turn? 

— Foarte bine, răspunse Adelorna. 

— Excelent, zise Egwene, ţesând absentă o împletitură atât 
de complexă cum Adelorna nu mai văzuse niciodată. 

O dungă de lumină despică aerul, apoi începu să se ro- 
tească, dând naștere unei găuri în întuneric. 

— Lucain, dă fuga şi spune-le celorlalte să reziste! în cu- 
rând, voi aduce mai multe angreale. 

O novice brunetă făcu o plecăciune și se îndepărtă în gra- 
bă. Adelorna se holba în continuare la gaură. 

— Topirea-n-văzduh, zise ea fără intonaţie. Ai descoperit-o 
cu adevărat. Am crezut că rapoartele sunt doar nişte zvonuri. 

Egwene o privi. 

— Nu ţi-aş fi arătat-o niciodată, doar că tocmai am primit 
vestea că Elaida a răspândit informaţii despre această împle- 
titură. Informațiile despre topirea-n-văzduh au fost compro- 
mise. Asta înseamnă că este posibil ca seanchanii să fi intrat 
deja în posesia lor, presupunând că au luat prizonieră vreo 
femeie pe care a învățat-o Elaida. 

— Fi-ți-ar laptele mă-tii! 

— Într-adevăr, zise Egwene, cu o privire glacială. Trebuie 
să îi oprim şi să omorâm toţi to'rrakenii pe care îi vedem, cu 
sau fără prizoniere în spinările lor. Dacă există vreo șansă ca 
să îi împiedicăm să se întoarcă în Ebou Dar cu cineva care cu- 
noaște topirea-n-văzduh, atunci trebuie să profităm de ea. 

Adelorna încuviinţă din cap. 

— Vino! zise Egwene. Trebuie să ştiu care obiecte din acest 
depozit sunt angreale. 

Ea păşi prin gaură. 

Adelorna rămase locului, uluită, cugetând în continuare la 
ceea ce i se spusese. 

— Ai fi putut fugi, zise ea. Ai fi putut evada în orice clipă. 

Egwene se întoarse spre ea, privind prin portal. 

— Să fug? întrebă ea. Dacă aș fi plecat, nu ar fi însemnat să 
fug de voi, Adelorna, ci să vă abandonez. Eu sunt Suprema În- 
scăunată Amyrlin. Locul meu este aici. Sunt sigură că ai auzit 
că am visat chiar despre acest atac. 

Adelorna fu străbătută de un fior. Auzise, într-adevăr. 

— Vino! repetă Egwene. Trebuie să ne grăbim. Acesta es- 
te doar un raid; vor să înhațe cât mai multe conducătoare!5) 
cu putinţă şi să plece cu ele. Vreau să am grijă ca ei să piardă 
mai multe damane şi să înhaţe mai puține aes sedai. 


5 Aici, cu sensul de femei care pot conduce Puterea. 


CAPITOLUL 41 


Un izvor de Putere 


— Ei bine, acoperă-mi fața cu o basma şi spune-mi aiel, 
zise unul dintre soldaţii lui Bryne, îngenunchind lângă gene- 
ral la prora bărcii lor înguste. Chiar este acolo. 

Gawyn stătea pe vine la prora bărcii lui, apele întunecate 
lipăind şi lovind părțile laterale ale ambarcaţiunii. Avuseseră 
nevoie de treisprezece bărci care să îi transporte pe toți şi le 
lansaseră pe râu în tăcere şi cu ușurință - cel puţin, asta fă- 
cuseră după ce Siuan Sanche își terminase inspecția bărcilor 
şi se convinseseră că aveau să reziste. Abia. 

Pe fiecare barcă se afla un felinar protejat. Gawyn abia 
distingea celelalte ambarcaţiuni care alunecau pe apa ca aba- 
nosul, soldații vâslind aproape în tăcere atunci când se apro- 
piau de digul din piatră al malului dinspre sud-vest al Tar Va- 
lonului. Fasciculele de lumină distrăgeau atenţia, iar Gawyn 
se trezea că privea în sus şi vedea fiare şerpuitoare luminate 
pentru o clipă de fulgere reci şi albe sau de focuri mistuitoare 
de un roşu-aprins. 

Însuşi Turnul Alb părea a fi în flăcări. Silueta lui descura- 
jantă era luminată pe cer de alb și roşu, conturată de flăcări. 
Fumul se înălța clocotitor spre norii nopţii de deasupra, flă- 
cările arzând în spatele multor ferestre ale Turnului, iar vă- 
păile de la baza acestuia sugerau că și clădirile învecinate și 
copacii luaseră foc. 

Soldaţii ridicară vâslele când barca lui Gawyn alunecă 
grațioasă alături de cea a lui Bryne, trecând pe sub buza unei 
construcții străvechi din piatră, unde stânca atârna deasupra 
râului. Aceasta îl împiedica pe Gawyn să vadă lupta înverşu- 
nată - deși auzea în continuare huruiturile și trosniturile şi 
câte o ploaie de pietre sparte care cădeau pe pavaj, semă- 
nând cu o ploaie îndepărtată. 

Gawyn își ridică felinarul, riscând să fie văzută doar o fâ- 
şie de lumină de sub protecţia acestuia. Cu ajutorul acestei 
lumini, el putu distinge ceea ce văzuse soldatul lui Bryne. 
Insula Tar Valonului era mărginită de parapete construite de 
ogieri, care făceau parte din planul inițial al orașului; acestea 
apărau insula de coroziune. Asemenea multor lucrări ale ogie- 
rilor, parapetele erau frumoase. Aici, piatra se arcuia delicat 
spre exteriorul insulei la 1,50-1,80 de metri deasupra apei, 
formând o buză care semăna cu coama înspumată a unui val 
ce se spărgea la mal. La lumina slabă a felinarului lui Gawyn, 
partea de dedesubt a pietrelor erau atât de realiste, atât de 
fine, încât îți era greu să-ți dai seama unde se termina piatra 
şi unde începea râul. 

Una dintre acele unduiri ale pietrei ascundea o despică- 
tură care era aproape imposibil de observat chiar și de 
aproape. Soldaţii lui Bryne dirijau barca prin crăpătura în- 
gustă, care era înconjurată din toate părțile de piatră. Urmă 
barca lui Siuan, iar Gawyn le făcu semn vâslașilor lui să o 
urmeze. Crăpătura se transformă într-un tunel foarte îngust, 
iar Gawyn îşi descoperi și mai mult felinarul, așa cum făcuse 
Bryne și Siuan în faţa lui. Pietrele acoperite cu licheni aveau 
striaţii pe părțile laterale, create de urmele lăsate de apa în- 
tunecată. Peste mulți ani, pasajul acesta urma să se afle com- 
plet sub apă. 

— Probabil că a fost menit pentru muncitori, zise Bryne 
din față, vocea lui blândă găsindu-și ecoul în tunelul umed. 

Chiar şi mişcările vâslelor în apă erau amplificate, la fel și 
picuratul și clipocitul din depărtare al apei râului. 

— Ca să iasă și să întrețină lucrarea din piatră. 

— Nu-mi pasă de ce a fost construit, zise Siuan. Sunt pur 
şi simplu bucuroasă că se află aici. Și îngrozită că nu am ştiut 
despre el mai devreme. Unul dintre punctele forte ale Tar Va- 


lonului au fost întotdeauna podurile, care îi conferă siguran- 
tă. Poţi ține socoteala celor care intră și ies din oraş. 

Bryne pufni încet, sunetul răsunând în tunel. 

— Nu poţi controla niciodată totul într-un oraş atât de 
mare, Siuan. Într-un fel, podurile acelea îți oferă sentimentul 
fals că deţii controlul. Desigur, pentru o oaste cotropitoare, 
orașul acesta este impenetrabil - dar într-un loc ca acesta, 
mai îngust decât o căpușă, tot mai poţi găsi o duzină de găuri 
prin care să se strecoare o muscă. 

Siuan tăcu. Gawyn se linişti, încercând să respire regulat. 
Măcar făcea, în sfârșit, ceva ca să o ajute pe Egwene. Durase 
mult mai mult timp decât își dorise el. Facă Lumina să fi sosit 
la timp! 

Tunelul se cutremură din cauza unei explozii îndepărtate. 
Gawyn aruncă o privire peste umăr la celelalte zece bărci, pli- 
ne cu soldaţi neliniștiți. Alunecau direct spre o zonă de răz- 
boi, unde ambele tabere erau mai puternice decât a lor, unde 
ambele tabere aveau puține motive ca să îi placă și unde am- 
bele tabere mânuiau Puterea Supremă. Era nevoie de un om 
special ca să înfrunte aceste dificultăți. 

— Aici, zise Bryne, silueta lui conturându-se pe fundalul 
luminos. 

EI își ridică o mână şi opri șirul de bărci. Tunelul se des- 
chisese în partea dreaptă, unde aștepta o platformă din pia- 
tră prevăzută cu trepte. Tunelul în sine mergea mai departe. 

Bryne se ridică în picioare, aplecându-se, și păși pe plat- 
formă, ancorându-și barca de o pană. Soldaţii din barca lui îl 
urmară, fiecare cărând o bocceluță maro. Ce erau? Gawyn nu 
îi văzuse când aceştia le încărcaseră în bărci. Când ultimul 
soldat din barcă păși pe platformă, împinse barca în față și îi 
dădu frânghia unui soldat din barca lui Siuan. Pe măsură ce 
şirul înainta, ei legau fiecare barcă de cea din faţa ei. Ultimul 
soldat avea să lege barca lui de stâlpul de ancorare, astfel 
încât să le ţină pe toate la un loc. 

Când îi veni rândul, Gawyn păși pe platforma din piatră și 
urcă în grabă scările, care dădeau într-o alee mică. Probabil 
că intrarea aceasta fusese demult uitată de toată lumea, în 
afară de câţiva cerșetori care se adăposteau acolo. Câţiva 
soldaţi legau un mic grup de cerşetori în fundul aleii. Gawyn 
făcu o grimasă, dar nu spuse nimic. De cele mai multe ori, 

cerşetorii vindeau secrete oricui voia să le audă, iar vestea că 
o sută de soldaţi se strecurau în oraș le-ar fi adus niște bani 
frumoşi din partea Gărzii Turnului. 

Bryne stătea cu Siuan în gura aleii, verificând strada. Gawyn 
li se alătură, cu sabia în mână. Străzile erau pustii. Fără îndo- 
ială că oamenii stăteau ascunși în casele lor, cel mai probabil 
rugându-se ca raidul să înceteze în curând. 

Soldaţii se strânseră pe alee. Bryne porunci în tăcere ca 
un grup de zece soldaţi să păzească bărcile. Apoi, restul des- 
făcură bocceluțele maro pe care Gawyn le observase mai de- 
vreme și scoaseră niște tunici albe, împăturite. Și le traseră 
pe cap, legându-le în jurul taliei. Fiecare dintre acestea era 
însemnată cu Flacăra Tar Valonului. 

Gawyn fluieră încet, deşi Siuan stătea cu mâinile în șol- 
duri, părând indignată. 

— De unde ai făcut rost de astea? 

— Le-am pus pe femeile din tabăra exterioară să le cro- 
iască, răspunse Bryne. Este întotdeauna o idee bună să ai câ- 
teva copii ale uniformei vrăjmașului tău. 

— Nu se cade, zise Siuan, încrucişându-și braţele pe piept. 
A sluji în Garda Turnului este o datorie sacră. Ei... 

— Sunt dușmanii tăi, Siuan, zise Bryne pe un ton sever. 
Deocamdată, cel puţin. Nu mai eşti Amyrlin. 

Ea se uită la el, dar nu zise nimic. Bryne se uită la soldaţii 
lui, apoi dădu aprobator din cap. 

— Uniformele astea nu vor păcăli pe nimeni de aproape, 
dar de la depărtare, își vor face treaba. leşiți pe străzi şi in- 
trați în formaţie. Luaţi-o spre Turn ca și când v-aţi grăbi să 
dați o mână de ajutor în bătălie. Siuan, o sferă de lumină sau 
două ne vor ajuta cu deghizarea - dacă aceia care ne vor ve- 
dea vor vedea, de asemenea, o aes sedai în fruntea noastră, 
vor presupune ceea ce vrem noi să presupună. 

Ea pufni, dar se conformă, creând două sfere de lumină, 
apoi le lăsă să plutească în aer lângă capul ei. Ce era mai fi- 
resc să vezi dacă nu un escadron al Gărzilor Turnului mărşă- 
luind spre scena atacului, conduși de o aes sedai și de străje- 
rul ei? Era cu siguranţă o variantă mai bună decât o sută de 
soldaţi care se strecurau în oraș pe alei dosite, nevăzuți. 

Când se apropiară de perimetrul Turnului, ei pătrunseră 
în acel coşmar. Rotocoalele de fum reflectau lumina roșie a 


focului care învăluia Turnul într-o ceață purpurie şi amenin- 
țătoare. Găuri şi spărturi lungi distrugeau zidurile clădirii 
altă dată impunătoare; flăcările ardeau în câteva dintre ele. 
Rakenii împânzeau cerul, planând și învârtindu-se în jurul 
Turnului ca nişte pescăruși care dădeau târcoale unei balene 
moarte în valurile oceanului. Ţipetele și strigătele străpun- 
geau aerul, iar fumul gros şi înecăcios îi irita gâtlejul lui Gawyn. 

Soldaţii lui Bryne încetiniră pasul când se apropiară. Pă- 
reau să existe două puncte de luptă în acel raid. La baza Tur- 
nului, cu cele două aripi laterale ale sale, se vedeau fulgere. 
Perimetrul era împânzit cu cadavre şi răniți. lar sus, pe la 
mijlocul Turnului, prin câteva despicături, țâșneau mingi de 
foc şi fulgere spre invadatori. Restul Turnului părea tăcut și 
mort, deși cu siguranţă se purtau lupte pe coridoare. 

Grupul se opri în fața porților de fier ale perimetrului Tur- 
nului. Porţile erau deschise și nepăzite. Era un semn de rău 
augur. 

— Ce facem acum? întrebă în şoaptă Gawyn. 

— O căutăm pe Egwene, răspunse Siuan. Începem de la 
bază, apoi coborâm la nivelurile de la subsol. A fost întemni- 
țată acolo cândva pe la începutul zilei. Probabil că acesta este 
primul loc unde ar trebui să căutăm. 

x 


O ploaie de bucăţi de piatră căzu din tavan pe masă când 
Turnul Alb se cutremură din cauza unei noi explozii. Saerin 
blestemă în sinea ei, înlăturând bucăţile de piatră, apoi des- 
făcu o bucată mare de pergament, punând în colţurile aces- 
tuia niște bucăţi de gresie spartă. 

În jurul ei, odaia era un haos total. Se aflau la parter, în 
sala de adunare din față, o încăpere mare şi pătrată, situată în 
locul unde aripa dinspre răsărit se unea cu Turnul. Membrii 
Gărzii Turnului dădeau mesele la o parte ca să le facă loc gru- 
purilor care treceau pe-acolo. Surorile aes sedai aruncau câte 
o privire precaută pe fereastră, cercetând cerul. Străjerii se 
plimbau de colo-colo ca niște animale în cușcă. Ce aveau să 
facă în privinţa fiarelor zburătoare? Cel mai bun loc al lor era 
aici, păzind centrul de operaţii. Aşa cum era el. Saerin abia 
sosise. 

O soră în verde veni lângă ea. Moradri era o mayeneră su- 
plă, cu pielea închisă la culoare, şi era urmată de doi străjeri 

chipeși, tot mayeneri și ei. Se zvonea că aceştia erau fraţii ei, 
veniți la Turn ca să-şi apere sora, deşi Moradri nu vorbea 
despre acest subiect. 

Saerin întrebă: 

— Câte suntem? 

— La parter sunt cel puțin patruzeci și şapte de surori, 
răspunse Moradri. Din toate frăţiile Ajah. Este cea mai bună 
numărătoare pe care am reușit s-o fac, căci acestea luptă în 
grupuri mici. Le-am spus că organizăm un centru de operaţii 
oficial aici. Majoritatea au fost de părere că este o idee bună, 
deşi multe erau prea obosite, prea şocate şi prea ameţite ca 
să dea un răspuns în afară de o simplă încuviințare din cap. 

— Marchează locul acestora pe harta de aici, zise Saerin. 
Ai găsit-o pe Elaida? 

Moradri clătină negativ din cap. 

— Fir-ar să fie, bombăni Saerin când Turnul se cutremură 
din nou. Dar pe vreuna dintre reprezentantele Verzi? 

— N-am găsit-o pe niciuna, zise Moradri, aruncând o pri- 
vire peste umăr, evident nerăbdătoare să se întoarcă la luptă. 

— Păcat, spuse Saerin. La urma urmei, le place să îşi spu- 
nă „Ajah Luptătoare”. Ei bine, atunci am rămas eu să organi- 
zeze lupta. 

Moradri dădu din umeri. 

— Presupun. 

Ea aruncă din nou o privire peste umăr. 

Saerin o privi pe sora Verde, apoi bătu cu degetul pe hartă. 

— Marchează poziţiile, Moradri. Te vei putea întoarce la 
luptă în curând, dar informaţiile tale sunt mai importante în 
momentul acesta. 

Sora Verde oftă, dar începu să facă repede însemnări pe 
hartă. În vreme ce ea lucra, Saerin fu încântată să îl vadă in- 
trând pe căpitanul Chubain. Bărbatul părea tânăr pentru cele 
patruzeci şi ceva de ierni ale lui, căci nu avea nici măcar un fir 
cărunt în părul negru. Unii bărbaţi erau înclinați să îi deni- 
greze abilitățile din cauza chipului său frumos; Saerin aflase 
cum sabia lui îi umilise pe acei bărbaţi pentru insultele lor. 

— Ah, bine, zise ea. În sfârşit ceva merge bine. Căpitane, 
aici, te rog. 


El se apropie şchiopătând, menajându-și piciorul stâng. 
Tunica lui albă, care atârna peste zale, era arsă; fața îi era 
mânjită cu funingine. 

— Saerin Sedai, zise el, făcând o plecăciune. 

— Eşti rănit. 

— E o rană neimportantă într-o luptă glorioasă cum este 
aceasta, aes sedai. 

— Oricum, ai grijă să fii tămăduit, îi porunci ea. Căpitanul 
gărzii nu poate risca să moară din cauza unei răni „neimpor- 
tante”; ar fi absurd. Dacă din cauza ei te-ai împletici o clipă, 
te-am putea pierde. 

Bărbatul veni mai aproape şi vorbi în șoaptă. 

— Saerin Sedai, Gărzile Turnului sunt aproape inutile în 
lupta aceasta. Cum seanchanii folosesc acele... femei mon- 
struoase, noi abia dacă putem ajunge la ele, înainte să fim 
făcuţi bucăţi sau scrum. 

— Atunci, trebuie să schimbi strategia, căpitane, zise Saerin 
pe un ton ferm. Lumină, ce haos! Spune-le oamenilor tăi să 
treacă la arcuri. Să nu rişte și să se apropie de conducătoarele 
vrăjmaşului. Să tragă de la distanță. O singură săgeată ar pu- 
tea întoarce soarta luptei în favoarea noastră; soldații lor sunt 
depășiți numeric de ai noștri. 

— Am înţeles, aes sedai. 

— După cum ar zice o soră Albă: E vorba doar de logică, 
zise ea. Căpitane, sarcina noastră cea mai importantă este că 
formăm un centru de operaţii. Atât surorile aes sedai, cât şi 
soldaţii luptă fiecare de capul său, comportându-se ca niște 
șobolani care înfruntă nişte lupi. Trebuie să rămânem uniţi. 

Nu pomeni cât de stânjenită era. Surorile aes sedai îndru- 
maseră regi și influențaseră războaie secole la rând, iar 
acum - când sanctuarul lor era atacat - se dovediseră lamen- 
tabil de incapabile să îl apere. „Egwene avea dreptate, gândi 
ea. Nu numai când a prezis acest atac, ci şi când ne-a dojenit 
pentru că suntem divizate”. Saerin nu avea nevoie de rapoar- 
te din partea lui Moradri sau a iscoadelor ca să știe că fiecare 
Ajah lupta independent în această bătălie. 

— Căpitane, zise ea. Moradri Sedai marchează grupurile 
de luptătoare pe hartă. Întreab-o care Ajah este reprezentat 
de fiecare grup; are o memorie excelentă și îți va putea da 
detalii. Trimite alergători în numele meu fiecărui grup de su- 

rori Galbene şi Brune. Să le spună să se prezinte aici, în 
această încăpere. Apoi, pune-i pe alergători să meargă la ce- 
lelalte grupuri ca să le spună că le vom trimite o soră Brună 
sau Galbenă pentru tămăduire. De asemenea, vom avea și aici 
un grup de surori care să ofere tămăduire. Toţi cei răniți tre- 
buie să se prezinte aici de îndată. 

El salută. 

— Oh, adăugă ea, şi trimite pe cineva dincolo de ziduri ca 
să descopere breșele principale de deasupra. Trebuie să știm 
unde este mai profundă invazia. 

— Aes sedai..., zise el. Este periculos dincolo de ziduri. Cei 
care zboară deasupra atacă orice văd că mișcă. 

— Atunci, trimite oameni care se pricep să se camufleze, 
mârâi ea. 

— Da, aes sedai. Noi... 

— Este un dezastru! strigă o voce furioasă. 

Când se întoarse, Saerin văzu patru surori Roşii intrând în 
încăpere. Notasha purta o rochie albă mânjită cu sânge în 
partea stângă, deşi, dacă era într-adevăr sânge, ea fusese tă- 
măduită. Părul lung şi negru al Katerinei era răvăşit şi încâlcit 
şi avea bucățele de piatră prin el. Celelalte două femei purtau 
rochii rupte, iar fețele le erau mânjite cu funingine. 

— Cum de îndrăznesc să atace aici? continuă Katerine, 
străbătând încăperea. 

Soldaţii se dădură din calea ei, iar câteva surori mai puţin 
influente, care se adunaseră acolo din porunca lui Saerin, își 
găsiră brusc ceva de făcut în colțurile încăperii. Se auzeau ex- 
plozii îndepărtate care semănau cu cele din spectacolul unui 
artificier. 

— Îndrăznesc pentru că au şi mijloace, şi dorinţă, evident, 
răspunse Saerin, înăbușindu-și enervarea şi păstrându-şi cal- 
mul. Cu greu. Deocamdată, atacul s-a dovedit remarcabil de 
eficient. 

— Ei bine, preiau eu comanda aici, mârâi Katerine. Tre- 
buie să scotocim prin tot Turnul şi să îi eliminăm până la ul- 
timul! 

— Nu vei prelua comanda! zise Saerin pe un ton ferm. 

„Femeie nesuferită! Calmă, rămâi calmă.” 

— Nici nu vom deveni ofensive. 


— lar tu vei îndrăzni să mă oprești? mârâi Katerine, stră- 
lucirea saidarului împresurând-o ca o lumină arzătoare. O 
Brunâ? 

Saerin își ridică o sprânceană. 

— De când mai-mare peste novice este mai mare în rang 
decât o reprezentantă a Divanului, Katerine? 

— Eu... 

— Egwene al'Vere a prezis acest atac, zise Saerin, făcând 
o grimasă. Prin urmare, putem presupune că și celelalte lu- 
cruri pe care ni le-a spus despre seanchani sunt adevărate. 
Seanchanii le iau prizoniere pe femeile care pot conduce și le 
folosesc ca arme. Nu au adus cu ei forțe terestre; oricum, 
acestora le-ar fi fost greu să mărșăluiască prea departe în- 
tr-un teritoriu ostil. Asta înseamnă că acesta este un raid, în 
urma căruia vor să prindă cât mai multe surori cu putinţă. 

Pentru un raid, bătălia aceasta durează deja de prea mult 
timp, poate pentru că ne-am descurcat atât de rău în a le ține 
piept, încât ei consideră că nu ar trebui să se grăbească. Ori- 
cum ar fi, trebuie să facem front comun și să rămânem ferme 
pe poziţie. Odată ce bătălia va fi mai grea pentru ei, se vor 
retrage. Nu ne permitem deloc să „scotocim prin Turn” şi să-i 
scoatem cu forța. 

Katerine șovăi, cugetând la vorbele ei. O altă explozie ră- 
sună afară. 

— De unde se tot aud? întrebă Saerin, enervată. N-au fă- 
cut suficiente spărturi? 

— Explozia asta n-a fost îndreptată spre Turn, Saerin Se- 
dai! strigă unul dintre soldaţii de lângă ușă, care stătea în 
grădină. 

„Are dreptate, îşi dădu seama Saerin. Turnul nu s-a cutre- 
murat. N-a făcut-o nici data trecută.” 

— În cine trag? În oamenii de jos? 

— Nu, aes sedai! zise străjerul. Cred că a fost o explozie 
aruncată din interiorul Turnului, lansată de la unul dintre 
nivelurile superioare spre creaturile zburătoare. 

— Ei bine, măcar cineva ripostează, zise Saerin. De unde a 
fost lansată? 

— N-am văzut, răspunse soldatul, privind în continuare 
cerul. Lumină, încă o dată! Și încă o dată! 

Roșu și galben se reflectară prin fumul de deasupra, scăl- 
dând grădina într-o lumină abia vizibilă prin ușă și prin fe- 
restre. Rakenii ţipau de durere. 

— Saerin Sedai! zise căpitanul Chubain, întorcându-se de 
la un grup de soldaţi răniți. 

Saerin nu îi văzuse intrând; fusese prea prinsă cu Katerine. 

— Soldaţii aceştia au coborât de la nivelurile superioare. 
Se pare că există un al doilea centru de întâlnire pentru apă- 
rare şi se descurcă foarte bine. Seanchanii își întrerup atacul 
jos ca să se concentreze acolo. 

— Unde? întrebă Saerin cu nerăbdare. Mai exact, unde? 

— Nivelul al douăzeci și doilea, aes sedai. Aripa dinspre 
nord-est. 

— Poftim? întrebă Katerine. Sectorul ocupat de Ajah Brună? 

Nu. Asta fusese înainte. Acum, cu schimbarea coridoarelor 
din Turn, porțiunea aceea era... 

— Aripa novicelor? zise Saerin. Lucrul acesta părea încă şi 
mai absurd. Cum este posibil... Vocea ei tărăgănă, apoi ochii 
i se măriră puţin. Egwene. 


Fiecare seanchan fără chip pe care îl dobora Egwene pă- 
rea să fie Renna în mintea ei. Egwene stătea în fața unei spăr- 
turi din partea laterală a Turnului Alb, vântul suflându-i ro- 
chia albă, ciufulindu-i părul, urlând de parcă ar fi ținut isonul 
furiei ei. 

Furia ei nu era scăpată de sub control. Era rece și cernută. 
Turnul ardea. Ea prorocise acest atac, îl visase, dar realitatea 
era mult mai rea decât se temuse ea. Dacă Elaida s-ar fi pre- 
gătit pentru acest eveniment, pagubele ar fi fost mult mai pu- 
ține. Dar nu avea rost să tânjească după ce nu fusese. 

În schimb, își canaliza furia - furia dreptăţii, mânia Supre- 
mei Înscăunate Amyrlin. Arunca în aer to'rakenii de pe cer, 
rând pe rând. Aceștia erau mult mai dificil de manevrat decât 
verii lor mai mici. Ea trebuie să fi doborât o duzină deja, iar 
acțiunile ei atrăseseră atenţia celor din exterior. Atacul de jos 
începea să se întrerupă și întreg raidul se concentră asupra 
lui Egwene. Novicele se luptau cu soldații seanchani pe scări, 
forțându-i să se retragă. To'rakenii zburau, dând târcoale Tur- 
nului și încercând să o doboare pe Egwene cu scuturi sau cu 


explozii de foc. Rakeni mai mici țâșneau prin aer, arbaletrierii 
din spinările lor lansând săgeți spre ea. 

Însă ea era un izvor de Putere, trasă din adâncul baghetei 
striate pe care o ţinea în mână, condusă printr-un grup de 
novice și alese ce stăteau ascunse în odaia din spate, legate în 
cercul ei. Egwene era parte din focurile care ardeau în Turn, 
înroşind cerul cu flăcările lor, pictând aerul cu fumul lor. Mai 
că părea să fie nu o ființă în carne şi oase, ci una de Putere 
pură, care îi pedepsea pe aceia care îndrăzniseră să aducă 
războiul asupra Turnului însuși. Fulgerele cădeau din cer, iar 
norii se învolburau deasupra. Din palmele ei țâșnea focul. 

Poate că ea ar fi trebuit să se teamă că încălca cele Trei 
Legăminte, dar nu se temea. Aceasta era o luptă care trebuia 
dusă, iar ea nu tânjea după moarte, deși, poate, furia ei împo- 
triva femeilor sul'dam se învecina cu aceasta. Soldaţii şi da- 
manele erau victime colaterale. 

Turnul Alb, locașul sfânt al surorilor aes sedai, era atacat. 
Erau toate în pericol, un pericol mai mare decât moartea. 
Zgărzile acelea din argint erau mult mai rele. Egwene se apă- 
ra pe ea însăşi și pe fiecare femeie din Turn. 

Avea să îi oblige pe seanchani să se retragă. 

Scut după scut era lansat ca să o despartă de Izvor, însă 
acestea erau precum mâinile unor copii ce încercau să 
oprească un puhoi de apă. Cu atât de multă Putere, ea nu pu- 
tea fi oprită decât cu un cerc complet, iar seanchanii nu folo- 
seau cercuri; a'damul împiedica acest lucru. 

Atacatorii pregăteau împletituri care să o doboare, dar de 
fiecare dată Egwene lovea prima, fie stingând mingile de foc 
cu o explozie de aer, fie doborându-l pur şi simplu pe to'rakenul 
care o căra în spinarea lui pe femeia care încerca să o omoare. 

Unele fiare îşi luară zborul în noapte, ducând cu ele prizo- 
niere. Egwene reuşise să doboare câţiva dintre ele, dar fuse- 
seră foarte mulţi to'rakeni în raidul acesta. Unii urmau să 
scape. Surorile aveau să fie prinse. 

Formă o minge de foc în fiecare mână, aruncând în aer o 
altă fiară care se apropiase prea mult. Da, unii urmau să sca- 
pe. Dar aveau să plătească scump. Acesta era un alt scop. Ea 
trebuia să se asigure că ei nu urmau să mai atace niciodată 
Turnul. 

Raidul acesta trebuia să îi coste scump. 

— Bryne! Deasupra ta! 

Gareth se feri într-o parte, rostogolindu-se cu un geamăt. 
Platoşa îi intră în părțile laterale şi în stomac când se lovi de 
pavaj. Ceva uriaş trecu prin aer pe deasupra lui, apoi urmă o 
bufnitură puternică. Când se ridică într-un genunchi, văzu un 
raken care ardea, rostogolindu-se pe pământ în locul unde se 
aflase el, călărețul lui - deja mort din cauza exploziei care 
omorâse fiara - căzând din șa ca o păpuşă din cârpe. Trupul 
neînsuflețit al rakenului încă fumegând, se opri lângă zidul 
Turnului. Călărețul zăcea în locul unde se prăbușise, coiful lui 
dispărând în noapte. Cadavrul își pierduse o cizmă. 

Bryne se ridică anevoie în picioare şi îşi scoase cuțitul de 
la brâu - îşi scăpase din mână sabia în timpul căzăturii. Se 
roti pe călcâie, cercetând împrejurimile după un posibil pe- 
ricol. Acesta pândea peste tot. Rakenii coborau - mari şi mici -, 
cu toate că majoritatea erau concentrați asupra Turnului. Pe- 
luza interioară din fața Turnului era presărată cu bucăţi de 
piatră și trupuri răsucite în poziţii îngrozitoare. Soldații lui 
Bryne se luptau cu un escadron de soldaţi seanchani; inva- 
datorii în armurile lor ca niște insecte năvăliseră afară din 
Turn în urmă cu câteva clipe. Oare seanchanii fugeau de ceva 
sau doreau pur şi simplu să lupte? Erau mai bine de treizeci. 

Oare soldaţii ieșiseră în această curte interioară ca să fie 
luaţi de rakeni? Ei bine, oricum ar fi fost, aceștia întâlniseră o 
forță neașteptată în soldații lui Bryne. Binecuvântată fie Lu- 
mina că nu existau conducătoare printre ei. 

Cu o paritate de doi la unu, soldaţii lui Bryne nu ar fi tre- 
buit să întâmpine greutăți. Din nefericire, în aer erau câţiva 
dintre rakenii mai mari care aruncau pietre şi mingi de foc 
asupra celor din curtea interioară. lar seanchanii aceştia lup- 
tau bine, chiar foarte bine. 

Bryne le strigă oamenilor lui să reziste, în vreme ce el își 
căuta din priviri sabia. Gawyn - cel care îl avertizase mai de- 
vreme - stătea lângă ea, duelându-se cu doi seanchani deo- 
dată. Băiatul n-avea pic de minte? Forţa lui Gawyn reprezen- 
ta un avantaj. Ar fi trebuit să aibă un alt spadasin care să-l 
ajute. El... 

Gawyn îi omori pe cei doi seanchani dintr-o mișcare flui- 
dă. A fost „Nufărul își închide floarea”? Bryne nu mai văzuse 
niciodată această mișcare folosită cu atâta eficiență împotri- 


va a doi oameni deodată. Gawyn îşi şterse arma cu un ultim 
gest teatral, apoi şi-o vâri în teacă și ridică în aer cu piciorul 
sabia lui Bryne şi o înșfacă. Luă poziţia de apărare, ţinând cu 
precauţie sabia pregătită. Soldaţii lui Bryne rezistau, în ciuda 
atacurilor de deasupra. Gawyn dădu mulțumit din cap spre 
Bryne, făcându-i semn cu sabia să înainteze. 

Metalul se lovea de metal, răsunând în toată curtea inte- 
rioară, iar umbrele aruncate pe iarba pârjolită erau luminate 
de focurile de deasupra. Bryne își recuperă sabia, iar Gawyn, 
încordat, îşi scoase sabia din teacă. 

— Priveşte sus, zise el, arătând cu sabia. 

Bryne îşi miji ochii. Era mare agitaţie lângă o spărtură de 
la unul dintre nivelurile superioare. Îşi scoase ocheanul con- 
centrându-se asupra locului și având încredere în Gawyn că îl 
va avertiza dacă se apropia vreun pericol. 

— Pe Lumină..., şopti Bryne, concentrându-se asupra 
spărturii. 

O singură siluetă înveşmântată în alb stătea în spărtura 
din Turn. Era prea departe ca să îi vadă faţa, chiar şi prin 
ochean, dar indiferent cine era, cu siguranţă provoca daune 
în rândul seanchanilor. Îşi ţinea brațele ridicate, focul strălu- 
cind între palmele ei, acea lumină arzătoare aruncând umbre 
pe zidurile Turnului din jurul ei. Exploziile de foc erau lansa- 
te necontenit, doborând rakenii de pe cer. 

El îşi ridică ocheanul mai sus, cercetând lungimea Turnu- 
lui și căutând alte semne de rezistență. Exista activitate pe 
acoperișul plat şi circular. Era atât de departe, încât abia dacă 
putea vedea. Părea că erau ridicaţi nişte țăruși, apoi rakenii 
coborau și... Ce? De fiecare dată când un raken trecea pe-aco- 
lo, trăgea ceva după el. 

„Prizoniere, îşi dădu seama Bryne, înfiorându-se. Le duc 
pe prizonierele aes sedai pe acoperiş, le leagă cu sfori, apoi 
rakenii înhaţă sforile acelea şi le trag pe femei în aer după ei.” 
Lumină! El văzu cum una dintre prizoniere era ridicată în 
aer. Aceasta părea să aibă un sac tras pe cap. 

— Trebuie să intrăm în Turn, zise Gawyn. Lupta asta e 
doar o diversiune. 

— De acord, spuse Bryne, luându-și ocheanul de la ochi. 

Aruncă o privire spre partea laterală a curții interioare, 
unde spusese Siuan că avea să aștepte cât timp bărbaţii lup- 
tau. Era timpul s-o ia și... 

Aceasta dispăruse. Bryne fu şocat, apoi se îngrozi. Unde 
era? Dacă femeia își pricinuise moartea... 

Dar nu. El o simţea în interiorul Turnului. Nu era rănită. 
Legătura aceasta era un lucru atât de minunat, însă el nu era 
obișnuit deloc cu ea. Ar fi trebuit să observe că ea dispăruse! 
Îşi cercetă din priviri soldaţii. Seanchanii luptaseră bine, dar 
acum erau vizibil încolțiți. Rândurile lor începeau să se rupă 
şi să se împrăștie în toate direcţiile, iar Bryne le comandă 
oamenilor lui să nu îi urmărească. 

— Prima şi a doua trupă, adunaţi-i repede pe răniți! strigă 
el. Duceţi-i în partea laterală a curții. Cei care pot merge pe 
picioarele lor ar trebui să se ducă la bărci. Făcu o grimasă. Cei 
care nu pot umbla vor trebui să le aştepte pe aes sedai să-i 
tămăduiască. 

Soldaţii încuviinţară din cap. Cei grav răniţi aveau să fie 
lăsaţi la mila vrăjmașului, dar fuseseră avertizaţi de această 
posibilitate înainte să participe la această misiune. Recupera- 
rea Supremei Înscăunate Amyrlin era mai importantă decât 
orice altceva. 

Unii soldaţi urmau să moară din cauza rănilor în vreme ce 
aveau să aștepte. El nu putea face nimic în privința asta. Nădăj- 
duia ca majoritatea să fie tămăduiţi de surorile aes sedai din 
Turnul Alb. Tămăduirea avea să fie urmată de întemniţare, dar 
nu exista altă cale. Trupa de soldați trebuia să se miște repede 
şi nu aveau timp să aducă tărgi cu care să îi care pe răniți. 

— A treia și a patra trupă, începu el, urgent. 

Tăcu atunci când o siluetă cunoscută, înveșmântată într-o 
rochie albastră, ieşi din Turn, urmată de o fată în alb. Desigur, 
acum, Siuan însăşi părea doar puţin mai în vârstă decât fata. 
Uneori, lui îi era greu să facă legătura dintre ea și femeia se- 
veră pe care o cunoscuse cu mulți ani în urmă. 

Simţindu-se ușurat, el o înfruntă pe Siuan când aceasta se 
apropie. 

— Cine e aceea? vru el să ştie. Unde ai plecat? 

Ea pleoscăi din limbă, spunându-i novicei să aştepte, apoi 
îl trase deoparte pe Bryne ca să-i vorbească în șoaptă. 


— Soldaţii tăi au fost ocupați, iar eu am hotărât că ar fi 
momentul potrivit să aflu nişte informaţii. Şi, ca o observație, 
va trebui să ne ocupăm de atitudinea ta, Gareth Bryne. Nu se 
cade ca un străjer să îi vorbească astfel unei aes sedai a lui. 

— Voi începe să mă comport astfel când tu vei începe să 
te comporți ca şi când ai avea puţină minte în capul ăla, fe- 
meie. Dacă ai fi dat peste seanchani? 

— Atunci aş fi fost în pericol, zise ea, cu mâinile în şolduri. 
N-ar fi pentru prima oară. Nu am putut risca să fiu văzută de 
alte aes sedai în compania ta sau a soldaţilor tăi. O deghizare 
atât de simplă nu le păcăleşte pe surori. 

— Şi dacă ai fi fost recunoscută? vru el să ştie. Siuan, oa- 
menii aceştia au încercat să te execute! 

Ea trase aer pe nas. 

— Nici măcar Moiraine nu m-ar recunoaște cu faţa asta. 
Femeile din Turn ar vedea o aes sedai tânără care pare uşor 
familiară. Şi-apoi, n-am dat peste niciuna dintre ele. Numai 
peste copila aceasta. Ea îi aruncă o privire novicei; fata avea 
părul negru tuns în stil bob și privea speriată bătălia ce se 
dădea pe cer. Hashala, vino aici! strigă Siuan. 

Novicea se apropie cu paşi repezi. 

— Spune-i acestui bărbat ce mi-ai spus mie! îi porunci 
Siuan. 

— Da, aes sedai, zise novicea, făcând repede o reverență. 

Soldaţii lui Bryne formară o gardă de onoare în jurul lui 
Siuan, iar Gawyn veni lângă Bryne. Tânărul continua să-şi 
arunce ochii spre cerul care semăna moarte. 

— Suprema Înscăunată Amyrlin, Egwene al'Vere, zise no- 
vicea cu o voce tremurătoare, a fost eliberată din celulă azi, 
mai devreme, și i-a fost îngăduit să se întoarcă în aripa novi- 
celor. Eu eram în bucătăria de jos când a început atacul, așa- 
dar nu ştiu ce i s-a întâmplat. Probabil că se afla sus, la nive- 
lurile douăzeci și unu sau douăzeci și doi pe undeva. Acolo se 
află acum aripa novicelor. Făcu o grimasă. Interiorul Turnului 
e un haos în ultima vreme. Nimic nu este unde ar trebui să fie. 

Siuan întâlni privirea lui Bryne. 

— Egwene a primit ceai de rădăcina-furcii în doze mari. 
Abia dacă ar putea conduce. 

— Trebuie să ajungem la ea! zise Gawyn. 


769 


770 


— Evident, spuse Bryne, frecându-și bărbia. De aceea ne 
aflăm aici. Atunci, presupun că urcam în loc să coborâm. 

— Sunteţi aici ca să o salvaţi, nu-i așa? 

Novicea părea entuziasmată. 

Bryne îi aruncă o privire fetei. „Copilă, mi-aş fi dorit să nu 
fi făcut această legătură.” El detesta gândul de a lăsa o simplă 
novice legată fedeleş în mijlocul haosului. Însă nu o puteau 
lăsa să dea fuga şi să le avertizeze pe surorile aes sedai din 
Turnul Alb. 

— Vreau să merg cu voi, zise novicea cu fervoare. Îi sunt 
credincioasă Supremei Înscăunate Amyrlin. Adevăratei Amyrlin. 
Majoritatea dintre noi îi suntem credincioase. 

Bryne îşi ridică o sprânceană, aruncându-i o privire lui Siuan. 

— Las-o să vină, zise aes sedai. Oricum, este varianta cea 
mai ușoară. 

Ea se duse la fată ca să îi mai pună câteva întrebări. 

Bryne aruncă o privire într-o parte când unul dintre că- 
pitanii lui, un bărbat numit Vestas, se apropie. 

— Seniore, zise Vestas grăbit, vocea lui fiind abia o şoap- 
tă. Răniţii sunt triați. Am pierdut doisprezece oameni. Alți 
cincizeci sunt răniţi, dar pot merge pe picioarele lor şi se în- 
dreptă spre bărci. Şase sunt răniți prea grav ca să îi poată 
însoţi. Vestas şovăi. Trei oameni nu vor mai rezista încă o 
oră, Seniore. 

Bryne scrâșni din dinți. 

— Mergem mai departe. 

— Simt durerea aceea, Bryne, zise Siuan, întorcându-se și 
privindu-l. Ce este? 

— Nu avem timp. Amyrlin... 

— Mai poate aştepta o clipă. Ce este? 

— Trei oameni, zise el. Trebuie să-mi las trei oameni să 
moară. 

— Nu și dacă îi tămăduiesc eu, zise Siuan. Arată-mi! 

Bryne nu mai obiectă, cu toate că aruncă o privire spre 
cer. Câțiva rakeni aterizaseră într-un alt loc din perimetrul 
Turnului, nişte forme negre aproape nedeslușite, luminate de 
focurile portocalii. Soldaţii fugari se adunau la ei. 

„Aceştia erau trupele de atac terestru, gândi el. Chiar se 
retrag. Raidul se încheie.” 


Ceea ce însemna că nu mai aveau mult timp la dispoziţie. 
De îndată ce seanchanii plecau, Turnul Alb începea să se re- 
organizeze. Trebuia să ajungă la Egwene! Facă Lumina ca ea 
să nu fi fost luată prizonieră! 

Totuși, dacă Siuan voia să îi tămăduiască pe soldaţi, atunci 
era decizia ei. El doar nădăjduia ca aceste trei vieţi să nu adu- 
că moartea Supremei Înscăunate Amyrlin. 

Vestas îi aşezase pe cei trei soldaţi într-o parte a peluzei, 
la umbra unor copaci. Bryne luă cu el o trupă de soldați, 
lăsându-l pe Gawyn să îi organizeze pe restul, şi o urmă pe 
Siuan spre locul unde se aflau răniții. Ea îngenunche lângă 
primul bărbat. Abilitatea ei în tămăduire nu era cea mai bu- 
nă; îl avertizase dinainte pe Bryne. Dar poate reușea să îi în- 
tremeze suficient de mult pe cei trei, astfel încât aceştia să 
supraviețuiască şi să nu fie descoperiţi şi luaţi prizonieri de 
Turnul Alb. 

Ea se mişcă repede, iar Bryne observă că ea se acuzase pe 
nedrept. Părea să se descurce destul de bine într-ale tămă- 
duirii. Totuși, aceasta dură ceva timp. El cerceta din priviri 
curtea interioară, simțind cum devine din ce în ce mai neli- 
niştit. Deşi exploziile se mai auzeau la nivelurile superioare, 
cele de mai jos şi parterul erau cufundate în tăcere. Singurele 
sunete care se auzeau în apropiere erau gemetele răniților şi 
pârâitul flăcărilor. 

„Lumină”, gândi el, supraveghind mormanele de moloz şi 
trecându-și privirea peste fundaţia Turnului. Acoperișul ari- 
pii dinspre răsărit, precum și zidul din spate fuseseră dărâma- 
te, iar flăcările pâlpâiau în interiorul construcţiei. În curtea 
interioară era un amestec de moloz și ornamente sculptate 
cu dalta. Fumul plutea în aer, înțepător și gros. Oare ogierii 
erau dispuşi să se întoarcă și să reconstruiască această struc- 
tură magnifică? Avea să mai fie vreodată la fel sau acest mo- 
nument ce părea veşnic își pierduse gloria în seara aceasta? 
Oare era mândru sau îndurerat că fusese martor la asta? 

O umbră se mişcă în întunericul de lângă copaci. 

Bryne se mișcă fără să stea pe gânduri. Trei lucruri se 
amestecau în el: ani de antrenament cu sabia, o viață de re- 
flexe dezvoltate pe câmpul de bătălie și o conștientizare no- 
uă, îmbunătăţită datorită legăturii. Toate veneau deodată din- 
tr-o singură mişcare. Îşi scoase sabia din teacă într-o clipită şi 

folosi manevra „Ultimul atac al șarpelui negru”, sabia lui ni- 
merind grumazul siluetei întunecate. 

Totul rămase nemișcat. Șocată, Siuan își ridică privirea de 
la bărbatul pe care îl tămăduia. Sabia lui Bryne se întinse pes- 
te umărul ei și nimerise grumazul soldatului seanchan în 
armură neagră. Bărbatul scăpă în tăcere din mână o sabie 
scurtă cu sârmă ghimpată, mânjită cu un lichid vâscos, Răsu- 
cindu-se, acesta își întinse mâna după sabia lui Bryne ca și 
când ar fi vrut să i-o împingă. Îl apucă cu degetele de braţ pe 
Bryne o clipă. 

Apoi, bărbatul alunecă pe spate, desprinzându-se din sa- 
bia lui Bryne, şi căzu pe jos. Se zvârcoli o dată, şoptind ceva 
distinct în ciuda gâlgâiturilor care îi ieșeau din grumazul sân- 
gerând. 

— Marath... damane... 

— Arză-m-ar Lumina! zise Siuan în șoaptă, ducându-și o 
mână la piept. Ce-a fost asta? 

— Nu era îmbrăcat precum ceilalți, zise Bryne, clătinând 
din cap. Armura este diferită. Un soi de asasin. 

— Lumină, zise Siuan. Nici măcar nu l-am văzut! Parcă s-ar 
fi confundat cu întunericul. 

Asasini. Aceştia păreau întotdeauna să arate la fel, indife- 
rent de cultură. Bryne îşi vâri sabia în teacă. Era prima oară 
când folosise în luptă „Ultimul atac al șarpelui negruț6)”. Era 
o manevră simplă, menită pentru un singur lucru: viteza. Îţi 
scoteai sabia şi nimereai grumazul dintr-o singură mișcare 
fluidă. Dacă ratai, de obicei erai mort. 

— Mi-ai salvat viața, zise Siuan, ridicându-șşi privirea la 
Bryne. Faţa îi era în mare parte umbrită. Pe mările de la mie- 
zul nopții, zise ea, fata aceea blestemată a avut dreptate! 

— Cine? întrebă Bryne, cercetând cu băgare de seamă în- 
tunericul în căutarea altor asasini. 

Făcu un gest scurt, iar oamenii lui își dezveliră şi mai mult 
felinarele. Atacul asasinului se petrecuse atât de repede, încât 


6 Blacklance, în original. Este denumirea unui șarpe extrem de 
veninos. Reptila este „inventată” de Jordan şi apare pentru prima 
dată în al unsprezecelea roman din serie, Pumnalul viselor, cap. 25 - 
În slujba Eladei. (n.red.) 


ei abia se clintiseră. Dacă Bryne nu ar fi avut viteza legăturii 
cu străjerul... 

— Min, zise Siuan, părând obosită. Tămăduirile acelea pă- 
reau să o fi istovit. A zis că trebuie să stau lângă tine. Ea tăcu. 
Dacă tu n-ai fi venit în seara aceasta, eu aș fi murit. 

— Ei bine, sunt străjerul tău, zise Bryne. Presupun că nu 
va fi singura dată când te voi salva. 

De ce se făcuse atât de cald dintr-odată? 

— Da, zise Siuan, ridicându-se în picioare. Dar treaba asta 
este diferită. Min a spus că voi muri şi... Nu, stai. Nu exact așa 
a spus Min. A spus că dacă nu voi sta lângă tine, amândoi vom 
muri. 

— Ce vrei să..., zise Bryne, întorcându-se spre ea. 

— Taci! zise Siuan, cuprinzându-i capul cu mâinile. 

El simţi nişte furnicături. Ea folosea Puterea pe el? Ce se 
întâmpla? El recunoscu acest șoc, ca şi când i-ar fi curs gheaţă 
prin vene! Ea îl tămăduia! Dar de ce? Nu era rănit. 

Siuan își luă mâinile de pe fața lui, apoi se clătină ușor, 
părând brusc epuizată. El o prinse, ca să o ajute să-şi păstreze 
echilibrul, însă ea clătină din cap şi se îndreptă de spate. 

— Uite, zise ea, luându-i braţul în care ţinea sabia și răsu- 
cindu-i-l astfel încât să i se vadă încheietura. 

Avea un ac mic și negru înfipt în piele. Ea i-l smulse. Bryne 
simţi un fior care nu avea nicio legătură cu tămăduirea. 

— E otrăvit? întrebă el, aruncându-i o privire bărbatului 
mort. Când s-a întins să mă apuce de braț, n-a fost un simplu 
spasm al morții. 

— Probabil că era uns cu un lichid de amorţire, bombăni 
ea furioasă, lăsându-l să o ajute să se așeze. 

Ea azvârli cât colo acul, iar acesta izbucni brusc în flăcări, 
otrava evaporându-se datorită dogorii cauzate de conduce- 
rea ei. 

Bryne îşi trecu o mână prin păr. Fruntea îi era umedă. 

— Ai... Tămăduit-o? 

Siuan încuviinţă din cap. 

— A fost surprinzător de uşor; a pătruns foarte puţină în 
sistemul tău. Te-ar fi omorât oricum. Va trebui să îi mulţu- 
mești lui Min data viitoare când o vei vedea, Bryne. Tocmai 
ne-a salvat viaţa amândurora. 

— Dar n-aş fi fost otrăvit dacă nu aș fi venit! 

— Nu încerca să foloseşti logica în cazul unei astfel de vi- 
ziuni sau prorociri, zise Siuan, făcând o grimasă. Eşti în viață. 
Eu sunt în viaţă. Îţi sugerez s-o laşi baltă. Te simți suficient de 
bine ca să mergi mai departe? 

— Are importanță? zise Bryne. N-am de gând să te las să 
mergi fără mine. 

— Atunci, să ne punem în mișcare, zise Siuan, inspirând 
adânc și ridicându-se în picioare. 

Acel moment de repaus nu fusese îndeajuns de lung, însă 
el nu o provocă. 

— Aceşti trei soldaţi ai tăi vor supraviețui nopții. Am fă- 
cut tot ce-am putut pentru ei. 


Epuizată, Egwene se așeză pe mormanul de moloz, pri- 
vind prin spărtura din Turnul Alb focurile care ardeau jos. 
Nişte siluete se mișcau pe lângă ele și, rând pe rând, focurile 
se stinseră. Indiferent cine condusese rezistenţa era suficient 
de isteață ca să-şi dea seama de faptul că focurile se puteau 
dovedi la fel de periculoase ca seanchanii. Câteva surori care 
împleteau fire de Aer şi Apă puteau stinge repede flăcările, 
salvând Turnul. Ce mai rămăsese din el. 

Egwene închise ochii şi se lăsă pe spate, rezemându-se de 
fragmentele peretelui și simțind cum o mângâie briza proas- 
pătă. Seanchanii plecaseră, ultimul to'raken dispărând în noap- 
te. În clipa aceea, când îl privise îndepărtându-se în zbor, 
Egwene îşi dădu seama ce eforturi mari depuseseră ea însăși 
şi sărmanele de novice prin care ea accesase Puterea. Le dă- 
du drumul cu ordinul de a merge direct la culcare. Celelalte 
femei pe care le adunase aveau grijă de răniţi sau stingeau 
focurile de la nivelurile superioare. 

Egwene dorea să primească ajutor. Cel puţin, o parte din 
ea asta își dorea. Doar puțin. Lumină, cât de obosită era! Nu 
mai putea conduce deloc, nici măcar cu ajutorul sa'angrealu- 
lui. Îşi depășşise toate limitele. Era atât de istovită acum, încât, 
dacă ar fi încercat, nu ar fi putut să îmbrățişeze Izvorul. 

Luptase. Fusese glorioasă şi distrugătoare, Suprema În- 
scăunată Amyrlin a judecății și furiei, Ajah Verde până în mă- 
duva oaselor. Și totuși, Turnul arsese. Şi totuși, scăpaseră mai 
mulţi to'rakeni decât muriseră. Numărul celor rănite era oa- 
recum încurajator. Muriseră doar trei novice şi o aes sedai, în 


vreme ce luaseră prizoniere zece damane şi omorâseră zeci 
de soldaţi. Care era situaţia la celelalte niveluri? Turnul Alb 
nu avea să iasă cu fruntea sus din această bătălie. 

Turnul Alb era frânt, atât fizic, cât și moral. Avea nevoie 
de o conducătoare puternică pentru a se putea reclădi. Urmă- 
toarele câteva zile aveau să fie cruciale. Când se gândea câtă 
treaba avea de făcut o făcea să se simtă și mai istovită. 

Ea protejase multă lume. Rezistase şi luptase. Însă ziua 
aceasta avea să marcheze în continuare unul dintre cele mai 
mari dezastre din istoria surorilor aes sedai. 

„Nu mă pot gândi la asta, își zise ea. Trebuie să mă con- 
centrez asupra a ceea ce este de făcut pentru a remedia pro- 
blema...” 

Se va ridica de-acolo în curând. Le va conduce pe novice și 
pe surorile aes sedai la nivelurile superioare, unde vor face 
curățenie şi vor evalua pagubele. Va fi puternică și capabilă. 
Celelalte vor fi ispitite să cadă pradă disperării, dar ea trebu- 
ie să își păstreze optimismul. Pentru ele. 

Mai putea zăbovi câteva minute. Trebuie să se odihnească 
puţin în vreme ce... 

Abia observă când cineva o ridică în braţe. Obosită, des- 
chise ochii şi - deşi își simţea mintea amorţită - fu surprinsă 
să descopere că era cărată în braţe de Gawyn Trakand. El 
avea fruntea mânjită cu sânge uscat, dar pe chipul lui se citea 
determinarea. 

— Te ţin, Egwene, zise el, coborându-și privirea. Te voi 
proteja. 

„Oh, gândi ea, închizând din nou ochii. Bine. Ce vis frumos.” 
Ea zâmbi. 

Stai. Nu. Nu era bine. Nu trebuia să plece din Turn. Ea în- 
cercă să dea glas acestei împotrivi, dar abia dacă reuși să 
mormăie ceva. 

— Maţe de peşte, o auzi pe Siuan Sanche zicând. Ce i-au 
făcut? 

— Este rănită? întrebă o altă voce. 

Gareth Bryne. 

„Nu, gândi amorţită Egwene. Nu. Trebuie să-mi daţi dru- 
mul. Nu pot pleca. Nu acum...” 

— Au lăsat-o pur și simplu acolo, Siuan, zise Gawyn. Era 
atât de plăcut să-i audă vocea. Lipsită de apărare, pe coridor! 
Oricine ar fi putut-o ataca. Dacă ar fi găsit-o seanchanii? 

„Eu i-am distrus, gândi ea cu un zâmbet, raționamentele 
începând să o părăsească. Am fost o luptătoare înfocată, o 
eroină chemată de Corn. Nu vor îndrăzni să mă mai înfrunte.” 
Aproape că adormi, însă fiind hurducată de mersul lui Gawyn, 
rămase trează. Abia. 

— Ho! Auzi vag vocea lui Siuan. Ce-i asta? Lumină, 
Egwene! De unde ai asta? Este cel mai puternic instrument 
din Turn! 

— Ce este, Siuan? întrebă Bryne. 

— Scăparea noastră, zise Siuan. 

Egwene simţi ceva. Conducere. O conducere puternică. 

— Întrebai cum ne vom strecura afară cu toată agitația 
din curtea interioară? Ei bine, cu asta. Sunt suficient de pu- 
ternică pentru topirea-n-văzduh. Hai să ne ducem după sol- 
daţii de la bărci şi să mergem înapoi în tabără. 

„Nu! gândi Egwene, zbătându-se în starea ei de amorţeală, 
forțându-se să-şi deschidă ochii. les învingătoare, nu vezi? 
Dacă voi fi conducătoare acum, când molozul este îndepărtat, 
mă vor considera cu siguranță Amyrlin! Trebuie să rămân! 
Trebuie să..." 

Gawyn o cără prin poartă, lăsând în urmă coridoarele din 
Turnul Alb. 


Saerin îşi îngădui în sfârşit să se așeze. Sala de adunare 
care era centrul ei de operaţii devenise, de asemenea, sala 
unde erau triați şi tămăduiţi cei răniţi. Surori Galbene și Brune 
se mișcau de-a lungul rândurilor de soldaţi, servitori şi alte 
surori, concentrându-se asupra celor mai grave cazuri. Până 
în prezent, era un număr înspăimântător de morţi, inclusiv 
mai bine de douăzeci de aes sedai. Dar seanchanii se retră- 
seseră, cum prezisese Saerin. Slavă Luminii pentru asta! 

Saerin şedea în colțul îndepărtat dinspre nord-vest al în- 
căperii, sub o pictură frumoasă cu ținutul Tear primăvara, 
cocoțată pe un scăunel şi ascultând rapoartele pe măsură ce 
acestea veneau. Răniţii gemeau, iar în încăpere se simțea mi- 
ros de sânge și de busuioc de câmp, care era folosit în cazul 
acelora ale căror răni nu necesitau tămăduire imediată. În 


încăpere se mai simţea miros de fum. Acesta era prezent pes- 
te tot în seara aceea. Din ce în ce mai mulţi soldaţi veneau la 
ea, aducând rapoarte despre pagube și victime. Saerin nu mai 
voia să le citească, dar era mai bine decât să asculte gemetele. 
Pe Lumină, unde era Elaida? 

Nimeni nu o văzuse pe Amyrlin în timpul bătăliei, însă 
mare parte din nivelurile superioare ale Turnului fuseseră 
separate de cele inferioare. Ea nădăjduia ca Suprema Înscă- 
unată Amyrlin și Divanul să se întrunească în curând ca să 
prezinte o conducere puternică în acele momente de criză. 

Saerin acceptă un alt raport, apoi își ridică o sprânceană 
când îi citi conținutul. Din grupul lui Egwene alcătuit din 
peste șaizeci de novice, doar trei muriseră? Și doar o singură 
soră din cele patruzeci pe care le adunase ea? Zece conducă- 
toare seanchane capturate și mai bine de treizeci de rakeni 
doborâţi de pe cer? Lumină! Prin comparaţie, eforturile lui 
Saerin păreau de-a dreptul ale unei amatoare. Și aceasta era 
femeia despre care Elaida insista că era o simplă novice? 

— Saerin Sedai? întrebă o voce de bărbat. 

— Hm? făcu ea, distrasă. 

— Ar trebui să auzi ce are de spus această aleasă. 

Saerin îşi ridică privirea, dându-și seama că vocea apar- 
ţinea căpitanului Chubain. Îşi ţinea mâna pe umărul unei ti- 
nere alese arafelline cu ochi albaștri și față rotundă și bucă- 
lată. Cum o chema? Mair, parcă. Sărmana copilă era într-o 
stare deplorabilă. Faţa îi era plină de tăieturi şi de câteva 
zgârieturi care aveau să se învinețească. Rochia ei de aleasă îi 
era sfârtecată pe mânecă şi la umăr. 

— Copilă? întrebă Saerin, aruncându-i o privire lui Chubain, 
pe faţa căruia se citea îngrijorarea. Ce s-a întâmplat? 

— Saerin Sedai, șopti fata, făcând o reverență, apoi 
schimonosindu-se de durere. Eu... 

— Vorbeşte, copilă! îi porunci Saerin. N-avem vreme de 
pierdut. 

Mair îşi cobori privirea în pământ. 

— Este vorba despre Amyrlin, Saerin Sedai. Elaida Sedai. 
O slujeam în seara aceasta, luam notițe. Și... 

— Şi ce? zise Saerin, simțind cum o străbate un fior. 

Fata începu să plângă. 

— Întreg peretele a explodat, Saerin Sedai. Molozul m-a 
acoperit; cred că m-au crezut moartă. Nu am putut face ni- 
mic! Îmi pare rău! 

„Ferească Lumina! gândi Saerin. Doar nu spune ceea ce 
cred eu că spune. Sau da?” 


Elaida se trezi cu o senzaţie foarte ciudată. De ce se mișca 
patul ei? Tremura, se unduia. Atât de ritmat. Şi vântul acela! 
Carlya lăsase ferestrele deschise? Dacă da, slujnica urma să 
primească bătaie. Fusese avertizată. Fusese... 

Acesta nu era patul ei. Când deschise ochii, Elaida desco- 
peri că privea în jos la un peisaj întunecat, care se afla la sute 
de metri sub ea. Era legată de spinarea unei fiare ciudate. Nu 
se putea mișca. De ce nu se putea mișca? Dădu să îmbrățișeze 
Izvorul, dar simţi o durere neașteptată, ascuţită, ca și când 
fusese lovită pe fiecare centimetru al corpului cu o mie de 
nuiele. 

Îşi ridică mâna, ameţită, şi simţi zgarda din jurul grumazu- 
lui. Lângă ea, şedea o siluetă neagră care călărea pe șa; niciun 
felinar nu lumina chipul femeii, însă Elaida o putea simți cum- 
va. Elaida abia dacă își putea aduce aminte cum stătuse atâr- 
nată în aer o vreme, legată de o frânghie, în vreme ce ba leșina, 
ba se dezmeticea. Când fusese trasă sus? Ce se întâmpla? 

O voce șopti în noapte. 

— Am să iert acea mică greșeală. Ai fost marath damane 
foarte multă vreme, aşa că obiceiurile proaste sunt de aştep- 
tat. Însă nu vei mai încerca să îmbrăţişezi Izvorul fără permi- 
siune. Ai înțeles? 

— Dă-mi drumul! strigă Elaida. 

Durerea reveni înzecit, iar Elaidei îi veni să vomite din 
cauza intensității acesteia. Voma se prelinse în partea latera- 
lă a fiarei şi căzu spre pământul de jos. 

— Ei, ei, zise vocea răbdătoare, parcă a unei femei care 
vorbea cu un copila. Trebuie să înveți. Numele tău este Suffa. 
lar Suffa va fi o damane cuminte. Aşa va fi. O damane foarte, 
foarte cuminte. 

Elaida ţipă din nou și, de astă dată, nu se opri atunci când 
simţi din nou durerea. Continua să țipe în noaptea nepăsă- 
toare. 


CAPITOLUL 42 

În faţa Stâncii din Tear 


„Nu ştim numele femeilor care se aflau în palatul lui 
Graendal, zise Lews Therin. Nu le putem adăuga pe listă.” 

Rand încercă să îl ignore pe nebun. Acest lucru se dovedi 
a fi imposibil, căci Lews Therin continuă: 

„Cum putem continua lista dacă nu ştim numele! În răz- 
boi, le-am căutat pe Fecioarele care fuseseră răpuse. Le-am 
găsit pe toate! Lista are cusururi! Nu pot continua!” 

„Nu este lista ta! mârâi Rand. Este a mea, Lews Therin. A 
MEA! 

„Nu! scuipă nebunul. Cine eşti tu? Este a mea! Eu am fă- 
cut-o. Nu pot continua acum că sunt moarte. Oh, Lumină! 
Focul-răului? De ce am folosit focul-răului? Am făgăduit că 
n-am să mai fac asta niciodată...” 

Rand îşi închise strâns ochii, ținând bine hăţurile lui 
Tai'daishar. Calul de război înainta pe stradă; copitele lui lo- 
veau pământul întărit, rând pe rând. 

„Ce s-a ales de noi? şopti Lews Therin. O vom face din 
nou, nu-i așa? Îi vom ucide pe toţi. Pe toţi cei pe care îi iubim. 
lar şi iar și iar...” 

— lar şi iar, șopti Rand. N-are importanţă atâta vreme cât 
lumea va supraviețui. M-au blestemat şi înainte, au înjurat 
Muntele Dragonului și numele meu, dar au trăit. Noi suntem 
aici, pregătiți de luptă. lar și iar. 

— Rand? întrebă Min. 

El deschise ochii. Ea își călărea iapa cafenie lângă Tai'dai- 
shar. El nu o putea lăsa pe ea, sau pe oricare dintre ei, să vadă 
că ceda. Aceștia nu trebuiau să știe cât de aproape era să se 
prăbușească. 

„Atât de multe nume pe care nu le cunoaștem, șopti Lews 
Therin. Atât de multe moarte de mâna noastră.” 

Şi era doar începutul. 

— Sunt bine, Min, zise el. Mă gândeam. 

— La oameni? întrebă Min. 

Trotuarele de lemn din Ebou Dar erau pline de oameni. 
Rand nu mai vedea culorile veșmintelor acestora; vedea cât 
erau de ponosite. Vedea rupturile din materialele fine, peti- 
cele banale, murdăria și petele. Practic, fiecare om din Ebou 
Dar era un refugiat. Care îl privea cu ochi goi. 

Înainte, de fiecare dată când el cucerise un regat, îl lăsase 
într-o stare mai bună decât îl găsise. Rand îi înlăturase pe 
tiranii rătăciți, pusese capăt războaielor şi asediilor. Îi alun- 
gase pe invadatorii Shaido, adusese hrană, crease stabilitate. 
Fiecare ținut pe care îl distrusese fusese practic salvat în ace- 
lași timp. 

Arad Doman era diferit. Adusese hrană, însă această hra- 
nă atrăsese şi mai mulți refugiați, reducându-i proviziile. Nu 
numai că eşuase în a le oferi pacea cu seanchanii, ci le luase şi 
trupele și le trimisese să supravegheze Ținuturile de Hotar. 
Mările erau în continuare nesigure. Micuța împărăteasă sean- 
chană nu avusese încredere în el. Avea să își continue atacu- 
rile, poate dublându-le. 

Poporul domani urma să fie decimat de războaie, strivit 
între trolocii care invadau dinspre miazănoapte și seanchani, 
care invadau dinspre miazăzi. lar Rand îi lăsa la voia întâm- 
plării. 

Cumva, oamenii își dădeau seama de acest lucru, iar lui 
Rand îi era foarte greu să îi privească. Ochii lor flămânzi îl 
acuzau: De ce ai aduce speranţa, doar ca să uiţi de ea ca deo 
fântână recent săpată și lăsată să sece? De ce ne obligi să te 
acceptăm ca domnitor, doar ca să ne abandonezi apoi? 

Flinn și Naeff călăriseră în faţa lui; el le vedea hainele ne- 
gre în față stând în șa și privind procesiunea lui Rand apro- 
piindu-se de piaţa orașului. Insignele scânteiau pe gulerele 


lor înalte. Apa fântânii din piaţă clipocea printre caii din cu- 
pru care săreau din valurile de cupru. Care dintre acei do- 
mani tăcuţi lustruia în continuare fântâna, când nu domnea ni- 
ciun rege, iar jumătate din Consiliul Negustorilor dispăruse? 

Aielii lui Rand nu reușiseră să găsească suficienți membri 
ai consiliului ca să formeze o majoritate; el bănuia că Graendal 
omorâse sau capturase suficienți dintre ei ca să împiedice ale- 
gerea unui nou rege. Dacă vreunul dintre membrii Consiliului 
Negustorilor ar fi fost de-ajuns, aceştia trebuie să se fi alătu- 
rat supușilor ei, ceea ce însemna că Rand îi omorâse. 

„Ah, zise Lews Therin. Nume pe care le pot adăuga pe lis- 
tă. Da...” 

Bashere își aduse calul lângă Rand, mângâindu-și cu no- 
durile degetelor mustața și părând îngândurat. 

— Ți s-a făcut voia, zise el. 

— Domnița Chadmar? întrebă Rand. 

— S-a întors în conacul ei, zise Bashere. Am procedat la 
fel cu alți patru membri ai Consiliului Negustorilor pe care 
aielii îi țineau lângă oraș. 

— Au înţeles ce au de făcut? 

— Da, răspunse Bashere, oftând. Dar nu cred că o vor fa- 
ce. Dacă mă întrebi pe mine, în clipa în care vom pleca, vor 
fugi din oraş ca nişte hoți care fug dintr-o închisoare odată ce 
au plecat paznicii. 

Rand nu reacționă. Poruncise Consiliului Negustorilor să 
aleagă alți membri, apoi un rege. Dar probabil că Bashere 
avea dreptate. Rand primise deja rapoarte din celelalte oraşe 
de-a lungul coastei, unde le spusese aielilor săi să se retragă. 
Conducătorii oraşelor se făceau nevăzuţi, fugind dinaintea 
unui presupus atac al seanchanilor. 

Arad Doman, ca regat, era terminat. Asemenea unei mese 
încărcate cu prea multe greutăţi, acesta avea să se prăbuşeas- 
că în curând. „Nu este problema mea, gândi Rand, fără să se 
uite la oameni. Am făcut tot ce am putut.” 

Nu era adevărat. Deşi își dorise să îi ajute pe domani, 
adevăratele motive pentru care venise fusese să se ocupe de 
seanchani, să afle ce se întâmplase cu regele și să ia urma lui 
Graendal. Și să consolideze ce putea în Ținuturile de Hotar. 

— Ce vești ai despre Ituralde? întrebă Rand. 

— Mă tem că nimic bun, zise Bashere, sumbru. A avut câte- 
va ciocniri cu trolocii, dar ştiai asta deja. Creaturile Umbrei se 
retrag întotdeauna repede, dar el ne avertizează că se pregă- 
tește ceva. Iscoadele lui au zărit forțe suficient de mari ca să îl 
copleșească numeric. Dacă trolocii se strâng acolo, atunci se 
prea poate să se strângă şi în altă parte. Mai ales în Trecătoare. 

„Blestemaţi fie cei din Ținuturile de Hotar! gândi Rand. Va 
trebui să fac ceva în privința lor. În curând.” 

Ajungând în piaţă, îl struni pe Tai'daishar și le făcu un 
semn din cap lui Flinn și Naeff. 

La semnalul lui, fiecare dintre ei deschise o poartă în pia- 
ţa orașului. Rand dorise să plece direct din perimetrul cona- 
cului domniţei Chadmar, dar asta ar fi însemnat să-și ia tăl- 
pășiţa ca un hoţ, azi aici, mâine altundeva. El voia să-i lase pe 
oameni să vadă că pleca şi să știe că fuseseră lăsaţi să se des- 
curce cum puteau. 

Aceștia stăteau pe trotuare, tot așa cum stătuseră când 
Rand intrase pentru prima oară în oraș. Dacă era posibil așa 
ceva, aceştia erau mai tăcuţi acum decât fuseseră înainte. Fe- 
mei înveşmântate în rochii elegante, bărbați înveșmântaţi în 
haine colorate, cu cămăși cu mâneci cu volane pe dedesubt. 
Erau mulţi care nu aveau pielea arămie a domani. Rand ade- 
menise atât de mulţi oameni în oraș, făgăduindu-le hrană. 

Sosise timpul să plece. Se apropie de una dintre porţi, în- 
să o voce strigă: 

— Seniore Dragon! 

Vocea se auzi limpede, deoarece peste mulțime domnea 
tăcerea. Rand se întoarse în şa, căutând cu privirea locul de 
unde răzbătuse vocea. Un bărbat suplu, ce purta o haină roșie 
domani - cu nasturi încheiați până la talie și deschisă în față 
în formă de „V” şi o cămașă cu mâneci cu volane pe dedesubt. 
Cerceii săi din aur străluceau în timp își croia drum cu coate- 
le prin mulțime. Aielii îl opriră, dar Rand îl recunoscu ca fiind 
unul dintre căpitanii de doc. Rand le făcu semn din cap aie- 
lilor să îl lase pe bărbat - îl chema Iralin - să se apropie. 

Iralin veni în grabă spre Tai'daishar. Era proaspăt ras, lu- 
cru neobișnuit pentru un bărbat domani, iar ochii îi erau în- 
cercănați din cauza lipsei de somn. 

— Seniore Dragon, zise bărbatul cu o voce șoptită, oprin- 
du-se lângă calul lui Rand. Hrana! S-a stricat. 


— Ce hrană? întrebă Rand. 

— Toată, răspunse bărbatul, cu vocea încordată. Fiecare 
butoiaș, fiecare sac, tot ce avem în prăvălii şi pe corăbiile 
Oamenilor Mării. Seniore! Nu numai că e plină de gărgăriţe, 
dar s-a înnegrit și a devenit amăruie, iar oamenii se îmbol- 
năvesc atunci când o mănâncă! 

— Toată hrana? întrebă Rand. 

— Toată, răspunse încet lralin. Sute de butoaie. S-a în- 
tâmplat dintr-odată, cât ai clipi din ochi. Acum a fost bună, iar 
în clipa următoare... Seniore, atât de mulți oameni au venit în 
oraș pentru că au aflat că avem hrană! Acum, nu mai avem 
nimic. Ce ne vom face? 

Rand închise ochii. 

— Seniore? întrebă Iralin. 

Rand deschise ochii și îl îndemnă pe Tai'daishar să se 
pună în mișcare. Îl lăsă pe căpitanul de doc în urmă, cu gura 
căscată, şi trecu prin poartă. Rand nu mai putea face nimic. 
Nu mai voia să facă nimic. 

Îşi alungă din minte foametea ce avea să vină. Era șocant 
cu câtă ușurință reuși să facă acest lucru. 

Bandar Eban dispăru; oamenii aceia prea tăcuți dispăru- 
ră. În clipa în care trecu prin poartă, uralele explodară din 
mulțimea care aștepta. Fu atât de șocant, aşa un contrast, 
încât Rand îl struni brusc pe Tai'daishar, uluit. 

Tear se întindea dinaintea lui. Acesta era unul dintre ma- 
rile orașe, măreț şi întins, iar porțile se deschiseră direct în 
Feaster's Run, una dintre pieţele principale ale orașului. Un 
grup mic de asha'mani salutară cu pumnul la piept. Rand îi 
trimisese mai devreme în dimineața aceea ca să pregătească 
orașul pentru venirea lui şi să elibereze piața pentru a putea 
fi deschise porțile. 

Oamenii continuau să aclame. Se strânseră cu miile, iar 
Flamurile Luminii fâlfâiau în vârful a zeci de prăjini ținute în 
sus de mulțime. Adularea îl izbi pe Rand ca un val de reproș. 
Nu merita o asemenea mărire. Nu după ceea ce făcuse în 
Arad Doman. 

„Trebuie să merg mai departe”, gândi el, dându-i din nou 
pinteni lui Tai'daishar. Aici, copitele calului călcau pe dale de 
pavaj în loc de pământ udat de ploaie. Bandar Eban era un 
oraș mare, dar Tear era cu totul altceva. Străzile erau șerpui- 

toare și mărginite de clădiri pe care majoritatea oamenilor de 
la țară le-ar fi considerat îngrămădite, dar care pentru taireni 
erau un lucru obișnuit. Pe marginile multor acoperișuri ascu- 
țite din ardezie sau ţigle stăteau cocoțați bărbaţi sau băieţi, 
care nădăjduiau să îl vadă mai bine pe Seniorul Dragon. Pie- 
trele de construcţie aveau o nuanţă mai deschisă aici decât în 
Bandar Eban, fiind materialul preferat pentru construcții. 
Poate că acest lucru se datora fortăreței care domina orașul. 

Se numea „Stânca din Tear”. O relicvă dintr-o vârstă ante- 
rioară, în continuare impresionantă. 

Rand înaintă la trap, Min și Bashere călărind în apropiere. 
Mulţimile acelea vuiau. Foarte tare. În apropiere, două stea- 
guri ce fâlfâiau în bătaia vântului se încâlciră în mod inexpli- 
cabil. Bărbaţii care le țineau în sus, aproape de partea din 
față a mulțimii, le lăsară jos și încercară să le desfacă, însă 
acestea erau înnodate strâns, răsucite de vânt. Rand trecu pe 
lângă ei, abia observându-i. Încetase să se mai mire de ce pu- 
tea provoca natura lui de ta veren. 

Cu toate acestea, Rand fu surprins să vadă atât de mulți 
străini în mulţime. Nu era un lucru atât de neobișnuit; în Tear 
veneau întotdeauna mulți străini - acesta îi primea cu brațele 
deschise pe cei care făceau negoț cu mirodenii și mătăsuri de 
la răsărit, cu porțelan de pe mări, cu grâne sau tutun de la 
miazănoapte și poveşti culese de peste tot. Cu toate acestea, 
Rand descoperise că străinii - indiferent de oraş - îi acordau 
mai puţină atenţie atunci când venea în vizită. Acest lucru era 
adevărat chiar și atunci când acești străini erau dintr-o altă 
țară pe care el o cucerise. Atunci când se afla în Cairhien, cair- 
hieninii se linguşeau pe lângă el, dar dacă se afla în Illian, 
cairhieninii îl evitau. Poate nu le plăcea să li se aducă aminte 
că Seniorul lor şi Seniorul vrăjmașului lor era unul şi același 
bărbat. 

Aici, însă, nu avea nicio problemă în a-i identifica pe stră- 
ini: Oameni ai Mării, cu pielea lor neagră și veșmintele largi şi 
colorate; murandiani, înveşmântaţi în haine lungi și cu mus- 
tățile ceruite; illianeri bărboşi cu gulerele răsucite; cairhie- 
nini cu feţele palide și veşminte dungate. Mai erau bărbați şi 
femei care purtau veșminte simple din lână andorană. Erau 
mai puțini străini decât localnici care aclamau, dar erau aco- 
lo, vigilenţi. 


Bashere cercetă mulțimea din priviri. 

— Oamenii par surprinși, se trezi Rand zicând. 

— Ai fost plecat o vreme. Bashere își mângâie îngândurat 
mustața cu nodurile degetelor. Fără îndoială că zvonurile au 
zburat mai lin decât săgețile și mulți hangii au răspândit po- 
veşti despre moartea sau dispariţia ta pentru a încuraja încă 
un rând de băutură. 

— Lumină! Se pare că-mi irosesc jumătate din viață căl- 
când în picioare ba un zvon, ba altul. Când se va termina? 

Bashere râse. 

— Când vei reuşi să pui capăt zvonurilor, eu mă voi da jos 
de pe cal şi voi călări o capră! Ha! Şi-am să devin unul dintre 
Oamenii Mării. 

Rand tăcu. Adepții lui continuau să se strângă la porți. 
Când saldaeanii intrară în Tear, aproape fiecare dintre ei își 
ținea lancea dreaptă, iar caii lor cabrau. Surorile aes sedai nu 
lăsau să se vadă că se aranjau, deși păreau mai puțin istovite, 
fețele lor lipsite de vârstă privind mulțimea cu perspicacitate. 
lar aielii - cu pași mai puţin prudenți și expresii mai puțin 
circumspecte - păreau să se simtă mai confortabil cu ovațţiile 
decât se simţiseră sub privirile acelea tăcute și acuzatoare ale 
domanilor. 

Bashere și Rand se duseră mai într-o parte, urmaţi în tă- 
cere de Min. Ea părea distrasă. Nynaeve și Cadsuane nu se 
aflaseră în conac atunci când Rand anunţase plecarea lui. 
Oare ce or fi punând la cale? Se îndoia că ele erau împreună; 
cele două femei abia suportau să se afle în aceeași încăpere. 
Oricum, ele aveau să afle unde plecase și urmau să îl găseas- 
că. De acum înainte, Rand era ușor de localizat. Nu se mai 
ascundea prin conace înconjurate de păduri. Nu mai călăto- 
rea singur. Nu când Lan și malkierii lui călăreau spre Trecă- 
toare. Nu mai rămăsese timp suficient. 

Bashere privi porţile deschise și pe aielii care treceau pe 
jos prin ele, tăcuţi. Această metodă de a călători începea să le 
devină cunoscută. 

— Ai de gând să-i spui lui Ituralde? întrebă Bashere în 
cele din urmă. Despre retragerea ta? 

— Va auzi de asta, răspunse Rand. Mesagerii lui au primit 
poruncă să aducă veşti din Bandar Eban. În curând vor des- 
coperi că eu nu mai sunt acolo. 

— Şi dacă el va pleca din Ținuturile de Hotar ca să-şi reia 
lupta împotriva seanchanilor? 

— Atunci, îi va încetini pe seanchani, zise Rand. Și îi va 
împiedica să-mi mai sufle în ceafă. Astfel, îmi va fi de ajutor la 
fel ca oricare altul. 

Bashere se uită la el. 

— Ce te aștepți să fac, Bashere? întrebă încet Rand. 

Privirea aceea era o provocare, chiar dacă una subtilă, în- 
să Rand nu avea de gând să-i dea curs. Furia lui rămase în- 
gheţată. 

Bashere oftă. 

— Nu ştiu, zise el. Toată treaba asta este o mare încurcă- 
tură şi nu văd cum am putea ieși din ea, omule. A merge la 
război când seanchanii ne suflă în ceafă mi se pare a fi cea 
mai proastă poziţie în care ne-am putea afla. 

— Ştiu, zise Rand, plimbându-și privirea peste oraş. Tea- 
trul luptelor va fi al lor până când se va termina toată poves- 
tea asta, probabil şi Illianul. Arză-m-ar focu’, vom fi norocoşi 
dacă nu vor cuceri toate ținuturile până în Andor cât timp noi 
vom sta cu spatele la ei! 

— Dar... 

— Trebuie să presupunem că lturalde îşi va părăsi postul 
odată ce va ajunge la el vestea despre eşecul meu. Asta în- 
seamnă că următoarea noastră mutare trebuie să fie spre oas- 
tea Ținuturilor de Hotar. Indiferent ce plângeri au semenii tăi 
în privinţa mea, acestea trebuie rezolvate rapid. Nu prea am 
răbdare cu oamenii care își abandonează îndatoririle. 

„Noi am făcut asta? întrebă Lews Therin. Pe cine am aban- 
donat noi?” 

„Tăcere! mârâi Rand. Întoarce-te la bocetele tale, nebunu- 
le, şi lasă-mă în pace!” 

Bashere se lăsă pe spate în şa, îngândurat. Dacă se gândea 
la cum îi abandonase Rand pe domani, atunci nu zise nimic. 
În cele din urmă, clătină nedumerit din cap. 

— Nu ştiu cum stă treaba cu Tenobia. Ar putea fi un lucru 
simplu, cum ar fi acela că este furioasă pe mine pentru că am 
plecat ca să te urmez; ar putea fi un lucru mai dificil, cum ar fi 
o cerere ca tu să te supui voinței monarhilor din Ținuturile 
de Hotar. Nu îmi pot imagina ce i-ar îndepărta pe ea și pe cei- 
lalţi de Mana Pustiitoare într-un moment ca acesta. 


— Vom afla în curând, zise Rand. Vreau să iei cu tine vreo 
doi asha'mani şi să afli unde şi-au ridicat tabăra Tenobia și 
ceilalți. Poate vom descoperi că au renunţat la tot teatrul 
acesta și s-au întors unde le este locul. 

— Prea bine, atunci, zise Bashere. Lasă-mă până văd că 
oamenii mei s-au instalat şi apoi o să plec. 

Rand încuviință scurt din cap, apoi își întoarse calul și în- 
cepu să înainteze la trap pe stradă. Oamenii erau strânși de-o 
parte și de cealaltă, îndemnându-l să își continue drumul. 
Ultima oară când vizitase Tear, încercase să vină deghizat, 
dar nu îi fusese de prea mare ajutor. Oricine cunoştea sem- 
nele, ştia că el se afla în oraș. Întâmplări neobişnuite - stea- 
guri care se încâlceau, oameni care cădeau de pe clădiri și 
aterizau pe pământ nevătămaţi - erau doar începutul. Efectul 
pe care îl avea ca taveren părea să devină din ce în ce mai 
puternic, cauzând denaturări din ce în ce mai mari. Şi mai 
periculoase. 

În timpul ultimei lui vizite, orașul Tear se aflase sub ase- 
diul rebelilor, dar nu suferise. În Tear negoţul era prea înflo- 
rilor ca orașul să fie deranjat de ceva simplu cum era un ase- 
diu. Majoritatea oamenilor trăiseră ca de obicei, abia băgân- 
du-i în seamă pe asediatori. Nobilii îşi puteau face jocurile 
atâta vreme cât aceştia nu îi deranjau pe oamenii mai cinstiți. 

Și-apoi, toată lumea ştiuse că Stânca rezista, cum se în- 
tâmpla aproape întotdeauna. Ar fi putut fi considerată înve- 
chită de topirea-n-văzduh, dar pentru invadatorii care nu 
aveau acces la Puterea Supremă, Stânca era practic imposibil 
de cucerit. În sine, aceasta era mai masivă decât multe fortă- 
reţe: o întindere colosală de ziduri, turnuri și fortificaţii care 
nu prezentau nici măcar o fisură în stâncă. Aceasta includea 
forje, depozite, mii de apărători şi propriul doc fortificat. 

Nimic din toate acestea n-ar fi fost de prea mare ajutor 
împotriva unei oști a seanchanilor alcătuite din damane și 
rakeni. 

Mulțimea se întindea pe stradă până la Buza Stâncii, spa- 
țiul mare, deschis care înconjura Stânca din trei părți. „E un 
câmp de luptă”, zise Lews Therin. 

Aici, o altă mulţime îl ovaționa pe Rand. Porţile Stâncii 
erau deschise şi era așteptat de o delegaţie de întâmpinare. 
Darlin - odinioară Înalt Senior, acum Regele din Tear - şedea 

călare pe un armăsar alb. Mai scund cu cel puţin un cap decât 
Rand, tairenul avea o barbă neagră și scurtă, și părul tuns 
scurt. Nasul proeminent îl împiedica să fie chipeș, însă Rand 
descoperise că avea o minte ascuţită şi onoare. La urma ur- 
mei, Darlin i se împotrivise de la bun început lui Rand în loc 
să se alăture acelora care se grăbiseră să îl venereze. Un băr- 
bat a cărui loialitate era greu de câştigat îl întrupa adeseori 
pe acela ale cărui loialități erau sigure atunci când nu era 
lângă tine. 

Darlin îi făcu o plecăciune lui Rand. Dobraine, palid la fa- 
tă, înveșmântat într-o haină albastră și pantaloni albi, şedea 
călare pe un murg lângă rege. Expresia lui era impenetrabilă 
deşi Rand bănuia că bărbatul era în continuare dezamăgit 
pentru că fusese trimis din Arad Doman atât de devreme. 

Apărătorii Stâncii stăteau aliniaţi în fața zidului, cu săbiile 
în față şi platoşele și coifurile crestate atât de lustruite încât 
luceau. Mânecile lor bufante aveau dungi negre și aurii, iar 
deasupra lor flutura stindardul orașului Tear, un fundal pe 
jumătate roșu, pe jumătate auriu, însemnat cu trei semiluni 
argintii. Rand putea vedea că piaţa din interiorul zidurilor 
era plină de soldaţi, mulți purtând culorile Apărătorilor, dar 
şi mulți care nu purtau uniformă, doar o banderolă roşu cu 
auriu în jurul braţului. Aceştia trebuiau să fie noii recruți, 
oamenii pe care Darlin îi strânsese din porunca lui Rand. 

Era o privelişte care inspira venerație. Sau, poate, care 
gâdila orgoliul unui bărbat. Rand îl struni pe Tai'daishar în 
fața lui Darlin. Din nefericire, păunul Weiramon îl însoțea pe 
rege, șezând pe cal chiar în spatele lui Darlin. Weiramon era 
atât de lipsit de minte, încât Rand abia dacă avea încredere 
să-l lase să lucreze un câmp nesupravegheat, darămite să co- 
mande un detașament de trupe. Bărbatul scund era curajos, 
adevărat, dar acest lucru se datora, probabil, faptului că era 
prea încet la minte ca să ia în considerare majoritatea pri- 
mejdiilor. Ca de obicei, Weiramon arăta cu atât mai caraghios 
cu cât încercase să se dichisească mai ceva ca un bufon; bar- 
ba îi era cernită, părul îi era pieptănat cu grijă, astfel încât să 
îi acopere începutul de chelie, iar veşmintele îi erau elegan- 
te - o haină și pantaloni cu o croială asemănătoare cu o uni- 
formă de armată, deşi niciun bărbat nu ar fi purtat veşminte 
atât de elegante în luptă. Niciun bărbat în afară de Weiramon. 


„Îmi place de el”, gândi Lews Therin. 

Rand tresări. 

„Ţie nu-ţi place de nimeni!” 

„Este onest, răspunse Lews Therin, apoi râse. Mai onest 
decât mine, cu siguranţă! Un bărbat nu alege să fie idiot, dar 
alege să fie loial. Ar putea fi mai rău decât să-l avem ca adept 
pe bărbatul acesta.” 

Rand tăcu. Era inutil să se certe cu nebunul. Lews Therin lua 
hotărâri fără să gândească. Bine măcar că fredona din nou des- 
pre o femeie frumoasă. Acest lucru îi putea distrage atenţia. 

Darlin și Dobraine făcură o plecăciune în fața lui Rand, 
Weiramon imitându-i. Mai erau și alte persoane în spatele 
regelui, desigur. Domnița Caraline era o priveliște; cairhieni- 
na cea zveltă era la fel de frumoasă cum și-o amintea Rand. 

Un opal alb îi atârna pe frunte, iar lanțul din aur îi era îm- 
pletit în părul negru. Rand fu nevoit să se forțeze să privească 
în altă parte. Ea semăna prea mult cu verișoara ei, Moiraine. 
Și, de bună seamă, Lews Therin începu să enumere numele 
de pe listă, începând cu Moiraine. 

Rand îşi păstră cumpătul, ascultându-l pe bărbatul mort 
din capul lui în vreme ce analiza din priviri restul grupului. 
Toţi înalții seniori și înaltele doamne din Tear care mai ră- 
măseseră erau acolo - călare pe caii lor. Anaiyella, zâmbind 
prostește, şedea pe murgul ei lângă Weiramon. Și... avea în 
mână o batistă ce purta culorile lui? Rand crezuse că are gus- 
turi mai bune de-atât. Torean avea un zâmbet pe fața aia a lui 
buboasă. Era păcat că el era încă în viață când bărbați mult 
mai bravi din rândul înalţilor seniori muriseră. Simaan, 
Estanda, Tedosian, Hearne - toți patru se împotriviseră lui 
Rand, conducând asedii împotriva Stâncii. Acum, aceștia se 
înclinau în fața sa. 

Și Alanna era acolo. Rand nu se uită la ea. Aceasta era în- 
tristată, iar el îşi putea da seama datorită legăturii lor. Așa şi 
trebuia să fie. 

— Seniore Dragon, zise Darlin, îndreptându-se în șa, mul- 
țumesc că l-ai trimis pe Dobraine să transmită dorinţele tale. 

În vocea lui se simţea nemulțumirea. Se grăbise să strân- 
gă o oaste la porunca urgentă a lui Rand, apoi acesta îl obligase 
să nu facă nimic săptămâni întregi. Ei bine, soldații aveau să 

se bucure în curând pentru cele câteva săptămâni de pregă- 
tire în plus. 

— Oastea este pregătită, continuă Darlin, şovăind. Sun- 
tem pregătiți să pornim spre Arad Doman. 

Rand încuviinţă din cap. Iniţial, intenționase să îl instaleze 
pe Darlin în Arad Doman, astfel încât să îi poate lua de-acolo 
pe aieli și pe asha'mani și să îi trimită altundeva. Se întoarse 
aruncând o privire peste umăr mulțimii de oameni, dându-și 
seama absent de ce erau atât de mulți străini printre ei. Mulţi 
dintre cetăţeni fuseseră recrutați pentru oaste, iar acum stă- 
teau pe rânduri în interiorul Stâncii. 

Poate că oamenii din piață şi de pe străzi nu se strânse- 
seră acolo ca să ovaţioneze venirea lui Rand. Poate că aceștia 
credeau că ovaţionau oștile lor care plecau spre victorie. 

— Te-ai descurcat bine, Rege Darlin, zise Rand. Era tim- 
pul ca o persoană din Tear să înveţe să asculte ordinele. Știu 
că oamenii tăi sunt nerăbdători, dar va trebui să mai aştepte 
o vreme. Pregăteşte-mi odăile în Stâncă și ocupă-te de insta- 
larea soldaţilor lui Bashere și a aielilor. 

Darlin deveni și mai nedumerit. 

— Prea bine. Așadar, nu e nevoie de noi în Arad Doman? 

— Nimeni nu poate oferi ce are nevoie Arad Doman, zise 
Rand. Forţele tale vor veni cu mine. 

— Desigur, Seniore. Şi... încotro vom mărşălui? 

— Spre Shayol Ghul. 


CAPITOLUL 43 


Tăinuit de Flacără 


Egwene şedea tăcută în cortul ei, cu mâinile în poală. Îşi 
stăpânea starea de şoc, furia clocotitoare şi scepticismul. 

Drăguţa Chesa cea durdulie şedea tăcută pe o pernă în- 
tr-un colţ şi broda tivul rochiei lui Egwene, arătând cât se 
poate de mulțumită acum, că stăpâna ei se întorsese. Cortul 
era retras, ridicat într-un luminiș din interiorul taberei suro- 
rilor aes sedai. În dimineața aceea, Egwene nu îngăduise pre- 
zenţa altor servitori în afară de Chesa. Ba chiar o refuzase să 
o vadă pe Siuan, care, fără îndoială, venise să îşi ceară scuze. 
Egwene avea nevoie de timp ca să gândească, să se pregă- 
tească, să facă faţă eșecului ei. 

Căci era un eșec. Într-adevăr, acesta se datora celorlalţi, 
dar ceilalți erau adepţii și prietenii ei. Aceştia știau că era 
furioasă pentru că jucaseră un rol în tot acest fiasco. Dar mai 
întâi, ea trebuia să privească înlăuntrul ei, să cugete asupra a 
ceea ce ar fi putut face mai bine. 

Ședea în jilțul ei din lemn, cu spatele înalt și cu modele în 
formă de papirusuri pe brațe. Cortul era aşa cum îl lăsase ea: 
biroul ordonat, păturile împăturite, pernele puse unele peste 
celelalte într-un colț, evident scuturate de praf de Chesa. Ca 
un muzeu folosit pentru a-i învăța pe copii despre vremuri 
apuse. 

Egwene fusese cât se poate de vehementă cu Siuan în 
timpul întâlnirilor lor din Tel'aran rhiod; cu toate acestea, ei 
tot nu acționaseră împotriva voinţei sale. Poate că ea fusese 
prea secretoasă. Era un pericol... secretomania. Era motivul 
pentru care Siuan fusese destituită. Câtă vreme fusese șefa 
iscoadelor din Ajah Albastră, femeia învățase să fie reținută 
cu informaţiile, împărțindu-le cu zgârcenie asemenea unui 
angajator avar care oferea simbria. Dacă celelalte ar fi ştiut 
importanța muncii lui Siuan, poate că nu ar fi hotărât să unel- 
tească împotriva ei. 

Egwene își trecu degetele peste punguţa netedă și împle- 
tită strâns pe care o ţinea legată la cingătoare. Înăuntru se 
afla un obiect lung și subţire, scos pe furiș din Turnul Alb mai 
devreme în dimineaţa aceea. 

Oare căzuse și ea în aceeași capcană ca Siuan? Era un lu- 
cru periculos. La urma urmei, fusese instruită de Siuan. Dacă 
Egwene ar fi explicat mai amănunțit cât de bine se desfășura 
planul ei în Turnul Alb, oare ceilalți ar fi ales să nu intervină? 

Era o situaţie dificilă. Existau multe secrete pe care Su- 
prema Înscăunată Amyrlin trebuia să le păstreze pentru ea. A 
folosi transparența însemna să-şi piardă din autoritate. Însă 
Egwene ar fi trebuit să fie mai directă cu Siuan. Femeia însăși 
era prea obișnuită să ia măsuri. Felul în care ea ascunsese 
ter'angrealul viselor de Divan şi împotriva voinţei acestuia 
era dovada vie. Cu toate acestea, Egwene aprobase acest lu- 
cru, încurajând-o fără să vrea pe Siuan să sfideze autoritatea. 

Da, Egwene făcuse greșeli. Nu putea da toată vina pe Siuan, 
Bryne și Gawyn. Probabil că mai făcuse și alte greșeli; mai 
târziu, va trebui să își analizeze acţiunile mai minuţios. 

Deocamdată, își întoarse atenţia spre o problemă mai gra- 
vă. Dezastrul lovise. Fusese scoasă din Turnul Alb în pragul 
succesului. Ce era de făcut? Nu se ridică în picioare ca să se 
plimbe de colo-colo, îngândurată. Dacă ar fi făcut asta, ar fi 
trădat faptul că era agitată sau frustrată, iar ea trebuia să în- 
veţe să fie rezervată tot timpul, de teamă să nu se lasă pradă 
fără să vrea proastelor obiceiuri. Prin urmare, rămase în jilţ, 
cu mâinile pe brațele acestuia, purtând o rochie elegantă, din 
mătase verde, cu modele galbene pe corsaj. 

Cât de ciudat era să poarte rochia aceea. Cât de greșit. 
Rochia ei albă, deşi fusese obligată să o poarte, devenise un 


simbol al sfidării. Să o schimbe acum însemna sfârșitul ata- 
cului ei. Era obosită, atât emoțional, cât și fizic, după o noapte 
de luptă. Însă nu putea ceda. Aceasta nu avea să fie prima ei 
noapte aproape de nesomn înaintea unei zile foarte impor- 
tante în care trebuia să ia decizii şi să rezolve probleme. 

Se trezi că bătea darabana pe brațul jilțului şi se forță să 
se oprească. 

Acum, nu mai putea să se întoarcă în Turnul Alb ca novi- 
ce. Sfidarea ei dăduse roade doar pentru că fusese o Amyrlin 
prizonieră. Dacă s-ar întoarce de bunăvoie, ar fi considerată 
servilă sau arogantă. Și-apoi, Elaida ar porunci execuţia ei de 
astă dată. 

Aşadar, era blocată, întocmai cum fusese atunci când fu- 
sese luată prizonieră de agentele Turnului Alb. Scrâșni din 
dinţi. Odinioară, crezuse greşit că Suprema Înscăunată Amyr- 
lin nu avea să fie purtată de colo-colo de schimbările aleatorii 
ale Pânzei. Se presupunea că ea deținea controlul. Toată lu- 
mea își petrecea zilele reacționând, dar Suprema Înscăunată 
Amyrlin era o femeie de acțiune! 

Începea să-şi dea seama din ce în ce mai mult că Suprema 
Înscăunată Amyrlin nu era diferită. Viaţa era ca o furtună fie 
că erai lăptăreasă, fie că erai regină. Reginele se pricepeau 
pur şi simplu mai bine la a simula controlul în toiul acelei fur- 
tuni. Dacă Egwene arăta ca o statuie care nu era afectată de 
vânturi, se datora faptului că învățase cum să se îndoaie după 
aceste vânturi. Acest lucru oferea iluzia controlului. 

Nu. Nu era o simplă iluzie. Amyrlin deţinea într-adevăr 
mai mult control, fie şi numai pentru că își păstra cumpătul şi 
ținea furtuna afară. Se mula după nevoile momentului, însă 
acțiunile ei erau bine gândite. Trebuia să aibă o logică la fel 
de bună ca a unei Albe, să fie la fel de socotită ca o Brună, la 
fel de înflăcărată ca o Albastră, la fel de determinată ca o 
Verde, la fel de iertătoare ca o Galbenă, la fel de diplomată ca 
o Cenușie şi, da, la fel de răzbunătoare ca o Roșie, atunci când 
era nevoie. 

Nu se mai putea întoarce în Turnul Alb ca novice și nu 
mai putea aștepta negocierile. Nu când seanchanii erau în- 
deajuns de curajoşi ca să atace Turnul Alb, nu când Rand era 
complet nesupravegheat, nu când domnea haosul în lume, iar 
Umbra îşi aduna forțele pentru Ultima Bătălie. Avea de luat o 

decizie dificilă. Avea o armată nouă alcătuită din cincizeci de 
mii de trupe, iar Turnul Alb suferise o lovitură incredibilă. 
Surorile aes sedai erau stoarse de putere, iar Gărzile Turnu- 
lui, decimate şi rănite. 

În câteva zile, tămăduirile urmau să ia sfârşit, iar femeile 
să se odihnească. Egwene nu știa dacă Elaida supravieţuise 
sau nu atacului, dar trebuia să presupună că aceasta deţinea 
în continuare controlul. Acest lucru nu îi oferea lui Egwene 
prea mult loc de acțiune. 

Ea știa care era singura decizie corectă. Nu avea timp să 
aștepte ca restul de surori din Turnul Alb să ia decizia corec- 
tă; trebuia să le oblige să o accepte pe ea. 

Egwene nădăjduia că istoria avea să o ierte în cele din 
urmă. 

Se ridică în picioare, dădu la o parte clapele cortului şi în- 
cremeni locului. Un bărbat şedea pe pământ chiar în fața ei. 

Gawyn se ridică anevoie în picioare, la fel de chipeș cum 
şi-l amintea ea. Nu era frumos, ca fratele lui vitreg. Gawyn era 
mai solid, mai real. În mod surprinzător, asta îl făcea acum 
mai atractiv în ochii lui Egwene decât Galad. Acesta din urmă 
era o ființă dincolo de realitate, un personaj de legendă şi de 
poveste. Era ca o statuie din sticlă care era pusă pe o masă 
pentru a fi admirată, dar care nu putea fi atinsă niciodată. 

Gawyn era diferit. Chipeş, cu păr roşcovan-auriu și ochi 
blânzi. În vreme ce Galad nu îşi făcea niciodată griji despre 
nimic, îngrijorarea lui Gawyn îl făcea să fie autentic. La fel şi 
abilitatea lui de a face greșeli, din păcate. 

— Egwene, zise el, îndreptându-și sabia și scuturându-și 
praful de pe pantaloni. 

Lumină! Dormise acolo, în faţa cortului ei? Soarele ajun- 
sese la jumătatea drumului spre zenit. Bărbatul ar fi trebuit 
să meargă să se odihnească! 

Egwene își alungă îngrijorarea pentru el. Nu era momen- 
tul să se comporte ca o fată îndrăgostită lulea. Era momentul 
să se comporte ca o Amyrlin. 

— Gawyn, zise ea, ridicându-şi o mână şi oprindu-l când 
el dădu să se apropie de ea. N-am început să mă gândesc ce să 
fac în privinţa ta. Alte chestiuni îmi cer atenţia. S-a întrunit 
Divanul, așa cum am cerut? 


— Cred că da, răspunse el, întorcându-se ca să arunce o 
privire spre centrul taberei. 

Ea abia reușea să deslușească printre copaci cortul mare 
unde se întrunea de obicei Divanul. 

— Atunci, trebuie să mă înfățişez dinaintea lui, zise Egwene, 
inspirând adânc. 

Dădu să plece. 

— Nu, zise Gawyn, pășind în fața ei. Egwene, trebuie să 
vorbim. 

— Mai târziu. 

— Nu, nu mai târziu, fir-ar să fie! Am așteptat luni întregi 
Trebuie să știu unde ne aflăm noi doi. Trebuie să știu dacă tu... 

— Încetează! zise ea. 

El încremeni. Ea nu avea să se lase impresionată de ochii 
aceia, arză-l-ar focu'! Nu în momentul acela. 

— Am spus că nu mi-am făcut încă ordine printre senti- 
mente, zise ea pe un ton rece, și am vorbit serios. 

EI îşi încleșta fălcile. 

— Nu cred acest calm de aes sedai, Egwene, zise el. Nu 
când ochii tăi sunt mult mai grăitori. Am sacrificat... 

— Tu ai sacrificat? îl întrerupse Egwene, trădând puțină 
mânie. Cum rămâne cu ce am sacrificat eu pentru reconstru- 
irea Turnului Alb? Sacrificii pe care voi le-aţi subminat acțio- 
nând împotriva voinței mele? Nu ţi-a spus Siuan că am inter- 
zis o misiune de salvare? 

— Ba da, zise el, încordat. Dar eram îngrijorați în privința ta! 

— Ei bine, această îngrijorare era sacrificiul pe care l-am 
cerut eu, Gawyn, zise ea, exasperată. Nu vezi câtă neîncrede- 
re mi-ai arătat? Cum pot avea încredere în tine când tu nu te 
supui doar ca să te simți mai confortabil? 

Gawyn nu părea rușinat; părea doar tulburat. De fapt, 
acesta era un semn bun - în calitate de Amyrlin, ea avea ne- 
voie de un bărbat care să își spună părerea. Între patru ochi. 
Dar în public, avea nevoie de cineva care să o susțină. Oare el 
nu înțelegea asta? 

— Mă iubeşti, Egwene, zise el cu încăpățânare. Văd asta. 

— Egwene, femeia, te iubește, zise ea. Dar Egwene, Su- 
prema Înscăunată Amyrlin, este furioasă pe tine. Gawyn, dacă 
vrei să fii cu mine, atunci trebuie să fii atât cu femeia, cât şi cu 
Suprema Înscăunată Amyrlin. Mă aştept ca tu - un bărbat 

care a fost antrenat ca să fie Întâiul Prinţ Săbier - să înțeleagă 
această deosebire. 

Gawyn privi în altă parte. 

— Nu crezi, nu-i aşa? îl întrebă ea. 

— Ce? 

— Că sunt Amyrlin, zise ea. Nu îmi accepțţi titlul. 

— Încerc, zise el, întorcându-și privirea înapoi la ea. Dar, 
sânge şi cenuşă, Egwene! Când ne-am despărţit, erai o simplă 
aleasă, şi n-a trecut multă vreme de-atunci. Acum, te-au nu- 
mit Amyrlin? Nu ştiu ce să cred. 

— Şi nu vezi cum nesiguranța ta subminează tot ceea ce 
am putea avea împreună? 

— Mă pot schimba, dar trebuie să mă ajuţi. 

— Tocmai de aceea am vrut să vorbim mai târziu, zise ea. 
Ai de gând să mă lași să trec? 

El se dădu la o parte cu o reticență evidentă. 

— N-am terminat discuţia asta, zise el. În sfârşit am luat o 
hotărâre în legătură cu ceva și n-am de gând să mă opresc 
până când nu voi obține acel ceva. 

— Prea bine, zise Egwene, trecând pe lângă el. Nu mă pot 
gândi la asta acum. Trebuie să mă duc să poruncesc unor per- 
soane la care ţin să ucidă un alt grup de persoane la care țin. 

— O vei face, atunci? zise Gawyn în urma ei. Circulă unele 
bănuieli prin tabără; le-am auzit şi eu, deşi abia dacă am ple- 
cat de-aici toată dimineața. Unele cred că îi vei porunci lui 
Bryne să atace orașul. 

Ea şovăi. 

— Ar fi păcat să se întâmple asta, continuă el. Nu-mi pasă 
nici cât negru sub unghie de Tar Valon, dar cred că ştiu cât te 
va afecta dacă Îl vei ataca. 

Ea se întoarse spre el. 

— Voi face ceea ce este nevoie, Gawyn, spuse ea, întâl- 
nindu-i privirea. Pentru binele surorilor aes sedai şi al Tur- 
nului Alb. Chiar dacă este dureros. Chiar dacă mi se frânge 
inima, O voi face dacă este nevoie. Întotdeauna. 

El încuviinţă încet din cap. Ea se îndreptă spre pavilionul 
din centrul taberei. 


— A fost vina ta, Jesse, zise Adelorna. 

Ochii îi erau în continuare roșii; pierduse un străjer în 
noaptea precedentă. Nu era singura. Însă era întotdeauna 
rezistentă ca un câine vagabond şi era evident determinată 
să nu îşi arate durerea. 

Jesse Bilal îşi încălzea mâinile pe ceașca de ceai de agrișe, 
refuzând să se lase întărâtată. Întrebarea Adelornei fusese 
inevitabilă. Poate că Jesse merita să fie dojenită. Desigur, toa- 
te meritau, într-un fel sau altul. În afară, poate, de Tsutama, 
care nu fusese conducătoare de ajah la vremea aceea. Acesta 
era un motiv pentru care femeia nu fusese invitată la această 
întâlnire specială. Acesta și faptul că Ajah Roşie nu prea era 
agreată de celelalte frăţii în acel moment. 

În odaia mică și înghesuită abia dacă încăpeau cinci sca- 
une și soba mică „cu burtă” de lângă perete, care emana o căl- 
dură plăcută. Nu era loc pentru masă, darămite pentru un șe- 
mineu. Doar suficient spațiu pentru cinci femei. Cele mai pu- 
ternice femei din lume. Și cinci cele mai neghioabe, se părea. 

Formau o frăție jalnică în dimineața aceea, dimineața de 
după cel mai mare dezastru din istoria Turnului Alb. Jesse îi 
aruncă o privire femeii de lângă ea. Ferane Neheran - Prima 
Gânditoare a Albelor - era o femeie măruntă și corpolentă 
care, ciudat pentru o Albă, părea adeseori să fie mai mult tem- 
peramentală decât calculată. Azi era una dintre acele dăţi: 
şedea încruntată, cu brațele încrucișate pe piept. Refuzase 
ceaşca de ceai. 

Lângă ea şedea Suana Dragand, Prima Țesătoare din Ajah 
Galbenă. Era o ființă deşirată, numai piele și os, dar avea o 
atitudine fermă. Adelorna, cea care o acuzase pe Jesse, şedea 
lângă ea. Cine o putea învinui pe Căpitanul-General pentru 
atitudinea ei răutăcioasă? Ea, care fusese biciuită de Elaida şi 
care fusese cât pe ce să moară noaptea trecută de mâna sean- 
chanilor? Femeia subţirică părea neobișnuit de neîngrijită. 
Părul îi era strâns la spate într-un coc lejer, iar rochia ei des- 
chisă la culoare era șifonată. 

Ultima femeie din odaie era Serancha Colvine, Conţopis- 
ta-Şefă din Ajah Cenuşie. Avea părul castaniu-deschis și fața 
ciupită de vărsat; arăta mereu de parcă ar fi gustat ceva acru. 
Această trăsătură părea mai vizibilă azi decât de obicei. 

— Are dreptate, Jesse, zise Ferane, tonul ei calm contras- 
tând cu iritarea-i evidentă. Tu ai fost cea care a sugerat acest 
curs de acţiune. 

— „Sugerat” este un cuvânt puternic. Jesse luă o gură de 
ceai. Eu doar am menţionat că... în unele arhive mai private 
ale Turnului există însemnări despre unele vremuri când că- 
peteniile frățiilor ajah domneau în locul Supremei Înscăunate 
Amyrlin. 

Cea de-a Treisprezecea Arhivă era cunoscută căpeteniilor 
frățiilor ajah, cu toate că acestea nu puteau intra în ea decât 
dacă erau şi reprezentante în Divan. Acest lucru nu le împie- 
dicase pe majoritatea să le trimită pe reprezentante să culea- 
gă informaţii de acolo pentru ele. 

— Oi fi fost eu mesagera, dar acesta este adeseori rolul 
Brunelor. Niciuna dintre voi n-aţi șovăit într-atât încât să fiți 
obligate să alegeţi acest curs de acțiune. 

La auzul acestor cuvinte, existară câteva priviri piezişe, 
iar femeile profitară de ocazie ca să își studieze ceaiul din cești. 
Într-adevăr, erau toate implicate și înțelegeau acest lucru. Jesse 
nu avea de gând să îşi asume vina pentru acest dezastru. 

— N-are rost să aruncăm vina pe cineva. 

Suana încercă să calmeze spiritele, deși în vocea ei se 
simţea amărăciunea. 

— N-am să îngădui să-mi fie distrasă atenţia cu atâta ușu- 
rință, mârâi Adelorna. 

Unele reacționau la pierderea unui străjer cu tristeţe, al- 
tele cu mânie. Existau puţine îndoieli din care categorie făcea 
parte Adelorna. 

— S-a comis o greșeală foarte gravă. Turnul Alb arde, Su- 
prema Înscăunată Amyrlin a fost luată prizonieră de invada- 
tori, iar Dragonul Renăscut se plimbă în continuare nestin- 
gherit. În curând, toată lumea va afla de situaţia ruşinoasă în 
care ne aflăm! 

— Şi la ce ne ajută dacă dăm vina una pe cealaltă? Răs- 
punse Suana. Suntem atât de copilăroase încât să irosim aceas- 
tă întrunire certându-ne care dintre noi să fie spânzurată, în 
încercarea inutilă de a fugi de responsabilități? 

Jesse mulțumi în tăcere pentru aceste cuvinte rostite de 
Galbena cea osoasă. Desigur, Suana fusese prima dintre căpe- 
teniile frățiilor Ajah care fusese de acord cu planul lui Jesse. 


Aşadar, ea era următoarea la rând pentru acea spânzurătoare 
metaforică. 

— Are dreptate. Serancha sorbi din ceaiul ei. Trebuie să 
facem pace între noi. Turnul are nevoie de o conducere și nu 
vom obține acest lucru de la Divan. 

— Este şi vina noastră, parţial, recunoscu Ferane, părând 
bolnavă. 

Era adevărat. Păruse a fi un plan genial. Diviziunea Tur- 
nului, plecarea atâtor surori în tabăra rebelelor şi numirea 
unei noi Amyrlin nu fuseseră vina lor. Însă oferiseră câteva 
oportunități. Cel mai uşor fusese să profite de prima: să tri- 
mită reprezentante din Divan la rebele ca să le îndrume și să 
grăbească o reconciliere. Fuseseră alese cele mai tinere re- 
prezentante, înlocuitoarele lor din Turn urmând să slujească 
doar pentru o perioadă scurtă de timp. Căpeteniile frățiilor 
ajah fuseseră sigure că această răbufnire rebelă putea fi înă- 
bușită cu ușurință. 

Nu luaseră prea în serios această situaţie. Aceasta fusese 
prima lor greşeală. A doua era mai cumplită. Existaseră, 
într-adevăr, vremuri în trecut când căpeteniile frățiilor ajah - 
nu Suprema Înscăunată Amyrlin sau Divanul Turnului - le 
conduseseră pe surorile aes sedai. Acest lucru fusese făcut în 
taină, desigur, dar avusese succes. Păi, domnia Cemailei 
Sorenthaine ar fi fost un adevărat dezastru dacă nu ar fi in- 
tervenit căpeteniile frățiilor ajah. 

Aceasta păruse să fie o situație asemănătoare. Zilele de 
dinaintea apropierii Ultimei Bătălii erau vremuri speciale ca- 
re necesitau o atenție specială. Atenţie din partea femeilor 
care aveau o gândire rațională şi o experiență vastă. Femei 
care se puteau sfătui în taină și hotărî cel mai potrivit curs de 
acțiune şi care evitau certurile care se puteau stârni în Divan. 

— Unde credeţi că am greşit? întrebă încet Serancha. 

Femeile tăcură. Niciuna dintre ele nu voia să recunoască 
fățiș că planul se întorsese împotriva lor. Adelorna se lăsă pe 
spătarul scaunului, cu braţele încrucișate pe piept. Mocnea 
pe interior, dar nu mai împrăştia cu acuzații. 

— A fost Elaida, zise Ferane. Niciodată n-a avut o gândire 
foarte... logică. 

— A fost un adevărat dezastru. Asta a fost, bombăni 
Adelorna. 

— A fost mai mult de-atât, recunoscu Jesse. Alegerea di- 
rectă a reprezentantelor pe care le puteam controla ca să le 
înlocuiască pe cele trimise în tabăra rebelelor a fost o decizie 
bună, dar poate prea evidentă. Femeile din frăţiile noastre 
ajah au devenit bănuitoare; am aflat despre câteva comenta- 
rii pe care le-au făcut femeile din Ajah Brună. Nu suntem chiar 
atât de fățișe pe cât le-ar plăcea unora să creadă. 

Serancha încuviință din cap. 

— A mirosit a conspirație, zise ea. Acest lucru le-a făcut 
pe femei mai puţin încrezătoare. Apoi, au mai fost rebelele, 
Mult mai greu de controlat decât s-a presupus. 

Femeile încuviințară din cap. Ele, asemenea lui Jesse, pre- 
supuseseră că, îndrumate corect, rebelele urmau a se întoar- 
ce în Turn şi a cere iertare. Această diviziune ar fi trebuit să 
ia sfârşit fără prea multe daune, în afară de câteva orgolii 
rănite. 

Însă ele nu luaseră în considerare cât de rezistente sau 
eficiente erau rebelele. O oaste întreagă, care îşi făcuse apari- 
ţia pe malurile dimprejurul Tar Valonului în toiul unei fur- 
tuni? Condusă de una dintre cele mai sclipitoare minți mili- 
tare ale Vârstei? Cu o Amyrlin nouă și un asediu frustrant de 
eficient? Cine s-ar fi putut aştepta la asta? lar unele dintre 
reprezentantele pe care ele le trimiseseră începuseră să fie 
mai degrabă de partea rebelelor decât a Turnului Alb! 

„N-ar fi trebuit să îi îngăduim niciodată Elaidei să dez- 
membreze Ajah Albastră, gândi Jesse. Poate că Albastrele ar fi 
fost dispuse să se întoarcă dacă nu s-ar fi întâmplat asta. Însă 
a fost o asemenea dezonoare, încât ele au început să facă cer- 
cetări.” Numai Lumina știa cât de periculos era acest lucru; 
istoriile erau pline cu însemnări despre cât de încăpățânate 
puteau fi Albastrele în a obține ce își doreau, mai ales atunci 
când erau încolţite. 

— Cred că a sosit vremea să recunoaștem că nu există 
nicio speranţă să ne înfăptuim planurile, zise Suana. Suntem 
de acord? 

— De acord, zise Adelorna. 

Rând pe rând, surorile încuviințară din cap; la fel făcu și 
Jesse. Era dificil să îți recunoști greșeala, chiar şi în această 
odaie. Însă sosise vremea să accepte situaţia și să înceapă să 
reclădească. 


— Planul are hibele sale, zise Serancha, cu o voce mai 
calmă. 

Și celelalte femei păreau mai liniștite. Cele cinci nu aveau 
încredere una în cealaltă, însă erau mult mai apropiate ca să 
facă asta decât oricare grup care deţinea autoritate în Divan. 

— Trebuie să avem grijă, adăugă Ferane. Diviziunea tre- 
buie reparată. 

— Rebeliunea a fost împotriva Elaidei, zise Adelorna. Da- 
că ea nu mai este Amyrlin, ce motiv există pentru o rebeliune? 

— Aşadar, o abandonăm? întrebă Jesse. 

— O merită, răspunse Adelorna. A susținut mereu că sean- 
chanii nu reprezintă o ameninţare. Ei bine, acum se roagă să 
nu fi fost atât de neghioabă. 

— Elaida nu poate fi salvată, adăugă Ferane. Divanul a 
discutat deja despre asta. Suprema Înscăunată Amyrlin e în- 
gropată undeva în marea aceea de prizoniere, iar noi nu 
avem nici resursele, nici informaţiile necesare pentru o mi- 
siune de salvare. 

„Ca să nu mai pomenim despre lipsa totală de dorință din 
partea noastră”, adăugă în gând Jesse. Multe dintre repre- 
zentantele care aduseseră în discuţie aceste subiecte în Divan 
erau acelea care primiseră pedepse din partea Elaidei. Jesse 
nu se număra printre ele, însă era de acord că Elaida își pri- 
mise răsplata, fie doar şi pentru felul în care instigase frățiile 
Ajah una împotriva celeilalte. 

— Atunci, avem nevoie de o înlocuitoare, zise Serancha. 
Dar cine? 

— Trebuie să fie o persoană puternică, zise Suana. Dar 
precaută, nu ca Elaida. O persoană în jurul căreia să se poată 
strânge surorile. 

— Ce ziceţi de Saerin Asnobar? întrebă Jesse. A dat dova- 
dă de o înțelepciune neobișnuită în ultima vreme, plus că este 
destul de îndrăgită. 

— Fireşte că tu ai alege o Brună, zise Adelorna. 

— De ce nu? zise Jesse, uimită. Cred că aţi aflat cât de bine 
s-a descurcat preluând comanda în timpul atacului de as- 
tă-noapte? 

— Seaine Herimon a condus micul ei grup de rezistenţă, 
zise Ferane. Cred că acesta ar fi momentul potrivit să condu- 

că o femeie care nu are o fire emoțională. Cineva care poate 
oferi o îndrumare rațională. 

— Prostii, zise Suana. Albele sunt prea emotive; nu vrem 
să le îndepărtăm pe surori, vrem să le aducem laolaltă. Să le 
tămăduim! Păi, o Galbenă... 

— Uitaţi un lucru, interveni Serancha. De ce este nevoie 
acum? De o reconciliere. Ajah Cenușie este cea care de-a lun- 
gul secolelor a exersat arta negocierii. Care Ajah ar fi mai po- 
trivită să se ocupe atât de problema diviziunii din Turn, cât şi 
de însuși Dragonul Renăscut? 

Adelorna strânse în mâini braţele scaunului și își îndreptă 
spatele. Şi celelalte deveneau din ce în ce mai încordate. Când 
Adelorna dădu să vorbească, Jesse o întrerupse. 

— Ajunge! exclamă ea. Aveţi de gând să ne ciorovăim așa 
cum a făcut Divanul toată dimineaţa? Fiecare Ajah propune o 
reprezentantă, iar celelalte o resping? 

În odaie se aşternu tăcerea din nou. Era adevărat; Divanul 
se întrunise vreme de patru ore și făcuse o singură pauză 
scurtă. Niciuna dintre frăţiile Ajah nu reușise să obţină sprijin 
pentru una dintre candidatele sale. Reprezentantele nu spri- 
jineau nici măcar pe una din propria frăție Ajah; exista prea 
multă animozitate între ele. Lumină, era un haos total! 

— Ideal ar fi să fie una dintre noi cinci, zise Ferane. Ar 
avea logică. 

Cele cinci se priviră, iar Jesse putea citi răspunsul în ochii 
lor. Erau căpeteniile frățiilor ajah, cele mai puternice femei 
din lume. În acel moment, erau egale în putere, dar, cu toate 
că aveau încredere una în cealaltă mai mult decât în oricine 
altcineva, niciuna dintre ele nu ar fi îngăduit ca o altă căpete- 
nie de ajah să ocupe Tronul Amyrlin. Acest lucru i-ar fi confe- 
rit femeii mult prea multă putere. După ce planul lor eșuase, 
încrederea lor se șubrezise. 

— Dacă nu vom hotărî în curând, s-ar putea ca Divanul să 
ia această hotărâre în locul nostru, sublinie Suana. 

— Pff! Adelorna își flutură o mână. Sunt atât de dezbinate 
încât nu pot cădea de acord nici măcar asupra culorii cerului. 
Reprezentantele habar nu au ce fac. 

— Măcar unele dintre noi nu au ales reprezentante care 
erau mult prea tinere ca să ocupe un loc în Divan, zise Ferane. 


— Zău? zise Adelorna. Și cum ai reuşit să eviţi treaba asta, 
Ferane? Alegându-te singură reprezentantă? 

Ochii Feranei se măriră din cauza furiei. Nu era o idee 
bună să o ațâţi pe femeia aceea. 

— Toate facem greșeli, zise repede Jesse. Multe surori pe 
care le-am ales erau ciudate. Am vrut femei care să facă în- 
tocmai cum spunem noi, dar, în schimb, ne-am trezit cu un 
grup de răsfățate certăreţe, care au păreri foarte bune despre 
ele însele și care sunt prea imature ca să influențeze minţi 
mai temperate. 

Adelorna și Ferane se ignorau în mod intenționat. 

— Problema rămâne aceeași, zise Suana. Avem nevoie de 
o Amyrlin. Vindecarea trebuie să înceapă rapid, indiferent de 
costuri. 

Serancha clătină din cap. 

— Sincer, nu-mi trece prin cap nici măcar o femeie care 
să strângă un număr suficient de reprezentante care să o 
susțină. 

— Eu, da, zise încet Adelorna. A fost pomenită în Divan de 
mai multe ori azi. Ştiţi despre cine vorbesc. Este tânără, iar 
situaţia în care se află este nefirească, dar totul este nefiresc 
în acest moment. 

— Nu știu, zise Suana, încruntându-se. A fost pomenită, în- 
tr-adevăr, dar de acelea în ale căror motive nu am încredere. 

— Saerin pare să fie destul de impresionată de ea, recu- 
noscu Jesse. 

— Este prea tânără, zise Serancha. Nu ne reproşam adi- 
neauri că am ales reprezentante cărora le lipseau experiența 
necesară? 

— Este tânără, într-adevăr, observă Ferane, dar trebuie 
să recunoașteţi că are un oarecare... fler. Nu cred că există 
cineva în Turn care să o fi înfruntat pe Elaida într-un mod 
atât de eficient cum a făcut-o ea. Și din poziția în care se afla! 

— Aţi auzit rapoartele despre acțiunile ei din timpul ata- 
cului, zise Adelorna. Pot confirma că sunt adevărate. Am fost 
acolo cu ea în cea mai mare parte a timpului. 

Jesse tresări la auzul acestor cuvinte. Nu își dăduse seama 
că Adelorna se aflase la cel de-al douăzeci și doilea nivel în 
timpul luptei. 

— Cu siguranţă că o parte din ceea ce s-a spus a fost o 
exagerare. 

Adelorna clătină din cap cu îndârjire. 

— Nu. Nu este o exagerare. Pare incredibil... dar... ei bine, 
s-a întâmplat. Tot ce s-a spus. 

— Novicele o venerează, zise Ferane. Dacă reprezentan- 
tele nu pot susține pe cineva dintr-o altă frăție Ajah, atunci ar 
putea susține o femeie care n-a ales niciodată o frăție? O fe- 
meie care are ceva experiență - oricât de nejustificată - în 
ocuparea aceleiași poziții despre care discutăm? 

Jesse se trezi că dă din cap nedumerită. Cum reuşise tână- 
ra rebelă să câştige un asemenea respect din partea Feranei 
şi Adelornei? 

— Eu nu sunt convinsă, zise Suana. Mi se pare o altă deci- 
zie luată în grabă. 

— Nu tu spuneai că trebuie să vindecăm Turnul, indife- 
rent de costuri? întrebă Adelorna. Îţi vine în minte o altă cale 
prin care să le aducem pe rebele înapoi la noi? Se întoarse 
spre Serancha. Care este cea mai bună metodă de a domoli o 
tabără ofensată? Nu să îi oferi puțin teren, să recunoști că s-a 
descurcat bine? 

— Are dreptate, recunoscu Suana. Făcu o grimasă, apoi 
bău dintr-o înghițitură ce mai rămăsese din ceai. Pe Lumină, 
chiar are dreptate, Serancha! Trebuie s-o facem. 

Sora Cenușie se uită pe rând la celelalte. 

— Sper că nu sunteți atât de proaste încât să presupuneţi 
că femeia aceasta poate fi dusă de nas, nu? N-am să sprijin 
acest demers dacă încercaţi pur și simplu să găsiţi o altă ma- 
rionetă. Planul acela a eșuat. A eșuat lamentabil. 

— Mă îndoiesc că ne vom trezi din nou în aceeași situaţie, 
zise Ferane, schițând un zâmbet. Ea... nu este genul de femeie 
care poate fi intimidată. Uitaţi-vă numai cum a făcut față re- 
stricțiilor impuse de Elaida. 

— Da, se trezi spunând Jesse, spre surprinderea ei. Surori, 
dacă vom fi de acord cu treaba asta, visul nostru de a condu- 
ce din umbră va lua sfârșit. Că va fi bine, că va fi rău, vom 
numi o Amyrlin puternică. 

— Eu, una, cred că este o idee splendidă, zise Adelorna. A 
trecut prea multă vreme. 

Rând pe rând, celelalte fură și ele de acord. 


Siuan stătea nemișcată la umbra unui stejar tânăr. Copa- 
cul fusese înghiţit de tabără, iar umbra lui devenise locul pre- 
ferat unde alesele și novicele luau masa de prânz. Niciuna nu 
făcea asta în acel moment; surorile, dând dovadă de un dis- 
cernământ remarcabil în momentul acela, le împărţiseră sar- 
cini pentru a le împiedica să se strângă în jurul cortului unde 
se întrunea Divanul. 

Aşadar, Siuan stătea singură şi privea cum Sheriam în- 
chidea clapele pavilionului mare. Putea participa şi ea acum, 
că Egwene se întorsese. Era uşor să simţi atunci când era ţe- 
sut un scut împotriva ascultării, care tăinuia întâlnirea şi ex- 
cludea urechile curioase. 

O mână se aşeză pe umărul lui Siuan. Ea nu tresări; îl sim- 
tise pe Bryne apropiindu-se. Generalul pășea cu băgare de sea- 
mă, chiar dacă nu era nevoie. Avea să fie un străjer minunat. 

El veni lângă ea, odihnindu-și mâna pe umărul ei, iar ea își 
îngădui luxul de a face un mic pas mai aproape de el. Înălţi- 
mea şi vigoarea lui o făceau să se simtă bine. Ca atunci când 
ştiai că deși se adunau nori de furtună și marea era învolbu- 
rată, corabia ta era călăfătuită, iar velele erau fabricate din 
cea mai rezistentă pânză. 

— Ce crezi că le va spune ea? întrebă Bryne, cu o voce 
domoală. 

— Sincer, habar n-am. Bănuiesc că ar putea cere fereca- 
rea mea. 

— Mă îndoiesc că va face asta, zise Bryne. Nu e genul 
răzbunător. Și-apoi, ea ştie că ai procedat cum ai simțit. Pen- 
tru binele ei. 

Siuan făcu o grimasă. 

— Nimănui nu îi place să i se încalce poruncile, cu atât 
mai mult Supremei Înscăunate Amyrlin. Voi plăti pentru noap- 
tea trecută, Bryne. Ai dreptate când spui că nu va fi în public, 
dar îmi fac griji că am pierdut încrederea fetei. 

— Şi a meritat prețul? 

— Da, zise Siuan. Ea nu şi-a dat seama cât de aproape a 
fost să piardă acest grup. lar noi nu puteam şti dacă ea era în 
siguranţă în Turn în timpul atacului. Dacă am învăţat un lu- 
cru câtă vreme am locuit în Turnul Alb, acela este că există o 

vreme pentru întruniri și planificări, dar că trebuie și să ac- 
ționezi. Nu poți aştepta întotdeauna certitudinea. 

Putea simți zâmbetul lui Bryne prin legătură. Lumină, ce 
bine era să aibă din nou un străjer. Nu îşi dăduse seama cât 
de mult îi lipsise acel amestec liniştitor de emoții într-un un- 
gher al minţii. Stabilitatea aceea. Bărbaţii gândeau diferit față 
de femei, iar lucrurile pe care ea le considera complicate și 
derutante, Bryne le considera evidente și simple. la o decizie 
şi acționează. Exista o claritate utilă în felul în care gândea el. 
Nu că era un bărbat simplu - doar mai puţin înclinat să regre- 
te deciziile pe care le luase deja. 

— Şi cum rămâne cu celelalte prețuri? adăugă Bryne. 

Ea îi simţea ezitarea, îngrijorarea. Se întoarse spre el, zâm- 
bind amuzată. 

— Eşti un prost, Gareth Bryne. 

El se încruntă. 

— N-am plătit niciun preț când te-am legat pe tine, zise 
ea. Indiferent ce altceva se va întâmpla din cauza acelui fias- 
co, acest aspect al evenimentelor din noaptea trecută a fost 
spre folosul meu. 

El chicoti. 

— Ei bine, atunci va trebui să mă asigur mai bine că cea 
de-a doua pretenţie a mea este mai absurdă. 

„Maţe de peşte”, gândi Siuan. Aproape că uitase de asta. 
Însă era puţin probabil ca Bryne să fi uitat. 

— Şi când, mai exact, îți vei exprima această pretenție 
absurdă? 

El nu răspunse imediat, ci îşi cobori privirea la ea şi își 
frecă bărbia. 

— Ştii, zise el, cred că te înțeleg cu adevărat acum, Siuan 
Sanche. Ești o femeie de onoare. Doar că nimeni altcineva nu 
îți poate impune cerințe mai aspre şi mai solicitante decât ce- 
le pe care ţi le impui tu însăți. Te-ai îndatorat ție însăţi atât de 
mult prin acest simț al datoriei, încât mă îndoiesc că vreo fi- 
ință muritoare ar putea să te răsplătească. 

— Faci să pară că aş fi egoistă, zise ea. 

— Cel puţin, nu te compar din nou cu un porc mistreț. 

— Deci, chiar crezi că sunt egoistă! zise ea. 


Arză-l-ar focu'! Probabil că el simţea că ea era, de fapt, 
deranjată de afirmaţia lui şi nu se certa de dragul de a se cer- 
ta. Arză-l-ar focu' din nou! 

— Eşti o femeie motivată, Siuan Sanche, zise el. Motivată 
să salvezi lumea de ea însăși. Așa poţi ignora cu atâta ușurin- 
tă un legământ sau o poruncă. 

Siuan inspiră adânc. 

— Discuţia aceasta a devenit imediat foarte plictisitoare, 
Gareth Bryne. Ai de gând să-mi spui care este cealaltă preten- 
ție sau ai de gând să mă faci să aştept? 

El îi studie fața împietrită, îngândurat. 

— Păi, sincer vorbind, am de gând să îţi cer să te căsăto- 
reşti cu mine. 

Ea clipi surprinsă. Lumină! Legătura zicea că el era sincer. 

— Însă doar după ce vei simţi că lumea poate să-şi poarte 
singură de grijă. N-am să fiu de acord cu asta înainte, Siuan. 
Ţi-ai dedicat viața pentru ceva. Voi avea grijă să supraviețu- 
ieşti; nădăjduiesc că odată ce vei termina, vei fi dispusă să-ţi 
dedici viața pentru cu totul altceva. 

Ea îşi ascunse uluirea. Nu avea de gând să îi îngăduie unui 
bărbat neghiob să o lase fără grai. 

— Ei bine, se forță ea să zică, văd că ai ceva minte la urma 
urmei. Vom vedea dacă voi fi de acord sau nu cu această „pre- 
tenție” a ta. Mă voi gândi la ea. 

Bryne chicoti când ea se întoarse să se uite la pavilion, 
aşteptând ca Egwene să-și facă din nou apariţia. Putea simți 
adevărul înlăuntrul ei, tot așa cum și ea îl putea simţi pe cel 
dinlăuntrul lui. Lumină! Acum ea știa de ce surorile Verzi se 
căsătoreau atât de des cu străjerii lor. Simțind afecțiunea lui 
pentru ea în vreme ce şi ea simţea la fel pentru el o făcea să 
se simtă ameţită. 

Era un neghiob, iar ea o neghioabă. Ea clătină din cap cu 
amărăciune, dar se rezemă încetişor de el în vreme ce aștep- 
tau, iar el îşi odihni mâna pe umărul ei. Cu blândeţe, nu apă- 
sat. Dornic să aştepte. El chiar o înțelegea. 


Egwene stătea în fața unui grup de femei cu expresii cal- 
me, care erau mult prea pricepute la a-și ascunde neliniștea. 
Cum era obiceiul, ea îi porunci Kwamesei să ţeasă un scut 
împotriva ascultatului, deoarece sora Cenușie cu nasul ascu- 

țit era cea mai tânără dintre reprezentantele din cortul cel 
mare. Acesta părea aproape gol cu atât de puţine locuri ocu- 
pate. O duzină de femei, câte două din fiecare ajah - ar fi tre- 
buit să fie trei din fiecare, dar frăţiile ajah își trimiseseră toa- 
te câte o reprezentantă cu solia care se dusese la Turnul Alb. 
Cenușiile o înlocuiseră deja pe Delana cu Naorisa Cambrai. 

Douăsprezece reprezentante, împreună cu Egwene şi încă 
una. Egwene nu se uită la Sheriam, care şedea pe locul ei mai 
într-o parte. Sheriam păruse tulburată când intrase ea. Oare 
își dădea seama de ce ştia Egwene? Nu avea cum. Dacă ar fi 
ştiut, nu ar fi venit la întrunire. 

Totuși, ştiind că ea era acolo - şi ştiind ce era - îi dădea o 
stare de neliniște lui Egwene. În haosul provocat de atacul 
seanchanilor, Siuan nu putuse să o supravegheze pe Sheriam. 
De ce avea Păstrătoarea un bandaj în jurul mâinii stângi? 
Egwene nu credea explicația ei cum că ar fi avut un accident 
de călărie şi că i se prinsese degetul mic în frâie. De ce refu- 
zase tămăduirea? Blestemată fie Siuan! În loc să o suprave- 
gheze pe Sheriam, se dusese să o răpească pe Egwene! 

Divanul era cufundat în tăcere, femeile așteptând să vadă 
reacția lui Egwene față de „eliberarea” ei. Romanda, cu părul 
cărunt strâns în coc, şedea afectată în rochia ei galbenă. Ema- 
na satisfacţie, în vreme ce Lelaine - care se afla în partea cea- 
laltă a încăperii - era bosumflată, deși încerca să pară încân- 
tată de întoarcerea lui Egwene. După cele îndurate de 
Egwene în Turnul Alb, această ceartă i se părea ridicol de 
infantilă. 

Egwene inspiră adânc, apoi îmbrățişă Izvorul. Se simțea 
atât de bine! Nu mai simțea gustul amărui al ceaiului de ră- 
dăcina-furcii, care o storcea de putere, nu era nevoită să lege 
de alte femei care să îi împrumute forță. Nu avea nevoie de 
un sa'angreal. Oricât de plăcută fusese puterea baghetei stri- 
ate, era încă şi mai satisfăcător să simtă puterea din interior. 

Câteva femei se încruntară văzând acest gest şi nu puține 
dintre ele îmbrăţișară Izvorul, ca din reflex, privind în jurul 
lor în căutarea pericolului. 

— Nu va fi nevoie de asta, le zise Egwene femeilor. Nu în- 
că. Eliberaţi Izvorul! 


Ele şovăiră, dar o acceptau, deși o acceptau, chipurile, ca 
Amyrlin. Puterile lor se stinseră rând pe rând. Egwene nu o 
eliberă pe a ei. 

— Sunt nespus de bucuroasă să văd că te-ai întors teafă- 
ră, Maică, zise Lelaine. 

Ea evită cele Trei Legăminte adăugând cuvântul „teafără”. 

— Mulţumesc, zise Egwene pe un ton calm. 

— Ziceai că sunt lucruri importante de dezvăluit, adăugă 
Varilin. Au legătură cu atacul seanchanilor? 

Egwene îşi duse mâna la săculeţul ce îi atârna pe poale și 
îi scoase conținutul. Era un sceptru alb și neted, care avea 
inscripționată la bază cifra trei în limba Vârstei Legendelor. 
Se auziră câteva icnituri. 

Egwene împleti fire de Spirit în Sceptru, apoi rosti cu o 
voce clară: 

— Jur să nu rostesc niciun cuvânt care nu este adevărat. 
Simţi cum legământul cade peste ea asemenea unui obiect fi- 
zic şi cum pielea i se strânge din ce în ce mai mult şi o înțea- 
pă. Era o senzaţie uşor de ignorat; durerea nici nu se compa- 
ra cu cea pe care o îndurase înainte. Jur să nu creez nicio ar- 
mă cu care un om să ucidă un altul. Jur să nu folosesc nicio- 
dată Puterea Supremă ca armă, decât împotriva iscoadelor 
Celui Întunecat şi a Creaturilor Umbrei sau ca să îmi apăr via- 
ţa sau pe cea a străjerului meu sau a altei surori. 

În Divan domnea tăcerea. Egwene eliberă împletitura. Îşi 
simţea pielea atât de ciudat! Ca și când cineva i-ar fi ciupit 
pielea de pe ceafă şi şira spinării, smucindu-i-o şi legându-i-o 
în loc. 

— Să nu se mai creadă că eu mă pot eschiva de la respec- 
tarea celor Trei Legăminte, anunță Egwene. Să nu se mai spu- 
nă în șoaptă că eu nu sunt o aes sedai cu drepturi depline. 

Niciuna dintre ele nu spusese nimic despre faptul că ea 
nu ar fi dat testul pentru obținerea șalului. Avea să se ocupe 
de acest aspect într-o altă zi. 

— Şi-acum, că m-aţi văzut folosind Sceptrul Legămintelor 
şi știți că nu pot minți, vă voi spune ceva: în timpul pe care 
l-am petrecut în Turnul Alb, a venit la mine o soră şi mi-a măr- 
turisit că era din Ajah Neagră. 

Femeile făcură ochii mari, iar câteva icniră încet. 

— Da, zise Egwene. Știu că nu ne place să vorbim despre 
ele, dar poate vreuna dintre noi să susțină sincer că Ajah 
Neagră nu există? Vă puteţi ține legămintele și să spuneți în 
același timp că nu v-aţi gândit niciodată la posibilitatea - chiar 
probabilitatea - că ar putea exista printre noi iscoade ale Ce- 
lui Întunecat? 

Nimeni nu îndrăznea să se gândească. În cort părea să fie 
cald, în ciuda orei matinale. Înăbușitor. Niciuna dintre ele nu 
asuda, desigur - cunoşteau trucul străvechi pentru a evita asta. 

— Da, zise Egwene. Este o ruşine, dar este un adevăr pe 
care noi — în calitate de conducătoare ale neamului nostru - 
trebuie să îl recunoaștem. Nu în public; dar nu avem cum să îl 
ignorăm între noi. Am văzut cu ochii mei ce pot face neîncre- 
derea și politica tacită cu un popor. Nu voi accepta ca același 
dezastru să ne afecteze și pe noi. Facem parte din frăţii ajah 
diferite, dar avem un scop comun. Trebuie să știm că putem 
avea încredere deplină una în cealaltă, deoarece există foarte 
puţine lucruri în lume în care putem avea încredere. 

Egwene își cobori privirea la Sceptrul Legămintelor, pe ca- 
re îl luase mai devreme în acea dimineaţă de la Saerin. Îl frecă 
cu degetul mare. „Mi-aș fi dorit să îl fi putut găsi atunci când ai 
venit în vizită, Verin, gândi ea. Poate că nu te-ar fi salvat, dar 
mi-ar fi plăcut să încerc. Mi-ar prinde bine ajutorul tău.” 

Egwene îşi ridică privirea. 

— Nu sunt iscoadă a Celui Întunecat, le anunţă ea pe cele 
prezente în încăpere. lar voi ştiţi că nu poate fi o minciună. 

Reprezentantele păreau nedumerite. Ei bine, aveau să în- 
țeleagă în curând. 

— A sosit vremea să dovedim de ce suntem în stare, zise 
Egwene. Câteva femei isteţe din Turnul Alb au venit cu aceas- 
tă idee, iar eu am de gând să o pun în practică. Vom folosi pe 
rând Sceptrul Legămintelor ca să ne eliberăm de cele Trei Le- 
găminte, apoi vom jura din nou, fiecare pe rând. Odată ce 
vom fi toate legate, vom putea făgădui că nu suntem slujitoa- 
re ale... 

Sheriam îmbrăţișă Izvorul. Egwene anticipase acest lucru 
şi aruncă un scut între Sheriam și Izvor, făcând-o pe femeie 
să icnească. Berana ţipă şocată, iar alte câteva femei îmbrăţi- 
şară Izvorul, privind în toate părțile. 


Egwene se întoarse și întâlni privirea lui Sheriam. Faţa fe- 
meii era aproape la fel de roşie ca părul ei, iar respiraţia i se 
accelerase. Semăna cu un iepure care îşi prinsese un picior în 
capcană, cu ochii măriți de spaimă. Se prinse strâns cu mâna 
sănătoasă de cea bandajată. 

„Oh, Sheriam, gândi Egwene. Sperasem ca Verin să se fi în- 
şelat în privința ta.” 

— Egwene? întrebă Sheriam, stingherită. Eu doar... 

Egwene făcu un pas în faţă. 

— Faci parte din Ajah Neagră, Sheriam? 

— Poftim? Fireşte că nu! 

— Eşti în cârdăşie cu rătăciţii? 

— Nu! zise Sheriam, privind într-o parte. 

— ÎI slujeşti pe Cel Întunecat? 

— Nu! 

— Ai păr roşu? 

— Fireşte că nu, niciodată... 

Ea încremeni. 

„Îţi mulțumesc și pentru trucul acesta, Verin”, gândi Egwene, 
oftând în sinea ei. 

În cort se aşternu o tăcere de mormânt. 

— M-am exprimat greșit, fireşte, zise Sheriam, asudând din 
abundență. N-am știut la ce întrebare am răspuns. Nu pot 
minți, fireşte. Niciuna dintre noi nu poate... 

Vocea ei tărăgănă când Egwene îi întinse Sceptrul Legă- 
mintelor. 

— Dovedeşte-o, Sheriam! Femeia care a venit la mine în 
Turn mi-a spus că eşti una dintre conducătoarele din Ajah 
Neagră. 

Sheriam întâlni privirea lui Egwene. 

— Păi, atunci, zise femeia pe un ton blând și cu o privire 
îndurerată, cine a fost? Cine a venit la tine? 

— Verin Mathwin. 

— Măi, măi, zise Sheriam, rezemându-se cu spatele de 
spătarul scaunului. Nu m-aş fi așteptat niciodată la ea, trebu- 
ie să recunosc. Cum a reușit să treacă peste jurămintele făcu- 
te Marelui Senior? 

— A băut otravă, răspunse Egwene, cu o strângere de 
inimă. 

— Foarte inteligent. Femeia cu părul de foc încuviinţă din 
cap. Eu nu am avut niciodată curajul să fac asta. Niciodată, 
într-adevăr... 

Egwene împleti legători de Aer şi le înfăşură în jurul lui 
Sheriam, apoi înnodă împletiturile. Apoi se întoarse spre un 
grup de femei uluite și palide la față. Unele îngrozite. 

— Lumea mărşăluiește spre Ultima Bătălie, zise Egwene 
cu severitate. V-aţi așteptat ca vrăjmaşii noştri să ne lase în 
pace? 

— Cine? întrebă în şoaptă Lelaine. Pe cine a mai pomenit? 

— Pe multe altele, zise Egwene. Sunt şi reprezentante în 
Divan printre ele. 

Moria sări în picioare și fugi spre ieşire. Abia apucă să fa- 
că doi paşi. O duzină de alte surori o înconjurară pe fosta Al- 
bastră cu scuturi și o legară cu fire de Aer. În câteva secunde, 
ea atârna în aer, cu căluș la gură și cu lacrimile şiroindu-i pe 
fața ovală. 

Romanda plescăi, plimbându-se agale în jurul femeii. 

— Ambele din Ajah Albastră, observă ea. Ai ales un mod 
dramatic pentru a face aceste dezvăluiri, Egwene. 

— Mi te vei adresa cu „Maică”, Romanda, zise Egwene, co- 
borând de pe podium. Nu este chiar atât de ciudat că există 
un număr atât de mare de Albastre aici, având în vedere fap- 
tul că întregul lor Ajah a fugit din Turnul Alb. Ridică în aer 
Sceptrul Legămintelor. Motivul pentru care a trebuit să fac 
astfel dezvăluirea este simplu. Cum aţi fi reacționat dacă aș fi 
declarat pur şi simplu că ele sunt Negre fără să aduc vreo 
dovadă? 

Romanda încuviinţă din cap. 

— Ai avut dreptate în ambele cazuri, Maică, recunoscu ea. 

— Atunci, bănuiesc că nu te vei supăra dacă vei fi prima 
care va face din nou legămintele? 

Romanda şovăi doar o clipă, aruncându-le o privire celor 
două femei legate cu fire de Aer. Aproape toate femeile din 
încăpere îmbrățişau Izvorul, privindu-le pe celelalte ca și când 
ar avea pe cap şerpi în loc de păr. 

Romanda luă în mână Sceptrul Legămintelor și făcu în- 
tocmai cum i se spuse, eliberându-se de legăminte. Procedeul 
era evident dureros, însă ea îşi controlă respiraţia şuierătoa- 
re. Celelalte priveau cu atenţie, ca nu cumva să fie vreun truc, 


însă Romanda făcu din nou legămintele fără să șovăie. Îi în- 
tinse sceptrul lui Egwene. 

— Nu sunt iscoadă a Celui Întunecat, zise ea. Și n-am fost 
niciodată. 

Egwene acceptă Sceptrul Legămintelor. 

— Mulţumesc, Romanda, zise ea. Lelaine, doreşti să fii ur- 
mătoarea? 

— Bucuroasă, răspunse femeia. 

Probabil simțea nevoia să le dezvinovățească pe Albastre. 
Rând pe rând, celelalte femei se dezlegară de legăminte - ic- 
nind sau șuierând din cauza durerii -, apoi jurară din nou și 
făgăduiră că nu erau iscoade ale Celui Întunecat. Egwene ră- 
sufla ușurată în tăcere de fiecare dată. Verin recunoscuse că 
mai existau surori pe care ea nu reușise să le demaște și că 
Egwene putea descoperi alte membre ale Ajah Neagră în rân- 
dul reprezentantelor. 

Când Kwamesa, ultima, îi înapoie Sceptrul lui Egwene și 
declară că nu era iscoadă a Celui Întunecat, atmosfera din 
încăpere se detensionă vizibil. 

— Prea bine, zise Egwene, întorcându-se și oprindu-se în 
fața încăperii. De acum înainte, vom continua ca una. Gata cu 
ciorovăielile. Gata cu luptele. Toate vrem binele Turnului Alb 
şi al lumii înseşi. Noi douăsprezece, cel puţin, avem încredere 
una în cealaltă. O purificare nu e niciodată uşoară. Adeseori 
este dureroasă. Azi, ne-am purificat, dar ceea ce trebuie să 
facem în continuare este aproape la fel de dureros. 

— Ştii... numele multor altora? întrebă Takima, pentru 
prima oară părând cât se poate de atentă. 

— Da, răspunse Egwene. Sunt peste două sute în total, din 
fiecare Ajah. Vreo şaptezeci printre noi aici, în tabără. Am 
numele lor. Se întorsese în timpul nopții ca să ia cărțile lui 
Verin din odaia ei. Acum, acestea erau ascunse în siguranță în 
cortul ei, invizibile. Propun să le arestăm, deşi va fi greu, căci 
va trebui să le prindem pe toate aproape în același timp. 

Cel mai mare avantaj al lor, lucru surprinzător, avea să fie 
natura inerent distrugătoare a frăției Ajah Neagră. Verin şi 
alte surse sugeraseră faptul că puţine surori din Ajah Neagră 
ştiau doar câteva alte nume. Exista o descriere amănunţită în 
carte despre organizarea frăției Ajah Neagră și despre siste- 
mul lor de grupuri denumite „nuclee”, care interacționau 

foarte puţin pentru a putea rămâne ascunse. Ea nădăjduia ca 
tocmai acest sistem să le împiedice să își dea seama ce se 
întâmpla. 

Reprezentantele păreau descurajate. 

— Mai întâi, zise Egwene, va trebui să pretindem că tre- 
buie să îi dăm vești importante fiecărei reprezentante, care 
nu pot fi auzite de soldaţii din tabără. Le vom chema pe su- 
rori în acest pavilion după Ajah - este suficient de încăpător 
ca să găzduiască în jur de două sute de persoane. Vă voi da 
fiecăreia numele tuturor surorilor Negre. Când va intra fie- 
care Ajah, le voi repeta ce v-am spus vouă și le voi spune că 
vor trebui să jure din nou pe Sceptrul Legămintelor. Veţi fi 
pregătite să le imobilizați pe surorile Negre care vor încerca 
să fugă. Le vom lega și le vom duce în cortul pentru audieri. 

Cortul acela mai mic era conectat în partea laterală cu 
Divanul şi putea fi închis, astfel încât surorile care intrau să 
nu le poată vedea pe prizoniere. 

— Va trebui să facem ceva în legătură cu străjerii, zise 
Lelaine, posomorâtă. Presupun că le vom îngădui să intre aici 
cu surorile lor, iar noi vom fi pregătite să îi prindem. 

— Unii dintre ei sunt iscoade ale Celui Întunecat, zise Egwene. 
Dar nu toți. Și nu ştiu care dintre ei. 

Verin își făcuse câteva însemnări în legătură cu asta, dar 
nu multe, din păcate. 

— Lumină, ce dezastru! bombăni Romanda. 

— Trebuie s-o facem, zise semeața Berana, clătinând din cap. 

— Şi trebuie s-o facem repede, zise Egwene. Astfel încât 
surorile Negre să nu aibă timp să fugă. Îl voi avertiza pe Se- 
niorul Bryne să alcătuiască, pentru orice eventualitate, un pe- 
rimetru format din arcași şi surori în care avem încredere 
care să oprească pe oricine ar încerca să fugă. Însă asta va da 
roade doar în cazul acelora prea slabe ca să deschidă o poartă. 

— Nu trebuie să îngăduim să se ajungă aici, zise Lelaine. 
Un război în interiorul taberei... 

Egwene încuviinţă din cap. 

— Şi cum rămâne cu Turnul Alb? întrebă Lelaine. 

— După ce ne vom fi purificat pe noi, zise Egwene, abia 
atunci vom putea face ce trebuie făcut pentru a le unifica pe 
surorile aes sedai. 

— Vrei să... 


— Da, Lelaine, zise Egwene. Vreau să inițiez un atac asu- 
pra Tar Valonului până la sfârşitul acestei seri. Dă vestea mai 
departe şi spune-i Seniorului Bryne să-şi pregătească oame- 
nii. Veştile sunt menite să distragă atenţia surorilor Negre 
aflate printre noi, care, cel mai probabil, nu vor observa ce 
facem. 

Romanda le aruncă o privire lui Sheriam şi Moriei, care 
atârnau în aer într-o parte a cortului, amândouă plângând. Gu- 
rile le erau astupate cu călușuri din Aer. 

— Trebuie s-o facem. Am înaintat o moţiune Divanului ca 
să ia măsura sugerată de Suprema Înscăunată Amyrlin. 

În cort se făcu tăcere. Apoi, încetul cu încetul, fiecare fe- 
meie se ridică în picioare ca să îşi exprime acordul. 

— Lumina să ne aibă în paza ei! şopti Lelaine. Și să ne 
ierte pentru ceea ce urmează să facem. 

„Exact la asta mă gândeam şi eu”, adăugă Egwene. 

CAPITOLUL 44 


Mirosuri necunoscute 


— Pasul lui Tarwin este locul ce mai potrivit! argumentă 
Nynaeve. 

Ea şi Rand călăreau pe un drum înierbat pe o câmpie din 
Maredo, însoțiți de o mulțime alcătuită din aieli. Nynaeve era 
singura aes sedai de acolo; Narishma și Naeff călăreau în spa- 
tele grupului, părând posomorâţi. Rand le obligase pe aes se- 
dai să rămână în urmă. În ultima vreme, părea deosebit de 
determinat să îşi afirme independenţa față de ele. 

Nynaeve călărea o iapă albă botezată „Clar de lună”, pe 
care şi-o însuşise din grajdul lui Rand din Tear. Era în conti- 
nuare ciudat că el avea un grajd al lui, darămite câte unul în 
fiecare oraş important din lume. 

— Pasul lui Tarwin, zise Rand, clătinând din cap. Nu. Cu 
cât mă gândesc mai mult la asta, cu atât mai mult îmi dau 
seama că nu vrem să luptăm acolo. Lan îmi face o favoare. 
Dacă voi putea coordona un atac pe lângă al lui, voi putea ob- 
ține un mare avantaj. Dar nu vreau să distrag atenţia oștilor 
mele cu Trecătoarea. Ar fi o risipă de resurse. 

Risipă de resurse? Spre Trecătoare se îndrepta Lan, ca o 
săgeată eliberată dintr-un arc lung din Ținutul celor Două 
Râuri. Se ducea acolo să moară! lar Rand zicea că un ajutor 
din partea lui era o risipă? Prost încăpățânat! 


Scrâșnind din dinţi, ea se forță să se liniștească. Măcar 
dacă el s-ar certa în loc să vorbească în felul acela nepăsător 
pe care îl adoptase de curând. El părea să fie lipsit de emoţii, 
însă ea văzuse fiara descătușându-se şi răcnind. Aceasta stă- 
tea încolăcită înlăuntrul lui, iar dacă el nu avea să-și exprime 
trăirile în curând, acestea aveau să îl devoreze pe dinăuntru. 

Dar cum să îl facă să înţeleagă? Ea pregătise argument du- 
pă argument - fiecare dintre ele gândit cu grijă şi explicat cu 
calm - în timpul pe care ei îl petrecuseră în Tear. Rand le ig- 
norase pe toate, petrecându-și ultimele două zile întâlnindu-se 
cu generalii şi plănuind o strategie pentru Ultima Bătălie. 

Fiecare zi care trecea îl aducea pe Lan mai aproape de o 
luptă pe care nu o putea câștiga. Cu fiecare zi care trecea, ea 
era mai neliniștită; de câteva ori, aproape că îl abandonase pe 
Rand, gândindu-se să călărească spre miazănoapte. Dacă Lan 
urma să ducă o luptă imposibilă, ea îşi dorea să-i fie alături. 
Rămase. Lumina să-l ia pe Rand al'Thor, ea rămase. La ce bun 
să îl ajute pe Lan, doar ca să lase lumea pradă Umbrei din 
cauza încăpățânării unui păstor! 

Ea se trase zdravăn de coada împletită. Brăţările și inelele 
ei cu nestemate scânteiară în lumina slabă a soarelui - cerul 
era înnorat, desigur, aşa cum era de săptămâni bune. Toată 
lumea încerca să ignore cât de nefiresc era acest lucru, însă 
Nynaeve putea încă simți furtuna aceea adunându-se la mia- 
zănoapte. 

Mai rămăsese atât de puţin timp până când Lan să ajungă 
la Pas! Facă Lumina ca el să fie încetinit de Malkieri care ve- 
niseră să îl sprijine în călătoria lui! Facă Lumina ca el să nu 
fie singur! Se gândea cum el călărea în Mana Pustiitoare şi în- 
frunta oastea Creaturilor Umbrei care îi năpădiseră patria... 

— Trebuie să atacăm acolo, zise Nynaeve. lturalde spune 
că Mana Pustiitoare este împânzită de troloci. Cel Întunecat 
își adună forțele. Putem pune rămășag că gloata aceea se va 
afla la Pas, pe unde este mai ușor să pătrunzi şi să ataci ţinu- 
turile Andor și Cairhien! 

— Tocmai de aceea nu vom ataca Pasul, Nynaeve, zise Rand, 
cu o voce rece şi neutră. Nu putem îngădui ca vrăjmașul nos- 
tru să aleagă câmpul de bătălie. Ultimul lucru pe care ni-l do- 
rim este să luptăm unde vor ei să luptăm sau unde se așteap- 
tă să luptăm. Își întoarse privirea spre miazănoapte. Da, la- 

să-i să se strângă. Mă caută pe mine, dar eu n-am să mă înfă- 
țişez dinaintea lor. De ce să luptăm la Pasul lui Tarwin? Cel 
mai logic ar fi să ne săltăm majoritatea oștilor noastre direct 
în Shayol Ghul. 

— Rand, zise ea, încercând să pară rezonabilă. Oare el nu 
vedea că ea era rezonabilă? Este imposibil ca Lan să fi reușit 
să strângă o oaste suficient de mare ca să poată țină piept unui 
atac al trolocilor, mai ales când numai Lumina știe ce caută 
aici majoritatea oștilor din Ținutul de Hotar. El va fi învins, 
iar trolocii vor invada! 

Rand îşi încleştă fălcile la pomenirea Ținutului de Hotar; 
ei călăreau ca să se întâlnească cu unul dintre mesagerii lor. 

— Trolocii vor invada, repetă Rand. 

— Da! 

— Bine, zise Rand. Îi voi ţine ocupați câtă vreme voi face 
ceea ce trebuie făcut. 

— Şi Lan? întrebă Nynaeve. 

— Atacul lui va fi bine plasat. Rand încuviinţă din cap. Le 
va atrage atenţia vrăjmaşilor mei spre Malkier și spre Pas și îi 
va face să creadă că eu sunt acolo. Creaturile Umbrei nu se 
pot deplasa prin porţi, prin urmare nu se pot mișca la fel de 
repede ca mine. Până când ei îl vor ataca, eu voi fi trecut pe 
lângă ei şi voi fi lovit drept în inima Celui Întunecat. 

N-am de gând să abandonez ţinuturile de la miazăzi. Când 
trolocii vor trece prin Pas, aceştia se vor despărți în grupuri 
ca să invadeze. Atunci îi vor lovi oștile mele, conduse de Bashere, 
care vor călători prin porţi să atace fiecare grup de troloci de 
pe flancuri sau din spate. Astfel, vom putea alege cele mai bu- 
ne câmpuri de bătălie care se potrivesc nevoilor noastre. 

— Rand, zise Nynaeve, furia ei transformându-se în groa- 
ză. Lan va muri! 

— Atunci, cine sunt eu să împiedic acest lucru? zise Rand. 
Toți merităm şansa de a ne găsi liniștea. 

Nynaeve rămase cu gura căscată. El chiar credea asta! 
Sau, cel puţin, încerca să se convingă să creadă asta. 

— Datoria mea este să îl ucid pe Cel Întunecat, zise Rand, 
ca pentru el. ÎI voi ucide, apoi voi muri. Asta e tot. 

— Dar... 

— Ajunge, Nynaeve. 


Rand vorbi cu blândeţe, dar pe acel ton periculos. Nu avea 
de gând să se mai lase presat. 

Nynaeve se lăsă pe spate, clocotind și încercând să gă- 
sească o cale prin care să insiste asupra acestui subiect. Lu- 
mină! El îi va lăsa pe oamenii din Ținuturile de Hotar să su- 
fere şi să moară în timpul invaziilor troloce? Oamenilor de 
acolo nu le păsa dacă Cel Întunecat era învins - avea să gă- 
tească în continuare tocănițele. Asta însemna că Lan și Malkieri 
luptau singuri, o oaste micuță care se va împotrivi forței fie- 
cărui monstru pe care îl scuipa Mana Pustiitoare. 

Seanchanii își vor purta războiul la miazăzi şi la apus. 
Trolocii vor ataca dinspre miazănoapte şi răsărit. Cele două 
tabere se vor întâlni, la un moment dat. Andorul și celelalte 
regate vor fi transformate într-un câmp de bătălie uriaș, iar 
oamenii de acolo - oameni de ispravă, precum cei din Ținutul 
celor Două Râuri - nu vor avea nicio șansă în fața unui ase- 
menea război. Vor fi striviţi. 

Aşadar, ce putea face ea ca să schimbe destinul acesta? 
Trebuia să găsească o nouă strategie ca să îl influențeze pe 
Rand. Inima îi spunea că trebuia să îl protejeze pe Lan. Tre- 
buia să îl ajute! Grupul înainta călare peste pajiștile presărate 
pe ici, pe colo cu ferme. Trecură pe lângă una care se afla în 
partea dreaptă, o fermă singuratică nu prea diferită de multe 
din Ținutul celor Două Râuri. Totuși, în Ţinutul celor Două 
Râuri, ea nu văzuse niciodată un fermier privindu-i pe călă- 
tori cu o ostilitate atât de fățișă. Bărbatul cu barba roșcată ce 
purta pantaloni murdari şi avea mânecile cămășii suflecate 
până aproape de umeri, stătea rezemat de un gard pe jumă- 
tate terminat. Toporul lui zăcea nepăsător - dar la vedere - 
pe buştenii de lângă el. 

Câmpul lui văzuse ani mai buni; deşi solul fusese arat și 
mărunțit, din brazde răsăriseră doar niște vlăstari timizi. 
Câmpul era presărat cu petice de pământ gol, unde seminţele 
refuzaseră în mod inexplicabil să încolțească, iar plantele 
care creșteau aveau o nuanţă gălbuie. 

Pe un câmp învecinat, un grup de bărbaţi tineri încercau 
să smulgă din pământ un butuc, dar privirea ageră a lui 
Nynaeve îi spunea că, de fapt, aceştia nu făceau nicio treabă. 
Ei nu prinseseră hamurile de boi, iar bărbaţii nu slăbiseră 
trunchiul din pământ săpând în jurul lui. Bucăţile acelea de 

lemn care zăceau în iarbă erau prea robuste şi lucrate prea 
fin ca să fie cozi de unelte. Erau niște bâte. Era aproape o ex- 
poziție amuzantă - având în vedere faptul că Rand era însoțit 
de două sute de aieli -, dar transmitea un mesaj. Bărbaţii 
aceştia se aşteptau la probleme și se pregăteau pentru ele. 
Fără îndoială, simțeau și ei că se apropia furtuna. 

Regiunea aceasta, aproape de rutele comerciale și la o 
aruncătură de băț de Tear, se afla relativ în siguranţă în ceea 
ce privea tâlharii. De asemenea, se afla suficient de departe 
spre miazănoapte ca să fie prinsă în conflictele dintre Illian și 
Tear. Acesta ar fi trebuit să fie un loc unde fermierii să nu fie 
nevoiţi să transforme lemnul bun în bâte sau să îi privească 
pe străini cu nişte ochi care se așteptau la un atac. 

Această vigilenţă le va fi de folos atunci când trolocii vor 
ajunge la ei - presupunând că seanchanii nu îi vor fi cucerit și 
recrutat în oștile lor până atunci. Nynaeve se trase din nou de 
coadă. 

Gândul îi zbură din nou la Lan. Trebuia să facă ceva! Însă 
Rand nu voia să priceapă. Mai rămânea doar planul misteri- 
os al Cadsuanei. Prostănaca nu voia să i-l explice. Nynaeve 
făcuse primul pas, făcând un jurământ de loialitate, dar cum 
reacționase Cadsuane? Cu o aroganță sfidătoare, desigur. Cum 
îndrăznea să o primească pe Nynaeve în micul ei grup de aes 
sedai ca pe o copilă care rătăcise prin pădure?! 

Cum avea să îl ajute pe Lan sarcina pe care o primise 
Nynaeve, aceea de a afla unde era Perrin? În ultima săptă- 
mână, Nynaeve insistase pe lângă Cadsuane ca aceasta să-i 
dea mai multe informații, dar eșuase. „Îndeplineşte sarcina 
aceasta, copilă, îi spusese Cadsuane, şi poate îți vom da mai 
multe responsabilităţi pe viitor. Te-ai dovedit prea dornică 
uneori, iar noi nu putem îngădui asta.” 

Nynaeve oftă. Trebuia să afle unde era Perrin. Cum putea 
face asta? Oamenii din Ținutul celor Două Râuri nu fuseseră 
de prea mare ajutor. Mulţi dintre ei călătoreau împreună cu 
Perrin, dar aceștia nu mai fuseseră văzuţi de ceva vreme. Se 
aflau undeva în sud, în Altara sau Ghealdan, cel mai probabil. 
Asta însemna că exista o suprafață mare pe care trebuia să o 
cerceteze. 

Ea ar fi trebuit să știe că Ținutul celor Două Râuri nu avea 
să îi ofere un răspuns uşor. Evident, Cadsuane încercase deja 


să dea ea însăşi de urma lui Perrin şi trebuie să fi dat greş. De 
aceea îi dăduse această sarcină lui Nynaeve. Oare Rand îl tri- 
misese pe Perrin într-o misiune secretă? 

— Rand? zise ea. 

El mormăia ceva cu asprime ca pentru sine. 

Ea se înfioră. 

— Rand, zise ea pe un ton mai aspru. 

El se opri din mormăit, apoi îi aruncă o privire. Ei i se pă- 
ru că zăreşte furia ascunsă acolo, adânc înlăuntrul lui, o stră- 
fulgerare de enervare pentru că ea îl întrerupsese. Apoi, 
aceasta dispăru, fiind înlocuită de o stăpânire de sine înspăi- 
mântător de rece. 

— Da? întrebă el. 

— Ştii cumva... unde este Perrin? 

— A primit niște sarcini şi le îndeplinește, răspunse Rand, 
luându-și privirea de la ea. De ce doreşti să știi? 

Era mai bine să nu pomenească de Cadsuane. 

— Îmi fac în continuare griji pentru el. Şi pentru Mat. 

— Ah, zise Rand. Nu prea eşti obișnuită să minţi, Nynaeve, 
nu-i aşa? 

Ea simți cum se înroșeşte de rușine. Când învățase el să 
citească oamenii atât de bine? 

— Chiar îmi fac griji pentru el, Rand al'Thor, zise ea. Are o 
fire pașnică, modestă... și le-a îngăduit întotdeauna prieteni- 
lor lui să îl manipuleze prea mult. 

Aşa. Rand n-avea decât să se gândească la asta. 

— Modest, zise Rand, îngândurat. Da, presupun că încă 
mai este aşa. Dar pașnic? Perrin nu mai este prea... pașnic. 

Aşadar, el luase legătura cu Perrin de curând. Lumină! 
Cum ştiuse Cadsuane și cum de ratase Nynaeve aceste comu- 
nicări? 

— Rand, dacă l-ai pus pe Perrin să facă ceva pentru tine, 
atunci de ce ai păstrat secretul? Merit să... 

— Nu m-am întâlnit cu el, Nynaeve, spuse Rand. Linișteş- 
te-te! Pur şi simplu știu unele lucruri. Suntem conectaţi, eu, 
Perrin şi Mat. 

— Cum? Ce vrei să... 

— Asta este tot ce îţi voi spune despre asta, Nynaeve, o în- 
trerupse Rand, întrerupându-i propoziția cu cuvinte blânde. 

Nynaeve se lăsă pe spate, scrâşnind din dinţi. Celelalte aes 
sedai spuneau că îşi puteau stăpâni emoțiile, dar era limpede 
că ele nu aveau de-a face cu Rand al'Thor. Și Nynaeve putea fi 
calmă, dacă nu ar fi trebuit să se ocupe de cel mai încăpățânat 
bărbat care existase vreodată în lumea asta. 

Călăriră în tăcere o vreme, cerul înnorat atârnând deasu- 
pra lor ca un câmp îndepărtat de turbă. Locul de întâlnire cu 
oamenii din Ținuturile de Hotar era o răscruce de drumuri 
din apropiere. Ei ar fi putut călători direct acolo, dar Fecioa- 
rele îl sfătuiseră pe Rand să se oprească la mică distanță de 
locul respectiv și să se apropie cu băgare de seamă. Topi- 
rea-n-văzduh era o cale extrem de convenabilă, dar putea fi şi 
periculoasă. Dacă vrăjmașii tăi ştiau unde îţi făceai apariţia, 
puteai să deschizi o poartă și să te trezeşti prins într-o am- 
buscadă a arcașilor. Nici măcar trimiterea înainte a iscoade- 
lor printr-o poartă nu era o cale la fel de sigură ca a călători 
într-un loc unde nimeni nu se aștepta să apari. 

Aielii învățau şi se adaptau repede. Era surprinzător, în- 
tr-adevăr. Pustiul era un loc îngrozitor de anost; fiecare păr- 
ticică din el semăna cu cealaltă. Desigur, ea auzise câteva 
gărzi aiel spunând același lucru despre ţinuturile umede. 

Această anume răscruce de drumuri nu mai fusese im- 
portantă de ani buni. Dacă Verin și una dintre celelalte surori 
Brune fuseseră acolo, cel mai probabil ar fi putut să explice 
exact care era motivul. Tot ce știa Nynaeve era că regatul ca- 
re deținuse odinioară aceste ţinuturi se destrămase cu mult 
timp în urmă şi că tot ceea ce mai rămăsese din el era orașul 
independent Far Madding. Roata Timpului se învârtea. Cele 
mai măreţe regate se destrămau, se degradau și erau trans- 
formate în cele din urmă în câmpuri, stăpânite doar de fer- 
mierii hotărâți să obţină o recoltă bună de orz. La fel păţise și 
Manetheren şi la fel se întâmplase și aici. Marile artere stră- 
bătute odinioară de legiuni deveniseră nişte drumuri de țară 
obscure, care aveau nevoie de reparații. 

În vreme ce călăreau, Nynaeve lăsă iapa să rămână în ur- 
ma lui Rand. Prin această mișcare, ea ajunse să călărească 
aproape de Narishma, cu părul lui negru și împletit în cosițe, 
care se terminau cu nişte clopoței ce zornăiau. El purta ne- 
gru, ca majoritatea asha'manilor, iar Sabia şi Dragonul scli- 
peau pe gulerul hainei sale. Bărbatul se schimbase în lunile 


de când fusese legat ca străjer. Ea nu se mai putea uita la el și 
să îl considere un băietan. Era un bărbat care avea grația 
unui soldat şi privirea vigilentă a unui străjer. Un bărbat care 
înfruntase moartea şi luptase împotriva rătăciților. 

— Tu ești din Ținuturile de Hotar, Narishma, zise Nynaeve. 
Ai habar de ce ceilalți şi-au părăsit posturile? 

El clătină din cap, cercetând peisajul cu privirea. 

— Am fost fiul unui cizmar, Nynaeve Sedai. Nu cunosc cu- 
tumele seniorilor și domniţelor. Şovăi. Şi-apoi, nu mai sunt 
de-acolo acum. 

Concluzia era limpede. El avea să îl protejeze pe Rand, in- 
diferent ce alte loialități mai avea. Era un mod de gândire 
specific unui străjer. 

Nynaeve dădu încet din cap. 

— Ai habar ce vom întâmpina? 

— Ei se vor ţine de cuvânt, zise Narishma. Un locuitor din 
Ținuturile de Hotar mai degrabă ar muri decât să își încalce 
cuvântul. Au făgăduit să trimită o delegație care să se întâl- 
nească cu Seniorul Dragon. Vor face întocmai. Totuşi, mi-aș fi 
dorit să ne fi fost îngăduit să le aducem cu noi pe aes sedai 
ale noastre. 

Rapoartele spuneau că oastea celor din Ținuturile de Ho- 
tar includea treisprezece aes sedai. Un număr periculos: nu- 
mărul necesar pentru ferecarea unei femei sau domolirea 
unui bărbat. Un cerc de treisprezece femei le putea despărți 
de Izvor pe cele mai puternice conducătoare. Rand insistase 
ca delegaţia care venea să se întâlnească cu el să nu conțină 
mai mult de patru dintre aceste treisprezece aes sedai; în 
schimb, făgăduise să nu aducă cu el mai mult de patru con- 
ducători. Doi asha'mani - Narishma şi Naeff, Nynaeve și Rand 
însuşi. 

Merise şi celelalte făcuseră o criză de nervi în stilul suro- 
rilor aes sedai, adică multe buze bosumflate şi întrebări pre- 
cum: „Eşti sigur că vrei să faci asta?”, atunci când Rand le in- 
terzisese să îl însoțească. 

Nynaeve observă postura tensionată a lui Narishma. 

— Nu pari să ai încredere în ei. 

— Locul unuia din Ținuturile de Hotar este să păzească 
Hotarul, zise Narishma. Eu am fost fiul unui cizmar și, totuși, 
am fost învățat să mânuiesc sabia, sulița, arcul, toporul şi 

praştia. Încă înainte să intru în rândul asha'manilor, îi pu- 
team învinge într-un duel pe patru din cinci soldaţi sudiști 
antrenați. Noi trăim ca să apărăm. Și totuși, ei au plecat. Toc- 
mai acum. Însoţiţi de treisprezece aes sedai. Se uită la ea cu 
ochii aceia negri ai lui. Vreau să am încredere în ei. Îi ştiu ca 
oameni de ispravă. Dar până și oamenii de ispravă pot face 
un lucru greşit. Mai ales când sunt implicaţi bărbaţi care pot 
conduce. 

Nynaeve tăcu. Narishma avea dreptate, deși, ce motive 
aveau cei din Ținuturile de Hotar să îi facă vreun rău lui Rand? 
Aceștia luptaseră împotriva invaziei Manei Pustiitoare și a 
Creaturilor Umbrei secole la rând, iar lupta împotriva Celui 
Întunecat le era impregnată în suflete. Ei nu aveau să se în- 
toarcă împotriva Dragonului Renăscut. 

Cei din Ținuturile de Hotar aveau o onoare specială. Putea 
fi un lucru frustrant, adevărat, dar asta îi definea. Respectul 
pe care Lan îl avea față de patria lui - mai ales când mulți alți 
Malkieri își abandonaseră identitatea - era un lucru pe care 
ea îl iubea la el. „Of, Lan. Voi găsi pe cineva care să te ajute. 
N-am să te las să lupţi singur împotriva Umbrei.” 

Pe când se apropiau de o colină verde, câţiva aieli se în- 
toarseră din misiunea de cercetare. Rand făcu semn grupului 
să se oprească şi aşteptă ca iscoadele în cadin'sor să vină la el. 
Câţiva purtau banderola roșie, cu simbolul străvechi al suro- 
rilor aes sedai. Iscoadele nu erau istovite, în ciuda faptului că 
alergaseră până la locul întâlnirii şi înapoi. 

Rand se aplecă în şa. 

— Au făcut cum le-am cerut? Au adus cu ei nu mai mult 
de două sute de soldați și nu mai mult de patru aes sedai? 

— Da, Rand al'Thor, răspunse una dintre iscoade. Da, 
ți-au respectat admirabil cerințele. Au mare onoarea. 

Nynaeve recunoscu acel umor ciudat al aielilor în răs- 
punsul dat de bărbat. 

— Ce e? întrebă Rand. 

— Un singur om, Rand al'Thor, zise iscoada aiel. Doar atât 
include „delegația” lor. Este un bărbat scund şi mărunţel, cu 
toate că pare să ştie să danseze dansul sulițelor. Răscrucea de 
drumuri se află dincolo de colina asta. 


Nynaeve privi în faţă. Într-adevăr, acum, că ştia unde să 
privească, putea vedea un alt drum urcând dinspre miazăzi și 
care, probabil, se intersecta cu al lor chiar dincolo de colină. 

— Ce fel de capcană este aceasta? întrebă Naeff, aducân- 
du-și calul lângă Rand. Pe faţa lui sfrijită de războinic se citea 
îngrijorarea. O ambuscadă? 

Rand își ridică o mână în semn de tăcere. Dădu pinteni ca- 
lului, care se puse în mișcare, iar iscoadele țineau pasul cu el fă- 
ră să se plângă. Nynaeve mai că fu lăsată în urmă; „Clar de lună” 
era un animal mult prea blând, pe care nu l-ar fi ales pentru ea 
însăși. Va vorbi cu grăjdarul când se vor întoarce în Tear. 

Ocoliră colina și găsiră un petic de pământ pătrat, presă- 
rat cu gropi vechi pentru foc, lăsate de caravanele care în- 
noptaseră acolo. Un drum mai mic decât cel pe care veniseră 
ei șerpuia în sus spre miazănoapte, apoi în jos, spre miazăzi. 
În mijloc stătea un singur shienaran, în locul unde drumurile 
se intersectau, şi privea procesiunea care se apropia. Părul 
lui cărunt, lung până la umeri, îi încadra faţa sfrijită care se 
potrivea cu trupul lui subțire. Pe fața lui rotundă se vedeau 
semne ale îmbătrânirii; ochii lui erau mici, iar el părea să şi-i 
mijească. 

„Hurin?” gândi ea, mirată. Nynaeve nu îl mai văzuse pe 
prinzătorul de hoți de când o însoțise pe ea şi un grup de alte 
surori la Turnul Alb, după evenimentele de la Falme. 

Rand își struni calul, îngăduindu-le lui Nynaeve şi asha'ma- 
nilor să îl ajungă din urmă. Aielii se împrăștiară ca frunzele 
suflate de o rafală de vânt, ocupând posturi de veghe în jurul 
răscrucii. Era aproape sigură că ambii asha'mani îmbrăţișa- 
seră Izvorul; probabil că şi Rand făcuse la fel. 

Hurin se foi inconfortabil. Arăta în mare parte așa cum 
şi-l amintea Nynaeve. Cu un pic mai multe fire cărunte în păr, 
dar purtând aceleași veşminte simple maro, cu un pumnal și 
o sabie cu lama scurtă prinse la cingătoare. Își legase calul de 
un buștean căzut din apropiere. Aielii îl priveau neîncreză- 
tori, așa cum alții ar fi privit o haită de câini de pază. 

— Ei, Seniore Rand! strigă Hurin, cu o voce calmă. Ești 
chiar tu! Ei, trebuie să recunosc că te-ai ajuns. Mă bucur să... 

El tăcu atunci când fu ridicat de la pământ. Scoase un ic- 
net de mirare în timp ce era rotit de fire invizibile de Aer. 
Nynaeve își înăbuși un fior. Oare avea să înceteze vreodată să 

nu mai fie deranjată atunci când vedea bărbați conducând 
Puterea? 

— Cine ne-a urmărit pe mine şi pe tine, Hurin, strigă 
Rand, atunci când am rămas blocaţi în acel ţinut îndepărtat al 
umbrelor? Ce naționalitate aveau oamenii înspre care am 
tras cu arcul? 

— Oameni? întrebă Hurin, vocea lui fiind aproape un chi- 
țăit. Seniore Rand, nu era niciun om în locul acela! Adică, ni- 
ciunul în afară de cei pe care i-am întâlnit, în afară de Dom- 
nița Selene. Tot ce-mi amintesc sunt acele fiare ca niște broaș- 
te, aceleași despre care vorbește lumea că le-ar călări sean- 
chanii! 

Rand îl roti pe Hurin în aer, privindu-l cu niște ochi reci. 
Apoi își mână calul mai aproape. Nynaeve și asha'manii fă- 
cură la fel. 

— Nu crezi că sunt eu, Seniore Rand? întrebă Hurin în 
vreme ce atârna în aer. 

— În ultima vreme, nu prea cred ce văd, răspunse Rand. 
Presupun că cei din Ținuturile de Hotar te-au trimis pe tine 
pentru că ne cunoaștem? 

Hurin încuviință din cap, asudând. Nynaeve simţi un dram 
de milă față de bărbat. Acesta îi era absolut devotat lui Rand. 
Petrecuseră mult timp împreună, urmărindu-l pe Fain și Cor- 
nul lui Valere. Pe drumul de întoarcere la Tar Valon, ea ara- 
reori reuşise să îl oprească pe Hurin să nu vorbească despre 
asta sau despre isprava pe care o înfăptuise Rand. A fi tratat 
astfel de bărbatul pe care el îl idolatriza era, probabil, un lu- 
cru foarte tulburător pentru prinzătorul de hoţi cel subțirel. 

— De ce eşti doar tu? întrebă încet Rand. 

— Păi, zise Hurin, oftând, ei ți-au spus... Bărbatul şovăi, 
părând a-i fi distrasă atenţia de ceva. Adulmecă aerul zgomo- 
tos. Este... ciudat. N-am mai simţit niciodată mirosul acesta. 

— Poftim? întrebă Rand. 

— Nu ştiu, zise Hurin. În aer... se simte miros de moarte, 
de violenţă, doar că nu e așa. Este ceva mai întunecat. Mai 
înspăimântător. 

El se cutremură vizibil. Abilitatea lui Hurin de a simţi mi- 
rosul violenţei era una dintre acele ciudăţenii pe care Turnul 
nu o putea explica. Nu era ceva ce avea legătură cu Puterea, 
dar nu era nici ceva firesc. 


Lui Rand nu părea să-i pese ce mirosea Hurin. 

— Spune-mi de ce te-au trimis doar pe tine, Hurin. 

— Tocmai îți ziceam, Seniore Rand. Ca să discutăm ter- 
menii. 

— Termenii privind reîntoarcerea oștilor voastre unde le 
este locul, zise Rand. 

— Nu, Seniore Rand, zise Hurin, stânjenit. Termenii pen- 
tru stabilirea unei întâlniri adevărate cu ei. Presupun că par- 
tea aceea din scrisoarea lor a fost cam vagă. Au spus că s-ar 
putea să te mânii când mă vei găsi doar pe mine aici. 

— S-au înşelat, zise Rand, cu o voce mai blândă. 

Nynaeve se trezi că îşi ciulea urechile ca să îl poată auzi, 
aplecându-se în față. 

— Nu mai simt mânie, Hurin, spuse Rand. Nu-mi serveşte 
la nimic. De ce am avea nevoie de „termeni” ca să ne întâlnim? 
Am presupus că oferta mea de a aduce doar o mică oaste va fi 
acceptabilă. 

— Păi, Seniore Rand, zise Hurin, vezi tu, ei își doresc în- 
tr-adevăr să se întâlnească cu tine. Adică, am bătut atâta drum 
până aici - am mărșăluit prin blestemata asta de iarnă... Ier- 
tare, aes sedai, dar a fost de vină blestemata asta de iarnă! Şi 
încă una grea, cu toate că a trecut multă vreme până să ne 
afecteze. În fine, am înfruntat-o venind după tine, Seniore 
Rand. Așadar, vezi, ei vor să se întâlnească cu tine. Foarte mult. 

— Dar? 

— Ei bine, ultima oară când ai ajuns în Far Madding a fost... 

Rand își ridică un deget. Hurin tăcu şi peste toți se aşter- 
nu tăcerea. Până şi caii păreau să-şi țină respiraţia. 

— Cei din Ținuturile de Hotar se află în Far Madding? în- 
trebă Rand. 

— Da, Seniore Rand. 

— Vor să se întâlnească cu mine acolo? 

— Da, Seniore Rand. Va trebui să vii în interiorul protec- 
ției Gardianului, înţelegi, și... 

Rand făcu un gest scurt cu mâna, întrerupându-l pe Hurin. 
O poartă se deschise imediat. Însă aceasta nu părea să dea 
spre Far Madding; ducea la o distanță mică, spre drumul pe 
care călăriseră Rand și ceilalţi în urmă cu puţin timp. 

Rand îl eliberă pe Hurin, făcându-le semn aielilor să îl lase 
să încalece pe calul lui, apoi îl mână pe Tai'daishar prin poartă. 

Ce se întâmpla? Toţi ceilalți îl urmară. Odată ce trecu pe par- 
tea cealaltă, Rand deschise o altă poartă, aceasta dând spre o 
mică vale împădurită. lui Nynaeve i se păru că o recunoștea; 
era locul unde campaseră în timpul primei vizite în Far 
Madding împreună cu Cadsuane. 

„Ce rol are prima poartă?” se întrebă Nynaeve, nedume- 
rită. Apoi, îşi dădu seama. Nu era nevoie să cunoşti zona ca să 
călătoreşti pe o distanță mică de acolo, iar călătorind spre un 
loc, învăţai suficient de bine acea locaţie ca să poţi deschide 
porți de acolo. 

Aşadar, făcând un mic salt cu ajutorul topirii-n-văzduh, 
Rand memoră locul suficient de bine ca să deschidă porți 
spre orice loc își dorea - sărind peste timpul necesar pentru 
învățarea zonei! Era o mișcare extrem de inteligentă, iar 
Nynaeve simți cum se înroșeşte pentru că nu se gândise îna- 
inte la această posibilitate. De cât timp cunoştea Rand acest 
truc? Oare amintirea aceasta provenea de la acea... voce din 
capul lui? 

Rand îl mână pe Tai'daishar în vale, copitele calului miș- 
când frunzele căzute în vreme ce își croia drum printre ar- 
buști. Nynaeve îl urmă, încercând să își îndemne iapa blândă 
ca să țină pasul cu Rand. Cu siguranţă avea să-i spună vreo 
două vorbe grăjdarului. Aveau să îi ardă urechile când o să 
termine cu el! 

Hurin îşi mână și el calul la trap prin poartă, urmat de 
aieli, care îl înconjurară subtil. Feţele acestora erau acoperite 
cu văluri și țineau în mâini sulițe sau arcuri. După ce trecu de 
copaci şi de tufișuri, Rand îl struni pe Tai'daishar și privi 
dincolo de pajiște, spre orașul străvechi Far Madding. 

Nu era mare, nu după standardele Marilor Orașe. Nici nu 
era frumos, nu atunci când îl comparai cu minunile construi- 
te de ogieri pe care le văzuse Nynaeve. Însă era suficient de 
mare şi găzduia cu siguranţă o arhitectură rafinată și relicve 
străvechi. Construit pe o insulă în mijlocul unui lac, de fapt, 
orașul aducea vag cu Tar Valon. Trei poduri mari traversau 
apa lină, fiind singurele căi de acces în oraş. 

O oaste foarte numeroasă își ridicase tabăra în jurul la- 
cului, acoperind, probabil, o suprafață mai mare decât însuși 
Far Madding. Nynaeve numără zeci de fanioane diferite mar- 
când zeci de case diferite. Erau rânduri nesfârșite de cai şi 


corturi ce semănau cu lanuri de culturi de vară, plantate şi 
organizate cu grijă, așteptând să fie secerate. Era oastea din 
Ținuturile de Hotar. 

— Am auzit de locul acesta, zise Naeff, apropiindu-se că- 
lare, cu părul său castaniu-închis tuns scurt zburlit de vânt. 
Miji ochii, cu o expresie nemulțumită pe fața-i dreptunghiu- 
lară. Seamănă cu un stedding, doar că nu este la fel de sigur. 

Ter'angrealul uriaş din Far Madding - cunoscut sub de- 
numirea de „Gardianul” - crea niște bule protectoare invizi- 
bile care îi împiedicau pe oameni să atingă Puterea Supremă. 
Acest lucru putea fi evitat cu ajutorul unui ter'angreal foarte 
special, unul pe care Nynaeve îl avea întâmplător la ea. Însă 
ajuta doar puţin. 

Oastea părea suficient de aproape ca să se afle în interio- 
rul unei bule care îi împiedica pe bărbaţi să conducă, care se 
întindea pe o distanţă de aproape o milă în jurul orașului. 

— Vor şti că am venit, zise încet Rand, mijind ochii. Tre- 
buie să se fi aşteptat la asta. Se așteaptă ca eu să intru călare 
în cutia lor. 

— Cutie? întrebă Nynaeve, şovăind. 

— Orașul este o cutie, zise Rand. Întreg orașul şi împreju- 
rimile sale. Mă vor într-un loc unde mă pot controla, dar ei nu 
înţeleg. Nimeni nu mă mai poate controla. M-am săturat de 
cutii şi temnițe, de lanţuri şi frânghii. Nu voi mai îngădui ni- 
ciodată să ajung la mâna altcuiva. 

Cu privirea ațintită în continuare la oraș, el își întinse 
mâna spre un loc de pe șa şi scoase statueta bărbatului care 
ținea ridicat globul. Nynaeve fu străbătută de un fior rece. 
Trebuia să ia chestia aia cu el peste tot pe unde mergea? 

— Poate că e nevoie să fie învăţaţi, zise Rand. Să fie încu- 
rajaţi să-și facă datoria şi să mi se supună. 

— Rand... 

Nynaeve încerca să gândească. Nu putea îngădui ca asta 
să se întâmple din nou! 

Cheia de acces începu să strălucească slab. 

— Vor să mă captureze, zise el cu blândeţe. Să mă țină pri- 
zonier. Să mă bată. Au făcut-o deja o dată în Far Madding. Ei... 

— Rand! zise Nynaeve cu asprime. 

El tăcu şi se uită la ea ca şi când ar fi văzut-o pentru prima 
oară. 


829 


830 


— Aceştia nu sunt sclavi cu minţile prăjite deja de Gardi- 
an. E un oraş plin cu oameni nevinovați! 

— Nu i-aș răni pe locuitorii orașului, zise Rand cu o voce 
lipsită de emoție. Oastea aceea merită demonstrația, nu ora- 
şul. Poate cu o ploaie de foc care să cadă asupra lor. Sau ful- 
gere care să lovească și să nimicească. 

— N-au făcut nimic altceva decât să îți ceară să te întâl- 
nești cu ei! zise Nynaeve, aducându-și calul mai aproape de el. 

Ter'angrealul acela era ca o viperă în mâna lui. Cândva, 
acesta curățase Izvorul. Măcar dacă s-ar fi topit aşa cum se 
întâmplase cu cel care reprezenta o femeie! 

Ea nu ştia sigur ce s-ar fi întâmplat dacă el ar fi îndreptat 
o împletitură spre bula de protecție a orașului Far Madding, 
dar bănuia că aceasta funcționa. Gardianul nu oprea crearea 
împletiturilor; Nynaeve reușise să creeze împletituri fără ni- 
cio problemă, atunci când îşi accesase Fântâna. 

Oricum ar fi fost, ea ştia că trebuia să îl împiedice pe Rand 
să îşi verse mânia - sau ce o fi simțind el - asupra aliaților lui. 

— Rand, zise ea cu blândeţe. Dacă vei face asta, nu va mai 
fi cale de întoarcere. 

— Pentru mine deja nu mai este cale de întoarcere, 
Nynaeve, zise el, cu o privire intensă în ochi. 

Culoarea lor se schimba, uneori părea cenușie, alteori al- 
bastră. Azi aveau o culoare gri-metalizat. El continuă, fără in- 
tonație în glas: 

— Picioarele m-au îndrumat pe această cale din clipa în 
care Tam m-a găsit plângând pe muntele acela. 

— Nu e nevoie să ucizi pe nimeni azi. Te rog. 

EI îşi întoarse din nou privirea spre oraș. Încet şi cu îndu- 
rare, cheia de acces încetă să mai strălucească. 

— Hurin! se răsti el. 

„E pe punctul să cedeze, gândi Nynaeve. Se simte furia în 
glasul lui.” 

Prinzătorul de hoţi veni călare până în fața grupului. Cu 
toate acestea, aielii păstrară distanţa. 

— Da, Seniore Rand? 

— Întoarce-te la stăpânii tăi în interiorul cutiei, zise Rand, 
cu o voce din nou stăpânită. Le vei duce un mesaj din partea mea. 

— Ce mesaj, Seniore Rand? 

Rand şovăi, apoi strecură cheia de acces la locul ei. 


— Spune-le că în curând Dragonul Renăscut va pleca la 
luptă în Shayol Ghul. Dacă vor dori să se întoarcă la posturile 
lor cu onoare, le voi oferi o cale prin care să ajungă înapoi în 
Mana Pustiitoare. Sau pot să rămână și să stea ascunși aici. 
N-au decât să le explice nepoților și strănepoțţilor lor de ce se 
aflau la sute de leghe depărtare de posturile lor când Cel În- 
tunecat a fost ucis şi profeţiile îndeplinite. 

Hurin părea zdruncinat. 

— Da, Seniore Rand. 

Zicând acestea, Rand își întoarse calul și făcu cale întoarsă 
călare spre luminiş. Nynaeve îl urmă, însă prea încet. Oricât 
de frumoasă ar fi fost „Clar de lună”, ea ar fi schimbat într-o 
clipită iapa frumoasă cu un cal supus și de încredere din Ți- 
nutul celor Două Râuri, cum era Bela. 

Hurin rămase în urmă. Încă mai părea zdruncinat. Reîn- 
tâlnirea lui cu „Seniorul Rand” nu fusese deloc așa cum se aş- 
teptase. Nynaeve scrâşni din dinţi când nu îl mai putu vedea 
din cauza copacilor. Când ajunseră în luminiș, Rand deschise 
o altă poartă, una directă spre Tear. 

Trecură prin ea în perimetrul pregătit lângă grajdurile 
din Stânca din Tear. Aerul era cald şi înăbușitor în Tear, în 
ciuda cerului înnorat, și înțesat cu sunetele scoase de bărbaţii 
care se antrenau și ţipetele pescărușilor. Rand călări până în 
locul unde așteptau ajutoarele de grăjdar, apoi descălecă, cu 
o expresie impenetrabilă. 

Când Nynaeve descălecă de pe iapă și îi dădu frâiele unui 
ajutor de grăjdar cu fața roșie, Rand trecu pe lângă ea. 

— Caută o statuie, zise el. 

— Poftim? întrebă ea, mirată. 

El îi aruncă o privire peste umăr, apoi se opri în loc. 

— Ai întrebat unde este Perrin. Şi-a ridicat tabără împre- 
ună cu oastea lui la umbra unei statui uriașe căzute, care are 
forma unei săbii înfipte în pământ. Sunt sigur că erudiţii de 
aici îți vor putea spune unde se află aceasta; sare în ochi. 

— De unde... ştii asta? 

Rand dădu din umeri. 

— Pur şi simplu ştiu. 

— De ce mi-ai spus? îl întrebă ea, străbătând alături de el 
curtea de pământ bătătorit. 

Ea nu se așteptase ca el să îi divulge această informaţie - 
îşi făcuse obiceiul să tăinuiască tot ce ştia, chiar dacă infor- 
maţiile erau lipsite de importanță. 

— Pentru că, zise el, îndreptându-se cu pași hotărâți spre 
fortăreață, vocea lui devenind aproape prea blândă ca să fie 
auzită, am o... datorie față de tine pentru că îți pasă atunci 
când mie nu-mi pasă. Dacă îl vei căuta pe Perrin, spune-i că 
voi avea nevoie de el în curând. 

Zicând acestea, el o lăsă singură. 

Nynaeve rămase în curte, urmărindu-l cu privirea. În aer 
se simţea umezeala, miros de ploaie, iar ea simţea că o ratase. 
Nu fusese îndeajuns să limpezească aerul sau să transforme 
pământul în noroi, dar îndeajuns de multă cât să ude unele 
porțiuni de piatră din ungherele umbrite. În dreapta ei, băr- 
baţii galopau și antrenau caii sub cerul mohorât, străbătând 
călare pământul nisipos dintre țăruși. Stânca era singura for- 
tăreaţă din câte cunoștea ea care avea o zonă de antrenament 
pentru cavalerie - pe de altă parte, Stânca era departe de a fi 
o fortăreață obișnuită. 

Ropotul copitelor semăna cu vuietul unei furtuni îndepăr- 
tate, iar ea se trezi că privea spre miazănoapte. Furtuna de 
acolo părea mai aproape decât înainte. Ea presupusese că 
aceasta se forma în Mana Pustiitoare, dar acum nu mai era 
sigură. 

Inspiră adânc, apoi o luă cu pași grăbiţi spre fortăreață. 
Trecu pe lângă Apărători, în uniformele lor imaculate, cu por- 
țiunea din partea superioară a brațului striată şi bufantă și cu 
platoşele netede și curbate. Trecu pe lângă băieţii de la graj- 
duri, fiecare dintre ei visând, probabil, să îmbrace aceeași 
uniformă într-o bună zi, dar care acum doar duceau caii în 
grajduri ca să îi hrănească cu fân și să îi țesale. Trecu pe lângă 
zeci de servitori în livrele, fără îndoială mult mai confortabile 
decât rochia maro din lână pe care o purta ea. 

Fortăreața în sine era o construcție impozantă din piatră, 
ale cărei ziduri drepte erau întrerupte doar de ferestre. Nu- 
mai că ea putea zări încă locul unde Mat distrusese o porțiu- 
ne din stâncă cu obiectele artificierului atunci când venise să 
le salveze pe Nynaeve și pe celelalte din temniţa în care erau 
închise. Băiat prostuţ. El unde era? Nu îl mai văzuse de foarte 
mult timp. De când Ebou Dar fusese cucerit de seanchani. 


Într-un fel, ea se simţea ca și când l-ar fi abandonat, cu toate 
că nu ar recunoaște niciodată acest lucru. Se făcuse de rușine 
suficient în faţa Fiicei celor Nouă Luni atunci când îi luase 
apărarea ticălosului! Încă nu ştia ce o apucase. 

Mat își putea purta singur de grijă. Probabil chefuia prin 
vreo tavernă, în vreme ce ei, restul, făceau eforturi să salveze 
lumea - bea până nu mai putea și arunca cu zarurile. Rand 
era o altă problemă. Fusese mult mai ușor să se ocupe de el 
atunci când acesta continuase să se poarte precum ceilalți băr- 
baţi - încăpățânat și imatur, dar previzibil. Acest Rand nou, 
lipsit de emoții şi cu vocea rece, era de-a dreptul înfiorător. 

Coridoarele înguste ale Stâncii îi erau în continuare ne- 
cunoscute lui Nynaeve, iar ea se rătăcea adeseori. Dezorien- 
tată fiind, nu o ajuta nici faptul că pereţii şi coridoarele își 
schimbau locul uneori. Încercase să socotească poveştile 
drept simple superstiții, dar, cu o zi înainte, când se trezise, 
descoperise, într-adevăr, că odaia ei se mutase brusc și în 
mod misterios. Uşa se deschisese spre un zid neted din ace- 
eași piatră fără cusur ca Stânca însăşi. Fusese nevoită să sca- 
pe printr-o poartă şi fusese şocată să descopere că fereastra 
odăii sale se mutase cu două caturi mai sus față de noaptea 
precedentă! 

Cadsuane spunea că era atingerea Celui Întunecat asupra 
lumii, care făcea să se desfacă Pânza. Cadsuane spunea multe 
lucruri şi puţine dintre ele erau lucruri pe care Nynaeve îşi 
dorea să le audă. 

Nynaeve se rătăci de două ori în vreme ce străbătea cori- 
doarele, dar ajunse în cele din urmă la odaia Cadsuanei. Cel 
puţin, Rand nu le interzisese logofeţilor lui să îi ia odăile. 
Nynaeve bătu - învățase că era mai bine așa -, apoi intră. 

Surorile aes sedai din grupul Cadsuanei - Merise și Corele — 
şedeau în odaie, croşetând şi bând ceai și încercând să pară 
că nu satisfăceau capriciile acelei femei infernale. Cadsuane 
vorbea în șoaptă cu Min, pe care mai că şi-o însuşise în ultima 
vreme. Min nu părea deranjată de acest lucru, poate pentru 
că nu îi era ușor să petreacă timpul cu Rand în ultima vreme. 
Nynaeve simțea o umbră de compătimire față de fată. 
Nynaeve avea de-a face cu Rand doar în calitate de prietenă; 
toată această situaţie trebuie să fi fost mai grea pentru cineva 
care îl iubea. 

Toți ochii se întoarseră spre Nynaeve atunci când ea în- 
chise ușa. 

— Cred că l-am găsit, anunţă ea. 

— Pe cine, copilă? întrebă Cadsuane, frunzărind una din- 
tre cărţile lui Min. 

— Pe Perrin, răspunse Nynaeve. Ai avut dreptate; Rand 
ştia unde se află. 

— Excelent! exclamă Cadsuane. Te-ai descurcat bine; se 
pare că poți fi de folos. 

Nynaeve nu era sigură ce o enerva mai mult - acel com- 
pliment nesincer sau faptul că îi creștea inima în piept auzin- 
du-l. Nu era o fată fără cosiță care să se lase mângâiată de cu- 
vintele acestei femei! 

— Ei bine? Cadsuane își ridică privirea din carte. Celelalte 
tăceau, cu toate că Min îi oferi lui Nynaeve un zâmbet de feli- 
citare. Unde este? 

Nynaeve deschise gura să răspundă, apoi se abținu. Ce 
avea femeia asta de o făcea să își dorească să se supună? Nu 
era Puterea Supremă sau ceva ce avea legătură cu aceasta. 
Cadsuane afișa pur și simplu aerul unei bunici severe, dar co- 
recte. Genul acela căruia nu îi întorceai vorba, dar care îţi ofe- 
rea niște bunătăți dulci drept răsplată pentru că ai măturat 
podeaua atunci când ţi s-a spus să faci asta. 

— În primul rând, vreau să ştiu de ce este important Perrin. 

Nynaeve înaintă cu pași hotărâți în încăpere și ocupă sin- 
gurul loc rămas liber, un scăunel vopsit din lemn. Când se 
așeză, descoperi că şedea cu câțiva centimetri mai jos de pri- 
virile celorlalte. Ca o elevă în fața Cadsuanei. Mai că vru să se 
ridice în picioare, dar îşi dădu seama că asta ar fi atras mai 
multă atenţie. 

— Ptiu! făcu Cadsuane. Ai ține pentru tine această infor- 
maţie, chiar dacă asta ar însemna să sacrifici vieţile celor la 
care ţii? 

— Vreau să ştiu în ce m-am băgat, zise Nynaeve cu încă- 
pățânare. Vreau să știu că această informaţie nu îl va răni și 
mai mult pe Rand. 

Cadsuane pufni. 

— Bănuiești că l-aș răni pe băiatul acesta prostuț? 

— Nu bănuiesc altceva, se răsti Nynaeve. Nu până când 
îmi vei spune ce pui la cale. 


Cadsuane închise cartea - Ecouri ale dinastiei sale- pă- 
rând tulburată. 

— Îmi vei spune măcar cum a decurs întâlnirea cu cei din 
Ținuturile de Hotar? întrebă ea. Sau și această informaţie 
este tăinuită în schimbul unei recompense? 

Oare credea că putea să-i distragă atenţia lui Nynaeve atât 
de uşor? 

— N-a decurs bine. Cum era de așteptat, răspunse ea. 
Aceștia s-au adăpostit lângă Far Madding şi refuză să se în- 
tâlnească cu Rand dacă el nu se va apropia de Gardian, des- 
părțindu-se astfel de Izvor. 

— El a primit bine vestea? întrebă Corele, de pe banca cu 
perne pe care şedea într-o parte a odăii. 

Schiță un zâmbet; părea să fie singura care observase că 
schimbările survenite în cazul lui Rand erau mai degrabă 
amuzante decât înspăimântătoare. Pe de altă parte, era una 
dintre femeile care legaseră un asha'man cu prima ocazie ca- 
re se ivise. 

— Dacă a primit bine vestea? repetă Nynaeve fără intona- 
ție. Depinde. Ţi se pare că „a primit bine vestea” dacă a scos 
blestematul acela de ter'angreal şi a ameninţat să reverse 
focul peste oaste? 

Min păli la față. Cadsuane își ridică o sprânceană. 

— L-am oprit, zise Nynaeve. Cu greu. Nu ştiu. S-ar putea 
să fie... prea târziu să mai putem face ceva ca să îl schimbăm. 

— Băiatul acela va râde din nou, zise Cadsuane cu glas în- 
cet, dar intens. N-am trăit atâta vreme ca să dau greș acum. 

— Ce importanţă are? zise Corele. 

Nynaeve se întoarse, şocată. 

— Ei bine? Corele îşi puse deoparte lucrul de mână. Ce 
importanţă are? Este limpede că vom reuși. 

— Lumină! exclamă Nynaeve. De unde ţi-a venit ideea asta? 

— Ne-am petrecut toată după-masa interogând-o pe fata 
aceasta despre viziunile ei. Corele arătă cu capul spre Min. 
Acestea se adeveresc întotdeauna, iar ea a văzut lucruri care 
nu se pot întâmpla decât după Ultima Bătălie. Aşadar, știm că 
Rand îl va învinge pe Cel Întunecat. Pânza a hotărât deja acest 
lucru. Nu mai e cazul să ne facem griji. 

— Nu, zise Min. Te înșeli. 

Corele se încruntă. 

— Copilă, vrei să spui că ai minţit despre lucrurile pe care 
le-ai văzut? 

— Nu, răspunse Min. Dar dacă Rand va pierde, nu va mai 
exista nicio Pânză. 

— Fata are dreptate. Cadsuane părea surprinsă. Ceea ce 
vede copila aceasta sunt țesături ale Pânzei dintr-un viitor în- 
că îndepărtat, dar dacă Cel Întunecat va învinge, el va distru- 
ge Pânza cu totul. Este singura cale prin care viziunile nu se 
vor adeveri. Același lucru este valabil pentru alte profeţii şi 
prorociri. lzbânda noastră nu este deloc sigură. 

Aceste cuvinte făcură să se aştearnă tăcerea în încăpere. 
Ele nu se jucau de-a politica locală sau de-a dominaţia națio- 
nală. În joc era însăși creaţia. 

„Lumină! Aş putea ascunde această informaţie dacă există 
vreo șansă să îl ajut pe Lan?” I se strângea inima când se gân- 
dea la el şi avea puține opţiuni. De fapt, singura speranţă a lui 
Lan părea să se afle în oştile pe care reușea să le strângă 
Rand şi în porţile pe care oamenii lui le puteau deschide. 

Rand trebuia să se schimbe. Pentru Lan. Pentru toţi. Ea nu 
ştia ce altceva putea face decât să se încreadă, din păcate, în 
Cadsuane. Nynaeve îşi călcă pe mândrie şi vorbi. 

— Ştiţi unde se află o statuie înfățișând o sabie uriașă că- 
zută la pământ ca şi când l-ar înjunghia? 

Corele şi Merise se priviră nedumerite. 

— Mâna lui amahn'rukane. Cadsuane își luă privirea de la 
Min cu o sprânceană ridicată. Statuia nu a fost niciodată ter- 
minată, din câte știu erudiţii. Se află lângă Calea Jehannah. 

— Perrin şi-a ridicat tabăra la umbra acesteia. 

Cadsuane își țuguie buzele. 

— Am presupus că se îndreaptă spre răsărit, spre ținutu- 
rile pe care le-a cucerit al'Thor. Inspiră adânc. Prea bine. Vom 
merge după el chiar acum. Șovăi, apoi îi aruncă o privire lui 
Nynaeve. Ca să-ți răspund la întrebarea ta de mai devreme, 
copilă: Perrin nu este, de fapt, important pentru planurile 
noastre. 

— Nu este? întrebă Nynaeve. Dar... 

Cadsuane își ridică un deget. 

— Este însoţit de persoane care au o importanţă crucială. 
Mai ales una dintre ele. 


CAPITOLUL 45 


Turnul rezistă 


Egwene se plimba agale prin tabără, îmbrăcată într-o ro- 
chie de un roşu intens ale cărei poale erau despicate ca să 
poată călări. Culoarea ridică nu puține sprâncene. Având în 
vedere ceea ce făcuse Ajah Roșie, era puţin probabil ca aceste 
aes sedai să mai poarte acea culoare. Până și servitoarele din 
tabără observaseră, vânzându-și rochiile roşii sau maronii sau 
rupându-le ca să le folosească pe post de cârpe. 

Egwene ceruse această culoare în mod expres. În Turn, 
surorile își făcuseră obiceiul să poarte doar culoarea frăției 
Ajah din care făceau parte, iar acest lucru adâncise diviziunea 
dintre ele. Deşi era bine să te mândrești cu frăţia ta, era pe- 
riculos să începi să presupui că nu puteai avea încredere în 
cineva care purta alte culori. 

Egwene reprezenta toate frăţiile Ajah. În ziua aceea, roșul 
simboliza multe lucruri pentru ea. Reunirea imperioasă cu 
Ajah Roşie. O aducere aminte despre diviziunea ce trebuia re- 
parată. Un semn al sângelui ce urma să fie vărsat, sângele unor 
oameni de ispravă care luptau ca să apere Turnul Alb. 

Sângele surorilor aes sedai moarte, decapitate cu mai pu- 
țin de o oră în urmă din porunca lui Egwene. 

Siuan își găsise inelul cu Marele Şarpe; se simțea bine să îl 
poarte din nou pe deget. 

Cerul era cenușiu ca metalul, iar mirosul de praf plutea în 
aer, însoțind agitația din tabără. Femeile spălau în grabă veş- 
mintele, ca şi când întârziaseră să își pregătească stăpânii pen- 
tru un festival. Novicele alergau - la propriu - de la o lecţie la 
alta. Surorile aes sedai stăteau cu brațele încrucișate pe piept, 
pregătite să omoare din priviri pe oricine nu ținea pasul. 

„Simt încordarea acestei zile, gândi Egwene. Și nu îşi pot 
alunga neliniștea” Noaptea precedentă, când atacaseră sean- 
chanii, urmată de reîntoarcerea Supremei Înscăunate Amyrlin, 
care își petrecuse dimineaţa făcând curățenie printre surorile 
aes sedai, iar acum, după-masa, bătea toba războiului. 

Ea se îndoia că în tabăra lui Bryne domnea aceeași atmo- 
sferă. El îşi pregătise deja soldații pentru atac; probabil că 
putea ataca Turnul Alb în orice moment, în orice zi a asediu- 
lui. Soldaţii lui urmau să hotărască soarta acestui război. 
Egwene nu avea să le trimită pe aes sedai la luptă, căci nu 
voia ca acestea să se eschiveze de la legămintele făcute, ace- 
lea de a nu folosi Puterea pentru a ucide. Acestea urmau să 
aștepte aici şi să fie chemate doar pentru a tămădui. 

Dar dacă surorile din Turnul Alb intrau serios în luptă? 
Facă Lumina ca Elaida să dea dovadă de înțelepciune şi să 
interzică acest lucru. Dacă surorile aes sedai foloseau Puterea 
una împotriva celeilalte, ar fi fost într-adevăr o zi neagră. 

„Poate deveni ziua aceasta încă şi mai neagră?” se întrebă 
Egwene. Multe dintre surorile aes sedai pe lângă care trecea 
în tabără o priveau cu respect, venerație și puțină groază. Du- 
pă o absenţă îndelungată, Suprema Înscăunată Amyrlin se în- 
torsese. Și lăsase în urma ei distrugere şi judecată. 

Mai bine de cincizeci de surori Negre fuseseră ferecate, 
apoi executate. Egwene avea o senzație de greață atunci când 
se gândea la moartea lor. Sheriam păruse aproape ușurată 
atunci când îi venise rândul, deşi, după scurt timp, ea înce- 
puse să se zvârcolească și să plângă cu disperare. Ea mărturi- 
sise câteva nelegiuiri tulburătoare, ca şi când ar fi sperat că 
dorinţa ei de a mărturisi avea să îi aducă izbăvirea. 

Îi puseseră capul pe butuc şi i-l retezaseră, la fel cum pro- 
cedaseră şi cu celelalte. Scena aceea avea să rămână mereu 
vie în mintea lui Egwene - fosta ei Păstrătoare stând cu capul 
lipit de butuc, rochia ei albastră și părul roşu ca focul fiind 
scăldate brusc într-o lumină aurie atunci când o pâclă mai 


subțire de nori trecu prin faţa soarelui. Apoi tăișul argintiu al 
toporului căzând pentru a-i revendica țeasta. Poate că Pânza 
urma să fie mai blândă cu ea data viitoare când i se va îngă- 
dui să fie un fir din maiestuoasa sa împletitură. Poate că nu. 
Moartea nu era o scăpare din calea Celui Întunecat. Groaza 
care se citi pe chipul lui Sheriam la sfârşit sugerase faptul că 
ea probabil că se gândea la același lucru înainte ca toporul să 
o decapiteze. 

Acum, Egwene înţelegea pe deplin cum puteau să râdă 
aielii în fața unei simple bătăi. Ar fi preferat să îndure câteva 
zile de bătaie în loc să poruncească execuţia unor femei pe 
care le îndrăgise şi împreună cu care colaborase? 

Unele reprezentante propuseseră interogatoriul în locul 
execuţiei, dar Egwene persistase în decizia ei. Cincizeci de 
femei erau mult prea multe pentru a fi despărțite de Izvor și 
păzite, iar în acel moment, când ştiau că ferecarea putea fi 
tămăduită, acest lucru ieşea din discuţie. Nu, istoria dovedise 
cât de alunecoase și de periculoase puteau fi membrele Ajah 
Neagră, iar Egwene se săturase să-și mai facă griji despre ce- 
ea ce s-ar fi putut întâmpla. Învăţase din cazul lui Moghedien 
că plăteai un preț pentru lăcomie, fie aceasta și sete de in- 
formații. Ea și alţii fuseseră prea nerăbdători - prea mândri 
de „descoperirile” făcute - ca să aibă grijă să scape lumea de 
unul dintre rătăciţi. 

Ei bine, ea nu avea să îngăduie o greșeală asemănătoare 
aici. Legea era cunoscută, Divanul luase o hotărâre şi nimic 
nu fusese făcut în taină. Verin își dăduse viața ca să le opreas- 
că pe aceste femei, iar Egwene avea grijă ca sacrificiul ei să 
însemne ceva. 

„Te-ai descurcat bine, Verin! Atât de bine!” Fiecare aes 
sedai din tabără a fost obligată să rostească din nou cele Trei 
Legăminte şi doar trei membre ale Ajah Neagră fuseseră des- 
coperite în afară de cele pe care le descoperise Verin. Făcuse 
o cercetare amănunțită. 

Străjerii Negrelor erau păziți. Aveau să fie triați mai târ- 
ziu, atunci când se putea acorda atenţie separării celor care 
erau într-adevăr din Ajah Neagră de cei care erau doar furioși 
de pierderea surorii lor aes sedai. Majoritatea lor aveau să 
caute moartea, chiar și cei nevinovaţi. Poate că cei nevinovaţi 

urmau să poată fi convinși să rămână în viaţă suficient de 
mult timp ca să ia parte în Ultima Bătălie. 

Aproape douăzeci de surori Negre de pe lista lui Verin 
scăpaseră, în ciuda măsurilor de precauţie pe care le luase 
Egwene. Ea nu era sigură cum aflaseră acestea. Gărzile lui Bryne 
le prinseseră pe câteva mai slabe care încercaseră să fugă, iar 
soldaţii le întârziaseră, dar multe reușiseră totuși să scape. 

N-avea rost să-și mai facă gânduri în privinţa asta. Cinci- 
zeci de Negre erau moarte, iar acest lucru însemna o victorie. 
Una înspăimântătoare, dar totuși, o victorie. 

Aşadar, ea se plimba prin tabără, în cizme de călărie şi o 
rochie roșie, cu părul castaniu despletit, prin care se juca 
vântul și în care erau prinse panglici roşii care simbolizau 
sângele pe care îl vărsase nici cu o oră în urmă. Nu le învinuia 
pe surorile din jurul ei pentru privirile lor piezișe, pentru în- 
grijorarea lor ascunsă și pentru teama pe care o simțeau. Și 
pentru respectul lor. Dacă existase vreo îndoială că Egwene 
era Amyrlin, atunci aceasta se risipise. Ele o acceptau, se te- 
meau de ea. lar ea nu avea să se mai integreze printre ele. Era 
separată și aşa avea să fie pentru totdeauna. 

O siluetă determinată în albastru își croi drum printre 
corturi şi se apropie de Egwene. Femeia demnă făcu o reve- 
rență corespunzătoare, însă, deoarece înainta cu pași atât de 
repezi, Egwene nu se opri ca să îi îngăduie acesteia să îi să- 
rute inelul cu Marele Șarpe. 

— Maică, zise Lelaine, Bryne trimite vorbă că totul este 
pregătit pentru atac. El spune că podurile dinspre apus ar fi 
punctul ideal pentru un atac, deși sugerează folosirea porți- 
lor pentru a trimite un detaşament de flancare în spatele lini- 
ilor de apărare ale Turnului Alb. Întreabă dacă acest lucru ar 
fi posibil. 

Nu era vorba de folosirea Puterii ca armă, dar nici depar- 
te de asta nu era. O deosebire subtilă. Însă a fi aes sedai era 
despre deosebiri subtile. 

— Spune-i că voi deschide chiar eu porțile, zise ea. 

— Excelent, Maică! zise Lelaine, făcând o plecăciune, ca o 
slujitoare perfectă, loială. 

Era remarcabil cât de repede își schimbase femeia atitu- 
dinea față de Egwene. Trebuie să îşi fi dat seama că singura ei 
variantă era să se atașeze complet de Egwene şi să renunţe la 


încercările ei de a pune mâna pe putere. Astfel, ea nu părea o 
ipocrită și, poate, obținea o poziţie prin intermediul lui Egwene. 
Presupunând că Egwene urma să reușească să se impună ca 
o Amyrlin puternică. 

Era o presupunere bună. 

Lelaine trebuie să se fi simţit frustrată de schimbarea de 
temperament a Romandei. Sora Galbenă aștepta lângă dru- 
mul din față, ca și când s-ar fi ivit la țanc. Purta o rochie în 
culoarea frăției ei Ajah, iar părul negru îi era prins într-un coc 
îngrijit. Făcu o reverență atunci când Egwene ajunse lângă ea 
şi abia dacă îi aruncă o privire lui Lelaine, înainte să se alătu- 
re lui Egwene în partea dreaptă, departe de Lelaine. 

— Maică, zise Romanda, am făcut cercetările pe care le-ai 
cerut. Nu s-a luat nicio legătură cu cele trimise la Turnul Ne- 
gru. Nici măcar o șoaptă. 

— Ți se pare ciudat? o întrebă Egwene. 

— Da, Maică. Cu ajutorul topirii-n-văzduh, ar fi trebuit să 
ajungă acolo şi să se întoarcă deja. Cel puţin ar fi trebuit să 
trimită vorbă. Tăcerea aceasta este îngrijorătoare. 

Îngrijorătoare, într-adevăr. Mai rău, delegaţia era alcătui- 
tă din Nisao, Myrelle, Faolain și Theodrin. Fiecare dintre 
aceste femei îi jurase credinţă lui Egwene. O coincidenţă ne- 
liniștitoare. Plecarea lui Faolain şi a lui Theodrin era deosebit 
de suspectă. Aparent, cele două plecaseră pentru că nu aveau 
străjeri, dar surorile din tabără nu le considerau aes sedai cu 
drepturi depline, cu toate că niciuna nu îndrăznea să-i spună 
în față lui Egwene acest lucru. 

Dintre sutele de aes sedai din tabără, de ce fuseseră alese 
cele patru pentru a forma delegația? Să fie o altă coincidenţă? 
Părea plauzibil. Şi-atunci, ce însemna asta? Oare cineva le tri- 
misese departe intenționat pe cele credincioase lui Egwene? 
Dacă era aşa, de ce nu o trimisese pe Siuan? Să fie oare mâna 
lui Sheriam? Femeia mărturisise câteva lucruri înainte să fie 
executată, dar acesta nu se numărase printre ele. 

Oricum ar fi fost, se întâmpla ceva cu acei asha'mani. Va 
trebui să se ocupe de Turnul Negru. 

— Maică, zise Lelaine, scoțând-o din gândurile ei. Sora Al- 
bastră nu se uită la rivala ei. Mai am și alte vești. 

Romanda pufni încet. 

— Vorbeşte, zise Egwene. 

— Sheriam n-a minţit, zise Lelaine. Ter'angrealele pentru 
visare au dispărut. Toate. 

— Cum se poate una ca asta? vru să ştie Egwene, lăsând 
să se simtă puțin din furia ei. 

— Sheriam era Păstrătoare, Maică, se grăbi să răspundă 
Lelaine. Țineam ter'angrealele împreună, cum e obiceiul în 
Turnul Alb, sub pază. Dar... ei bine, ce motiv ar fi avut acele 
gărzi să o întoarcă din drum pe Sheriam? 

— Ce crezi că avea de gând ea să ne spună? întrebă Egwene. 
Furtul acesta nu ar fi putut fi tăinuit multă vreme. 

— Nu ştiu, Maică, zise Lelaine, clătinând din cap. Gărzile 
au spus că Sheriam părea... agitată... atunci când a luat ter'an- 
grealele. Asta s-a întâmplat noaptea trecută. 

Egwene strânse din dinţi, gândindu-se la ultimele mărtu- 
risiri pe care le făcuse Sheriam. Furtul ter'angrealelor fusese 
departe de cel mai șocant lucru pe care îl pomenise. Elayne 
avea să pălească la faţă; inelul original se afla printre cele 
furate, iar Egwene se îndoia că acea copie ascunsă pe care o 
avea Siuan avea să fie folositoare ca șablon. Avea deja cusu- 
ruri; cel mai probabil, copiile făcute după ea ar fi fost și mai 
imperfecte. 

— Maică, zise Lelaine, pe un ton mai blând. Cum rămâne 
cu... cealaltă afirmaţie făcută de Sheriam? 

— Că una dintre rătăciți se află în Turnul Alb, dându-se drept 
aes sedai? zise Egwene. 

Sheriam susținuse că îi dăduse terangrealele acestei... 
persoane. 

Lelaine și Romanda mergeau în tăcere, ambele privind în 
față, ca şi când această speculație ar fi fost prea descurajantă. 

— Da, presupun că ea are dreptate, zise Egwene. Ei s-au 
infiltrat nu numai în tabăra noastră, ci şi în nobilimea din 
Andor, Illian şi Tear. De ce nu și în Turnul Alb? 

Nu adăugă faptul că în cartea lui Verin era confirmată 
prezenţa uneia dintre rătăciți. Era mai bine să păstreze se- 
cretul referitor la notițele lui Verin. 

— Eu nu mi-aş face prea multe griji, zise Egwene. Cu ata- 
cul asupra Turnului și cu reîntoarcerea noastră, pare mai 
probabil ca această rătăcită - indiferent cine o fi- să consi- 
dere că este mai prudent să-și ia tălpăşița și să găsească o 
țintă mai uşoară pentru intrigile ei. 


Lelaine și Romanda nu păreau liniștite de aceste vorbe. 
Cele trei ajunseră la marginea taberei surorilor aes sedai, 
unde le așteptau caii, precum şi un grup mare de soldați și 
câte o reprezentată în Divan din fiecare ajah, în afară de cea 
Albastră și cea Roșie. Nu exista o Albastră, deoarece Lelaine 
era singura care mai rămăsese în tabără; motivul pentru care 
nu exista nicio Roşie era evident. Acesta era unul dintre mo- 
tivele pentru care Egwene alesese să poarte culoarea roșie, o 
aluzie subtilă că toate frăţiile ajah ar fi trebuit să fie repre- 
zentate într-un demers pe care urmau să îl ia. Era pentru bi- 
nele tuturor. 

Când încălecă, Egwene observă că Gawyn o urma din nou 
de la o distanță respectuoasă. De unde apăruse? Nu mai vor- 
biseră de dimineaţa devreme. Când ea încălecă, la fel făcu și 
el, iar când ea îşi întoarse calul ca să părăsească tabăra îm- 
preună cu Lelaine, Romanda, reprezentantele şi soldaţii, Gawyn 
îi urmă de la o distanţă sigură. Egwene nu ştia încă ce să facă 
în privinţa lui. 

Tabăra oștii era în mare parte pustie. Corturile erau goa- 
le, pământul bătătorit de picioare şi copite, iar în urmă ră- 
măseseră doar câţiva soldați. Egwene îmbrăţișase Izvorul la 
scurt timp după ce părăsise tabăra, iar acum ţinea de el, pre- 
gătind împletituri în caz că cineva ar ataca-o în timpul călăto- 
riei. Încă nu avea încredere că Elaida nu ar folosi o poartă ca 
să stânjenească atacul. Probabil că, într-adevăr, falsa Amyrlin 
era ocupată cu urmările atacului seanchanilor. Dar aşteptări 
ca aceasta - presupunând că ea era teafără - duseseră din ca- 
pul locului la prinderea lui Egwene. Ea era Amyrlin. Nu putea 
risca. Era frustrant, însă ştia că vremurile în care ea acționase 
singură, atacând atunci când i se părea potrivit, luaseră sfâr- 
şit. Ar fi putut fi ucisă şi nu capturată în urmă cu câteva săp- 
tămâni. Rebeliunea din Salidar ar fi fost înăbușită, iar Elaida 
ar fi continuat ca Amyrlin. 

Aşa se făcea că trupele ei călăreau spre liniile de luptă din 
afara satului Darein. Turnul Alb încă mai fumega, o coloană 
mare de fum înălțându-se în rotocoale din mijlocul insulei, 
învăluind turnul alb. Chiar de la depărtare, urmele lăsate de 
atacul seanchanilor erau încă vizibile pe clădire. Găuri înne- 
grite, ca niște pete de putregai pe un măr altminteri sănătos. 
Turnul parcă gemea când ea se uită la el. Rezistase atât de 

multă vreme, văzuse atât de multe... Acum, fusese rănit atât 
de grav, încât încă mai sângera după o zi. 

Și totuşi, rezista. Lumina să le binecuvânteze, acesta re- 
zista. Se înălța impunător, rănit, dar teafăr, spre un soare as- 
cuns de norii de pe cer. Îi sfida pe cei care voiau să-l frângă, 
atât din interior, cât și din exterior. 

Bryne şi Siuan o aşteptau pe Egwene în spatele oştii. Ce 
cuplu discordant formau. Generalul înăsprit de lupte, cu tâm- 
plele cărunte şi fața ca o bucată de armură de nestrăpuns. Pu- 
ternică, alcătuită din linii. lar lângă el, Siuan, femeia măruntă 
în rochie de un albastru-deschis, cu chipul ei încântător, ară- 
tând suficient de tânără să fie nepoata lui Bryne, în ciuda fap- 
tului că erau de vârste apropiate. 

Siuan făcu o reverență în şa când Egwene se apropie, iar 
Bryne o salută. În ochii lui se citea în continuare neliniştea. 
Părea să se ruşineze de rolul pe care îl jucase în misiunea de 
salvare, deși Egwene nu îi purta pică. Era un om de onoare. 
Dacă fusese intimidat ca să meargă și să îi protejeze pe ne- 
ghiobii de Siuan și Gawyn, atunci Bryne avea datoria să îi țină 
în viaţă. 

Când li se alătură, Egwene observă că Siuan și Bryne călă- 
reau aproape unul de celălalt. Oare Siuan recunoscuse în cele 
din urmă că era atrasă de bărbat? Şi... Bryne avea o anume 
graţie familiară acum. Era atât de subtilă, încât ea și-ar fi pu- 
tut închipui, însă coroborată cu relaţia dintre cei doi... 

— Ţi-ai luat un alt străjer, ai? o întrebă Egwene pe Siuan. 

Femeia miji ochii. 

— Da, răspunse ea. 

Bryne păru surprins şi ușor rușinat. 

— Dă-ți toată osteneală să nu dea de necazuri, generale, 
zise Egwene, privind-o în ochi pe Siuan. A avut parte de mul- 
te în ultima vreme. Mai că mă gândesc să ţi-o dau s-o foloseşti 
ca infanterist. Cred că viața de soldat i-ar prinde bine și i-ar 
reaminti că, uneori, supunerea primează în faţa intuiţiei. 

Siuan se înmuie și privi în altă parte. 

— Încă n-am hotărât ce să fac cu tine, Siuan, continuă 
Egwene pe un ton mai blând. Dar mânia mea a fost stârnită și 
încrederea, pierdută. Va trebui să o domoleşti pe prima şi să o 
recâştigi pe a doua dacă dorești să fii din nou confidenta mea. 


Se întoarse de la Siuan la general, care părea a nu se simţi 
bine. Probabil din cauză că era obligat să simtă ruşinea lui 
Siuan. 

— Eşti de lăudat pentru curajul tău, că ai lăsat-o să te le- 
ge, generale, zise Egwene, întorcându-se spre Bryne. Îmi dau 
seama ca a o ține departe de necazuri este o sarcină aproape 
imposibilă, dar am încredere în tine. 

Generalul se relaxă. 

— Îmi voi da toată silința, Maică, zise el. Apoi, își întoarse 
calul, aruncând o privire peste rândurile de soldați. Ar trebui 
să vezi ceva. Dacă dorești? 

Ea încuviință din cap, întorcându-şi calul şi călărind ală- 
turi de el de-a lungul drumului. Aici, satul era pietruit, popu- 
lația, evacuată, iar drumul principal, mărginit de miile de sol- 
daţi ai lui Bryne. Siuan o însoţi pe Egwene, iar Gawyn le ur- 
mă. Lelaine şi Romanda rămaseră cu celelalte reprezentante 
la un semn al lui Egwene. Supunerea lor, de curând dobândi- 
tă, se dovedea a fi utilă, mai ales de când păreau să se fi ho- 
tărât să se întreacă una cu cealaltă în a obține aprobarea lui 
Egwene. Cel mai probabil, amândouă se întreceau să devină 
noua ei Păstrătoare, acum că Sheriam nu mai era. 

Generalul o conduse pe Egwene spre rândurile din față, 
iar ea pregăti o împletitură de Aer, în caz că o săgeată era 
trasă în direcţia ei. Siuan se uită la ea, dar nu zise nimic refe- 
ritor la această măsură de precauţie. Nu ar fi trebuit să fie 
nevoie de așa ceva - Gărzile Turnului nu ar fi tras niciodată 
într-o aes sedai, nici măcar într-un conflict ca acesta. Cu toate 
acestea, nu același lucru se putea spune despre străjeri, iar 
accidente se întâmplau. Ar fi foarte convenabil pentru Elaida 
dacă o săgeată rătăcită ar fi nimerit-o în grumaz pe rivala ei. 

Pietrele de pavaj de pe drum lăsau locul unor dale pătrate 
din piatră pe măsură ce ei străbăteau satul Darein, iar aces- 
tea lăsau locul unor pătrate din marmură ce ducea spre Po- 
dul Alindaer, o construcţie albă maiestuoasă care traversa 
râul spre Tar Valon. Aici se afla ceea ce Bryne voia ca ea să 
vadă - la capătul celălalt al podului, ascuns în spatele unei 
bariere formată din pietre şi bușteni mari, era strâns un de- 
taşament al Gărzilor Turnului, cu Flacăra Tar Valonului pe 
tunicile lor. Nu puteau fi mai mult de o mie. 

Forța de ataca lui Bryne era de zece mii de ori mai puternică. 

— Ştiu că numărul nu ne-a împiedicat niciodată să ata- 
căm, zise Bryne. Dar Gărzile Turnului ar trebui să fie în stare 
să recruteze mai mulți oameni de-atât, mai ales cu recrutări 
făcute în afara orașului. Mă îndoiesc că au petrecut aceste 
luni ascuţind ţăruși în jurul focului şi depănând amintiri. Da- 
că Chubain are puţină minte, trebuie să-i fi pregătit pe noii 
recruți. 

— Atunci, unde sunt restul? întrebă Egwene. 

— Numai Lumina ştie, Maică, zise Bryne, clătinând din 
cap. Vom pierde nişte oameni încercând să trecem peste ei, 
dar nu mulţi. Va fi o debandadă. 

— E posibil ca seanchanii să îi fi rănit atât de mult? 

— Nu ştiu, Maică, zise Bryne. A fost grav noaptea trecută. 
Mult foc, mulți morţi. M-aș fi gândit la sute, nu mii. Poate că 
Gărzile Turnului îndepărtează molozul și sting focurile, dar tot 
cred că ar fi strâns o oaste mai mare atunci când m-au văzut 
organizându-mi trupele aici. M-am uitat prin ochean la feciorii 
de colo și am observat că mai toţi au ochii roşii și obosiţi. 

Egwene şedea îngândurată, recunoscătoare pentru briza 
care sufla de-a lungul râului dinspre aval. 

— N-ai pus sub semnul întrebării dacă acest atac este în- 
țelept, Generale. 

— Nu am obiceiul să îmi pun întrebări referitoare la locul 
care mi se indică, Maică. 

— Şi, dacă te-ai fi întrebat, care este părerea ta în această 
privință? 

— Dacă m-aş fi întrebat? zise Bryne. Ei bine, un atac ar avea 
sens din punct de vedere tactic. Am pierdut topirea-n-văzduh 
ca un avantaj, iar dacă vrăjmașul nostru se poate reaprovizio- 
na în voie și trimite emisari înăuntru și afară oricând își do- 
reşte, atunci, care este scopul unui asediu? A sosit vremea fie 
să atacăm, fie să ne strângem lucrurile și să plecăm. 

Egwene încuviință din cap. Și totuşi, își dădu seama că 
şovăie. Acel fum de rău augur de pe cer, Turnul mutilat, sol- 
dații speriaţi, fără întăriri... toate păreau să o avertizeze în 
şoaptă. 

— Cât timp putem aștepta până să fii nevoit să iniţiezi 
acest atac, Generale? întrebă ea. 

E] se încruntă, dar nu se îndoi de ea. Îşi ridică ochii spre cer. 


— Se face târziu. O oră, poate? După aceea, va fi prea în- 
tuneric. Cu un număr atât de favorabil, aș prefera să nu mai 
adaug şi factorul necunoscutului într-o bătălie purtată pe 
timp de noapte. 

— Atunci, mai aşteptăm o oră, zise Egwene, așezându-se 
mai bine în şa. 

Ceilalți păreau nedumeriţi, dar nu spuseră nimic. Grăise 
Suprema Înscăunată Amyrlin. 

„Ce aștepta? Ce îi spunea instinctul?” Egwene cugeta la 
asta în vreme ce minutele se scurgeau, dându-și seama în ce- 
le din urmă ce o făcuse să ezite. Odată ce avea să facă pasul 
acesta, nu mai era cale de întoarcere. Turnul Alb suferise în 
noaptea precedentă; era prima oară când o oaste vrăjmașă 
folosise Puterea Supremă împotriva lui. Atacul lui Egwene ar 
fi o altă premieră: prima oară când un grup de aes sedai con- 
ducea o oaste în luptă împotriva altui grup. Mai existaseră și 
înainte lupte între facțiunile din Turn; încăierări între frățiile 
Ajah, unele transformându-se în vărsare de sânge, ca atunci 
când Siuan fusese alungată. Istoriile Secrete pomeneau des- 
pre astfel de evenimente. Însă aceste disensiuni nu se extin- 
seseră niciodată dincolo de ușile Turnului. Surorile aes sedai 
nu conduseseră niciodată oști peste podurile acelea. Dacă 
făcea acest lucru acum, evenimentul avea să o urmărească în- 
totdeauna pe Egwene câtă vreme urma să fie Amyrlin. Indi- 
ferent ce reușea să înfăptuiască, avea să fie umbrită de eve- 
nimentele acelei zile. 

Ea nădăjduise să elibereze şi să unească. În schimb, apela 
la război şi subjugare. Dacă așa trebuia să fie, atunci avea să 
dea porunca. Însă voia să aștepte până în ultimul moment. 
Dacă asta însemna o oră sumbră sub acel cer înnorat, cu caii 
fornăind deoarece simțeau încordarea călăreţilor lor, atunci 
așa să fie. 

Ora lui Bryne veni și trecu. Egwene șovăi alte câteva mi- 
nute - atâta cât îndrăznea. Niciun ajutor nu veni pentru săr- 
manii soldați de la capătul celălalt al podului. Aceştia doar 
priveau din spatele micii lor baricade, resemnați. 

Șovăind, Egwene se întoarse să dea porunca. 

— Ei, acum. Bryne se aplecă în faţă în şa. Ce înseamnă asta? 

Egwene se întoarse cu faţa spre pod. În depărtare, abia 
vizibilă, o procesiune venea pe drum. Oare așteptase prea 

mult? Oare Turnul Alb trimisese întăriri? Oare își osândise 
oamenii la moarte din cauza încăpățânării sale? 

Dar, nu. Grupul nu era alcătuit din soldaţi, ci din femei în 
rochii. Aes sedai! 

Egwene își ridică mâna, oprind orice atac din partea sol- 
daților săi. Procesiunea se îndreptă călare direct spre fortifi- 
cația Gărzilor Turnului. O clipă mai târziu, o femeie înveş- 
mântată într-o rochie gri păși în fața barierei care bloca dru- 
mul, însoţită de un singur străjer. Egwene miji ochii, încer- 
când să deslușească trăsăturile femeii, iar Bryne se grăbi să îi 
dea ocheanul său. Egwene îl acceptă recunoscătoare, deşi o 
recunoscuse deja pe femeie. Era Andaya Forae, una dintre re- 
prezentantele noi din Divan, aleasă după scindare. Din Ajah 
Cenușie. Acest lucru sugera dorința de a purta negocieri. 

Strălucirea Puterii o înconjura pe femeie, iar Siuan șuieră 
printre dinţi, făcându-i pe câțiva soldaţi din apropiere să își 
ridice arcurile. Egwene își ridică din nou o mână. 

— Bryne, zise ea cu severitate, nu vreau să se tragă prima 
săgeată fără permisiunea mea. 

— Pe loc repaus, soldaţi! strigă Bryne. Am să vă jupoi de 
vii dacă veți îndrăzniți măcar să puneţi o săgeată în arc! 

Soldaţii îşi lăsară arcurile jos. 

Femeia din depărtare folosi o împletitură pe care Egwene 
nu o putu desluși, apoi vorbi cu o voce evident amplificată. 

— Vom vorbi cu Egwene al'Vere, zise Andaya. Este de față? 

Egwene creă și ea o împletitură ca să-și amplifice vocea. 

— Sunt aici, Andaya. Spune-le celorlalte care te însoțesc 
să iasă la iveală ca să le pot vedea. 

În mod surprinzător, acestea îi ascultară porunca. Alte 
nouă femei își făcură apariția pe rând, iar Egwene o studie pe 
fiecare în parte. 

— Zece reprezentante, zise ea, dându-i înapoi ocheanul 
lui Bryne şi eliberând împletitura, astfel încât să poată vorbi 
fără să-și amplifice cuvintele. Câte două din fiecare Ajah, în 
afară de cea Albastră şi cea Roşie. 

— Pare promiţător. 

Bryne își frecă bărbia. 

— Ei bine, s-ar putea afla aici ca să-mi ceară să mă predau, 
observă Egwene. În regulă, zise ea, amplificându-şi din nou 
vocea cu ajutorul Puterii. Ce doriţi de la mine? 


— Am venit, zise Andaya. Ea şovăi. Am venit să îţi aducem 
la cunoştinţă că Divanul Turnului Alb a hotărât să te nu- 
mească Supremă Înscăunată Amyrlin. 

Siuan icni şocată, iar Bryne înjură în sinea lui. Câţiva sol- 
daţi mormăiră ceva cum că ar fi o capcană. Însă Egwene doar 
închise ochii. Oare îndrăznea să spere? Ea presupusese că 
salvarea ei nedorită venise prea curând. Dar dacă reușise să 
consolideze fundaţia suficient de bine înainte să fie luată de 
Siuan şi Gawyn... 

— Cum rămâne cu Elaida? întrebă Egwene, deschizând 
ochii, vocea ei bubuind în acel spaţiu vast. Aţi destituit încă o 
Amyrlin? 

Cealaltă tabără rămase tăcută o clipă. 

— Se sfătuiesc. 

Bryne își ridicase ocheanul la ochi. 

Andaya vorbi o clipă mai târziu. 

— Elaida do Avriny a Roihan, Păstrătoarea Sigiliilor, Fla- 
căra Tar Valonului, Suprema Înscăunată Amyrlin... a fost lua- 
tă în timpul raidului din noaptea trecută. Nu se știe unde se 
află acum. Se presupune că e moartă sau incapabilă să își în- 
deplinească îndatoririle. 

— Pe Lumină! 

Bryne lăsă ocheanul jos. 

— Nu mai mult decât merita, bombăni Siuan. 

— Nicio femeie nu merită asta, li se adresă Egwene lui 
Siuan şi lui Bryne. Ea își duse degetele la grumaz, absentă. 
Mai bine ar fi murit. 

Bryne zise: 

— Ar putea fi o capcană. 

— Nu văd cum, zise Siuan. Andaya este legată prin jură- 
minte. Nu se afla pe lista ta cu surorile Negre, nu-i așa, Egwene? 

Egwene dădu negativ din cap. 

— Eu încă ezit, Maică, zise Bryne. 

Egwene creă din nou împletitura. 

— Veţi lăsa oastea mea să intre? Le veți accepta pe cele- 
lalte surori aes sedai înapoi în sânul frăției şi veţi repune în 
drepturi Ajah Albastră? 

— Am anticipat aceste cerințe, zise Andaya. Acestea vor fi 
întrunite. 

Se aşternu tăcerea, singurul zgomot fiind clipocitul apei 
care se lovea de malurile de jos. 

— Atunci, accept, zise Egwene de peste pod. 

— Maică, zise Siuan cu precauție. S-ar putea să fie o deci- 
zie pripită. Poate ar trebui să vorbeşti cu... 

— Nu este o decizie pripită, zise Egwene eliberând împle- 
titura și simțind o undă de speranţă. Asta ne-am dorit. Se uită 
la Siuan. Şi-apoi, cine eşti tu să-mi ţii prelegeri despre decizii 
pripite? Siuan își cobori privirea. Generale, pregătește-ți oa- 
menii să traverseze podul şi adu-le pe reprezentantele din 
Divan aflate spate, în față. Trimite alergători înapoi în tabăra 
surorilor aes sedai cu vești și asigură-te că oamenii tăi de la 
podurile celelalte rămân în repaus. 

— Da, Maică. 

Bryne își întoarse calul și dădu poruncile necesare. 

Inspirând adânc, Egwene dădu pinteni calului său, mâ- 
nându-l spre pod. Siuan îngână o înjurătură de pescar şi o ur- 
mă. Egwene auzi calul lui Gawyn urmând-o de asemenea, apoi 
o trupă de soldaţi ascultând comanda scurtă a lui Bryne. 

Egwene străbătu călare podul peste apă, vântul suflându-i 
în spate părul în care erau prinse panglici roșii. Avu un sen- 
timent ciudat al momentului - o greutate a conștientizării — 
atunci când se gândi la ceea ce tocmai evitaseră. Acest senti- 
ment fu înlocuit în curând de cel al satisfacţiei şi bucuriei. 

Iapa ei albă dădu uşor din cap, atingând mâna lui Egwene 
cu coama-i mătăsoasă. Reprezentantele așteptau solemne la 
capătul celălalt al podului. Turnul se înălța în față. Rănit. Sân- 
gerând. 

Dar încă mai rezista. Lumină, rezista! 


CAPITOLUL 46 


A fi făurit din nou 


După ce traversase podul spre Tar Valon ca o învingătoa- 
re, ziua deveni cam neclară pentru Egwene. O luă în grabă spre 
Turnul Alb, Siuan și Gawyn abia reușind să ţină pasul cu ea. 
Când ajunse la Turn, fu întâmpinată de un grup de servitori; 
reprezentantele o așteptau în Divan pe Egwene. 

Servitorii o conduseră într-o încăpere fără ornamente, cu 
lambriuri din lemn și două scaune cu șezutul din piele. Egwene 
nu mai fusese aici niciodată; părea să fie un soi de cameră de 
așteptare de lângă Divan. Înăuntru mirosea a piele, iar într-un 
mic mangal dintr-un colţ ardeau cărbunii. 

În scurt timp, o soră Brună scundă, ce semăna cu o broas- 
că țestoasă, numită Lairain, intră și o instrui pe Egwene cum 
să se poarte corespunzător în cadrul ceremoniei. Femeia mă- 
runtă, cu părul creţ, părea complet indiferentă la importanța 
momentului, iar Egwene nu o mai întâlnise până atunci. Cel 
mai probabil, ea era una dintre acele Brune care îşi petreceau 
viața printre rafturile din spate ale bibliotecii și care ieșeau la 
suprafață o dată într-un secol pentru a-i enumera instrucțiu- 
nile unei posibile Amyrlin. Egwene ascultă cu atenţie; mai tre- 
cuse odată prin această ceremonie, dar era foarte complexă. 

Încă îşi mai amintea cât de emoţionată fusese în ziua ace- 
ea, cu câteva luni în urmă, când fusese numită Amyrlin în 

Salidar. Atunci, încă fusese concentrată la ce se întâmpla. Ea? 
Amyrlin? 

Acea ezitare dispăruse. De fapt, nu își făcea griji că nu 
avea să se descurce bine în timpul ceremoniei. Era doar o ce- 
remonie, iar decizia importantă fusese deja luată. În vreme ce 
Egwene o asculta pe Lairain, o auzi pe Siuan certându-se cu 
una dintre surori în fața ușii şi susținând că Egwene fusese 
deja numită Amyrlin și că nu mai era nevoie de ceremonie. 
Egwene o reduse la tăcere pe Lairain ridicându-și o mână şi o 
strigă pe Siuan. 

Siuan își vâri capul înăuntru. 

— Am fost numită de rebele, Siuan, zise Egwene cu seve- 
ritate. Şi aceste femei merită șansa să mă numească. Altmin- 
teri, nu le voi putea cere niciodată să-mi fie credincioase. Ce- 
remonia trebuie oficiată din nou. 

Siuan se încruntă, apoi încuviinţă din cap. 

— Prea bine. 

Lairain dădu să continue cu instrucțiunile, dar Egwene o 
reduse la tăcere printr-un alt gest al mâinii, făcând-o pe fe- 
meie să pufăie. 

— Ce veşti ai, Siuan? 

— Păi, zise Siuan, întredeschizând şi mai mult ușa, Bryne 
şi-a mutat majoritatea trupelor peste pod şi le-a eliberat din 
posturile lor de la fortificații pe Gărzile Turnului, trimițân- 
du-le înăuntru - împreună cu câțiva dintre soldații lui - să 
ajute la stingerea incendiilor din oraș. Seanchanii au dat foc 
câtorva case pentru a-și acoperi spatele atunci când au fugit. 

Acest lucru explica lipsa trupelor de la baricadă - asta şi 
faptul că se știa că Divanul era ocupat să dezbată dacă să o 
numească sau nu Amyrlin pe Egwene. Probabil că nu își dă- 
deau seama cât de mult se apropiaseră de un război. 

— Ce dorești să faci cu surorile din tabăra ta? întrebă Siuan. 
Acestea încep să-și pună întrebări. 

— Spune-le să se adune în fața Porții Apusului, zise Egwene. 
Să se aranjeze pe rânduri, după Ajah, iar reprezentantele în 
Divan să se alinieze în față. Odată ce voi termina cu ceremo- 
nia, le voi întâmpina şi le voi accepta oficial scuzele pentru 
rebeliunea lor şi le voi primi înapoi în Turn. 

— Le vei accepta scuzele? întrebă Siuan, nevenindu-i să 
creadă. 


— S-au răzvrătit împotriva Turnului, Siuan, zise Egwene, 
uitându-se la ea. Indiferent ce motiv au avut ca să facă asta, 
există un motiv ca să-şi ceară scuze. 

— Dar ai fost cu ele! 

— Nu le mai reprezint doar pe ele, Siuan, zise Egwene pe 
un ton ferm. Reprezint Turnul. Întreg Turnul. lar Turnul are 
nevoie să ştie că rebelele regretă diviziunea. Nu e nevoie ca 
ele să mintă şi să spună că își doresc să fi rămas, dar cred ar fi 
cuviincios din partea lor să-și exprime întristarea pentru mo- 
mentele grele pe care le-a provocat diviziunea. Le voi ierta și 
vom putea astfel continua să ne tămăduim. 

— Da, Maică, zise Siuan, resemnată. 

Egwene o zări pe Tesan stând în spate, tarabonera încu- 
viințând din capul ei cu cosițe împletite când auzi cuvintele 
rostite de Egwene. 

Egwene îi îngădui lui Lairain să continue enumerarea in- 
strucțiunilor, apoi repetă propoziţiile pe care trebuia să le ros- 
tească, precum şi măsurile pe care să le ia. Când sora Brună 
fu mulțumită, Egwene se ridică în picioare, deschise ușa şi 
descoperi că Siuan plecase ca să-i îndeplinească poruncile. 
Tesan stătea afară pe coridor, cu braţele încrucișate pe piept 
şi privindu-l pe Gawyn. Acesta stătea rezemat de perete la mi- 
că distanţă, odihnindu-și mâna pe mânerul sabiei din teacă. 

— Este străjerul tău? o întrebă Tesan pe Egwene. 

Când îl privi pe Gawyn, ea fu nevoită să înfrunte un ames- 
tec de emoţii. Furie, afecțiune, pasiune şi regret. Ce amestec 
ciudat! 

— Nu, răspunse ea. Egwene îl privi în ochi pe Gawyn. Nu 
poți lua parte la ceea ce urmează să fac, Gawyn. Aşteaptă aici. 

El dădu să se împotrivească, apoi se gândi mai bine, luă 
poziție de drepţi şi făcu o plecăciune. Acest gest păru încă și 
mai necuviincios decât dacă s-ar fi împotrivit. 

Egwene pufni încet - și totuşi suficient de zgomotos ca el 
să o audă -, apoi îi îngădui lui Tesan să o conducă la Divanul 
Turnului. Divanul: atât un loc, cât şi un grup de oameni. Căci 
reprezentau un întreg, întocmai cum Suprema Înscăunată Amyr- 
lin era o persoană, dar reprezenta și tronul pe care şedea. 

Ea se opri în faţa ușilor Divanului, al căror lemn negru era 
încrustat cu Flacăra argintie a Tar Valonului, și simți cum ini- 
ma îi bate nebunește. Siuan își făcu brusc apariţia, ținând în 

mână o pereche de conduri și arătând spre cizmele de călărie 
ale lui Egwene. Desigur, pardoseala Divanului era pictată cu 
delicateţe. Ea încălță condurii, iar Siuan îi luă cizmele. Nu 
avea motiv să fie neliniştită! „Am mai fost aici, gândi ea, 
brusc. Nu numai în Salidar. Când am fost testată. Am stat în 
fața acestei uşi, le-am înfruntat pe femeile de dincolo de ea. 
În timpul testării mele...” 

Sunetul unui gong se auzi brusc; părea suficient de tare ca 
să zguduie tot Turnul şi suna pentru a anunța că urma să fie 
numită o Amyrlin. Gongul răsună din nou, iar acele uși ornate 
se deschiseră larg. Într-adevăr, aceasta era o experienţă cu 
totul diferită față de cea pe care o trăise în acea clădire mo- 
destă din lemn, unde fusese numită de surorile aes sedai din 
Salidar. În multe privinţe, reprezentaţia ei din Salidar fusese 
o simplă repetiție. 

Uşile se deschiseră complet, iar Egwene își înăbuși un ic- 
net. Sala cea mare, cu tavan boltit, de dincolo de ele avea o 
gaură provocată de o explozie - un gol ce se căsca - chiar 
vizavi de intrare. Prin ea se vedea Muntele Dragonului. Sala 
aceasta nu era la fel de distrusă cum fuseseră altele în timpul 
atacului seanchanilor; molozul era în cantitate mică, iar stri- 
căciunile abia dacă trecuseră de acel perete exterior. Podiu- 
mul înălțat înconjura încă partea exterioară a sălii, iar jilţuri- 
le așezate pe el rămăseseră intacte. Erau optsprezece, în gru- 
puri de câte trei, fiecare vopsit și prevăzut cu o pernă care 
declara frăția Ajah a ocupantelor. 

Tronul Amyrlin se afla lângă peretele îndepărtat, vizavi 
de peretele spart, cu spatele la peisajul care se întindea din- 
colo şi la Muntele Dragonului. Dacă explozia provocată de 
seanchani ar fi pătruns câțiva metri mai înăuntru, Tronul ar fi 
fost distrus. Slavă Luminii că acesta era neatins. 

Egwene simțea un miros vag de vopsea în aer. Oare re- 
vopsiseră în grabă Tronul cu toate cele șapte culori? Dacă era 
așa, se mișcaseră repede. Cu toate acestea, nu avuseseră timp 
să înlocuiască jilțurile reprezentantelor Albastre. 

Egwene le observă pe Saerin, Doesine și Yukiri șezând 
împreună cu frăţiile lor Ajah. Și Seaine se afla acolo, privind-o 
pe Egwene cu ochii ei albaştri calculați. Cât de multă putere 
mânuiseră aceste patru femei în timpul acestor evenimente? 
Suana, cea cu fața rotundă, din Ajah Galbenă, zâmbea satis- 


făcută fără să se ascundă în timp ce o privea pe Egwene și, 
deşi pe majoritatea feţelor se citea acea expresie senină și 
lipsită de emoție specifică surorilor aes sedai, Egwene citea 
aprobarea în posturile lor. Sau, cel puţin, o lipsă de ostilitate. 
Nu numai cele care vânau Ajah Neagră se aflaseră în spatele 
acestei decizii. 

Saerin se ridică în picioare în secțiunea Brunelor. 

— Cine vine dinaintea Divanului Turnului? întrebă ea cu o 
voce răsunătoare. 

Egwene şovăi, privindu-le în continuare pe reprezentan- 
tele care şedeau în jilțurile lor, aranjate în jurul platformei 
exterioare, la distanță egală. Prea multe dintre jilțurile acelea 
erau goale. Erau doar două reprezentante Verzi; Talene fugi- 
se în urmă cu câteva săptămâni. Velina şi Sedore plecaseră şi 
ele. Acest lucru nu prevestea nimic bun; cele două se aflau pe 
lista lui Verin cu Ajah Neagră. Fuseseră avertizate? Dispariția 
lui Evanellein însemna că Verin o omisese? 

Nu se aflau acolo nici surori Roşii. Tresărind, Egwene își 
aminti că Duhara plecase din Turn cu câteva săptămâni în ur- 
mă - nimeni nu cunoştea motivul, dar unele spuneau că ple- 
case într-o misiune primită de la Elaida. Poate că avea legă- 
tură cu Ajah Neagră. Celelalte două reprezentante Roșii, 
Javindhra şi Pevara, dispăruseră în mod misterios. 

Mai rămâneau unsprezece reprezentante. Nu erau sufici- 
ente pentru a numi o Amyrlin după vechea lege a Turnului, 
însă acestea fuseseră revizuite odată ce Elaida desființase 
Ajah Albastră. Mai puţine reprezentante însemnau mai puţi- 
ne femei de care era nevoie pentru a numi o Amyrlin, iar 
acum era nevoie doar de unsprezece. Era de-ajuns. Măcar 
fiecare reprezentantă care se afla în prezent în Turn știa des- 
pre acest eveniment; nu era un lucru tăinuit, ca numirea 
Elaidei. lar Egwene era aproape sigură că nicio reprezentantă 
Neagră nu ar fi susținut-o. 

Saerin își drese glasul, privind-o nesigură pe Egwene, 
apoi întrebă din nou: 

— Cine vine dinaintea Divanului Turnului? 

Tesan se aplecă în față din partea laterală, ca şi când ar fi 
vrut să-i şoptească răspunsul corect lui Egwene. Aceasta, în- 
să, o întrerupse ridicându-și o mână. 

Egwene se gândise la ceva, la ceva îndrăzneţ. Cu toate 
acestea, era potrivit. Ştia asta. Simțea că era. 

— Ajah Roşie este în dizgrație? o întrebă ea încet pe Tesan. 

Sora Albă încuviinţă din cap, iar părul împletit îi mângâie 
părțile laterale ale feţei. 

— Nu trebuie să-ți faci griji în privința surorilor Roşii, 
răspunse aceasta cu accentul ei taraboner. După dispariția 
Elaidei, acestea s-au retras în sectorul lor. Reprezentantele 
aici de față şi-au făcut griji că surorile Roşii îşi vor alege re- 
pede alte reprezentante şi că le vor trimite să ia parte la 
această ceremonie. Cred că câteva... misive succinte din par- 
tea Divanului Turnului au fost de-ajuns ca să le descurajeze. 

— Şi Silviana Brehon? E încă întemniţată? 

— Da, din câte ştiu eu, Maică, zise Tesan, având o scăpare 
de moment și folosind titlul, deși Egwene nu fusese numită 
oficial de către Divan încă. Nu-ţi face griji, Leane a fost elibe- 
rată. Am poruncit să fie escortată afară printre celelalte re- 
bele și să aştepte să fie iertată. 

Egwene încuviinţă din cap îngândurată. 

— Porunceşte ca Silviana să fie adusă de îndată aici, în 
Divanul Turnului. 

Fruntea lui Tesan se încrețţi. 

— Maică, nu cred că este momentul... 

— Fă-o! şuieră Egwene, apoi se întoarse cu fața la Divan. 
Cineva care vine supusă, în Lumină, pronunţă ea fraza pe un 
ton ferm. 

Saerin se relaxă. 

— Cine vine dinaintea Divanului Turnului? 

— Cineva care vine cu smerenie, în Lumină, răspunse 
Egwene. 

Ea privea pe fiecare reprezentantă în parte. O mână fer- 
mă. Trebuia să fie fermă. Ele aveau nevoie de o conducere. 

— Cine vine dinaintea Divanului Turnului? 

— Cineva care vine la chemarea Divanului - zise Egwene - 
supusă şi smerită, în Lumină, şi care cere doar să accepte 
voința Divanului. 

Ceremonia continuă, fiecare reprezentantă dezbrăcându-se 
până la brâu pentru a dovedi că era femeie. Egwene făcu la 
fel şi abia dacă roși când se gândi la Gawyn, care fusese de 
părere că ea ar fi trebuit să îl aducă la acel eveniment. 


— Cine o susține pe această femeie? întrebă Saerin, după 
ce reprezentantele se îmbrăcară la loc. 

Deocamdată, Egwene trebuia să rămână dezbrăcată până 
la brâu, simțind pe piele adierea rece care trecea prin tavanul 
spart. 

— Şi pune zălog pentru ea cu inima, cu sufletul, cu viața? 

Yukiri, Seaine și Suana se ridicară repede. 

— Eu pun zălog, anunţă fiecare dintre ele. 

Prima oară când Egwene trecuse prin această experienţă, 
fusese şocată. La fiecare pas, fusese îngrozită să nu facă vreo 
greşeală. Mai rău, fusese îngrozită să nu se dovedească cum- 
va că era o păcăleală sau o greşeală. 

Teama aceea dispăruse. În vreme ce erau adresate între- 
bările ritualice - în vreme ce Egwene făcu trei pași în față și 
îngenunche pe pardoseala netedă, revopsită din porunca 
Elaidei cu doar şase culori ce luau naştere în spirală din Fla- 
căra Tar Valonului - Egwene privi dincolo de acea ceremonie 
pompoasă și văzu ceea ce se întâmpla de fapt. Aceste femei 
erau înspăimântate. La fel cum fuseseră şi femeile din Salidar. 
Tronul Amyrlin reprezenta o forţă a stabilităţii, iar ele şi-o 
doreau. 

De ce fusese aleasă ea? Părea să fie acelaşi răspuns, în 
ambele dăți. Pentru că ea era singura asupra căreia conveni- 
seră toate. Existau fețe zâmbitoare în grup. Însă erau zâmbe- 
tele femeilor care reușiseră să le ţină pe rivale departe de 
Tron. Ori asta, ori erau zâmbetele femeilor care se simțeau 
ușurate că cineva se înfățișase ca să preia conducerea. Și, 
poate, erau unele care zâmbeau pentru că nu erau ele cele 
nevoite să ocupe Tronul. Istoria sa recentă era plină de peri- 
cole, disensiuni şi două tragedii cumplite. 

Iniţial, în Salidar, Egwene crezuse că femeile erau idioate. 
Acum, ea era mai experimentată şi, nădăjduia ea, mai înțe- 
leaptă. Îşi putea da seama că acestea nu erau proaste. Ele fu- 
seseră aes sedai şi îşi ascunseseră teama fiind exagerat de 
precaute, dar sfidătoare în același timp. Aleseseră pe cineva 
de care nu s-ar fi sinchisit dacă ar fi fost să cadă. Își asuma- 
seră un risc, dar nu se puseseră pe ele însele în pericol. 

Aceste femei făceau la fel. Îşi ascundeau teama prin ex- 
presii calme și acțiuni controlate. Când sosi vremea ca aceste 
reprezentante să o susțină, Egwene nu fu deloc surprinsă că 

toate unsprezece se ridicară în picioare. Nici măcar o părere 
diferită. Nu exista niciun ritual de spălare a picioarelor în 
cadrul acestei ceremonii. 

Nu, ea nu era surprinsă. Ele ştiau că nu exista o altă vari- 
antă, nu când aveau o oaste în faţa ușii, nu când Elaida era ca 
şi moartă. O trăsătură a surorilor aes sedai era să se poarte 
ca şi când nu existase niciodată o ceartă. Trebuia să se ajungă 
la un consens. 

Saerin păru surprinsă că niciuna nu alesese să rămână 
așezată, fie doar pentru a dovedi că nu avea să se lase intimi- 
dată. De fapt, mai multe reprezentante fură surprinse, iar 
Egwene bănui că acestea îşi regretau decizia de a se fi ridicat 
în picioare atât de repede. Dacă erai singura persoană aşeza- 
tă, puteai dobândi o oarecare putere, obligând-o pe Egwene 
să îi spele picioarele şi să ceară permisiunea de a sluji. Fireş- 
te, acest gest ar fi putut-o izola pe acea femeie, atrăgându-și 
antipatia noii Supreme Înscăunate Amyrlin. 

Femeile își reluară încet locurile. Egwene nu avea nevoie 
de îndrumare, dar nici nu i se oferi. Se ridică şi străbătu sala, 
fără ca picioarele ei cu conduri să scoată vreun zgomot pe 
piatra vopsită a Flăcării. O rafală de vânt suflă prin încăpere, 
şifonând şalurile şi mângâind pielea goală a lui Egwene. Fap- 
tul că ele aleseseră să se întrunească aici zicea ceva despre 
forța Divanului, în ciuda priveliştii ameţitoare ce se vedea 
dincolo de peretele îndepărtat. 

Saerin o întâmpină pe Egwene lângă Tron. Altarana cu pie- 
lea măslinie începu să încheie cu degete atente nasturii cor- 
sajului lui Egwene, apoi luă cu venerație etola Supremei În- 
scăunate Amyrlin de pe Tron. Era cea cu cele șapte culori, 
recuperată din locul unde o aruncase Elaida. Saerin o privi o 
clipă pe Egwene, ridicând etola de parcă ar fi cântărit-o. 

— Eşti sigură că vrei să porți această povară, copilă? în- 
trebă Saerin cu o voce extrem de blândă. 

Această întrebare nu făcea parte din ceremonie. 

— O port deja, Saerin. Răspunsul lui Egwene fu doar o 
şoaptă. Elaida s-a descotorosit de ea atunci când a încercat să 
taie şi să spânzure după pofta inimii. Eu am preluat-o și-o 
port de-atunci. Aş purta-o până la moarte. Și o voi face. 

Saerin încuviință din cap. 


— Cred că acesta ar putea fi motivul pentru care o meriţi, 
zise ea. Mă îndoiesc că vreun eveniment din istorie se va 
compara cu cel care ne aşteaptă. Bănuiesc că, în viitor, erudi- 
ţii vor privi în urmă la vremurile noastre și le vor considera 
mai grele - mai solicitante pentru minte, trup și suflet - decât 
Vremea Nebuniei sau decât Frângerea însăși. 

— Atunci, este bine că lumea ne are pe noi, nu-i așa? în- 
trebă Egwene. 

Saerin șovăi, apoi încuviinţă din cap. 

— Presupun că da. Ridică etola și o aşeză pe umerii lui 
Egwene. Eşti numită Supremă Înscăunată Amyrlin! declară 
ea, alăturându-i-se vocile celorlalte reprezentante. În slava 
Luminii, în care Turnul Alb va dăinui de-a pururi. Egwene 
al'Vere, Păstrătoarea Sigiliilor, Flacăra Tar Valonului, Supre- 
ma Înscăunată Amyrlin! 

Egwene se întoarse şi privi grupul de femei, apoi se așeză 
pe tron. Se simţea de parcă s-ar fi întors acasă după o călăto- 
rie foarte lungă. Lumea se încovoia sub atingerea Celui Întu- 
necat, însă parcă se simţea puțin mai bine - puţin mai sigu- 
ră - în clipa în care ea se așeză. 

Femeile se înşirară în fața ei după vârstă, cu Saerin la ca- 
pătul șirului. Rând pe rând, fiecare dintre ele făcu o plecă- 
ciune adâncă în faţa ei, îi ceru permisiunea să slujească, apoi 
îi sărută inelul cu Marele Şarpe şi se dădu la o parte. În vreme 
ce ele făceau asta, Egwene observă că Tesan se întorsese în 
sfârşit. Ea aruncă o privire înăuntru ca să se asigure că toată 
lumea era îmbrăcată, apoi reveni o clipă mai târziu condu- 
când un grup alcătuit din patru gărzi, cu Flacăra argintie a 
Tar Valonului arzând pe piepturile lor. Egwene își înăbuși un 
suspin. Se părea că o aduseseră pe Silviana în lanțuri. 

După ce îi sărutară inelul, reprezentantele își reluară lo- 
curile. Mai rămăsese puțin din ceremonie, dar partea impor- 
tantă trecuse deja. În sfârșit, Egwene era cu adevărat Amyrlin. 
Aşteptase atâta timp acest moment... 

Acum, sosise vremea pentru câteva surprize. 

— Scoateţi-i lanțurile prizonierei, zise Egwene. 

Șovăitori, soldaţii de pe coridor făcură cum li se porunci, 
iar metalul zornăi. Reprezentantele își întoarseră capetele cu 
nişte expresii nedumerire. 

— Silviana Brehon! declară Egwene, ridicându-se în pi- 
cioare. Te poţi apropia de Tronul Amyrlin. 

Soldaţii se dădură la o parte, îngăduindu-i Silvianei să in- 
tre. Odinioară, rochia ei roșie fusese frumoasă, însă ea nu 
avusese parte de un tratament bun în temniţa Elaidei. Părul 
negru - strâns, de obicei, în coc - îi era împletit în mod gro- 
solan. Rochia îi era șifonată, iar genunchii, murdari. Cu toate 
acestea, fața ei pătrată era senină. 

În mod surprinzător, îngenunche în faţa lui Egwene după 
ce străbătu încăperea. Egwene își coborî mâna și o lăsă pe 
femeie să-i sărute inelul. 

Reprezentantele priveau, nedumerite că Egwene întrerup- 
sese ceremonia. 

— Maică, este cel mai potrivit moment să emiţi judecăți? 
întrebă Yukiri în cele din urmă. 

Egwene își retrase mâna din faţa Silvianei, care stătea în 
genunchi, și se uită fix la Yukiri, apoi îşi întoarse privirea la 
reprezentantele care așteptau. 

— Tuturor ar trebui să vă fie ruşine! spuse ea. 

Surorile aes sedai cu fețele rigide îşi ridicară sprâncenele 
şi făcură ochii mari de uimire. Păreau furioase. Nu aveau ni- 
ciun drept! Furia lor nu se compara cu a ei. 

— Asta, zise Egwene, arătând cu mâna spre zidul spart. 
Sunteţi responsabile pentru asta. Arătă cu degetul spre Silviana, 
care stătea în continuare în genunchi. Sunteţi responsabile 
pentru asta. Sunteţi responsabile pentru felul în care surorile 
noastre se uită una la cealaltă pe coridoare şi sunteţi respon- 
sabile pentru că aţi îngăduit ca diviziunea din Turn să dureze 
atâta vreme. Multe dintre voi sunteți responsabile din capul 
locului pentru această diviziune! Sunteţi o rușine. Turnul 
Alb - mândria Luminii, puterea pentru stabilitate şi adevăr 
încă din Vremea Legendelor - aproape că a fost spulberat din 
cauza voastră. 

Ochii se bulbucară, iar câteva femei se înecară din cauza 
şocului. 

— Elaida..., începu una dintre ele. 

— Elaida a fost o femeie nebună și toate știți asta! zise 
Egwene pe un ton tăios, stând dreaptă și privindu-le de sus. 
Aţi ştiut asta în ultimele luni, când, fără minte, a acționat ca 
să ne distrugă. Pe Lumină, probabil că multe dintre voi ați 


ştiut asta atunci când ați numit-o Amyrlin! Au mai existat în 
trecut Supreme Înscăunate Amyrlin nesăbuite, dar niciuna 
nu a fost cât pe ce să distrugă întreg Turnul! Voi trebuie să 
staţi cu ochii pe Suprema Înscăunată Amyrlin. Voi trebuie să 
o împiedicaţi să facă astfel de lucruri! Voi i-aţi îngăduit să 
desființeze o Ajah? Ce-a fost în capul vostru? Cum se face că 
ați îngăduit ca Turnul să decadă atât de mult? Și mai ales 
când Dragonul Renăscut însuşi cutreieră aceste ținuturi! 

Ar fi trebuit să o înlăturați pe Elaida în clipa în care ați 
aflat de încercarea ei dezastruoasă de a-l închide pe Rand 
al'Thor. Ar fi trebuit să o înlăturați atunci când aţi văzut cum 
ciorovăielile şi meschinăriile ei întorceau frățiile Ajah una 
împotriva celeilalte. Și categoric ar fi trebuit să o înlăturați 
atunci când a refuzat să facă ceea ce era nevoie pentru a uni 
din nou Turnul, pentru a-l reîntregi! 

Egwene privi rândurile de surori, uitându-se la fiecare 
soră în parte, întâlnindu-le privirea până când acestea își lu- 
ară ochii de la ea. Niciuna nu îndrăznea să o privească în ochi 
prea mult timp. În cele din urmă, ea observă cum ruşinea în- 
cepea să le străpungă măștile. Așa și trebuia! 

— Niciuna dintre voi nu a îndrăznit să o înfrunte, zise 
Egwene cu dispreţ. Îndrăzniţi să vă numiţi Divanul Turnului? 
Voi, niște laşe? Voi, cărora v-a fost prea teamă să faceți ceea 
ce era nevoie? Voi, care aţi fost prea prinse în polemicile și 
politichia voastră ca să vedeți ce era nevoie? 

Egwene își cobori privirea la Silviana. 

— Doar o singură femeie din această încăpere a fost dis- 
pusă să apere ceea ce a știut că este drept. Doar o singură 
femeie a îndrăznit să o sfideze pe Elaida şi a acceptat să plă- 
tească prețul pentru asta. lar voi credeţi că am adus-o aici pe 
această femeie ca să mă răzbun pe ea? Chiar sunteţi atât de 
oarbe încât să credeţi că aş pedepsi-o pe singura persoană 
din tot Turnul care a făcut ceva decent în aceste ultime luni? 

Toate își țineau privirile în pământ acum. Nici măcar Saerin 
nu îndrăznea să o privească în ochi. 

Silviana își ridică privirea la ea. 

— Ţi-ai făcut datoria, Silviana, zise Egwene. Și ţi-ai făcut-o 
bine. Ridică-te în picioare. 

Femeia se ridică în picioare. Părea slăbită şi avea ochii 
umflați din cauza lipsei de somn, iar Egwene bănuia că îi era 

greu să se țină pe picioare. Oare se îngrijise cineva să îi ducă 
de mâncare sau apă în timpul haosului din ultimele zile? 

— Silviana, zise Egwene, a fost numită o nouă Amyrlin. Și 
mi-e ruşine să spun, dar acest lucru a fost înfăptuit printr-un 
şiretlic asemănător cu numirea Elaidei. Din cele șapte frăţii 
Ajah, doar cinci au fost reprezentate. Albastrele despre care 
ştiam că mă vor susţine au fost aici, dar Roşiilor nici măcar 
nu li s-a acordat șansa să-şi exprime dezaprobarea sau apro- 
barea. 

— Există motive întemeiate pentru asta, Maică, zise 
Silviana 

— O fi adevărat, zise Egwene, însă asta nu face decât să 
arate că domnia mea va fi însemnată cu tensiunea dintre mi- 
ne și Ajah Roșie. Ele vor vedea rea credinţă acolo unde aceas- 
ta nu există, iar eu voi pierde forța a sute de femei. Femei de 
care va fi foarte multă nevoie. 

— Nu... văd nicio rezolvare, Maică, zise Silviana, cu toată 
sinceritatea. 

— Eu, da, zise Egwene. Silviana Brehon, te numesc Păstră- 
toare a Cronicilor. Să nu se spună că le dispreţuiesc pe Roşii. 

Silviana clipi mirată. Se auziră câteva icnete din partea re- 
prezentantelor, deși Egwene nu îşi putu da seama ale cui erau. 

Ea o privi în ochi pe Silviana. Cu puţin timp în urmă, fe- 
meia aceasta o ținuse pe Egwene răsfrântă peste bancă și o 
pedepsise din porunca Elaidei. Dar, acum, Silviana stătea în 
genunchi; făcuse asta fără să fie nevoie să i se poruncească. 
Accepta autoritatea Divanului de a o numi Amyrlin pe Egwene. 
O accepta şi pe Egwene? 

Oferta lui Egwene o plasa pe un drum dificil și periculos. 
Roșiile ar fi putut vedea asta ca pe o trădare. Care avea să fie 
răspunsul Silvianei? Egwene binecuvântă trucul care o împi- 
edica să asude, altminteri știa că broboane de sudoare i s-ar 
fi prelins pe lateralul feţei. 

— Aş fi onorată, Maică, zise Silviana, îngenunchind din 
nou. Cu adevărat onorată. 

Egwene răsuflă ușurată. Sarcina ei de a reuni frățiile Ajah 
dezbinate era dificilă, dar dacă Roşiile aveau să o vadă ca pe 
un vrăjmaș, aceasta urma să fie aproape imposibilă. Cu Silviana 
de partea ei, ea avea să trimită un emisar Roşiilor care să nu 
fie respins. Asta nădăjduia ea. 


— Vor fi vremuri grele pentru Ajah Roşie, fiică, zise 
Egwene. A stat mereu în firea lor să îi prindă pe bărbaţii care 
pot conduce, dar rapoartele spun că saidinul a fost curățat. 

— Mai există și conducători necinstiți, Maică, zise Silviana. 
lar bărbaţii nu pot fi de încredere. 

„Într-o bună zi, va trebui să depășim acest ultim sentiment, 
gândi Egwene. Dar, deocamdată, este îndeajuns de adevărat 
ca să nu uităm de el.” 

— Nu am spus că scopul tău va dispărea, doar că se va 
schimba. Întrevăd lucruri măreţe pentru Ajah Roşie în vii- 
tor - o lărgire a orizonturilor, o reînnoire a datoriei. Sunt în- 
cântată să te am alături și vei da o mână de ajutor la îndru- 
marea lor. 

Egwene îşi ridică privirea la reprezentante, care priveau 
uluite și tăcute. 

— Aş porunci ca toate să ispășiți pedepse, zise Egwene, 
numai că știu că măcar unele dintre voi aţi tras niște sfori din 
culise pentru a împiedica prăbuşirea Turnului Alb. În afara 
de asta, cred că pedepsele pe care ni le impunem adeseori 
sunt absurde. Ce este durerea fizică pentru o aes sedai? 
Egwene inspiră adânc. Şi nici eu nu sunt fără vină. Împărtă- 
şesc o parte din rușinea voastră, căci în timpul mandatului 
meu s-au petrecut aceste dezastre. M-am aliat cu rebelele şi 
le-am îngăduit să mă numească Amyrlin pentru că era singu- 
ra opțiune. Însă opţiunea aceea mă face în continuare vino- 
vată. Înduraţi ruşinea, reprezentantelor, dar faceţi-o cu de- 
terminare. Nu îi îngăduiţi să vă frângă. Vremea vindecării a 
sosit şi nu mai are niciun rost să arătăm cu degetul în stânga 
şi-n dreapta. Aţi dat greş. Dar voi sunteţi tot ce avem. Lumea 
ne are doar pe noi. 

Femeile începură să-și ridice privirile. 

— Veniţi, spuse Egwene, străbătând încăperea cu pași ho- 
tărâți. Silviana i se alătură. Să le întâmpinăm pe rebele. 

Ele străbătură coridoarele Turnului, care mai miroseau 
încă a fum şi erau presărate cu mormane de moloz pe ici, pe 
colo. Egwene încercă să nu se uite la petele de sânge. Repre- 
zentantele veneau în urma ei, grupate pe frățiile Ajah, în ciu- 
da faptului că Egwene le dojenise de curând. Urma să fie mult 
de lucru până să se vindece. 

— Maică, zise încet Silviana în timp ce mergeau, pot doar 
să presupun că ai avut deja o Păstrătoare în rândul rebelelor. 
Ai de gând să ne păstrezi pe amândouă? 

Încordarea din vocea ei trăda ce gândea ea despre un ast- 
fel de aranjament neconvențional. 

— Nu, răspunse Egwene. Fosta mea Păstrătoare a fost exe- 
cutată pentru că făcea parte din Ajah Neagră. 

Silviana păli la față. 

— Înţeleg. 

— Nu putem ocoli astfel de lucruri, Silviana, zise Egwene. 
Am avut o musafiră foarte importantă chiar înainte să fiu... 
salvată. Era din Ajah Neagră şi mi-a dezvăluit, prin trădare, 
numele celorlalte surori Negre. Am confirmat-o pe fiecare 
dintre acestea din rândul rebelelor aes sedai folosind Scep- 
trul Legămintelor. 

— Sceptrul Legămintelor? exclamă Silviana. 

— Da, zise Egwene când pătrunseră pe nişte scări. Mi-a 
fost dat azi-noapte de o aliată a Turnului. Deși, mi-am dat 
seama că va trebui să schimbăm încăperea unde se află 
ter'angrealele. S-o tăinuim și s-o păzim tot timpul. Nu va trece 
multă vreme până când toate surorile suficient de puternice 
vor şti împletitura pentru topirea-n-văzduh și nu m-ar mira 
dacă multe dintre ele - inclusiv cele în care am încredere - 
vor „Împrumuta” din când în când un angreal. 

— Da, Maică, zise Silviana. Apoi, cu o voce mai joasă: 
Presupun că va trebui să mă obișnuiesc cu multe lucruri care 
se vor schimba. 

— Mă tem că da, zise Egwene. Nu în ultimul rând, va fi 
nevoie de a alege o mai-mare peste novice potrivită, una care 
poate să se ocupe de sute de iniţiate - multe neavând vârsta 
standard. Am început deja procesul de acceptare a oricărei 
femei pentru pregătire, indiferent de vârstă, care are o oare- 
care abilitate în conducere. Bănuiesc că, în curând, Turnul 
Alb va fi plin-ochi de novice. 

— Atunci, mă voi gândi repede la sugestii pentru o înlo- 
cuitoare, Maică, zise Silviana. 

Egwene dădu aprobator din cap. Fără îndoială că Romanda 
şi Lelaine vor păli la față atunci când vor afla că Egwene o 
alesese pe Silviana, însă, cu cât Egwene se gândea mai mult la 
asta, cu atât mai satisfăcută se simțea. Nu numai pentru că 


Silviana era Roşie, dar pentru că era foarte capabilă. Saerin ar 
fi fost alegerea corectă, însă multe ar fi văzut-o ca pe îndru- 
mătoarea lui Egwene și, poate, adevărata putere din spatele 
Tronului. Și-apoi, cu o Amyrlin din rândul rebelelor - nimeni 
nu avea să uite degrabă acest lucru, indiferent ce avea să 
spună sau să facă Egwene - ar fi fost cale lungă spre vinde- 
carea relaţiilor cu o Păstrătoare care fusese loialistă. 

În scurt timp, ele ajunseră în Piaţa Mare a Turnului, lângă 
latura estică a clădirii. Piaţa era plină - conform poruncii ei 
de rânduri de femei, aşezate în funcție de Ajah. Egwene ale- 
sese acest loc datorită treptelor înalte ce urcau spre Turn și 
care se terminau cu un palier spaţios. Ea rămase acolo, cu 
spatele la maiestuoasele uși sculptate. Era locul perfect de 
unde să se adreseze mulțimii. 

De asemenea, acesta era situat între aripi, care suferiseră 
cele mai grave stricăciuni în timpul atacului din noaptea tre- 
cută. Aripa estică mai fumega încă, domul se prăbușise, iar 
unul dintre pereți căzuse. Cu toate acestea, din acea poziţie, 
Turnul avea relativ puţine cicatrici şi nu se vedea direct ni- 
ciuna dintre găuri. 

Egwene putea vedea fețe aliniate la ferestrele de mai jos. 
Atât surorile aes sedai, cât şi novicele o priveau. Se părea că, 
pe lângă rebele, Egwene avea ocazia să se adreseze majorită- 
ţii ocupantelor Turnului. Creă o împletitură care să-i ampli- 
fice vocea. Nu prea tunătoare, dar suficient cât să poată fi au- 
zită atât de cele din spate, cât și de cele de jos. 

— Surori, fiice, zise ea. Am fost numită cum se cuvine Su- 
premă Înscăunată Amyrlin. Ambele tabere ale acestui conflict 
m-au ales. Ambele au urmat metodele prevăzute și ambele 
mă acceptă acum ca Amyrlin a lor. A sosit vremea să ne unim 
din nou. Nu mă voi preface că scindarea dintre noi nu a avut 
loc. Noi, cele din Turnul Alb, suntem uneori prea nerăbdă- 
toare să uităm acele realități pe care nu vrem să le recunoaș- 
tem. Această realitate nu poate fi ascunsă, nu de noi, cele care 
am trăit-o. Am fost dezbinate. Aproape că ne-am războit une- 
le cu celelalte. Ne-am făcut de rușine. Voi, rebelele din fața 
mea, ați făcut un lucru îngrozitor. Aţi distrus Turnul și ați 
numit o Amyrlin rivală. Pentru prima oară, trupele au fost 
conduse de aes sedai împotriva aes sedai. Eu am condus ace- 
le trupe. Cunosc această ruşine. Necesară sau nu, este o rușine. 

Prin urmare, vă cer și vouă să vă recunoașteţi vina. Trebuie 
să vă asumaţi responsabilitatea pentru nelegiuirile voastre, 
chiar şi pentru acelea înfăptuite în numele binelui suprem. Îşi 
cobori privirea la surorile aes sedai de jos. Dacă hotărârea ei 
de a le obliga să se aşeze pe rânduri - și apoi să le facă să aş- 
tepte după voia ei - nu le făcuse conştiente de atitudinea ei, 
atunci poate cuvintele ei le făceau. Nu ați venit aici acoperite 
de glorie, le spuse Egwene. Nu aţi venit aici biruitoare. Căci 
nu există nicio biruinţă, nu ar fi putut exista nicio biruinţă, 
când surorile se luptă între ele și străjerii mor de mâna stră- 
jerilor. O observă pe Siuan stând aproape de primul rând şi îi 
întâlni privirea de la depărtare. Și Leane era acolo, fiind în- 
tr-o stare jalnică din cauză că stătuse multă vreme în temniță, 
dar se ținea drept. Ambele tabere au făcut greșeli, continuă 
Egwene, și toate va trebui să ne dăm toată osteneala ca să în- 
dreptăm ceea ce am făcut. Fierarii spun că o sabie nu mai 
poate fi niciodată întreagă odată ce a fost ruptă. Aceasta tre- 
buie făurită din nou, metalul topit complet, apoi lucrat şi re- 
modelat din nou. Următoarele săptămâni vor reprezenta re- 
modelarea noastră. Am fost frânte, apoi aproape nimicite. 
Ultima Bătălie se apropie, dar înainte ca aceasta să sosească, 
vreau să mă asigur că vom fi încă o dată o sabie făurită cu 
ajutorul forţei, întreagă și fără cusur! Voi avea pretenţii de la 
voi. Acestea vor fi aspre. Vă vor face să vă depășiți limitele 
mai mult decât credeţi că puteţi îndura. Voi acoperi aceste 
găuri arse! Vor trebui făcute unele schimbări, căci există prea 
multe reprezentante ale Divanului în rândul nostru, ca să nu 
mai pomenim că sunt cu cinci mai multe căpetenii de Ajah. 
Unele dintre voi va trebui să vă retrageți şi să vă plecaţi ca- 
petele cu smerenie în fața acelora față de care simțiți antipa- 
tie. Zilele următoare vor fi un test pentru voi! Vă voi obliga să 
lucraţi împreună cu acelea pe care le-aţi considerat vrăjmașe 
doar cu câteva ore în urmă. Veţi păși alături de cele care v-au 
disprețuit sau v-au rănit sau v-au urât. Dar noi suntem mai 
puternice decât slăbiciunile noastre. Turnul Alb rezistă, iar 
noi vom rezista odată cu el! Vom fi din nou unite. Vom fi un 
întreg de care vor vorbi legendele! Când voi termina cu voi, 
nu se va mai scrie că Turnul Alb a fost slab. Scindările dintre 
noi vor fi uitate în fața biruinţelor noastre. Vom rămâne în 
amintire nu ca Turnul Alb care s-a întors împotriva sa, ci ca 


Turnul Alb care a înfruntat Umbra. Vremurile acestea vor fi 
legendare! 

Izbucniră urale, în mare parte din partea novicelor şi a 
soldaţilor, căci surorile aes sedai erau prea rezervate pentru 
o astfel de purtare. În general. Câteva mai tinere aclamară şi 
ele, luate de val. Din fericire, acele urale se auziră în ambele 
tabere. Egwene îi lăsă să aclame o clipă, apoi își ridică brațe- 
le, reducându-i la tăcere. 

— Să meargă vestea mai departe în tot ţinutul! strigă ea. 
Lumea să vorbească, să aibă încredere şi să-și amintească un 
lucru: Turnul Alb a fost reîntregit. Şi nimeni - bărbat, femeie 
sau creatură a Umbrei - nu ne va mai vedea dezbinate vreo- 
dată! 

De astă dată, uralele fură aproape asurzitoare și, în mod 
surprinzător, mai multe aes sedai se alăturară. Egwene îşi lă- 
să braţele jos. 

Nădăjduia că ele urmau să o ovaţioneze și în lunile urmă- 
toare. Era multă treabă de făcut. 

CAPITOLUL 47 


= 


Cea pe care ela pierdut-o 


Rand nu se întoarse în odăile sale imediat. Întâlnirea eşu- 
ată cu cei din Ținuturile de Hotar îl descumpănise. Nu din 
cauza încercării lor șirete de a-l atrage în Far Madding - era 
un lucru frustrant, dar nu neașteptat. Oamenii încercau me- 
reu să îl controleze și să îl manipuleze. Cei din Ținuturile de 
Hotar nu erau diferiți. 

Nu, altceva îl neliniștise, ceva ce nu putea defini. Așadar, 
străbătu cu paşi hotărâți Stânca din Tear, urmat de două Fe- 
cioare aiel, prezenţa lui speriindu-i pe servitori și pe Apără- 
torii neliniștiți. 

Coridoarele se curbau și coteau. Pereţii - unde nu erau 
ornați cu tapiserii - aveau culoarea nisipului ud, dar erau 
mult mai rezistenți decât orice fel de stâncă pe care o știa 
Rand. Era un loc nepământean și ciudat; fiecare lungime ne- 
tedă amintea că nu era un loc firesc. 

Rand era de aceeași parte. Avea formă umană. Într-ade- 
văr, avea purtarea şi trecutul unui om, dar era o creatură pe 
care nicio ființă umană - nici măcar el - nu o înţelegea. Un 
personaj de legendă, o creaţie a Puterii Supreme, la fel de 
nefirească precum un ter'angreal sau o bucată de cuendillar. 
Ei îl înveşmântau ca pe un rege, tot așa cum înveşmântau 
aceste coridoare cu ciucuri aurii și covoare roșii. Tot așa cum 
atârnau tapiseriile acelea pe pereţi, fiecare dintre ele repre- 


zentând un general tairen vestit. Acele ornamente erau me- 
nite să înfrumusețeze, dar erau menite și să ascundă. Peticele 
de zid gol subliniau cât de nepământean era locul acesta. Co- 
voarele și tapiseriile îl făceau să pară mai... pământean, la fel 
ca haina frumoasă și coroana oferite lui Rand, care le îngă- 
duia oamenilor să îl accepte. Regii trebuiau să fie puţin dife- 
riți. Nu avea importanţă firea lui mai nepământeană, ascunsă 
sub coroană. Nu avea importanţă inima lui, care era a unui 
bărbat mort demult, umerii săi, meniţi să poarte povara pro- 
feției, sufletul său zdrobit de nevoi, dorinţe și speranțe pen- 
tru un milion de oameni. 

Două mâini. Una ca să distrugă, cealaltă ca să salveze. Pe 
care o pierduse el? 

Era uşor să te rătăcești în Stâncă. Aceste coridoare șerpu- 
itoare din rocă maro fuseseră înșelătoare cu multă vreme 
înainte ca Pânza să înceapă să se desfacă. Acestea erau meni- 
te să-i deruteze pe atacatori. Intersecţiile apăreau în mod 
neașteptat; existau câteva repere, iar coridoarele interioare 
ale fortăreței nu aveau ferestre. Aielii spuneau că fuseseră 
impresionați de cât de greu fusese să cucerească Stânca. Nu 
Apărătorii îi impresionaseră, ci scopul însuși și așezarea 
acestei construcții monstruoase. 

Din fericire, Rand nu avea un scop anume. El doar voia să 
se plimbe. 

Acceptase ceea ce trebuia să fie. Atunci, de ce îl deranja 
atât de mult acest lucru? O voce dinlăuntrul lui - nu cea din 
capul lui, ci din inima sa - începuse să nu fie de acord cu ceea 
ce făcea el. Aceasta nu era puternică sau violentă precum cea 
a lui Lews Therin; era o şoaptă, precum o mâncărime uitată. 
„Ceva nu este în regulă. Ceva nu este în regulă...” 

„Nu! gândi el. Trebuie să fiu puternic. În sfârşit am deve- 
nit ceea ce trebuie să fiu!” 

Se opri pe coridor, scrâșnind din dinţi. Avea cheia de ac- 
ces în buzunarul adânc al hainei. O pipăi, simţindu-i conturul 
rece şi neted. Nu îndrăznea să o lase în grija vreunui servitor, 
indiferent cât de multă încredere ar fi avut în el. 

„Hurin, îşi dădu el seama. Asta mă nelinișteşte. Faptul că 
l-am văzut pe Hurin.” 

Porni iar din loc, îndreptându-și spatele. Trebuia să fie 
puternic - sau măcar să pară a fi puternic - tot timpul. 

Hurin era o relicvă dintr-o altă viață. Dintr-o vreme când 
Mat încă îşi mai bătea joc de hainele lui Rand, când Rand nă- 
dăjduise să se căsătorească cu Egwene și să se întoarcă cum- 
va în Ținutul celor Două Râuri. Călătorise împreună cu Hurin 
şi Loial, hotărât să îl oprească pe Fain şi să recupereze pum- 
nalul lui Mat ca să dovedească faptul că era prieten. Acelea 
fuseseră vremuri mai simple, deşi Rand nu știuse asta. S-ar fi 
întrebat dacă ceva putea deveni mai complicat decât a crede 
că prietenii lui îl urau. 

Culorile se transformară într-o viziune. Perrin mergând 
printr-o tabără cufundată în întuneric, sabia din piatră înăl- 
țându-se amenințătoare deasupra lui. Viziunea se schimbă, 
înfățişându-l pe Mat, care se afla în continuare în acel oraş. 
Era Caemlyn? El de ce putea fi atât de aproape de Elayne, iar 
Rand trebuia să stea departe? Abia dacă mai putea simți 
emoţiile ei prin legătură. Îi era atât de dor de ea. Cândva, ei 
își furaseră săruturi chiar pe coridoarele acestei fortărețe. 

„Nu, gândi el. Sunt puternic.” Dorul era o emoție pe care 
nu trebuia să o simtă. Nostalgia nu-l ajuta cu nimic. Încercă să 
le alunge pe amândouă, intrând pe o casă a scării şi coborând 
treptele, mișcându-şi trupul, încercând să se forțeze să gâfâie. 

„Fugim de trecut, atunci? întrebă încet Lews Therin. Da. E 
bine și-aşa. Mai bine să fugi de el decât să-l înfrunțţi.” 

Timpul pe care Rand îl petrecuse cu Hurin se încheiase la 
Falme. Vremurile acelea erau neclare în mintea lui. Schimbă- 
rile care se abătuseră asupra lui - când își dăduse seama că 
trebuia să ucidă, că nu putea să se mai întoarcă vreodată la 
viața pe care o îndrăgise - erau lucruri asupra cărora nu pu- 
tea stărui. O luase spre Tear, aproape delirând, separat de 
prietenii săi şi văzându-l pe Ishamael în visele sale. 

Acest ultim lucru se întâmpla din nou. 

Rand năvăli afară la unul dintre nivelurile de mai jos ale 
fortăreței, respirând adânc. Fecioarele lui îl urmară fără să 
gâfâie. O luă cu paşi mari de-a lungul coridorului și pătrunse 
în sala enormă, cu rânduri de coloane, robuste și largi, mai 
late decât le-ar putea cuprinde cu braţele un om. Era Inima 
Stâncii. Câțiva Apărători luară poziția drepți și îl salutară 
când Rand trecu pe lângă ei. 

Se duse în mijlocul Inimii. Odinioară, Callandor atârnase 
acolo, strălucind în lumină. Sabia din cristal se afla acum la 


Cadsuane. El nădăjduia că ea nu făcuse o treabă de mântuială 
şi nu o pierduse şi pe aceasta cum pierduse a'damul mascu- 
lin. De fapt, lui Rand nu îi păsa. Callandor era inferioară; ca să 
o poată mânui, un bărbat trebuia să se supună voinței unei 
femei. Și-apoi, aceasta era puternică, dar nu la fel de puterni- 
că precum Choedan Kal. Cheia de acces era o unealtă mult 
mai bună. Rand o mângâie încet, privind locul unde era atâr- 
nat odinioară Callandor. 

Acest lucru îl tulburase mereu. Callandor era arma despre 
care se vorbea în profeţii. În „Ciclul Karaethon” se spunea că 
Stânca nu va cădea până când Callandor nu va fi mânuită de 
Dragonul Renăscut. După părerea unor erudiţi, pasajul acela 
sugerase că sabia nu va fi niciodată mânuită. Însă profeţiile 
nu funcționau așa, acestea erau menite să fie îndeplinite. 

Rand studiase Profeţiile Karaethon. Din nefericire, a le 
tălmăci înţelesul era asemănător cu a încerca să desfaci sute 
de metri de sfoară încâlcită. Cu o singură mână. 

Când luase „Sabia-Care-Nu-Poate-Fi-Atinsă”, el împlinise 
una dintre primele profeţii importante. Însă faptul că luase 
Callandor era un semn lipsit de însemnătate sau era un pas? 
Toată lumea cunoştea profeţiile, dar puţini puneau întreba- 
rea care ar fi trebuit să fie inevitabilă. De ce? De ce luase 
Rand sabia? Ca să o folosească în Ultima Bătălie? 

Ca sa'angreal sabia era inferioară, iar el se îndoia că aceas- 
ta era menită să fie folosită pur şi simplu ca o sabie. De ce nu 
vorbeau profețiile despre Choedan Kal? El le folosise pe aces- 
tea ca să curețe mana. Cheia de acces îi oferea lui Rand o pu- 
tere care o depășea cu mult pe cea pe care oferită de Cal- 
landor, iar puterea aceea venea fără obligaţii. Statueta în- 
semna libertate, dar Callandor nu era decât o altă cutie. Cu 
toate acestea, profeţiile nu pomeneau nimic despre Choedan 
Kal și cheile lor. 

Lui Rand i se părea frustrant acest lucru, căci profeţiile 
erau - într-un fel - cea mai mare și mai apăsătoare cutie din- 
tre toate. El era prins în interiorul lor. În cele din urmă, aces- 
tea aveau să îl sufoce. 

„Eu le-am spus...”, şopti Lews Therin. 

„Ce le-ai spus?” întrebă Rand pe un ton poruncitor. 

„Că planul nu va da roade, răspunse Lews Therin, cu o 
voce foarte blândă. Forţa aceea brută nu va încăpea în el. Ei 

au spus că planul meu este nebunesc, dar armele astea pe ca- 
re le-au creat ei sunt prea periculoase. Prea înspăimântătoa- 
re. Niciun om nu ar trebui să deţină o astfel de Putere...” 

Rand se lupta cu gândurile, cu vocea, cu amintirile. Nu își 
putea aminti prea multe despre planul lui Lews Therin pri- 
vind sigilarea temniţei Celui Întunecat. Choedan Kal- oare 
fuseseră create în acest scop? 

Acesta era răspunsul? Lews Therin făcuse alegerea greşi- 
tă? Atunci, de ce nu se pomenea despre ele în profeţii? 

Rand se întoarse ca să părăsească sala pustie. 

— Nu mai păziți locul acesta, le spuse el Apărătorilor. Nu 
există nimic de valoare aici. Nu sunt sigur că a existat vreo- 
dată ceva. 

Bărbaţii păreau șocați, îngroziţi, ca nişte copii pedepsiţi 
aspru de tatăl iubit. Dar se apropia un război, iar el nu avea 
de gând să lase soldați în urmă ca să apere o sală pustie. 

Rand scrâșni din dinţi şi intră cu paşi mari pe un coridor. 
Callandor. Unde ascunsese Cadsuane sabia? Știa că ea își lua- 
se câteva odăi în Stâncă, încălcând din nou limitele exilului ei. 
El trebuia să facă ceva în privinţa asta. S-o alunge din Stâncă, 
poate. O luă în grabă spre treptele din piatră, apoi părăsi casa 
scării la un nivel oarecare, continuând să se miște. Dacă s-ar fi 
așezat în acel moment, și-ar fi pierdut mințile. 

Se străduise atât de mult ca să nu aibă obligații, dar, în ce- 
le din urmă, profeţiile vor avea grijă ca el să facă ceea ce tre- 
buia să facă. Acestea erau mai manipulatoare şi mai viclene 
decât orice aes sedai. 

Furia îl năpădi, zbătându-se să iasă la suprafață. Vocea 
tăcută dinlăuntrul lui se cutremură în calea acestei furtuni. 
Rand îşi rezemă braţul stâng de perete, plecându-și capul și 
scrâşnind din dinţi. 

— Voi fi puternic, șopti el. 

Cu toate acestea, furia lui nu se domoli. Și de ce ar face-o? 
Cei din Ținuturile de Hotar îl sfidau. Seanchanii îl sfidau. Su- 
rorile aes sedai se prefăceau că i se supuneau, dar luau masa 
împreună cu Cadsuane fără ştirea lui și făceau cum le porun- 
cea ea. 

Dintre toţi, Cadsuane îl sfida cel mai mult. Stătea chiar 
lângă el, luând în derâdere poruncile lui și răstălmăcindu-i 
intenţiile. El scoase cheia de acces şi o pipăi. Ultima Bătălie se 


întrezărea, iar el îşi irosea puţinul timp pe care îl avea la dis- 
poziţie întâlnindu-se cu oameni care îl insultau. Cel întunecat 
desfăcea Pânza mai mult în fiecare zi, iar cei care juraseră să 
apere hotarele se ascundeau în Far Madding. 

Privi în jur, respirând anevoie. Ceva în legătură cu acest 
culoar i se părea cunoscut. Nu era sigur de ce; arăta ca toate 
celelalte. Covoare cu auriu și roșu. Coridoare care se inter- 
sectau în faţă. 

Poate că el nu ar fi trebuit să îi lase pe cei din Ținuturile 
de Hotar să supraviețuiască după purtarea lor sfidătoare. 
Poate că trebuia să se întoarcă şi să aibă grijă ca aceştia să 
înveţe să se teamă de el. Dar, nu. Nu avea nevoie de ei. Îi pu- 
tea lăsa în seama seanchanilor. Oastea din Ținuturile de Ho- 
tar avea să îl slujească încetinindu-i vrăjmaşii aici, la miazăzi. 
Poate că asta i-ar fi împiedicat pe seanchani să îl atace de pe 
flancuri în vreme ce el se ocupa de Cel Întunecat. 

Dar... exista, oare, o cale să îi oprească pe seanchani pen- 
tru totdeauna? Îşi cobori privirea la cheia de acces. Odată, în- 
cercase să folosească sabia Callandor ca să lupte împotriva 
invadatorilor străini. Încă nu înţelesese că era atât de greu de 
controlat: abia după acel atac dezastruos îi explicase Cadsuane 
ce ştia despre ea. Rand trebuia să se afle într-un cerc împre- 
ună cu două femei, înainte să poată mânui în siguranţă sabia 
care nu era sabie. 

Acesta fusese primul lui eșec important în calitate de co- 
mandant. 

Acum, însă, avea o unealtă mai bună. Cea mai puternică 
unealtă creată vreodată: cu siguranță nicio ființă umană nu 
putea accesa mai multă Putere Supremă decât o făcuse el 
atunci când curăţase saidinul. Avusese nevoie doar de o frac- 
țiune din aceasta ca să o ardă pe Graendal şi Movila lui Natrin. 

Dacă întorcea asta împotriva seanchanilor, atunci putea 
merge cu încredere la Ultima Bătălie, fără să-şi mai facă griji 
că ceva se furișa în urma lui. Le oferise acestora o șansă. Mai 
multe șanse. O avertizase pe Cadsuane, îi spusese că o va lega 
de el pe Fiica celor Nouă Luni. Într-un fel... sau altul. 

Nu avea să treacă multă vreme până atunci. 

„Acolo, zise Lews Therin. Noi am stat acolo.” 

Rand se încruntă. Ce tot îndruga nebunul? Aruncă o pri- 
vire în jurul său. Pardoseala lată a coridorului avea modele roșii 

şi negre. Câteva tapiserii fâlfâiau pe pereţi. Șocat, Rand îşi dă- 
du seama că unele dintre ele îl înfățișau pe el, cucerind Stân- 
ca, ţinând în mână sabia Callandor, ucigându-i pe troloci. 

„Lupta împotriva seanchanilor nu a fost primul nostru 
eşec, şopti Lews Therin. Nu. Primul nostru eşec s-a întâmplat 
aici. Pe acest coridor.” 

Era istovit după bătălia cu trolocii și cu myrddraalii. Partea 
laterală a trunchiului îi zvâcnea. În Stâncă se mai auzeau încă 
tipetele celor răniți. Simțea că nu putea face nimic. Nimic. 

Stătea deasupra trupului neînsufleţit al unei fetițe. Era 
doar o copilă. Callandor strălucea în mâna lui. Trupul începu 
brusc să se zvârcolească. 

Moiraine îl oprise. Aducerea la viață a morților era o trea- 
bă care îl depășea, spusese ea. 

„Cât de mult îmi doresc ca ea să fie aici”, gândi Rand. Fu- 
sese adeseori frustrat din cauza ei, însă ea - mai mult decât 
oricine - păruse să înțeleagă ce trebuia să facă el. ÎI determi- 
nase să fie mai dispus să o facă, chiar și-atunci când fusese fu- 
rios pe ea. 

El se întoarse. Moiraine avusese dreptate. Nu îi putea re- 
aduce la viață pe cei care muriseră. Însă era foarte priceput 
să aducă moartea asupra celor vii. 

— Adunațţi-le pe surorile voastre de lance, strigă Rand 
peste umăr la gărzile aiel. Mergem la luptă. 

— Acum? întrebă una dintre ele. Se lasă noaptea! 

„M-am plimbat atât de mult?” gândi Rand, mirat. 

— Da, zise el. Întunericul n-are importanță, voi crea eu 
lumină suficientă. 

Pipăi cheia de acces, simțind un fior plăcut, dar şi groază 
în același timp. Îi mai mânase el odată pe seanchani înapoi 
spre ocean. O va face din nou. Singur. 

Da, avea să-i mâne din nou - cel puţin pe aceia pe care îi 
lăsase în viaţă. 

— Plecaţi! se răsti el la Fecioare. 

Acestea îl lăsară, înaintând în saluturi de-a lungul cori- 
dorului. Ce se întâmplase cu stăpânirea lui de sine? Gheaţa se 
subțiase în ultima vreme. 

Se duse înapoi la casa scării şi urcă câteva etaje spre odă- 
ile lui. Seanchanii urmau să cunoască furia lui. Îndrăzneau să 


îl provoace pe Dragonul Renăscut? El le oferea pacea, iar ei 
râdeau de el? 

Deschise larg uşa odăii sale, reducându-le la tăcere pe 
gărzile Apărătorilor printr-un gest scurt al mâinii. Nu avea 
chef de trăncănelile lor. 

Năvăli înăuntru și se enervă atunci când văzu că gărzile 
lăsaseră pe cineva înăuntru. O siluetă necunoscută stătea cu 
spatele la Rand, privind prin ușa deschisă a balconului. 

— Ce..., începu Rand. 

Bărbatul se întoarse. Nu era un străin. Nu era deloc un 
străin. 

Era Tam, tatăl său. 

Rand se împletici în spate. Era o apariție? Vreun şiretlic al 
Celui Întunecat? Dar nu, era Tam. Nu aveai cum să confunzi 
privirea binevoitoare a bărbatului. Cu toate că era cu un cap 
mai scund decât Rand, Tam păruse întotdeauna a fi mai solid 
decât toţi ceilalți din jurul lui. Pieptul lui lat şi picioarele re- 
zistente nu puteau fi clintite, nu pentru că era puternic - în 
timpul călătoriilor lui, Rand întâlnise mulţi bărbaţi cu o forță 
extraordinară. Forța era trecătoare. Tam era real. Sigur și 
stabil. Numai privindu-l îți aducea liniștea. 

Însă liniştea se ciocnea cu cine devenise Rand. Lumile lui 
se întâlneau - persoana care fusese, persoana care devenise - 
cum un jet de apă se izbea de o piatră încinsă. Una se spăr- 
gea, cealaltă se transforma în aburi. 

Tam stătea șovăitor în pragul balconului luminat de două 
lămpi pâlpâitoare din odaie, așezate pe suporturi. Rand înţe- 
legea de ce Tam șovăia. Nu erau tată și fiu de sânge. Tatăl bio- 
logic al lui Rand fusese Janduin, căpetenia clanului Taardad 
aiel. Tam era doar bărbatul care îl găsise pe Rand pe versanţii 
Muntelui Dragonului. 

Era doar bărbatul care îl crescuse. Doar bărbatul care îl 
învățase tot ce ştia. Doar bărbatul pe care Rand îl iubea și îl 
respecta, și avea să o facă mereu, indiferent de lipsa legătura 
lor de sânge. 

— Rand. 

Vocea lui Tam era ciudată. 

— Te rog, zise Rand, încă şocat. Te rog, ia loc. 

Tam încuviință din cap. Închise uşile balconului, apoi îna- 
intă în încăpere şi se aşeză pe unul dintre scaune. Rand se 

așeză şi el. Se priveau unul pe celălalt. Pereţii din piatră erau 
goi; Rand prefera ca aceştia să nu fie ornați cu tapiserii sau 
tablouri. Covorul era roşu cu galben şi atât de mare, încât se 
întindea până la cei patru pereți. 

Încăperea părea prea perfectă. O vază cu crini imperiali şi 
flori gura-leului proaspăt tăiate se afla acolo, exact unde îi 
era locul. Scaunele din mijloc, aranjate prea corect. Încăperea 
nu părea să fie locuită. La fel ca multe locuri unde stătuse el, 
nici aceasta nu era un cămin. Nu mai avusese un cămin ade- 
vărat de când plecase din Ținutul celor Două Râuri. 

Tam şedea pe un scaun, Rand, pe un altul. Rand își dădu 
seama că încă mai ținea în mână cheia de acces, prin urmare 
o aşeză în fața lui, pe covorul pe care lumina soarelui descria 
modele. Tam aruncă o privire la ciotul lui Rand, dar nu spuse 
nimic. Îşi împreună mâinile, probabil dorindu-și să aibă ceva 
de făcut. Tam se simţea întotdeauna în largul lui să vorbească 
despre lucruri neplăcute atunci când își putea folosi mâinile, 
fie să verifice curelele harnașamentului, fie să tundă o oaie. 

„Lumină”, gândi Rand, simțind o dorinţă bruscă de a-l îm- 
brățişa pe Tam. Familiaritatea și amintirile îi invadară min- 
tea. Tam ducând rachiu la Hanul „Izvorul de Vin” pentru săr- 
bătoarea Bel Tine. Plăcerea cu care Tam își fuma pipa. Răb- 
darea și bunătatea lui. Sabia lui neașteptată însemnată cu 
simbolul bâtlanului. „Îl cunosc atât de bine. Și totuşi, arareori 
m-am gândit la el în ultima vreme.” 

— Cum... zise Rand. Tam, cum ai ajuns aici? Cum m-ai găsit? 

Tam chicoti încet. 

— Ai trimis necontenit mesageri în toate orașele mari în 
ultimele zile, spunându-le să îşi trimită oștile la luptă. Cred că 
un om ar trebui să fie orb, surd și beat ca să nu ştie unde să te 
găsească. 

— Dar mesagerii mei nu s-au dus în Ținutul celor Două 
Râuri! 

— Nu eram în Ținutul celor Două Râuri, zise Tam. Câţiva 
dintre noi am luptat alături de Perrin. 

„Fireşte”, gândi Rand. Nynaeve trebuie să fi luat legătura 
cu Perrin - culorile se învârteau; era atât de îngrijorată în pri- 
vina lui şi a lui Mat. Ar fi fost uşor ca Tam să se întoarcă cu ea. 

Chiar avea Rand această conversaţie? Renunţase să se 
mai întoarcă în Ținutul celor Două Râuri, să-și mai revadă 


vreodată tatăl. Era un sentiment atât de plăcut, în ciuda situ- 
ației stânjenitoare. Pe fața lui Tam se vedeau mai multe ri- 
duri decât înainte, iar cele câteva fire negre încăpățânate de 
pe capul lui renunțaseră în cele din urmă şi deveniseră argin- 
tii. Dar el era neschimbat. 

Atât de mulți oameni se schimbaseră în preajma lui Rand - 
Mat, Perrin, Egwene, Nynaeve - încât era o minune să întâl- 
nească pe cineva din vechea lui viață care să fie la fel. Tam, 
bărbatul care îl învățase pe Rand să caute vidul. Tam era o 
stâncă ce îi părea mai puternică decât Stânca însăși. 

Starea de spirit al lui Rand se întunecă ușor. 

— Stai. Perrin i-a folosit pe oamenii din Ţinutul celor Do- 
uă Râuri? 

Tam încuviinţă din cap. 

— A avut nevoie de noi. Băiatul a făcut un număr de echi- 
libristică care ar impresiona orice acrobat. Cu seanchanii şi 
cu oamenii Profetului, ca să nu mai pomenim de Mantiile Al- 
be şi de regină... 

— Regină? zise Rand. 

— Da, zise Tam. Deși ea zice că nu mai este regină acum. 
Mama lui Elayne. 

— Trăiește? întrebă Rand. 

— Da, nu mulțumită Mantiilor Albe, zise Tam cu dezgust. 

— Ea s-a întâlnit cu Elayne? întrebă Rand. Ai pomenit de 
Mantiile Albe... cum de-a dat el peste Mantiile Albe? Tam dă- 
du să răspundă, dar Rand își ridică o mână. Nu. Stai! Pot pri- 
mi un raport de la Perrin oricând doresc. Nu vreau să ne iro- 
sim timpul împreună cu tine făcând pe mesagerul. 

Tam schiță un zâmbet. 

— Ce e? întrebă Rand. 

— Ah, fiule, zise el, clătinând din cap și ținându-și mâinile 
mari şi muncite împreunate în fața lui, chiar au făcut-o. Te-au 
făcut rege. Ce s-a întâmplat cu băiatul deşirat, cu ochii atât de 
miraţi la Bel Tine? Unde-i feciorul cel nesigur pe care l-am 
crescut în toţi acei ani? 

— A murit, răspunse pe loc Rand. 

Tam încuviinţă încet din cap. 

— Văd asta. Tu... trebuie că știi atunci... că... 

— Că nu ești tatăl meu? ghici Rand. 

Tam dădu aprobator din cap, coborându-şi privirea. 

— Am ştiut din ziua în care am plecat din Emond's Field, 
răspunse Rand. Ai vorbit despre asta când aveai febră şi visai. 
O vreme, am refuzat să cred, dar, în cele din urmă, am fost 
convins. 

— Da, zise Tam. Înţeleg. Eu... Îşi ţinea mâinile împreunate 
prea strâns. N-am vrut niciodată să te mint, fiule. Sau, mă rog, 
presupun că n-ar trebui să-ți mai spun așa, nu? 

„Poţi să-mi spui fiule, gândi Rand. Eşti tatăl meu. Indife- 
rent ce-ar spune unii.” Însă el nu reuşi să rostească aceste 
cuvinte. 

Dragonul Renăscut nu putea avea tată. Un tată ar fi fost o 
slăbiciune ce putea fi exploatată, chiar mai mult decât o fe- 
meie ca Min. Ibovnicii erau un lucru de așteptat. Dragonul 
Renăscut trebuia să fie un personaj mitologic, o creatură 
aproape la fel de importantă ca Pânza însăși. Și-așa îi era 
greu să îi facă pe oameni să i se supună. Ce s-ar fi întâmplat 
dacă s-ar fi aflat că își ţinea tatăl prin preajmă? Dacă se afla 
că Dragonul Renăscut se bizuia pe forța unui păstor? 

Vocea tăcută din inima lui începu să țipe. 

— Ai procedat bine, Tam, se trezi Rand zicând. Ascunzân- 
du-mi acest secret, ţi-ai salvat, probabil, viaţa. Dacă oamenii 
ar fi aflat că eram un copil găsit, descoperit lângă Muntele 
Dragonului, pe deasupra - ei bine, s-ar fi dus vestea. Mai bine 
aș fi fost asasinat din pruncie. 

— Oh, făcu Tam. Atunci, mă bucur că am păstrat secretul. 

Rand luă de jos cheia de acces - și aceasta îi aducea ali- 
nare -, apoi se ridică în picioare. Tam se grăbi să i se alăture, 
purtându-se din ce în ce mai mult ca un simplu supus sau 
servitor. 

— Ai jucat un rol foarte important, Tam al'Thor, zise Rand. 
Datorită faptului că m-ai protejat şi m-ai crescut, ai întâmpi- 
nat o nouă Vârstă. Lumea îţi este datoare. Mă voi îngriji să nu 
duci lipsă de nimic tot restul vieţii. 

— Apreciez asta, Seniore, zise Tam. Dar nu este nevoie. Am 
tot ce-mi trebuie. 

Oare ascundea un rânjet? Poate fusese un discurs pompos. 
Aerul din încăpere părea înăbușitor, iar Rand se întoarse, tra- 
versă covorul frumos şi deschise larg din nou ușile balconu- 
lui. Soarele apusese deja, iar întunericul învăluise orașul. O 


briză răcoroasă suflă dinspre ocean când el ieși în noapte pe 
balcon şi se apropie de balustradă. 

Tam veni lângă el. 

— Mă tem că ţi-am pierdut sabia, se trezi Rand zicând. 

Părea o prostie. 

— Nu-i nimic, zise Tam. Nu ştiu dacă am fost vreodată vred- 
nic de ea. 

— Ai fost cu adevărat maestru al sabiei? 

Tam dădu aprobator din cap. 

— Presupun că da. Am ucis un astfel de om, am făcut-o în 
fața martorilor, dar nu m-am iertat niciodată pentru asta. De- 
şi, era un lucru necesar. 

— Lucrurile care trebuie făcute par să fie cele care ne plac 
cel mai puţin să le facem. 

— Acesta-i adevărul, dacă am auzit vreodată de el, zise 
Tam, oftând încet şi rezemându-se de balustrada balconului. 
Este atât de ciudat! Băiatul meu - Dragonul Renăscut. Toate 
acele poveşti pe care le-am auzit când am cutreierat lumea... 
fac şi eu parte din ele. 

— Gândește-te cum mă simt eu, zise Rand. 

Tam chicoti. 

— Da. Da, presupun că înţelegi perfect ce vreau să spun, 
nu-i așa? Ciudat, nu-i aşa? 

— Ciudat? Rand clătină nedumerit din cap. Nu. Nu, asta. 
Viața nu-mi aparține. Sunt o marionetă a Pânzei şi a profeții- 
lor, care este obligată să danseze în fața lumii, înainte să i se 
taie sforile. 

Tam se încruntă. 

— Nu este adevărat, fiule. Aăă, Seniore. 

— Eu nu văd altfel lucrurile. 

Tam își încrucișă braţele pe balustrada netedă din piatră. 

— Presupun că pot înţelege. Îmi amintesc și eu astfel de 
emoții, de pe vremea când eram soldat. Și împotriva a ce am 
luptat în Tear? Ai zice că voi avea amintiri dureroase venind 
aici. Dar, adeseori, un dușman pare să semene cu un altul. Nu 
port pică nimănui. 

Rand puse cheia de acces pe balustradă, dar o ţinu strâns 
în mână. Nu se aplecă, ci rămase drept. 

— Un soldat nu are prea multe opţiuni pentru destinul 
lui, zise Tam, bătând uşor cu un deget în balustradă. Oameni 

mai importanţi iau toate deciziile. Oameni, ei bine, oameni ca 
tine, presupun. 

— Dar alegerile le face însăşi Pânza pentru mine, zise Rand. 
Mă bucur de mai puțină libertate decât soldaţii. Tu ai fi putut 
fugi, dezerta. Sau, măcar, să scapi prin mijloace legitime. 

— Şi tu nu poți fugi? întrebă Tam. 

— Nu cred că Pânza m-ar lăsa, răspunse Rand. Ceea ce fac 
eu este prea important. Pânza n-ar face decât să mă oblige 
să-mi reiau locul. A mai făcut asta deja de nenumărate ori. 

— Ai vrea într-adevăr să fugi? întrebă Tam. 

Rand nu răspunse. 

— Aş fi putut lăsa în urmă acele războaie. Dar, în același 
timp, n-aș fi putut. Nu fără a trăda cine sunt. Cred că e la fel şi 
pentru tine. Are importanţă dacă poți fugi, când ştii că n-o vei 
face? 

— Voi muri când totul va lua sfârșit, zise Rand. Și nu am 
de ales. 

Tam îşi îndreptă spatele, încruntându-se. Într-o clipită, Rand 
avu impresia că avea din nou doisprezece ani. 

— Nu vreau să te aud vorbind astfel, spuse Tam. Chiar da- 
că eşti Dragonul Renăscut, n-am de gând să te aud vorbind 
astfel. Întotdeauna ai de ales. Poate nu poţi alege unde eşti 
obligat să mergi, dar tot ai de ales. 

— Cum? 

Tam îşi odihni o mână pe umărul lui Rand. 

— Alegerea nu se referă întotdeauna la ce faci, ci de ce 
faci. Pe vreme când eram soldat, existau bărbaţi care luptau 
pentru bani. Alţii luptau pentru loialitate - loialitate față de 
tovarășii lor sau față de coroană sau din alt motiv. Soldatul 
care moare pentru bani și soldatul care moare pentru loiali- 
tate sunt amândoi morţi, dar există o diferenţă între ei. O 
moarte a însemnat ceva, cealaltă, nu. Nu ştiu dacă este adevă- 
rat că va trebui să mori ca toate astea să se înfăptuiască. Dar 
amândoi ştim că nu vei da bir cu fugiţii. Chiar dacă te-ai schim- 
bat, văd că unele lucruri au rămas la fel. Așadar, nu vreau să 
aud văicăreli referitor la acest subiect. 

— Nu mă văicăream..., începu Rand. 

— Știu, zise Tam. Regii nu se văicăresc, ei deliberează. 

Părea să citeze pe cineva, deşi Rand habar nu avea pe ci- 
ne. În mod ciudat, Tam chicoti scurt. 


— N-are importanţă, continuă Tam. Rand, eu cred că vei 
supraviețui. Nu-mi pot închipui că Pânza nu-ţi va oferi o oa- 
recare liniște sufletească, având în vedere serviciul pe care 
ni-l faci tuturor. Dar eşti soldat care merge la luptă și primul 
lucru pe care îl învață un soldat este acela că s-ar putea să 
moară. S-ar putea să nu poți alege sarcinile pe care le vei pri- 
mi. Dar poți alege motivul pentru care le îndeplinești. De ce 
mergi la luptă, Rand? 

— Pentru că trebuie. 

— Nu ajunge, zise Tam. Înhăţau-ar corbii pe femeia aceea! 
Mi-aș fi dorit să fi venit la mine mai devreme. Dacă aș fi știut... 

— Care femeie? 

— Cadsuane Sedai, răspunse Tam. Ea m-a adus aici şi mi-a 
spus că trebuie să vorbesc cu tine. Am stat deoparte înainte 
pentru că m-am gândit că ultimul lucru de care ai nevoie este 
ca tatăl tău să-ți încalce teritoriul! 

Tam continua să vorbească, dar Rand nu îl mai asculta. 

Cadsuane. Tam venise din cauza Cadsuanei. Nu pentru că 
Tam o observase pe Nynaeve și profitase de ocazie. Nu pen- 
tru că voia pur şi simplu să vadă cum era fiul lui. Ci pentru că 
fusese manipulat să vină. 

Femeia aia nu avea de gând să-l lase vreodată în pace pe 
Rand! 

Emoţiile revederii lui Tam erau atât de puternice, încât to- 
piseră acea pojghiță de gheaţă. Prea multă afecțiune era ca 
prea multă ură. Oricare dintre ele îl făcea să simtă, ceea ce el 
nu putea risca. 

Dar o făcuse. Și brusc, această senzație aproape că îl co- 
pleși. Se cutremură și se întoarse cu spatele la Tam. Conver- 
saţia lor fusese un alt joc al Cadsuanei? Era Tam implicat? 

— Rand? întrebă Tam. Îmi pare rău. N-ar fi trebuit să aduc 
vorba de aes sedai. Mi-a spus că s-ar putea să te înfurii dacă 
voi pomeni de ea. 

— Ce-a mai spus? întrebă Rand pe un ton poruncitor, în- 
torcându-se cu faţa la Tam. 

Bărbatul cel solid făcu un pas şovăitor în spate. Aerul nop- 
ţii îi învăluia, iar luminile orașului erau ca niște puncte jos. 

— Păi, mi-a spus că ar trebui să vorbesc despre copilăria 
ta, să-ți amintesc de vremuri mai bune, zise Tam. Crede că... 

— Mă manipulează! zise Rand cu blândeţe, întâlnind pri- 
virea lui Tam. Și te manipulează și pe tine. Toată lumea își 
leagă sfoara de mine! 

Furia clocotea înlăuntrul lui. Încercă să o înăbușe, dar era 
atât de greu! Unde era gheața? Liniște. Rand căută cu dispe- 
rare vidul. Încercă să-și verse toate emoţiile în flacăra unei 
lumânări, așa cum îl învățase Tam cu multă vreme în urmă. 

Saidinul aştepta acolo. Fără să stea pe gânduri, Rand îl 
îmbrățișă și, făcând asta, fu copleșit de acele emoţii pe care 
credea că le abandonase. Vidul se sfărâmă, dar, cumva, saidi- 
nul rămase, luptând împotriva lui. Ţipă când îl cuprinse grea- 
ţa şi îşi vărsă mânia asupra ei în semn de sfidare. 

— Rand, zise Tam, încruntându-se. Ar trebui să ştii mai 
bine decât... 

— TACI! răcni Rand, trântindu-l la pământ pe Tam cu o 
împletitură de Aer. 

Rand se lupta cu furia lui pe de o parte şi cu saidinul pe de 
altă parte. Acestea amenințau să îl strivească între ele. 

Acesta era motivul pentru care trebuia să fie puternic. Ei 
nu puteau vedea asta? Cum putea râde un bărbat când era în- 
fruntat de forţe ca acestea? 

— Eu sunt Dragonul Renăscut! răcni Rand la saidin, la 
Tam, la Cadsuane, la Creatorul însuși. Nu voi fi pionul vostru! 
Arătă spre Tam cu cheia de acces. Tatăl lui stătea întins pe 
pardoseala din piatră a balconului. Vii din partea Cadsuanei, 
prefăcându-te că îmi arăţi afecțiune, dar nu faci decât să des- 
făşori una dintre sforile ei pe care vrea să mi-o lege în jurul 
grumazului! Nu mă pot elibera de voi toți? 

Rand își pierduse controlul, dar nu-i păsa. Ei voiau ca el să 
simtă. Atunci, el avea să simtă! Ei voiau ca el să râdă? Atunci 
avea să râdă în vreme ce ei ardeau! 

Răcnind la toţi, împleti fire de Aer şi Foc. Lews Therin ur- 
la în capul lui, saidinul încerca să îi distrugă pe amândoi, iar 
vocea tăcută din inima lui Rand dispăru. 

Un punct de lumină începu să crească dinaintea lui Rand, 
răsărind din mijlocul cheii de acces. Împletiturile pentru fo- 
cul-răului se roteau în faţa lui, iar cheia de acces deveni din 
ce în ce mai strălucitoare pe măsură ce el devenea din ce în 
ce mai puternic. 

La acea lumină, Rand văzu chipul tatălui său care îl privea. 


Îngrozit. 

„Ce fac?” 

Rand începu să tremure, focul-răului desfășurându-se îna- 
inte ca el să aibă timp să îl dezlănţuie. El se împletici în spate, 
îngrozit. 

„Ce FAC?” gândi Rand din nou. 

„Ceea ce am făcut şi eu înainte”, șopti Lews Therin. 

Tam continua să se holbeze la el, cu fața umbrită de noapte. 

„O, Lumină! gândi Rand cu groază, șoc şi furie. O fac din 
nou. Sunt un monstru.” 

Îmbrăţişând în continuare slab saidinul, Rand deschise o 
poartă spre Ebou Dar şi păși prin ea, fugind de groaza din 
ochii lui Tam. 

CAPITOLUL 48 


Lecturarea „Comentariilor” 


Min şedea în odaia mică a Cadsuanei, așteptând - împre- 
ună cu celelalte - să afle rezultatul întâlnirii lui Rand cu tatăl 
lui. În şemineu ardea un foc mic, iar lămpile din fiecare colţ al 
încăperii le ofereau lumină femeilor, care făceau diverse lu- 
cruri - brodau, cârpeau şi croşetau - ca să-şi țină minţile ocu- 
pate în vreme ce aşteptau. 

Min nu mai regreta decizia de a se alia cu Cadsuane. Sim- 
tise regret la început, în primele zile când Cadsuane o ținuse 
pe Min aproape de ea și o întrebase despre fiecare viziune pe 
care o avusese despre Rand. Femeia era meticuloasă ca o 
Brună, notându-și fiecare viziune şi răspuns. Era ca și când 
s-ar fi aflat din nou în Turnul Alb! 

Min nu era sigură de ce supunerea lui Nynaeve față de 
Cadsuane îi dăduse dreptul femeii să o interogheze pe Min, 
dar așa părea să interpreteze lucrurile Cadsuane. Dacă se mai 
adăugau disconfortul pe care Min îl avea în preajma lui Rand 
în ultima vreme și dorinţa ei de a descoperi ce puneau la cale 
Cadsuane şi înțeleptele, ea părea să-și petreacă practic tot 
timpul în compania femeii. 

Da, regretul venise şi plecase. Min trecuse la resemnare, 
cu o uşoară tentă de frustrare. Cadsuane știa destul de multe 
despre materialul pe care Min îl studia în cărțile ei, însă fe- 
meia își împărtășea cu zgârcenie cunoştinţele, ca gemul de 


mure, o mică recompensă pentru bună purtare, făcând în- 
totdeauna aluzie că vor mai urma şi altele. Acest lucru o îm- 
piedica pe Min s-o ia la fugă. 

Trebuia să afle răspunsurile. Rand avea nevoie de ele. 

Cu acest gând în minte, Min se lăsă pe spate pe băncuța 
capitonată şi redeschise cartea pe care o citea în acel mo- 
ment, o lucrare a lui Sajius care era intitulată simplu: Comen- 
tarii despre Dragon. Un rând din ea nu îi dădea pace, o frază 
în mare parte ignorată de cei care scriseseră comentariul: 
„Va ţine o sabie de lumină în mâini, iar cele trei vor deveni un 
întreg”. 

Comentatorilor li se păruse că era o descriere prea vagă 
comparativ cu alte pasaje, cum erau cele despre cucerirea 
Stâncii de către Rand sau despre sângele lui Rand care avea 
să fie vărsat pe stâncile din Shayol Ghul. 

Ea încercă să nu se gândească la această ultimă profeție. 
Important era că multe dintre profeţii - dacă le acordai puţi- 
nă atenţie - aveau sens în general. Chiar și rândurile care 
vorbeau despre Rand fiind însemnat de Dragoni și Bâtlani 
aveau sens, dacă se gândea mai bine acum. 

Dar cum rămânea cu fraza aceasta? O sabie de lumină în- 
semna aproape sigur Callandor. Dar ce însemna „cele trei vor 
deveni un întreg? Câţiva erudiţi, puţini, susțineau că „cele 
trei” erau trei mari oraşe - Tear, Illian şi Caemlyn. Dar, dacă 
întâmplarea făcea să fii un erudit din Cairhien, atunci aceste 
oraşe erau: Tear, Illian şi Cairhien. Problema era că Rand 
unise mai mult de trei oraşe. Cucerise și Ebou Dar, ca să nu 
mai pomenim de faptul că urma să fie nevoit să-i aducă şi pe 
cei din Ținuturile de Hotar sub stindardul lui. 

Dar el era domnitor - sau pe-acolo - în trei regate. Re- 
nunţase la Andor, dar Cairhien, Illian și Tear se aflau sub stă- 
pânirea lui, chiar dacă purta o singură coroană. Poate că pa- 
sajul acestea însemna într-adevăr ceea ce spuneau erudiţii, 
iar Min alerga după potcoave de cai morți. 

Oare cercetările ei erau la fel de inutile ca protecția pe 
care crezuse că avea să i-o ofere lui Rand? „Min, îşi spuse ea, 
nu vei ajunge nicăieri dacă-ți plângi de milă.” Tot ce putea 
face era să cerceteze, să gândească și să nădăjduiască. 

— E greşit, se trezi ea zicând cu voce tare. 

O auzi pe Beldeine pufnind încet şi disprețuitor în partea 
cealaltă a odăii. Min îşi ridică privirea, încruntându-se. 

Femeile care îi juraseră credinţă lui Rand - Erian, Nesune, 
Sarene şi Beldeine - descoperiseră că erau mai puţin bineve- 
nite în prezenţa lui de când acesta devenise din ce în ce mai 
puţin încrezător în aes sedai. Singura căreia îi îngăduia să îl 
vadă cu regularitate era Nynaeve. Atunci, nu era ciudat că 
celelalte își croiseră drum spre „tabăra” Cadsuanei. 

Și cum rămânea cu relaţia dintre Min și Rand? Ea încă era 
binevenită în prezenţa lui; acest lucru nu se schimbase. Dar 
ceva era greşit, ceva nu era în regulă. El ridica ziduri în jurul 
lui atunci când ea era prin preajmă - nu ca s-o țină departe, ci 
ca să-l țină înăuntru pe adevăratul el. De parcă s-ar fi temut 
de ce le-ar fi făcut adevăratul el acelora pe care îi iubea... 

„El suferă din nou, gândi ea, simţindu-l prin legătură. Câtă 
furie.” Ce se întâmpla? Ea simți teamă, dar și-o alungă. Tre- 
buia să aibă încredere în planul Cadsuanei. Era unul bun. 

Corele şi Merise - mai nou, însoțitoare aproape perma- 
nente ale Cadsuanei - continuară să brodeze în scaunele lor 
similare, așezate în fața şemineului. Cadsuane le sugerase 
această activitate ca să-și ocupe mâinile cu ceva în vreme ce 
așteptau. Se părea că surorile aes sedai străvechi arareori fă- 
ceau ceva fără intenţia de a nu preda cuiva o lecţie. 

Dintre surorile aes sedai care îi juraseră credinţă lui 
Rand, doar Beldeine se afla acolo în acel moment. Cadsuane 
şedea aproape de Min, frunzărind și ea o carte. Nynaeve se 
plimba de colo-colo, trăgându-se de coadă din când în când. 
Nimeni nu vorbea despre atmosfera tensionată ce domnea în 
încăpere. 

Despre ce discutau Rand și Tam? Oare tatăl lui Rand avea 
să reușească să îl schimbe? 

Odaia era înghesuită. Cu cele trei scaune de pe covor, așe- 
zate lângă şemineu, o băncuţă lângă perete și Nynaeve care 
se plimba prin fața ușii ca un câine de vânătoare, abia dacă 
aveai loc să te miști. Pereţii netezi lăsau impresia că acea 
odaie era o cutie și nu exista decât o fereastră în spatele 
Cadsuanei, deschisă ca să pătrundă înăuntru aerul nopții. 
Lumina era dată de cărbunii aprinşi din vatră și de lămpi. 
Străjerii vorbeau în şoaptă în camera alăturată. 


Da, era o odaie înghesuită, dar luând în considerare alun- 
garea ei, Cadsuane era norocoasă că ocupa odăi în Stâncă. 

Min oftă şi își întoarse atenţia la Comentarii despre Dra- 
gon. Ochii îi căzură din nou pe aceeași frază: „Va ţine o sabie 
de lumină în mâini, iar cele trei vor deveni un întreg”. Ce în- 
semna oare? 

— Cadsuane, zise Min, ridicând cartea. Cred că interpre- 
tarea acestei fraze este greşită. 

Beldeine pufni din nou disprețuitor, aproape imperceptibil. 

— Ai ceva de spus, Beldeine? întrebă Cadsuane, fără să-și 
ridice ochii din cartea ei, o istorie intitulată Îmblânzirea co- 
rectă a Puterii. 

— N-am prea multe de zis, Cadsuane Sedai, răspunse cu 
ușurință Beldeine. 

Sora Verde avea un chip pe care unii l-ar fi putut numi fru- 
mos şi purta urmele descendenţei sale saldaeane. Suficient 
de tânără ca să nu aibă acea față fără vârstă, adeseori ea pă- 
rea că se străduia prea mult să se afirme. 

— E limpede că te-ai gândit la ceva atunci când a vorbit 
Min, Beldeine, răspunse Cadsuane, întorcând pagina. Hai, 
spune! 

Beldeine se îmbujoră ușor - observai astfel de lucruri da- 
că petreceai mult timp în compania surorilor aes sedai Ele 
aveau reacții emoționale, doar că erau subtile. Dacă respec- 
tiva aes sedai nu era cumva Nynaeve, fireşte. Deşi devenea 
din ce în ce mai pricepută în a-și stăpâni emoțiile, ea... ei bine, 
ea era tot Nynaeve. 

Beldeine spuse: 

— Pur și simplu, cred că această copilă este amuzantă cum 
își vâră ea nasul în volumele acelea, de parcă ar fi o erudită. 

Min ar fi considerat aceste cuvinte o provocare dacă ar fi 
fost rostite de alți oameni, dar spuse de Beldeine, acestea 
erau o realitate. 

Cadsuane mai întoarse o pagină. 

— Înţeleg. Min, ce îmi spuneai? 

— Nimic important, Cadsuane Sedai. 

— N-am întrebat dacă era important, copilă, zise Cadsuane 
pe un ton vioi. Ţi-am cerut să repeţi. Hai, vorbește! 

Min oftă. Nimeni nu te putea umili cu mai multă finețe 
decât o aes sedai, căci o făcea fără răutate. Odată, Moiraine îi 

explicase asta lui Min în cuvinte mai simple: majoritatea su- 
rorilor aes sedai credeau că era important să deţii controlul 
atunci când nu era vorba despre vreun conflict important, 
astfel încât, dacă apărea într-adevăr un moment de criză, oa- 
menii să ştie încotro să privească. 

Era foarte frustrant. 

— Am spus, repetă Min, că un pasaj este greșit. Citesc co- 
mentarii despre Ciclul Karaethon. Sajius susține că această 
frază referitoare la cele trei devenind un întreg se referă la 
unirea a trei regate sub steagul Dragonului. Dar eu cred că se 
înşeală. 

— Şi de ce crezi tu că ai şti mai multe decât un erudit res- 
pectat care a studiat profeţiile? o întrebă Cadsuane. 

— Pentru că teoria lui nu are logică, răspunse Min, zbur- 
lindu-se. În realitate, Rand are o singură coroană. Ar fi putut 
exista un argument bun în acest caz dacă el nu i-ar fi dat ți- 
nutul Tear lui Darlin. Dar această teorie nu mai stă în picioa- 
re. Eu cred că pasajul se referă la un mod în care el trebuie să 
folosească sabia Callandor. 

— Înţeleg, zise Cadsuane, mai întorcând o pagină din car- 
tea ei. Este o interpretare foarte neconvenţională. 

Beldeine schiță un zâmbet, întorcându-și din nou atenții 
la broderia ei. 

— Desigur, adăugă Cadsuane, ai dreptate. 

Min își ridică privirea. 

— Același pasaj m-a determinat şi pe mine să fac cercetări 
în privința sabiei Callandor, continuă Cadsuane. După multe 
cercetări, am descoperit că sabia poate fi folosită corect doar 
într-un cerc format din trei. Acesta este, probabil, înţelesul 
final al pasajului. 

— Dar asta ar sugera că, la un moment dat, Rand a trebuit 
să folosească sabia Callandor într-un cerc, zise Min, uitân- 
du-se din nou la pasaj. 

Din câte ştia ea, el nu făcuse asta niciodată. 

— Aşa este, zise Cadsuane. 

Min simți un fior neașteptat de încântare. Poate că era ui 
indiciu. Ceva ce Rand nu ştia, dar care l-ar putea ajuta! Doar 
că... Cadsuane îl ştiuse deja. Aşadar, Min nu descoperise nimic 
important la urma urmei. 


— Cred că se impune recunoaștere. La urma urmei, proas- 
tele maniere nu sunt tolerate. 

Beldeine își ridică privirea de la ghergheful ei, cu fața în- 
tunecată. Apoi, pe neașteptate, se ridică în picioare şi ieși din 
odaie. Străjerul ei, tânărul Soldat asha'man Karldin, o urmă 
repede din camera alăturată, traversând odaia în care se aflau 
surorile aes sedai și urmând-o pe Beldeine afară, pe coridor. 
Cadsuane pufni, apoi se întoarse la cartea ei. 

Uşa se închise, iar Nynaeve îi aruncă o privire lui Min, 
înainte să înceapă să se plimbe iar de colo-colo. Min putea citi 
multe în privirea aceea. Nynaeve era enervată că celelalte nu 
păreau agitate. Era frustrată pentru că acestea nu găsiseră o 
cale prin care să asculte conversaţia dintre Rand și Tam. Și 
era evident speriată de moarte de soarta lui Lan. Min înţele- 
gea. Simţea la fel pentru Rand. 

Și... ce era viziunea aceea care plană brusc deasupra ca- 
pului lui Nynaeve? Aceasta stătea în genunchi, aplecată peste 
trupul neînsuflețit al cuiva, într-o poziție îndurerată. Viziunea 
dispăru o clipă mai târziu. 

Min clătină nedumerită din cap. Nu fusese o viziune pe ca- 
re să o poată interpreta, prin urmare o dădu uitării. Nu îşi pu- 
tea irosi timpul încercând să le înțeleagă pe toate. De pildă, 
cuțitul negru care se rotise adineauri deasupra capului lui 
Beldeine putea însemna orice. 

Se concentră asupra cărţii. Așadar... Rand urma să folo- 
sească sabia Callandor ca parte dintr-un cerc, atunci? Cele 
trei devenind un întreg? Dar din ce motiv şi cu cine? Dacă el 
urma să lupte împotriva Celui Întunecat, atunci nu avea sens 
ca el să se afle într-un cerc controlat de altcineva, nu? 

— Cadsuane, zise ea. Tot e greșit. Mai e ceva aici. Ceva ce 
n-am descoperit. 

— Despre Callandor? întrebă femeia. 

Min dădu aprobator din cap. 

— Şi eu cred asta, răspunse Cadsuane. Cât de ciudat era 
să răspundă atât de sincer! Dar n-am reușit să-mi dau seama 
ce anume. Măcar dacă băiatul ăsta prostuț mi-ar revoca exi- 
lul, ne-am putea ocupa de lucruri mai importante... 

Uşa odăii Cadsuanei se deschise, trântindu-se de perete și 
făcând-o pe Merise să tresară speriată. Nynaeve sări în spate 
de lângă ușă - mai că o lovise. 

În prag stătea un Tam al'Thor foarte furios. El o privi cu 
dușmănie pe Cadsuane. 

— Ce i-ai făcut? o întrebă el pe un ton poruncitor. 

Cadsuane își lăsă cartea jos. 

— Nu i-am făcut nimic băiatului, decât să îl încurajez spre 
politețe. Un lucru, se pare, pe care l-ar putea învăţa și alți 
membri ai familiei. 

— Ai grijă ce vorbeşti, aes sedai, mârâi Tam. L-ai văzut? 
Întreaga încăpere a devenit parcă mai întunecată atunci când 
a intrat el. Și chipul acela... am văzut mai multă emoție în 
ochii unui cadavru! Ce s-a întâmplat cu fiul meu? 

— Să înţeleg că reuniunea nu a decurs cum s-a sperat? În- 
trebă Cadsuane. 

Tam inspiră adânc, iar furia păru să-l părăsească brusc. 
Era în continuare ferm și avea o privire nemulțumită, dar fu- 
ria dispăruse. Min îl văzuse pe Rand găsindu-și stăpânirea de 
sine la fel de repede, înainte ca lucrurile să degenereze în 
Bandar Eban. 

— A încercat să mă omoare, zise Tam pe un ton liniştit. 
Propriul meu fiu. Odinioară, era fiul blând şi credincios pe 
care şi l-ar fi dorit orice tată. În seara asta, el a condus Pute- 
rea Supremă şi a întors-o împotriva mea. 

Min își duse mâna la gură, cuprinsă de groază și panică. 
Aceste cuvinte îi treziră amintiri despre Rand stând deasupra 
ei, încercând să o omoare. 

Dar nu fusese el atunci! Fusese Semirhage. Nu-i așa? „Oh, 
Rand, gândi ea, înțelegând durerea pe care o simţise prin le- 
gătură. Ce-ai făcut?” 

— Interesant, zise Cadsuane, cu răceală în glas. Și i-ai spus 
cuvintele pe care le-am pregătit pentru tine? 

— Am început, zise Tam, dar mi-am dat seama că nu vor 
da roade. Că el nu se va deschide în fața mea și nici n-ar tre- 
bui. Un bărbat care foloseşte scenariul pregătit de o aes sedai 
cu propriul lui fiu! Nu știu ce i-ai făcut, femeie, dar recunosc 
ura atunci când o văd. Ai multe explicaţii de dat... 

Tam tăcu atunci când fu ridicat brusc în aer de niște mâi- 
ni nevăzute. 

— Îţi aminteşti ce am spus despre politeţe, băiatule? în- 
trebă Cadsuane. 

— Cadsuane! zise Nynaeve. Nu e nevoie să... 


— E în regulă, meștereasă, zise Tam. 

El se uită la Cadsuane. Min o văzuse tratându-i astfel și pe 
alții, inclusiv pe Rand. El devenise întotdeauna frustrat, iar 
ceilalți fuseseră înclinați spre urlete. 

Tam o privea fix în ochi. 

— Am văzut bărbați care, odată provocațţi, apelau întot- 
deauna la pumni ca să primească răspunsuri. Nu mi-au plăcut 
niciodată surorile aes sedai; m-am bucurat că am scăpat de 
ele când m-am întors la ferma mea. O brută rămâne tot brută, 
fie că folosește forța braţului, fie că folosește alte metode. 

Cadsuane pufni, însă aceste cuvinte o iritară, căci îl lăsă 
jos pe Tam. 

— Şi-acum, zise Nynaeve, de parcă ea ar fi fost cea care 
domolise schimbul de replici, poate revenim la ceea ce este 
important. Tam al'Thor, dintre toți oamenii, m-aș fi așteptat 
ca tu să te descurci mai bine în situaţia asta. Nu te-am aver- 
tizat că Rand a devenit instabil? 

— Instabil? întrebă Tam. Nynaeve, băiatul a ajuns în pra- 
gul nebuniei. Ce s-a întâmplat cu el? Înţeleg cum îl pot afecta 
bătăliile pe un om, dar... 

— Asta n-are importanţă, zise Cadsuane. Înţelegi, copile, 
că se prea poate ca asta să fi fost ultima noastră șansă ca să-ţi 
salvăm fiul? 

— Dacă mi-ai fi explicat care este părerea lui despre tine, 
zise Tam, poate lucrurile ar fi decurs diferit. Arză-m-ar focu'! 

— Aşa-ţi trebuie dacă eşti încăpățânat și nu bagi în seamă 
ce ți se spune! exclamă Nynaeve. 

— Aşa ne trebuie tuturor, zise Min, pentru că am presu- 
pus că îl putem obliga să facă ce vrem noi. 

În odaie se aşternu tăcerea. 

Brusc, Min își dădu seama că îl putea simţi pe Rand prin 
legătura lor. Era departe, spre apus. 

— A plecat, şopti ea. 

— Da, zise Tam, oftând. A deschis una dintre porţile alea 
chiar pe balcon. M-a lăsat în viaţă, deşi aş fi putut jura - în 
timp ce priveam în ochii lui - că a vrut să mă omoare. Am mai 
văzut privirea aceea și în ochii altor bărbați și întotdeauna 
unul din noi doi sfârşea prin a sângera pe podea. 

— Ce s-a întâmplat, atunci? întrebă Nynaeve. 


891 


892 


— El... a părut brusc distras de ceva, zise Tam. A luat în 
mână statueta și a ţâşnit prin poartă. 

Cadsuane își ridică o sprânceană. 

— Şi ai văzut, din întâmplare, unde l-a dus poarta aceea? 

„Spre apus, gândi Min. Departe, spre apus.” 

— Nu sunt sigur, recunoscu Tam. Era întuneric, deși mi 
s-a părut... 

— Ce e? insistă Nynaeve. 

— În Ebou Dar, zise Min, luându-i pe toți prin surprinde- 
re. S-a dus să-i nimicească pe seanchani. Întocmai cum le-a 
spus Fecioarelor că o va face. 

— Nu ştiu ce să zic despre ultima parte, spuse Tam. Dar 
semăna într-adevăr cu Ebou Dar. 

— Lumina să ne ferească pe toți, zise în şoaptă Corele. 


CAPITOLUL 49 


Un bărbat oarecare 


Rand mergea, cu ciotul vârât în buzunarul hainei, cu capul 
plecat, cărând cheia de acces înfășurată în siguranță într-o 
bucată de pânză albă şi prinsă de curea, în partea laterală. Ni- 
meni nu îl băga în seamă. Era un bărbat oarecare ce se plim- 
ba pe străzile din Ebou Dar. Nimic deosebit, în ciuda faptului 
că era mai înalt decât majoritatea. Avea părul roșcovan, care 
sugera poate că se trăgea din neamul aiel. Însă mulţi oameni 
ciudați fugiseră în oraș în ultima vreme ca să caute protecția 
seanchanilor. Ce mai conta încă unul? 

Atâta vreme cât o persoană nu putea conduce, el sau ea 
putea găsi stabilitate aici. Siguranţă. 

Acest lucru îl deranja. Ei erau vrăjmașii lui. Erau cuceri- 
tori. El credea că în ținuturile lor n-ar trebui să domnească 
pacea. Că ar fi trebuit să fie ținuturi îngrozitoare, pline de 
suferință din cauza domniei tiranice. Dar nu era deloc așa. 

Nu și dacă puteai conduce. Era înspăimântător ce făceau 
seanchanii cu acest grup de oameni. Nu totul era bine sub 
această fericire aparentă. Și totuși, era şocant să-ți dai seama 
cât de bine îi tratau pe ceilalți. 

Pribegii își ridicaseră taberele în afara orașului în grupuri 
mari. Căruţele lor nu se clintiseră din loc de săptămâni în- 
tregi şi păreau să alcătuiască sate. În timp ce Rand îşi croia 
drum printre ei, îi auzi pe unii vorbind că ar vrea să se stabi- 

lească acolo. Alţii se împotriviseră, desigur. Ei erau pribegii, 
Neamul Rătăcitor. Cum aveau să descopere Cântecul dacă nu 
îl căutau? Acesta făcea parte din ei la fel de mult precum Ca- 
lea Frunzei. 

Noaptea trecută, Rand îi ascultase în jurul unui foc de ta- 
bără. Aceştia îl primiseră în mijlocul lor şi îl hrăniseră fără 
să-l întrebe cine era. Cu dragonul de pe braț acoperit și cu 
cheia de acces vârâtă în buzunarul hainei, el privise focul 
transformându-se în cărbuni. 

Nu fusese niciodată în Ebou Dar; vizitase doar dealurile 
dinspre miazănoapte, unde luptase împotriva seanchanilor în 
vreme ce mânuise sabia Callandor. Acela fusese un loc al eșe- 
cului. Acum, revenise în Altara. Dar pentru ce? 

Dimineața, când porţile orașului se deschiseseră, pătrun- 
se înăuntru împreună cu alții care sosiseră în timpul nopții. 
Pribegii îi primiseră pe toţi; aparent, ei primeau o porţie de 
hrană de la seanchani dacă îi găzduiau pe călătorii care so- 
seau prea târziu. Aceasta era doar una dintre multele lor ocu- 
pații. Pribegii reparau oale, coseau uniforme şi făceau alte tre- 
buri ciudate. Pentru asta, se bucurau de protecția conducăto- 
rilor pentru prima oară în istoria lor îndelungată. 

El petrecuse suficient de mult timp în compania aielilor 
ca să surprindă o părticică din disprețul acestora față de pri- 
begi. Totuși, disprețul acela era în contradicție cu ceea ce știa 
despre Tuatha'an, cum că aceștia urmau, în multe privinţe, 
căi aiel mai adevărate, mai tradiționale. Rand îşi putea aminti 
cum era să trăieşti ca ei. În viziunile din Rhuidean, el urmase 
Calea Frunzei. Văzuse, de asemenea, Vârsta Legendelor. Pen- 
tru câteva clipe, trăise acele vieţi, vieţile altora. 

Se plimbă pe străzile aglomerate ale oraşului cu aer înă- 
bușitor, care părea oarecum încă în stare de amorţeală. 

Noaptea trecută, îi dăduse haina lui neagră unui pribeag 
în schimbul unei mantii maronii obișnuite, zdrenţuită în par- 
tea de jos și peticită pe alocuri. Nu era mantia unui pribeag, ci 
una pe care un pribeag o cususe pentru un bărbat care nu 
venise să și-o revendice. Aceasta îl făcea să iasă mai puţin în 
evidenţă, chiar dacă era nevoit să care obiectul de acces prins 
la curea în loc să-l țină ascuns în buzunar. Pribeagul îi mai 
dăduse un baston, pe care Rand îl folosea în timp ce mergea, 


şchiopătând uşor. Înălţimea l-ar fi putut face remarcat. Voia 
să fie invizibil în ochii acestor oameni. 

Mai că îşi omorâse tatăl. Nu fusese obligat de Semirhage, 
nici nu fusese influenţat de Lews Therin. N-avea nicio scuză. 
Nu putea aduce niciun argument. El, Rand al'Thor, încercase 
să-şi ucidă propriul tată. Îmbrăţişase Puterea, crease împle- 
titurile şi mai că le eliberase. 

Furia pe care o simţise Rand dispăruse, fiind înlocuită de 
silă de sine. Voise să devină dârz. Avusese nevoie să fie dârz. 
Şi aici îl adusese asprimea. Lews Therin fusese capabil să in- 
voce nebunia pentru atrocitățile comise. Rand nu avea nimic, 
nu avea unde să se ascundă, nu avea unde să fugă de el însuși. 

Ebou Dar. Era un oraş aglomerat, plin de viață, împărțit la 
jumătate de un râu mare. Rand mergea pe partea dinspre 
apus, prin pieţe mărginite de statui frumoase şi străzi pe 
marginea cărora stăteau înşirate rânduri de case albe, multe 
dintre ele având câteva caturi. Trecu adeseori pe lângă băr- 
baţi care se băteau cu pumnii sau cuţitele şi pe care nimeni 
nu se ostenea să-i despartă. Până şi femeile purtau cuțite în 
jurul grumazului, în teci bătute în nestemate, care atârnau 
deasupra decolteurilor adânci ale rochiilor purtate peste ju- 
poane colorate. 

Îi ignoră pe toţi. În schimb, se gândea la pribegi. Aceştia 
erau în siguranţă aici, însă propriul lui tată nu se afla în sigu- 
ranţă în imperiul lui. Prietenii lui Rand se temeau de el; vă- 
zuse asta în ochii lui Nynaeve. 

Oamenilor de aici nu le era teamă. Ofițerii seanchani se 
plimbau prin mulțime, purtând acele coifuri ce semănau cu 
nişte insecte. Oamenii le făceau loc, dar din respect. Când 
Rand îi auzea vorbind pe oamenii de rând, aceştia se bucu- 
rau că exista stabilitate. Ba chiar îi preamăreau pe seanchani 
pentru că îi cuceriseră! 

Rand traversă un pod scurt ce trecea peste un canal. Pe 
apă leneveau nişte bărci mici, iar barcagiii se salutau. Nu pă- 
rea să existe vreun fel de orânduială în felul în care era aşezat 
orașul; unde se aștepta la case, găsea prăvălii și, în loc ca 
acestea să fie grupate - cum erau în majoritatea orașelor -, 
aici, acestea erau împrăștiate, dispuse la voia întâmplării. 
Când ajunse în partea cealaltă a podului, trecu pe lângă un 
conac impunător și alb, lângă care se afla o tavernă. 

Un bărbat ce purta o vestă colorată din mătase se ciocni 
de Rand pe stradă, apoi îşi ceru scuze îndelungate și exagerat 
de politicoase. Rand grăbi pasul mai departe de teamă ca băr- 
batul să nu vrea să înceapă un duel. 

Acesta nu semăna cu un popor asuprit. Nu exista nici ur- 
mă de resentiment. Seanchanii stăpâneau mai bine Ebou Dar 
decât stăpânea Rand orașul Bandar Eban, iar oamenii de aici 
erau fericiţi, ba chiar prosperau! Fireşte, Altara - ca regat - 
nu fusese niciodată prea puternică. Rand ştia de la profesorii 
lui că autoritatea Coroanei nu depășea cu mult granițele ora- 
şului. Cam la fel stăteau lucrurile și în celelalte locuri cucerite 
de seanchani: Tarabon, Amadicia, Câmpiile Almoth. Unele 
ținuturi erau mai stabile decât Altara, altele mai puţin stabile, 
dar toate s-ar fi bucurat de siguranţă. 

Rand se opri și se rezemă de o altă clădire albă, aceasta 
fiind prăvălia unui potcovar. Îşi duse ciotul la frunte, încer- 
când să-şi limpezească mintea. 

Nu voia să înfrunte ceea ce aproape făcuse în Stâncă. Nu 
voia să înfrunte ceea ce făcuse: împletise fire de Aer și îl trân- 
tise pe Tam la pământ, amenințându-l, spumegând de furie. 

Rand nu se putea concentra la asta. Nu venise în Ebou Dar 
să-şi belească ochii ca un băiat de fermier. Venise să-și nimi- 
cească vrăjmașii! Aceştia îl sfidau; trebuiau eliminaţi. Spre 
binele tuturor naţiunilor. 

Dar dacă accesa atât de multă putere prin intermediul 
cheii de acces, ce stricăciuni avea să provoace? Câte vieți 
sfârşeau? N-ar fi aprins pur şi simplu un far pentru rătăciţi, 
cum făcuse atunci când curăţase saidinul? 

„N-au decât să vină.” Își îndreptă spatele. Îi putea învinge. 

Sosise vremea să atace. Sosise vremea să-i radă pe sean- 
chani de pe suprafaţa pământului. Îşi puse deoparte bastonul 
şi desprinse cheia de acces din gaica curelei, însă nu reuși 
să-şi facă curaj să desfacă bucata de pânză în care era înfă- 
şurată. Se holbă la ea o vreme, apoi continuă să meargă, re- 
nunțând cu nepăsare la baston. I se părea atât de ciudat să fie 
doar un străin oarecare. Dragonul Renăscut se plimba printre 
oamenii lui, iar aceştia nu îl cunoșteau. Pentru ei, Rand 
al'Thor era undeva departe. Ultima Bătălie era pe planul doi 
față de alte griji ale lor: dacă își puteau duce sau nu găinile la 


piață, dacă fiului lor avea să-i treacă tusea sau dacă își puteau 
permite vesta aceea nouă din mătase pe care și-o doreau. 

Nu aveau să îl cunoască pe Rand decât atunci când urma 
să îi nimicească. 

„Va fi o binefacere, şopti Lews Therin. Moartea este în- 
totdeauna o binefacere.” Bărbatul nu părea la fel de nebun ca 
odinioară. De fapt, vocea lui începuse să semene foarte mult 
cu cea a lui Rand. 

Rand se opri pe un alt pod care ducea la palatul impună- 
tor, cu pereţi albi, al orașului, casa curții seanchane. Acesta 
avea patru niveluri, inele de aur la baza celor patru domuri 
ale sale și mai mult aur în vârful nenumăratelor sale turle. 
Fiica celor Nouă Luni trebuia să se afle înăuntru. El le putea 
oferi acelor pereţi o puritate pe care nu o cunoscuseră nicio- 
dată. Perfecțiune. Aceasta ar fi întregit într-un fel clădirea, 
înainte să se transforme în cenușă. 

Desfăcu pânza în care era înfășurată cheia de acces. Era 
un străin oarecare ce stătea pe podul plin de noroi. După ce 
avea să distrugă palatul, trebuia să se mişte repede. Urma să 
trimită explozii de focul-răului ca să distrugă ambarcaţiunile 
din port, apoi să folosească ceva mai lumesc ca să facă să ca- 
dă o ploaie de foc peste oraș, declanșând astfel panica. Hao- 
sul întârzia o reacție din partea vrăjmașilor. După aceea, avea 
să se folosească de topirea-n-văzduh ca să ajungă la garni- 
zoanele de la porţile oraşului şi urma să le distrugă. Își adu- 
cea vag aminte de rapoartele iscoadelor care vorbeau despre 
taberele de provizii de la miazănoapte, bine aprovizionate 
atât cu soldaţi, cât şi cu alimente. Acestea erau următoarele 
pe care avea să le distrugă. 

De acolo, trebuia se meargă în Amador, apoi în Tanchico 
şi alte oraşe. Urma să călătorească repede și fără a zăbovi 
prea multă vreme într-un loc ca să fie prins de rătăciți. O lu- 
mină pâlpâitoare aducătoare de moarte, precum un cărbune 
aprins care prindea viață ici, apoi colo. Aveau să moară mulți, 
dar majoritatea seanchani. Invadatori. 

Îşi coborî privirea la cheia de acces, apoi îmbrăţişă 
saidinul. 

Senzaţia de greață îl cuprinse mai puternic decât înainte. 
Forța acesteia îl dobori la pământ ca o lovitură fizică. Țipă, 
abia observând când se izbi de pietrele de pavaj. Gemu, 

strângând în mână cheia de acces și încolăcindu-se în jurul ei. 
Măruntaiele parcă îi luaseră foc; îşi întoarse capul, rostogo- 
lindu-se pe umăr şi vomitând pe pod. 

Însă ţinu saidinul. Avea nevoie de putere. De acea putere 
savuroasă, frumoasă. Până şi duhoarea propriei vome i se 
părea mai reală, mai dulce, datorită puterii care îl inundase. 

Deschise ochii. În jurul lui erau strânşi oameni, părând în- 
grijoraţi. O patrulă a seanchanilor se apropia. Acum era mo- 
mentul. Trebuia să lovească. 

Dar nu putea. Oamenii păreau foarte neliniștiţi. Foarte 
îngrijoraţi. Le păsa. 

Țipând din cauza frustrării, Rand deschise o poartă, fă- 
cându-i pe oameni să sară în spate, șocați. Se ridică anevoie 
în picioare şi se aruncă prin ea, în patru labe, când soldaţii 
Seanchani își scoaseră săbiile și începură să strige cuvinte 
necunoscute. 

Rand ateriză pe un disc mare din piatră alb și negru, iar 
aerul din jurul lui era un vid de întuneric. Portalul se închise 
în urma lui, făcând ca Ebou Dar să dispară, iar discul începu 
să se miște. Acesta plutea prin vid, luminat de o lumină am- 
bientală ciudată. Rand se ghemui pe disc, ținând cheia de ac- 
ces la piept şi gâfâind. 

„De ce nu pot fi suficient de puternic?” Nu știa dacă acest 
gând era al lui sau al lui Lews Therin. Ei doi se asemuiau. „De 
ce nu pot face ceea ce trebuie?" 

Discul călători o vreme, singurul sunet care se auzea în 
vid fiind respiraţia lui. Discul semăna cu unul dintre sigiliile 
temniţei Celui Întunecat, despărţit de o linie şerpuitoare care 
separa negrul de alb. Rand stătea întins chiar pe ea. Jumăta- 
tea neagră era numită „Colțul Dragonului”. Pentru oameni, 
acesta simboliza răul. Distrugerea. 

Dar Rand era o distrugere necesară. De ce îl forțase Pânza 
atât de tare dacă el nu trebuia să distrugă? Iniţial, el încerca- 
se să evite să ucidă, însă existaseră puţine șanse ca acest lu- 
cru să funcționeze. Apoi, se forțase să evite să ucidă femei. 
Acest lucru se dovedise a fi imposibil. 

El însemna distrugere. Trebuia doar să accepte asta. Ci- 
neva trebuia să fie suficient de dârz ca să facă ceea ce era ne- 
voie, nu? 


O poartă se deschise, iar el se ridică anevoie în picioare, 
ținând strâns în mână cheia de acces. Păși de pe platforma de 
călătorie și sări pe o pajişte pustie. Era locul unde luptase 
odinioară împotriva seanchanilor, folosind sabia Callandor. Și 
dăduse greș. 

Privi locul acesta vreme îndelungată, inspirând și expi- 
rând aerul, apoi deschise o altă poartă. Aceasta dădea spre un 
câmp acoperit cu zăpadă, iar vântul tăios îl biciuia. Când păși 
prin ea, zăpada îi scrâșni sub tălpi. Lăsă poarta să se închidă. 

Aici, lumea se întindea dinaintea lui. 

„De ce-am venit aici?” gândi Rand. 

„Pentru că noi am creat-o, răspunse Lews Therin. Aici am 
murit.” 

Stătea chiar în vârful Muntelui Dragonului, piscul singu- 
ratic care erupsese în locul unde Lews Therin se sinucisese în 
urmă cu trei mii de ani. Într-o parte, putea vedea în jos sute 
de metri până în locul unde, pe acel versant al muntelui, se 
căsca un hău. Acel hău era enorm, mai mare decât părea din 
profil. Un oval mare din stâncă roşie, aprinsă și fremătătoare. 
Era ca și cum muntele lipsea pur şi simplu, smuls parcă, ră- 
mânând doar piscul care se înălța spre cer, iar întregul ver- 
sant al muntelui dispăruse. 

Rand privi în jos în acel hău clocotitor. Semăna cu burdi- 
hanul unei bestii. Dogoarea arzătoare se înălța de jos, iar fulgi 
de cenușă se învârteau pe cer. 

Soarele fumuriu era acoperit deasupra lui. Pământul pă- 
rea la fel de îndepărtat, abia vizibil, precum o cuvertură ţe- 
sută cu modele. Ici, un petic de verdeață, care era o pădure, 
colo, o cusătură care era un râu. Spre răsărit, văzu o pată mi- 
că pe râu, asemenea unei frunze plutitoare prinsă într-un mic 
curent de apă. Era Tar Valon. 

Rand se așeză, zăpada scrâșnind sub greutatea lui. Așeză 
cheia de acces în nămeţii din fața lui şi împleti fire de Aer și 
Foc ca să se încălzească. 

Apoi, îşi propti coatele pe genunchi și își odihni capul în 
mâini, zgâindu-se la statueta bărbatului care ţinea sfera în 
mână. 

Ca să cugete. 

CAPITOLUL 50 


= 


Vine de aur 


Vântul sufla în jurul lui Rand, în vreme ce şedea în vârful 
lumii. Împletitura lui de Aer și Foc topise zăpada din jurul său, 
lăsând la vedere o bucată de stâncă neagră-cenușie și zim- 
țată, cu un diametru de aproximativ doi metri. Piscul semăna 
cu o unghie ruptă ce țâșnea spre cer, iar Rand şedea în vârful 
ei. Din câte îşi putea da el seama, era vârful Muntelui Drago- 
nului. Poate cel mai înalt vârf din lume. 

Ședea pe aflorimentul acela, iar cheia de acces şedea pe 
stânca din faţa lui. Aerul era rarefiat aici și îi fusese greu să 
respire până când găsise o cale să împletească fire de Aer, 
astfel încât acesta să se comprime puțin în jurul lui. Nu era si- 
gur cum reușise să facă asta, la fel ca în cazul împletiturii care 
îl încălzea. Și-l amintea vag pe Asmodean încercând să îl în- 
veţe o împletitură asemănătoare, dar Rand nu reușise să o în- 
veţe corect. Acum, aceasta venea de la sine. Să fi fost influen- 
ţa lui Lews Therin sau faptul că el devenea din ce în ce mai 
familiarizat cu Puterea Supremă? 

Gura căscată și ruptă a Muntelui Dragonului se afla la câ- 
teva sute de metri sub el, la stânga. Mirosul de cenușă și sulf 
era înțepător, chiar și de la acea distanță. Burdihanul era negru 
din cauza cenușii şi roşu din cauza rocii topite şi a văpăilor. 

Îmbrăţişa în continuare Izvorul. Nu îndrăznea să îi dea 
drumul. Ultima oară când îl îmbrăţișase fusese cea mai rea 


din câte îşi putea aminti și se temea că senzaţia de greață l-ar 
fi copleşit dacă ar fi încercat din nou. 

Stătea acolo de ore întregi și totuși, nu se simţea obosit. 
Se holba la ter'angreal, cugetând. 

Ce era el? Ce era Dragonul Renăscut? Un simbol? Un sa- 
crificiu? O sabie, menită să distrugă? O mână ocrotitoare me- 
nită să protejeze? 

O marionetă, jucând un rol la nesfârşit? 

Era supărat. Supărat pe lume, supărat pe Pânză, supărat 
pe Creator pentru că îi lăsase pe oameni să lupte împotriva 
Celui Întunecat fără niciun fel de îndrumare. Ce drept avea 
oricare dintre ei să-i ceară lui Rand să-și dea viața? 

Ei bine, Rand le oferise acea viaţă. Îi luase mult timp să îşi 
accepte moartea, dar se împăcase cu ideea. Nu era de-ajuns? 
Trebuia să simtă durere până la sfârșit? 

Crezuse că dacă urma să devină îndeajuns de dârz, acest 
lucru avea să îi alunge durerea. Dacă nu putea simți, atunci 
nu putea răni. 

Rănile din partea laterală zvâcneau în agonie. O vreme, 
reuşise să uite de ele. Însă morţile pe care le pricinuise îi sfre- 
deleau sufletul. Lista aceea care începea cu Moiraine. Totul 
începuse să meargă prost de la moartea ei. Înainte de asta, el 
încă mai nădăjduise. 

Înainte de asta, nu fusese niciodată încuiat într-o cutie. 

Înţelegea ce se cerea de la el şi se schimbase aşa cum cre- 
zuse că era nevoie. Schimbările acelea trebuiau să îl împiedi- 
ce să nu se lase copleșit. Să moară ca să apere nişte oameni 
pe care nu îi cunoştea? Ales să salveze omenirea? Ales să obli- 
ge regatele lumii să se unească în spatele lui, distrugându-i 
pe aceia care refuzau să asculte? Ales să provoace moartea a 
mii de oameni care luptau în numele lui şi să poarte acele 
suflete pe umerii săi, ca o povară care trebuia îndurată? Ce 
bărbat putea face toate astea și să rămână întreg la minte? 
Singura cale pe care o văzuse fusese aceea de a renunţa la 
emoţii, de a se face cuendillar. 

Dar dăduse greș. Nu fusese în stare să îşi alunge trăirile. 
Vocea interioară fusese foarte timidă, dar îl înghiontise, ase- 
menea unui ac care face cele mai mici găuri în inima lui. Sân- 
gele se scurgea chiar şi prin cele mai mici găuri. 

Găurile acelea aveau să îl sece de sânge. 

Vocea aceea timidă nu mai era. Dispăruse atunci când îl 
trântise pe Tam la pământ și fusese cât pe ce să îl omoare. 
Oare Rand îndrăznea să continue fără vocea aceea? Dacă era 
ultima rămășiță din vechiul Rand - acel Rand care crezuse că 
ştia ce era bine și ce era rău -, atunci ce însemna tăcerea ei? 

Rand luă în mână cheia de acces și se ridică în picioare, 
cizmele lui frecându-se de stâncă. Era miezul zilei, deşi soa- 
rele era în continuare acoperit de nori. La poale, putea vedea 
dealuri și păduri, lacuri şi sate. 

— Și dacă nu vreau ca Pânza să continue? strigă el. 

Păși în față, chiar pe marginea stâncii, ţinând strâns la 
piept cheia de acces. 

— Trăim aceeași viaţă! strigă el. lar şi iar şi iar. Facem 
aceleași greşeli. Regatele fac aceleași lucruri stupide. Domni- 
torii își dezamăgesc poporul iar şi iar. Oamenii continuă să 
rănească, să urască, să moară și să ucidă! 

Vântul îl biciuia, fluturându-i mantia maronie și pantalo- 
nii lui frumoși, în stil tairen. Însă cuvintele lui răzbăteau, gă- 
sindu-și ecoul peste stâncile zimţate ale Muntelui Dragonului. 
Era frig, iar aerul era curat. Împletitura lui făcea suficientă 
căldură ca să supraviețuiască, dar nu oprea răcoarea. Nici nu 
dorise acest lucru. 

— Şi dacă eu cred că totul este lipsit de importanţă? în- 
trebă el, pe tonul poruncitor al unui rege. Dacă nu vreau să 
continue să se învârtă? Ne trăim vieţile datorită sângelui văr- 
sat de alţii! lar aceia sunt uitaţi. Ce folos dacă tot ceea ce ştim 
se va şterge? Fapte grandioase sau mari tragedii, niciuna nu 
înseamnă nimic! Vor deveni legende, iar apoi acele legende 
vor fi uitate, apoi totul va începe din nou! 

Cheia de acces începu să-i strălucească în mână. Norii de 
deasupra păreau să devină şi mai negri. 

Furia lui Rand bătea în același ritm cu inima lui, cerând să 
fie descătuşată. 

— Dacă el are dreptate? întrebă Rand pe un ton porunci- 
tor. Dacă e mai bine ca totul să ia sfârşit? Dacă Lumina n-a 
fost decât o minciună în tot acest timp şi asta nu-i decât o 
pedeapsă? Trăim iar şi iar, devenim mai plăpânzi, murim, 
suntem prinși în capcană pentru totdeauna. Vom fi torturați 
de-a pururi! 


Puterea îl inundă pe Rand asemenea unor valuri care um- 
pleau un ocean nou. El prinse viață, bucurându-se de saidin, 
fără să-i pese că acest spectacol strălucitor era posibil să fie 
văzut de oamenii de peste tot care puteau conduce. Se simți 
luminat de Putere cum era soarele pentru lumea de jos. 

— NIMIC DIN TOATE ASTEA NU CONTEAZĂ! 

Închise ochii, absorbind din ce în ce mai multă putere, 
simțindu-se cum o mai făcuse doar de două ori înainte. O da- 
tă, atunci când curățase saidinul. A doua oară, atunci când 
crease acest munte. 

Apoi, absorbi mai multă Putere. 

Știa că atât de multă Putere avea să îl distrugă. Încetase să 
îi mai pese. Furia care se adunase înlăuntrul lui atâția ani clo- 
cotea, descătuşându-se în sfârşit. Îşi desfăcu braţele, ţinând 
în mână cheia de acces. Lews Therin făcuse bine că se sinu- 
cisese și crease Muntele Dragonului. Doar că nu ajunsese 
prea departe. 

Rand îşi putea aminti ziua aceea. Fumul, vuietul, durerea 
ascuţită provocată de tămăduirea care îl readusese în stare 
de luciditate în vreme ce zăcea într-un palat distrus. Însă du- 
rerea aceea pălise în comparaţie cu agonia revelaţiei. Agonie 
la vederea pereţilor frumoși distruși. La vederea grămezilor 
de trupuri neînsuflețite cunoscute, azvârlite pe jos ca niște 
cârpe nefolositoare. 

La vederea Ilyenei, care se afla la mică depărtare, cu părul 
ei bălai răsfirat pe pământ în jurul său. 

Putea simți cum palatul se zguduia în jurul lui din cauza 
hohotelor de plâns ale pământului. Sau era Muntele Dragonu- 
lui care vibra din cauza puterii uriașe pe care o absorbise el? 

Simţea în aer mirosul puternic de sânge, funingine, moar- 
te şi durere. Sau era doar mirosul unei lumi aflate pe moarte, 
care se întindea dinaintea lui? 

Vântul începu să îl biciuiască, dând naștere vârtejurilor, 
iar norii uriași de deasupra se contorsionau, asemenea unor 
monştri străvechi care înotau în adâncurile negre. 

Lews Therin făcuse o greşeală. Murise, dar lumea rămă- 
sese în viață, deşi rănită, şi mersese mai departe şchiopătând. 
Lăsase Roata Timpului să continue să se învârtă, să se ro- 
tească, să putrezească şi să-l aducă din nou înapoi. El nu pu- 
tea scăpa de asta. Nu fără a pune capăt la tot. 

— De ce? întrebă Rand în şoaptă vântul care se răsucea în 
jurul lui. 

Puterea pe care o absorbea prin cheia de acces era mai 
mare decât cea pe care o folosise pentru a curăța saidinul. 
Poate mai mare decât mânuise vreodată un om. Suficient de 
mare ca să destrame Pânza însăși şi să aducă liniștea cea de 
pe urmă. 

— De ce trebuie să facem asta din nou? șopti el. Am eşuat 
deja. Ea a murit din cauza mea. De ce trebuie să mă faci să 
trăiesc asta din nou? 

Fulgerul trosni deasupra, iar tunetul îl asurzi. Rand închi- 
se ochii, cocoțat deasupra unui hău ce se căsca mii de metri la 
picioarele sale, în mijlocul crivățului. Prin pleoapele închise, 
putea simţi lumina orbitoare a cheii de acces. Puterea pe care 
o avea înlăuntrul lui diminua lumina aceea. El era soare. Era 
foc. Era viaţă și moarte. 

De ce? De ce trebuia să facă asta la nesfârşit? Lumea nu îi 
putea oferi răspunsuri. 

Rand îşi ridică braţele spre cer; un conductor de putere și 
energie. O întrupare a morții şi prăpădului. El urma să pună 
capăt la tot și să-i elibereze în sfârşit pe oameni de suferință. 

Avea să îi împiedice să trăiască iar şi iar. De ce? De ce le 
făcuse asta Creatorul? De ce? 

„De ce trăim din nou?” întrebă brusc Lews Therin. Vocea 
lui era limpede. 

„Da, zise Rand pe un ton rugător. Spune-mi. De ce?” 

„Poate...” zise Lews Therin, șocant de lucid, fără să trăde- 
ze nicio urmă de nebunie. Vorbi cu blândeţe, cu respect. „De 
ce? Ar putea fi... Poate se întâmplă asta ca să ne bucurăm de o 
a doua şansă.” 

Rand încremeni. Vântul îl biciuia, dar nu îl putea clinti. 
Puterea șovăi înlăuntrul lui, precum toporul călăului, care 
tremură deasupra grumazului criminalului. „Poate că n-ai de 
ales în privinţa sarcinilor care îți sunt date, auzi vocea lui 
Tam, doar o amintire, în capul lui. Dar poţi să alegi motivul 
pentru care le îndeplineşti.” 

„De ce, Rand? De ce mergi la luptă? Ce rost are? 

„De ce?” 

Totul era nemișcat. În ciuda furtunii, a vântului, a tunete- 
lor asurzitoare, totul era nemișcat. 


„De ce? gândi Rand, cu mirare. Pentru că, de fiecare dată 
când trăim, avem șansa să iubim din nou.” 

Acesta era răspunsul. Totul se perindă dinaintea lui: vie- 
țile trăite, greșelile făcute, iubirea care schimba totul. Văzu 
întreaga lume cu ochii minții, luminată de strălucirea din mâ- 
na lui. Îşi amintea vieţi, cu sutele, cu miile, întinzându-se la 
nesfârşit. Îşi amintea de iubire, de pace, de bucurie şi de nă- 
dejde. 

În clipa aceea, ceva neaşteptat şi uimitor i se întâmplă. 
„Dacă eu trăiesc din nou, atunci s-ar putea să trăiască și ea!” 

„Vreau să procedez corect de astă dată.” 

Puterea dinlăuntrul său începu să sporească, iar el o în- 
toarse şi o conduse prin cheia de acces. Ter'angrealul era co- 
nectat la o forță mult mai mare, un sa'angreal uriaș din sud, 
construit pentru a-l opri pe Cel Întunecat. Acesta era prea 
puternic, după părerea unora. Prea puternic ca să fie folosit 
vreodată. Prea înspăimântător. 

Rand folosi puterea acestuia asupra lui, strivind sfera în- 
depărtată, sfărâmând-o ca şi când aceasta ar fi fost strânsă de 
o mână uriașă. 

Choedan Kal explodă. 

Puterea se stinse. 

Furtuna se domoli. 

lar Rand deschise ochii pentru prima oară după multă 
vreme. Cumva, ştia că nu avea să mai audă niciodată vocea lui 
Lews Therin în capul său. Căci ei nu erau doi bărbați, și nu 
fuseseră niciodată. 

Privi lumea de la picioarele lui. Norii de deasupra se des- 
părțiră, chiar dacă doar deasupra lui întunecimea dispăru, în- 
găduindu-i să vadă soarele de pe cer. 

Rand își ridică ochi spre el. Apoi, zâmbi. În sfârşit, lăsă 
să-i scape un râs gutural, sincer şi pur. 

Trecuse mult prea multă vreme. 

EPILOG 


Scăldat în lumină 


Egwene lucra la lumina a două lămpi din bronz. Acestea 
înfățișau niște femei care își țineau mâinile întinse în aer, ți- 
nând în palmele lor câte o flacără. Lumina gălbuie și liniștită 
se reflecta pe curburile mâinilor, brațelor și chipurilor lor. 
Erau simboluri ale Turnului Alb și Flăcării Tar Valonului? Sau 
reprezentări ale unei aes sedai care împletea fire de Foc? 
Poate erau pur și simplu nişte relicve ce arătau gusturile unei 
Supreme Înscăunate Amyrlin anterioare. 

Acestea erau aşezate de o parte și de cealaltă a biroului. 
În sfârşit, avea un birou adecvat şi un scaun potrivit pe care 
să şadă. Se afla în cabinetul Supremei Înscăunate Amyrlin, 
purificat de tot ce aducea aminte de Elaida. Asta însemna că 
era simplu, pereţii erau goi, lambriurile din lemn nu erau or- 
nate cu tablouri sau tapiserii, iar pe măsuţele laterale nu se 
aflau lucrări de artă. Până și rafturile fuseseră golite, de teamă 
ca vreun lucru ce îi aparținuse Elaidei să nu o ofenseze pe 
Egwene. 

În clipa în care Egwene văzuse ce făcuseră celelalte, po- 
runcise ca toate lucrurile Elaidei să fie strânse și încuiate în- 
tr-un loc sigur, păzit de femei în care Egwene avea încredere. 

Ascunse printre acele lucruri trebuia să existe și indicii 
despre planurile Elaidei. Puteau fi simple notițe strecurate 
între paginile cărților pentru a fi analizate mai târziu. Sau pu- 


teau fi la fel de obscure ca legăturile dintre tipurile de cărți pe 
care ea le citise sau lucrurile pe care le ţinuse în sertarele biro- 
ului. Însă nu o aveau pe Elaida ca să o poată interoga și nu 
ştiau care dintre intrigile ei aveau să afecteze mai târziu Tur- 
nul Alb. Egwene avea de gând să verifice acele obiecte și să le 
interogheze pe toate surorile aes sedai care se aflaseră în Turn 
pentru a putea determina ce indicii ascundeau acestea. 

Deocamdată, ea era ocupată cu altele. Clătină din cap, în- 
torcând paginile raportului Silvianei. Femeia se dovedea a fi, 
într-adevăr, o Păstrătoare eficientă, mult mai pricepută decât 
fusese vreodată Sheriam. Femeile loialiste o respectau pe 
Silviana, iar Ajah Roșie părea să fi acceptat - cel puțin parți- 
al- oferta de pace a lui Egwene, aceea de a o alege drept 
Păstrătoare pe una din rândul lor. 

Desigur, Egwene avea, de asemenea, două scrisori de dez- 
aprobare - una de la Romanda și cealaltă de la Lelaine - la 
sfârşitul teancului. Cele două femei își retrăseseră sprijinul 
exuberant aproape la fel de repede cum şi-l oferiseră. În acel 
moment, cele două se certau în legătură cu ce să facă în pri- 
vința damanelor pe care Egwene le capturase în timpul ata- 
cului asupra Turnului Alb şi niciuneia nu îi plăcea planul lui 
Egwene de a le pregăti pentru a deveni aes sedai. Se părea că 
Romanda și Lelaine aveau să-i dea bătăi de cap mulţi ani 
de-acum încolo. 

Ea puse raportul deoparte. Era după-amiaza târziu, iar 
lumina pătrundea printre fantele obloanelor balconului ei. Ea 
nu le deschise, preferând liniștea semiîntunericului. Îi plăcea 
acea liniște. 

Deocamdată, nu o deranja faptul că odaia avea puţine or- 
namente. Era adevărat că aceasta îi aducea aminte puțin prea 
mult de cabinetul mai-marei peste novice, însă, indiferent câ- 
te tapiserii ar fi atârnat acolo, nu i-ar fi alungat amintirea ace- 
lor vremuri, nici măcar acum, când Silviana era Păstrătoarea 
lui Egwene. Era în regulă. De ce și-ar fi dorit Egwene să uite 
acele vremuri? Atunci avusese parte de cele mai satisfăcătoa- 
re biruinţe. 

Însă nu o deranja faptul că se putea așeza fără să se 
strâmbe de durere. 

Schiță un zâmbet, aruncându-și ochii peste celelalte ra- 
poarte ale Silvianei. Apoi, se încruntă. Majoritatea surorilor 

din Ajah Neagră din Turn scăpase. Acest raport, întocmit cu 
scrisul de mână îngrijit şi cursiv al Silvianei, spunea că reuşi- 
seră să prindă câteva Negre în primele ore de după numirea 
lui Egwene, însă doar pe cele mai slabe dintre ele. Majorita- 
tea acestora - în jur de şase Negre - scăpase, inclusiv o repre- 
zentantă, cum observase Egwene înainte, al cărei nume nu se 
aflase pe lista lui Verin. Dispariţia lui Evanellein sugera cu 
tărie că ea era Neagră. 

Egwene luă un alt raport, încruntându-se. Era o listă cu 
toate femeile din Turnul Alb, o listă ce se întindea pe câteva 
pagini, împărțite pe frăţii Ajah. Multe nume aveau o adnotare 
în dreptul lor. Negre care au scăpat. Negre care au fost prin- 
se. Luate prizoniere de seanchani. 

Ultimul grup era revoltător. Saerin - ca un act de preve- 
dere - făcuse un recensământ după atac pentru a determina 
cu exactitate cine fusese capturată. Aproape patruzeci de ini- 
țiate - mai bine de douăzeci și patru dintre ele aes sedai cu 
drepturi depline - fuseseră prinse în timpul nopții și duse 
de-acolo. Era ca o poveste pe care le-o spuneai copiilor la 
culcare ca să îi avertizezi să se ferească de Pieriţii sau de Ju- 
mătate-Om care îi furau pe copiii răi. Femeile acelea urmau 
să fie bătute, închise și transformate în niște unelte. 

Egwene fu nevoită să se abţină să nu-și ducă mâna la gru- 
maz, în locul unde purtase zgarda. Nu se concentra la asta 
acum, arză-le-ar focu’ pe toate! 

Fiecare dintre membrele Ajah Neagră de pe lista lui Verin 
fuseseră văzute tefere și în viață după atacul seanchanilor. 
însă majoritatea scăpaseră înainte ca Egwene să sosească la 
Turn și să ocupe tronul. Velina nu mai era. La fel şi Chai și 
Birlen. Și Alviarin; vânătoarele de Negre nu reușiseră să ajun- 
gă la ea la timp. 

Ce le prevenise? Din nefericire, probabil că avea legătură 
cu faptul că Egwene le prinsese pe surorile din Ajah Neagră 
din tabăra rebelelor. Ea era îngrijorată că își supraapreciase 
forțele. Dar ce altceva ar fi trebuit să facă? Singura ei speranță 
fusese aceea de a le prinde pe toate surorile Negre din tabără 
şi să spere că vestea nu avea să ajungă până în Turnul Alb. 

Însă ajunsese. Le prinsese pe cele care rămăseseră şi po- 
runcise să fie executate. Apoi, poruncise ca fiecare soră din 
Turn să jure din nou pe Sceptrul Legămintelor. Fireşte că 


acestora nu le plăcuse acest lucru. Însă le influenţase vestea 
că toate femeile din tabăra rebelelor făcuseră acest lucru. 
Dacă nu asta, atunci, probabil, vestea că Egwene poruncise 
executarea propriei Păstrătoare. Cu siguranţă fusese o ușu- 
rare atunci când Silviana se oferise să jure prima, în fața în- 
tregului Divan, pentru a-și dovedi loialitatea. Urmase Egwene, 
care jurase şi ea din nou, apoi le spusese cu sinceritatea 
membrelor Divanului că o urmărise pe fiecare femeie din ta- 
bără dovedind că nu era o iscoadă a Celui Întunecat. Mai 
capturaseră alte trei surori Negre care nu se aflaseră pe lista 
lui Verin. Doar trei. Câtă precizie! Verin dovedise încă o dată 
de ce era în stare. 

Egwene puse deoparte raportul. Încă o măcina vestea 
despre cele care scăpaseră. Știuse numele a șaizeci de iscoa- 
de ale Celui Întunecat, iar acestea îi scăpaseră printre degete. 
Numărul acela ajungea la optzeci dacă le includea și pe cele 
care scăpaseră din tabăra rebelelor. 

„Te voi găsi, Alviarin, gândi Egwene, bătând cu degetul pe 
foaie. Vă voi găsi pe toate. Aţi fost un putregai pentru Turn. 
Cel mai rău soi de putregai. N-am să vă las să-l răspândiți.” 

Puse foaia deoparte şi luă o alta. Pe aceasta se aflau doar 
câteva nume. Era o listă cu toate femeile din Turn care nu se 
aflaseră pe lista lui Verin şi care nici nu fuseseră capturate de 
seanchani, nici nu dispăruseră după atac. 

Verin crezuse că una dintre rătăciți, Mesaana, se ascundea 
în Turn. Mărturisirea lui Sheriam confirma acest lucru. De- 
mersul lui Egwene de a le face pe toate surorile aes sedai să 
jure din nou pe Sceptru nu scosese la iveală nicio iscoadă a 
Celui Întunecat care să aibă o putere mare. Ea nădăjduia că 
acest demers de a jura din nou avea să reducă tensiunea din- 
tre frățiile Ajah. Nu mai era nevoie să-și facă griji că ar fi pu- 
tut exista Negre printre ele. Desigur, acest lucru putea să le 
zdruncine la fel de bine pe aes sedai, oferind dovada că Ajah 
Neagră existase într-adevăr de la bun început. 

Oricum ar fi fost, Egwene avea o problemă. Se uită la foaia 
de hârtie din faţa ei. Fiecare femeie din Turnul Alb dovedise 
că nu era iscoadă a Celui Întunecat. Fiecare femeie de pe lista 
lui Verin era luată în evidenţă - fusese executată, fusese cap- 
turată, fugise din Turnul Alb în ziua ascensiunii lui Egwene, 
fusese luată de seanchani sau era plecată din Turn în acel 

moment - și fusese plecată de ceva vreme. Surorile primiseră 
instrucțiuni să fie cu băgare de seamă la acestea. 

Poate ele avuseseră noroc, iar rătăcita se număra printre 
acele femei care fuseseră luate de seanchani. Însă Egwene nu 
credea într-un astfel de noroc. Una dintre rătăciți nu putea fi 
prinsă cu atâta ușurință. Probabil că aceasta ştiuse dinainte 
de atac. 

Mai rămâneau cele trei nume de pe lista din fața lui Egwene. 
Nalasia Merhan, o Brună, Teramina, o Verde și Jamilila 
Norsish, o Roșie. Toate erau foarte slabe în Putere. lar femei- 
le de pe listă fuseseră toate în Turn ani întregi. Părea puțin 
plauzibil ca Mesaana să se fi dat drept una dintre ele şi să o fi 
făcut atât de bine, încât șiretlicul ei să fi trecut neobservat. 

Egwene avea un presentiment, o premoniţie. Cel puţin, o 
teamă. Aceste trei nume erau singurele care ar fi putut fi ră- 
tăciţi. Însă niciunul nu se potrivea deloc. La acest gând, fu 
străbătută de un fior. Oare Mesaana se ascundea în continu- 
are în Turn? 

Dacă era aşa, ea știa cumva cum să păcălească Sceptrul 
Legămintelor. 

Se auzi o bătaie uşoară în ușă. Aceasta se întredeschise o 
clipă mai târziu. 

— Maică? întrebă Silviana. 

Egwene îşi ridică privirea, arcuindu-şi sprâncenele. 

— Am crezut că poate ai vrea să vezi asta, zise Silviana, 
intrând. Avea părul negru strâns în coc, iar pe umeri purta 
etola roşie a Păstrătoarei. 

— Ce este? 

— Ar trebui să vii şi să vezi. 

Curioasă, Egwene se ridică în picioare. Nu exista nici ur- 
mă de încordare în vocea Silvianei, prin urmare nu putea fi 
vorba despre ceva prea urgent. Cele două lăsară cabinetul în 
urma lor şi ocoliră clădirea, îndreptându-se spre Divanul 
Turnului. Când ajunseră acolo, Egwene își arcui o sprâncea- 
nă. Silviana îi făcu semn să intre. 

Divanul nu era întrunit, iar jilțurile erau goale. Nişte unel- 
te de zidărie zăceau pe nişte cearşafuri albe într-un colț și un 
grup de muncitori în salopete groase, maronii, şi cămăși al- 
be - cu mânecile suflecate - stăteau adunaţi în fața spărturii 
din perete pe care o lăsaseră seanchanii. Egwene poruncise 


ca acolo să fie montată o rozasă în locul unei zidării, ca o 
amintire a vremurilor în care Turnul Alb fusese atacat. Un 
avertisment care să împiedice ca acest lucru să se repete. Cu 
toate acestea, înainte ca rozasa să poată fi montată, zidarii 
trebuiau să consolideze marginile şi să pregătească locul. 

Egwene și Silviana plutiră în încăpere, coborând rampa ce 
ducea la pardoseala care fusese vopsită din nou în culorile ce- 
lor șapte frății Ajah. Zidarii le văzură, apoi se dădură la o parte 
respectuoşi, unul dintre ei scoțându-și basca și strângân- 
du-şi-o la piept. Când ajunse la capătul încăperii, chiar în fața 
spărturii, Egwene văzu în sfârşit ceea ce voise Silviana să vadă. 

După atâta vreme, norii se risipiseră în sfârşit. Formau un 
cerc în jurul Muntelui Dragonului. Soarele strălucea, radiant, 
luminând stânca îndepărtată și acoperită de zăpadă. Versantul 
prăbușit şi cel mai înalt erau scăldate în lumină. Era pentru 
prima oară când Egwene își amintea să fi văzut lumina soare- 
lui după săptămâni întregi. Poate trecuse și mai mult timp. 

— Nişte novice au observat primele, Maică, zise Silviana, 
venind lângă ea. lar veştile s-au răspândit repede. Cine ar fi 
crezut că un cerc mic de lumină solară ar putea cauza atâta 
agitație? E un lucru atât de simplu, de fapt. Nimic din ce n-am 
mai văzut până acum. Dar... 

Priveliștea avea ceva frumos în ea. Lumina cobora în for- 
mă de coloană, puternică şi pură. Îndepărtată, dar izbitoare. 
Era precum ceva uitat, dar cumva familiar, care strălucea din- 
tr-o amintire îndepărtată pentru a răspândi căldură din nou. 

— Ce înseamnă asta? întrebă Silviana. 

— Nu știu, răspunse Egwene. Dar mă bucur de această 
priveliște. Șovăi. Deschiderea aceea din nori este prea regu- 
lată pentru a fi naturală. Însemnează în calendare această zi, 
Silviana. S-a întâmplat ceva. Poate vom afla adevărul la un 
moment dat. 

— Da, Maică, zise Silviana, privind din nou prin spărtură. 

Egwene rămase cu ea în loc să se întoarcă deîndată în ca- 
binetul ei. Era relaxant să privească lumina îndepărtată; pă- 
rea atât de primitoare şi de nobilă. „Furtunile vor veni în cu- 
rând, părea să zică. Dar, deocamdată, eu sunt aici.” 

Eu sunt aici. 

La sfârșitul lumii, 
când cei mulți vor deveni unu, 
ultima furtună își va strânge vânturile furioase 
ca să distrugă un pământ aflat pe moarte. 
lar în mijlocul ei, 
va sta un om orb 
pe propriul mormânt. 
Acolo, el va vedea din nou 
şi va plânge pentru tot ceea ce a fost născut. 


— din Profeţiile Dragonului, 

Ciclul Essanik. Traducerea oficială 

a lui Malhavish. Arhiva Imperială din 
Seandar, al Patrulea Ciclu al Elevaţiei. 


Sfârşitul 
cărții a douăsprezecea din 
ROATA TIMPULUI 

GLOSAR 


NED 


Remarcă asupra datelor din acest glosar. Calendarul 
Toman (întocmit de Toma dur Ahmid) a fost adoptat la două 
secole după ce ultimul bărbat aes sedai s-a stins din viaţă şi 
consemnează anii de după Frângerea Lumii (DFL). Atât de 
multe scrieri au fost distruse în timpul Războaielor Troloce, 
încât, la sfârșitul lor, au existat dispute cu privire la anul 
exact, după vechiul sistem. Un nou calendar, propus de Tiam 
din Gazar, cinstea eliberarea de ameninţarea trolocă, iar fie- 
care an era numit An Liber (AL). La douăzeci de ani de la 
sfârşitul Războaielor, calendarul Cazaran era deja foarte 
răspândit. Artur Aripă-de-Șoim a încercat să impună un nou 
calendar ce începea la data întemeierii imperiului său (Di, De 
la Întemeiere), dar el a rămas doar în memoria istoricilor. 
După prăpădul şi moartea aduse de Războaiele de O Sută de 
Ani, un al treilea calendar a fost întocmit de Uren din Jubai 
Pescăruş-în-Zbor, un învăţat din rândurile Oamenilor Mării, 
şi a fost promulgat de panarhul Farede din Tarabon. De atunci 
şi până în zilele noastre se folosește calendarul Farede, care 
începe cu sfârșitul stabilit arbitrar al Războiului de O Sută de 
Ani şi consemnează anii Noii Ere (NE). 


=A= 
aelfinn: O rasă de creaturi care seamănă în mare parte cu 
oamenii, dar care au trăsături de şarpe, care dau răspun- 
suri adevărate la trei întrebări. Indiferent de întrebare, 

răspunsurile lor sunt întotdeauna corecte, deşi adeseori 
sunt oferite într-o exprimare care nu este clară, însă în- 
trebările referitoare la Umbră sunt extrem de periculoa- 
se. Aşezământul lor adevărat este necunoscut, dar pot fi 
vizitaţi prin intermediul unui ter'angreal, odinioară aflat 
în posesia națiunii Mayene, dar care în ultimii anii este ți- 
nut în Stânca din Tear. Se spune că se mai poate ajunge la 
ei şi intrând prin Turnul din Ghenjei. Ei vorbesc limba 
străveche, pomenesc despre tratate şi înțelegeri şi întrea- 
bă dacă cei care intră poartă asupra lor fier, instrumente 
muzicale sau dispozitive care pot face foc. Vezi, de ase- 
menea, Eelfinn. 


Arad Doman: Neam de la țărmul Oceanului Aryth; în pre- 


zent, țara este devastată de războiul civil şi de luptele îm- 
potriva celor juraţi Dragonului Renăscut. Capitala sa este 
Bandar Eban. În Arad Doman, domnitorul (rege sau regi- 
nă) este ales de un consiliu format din căpeteniile bresle- 
lor de negustori (Consiliul Negustorilor), care sunt aproa- 
pe întotdeauna femei. El sau ea trebuie să aparţină clasei 
nobile, nu a meșteşugarilor, şi este ales/ aleasă pe viaţă. 
După lege, regele sau regina are putere absolută, dar poa- 
te fi destituit/ă cu trei sferturi din voturile Consiliului. 
Domnitorul actual este Regele Alsalam Saeed Almadar, 
Senior din Almadar, Primul Înscăunat al Casei Almadar. 
Locul unde se află în prezent este învăluit în mister. 


Arhivă: O diviziune a Bibliotecii Turnului Alb. Există două- 


sprezece arhive cunoscute public, fiecare conținând cărți 
şi registre tratând un subiect anume sau subiecte înrudi- 
te. A Treisprezecea Arhivă, cunoscută doar câtorva surori 
aes sedai, conține documente, registre și istorii secrete, la 
care au acces doar Suprema Înscăunată Amyrlin, Păstră- 
toarea Cronicilor și reprezentantele din Divanul Turnului. 
Și, desigur, o mână de bibliotecare care au grijă de arhivă. 


Ascultători: Organizaţie de spionaj a seanchanilor. Aproape 


oricine din casa unui nobil, negustor sau bancher sean- 
chan poate fi Ascultător, inclusiv da 'covale uneori, deşi ara- 
reori, so'jhin. Aceştia nu au un rol activ, doar privesc, as- 
cultă şi raportează. Rapoartele lor sunt trimise Mâinilor 
de rang inferior care îi controlează atât pe ei, cât și pe Că- 
utători și hotărăsc ce informații trebuie transmise mai de- 


parte Căutătorilor, ca aceştia să poată acționa. Vezi, de 
asemenea, Căutători, Mâna. 

asha'man: (1) În limba străveche, „Păzitor” sau „Apărător” ar 
fi apărătorii adevărului și ai dreptăţii. (2) Nume colectiv 
care desemnează însă și rangul bărbaților care au mers la 
Turnul Negru, de lângă Caemlyn, în Andor, pentru a învă- 
ţa cum să conducă Puterea. Pregătirea lor constă în a găsi 
căi prin care Puterea Supremă poate fi folosită ca armă și, 
ca o excepţie de la obiceiurile Turnului Alb, odată ce în- 
vață să îmbrăţișeze saidinul, jumătatea masculină a Pute- 
rii, acestora li se cere să își îndeplinească toate sarcinile 
folosind Puterea. Când este proaspăt înrolat, un bărbat 
devine „Soldat”; acesta poartă o haină neagră, simplă, cu 
guler înalt, după moda andorană, Când este ridicat la ran- 
gul de „Consacrat”, acesta are dreptul să poarte o insignă 
de argint, numită „Sabie”, pe gulerul hainei Când ajunge la 
nivelul superior denumit „Asha'man”, el are dreptul să 
poarte o insignă în formă de dragon, din aur şi email roșu, 
pe guler, în partea opusă „Sabiei”. Cu toate că multe femei, 
chiar şi soțiile, fug atunci când află că bărbaţii lor pot con- 
duce Puterea, mulți bărbaţi din Turnul Negru sunt căsă- 
toriți și folosesc versiunea legăturii cu străjerul pentru a 
crea o legătură cu soțiile lor. Aceeași legătură, schimbată 
pentru a impune supunerea, a fost folosită de curând pen- 
tru a le lega şi pe surorile aes sedai luate prizoniere. Unii 
asha'mani au fost legaţi de aes sedai, cu toate că este folo- 
sită legătura tradiţională cu străjerul. Asha'manii sunt 
conduși de Mazrim Taim, care își zice M'Hael, „lider” în 
limba străveche. 


— B — 

Braţele Roșii: Soldaţi din Oastea Mâinii Roșii care au fost 
aleşi să-i supravegheze temporar pe ceilalți soldați din 
Oaste şi să se asigure că aceştia nu provoacă necazuri sau 
stricăciuni într-un oraş sau un sat. Au fost denumiți astfel 
deoarece, atunci când se află la datorie, aceștia poartă 
banderole roșii foarte late care aproape că le acoperă mâ- 
necile. De obicei, sunt aleși dintre cei mai experimentați şi 
mai de încredere bărbaţi. Din moment ce orice pagubă 
trebuie plătită de bărbaţii care servesc în Brațele Roşii, 

aceştia îşi dau toată osteneala ca să se asigure că este li- 
nişte şi pace. Câţiva foşti soldaţi ai Braţelor Roșii au fost 
aleşi ca să îl însoțească pe Mat Cauthon în Ebou Dar. Vezi, 
de asemenea, Shen an Calhar. 

Breasla artificierilor: O societate care deţinea secretul de a 
face artificii. Aceasta păstra foarte bine acest secret, chiar 
şi cu preţul vieţii. Breasla și-a câștigat acest nume datori- 
tă spectacolelor grandioase, botezate „artificii, pe care le 
oferă în fața domnitorilor şi, uneori, a marilor seniori. Ar- 
tificii mai puţin explozive au fost vândute şi altora, înso- 
țite de avertismente referitoare la dezastrul care putea re- 
zulta din încercarea de a afla ce conţineau acestea. Odini- 
oară, breasla avusese case în Cairhien și Tanchico, dar 
ambele sunt acum distruse. Mai mult, membrii breslei din 
Tanchico au rezistat invaziei seanchane, iar supraviețui- 
torii au fost făcuți da'covale. Breasla ca atare nu mai exis- 
tă. Cu toate acestea, unii artificieri au scăpat de domnia 
seanchană și alte spectacole grandioase vor fi văzute, 
poate, într-un viitor nu atât de îndepărtat. Vezi, de aseme- 
nea, da'covale. 


=C 

calendar: O săptămână are zece zile, o lună - douăzeci și opt 
de zile, iar un an - treisprezece luni. Câteva zile de sărbă- 
toare nu fac parte din nicio lună: Duminică{7} (cea mai 
lungă zi din an), Sărbătoarea Recunoștinței (o dată la pa- 
tru ani, la echinocțiul de primăvară), Sărbătoarea Salvării 
Tuturor Sufletelor, numită și Ziua Tuturor Sufletelor (o 
dată la zece ani, la echinocțiul de toamnă). În vreme ce 
lunile au nume - Taisham, Jumara, Saban, Aine, Adar, 
Saven, Amadaine, Tammaz, Maigdhal, Choren, Shaldine, 
Nesan și Danu acestea sunt arareori folosite, exceptând în 
documentele oficiale și de către oficiali. Pentru majorita- 
tea oamenilor, folosirea anotimpurilor este de-ajuns. 


7 Sărbătoarea este impropriu numită Duminică. În limba en- 
gleză ea este denumită Sunday (aşa cum a fost ortografiată de 
Robert Jordan) însă, ținând seama că se serbează cea mai lungă zi 
din an (solstițiul de vară), ea s-ar fi ortografiat, mai corect, Sun 
Day - Ziua Soarelui. (n.red.) 


Căpitan-General: Titlu acordat conducătoarei Ajah Verde, de- 
şi cunoscut doar membrelor din frăție. Această poziție este 
deținută în prezent în Turn de Adelorna Bastine și de Myrelle 
Berengari în contingentul surorilor aes sedai rebele. 

căpitan-lăncier: În multe ţări, femeile de viță nobilă nu îşi 
conduc personal soldaţii în luptă în circumstanțe norma- 
le. În schimb, angajează un soldat de meserie, aproape în- 
totdeauna un om din popor, care le pregăteşte şi le coman- 
dă soldaţii. În funcţie de ţară, acest bărbat este denumit 
„căpitan-lăncier”, „căpitanul sabiei”, „maestrul cailor” sau 
„maestrul lăncilor”. Adeseori, se zvoneşte că între domni- 
ță şi servitor ar exista o relație mai apropiată. Uneori, 
aceste zvonuri sunt adevărate. 

căpitanul sabiei: Vezi căpitan-lăncier. 

Căutători: Mai formal, Căutători ai Adevărului, aceştia sunt o 
organizație de spionaj a Tronului Imperial Seanchan. Cu 
toate că majoritatea Căutătorilor sunt da'covale şi propri- 
etate a familiei Imperiale, aceştia au puteri atotcuprinză- 
toare. Până și unul dintre Cei de Sânge poate fi arestat 
dacă nu răspunde oricărei întrebări puse de un Căutător 
sau dacă nu cooperează pe deplin cu un Căutător, această 
ultimă cerință fiind definită de Căutătorii înșiși și face 
obiectul revizuirii doar de către împărăteasă. Acei Căută- 
tori care sunt da'covale sunt însemnați pe fiecare umăr cu 
un corb și un turn. Spre deosebire de Gărzile Morţii, Cău- 
tătorii sunt arareori dornici să îşi dezvăluie corbul, parțial 
pentru că asta ar însemna să dezvăluie cine și ce sunt. 
Vezi, de asemenea, Mâna, Ascultători. 

Cei de Sânge: Termen folosit de seanchani pentru a desemna 
nobilimea. Există ranguri ale nobilimii, două pentru Cei de 
Sânge de rang superior și două pentru Cei de Sânge de 
rang inferior. Cei de Sânge de rang superior își lasă unghii- 
le lungi de trei centimetri și își rad părțile laterale ale capu- 
lui, lăsându-și o creastă pe mijloc, care este mai îngustă în 
cazul bărbaților decât al femeilor. Lungimea crestei variază 
în funcție de modă. Cei de Sânge de rang inferior își lasă 
unghiile lungi, dar își rad părțile laterale ale capului și cea- 
fa, lăsând să se vadă doar ceea ce pare a fi un smoc de păr, 
cu o coadă lată la spate care este lăsată lungă, ajungând 
adeseori până la umăr în cazul bărbaţilor, şi până la talie în 

cazul femeilor. Cei care au cel mai înalt rang dintre Cei de 
Sânge de rang superior sunt numiţi „Înaltă Doamnă” sau 
„Înalt Senior” şi își dau cu ojă unghiile primelor două de- 
gete de la fiecare mână. Cei care dețin următorul rang din- 
tre Cei de Sânge de rang superior sunt numiţi simplu „Seni- 
or” sau „Domniţă” și își dau cu ojă doar unghiile degetelor 
arătătoare. Cei de Sânge de rang inferior sunt numiţi și ei 
„Senior” sau „Domniţă”, însă cei care dețin un rang mai 
înalt își dau cu ojă unghiile ultimelor două degete de la fi- 
ecare mână, în vreme ce aceia care deţin un rang inferior 
îşi vopsesc doar unghiile de la degetele mici. Împărăteasa, 
precum și membrii familiei imperiale îşi rad tot capul și îşi 
dau cu ojă toate unghiile. O persoană poate obține rangul 
de „Cel de Sânge” sau se poate naște cu el, iar acesta este 
adeseori o recompensă pentru realizări remarcabile sau 
serviciu în slujba imperiului. 

Comentarii despre Dragon: O carte scrisă de Sajius despre 
care se ştiu puţine lucruri. 

conducătoarea Marelui Consiliu al Celor Treisprezece: 
Titlu acordat conducătoarei Ajah Neagră. În prezent, aceas- 
tă funcţie este deţinută de Alviarin Freidhen. 

Conţopistă-Șefă: Titlu acordat conducătoarei Ajah Cenuşie. 
În prezent, această funcție este ocupată de Serancha Colvine 
în Turnul Alb. 

Consiliul Ajah Brună: Ajah Brună este condusă de un consi- 
liu în loc de o aes sedai. Actuala șefă a consiliului este 
Jesse Bilal în Turnul Alb; celelalte membre din Turnul Alb 
şi toate cele din tabăra rebelelor sunt necunoscute. 

Copiii Luminii: O frăție cu stricte convingeri ascetice, care 
nu a jurat credinţă niciunei naţiuni și care se dedică în- 
frângerii Celui Întunecat şi distrugerii tuturor iscoadelor 
acestuia. A fost fondată în timpul Războiului de O Sută de 
Ani pentru a lupta împotriva numărului tot mai mare de 
iscoade ale Celui Întunecat şi s-a dezvoltat în timpul răz- 
boiului într-o organizaţie complet militară. Au credințe 
extrem de rigide şi sunt convinși că sunt singurii dețină- 
tori ai adevărului şi dreptăţii. Le consideră pe aes sedai și 
pe oricine le sprijină ca fiind iscoade ale Celui Întunecat. 
Cunoscuţi şi sub numele peiorativ de Mantiile Albe, aceș- 
tia fuseseră plasați în Amador, Amadicia, dar au fost alungaţi 


atunci când seanchanii au cucerit orașul. Blazonul lor re- 
prezintă un soare auriu cu multe raze pe fond alb. Vezi, de 
asemenea, Inchizitori. 

Corenne: În limba străveche, „Reîntoarcerea”. Nume dat de 
seanchani atât flotei alcătuite din mii de corăbii, cât și su- 
telor de mii de soldaţi, artizani şi alții asemenea care se 
aflau pe punțţile acestor corăbii, ce vor veni în urma Stră- 
moşilor pentru a revendica pământurile furate de la des- 
cendenții lui Artur Aripă-de-Şoim. Corenne este condusă 
de căpitanul-general Lunal Galgan. Vezi, de asemenea, 
Hailene, Rhyagelle. 

cuendillar: O substanță presupusă a fi indestructibilă, creată 
în Vârsta Legendelor. Orice forță cunoscută, care este fo- 
losită în încercarea de a o distruge, este absorbită, sub- 
stanța cuendillar devenind mai puternică. Cu toate că s-a 
crezut că metodele de obținere a substanţei cuendillar au 
fost pierdute pentru totdeauna, au apărut zvonuri despre 
obiecte noi făurite din aceasta. Mai este cunoscută și sub 
denumirea de „inimă de piatră”. 


— D — 

da'covale: (1) În limba străveche, „cel care este deținut” sau 
„persoană care este proprietate”. (2) În neamul seanchan, 
acest termen este folosit adesea, împreună cu proprieta- 
tea, pentru a desemna sclavi. Sclavia are o istorie lungă și 
neobișnuită în neamul seanchan, unde sclavii pot să ajun- 
gă în poziţii de putere sau de autoritate, inclusiv peste cei 
care sunt liberi. Vezi, de asemenea, so'jhin. 

der'morat: (1) În limba străveche, „maestru dresor”. (2) În 
neamul seanchan, sufixul este folosit pentru a indica un se- 
nior sau un dresor de creaturi exotice foarte priceput, unul 
care îi pregăteşte pe alții, cum ar fi der'moratraken. 
Der'morat poate avea un statut social destul de înalt, cel 
mai înalt numindu-se der'sul'dam. Acesta le desemnează pe 
cele care le pregătesc pe sul'dame şi care se numără prin- 
tre ofițerii militari de rang înalt. Vezi, de asemenea, morat. 


—E— 


„Ecouri din dinastia lui”: O carte despre care se ştiu puține 
lucruri. 

Eelfinn: O rasă de creaturi care seamănă în mare parte cu 
oamenii, dar care au trăsături de vulpe, care îndeplinesc 
trei dorințe, cu toate că cer un preţ în schimb. Dacă per- 
soana care cere nu negociază un preţ, Eelfinnii o vor ale- 
ge. În astfel de circumstanţe, cel mai obișnuit preț este 
moartea, dar ei tot îşi îndeplinesc partea lor de înțelegere, 
cu toate că felul în care o fac este arareori aşa cum se aș- 
teaptă persoana care cere. Așezământul lor adevărat este 
necunoscut, dar puteau fi vizitaţi prin intermediul unui 
ter'angreal care se afla în Rhuidean. Acel ter'angreal a fost 
dus de Moiraine Damodred în Cairhien, unde a fost dis- 
trus. Se spune că se mai poate ajunge la ei și intrând prin 
Turnul din Ghenjei. Ei pun aceleași întrebări ca Aelfinnii 
referitor la foc, fier şi instrumente muzicale. Vezi, de ase- 
menea, Aelfinn. 


— F — 

Fel, Herid: Autorul cărții Rațiune și absurditate, precum și al 
altor cărți. Fel a fost student (și profesor) de istorie și fi- 
losofie la Academia din Cairhien. A fost descoperit mort în 
cabinetul lui, cu membrele smulse. 

Forţare, forţat: Atunci când o persoană cu abilitatea de a 
conduce mânuieşte cât de multă Putere Supremă poate 
perioade lungi de timp şi conduce neîntrerupt, aceasta 
poate învăţa mai repede şi poate dobândi forță mai rapid. 
Surorile aes sedai numesc acest fenomen „forțare” sau „a 
fi forțat”, însă ele le interzice această practică novicelor și 
aleselor, deoarece există pericolul ca acestea să moară 
sau să se mistuie. 


SEI pe 

Gărzile Înaripate: Gărzile personale ale Primei din Mayene 
şi o formaţiune militară de elită din Mayene. Membrii 
Gărzilor Înaripate poartă platoşe vopsite în roşu şi coifuri 
roşii în formă de oale bordurate, care coboară până la ba- 
za gâtului în spate, și sunt înarmaţi cu lănci cu panglici 
roşii. Ofițerii au aripi lucrate pe părțile laterale ale coifu- 
rilor, iar rangul este desemnat de penele mai subțiri. 

Gărzile Morţii: Formaţiune militară de elită a Imperiului 
Seanchan, incluzând atât oameni, cât și ogieri. Oamenii 

care fac parte din Gărzile Morţii sunt toți da'covale, năs- 
cuți în sclavie și aleși de tineri pentru a sluji imperiului, a 
cărui proprietate sunt. Loiali până la fanatism și extrem 
de mândri, ei lasă la vedere adesea corbii tatuaţi pe umeri, 
însemnul pentru da'covale aparținând împărătesei. Mem- 
brii ogieri sunt cunoscuți cu denumirea de Grădinari şi nu 
sunt da'covale. Grădinarii sunt la fel de loiali ca oamenii 
din Gărzile Morţii, fiind încă şi mai de temut. Om sau 
ogier, nu numai că este gata să-și dea viața pentru împă- 
răteasă şi pentru familia imperială, dar crede că viaţa lui 
aparține împărătesei, care poate face cu ea ceea ce doreş- 
te. Coifurile și armurile lor sunt lăcuite cu verde-închis și 
roşu-sângeriu, scuturile sunt lăcuite cu negru, sulițele și 
săbiile fiind prevăzute cu ciucuri negri. Vezi, de aseme- 
nea, da'covale. 

Gărzile Reginei: Formaţiune militară de elită din Andor. În 
vreme de pace, garda răspunde de respectarea legilor 
date de regină şi de păstrarea păcii. Uniforma Gărzii Re- 
ginei este alcătuită dintr-o vestă roşie, armură din plăci 
lucioase și emailate, o mantie de un roşu-aprins şi un coif 
conic, prevăzut cu bare de protecţie. Ofițerii de rang înalt 
poartă pe umeri noduri care reprezintă rangul și pot 
purta pinteni aurii, în formă de cap de leu. O adăugare 
recentă la Garda Reginei este garda personală a Domni- 
ței-Moştenitoare, care este alcătuită în întregime din fe- 
mei, exceptându-l pe căpitanul său, Doilin Mellar. Aceste 
femei poartă uniforme mult mai elaborate decât omologii 
lor bărbaţi, inclusiv pălării cu boruri largi şi pene albe, 
platoșe lăcuite cu roșu și coifuri cu margini albe, precum 
şi panglici dantelate cu Leul Alb al Andorului pe ele. 

Gânduri printre ruine: O scriere istorică străveche. 


— H — 

Hailene: În limba străveche, „Strămoşi” sau „Cei care au venit 
înainte”. Termen folosit de seanchani pentru forța expe- 
diționară uriașă trimisă dincolo de Oceanul Aryth pentru 
a cerceta tărâmurile unde domnise odinioară Artur Ari- 
pă-de-Șoim. Aflată sub comanda Înaltei Doamne Suroth, 
Hailene și-a depășit cu mult scopurile iniţiale, fiind, de 
fapt, urmată de Corenne. Vezi, Corenne, Rhyagelle. 

Hanlon, Daved: iscoadă a Celui Întunecat, cunoscut, de ase- 


menea, ca Doilin Mellar, care a fost capturat împreună cu 
Domnița Shiaine, Chesmal Emry, Eldrith Jhondar, Temaile 
Kinderode, Falion Bhoda şi Marillin Gemalphin. În pre- 
zent, ei sunt ținuți prizonieri în Palatul Regal din Andor. 


=i 


Inchizitori: Ordin în cadrul frăției Copiii Luminii. Ei îşi spun 


„Mâna Luminii”, iar scopul lor declarat este descoperirea 
adevărului în caz de neînţelegeri şi dezvăluirea iscoadelor 
Celui Întunecat. Când este vorba de căutarea adevărului și 
a Luminii, metoda lor obişnuită de interogare este tortura; 
atitudinea lor obişnuită: cred că deja cunosc adevărul şi 
trebuie doar să își convingă victimele să recunoască. Une- 
ori, acționează ca şi cum ar fi complet separați de Copiii 
Luminii şi de Consiliul Unşilor, care îi conduce pe Copii. În 
fruntea inchizitorilor este Marele Inchizitor, în prezent 
Rhadam Asunawa, care se află în Consiliul Unșilor. După ce 
Galad Damodred l-a ucis pe Seniorul căpitan-comandant 
Valda și i-a preluat poziţia, a avut loc o sciziune în cadrul 
frăției, Galad conducând o facțiune, iar Asunawa condu- 
când o alta. Însemnul lor este o cârjă roşie de cioban. 


Ishara: Prima Regină din Andor (aproximativ AL 994-1020). 


La moartea lui Artur Aripă-de-Șoim, Ishara şi-a convins 
soţul, unul dintre cei mai importanţi generali ai lui Artur, 
să ridice asediul Tar Valonului și să o însoţească în 
Caemlyn cu cât mai mulți oșteni din armată. Dacă alții au 
încercat să pună stăpânire pe întreg imperiul lui Aripă- 
de-Şoim și au eşuat, Ishara a cucerit o mică parte din aces- 
ta. În ziua de azi, aproape fiecare Casă nobilă din Andor 
este descendentă a Isharei, iar dreptul de a revendica 
Tronul Leului depinde atât de descendenții ei direcți, cât 
şi de numărul de legături ce duc la ea. 


a 


S= 


Îmblânzirea corectă a Puterii: O istorie despre care se cu- 


nosc puţine lucruri. 


Insemnări şi observaţii: O istorie despre care se cunosc pu- 


ţine lucruri. 


În urma Frângerii: O carte despre care se cunosc puţine lu- 
cruri. 


— K — 

Kaensada: O regiune din Seanchan care este populată de 
triburi mai puțin civilizate. Aceste triburi se luptă adese- 
ori între ele, la fel și familiile individuale din cadrul tribu- 
rilor. Fiecare trib are obiceiurile şi tatuajele sale, ultimele 
neavând nicio noimă pentru cei din afara tribului respec- 
tiv. Majoritatea oamenilor din triburi îi evită pe locuitorii 
mai civilizaţi ai Seanchanului. 


— L — 

Legiunea Dragonului: O formațiune militară numeroasă, 
constând doar din pedestrași, ce i-a jurat credință Dra- 
gonului Renăscut şi care este pregătită de Davram Bashere 
respectând regulile impuse de el și de Mat Cauthon, reguli 
ce au la bază lupta pedestră. Deşi mulți bărbaţi se oferă 
voluntari, aproape toţi legionarii sunt aleși de recrutorii 
din Turnul Negru, care mai întâi îi strâng laolaltă pe băr- 
baţii care doresc să îl urmeze pe Dragonul Renăscut și 
abia după ce îi trec prin porți, lângă Caemlyn, îi selectează 
pe cei care pot fi învăţaţi să conducă Puterea. Cei care 
rămâneau aveau să fie în taberele de pregătire ale lui 
Bashere. 


— M — 

maestrul cailor: Vezi căpitan-lăncier. 

maestrul lăncilor: Vezi căpitan-lăncier. 

marath'damane: În limba străveche, „cele care trebuie să 
poarte lesă” şi, de asemenea, „cineva care trebuie să poar- 
te lesă”. Termen folosit de seanchani pentru orice femeie 
capabilă să conducă Puterea și care nu poartă zgarda de 
damane. 

marş: Vezi unități de suprafață. 

Mâna: în Seanchan, Mâna se referă la un asistent principal 
sau la cineva din ierarhia funcționarilor imperiali. Mâna 
Împărătesei este din Primul Rang, iar Mâinile Inferioare 
se regăsesc printre cei de rang inferior. Unele Mâini acți- 
onează în taină, cum ar fi acelea care îi îndrumă pe Cău- 

tători şi pe Ascultători; altele sunt cunoscute și își afişea- 
ză rangul, purtând numărul cuvenit de mâini aurii broda- 
te pe veşmintele lor. 

Meditaţii asupra Flăcării aprinse: O istorie care consem- 
nează numirea diverselor Supreme Înscăunate Amyrlin. 

Mellar, Doilin: Vezi, Hanlon, Daved. 

Mera'din: în limba străveche, „Cei fără frați”. Denumire adop- 
tată, la nivel social, de acei aieli care și-au abandonat cla- 
nul și septul și s-au alăturat clanului Shaido pentru că nu 
îl acceptă pe Rand al'Thor drept Car'a'carn, sau pentru că 
au refuzat să accepte revelaţiile lui referitoare la istoria și 
originile neamului aiel. Părăsirea clanului sau a septului 
este considerată o blasfemie de către aieli, prin urmare, 
grupurile războinice ale clanului Shaido au refuzat să îi 
primească şi astfel aceștia au înființat această gintă de- 
numită „Cei fără frați”. 

Moiraine Damodred: O aes sedai cairhienină din Ajah Al- 
bastră. Presupusă demult a fi moartă. Cu toate acestea, Thom 
Merrilin a dezvăluit conținutul unei scrisori, pretinzând a 
fi din partea ei. Aceasta este redată mai jos: 


„Dragul meu Thom, 

Sunt multe cuvinte pe care mi-ar plăcea să ți le spun, cu- 
vinte care izvorăsc din suflet, dar am amânat să fac asta, de- 
oarece am știut că așa trebuie, iar acum nu prea mai e timp. 
Sunt multe lucruri pe care nu ţi le pot spune ca nu cumva să 
provoc un dezastru, dar îţi voi zice ce voi putea. În scurtă vre- 
me, mă voi duce la docuri, iar acolo am s-o confrunt pe Lanfear. 
Cum pot ști asta? Taina aceasta aparţine altora. E de-ajuns că 
știu, iar aceasta va fi o dovadă pentru ceea ce voi spune în 
continuare. 

Când vei primi această scrisoare, ți se va spune că eu sunt 
moartă. Toţi vor crede asta. Nu sunt moartă și s-ar putea să 
ajung să-mi trăiesc anii. De asemenea, s-ar putea ca tu și Mat 
Cauthon și un altul, un bărbat pe care nu îl cunosc, veți încer- 
ca să mă salvaţi. Spun s-ar putea, pentru că este posibil să nu o 
faceţi sau să nu puteţi s-o faceţi sau pentru că Mat ar putea 
refuza. El nu nutrește aceeași afecţiune pentru mine cum pari 
să nutrești tu și are motivele lui, pe care, fără îndoială, le crede 
întemeiate. Dacă veţi încerca, trebuie să fiți doar tu, Mat și 
celălalt bărbat. Mai mulţi ar însemna moarte pentru toţi. Mai 
puţini ar însemna moarte pentru toţi. Chiar dacă vei veni înso- 


tit de Mat și de celălalt bărbat, moartea tot ar putea veni. V-am 
văzut încercând și murind, unul sau doi sau toți trei. M-am 
văzut pe mine murind în timpul acestei încercări. Ne-am văzut 
pe toţi trăind și murind în captivitate. 

Dacă totuși veți hotărî să încercaţi, tânărul Mat știe cum 
să mă găsească, dar să nu-i arăţi această scrisoare până când 
el nu te va întreba de ea. Acest lucru este extrem de important. 
Nu trebuie să știe ce conţine până când va întreba. Lucrurile 
trebuie să se desfășoare într-un anumit fel, indiferent care va 
fi preţul. 

Dacă îl vei revedea pe Lan, spune-i că este mai bine așa. 
Destinul lui este diferit de al meu. Îi doresc să fie fericit îm- 
preună cu Nynaeve. 

Un ultim aspect. Amintește-ţi ce știi despre jocul «Șerpi şi 
Vulpi». Adu-ţi aminte și fii cu băgare de seamă. 

A sosit vremea, iar eu trebuie să fac ceea ce trebuie făcut. 

Fie ca Lumina să te lumineze și să-ţi dea bucurie, dragul 
meu Thom, fie că ne vom mai revedea sau nu. 

Moiraine” 


Monumente din trecut: O istorie despre care se cunosc pu- 


ține lucruri. 


morat: în limba străveche, „dresor”. In neamul seanchan, 


acest termen este folosit pentru cei care dresează animale 
exotice, cum ar fi moratť'raken, un dresor de raken, denu- 
mit în termeni uzuali „zburător.” Vezi, de asemenea, 
der'morat. 


N= 


nucleu: Unitatea fundamentală de organizare a Ajah Neagră. 


Un nucleu este alcătuit din trei surori care se cunosc între 
ele; fiecare membră a nucleului mai cunoaște încă o soră 
a Ajah Neagră, care este necunoscută celorlalte două din 
nucleul ei. 


=O= 


Oastea Mâinii Roşii: vezi Shen an Calhar. 
O discuție completă despre relicvele de dinaintea Frânge- 


rii: O carte despre care se cunosc puține lucruri (în afară 
de titlu). 

— P — 

Prăbuşirea rocilor: O istorie despre care se cunosc puține 
lucruri. 

Preaînaltă: Titlu acordat conducătoarei Ajah Roşie. În pre- 
zent, această funcție este deținută de Tsutama Rath. 

Pelateos: Autorul cărții Cugetările lui Pelateos. 

Prima Gânditoare: Titlu acordat conducătoarei Ajah Albă. În 
prezent, în Turnul Alb, această poziție este ocupată de 
Ferane Neheran. Ferane Sedai este una din doar două 
conducătoare de Ajah care fac parte, în prezent, și din Di- 
vanul Turnului. 

Prima Selecționeră: Titlu acordat conducătoarei Ajah Al- 
bastră. În prezent, Prima Selecționeră nu este cunoscută, 
deşi se bănuiește că Lelaine Akashi ocupă această poziţie. 

Prima Ţesătoare: Titlu acordat conducătoarei Ajah Galbenă. 
În prezent, în Turnul Alb, această poziţie este ocupată de 
Suana Dragand. Suana Sedai este una din cele două con- 
ducătoare de Ajah care fac parte, în prezent, și din Diva- 
nul Turnului. Romanda Cassin deţine această poziţie prin- 
tre rebele. 

Profetul: Mai formal, Profetul Seniorului Dragon. Odinioară 
cunoscut ca Masema Dagar, soldat shienaran, el a avut o 
revelație şi a hotărât că fusese chemat pentru a duce mai 
departe vestea despre Renașterea Dragonului. Crede că 
nimic - nimic! - nu este mai important decât să-l recu- 
noască pe Dragonul Renăscut ca Lumină întrupată și să 
răspundă la chemările Dragonului Renăscut. El și adepţii 
lui sunt în stare să întrebuinţeze orice mijloace pentru a-i 
obliga pe alţii să îl glorifice pe Dragonul Renăscut. Luân- 
du-şi numele de „Profetul”, a adus haosul în Ghealdan și 
în Amadicia, pe care le controlează în mare parte. El i s-a 
alăturat lui Perrin Aybara, care a fost trimis să îl ducă la 
Rand, iar acesta, dintr-un motiv necunoscut, a rămas cu 
Perrin chiar dacă întârzie să meargă la Dragonul Renăs- 
cut. El este urmat de bărbaţi și femei de cea mai joasă 
speță; dacă aceștia nu au fost așa atunci când au fost 
atrași de farmecul lui, atunci au devenit astfel sub influ- 
enţa sa. A murit în condiţii misterioase. 


Purtător de stindard: Un rang seanchan echivalent cu pur- 
tător de flamură.(8) 


— R — 

răscolire: (1) Abilitatea de a folosi Puterea Supremă pentru 
a diagnostica starea fizică şi boala. (2) Abilitatea de a 
descoperi zăcăminte de minereuri metalice folosind Pute- 
rea Supremă. Surorile aes sedai au pierdut de mult aceas- 
tă abilitate, probabil pentru că denumirea a fost utilizată 
pentru altă abilitate. 

rătăciții: Numele dat celor mai puternici treisprezece băr- 
baţi şi femei aes sedai cunoscuți vreodată, care s-au ală- 
turat Umbrei în timpul Vârstei Legendelor, fiind închiși în 
temniţa Celui Întunecat, atunci când aceasta a fost pece- 
tluită. Deși se credea că doar aceștia au renunțat la Lu- 
mină în timpul Războiului Umbrei, au mai existat și alții; 
cei treisprezece aveau doar rangul cel mai înalt. În pre- 
zent, numărul rătăciților (care îşi spun „Cei Aleși/ Nu- 
miți”) s-a împuţinat de la trezirea lor. Unii dintre cei ucişi 
s-au reîncarnat în alte trupuri. 

Reîntoarcerea: vezi Corenne. 

Rhyagelle: În limba străveche, „Cei care se întorc acasă”. O 
altă denumire pentru seanchanii care s-au reîntors în ți- 
nuturile deținute odinioară de Artur Aripă-de-Șoim. Vezi, 
de asemenea, Corenne, Hailene. 


== 

Sajius: Autorul cărții Comentarii despre Dragon. 

Seandar: Capitala imperială a Seanchanului, aflată în partea 
de nord-est a continentului Seanchan. Este, de asemenea, 
cel mai mare oraş din Imperiu. După moartea Împărătesei 
Radhanan, în imperiu s-a instalat haosul. 

sei'mosiev: În limba străveche, „ochi coborâţi” sau „ochi plecaţi”. 
În neamul seanchan, a spune despre cineva că a „devenit 


8 Cuvântul folosit de Jordan este bannerman. Traducerea corec- 
tă în română este stegar. „Purtător de flamură” este un termen pe 
care traducătoarea nu l-a folosit niciodată în traducerile sale. Cel pu- 
țin nu în Roata timpului. Și pentru „purtător de stindard” (Standard- 


bearer) avem echivalentul în limba română: portdrapel. (n.red.) 

sei'mosiev” înseamnă că persoana aceea „şi-a pierdut chi- 
pul”. Vezi, de asemenea, sei taer. 


sei'taer: În limba străveche, „privire îndrăzneață” sau „privi- 


re fixă”. În neamul seanchan, acest termen se referă la 
onoare sau la chip, la abilitatea de a privi pe cineva în 
ochi. Este posibil să „fii” sau să „ai” seitaer, ceea ce în- 
seamnă că ai onoare şi chip. Mai înseamnă, de asemenea, 
„a dobândi” sau „a pierde” sei'taer. Vezi, de asemenea, 
sei'mosiev. 


Shara: Un ţinut misterios care se află la răsărit de Pustiul Aiel. 


Ținutul este protejat atât de formele de relief neprimitoa- 
re, cât şi de zidurile ridicate de om. Se știu puţine lucruri 
despre Shara, deoarece locuitorii ținutului par să îşi dea 
toată osteneala să-și păstreze secretă cultura. Sharanii nea- 
gă că ar fi fost afectați de Războaiele Troloce, cu toate că 
aielii susțin contrariul. Aceştia neagă că ar ști despre în- 
cercările de invazie ale lui Artur Aripă-de-Șoim, în ciuda 
relatărilor martorilor din neamul Oamenilor Mării. Puține- 
le informaţii care s-au scurs arată că sharanii sunt conduși 
de un monarh absolut, o Sh'boan dacă este femeie și un 
Sh'botay dacă este bărbat. Monarhul respectiv domnește 
exact șapte ani, apoi moare. La domnie parvine, apoi, pere- 
chea sa, care domneşte timp de şapte ani, apoi moare. 
Acest tipar s-a repetat încă de la Frângerea Lumii. Sharanii 
cred că aceste decese sunt „Voința Pânzei”. 

În Shara există persoane care pot conduce, cunoscuţi 
cu denumirea de Ayyad, care sunt tatuaţi pe față la naş- 
tere. Femeile Ayyad impun legile privitoare la Ayyad cu 
toată forța. În cazul unei relaţii intime între un Ayyad şi 
un non-Ayyad, acesta din urmă este pedepsit cu moartea, 
iar Ayyadul este, de asemenea, executat dacă există do- 
vezi împotriva lui sau a ei. Dacă se naște un copil din 
această legătură, acesta este expus elementelor naturii și 
moare. Bărbaţii Ayyad sunt folosiți doar pentru reprodu- 
cere. Când ajung la vârsta de douăzeci și unu de ani sau 
încep să conducă, oricare variantă ar fi, aceștia sunt uciși 
de femeile Ayyad, iar trupul lor este incinerat. Se presu- 
pune că membrii Ayyad conduc Puterea Supremă doar 
din porunca primită de la Sh'boan sau Sh'botay, care este 
mereu înconjurat/ă de femei Ayyad. 


Numele ținutului nu este sigur. Se ştie că băștinașii îi 
spun în mai multe feluri, inclusiv Shamara, Co'dansin, 
Tomaka, Kigali şi Shibouya. 

Shen an Calhar: În limba străveche, „Oastea Mâinii Roşii”. 
(1) Câţiva eroi legendari care au înfăptuit multe fapte de 
vitejie şi au murit, în cele din urmă, apărând neamul Ma- 
netheren atunci când ţara lor a fost distrusă în timpul 
Războaielor Troloce. (2) O formaţiune militară formată 
aproape din întâmplare de Mat Cauthon şi organizată du- 
pă modelul forțelor militare din perioada în care artele 
militare au atins punctul culminant, pe vremea lui Artur 
Aripă-de-Șoim și în veacurile imediat următoare. 

Sisnera, Darlin: înalt Senior din Tear, a participat odinioară 
într-o rebeliune împotriva Dragonului Renăscut. După ce 
a slujit o perioadă scurtă de timp în Tear, ca logofăt al 
Dragonului Renăscut, el a fost ales să fie primul rege din 
Tear. 

so'jhin: Cea mai apropiată traducere din limba străveche ar fi 
„sus printre cei de jos”, deşi unii îl traduc prin „atât cer, 
cât şi vale”. So jhin este termenul pe care seanchanii îl în- 
trebuințează pentru servitorii care moştenesc rangul su- 
perior. Aceștia sunt da'covale, proprietate, deşi ocupă o 
poziție de autoritate și, adesea, de putere. Până şi Cei de 
Sânge se comportă cu băgare de seamă atunci când se află 
în preajma so'jhinilor familiei imperiale şi li se adresează 
so'jhinilor împărătesei ca unor egali. Vezi, de asemenea, 
Cei de Sânge; da 'covale. 

Succesiune: În general, atunci când o Casă urmează alteia la 
tron. În Andor, termenul este folosit de obicei pentru lup- 
ta pentru tron care a urmat după moartea lui Mordrellen. 
Dispariţia Tigrainei a lăsat Casa Mantear fără o Domni- 
ță-Moştenitoare şi au trecut doi ani până când Morgase, 
din Casa Trakand, să urce pe tron. În afara hotarelor 
Andorului, acest conflict era cunoscut sub denumirea de 
„Al Treilea Război al Succesiunii Andorane”. 

Strămoși: vezi, Hailene. 


— 3 — 
Șerpi şi Vulpi: Un joc foarte îndrăgit de copii până când se 
maturizează suficient de mult, încât să își dea seama că 

unităţi de măsură greutate: 10 uncii = 1 livră; 10 livre 


unităţi de măsură lungime: 10 inci = 1 picior; 3 picioare 


nu poate fi câștigat niciodată fără a încălca regulile. Se 
joacă pe o tablă prevăzută cu linii ca o pânză şi cu săgeți 
care arată direcția. Există zece discuri pe care sunt dese- 
nate cu cerneală niște triunghiuri, acestea reprezentând 
vulpile, şi zece discuri pe care sunt desenate cu cerneală 
nişte linii sinuoase, acestea reprezentând șerpii. Jocul în- 
cepe prin rostirea următoarelor cuvinte: „Curaj pentru a 
întări, foc pentru a orbi, muzică pentru a ameţi, fier pen- 
tru a lega”, în vreme ce se descrie cu mâna un triunghi cu 
o linie sinuoasă. Zarurile sunt aruncate pentru a deter- 
mina mişcările făcute de jucători şi de şerpi şi vulpi. Dacă 
un şarpe sau o vulpe ajunge pe pionul unui jucător, acesta 
iese din joc. Atâta vreme cât sunt respectate regulile, 
acest lucru se întâmplă întotdeauna. 


=T 


Tarabon: O națiune de pe țărmul Oceanului Aryth. Odinioară 


o mare națiune comercială, o sursă de covoare, vopsele și 
artificii ale Breslei artificierilor, printre altele. Tarabon a 
ajuns în vremuri grele. Devastat de anarhie şi un război 
civil, compus în același timp de războaie împotriva ținu- 
tului Arad Doman și a Celor Jurați Dragonului, ţinutul era 
vulnerabil la sosirea seanchanilor. Acum se află sub stă- 
pânirea seanchană; Casa Breslei artificierilor a fost dis- 
trusă şi majoritatea artificierilor au fost făcuți da'covale. 
Majoritatea tarabonerilor par a fi recunoscători că sean- 
chanii au restabilit ordinea și, din moment ce aceştia le 
îngăduie să trăiască în continuare fără a se băga în trebu- 
rile lor, tarabonerii nu par dornici să pornească un război, 
încercând să îi alunge pe seanchani. Cu toate acestea, 
există câțiva seniori și soldaţi taraboneri care rămân în 
afara sferei de influenţă a seanchanilor și speră să îşi re- 
câştige ținutul. 


—U— 


1 piatră; 10 pietre = 100 livre; 10 livre = 1 tonă. 


1 pas; 2 paşi = 1 palmă; 1.000 de palme = 1 milă; 4 mile 
1 leghe. 


unităţi de măsură suprafaţă: (1) Uscat: 1 panglică = 15 m x 
7 m; 1 sfoară = 15 m x 40 m; 1 țol = 70 m x 70 m; 1 funie 
= 70 m x 760 m; 1 marş = 760 m x 760 m (14 milă); (2) 
Material: 0,76 m = (0,76 m + 1 palmă) x (0,76 m + 1 palmă). 


— V — 

valută: După multe secole de negoț, termenii obișnuiți pen- 
tru monede sunt aceiaşi în fiecare ținut: coroane (cea mai 
mare monedă ca dimensiune), mărci şi bănuți. Coroanele 
şi mărcile pot fi bătute în aur sau argint, în vreme ce bă- 
nuții pot fi din argint sau cupru, ultimul fiind numit sim- 
plu „bănuț”. Cu toate acestea, în diferite ținuturi, aceste 
monede pot avea mărimi și greutăți diferite. Chiar și în 
cazul aceleiaşi națiuni, monedele de diferite mărimi şi 
greutăți au fost bătute de diferiți domnitori. Datorită ne- 
goțului, monedele diferitelor națiuni pot fi găsite aproape 
peste tot. Din acest motiv, bancherii, cămătarii şi negusto- 
rii folosesc cântare pentru a hotărî valoarea fiecărei mo- 
nede primite. Până şi o cantitate mare de monede este cân- 
tărită din acest motiv. 

Cele mai grele monede provin din Andor şi Tar Valon, 
iar în aceste locuri valorile relative sunt: 10 bănuţi de cu- 
pru = 1 penny de argint; 100 penny de argint = 1 marcă 
de argint; 10 mărci de argint = 1 coroană de argint; 10 
coroane de argint = 1 marcă de aur; 10 mărci deaur= 1 
coroană de aur. Dimpotrivă, în Altara, unde monedele mai 
mari conțin mai puțin aur sau argint, valorile relative 
sunt: 10 bănuți de cupru = 1 penny de argint; 21 penny de 
argint = 1 marcă de argint; 20 de mărci de argint = 1 co- 
roană de argint; 20 de coroane de argint = 1 marcă de 
aur; 20 de mărci de aur = 1 coroană de aur. 

Singurele bancnote din hârtie sunt „notele privind 
drepturile”, care sunt emise de bancheri și care garan- 
tează prezentarea unei anume cantităţi de aur sau argint 
atunci când aceste note sunt înaintate. Din cauza distan- 
telor mari dintre orașe, a perioadei de timp îndelungate 
necesare pentru a călători dintr-un oraș într-altul și a di- 
ficultăţilor întâmpinate de tranzacţiile la mari distanțe, o 
notă privind drepturile poate fi acceptată la valoarea sa 
deplină într-un oraș aflat în apropierea băncii care a 

emis-o şi poate fi acceptată la o valoare mai mică dacă 
orașul este mai departe. De obicei, o persoană înstărită, 
care intenționează să facă o călătorie lungă, avea asupra 
ei una sau mai multe note privind drepturile pentru a le 
da în schimbul monedelor în caz de nevoie. De obicei, 
aceste note sunt acceptate doar de bancheri sau de ne- 
gustori şi nu sunt folosite niciodată în prăvălii. 

